
Jacku i Ann Hirschy, 
Jill Hirschy Eliel i Johnu Elielu, 
Joyce Hirschy-McDowell, 
Dicku (1929-2003) i Margy Hirschy 
i ostalim dragim stanovnicima Montane: 
čuvarima njezinog velikog neba 


Percy Bysshe Shelley: OZYMANDIAS (1817.) 


Putnika sretoh ja, iz drevnog kraja, 
Reče: bez trupa stoje dvije noge 

u pustinji. Pokraj njih, s pijeskom spaja 
glava se lica smrskanog, kom stroge 
usnice, zapovjedničkog sjaja, 

kažu da dobro kiparu bje znana 

strast koja iz tih mrtvih stvari sijeva, 
nadživjev' dlan i grud što bje im hrana: 
Napisano na postolje je cijelo: 

"Ja Ozymandias sam, kralj kraljeva: 
Zavidno, Moćni, gledajte mi djelo!" 
Ničeg drugog nema. Samo bljeska 

Oko te ruševine bijelo 

Prostranstvo pustog beskonačnog pijeska. 

1996.) 

Prije nekoliko godina posjetio sam dvije mljekarske farme, farmu Huls 
i farmu Gardar koje su, iako udaljene tisućama kilometara, bile iznimno 
slične po svojim dobrim i lošim stranama. Obje su bile daleko najveće, 
najprosperitetnije i tehnološki najnaprednije farme u svom okrugu. Točnije, 
obje su bile okupljene oko veličanstvene, najmodernije staje za držanje i 
mužnju krava. Te dvije građevine, uredno podijeljene u dva sučeljena niza 
staja za krave, zasjenile su ostale u okrugu. Na obje farme krave su pasle na 
okolnim sočnim pašnjacima, obje su krajem ljeta, za vrijeme žetve, 
proizvodile vlastito sijeno za ishranu krava tijekom zime, dok su 
proizvodnju krme za ljeto i sijena za zimu povećale natapanjem polja. 
Zauzimale su sličnu površinu (nekoliko četvornih kilometara), staje su im 
također bile podjednake, samo što je u staji Huls držala nešto više krava 
nego Gardar (200 nasuprot 165). Vlasnike obiju farmi doživljavali su kao 
vođe lokalnih zajednica. Oba vlasnika bila su duboko religiozna. Obje su 
farme bile u prekrasnom prirodnom okruženju koje je privlačilo turiste iz 
daleka, s visokim planinama u pozadini, vrhova prekrivenih snijegom, što su 
ga odnosili potoci bogati ribom i tekli nizbrdo do čuvene rijeke (ispod 
Hulsa) ili fjorda (ispod Gardara). 

Nabrojili smo sve zajedničke dobre strane obiju farmi. Što se tiče 
zajedničkih loših strana, obje su bile u okruzima koji su u pogledu 
mljekarstva gospodarski marginalni jer zbog veće sjeverne geografske širine 
kratko traje ljetna sezona rasta potrebna za proizvodnju trave za ispašu i 
sijena. Budući da klima ni u rodnim godinama nije bila optimalna, u 
usporedbi s mljekarskim farmama na manjim geografskim širinama, obje su 
farme bile osjetljive na klimatske promjene, a suša ili hladnoća bile su 
glavne brige u okruzima gdje su bile smještene. Oba okruga su daleko od 
velikih središta gdje bi ljudi s farmi mogli prodavati svoje proizvode pa su 
zbog troškova i opasnosti pri prijevozu bili slabo konkurentni u odnosu na 
okruge bliže velikim središtima. Gospodarstvo obiju farmi bilo je talac sila 
na koje njihovi vlasnici nisu imali utjecaja, kao što su promjene imovnog 
stanja i ukusa njihovih mušterija i susjeda. Šire gledajući, ekonomija država 


u kojima se nalaze obje farme napredovala je i propadala usporedno s 
jačanjem i slabljenjem opasnosti od dalekih neprijateljskih društava. 


Huls i Gardar najviše se razlikuju po stanju u kojem se sada nalaze. 
Huls, obiteljsko imanje u vlasništvu petero braće i sestara i njihovih 
supružnika, u dolini Bitterroot na zapadu savezne države Montane, sada 
prosperira, dok se okrug Ravalli, gdje se Huls nalazi, može pohvaliti jednom 
od najviših stopa rasta stanovništva u odnosu na sve ostale okruge. Tim, 
Trudy i Dan Huls, troje od petero vlasnika Hulsa, osobno su me poveli u 
obilazak nove visokotehnološke staje i strpljivo mi objašnjavali čari i 
kombinacije govedarstva krava i mljekarstva u Montani. Posve je 
nezamislivo da bi u bliskoj budućnosti moglo općenito doći do sloma 
Sjedinjenih Država, a pogotovo farme Huls. No farma Gardar, nekadašnji 
posjed norveškog biskupa jugozapadnog Grenlanda, napuštena je prije više 
od 500 godina. Grenlandsko društvo slomilo se do kraja: tisuće njegovih 
stanovnika umrlo je od gladi, poginulo u građanskim nemirima ili ratujući s 
neprijateljem ili su, pak, emigrirali, svi do posljednjega. I dok čvrsto građeni 
kameni zidovi gardarske staje i obližnje gardarske katedrale još stoje, i to 
tako čvrsto da sam mogao izbrojiti pregratke za krave, nema vlasnika koji bi 
mi danas pričao o nekadašnjim gardarskim čarima i kombinacijama. A opet, 
kad su farma Gardar i Grenland bili na vrhuncu, njihova propast izgledala je 
jednako nezamislivo kao što danas izgleda propast farme Huls i Sjedinjenih 
Država. 


Samo da pojasnim: uspoređujući Huls i Gardar, ne želim reći da su 
Huls i američko društvo osuđeni na propast. Ovoga časa vrijedi upravo 
suprotno: farma Huls se širi, njezinu novu naprednu tehnologiju proučavaju 
susjedne farme kako bi je usvojile, a Sjedinjene Države danas su najmoćnija 
zemlja svijeta. Ne želim reći niti da farme ili društva općenito naginju 
slomu: premda su neke doista propale poput gardarske, druge neprekidno 
opstaju tisućama godina. Međutim, posjeti farmama Huls i Gardar, koje su 
udaljene tisućama kilometara, ali sam ih obje obišao istoga ljeta, svojim su 
me primjerom vrlo plastično uvjerili da ekološki i gospodarski problemi koje 
ne treba podcjenjivati muče i najbogatija, tehnološki najnaprednija društva 
današnjice. Mnogi naši problemi u glavnim crtama sliče onima zbog kojih su 
se slomili farma Gardar i Grenland, a s rješavanjem kojih su se mučila i 
mnoga druga propala društva. Neka su propala (poput Grenlanda), druga su 
uspjela (poput Japanaca i Tikopijaca). Prošlost nam nudi bogatu bazu 
podataka iz koje možemo učiti, kako bismo i dalje bili među uspješnima. 


*K Oko 


Grenland je tek jedno od mnogih propalih društava koje se slomilo ili 
nestalo i za sobom ostavilo monumentalne ruševine poput onih kakve je 
Shelley zamišljao u pjesmi "Ozymandias". Pod slomom podrazumijevam 
drastičan pad broja stanovnika i/ili —političke/gospodarske/društvene 
komplikacije duljeg trajanja na većem području. Fenomen slomova je, 
slijedom toga, krajnji oblik nekoliko blažih tipova propadanja pa se može 
samo proizvoljno procjenjivati koliko drastično društvo mora propasti kako 
bi se kvalificiralo za etiketu sloma. Tim blažim tipovima propadanja 
pripadaju uobičajeni manji  preokreti sreće i manje  političke/ 
gospodarske/društvene reorganizacije svakog pojedinog društva; osvajanje 
bliskog susjeda od strane jednog društva ili njegova propast vezana uz uspon 
susjednog društva, bez promjene ukupnog broja stanovnika ili složenosti 
cijele regije; te zamjena ili svrgavanje jedne vladajuće elite od strane druge. 
Prema tim mjerilima, većina ljudi smatrala bi da su sljedeća društva iz 
prošlosti bila slavne žrtve pravih slomova, a ne tek manjih padova: Anasazi i 
Cahokia u granicama modernih Sjedinjenih Država, gradovi Maja u Srednjoj 
Americi, društva Močika i Tiwanaku u Južnoj Americi, mikenska Grčka i 
minojska Kreta u Europi, Veliki Zimbabve u Africi, Angkor Wat i gradovi 
drevne harapske civilizacije u dolini Inda u Aziji te Uskršnji otok u Tihom 
oceanu (zemljopisna karta na stranicama 4 i 5). 

Svi smo mi romantično zadivljeni monumentalnim ruševinama koje su 
ostale za tim propalim društvima. Divimo im se kad ih kao djeca prvi put 
ugledamo na fotografijama. Kad odrastemo, mnogi od nas planiraju tamo 
provesti godišnji odmor i sami ih kao turisti doživjeti. Privlači nas njihova 
često spektakularna i nezaboravna ljepota, ali i tajne na koje upućuju. 
Razmjeri ruševina svjedoče o nekadašnjem bogatstvu i moći njihovih 
graditelja - Shelleyjevim riječima, hvale se: "Pogledaj moja djela, o 
moćniče, i pati!" A, ipak, graditelji su nestali i digli ruke od velikih 
građevina koje su s tolikom mukom podigli. Kako je društvo koje je nekoć 
bilo tako moćno moglo skončati u slomu? Kakva je sudbina zadesila njegove 
građane - jesu li se odselili i (ako jesu) zašto, ili su umrli ondje kakvom 
neprirodnom smrću? Iza tog romantičnog misterija vreba misao koja ne da 
mira: bi li takva sudbina mogla s vremenom zadesiti i naše bogato društvo? 
Hoće li turisti jednog dana u čudu zuriti u hrđom nagrižene kosture 
njujorških nebodera kao što mi danas zurimo u džunglom obrasle ruševine 
majanskih gradova? 


Odavno se sumnja da su mnoge od tih današnjih ruševina barem 
djelomično napuštene zbog ekoloških problema: da su ljudi nemarno uništili 
ekološka bogatstva o kojima su ovisila njihova društva. Tu sumnju u 
nenamjerni ekološki suicid - ekocid - potvrdila su arheološka, klimatološka, 
povijesna, paleontološka i palinološka (znanost o peludi) otkrića u 
posljednjim desetljećima. Procese u kojima su propala društva potkopavala 
sama sebe uništavajući svoj okoliš možemo podijeliti u osam kategorija čija 
relativna važnost varira od slučaja do slučaja: krčenje šuma i uništenje 
staništa, problemi s tlom (erozija, salinizacija i gubitak plodnosti tla), 
problemi u gospodarenju vodom, prekomjerni lov, prekomjerni izlov, učinci 
unošenja novih vrsta među autohtone, porast broja stanovnika i povećani 
učinak na okoliš po stanovniku. 


Do slomova propalih društava obično je dolazilo na slične načine, oni 
su bili samo varijacijom na temu. Zbog porasta broja stanovnika, ljudi su 
morali — usvojiti -— metode = intenzivne — poljoprivredne proizvodnje 
(navodnjavanje, dvije žetve godišnje, terasasti uzgoj) te proširiti 
zemljoradnju sa zemlje koju su prvu izabrali na perifernu zemlju, sve to 
kako bi nahranili sve više i više gladnih usta. Zbog neodrživih metoda, 
oštetili su okoliš na jedan ili više nabrojenih načina, što je dovelo do toga da 
su i perifernu obradivu zemlju opet morali napustiti. Posljedice za društvo 


bile su, između ostaloga, nestašice hrane, gladovanje, ratovanja između 
previše ljudi za premalo resursa, te svrgavanje vladajućih elita od strane 
razočaranih masa. Broj stanovnika s vremenom je pao, zbog gladi, rata ili 
bolesti, a društvo više nije bilo onako politički, gospodarski i kulturno 
složeno kakvo je bilo na vrhuncu svojeg razvoja. Pisci ne mogu odoljeti a da 
ne povlače analogije između tih putanja ljudskih društava i putanja života 
pojedinaca - da ne govore o rođenju, rastu, vrhuncu, starenju i smrti društva - 
i da ne pretpostavljaju da dugo razdoblje starenja kroz koje većina nas prođe 
između najboljih godina i smrti vrijedi i za društva. No pokazalo se da ta 
metafora ne vrijedi za mnoga propala društva (kao ni za moderni Sovjetski 
Savez): slamala su se nedugo nakon što bi dosegla vrhunac po brojkama i 
moći, a ti vrlo brzi slomovi zasigurno su dobrano iznenadili i potresli 
njihove građane. U najgorim slučajevima potpunog sloma, svi članovi 
društva iselili su se ili umrli. Ipak, očito je da nisu sva propala društva 
postojano slijedila tu turobnu putanju do samoga kraja: različita društva 
slamala su se u različitoj mjeri i na donekle različite načine, dok se mnoga 
društva nisu uopće slomila. 


Danas nas sve više brine opasnost od takvih prijetnja; dapače, slomovi 
su već konkretna stvarnost za Somaliju, Ruandu i još neke zemlje Trećeg 
svijeta. Mnogo ljudi boji se da nuklearni rat i nove bolesti polako padaju u 
sjenu ekocida kao opasnosti za civilizaciju cijelog svijeta. Među ekološke 
probleme koji nas danas muče ubraja se onih istih osam koji su potkopali 
propala društva, plus četiri nova: klimatske promjene čiji su uzročnici ljudi, 
gomilanje otrovnih kemikalija u okolišu, nestašice energije i čovjekovo 
iskorištavanje Zemljine sposobnosti fotosinteze do krajnjih granica. Tvrdi se 
da će većina od tih 12 opasnosti postati pogibeljne za svijet u sljedećih 
nekoliko desetljeća: ili ćemo dotad riješiti te probleme ili će oni uništiti ne 
samo Somaliju nego i društva Prvog svijeta. Od najcrnjih prognoza, čiji je 
sastavni dio izumiranje ljudske vrste ili apokaliptični slom industrijske 
civilizacije, mnogo bi izglednija bila "samo" budućnost u kojoj bi životni 
standard bio znatno niži, rizici kronično veći, a neke vrijednosti, koje su nam 
danas ključne, podrovane. Takav slom mogao bi poprimiti razne oblike 
poput, na primjer, širenja bolesti po svijetu ili možda ratova koji bi u osnovi 
izbili zbog oskudnih resursa u okolišu. Ako je takvo razmišljanje ispravno, 
onda svojim današnjim postupcima određujemo u kakvom će stanju biti 
svijet u kojem će sadašnji naraštaji djece i mladih proživjeti svoju srednju 
dob i starost. 


Žestoko se, međutim, raspravlja o ozbiljnosti tih aktualnih ekoloških 
problema. Jesu li opasnosti preko svake mjere preuveličane ili su, upravo 
suprotno, podcijenjene? Je li logično da današnje stanovništvo od gotovo 
sedam milijardi ljudi, s moćnom modernom tehnologijom, upropaštava 
okoliš cijeloga svijeta mnogo brže nego što je tek nekoliko milijuna ljudi s 
kamenim i drvenim oruđem upropastilo svoj lokalni okoliš? Hoće li moderna 
tehnologija riješiti naše probleme ili pak brže stvara nove nego što rješava 
stare? Kad se jedan resurs iscrpi (na primjer, drvo, nafta ili morska riba), 
možemo li računati na to da ćemo ga moći zamijeniti nekim novim resursom 
(na primjer, plastikom, vjetroenergijom i sunčevom energijom ili uzgojenom 
ribom)? Zar stopa rasta stanovništva ne opada u tolikoj mjeri da već sada 
idemo prema ujednačavanju svjetskog stanovništva na nekoj brojci s kojom 
se može izaći na kraj? 

Sva ova pitanja pokazuju zašto ti čuveni slomovi propalih civilizacija 
poprimaju veće značenje od puke romantične tajne. Možda bismo iz svih tih 
slomova iz prošlosti mogli izvući neke praktične pouke. Znamo da su se 
neka društva slomila dok druga nisu: zbog čega su određena društva bila 
osobito ranjiva? Kakvim su to procesima propala društva počinila ekocid? 
Zašto neka od njih nisu uvidjela da srljaju u neprilike, a one su (pomislili 
bismo gledajući unatrag) sigurno bile očigledne? Koja su se rješenja u 
prošlosti pokazala uspješnima? Kad bismo odgovorili na ta pitanja, možda 
bismo mogli utvrditi koja su društva danas i ložena najvećem riziku i kojim 
mjerama bismo im najbolje mogli pomoći, a ne da čekamo nove slomove 
poput onoga u Somaliji. 

Međutim, tu su i razlike između modemog svijeta i njegovih 
problema, s jedne strane, i tih propalih društava i njihovih problema s druge. 
Ne bismo trebali biti tako naivni i misliti da će izučavanje prošlosti uroditi 
jednostavnim rješenjima koja možemo izravno prenijeti na današnja društva. 
Od propalih se društava razlikujemo po nekim aspektima zbog kojih smo 
izloženi manjem riziku: tim često spominjanim aspektima pripada naša 
moćna tehnologija (to jest, njezini povoljni učinci), globalizacija, moderna 
medicina te bolje poznavanje propalih društava i dalekih modernih društava. 
Od propalih društava razlikujemo se i po nekim aspektima zbog kojih smo 
izloženi većem riziku: s tim u vezi spominje se, opet, naša moćna 
tehnologija (to jest, njezini neželjeni razorni učinci), globalizacija (tako da 
danas i slom u dalekoj Somaliji utječe na Sjedinjene Države i Europu), 
ovisnost milijuna (a uskoro i milijardi) o modernoj medicini koja nas drži na 


životu te sve veći broj ljudi na Zemlji. Možda iz prošlosti ipak možemo 
učiti, ali samo ako pažljivo razmislimo o njenim poukama. 
Koko 


U nastojanjima da shvatimo slomove iz prošlosti, moramo se suočiti s 
jednim velikim  prijeporom i četiri komplikacije. Pod  prijeporom 
podrazumijevamo otpor ideji da su narodi iz prošlosti (a poznato je da su 
neki od njih preci danas živih i glasnih naroda) nekim svojim postupcima 
pridonijeli vlastitoj propasti. Danas nam je svijest o narušavanju okoliša 
razvijenija nego što je bila do prije samo nekoliko desetljeća. Danas nas čak 
i znakovi u hotelskim sobama upućuju na ljubav prema okolišu kako bi nam 
nametnuli osjećaj krivnje ako zatražimo čiste ručnike ili pustimo vodu da 
teče. Danas se narušavanje okoliša smatra moralno kažnjivim. 


Ne čudi, stoga, što havajski domoroci i Maori ne vole kad im 
paleontolozi kažu da su njihovi preci istrijebili polovicu ptičjih vrsta koje su 
se bile razvile na Havajima i Novom Zelandu, kao što ni američki Indijanci 
ne vole kad im arheolozi kažu da su Anasazi krčenjem šume potpuno 
ogoljeli neke dijelove jugozapada Sjedinjenih Država. Tobožnja otkrića 
paleontologa i arheologa nekim slušaocima zvuče poput tek još jedne 
rasističke izlike koju bijelci iznose kako bi razvlastili domoroce. 
Znanstvenici kao da govore "Vaši preci su loše čuvali svoju zemlju pa su 
zasluženo razvlašteni". Neki američki i australski bijelci, ogorčeni na vladine 
odštete i povrat zemlje Indijancima i Aboridžinima u Australiji, dan-danas 
posežu za tim otkrićima kad iznose dotični argument. Ne samo domoroci 
nego i neki antropolozi i arheolozi koji domoroce proučavaju i poistovjećuju 
se s njima smatraju ta nedavna navodna otkrića rasističkim lažima. 

Neki domorodački narodi i antropolozi koji se s njima poistovjećuju 
idu u drugu krajnost. Ustraju u tvrdnji da su domorodački narodi iz prošlosti 
bili (a moderni i danas jesu) obzirni i ekološki mudri gospodari svojega 
okoliša, da su prisno poznavali i poštivali Prirodu, da su nevino živjeli u 
zbiljskom rajskom vrtu te da nipošto nisu mogli učiniti sve te ružne stvari. 
Jednom mi je lovac s Nove Gvineje rekao: "Ako jednog dana uspijem 
pogoditi velikog goluba na jednom od putova koji vode iz sela, tjedan dana 
uopće ne lovim golubove, a kad opet izađem u lov, krenem iz sela suprotnim 
smjerom". Samo ti zli moderni stanovnici Prvog svijeta ne znaju ništa o 
Prirodi, ne poštuju okoliš i uništavaju ga. 

Zapravo, obje krajnosti u tom prijeporu - rasisti i vjernici prošloga raja 
- griješe utoliko što smatraju da se domorodački narodi iz prošlosti iz temelja 


razlikuju od modernih naroda Prvog svijeta (bilo da su im inferiorni ili 
superiorni). Uvijek je bilo teško postupati s ekološkim resursima na održiv 
način, još otkad je Homo sapiens prije otprilike 50.000 godina razvio 
inventivnost, djelotvornost i lovačke vještine u modernom značenju riječi. 
Počevši od prvih naseljavanja ljudi na australski kontinent prije 46.000 
godina te brzog izumiranja većine prijašnjih australskih divovskih tobolčara 
i drugih velikih životinja, za svakim novim naseljavanjem ljudi na kopnene 
mase na kojima ih dotad nije bilo - bilo da se radi o Australiji, Sjevernoj 
Americi, Južnoj Americi, Madagaskaru, mediteranskim otocima ili o 
Havajima, Novom Zelandu i desecima drugih otoka u Tihom oceanu - 
uslijedio je val izumiranja velikih životinja koje su se razvijale bez straha od 
ljudi pa su ih oni lako ubijali ili su podlegle promjenama staništa za koje su 
zaslužni ljudi, donesenim vrstama štetočina i bolesti. Svaki narod može 
upasti u zamku prekomjernog iskorištavanja okolišnih bogatstava, zbog 
svugdje prisutnih problema o kojima ćemo poslije govoriti: isprva im se čini 
da su resursi toliko obilni da ih ni ne mogu iscrpiti; znakove njihovog 
početnog iscrpljenja počinju prikrivati pričama o normalnim nestalnostima 
razina resursa pojedinih godina ili desetljeća; teško je motivirati ljude da se 
dogovore da ne ubiru ljetinu sa zajedničkog resursa (takozvana tragedija 
zajedničkog dobra o kojoj ćemo govoriti u kasnijim poglavljima); a zbog 
složenosti ekosustava često ni profesionalni ekolog ne može ni u snu 
predvidjeti kakve bi posljedice imao neki poremećaj koji su prouzročili ljudi 
svojim postupcima. U prošlosti su zasigurno još teže rješavali ekološke 
probleme s kojima i mi danas teško izlazimo na kraj. Osobito za nepismene 
narode iz prošlosti, koji nisu mogli čitati studije slučajeva društvenog sloma, 
narušavanje okoliša bila je tragična, nepredviđena, nehotična posljedica 
njihovog najvećeg truda, a ne moralno kažnjiva slijepa ili svjesna sebičnost. 
Društva koja su završila slomom nisu bila glupa i primitivna nego (poput 
Maja) jedna od najkreativnijih, (neko vrijeme) najnaprednijih i 
najuspješnijih društava svojega doba. 

Narodi iz prošlosti nisu postupali ni loše ni neupućeno pa da su 
zasluženo istrijebljeni ili razvlašteni, a nisu bili ni sveznajući savjesni 
ekolozi koji su rješavali probleme koje mi danas ne možemo riješiti. Bili su 
ljudi poput nas, mučili su ih problemi otprilike slični onima koji danas muče 
nas. Naginjali su uspjehu ili propasti, ovisno o okolnostima sličnim onima 
zbog kojih mi danas naginjemo uspjehu ili propasti. Da, postoje razlike 


između situacije s kojom se danas suočavamo i one s kojom su se suočavali 
propali narodi, no ipak su dovoljno slične da možemo učiti iz prošlosti. 


Povrh svega, čini mi se da je tvrdoglavo i opasno pozivati se na 
povijesne pretpostavke o postupanju domorodaca prema okolišu kako bismo 
opravdali pošten odnos prema njima. U mnogim slučajevima ili, većinom, 
povjesničari i arheolozi otkrivaju dokaze koji premoćno potvrđuju da je 
takva pretpostavka (o rajskom odnosu prema okolišu) pogrešna. Pozivajući 
se na tu pretpostavku kao na opravdanje za pošten odnos prema 
domorocima, prešutno kažemo da je u redu da se prema njima loše 
odnosimo ako bi se ta tvrdnja mogla opovrgnuti. Zapravo, argument protiv 
lošeg odnosa prema domorocima ne zasniva se ni na kakvoj povijesnoj 
pretpostavci o njihovom postupanju prema okolišu: zasniva se na moralnom 
načelu, to jest, na načelu da je moralno pogrešno da jedan narod razvlasti, 
pokori ili istrijebi drugi narod. 

*Koko* 


Eto, to je prijepor o ekološkim slomovima u prošlosti. Što se tiče 
komplikacija, naravno da nije istina da su sva društva osuđena na slom zato 
što nanose štetu okolišu: neka propala društva bila su osuđena na slom, 
druga nisu; pravo pitanje glasi zašto su se samo neka društva pokazala 
ranjivima i po čemu se društva koja su se slomila razlikuju od onih koja 
nisu. Neka društva o kojima ću govoriti, poput Islanđana i Tikopijaca, 
uspješno su rješavala krajnje teške ekološke probleme, pa su zbog toga 
mogla dugo potrajati i biti čvrsta i danas. Kad su se, na primjer, Norvežani 
koji su naselili Island prvi put našli u okolišu koji je površno sličio 
norveškom, no zapravo je bio posve drukčiji, nesmotreno su uništili velik 
dio površinskog sloja tla i većinu šuma. Island je dugo bio najsiromašnija i 
ekološki najrazorenija europska zemlja. No Islanđani su na koncu izvukli 
pouke iz iskustva, usvojili stroge mjere zaštite okoliša i sada po stanovniku 
imaju jedan od najviših prosječnih nacionalnih dohodaka na svijetu. 
Stanovnici Tikopije nastanjuju otočić toliko udaljen od susjeda da su morali 
u gotovo svemu biti sami sebi dovoljni, ali svojim resursima tako su pažljivo 
upravljali na mikrorazini i s jednakom pažnjom regulirali broj stanovnika da 
je njihov otok plodan i danas kao što je bio posljednjih 3000 godina, koliko 
ga nastanjuju ljudi. Tako da ova knjiga nije neprekinuti niz deprimirajućih 
priča o propasti, u njoj ima i priča o uspjehu koje potiču na oponašanje i 
optimizam. 


K tome, nije mi poznat nijedan slučaj sloma društva koji se može 
pripisati isključivo narušavanju okoliša: uvijek postoje i drugi čimbenici. 
Kad sam počeo razrađivati ovu knjigu, nisam se obazirao na te komplikacije 
i naivno sam smatrao da će tema knjige biti samo narušavanje okoliša. S 
vremenom sam došao do okvira od pet točaka o mogućim čimbenicima koji 
pridonose slomu, a koje sada uzimam u obzir kad nastojim shvatiti svaki 
navodni ekološki slom. Četiri skupine čimbenika - nanošenje štete okolišu, 
klimatske promjene, neprijateljski raspoloženi susjedi i prijateljski 
raspoloženi trgovinski partneri - mogu se i ne moraju pokazati važnima za 
konkretno društvo. Peta skupina čimbenika - reakcije društva na ekološke 
probleme - uvijek se pokaže važnom. Razmotrimo tih pet skupina jednu po 
jednu, slijedom koji ne implicira da je neka od njih važnija nego služi u 
svrhu njihova predstavljanja. 

Prvu skupinu čimbenika čini oštećenje okoliša koje nesmotreno počine 
ljudi, o čemu sam već govorio. Razmjeri tog oštećenja i mogućnosti njegova 
ublažavanja i saniranja djelomično ovise o djelovanju ljudi (npr. koliko 
stabala posijeku godišnje po jutru šume), a djelomično o svojstvima okoliša 
(npr. o svojstvima koja određuju koliko sadnica klija po jutru, koliko 
mladice izrastu u godinu dana). Kad se govori o tim svojstvima okoliša, 
misli se ili na krhkost (podložnost oštećivanju) ili na otpornost (potencijal za 
oporavak od oštećivanja), a govori se i zasebno o krhkosti ili otpornosti 
šuma, tla, riblje populacije i sličnoga na nekom području. Stoga bi se među 
razlozima zašto su samo određena društva pretrpjela ekološki slom mogla, u 
načelu, naći iznimna nerazboritost njihovih pripadnika, izuzetna krhkost 
nekih aspekata njihovog okoliša, ili i jedno i drugo. 

Sljedeći čimbenik u mojem okviru od pet točaka jesu klimatske 
promjene, izraz koji danas obično povezujemo s globalnim zatopljenjem što 
ga uzrokuju ljudi. Klima zapravo postaje toplija ili hladnija, vlažnija ili 
sušnija ili se manje ili više mijenja po mjesecima ili po godinama zbog 
promjena prirodnih sila koje upravljaju njome i nemaju nikakve veze s 
ljudima. Primjeri takvih sila jesu jačanje ili slabljenje sunčeve topline, 
erupcije vulkana koje u atmosferu izbacuju prašinu, promjene orijentacije 
Zemljine osi s obzirom na njezinu orbitu i promjene u raspodjeli kopnene i 
vodene mase na površini Zemlje. Prirodnim klimatskim promjenama o 
kojima se često raspravlja pripada pomicanje i povlačenje kontinentalnih 
ledenih ploča u ledeno doba koje je počelo prije više od dva milijuna godina, 
takozvano malo ledeno doba od 1400. do 1800. godine naše ere, i globalno 


zahlađenje koje je uslijedilo nakon goleme erupcije vulkana na indonezijskoj 
planini Tambora 5. travnja 1815. U toj erupciji izbačeno je u gornju 
atmosferu toliko prašine da je do zemlje dopiralo znatno manje sunčeva 
svjetla sve dok se prašina nije slegnula što je, pak, prouzročilo glad čak i 
diljem Sjeverne Amerike i Europe i to zbog niskih temperatura i manjeg 
uroda kultura u ljeto 1816. ("godine bez ljeta"). 


Klimatske promjene bile su još veći problem za propala društva s 
kratkim životnim vijekom svojih pripadnika i bez zapisa nego za današnja, 
jer se klima u mnogim dijelovima svijeta obično ne razlikuje samo od godine 
do godine nego i u rasponu od više desetljeća; nakon nekoliko kišnih 
desetljeća nastupi pola stoljeća suše. U mnogim prapovijesnim društvima, 
prosječni vijek ljudskog naraštaja - prosječan broj godina koje prođu između 
rođenja roditelja i rođenja njihove djece - bio je tek koje desetljeće. Stoga se 
pri kraju niza kišnih desetljeća većina živih ljudi nije mogla iz prve ruke 
sjećati prethodnog razdoblja sušne klime. Čak i danas ljudi streme povećanju 
proizvodnje i porastu stanovništva u dobrim desetljećima, zaboravljajući (ili 
u prošlosti ni ne shvaćajući) da takva desetljeća vjerojatno neće potrajati. 
Kad dobra desetljeća doista završe, društvo se zatekne u situaciji da ima više 
stanovnika nego što može hraniti ili da je steklo navike koje su neprikladne u 
novim klimatskim uvjetima. (Pomislite samo danas na suhi američki zapad 
gdje se gradovi i sela drže politike razbacivanja vodom, politike koju obično 
formuliraju u kišnim desetljećima na prešutnoj pretpostavci da su takva 
desetljeća tipična). Ti problemi s klimatskim promjenama bili su još teži zato 
što mnoga propala društva nisu imala mehanizme za "ublažavanje 
nepogode", to jest mehanizme za uvoz viška hrane s drugih područja, s 
drugačijom klimom, na područja gdje je zavladala nestašica hrane. Zbog 
svega toga, propala društva bila su izložena milosti i nemilosti klimatskih 
promjena više od današnjih. 

Prirodne klimatske promjene mogu ili poboljšati ili pogoršati životne 
uvjete svakog konkretnog ljudskog društva, a mogu i jednom društvu 
pogodovati, a drugome naškoditi. (Vidjet ćemo da je, na primjer, malo 
ledeno doba bilo loše za Grenland, ali zato dobro za grenlandske Eskime). U 
mnogim povijesnim slučajevima, društvo koje je crpilo resurse iz okoliša 
moglo je apsorbirati gubitke sve dok mu je klima bila naklonjena, ali s ruba 
je zakoračilo u slom kad je klima postala sušnija, hladnija, toplija, vlažnija 
ili promjenjivija. Treba li stoga reći da je uzrok sloma čovjekov učinak na 
okoliš ili promjena klime? Nijedna od ovih jednostavnih alternativa nije 


točna. Da društvo nije već djelomično bilo iscrpilo svoje okolišne resurse, 
možda bi preživjelo iscrpljivanje resursa do kojeg je došlo zbog promjene 
klime. I obratno, moglo je preživjeti samonametnuto iscrpljivanje resursa 
sve dok promjena klime nije dovela do daljnjeg iscrpljivanja. Kobnim se nije 
pokazao samo jedan zaseban čimbenik, već spoj učinka na okoliš i promjene 
klime. 


Treća okolnost su neprijateljski raspoloženi susjedi. Sva povijesna 
društva, s tek nekoliko iznimaka, bila su zemljopisno dovoljno blizu nekim 
drugim društvima da s njima imaju barem neki kontakt. Odnosi sa susjednim 
društvima mogu biti povremeno ili kronično neprijateljski. Društvo može 
odolijevati neprijateljima sve dok je jako, ali im podlegne kad oslabi iz bilo 
kojeg razloga, među kojima je i nanošenje štete okolišu. U tom slučaju, 
neposredan uzrok sloma bit će vojno osvajanje, ali temeljni uzrok - čimbenik 
zbog čije je promjene nastupio slom - bit će onaj koji je oslabio društvo. 
Stoga se slomovi iz ekoloških ili drugih razloga obično kamufliraju vojnim 
porazima. 


Najpoznatija rasprava o mogućem takvom kamufliranju ona je o padu 
Zapadnog Rimskog Carstva. Rim su sve više opsjedali barbari, a kao datum 
pada Carstva obično se, donekle proizvoljno, smatra 476. godina novog 
vijeka, godina u kojoj je svrgnut posljednji car Zapada. No i prije uspona 
Rimskog Carstva živjela su u sjevernoj Europi i srednjoj Aziji, izvan granica 
"civilizirane" sredozemne Europe, "barbarska" plemena koja su s vremena 
na vrijeme napadala civiliziranu Europu (kao i civiliziranu Kinu i Indiju). 
Rim je uspješno odolijevao barbarima više od tisuću godina pa su tako, na 
primjer, u bitci kod Campi Raudii 101. godine pr.n.e. njegovi vojnici poklali 
velike napadačke snage Cimbra i Teutonaca, odlučnih u namjeri da osvoje 
sjevernu Italiju. 


Na koncu su prevagnuli barbari, a ne Rimljani: koji je bio osnovni 
razlog za taj obrat sreće? Jesu li se promijenili sami barbari, jesu li postali 
brojniji ili bolje organizirani, jesu li se opskrbili boljim oružjem ili s više 
konja ili su profitirali od promjene klime u stepama srednje Azije? U tom 
slučaju, rekli bismo da bi barbari doista mogli biti osnovni uzrok pada Rima. 
Ili su, pak, ti isti stari, nepromijenjeni barbari uvijek vrebali na granicama 
Rimskog Carstva ne mogavši pobijediti sve dok Rim nije oslabio uslijed 
kakvog spoja gospodarskih, političkih, ekoloških i drugih problema? U tom 
slučaju, za pad Rima okrivili bismo njegove vlastite probleme, a barbari su 
mu samo zadali završni udarac. O tom se pitanju i danas raspravlja. U biti, o 


istom se pitanju raspravlja i kad se govori o padu carstva Kmera sa središtem 
u Angkor Watu, slijedom napada tajlandskih susjeda, o propasti harapske 
civilizacije iz doline Inda, slijedom invazija Arijevaca te o padu mikenske 
Grčke i drugih sredozemnih društava brončanoga doba, slijedom invazija 
morskih naroda. 


Četvrta skupina čimbenika je obrnuto poredana treća: manja podrška 
prijateljskih susjeda nasuprot sve češćim napadima neprijateljski 
raspoloženih susjeda. Sva povijesna društva, osim njih nekolicine, imaju 
prijateljski raspoložene trgovačke partnere kao i susjede neprijatelje. Često 
se događa da je upravo isti susjed partner i neprijatelj, čije se ponašanje 
kreće od prijateljskog do neprijateljskog i natrag. Većina društava ovisi do 
neke mjere o prijateljski raspoloženim susjedima, kako zbog uvoza osnovnih 
trgovačkih dobara (poput današnjeg američkog uvoza nafte te japanskog 
uvoza nafte, drveta i morskih rakova, školjki i riba) tako i zbog kulturnih 
veza koje društvo čine koheziono (poput australskog kulturnog identiteta 
koji se sve donedavno uvozio iz Britanije). Otuda rizik da bi i naše društvo, 
ako naš trgovinski partner oslabi iz bilo kojeg razloga (a među njima je i 
narušavanje okoliša) i ne bude nas više mogao opskrbljivati najvažnijim 
uvoznim proizvodima ili biti naša kulturna veza, moglo oslabiti uslijed 
takvog događaja. Danas je to svima poznat problem i to zbog ovisnosti 
Prvog svijeta o nafti iz ekološki slabih i politički problematičnih zemalja 
Trećeg svijeta koje su 1973. uvele embargo na izvoz nafte. Slični problemi u 
prošlosti mučili su Grenland, stanovnike otoka Pitcairn i druga društva. 

Posljednjoj skupini čimbenika iz mojeg okvira od pet točaka pripada 
sveprisutno pitanje o reakcijama društva na svoje probleme, bili oni ekološki 
ili ne. Različita društva različito reagiraju na slične probleme. Probleme koje 
donosi sječa šuma imala su mnoga prošla društva, od kojih su brdska Nova 
Gvineja, Japan, Tikopija i Tonga razradili uspješne metode postupanja sa 
šumama te i nadalje prosperirali, dok Uskršnji otok, Mangareva i Grenland 
nisu uspjeli razraditi uspješne metode gospodarenja šumama te su se zato 
slomili. Kako protumačiti takve različite ishode? Reakcije društva ovise o 
njegovim političkim, gospodarskim i društvenim institucijama te o kulturnim 
vrednotama. Te institucije i vrednote utječu na to rješava li društvo (ili čak 
pokušava li riješiti) svoje probleme. U ovoj knjizi razmotrit ćemo taj okvir 
od pet točaka za svako propalo društvo o čijem slomu ili postojanosti 
budemo govorili. 


Želim, naravno, dodati da baš kao što slomu određenog društva mogu i 
ne moraju pridonijeti promjena klime, neprijateljski raspoloženi susjedi i 
trgovinski partneri, tako mu može i ne mora pridonijeti narušavanje okoliša. 
Bilo bi apsurdno tvrditi da je narušavanje okoliša zasigurno glavni čimbenik 
u svim slomovima: u moderno doba tome proturječi slom Sovjetskog 
Saveza, a u staro doba rimsko razaranje Kartage 146. godine pr.n.e. Vidljivo 
je, dakle, da za slom može biti dovoljan samo vojni ili samo ekonomski 
čimbenik. Stoga bi puni naslov ove knjige glasio "Društveni slomovi s 
ekološkom komponentom, a u nekim slučajevima i doprinosom klimatskih 
promjena, neprijateljski raspoloženih susjeda i trgovinskih partnera, uz 
Pitanja o reakcijama društva". I uz takvo ograničenje ostaje nam dovoljno 
materijala za razmatranje, kako modernog tako i davnog. 

*k ok Ok 


Teme vezane uz čovjekov učinak na okoliš danas su često 
kontroverzne, a mišljenja o njima obično popunjavaju spektar između dva 
suprotna tabora. Jedan od njih, koji obično nazivamo "ekološkim" ili 
"proekološkim", smatra da su postojeći ekološki problemi ozbiljni i da ih 
treba hitno riješiti te da su postojeće stope rasta gospodarstva i broja 
stanovnika neodržive. Drugi tabor smatra da su ekolozi pretjerano i 
neopravdano zabrinuti te da je daljnji rast gospodarstva i broja stanovnika i 
moguć i poželjan. Uz ovaj potonji tabor ne vezuje se nikakva prihvaćena 
etiketa pa ću ih nazivati jednostavno "ne-ekolozima". Njihovi pristaše dolaze 
osobito iz svijeta krupnog biznisa i gospodarstva, međutim jednadžba "ne- 
ekolog" = "zagovornik biznisa" ne stoji; mnogi poslovni ljudi smatraju sebe 
ekolozima, a mnogi ljudi koji su sumnjičavi prema tvrdnjama ekologa ne 
dolaze iz svijeta krupnog biznisa. Kakvo je moje stajalište, kao pisca ove 
knjige, prema ta dva tabora? 


S jedne strane, od svoje sedme godine promatram ptice. Diplomirao 
sam biologiju i proteklih 40 godina istražujem ptice u prašumama Nove 
Gvineje. Volim ptice, uživam ih promatrati i uživam kad sam u prašumi. 
Volim i druge životinje, biljke i staništa i cijenim ih zbog njih samih. 
Sudjelujem u mnogim akcijama za očuvanje vrsta i prirodnog okoliša u 
Novoj Gvineji i drugdje. Posljednjih desetak godina direktor sam američke 
podružnice Svjetskog fonda za biljni i životinjski svijet, jedne od najvećih 
svjetskih ekoloških organizacija, s najširim kozmopolitskim interesima. 
Zbog svega toga zaradio sam kritike ne-ekologa koji me nazivaju "trgovac 

strahom", govore da "Diamond propovijeda propast i tminu", "preuveličava 


rizike", i "daje prednost ugroženim močvarnim ušljivcima pred potrebama 
ljudi". Ali, premda uistinu volim ptice s Nove Gvineje, još više volim 
sinove, ženu, prijatelje, Novogvinejce i druge ljude. Ekološke teme više me 
zanimaju zbog posljedica koje uočavam da imaju za ljude nego zbog 
njihovih posljedica za ptice. 

S druge pak strane, imam mnogo iskustva s velikim tvrtkama i drugim 
silama u našem društvu koje iskorištavaju okolišne resurse i koje se često 
smatraju anti-ekolozima, iznimno me zanimaju i imam s njima i neke 
poslovne aranžmane. Kao mladić, radio sam na velikim stočnim farmama u 
Montani kamo sada, kao odrastao čovjek i otac, redovito vodim ženu i 
sinove na ljetni odmor. Jedno ljeto radio sam kao rudar u rudnicima bakra u 
Montani. Volim Montanu i prijatelje rančere, razumijem se u njihov 
poljoprivredni biznis i životni stil, obožavam i jedno i drugo, simpatiziram 
ih, njima sam posvetio ovu knjigu. Imao sam mnogo prilike promatrati i 
upoznati druge velike tvrtke iz primarne proizvodnje: rudarskog sektora, 
drvne industrije, ribarstva, naftne industrije i industrije zemnog plina. 
Posljednjih sedam godina pratim kako na okoliš utječe najveće polje za 
vađenje nafte i zemnog plina u Papui Novoj Gvineji, gdje su naftne 
kompanije angažirale Svjetski fond za biljni i životinjski svijet da izradi 
nezavisnu procjenu utjecaja na okoliš. Tvrtke iz sektora primarne 
proizvodnje često me ugošćuju u svojim prostorima, mnogo razgovaram s 
njihovim direktorima i radnicima i sada razumijem njihova gledišta i 
probleme. 


Premda sam zbog tih odnosa s velikim tvrtkama stekao neposredan 
uvid u razorne štete koje često prouzroče u okolišu, isto tako sam se 
neposredno uvjerio da su u nekim situacijama velike tvrtke smatrale kako je 
u njihovu interesu da usvoje strože i djelotvornije mjere zaštite okoliša na 
kakve nisam nailazio ni u nacionalnim parkovima. Zanima me što motivira 
različita poduzeća na te različite ekološke strategije. Osobito mi je suradnja s 
velikim naftnim kompanijama priskrbila osudu nekih ekologa koji rabe 
izraze poput "Diamond se prodao krupnom kapitalu", "slizao se s velikim 
korporacijama" ili "prostituira se s naftnim kompanijama". 


Ustvari, ne zapošljavaju me velike kompanije i otvoreno opisujem što 
se zbiva u njihovim prostorijama premda ih posjećujem kao gost. Vidio sam 
da naftne i drvne kompanije uništavaju okoliš na nekim svojini posjedima i 
to sam i rekao; vidio sam da na drugim posjedima iste te tvrtke vode računa 
o okolišu pa sam i to rekao. Smatram da se ekološki problemi svijeta neće 


moći riješiti ako ekolozi ne budu spremni udružiti se s velikim tvrtkama, 
jednoj od najmoćnijih sila modernoga svijeta. Tako da ovu knjigu pišem iz 
neke srednje perspektive jer dobro znam i kakvi su ekološki problemi i 
kakva je poslovna stvarnost. 

*Kkoko* 


Kako se "znanstveno" proučavaju slomovi društava? Znanost često 
krivo predstavljaju kao "znanstvenu građu koja se dobiva ponovljenim 
izvođenjem eksperimenata _ u kontroliranim  labaratorijskim uvjetima". 
Znanost je, zapravo, nešto mnogo šire: stjecanje pouzdanog znanja o svijetu. 
U nekim područjima, poput kemije i molekularne biologije, ponovljeni 
eksperimenti u kontroliranim laboratorijskim uvjetima jesu izvedivi i daleko 
su najpouzdaniji način stjecanja znanja. Formalno obrazovanje stekao sam u 
dva takva područja laboratorijske biologije, u biokemiji koju sam diplomirao 
i u fiziologiji koju sam doktorirao. Od 1955. do 2002. provodio sam 
eksperimentalno  laboratorijsko istraživanje iz fiziologije, najprije na 
Harvardu, a zatim na University of California u Los Angelesu. 


Kad sam 1964. počeo proučavati ptice u prašumama Nove Gvineje, 
odmah sam se našao pred problemom kako steći pouzdano znanje u situaciji 
kad ne mogu izvesti ponovljene eksperimente u kontroliranim uvjetima, ni u 
laboratoriju ni u prirodi. Obično nije ni izvedivo ni zakonito niti etično 
stjecati znanje o pticama tako što ćete na jednom mjestu eksperimentalno 
istrijebiti njihovu populaciju ili manipulirati njome, a na drugom nećete. 
Morao sam se služiti raznim metodama. Slični metodološki problemi javljaju 
se i u mnogim drugim područjima populacijske biologije kao i u astronomiji, 
epidemiologiji, geologiji i paleontologiji. 

Često se rješenje nalazi u primjeni takozvane "komparativne metode" 
ili "eksperimenta u prirodi" - to jest, u usporedbi prirodnih situacija koje se 
razlikuju s obzirom na varijablu koja zanima istraživača. Na primjer, kad me 
kao ornitologa zanimaju učinci mrkog medojeda s Nove Gvineje na 
populacije drugih vrsta medarica, usporedim ptičje zajednice na razmjerno 
sličnim planinama, osim što na nekima živi, a na drugima ne živi populacija 
mrkog medojeda. Isto tako, u knjigama The Third Chimpanzee: The 
Evolution and Future of the Human Animal (Treća čimpanza: evolucija i 
budućnost ljudske životinje) i Why Is Sex Fun? The Evolution of Human 
Sexuality (Zašto je seks zabavan? Evolucija ljudske seksualnosti) usporedio 
sam različite životinjske vrste, osobito različite vrste primata, u nastojanju da 
otkrijem zašto žene (za razliku od ženki većine drugih životinjskih vrsta) 


prolaze kroz menopauzu i ne pokazuju vidljive znakove ovulacije, zašto 
muškarci imaju relativno velik penis (prema životinjskim standardima) te 
zašto ljudi obično imaju seksualni odnos ondje gdje ih se ne vidi (a ne na 
otvorenome poput gotovo svih ostalih životinjskih vrsta). Postoje svesci i 
svesci znanstvenih knjiga o očitim klopkama te komparativne metode te 
kako ih se može izbjeći. Osobito u povijesnim znanostima (poput 
evolucijske biologije i historijske geologije), gdje prošlošću nije moguće 
eksperimentalno — manipulirati, nema nam druge _ nego se odreći 
laboratorijskih eksperimenata u prilog eksperimenata u prirodi. 


U ovoj knjizi pomoću komparativne metode nastojimo shvatiti 
društvene slomove u kojima udjela imaju ekološki problemi. U prethodnoj 
knjizi (Guns, Germs, and Steel: The Fates of Human Societies - Sva naša 
oružju: zarazne bolesti, čelik i puške) primijenio sam komparativnu metodu 
na suprotan problem: različite stope rasta i razvoja ljudskih društava na 
različitim kontinentima u posljednjih 13.000 godina. U ovoj knjizi, koja se 
umjesto rastom i razvojem društava bavi njihovim slomom, uspoređujem 
mnoga propala i današnja društva koja su se razlikovala po ekološkoj 
ranjivosti, odnosima sa susjedima, političkim institucijama i drugim 
"ulaznim" varijablama koje, pretpostavlja se, utječu na stabilnost društva. 
"Izlazne" varijable koje preispitujem jesu slom ili opstanak i oblik sloma, 
ako do njega dolazi. Povezujući izlazne s ulaznim varijablama, cilj mi je 
izdvojiti utjecaj eventualnih ulaznih varijabli na slomove. 


Tu metodu moglo se strogo, sveobuhvatno i kvantitativno primijeniti 
na problem slomova na otocima Tihog oceana, slomova prouzročenih 
sječom šuma. Prapovijesni pacifički narodi iskrčili su šume na svojim 
otocima u različitoj mjeri, od neznatne do potpune sječe, i s različitim 
društvenim posljedicama, od dugotrajnog opstanka do potpunih slomova 
nakon kojih nije bilo preživjelih. Kolega Barry Rolett i ja stupnjevali smo na 
brojčanoj ljestvici razmjere deforestacije za 81 pacifički otok, a ocijenili smo 
i vrijednosti devet ulaznih varijabli (poput oborina, izolacije i obnove 
plodnosti tla) za koje smo pretpostavili da utječu na sječu šuma. Statističkim 
analizama izračunali smo s kolikom je relativnom snagom svaka ulazna 
varijabla predodredila ishod sječe šuma. Drugi komparativni eksperiment 
bio je moguć na sjevernom Atlantiku, gdje su srednjovjekovni norveški 
Vikinzi kolonizirali šest otoka ili kopnenih masa koje su se razlikovale po 
svojoj pogodnosti za poljoprivredu, stalnom trgovinskom kontaktu s 
Norveškom i drugim ulaznim varijablama, a i prema ishodu (od brzog 


napuštanja otoka preko pomora svega živoga nakon 500 godina pa sve do 
procvata u današnjici, nakon 1200 godina). Mogu se povući i druge 
usporedbe društava iz različitih dijelova svijeta. 


Sve te usporedbe počivaju na detaljnim informacijama o pojedinim 
društvima koje strpljivo prikupljaju arheolozi, povjesničari i drugi 
znanstvenici. Na kraju knjige upućujem čitaoce na mnoge izvrsne knjige i 
radove o drevnim Majama i Anasazi Indijancima, modernim Ruanđanima i 
Kinezima i o ostalim prošlim i sadašnjim društvima koja uspoređujem. Te 
pojedinačne studije čine prijeko potrebnu bazu podataka za moju knjigu. Ali, 
iz usporedbi tih brojnih društava mogu se izvući i dodatni zaključci, koji se 
ne bi mogli izvući iz detaljne studije samo jednoga društva. Na primjer, da 
bismo shvatili čuveni slom Maja, nije dovoljno samo precizno poznavati 
povijest Maja i njihov okoliš; usporedimo li ih s drugim društvima koja se 
jesu ili nisu slomila i koja su im u nekim aspektima bila slična, a u drugima 
su se od njih razlikovala, stavljamo Maje u širi kontekst i stječemo nove 
uvide o njima. A za te nove uvide potrebna nam je komparativna metoda. 


Opširno sam obradio tu potrebu i za dobrim studijama slučajeva i za 
dobrim usporedbama, jer znanstvenici koji rabe jedan pristup prečesto 
omalovažavaju rezultate do kojih je doveo drugi pristup. Stručnjaci za 
povijest jednog društva obično odbacuju usporedbe kao površne, dok oni 
koji uspoređuju obično odbacuju studije o pojedinim društvima tvrdeći da su 
beznadno kratkovidne i tek donekle korisne za razumijevanje drugih 
društava. No obje vrste proučavanja nam trebaju želimo li steći pouzdano 
znanje. Bilo bi osobito opasno uopćavati na temelju jednog jedinog društva 
ili čak samo biti uvjeren u tumačenje pojedinog sloma. Samo na temelju 
težine dokaza pribavljenih komparativnim proučavanjem mnogih društava s 
različitim ishodima možemo se nadati da ćemo doći do uvjerljivih 
zaključaka. 

*K oko 


Da čitaoci unaprijed steknu neku predodžbu o tome u što se upuštaju, 
evo kako sam organizirao knjigu. Nacrt knjige nalikuje udavu koji je 
progutao dvije goleme ovce. To jest, moje rasprave o modernom svijetu i 
svijetu iz prošlosti sastoje se od nerazmjerno dugog prikaza jednog društva 
te od kraćih prikaza još četiriju društava. 

Počet ćemo s prvom golemom ovcom. Prvi se dio sastoji od jednog 
jedinog, poduljeg poglavlja (Poglavlja 1) o ekološkim problemima 
jugozapadne Montane, gdje je smještena farma Huls te rančevi mojih 


prijatelja, obitelji Hirschy (kojima je ova knjiga posvećena). Prednost 
Montane je u tome što je ona moderno društvo Prvoga svijeta koje muče 
stvarni, ali još relativno blagi ekološki i populacijski problemi u odnosu na 
probleme u većem dijelu Prvoga svijeta. Štoviše, dobro poznajem mnoge 
stanovnike Montane tako da mogu povezati politiku društva u Montani s 
motivacijama pojedinačnih ljudi, koje se često međusobno sukobljavaju. Iz 
te dobro poznate perspektive Montane lakše nam je zamisliti što se događalo 
u dalekim propalim društvima koja isprva doživljavamo kao egzotična, a još 
k tome možemo samo nagađati što je motiviralo njihove pripadnike. 

Drugi dio počinje s četiri kratka poglavlja o propalim društvima koja 
se jesu slomila, a ovdje su poredana po stupnju složenosti u skladu s mojim 
okvirom od pet točaka. Većina propalih društava o kojima ću potanko 
govoriti bila su mala i smještena na periferiji, dok su neka bila zemljopisno 
omeđena, društveno izolirana ili smještena u krhkom okolišu. Kako čitalac 
ne bi zbog toga krivo zaključio da su ona loši modeli za dobro nam poznata 
velika moderna društva, trebam pojasniti da sam ih za pomno razmatranje 
odabrao upravo zato što su se procesi u takvim malim društvima odvijali 
brže i imali ekstremnije posljedice te stoga predstavljaju osobito jasne 
primjere. Ne radi se o tome da se velika, važna društva koja su trgovala sa 
susjedima i nalazila se u otpornom okolišu nisu slamala u prošlosti ili da se 
ne mogu slomiti danas. Jedno od propalih društava o kojima potanko 
govorim, Maje, imalo je milijune ili desetke milijuna stanovnika, bilo je 
smješteno u jednom od dvaju kulturno najnaprednijih područja Novoga 
svijeta prije dolaska Europljana (Mezoamerici) i trgovalo je s drugim 
naprednim društvima s tog područja koja su presudno utjecala na nj. U 
Dodatnoj literaturi, u odjeljku za Poglavlje 9, ukratko sam prikazao neka od 
mnogih drugih slavnih društava - društva Plodnog polumjeseca, Angkor 
Wat, harapsko društvo u dolini Inda i druga - koja su u tim aspektima 
nalikovala Majama i čijoj su propasti uvelike kumovali ekološki čimbenici. 

Prvi konkretni slučaj iz prošlosti koji ćemo analizirati, povijest 
Uskršnjeg otoka (Poglavlje 2), najbliži je "čistom" ekološkom slomu, u 
ovom slučaju zbog potpune sječe šuma, što je dovelo do rata, svrgavanja 
elite i obaranja čuvenih kamenih kipova te masovnog pomora stanovništva. 
Koliko nam je poznato, polinezijsko društvo na Uskršnjem otoku ostalo je 
izolirano nakon osnivanja pa na putanju Uskršnjeg otoka nisu utjecali ni 
neprijatelji ni prijatelji. Nemamo dokaza niti o eventualnom udjelu promjene 
klime na Uskršnji otok, premda bi ih buduće studije mogle tek donijeti. 


Komparativna analiza koju smo proveli Barry Rolett i ja pomogla nam je da 
shvatimo zašto je od svih otoka Tihog oceana baš Uskršnji pretrpio tako 
žestok slom. 


Otok Pitcairn i otok Henderson (Poglavlje 3), koje su također naselili 
Polinežani, primjeri su učinka četvrte stavke iz mojeg okvira od pet točaka: 
gubitka podrške susjednih prijateljskih društava. I na Pitcairnu i na 
Hendersonu okoliš je na pojedinim mjestima bio narušen, ali kobni udarac 
zadao im je slom glavnih trgovinskih partnera uzrokovan okolišnim 
čimbenicima. Koliko je poznato, nije bilo dodatnih komplikacija što se tiče 
neprijateljskih susjeda ili promjene klime. 

Zahvaljujući iznimno detaljnom klimatskom zapisu koji je 
rekonstruiran iz godova stabala, mogu reći da je društvo Indijanaca Anasazi 
s jugozapada Sjedinjenih Država (Poglavlje 4) jasan primjer društva u kojem 
su se narušavanje okoliša i porast broja stanovnika udružili s promjenom 
klime (u ovom slučaju, sušom). Izgleda da ni prijateljski ni neprijateljski 
susjedi, a ni ratovi (osim pri kraju) nisu bili glavni faktori u slomu Anasazi 
Indijanaca. 


Nijedna knjiga o slomovima društava ne bi bila potpuna bez prikaza 
Maja (Poglavlje 5), najnaprednijeg indijanskog društva i oličenja 
romantičnog misterija o gradovima prekrivenima džunglom. Kao i Anasazi, 
Maje su ilustracija združenih učinaka narušavanja okoliša, rasta broja 
stanovnika i promjene klime, bez bitnog udjela prijateljskih susjeda. Za 
razliku od sloma Anasazi Indijanaca, neprijateljski susjedi bili su glavna 
briga majanskih gradova od samih početaka. Od društava o kojima govorimo 
od 2. do 5. poglavlja, samo nam Maje nude prednost u vidu dešifriranih 
zapisa pisma. 

Grenland (Poglavlja 6-8) nam se nameće kao najsloženiji slučaj 
pretpovijesnog sloma, slučaj o kojem imamo najviše informacija (zato što se 
radi o temeljito proučenom pismenom europskom društvu) i o kojem ćemo 
opravdano najviše raspredati: to je ona druga ovca u utrobi udava. Svih pet 
stavki iz mojeg okvira od pet točaka obilno je potkrijepljeno dokumentima: 
narušavanje okoliša, promjena klime, gubitak prijateljskih kontakata s 
Norveškom, sve više neprijateljskih kontakata s Inuitima te politički, 
gospodarski, društveni i kulturni ambijent Grenlanda. Grenland je nešto 
najbliže eksperimentu sa slomovima u kontroliranim uvjetima: dva društva 
(Norvežani i Eskimi) na istom otoku, ali vrlo različitih kultura, takvih da je 
jedno od tih društava opstalo dok je drugo umiralo. Povijest Grenlanda stoga 


nosi poruku da slom, čak ni u surovom okolišu, nije neizbježan već ovisi o 
odlukama društva. Norveški Grenland možemo uspoređivati i s pet ostalih 
sjevernoatlantskih društava koja su osnovali norveški doseljenici, što će nam 
pomoći da shvatimo zašto je Orkney cvao dok su njihovi grenlandski rođaci 
podlijegali nevoljama. Jedno od tih pet ostalih norveških društava, Island, 
kotira kao izvanredno uspješan primjer kako se pobjedom nad krhkim 
okolišem doseže visoka razina prosperiteta u moderno doba. 

Drugi dio završava (Poglavlje 9) s još tri društva koja su (poput 
Islanda) uspjela i kao takva su suprotni primjeri za razumijevanje propalih 
društava. I premda ta tri društva nisu mučili tako ozbiljni okolišni problemi 
kao Island ili većinu propalih društava, vidjet ćemo da postoje dva različita 
puta do uspjeha: pristup odozdo prema gore, primjer čega su Tikopija i 
brdska Nova Gvineja, i pristup odozgo prema dolje, primjer čega je Japan u 
eri Tokugawa. 

U Trećem dijelu vraćamo se modernom svijetu. Kako smo o modernoj 
Montani već govorili u Poglavlju 1, sada ćemo se posvetiti četirima izrazito 
različitim modernim zemljama od kojih su prve dvije male, a potonje dvije 
velike ili goleme: katastrofi Trećeg svijeta (Ruandi), zasad preživjelom 
brodolomcu Trećeg svijeta (Dominikanskoj Republici), divu Trećeg svijeta 
koji hita uhvatiti korak s Prvim svijetom (Kini) i društvu Prvog svijeta 
(Australiji). Ruanda (Poglavlje 10) je primjer maltuzijanske katastrofe koja 
se odigrava pred našim očima, prenapučena zemlja koja se slomila u 
strašnom krvoproliću, poput Maja u prošlosti. Ruanda i susjedni Burundi 
zloglasni su po etničkom nasilju između Hutua i Tutsija, ali vidjet ćemo da 
su rast broja stanovnika, narušavanje okoliša i promjena klime bili dinamit s 
fitiljem etničkog nasilja. 

Dominikanska Republika i Haiti (Poglavlje 11), na zajedničkom otoku 
Hispaniola, nameću se kao turobna suprotnost, baš kao nekad norveško i 
inuitsko društvo na Grenlandu. Iz desetljeća podjednako opakih diktatura 
Haiti je izašao kao najtužniji beznadan slučaj modernog Novog svijeta dok 
se u Dominikanskoj Republici uočavaju znaci nade. Da ne bi tko 
pretpostavio da se u ovoj knjizi propovijeda ekološki determinizam, ova 
potonja zemlja pokazuje koliko situaciju može promijeniti jedna osoba, 
osobito ako je na čelu zemlje. 


Kina (Poglavlje 12) pati od svih 12 modernih tipova ekoloških 
problema i to u golemim količinama. Budući da je tako velika u smislu 


gospodarstva, stanovništva i teritorija, ekološki i gospodarski utjecaj Kine 
nije važan samo za kineske građane nego i za cijeli svijet. 


Australija (Poglavlje 13) je druga krajnost u odnosu na Montanu i to 
kao društvo Prvog svijeta smješteno u najkrhkijem okolišu i s najozbiljnijim 
ekološkim problemima. Kao posljedica toga, Australija je jedna od onih 
zemalja koje sada razmišljaju da te probleme riješe  korjenitom 
reorganizacijom društva. 

U završnom dijelu knjige (Četvrti dio) izvlačimo praktične pouke za 
nas, današnje ljude. U Poglavlju 14 postavljamo zbunjujuće pitanje koje se 
postavlja za svako propalo društvo koje je na kraju uništilo samo sebe i koje 
će zbunjivati buduće Zemljane, ako se i mi na kraju uništimo: kako to da 
društvo nije uočilo opasnosti koje su, gledajući unatrag, bile jasne kao dan? 
Možemo li reći da su za takav kraj bili krivi sami stanovnici tih krajeva ili su 
oni, pak, bili tragične žrtve nerješivih problema? U kojoj je mjeri uništavanje 
okoliša u prošlosti bilo nenamjerno i nezamjetno, a u kojoj se mjeri radilo o 
pokvarenom djelu ljudi s punom sviješću o posljedicama svojih postupaka? 
Što su, na primjer, govorili stanovnici Uskršnjeg otoka dok su sjekli 
posljednje stablo na otoku? Ispostavlja se da grupno odlučivanje može 
omesti cijeli niz čimbenika, počevši od nepredviđanja ili neuočavanja 
problema te se nastavljajući kroz sukobe interesa zahvaljujući kojima neki 
članovi grupe mogu nesmetano ići za ciljevima koji su dobri za njih, ali loši 
za ostale članove grupe. 

U Poglavlju 15 razmatramo ulogu modernih tvrtki od kojih se neke 
ubrajaju u ekološki najrazomije sile današnjice dok druge provode 
najdjelotvornije mjere zaštite okoliša. Istražit ćemo zašto neka (ali samo 
neka) poduzeća smatraju da je u njihovu interesu štititi okoliš i što bi se sve 
moralo promijeniti da i druga poduzeća shvate da je u njihovu interesu 
oponašati ih. 

Na koncu, Poglavlje 16 donosi sažetak o vrstama ekoloških opasnosti 
pred kojima se našao moderni svijet, o najčešćim prigovorima na tvrdnje o 
ozbiljnosti takvih opasnosti te razlikama između današnjih ekoloških 
opasnosti i onih pred kojima su se našla propala društva. Glavna razlika 
vezana je uz globalizaciju, koja daje najviše razloga i za pesimizam i za 
optimizam, glede naših sposobnosti da riješimo postojeće ekološke 
probleme. Zbog globalizacije jednostavno je nemoguće da se moderna 
društva slome u izolaciji, kao što se u prošlosti dogodilo Uskršnjem otoku i 
Grenlandu. Danas svako društvo u previranju, bez obzira na udaljenost - 


sjetite se, na primjer, Somalije i Afganistana - može prouzročiti nevolje 
uspješnim društvima na drugim kontinentima, a ujedno je podložno njihovu 
utjecaju (bilo korisnom ili destabilizirajućem). Prvi put u povijesti našli smo 
se pred rizikom od globalne propasti cijelog svijeta. Ali mi smo također prvi 
koji imaju priliku brzo učiti iz zbivanja u društvima diljem današnjeg svijeta 
kao i iz razvoja situacije u društvima iz bliže ili dalje prošlosti. Zato sam 
napisao ovu knjigu. 


PRVI DiO 
MODERNA MONTANA 

Kad sam prijatelja Stana Falkowa, sedamdesetogodišnjeg profesora 
mikrobiologije na sveučilištu Stanford blizu San Francisca, pitao zašto je 
drugu kuću kupio u dolini Bitterroot u Montani, ispričao mi je kako se 
uklopila u njegovu životnu priču: 

"Rodio sam se u državi New York, a zatim doselio u Rhode Island. Što 
znači da kao dijete nisam znao ništa o planinama. Kad mi je bila dvadeset i 
koja, neposredno nakon diplome, na par sam godina odgodio daljnje 
školovanje kako bih radio u noćnoj smjeni u bolničkoj dvorani za obdukciju. 
Bilo je to jako stresno za mladog čovjeka poput mene koji se dotad nije 
susreo sa smrću. Prijatelj koji se upravo vratio iz Korejskog rata i ondje 
vidio mnogo uznemirujućih stvari dobro me pogledao i rekao: 'Stan, izgledaš 
mi nervozno, moraš ublažiti taj stres. Pokušaj s mušičarenjem!' 


I tako sam počeo loviti grgeče umjetnom mušicom. Naučio sam kako 
privezati vlastite mušice, sav sam se unio u to i svaki dan nakon posla 
odlazio na pecanje. Prijatelj je imao pravo: doista je ublažavalo stres. Ali 
onda sam upisao poslijediplomski studij u Rhode Islandu i upao u drugu 
stresnu radnu situaciju. Kolega poslijediplomant rekao mi je da se umjetnom 
mušicom ne love samo grgeči; mogu se loviti i pastrve tu blizu u 
Massachusettsu. Pa sam krenuo pecati pastrve. 

Moj mentor na poslijediplomskom volio je ribu i ohrabrivao me da 
pecam: jedino kad sam bio na pecanju nije se ljutio što sam odsutan iz 
laboratorija. 

Negdje u vrijeme kad sam navršio pedesetu imao sam još jedno 
stresno razdoblje u životu zbog teškog razvoda i drugih stvari. Tada sam već 
na mušičarenje odlazio samo tri puta godišnje. Na pedeseti rođendan mnogi 


od nas razmišljaju što bi htjeli s ostatkom života. Ja sam razmišljao o životu 
svojeg oca i prisjetio se da je umro s pedeset i osam godina. Trgnuo sam se 
kad sam shvatio da bih, ako budem živio samo onoliko koliko i on, do smrti 
mogao računati na još samo 24 pecanja. To mi se učinilo nedostatnim za 
nešto u čemu toliko uživam. Nakon te spoznaje počeo sam razmišljati kako 
bih, svih tih preostalih godina mogao provoditi više vremena radeći ono što 
mi se doista sviđa, čemu pripada i mušičarenje. 

U tom su me trenutku zatražili da odem u dolinu Bitterroot na 
jugozapadu Montane i procijenim tamošnji istraživački laboratorij. Nikad 
dotad nisam bio u Montani; zapravo, do četrdesete nikad nisam bio zapadno 
od rijeke Mississippi. Sletio sam na aerodrom u Missouli, unajmio 
automobil i krenuo prema jugu do grada Hamiltona, gdje je laboratorij bio 
smješten. Petnaestak kilometara južno od Missoule prostire se duga ravna 
cesta gdje je dno doline ravno i pokriveno obradivom zemljom i gdje se 
snijegom pokrivene planine Bitterroot na zapadu i planine Sapphire na 
istoku naglo izdižu iz doline. Zgromila me ta ljepota i njezini razmjeri; nikad 
prije nisam vidio ništa slično. Ispunila me osjećajem mira i podarila mi 
poseban pogled na moje mjesto u svijetu. 

Kad sam došao u laboratorij, naletio sam na svojeg bivšeg studenta 
koji je ondje radio, a znao je da me zanima mušičarenje. Predložio je da 
dođem i dogodine provesti neke eksperimente pa da zajedno idemo 
umjetnim muhama loviti pastrve po kojima je rijeka Bitterroot poznata. I 
tako sam se vratio idućeg ljeta s namjerom da provedem dva tjedna, a na 
kraju sam ostao mjesec dana. Ljeto nakon toga došao sam s namjerom da 
ostanem mjesec dana, na kraju sam ostao cijelo ljeto, da bismo na kraju tog 
ljeta supruga i ja kupili kuću u dolini. Otada se uvijek vraćamo i u Montani 
provodimo velik dio godine. Svaki put kad se vraćam u Bitterroot, kad 
izađem na onaj ravni dio ceste južno od Missoule, taj prvi pogled na dolinu 
iznova me ispuni onim istim osjećajem mira i uzvišenosti i onim istim 
pogledom na odnos sa svemirom. Taj osjećaj nigdje nije lakše sačuvati nego 
u Montani." 

*Kkoko* 


Eto, tako na ljude djeluje ljepota Montane: i na one koji su odrasli na 
posve drugačijim mjestima, poput Stana Falkowa i mene; i na druge 
prijatelje, poput Johna Cooka, koji su odrasli u drugim planinskim 
područjima američkog zapada, ali ih je Montana ipak privukla; i na treću 


skupinu prijatelja, poput obitelji Hirschy, koji su odrasli u Montani i odlučili 
ondje i ostati. 

Kao i Stan Falkow, ja sam se rodio na sjeveroistoku Sjedinjenih 
Država (Boston) i do svoje petnaeste nisam bio zapadno od Mississippija, a 
tada su me roditelji odveli na par tjedana ljetovanja u zavalu Big Hole koja 
leži na samom jugu doline Bitterroot (zemljopisna karta, str. 45). Moj otac 
pedijatar liječio je rančerovo dijete, Johnnyja Eliela, koji je patio od rijetke 
bolesti, zbog čega im je obiteljski pedijatar u Montani preporučio da u 
Bostonu potraže specijalističko liječenje. Johnny je bio praunuk Freda 
Hirschyja St., švicarskog useljenika koji je 90-ih godina 19. stoljeća postao 
jedan od pionirskih rančera u Big Holeu. Njegov sin Fred ml., u vrijeme mog 
posjeta 69-godišnjak, još je vodio obiteljski ranč, zajedno s odraslim 
sinovima Dickom i Jackom Hirschyjem i kćerima Jill Hirschy Eliel 
(Johnnyjevom majkom) i Joyce Hirschy McDowell. Johnny je dobro 
napredovao pod paskom mojeg oca pa su roditelji, djed i baka pozvali našu 
obitelj u posjet. 

I mene je, kao i Stana Falkowa, odmah oduševila okolica Big Holea: 
široka ravna dolina prekrivena livadama i vijugavim rječicama, ali okružena 
zidom planina koje se naglo uzdižu na svakom horizontu, u zimsko doba 
prekrivenih snijegom. Montana sebe naziva "državom velikog neba". To je 
zaista tako. U većini drugih mjesta gdje sam živio, pogled na donje dijelove 
neba zaklanjaju zgrade, kao u gradovima; ili pak ima planina, ali je teren 
neravan a doline uske pa vidite samo komadić neba, kao na Novoj Gvineji i 
u Alpama; ili je u trećem slučaju nebo i široko i prostrano, ali ne toliko 
zanimljivo jer se na obzoru ne uzdiže prsten osebujnih planina - kao u 
ravnicama Iowe i Nebraske. Tri godine kasnije, kad sam bio student, došao 
sam na ljeto na ranč Dicka Hirschyja s dvojicom kolega studenata i sestrom i 
svi smo za Hirschyjeve kosili sijeno, ja sam vozio prevrtačicu, sestra 
skupljačicu sijena, a moja dva prijatelja slagala su sijeno u stogove. 

Nakon tog ljeta 1956. dugo se nisam vratio u Montanu. Ljeta sam 
provodio na drugim mjestima koja su bila na svoj način lijepa, poput Nove 
Gvineje i Anda, ali nisam mogao zaboraviti Montanu ili Hirschyjeve. Najzad 
sam 1998. primio poziv od privatne neprofitne organizacije Teller Wildlife 
Refuge iz doline Bitterroot. Bila je to prilika da u Montanu dovedem svoje 
blizance, koji su tada bili tek nešto mladi od mene kad sam prvi put posjetio 
tu državu, i da ih naučim kako loviti pastrve na umjetnu mušicu. Dječaci su 
zavoljeli pecanje; jedan sada uči za ribičkog vodiča. Opet sam osjetio 


pripadnost Montani i opet posjetio svojeg šefa s ranča Dicka Hirschyja i 
njegovu braću i sestre koji su sada imali sedamdesetak, a neki od njih i 
osamdesetak godina, a još su marljivo radili cijele godine, baš kao i prije 45 
godina kad sam ih upoznao. Otkad sam ponovno osjetio tu pripadnost, sa 
ženom i sinovima posjećujem Montanu svake godine - privučen ponajprije 
istom onom nezaboravnom ljepotom velikog neba koja je privukla ili 
zadržala druge moje prijatelje (slike 1-3). 

To veliko nebo uvuklo mi se pod kožu. Nakon tolikih godina života 
negdje drugdje, trebalo mi je samo nekoliko posjeta da se naviknem na 
panoramu neba nad glavom, planinskog prstena uokolo i tla doline pod 
nogama - da shvatim da bih tu panoramu doista mogao svakodnevno gledati 
do kraja života - i da otkrijem da joj se mogu otvoriti, povući se iz nje, a ipak 
znati da joj se mogu vratiti. Los Angeles ima za mene i obitelj praktičnih 
prednosti kao cjelogodišnja baza za rad, školovanje i stanovanje, ali 
Montana je neusporedivo ljepša i (kako je rekao Stan Falkow) mirnija. Za 
mene je najljepši pogled na svijetu onaj niz livade Big Holea i gore na 
snijegom prekrivene vrhove Kontinentalne razdjelnice, kakav se pruža s 
trijema ranča Jill i Johna Eliela. 

*Koko* 


Montana je općenito, kao i dolina Bitterroot na jugozapadu, zemlja 
paradoksa. Od 48 kontinentalnih saveznih država, Montana je treća po 
veličini, a četrdeset i druga po broju stanovnika pa slijedom toga i 
predzadnja po gustoći stanovništva. Dolina Bitterroot danas je sva bujna, 
obrasla samo izvornom autohtonom vegetacijom, kaduljom. Okrug Ravalli u 
kojem se dolina nalazi uistinu je prekrasan i privlači tako mnogo useljenika 
iz drugih dijelova Sjedinjenih Država (ali i iz 

drugih dijelova Montane) da se smatra okrugom s najvišim porastom 
broja stanovnika u državi, a ipak 70% maturanata odlazi iz doline, a većina 
njih i iz Montane. I premda u Bitterrootu ima sve više stanovnika, sve ih je 
manje u istočnoj Montani pa je prirodni prirast za cijelu državu na nuli. U 
posljednjih deset godina, u okrugu Ravalli vrtoglavo je porastao broj 
pedesetogodišnjaka, ali se zato smanjio broj tridesetogodišnjaka. Neki ljudi 
koji su se nedavno naselili u dolini iznimno su bogati, poput Charlesa 
Schwaba, osnivača brokerske kuće i Craiga Barretta, predsjednika Intela, ali 
okrug Ravalli svejedno je jedan od najsiromašnijih okruga u Montani koja je 
pak gotovo najsiromašnija savezna država u SAD-u. Mnogi stanovnici 
okruga uviđaju da moraju raditi dva ili tri posla kako bi zaradili dohodak po 
kojem se u Sjedinjenim Državama ubrajate u siromašne. 


Montanu povezujemo s prirodnim ljepotama. Dapače, ekološki 
gledano, Montana je možda najmanje zagađena od spomenutih 48 država; 
naposljetku, to je i glavni razlog zašto se toliko ljudi seli u okrug Ravalli. 
Savezna vlada vlasnica je više od četvrtine zemlje u državi i tri četvrtine 
zemlje u okrugu, koja se uglavnom vodi kao šuma pod nacionalnom 
zaštitom. Unatoč tomu, dolina Bitterroot predstavlja mikrokozmos ekoloških 
problema koji muče cijele Sjedinjene Države: sve više stanovnika, 
useljavanje, sve oskudnije zalihe sve nekvalitetnije vode, mjestimično i u 
pojedina godišnja doba loša kvaliteta zraka, toksični otpad, povećan rizik od 
šumskih požara, degeneracija šuma, gubitak tla i hranjivih tvari u tlu, 
gubitak biološke raznolikosti, štete od unesenih nametničkih vrsta i učinci 
klimatskih promjena. 


Montana je idealna studija slučaja za početak ove knjige o prošlim i 
sadašnjim ekološkim problemima. Kada je riječ o propalim društvima o 
kojima ću govoriti - Polinežanima, Anasazi Indijancima, Majama, 
Grenlandu i drugima - znamo kakav je bio ishod odluka stanovništva o 
postupanju prema okolišu, ali uglavnom ne znamo imena tih ljudi niti 
njihove životne priče i možemo samo nagađati što ih je navelo da tako 
postupaju. Nasuprot tome, u modernoj Montani znamo imena, životne priče i 
motive. S nekima od njih prijatelj sam više od 50 godina. Kad shvatimo 
motive stanovnika Montane, moći ćemo bolje zamisliti motive koji su ljude 
pokretali u prošlosti. U ovom poglavlju dat ćemo ljudsko lice temi koja bi se 
inače doimala apstraktnom. 


Osim toga, Montana je dobrodošla ravnoteža sljedećem poglavlju u 
kojem se govori o malim, siromašnim, perifernim društvima iz prošlosti u 
osjetljivom okolišu. Namjerno sam odabrao ta društva jer su upravo ona 
pretrpjela najveće posljedice uništavanja okoliša pa su zato i uvjerljiv prikaz 
procesa koji čine temu ove knjige. No ovo nisu jedine vrste društava 
izložene ozbiljnim ekološkim problemima, što nam jasno pokazuje suprotan 
slučaj Montane. Ona je sastavni dio najbogatije zemlje modernog svijeta i 
jedan od njezinih netaknutih i najmanje naseljenih dijelova, koji naizgled 
ima mnogo manje problema s okolišem i stanovništvom od ostalih dijelova 
Sjedinjenih Država. Dakako, problemi Montane nisu ni izbliza toliko akutni 
kao problemi prenapučenosti, prometa, smoga, kakvoće i količine vode i 
toksičnog otpada koji muče Amerikance u Los Angelesu, gdje ja živim, i u 
drugim urbanim područjima, gdje živi većina Amerikanaca. Ako, usprkos 
tome, čak i Montana ima problema s okolišem i stanovništvom, lakše nam je 
shvatiti koliko su ti problemi ozbiljniji u drugim dijelovima SAD-a. 
Montana će poslužiti kao primjer pet glavnih tema ove knjige: čovjekovog 
utjecaja na okoliš, klimatskih promjena, odnosa društva sa susjednim 
prijateljskim društvima (što su, u slučaju Montane, društva u ostalim 
saveznim državama), izloženosti društva postupcima drugih, potencijalno 
neprijateljskih društava (kao što su danas strani teroristi i proizvođači nafte), 
te važnosti reakcije društva na svoje probleme. 

*Koko* 


Isti oni ekološki nedostatci koji štete proizvodnji hrane diljem 
sjevernoameričkog planinskog zapada čine Montanu nedovoljno prikladnom 
za uzgoj kultura i stoke. To su: relativno malo oborina, što dovodi do niskih 
stopa rasta biljaka, velika nadmorska visina i geografska širina, zbog čega 
sezona rasta kratko traje, a uzgajaju se uglavnom jednogodišnje kulture a ne 
dvogodišnje, što je moguće na područjima s duljim ljetom, te udaljenost od 
tržišta gušće naseljenih područja Sjedinjenih Država, gdje bi se njihovi 
proizvodi možda kupovali. Ti nedostaci znače da se sve što se uzgoji u 
Montani može jeftinije i uz veću produktivnost uzgojiti drugdje u Sjevernoj 
Americi te brže i jeftinije transportirati do napučenih centara. Stoga se 
povijest Montane sastoji od pokušaja odgovaranja na temeljno pitanje - kako 
zaraditi za život na toj prelijepoj, ali poljoprivredno nekonkurentnoj zemlji. 

Naseljavanje Montane dijeli se u nekoliko gospodarskih faza. U prvoj 
fazi naseljavali su je Indijanci koji su onamo došli prije najmanje 13.000 
godina. Za razliku od poljoprivrednih društava koje su Indijanci razvili u 


istočnim i južnim dijelovima Sjeverne Amerike, Indijanci na području 
Montane bili su prije dolaska Europljana lovci i skupljači, čak i na 
područjima gdje se danas obraduje zemlja i drži stoka. Jedan razlog bio je taj 
što u Montani nije bilo autohtonih divljih biljnih i životinjskih vrsta koje bi 
se dale pripitomiti pa tako nije bilo ni autohtonog izvorišta poljoprivrede, za 
razliku od situacije u istočnom dijelu Sjeverne Amerike i Meksiku. Drugi 
razlog je taj što Montana leži daleko od tih dvaju indijanskih autohtonih 
izvorišta poljoprivrede pa se kulture podrijetlom s tih područja do dolaska 
Europljana nisu proširile u Montanu. Oko tri četvrtine preostalih Indijanaca 
u Montani danas živi u sedam rezervata od kojih je većina siromašna 
prirodnim bogatstvima, osim pašnjacima. 

Prvi Europljani čiji je dolazak u Montanu zabilježen bili su članovi 
transkontinentalne ekspedicije Lewisa i Clarka, koja je trajala od 1804. do 
1806., a koji su na području koje će poslije postati Montana proveli više 
vremena nego u bilo kojoj drugoj državi. Za njima je uslijedila druga 
gospodarska faza, kada se "brđani", lovci i trgovci krznom spuštaju iz 
Kanade, i iz ostalih dijelova Sjedinjenih Država. Sljedeća faza počela je 60- 
ih godina 19. stoljeća, a zasnivala se na tri stupa gospodarstva u Montani 
koji traju sve do danas (premda više nisu toliko važni): rudarstvu, osobito 
bakra i zlata, drvnoj industriji, proizvodnji hrane, što se odnosi na uzgoj 
stoke i ovaca kao i žitarica, voća i povrća. Priljev rudara u veliki rudnik 
bakra u Butteu potaknuo je druge privredne sektore da udovolje potrebama 
tog unutarnjeg tržišta u državi. Osobito mnogo drva dolazilo je iz obližnje 
doline Bitterroot i to za proizvodnju energije za rad rudnika, izgradnju kuća 
za rudare i pojačavanje rudarskih okana potpornjima, a dobar dio hrane za 
rudare uzgajao se u dolini koja je, zahvaljujući smještaju u južnom dijelu 
države i blagoj klimi (prema standardima Montane), dobila nadimak 
"banana-pojas Montane". Premda je količina oborina u dolini mala (330 mm 
godišnje), a prirodna vegetacija kadulja, prvi europski naseljenici počeli su 
već 60-ih godina 19. stoljeća prevladavati taj nedostatak izgradnjom malih 
jaraka za navodnjavanje koji su se punili vodom iz rječica s planina 
Bitterroot na zapadnoj strani doline, a poslije i podizanjem dvaju velikih i 
skupih sustava za navodnjavanje od kojih je jedan (takozvani Veliki jarak) 
građen od 1908. do 1910. kako bi preuzimao vodu iz jezera Como na 
zapadnoj strani doline, a drugi se sastoji od nekoliko velikih kanala za 
navodnjavanje koji se napajaju vodom iz same rijeke  Bitterroot. 
Navodnjavanje je, između ostalog, omogućilo procvat jabučnjaka, koji je u 


dolini Bitterroot počeo 80-ih godina 19. stoljeća, a vrhunac dosegao u prvim 
desetljećima 20. stoljeća, ali danas tek nekolicina tih jabučnjaka posluje u 
komercijalne svrhe. 


Od tih nekadašnjih uporišta privrede u Montani lov i ribolov su se od 
načina prehranjivanja pretvorili u rekreaciju, trgovina krznom se ugasila; 
rudarstvo, drvna industrija i poljoprivreda gube na važnosti i to zbog 
gospodarskih i ekoloških faktora o kojima ćemo kasnije govoriti. Umjesto 
njih, danas su u porastu privredni sektori poput turizma, rekreacije, 
umirovljeničkog života i zdravstvene skrbi. Simbolična prekretnica u 
posljednjoj ekonomskoj preobrazbi doline Bitterroot zbila se 1996. kad je 
farmu od 1100 hektara poznatu pod imenom Stočna farma Bitterroot, 
nekadašnji posjed bakarnog magnata iz Montane Marcusa Dalyja, kupio 
Charles Schwab, bogati vlasnik brokerske kuće. Dalyjev posjed počeo je 
uređivati za velike bogataše iz drugih država koji žele drugi (ili čak treći, 
četvrti) dom u prekrasnoj dolini gdje će svake godine dolaziti nekoliko puta 
u lov, ribolov, na jahanje i golf. Na Stočnoj farmi je i igralište za golf od 18 
rupa za turnire te oko 125 parcela za, kako ih zovu, kuće ili kolibe, pri čemu 
je 'koliba' eufemizam za građevinu od 560 četvornih metara koja zna imati i 
do šest spavaćih soba, a prodaje se za 800.000 dolara ili više. Kupci parcela 
na Stočnoj farmi moraju biti sposobni dokazati da udovoljavaju visokim 
standardima o neto imetku i prihodima, a najblaži uvjet je da mogu sebi 
priuštiti upisnicu za klub u vrijednosti od 125.000 dolara, što je najmanje 
sedam puta više od prosječnog godišnjeg prihoda stanovnika okruga Ravalli. 
Cijela Stočna farma je ograđena, a na ulaznim vratima stoji znak: samo za 
članove i goste. Mnogi vlasnici stižu privatnim mlažnjakom i rijetko idu u 
kupnju ili uopće zakorače u Hamilton te više vole jesti u klubu na Stočnoj 
farmi ili u nabavku u Hamilton poslati zaposlenika kluba. Kako mi je 
ogorčeno objasnio jedan stalni stanovnik Hamiltona: "te aristokratske čestice 
možete opaziti kad odluče obići siromašne dijelove grada, zbijeni u jata 
poput stranih turista". 


Objava razvojnog plana Stočne farme duboko je potresla neke stare 
stanovnike i goste doline Bitterroot koji su predviđali da nitko neće platiti 
toliko novca za dolinu te da se parcele neće nikad prodati. Ispostavilo se da 
su baš oni bili u krivu. I premda su neki bogataši iz drugih dijelova 
Sjedinjenih Država već pojedinačno posjećivali dolinu i kupovali kuće ili 
zemljišta, otvaranje Stočne farme bilo je tek simbolična prekretnica jer je to 
značilo da će mnogo velikih bogataša odjednom kupiti zemlju u Bitterrootu. 


Povrh svega, na primjeru Stočne farme postalo je jasno da zemlja u dolini 
sada mnogo više vrijedi kao zemljište za odmor i rekreaciju nego kao 
tradicionalno mjesto uzgoja krava i jabuka. 

Kok o* 


Među ekološkim problemima današnje Montane gotovo je svih 
dvanaest vrsta problema koji su uništili predindustrijska društva u prošlosti 
ili i danas ugrožavaju društva diljem svijeta. U Montani se posebno ističu 
problemi poput toksičnog otpada, šuma, tla, vode (katkad i zraka), 
klimatskih promjena, gubitka biološke raznolikosti te olakotnih nametnika. 
Počnimo s naizgled najočitijim problemom, toksičnim otpadom. 

Premda su u Montani sve više zabrinuti zbog otjecanja umjetnog 
gnojiva, stajskog gnojiva, sadržaja septičkih jama i herbicida, kudikamo 
najveći problem vezan uz toksični otpad jesu ostaci vađenja metala, iz 
prošlog stoljeća, bliske prošlosti ili sadašnjosti. Vađenje metala - osobito 
bakra, ali i olova, molibdena, paladija, platine, cinka, zlata i srebra - ističe se 
kao jedan od tri tradicionalna stupa privrede u Montani. Nitko nema ništa 
protiv rudarstva, na nekim mjestima i na određeni način: metali su pogonsko 
gorivo moderne civilizacije i njezine kemijske, građevinske, električne i 
elektroničke industrije. Pravo pitanje glasi gdje i kako na najbolji način 
vaditi rude iz kojih se dobivaju metali. 

Na žalost, koncentrat rude koji se na koncu iznese iz rudnika u 
Montani kako bi se iz njega dobili metali tek je djelić zemlje koju najprije 
valja iskopati. Preostali dio je kameni otpad i jalovina u kojima ima još 
bakra, arsena, kadmija i cinka koji su toksični za ljude (kao i za ribe, 
životinjski svijet i našu stoku) i stoga nikako nije dobro kad oni udu u 
podzemne vode, rijeke i tlo. K tome, ruda u Montani bogata je željeznim 
sulfidom iz kojeg nastaje sumporna kiselina. U Montani ima dvadesetak 
tisuća napuštenih rudnika, novijih, ali i starih cijelo stoljeće pa i više, iz 
kojih će ustvari zauvijek istjecati kiselina i ti toksični metali. Vlasnici velike 
većine tih rudnika nisu više živi da bi snosili financijsku odgovornost ili pak 
poznati živi vlasnici nisu dovoljno bogati da povrate rudu i jednom zauvijek 
riješe problem otjecanja kiseline. 

Problemi s toksičnošću vezani uz rudnike bili su u Butteovom 
divovskom rudniku bakra i obližnjoj talionici poznati već prije jednog 
stoljeća, kad su stočarima iz susjedstva počele ugibati krave pa su tužili 
vlasnika rudnika, tvrtku Anaconda Copper Mining Company. Anaconda je 
zanijekala odgovornost i pobijedila u parnici, ali je ipak 1907. izgradila prvo 


od nekoliko umjetnih jezera za prikupljanje toksičnog otpada. Prema tome, 
odavno već znamo da se otpad iz rudnika može izdvojiti, čime se problemi 
svode na najmanju moguću mjeru; neki novi rudnici u svijetu danas to čine s 
najmodernijom tehnologijom, dok drugi i dalje ignoriraju problem. Od tvrtke 
koja u Sjedinjenim Državama otvara novi rudnik zakon danas traži da kupi 
obveznicu kojom se zasebna tvrtka, vlasnica obveznice, obvezuje da će 
platiti troškove sanacije rudnika ako tvrtka vlasnica rudnika ode u stečaj. 
Međutim, mnogi rudnici su "podobvezani" (to jest, pokazalo se da konačni 
troškovi sanacije premašuju vrijednost obveznice), a stariji rudnici nisu 
uopće podlijegali takvoj zakonskoj obvezi. 

Na zahtjeve da plate sanaciju, tvrtke koje su kupile starije rudnike 
reagiraju na jedan od dva načina, u Montani kao i drugdje. Osobito ako je 
mala, tvrtka može proglasiti stečaj, u nekim slučajevima zatajiti svoju 
imovinu i prenijeti poslovanje na druge tvrtke ili nove tvrtke koje nisu 
odgovorne za sanaciju starog rudnika. Ako je kompanija tako velika da ne 
može tvrditi da bi je troškovi sanacije odveli u stečaj (kao u slučaju ARCO- 
a, o kojem ću poslije govoriti), onda proglašava da nije odgovorna ili nastoji 
te troškove svesti na najmanju moguću mjeru. U oba slučaja, ili sam rudnik 
ili područja nizvodno od njega ostaju toksični, čime ugrožavaju ljude ili, 
pak, savezna vlada i državna vlada Montane (i stoga, na koncu, svi porezni 
obveznici) plaćaju čišćenje iz saveznog Superfonda i odgovarajućeg 
državnog fonda Montane. 

Te dvije izmjenične reakcije rudarskih tvrtki nameću pitanje koje ćemo 
postavljati kroz cijelu knjigu, u nastojanju da shvatimo zašto bi u bilo kojem 
društvu ijedan čovjek ili skupina svjesno naudili društvu u cjelini. Premda 
odricanje od odgovornosti ili svođenje iste na najmanju moguću mjeru 
možda jesu u kratkoročnom financijskom interesu rudarske tvrtke, to je loše 
za društvo u cjelini, a može biti loše i za dugoročne interese same tvrtke ili 
cijele rudarske industrije. Usprkos tome što stanovnici Montane odavno 
prihvaćaju rudarstvo kao tradicionalnu vrednotu koja određuje identitet 
njihove države, odnedavno su njime sve dublje razočarani te je zbog toga ta 
industrija gotovo zamrla u Montani. Na primjer, na zgražanje industrije i 
političara koji je podupiru i koja njih podupire, glasači u Montani prihvatili 
su na izborima 1998. inicijativu o zabrani vrlo problematične metode 
vađenja zlata koja se zove cijanizacija, o kojoj ćemo kasnije govoriti. Neki 
moji prijatelji iz Montane sada kažu: gledajući unatrag, kad usporedimo 
troškove sanacije rudnika od više milijardi dolara, koje smo platili mi, 


porezni obveznici, s mršavom zaradom same Montane od svojih rudnika, 
čija je dobit uglavnom išla dioničarima u istočnom dijelu Sjedinjenih Država 
ili Europi, shvaćamo da bi Montani, dugoročno gledano, bilo bolje uopće ne 
otvarati rudnike bakra već uvoziti bakar iz Čilea, a probleme njegovog 
vađenja ostaviti Čileancima! 


Lako je nama koji nismo rudari biti ogorčeni na rudarske tvrtke i 
moralno osuđivati njihove postupke. Nisu li svjesno postupali nama na štetu 
i ne izbjegavaju li sada svoju odgovornost? Jedan prijatelj iz Montane 
postavio je na vodokotlić natpis sljedećeg sadržaja: "Nemojte potezati vodu. 
Budite poput rudarske industrije i pustite da netko drugi počisti za vama!" 


Moralni problem zapravo je složeniji. Evo objašnjenja iz nedavno 
objavljene knjige: "... ASARCO [American _ Smelting and Refining 
Company, rudarski i talionički div] teško da možemo kriviti [što nije sanirao 
osobito toksičan rudnik u svom vlasništvu|. Američka poduzeća postoje 
kako bi donosila novac svojim vlasnicima; to je modus operandi američkog 
kapitalizma. Prirodna posljedica procesa zarađivanja novca nije njegovo 
bespotrebno trošenje... Ovakva filozofija škrtosti nije ograničena na rudarsku 
industriju. Uspješno poduzeće razlikuje one troškove koji su nužni da bi se 
ostalo u poslu i one koje zamišljeno naziva 'moralnim obvezama". Nevoljkost 
ili nespremnost da se ta razlika shvati i prihvati dodatno naglašava priličnu 
napetost između poslovne sredine i zagovornika općenito nametnutih 
ekoloških programa. Na čelu poduzeća najčešće su računovođe ili odvjetnici, 
a ne pripadnici svećenstva." Objašnjenje nije napisao glavni direktor 
ASARCO-a nego ekološki savjetnik David Stiller, koji je u knjizi Wounding 
the West: Montana, Mining, and the Environment (Ranjavanje zapada: 
Montana, rudarstvo i okoliš) pokušao shvatiti kako je u Montani nastao 
problem s toksičnim otpadom iz rudnika i što društvo doista mora napraviti 
kako bi ga riješio. 

Okrutna je činjenica da ne postoji jednostavan i jeftin način sanacije 
starih rudnika. Prvi vlasnici rudnika postupali su onako kako su postupali 
zato što vlast od njih nije tražila gotovo ništa te zato što su bili poslovni ljudi 
i poslovali u skladu s načelima koja je objasnio David Stiller. Savezna 
država Montana tek je 1971. usvojila zakon prema kojem rudarske 
kompanije moraju sanirati svoju imovinu kad zatvore rudnik. Čak su i velike 
kompanije (poput ARCO-a i ASARCO-a), koje bi možda bile sklone 
saniranju rudnika, počele oklijevati kad su shvatile da bi se od njih poslije 
možda tražilo nemoguće, da će troškovi biti preveliki ili da neće moći 


ostvariti onakve rezultate kakve javnost očekuje. Kad vlasnik rudnika ne 
može ili ne želi, tada ni porezni obveznici ne žele uskakati i plaćati milijarde 
dolara za troškove sanacije. Porezni obveznici pak smatraju da problem 
postoji odavno, daleko od pogleda i od njihovih dvorišta pa je sigurno 
podnošljiv; većina poreznih obveznika protivi se trošenju novca ako nije u 
pitanju neposredna kriza, a na toksični otpad ne žali se dovoljan broj 
poreznih obveznika niti dovoljno njih podupire visoke poreze. U tom smislu, 
američka je javnost jednako odgovorna za pasivnost kao i vlasnici rudnika i 
vlada; najveća odgovornost je na nama, na javnosti. Rudarske tvrtke će se 
drukčije ponašati tek kad javnost pritisne političare da usvoje zakone kojima 
će od rudarskih tvrtki tražiti drukčije ponašanje: inače bi tvrtke poslovale 
kao dobrotvorna društva i ne bi bile odgovorne prema svojim dioničarima. 
Na trima primjerima pokazat ćemo kako se te dileme do danas raspliću na 
različite načine: na primjeru rijeke Clark Fork, brane Milltown i rudnika 
Pegasus Zortman-Landusky. 


Rudarske tvrtke koje će se poslije udružiti u Anaconda Copper Mining 
Company počele su 1882. vaditi bakar u Butteu, u blizini gornjeg pritoka 
Clark Forka, rukavca rijeke Columbije. Početkom 20. stoljeća Butte je bio 
zaslužan za polovicu američke proizvodnje bakra. Do 1955. bakar se u 
Butteu vadio uglavnom u podzemnim tunelima, ali Anaconda je te godine 
počela iskapati rudnik s površinskim kopom po imenu kop Berkeley, koji je 
sada golema rupa promjera većeg od kilometra i pol, duboka šest stotina 
metara. Goleme količine kisele rudarske jalovine pune toksičnih metala 
završile su u Clark Forku. No Anacondina se sreća tada preokrenula zbog 
jeftinije inozemne konkurencije, eksproprijacije njenih rudnika u Čileu i sve 
veće zabrinutosti za okoliš u Sjedinjenim Državama. Anacondu je 1976. 
kupila velika naftna tvrtka ARCO (koju je nedavno kupio još veći BP), 
1980. zatvorila talionicu, a zatim i rudnik 1983., i time kraju oko Buttea 
oduzela na tisuće radnih mjesta i tri četvrtine privredne baze. 


Rijeka Clark Fork sada je, zajedno s kopom Berkeley najveća i 
najskuplja lokacija za sanaciju u Sjedinjenim Državama koja se financira 
novcem iz Superfonda. Prema gledištu ARCO-a, nije korektno držati ARCO 
odgovornim za štetu koju je nanio prethodni vlasnik rudnika, još prije nego 
je uopće usvojen zakon o Superfondu. Prema gledištu savezne i državne 
vlade, ARCO je preuzeo Anacondinu imovinu, kojoj pripadaju i dugovanja. 
ARCO i BP barem ne proglašavaju stečaj. Kako mi je rekao jedan prijatelj 
ekolog: "Pokušavaju se izvući tako da što manje plate, ali imamo mi posla i s 


gorim tvrtkama od ARCO-a." Kiselinska voda koja curi u kop Berkeley 
ispumpat će se i zauvijek zbrinuti. ARCO je već platio nekoliko stotina 
milijuna dolara državi Montani za obnovu rijeke Clark Fork, a njegova 
ukupna konačna dugovanja procjenjuju se na milijardu dolara, međutim ta 
procjena nije pouzdana jer se za sanaciju troši mnogo struje: tko zna koliko 
će struja stajati za 40 godina? 

Drugi primjer je brana Milltown, izgrađena 1907. preko Clark Forka 
nizvodno od Buttea kako bi proizvodila struju za obližnju pilanu. Otada je 
pedesetak milijuna prostornih metara taloga, zagađenog arsenom, kadmijem, 
bakrom, olovom i cinkom, isprano iz rudnika u Butteu i akumulirano u 
rezervoar iza brane. Rezultat je "manji" problem, to jest ribe koje zbog brane 
ne mogu migrirati duž Clark Forka i Blackfoota (potonja je rječica prepuna 
pastrva postala slavna po pripovijesti Normana Macleana i filmu Roberta 
Redforda Rijeka sjećanja). Glavni problem, otkriven 1981. kad su mještani 
zamijetili da voda iz njihovih bunara ima loš okus, jest da se iz tog 
rezervoara širi golem rukavac podzemne vode s opasnim razinama arsena, 
42 puta većim od onih koje dopuštaju savezni vodni standardi. Brana je 
oronula, vapi za popravkom, loše je ukotvljena, smještena na trusnom 
području, gotovo je probijena 1996. kad se u njoj zaglavio led i očekuje se 
da će se prije ili kasnije slomiti. Danas nikome ne bi palo na pamet graditi 
tako krhku branu. Da se doista slomila i ispustila toksični talog, Missoula, 
najveći grad u jugozapadnoj Montani, smješten tek jedanaest kilometara 
nizvodno od brane, ostao bi bez pitke vode, a u donjem toku Clark Forka 
ljudi više ne bi mogli loviti ribu. 

ACRO je preuzeo dugovanja za sanaciju toksičnih naslaga iza brane 
kad je kupio Anaconda Copper Mining Company, koja ih je svojim 
djelovanjem stvorila. Katastrofa koja se zamalo dogodila 1996., kad se u 
brani zaglavio led, kao i pomor riba nizvodno od brane te istjecanje vode s 
toksičnim razinama bakra do kojeg je došlo 1996. i iznova 1998., doveli su 
do spoznaje da s branom treba nešto učiniti. Znanstvenici iz savezne i 
državne vlade preporučili su da se brana i njene akumulirane toksične 
naslage uklone na trošak ARCO-a u iznosu od oko 100,000.000 dolara. 
ARCO dugo nije htio priznati da su toksične naslage prouzročile pomor ribe 
niti da je odgovoran za arsen u podzemnim vodama Milltowna ili pojavu 
raka na području Milltowna. Financirao je pokret stanovnika u obližnjem 
gradu Bonneru koji se protivio rušenju brane i predlagao da se ona samo 
ojača po mnogo nižoj cijeni od 20,000.000 dolara. No političari, poslovni 


ljudi i javnost u Missouli, koji su prijedlog da se brana ukloni isprva smatrali 
ludošću, predomislili su se i snažno ga prigrlili. Savezna Agencija za zaštitu 
okoliša prihvatila ga je 2003. i tako je postalo gotovo sigurno da će se brana 
srušiti. 

Posljednji primjer je rudnik Zortman-Landusky u vlasništvu Pegasus 
Gold, male tvrtke koju su osnovali ljudi iz drugih rudarskih tvrtki. Ta tvrtka 
vadila je zlato metodom poznatom pod nazivom cijanizacija, razrađenom za 
vađenje zlatne rude vrlo loše kvalitete, koje treba iskopati 50 tona da bi se 
dobila unca zlata. Ruda se iskapa iz površinskog kopa, gomila na velike hrpe 
(veličine omanje planine) unutar podstavljene lužnate podloge i prska 
otopinom cijanida, najpoznatijeg kao otrova od kojeg se dobiva vodikov 
cijanidni plin, koji se upotrebljavao u nacističkim plinskim komorama i 
američkim zatvorskim plinskim komorama, ali se može vezati uz zlato. 
Stoga, dok curi kroz nakupine rude, otopina s cijanidom veže na sebe zlato i 
otječe do obližnjeg umjetnog jezera odakle se crpi u prerađivački pogon za 
izdvajanje. Preostala otopina cijanida koja sadrži toksične metale troši se 
tako da se poprska po obližnjim šumama ili terenima za ispašu ili se pak 
obogati s još cijanida i opet poprska po hrpi. 

Naravno, u tom procesu cijanizacije nekoliko stvari može poći po zlu, 
a u rudniku Zortman-Landusky sve je pošlo po zlu (Slika 4). Podstava 
lužnate podloge tanka je poput novčića i neminovno počinje propuštati 
pritisnuta težinom milijuna tona rude koju na hrpu guraju teški strojevi. 
Umjetno jezero i njegova opasna mješavina mogu poplaviti; to se u rudniku 
Zortman-Landusky dogodilo za jedne oluje. Naposljetku, cijanid je sam po 
sebi opasan: kad su prilikom poplave u rudniku vlasnici dobili dopuštenje da 
se viška otopine riješe tako da je poprskaju po okolici kako se podloga ne bi 
rasprsnula, zbog nestručnog rukovanja prilikom prskanja stvorio se cijanidni 
plin od kojeg je nekoliko radnika zamalo umrlo. Pegasus Gold je na koncu 
proglasio stečaj i napustio goleme površinske kopove, hrpe i umjetna jezera 
iz kojih će dovijeka istjecati kiselina i cijanid. Pokazalo se da Pegasusova 
obveznica nije bila dovoljna za pokrivanje troškova sanacije pa su porezni 
obveznici morali platiti preostale račune, procijenjene na 40,000.000 dolara 
ili više. Ta tri tipična primjera problema s toksičnim otpadom iz rudnika koje 
sam upravo opisao, kao i tisuće drugih, jasno pokazuju zašto posjetioci iz 
Njemačke, Južne Afrike, Mongolije i drugih zemalja koje razmišljaju o 
ulaganjima u rudarstvo odnedavno dolaze u Montanu kako bi se iz prve ruke 
informirali o lošim metodama vađenja ruda i njihovim posljedicama. 


Koko 


Druga skupina ekoloških problema u Montani odnosi se na sječu i 
spaljivanje šuma. Baš kao što nitko nema ništa protiv vađenja metala, na 
nekim mjestima i na određeni način, nitko ne spori da je sječa stabala 
također nužna kako bismo dobili drvnu građu i papir. Prijatelji iz Montane 
koji se zalažu za sječu stabala postavljaju sljedeće pitanje: "Ako ne 
odobravate sječu u Montani, što onda predlažete, odakle da dobivamo 
drvo?" Rick Laible branio je preda mnom posljednji kontroverzni državni 
zakonski prijedlog o sječi stabala riječima: "Ovime su doskočili sječi 
prašuma!" Jack Ward Thomas branio se sličnim riječima: "Kad sami nećemo 
skupljati osušena stabla nego uvozimo živa stabla iz Kanade, onda u Kanadu 
izvozimo ekološke efekte, ali i gospodarsku dobrobit." Dick Hirschy je 
sarkastično rekao: "Postoji izreka: 'Ne silujte zemlju sječom šuma' - pa zato 
umjesto toga silujemo Kanadu." 


Komercijalna sječa šuma počela je u dolini Bitterroot 1886., kako bi se 
od stabala žutog bora dobili trupci za rudarske nastambe u Butteu. Zbog 
procvata stanogradnje u Sjedinjenim Državama poslije Drugog svjetskog 
rata te posljedičnog vrtoglavog porasta potražnje za drvetom, prodaja drvne 
građe na zemljištu Nacionalnih šuma dosegnula je vrhunac 1972., kad se 
prodavalo šest puta više drveta nego 1945. Iz aviona su šume prskali DDT- 
om kako bi suzbili nametnike na stablima. Kako bi se čistine mogle iznova 
pošumiti, ovaj put odabranim vrstama drveća, to jest njihovim jednolikim 
stablima podjednake starosti, te time maksimalno povećati prinos drveta i 
poboljšati djelotvornost sječe, šume su sjekli tako da bi sjekli sva stabla 
umjesto selektivne sječe pojedinih označenih stabala. Za razliku od tih 
velikih prednosti čiste sječe, postoje i neke mane: temperatura vode u 
rječicama koje više nisu bile zaklonjene sjenom porasla je iznad vrijednosti 
optimalnih za mriještenje i opstanak riba; snijeg se na goloj zemlji, 
nezaštićenoj od sunca, u proljeće topio u brzom ritmu umjesto da se u sjeni 
šume gromade snijega tope postupno te čitavog ljeta otpuštaju vodu za 
navodnjavanje rančeva. U nekim slučajevima povećalo se otjecanje taloga, 
dok je kakvoća vode opala. Ali za građane koji smatraju da je ljepota njihove 
savezne države njezino najveće bogatstvo, najupadljivija mana čiste sječe 
bila je to što su takvi potpuno posječeni obronci izgledali ružno, zbilja ružno. 

Proistekla rasprava postala je poznata pod nazivom "polemika o čistoj 
sječi". Prosvjedovali su ogorčeni stočari, vlasnici zemlje, a i cijela javnost. 
Direktori Šumske službe pogriješili su ustrajući u tvrdnji da su profesionalci 


koji znaju sve o sječi stabala, za razliku od javnosti koja o tome ne zna ništa 
pa joj je bolje da šuti. Bolleov izvještaj iz 1970. koji su priredili šumarski 
stručnjaci van Šumske službe kritizirao je politiku Šumske službe, što je na 
krilima sličnih sporova oko čiste sječe šuma pod nacionalnom zaštitom u 
zapadnoj Virginiji dovelo do promjena na nacionalnoj razini, među kojima 
su bila ograničenja čiste sječe i ponovni naglasak na korištenju šuma i u 
druge svrhe, a ne samo za proizvodnju drvne građe (kako je bilo zamišljeno 
već 1905. prilikom uspostave Šumske službe). 


U desetljećima nakon "polemike o čistoj sječi", prodaja drvne građe u 
Šumskoj službi pala je za više od 80% - dijelom zbog ekoloških propisa iz 
Zakona o ugroženim vrstama i Zakona o čistoj vodi, kao i zbog uvjeta da 
šume moraju očuvati staništa svih vrsta, a dijelom zbog slabije dostupnosti 
velikih stabala, prouzročene upravo njihovom sječom. Danas kad Šumska 
služba predloži prodaju drvne građe, ekološke organizacije ulažu prosvjede i 
žalbe čije rješavanje traje i do deset godina, zbog čega se sječa manje isplati, 
čak i ako se žalbe na kraju odbiju. Svi moji prijatelji iz Montane, uključujući 
i one koji sebe smatraju predanim ekolozima, rekli su mi da se, prema 
njihovu mišljenju, klatno previše zaljuljalo u smjeru protivljenja sječi. 
Razočarani su što se ponude o sječi stabala, koje se njima čine posve 
opravdanima (na primjer u svrhu smanjenja gorivne građe za šumske požare, 
o čemu ćemo poslije govoriti), dugo povlače po sudovima. Međutim, 
ekološke organizacije koje ulažu prosvjede zaključuju da je potrebno 
sumnjati u svaki naizgled razuman vladin prijedlog o sječi jer bi se iza njega 
mogla kriti uobičajena politika u prilog sječi šuma. Sve nekadašnje pilane u 
dolini Bitterroot sada su zatvorene jer se iz šuma u državnom vlasništvu 
može nabaviti vrlo malo drva, dok su stabla iz privatnih šuma u dolini već 
dvaput posječena. Zatvaranje pilana značilo je gubitak mnogih odlično 
plaćenih, sindikalno zaštićenih radnih mjesta kao i gubitak tradicionalne 
predodžbe stanovnika Montane o samima sebi. 


U drugim dijelovima Montane, izvan doline Bitterroot, postoji još 
mnogo privatnog šumskog zemljišta, a većina potječe od dotacija u obliku 
zemlje što ih je vlada 60-ih godina 19. stoljeća dala tvrtki Northern Pacific 
Railroad kao poticaj za izgradnju transkontinentalne željeznice. Ta zemlja 
odvojena je 1989. od željeznica i kao posebno poduzeće pridodana tvrtki sa 
sjedištem u Seattleu, Plum Creek Timber Company, utemeljenoj u porezne 
svrhe kao društvo za ulaganje u nekretnine (kako bi joj se zarada 
oporezovala po nižim stopama kao kapitalna dobit), sada najvećem vlasniku 


privatnog šumskog zemljišta u Montani i drugom najvećem u Sjedinjenim 
Državama. Čitao sam publikacije Plum Creeka i razgovarao s njegovim 
direktorom za korporativne poslove, Bobom Jirsom, koji brani okolišnu 
politiku Plum Creeka i metode održivog šumarstva. No čuo sam i kako si 
brojni prijatelji iz Montane daju oduška iznoseći nepovoljno mišljenje o 
Plum Creeku. Evo kako zvuče tipične pritužbe: "Plum Creeku je stalo samo 
do financijske dobiti"; "ne zanima ih održivo šumarstvo"; "njeguju 
korporacijsku kulturu, a jedini im se cilj očituje u zahtjevu: 'Izvucite više 
trupaca!'""; "Plum Creek zarađuje na zemlji kako god može"; "korov čupaju 
samo ako se netko požali". 


Ako vas ta polarizirana gledišta podsjećaju na ona o rudarskim 
tvrtkama koja sam već citirao, dojam vas ne vara. Plum Creek nije 
organiziran kao dobrotvorno društvo nego kao poduzeće koje stvara profit. 
Ako građani Montane žele da Plum Creek radi ono što bi mu umanjilo profit, 
onda sami moraju natjerati političare da usvoje i provedu zakone koji će to i 
zahtijevati ili otkupe zemlju i njome drukčije upravljaju. Nad tom raspravom 
izdiže se kruta i neporeciva činjenica: zbog hladne i suhe klime te velike 
nadmorske visine, većina zemlje u Montani relativno je nepovoljna za 
šumarstvo. Drveće raste nekoliko puta brže na jugoistoku ili sjeveroistoku 
Sjedinjenih Država nego u Montani. I premda Plum Creek najviše zemlje 
ima u Montani, u svakoj od četiri druge države (Arkansas, Georgia, Maine i 
Mississippi) proizvodi više građevnog drva na samo 60 do 64 posto teritorija 
u odnosu na zemljišta u Montani. Plum Creek ne može ostvariti visoku stopu 
povrata iz drvnih operacija u Montani: mora platiti poreze i zaštitu od požara 
za tu zemlju premda je trebalo 60 do 80 godina da stabla narastu za sječu, 
dok na posjedima na jugoistoku SAD-a stabla dosežu visinu za sječu za 30 
godina. Kad se Plum Creek suoči s gospodarskom stvarnošću i uoči da mu 
zemlja u Montani, pogotovo ona duž rijeka i jezera, više vrijedi na tržištu 
nekretnina nego drva, bit će to zato što su istog mišljenja i potencijalni kupci 
koji traže prekrasno imanje pored rijeke ili jezera. Ti su kupci često 
zagovornici ekoloških interesa, a među njima je i vlada. Zbog svega toga, 
budućnost drvne industrije u Montani još je manje izvjesna nego u drugim 
dijelovima Sjedinjenih Država, isto kao i budućnost rudarstva. 

Osim tih spornih točaka, uz sječu šuma vežu se problemi sa šumskim 
požarima, koji su odnedavno sve ozbiljniji i sve rasprostranjeniji u nekim 
vrstama šuma u Montani, ali i diljem zapadnog dijela Sjedinjenih Država, s 
time da su ljeta 1988., 1996., 2000., 2002. i 2003. zapamćena po osobitoj 


učestalosti šumskih požara. U ljeto 2000. izgorjela je petina preostalog 
šumskog područja u dolini Bitterroot. Otada, kad god na povratku u 
Bitterroot pogledam kroz avionski prozorčić, najprije mi padne na pamet 
prebrojati koliko požara gori tog dana ili procijeniti koliko se dima diže u 
zrak. (Dok sam 19. kolovoza 2003. letio prema aerodromu Missoula, 
izbrojio sam desetak požara čiji je dim smanjio vidljivost na tek nekoliko 
kilometara). Kad je John Cook 2000. godine vodio moje sinove na 
mušičarenje, rječicu za ribolov svaki je put birao dijelom i prema tome gdje 
je tog dana plamtio požar. Neki moji prijatelji iz Bitterroota morali su u 
nekoliko navrata biti evakuirani zbog približavanja požara. 


Nedavni porast broja požara dijelom je rezultat klimatskih promjena 
(novi trend vrućih i sušnih ljeta), a dijelom ljudskog djelovanja, iza čega se 
kriju složeni razlozi koje su šumari počeli bolje shvaćati prije tridesetak 
godina, ali o čijoj se relativnoj važnosti još raspravlja. Jedan čimbenik su 
direktni učinci sječe stabala od kojih šuma često postaje poput velike hrpe 
triješća: tlo iskrčene šume zna ostati pokriveno okljaštrenim granjem i 
krošnjama koji preostanu nakon odvoza dragocjenih debala, naglo niče gusta 
nova vegetacija, što samo povećava količinu gorive tvari u toj šumi, posijeku 
se i odvuku, naravno, najveća stabla koja su ujedno najotpornija na vatru pa 
u šumi ostaju manja i lakše zapaljiva stabla. Drugi čimbenik je to što je 
Šumska služba u prvom desetljeću 20. stoljeća usvojila protupožarnu 
politiku (pokušavajući iskorijeniti šumske požare) i to iz očitih razloga: nije 
željela da dragocjena drvna grada ode u dim niti da kuće i ljudi budu u 
opasnosti. Najavljeni cilj Šumske službe postao je "ugasiti sve šumske 
požare do 10 sati ujutro sutradan nakon dojave". Vatrogasci su taj cilj počeli 
uspješnije ostvarivati poslije Drugog svjetskog rata zato što su dobili 
protupožarne avione, proširene su ceste pa su u gašenje mogli slati 
vatrogasna kola, a vatrogasna tehnologija je uznapredovala. U prvih par 
desetljeća poslije Drugog svjetskog rata, godišnje je bilo za 80 posto manje 
požarima uništenih površina. 

Ta povoljna situacija počela se mijenjati 1980-ih i to zbog sve 
učestalijih velikih šumskih požara koji se zapravo i nisu mogli ugasiti bez 
povoljnog utjecaja. Polako su shvaćali da je za te velike požare dijelom kriva 
protupožarna politika savezne vlade te da su prirodni požari prouzročeni 
udarom munje u prošlosti bili važni za održanje šumske strukture. Ta 
prirodna uloga požara varira s obzirom na nadmorsku visinu, vrste drveća i 
šume. Uzmimo za primjer šumu žutog bora na maloj nadmorskoj visini u 


Bitterrootu. Prema povijesnim zapisima, izračunima godova te tragovima od 
požara na panjevima koje je lako vremenski smjestiti, vidljivo je da u 
prirodnim uvjetima (to jest, prije no što je oko 1910. uvedena protupožarna 
politika čiji su se učinci počeli uočavati nakon 1945.) požar izazvan munjom 
pohara šumu žutog bora otprilike jednom u deset godina. Kora zrelih stabala 
u toj šumi debela je pet centimetara i relativno otporna na vatru koja umjesto 
njih sprži šipražje lako zapaljivih sadnica duglazije koje su narasle nakon 
posljednjeg požara. Ali nakon samo deset godina rasta, koliko prođe do 
novog požara, te sadnice još su preniske da bi se vatra mogla s njih proširiti 
na krošnje. Stoga se požar zadržava pri tlu i spaljuje šipražje. Zato mnoge 
prirodne šume žutog bora izgledaju poput parkova, s malom količinom 
gorive tvari, velikim, široko razmaknutim stablima i relativno nezaraslim 
grmljem. 

Drvosječe su, dakako, najviše sjekli one velike, stare, vrijedne, žute 
borove otporne na vatru, dok se, zahvaljujući protupožarnoj politici, grmlje u 
toku desetljeća napunilo mladicama duglazije koje će postati vrijedne tek 
kad narastu do svoje pune veličine. Gustoća stabala povećala se s 30 na 200 
stabala po jutru, količina gorive tvari porasla je 6 puta, a Kongres ni u 
nekoliko navrata nije uspio dodijeliti novac za prorjeđivanje mladica. Možda 
je velik udjel imao i drugi čimbenik povezan s ljudima, ispaša ovaca u 
nacionalnim šumama, jer je tako smanjena količina niskog raslinja koje bi 
inače potpirivalo učestale slabije požare. A kad u šumi zagušenoj mladicama 
doista izbije požar, bilo zbog udara munje, ljudskog nemara ili (na žalost 
čestog) namjernog paleža, gusto posijane visoke mladice postaju ljestve po 
kojima se vatra penje prema krošnjama. Ishod takvog požara katkad je 
nezaustavljivi pakao u kojem plameni jezici sukljaju 120 metara u zrak, 
skaču s krošnje na krošnju preko širokih razmaka, dosežu temperaturu od 
1100 Celzijevih stupnjeva i spaljuju sloj sjemenja drveća u tlu, za čime zna 
uslijediti odron tla i teška erozija. 

Šumari danas smatraju da je najveći problem u gospodarenju 
zapadnim šumama ona sve veća goriva tvar što se nagomilala u prethodnih 
pola stoljeća djelotvorne protupožarne zaštite. U vlažnijem istočnom dijelu 
SAD-a, osušena stabla trunu mnogo brže nego na sušnijem zapadu, gdje 
mnoga osušena stabla i dalje strše poput divovskih šibica. U idealnom 
svijetu, Šumska služba gospodarila bi šumama, obnovila ih i prorijedila, dok 
bi gusto šipražje posjekla ili spalila u manjim kontroliranim požarima. 
Međutim, to bi stajalo više od 1000 dolara po jutru šume, što za sto milijuna 


jutara šuma na zapadu Sjedinjenih Država iznosi ukupno stotinjak milijardi 
dolara. Nijedan političar ni glasač ne želi baš toliko potrošiti. I uz niže 
troškove, velik dio javnosti bio bi sumnjičav prema takvom prijedlogu i 
smatrao bi ga tek izlikom za nastavak sječe njihove prekrasne šume. 
Umjesto da prema redovitom planu troškova održava šume na zapadu 
takvima da budu manje osjetljive na požare, savezna vlada pušta da i dalje 
postoje lako zapaljive šume i svaki put kad dođe do požara mora 
nepredviđeno trošiti novac: primjera radi, oko 1,6 milijardi dolara utrošeno 
je za gašenje ljetnih šumskih požara 2000. u kojima je izgorjelo 26.000 
četvornih kilometara šuma. 

I sami stanovnici Montane imaju različita, često proturječna mišljenja 
o gospodarenju šumama i šumskim požarima. S jedne strane, javnost se 
prestraši i nagonski namršti na reakciju "neka gori", što je Šumska služba 
prisiljena učiniti kad su posrijedi golemi požari koje bi bilo opasno ili 
nemoguće gasiti. Kad je 1988. pustila da požari gore u većem dijelu 
nacionalnog parka Yellowstone, javnost je osobito glasno protestirala, ne 
shvaćajući da se ništa drugo nije moglo učiniti osim moliti za kišu ili snijeg. 
S druge strane, javnosti se ne sviđaju ni prijedlozi o krčenju šuma, koje 
požari onda više ne bi tako lako zahvaćali, jer im je draži prekrasan pogled 
na gustu šumu, prigovaraju "neprirodnom" uplitanju u prirodu, žele da šuma 
ostane u "prirodnom" stanju, a krčenje pouzdano ne žele platiti kroz porast 
poreza. Javnost (poput donedavno mnogih šumara) ne shvaća da su šume na 
zapadu već sada u izrazito neprirodnom stanju, što je posljedica stoljetne 
protupožarne zaštite, sječe stabala i ispaše ovaca. 


U samome Bitterrootu, ljudi grade razmetljive kuće tik do lako 
zapaljivih šuma ili usred njih, na području gdje se dodiruju grad i divljina te 
potom očekuju od vlasti da ih štite od požara. Kad smo žena i ja 2001. 
otpješačili zapadno od grada Hamiltona kroz nekadašnju šumu Blodgett, 
našli smo se usred pougljenjenih stabala, stradalih u velikim šumskim 
požarima čiji je dim ispunjavao dolinu dok smo ondje bili prethodnog ljeta. 
Stanovnici Blodgetta i okolice, koji su dotad obustavljali prijedloge Šumske 
službe da prorijedi šumu, od nje su tada tražili da unajmi 12 velikih 
protupožarnih helikoptera koji će, po cijeni od 2000 dolara po satu, izliti 
vodu na kuće i tako ih spasiti dok je Šumska služba, poštujući vladinu 
odredbu da treba zaštititi život ljudi, njihovu imovinu, a zatim šumu, točno 
tim redom, istodobno dopuštala da izgore silna prostranstva javnih šumskih 
površina, daleko vrednija od kuća. Šumska služba poslije je objavila da više 


neće trošiti toliko novca i dovoditi u opasnost život vatrogasaca samo zato 
da bi zaštitila privatno vlasništvo. Mnogi vlasnici kuća tuže Šumsku službu 
ako im kuća izgori u šumskom požaru ili u popratnom požaru što ga sama 
zapali kako bi stavila pod nadzor mnogo veći požar, ili ako im ne izgori kuća 
nego šuma na koju iz nje imaju lijep pogled. A opet, neki vlasnici kuća u 
Montani tako su zagriženo protiv vlasti da ne žele plaćati poreze za 
financiranje vatrogasaca niti dopustiti vladinim službenicima da stupe na 
njihovu zemlju i provedu mjere protupožarne zaštite. 
*kokok 


Sljedeća skupina ekoloških problema u Montani odnosi se na tlo. 
"Manji" i specifičan problem s tlom jest taj da su isprva vrlo profitabilni 
komercijalni jabučnjaci u dolini Bitterroot propali, dijelom i zato što su 
stabla jabuka iscrpila dušik iz tla. Rasprostranjeniji problem s tlom je 
erozija, posljedica jedne od promjena što uništavaju biljni pokrov koji inače 
štiti tlo: prekomjerne ispaše, gusto izraslog opasnog korova, sječe stabala ili 
prevrućih šumskih požara koji steriliziraju površinski sloj tla. Stare stočarske 
obitelji nisu tako nepromišljene da svoje pašnjake izlažu pretjeranoj ispaši. 
Dick i Jack Hirschy to su mi objasnili: "Moramo itekako paziti na zemlju ili 
ćemo propasti." No jedan od susjeda Hirschyjevih došljak je koji je za svoj 
posjed platio više nego što on može podržavati stočarstvom i koji sada svoje 
pašnjake podvrgava prekomjernoj ispaši u kratkovidnoj nadi da će povratiti 
ulaganje. Drugi susjedi su pogriješili iznajmivši pravo na ispašu na svojoj 
zemlji zakupcima koji su je tijekom trogodišnjeg zakupa iscrpili 
prekomjernom ispašom zbog brzog profita i nisu marili za dugoročnu štetu 
koju su za sobom ostavili. Konačni rezultat tih raznih uzroka erozije tla 
takav je da je, prema procjenama, otprilike trećina sljevova u Bitterroou u 
dobrom stanju i nije erodirala, trećini prijeti erozija, a trećina je već erodirala 
i treba je sanirati. 


Osim crpljenja dušika i erozije, problem s tlom u Montani jest 
salinizacija, proces nakupljanja soli u tlu i podzemnoj vodi. Premda na 
nekim područjima do takvog nakupljanja oduvijek dolazi prirodno, u 
posljednje vrijeme problem je propadanje velikih područja obradive zemlje 
zbog salinizacije kao posljedice nekih poljodjelskih metoda koje ću objasniti 
u sljedećih nekoliko odjeljaka i u Poglavlju 13 - a osobito krčenja autohtone 
vegetacije i navodnjavanja. U pojedinim dijelovima Montane koncentracija 
soli u površinskoj vodi dosegla je dvostruko veću razinu od morske. 


Osim što određene vrste soli imaju specifične, toksične učinke na 
usjeve, visoke koncentracije soli na njih općenito štetno djeluju, slično kao i 
suša jer podižu osmotski tlak u vodi u tlu pa korijen osmozom ne upija dobro 
vodu. Slana podzemna voda može dospjeti i u bunare i rijeke, a može 
isparavati i s površine tla i za sobom ostaviti stvrdnuti sloj soli. Ako 
zamislite da pijete čašu "vode" slanije od mora, uvažit ćete da ona ne samo 
da je groznog okusa i da ne dopušta ratarima da uzgajaju usjeve nego i da 
rastopljeni bor, selen i drugi toksični sastojci mogu biti loši za zdravlje (kao i 
za zdravlje životinjskog svijeta i stoke). Salinizacija je danas problem u 
mnogim dijelovima svijeta, ne samo u Sjedinjenim Državama nego, na 
primjer, i u Indiji i Turskoj, a osobito Australiji (vidi Poglavlje 13). U 
prošlosti je imala udjela u propasti najstarijih svjetskih civilizacija, onih 
mezopotamskih: salinizacija je velikim dijelom razlog zašto bi izraz "plodni 
polumjesec", nekad vodeće središte svjetske poljoprivrede, primijenjen na 
današnji Irak i Siriju zvučao kao okrutna šala. 


Glavni oblik salinizacije u Montani jest onaj koji je dokrajčio nekoliko 
milijuna jutara obradive zemlje u sjevernom dijelu Velike ravnice te još 
nekoliko stotina tisuća jutara u sjevernom, istočnom i središnjem dijelu 
Montane. Taj oblik naziva se "slana ocjedina" jer se slana voda koja se 
nakuplja u tlu na bregovitom području cijedi kroz tlo da bi se u tom obliku 
pojavila u nizinskom području udaljenom kilometar ili više. Slana ocjedina 
često postaje pogubna za prijateljstvo među susjedima, kad se zbog 
poljodjelskih metoda ratara na brežuljcima pojavi na nizinskom posjedu 
njegova susjeda. 

Evo kako nastaje slana ocjedina. Montana je bogata solima topivima u 
vodi (posebno natrijem, kalcijem i magnezijevim sulfatima) koje su sastavni 
dio stijenja i tla, a ima ih i u morskim nanosima (jer je veći dio tog kraja 
nekad bio ocean). Ispod zone tla nalazi se sloj žive stijene (škriljevca, 
pješčenjaka ili ugljena) koji slabo propušta vodu. U suhom okolišu istočne 
Montane prekrivenom autohtonim raslinjem, gotovo svu kišu koja padne 
korijenje raslinja upije odmah i isparavanjem je vrati u atmosferu pa tlo 
ispod sloja korijena ostaje suho. No kad poljodjelac iskrči autohtonu 
vegetaciju da bi se posvetio tzv. primitivnom plodoredu, pri čemu se 
jednogodišnja kultura poput pšenice uzgaja jedne godine, a zatim se sljedeće 
godine zemlja ostavi na ugaru, tada više nema korijena koji će upijati kišu 
one godine kad se zemlja odmara. Ta se kišnica nakuplja u tlu, natapa ga 
ispod korijenskog sloja i rastapa soli koje se zatim dižu u zonu korijena s 


porastom razine podzemne vode. Zbog nepropusne podzemne žive stijene 
slana voda ne otječe duboko u zemlju nego se pojavljuje negdje u obližnjoj 
nizini kao slana ocjedina. To dovodi do toga da usjevi rastu mnogo lošije ili 
uopće ne rastu, kako na brežuljcima gdje se problem pojavljuje, tako i u 
nizini gdje izbija ocjedina. 

Slane ocjedine postale su rasprostranjene u velikom dijelu Montane 
poslije 1940., kao posljedica promjene poljodjelskih metoda - osobito sve 
veće uporabe traktora i djelotvornijih uređaja za obrađivanje zemlje, 
herbicida za uništenje korova koji nastaje u razdoblju odmora te svake 
godine sve više zemlje na ugaru. Taj problem mora se suzbijati raznim 
intenzivnim vrstama zemljoradnje, poput uzgoja biljaka koje dobro podnose 
sol na nizinskim područjima gdje se ona cijedi, čime bi se ta područja opet 
kultivirala, kraća razdoblja odmora zemlje na bregovitim područjima 
primjenom rasporeda uzgoja poznatog pod nazivom fleksibilna proizvodnja 
te sađenja lucerne i drugih višegodišnjih kultura kojima treba mnogo vode, a 
imaju duboko korijenje koje upija višak vode iz tla. 

Na područjima Montane gdje poljoprivreda izravno ovisi o oborinama, 
slane ocjedine glavni su oblik zagađenja zemlje solju. Ali, ne i jedini. Po 
cijeloj državi pa i mojim ljetnim boravištima, dolini Bitterroot i zavali Big 
Hole, raspoređeno je, poput komadića tkanine, nekoliko milijuna jutara 
poljoprivrednog zemljišta koje više ovisi o navodnjavanju nego o 
oborinama. Salinizacija se ovdje počinje i mjestimično pojavljivati, na 
mjestima gdje je voda za navodnjavanje puna soli. Drugi oblik nastaje zbog 
primjene industrijske metode kojom se iz naslaga ugljena izvlači metan za 
zemni plin i to tako što se ugljen buši i voda crpi kako bi metan izbio na 
površinu. Na žalost, ta je voda puna rastopljene soli. Susjedna država 
Wyoming, gotovo jednako siromašna kao Montana, od 1988. nastoji ojačati 
gospodarstvo velikim projektom izvlačenja metana tom metodom, a slana 
voda koja pri tome izbija otječe iz Wyominga u porječje rijeke Powder na 
jugoistoku Montane. 

*Koko* 


Kako bismo počeli shvaćati naizgled nerazmrsive probleme s vodom 
koji muče Montanu kao i ostala sušna područja američkog Zapada, 
predočimo si dolinu Bitterroot kao mjesto s dva, uvelike odvojena 
vodoopskrbna sustava: navodnjavanjem obrađenih polja iz jaraka koje pune 
planinske rječice, jezera i sama rijeka Bitterroot te bunarima probušenima do 
podzemnih vodonosnika, iz kojih se uglavnom crpi voda za kućanstva. Veći 


gradovi u dolini opskrbljuju se iz komunalnog vodovoda, ali sve kuće izvan 
tih naselja dobivaju vodu iz privatnih bunara. Oba vodoopskrbna sustava, i 
onaj za natapanje i onaj iz bunara, nalaze se, u osnovi, u istom škripcu: sve 
je veći broj korisnika, a sve su manje količine vode. Kako mi je to jezgrovito 
objasnio Vern Woolsey, povjerenik za vodu u Bitterrootu, rekavši: "Kad se 
god jednim izvorom vode koristi više od dva čovjeka, imat ćete problema. 
Ali čemu borba oko vode? Od borbe neće nastati nova voda!" 


Osnovni razlog smanjenja količina vode jesu klimatske promjene: 
Montana postaje toplija i sušnija. I dok će uslijed globalnog zatopljenja razni 
dijelovi svijeta biti na dobitku, ali i gubitku, Montana će biti među najvećim 
gubitnicima jer je količina oborina ionako već bila jedva dostatna za 
poljoprivredu. Zbog suše sada su napuštena velika područja obradive zemlje 
u istočnoj Montani kao i u susjednim područjima Aiberte i Saskatchewana. 
Na području zapadne Montane gdje ljetujem, globalno zatopljenje uočava se 
po tome što se snijeg na planinama zadržava samo na većim visinama, a 
obično više ni ne ostaje preko ljeta na planinama koje okružuju zavalu Big 
Hole, kao što je ostao 1953. kad sam prvi put došao. 


Što globalno zatopljenje čini u Montani, a možda i cijelom svijetu, 
najbolje se vidi u Nacionalnom parku ledenjaka. I premda se ledenjaci 
povlače u cijelom svijetu - na Kilimandžaru, u Andama i Alpama, na 
planinama Nove Gvineje i oko Mount Everesta - ta pojava posebno je dobro 
proučena u Montani jer su ovdje ledenjaci lako dostupni i klimatolozima i 
turistima. Kad su prirodoslovci krajem 19. stoljeća prvi put posjetili 
Nacionalni park ledenjaka, u njemu je bilo najmanje 150 ledenjaka; sada ih 
ima tek oko 35 i uglavnom su samo djelići nekadašnje veličine. Prema 
sadašnjim stopama topljenja, ledenjaci će iz Nacionalnog parka ledenjaka 
posve nestati do 2030. godine. Takav nestanak planinskog snježnog 
pokrivača loš je za sustave navodnjavanja, u koje ljeti dotječe preostali 
snijeg što se topi na planinama. Loš je i za bunare koji dosežu do 
vodonosnika rijeke Bitterroot, čiji obujam je smanjen zbog nedavne suše. 


Kao ni na ostalim sušnim područjima američkog zapada, poljoprivreda 
u dolini Bitterroot ne bi bila moguća bez navodnjavanja jer godišnje u samoj 
dolini padne tek 330 mm kiše. Bez navodnjavanja, jedino raslinje u dolini, 
kako su to uočili još Lewis i Clark prilikom posjeta 1805.-1806., bili bi 
grmovi kadulje koje i danas ugledamo čim prijeđemo posljednji jarak za 
navodnjavanje na istočnoj strani doline. Izgradnja sustava za navodnjavanje 
koji se pune vodom od otopljenog snijega s visokih planina na zapadnoj 


strani doline počela je već krajem 19. stoljeća, a vrhunac je dosegnula u 
razdoblju 1908.-1910. U svakom okrugu ili sustavu navodnjavanja, svaki 
vlasnik ili skupina vlasnika zemlje ima pravo za svoju zemlju uzimati točno 
određenu količinu vode iz sustava. 


Na žalost, u većini melioracijskih okruga u Bitterrootu voda je 
"Preraspodijeljena". To jest - nevjerojatno za naivnog autsajdera poput mene 
- zbroj prava na vodu dodijeljenih svim vlasnicima zemlje nadmašuje 
raspoloživ priljev vode u većini godina, barem krajem ljeta kad je sve manje 
vode od otopljenog snijega. Razlog je dijelom taj što se izračuni prava na 
vodu temelje na pretpostavci o fiksnoj opskrbi vodom dok se u zbilji opskrba 
mijenja od godine do godine, ovisno o klimi, a pretpostavljena fiksna 
opskrba vodom temelji se na količini vode u relativno vlažnoj godini. 
Rješenje je odrediti prioritete među vlasnicima zemlje prema datumu dodjele 
prava na vodu pojedinom posjedu, obustaviti isporuku vode najprije većini 
najmlađih nosioca prava, a zatim i starijim u skladu sa smanjenjem priljeva, 
vode u jarke. To je već recept za sukob jer su najstariji posjedi koji su prvi 
dobili pravo obično oni u nizini, a poljoprivrednicima s obronaka, nižih 
prava, nije lako gledati kako voda koja im je očajnički potrebna veselo teče 
nizbrdo pored njihovih posjeda i još k tome susprezati želju da je uzmu. Ali 
da je doista uzmu, njihovi bi ih susjedi iz nizine mogli tužiti. 

Daljnji problem proizlazi iz parcelacije zemlje: izvorno, zemlja se 
posjedovala u velikim pravokutnim površinama čiji je jedini vlasnik vodom 
iz jarka, dakako, navodnjavao različita polja u nizu i ne bi bio toliko 
nepromišljen da istodobno navodnjava sva polja i tako ostane bez vode. No 
kako su te površine od izvorno 160 jutara parcelirali u 40 građevinskih 
parcela od 4 jutra, više nema dovoljno vode da bi svaki od tih 40 
kućevlasnika mogao zalijevati zelenilo u vrtu, ne uviđajući da istodobno 
zalijeva i zemlju ostalih 39 susjeda. Problem je i to što prava na 
navodnjavanje vrijede samo za takozvanu "korisničku" upotrebu vode kojom 
se natapa komad zemlje s vodnim pravom. Prepuštanje vode u rijeci ribolovu 
i turistima koji pokušavaju splavariti ne smatra se "korisničkim" pravom. 
Kad smo kod toga, dijelovi rijeke Big Hole presušili su tijekom nekih sušnih 
ljeta posljednjih godina. Sve do 2003. u mnogim tim možebitno konfliktnim 
situacijama u dolini Bitterroot desetljećima je miroljubivo presuđivao Vern 
Woolsey, 82-godišnji povjerenik za vodu koji je uživao opće poštovanje; 
međutim, prijatelji iz Bitterroota boje se da bi se sukobi mogli rasplamsati 
sada kad je Vern konačno odstupio. 


Bitterrootskom sustavu navodnjavanja pripada 28 malih brana u 
privatnom vlasništvu, izgrađenih na planinskim rječicama kako bi sačuvale 
vodu od otopljenog snijega na proljeće i otpustile je za navodnjavanje polja 
ljeti. Te su brane tempirane bombe. Sve su izgrađene prije jednog stoljeća, 
prema traljavim nacrtima koji se danas smatraju primitivnima i opasnima. 
Održavaju ih loše ili nikako. Mnoge prijete urušavanjem nakon kojeg bi bile 
poplavljene kuće i posjedi niže od njih. Zbog razornih poplava otprije 
nekoliko desetljeća do kojih je došlo zbog grešaka na dvjema takvim 
branama, Šumska služba proglasila je da vlasnici brana, kao i sva 
građevinska poduzeća koja su ikad radila na brani, snose odgovornost za 
štete prouzročene greškom na brani. Vlasnici su dužni branu popraviti ili 
ukloniti. lako to načelo može zvučati razumno, zbog tri činjenice često je 
financijski tegobno: većina sadašnjih vlasnika na kojima leži odgovornost 
nema financijske koristi od brana i više nisu zainteresirani za njihov 
popravak (na primjer, zato što je zemlja razdijeljena u građevinske parcele 
čiji vlasnici više ne žive od zemljoradnje nego im brane služe za zalijevanje 
travnjaka), savezna i državna vlada nude novac za popravak brane u obliku 
podjele troškova, ali ne i za njeno uklanjanje; polovica brana sada je na 
zemljištu koje je proglašeno prirodnim rezervatima gdje je zabranjeno 
graditi ceste pa strojeve za popravak brane moraju prebacivati helikopteri 
skupim čarter-letovima. 


Primjer je takve tempirane bombe brana Tin Cup, čije bi urušavanje 
poplavilo Darby, najveći grad u južnom dijelu doline Bitterroot. Zbog 
curenja i lošeg stanja brane krenule su podulje polemike i sudske parnice 
između vlasnika brane, Šumske službe i ekoloških organizacija oko toga 
treba li i kako popraviti branu, vrhunac čega je bilo izvanredno stanje 1998., 
kad je primijećeno ozbiljno curenje. Na žalost, poduzeće koje su vlasnici 
unajmili da isuši rezervoar brane uskoro je naletjelo na goleme stijene, koje 
je moglo ukloniti samo uz pomoć teških strojeva za iskapanje, koje bi 
trebalo dovesti helikopterom. U tom trenutku vlasnici su objavili da su ostali 
bez novca, država Montana i okrug Ravalli također su se izjasnili protiv 
trošenja novca na branu, ali Darby je i dalje bio u potencijalnoj životnoj 
opasnosti. Stoga je Šumska služba unajmila helikoptere i opremu za rad na 
brani, a račune ispostavila vlasnicima koji ih nisu platili; ministarstvo 
pravosuđa sada sprema tužbu kako bi naplatilo troškove. 


Osim navodnjavanja otopljenim snijegom, sustav vodoopskrbe u 
Bitterrootu čine i bunari iz kojih se vodom napajaju kućanstava, prokopani 


do podzemnih vodonosnika. I tu vlada isti problem: sve veća potražnja za 
sve manjim količinama vode. Premda se čini da planinski snježni pokrivač i 
podzemni vodonosnici nemaju međusobne veze, oni su zapravo spojeni: 
neke otpadne tekućine iz vode kojom se navodnjava mogu prodrijeti kroz tlo 
do vodonosnika, a voda u nekim vodonosnicima može, u konačnici, potjecati 
od otopljenog snijega. Stoga sadašnje otapanje snježnog pokrivača u 
Montani nagoviješta da će i u vodonosnicima biti sve manje vode. 

Nema sumnje da potražnja za vodom iz vodonosnika raste: 
kontinuirana eksplozija stanovništva u Bitterrootu uzrokuje to da sve više 
ljudi pije vodu i da se ona povlači u sve više zahoda. Roxa French, 
koordinatorica mjesnog vodnog foruma Bitter Root, savjetuje ljudima koji 
grade kuće da bunare izbuše duboko jer će inače "u frape upasti nove 
slamke" - to jest, više će bunara biti probušeno do istog vodonosnika, što mu 
snižava razinu. Montana trenutačno ima slabe zakone, a okrug slabe propise 
o vodi za kućanstva. Bunar koji probuši novi kućevlasnik može sniziti razinu 
vode susjedovog bunara, ali ovaj potonji teško može naplatiti štetu. Kako 
bismo izračunali koliko se kućanstava može napajati vodom iz jednog 
vodonosnika, morali bismo nacrtati kartu istoga i izmjeriti kojom brzinom 
voda utječe u nj, ali - što je zapanjujuće - te dvije elementarne mjere nisu 
provedene ni za jedan vodonosnik u dolini Bitterroot. Okrug nema sredstava 
za nadzor svojih vodonosnika i ne provodi nezavisne procjene o 
raspoloživosti vode kad razmatra molbu investitora za izgradnju nove kuće. 
Umjesto toga, okrug se pouzdaje u poduzetni kova uvjeravanja da će u 
bunaru biti dovoljno vode za opskrbu kuće. 


Sve što sam dosad rekao o vodi odnosi se na njezinu količinu. No tu su 
i pitanja vezana uz kakvoću vode, koja konkurira krajobrazu zapadne 
Montane u borbi za naslov najdragocjenijeg prirodnog bogatstva jer voda u 
rijekama i sustavima navodnjavanja potječe od relativno čistog otopljenog 
snijega. Unatoč toj prednosti, rijeka Bitterroot već je na državnom popisu 
"zagađenih rijeka" i to zbog nekoliko razloga. Najvažniji je gomilanje taloga 
koji su se podigli zbog erozije, gradnje ceste, šumskih požara, sječe šuma i 
pada razine vode u jarcima i rijekama zbog upotrebe te vode za 
navodnjavanje. Većina sijeva rijeke Bitterroot već je sada erodirana ili mu 
prijeti erozija. Drugi problem je otjecanje umjetnog gnojiva: svaki ratar koji 
uzgaja sijeno dodaje barem 100 kilograma umjetnog gnojiva na svako jutro 
zemlje, ali nije poznato koliko završi u rijeci. Još jedna, rastuća opasnost za 
kakvoću vode jesu otpadni hranjivi sastojci iz septičkih jama. Na koncu, 


kako sam već objasnio, toksični minerali koji otječu iz rudnika najozbiljniji 
su problem vezan uz kakvoću vode u nekim drugim dijelovima Montane, 
premda ne i u Bitterrootu. 


I kakvoća zraka zaslužila je da je spomenemo. Možda se isprva čini 
besramnim što ja, stanovnik američkog velegrada (Los Angelesa) s 
najgorom kakvoćom zraka, u tom pogledu govorim išta negativno o 
Montani. Uistinu, neke dijelove Montane doista u pojedina godišnja doba 
muči loša kakvoća zraka, a najgore je u Missouli, gdje je zrak (usprkos 
poboljšanjima od 80-ih godina prošlog stoljeća) ponekad jednako loš kao u 
Los Angelesu. Za probleme sa zrakom u Missouli, koje dodatno pogoršava 
temperaturna inverzija u zimsko doba te smještaj grada u dolini kroz koju 
zrak ne cirkulira, zajedno su krive emisije plinova iz vozila kroz cijelu 
godinu, peći na drva tijekom zime te šumski požari i sječa stabala tijekom 
ljeta. 


Koko 


Preostale dvije velike skupine ekoloških problema u Montani jesu 
međusobno povezano uvođenje štetnih neautohtonih vrsta i gubitak 
dragocjenih autohtonih vrsta. Ti problemi se osobito odnose na ribe, jelene, 
losove i korov. 


Montana je nekad financijski potpomagala dragocjena riblja lovišta 
gdje se lovio autohtoni kratkorepi losos (riba države Montane), morska 
pastrva, arktička Upijana i bjelica. Broj svih tih vrsta osim bjelice opada u 
Montani zbog kombinacije uzroka čiji relativni učinak varira od vrste do 
vrste: uzimanje vode za navodnjavanje, manjak vode u planinskim rijekama 
gdje se mrijeste i rastu; zbog sječe stabala, temperature tih rijeka rastu i u 
njima ima više taloga; ribu prekomjerno  izlovljavaju; pojavila se 
konkurencija zbog uvezene kalifornijske pastrve, potočne zilatovčice i 
potočne pastrve s kojima su, povremeno, križali nestale vrste; uvezena štuka 
i jezerska pastrva su grabežljivci; pojavila se i zaraza od uvezenih nametnika 
koji uzrokuju bolest vrtičavosti u riba. Na primjer štuku, nezasitnu 
proždrljivicu ribe, ilegalno su u neka jezera i rijeke na zapadu Montane 
uvezli ribolovci, ljubitelji ludi za hvatanjem štuka, a ona je iz tih jezera i 
rijeka posve istrijebila populacije morske pastrve i kratkorepog lososa, koje 
su joj glavni plijen. Isto tako, nekad stabilno riblje lovište na jezeru Flathead, 
s nekoliko autohtonih ribljih vrsta kao temeljnim resursom, uništila je 
uvezena jezerska pastrva. 


Vrtičavost je slučajno uvezena u Sjedinjene Države iz rodne Europe 
1958., kad je mrjestilište iz Pennsylvanije uvezlo ribu iz Danske koja je, 
kako se pokazalo, bila njome zaražena. Sada se proširila na gotovo cijeli 
zapad Sjedinjenih Država, dijelom zato što su je prenosile ptice, ali 
pogotovo zato što ljudi (a s njima i vladine agencije i privatna mrjestilišta) 
pune jezera i rijeke zaraženom ribom. Kad parazit jednom ude u neku 
vodenu masu, nije ga moguće iskorijeniti. Zbog vrtičavosti populacija 
kalifornijske pastrve u rijeci Madison, najpoznatijoj po pastrvama u 
Montani, smanjila se do 1994. za više od 90%. 


Vrtičavost se barem ne prenosi na ljude; loša je tek za ribolovni 
turizam. Više zabrinjava druga uvezena bolest, encefalopatija (CWD, 
chronic wasting disease), koja pogađa jelene i losove, jer može prouzročiti 
neizlječiva smrtonosnu bolest u ljudi. Encefalopatija u jelena i losova 
ekvivalent je prionskih bolesti u drugih životinja, od kojih su najzloglasnije 
Creutzfeldt-Jakobova bolest kod ljudi, kravlje ludilo ili goveda 
spongiformna encefalopatija (BSE), koja pogađa stoku (a prenosi se na 
ljude) i grebež u ovaca. Te zarazne bolesti uzrokuju neizlječivu degeneraciju 
živčanog sustava: nijedan čovjek nije preživio zarazu Creutzfeidt- 
Jakobovom bolešću. Encefalopatija u jelena i losova na zapadu Sjeverne 
Amerike otkrivena je 1970-ih, možda (kako neki sugeriraju) zato što je jelen, 
koji je na jednom sveučilištu na zapadu u nastavne svrhe bio smješten u tor 
pored ovaca zaraženih grebežom po završetku nastave pušten u divljinu. 
(Danas bi se takvo postupanje sa zaraženim životinjama smatralo kaznenim 
djelom). Daljnje širenje bolesti iz države u državu ubrzao je prelazak jelena i 
losova izloženih zarazi s jedne na drugu komercijalnu farmu divljači. Još ne 
znamo prenosi li se encefalopatija jelena ili losova na ljude kao "kravlje 
ludilo", ali u nekim dijelovima države zazvonilo je na uzbunu kad je 
nekoliko lovaca na losove nedavno umrlo od Creutzfeldt-Jakobove bolesti. 
Država Wisconsin, zabrinuta da bi strah od prijenosa bolesti mogao uništiti 
industriju koja godišnje donosi milijardu dolara, upravo ubija 25.000 jelena 
(očajničko rješenje od kojeg je svima muka) na zaraženom području u nadi 
da će tako staviti pod nadzor epidemiju encefalopatije. 

I premda je encefalopatija potencijalno najstrašniji problem što ga u 
Montani uzrokuju uvezeni nametnici, uvezeni korovi već su sada najskuplji 
problem te vrste za Montanu. Tridesetak vrsta štetnog korova, većinom 
euroazijskog porijekla, ustalilo se u Montani gdje su stigli slučajno u sijenu 
ili kao sjeme koje je donio vjetar ili su pak, kao u jednom slučaju, namjerno 


doneseni kao atraktivna ukrasna biljka čije opasnosti nitko nije predvidio. 
Okolišu štete na nekoliko načina: nejestivi su ili slabo jestivi za stoku i divlje 
životinje, međutim, potiskuju jestive biljne vrste zbog čega se količina 
stočne krme smanjuje i do 90%; neki su otrovni za životinje, te mogu 
utrostručiti stope erozije jer im korijenje ne drži tlo tako dobro kao korijenje 
autohtonih vrsta trava. 


Gospodarski gledano, dvije najvažnije vrste tih korova jesu zečina i 
šibasta mlječika, a obje su sada rasprostranjene po cijeloj Montani. Zečina 
potiskuje autohtone trave izlučujući tvari od kojih one brzo venu, a usto u 
golemim količinama stvara sjemenje. Premda se na odabranim malim 
poljima može rukom iščupati, sada je samo u dolini Bitterroot njome 
napadnuto 566.000 jutara zemlje i 5,000.000 jutara u cijeloj Montani, što je 
daleko preveliko područje za ručno čupanje. Zečina se može prorjeđivati 
herbicidima, ali od jeftinijih herbicida ne vene samo ona nego i mnoge druge 
biljne vrste, dok je specijalni herbicid za zečinu vrlo skup (800 dolara po 
galonu). K tome, ne zna se točno završavaju li produkti razgradnje tih 
herbicida u rijeci Bitterroot ili u vodonosnicima iz kojih ljudi dobivaju pitku 
vodu i je li njihovo djelovanje štetno. Budući da se zečina ustalila na velikim 
područjima šume pod nacionalnom zaštitom kao i na pašnjacima, smanjena 
je proizvodnja krme ne samo za domaće životinje nego i za divlje biljojede u 
šumi pa je moguće da će se zbog smanjenja dostupnih količina hrane jeleni i 
losovi morati spustiti iz šume na pašnjake. Šibasta mlječika sada je manje 
rasprostranjena od zečine, ali ju je mnogo teže staviti pod nadzor, a kamoli 
ručno iščupati jer korijenje pušta 6 metara u zemlju. 

Prema procjenama, izravna gospodarska šteta od ovih i drugih vrsta 
korova u Montani godišnje iznosi preko 100,000.000 dolara. Zbog njih pada 
i vrijednost nekretnina i produktivnost na farmama. Povrh svega, oni su 
golema gnjavaža za zemljoradnike jer se ne mogu uništiti samo jednom 
metodom već složenim sustavima integriranog gospodarenja. Zbog njih 
zemljoradnici moraju istodobno izmjenjivati mnoge poljoprivredne metode: 
čupati korov, prskati herbicidima, mijenjati način korištenja umjetnih 
gnojiva, puštati u prirodu kukce i gljive neprijatelje korova, izazivati 
kontrolirane požare, mijenjati raspored košnje te preoblikovati plodorede i 
metode godišnje ispaše. A sve to zbog nekoliko biljčica na čija se opasna 
svojstva tada nitko nije obazirao i čije je sjeme do nas stiglo neopaženo! 

*Koko* 


Dakle, naizgled djevičanska Montana zapravo pati od ozbiljnih 
ekoloških problema, među kojima su toksični otpad, šume, tla, voda, 
klimatske promjene, gubitak biološke raznolikosti i uvezeni nametnici. Svi 
se ti problemi pretvaraju u gospodarske probleme. Oni su, dobrim dijelom, 
razlog zašto je privreda u Montani posljednjih desetljeća tako propala da je 
jedna od nekoć najbogatijih saveznih država sada jedna od najsiromašnijih. 

Hoće li se i kako ti problemi riješiti ovisit će o stajalištima i 
vrednotama stanovnika Montane. Međutim, stanovništvo Montane je sve 
heterogenije i ne može se dogovoriti oko vizije okoliša i budućnosti svoje 
države. Mnogi moji prijatelji komentirali su sve veću polarizaciju mišljenja. 
Na primjer, bankar Emil Erhardt mi je objasnio: "Rasprava se ovdje itekako 
zahuktala. U pedesetima je prosperitet značio da smo svi bili siromašni ili 
smo se barem tako osjećali. Nije bilo ekstremno bogatih, ili bogatstvo barem 
nije bilo vidljivo. Sada imamo društvo građana prvog i drugog reda u kojem 
se obitelji s niskim prihodima na dnu bore za opstanak, a bogatiji došljaci na 
vrhu mogu kupiti dovoljno zemlje da se izoliraju od ostalih. U biti, namjenu 
zemljišta ne određuju prostorni planovi već novac!" 

Polarizacija koju spominju moji prijatelji odvija se duž mnogih linija 
podjele: bogati naspram siromašnih, starosjedioci naspram došljaka, oni koji 
se drže tradicionalnog načina života naspram drugih koji su zadovoljni 
promjenama, oni koji su za uzgoj naspram onih koji su protiv uzgoja, oni 
koji su za urbanističke propise naspram onih koji su protiv njih, roditelji 
djece školaraca naspram roditelja bez školaraca. Te nesuglasice potpiruju 
paradoksi Montane što sam ih spomenuo negdje na početku ovog poglavlja: 
država je to siromašnih stanovnika koja privlači bogate došljake, dok djeca 
rođena u njoj odlaze nakon mature. 


Isprva sam se pitao bi li se ekološkim problemima Montane i 
polariziranim raspravama moglo pridodati i sebično ponašanje pojedinaca 
koji su zagovarali vlastite interese dobro znajući da istodobno nanose štetu 
cijelom društvu u državi. To možda vrijedi za neke slučajeve, poput 
prijedloga nekih direktora rudarskih tvrtki o dobivanju zlata cijanizacijom 
unatoč obilju dokaza o problemima s toksičnim tvarima; zatim za slučaj kad 
su neki vlasnici farmi prebacivali jelene i losove s jedne farme divljači na 
drugu unatoč poznatoj opasnosti od širenja encefalopatije; kad su neki 
ribolovci za vlastiti užitak ilegalno uvezli štuku u jezera i rijeke unatoč tome 
što je takvo prebacivanje uništilo mnoga riblja lovišta. No čak i kad se radi o 
takvim slučajevima, moram reći da nisam razgovarao s umiješanim 


pojedincima i ne znam bi li mogli iskreno reći da su mislili da neće biti 
nikakve štete. Zapravo, uvijek kad razgovaram sa stanovnicima Montane, 
otkrijem da su im djela u skladu s vrednotama, čak i ako se te vrednote kose 
s mojima ili s onima drugih stanovnika. To jest, poteškoće u Montani 
uglavnom se ne mogu tek tako pripisati sebičnim zlim ljudima koji svjesno, i 
za svaku osudu, profitiraju na račun susjeda. Prije bi se mogle pripisati 
sukobima koji se rađaju kad zbog različitog zaleđa i vrednota jedni 
zagovaraju jednu, a drugi drugu politiku. Evo nekih stajališta koja se upravo 
sada nadmeću kako bi oblikovala budućnost Montane. 


Jedan od konflikata jest onaj između "starosjedilaca" i "došljaka": to 
jest, ljudi rođenih u Montani, iz obitelji koje ondje naraštajima žive, poštuju 
stil života i privredu koja tradicionalno počiva na tri stupa, rudarstvu, drvnoj 
industriji i poljoprivredi, te svježih došljaka ili sezonskih posjetilaca. Sva tri 
privredna stupa Montane sada su u velikom padu. Samo je nekolicina 
rudnika još otvorena, a razlog su tomu djelomice problemi s toksičnim 
otpadom, a djelomice konkurencija inozemnih rudnika s nižim troškovima. 
Prodaja drvne građe pala je za najmanje 80 posto u odnosu na prijašnje 
rekordne razine, a većina pilana i drvnih poduzeća, osim usko 
specijaliziranih tvrtki (naročito onih za gradnju drvenih kućica) zatvorena je 
zbog više čimbenika: javnost je sve sklonija održavanju šuma netaknutima, 
gospodarenje šumama i protupožarna zaštita iziskuju goleme troškove, a tu 
je i konkurencija, to jest, sve razvijenija drvna industrija u toplijim i 
vlažnijim podnebljima sa svojstvenim prednostima u odnosu na drvnu 
industriju u hladnoj i sušnoj Montani. Posustaje i treći stup, poljoprivreda: 
dok je, na primjer, 1964. u dolini Bitterroot radilo 400 mljekarskih farmi, 
danas ih ima samo devet. Razlozi za propast poljoprivrede u Montani 
složeniji su od onih koji su uzrokovali propast rudarstva i drvne industrije 
iako se u pozadini nazire temeljni nedostatak u odnosu na konkurenciju, 
hladno i suho podneblje neprikladno za uzgoj poljoprivrednih kultura i 
krava, kao i drveća. 


Zemljoradnici koji se i danas, u poznim godinama, u Montani bave 
poljoprivredom, dijelom to čine zato što vole taj način života i na njega su 
veoma ponosni. Kako mi je rekao Tim Huls: "Divno je živjeti tako i nestajati 
prije zore, i gledati izlazak sunca, vidjeti jastrebove u letu ili jelena kako ti 
skače kroz sjenokošu, pokušavajući izbjeći kosilicu." Jack Hirschy, stočar 
kojeg sam upoznao 1950. kad je imao 29 godina, i danas s 83 još radi na 
farmi, dok mu je otac Fred jahao i na svoj 91. rođendan. Ali "stočarstvo i 


zemljoradnja opasan su i težak posao", prema riječima Jackove sestre, 
stočarice Jill. Jack je sa 77 godina zadobio unutarnje ozljede i slomio 
nekoliko rebara kad mu se prevrnuo traktor, dok je Freda s 58 umalo ubilo 
posječeno stablo u padu. Svojoj ponosnoj primjedbi o prekrasnom načinu 
života Tim Huls je dodao: "Ponekad ustajem u 3 ujutro i radim do 10 
navečer. Ovo nije posao od 9 do 5. Ali nijedno naše dijete neće htjeti biti 
poljoprivrednik ako se svaki dan radi od 3 ujutro do 10 navečer." 


Ta Timova primjedba jasno ukazuje na jedan razlog uspona i pada 
zemljoradnje u Montani: ovakav način života duboko su cijenile starije 
generacije, ali mnoga djeca poljoprivrednika danas imaju drukčije vrednote. 
Žele radna mjesta na kojima će u zatvorenom prostoru sjediti pred 
računalima umjesto da vuku bale sijena, žele izlaziti navečer i vikendom 
umjesto da moraju kositi sijeno i musti krave, uz koje nema ni slobodnih 
večeri ni vikenda. Ne žele da ih život prisili da i u dubokoj starosti još fizički 
rade doslovno vratoloman posao poput sve troje još žive braće i sestara 
Hirschy. 

Steve Powell mi je objasnio: "Nekoć ljudi nisu od farme očekivali 
ništa više osim da proizvede dovoljno hrane da nahrane sebe i svoje; danas 
ljudi od života žele više od hrane; žele zaraditi dovoljno da mogu djecu 
poslati na fakultet." John Cook odrastao je na farmi s roditeljima: "U vrijeme 
večere majka je bila zadovoljna time što može otići u voćnjak i nabrati 
šparoga; a ja sam kao dječak bio zadovoljan zabavom koju su pružali lov i 
ribolov. Sada djeca očekuju brzu hranu i HBO; ako im roditelji to ne 
osiguraju, osjećaju da su u nečemu uskraćena u odnosu na vršnjake. U moje 
vrijeme, mladi čovjek je očekivao da će sljedećih 20 godina biti siromašan, a 
tek onda bi se, ako bude imao sreće, mogao nadati lagodnijem životu. Danas 
mladi ljudi očekuju udobnost od malena; prva dječja pitanja o nekom 
radnom mjestu glase 'Plaća, radno vrijeme i godišnji odmor?'" Svaki farmer 
u Montani kojeg poznajem i koji je sretan što je farmer ili je vrlo zabrinut i 
pita se hoće li mu ijedno dijete htjeti nastaviti posao na obiteljskoj farmi, ili 
već zna da neće nijedno. 


Poljoprivrednicima je sada iz gospodarskih razloga teško zaraditi za 
život radom na farmi jer troškovi rastu mnogo brže od prihoda. Farmer za 
mlijeko i govedinu dobiva gotovo istu cijenu kao i prije 20 godina, a u 
međuvremenu su porasli izdaci za gorivo, poljoprivredne strojeve, gnojiva i 
ostale farmerske potrepštine na farmi. Rick Laible dao mi je primjer: "Kad je 
farmer prije 50 godina htio kupiti novi kamion, prodao je dvije krave i kupio 


ga. Novi kamion danas stoji, po prilici, 15.000 dolara, ali kravu i dalje 
možete prodati samo za 600 dolara pa bi poljoprivrednik morao prodati 25 
krava da plati kamion." Upravo je na toj podlozi niknuo vic koji mi je 
ispričao poljoprivrednik iz Montane. Vic počinje pitanjem: "Što bi učinio da 
ti netko da milijun dolara?" Na to upitani odgovara: "Volim poljoprivredu pa 
bih ostao ovdje, na svojoj farmi koja donosi samo gubitke, sve dok ne 
potrošim taj milijun!" 

Zbog tih sve manjih profitnih marži, a sve veće konkurencije, na 
stotine nekad samoodrživih malih gospodarstava u dolini Bitterroot više nije 
ekonomično. Poljoprivrednici su shvatili da im treba dodatni prihod od 
nekog drugog posla da bi preživjeli, a zatim su morali odustati od 
poljoprivrede jer je nakon posla trebalo još mnogo raditi na farmi u 
večernjim satima i preko vikenda. Na primjer, baka i djed šezdesetogodišnje 
Kathy Vaughn živjeli su od farme od 16 hektara pa su Kathy i Pat Vaughn 
1977. kupili i vlastitu farmu od 16 hektara. Imali su šest krava, šest ovaca, 
nekoliko svinja i sijeno. Kathy je radila kao učiteljica, a Pat kao graditelj 
sustava za navodnjavanje i uspjeli su na farmi othraniti i podići troje djece, 
ali nije im donijela ni zdravstveno ni mirovinsko osiguranje. Nakon osam 
godina, farmu su prodali i preselili se u grad, a sva njihova djeca sada su već 
otišla iz Montane. 


Diljem SAD-a velike farme istiskuju male jer su jedine koje mogu 
preživjeti sa sve manjim profitnim maržama tako što troškove po jedinici 
proizvoda snižavaju masovnom proizvodnjom. No mali farmeri u 
jugozapadnoj Montani ne mogu postati veliki tako što će kupiti još zemlje i 
to zbog razloga koje je jezgrovito objasnio Allen Bjergo: "Poljoprivreda se u 
Sjedinjenim Državama seli u, na primjer, Iowu i Nebrasku, gdje nitko ne bi 
živio iz užitka jer ondje nije tako lijepo kao u Montani! Ovdje u Montani 
ljudi žele živjeti iz užitka pa su voljni platiti mnogo više za zemlju nego što 
bi ta ista zemlja dala od poljoprivrede. Bitterroot postaje dolina konja. Konji 
su ekonomični jer dok cijene poljoprivrednih proizvoda ovise o vrijednosti 
same hrane i imaju svoje granice, mnogi su ljudi voljni potrošiti koliko god 
treba na konje koji ne donose nikakvu gospodarsku korist." 

Cijene zemlje u Bitterrootu sada su 10 ili 20 puta više nego prije 
nekoliko desetljeća. S tim cijenama, troškovi otplate kredita su toliki da ih se 
ne bi moglo platiti ako bi se zemlja koristila u poljoprivredne svrhe. To je 
onaj neposredan razlog zašto mali poljoprivrednici u Bitterrootu ne mogu 
preživjeti tako što će se širiti i zašto se farme na kraju prodaju za 


nepoljoprivrednu namjenu. Požive li stari poljoprivrednici na svojim 
farmama do smrti, njihovi nasljednici prisiljeni su prodati ih građevinskim 
investitorima za mnogo veću cijenu od one koju bi dobili od prodaje drugom 
poljoprivredniku, a sve kako bi platili porez na zemljišni posjed, to jest na 
velik porast vrijednosti zemlje tijekom života pokojnog poljoprivrednika. 
Češće se pak događa da farmu prodaju sami stari poljoprivrednici. Koliko 
god im se srce stegne kad vide da je zemlja koju su 60 godina obrađivali i 
voljeli prenamijenjena i razdijeljena na parcele od 2 hektara za prigradska 
naselja, porast cijena zemlje omogućuje im da čak i mala, nekad 
samoodrživa gospodarstva prodaju građevinskim investitorima za milijune 
dolara. Nemaju drugog načina da dođu do novca za život poslije 
umirovljenja jer kao poljoprivrednici nisu mogli uštedjeti, a djeca im ionako 
ne žele nastaviti s poljoprivredom. Kako je rekao Rick Laible: 
"Poljoprivredniku je njegova zemlja jedini mirovinski fond." 

Što je razlog takvog golemog skoka cijena zemlje? U osnovi, to je zato 
što prekrasna priroda Bitterroota privlači bogate došljake. Stare farme 
otkupljuju ili sami došljaci ili zemljišni mešetari koji će je parcelirati i 
prodavati pridošlicama ili bogatašima koji već žive u dolini. Gotovo svih 4% 
godišnjeg porasta broja stanovnika, koliko odnedavno iznosi, otpada na 
pridošlice koji se iz drugih krajeva doseljavaju u dolinu, a ne na višak 
novorođenih u odnosu na broj umrlih u dolini. U porastu je i sezonski 
rekreativni turizam, zahvaljujući ljudima iz drugih saveznih država (poput 
Stana Falkowa, Lucy Tompkins i mojih sinova) koji dolaze na mušičarenje, 
golf ili lov. U posljednjoj gospodarskoj analizi koju je naručio okrug Ravalli 
navodi se sljedeće: "Nije nikakva velika tajna Zašto tako mnogo ljudi 
doseljava u dolinu Bitterroot. Ona je jednostavno, sa svojim planinama, 
šumama, rijekama, biljnim i životinjskim svijetom, vidicima i panoramama 
te relativno blagom klimom, vrlo privlačno mjesto za život." 

Najviše useljenika je iz skupine "poluumirovljenika" ili mladih 
umirovljenika u dobi od 45 do 59 godina, koji žive od novca što su ga dobili 
za svoju nekretninu izvan Montane, a često i od prihoda koje i dalje zarađuju 
poslujući izvan Montane ili putem interneta. To jest, njihovi izvori prihoda 
imuni su na gospodarske probleme vezane uz okoliš u Montani. Na primjer, 
jedna stanovnica Kalifornije koja kućicu u Kaliforniji proda za 500.000 
dolara može u Montani kupiti dva hektara zemlje s velikom kućom i 
konjima, ići u ribolov i kao mlada umirovljenica živjeti od ušteđevine i od 
onoga što joj je preostalo od prodaje kućice u Kaliforniji. Zato gotovo 


polovica onih koji su u posljednje vrijeme doselili u Bitterroot dolazi iz 
Kalifornije. Budući da zemlju kupuju zbog njezine ljepote, a ne zbog 
vrijednosti krava ili jabuka koje bi se ondje mogle uzgajati, cijena koju su 
spremni ponuditi nema nikakve veze s poljoprivrednom vrijednošću zemlje. 


Međutim, zbog tog golemog skoka cijena kuća, stanovnici doline 
Bitterroot koji moraju živjeti od svog rada upali su u stambene probleme. 
Mnogi si na kraju ne mogu priuštiti kupnju kuće pa su prisiljeni živjeti u 
kućama na kotačima, u kamp-prikolicama ili s roditeljima i istodobno raditi 
dva ili tri posla i to samo za takav spartanski život. 


Naravno, zbog tih okrutnih gospodarskih činjenica dolazi do 
antagonizma između stanovnika starosjedilaca i pridošlica iz drugih krajeva, 
posebno bogatih pridošlica koji u Montani imaju drugi, treći ili čak četvrti 
dom (osim onih u San Franciscu, Palm Springsu i na Floridi) i svake godine 
dođu tek nakratko, radi ribolova, lova, golfa ili skijanja. Starosjedioci se žale 
na bučne privatne mlažnjake kojima bogati posjetioci iz svoje kuće u San 
Franciscu istog dana dolijeću i uzlijeću s aerodroma Hamilton, samo za 
nekoliko sati golfa u svojoj četvrtoj kući na Stočnoj farmi. Ogorčeni su na 
strance koji kupuju bivše velike farme koje bi rado kupili i mještani, ali to si 
više ne mogu priuštiti, na kojima su mogli s dozvolom loviti ili pecati. Sada 
novi vlasnici zemlje žele ondje loviti ili pecati isključivo sa svojim bogatim 
prijateljima, isključujući mještane. Nesporazumi proizlaze iz sraza vrednota i 
očekivanja: pridošlicama je, na primjer, drago kad losovi sidu s planine na 
ratarska područja jer su im lijepi ili ih žele loviti, ali starosjediocima nije 
drago da silaze i jedu sijeno. 

Bogati kućevlasnici iz drugih država dobro paze da u Montani borave 
manje od 180 dana godišnje jer bi inače morali državi platiti porez na prihod 
i tako pridonijeti financiranju lokalne vlasti i škola. Jedan mještanin mi je 
rekao: "Tim strancima nije važno isto što i nama ovdje: oni žele privatnost i 
skupu izolaciju i ne žele imati posla sa životom ovdje osim kad svoje 
prijatelje izvana odvedu u mjesnu gostionicu kako bi im pokazali seoski 
način života i slikovite mještane. Sviđa im se životinjski svijet, ribolov, lov i 
krajolik, no nisu se srodili s nama domaćima." Ili kako je rekao Emil 
Erhardt: "Njihovo stajalište je: 'Ovdje sam kako bih jahao svog konja, uživao 
u planinama i pecao: nemojte me opterećivati problemima od kojih sam i 
pobjegao ovamo." 

Međutim, bogati pridošlice iz drugih krajeva imaju i svoju drugu 
stranu, dodao je Emil Erhardt: "Na Stočnoj farmi nude se izvrsno plaćena 


radna mjesta, na nju otpada visok udio poreza na imovinu za cijelu dolinu 
Bitterroot, sama plaća zaštitare i ne traži ništa od zajednice niti koristi usluge 
lokalne vlasti. Našeg šerifa ne pozivaju na Stočnu farmu kako bi smirio 
tučnjavu u kafiću, a njezini vlasnici ne šalju djecu u ovdašnje škole." John 
Cook je priznao: "Dobra strana tih bogatih vlasnika je to što zemlja, da je 
Charles Schwab nije cijelu otkupio, ne bi ostala stanište za životinje i zeleno 
prostranstvo, jer bi je za stambenu izgradnju parcelirao neki građevinski 
investitor." 


Budući da je bogataše iz drugih krajeva Montana privukla prekrasnim 
okolišem, neki od njih dobro se brinu za svoj posjed i predvode druge u 
obrani okoliša i u uvođenju prostornog planiranja. Na primjer, posljednjih 
sedam godina odsjedam u iznajmljenoj kući smještenoj na rijeci Bitterroot 
južno od Hamiltona, koja pripada privatnoj organizaciji Teller Wildlife 
Refuge. Otto Teller bio je bogataš iz Kalifornije koji je volio dolaziti u 
Montanu pecati pastrve. Jednoga se dana razbjesnio kad je naišao na teške 
građevinske strojeve koji su istovarivali zemlju u jednu od njegovih 
omiljenih rupa za pecanje na rijeci Gallatin. Još se više razbjesnio kad je 
shvatio u kojoj mjeri masivna čista sječa šuma, koju je 50-ih godina prošlog 
stoljeća provela drvna industrija, uništava njegove ljubljene rječice s 
pastrvama narušavajući kvalitetu vode. Otto je 1984. počeo otkupljivati 
prvorazrednu zemlju na obali rijeke Bitterroot i objedinjavati je u privatno 
utočište za divlje životinje u koje je svejedno i dalje puštao mještane da 
slobodno love i pecaju. Na koncu je pravo na ekološku olakšicu na svojoj 
zemlji donirao neprofitnoj organizaciji Montana Land Reliance jer je htio 
biti siguran da će se sa zemljom i dalje postupati tako da se očuvaju njezine 
ekološke kvalitete. Da kalifornijski bogataš Otto Teller nije otkupio tih 1600 
jutara zemlje, ona bi bila parcelirana za izgradnju obiteljskih kuća. 

Zbog priljeva pridošlica, posljedičnog porasta cijene zemljišta i poreza 
na imovinu, siromaštva starosjedilaca Montane i njihova konzervativnog 
stava prema vladi i porezima (vidi u daljnjem tekstu), škole u Montani, koje 
se uglavnom financiraju iz poreza na imovinu, u vrlo su lošem stanju. Kako 
okrug Ravalli ima premalo industrijske ili poslovne imovine, glavni izvor 
poreza na imovinu jest porez na stambenu imovinu koji raste u skladu s 
porastom vrijednosti zemlje. Za starosjedioce i manje imućne pridošlice koji 
već sada jedva spajaju kraj s krajem, svaki je porast poreza na imovinu 
velika stvar. Ne čudi, stoga, što često reagiraju tako da glasaju protiv 


predloženih školskih obveznica i ubiranja dopunskog poreza na mjesnu 
imovinu namijenjenog školama. 


Posljedica toga je da lokalna vlast u okrugu Ravalli troši na državne 
škole dvije trećine proračuna, ali kad tu potrošnju pretvorimo u postotak 
izdatka iz osobnog dohotka, taj okrug je uvjerljivo na posljednjem mjestu u 
usporedbi s ostala 24 slična seoska okruga na zapadu SAD-a, a još je k tome 
i osobni dohodak u okrugu sam po sebi nizak. Premda se u državi Montani 
općenito ne izdvaja previše za financiranje škola, u okrugu Ravalli izdvaja se 
malo čak i prema takvim kriterijima. Većina školskih općina u okrugu 
Ravalli svodi potrošnju na najmanju moguću mjeru, kako od njih i traže 
zakoni države Montane. Prosječne plaće učitelja u Montani među najnižima 
su u Sjedinjenim Državama pa oni, osobito u okrugu Ravalli, zbog niskih 
plaća i visokih cijena zemljišta sve teže rješavaju stambeni problem. 


Djeca rođena u Montani odlaze zato što mnogo njih teži drukčijem 
načinu života, a i zato što oni kojima je drag način života u Montani ne 
mogu u njoj naći posao. Na primjer, u nekoliko godina poslije mature u 
hamiltonskoj srednjoj školi, 70% školskih kolega Stevea Powella otišlo je iz 
doline Bitterroot. Svi moji prijatelji koji su odlučili živjeti u Montani, bez 
iznimke, kao o bolnoj temi razgovaraju o tome jesu li im djeca ostala u 
Montani ili hoće li se u nju vratiti. Nijedno od osmero djece Allena i Jackie 
Bjergo, kao ni šestero od osmero djece Jill i Johna Eliela više ne živi u 
Montani. 


Ponovno ću citirati Emila Erhardta: "Mi u dolini Bitterroot izvozimo 
djecu. Zbog izvanjskih utjecaja, poput televizije, naša djeca sada znaju što se 
nudi izvan doline, a što se u njoj ne može naći. Ljudi dovode djecu ovamo 
zbog prirode i zato što je ovo odlično mjesto za odgoj djece, ali odjednom 
djeca ne žele više biti u prirodi. Sjećam se kako su mi sinovi, koji vole 
dolaziti u Montanu na pecanje dva tjedna svakog ljeta, ali su inače tijekom 
ostatka godine naučeni na gradski život Los Angelesa, rekli da su bili 
šokirani kad su izašli iz restorana brze hrane u Hamiltonu i shvatili da mjesni 
momčići i cure koji su ih vani čekali imaju vrlo malo mjesta za razbibrigu 
nalik onima u gradu. Hamilton ima ukupno dva kina, a najbliži je trgovački 
centar u 80 kilometara udaljenoj Missouli. Sličan šok dožive i mnogi 
hamiltonski mladići i djevojke kad otputuju izvan Montane i shvate što sve 
ondje propuštaju. 

*Koko* 


Poput seljaka s cijelog američkog Zapada, i stanovnici Montane često 
su konzervativni i sumnjičavi prema zakonima i propisima. Taj stav 
povijesno je utemeljen jer su prvi naseljenici živjeli na rijetko naseljenom 
graničnom području daleko od središta vlasti, morali su skrbiti sami za sebe i 
nisu se mogli obratiti vladi da riješi njihove probleme. Stanovnici Montane 
se osobito nakostriješe kad im i zemljopisno i psihološki daleka savezna 
vlada u Washingtonu govori što da čine. (Ali nemaju ništa protiv novca od te 
iste vlade, od kojeg Montana dobije i preuzme oko dolar i pol na svaki dolar 
koji iz Montane ode u Washington). Prema gledištu žitelja, ljudi koji vode 
saveznu vladu, većinom gradska čeljad, ne razumiju kakvi su uvjeti u 
Montani. Prema gledištu rukovodilaca savezne vlade, prirodne su ljepote 
Montane blago koje pripada svim Amerikancima i ne postoje samo za 
privatnu korist njezinih stanovnika. 


Dolina Bitterroot je i prema standardima Montane osobito 
konzervativna i nastrojena protiv vlade. Možda zbog toga što su mnogi prvi 
naseljenici Bitterroota došli iz konfederacijskih država, a i zbog dodatnog 
priljeva ogorčenih desničarskih konzervativaca iz Los Angelesa nakon 
rasnih nereda u tom gradu. Riječima Chrisa Millera: "Liberali i demokrati 
koji ovdje žive plaču poslije svakih izbora dok čitaju rezultate koji su tako 
konzervativni." Ekstremni pristalice desničarske  konzervativnosti u 
Bitterrootu su pripadnici takozvanih milicija, skupina zemljoposjednika koji 
stvaraju zalihe oružja, ne žele plaćati poreze, ne daju drugima da se približe 
njihovoj imovini, a stanovnici doline ih u različitoj mjeri toleriraju ili, pak, 
smatraju paranoičnima. 

Jedna od posljedica takvih političkih stavova u Bitterrootu jest 
protivljenje bilo kakvim saveznim urbanističkim propisima ili prostornom 
planiranju te mišljenje da bi zemljoposjednici trebali imati pravo činiti što ih 
je volja sa svojom privatnom imovinom. Okrug Ravalli nema ni okružne 
građevinske propise ni urbanističke propise za čitav okrug. Osim u dvama 
gradovima i nekim seoskim područjima gdje su mjesni glasači oformili 
dobrovoljne urbanističke zone, ne postoje čak ni ograničenja o mogućem 
korištenju zemlje. Na primjer, jedne večeri dok sam bio u Bitterrootu sa 
sinom Joshuom, tada još tinejdžerom, u novinama je pročitao da u jednom 
od dvaju kina u Hamiltonu igra film koji je htio pogledati. Raspitao sam se 
kako doći do kina, odvezao ga onamo i posve zaprepašten otkrio da je 
sagrađeno nedavno, na području na kojem je inače samo obradiva zemlja, uz 
izuzetak velikog biotehnološkog laboratorija u susjedstvu. Urbanistički 


propisi o toj prenamjeni obradive zemlje nisu postojali. Za razliku od toga, u 
mnogim drugim dijelovima Sjedinjenih Država javnost je dovoljno zabrinuta 
zbog gubitka obradive zemlje pa urbanističkim propisima ili ograničava ili 
zabranjuje njezinu prenamjenu u poslovnu imovinu, a glasače bi osobito 
užasnula mogućnost da pored potencijalno osjetljivog biotehnološkog 
pogona nikne kino s gustim prometom. 


Stanovnici Montane polako shvaćaju da upravo ta dva najdraža im 
stava stoje u izravnoj opreci: zalaganje za prava pojedinca, a protiv državnih 
propisa i ponos na kvalitetu života. Taj izraz "kvaliteta života" čuo sam u 
gotovo svakom razgovoru sa žiteljima Montane o njihovoj budućnosti. On 
znači da ovi mogu svakog dana uživati u toj prekrasnoj prirodi u koju turisti 
iz drugih krajeva zemlje, poput mene, dolaze s mišlju da su povlašteni što je 
svake godine mogu obići na tjedan ili dva. Odnosi se i na ponos stanovnika 
Montane na tradicionalni stil života seoske, rijetko naseljene, egalitarne 
populacije koja potječe od nekadašnjih naseljenika. Emil Erhardt mi je 
rekao: "Ljudi u Bitterrootu žele održati bit male, tihe seoske sredine gdje su 
svi u istom položaju, siromašni i ponosni na svoje siromaštvo." Ili kako je 
rekao Stan Falkow: "Vozeći se nekoć cestom u Bitterrootu, mahali ste 
svakom automobilu koji je prošao jer ste svakoga poznavali." 


Na žalost, budući da se dugo godina ustrajno protive zakonskoj 
regulaciji pa su zbog toga dopustili neograničeno korištenje zemljom i tako 
omogućili priljev novih stanovnika, stanovnici Montane sami su odgovorni 
za degradaciju prekrasnog prirodnog okoliša i omiljene kvalitete života. To 
mi je najbolje objasnio Steve Powell: "Posredniku za nekretnine i 
prijateljima, investitorima kažem ovako: 'Morate zaštititi ljepotu krajolika, 
biljni i životinjski svijet i poljoprivredno zemljište. Od njih se sastoji 
vrijednost imovine. Što dulje budemo otezali s donošenjem urbanističkih 
propisa, to će nam manje ljepote krajolika ostati. Zemlja u koju se 
građevinski ne investira dragocjena je za zajednicu u cjelini: važan je dio te 
'kvalitete života' koja privlači ljude ovamo. Uz sve veći pritisak što ga 
donosi rast, isti oni ljudi koji su nekad bili protiv vlade sada su zabrinuti 
zbog rasta. Kažu da je na njima omiljenim područjima za rekreaciju sve veća 
gužva i sada priznaju da bi trebali postojati propisi." Kad je Steve 1993. bio 
povjerenik za okrug Ravalli, organizirao je javne sastanke u namjeri da samo 
pokrene raspravu o planiranju korištenja zemlje i potakne javnost da o tome 
razmisli. Na te su sastanke, u namjeri da ih ometu, dolazili pripadnici 


milicije opakog izgleda, otvoreno noseći pištolje u futrolama kako bi 
zastrašili druge. Na sljedećim izborima nisu ga iznova izabrali. 


Još nije jasno kako će se razriješiti sraz između otpora urbanističkim 
propisima i potrebe za njima. Opet ću citirati Stevea Powella: "Ljudi se trude 
očuvati Bitterroot kao seosku sredinu, ali ne mogu dokučiti kako da usto u 
njemu i gospodarski opstanu." Land Lindbergh i Hank Goetz rekli su u 
osnovi isto: "Temeljni je problem ovdje kako očuvati ljepote zbog kojih smo 
i došli u Montanu, a opet izaći na kraj s neizbježnim promjenama." 

*kokOk 


Na kraju ovog poglavlja o Montani, o kojoj sam uglavnom pričao 
svojim riječima, dajem riječ četvorici prijatelja da sami ispričaju kako su 
postali stanovnici Montane i kakve ih brige more u vezi s budućnošću 
države. Rick Laible je pridošlica, a sada senator; Chip Pigman je 
starosjedilac i građevinski investitor; Tim Huls je starosjedilac i vlasnik 
mljekarske farme; a John Cook pridošlica i ribolovni vodič. 


Evo priče Ricka Laiblea: "Rodio sam se i odrastao u okolici Berkeleya 
u Kaliforniji gdje imam poduzeće koje izrađuje ugradbeni namještaj za 
trgovine. I supruga Frankie i ja ubijali smo se od posla. Frankie me je jednog 
dana pogledala i rekla: 'Ti radiš 10 do 12 sati dnevno sedam dana u tjednu.' 
Odlučili smo se napola umiroviti, prešli 7300 kilometara vozeći po cijelom 
zapadu da pronađemo mjesto gdje ćemo se naseliti, kupili prvu kuću 1993. u 
zabačenom dijelu Bitterroota, a 1994. preselili se na ranč u blizini grada 
Victor. Žena na ranču uzgaja egipatske arapske konje, a ja jednom na mjesec 
odlazim u Kaliforniju zbog poduzeća koje još imam ondje. Imamo petero 
djece. Najstariji sin uvijek je htio da se preselimo u Montanu i on vodi ranč. 
Ostalo četvero djece ne shvaća kakvu to kvalitetu života nudi Montana, ne 
shvaćaju da su stanovnici Montane ljubazniji i ne razumiju zašto su im se 
roditelji preselili ovamo. 


Danas svaki put kad na četiri dana odem u Kaliforniju, želim otamo 
pobjeći. Mislim u sebi: 'Kao da su štakori u kavezu!' Frankie odlazi u 
Kaliforniju samo dva puta na godinu da obiđe unuke i to joj je i više nego 
dovoljno. Evo što, na primjer, ne volim u vezi s Kalifornijom. Nedavno sam 
bio ondje na sastanku i budući da sam imao malo slobodnog vremena 
prošetao sam gradskim ulicama. Primijetio sam da ljudi koji dolaze iz 
suprotnog smjera spuštaju pogled i izbjegavaju me pogledati u oči. Kad u 
Kaliforniji kažem 'dobro jutro' nekome koga ne znam, čovjek ostane zatečen. 


Ovdje u Bitterrootu, pravilo je da pogledaš u oči neznanca pokraj kojeg 
prolaziš. 

A što se tiče toga kako sam ušao u politiku, o tome sam uvijek mnogo 
razmišljao. Član državne skupštine u mojem okrugu ovdje u Bitterrootu 
odlučio je da se neće kandidirati i predložio da se kandidiram umjesto njega. 
Nagovarao me je, a nagovarala me i Frankie. Zašto sam se odlučio 
kandidirati? Da 'nešto vratim na mjesto' - smatrao sam da je život dobar 
prema meni i htio sam da mještani žive bolje. 


Od zakona me najviše zanimaju zakoni o gospodarenju šumama jer je 
moj okrug šumovit, a mnogi moji birači rade u drvnoj industriji. Darby, grad 
u mojem okrugu, bio je bogat drvoprerađivački grad, a iskorištavanje šuma 
otvaralo je radna mjesta za stanovnike doline. U dolini je nekoć postojalo 
sedam-osam pilana, ali sada nema nijedne pa se ta radna mjesta i 
infrastruktura smatraju izgubljenima. O upravljanju ovdašnjim šumama sada 
odlučuju ekološke organizacije i savezna vlada dok su okrug i država 
isključeni iz odlučivanja. Upravo pišem zakon o gospodarenju šumama koji 
zasnivam, između ostaloga, na suradnji triju vodećih čimbenika u našoj 
saveznoj državi: saveznih, državnih i okružnih službi. 


Montana je prije nekoliko desetljeća bila među prvih deset saveznih 
država prema dohotku po glavi stanovnika; sada je 49. od 50 država zbog 
propasti primarne proizvodnje (drvne industrije, ugljenokopa, rudnika, 
crpljenja nafte i plina). Ta izgubljena radna mjesta bila su dobro plaćeni 
poslovi pod sindikalnom zaštitom. Dakako, ne trebamo opet pretjerano 
iscrpljivati prirodna bogatstva, čega je znalo biti u prošlosti. Ovdje u 
Bitterrootu, i muž i žena moraju raditi, često i dva posla kako bi spojili kraj s 
krajem, a mi smo i dalje okruženi ovom šumom prepunom gorive tvari. Svi 
domaći, bili ekološki nastrojeni ili ne, slažu se s mišljenjem da treba smanjiti 
gorivu tvar u šumama. Obnovom šuma prekinuli bismo gomilanje gorive 
tvari u njima, osobito manjih niskih stabala. Sada taj višak uklanjamo samo 
spaljivanjem. 

Prema Nacionalnom protupožarnom planu savezne vlade, to bi se 
postiglo mehaničkim čupanjem stabala jer je svrha plana smanjenje biomase 
gorive tvari. Većina naše, američke, drvne građe dolazi iz Kanade! A opet, 
šume pod nacionalnom zaštitom izvorno su trebale biti stabilan izvor drvne 
građe i mjesto zaštite slivova. Nekad je 25% prihoda od šuma pod 
nacionalnom zaštitom bilo namijenjeno školama, ali taj se prihod u 


posljednje vrijeme bitno smanjio. Više posječenih stabala značilo bi više 
novca za naše škole. 

U ovom trenutku ne postoji strategija rasta za cijeli okrug Ravalli! 
Broj stanovnika porastao je za četrdeset posto u posljednjem desetljeću, a u 
idućem bi mogao porasti za još 40%: kamo ćemo s tih sljedećih 40%? 
Možemo li zaključati vrata i prestati primati doseljenike? Imamo li pravo 
zaključati vrata? Treba li poljoprivredniku zabraniti da prenamijeni i razvija 
svoj posjed i treba li ga osuditi na život ispunjen poljoprivredom? 
Poljoprivredniku čitava mirovina leži u njegovoj zemlji. Ako mu zabranite 
da prodaje zemlju za građevinske terene ili da izgradi kuću, što mu time 
činite? 

"Što se tiče dugoročnih učinaka rasta, on će se i ubuduće ovdje odvijati 
u ciklusima, kako se odvijao i u prošlosti, a u jednom od ciklusa došljaci će 
se vratiti kući. Montana se nikad neće pretjerano izgraditi, ali u okrugu 
Ravalli nastavit će se s prenamjenom i izgradnjom. U okrugu su goleme 
površine zemlje u vlasništvu lokalne, državne ili savezne vlade. Cijena 
ovdašnje zemlje rast će dok ne postane previsoka, a tada će potencijalni 
kupci potaknuti procvat trgovine zemljištem negdje drugdje, gdje je ona 
jeftinija. Naposljetku će sva obradiva zemlja u dolini biti prenamijenjena u 
građevinsko zemljište." 

*K oko 


Evo sada priče Chipa Pigmana: "Pradjed s majčine strane doselio se iz 
Oklahome oko 1925. i imao je jabučnjak. Majka je odrasla ovdje na 
mljekarskoj i ovčarskoj farmi, a sada ima agenciju za nekretnine u gradu. 
Otac se doselio kao dijete, radio je u rudnicima i na poljima šećerne repe, a 
drugi posao bio mu je građevinarstvo; tako sam i ja zavolio građevinu. 
Ovdje sam se rodio i školovao te diplomirao računovodstvo na University of 
Montana u obližnjoj Missouli. 


Preselio sam se u Denver i ondje živio tri godine, ali nije mi se sviđao 
gradski život pa sam se odlučio vratiti, dijelom i zato što je Bitterroot idealan 
za podizanje djece. U Denveru nisam bio ni dva tjedna, a već su mi ukrali 
bicikl. Nije mi se sviđao gradski promet i velike skupine ljudi. Ovdje mogu 
zadovoljiti sve svoje potrebe. Odrastao sam bez 'kulture' i ona mi ne treba. 
Čekao sam samo da mi podijele dionice denverske tvrtke za koju sam radio i 
onda sam se vratio. To je značilo da ostavljam posao u Denveru plaćen 
35.000 dolara godišnje, zajedno s dodacima, i vraćam se ovamo na plaću od 
17.000 dolara godišnje, bez ikakvih dodataka. Rado sam se odrekao 


sigurnog posla u Denveru kako bih živio u dolini, gdje mogu pješačiti do 
mile volje. Moja žena nikad nije očekivala da ćemo živjeti u takvoj 
nesigurnosti, ali ja sam se s njom srodio živeći u Bitterrootu. Ovdje morate 
po kućanstvu imati dvije plaće kako biste preživjeli, a moji roditelji morali 
su uvijek raditi po nekoliko povremenih poslova. Bio sam spreman u noćnoj 
smjeni razvoziti robu po trgovinama ako bude trebalo, samo da zaradim 
novac za obitelj. Kad smo se vratili, trebalo mi je pet godina da opet 
ostvarim prihode iz denverskih dana i još godina-dvije da se zdravstveno 
osiguram. 


Poduzeće mi se uglavnom bavi izgradnjom kuća te prenamjenom 
jeftinijih parcela neobrađene zemlje u građevinske terene - ne mogu si 
priuštiti za kupnju ekskluzivnih parcela. Zemljišta koje sam prenamijenio 
prvobitno su bili rančevi, ali većina njih više nije u funkciji u trenutku 
kupnje; već su nekoliko puta prodani, preprodani, a možda i parcelirani 
otkad se na njima posljednji put nešto sadilo. Izvan pogona su, a na njima 
više ne uspijeva trava za ispašu već zečina. 

Iznimka među jeftinijim projektima jest moj sadašnji projekt Hamilton 
Heights, bivši ranč od 40 jutara koji sam kupio, sada prvi put želim 
parcelirati. Okrugu sam podnio detaljni plan parcelacije za koji trebam dobiti 
tri odobrenja, a uspio sam ishoditi prva dva. Međutim, treći i posljednji 
korak bila je javna rasprava na koju je došlo 80 ljudi iz susjedstva i 
prosvjedovalo tvrdeći da će  parcelacija zemlje značiti gubitak 
poljoprivrednog zemljišta. Točno, tlo na tom zemljištu je dobro i nekad je to 
bila kvalitetna poljoprivredna zemlja, ali nije se više obrađivala kad sam je 
kupio. Tih 40 jutara platio sam 225.000 dolara; takvo ulaganje ne bi se 
moglo vratiti poljoprivrednom proizvodnjom. Ali, javno mnijenje se ne 
osvrće na privredu. Umjesto toga, susjedi kažu: "Volimo oko sebe vidjeti 
prostranstvo oranica ili šuma.' Ali kako održati to prostranstvo ako zemljište 
prodaje čovjek koji je zagazio u šezdesete te mu je novac potreban za 
umirovljeničke dane? Da su susjedi htjeli očuvati to zemljište kao svoje 
prostranstvo, trebali su ga sami kupiti. Mogli su ga kupiti, ali nisu. I premda 
nisu vlasnici, ipak ga žele kontrolirati. 

Moj su prijedlog odbili na toj javnoj raspravi jer okružni planeri nisu 
htjeli suprotstavljati se mišljenju 80 glasača neposredno prije izbora. Nisam 
pregovarao sa susjedima prije izlaganja prijedloga jer sam tvrdoglav i želim 
učiniti ono na što, po mom mišljenju, imam pravo i ne volim kad mi drugi 
govore što da činim. Osim toga, ljudi ne shvaćaju da su kod ovako malih 


projekata pregovori samo gubljenje vremena i novca. Kad bih radio novi 
sličan projekt, razgovarao bih najprije sa susjedima, ali bih isto tako na 
raspravu doveo 50 svojih radnika da povjerenici okruga vide da u javnosti 
ima i onih koji su za projekt. Dok je trajao spor, morao sam se baviti i 
otplatom kredita. Susjedima bi bilo najdraže da zemlja samo stoji i da se s 
njom ništa ne radi! 

Ljudi govore da se ovdje previše gradi a dolina s vremenom postaje 
prenapučena i za to hoće okriviti mene. Ja im odgovaram: ako postoji 
potražnja za mojim proizvodom, tu potražnju ne stvaram ja. U dolini je 
svake godine sve više kuća i prometa. Međutim, ja volim lagano planinariti, 
a kad planinarite ili letite nad dolinom, vidite da ona ne oskudijeva 
prostranstvom. Novine i televizija kažu da je broj stanovnika u dolini 
porastao za 44% u posljednjem desetljeću, ali to samo znači da je broj 
stanovnika s 25.000 porastao na i dalje malih 35.000 ljudi. Mladi odlaze iz 
doline. Zapošljavam 30 ljudi kojima moja tvrtka ne daje samo radno mjesto 
već i mirovinsko i zdravstveno osiguranje, plaćeni godišnji odmor i podjelu 
dobitka. Nijedna konkurentska tvrtka ne nudi ništa slično pa nemam veliki 
preokret radne snage. Ekolozi me često doživljavaju kao uzrok problema u 
dolini, ali ja ne mogu stvoriti potražnju; ako ne budem gradio ja, gradit će 
netko drugi. 

Namjeravam živjeti u dolini do kraja života. Pripadam ovoj sredini i 
sudjelujem u financiranju mnogih projekata: na primjer, sufinanciram 
mjesnu bejzbolsku, plivačku i ragbi momčad. Budući da sam se ovdje rodio i 
želim ostati, stran mi je mentalitet 'obogati se i nestani'. Očekujem da ću 
ovdje biti i za 20 godina i marljivo se baviti starim projektima. Ne želim da 
mi se tada dogodi da pogledam kroz prozor i moram sebi priznati: Ovo mi je 
bio loš projekt!" 


Koko 


Tim Huls vlasnik je mljekarske farme iz starosjedilačke obitelji: "Moji 
pradjed i prabaka su prvi iz naše obitelji doselili ovamo 1912. Kupili su 
četrdeset jutara zemlje dok je još bila vrlo jeftina i držali desetak krava 
muzara koje su ručno muzli dva sata ujutro i dva sata navečer. Djed i baka 
kupili su još 110 jutara zemlje za par penija po jutru, vrhnje od mlijeka 
svojih krava prodavali su kako bi mogli praviti sir te uzgajali jabuke i sijeno. 
Ipak, život im je bio stalna borba. Bilo je teških vremena, a oni su na jedvite 
jade opstali, što neki drugi poljoprivrednici nisu mogli. Otac je razmišljao o 
studiranju, ali je odlučio ipak ostati na farmi. Bio je inovativni vizionar koji 


je donio ključnu poslovnu odluku da će se posvetiti samo specijaliziranom 
mljekarstvu te je sagradio staju za 150 krava muzara ne bi li tako povećao 
vrijednost što dobiva od zemlje. 


Braća i ja smo otkupili farmu od roditelja. Nisu nam je poklonili nego 
su nam je prodali zato što su htjeli da sami odlučimo tko se toliko želi baviti 
poljoprivredom da je spreman platiti za farmu. Svaki brat i njegova žena 
posjeduju vlastitu zemlju i daju je u zakup obiteljskoj korporaciji. Većinu 
posla na farmi obavljamo braća i ja, naše supruge i djeca; imamo vrlo mali 
broj zaposlenika koji nisu iz naše obitelji. Na prste se mogu nabrojati slične 
obiteljske poljoprivredne korporacije. Jedna od tajni našeg uspjeha jest da 
smo svi vjernici; većina nas ide u istu mjesnu crkvu u Corvallisu. Naravno 
da i kod nas ima obiteljskih svađa. Ali možemo se posvađati na pasja kola i 
opet navečer biti najbolji prijatelji; i naši roditelji su se svađali, ali nikad nisu 
išli na spavanje posvađani. Shvatili smo za što se vrijedi, a za što se ne 
vrijedi boriti. 

Taj obiteljski duh uspio je nekako prijeći na moja dva sina. Još kao 
djeca naučili su što je suradnja: kad je najmlađi imao tek negdje sedam 
godina, počeli su premještati 12-metarske dijelove cijevi prskalice za vodu, 
njih 16 u nizu, a svaki je dječak držao jedan kraj 12-metarskog dijela. Kad su 
otišli od kuće postali su cimeri, a danas su najbolji prijatelji i susjedi. Druge 
obitelji nastoje odgojiti djecu tako da zadrže obiteljske veze, poput naše, ali 
djeca iz tih obitelji nisu ostala zajedno iako se činilo da ih odgajaju jednako 
kao i mi svoju djecu. 

Teško je na farmi poslovati ekonomično kad se zemlja ovdje u 
Bitterrootu može najbolje prodati za stambenu izgradnju i građevinske 
investicije. Poljoprivrednici u našem kraju stoje pred odlukom: da li da se 
nastave baviti poljoprivredom ili da prodaju zemlju za stambenu izgradnju i 
odu u mirovinu. Ne postoji niti jedna legalna poljoprivredna kultura koja bi 
nam za zemlju mogla ponuditi onoliko koliko nude građevinski investitori pa 
tako ne možemo ni kupiti još zemlje. Umjesto toga, opstanak ovisi o našoj 
učinkovitosti na 760 jutara koje već posjedujemo ili imamo u zakupu. 
Troškovi su nam porasli, na primjer cijena kamioneta, a za 45 litara mlijeka 
danas dobijemo jednako novaca kao i prije 20 godina. Kako možemo 
poslovati s dobiti uz sve lošiju maržu profita? Moramo usvojiti novu 
tehnologiju, za koju nam treba kapital, te moramo stalno učiti kako bismo je 
znali primijeniti u našim uvjetima. Ne smije nam teško pasti odustajanje od 
starih metoda. 


Na primjer, ove smo godine potrošili značajan kapital na izgradnju 
novog, kompjutoriziranog izmuzišta za 200 krava. Imat će uređaj za 
automatsko skupljanje stajskog gnojiva i pokretnu ogradu koja gura krave 
prema stroju za automatsku mužnju kroz koji se one automatski kreću. 
Računalo prepoznaje svaku pojedinu kravu, te je muze u zasebnom 
pregratku, protok njenog mlijeka odmah se mjeri kako bi se otkrila 
eventualna zaraza, količina pomuzenog mlijeka važe se kako bi se pratile 
njezine zdravstvene i prehrambene potrebe, a računalo ih prema 
programiranim kriterijima razvrstava u različite obore. Naša farma sada služi 
kao model za cijelu Montanu. Drugi poljoprivrednici prate što radimo da 
vide hoće li to funkcionirati. 


Ni sami nismo potpuno sigurni hoće li to funkcionirati i to zbog dvaju 
rizika izvan naše kontrole. Ali da bismo se uopće mogli nadati da ćemo 
ostati u poljoprivredi, morali smo se modernizirati, inače nam ne bilo druge 
nego postati građevinski investitori: ovdje morate na svojoj zemlji ili 
uzgajati krave ili podizati kuće. Jedan od tih dvaju rizika nad kojim nemamo 
nadzor je promjenjivost cijena poljoprivrednih strojeva i usluga koje 
moramo kupovati te cijena koju dobivamo za mlijeko. Poljoprivrednici koji 
se bave mljekarstvom nemaju nikakav nadzor nad cijenom mlijeka. Naše 
mlijeko je lako pokvarljiva roba; kad pomuzemo kravu, to mlijeko mora u 
roku od samo dva dana stići na tržište pa se ne možemo cjenkati. Prodajemo 
mlijeko, a kupci nam kažu koju će cijenu postići. 

Drugi rizik nad kojim nemamo nadzor jest ekološki interes javnosti, 
koji se odnosi na naše postupanje prema životinjama, njihov izmet i s njim 
povezan vonj. Svim snagama nastojimo da toga bude što manje, ali naš trud 
vjerojatno neće zadovoljiti svakoga. Došljaci dolaze u Bitterroot radi 
pogleda. Isprva im je lijepo gledati krave i sjenokoše u daljini, ali katkad ne 
shvaćaju što sve prati poljoprivrednu djelatnost, a naročito mljekarstvo. U 
drugim krajevima gdje se, jedno pokraj drugoga, nalaze mljekarske farme i 
novoizgrađena naselja, mljekarskim se farmama prigovara što se s njih širi 
vonj, što se zvuk opreme čuje i usred noći, što kamioni prometuju 'našom 
mirnom seoskom cestom! i još štošta. Susjeda nam se jednom požalila da joj 
se stajski gnoj uhvatio za bijele tenisice u kojima trči. Pribojavamo se da bi 
ljudi koji ne simpatiziraju uzgoj domaćih životinja mogli predložiti 
ograničenje ili zabranu uzgoja krava i proizvodnje mliječnih proizvoda na 
našem području. Na primjer, zbog prijedloga o zabrani lova na farmama 
divljači, koji je usvojen prije dvije godine, ovdje u Bitterrootu propao je 


jedan ranč s losovima. Nismo ni sanjali da bi se to moglo dogoditi i po glavi 
nam se stalno vrzma misao da bismo i mi mogli propasti ne budemo li na 
oprezu. Upravo zapanjuje koliko su neki ljudi u ovom našem društvu koje 
zagovara toleranciju netolerantni prema uzgoju domaćih životinja i svemu 
onome što ide uz proizvodnju hrane." 

*K ok o* 


Posljednja od ove četiri životne priče jest priča Johna Cooka, 
ribolovnog vodiča koji je s beskrajnim strpljenjem učio mušičarenju moje 
tada desetogodišnje sinove, a posljednjih sedam ljeta vodi ih na ribolov na 
rijeku Bitterroot: "Odrastao sam u jabučnjaku u dolini Wenatchee u saveznoj 
državi Washington. Pri kraju srednje škole ušao sam u ludu hipi fazu i 
krenuo motociklom za Indiju. Stigao sam samo do istočne obale, ali sam 
zato proputovao cijele Sjedinjene Države. Kad sam upoznao suprugu Pat, 
preselili smo se na poluotok Olympic u državi Washington, a zatim na otok 
Kodiak na Aljasci, gdje sam 16 godina radio kao lovočuvar. Nakon toga smo 
se preselili u Portland kako bi se Pat brinula o bolesnoj baki i djedu. Baka je 
ubrzo umrla, a tjedan dana nakon djedove smrti otišli smo iz Portlanda i 
doselili se u Montanu. Prvi put sam bio u Montani 70-ih godina prošlog 
stoljeća, kad je Patin otac radio u lovnom turizmu u lovištu Selway- 
Bitterroot Wilderness u Idahu, odmah na granici s Montanom. Pat i ja smo 
honorarno radili za njega, Pat kao kuharica, a ja kao vodič. Pat je još tada 
zavoljela rijeku Bitterroot i željela stanovati pokraj nje, ali zemlja uz rijeku 
već je stajala tisuću dolara po jutru, što je previše da bi se trošak kredita 
otplaćivao samo poljoprivredom. A zatim je 1994., baš kad smo razmišljali o 
odlasku iz Portlanda, iskrsnula prilika da za pristupačnu cijenu kupimo 
farmu od 10 jutara pored rijeke Bitterroot. Kuća na farmi nije bila u 
najboljem stanju pa smo je nekoliko godina popravljali, a ja sam u 
međuvremenu dobio licencu za lovni i ribolovni turizam. 

Samo s dva mjesta na svijetu osjećam duhovnu vezu: jedno je 
oregonska obala, a drugo je ovo, dolina Bitterroot. Kad smo kupovali farmu, 
govorili smo da kupujemo 'posjed za vječni počinak", to jest kuću u kojoj 
želimo živjeti do smrti. Na samom posjedu imamo velike ušare, fazane, 
prepelicu, šumske patke i pašnjak dovoljno velik za naša dva konja. 


Ljudima se dogodi da se rode u vrijeme koje osjećaju kao svoje i ne bi 
htjeli živjeti u nekom drugom dobu. Volimo ovu dolinu onakvu kakva je bila 
prije 30 godina. Otada se samo puni ljudima. Ne bih želio živjeti ovdje kad 
bi dolina postala pojas trgovačkih centara i kad bi na dnu, između Missoule i 


Darbyja, živjelo milijun ljudi. Meni je važan pogled na prostranstvo. Preko 
puta moje kuće stara je farma duga tri kilometra, a široka 800 metara i samo 
S pašnjacima i par štagljeva kao jedinim zgradama. Vlasnik je pridošlica, 
rock-pjevač i glumac Huey Lewis, koji dolazi ovamo svake godine na 
otprilike samo mjesec dana u lov i ribolov, a preostali dio godine o zemlji 
brine nadzornik koji drži krave, uzgaja sijeno i određeni dio zemlje daje u 
zakup  poljoprivrednicima. Da je zemlja Hueya Lewisa preko puta 
parcelirana u terene za gradnju kuća, odselio bih se jer ne bih podnio da mi 
je takav vidik svakodnevno pred očima. 


Često razmišljam o tome kakvu smrt sebi priželjkujem. Otac mi je 
nedavno umro nakon dugotrajne plućne bolesti. Nije više imao vlast nad 
sobom, a posljednju godinu osjećao je samo bol. Ne želim tako umrijeti. 
Možda zvuči bešćutno, ali evo kako ja zamišljam svoju smrt, kad bih mogao 
birati. U mom maštanju, Pat bi umrla prije mene. To je zato što sam se na 
vjenčanju zakleo da ću je do smrti voljeti, poštovati i brinuti se o njoj pa kad 
bi umrla prva, znao bih da sam ispunio obećanje. K tome, nemam životno 
osiguranje pa ne bi imala od čega živjeti ako bi me nadživjela. Nakon Patine 
smrti - tako zamišljam - prepisao bih kuću na sina Codyja, a zatim bih svaki 
dan, sve dok bi me noge služile, išao pecati pastrve. Kad više ne bih mogao 
ići u ribolov, domogao bih se velike količine morfija i otišao duboko u šumu. 
Izabrao bih neko udaljeno mjesto gdje mi nikad ne bi pronašli tijelo, a 
odakle bih mogao uživati u naročito lijepom vidiku. Legao bih tako da mi taj 
vidik bude pred očima i - uzeo morfij. Tako bi bilo najbolje umrijeti: smrću 
kakvom sam htio, a da posljednje što vidim bude pogled na Montanu kakvu 
želim pamtiti." 

*K ok o* 

Ukratko, životne priče te četvorice stanovnika Montane i moje 
primjedbe koje su im prethodile, pokazuju da imaju različite vrednote i 
ciljeve. Žele da stanovništva bude više ili da ga bude manje, da država 
donosi više propisa ili da ih donosi manje, da bude više građevinskog 
investiranja i parcelacije poljoprivredne zemlje ili da ih bude manje, da se 
zemlja koristi u poljoprivredne svrhe više ili manje te da bude više rudarstva 
ili da ga bude manje i da bude više rekreacijskog turizma ili da ga bude 
manje. Neki navedeni ciljevi su, bez sumnje, nespojivi s drugima. 

Već smo vidjeli u ovom poglavlju da Montanu muče mnogi ekološki 
problemi koji se pretvaraju u gospodarske. Kad bismo te različite vrednote i 
načela koje smo na navedenim primjerima upravo upoznali primijenili u 


praksi, rezultat bi bili različiti pristupi spomenutim ekološkim problemima, 
po svoj prilici združeni s većim ili manjim izgledima za uspješno ili 
neuspješno rješavanje istih. U ovom trenutku, mišljenja o tome koji bi 
pristup bio najbolji duboko su i otvoreno podijeljena. Ne znamo za koji će se 
pristup građani Montane naposljetku opredijeliti, a ne znamo ni hoće li se 
ekološki i gospodarski problemi Montane pogoršati ili će joj pak krenuti 
nabolje. 


Možda se isprva činilo apsurdnim što sam odabrao Montanu kao temu 
ovog prvog poglavlja knjige o društvenim slomovima. Ni samoj Montani ni 
Sjedinjenim Državama u cjelini ne prijeti neposredna opasnost od sloma. 
Ali, molim vas, promislite o tome da polovica prihoda stanovnika Montane 
ne potječe od njihova rada u Montani nego se radi o novcu koji u Montanu 
pritječe iz drugih saveznih država: iz uplata savezne vlade (za mirovine iz 
Socijalnog osiguranja, za zdravstveno osiguranje poput Medicarea, 
Medicaida i za programe pomoći siromašnima) i iz privatnih sredstava iz 
ostalog dijela zemlje (mirovina iz drugih država, zarade od prodaje 
nekretnina i poslovnih prihoda). To jest, gospodarstvo Montane već sada 
nipošto ne može financirati stil života Montane koji, pak, financiraju ostali 
dijelovi Sjedinjenih Država o kojima, uostalom, i ovisi. Da je Montana 
izoliran otok, kao što je bio Uskršnji otok u Tihom oceanu prije dolaska 
Europljana, dok su na njemu živjeli samo Polinežani, njezino sadašnje 
gospodarstvo, prava ekonomija Prvoga svijeta, već bi se bila slomila ili se, 
zapravo, ne bi niti mogla razviti. 


Zatim promislite o tome da su ekološki problemi Montane o kojima 
smo govorili, iako ozbiljni, još uvijek daleko manje ozbiljni od onih u većini 
Sjedinjenih Država, a gotovo svi su ti krajevi gušće naseljeni i ljudi ondje 
Montane. Sjedinjene Države, pak, u pogledu najvažnijih resursa ovise o 
drugim dijelovima svijeta, gdje su i gospodarski i politički i vojno 
angažirane. Na nekima od tih mjesta, ekološki su problemi još gori nego u 
Sjedinjenim Državama, a propadanje neusporedivo izraženije. 

U idućim dijelovima knjige razmatrat ćemo ekološke probleme, slične 
onima u Montani, u raznim propalim i modernim društvima. Što se tiče 
propalih društava o kojima ću govoriti, polovica kojih nije imala pismo, o 
vrednotama i ciljevima njihovih stanovnika znamo daleko manje nego o 
vrednotama i ciljevima stanovnika Montane. Što se tiče modernih društava, 
do informacija o njihovim vrednotama i ciljevima nije teško doći, ali osobno 


sam ih doživio više u Montani nego drugdje u modernom svijetu. Stoga, dok 
budete čitali ovu knjigu i dok budete razmišljali o ekološkim problemima 
koji se uglavnom iznose u bezličnim terminima, molim vas da o problemima 
tih drugih društava razmišljate kroz prizmu pojedinaca poput Stana Falkowa, 
Ricka Laiblea, Chipa Pigmana, Tima Hulsa, Johna Cooka te braće i sestara 
Hirschy. Kad u sljedećem poglavlju budemo govorili o razvidno 
homogenom društvu na Uskršnjem otoku, zamislite da vam glavar, 
poljoprivrednik, kamenoklesar i ribar koji lovi pliskavice pričaju svoje 
životne priče i govore o vrednotama i ciljevima, baš kao što su meni pričali 
prijatelji iz Montane. 


DRUGI DIO 
DRUŠTVA IZ PROŠLOSTI 


POGLAVLJE 2 
Sumrak na Uskršnjem otoku 


Tajne kamenoloma š Povijest i zemljopis Uskršnjeg otoka m Ljudi i hrana 
m Glavari, klanovi i puk a Postolja i kipovi m Klesanje, prijevoz, podizanje 
m Iščezla šuma m Posljedice za društvo 8 Europljani i objašnjenja 
m Zašto je Uskršnji otok bio ranjiv? s Uskršnji otok kao metafora 


Nijedno mjesto koje sam posjetio nije na mene ostavilo tako sablastan 
dojam kao Rano Raraku, kamenolom na Uskršnjem otoku gdje su isklesani 
čuveni divovski kameni kipovi (slika 5). Za početak, taj otok najudaljeniji 
je nastanjivi komadić zemlje na svijetu. Najbliže je kopno obala Čilea na 
istoku, udaljena 3700 kilometara te polinezijsko otočje Pitcairn na zapadu, 
udaljeno 2000 kilometara (karta, str. 102-103). Kad sam 2002. doputovao 
mlažnjakom iz Čilea, let je trajao više od pet sati, a svih pet proveli smo 
iznad Tihog oceana koji se beskrajno proteže do obzora gledajući pod 
sobom samo more. Kad se negdje pred suton točkica koja je bila Uskršnji 
otok najzad počela nazirati pred nama u sumraku, zabrinuo sam se hoćemo 
li pronaći otok prije nego padne noć i hoćemo li imati dovoljno goriva da se 
vratimo u Čile ako se avion zaleti i promaši ga. Svakako ne biste očekivali 
da ga je itko otkrio i naselio prije Europljana koji su do njega prije nekoliko 
stoljeća doplovili velikim brzim jedrenjacima. 

Ranu Raraku otprilike je kružni vulkanski krater promjera oko 540 
metara, u koji sam ušao stazom što se strmo uzdiže do oboda kratera iz 
nizine vani, a zatim opet strmo spušta do močvarnog jezera na dnu kratera. 
U njegovoj blizini danas nitko ne živi. Oko vanjskih i unutarnjih stijenki 
kratera razbacano je 397 kamenih kipova koji stilizirano prikazuju muški 
torzo, dugih ušiju, većinom visokih između 4,5 i 6 metara, s tim da su 
najveći visoki 22 metra (viši od prosječne moderne peterokatnice), i teških 
od 10 pa sve do 270 tona. Razabiru se ostaci transportne ceste što iz kratera 
vodi kroz klanac usječen u nisku točku na njegovu obodu, s kojeg se još tri 
transportne ceste, široke oko 7,5 metara, šire na sjever, jug i zapad i do 14,5 
kilometara prema obalama otoka. Duž tih cesta razbacano je još 97 kipova, 
kao da su bili zaboravljeni prilikom transporta iz kamenoloma. Duž obale, 
mjestimično i u unutrašnjosti, nalazi se oko 300 kamenih postolja, trećina 
kojih je nekoć podupirala ili se povezivala s još 393 kipa. Svi ti kipovi do 


prije nekoliko desetljeća nisu stajali uspravno podignuti nego oboreni, a 
mnogi tako da im se namjerno slomi vrat. 


S oboda kratera mogao sam vidjeti i najveće postolje (imenom Ahu 
Tongariki) čijih su 15 oborenih kipova, kako mi je rekao arheolog Claudio 
Cristino, 1994. podizali dizalicom koja podiže 55 tona. Ispostavilo se da je 
zadaća, čak i uz modernu mašineriju, bila pravi izazov za Claudija jer je 
najveći kip na Ahu Tongariki bio težak 88 tona. A opet, prapovijesno 
polinezijsko stanovništvo Uskršnjeg otoka nije imalo dizalice, kotače, 
strojeve, metalni alat, tegleće životinje već su kipove transportirali i 
podizali samo snagom ljudskih mišića. 

Kipovi koji su preostali u kamenolomu u različitim su fazama 
dovršenosti. Neki su još pričvršćeni za žive stijene iz kojih su isklesani, 
grubo obrađeni, ali bez detalja poput ušiju ili ruku. Drugi su dovršeni, 
odvojeni od stijene i polegnuti na obronke kratera ispod niše u kojoj su 
isklesani, dok su neki podignuti i u krateru. Sablastan dojam što ga je 
kamenolom ostavio na mene proizašao je iz dojma da se nalazim u tvornici 
u kojoj su svi radnici iznenada iz nepoznatog razloga dali otkaz, odbacili 
alatke i bijesno izašli, ostavivši svaki kip u stanju u kakvom je u tom 
trenutku bio. U kamenolomu su po tlu razbacani pijuci, svrdla i čekići za 
obradu kamena. Oko svakog kipa pričvršćenog uz živu stijenu još stoji 
jarak u kojem su stajali klesari. U kameni zid urezani su kameni rovaši o 
koje su klesari možda vješali tikvice koje su im služile kao boce za vodu. 
Na nekim kipovima u krateru vidi se da su namjerno slomljeni ili 
unakaženi, kao da su protivničke skupine klesara jedne drugima uništavale 
proizvode. Ispod jednog kipa nađena je koščica iz ljudskog prsta, možda 
posljedica nemara člana tima koji je transportirao taj kip. Tko je klesao 
kipove, zašto su ih klesali uz takve napore, kako su klesari transportirali i 
podizali te goleme kamene mase i zašto su ih na koncu sve srušili? 

Brojne tajne Uskršnjeg otoka uočio je i Europljanin koji ga je otkrio, 
nizozemski istraživač Jacob Roggeveen, koji je otok spazio na Uskrs (5. 
travnja 1722.), otkud mu i ime koje mu je nadjenuo i koje se zadržalo. Kao 
mornar koji je upravo 17 dana prelazio Tihi ocean iz Čilea na tri velika 
europska broda, a da nijednom nije spazio kopno, Roggeveen se pitao kako 
su Polinežani koji su ga pozdravili kad je pristao došli do tako dalekog 
otoka. Danas znamo da bi putovanje do Uskršnjeg otoka s njemu najbližeg 
zapadnog polinezijskog otoka trajalo, u najmanju ruku, jednako toliko. Tim 
veće bilo je čuđenje Roggeveena i kasnijih europskih posjetitelja kad su 


otkrili da su otočanima jedina plovila mali kanui što propuštaju vodu, ne 
duži od tri metra, u koje može stati jedan, najviše dva čovjeka. Riječima 
samoga Roggeveena: "Što se njihovih plovila tiče, loša su i krhka za 
upotrebu jer kanue sklapaju od raznovrsnih daščica i lakih unutarnjih rebara 
koje su uredno sašili fino isukanim nitima napravljenima od gore navedene 
poljske biljke. Ali kako nisu ni znali ni imali čime zatvoriti pukotine 
između dasaka niti učvrstiti brojne spojeve među njima, kanui su im 
propuštali na sve strane pa su tijekom plovidbe polovicu vremena iz njih 
vadili vodu." Kako je četica naseljenika, i to još s ljetinom, kokošima i 
pitkom vodom, u takvom čamcu preživjela putovanje morem dugo dva i po 
tjedna? 

Kasnijim posjetiteljima, kao ni meni, ni Roggeveenu nije išlo u glavu 
kako su otočani podigli svoje kipove. Citirajmo opet iz njegova dnevnika: 
"Kad smo kamene kipove prvi put vidjeli, ostali smo zapanjeni jer nismo 
mogli shvatiti kako su ti ljudi, bez teškog debelog drva za izradu strojeva ili 
čvrstih konopa, podigli debele kipove visoke punih 9 metara." Kojom god 
da su metodom otočani podigli kipove, trebalo im je teško drvo i čvrsti 
konopi koji se dobivaju od velikih stabala, prema Roggeveenovu shvaćanju. 
A opet, pred sobom je vidio pustoš bez ijednog stabla ili grma višeg od tri 
metra (slike 6 i 7): "Prvobitno smo, s veće udaljenosti, mislili da je rečeni 
Uskršnji otok pješčan, zato što smo za pijesak zamijenili osušenu travu, 
sijeno ili neko drugo spaljeno i oprženo raslinje, jer njegov pusti izgled nije 
odavao drugoga dojma doli iznimnog siromaštva i ogoljenosti." Što se 
dogodilo sa svim onim stablima koja su nekad ondje zasigurno stajala? 


Klesanje, transport i podizanje kipova može organizirati samo 
složeno, jako napučeno društvo koje živi u okolišu s dovoljno prirodnih 
bogatstava za takav poduhvat. Sam broj i veličina kipova nagovještaju da je 
stanovništva bilo mnogo više od nekoliko tisuća ljudi, na koliko su ga 
procijenili europski posjetitelji u 18. i početkom 19. stoljeća: što se 
dogodilo s tim brojnim stanovništvom? Za klesanje, transport i podizanje 
kipova trebali bi mnogi stručni radnici: čime su se svi oni hranili kad na 
Uskršnjem otoku, u vrijeme Roggeveena, nije bilo autohtonih kopnenih 
životinja većih od kukaca niti domaćih životinja osim kokoši? Da je 
posrijedi bilo kompleksno društvo neizravno govori i raspršenost resursa na 
Uskršnjem otoku pa se tako kamenolom nalazi blizu istočnog kraja otoka, 
najbolji kamen za izradu alatki na jugozapadu, najbolje žalo za odlazak na 
ribolov na sjeverozapadu, a najbolja obradiva zemlja na jugu. Samo sustav 


koji je kadar objediniti otočno gospodarstvo mogao je stvarati i premještati 
tolike proizvode: kako bi takav uopće mogao nastati u tom jadnom golom 
krajobrazu i što se s njim dogodilo? 

Sve te tajne već gotovo tri stoljeća izazivaju nebrojena nagađanja. 
Mnogi Europljani nisu htjeli vjerovati da su Polinežani, "puki divljaci", 
mogli isklesati kipove ili prekrasno oblikovana kamena postolja. Norveški 
istraživač Thor Heyerdahl, koji je Polinežanima koji su se iz Azije širili 
preko zapadnog dijela Tihog oceana nerado pripisivao takve sposobnosti, 
tvrdio je da su Uskršnji otok iz smjera istočnog dijela Tihog oceana naselila 
napredna društva južnoameričkih Indijanaca do kojih je, pak, civilizacija 
zasigurno došla s druge strane Atlantika, od još naprednijih društava 
Staroga svijeta. Čuvena Heyerdahlova ekspedicija Kon-Tiki i druga njegova 
putovanja na splavi trebali su dokazati da su takvi prapovijesni 
prekooceanski kontakti bili izvedivi i potkrijepiti veze između drevnih 
egipatskih piramida, divovskih kamenih građevina carstva Inka u Južnoj 
Americi i divovskih kamenih kipova na Uskršnjem otoku. Sam sam se za 
Uskršnji otok počeo živo zanimati prije 40 godina, kad sam pročitao 
Heyerdahlov prikaz Kon-Tikijeve ekspedicije i njegovu romantičnu 
interpretaciju povijesti otoka; tada sam mislio da joj po uzbudljivosti nema 
ravne. Švicarski autor Erich von Daniken, koji vjeruje da Zemlju posjećuju 
izvanzemaljski astronauti, išao je i dalje i tvrdio da su kipovi djelo 
inteligentnih svemiraca koji su imali ultramoderne alatke, nasukali se na 
otoku i na koncu bili spašeni. 

U najnovijem tumačenju tih tajni, klesanje kipova pripisuje se 
pijucima za kamen i ostalim alatkama naočigled razbacanima po Ranu 
Rarakuu, a ne hipotetičnom svemirskom oruđu, kao i poznatim 
polinezijskim naseljenicima otoka, a ne Inkama ili Egipćanima. Ta verzija 
otočke povijesti jednako je romantična i uzbudljiva kao i pretpostavljeni 
posjeti Kon-Tikijevih splavi i izvanzemaljaca - i mnogo relevantnija za 
sadašnja zbivanja u modernom svijetu. Ta povijest ujedno je sasvim 
prikladna da se njome otpočne ovaj niz poglavlja o prošlim društvima jer se 
ispostavlja da je najbliža definiciji ekološke katastrofe koja se odvija u 
potpunoj izolaciji. 

koko 


Uskršnji otok ima oblik trokuta i cijeli se sastoji od triju vulkana koji 
su se izdigli iz mora, vrlo blizu jedan drugome, u različito vrijeme unutar 


posljednjih milijun ili nekoliko milijuna godina i koji se nisu aktivirali 
otkad je otok naseljen. Najstariji vulkan Poike eruptirao je prije nekih 
600.000 godina (možda i prije cijelih 3 milijuna godina) i sada čini 
jugoistočni kut otočnog trokuta, dok je u kasnijoj erupciji Rano Kaua nastao 
njegov jugozapadni kut. Prije nekih 200.000 godina, u erupciji Terevake, 
najmlađeg vulkana, koji leži blizu sjevernog kuta tog trokuta, izlila se lava 
koja sada prekriva 95% površine otoka. 


Površinom od 172 četvorna kilometra i visinom od 510 metara, 
Uskršnji otok je skroman za polinezijske standarde. Površina otoka 
uglavnom je glatka, bez dubokih udolina koje dobro poznaju posjetitelji 
Havajskog otočja. Otkrio sam da osim po strmim padinama kratera i 
stošcima vulkanskog pepela, mogu mirno šetati otokom ravno do bilo koje 
točke u blizini dok bi me na Havajima ili na otočju Marquises takva šetnja 
brzo odvela preko litice. 

Zahvaljujući suptropskoj lokaciji na 27. stupnju južne geografske 
širine - približno jednako južno od ekvatora koliko su Miami i Taipei 
sjeverno od njega - Uskršnji otok ima blagu klimu, a zahvaljujući mladom 
vulkanskom porijeklu i plodno tlo. Samo zbog te blagotvorne kombinacije 
otok je trebao imati svojstva minijaturnog raja, oslobođenog od problema 
koji zaokupljaju gotovo cijeli svijet. Ipak, geografija otoka postavila je 
nekoliko izazova pred naseljenike ljudskog roda. Premda je suptropska 
klima topla prema standardima europske i sjevernoameričke zime, hladna je 
prema standardima uglavnom tropske Polinezije. Svi ostali otoci koje su 
naselili Polinežani, osim Novog Zelanda, Chathama, Norfolka i Rape, 
smješteni su bliže ekvatoru od Uskršnjeg. Zato neke tropske kulture važne 
drugdje po Polineziji, poput kokosa (koji je na Uskršnji otok uvezen tek u 
moderno vrijeme), slabo uspijevaju na Uskršnjem otoku, a ocean što ga 
okružuje prehladan je da bi se koraljni grebeni popeli do površine, a s njima 
i pripadajuće ribe i školjke. Kako smo Barry Rolett i ja otkrili za skitnji po 
Teravaki i Poikeu, Uskršnji otok je vjetrovit, što je uzrokovalo probleme 
drevnim poljoprivrednicima, a uzrokuje ih i danas; nedavno uvezeni 
hljebovci zbog vjetra otpadnu prije nego što sazriju. Za Uskršnji otok 
izolacija je, između ostaloga, značila da ne oskudijeva samo ribom iz 
koraljnih grebena nego ribom uopće, koje ima tek 127 vrsta dok Fidži, za 
usporedbu, ima preko tisuću vrsta ribe. Zbog svih tih zemljopisnih 
čimbenika, stanovnici Uskršnjeg otoka imali su mnogo manje izvora hrane 
nego stanovnici većine drugih otoka u Tihom oceanu. 


Sljedeći problem povezan sa zemljopisnim smještajem Uskršnjeg 
otoka jest kiša, koje godišnje u prosjeku padne tek 1270 milimetara: 
naizgled obilno prema standardima sredozemne Europe i južne Kalifornije, 
ali nisko za polinezijske standarde. Tako skromna količina oborina nameće 
brojna ograničenja, a još je gore i što ono kiše što padne brzo oteče u 
porozno otočno vulkansko tlo. Zato i nema mnogo izvora opskrbe pitkom 
vodom: tek jedna isprekidana rječica na obroncima planine Teravaka, koja 
je za mojeg posjeta presušila, jezerca ili močvare na dnu triju vulkanskih 
kratera, bunari iskopani ondje gdje je razina podzemne vode blizu površine, 
izvori slatke vode koji izbijaju na dnu oceana pred samom obalom ili u 
prostoru između krajnje plime i krajnje oseke. Stanovnici Uskršnjeg otoka 
uspijevali su ipak smoći dovoljno vode za piće, kuhanje i zalijevanje, ali uz 
priličan trud. 

I Heyerdahl i von Daniken zanemarili su silne dokaze da su 
stanovnici Uskršnjeg otoka tipični Polinežani potekli iz Azije, a ne iz 
Amerika i da im je i kultura (pa i kipovi) nastala iz polinezijske kulture. 
Govorili su polinezijskim jezikom, što je zaključio već i kapetan Cook za 
kratkog posjeta otoku 1774. kad je vidio da Tahićanin iz njegove pratnje 
zna razgovarati sa žiteljima. Točnije, govorili su istočnopolinezijskim 
dijalektom srodnim havajskom i marquilaskom, a najsrodnijim dijalektu 
pod nazivom staromangarevanski. Njihove udice, kamene bradve, harpuni, 
koraljne turpije i ostali alati bile su tipično polinezijske, a osobito su 
podsjećali na rane marquiseske modele. Na mnogim lubanjama vidljiva je 
karakteristična polinezijska crta poznata kao "ljuljajuća čeljust". Analiza 
DNK-a iz 12 kostura zakopanih u kamenim postoljima pokazala je da je u 
svih 12 uzoraka vidljiva delecija 9 parova baza i tri bazne supstitucije, 
značajka prisutna u većine Polinežana. Dvije od te tri bazne supstitucije ne 
pojavljuju se u Indijanaca, što pobija Heyerdahlovu tvrdnju o genskom 
doprinosu Indijanaca populaciji Uskršnjeg otoka. Poljoprivredne kulture 
Uskršnjeg otoka bile su banane, taro, batate, šećerna trska i dudovac, tipične 
polinezijske kulture porijeklom uglavnom iz jugoistočne Azije. I jedina 
domaća životinja na otoku, kokoš, tipično je polinezijska, a naposljetku i 
azijska, baš kao i štakori, slijepi putnici u kanuima prvih naseljenika. 

Prapovijesno širenje Polinežana bilo je najdramatičnija pojava u 
prekomorskim istraživanjima prapovijesti čovječanstva. Do 1200. godine 
pr.n.e. drevni ljudi nisu, šireći se s azijskog kopna preko indonezijskih 
otoka do Australije i Nove Gvineje, u Tihom oceanu dospjeli dalje od 
Salamunskih otoka, istočno od Nove Gvineje. Negdje u to vrijeme 
moreplovci i zemljoradnici porijeklom, očigledno, s Bismarckovog otočja 
sjeveroistočno od Nove Gvineje, koji su izrađivali keramiku po imenu 
"lončarija u stilu Lapita", preveslali su gotovo tisuću kilometara preko 
otvorenog mora od Salamunskih otoka na istok kako bi došli do Fidžija, 
Samoe i Tonge i postali preci Polinežana. I mada Polinežani nisu imali 
kompase, pismo i metalne alate, bili su majstori umijeća plovidbe i 
tehnologije jedrenja u kanuu. Obilje arheoloških dokaza na nalazištima 
obrađenim radioaktivnim ugljikom - poput lončarije i kamenog alata, 
ostataka kuća i hramova, otpadaka hrane i ljudskih kostura - svjedoči o 
približnim datumima i rutama njihova širenja. Do otprilike 1200. godine 
n.e. Polinežani su dospjeli do svakog nastanjivog komadića zemlje u 


golemom oceanskom trokutu oceana čiji su vrhovi Havaji, Novi Zeland i 
Uskršnji otok. 


Povjesničari su nekad pretpostavljali da su svi ti polinezijski otoci 
otkriveni i naseljeni slučajno, kao rezultat toga što je kanue pune ribara 
vjetar otpuhao s kursa. No danas je jasno da su i otkrivanje i naseljavanje 
otoka bili pažljivo isplanirani. Suprotno onome što bi čovjek očekivao od 
slučajnih, zalutalih plovidbi, veći dio Polinezije naseljen je u smjeru zapad- 
istok, protivno smjeru najjačih vjetrova i morskih struja. Nove otoke mogli 
su otkriti putnici koji su uz vjetar po unaprijed određenom smjeru zaplovili 
u nepoznato ili oni koji su čekali da se prevladavajući vjetrovi privremeno 
okrenu. Prenošenje mnogih vrsta usjeva i stoke, od taroa do banana te od 
svinja do pasa i kokoši, nesumnjivo dokazuje da su otoke naselili dobro 
pripremljeni doseljenici, noseći sa sobom proizvode iz domovine koje su 
ocijenili nužnima za opstanak nove naseobine. 

U prvom valu ekspanzije, lapitski lončari, preci Polinežana, proširili 
su se na istok preko Tihog oceana samo do Fidžija, Samoe i Tonge koji su 
međusobno udaljeni tek nekoliko dana plovidbe. Mnogo širi oceanski jaz 
razdvaja te zapadnopolinezijske otoke od otoka u istočnoj Polineziji: 
Cookovih, Societe, Marquisesa, Australes, Tuamotua, Havaja, Novog 
Zelanda, Pitcairnske skupine i Uskršnjeg otoka. Taj je jaz premošten tek 
nakon "duge stanke" od nekih 1500 godina - bilo zato što su Polinežani 
usavršili kanue i plovidbu, bilo zbog promjena morskih struja, pada razine 
mora i posljedične pojave otočića preko kojih se moglo "preskakivati", ili 
zahvaljujući samo jednom sretnom putovanju. Od otprilike 600. do 800. 
godine n.e. (o točnom datumu još se raspravlja), naseljeni su Cookovi otoci 
i otoci Societe te Marquises, otoci u istočnoj Polineziji do kojih je najlakše 
doći iz zapadne Polinezije, da bi zatim s njih ljudi naseljavali preostale 
otoke. Nastanjivanjem Novog Zelanda oko 1200. godine n.e., preko 
golemog morskog jaza od najmanje 3200 kilometara, konačno je dovršeno 
naseljavanje nastanjivih otoka u Tihom oceanu. 

Kojom rutom je zaposjednut sam Uskršnji otok, najistočniji 
polinezijski otok? Zbog vjetrova i morskih struja vjerojatno nije dolazio u 
obzir izravan put s Marquisesa, na kojem je živjelo brojno stanovništvo i s 
kojeg su se doista, kako se čini, izravno naseljavali Havaji. Umjesto 
Marquisesa, odskočne točke za naseljavanje Uskršnjeg otoka vjerojatnije su 
bile Mangareva, Pitcairn i Henderson, koji leže na otprilike pola puta 
između Marquisesa i Uskršnjeg otoka i o sudbini čijih ćemo stanovnika 


govoriti u sljedećem poglavlju (Poglavlje 3). Sličnosti između jezika 
Uskršnjeg otoka i staromangarevanskog, sličnost između jednog kipa s 
Pitcairna i nekih kipova s Uskršnjeg otoka, sličnosti u vrstama alata na 
Uskršnjem otoku i na Mangarevi i Pitcairnu te sličnost lubanja s Uskršnjeg 
otoka s dvije lubanje s Hendersona, izraženija nego s lubanjama s 
Marquisesa, ukazuju na to da su Mangareva, Pitcairn i Henderson bili 
otočići preko kojih se "preskakalo". Hokule'a, rekonstruirani polinezijski 
kanu na jedra, uspio je 1999. s Mangareve doploviti do Uskršnjeg otoka 
nakon 17 dana plovidbe. Mi, modemi žabari, naprosto ne možemo 
vjerovati da su putnici u kanuu koji je s Mangareve jedrio na istok mogli 
imati takvu sreću da nakon tako dugog putovanja nalete na otok od sjevera 
do juga širok svega 14 i pol kilometara. No Polinežani su znali predvidjeti 
gdje se otok nalazi znatno prije no što se ukaže kopno i to prema jatima 
morskih ptica gnjezdašica, koje lete u radijusu od 160 kilometara od kopna 
do mjesta gdje nalaze hranu. Tako da je efektivan promjer Uskršnjeg otoka 
(koji je prvobitno nastanjivalo nekoliko najvećih kolonija morskih ptica u 
cijelom Tihom oceanu) polinezijskim putnicima u kanuima iznosio 
respektabilnih 320 umjesto pukih 14 i pol kilometara. 

Stanovnici Uskršnjeg otoka imaju svoju predaju prema kojoj je 
ekspediciju za naseljavanje predvodio vođa po imenu Hotu Matu'a ("Veliki 
roditelj"), koji je doplovio u jednom ili dvama velikim kanuima sa ženom, 
šestoricom sinova i širom obitelji. (Europski posjetitelji s kraja 18. i početka 
19. stoljeća zabilježili su mnoge usmene predaje preživjelih otočana iz kojih 
se može doznati mnogo nesumnjivo pouzdanih informacija o životu na 
otoku stotinjak godina prije dolaska Europljana, ali nije sigurno da su u 
njima točno očuvani detalji o događajima otprije tisuću godina). Vidjet 
ćemo (u Poglavlju 3) da je stanovništvo mnogih drugih polinezijskih otoka, 
nakon otkrivanja i naseljavanja novih otoka, ostajalo u doticaju redovitim 
međuotočnim dvosmjernim putovanjima. Bi li to moglo vrijediti i za 
Uskršnji otok i jesu li nakon Hotu Matu'aovog stizali i drugi kanui? 
Arheolog Roger Green nagovijestio je takvo što i za Uskršnji otok, na 
temelju sličnosti između nekih vrsta alata s Uskršnjeg otoka i alatka s 
Mangareve kroz nekoliko stoljeća nakon naseljavanja Uskršnjeg otoka. No 
protiv te mogućnosti govori tradicionalan nedostatak pasa, svinja i nekih 
tipičnih polinezijskih poljoprivrednih kultura koje su, prema našim 
očekivanjima, trebali sa sobom donijeti kasniji putnici ako, kojim slučajem, 
te životinje i biljke nisu preživjele u kanuu Hotu Matura ili izumrle ubrzo po 


njegovom dolasku. K tome, u sljedećem poglavlju vidjet ćemo da 
pronalasci brojnih alata od kamena na jednom otoku, čiji je kemijski sastav 
svojstven jednom drugom otoku, nedvosmisleno dokazuju da se putovalo 
između Marquisesa, Pitcairna, Hendersona, Mangareve i otoka Societe, 
međutim nijedan kamen porijeklom s Uskršnjeg otoka nije pronađen ni na 
jednom drugom otoku i obratno, nijedan kamen s drugih otoka nije 
pronađen na Uskršnjem. Moguće je, dakle, da su stanovnici Uskršnjeg 
otoka ostali zapravo potpuno izolirani na kraju svijeta, bez ikakvog doticaja 
sa strancima kojih tisuću godina, koliko dijeli Hotu Matu'aov dolazak od 
Roggeveenovog. 


Pod pretpostavkom da su važniji otoci istočne Polinezije naseljeni 
oko 600. do 800. godine n.e., kad je zaposjednut sam Uskršnji otok? O 
datumu se još uvelike nagađa, kao i o vremenu naseljavanja važnijih otoka. 
U objavljenoj literaturi o Uskršnjem otoku često se spominju mogući 
dokazi o naseljavanju oko 300. do 400. godine n.e., koji se temelje osobito 
na izračunima razdoblja grananja jezika pomoću tehnike po imenu 
glotokronologija te tri uzorka drvenog ugljena, obrađena radioaktivnim 
ugljikom, pronađena u Ahu Te Peuu, u jarku na Poikeu te u jezerskim 
naslagama, a ukazuju na čistu sječu šume. No stručnjaci za povijest 
Uskršnjeg otoka sve više dovode u pitanje te stare vremenske odrednice. 
Smatraju da su glotokronološki izračuni dvojbeni, posebice kad se 
primijene na jezike s tako složenom poviješću kao što je jezik Uskršnjeg 
otoka (uglavnom poznat preko tahićanskih i marquiseskih doušnika, koji su 
možebitno utjecali na nj) i mangarevanski jezik (koji su očito sekundarno 
modificirali kasniji došljaci s Marquisesa). Sve tri rane vremenske 
odrednice, određene radioaktivnim ugljikom dobivene su s pojedinačnih 
uzoraka, obrađenih pomoću starih metoda koje se danas ne rabe, stoga 
nema dokaza da se takve uzorke drvenog ugljena uopće može povezati s 
ljudima. 

Čini se, ipak, da je najpouzdanije određenje prvog zaposjedanja 
Uskršnjeg otoka ono koje ga smješta u 900. godinu n.e. Paleontolog David 
Steadman i arheolozi Claudio Cristino i Patricia Vargas odredili to su 
pomoću radioaktivnog ugljika s lignita i kostiju pliskavica koje su pojeli 
ljudi, a pronađene su u najstarijim arheološkim slojevima s dokazima o 
prisutnosti ljudi na žalu Anakena. Anakena je na otoku uvjerljivo najbolji 
žal za pristajanje kanua, očitije mjesto na kojem bi se bili utaborili prvi 
naseljenici. Kosti pliskavice obrađene su najnaprednijom današnjom 


metodom mjerenja radioaktivnim ugljikom, AMS-om (akceleratorskom 
masovnom spektrometrijom), a ugrubo je procijenjena takozvana korekcija 
sadržaja ugljika iz mora u određivanju starosti kostiju morskih stvorenja 
poput pliskavica. Radioaktivnim ugljikom ti pokazatelji vjerojatno približno 
odgovaraju vremenu prvog naseljavanja, budući da su potekli iz arheoloških 
slojeva koji su sadržavali kosti autohtonih kopnenih ptica istrebljivanih vrlo 
brzo na Uskršnjem otoku i mnogim drugim otocima Tihog oceana te i zato 
što kanua za lov na pliskavice uskoro više nije ni bilo. Otuda i najbliža 
aktualna procjena prema kojoj je Uskršnji otok naseljen nešto prije 900. 
godine n.e. 
koko 

Što su otočani jeli i koliko ih je bilo? 

U vrijeme dolaska Europljana živjeli su uglavnom od zemljoradnje i 
uzgajali batate, jam, taro, banane i šećernu trsku te kokoši kao jedine 
domaće životinje. Kako na otoku nije bilo koraljnih grebena niti lagune, 
riba i školjke nisu im na jelovniku bili toliko zastupljeni kao na većini 
drugih polinezijskih otoka. Prvi naseljenici lovili su morske i kopnene ptice 
i pliskavice, ali vidjet ćemo da su se one poslije prorijedile ili nestale. 
Posljedica toga bila je prehrana bogata ugljikohidratima, pogoršana time što 
su manjak pitke vode otočani obilno nadoknađivali sokom od šećerne trske. 
Nijedan se zubar ne bi iznenadio kad bi saznao da su otočani zato imali 
najviše šupljih i pokvarenih zubi od svih poznatih prapovijesnih naroda: 
djeci su zubi znali biti šuplji već s 14 godina, a s 20 godina bili su šuplji 
svima. 

Broj stanovnika Uskršnjeg otoka na vrhuncu razvoja procjenjuje se 
raznim metodama pa se, na primjer, broje temelji kuća te se pretpostavlja da 
je u svakoj kući živjelo od 5 do 15 ljudi i da se u trećini otkrivenih kuća 
stanovalo istodobno ili se iz broja postolja ili podignutih kipova procjenjuje 
broj glavara i njihovih sljedbenika. Takve procjene kreću se u rasponu od 
najmanje 6000 do najviše 30.000 ljudi, iz čega proizlazi da je po 2,6 
četvorna kilometra u prosjeku živjelo od 90 do 450 ljudi. Neki dijelovi 
otoka, poput poluotoka Poike i najviših brežuljaka, nisu bili toliko pogodni 
za poljoprivredu pa bi gustoća stanovništva bila nešto viša na boljoj zemlji, 
ali ne mnogo jer arheološka istraživanja pokazuju da je velik dio površine 
bio korisno upotrijebljen. 


Kao i inače bilo gdje u svijetu kad arheolozi raspravljaju o suprotnim 
procjenama gustoće prapovijesnog stanovništva, oni skloni nižim 
procjenama visoke procjene smatraju smiješno previsokima, i obratno. 
Osobno mislim da će prije biti da su ispravne više procjene, dijelom zato 
što su ih postavili arheolozi s najsvježijim iskustvom u istraživanju 
Uskršnjeg otoka: Claudio Cristino, Patricia Vargas, Edmundo Edwards, 
Chris Stevenson i Jo Anne Van Tilburg. K tome, najstarija pouzdana 
procjena broja stanovnika, ona o 2000 otočana, potječe od misionara koji su 
se ondje nastanili 1864., nakon što je epidemija velikih boginja odnijela 
većinu stanovništva. A epidemija je bila samo vrh ledene sante: prije nje, 
1862.-63., oko 1500 otočana peruanski su brodovi oteli i odveli u roblje, 
prije otmice izbile su dvije zabilježene epidemije velikih boginja, s 
početkom 1836., a prije njih, stanovništvo su gotovo zasigurno poharale 
druge, nezabilježene epidemije koje su donosili redoviti europski posjetitelji 
od 1770. nadalje, dok je još prije, u 17. stoljeću, počeo drastičan pad broja 
stanovnika, o kojem ćemo govoriti u nastavku. Isti onaj brod koji je donio 
treću epidemiju velikih boginja na Uskršnji otok produžio je do Marquisesa, 
a poznato je da je u epidemiji koja je ondje izbila umrlo sedam osmina 
stanovništva. Upravo zbog toga čini mi se nemogućim da je 2000 
stanovnika nakon epidemije iz 1864. ono što je preostalo od samo 6000 do 
8000 ljudi, koliko ga je bilo prije velikih boginja, otmice ostalih epidemija, 
i sloma u 17. stoljeću. Budući da sam vidio dokaze o intenzivnoj 
prapovijesnoj poljoprivredi na otoku, ne čude me Claudiove i Edmundove 
"visoke" procjene o njegovih 15.000 ili i više stanovnika. 


Tih dokaza o jačanju poljoprivrede ima nekoliko vrsta. Jednoj 
pripadaju kamenom podstavljene udubine promjera od 1,5 do 2,5 metra i 
dubine do 1,2 metra koje su služile kao jame za kompost u kojima će se 
uzgajati poljoprivredne kulture, a možda i kao jame za fermentaciju 
raslinja. Druga vrsta dokaza jest nekoliko kamenih brana izgrađenih preko 
korita isprekidane rječice koja teče jugoistočnim obronkom planine 
Terevaka, koje su skretale vodu na široka kamena postolja. Taj sustav 
skretanja vode nalikuje melioracijskim sustavima za uzgoj taroa drugdje u 
Polineziji. Još jedan dokaz jačanja poljoprivrede su brojni kameni 
kokošinjci (zvani hare moa), većinom dugi do 6 metara (plus nekoliko 
čudovišta od 20 metara), tri metra široki i 1,80 visoki, s malim prizemnim 
ulazom za ulazak i izlazak kokoši, okolnim dvorištem okruženim kamenim 
zidom, kako dragocjene kokice ne bi pobjegle ili bile ukradene. Da pravo 


obilje velikih kamenih hare moa ne nadmašuju još veća kamena postolja i 
kipovi, turisti bi Uskršnji otok pamtili kao otok kamenih kokošinjaca. 
Dominiraju većim dijelom priobalnog krajolika jer danas prapovijesni 
kameni kokošinjci - svih njih 1233 - mnogo više upadaju u oči nego kuće 
prapovijesnih ljudi, kojima su samo temelji ili unutarnja nenatkrivena 
dvorišta bili od kamena, ali ne i zidovi. 


Međutim, od svih metoda koje su usvojili kako bi povećali 
poljoprivredni prinos, najrasprostranjenija je bila raznovrsna upotreba 
kamenja od lave, koju je proučavao arheolog Chris Stevenson. Veliko 
kamenje naslagano u obliku stoga služi kao vjetrobran, kako usjeve ne bi 
isušili česti jaki vjetrovi. Manje kamenje poslagano je na hrpu kao zaštićeno 
nadzemlje ili udubljeni vrtovi za uzgoj banana i podizanje sadnica, koje se 
presađuju kad porastu. Velike površine zemlje bile su djelomično 
prekrivene kamenjem, postavljenim u malim razmacima kako bi u 
međuprostoru mogle izrasti biljke. Druge velike površine modificirali su 
takozvanim "kamenim steljama", što znači da su tlo djelomično popunjavali 
kamenjem do dubine od 30 centimetara, ili ih donoseći s obližnjeg 
površinskog sloja ili kopajući do žive stijene i razbijajući je. Udubljenja za 
sadnju taroa bila su iskopana u poljima prirodnog šljunka. U gradnju svih 
tih vjetrobrana i vrtova od kamenja bio je uložen golem trud jer je trebalo 
premjestiti milijune ili čak milijarde kamenova. Kako mi je kad smo prvi 
put zajedno posjetili Uskršnji otok rekao arheolog Barry Rolett, koji je 
radio i u drugim dijelovima Polinezije: "Ni na jednom polinezijskom otoku 
koji poznam ljudi nisu bili toliko očajni da su, kao na Uskršnjem, slagali u 
vjetra! Na Cookovim otocima, gdje taro uzgajaju pomoću navodnjavanja, 
nitko se neće udostojiti takvog napora!" 


Doista, zašto zemljoradnici na Uskršnjem otoku nisu prezali od 
tolikog truda? Na farmama na sjeveroistoku Sjedinjenih Država, gdje sam 
kao dječak ljetovao, poljoprivrednici su se trudili iznijeti kamenje izvan 
polja i užasnula bi ih pomisao da ih netko namjerno tamo donosi. Koja je 
korist od polja punog kamenja? 

Odgovor na to pitanje vezan je uz vjetrovitu, suhu i hladnu klimu na 
Uskršnjem otoku o kojoj sam već govorio. Poljoprivredu kamenih vrtova ili 
stelja neovisno su izmislili poljoprivrednici u mnogim drugim sušnim 
krajevima svijeta, na primjer, u pustinji Negev u Izraelu, pustinjama na 
jugozapadu Sjedinjenih Država i sušnim dijelovima Perua, Kini, Italiji u 


vrijeme Rimskog Carstva te na Novom Zelandu u vrijeme Maora. Kamenje 
pokriva tlo stoga ono ostaje vlažno i gubi manje vode koja bi inače ishlapila 
zbog sunca i vjetra, a usto služi kao zamjena za tvrdu površinsku koru tla 
koja bi inače samo pospješila otjecanje kišnice. Kamenje ublažava dnevne 
promjene temperature tla jer upija sunčevu toplinu danju a otpušta je noću; 
štiti tlo od erozije izazvane prskanjem kišnih kapi; tamno kamenje na 
svjetlijem tlu ga zagrijava upijajući više sunčeve topline; moglo je služiti i 
kao pilule umjetnog gnojiva s postupnim otpuštanjem (slične vitaminskim 
pilulama s postupnim otpuštanjem koje neki od nas piju uz doručak) jer 
sadrži potrebne minerale koji postupno probijaju u tlo. U modernim 
poljoprivrednim eksperimentima što su ih provodili na jugozapadu 
Sjedinjenih Država ne bi li shvatili zašto su drevni Anasazi Indijanci 
(Poglavlje 4) koristili kamene stelje, ispostavilo se da su stelje bile od 
velike koristi poljoprivrednicima. Nasteljeno tlo na koncu je sadržavalo 
dvostruko više vlage, maksimalne temperature tla danju su bile niže, 
minimalne temperature noću više, a svaka od 16 uzgojenih biljnih vrsta 
imala je veći prinos - u prosjeku četiri puta veći za svih 16 vrsta, a 50 puta 
veći prinos onih vrsta kojima su stelje najviše koristile. To su goleme 
prednosti. 


Chris Stevenson smatra da njegova istraživanja bilježe kako se na 
Uskršnjem otoku širila intenzivna poljoprivreda zasnovana na korištenju 
kamenja. Prema njegovom stajalištu, u prvih 500-tinjak godina naseljenosti 
Polinezije poljoprivrednici su ostajali u nizinama par kilometara od obale 
kako bi bili bliže izvorima pitke vode i imali više mogućnosti za ribolov i 
izlov školjki. Koliko on može razlučiti, prvi dokazi o kamenim vrtovima 
pojavljuju se oko 1300. godine n.e. na povišenim područjima unutrašnjosti, 
čija je prednost bila veća količina oborina nego uz obalu, ali su zato 
temperature bile niže (što je ublaženo pokrivanjem tla tamnim kamenjem 
koje je čuvalo temperaturu). Veći dio unutrašnjosti Uskršnjeg otoka bio je 
pretvoren u kamene vrtove. Zanimljivo, pomislili bismo da sami 
poljoprivrednici sigurno nisu živjeli u unutrašnjosti otoka gdje se nalaze 
ostatci tek nekoliko kuća običnih ljudi, a nema ostataka kokošinjaca već 
samo malih peći i hrpa smeća. Umjesto njih, ondje su raštrkane elitne kuće, 
očito za stalno nastanjene upravitelje iz više klase koji su upravljali velikim 
kamenim vrtovima kao velikim plantažama (a ne kao posebnim obiteljskim 
vrtovima), na kojima su proizvodili višak hrane za radnu snagu svojih 
glavara dok su svi seljaci i dalje živjeli na obali i svakodnevno pješačili 


nekoliko kilometara u unutrašnjost otoka i natrag. Metar i pol široke ceste s 
kamenim rubnicima, koje su se protezale između visoravni i obale mogle bi 
biti rute tih svakodnevnih dolazaka na posao i odlazaka kući. Za plantaže na 
visoravnima vjerojatno nije trebalo brinuti cijele godine: seljaci su morali 
prijeći taj put samo u proljeće, kako bi zasadili taro i druge korjenjače i 
vratiti se najesen u žetvu. 

koko 


Kao i drugdje po Polineziji, tradicionalno društvo Uskršnjeg otoka 
dijelilo se na glavare i pučane. Današnji arheolozi jasno vide razliku po 
ostacima različitih kuća tih dviju skupina. Glavari i pripadnici elite 
stanovali su u kućama koje su nazivali hare paenga, a u obliku dugog i 
tankog preokrenutog kanua, obično dugačke 12-ak metara (u jednom 
slučaju 95 metara), ne šire od 3 metra i na krajevima svinute. Zidovi i krov 
kuće (koji odgovaraju izvrnutom trupu kanua) sastojali su se od tri sloja 
slame, ali pod je bio ocrtan uredno izrezanim i ugrađenim bazaltnim 
temeljcima. Osobito je bilo teško izraditi svijeno i koso izrezano kamenje 
na krajevima građevina koje su suparnički klanovi visoko cijenili i krali 
jedni od drugih. Ispred mnogih hare paenga nalazila se kamenom popločena 
terasa. Hare paenga gradile su se u obalnom pojasu širokom 60 metara, u 
skupinama od 6 do 10 na svakoj većoj parceli, neposredno iza postolja s 
kipovima, prema unutrašnjosti otoka. Za razliku od toga pučke kuće bile su 
prognane dublje u unutrašnjost, manje su i spojene su kokošinjcem, 
pećnicom, kružnim kamenim vrtom i jamom za smeće - komunalnim 
strukturama koje su, u skladu s vjerskim tapuom, bile zabranjene u 
priobalju gdje su bila smještena postolja i prekrasne hare paenga. 


I prema usmenim predajama koje su otočani sačuvali i prema 
arheološkim istraživanjima, može se zaključiti da je kopnena površina 
otoka bila podijeljena u desetak (ili 11 ili 12) teritorija, od kojih je svaki 
pripadao jednom klanu ili rodovskoj skupini, počinjao na obali i protezao se 
u unutrašnjost - poput torte zrakasto podijeljena na desetak kriški. Svaki 
teritorij imao je svojeg glavara i svoja obredna postolja s kipovima. Klanovi 
su se miroljubivo natjecali nastojeći jedni druge nadmašiti u izgradnji 
postolja i kipova, ali njihovo nadmetanje s vremenom je poprimilo oblik 
surove borbe. Podjela na zrakasto rasječene teritorije tipična je za druge 
polinezijske otoke u Tihom oceanu. Uskršnji je otok u tom pogledu 
neuobičajen po tome što su, opet i prema usmenim predajama i prema 
arheološkim istraživanjima, teritoriji suprotstavljenih klanova bili usto 


religiozno, a donekle i gospodarski i politički objedinjeni pod vodstvom 
jednog vrhovnog glavara. Usporedbe radi, i na Mangarevi i na većim 
otocima Marquisesa, svaka važnija dolina bila je zajednica sa svojim 
poglavarom, do grla u kroničnom i žestokom ratu s ostalim zajednicama. 

Što je mogao biti razlog objedinjavanja Uskršnjeg otoka i kako je ona 
bila uočljiva s arheološkog gledišta? "Uskršnja torta" ne sastoji se od 
desetak posve jednakih kriški već je različitim teritorijima priroda podarila 
različite dragocjene resurse. Najočitiji primjer je teritorij Tongariki (zvan 
Hotu Iti), gdje se nalazi krater Rano Raraku, jedini otočni izvor najboljeg 
kamena za klesanje kipova, a i izvor mahovine za šuperenje kanua. Crveni 
kamen od kojeg su napravljeni cilindri na glavama nekih kipova u cijelosti 
potječe iz kamenoloma Puna Pau na teritoriju Hanga Poukura. Na 
teritorijima Vinapu i Hanga Poukura nalazila su se tri važna kamenoloma 
opsidijana, sitnozrnatog vulkanskog kamena od kojeg su izrađivali oštre 
alate, dok su Vinapu i Tongariki imali najbolji bazalt za kamene ploče 
kojima su bile popločene hare paenge. Anakena na sjevernoj obali imala je 
dva najbolja žala za porinuće kanua, dok se treći najbolji žal nalazio na 
susjednom teritoriju Heki'i na istoj obali. Zbog toga se i predmeti vezani uz 
ribolov uglavnom pronalaze na toj obali. Ali isti ti sjeveroistočni teritoriji 
imaju poljoprivredno najlošiju zemlju dok se najbolja nalazi duž južne i 
zapadne obale. Samo pet od tih desetak teritorija imalo je velika područja 
na unutarnjim visoravnima u unutrašnjosti koja su im služila za plantaže 
kamenih vrtova. Morskim pticama gnjezdašicama s vremenom je preostalo 
tek nekoliko priobalnih otočića duž južne obale, osobito na teritoriju 
Vinapu. Ni ostala bogatstva, poput drva, koralja za izradu turpija, crvenog 
okera i stabala dudovca (izvora kore od koje se drobljenjem dobivala 
tkanina tapa) nisu bila ujednačeno raspodijeljena. 


Najjasniji arheološki dokaz da su teritoriji konkurentskih klanova bili 
u nekoj mjeri objedinjeni jesu kameni kipovi i njihovi crveni cilindri iz 
kamenoloma na teritorijima klanova Tongariki, odnosno Hanga Poukura, 
koji su završili na postoljima na svih 11 ili 12 teritorija, dakle po cijelom 
otoku. Stoga su i ceste za transport kipova i kruna iz kamenoloma prema 
otoku morale presijecati mnoge teritorije, a klan koji je živio daleko od 
kamenoloma trebao je imati dopuštenje nekoliko klanova za transport 
kipova i cilindara preko njihovih teritorija. Isto tako se po Uskršnjem otoku 
distribuirao opsidijan, najbolji bazalt, riba i ostala otočna bogatstva. Nama, 
modernim ljudima, koji živimo u velikim, politički ujedinjenim zemljama 


poput SAD-a, to naoko izgleda posve prirodno: samo po sebi nam je 
razumljivo da se bogatstva s jedne obale redovito prevoze do drugih dalekih 
obala putovima koji presijecaju teritorije mnogih drugih saveznih država ili 
pokrajina. Ali zaboravljamo da se kroz povijest jedan teritorij obično teško 
uspijevao dogovoriti s drugim o korištenju njegovih bogatstava. Tako da 
razlog zbog kojeg se Uskršnji otok mogao ujediniti, dok se to na velikim 
otocima Marquisesa nije nikad dogodilo, jest ravan teren, sušta suprotnost 
dolinama na otočju Marquisesas, čije su litice toliko strme da ljudi iz 
susjednih dolina nisu međusobno komunicirali (ili se napadali) kopnenim 
nego uglavnom morskim putem. 
koko 


Sada se vraćamo na temu na koju svi najprije pomisle kad se spomene 
Uskršnji otok: divovske kamene kipove (zvane modi) i kamena postolja 
(zvana ahu) na kojima su stajali. Tristotinjak ahua je otkriveno, većinom 
malih i bez moaija, ali su moaji stajali na otprilike 113 njih dok ih je 25 bilo 
osobito veliko i fino obrađeno. Svaki od desetak otočnih teritorija imao je 
od jednog do pet velikih ahua. Većina ahua s kipovima nalazi se na obali, 
okrenuti tako da i ahu i kipovi gledaju prema kopnu preko teritorija jednog 
klana; kipovi nisu okrenuti prema moru. 


Ahu je pravokutno postolje koje nije načinjeno od čvrstog kamena 
nego od punjenja kamenim kršem, a na okupu su ga držala četiri potporna 
zida od sivog bazalta. Neki zidovi, osobito oni u Ahu Vinapu, imaju 
prelijepo oblikovano ugrađeno kamenje koje podsjeća na arhitekturu Inka te 
koje je nagnalo Thora Heyerdahla da potraži poveznice s Južnom 
Amerikom. No zidovi ahua na Uskršnjem otoku samo su obloženi 
kamenom, ali nemaju velike kamene blokove kao zidovi Inka. Svejedno, 
jedna od tih ploča koje gledaju na unutrašnjost otoka teži 10 tona, što nam 
zvuči dojmljivo dok je ne usporedimo s blokovima na utvrdi Inka 
Sacsahuaman, koji su težili do 361 tonu. Ahui su visoki do 4 metra, a 
mnogima su nadograđena bočna krila pa su široki i do 150 metara. Stoga 
ahui svojom ukupnom težinom - od oko 300 tona koliko je težio mali ahu, 
do preko 9000 tona koliko je težio Ahu Tongariki - zasjenjuju kipove što na 
njima stoje. Na značenje te činjenice vratit ćemo se kasnije kad budemo 
procjenjivali koliko je truda ukupno trebalo uložiti u gradnju ahua i moaija 
na Uskršnjem otoku. 


Stražnji potporni zid ahua (okrenut moru) približno je okomit, a 
prednji se spušta ukoso na ravan pravokutni plato, koji se protezao 50-ak 
metara sa svake strane. Na stražnjoj se strani ahua nalaze krematoriji s 
ostacima tisuća tijela. Po takvom običaju kremiranja Uskršnji je otok bio 
jedinstven u Polineziji, gdje su se tijela inače samo pokapala. Danas su ahui 
tamnosivi, no prvobitno su bili slikovitiji, bijeli, Žuti i crveni: kamene 
obloge pročelja bile su ukrašene bijelim koraljem, kamen netom isklesanog 
moaija bio je žut, dok su mu kruna i vodoravni kameni obrub kojim je 
optočen prednji zid ponekih ahua bili crveni. 

Što se tiče moaija, koji predstavljaju važne pretke, Jo Anne Van 
Tilburg popisala je ukupno 887 isklesanih, od kojih se gotovo polovica još 
nalazi u kamenolomu Rano Raraku, dok je većina onih koji su odvezeni iz 
kamenoloma bila podignuta na ahue (od 1 do 15 po ahuu). Svi kipovi na 
ahuima izrađeni su od sedre iz Rano Rarakua, međutim nekoliko desetaka 
kipova na drugim mjestima (trenutna brojka je 53) isklesano je od drugih 
vrsta vulkanskog kamena koji se mogu naći na otoku (poznatih pod raznim 
nazivima, na primjer, bazalt, crvena troska, siva troska i trahit). "Prosječan" 
podignut kip bio je visok 4 metra i težio 10 tona. Najviši kip koji je 
uspješno podignut, zvan Paro, bio je visok gotovo 10 metara, ali bio je vitak 
i težio "samo" 75 tona, tako da ga je težinom nadmašio nešto niži, ali 
glomazniji kip od 87 tona na Ahu Tongariki, s kojim se toliko namučio 
Claudio Cristino pokušavajući ga opet podići uz pomoć dizalice. I premda 
su otočani uspješno transportirali kip par centimetara viši od Paroa do 
ciljanog mjesta na Ahu Hanga Te Tengi, on se, na žalost, prevrnuo prilikom 
pokušaja podizanja. U kamenolomu Rano Raraku ima još većih 
nedovršenih kipova, među kojima i jedan dug 20 metara i težak oko 270 
tona. Sa sadašnjim saznanjima o tehnologiji na Uskršnjem otoku, čini nam 
se nemogućim da su ih otočani uopće mogli transportirati i podići i moramo 
se zapitati kakvom su to megalomanijom bili opsjednuti njihovi klesari. 


Erichu von Danikenu i drugima koji se zanose izvanzemaljcima, 
činilo se da su kipovi i postolja na Uskršnjem otoku jedinstveni i da ih treba 
na osobit način protumačiti. A istina je da je Polinezija, osobito istočna, 
puna njihovih prethodnika. Kamena postolja zvana marae, koja su služila 
kao svetišta, a često i kao temelji hramova, bila su naširoko rasprostranjena; 
tri takva postolja nekad su postojala na otoku Pitcairn, odakle su možda 
isplovili naseljenici Uskršnjeg otoka. Ahu s Uskršnjeg otoka razlikuje se od 
maraea uglavnom po tome što je veći i ne služi kao temelj hramovima. 


Velikih kamenih kipova bilo je na Marquisesu i otočju Australes; na 
otočjima Marquises, Tubuai i Pitcairnu bilo je kipova isklesanih od crvene 
troske, materijala sličnog onome od kojeg su izgrađeni neki kipovi s 
Uskršnjeg otoka, dok se na Marquisesu koristila još jedna vrsta vulkanskog 
kamena, sedra (srodna kamenu iz Rano Rarakua); na Mangarevi i Tongi 
bilo je drugih kamenih struktura, među kojima i dobro poznati veliki trilit 
(dva uspravna kamena na koje je položen treći, svaki težak 40-ak tona) s 
Tonge; a drvenih kipova bilo je na Tahitiju i na drugim otocima. Dakle, 
arhitektura Uskršnjeg otoka proizišla je iz postojeće polinezijske tradicije. 

Naravno da bismo voljeli znati kad su točno stanovnici Uskršnjeg 
otoka podigli prve kipove i kako se s vremenom mijenjao njihov stil i 
dimenzije. Na žalost, kako se kamenu ne može odrediti starost 
radioaktivnim ugljikom, moramo se pouzdati u neizravne metode 
određivanja starosti, kao što su datumi dobiveni radioaktivnim ugljikom s 
drvenog ugljena u ahuima (metoda poznata kao određivanje starosti 
rascijepljenih površina opsidijana hidratacijom), načini izrade odbačenih 
kipova (pretpostavljamo onih najstarijih) i uzastopne faze obnove 
rekonstruirane za neke ahue, među njima i one koje su iskopali arheolozi. 
No, po svemu sudeći, jasno je da su mladi kipovi često bili viši (iako ne 
nužno i teži) i da je najveći ahu u mnogo navrata preinačen da bi s 
vremenom postao još veći i dotjeraniji. Kako se čini, gradnja ahua zbivala 
se uglavnom između 1000. i 1600. godine n.e. To neizravno određeno 
razdoblje nedavno je našlo temelje u interesantnoj studiji J. Warrena Becka 
i njegovih kolega, koji su radioaktivni ugljik primijenili za određivanje 
starosti ugljika sadržanog u koraljima od kojih su se izrađivale turpije i oči 
kipova kao i u algama čiji su bijeli čvorići ukrašavali plato. Prema izravnom 
datiranju, Ahu Nau Nau u Anakeni prošao je kroz tri faze izgradnje i 
obnove, s time da se prva faza smješta negdje oko 1100. godine n.e., dok je 
posljednja dovršena oko 1600. Najstariji ahui bili su vjerojatno postolja bez 
kipova, poput maraea na drugim polinezijskim otocima. Kipovi koji su 
prema njihovim zaključcima najstariji ponovno su se iskoristili za zidove 
poslije izgrađenih ahua i drugih građevina. Obično su manji, zaobljeniji i 
ljudskiji od mladih kipova, a izrađeni su od raznih vrsta vulkanskog 
kamena, uz iznimku sedre iz Rano Rarakua. 

Žitelji Uskršnjeg otoka s vremenom su se odlučili za vulkansku sedru, 
jednostavno zato što je bila neizmjerno podatnija za klesanje. Sedra ima 
tvrdu površinu, ali je iznutra poput pepela pa ju je stoga lakše klesati nego 


veoma tvrdi bazalt. U usporedbi s crvenom troskom, sedra se teže lomi, 
ljepše se izglača i prikladnija je za rezbarenje detalja. Koliko možemo 
zaključiti iz relativnih datuma, kipovi iz Rano Rarakua postali su veći, 
pravokutniji, stiliziraniji, i gotovo da su se masovno proizvodili, premda se 
svaki kip donekle razlikuje od ostalih. Paro, najviši kip ikad podignut, 
pripada najmlađim kipovima. 


To što su kipovi s vremenom bili sve veći govori nam da su se 
suparnički glavari nadmetali u naručivanju kipova kojima će jedni druge 
nadmašiti. Takav zaključak upravo nameće i očito mlada značajka po imenu 
pukao: cilindar od crvene troske, težak do 12 tona (koliko je težak pukao na 
Paru), postavljen kao zaseban dio na vrh plosnate glave moaija (slika 8). 
(Pročitavši ovo, slobodno se zapitajte kako su otočani bez dizalica rukovali 
blokom od 12 tona kako bi ga postavili na vrh glave kipa visokoga i do 10 
metara! Upravo je to jedna od misterija zbog kojih se Erich von Daniken 
pozvao na izvanzemaljce. Ovozemaljski odgovor, na koji su ukazali 
najnoviji eksperimenti, glasi da su i pukao i kip vjerojatno zajedno 
podizali). Ne znamo pouzdano što je predstavljao pukao: najbliže čemu smo 
došli jest ukras od perja crvenih ptica koje se visoko cijenilo diljem 
Polinezije i bilo rezervirano za glavare ili, u drugom slučaju, glavu od perja 
i tkanine tapa. Na primjer, kad je španjolska istraživačka ekspedicija u 
Tihom oceanu došla do otoka Santa Cruz, otočana se nisu toliko dojmili 
španjolski brodovi, mačevi, puške ili zrcala koliko njihova crvena tkanina. 
Svi pukaoi izrađeni su od crvene troske iz jednog jedinog kamenoloma, 
Puna Pau, gdje sam (baš kao i u slučaju moaija u radionici u Rano Rarakuu) 
zamijetio nedovršene pukaoe kao i dovršene, pripremljene za transport. 


Znamo za tek stotinu pukaoa rezerviranih za kipove na najvećem i 
najbogatijem ahuu izgrađenom pri samom kraju prapovijesti Uskršnjeg 
otoka. Ne mogu se oteti pomisli da su ih proizvodili radi predstave 
međusobnog nadigravanja. Kao da govore: "U redu, vi dakle možete podići 
kip od 10 metara, ali gledajte mene: mogu postaviti ovaj pukao od 12 tona 
na vrh svojeg kipa; hajde to nadmaši, kilavče jedan!" Pukaoi koje sam vidio 
podsjetili su me na ponašanje holivudskih mogula koji žive blizu mene u 
Los Angelesu i jednako tako pokazuju bogatstvo i moć gradeći sve veće, 
dotjeranije i raskošnije kuće. Tajkun Marvin Davis nadmašio je prethodne 
mogule kućom od 50.000 četvornih metara pa je Aaron Spelling morao 
nadmašiti njega kućom od 56.000 četvornih metara. Sve što tim kućama 
mogula nedostaje kako nitko ne bi posumnjao u njihovu moć jest crveni 


pukao od 12 tona na najvišem tornju kuće, koji bi ondje bio postavljen bez 
dizalica. 


S obzirom da su postolja i kipovi bili naširoko rasprostranjeni po 
cijeloj Polineziji, zašto su stanovnici Uskršnjeg otoka jedini prešli granicu i 
uložili zaista najviše društvenih resursa u gradnju i u podizanje onih 
najvećih? Takav je ishod rezultat najmanje četiriju udruženih čimbenika. 
Prvo, sedra iz Rano Rarakua najbolji je kamen za klesanje u Tihom oceanu: 
klesaru naučenome na borbu s bazaltom i crvenom troskom on kao da vapi: 
"Kleši me!" Drugo, ostala otočna društva u Tihom oceanu, na otocima 
međusobno udaljenima do nekoliko dana jedrenja, usmjeravala su energiju, 
sredstva i rad u međuotočnu trgovinu, međusobne napade, istraživanja, 
naseljavanje i iseljavanje, ali mještani Uskršnjeg otoka zbog izolacije nisu 
mogli na taj način dati oduška svojim natjecateljskim porivima. Dok su se 
glavari s drugih otoka u Tihom oceanu mogli za prestiž i status natjecati 
nastojeći jedni druge nadmašiti u međuotočnim poslovima, "dječaci na 
Uskršnjem otoku nisu se mogli igrati tih uobičajenih igara", kako je rekao 
jedan moj student. Treće, ravan teren Uskršnjeg otoka i pripadajuća 
bogatstva na različitim teritorijima doveli su, kako smo vidjeli, do 
određenog ujedinjenja otoka, što je omogućilo klanovima s cijelog otoka da 
pribavljaju kamen iz Rano Rarakua i pretjeruju s njegovim klesanjem. Da je 
Uskršnji otok ostao politički razjedinjen, poput Marquisesa, klan Tongariki, 
na čijem teritoriju leži Ranu Raraku, mogao je preuzeti monopol nad svojim 
kamenom ili su susjedni klanovi mogli braniti prijevoz kipova preko 
teritorija - što se s vremenom doista dogodilo. Na koncu, vidjet ćemo da 
kad se grade postolja i kipovi treba hraniti mnogo ljudi, a taj je pothvat bio 
moguć zahvaljujući viškovima hrane koje su proizvodili na plantažama na 
visoravnima, kojima je upravljala elita. 

koko 


Kako su svi ti žitelji Uskršnjeg otoka uspjeli bez dizalica klesati, 
transportirati i podizati kipove? To, naravno, ne znamo pouzdano jer 
nijedan Europljanin nije nikad vidio kako se to radi da bi o tome pisao. 
Međutim, možemo prilično upućeno nagađati na temelju usmenih predaja 
samih otočana (osobito o podizanju kipova), kipova u kamenolomima u 
uzastopnim fazama dovršenosti i najnovijih eksperimentalnih pokusa s 
različitim metodama prijevoza. 


U kamenolomu Rano Raraku mogu se vidjeti nedovršeni kipovi još 
usječeni u površinu stijene, a okruženi uskim kanalima za klesanje, širokim 
tek pola metra. Još se ondje nalaze ručni pijuci za bazalt s kojima su radili 
klesari. Nedovršeni kipovi tek su kameni blokovi ugrubo isklesani u stijeni, 
s licem, ako su ga imali, okrenutim uvis i s leđima koje s liticom pod njima 
još spaja duga kobilica stijene. Sljedeći na redu za klesanje bili su glava, 
nos i uši, a za njima su slijedile ruke, šake i tkanina oko bokova. U toj se 
fazi rezala kobilica kojom se kip leđima držao za liticu i počinjao je 
transport kipa iz niše. Kipovi u procesu transporta nisu još imali očne 
duplje, koje su očito klesali tek kad bi kip prevezli do ahua i ondje ga 
Sonie Haoa i Sergia Rapu Haoa iz 1979. U blizini jednog ahua pronašli su 
zakopano cijelo odvojeno oko, od bijelog koralja sa zjenicom od crvene 
troske. Kasnije su iskopani dijelovi drugih sličnih očiju. Kad se one umetnu 
u kip, čini se da on tako prodorno zasljepljujuće zuri da ga je zastrašujuće i 
pogledati. Činjenica da je otkriveno tek nekoliko takvih očiju govori da ih 
je tek nekoliko bilo i napravljeno, a trebali su ih čuvati svećenici i umetati u 
duplje samo u vrijeme svetkovina. 


Još vidljive transportne ceste, kojima su odnosili kipove iz 
kamenoloma, slijede izohipse kako bi se izbjegao dodatni napor, to jest 
nošenje kipova uzbrdo i nizbrdo, a duge su do 15 kilometara, kao ona do 
ahua na zapadnoj obali, najudaljenijeg od Rano Rarakua. Iako nam se takva 
zadaća možda čini zastrašujućom, znamo da su mnogi drugi prapovijesni 
narodi prevozili vrlo teško kamenje, primjer, Stonehenge, egipatske 
piramide, Teotihuacan i centri Inka i Olmeka, a ponešto se može izvući iz 
metoda primijenjenih u svakom pojedinom slučaju. Moderni znanstvenici 
eksperimentalno su ispitali razne teorije o transportu kipova na Uskršnjem 
otoku i to tako da su doista micali kipove, što je prvi učinio Thor 
Heyerdahl, čija je teorija vjerojatno bila pogrešna jer je u procesu transporta 
oštetio probni kip. U kasnijim pokušajima nastojalo se na razne načine 
transportirati kipove, i uspravne i nagnute, pomoću drvenih saonica i bez 
njih, na pripremljenim tračnicama s podmazanim i nepodmazanim valjcima 
ili pak poprečnim motkama, kao i bez tračnica. Osobno mi najuvjerljivije 
zvuči metoda koju je sugerirala Jo Anne Van Tilburg, da su otočani 
prepravili takozvane ljestve za kanue rasprostranjene po otocima Tihog 
oceana, koje su služile za prijevoz teških drvenih klada koje su morali 
posjeći u šumi, ondje od njih izdubiti kanue i zatim ih prenijeti do obale. 


"Ljestve" se sastoje od para paralelnih drvenih prečki spojenih nepomičnim 
drvenim poprečnim motkama (a ne pokretnim valjcima) preko kojih se vuče 
klada. Na području Nove Gvineje vidio sam takve ljestve duže od kilometra 
i pol koje su se pružale s obale desetke metara uzbrdo do šumske čistine na 
koju bi oborili golemo stablo i zatim ga izdubli u korito kanua. Znamo da su 
najveći kanui koje su Havajci povukli preko ljestava bili teži od prosječnog 
moaija s Uskršnjeg otoka te stoga metoda koju je iznijela Van Tilburg zvuči 
vjerodostojno. 

Jo Anne angažirala je moderne žitelje Uskršnjeg otoka da testiraju 
njenu teoriju tako što će izgraditi slične ljestve za kanu, podići nagnuti kip 
na drvene saonice, pričvrstiti za njih užad i vući ga preko ljestava. 
Zaključila je da bi 50 do 70 ljudi, ako rade pet sati dnevno i svaki put 
povuku saonice četiri i pol metra, moglo prenijeti prosječni kip od 12 tona 
15 kilometara tjedno. Ključ je bio u tome, kako su otkrili Jo Anne i otočani, 
da svi ti ljudi moraju uskladiti trzaje dok vuku, baš kao što veslači u kanuu 
usklađuju zaveslaje. Primjenivši ekstrapolaciju, čak i transport velikih 
kipova poput Paroa mogao je obaviti tim od 500 odraslih ljudi, što bi 
odgovaralo brojci radno sposobnog ljudstva u svakome klanu, od tisuću do 
dvije tisuće ljudi. 

Žitelji Uskršnjeg otoka ispričali su Thoru Heyerdahlu kako su njihovi 
preci podizali kipove na ahu. Ogorčeni time što se arheolozi nisu nikad 
udostojali pitati njih, kako bi dokazali ono što govore, za njega su bez 
dizalice podigli kip. Mnogo više informacija pojavilo se tijekom kasnijih 
eksperimenata s transportom i podizanjem kipova, koje su vodili William 
Mulloy, Jo Anne Van Tilburg, Claudio Cristino i drugi. Otočani su za 
početak od kamenja sagradili blago nakošenu rampu koja je s platoa vodila 
do vrha prednje strane postolja i preko nje vukli nagnuti kip s podnožjem 
okrenutim nagore. Kad je podnožje došlo do postolja, poduprli su kladama 
glavu kipa i podigli je tri do pet centimetara, podmetnuvši kamenje da je 
drži u novom položaju pa su je nastavili podizati i pri tome naginjati kip sve 
više prema okomici. Vlasnicima ahua ostala je nakon toga duga kamena 
rampa, koju su možda poslije rastavili i opet iskoristili za gradnju bočnih 
krila na ahuima. Pukao je vjerojatno uspravljen kad i sam kip, tako da su 
oba postavljana zajedno u istom potpornom okviru. 

Najopasniji dio operacije bilo je završno naginjanje kipa iz vrlo 
oštrog kuta u okomit položaj, i to zbog opasnosti da bi se kip zbog inercije 
u tom završnom naginjanju mogao nagnuti na drugu stranu i prevrnuti sa 


stražnjeg dijela postolja. S očitom namjerom da dokažu taj rizik, klesari su 
konstruirali kip tako da nije točno okomit na ravnu osnovicu nego neznatno 
nepravilniji (to jest, pod kutom od oko 87 stupnjeva u odnosu na bazu, a ne 
pod kutom od 90 stupnjeva). Na taj se način kip podignut u stabilan položaj 
s podnožjem koje je ravno stajalo na postolju još malo ljuljao naprijed, ali 
bez opasnosti da se prevali natrag. Tada su mogli polako i pažljivo polugom 
podići prednji kraj podnožja za tih nekoliko stupnjeva, podmećući kamenje 
pod podnožje kako bi ga stabilizirali, sve dok tijelo ne bi stajalo uspravno. 
Međutim, do tragičnih nesreća svejedno je moglo doći u toj posljednjoj fazi, 
kao što se očito i dogodilo u pokušaju da se na Ahu Hanga Te Tenga 
podigne kip još viši od Paroa, što je završilo tako da se kip prevrnuo i 
slomio. 

U toj cijeloj operaciji građenja kipova i postolja zasigurno su se 
trošile silne količine hrane, za čije su se prikupljanje, transport i dostavu, po 
svemu sudeći, brinuli glavari koji su naručivali kipove. Morali su mjesec 
dana hraniti dvadeset klesara, vjerojatno su im i plaćali u hrani, zatim su tu 
bili transportni timovi od 50 do 500 ljudi i slični timovi za podizanje kipova 
koje je trebalo hraniti dok rade teški fizički posao, za što je bilo potrebno 
više hrane nego obično. Zasigurno su se priređivale i mnoge svetkovine za 
cijeli klan vlasnika ahua, kao i za klanove preko čijih su teritorija prevozili 
kipove. Prvi arheolozi koji su pokušali izračunati obavljeni rad, utrošene 
kalorije, a otuda i količinu pojedene hrane previdjeli su činjenicu da je sam 
kip predstavljao tek manji dio operacije: ahu je od kipova koje nosi bio teži 
dvadesetak puta, a sav taj kamen za gradnju ahua trebalo je također 
transportirati. Jo Anne Von Tilburg i njezin suprug, arhitekt Jan, koji se bavi 
podizanjem velikih modernih građevina u Los Angelesu i računanjem 
koliko su pri gradnji u rad uključene dizalice i liftovi, ugrubo su izračunali 
koliko se radilo na Uskršnjem otoku. Zaključili su da su se s obzirom na 
broj i veličinu ahua i moaija na otoku, u onih 300 najplodnijih graditeljskih 
godina potrebe za hranom povećale za 25% u odnosu na dotadašnje potrebe 
stanovništva. Te izračune možemo objasniti saznanjem Chrisa Stevensona 
da se tih 300 najplodnijih godina podudaralo s nekoliko stoljeća plantažne 
poljoprivrede na visoravnima u unutrašnjosti otoka, gdje su se proizvodili 
znatno veći viškovi hrane nego prije. 

Umanjili smo, međutim, važnost jednog drugog problema. Kako bi 
mogli rukovati kipovima, nije im trebalo samo mnogo hrane nego i mnogo 
duge debele užadi (koja se u Polineziji izrađuje od vlaknaste kore drveća), 


kojom je između 50 i 500 ljudi vuklo kipove teške od 10 do 90 tona, kao i 
mnogo velikih čvrstih stabala od kojih se dobivala sva ona drvna grada 
potrebna za izradu saonica, ljestava za kanue i poluga. Međutim, Uskršnji 
otok kakvim su ga vidjeli Roggeveen i kasniji europski posjetitelji bio je 
gotovo bez drveća, sva stabla bila su mala i niža od 3 metra: otok s daleko 
najmanje drveća u cijeloj Polineziji. Gdje su nestala sva ona stabla od kojih 
su dobivali užad i drvnu građu? 
koko 


U botaničkim istraživanjima biljaka koje su rasle na Uskršnjem otoku 
tijekom 20. stoljeća, prepoznato je samo 48 autohtonih vrsta, s time da bi 
čak i najveću među njima (toromiro, visok do tri metra) teško mogli nazvati 
stablom, a ostale su niska paprat, trave, šaš i grmlje. No prema rezultatima 
nekoliko metoda za otkrivanje ostataka nestalih biljaka, prevedenih 
posljednjih desetak-dvadesetak godina, stotinama tisuća godina prije 
dolaska ljudi kao i u prvo vrijeme nakon njihova naseljavanja, Uskršnji 
otok uopće nije bio neplodna pustara već suptropska šuma s visokim 
drvećem i drvenastim grmovima. 


Prva takva metoda koja je dala rezultate bila je tehnika analize peludi 
(palinologija). Svrdlom se izvlači stup taloga koji se slegnuo u močvari ili 
jezercu. U takvom stupu, pod uvjetom da ga se ne trese i ne pomiče, 
površinsko se blato vjerojatno slegnulo u novije vrijeme dok dublje 
zakopano blato predstavlja stariji talog. Stvarna starost svake naslage u 
talogu može se utvrditi upotrebom radioaktivnog ugljika. Nakon toga 
preostaje nevjerojatno dosadna zadaća, a to je ispitati pod mikroskopom 
desetke tisuća zrnaca peludi iz stupa, prebrojiti ih i zatim usporediti s 
modernom peludi s poznatih biljnih vrsta i utvrditi od koje biljne vrste 
potječe svako zmnce. Prvi znanstvenik kojemu se pogoršao vid obavljajući 
tu zadaću za Uskršnji otok bio je švedski palinolog Olof Selling, koji je 
istražio naslage što su ih članovi Heyerdahlove ekspedicije iz 1955. 
prikupili u močvarama kratera Rano Rarakua i Rano Kaua. Otkrio je obilje 
peludi neutvrđene vrste palme, koja na Uskršnjem otoku danas ne postoji 
kao autohtona vrsta. 


John Flenley prikupio je 1977. i 1983. još mnogo sedimentnih naslaga 
i opet zapazio obilje peludi palme, ali je pukom srećom 1983. od Sergia 
Rapu Haoaa dobio i neke fosile palminih oraha koje su iste godine otkrili 
gostujući francuski speleolozi u jednoj špilji s lavom te ih poslao vodećem 


svjetskom stručnjaku za palme na identifikaciju. Pokazalo se da su ti orasi 
vrlo slični, ali nešto veći od plodova najvećeg palminog stabla na svijetu, 
čileanske vinske palme koja naraste do 20 metara u visinu i metar u 
promjeru. Kasniji posjetitelji Uskršnjeg otoka pronašli su još dokaza o 
postojanju te palme, fosilizirana debla zakopana u rijekama lave s planine 
Terevaka prije nekoliko stotina tisuća godina i fosilizirane spletove 
korijenja koji dokazuju da je deblo palme s Uskršnjeg otoka dosezalo 
promjere veće od dva metra. Tako da je ona zasjenila i čileansku palmu i 
bila je (dok je postojala) najveća palma na svijetu. 

Čileanci danas iz nekoliko razloga jako drže do svoje palme, a i žitelji 
Uskršnjeg otoka zasigurno su držali do svoje. Kako joj samo ime govori, 
deblo daje slatki sok od kojeg se fermentacijom dobiva vino, a kuhanjem 
med ili šećer. Uljevite koštice oraha ubrajaju se među delikatese. Njezini 
listovi idealni su za pokrivanje kuće, izradu košara, prostirki i jedara za 
čamce. A tu su, naravno, i snažna debla koja su im zasigurno služila za 
transport i podizanje moaija, a možda i za izradu splavi. 


Flenley i Sarah King prepoznali su u sedimentnim naslagama pelud 
još pet sada izumrlih stabala. U novije vrijeme, francuska arheologinja 
Catherine  Orliac  prosijala je 30.000 komadića drva, spaljivanjem 
pretvorenog u drveni ugljen, koje je našla u naslagama iskopanima iz peći i 
smetlišta po Uskršnjem otoku. Poput Sellinga, Flenleya i Kingove, junački 
je usporedila tih 2300 ostataka pougljenjenog drveta s uzorcima drveta 
biljaka koje i danas rastu na polinezijskim otocima. Tako je identificirala još 
16-ak biljnih vrsta, većinom stabala srodnih ili jednakih vrstama drveća 
koje su još rasprostranjene po istočnoj Polineziji, a prije su rasle i na 
Uskršnjem otoku. Dakle, na njemu su nekad uspijevale raznovrsne šume. 

Osim palme, mnoge od te 21 nestale vrste također su zasigurno bile 
dragocjene otočanima. Od dvaju najviših stabala, Alphitonie cf. zizyphoides 
i Elaeocarpus cf. rarotongensis (svako visoko do 30 odnosno do 15 
metara), drugdje u Polineziji izrađuju kanue jer su, po svemu sudeći, mnogo 
prikladnija od palminih za tu svrhu. Po cijeloj Polineziji užad se izrađivala 
od kore hauhaua Triumfetta semitriloba, a vjerojatno su pomoću te užadi 
stanovnici Uskršnjeg otoka vukli svoje kipove. Od zdrobljene kore dudovca 
Broussonetia papyrifera dobiva se tkanina tapa; Psydrax odorata ima 
elastično glatko deblo prikladno za izradu harpuna i plovaka; malajska 
jabuka Syzygium malaccense daje jestivo voće; oceanska palisandrovina 
Thespesia popularna i još najmanje osam drugih vrsta imaju tvrdo drvo 


prikladno za rezbarenje i građenje; toromiro daje izvrsno drvo za potpalu, 
poput bagrema i prosopisa, a činjenica da je Orliac sve te vrste otkrila iz 
spaljenih ostataka dokazuje da su se i one koristile kao ogrjev. 


Osoba koja se udubila u prebiranje 6433 kostiju ptica i drugih 
kralješnjaka s najstarijih odlagališta na žalu Anakena, vjerojatno mjestu 
gdje su pristali prvi ljudi koji su došli i naselili otok, bio je zooarheolog 
David Steadman. Kako sam i sam ornitolog, duboko se klanjam Daveovoj 
vještini identifikacije i neumornim očima: dok ja ne bih znao razlikovati 
crvendaćevu kost od golublje pa ni štakorske, Dave je čak naučio kako 
razlikovati kosti desetak vrlo srodnih vrsta burnica. Tako je dokazao da je 
na Uskršnjem otoku, na kojem danas nema nijedne vrste autohtonih 
kopnenih ptica, prije živjelo najmanje šest takvih vrsta, među kojima jedna 
vrsta čaplje, dvije vrste vodenih kokoši nalik na piliće, dvije vrste papiga i 
jedna vrsta kukuvije. Još impresivniji bio je golem ukupan broj od najmanje 
25 vrsta morskih ptica koje su se gnijezdile na otoku, što ga je činilo 
mjestom najvećeg razmnožavanja u cijeloj Polineziji, a vjerojatno i čitavom 
Tihom oceanu. Među njima su bili albatrosi, blune, fregate, sjeverne 
burnice, burnice, zovoji, male burnice, čigre i fetoni, koje je na Uskršnji 
otok privukla udaljena lokacija i potpuna odsutnost grabežljivaca, zbog 
čega je bio idealno sklonište za razmnožavanje - dok nisu došli ljudi. Dave 
je otkrio i nekoliko kostiju tuljana koji se danas razmnožavaju na otočjima 
Galapagos i Juan Fernandez, istočno od Uskršnjeg otoka, no nije sigurno je 
li tih nekoliko kostiju tuljana isto tako dospjelo na Uskršnji otok iz bivših 
kolonija za razmnožavanje ili se radi tek o dolutalim pojedincima. 


Iskapanja na Anakeni prilikom kojih su pronađene kosti ptica i tuljana 
govore nam mnogo o prehrani i načinu života prvih naseljenika Uskršnjeg 
otoka. Pokazalo se da od tih 6433 kostiju kralježnjaka, identificiranih 
odmah na ostacima smetlišta, najčešće, gotovo više od trećine, pripadaju 
najvećoj životinji do koje su mogli doći žitelji Uskršnjeg otoka: običnom 
dupinu, pliskavici koja je težila i do 75 kilograma. To je upravo 
zapanjujuće: nigdje drugdje u Polineziji na pliskavice ne otpada niti 1% 
kostiju pronađenih na ostacima smetlišta. Dupin obični živi u otvorenom 
moru pa ga se zato nije moglo loviti povrazom ili ostima s obale. Njega su 
zasigurno lovili harpunom daleko od obale, u velikim čvrstim kanuima 
izrađenima od visokog drveća što ih je identificirala Catherine Orliac. 


Na ostacima smetlišta mogu se naći i riblje kosti, ali na njih otpada 
tek 23% svih nađenih kostiju, dok je riba drugdje u Polineziji bila glavna 


hrana (na čije kosti otpada 90% pa i više od ukupnog broja kostiju). Udio 
ribe u prehrani stanovnika Uskršnjeg otoka bio je nizak zbog stjenovite 
obale i naglog poniranja oceanskog dna pa je se na malo mjesta moglo 
loviti mrežom ili bacanjem povraza u plićaku. Zbog istog razloga, prehrana 
otočana bila je siromašna mekušcima i morskim ježevima. Kao 
nadomjestak je služilo obilje morskih ptica i još one kopnene. Ptičji gulaš 
vjerojatno je bio začinjen mesom velikog broja štakora koji su do Uskršnjeg 
otoka došli kao slijepi putnici u kanuima polinezijskih naseljenika. Uskršnji 
otok jedini je poznati polinezijski otok na čijim arheološkim nalazištima 
ima više štakorskih nego ribljih kostiju. Ukoliko ste gadljivi i smatrate da 
štakori nisu za jelo, moram reći da se iz vremena kad sam krajem 1950-ih 
živio u Engleskoj, još sjećam recepata za laboratorijskog štakora u vrhnju 
kojima su moji britanski prijatelji biolozi, koji su štakore držali za pokuse, 
nadopunjavali prehranu u ratnim godinama racionalizirane potrošnje hrane. 

Pliskavice, ribe, školjke i rakovi, ptice i štakori nisu jedini izvor mesa 
do kojeg su mogli doći prvi naseljenici Uskršnjeg otoka. Već sam 
spomenuo onih nekoliko kostiju tuljana, a neke druge kosti svjedoče da su 
otočani povremeno dolazili do morskih kornjača, a vjerojatno i do velikih 
guštera. Sve te delikatese kuhali su na ogrjevu koji je, kako se ustanovilo, 
potjecao iz otočnih šuma koje su kasnije nestale. 


Usporedbom tih najstarijih naslaga otpadaka s onima iz mlade 
prapovijesti ili s uvjetima na Uskršnjem otoku danas otkrivamo da su se 
zbivale velike promjene s tim isprva obilnim izvorima hrane. Iz prehrane 
otočana potpuno su nestale pliskavice i pučinske ribe poput tunja, zbog 
razloga koje ćemo navesti kasnije u tekstu. Nastavili su loviti uglavnom one 
vrste riba koje se zadržavaju uz obalu. Kopnene su ptice posve iščeznule iz 
prehrane, jednostavno zato što je svaka vrsta izumrla zbog pretjeranog lova, 
sječe šuma, grabežljivosti štakora ili neke kombinacije tih čimbenika. Bila 
je to najgora katastrofa koja je zadesila ptice na nekom pacifičkom otoku, 
gora čak i od one rekordne na Novom Zelandu i Havajima, gdje su moa, 
novozelandska guska i druge vrste doduše bile istrijebljene, ali mnoge 
druge uspjele su opstati. Nijednom otoku u Tihom oceanu nije se dogodilo 
da, poput Uskršnjeg, ostane bez autohtonih kopnenih ptica. Pretjeran izlov i 
grabežljivost štakora doveli su do toga da se od 25 ili više vrsta morskih 
ptica, 24 danas više ne razmnožavaju na samom otoku; otprilike 9 vrsta, to 
jest njihovih malobrojnih pripadnika, sada se razmnožava samo na nekoliko 
stjenovitih otočića nedaleko od otočnih obala, dok 15 vrsta nema više ni na 


tim otočićima. Izlovljeni su i školjkaši pa su na kraju jeli manje cijenjenih 
velikih kaurija, a više nekvalitetnijih i manjih crnih puževa, dok su oklopi i 
kaurija i puževa na ostacima smetlišta bili s vremenom sve manji jer su, 
naravno, najprije izlovili veće primjerke. 

Divovska palma i sva ostala izumrla stabla koja su identificirali 
Catherine Orliac, John Flenley i Sarah King, nestala su iz pet-šest razloga 
koje možemo dokumentirati ili zaključiti. Uzorci drvenog ugljena iz peći 
koje je analizirala Catherine Orliac izravno dokazuju da se drveće koristilo 
kao ogrjev. Palili su ga i kako bi kremirali tijela: u otočnim krematorijima 
nalaze se ostaci tisuća tijela i goleme količine pepela ljudskih kostiju, što 
ukazuje da su za kremiranje trošili mnogo drveta. Drveće su sjekli i kako bi 
uredili vrtove jer je veći dio površine otoka, uz iznimku najviših zaravni, 
završio kao obradiva zemlja za uzgoj kultura. Iz obilja kostiju pučinskih 
pliskavica i tuna na najstarijim ostacima smetlišta zaključujemo da su 
velika stabla, poput Alphitonie i Elaeocarpusa, sjekli kako bi izradili 
nepropusne kanue; krhki čamčići što puštaju vodu koje je vidio Roggeveen 
ne bi mogli služiti kao postolja za harpune niti bi se s njima itko osmjelio 
isploviti na pučinu. Zaključujemo da su od stabala dobivali drvo i užad za 
prijenos i podizanje kipova, a nedvojbeno su ih koristili i u mnoge druge 
svrhe. Štakori koji su slučajno stigli kao slijepi putnici "iskorištavali su" 
stablo palme, a bez sumnje i druga stabla u vlastite svrhe: na svakom 
palminom orahu pronađenom na Uskršnjem otoku vide se otisci zuba 
štakora koji su ih glodali, a takav orah ne bi mogao proklijati. 


Sječa šuma vjerojatno je počela neko vrijeme nakon dolaska ljudi, do 
900. godine, a dovršena je do 1722., kad je stigao Roggeveen i nije vidio 
stabla višeg od tri metra. Možemo li pobliže odrediti kad se između 900. i 
1722. godine zbila sječa šuma? Pet vrsta dokaza može nas voditi. Većina 
palminih oraha, obrađenih radioaktivnim ugljikom, i sama je starija od 
1500. godine, što nam govori da je nakon toga palma postala rijetka ili 
izumrla. S poluotoka Poike, koji ima najjalovije tlo na otoku pa je stoga 
vjerojatno prvi posječen, palme su nestale do otprilike 1400. godine, a 
drveni ugljen sa šumske čistine oko 1440., premda se po kasnijim znacima 
poljoprivrede vidi da su ljudi ondje i dalje obitavali. Uzorci drvenog ugljena 
iz peći i jama za smeće, koje je Catherine Orliac obradila radioaktivnim 
ugljikom, pokazuju da je drveni ugljen nakon 1640. zamijenilo gorivo od 
bilja i trave, čak i u elitnim kućama, koje su možda imale pravo na 
posljednja dragocjena stabla kad ih više nije bilo za seljake. Flenleyeve 


peludne naslage pokazuju da između 900. i 1300. godine nestaje pelud 
palme, drvolike ivančice, toromira i grmlja, a zamjenjuje ga pelud trave i 
bilja, ali starost dobivena radioaktivnim ugljikom iz sedimentnih naslaga ne 
pokazuje tako točno kad su posječene šume kao što to pokazuju izravni 
podaci s palmi i njihovih oraha. Na koncu, plantaže na visoravnima, koje je 
proučavao Chris Stevenson, koje su možda funkcionirale u razdoblju 
najveće upotrebe drvne građe i užadi u gradnji i prijevozu kipova, 
održavane su od početka 15. do 17. stoljeća. Sve nam to pokazuje da je 
sječa šuma počela ubrzo nakon dolaska ljudi, dosegnula vrhunac oko 1400. 
godine i završila do razdoblja koje varira od početka 15. do 17. stoljeća, 
kako za koji predio otoka. 
koko 


Sve u svemu, Uskršnji je otok primjer najvećeg uništenja šuma na 
Tihom oceanu i jednog od najvećih na svijetu: cjelokupna je šuma nestala, a 
izumrle su sve vrste drveća. Neposredne posljedice za otočane bile su 
gubitak sirovina, gubitak hrane iz divljine te pad prinosa poljoprivrednih 
kultura. 


U izgubljene ili znatno manje dostupne sirovine ubraja se sve što se 
izrađuje od autohtonih biljaka i ptica, među njima i drvo, užad, kora za 
izradu tkanine i perje. Zbog nestašice krupne drvne građe i užadi, više nisu 
transportirali i podizali kipove niti gradili čvrste, nepropusne kanue. Kad je 
pet krhkih i propusnih kanua dvosjeda s Uskršnjeg otoka doveslalo 1838. 
do francuskog broda usidrenog pred otokom kako bi s njima trgovali, 
kapetan je izvijestio: "Svi su domoroci često i uzbuđeno ponavljali riječi 
miru i postajali nestrpljivi jer su shvatili da ih ne razumijemo: to je riječ za 
drvo od kojeg Polinežani izrađuju kanue. To je bilo ono što su najviše 
željeli i to su nam na bilo koji način htjeli dati do znanja..." Ime "Terevaka", 
kako se zove najveća i najviša planina Uskršnjeg otoka, znači "mjesto gdje 
se dolazi po kanu": prije nego što su njeni obronci ogoljeni i pretvoreni u 
plantaže, od drveća se dobivala drvna grada, a ono je još porazbacano 
uokolo zajedno s kamenim svrdlima, strugalicama, noževima, dlijetima i 
drugim alatima za obradu drva i gradnju kanua iz tog razdoblja. Nestašica 
velikih debala značila je i da se ljudi neće imati čime ogrijati u zimskim 
otočnim noćima, dok vjetar puše i nosi kišu na 10 stupnjeva Celzijevih. 
Umjesto drveća, otočani su nakon 1650. bili prisiljeni kao ogrjev ložiti 
bilje, trave, otpatke od šećerne trske i drugih kultura. Stanovnici su se 
zasigurno žestoko borili za preostale drvenaste grmove pokušavajući doći 


do šaša i komada drva za pokrivanje kuća, drveta za alate i kore za tkaninu. 
Morali su promijeniti i pogrebne običaje: kremiranje je postalo nepraktično 
jer je trebalo spaliti mnogo drva po jednom tijelu pa ga je zamijenilo 
balzamiranje i pokapanje kostiju. 

Većina izvora hrane iz prirode je izgubljena. Bez nepropusnih kanua, 
kosti pliskavica koje su otočanima bile glavni izvor mesa u prvim 
stoljećima naseljavanja do 1500. godine nestale su iz ostataka smetlišta, kao 
i kosti tuna i pučinskih riba. Općenito se smanjio i broj udica i ribljih 
kostiju u ostacima pa su ostale samo riblje vrste koje su se mogle loviti u 
plićaku ili s obale. Kopnene ptice su potpuno nestale dok su se morske 
svele na reliktne populacije kojih je bilo tri puta manje nego izvornih 
otočnih vrsta, a razmnožavale su se na tek nekoliko nedalekih otočića. S 
jelovnika su nestali palmini orasi, malajske jabuke i sve ostale vrste divljeg 
voća. Od školjkaša jeli su manje vrste te manje i mnogo rjeđe primjerke. 
Jedini izvor hrane iz prirode kojeg nije ponestalo bili su štakori. 


Osim što je bilo drastično manje izvora hrane iz prirode, opao je i 
prinos poljoprivrednih kultura i to iz nekoliko razloga. Zbog sječe šuma 
kiša i vjetar su erodirali tlo, što dokazuje i golemi porast iona metala koji 
potječu iz tla, koje je Flenley našao u svojim močvarnim naslagama. Na 
primjer, iskapanja na poluotoku Poike pokazuju da su se kulture ondje u 
početku uzgajale između preostalih palmi čija bi ih krošnja zaklonila i 
zaštitila od sunčeve vreline, isparavanja, vjetra i izravnog utjecaja kiše. Kad 
su posjekli palme, nastala je golema erozija u kojoj su ahui i građevine u 
podnožju zatrpani zemljom pa su otočani oko 1400. godine morali napustiti 
polja na Poikeu. Kad je na tom tlu narasla trava, oko 1500. godine nastavili 
su s poljoprivredom, da bi je opet zapustili stotinu godina kasnije zbog 
drugog vala erozije. Sječa šuma i smanjeni prinosi naškodili su tlu i na 
druge načine, na primjer isušivanjem, a došlo je i do otjecanja hranjivih 
tvari. Poljodjelci su ostali bez lišća većine divljih biljaka, voća i grančica 
koje su koristili za kompost. 

To su bile neposredne posljedice sječe šuma i drugih ljudskih utjecaja 
na okoliš. Daljnje posljedice su ponajprije gladovanje, nagli pad broja 
stanovnika i potonuće u kanibalizam. Priče preživjelih otočana o gladi 
slikovito potvrđuje porast broja kipića zvanih modi kavakava, koji su 
prikazivali izgladnjele ljude upalih obraza i izbočenih rebara. Kapetan Cook 
opisao je 1774. otočane kao "niske, mršave, plašljive i jadne". U priobalnim 
nizinama, gdje su gotovo svi živjeli, zemljišta s kućama bilo je 70% manje 


u odnosu na vrijeme kad ih je ondje bilo najviše, od razdoblja između 1400. 
i 1600. pa do početka 18. stoljeća, što nam govori da je sukladno tome opao 
i broj stanovnika. Umjesto prijašnjih izvora mesa iz prirode, otočani su se 
okrenuli dotad najvećem neiskorištenom izvoru do kojeg su mogli doći: 
ljudima, čije kosti nisu više bile uobičajene samo na pravim grobljima nego 
i na mladim ostacima smetlišta na Uskršnjem otoku slomljene da bi se 
isisala koštana —moždina.  Usmene predaje otočana — opsjednutih 
kanibalizmom; najuvredljivija poruga koju se moglo uputiti neprijatelju bila 
je ova: "Dabogda mi za zube zapelo meso tvoje majke." 

Nekad davno glavari i svećenici opravdavali su svoj elitni status 
pozivajući se na vezu s bogovima i obećavajući da će donijeti blagostanje i 
obilne žetve. Tu ideologiju potkrijepili su monumentalnom arhitekturom i 
obredima, čime su impresionirali mase da bi od njih mogli izvlačiti višak 
hrane. S vremenom se pokazalo da se obećanja ne ostvaruju pa su glavare i 
svećenike s vlasti oko 1680. svrgnuli vojni vođe zvani matatoa, a otočno 
društvo, dotad na složen način ujedinjeno, slomilo se u epidemiji 
građanskog rata. Šiljci koplja od opsidijana (zvani mata'a) iz te ere sukoba 
bili su porazbacani po otoku još u moderno doba. Pučani tada počinju 
graditi kolibe u obalnom pojasu koji je dotad bio rezerviran za nastambe 
elite (hare paenga). Mnogi ljudi su zbog sigurnosti počeli živjeti u špiljama 
koje su iskopavanjem proširili, a ulaze dijelom zatvorili kako bi dobili uzak 
tunel za lakšu obranu. Po ostacima hrane, šivaćim iglama od kostiju, 
alatima za obradu drva i krpanje tkanine tapa, jasno se vidi da su špilje bile 
nastambe za duži boravak, a ne samo privremena skrovišta. 


U suton polinezijskog društva na Uskršnjem otoku nije zatajila samo 
stara politička ideologija već i stara religija, odbačena zajedno s moći 
glavara. U usmenim predajama zabilježeno je da su posljednji ahui i moaiji 
podignuti oko 1620. godine te da je među posljednjima bio Paro (najviši 
kip). Plantaže na visoravnima, gdje se pod zapovjedništvom elite 
proizvodila hrana za timove graditelja i prijevoznika kipova, postupno su 
napuštene između 1600. i 1680. godine. To što su kipovi postajali sve veći 
ne znači samo da su se suparnički glavari nadmetali jedan protiv drugoga 
nego da su posrijedi bile i bitne molbe precima, na koje ih je prisilila sve 
dublja ekološka kriza. Oko 1680. godine, u vrijeme vojnog puča, suparnički 
klanovi više nisu podizali sve veće kipove nego su ih jedni drugima obarali 
gurnuvši ih na podmetnutu kamenu ploču gdje bi se razbili. Dakle, kao što 
ćemo vidjeti i u povijesti Anasazi Indijanaca i Maja, u Poglavljima 4 i 5, 


prošlo je vrlo malo vremena od trenutka kad je društvo Uskršnjeg otoka 
dosegnulo vrhunac po broju stanovnika, monumentalnoj gradnji i učinku na 
okoliš do trenutka njegova sloma. 


Ne znamo koliko su daleko bili odmaknuti u obaranju kipova u 
vrijeme posjeta prvih Europljana jer je Roggeveen 1722. pristao samo 
nakratko na jednom mjestu, dok članovi Gonzalezove španjolske 
ekspedicije iz 1770. nisu, osim u brodskom dnevniku, napisali ni riječi o 
posjetu. Prvi poludostatan opis koji je djelo Europljana jest opis kapetana 
Cooka iz 1774., koji je ostao četiri dana, poslao odred da izvidi unutrašnjost 
i imao prednost da je sa sobom doveo Tahićanina čiji je polinezijski jezik 
bio dovoljno sličan jeziku stanovnika Uskršnjeg otoka da je s njima mogao 
razgovarati. Cook je zapisao da je vidio i oborene kipove i one koji su još 
bili uspravni. Europljani posljednji put spominju uspravni kip 1838.; već 
1868. više ih nitko ne spominje. Prema predajama, posljednji oboreni kip 
bio je Paro (oko 1840.), koji je navodno podigla žena u slavu muža, a 
oborili neprijatelji njezine obitelji slamanjem popola. 

Same ahue oskvrnuli su izvlačenjem tankih kamenih ploča, koje su im 
poslužile za gradnju vrtnih zidova (manavai) tik do ahua, te uporabom 
ostalih ploča za gradnju pogrebnih odaja gdje su odlagali mrtva tijela. Zbog 
toga ahui koji nisu obnovljeni (to jest, većina) danas na prvi pogled 
izgledaju tek kao hrpa velikog kamenja. Kad smo se Jo Anne Van Tilburg, 
Claudio Cristino, Sonia Haoa, Barry Rolett i ja vozili po Uskršnjem otoku, 
vidjeli smo da su ahui, jedan za drugim, danas hrpe krhotina uz slomljene 
kipove, i razmišljali o golemom trudu koji su stoljećima ulagali u gradnju 
ahua te u klesanje, prijevoz i podizanje moaija, a kad smo se sjetili da su 
sami otočani razorili djelo svojih predaka, preplavio nas je osjećaj 
posvemašnje tragičnosti. 

Žitelji Uskršnjeg otoka koji obaraju pradjedovske moaije podsjećaju 
me na Ruse i Rumunje: kad se u njihovim zemljama slomila komunistička 
vlast, i oni su obarali kipove Staljina i Ceausescua. Otočani su zasigurno 
dugo vremena bili puni zatomljenog gnjeva prema svojim vođama kao što 
su to, kako pouzdano znamo, bili Rusi i Rumunji. Tko zna koliko su kipova, 
jedan po jedan, oborili neki neprijatelji vlasnika kipa, kao što je bio slučaj s 
Parom, a koliko je njih bilo uništeno u rastućoj provali bijesa i razočaranja, 
kao u slučaju sloma komunizma. Sjećam se i slučaja kulturne tragedije i 
odbacivanja religije s kojim sam se susreo 1965. u Bomaiju, planinskom 
selu u Novoj Gvineji, gdje mi se kršćanski misionar raspoređen u Bomai 


ponosno pohvalio kako je jednog dana zatražio od svojih novih obraćenika 
da sakupe svoje "poganske predmete" (to jest, kulturno i umjetničko 
nasljeđe) na poljskom aerodromu i spale ih - i kako su ga oni poslušali. 
Možda su matatoe na Uskršnjem otoku svoje sljedbenike pozvali na nešto 
slično. 

Ne želim društvena zbivanja na Uskršnjem otoku poslije 1680. 
opisivati isključivo kao negativna i razorna. Preživjeli su se prilagodili kako 
su najbolje znali, glede prehrane i glede religije. Nakon 1650. nije u 
vrtoglavom porastu bio samo kanibalizam nego i broj kokošinjaca; kokošje 
kosti čine manje od 0,1% životinjskih kostiju na onim najstarijim ostacima 
smetlišta što su ih na Anakeni iskopali David Steadman, Patricia Vargas i 
Claudio Cristino. Matatoama je opravdanje za vojni puč bilo usvajanje 
vjerskog kulta, zasnovanog na bogu stvoritelju Makemakeu, koji je dotad 
bio tek jedan u panteonu bogova Uskršnjeg otoka. Središte kulta bilo je selo 
Orongo na rubu kaldere Rano Kaua, s pogledom na tri najveća priobalna 
otočića koja su preostala morskim pticama gnjezdašicama. Nova religija 
stvorila je nove umjetničke stilove, koji su izraz osobito našli u petroglifima 
(rezbarijama na stijeni) ženskih genitalija, lovaca na ptice i ptica (poredanih 
po učestalosti), koji nisu bili urezbareni samo na spomenike u Orongu nego 
i na oborene moaije i pukaoe na drugim dijelovima otoka. Kult iz Oronga 
organizirao je svake godine natjecanje u kojem su muškarci morali 
preplivati hladan, kilometar i pol širok tjesnac, prepun morskih pasa, koji 
razdvaja sam Uskršnji otok od priobalnih otočića, uzeti prvo jaje što je te 
sezone izlegla crnoleđa čigra i preplivati natrag do Uskršnjeg otoka s 
cijelim jajetom, a pobjednik je bio proglašen "pticolovcem godine" za iduću 
godinu. Posljednja takva obredna svetkovina u Orongu održana je 1867. 
pred očima katoličkih misionara, upravo u vrijeme kad je vanjski svijet 
uništavao ono što je ostalo od društva na Uskršnjem otoku, a što još nisu 
bili uništili sami otočani. 

koko 

Tužna priča o europskim utjecajima na stanovnike Uskršnjeg otoka 
može se ispričati u dvadesetak rečenica. Nakon kratkog boravka kapetana 
Cooka 1774., posjetitelji iz Europe redovito su počeli stizati. Kako je 
zabilježeno na Havajima, Fidžiju i drugim otocima Tihog oceana, 
pretpostavlja se da su oni donijeli europske bolesti, a time i smrt mnogim 
otočanima koji takvim bolestima dotad nisu bili izloženi, premda se kao 
prva epidemija neke europske bolesti izričito navode velike boginje oko 


1836. Nadalje, kao i na drugim pacifičkim otocima, na Uskršnjem je otoku 
oko 1805. počeo "crnolov", otimanje otočana za prisilni rad, koji je vrhunac 
dosegnuo 1862. i 1863., najžalosnije godine u povijesti otoka, kad je posada 
dvadesetak peruanskih brodova otela oko 1500 ljudi (polovicu preživjelog 
stanovništva) i prodala ih na dražbi za rad u peruanskim rudnicima ptičjeg 
izmeta i obavljanje drugih najtežih i najprljavijih poslova. Većina otetih 
umrla je u zarobljeništvu. Pod međunarodnim pritiskom Peru je u domovinu 
vratio desetak preživjelih robova koji su na otok donijeli drugu epidemiju 
velikih boginja. Katolički misionari nastanili su se 1864. Do 1872. na otoku 
je ostalo samo 111 otočana. 


Europski trgovci na otok su sedamdesetih godina 19. stoljeća donijeli 
ovce i proglasili se vlasnicima zemlje. Čileanska je vlada 1888. pripojila 
Uskršnji otok Čileu, koji je postao ovčja farma pod upravom škotske tvrtke 
sa sjedištem u Čileu. Svi otočani morali su živjeti u jednom selu i raditi za 
tvrtku koja ih nije plaćala gotovim novcem nego robom iz svoje trgovine. 
Pobunu otočana 1914. ugušio je dolazak čileanskog ratnog broda. Zbog 
ispaše ovaca, koza i konja u vlasništvu tvrtke, tlo je erodiralo i nestala je 
većina ostataka autohtone vegetacije, a među njima oko 1934. i posljednji 
preostali primjerci hauhaua i toromira. Otočani su tek 1966. postali 
čileanski državljani. Danas se u njima iznova budi ponos na svoju kulturu, a 
gospodarstvo potiče čileanski nacionalni avioprijevoznik s nekoliko tjednih 
letova iz Santiaga i s Tahitija, dovozeći posjetioce (poput Barryja Roletta i 
mene) koje su privukli čuveni kipovi. No i za kratkog posjeta osjeća se da i 
dalje postoji napetost između otočana i Čileanaca rođenih u Čileu, kojih 
sada na otoku ima približno koliko i samih otočana. 


Glasovito otočko pismo rongo-rongo nedvojbeno su izumili otočani, 
ali dokaza o njegovu postojanju nema sve do 1864. godine, kad ga prvi put 
spominje katolički misionar nastanjen na otoku. Po svemu sudeći, svih 25 
preostalih predmeta s takvim tekstovima potječe iz vremena nakon prvih 
kontakata s Europljanima; neki su predmeti komadi stranog drva ili 
europskog vesla, a neke su otočani možda izradili kako bi ih prodali 
predstavnicima katoličkog biskupa s Tahitija, koji se zainteresirao za pismo 
i tražio njegove uzorke. Lingvist Steven Fischer objavio je 1995. da je 
dešifrirao tekstove na rongo-rongu i da se radi o pjesmama u slavu 
plodnosti, no drugi znanstvenici osporavaju njegovo tumačenje. Većina 
stručnjaka za Uskršnji otok, a među njima i Fischer, sada zaključuje da je 
otočane na izum rongo-ronga nadahnuo prvi susret s pismom prilikom 


španjolskog pristajanja 1770. ili, pak, trauma koju su pretrpjeli 1862. i 
1863. prilikom peruanskog lova na robove, kad je ubijeno toliko 
poznavalaca usmenih predaja. 

Dijelom zbog te povijesti izrabljivanja i ugnjetavanja ni otočani ni 
znanstvenici nisu htjeli, unatoč svim detaljnim dokazima koje sam ukratko 
iznio, priznati istinu da su sami otočani nanijeli štetu okolišu prije 
Roggeveenova dolaska 1722. Otočani kažu: "Naši preci ne bi nikad učinili 
takvo što", dok gostujući znanstvenici kažu: "Ti krasni ljudi koje smo 
zavoljeli ne bi nikad mogli učiniti nešto takvo." Evo što je, na primjer, 
Michel Orliac napisao o sličnim problemima s okolišnim promjenama na 
Tahitiju: "... u najmanju ruku je vjerojatno - ako ne i više od toga - da su 
promjene u okolišu uzrokovali prirodni uzroci, a ne djelovanje ljudi. O 
tome se mnogo raspravlja (McFadgen 1985; Grant 1985; McGlone 1989), 
tvrdim da imam definitivno rješenje, premda me naklonost prema 
Polinežanima nagoni da kao objašnjenje štete koju je pretrpio okoliš 
izaberem djelovanje prirode (na primjer, orkane)." U vezi s time navode se 
tri specifična prigovora ili tri alternativne teorije. 

Prvo, tvrdi se da za otok bez šume, kakvog ga je Roggeveen vidio 
1722., nisu krivi izolirani otočani nego nezabilježeni europski posjetitelji 
koji su došli prije Roggeveena i prouzročili poremećaj u kojem su šume na 
nepoznat način uništene. Posve je moguće da je doista došlo do jednog ili 
dvaju takvih nezabilježenih posjeta: brojni španjolski galijuni plovili su 
Tihim oceanom u 16. i 17. stoljeću, a nehajna, znatiželjna reakcija otočana 
koji su bez straha dočekali Roggeveena doista sugerira da su Europljane već 
vidjeli i da se nisu šokirali, što bi se očekivalo od ljudi koji žive u potpunoj 
izolaciji i pretpostavljaju da su jedini ljudi na svijetu. Međutim, nemamo 
nikakvih točnih spoznaja o posjetima prije 1722. niti nam je jasno kako bi 
oni pokrenuli sječu šuma. Obilje dokaza svjedoči da su ljudi izvršili golem 
utjecaj na okoliš Uskršnjeg otoka i prije nego što je Magellan, kao prvi 
Europljanin, 1521. preplovio Tihi ocean: izumrle su sve vrste kopnenih 
ptica, iz prehrane su nestali pliskavica i tunj, smanjenje peludi sa šumskog 
drveća u Flenleyevim sedimentnim naslagama prije 1300. godine, sječa 
šuma na poluotoku Poike oko 1400., nestanak palminih oraha, obrađenih 
radioaktivnim ugljikom, poslije 1500. godine i tako dalje. 

Drugi prigovor glasi da je do nestanka šuma moglo doći zbog 
prirodnih klimatskih promjena, na primjer, suša ili provala El Nina. Ne bih 
se uopće iznenadio kad bi se uistinu s vremenom potvrdilo da je promjena 


klime pridonijela slomu Uskršnjeg otoka, jer ćemo vidjeti da su klimatski 
preokreti pogoršali stanje u društvima Anasazi Indijanaca (Poglavlje 4), 
Maja (Poglavlje 5) i Grenlanđana (Poglavlja 7 i 8), koje je ionako već bilo 
loše zbog učinka na okoliš, a vjerojatno se slično dogodilo i s mnogim 
drugim društvima. Zasad nemamo informacije o klimatskim promjenama na 
Uskršnjem otoku u dotičnom razdoblju od 900. do 1700. godine: ne znamo 
je li klima postala sušnija s učestalim olujama pa šume stoga nisu mogle 
opstati (kako pretpostavljaju kritičari) ili pak vlažnija i bez mnogo oluja te 
time prikladnija za opstanak šuma. Ali čini mi se da postoje uvjerljivi 
dokazi protiv tvrdnje da je samo promjena klime dovela do nestanka šuma i 
izumiranja ptica: odljevi palminih debala u stvrdnutoj lavi na planini 
Terevaka dokazuju da su divovske palme postojale na Uskršnjem otoku već 
nekoliko stotina tisuća godina, a Flenley je u sedimentnim naslagama našao 
pelud palmi, drvolike ivančice, toromira i još pet-šest drugih vrsta drveća na 
otoku, staru od 38.000. do 21.000 godina. Dakle, otočne su biljke preživjele 
bezbrojne suše i nalete El Nina pa je prilično nevjerojatno da su sve te 
autohtone vrste drveća pukim slučajem, zbog još jedne suše ili El Nina, 
istodobno i zauvijek nestale baš nakon dolaska tih nedužnih ljudskih bića. 
Ustvari, iz Flenleyevih nalaza vidi se da se zbog hladnog i suhog razdoblja, 
koje je na Uskršnjem otoku počelo prije 26.000 godina i trajalo do prije 
12.000 godina i bilo oštrije od svih svjetskih razdoblja hladnog i suhog 
vremena u posljednjih tisuću godina, drveće s većih visina samo povuklo u 
nizine odakle se kasnije vratilo. 


Trećom se teorijom tvrdi da žitelji Uskršnjeg otoka zasigurno ne bi 
bili tako nerazboriti da posijeku sve drveće kad su im posljedice morale biti 
očite. Kako je to rekla Catherine Orliac: "Čemu uništiti šumu koja im je 
(žiteljima Uskršnjeg otoka) trebala za materijalni i duhovni opstanak?" To 
je doista ključno pitanje, koje ne muči samo Catherine Orliac nego i moje 
studente na University of California, mene i svakog drugog tko razmišlja o 
uništavanju okoliša koje bi počinili sami stanovnici. Često se pitam: "Što je 
onaj otočanin koji je posjekao posljednje palmino stablo na Uskršnjem 
otoku rekao dok ga je sjekao?" Je li, poput modernih drvosječa, uzvikivao: 
"Radna mjesta, a ne drveće!" Ili: "Tehnologija će riješiti naše probleme, ne 
bojte se, pronaći ćemo zamjenu za drvo!" Ili: "Nemamo dokaz da palmi 
nema i drugdje na otoku, trebamo više istraživati, vaš prijedlog o zabrani 
sječe stabala je preuranjen i samo želite sijati strah!" Slična pitanja javljaju 
se u vezi sa svakim društvom koje je nehotice uništilo svoj okoliš. Kad se u 


Poglavlju 14 vratimo na to pitanje, vidjet ćemo da postoji cijeli niz razloga 
zašto društva ipak čine takve greške. 
koko 


Još se nismo suočili s pitanjem zašto Uskršnji otok slovi kao takav 
ekstremni primjer nestanka šuma. Naposljetku, u Tihom oceanu postoje 
tisuće naseljenih otoka, a stanovnici gotovo svih sjekli su drveće, stvarali 
čistine za vrtove, ložili drvo za ogrjev, gradili kanue i upotrebljavali drvo i 
užad za gradnju kuća i druge potrebe. A opet, od svih tih otoka, samo tri u 
Havajskom arhipelagu, mnogo sušniji od Uskršnjeg otoka - otočići Necker i 
Nihoa i veći otok Niihau - slabo stoje sa šumama, ali ni izdaleka u tolikoj 
mjeri da ih možemo usporediti s Uskršnjim. Na Nihoi još raste jedna vrsta 
velike palme, a nije sigurno da je na sićušnom Neckeru, površine nepunih 
šesnaest hektara, ikad raslo drveće. Zašto su stanovnici Uskršnjeg otoka bili 
jedinstveni, ili gotovo jedinstveni, po tome što su posjekli stabla do 
posljednjega? Odgovor koji katkad čujemo, "jer su palme i toromiro na 
Uskršnjem otoku vrlo sporo rasli", ne razjašnjava zašto je s Uskršnjeg 
otoka, ali ne i s ostalih, nestalo najmanje 19 drugih vrsta biljaka ili drveća 
koje su i dan-danas raširene na otocima istočne Polinezije. Rekao bih da 
odgovor na to pitanje leži u nespremnosti otočana i znanstvenika da 
priznaju da su za nestanak šuma bili krivi otočani jer im se čini da bi onda 
priznali da su od svih naroda Tihog oceana baš oni bili najgori i 
najnepromišljeniji. 

Barryja Roletta i mene zbunila je ta upadljiva jedinstvenost Uskršnjeg 
otoka. Zapravo, ona je tek dio većeg, zbunjujućeg pitanja: zašto se otoci 
Tihog oceana općenito razlikuju po stupnju deforestacije? Na primjer, 
Mangareva (0 kojoj ćemo govoriti u sljedećem poglavlju), većina Cookovih 
otoka i otočja Australes te od vjetra zaklonjene strane najvećih otoka 
Havaja i Fidžija uglavnom su ogoljene no ne do kraja, kao u slučaju 
Uskršnjeg otoka. Na otocima Societe i Marquisesu te na vjetrovitim 
stranama najvećih otoka Havaja i Fidžija, na većim visinama rasle su 
primarne šume, a na manjim mješavina sekundarnih šuma, polja paprati i 
travnjaka. Tonga, Samoa, većina Bismarckovog i Salamunskog otočja te 
Makatea (najveći otok Tuamotua) uglavnom su ostali pošumljeni. Kako 
objasniti takvu različitost? 

Barry je počeo tako što je pročešljao dnevnike prvih europskih 
istraživača Tihog oceana kako bi otkrio opise otoka onako kako su tada 


izgledali. Zahvaljujući tomu, došao je do stupnja iskrčenosti šuma na 81 
otoku u trenutku kad su ih Europljani prvi put vidjeli - to jest, nakon 
stoljeća ili tisućljeća utjecaja starosjedilaca, a prije europskih utjecaja na 
okoliš. Za isti taj 81 otok zatim smo napravili tabelarni prikaz vrijednosti 
devet fizičkih čimbenika čije je variranje među otocima, po našem 
mišljenju, moglo djelomice objasniti različite ishode deforestacije. Neki su 
nam trendovi postali jasni čim smo bacili pogled na podatke, ali smo 
podatke izbrusili kroz mnoge statističke analize kako bismo trendovima 
mogli pridružiti brojke. 


Što utječe na deforestaciju na pacifičkim otocima? 
Deforestacija je veća i ozbiljnija: 
* na sušnim nego na vlažnim otocima; 
* na hladnim otocima podalje od ekvatora nego na toplim otocima bliže 
ekvatoru; 
* na starim vulkanskim nego na mladim vulkanskim otocima; 
* na otocima bez padalina atmosferskog pepela nego na onima gdje je 
takvih padalina bilo; 
* na otocima udaljenima od srednjoazijskog peludnog pramena nego na 
onima bliže njemu; 
* na otocima bez makatea nego na otocima od takvih stijena; 
* na nižim otocima nego na višima; 
* na udaljenim otocima nego na otocima kojima su u blizini susjedni 
otoci; 
* na malim otocima nego na velikima. 


Pokazalo se da je svih devet fizičkih varijabli pridonijelo ovakvom 
ishodu (vidi gornju tablicu). Najvažnije su bile varijacije u oborinama i 
blizini ili udaljenosti od ekvatora: na sušnim i hladnijim otocima 
udaljenijima od ekvatora (na većoj zemljopisnoj širini) na kraju je ostalo 
manje šume nego na vlažnijim otocima bližima ekvatoru. To smo i 
očekivali: stopa rasta biljaka i formiranja sadnica raste s oborinama i 
temperaturom. Kad posiječete drveće negdje gdje je vlažno i vruće kao u 
nizinama Nove Gvineje, na njihovu će mjestu u roku od godinu dana već 
stajati nova stabla od šest metara, ali drveće raste mnogo sporije u hladnoj i 


sušnoj pustoši. Dakle, ako se na vlažnim i vrućim otocima drveće umjereno 
siječe, ono stiže iznova narasti pa otok ostaje uglavnom pošumljen. 


Ostale tri varijable - starost otoka, padaline pepela i padaline prašine - 
imale su učinke koje nismo predvidjeli jer nismo bili upućeni u znanstvenu 
literaturu o održavanju plodnosti tla. Deforestacija je veća na starim 
otocima gdje više od milijun godina nije bilo vulkanskih erupcija nego na 
mladima s nedavnim erupcijama vulkana. To je zato što u tlu koje potječe 
od svježe lave i pepela sadrži hranjive tvari nužne za rast biljaka, koje na 
starijim otocima postupno ispere kiša. Na otocima Tihog oceana te hranjive 
tvari obnavljaju se na dva najvažnija načina, a jedan od njih su padaline 
pepela iz vulkanskih eksplozija, koje vjetar nosi zrakom. Međutim, Tihi 
ocean dijeli linija među geolozima poznata pod imenom Andesitska linija. 
Na jugozapadu Tihog oceana, s azijske strane te linije, vulkani izbacuju 
pepeo koji vjetar nosi stotinama kilometara daleko i tako održavaju 
plodnost tla čak i na otocima na kojima uopće nema vulkana (poput Nove 
Kaledonije). Na srednjem i istočnom dijelu Tihog oceana, s druge strane 
Andesitske linije, plodnost tla također se obnavlja hranjivim tvarima koje 
stižu zrakom, ali ne iz vulkanskog pepela nego iz prašine koju vjetrovi 
visoko u atmosferi donose sa stepa srednje Azije. Zato je na otocima koji su 
istočno od Andesitske linije i daleko od azijskog pramena prašine na kraju 
ostalo manje šuma nego na otocima unutar Andesitske linije ili na onima 
koji su bliže Aziji. 

Sljedeću varijablu treba razmotriti samo u vezi s pet-šest otoka koji se 
sastoje od kamena po imenu makatea - zapravo se radi o koraljnim 
grebenima koje je u zrak izbacilo podizanje geoloških slojeva. Ime su dobili 
po otoku Makatea iz otočja Tuamotu koji se uglavnom sastoji od te vrste 
kamena. Hodati po makatei teško je kao sam vrag: čizme, tabane i ruke brzo 
se razderu na duboko rasječenom koralju, oštrom poput britve. Kad sam se 
na otoku Rennell u Salamunskom otočju prvi put namjerio na makateu, 
trebalo mi je 10 minuta da prijeđem 30 metara, a stalno sam bio u strahu da 
ću razderati ruke na velikom koraljnom kamenu ako ga dotaknem kad 
nepromišljeno ispružim ruke da bih održao ravnotežu. Makatea rasiječe 
moderne debele čizme u samo nekoliko dana šetnje. I premda su stanovnici 
otoka u Tihom oceanu nekako uspijevali bosonogi prelaziti preko tog 
kamenja, ni njima nije bilo lako. Nikoga tko je otrpio muku hodanja po 
makatei neće začuditi što su otoci Tihog oceana s terenom od takvog 
kamena na kraju ostali pošumljeniji od otoka na kojima nema makatee. 


Preostaju nam tri varijable sa složenijim učincima: visina, udaljenost i 
površina. Deforestacija je obično bila manja na visokim otocima (čak i u 
nizinama takvih otoka) nego na niskima jer se u planinama stvaraju oblaci i 
kiša, koja se u nizinama pretvara u rijeke i potoke, a oni pospješuju rast 
biljaka vodom, prijenosom hranjivih tvari iz erodiranog tla i prijenosom 
atmosferske prašine. Same planine i inače ostaju pošumljene ako su 
previsoke ili prestrme za vrtlarstvo. Manje šume ostalo je na udaljenim 
otocima nego na otocima koji su okruženi drugim otocima - moguće i zato 
što su njihovi žitelji na njima ostajali i utjecali na okoliš, ne trošeći vrijeme 
i energiju napadajući, naseljavajući ili trgujući s drugim otocima. Veliki 
otoci obično nisu bili tako ogoljeni kao mali i to iz brojnih razloga, među 
kojima su i niži omjer vanjskog ruba i površine, zbog čega je bilo manje 
morskih bogatstava po osobi pa je i gustoća stanovništva bila niža, trebalo 
je više stoljeća da se posiječe šuma i preostalo je više površina nepogodnih 
za vrtlarenje. 

Kako prema tih devet varijabli koje predodređuju stupanj 
deforestacije stoji Uskršnji otok? Među otocima Tihog oceana treći je po 
udaljenosti od ekvatora, po količini oborina je negdje pri dnu, ima najnižu 
količinu padalina vulkanskog pepela, najnižu količinu padalina azijske 
prašine, nema makatee i drugi je po udaljenosti od najbližih susjednih 
otoka. Od 81 otoka koje smo proučavali Barry Rolett i ja, jedan je od 
najmanjih i najnižih. Zbog svih tih osam varijabli, Uskršnji je otok 
podložan deforestaciji. Vulkani su mu umjereno stari (vjerojatno između 
200.000 i 600.000 godina); poluotok Poike, ujedno najstariji vulkan, bio je 
prvi dio otoka na kojem je šuma do kraja posječena i danas je primjer 
najgore erozije tla. Kad smo u svojem statističkom modelu objedinili učinke 
svih tih varijabli, dobili smo prognozu da bi otoci s najmanje šume na 
Tihom oceanu trebali biti Uskršnji otok, Nihoa i Necker. To se poklapa s 
onim što se zaista dogodilo: na Nihoi i Neckeru više ne žive ljudi, a raste 
samo jedna vrsta drveća (Nihoina palma), dok na Uskršnjem otoku više ne 
raste nijedna vrsta drveća, otišlo je oko 90% prijašnjeg stanovništva. 

Ukratko, neuobičajeno visok stupanj deforestacije Uskršnjeg otoka 
nije posljedica toga što su oni naizgled krasni ljudi doista bili neuobičajeno 
zli ili nepromišljeni. Na svoju nesreću, od svih pacifičkih naroda baš su oni 


deforestacije. Ni za jedno drugo društvo o kojem govorimo u ovoj knjizi ne 


možemo tako precizno navesti čimbenike zaslužne za osjetljivost okoliša 
kao za društvo Uskršnjeg otoka. 

Zbog svoje izolacije, Uskršnji je otok najjasniji primjer društva koje 
je samo sebe uništilo prekomjernim iskorištavanjem vlastitih bogatstava. 
Ako se vratimo na popis od pet čimbenika koje treba uzeti u obzir kad se 
radi o ekološkim slomovima, dva čimbenika - napadi susjednih 
neprijateljskih društava i gubitak podrške susjednih prijateljskih društava - 
nisu imala udjela u slomu Uskršnjeg otoka jer nema dokaza da su ikakvi 
neprijatelji ili prijatelji bili u doticaju s društvom nakon njegova osnutka. 
Čak i ako se pokaže da su kasnije pristigli još neki kanui, te skupine nisu 
bile dovoljno velike da ga ozbiljno napadnu ili mu znatnije pomognu. Što se 
tiče udjela trećeg čimbenika, promjene klime, zasad ni o njemu nemamo 
dokaza premda se možda pojave u budućnosti. Zato nam preostaju samo 
dvije glavne skupine čimbenika kojima možemo pripisati slom Uskršnjeg 
otoka: čovjekovom utjecaju na okoliš, osobito krčenju šuma i uništenju 
ptičjih populacija te političkim, društvenim i religijskim čimbenicima na 
kojima se taj utjecaj zasnivao. Ne zaboravimo da, zbog izoliranosti 
Uskršnjeg otoka, otočani nisu mogli pribjeći iseljavanju, iz razloga o 
kojima smo već govorili bili su zaokupljeni gradnjom kipova, a klanovi i 
glavari natjecali su se u podizanju sve većih kipova, za što je bilo potrebno 
sve više drveta, užadi i hrane. 

koko 


Izoliranost otočana vjerojatno je i razlog zbog kojeg, kako sam otkrio, 
moje čitaoce i studente više muči slom Uskršnjeg otoka od ostalih 
predindustrijskih društava. Paralele između Uskršnjeg otoka i cijelog 
modernoga svijeta zastrašujuće su očite. Zahvaljujući globalizaciji, 
međunarodnoj trgovini, mlaznim avionima i internetu, sve države na 
planetu danas dijele ista bogatstva i utječu jedna na drugu, baš kao i onih 
desetak klanova na Uskršnjem otoku. Polinezijski Uskršnji otok bio je 
izoliran u Tihom oceanu onako kako je danas Zemlja izolirana u svemiru. 
Kad su otočani dospjeli u nevolje, nisu imali kamo pobjeći niti su se imali 
kome obratiti za pomoć; nećemo se ni mi moderni Zemljani imati kamo 
skloniti ako se naši problemi pogoršaju. Iz tih razloga ljudi doživljavaju 
slom Uskršnjeg otoka kao metaforu, kao najgori mogući scenarij onoga što 
možda čeka nas u budućnosti. 


Ta je metafora, dakako, manjkava. U nekoliko važnih aspekata naša 
današnja situacija razlikuje se od situacije stanovnika Uskršnjeg otoka u 17. 
stoljeću. Neke su razlike takve naravi da smo mi u većoj opasnosti: na 
primjer, ako je bilo dovoljno tek tisuću otočana, oboružanih samo kamenim 
alatom i snagom vlastitih mišića, da unište okoliš, a time i svoje društvo, 
kako da milijarde ljudi s metalnim alatom i snagom strojeva sada ne 
uspijevaju još pogoršati stvar? No neke razlike idu i nama u prilog, a njima 
ćemo se vratiti u posljednjem poglavlju knjige. 


POGLAVLJE 3 
Posljednji preživjeli: 
otoci Pitcairn i Henderson 
Pitcairn prije dolaska Bountyja m Tri različita otoka Trgovina 
m Kraj filma 


Prije mnogo stoljeća naseljenici su došli na plodnu zemlju, 
blagoslovljenu naizgled neiscrpnim prirodnim bogatstvima. Premda na toj 
zemlji nije bilo nekolicine sirovina korisnih za industriju, lako su ih 
nabavljali u prekomorskoj trgovini sa siromašnijim zemljama koje su imale 
nalazišta tih sirovina. Neko su vrijeme sve zemlje napredovale, a broj 
stanovnika im se višestruko povećao. 


No broj stanovnika bogatoga kraja s vremenom je toliko narastao da 
ih više nisu mogla prehranjivati ni ta obilna prirodna bogatstva. Budući da 
su sve šume bile posječene, a tla erodirana, od poljoprivrednih prinosa nisu 
više mogli stvarati izvozne viškove, nisu imali od čega graditi brodove, niti 
su mogli prehranjivati vlastito stanovništvo. Uz takav pad trgovine, došlo je 
do nestašice uvoznih sirovina. Izbio je građanski rat, a postojeće političke 
institucije svrgavali su mjesni vojni vođe koji su se kaleidoskopski se 
izmjenjivali. Gladno stanovništvo te bogate zemlje preživjelo je tako što se 
okrenulo —kanibalizmu. Njihove nekadašnje prekomorske trgovinske 
partnere zadesila je još gora sudbina: lišeni uvoznih proizvoda o kojima su 
ovisili, uništili su vlastiti okoliš do te mjere da nitko nije preživio. 

Predstavlja li taj mračni scenarij budućnost Sjedinjenih Država i naših 
trgovinskih partnera? To još ne znamo, ali već se odigrao na tri tropska 
otoka u Tihom oceanu. Jedan od njih, otok Pitcairn, poznat je kao 
"nenastanjeni" otok na koji su se 1790. sklonili pobunjenici s broda Bounty. 
Odabrali su ga jer je u to vrijeme uistinu bio nenastanjen, dalek i kao takav 
nudio skrovište od osvetoljubive britanske mornarice koja je tragala za 
njima. No istina je i da su pobunjenici pronašli platoe na kojima su stajali 
hramovi, petroglife i kamene alatke, nijeme dokaze da je na Pitcairnu nekad 
živjelo staro polinezijsko stanovništvo. Henderson, još udaljeniji otok 
istočno od Pitcairna, ostao je nenastanjen do danas. Čak i danas, Pitcairn i 
Henderson ubrajaju se među najnedostupnije otoke na svijetu, nemaju ni 
zračni ni redoviti pomorski promet, samo ih tu i tamo posjeti neka jahta ili 
brod na krstarenju. A opet, i na Hendersonu postoji obilje znakova koji 


svjedoče o nekadašnjem polinezijskom stanovništvu. Što se dogodilo s tim 
prvobitnim žiteljima Pitcairna i njihovim nestalim rođacima s Hendersona? 


Nestanak tih dviju populacija jednako je romantičan i tajanstven kao i 
ono što su pobunjenici s Bountyja proživjeli na Pitcairnu, a o čemu govore 
brojne knjige i filmovi. Osnovne informacije o njima konačno su se 
pojavile u nedavnim iskapanjima koja je proveo Marshall Weisler, arheolog 
na sveučilištu Otago na Novom Zelandu, koji je proveo osam mjeseci u tim 
udaljenim pustošima. Ispostavlja se da je sudbina prvih stanovnika Pitcairna 
i Hendersona bila vezana uz ekološku katastrofu koja se sporo razvijala na 
moru stotinama kilometara dalje, na napučenijem otočnom trgovinskom 
partneru Mangarevi, čije je stanovništvo preživjelo pod cijenu drastičnog 
pada životnog standarda. Prema tome, baš kao što je Uskršnji otok najjasniji 
primjer sloma do kojeg je došlo zbog čovjekova učinka na okoliš uz 
minimum ostalih otežavajućih čimbenika, otoci Pitcairn i Henderson 
najjasniji su primjeri sloma do kojeg je dovela propast trgovinskog partnera 
koji je uništio svoj okoliš: bila je to pretpremijera rizika koji se danas već 
razvijaju u vezi s modernom globalizacijom. Društva na Pitcairnu i 
Hendersonu slomila su se dijelom i zato što su i sama bila nesmotrena 
prema svom okolišu, ali nema dokaza da su udjela u njihovim slomovima 
imali neprijatelji ili klimatske promjene. 

koko 


Mangareva, Pitcairn i Henderson jedini su nastanjivi otoci na 
području koje je poznato pod imenom jugoistočna Polinezija. Jugoistočna 
Polinezija se inače sastoji od tek nekoliko niskih atola koji nemaju stalnog 
stanovništva već ih ljudi samo posjećuju ili privremeno nastanjuju. Ta tri 
nastanjiva otoka naseljena su negdje oko 800. godine n.e., u sklopu širenja 
Polinežana na istok, o čemu sam govorio u prethodnom poglavlju. Čak je i 
Mangareva, najzapadniji od ta tri otoka i time najbliži ranije naseljenim 
dijelovima Polinezije, smještena oko tisuću i pol kilometara od najbližih 
velikih i visokih otoka, otoka Societe (među kojima je i Tahiti) na zapadu i 
Marquisesa na sjeverozapadu. A otoci Societe i Marquises, najveći i 
najnapučeniji otoci istočne Polinezije, i sami se nalaze najmanje tisuću i pol 
kilometara istočno od najbližih visokih otoka zapadne Polinezije i moguće 
je da su naseljeni tek gotovo 2000 godina nakon naseljavanja zapadne 
Polinezije. Dakle, i u okvirima one udaljenije, istočne polovice Polinezije, 
Mangareva i njezini susjedi smatraju se izoliranim zabitima. Vjerojatno su 
zaposjednuti s Mamquisesa ili s otoka Societe, u istom onom prodoru 


naseljavanja koji je došao i do još daljih Havaja i Uskršnjeg otoka i kojim je 
dovršeno naseljavanje Polinezije (karte, str. 84-85 i na ovoj stranici). 

Od ta tri nastanjiva otoka jugoistočne Polinezije, Mangareva je bila 
jedina na kojoj je mogla živjeti kudikamo najveća ljudska populacija i usto 
najobdarenija njima važnim prirodnim bogatstvima. Sastoji se od velike 
lagune promjera 24 kilometra koju štiti izvanjski greben, s dvadesetak 
ugaslih vulkanskih otoka i nekoliko atola ukupne kopnene površine 26 
četvornih kilometara. Laguna, grebeni i ocean izvan lagune vrve ribama i 
školjkama. Od svih vrsta školjaka, osobito je cijenjena crnousna bisernica, 
vrlo velika kamenica koje je u laguni bilo u gotovo neiscrpnim količinama 
za polinezijske naseljenike, a danas se koristi za uzgoj čuvenih crnih bisera. 
Ne samo što je školjka jestiva nego je i njezina debela ljuštura, duga i do 25 
centimetara, bila idealna sirovina od koje su Polinežani rezbarili udice, 
noževe, ribeže za povrće i ukrase. 


Na višim otocima u mangarevanskoj laguni padalo je dovoljno kiše 
da nastanu izvori i isprekidane rječice, a isprva su ih prekrivale šume. U 
uskom ravnom pojasu u blizini obala polinezijski su naseljenici izgradili 
naseobine. Na obroncima iza sela uzgajali su poljoprivredne kulture poput 
slatkog krumpira i jamsa; na terasastim obroncima i ravnicama ispod izvora 
sadili su taro koji je navodnjavala voda iz izvora dok su više uzvisine bile 
zasađene drvenastim kulturama poput hljebovca i banana. Na taj način od 
poljoprivrede, ribarstva i skupljanja školjki na Mangarevi je moglo živjeti 
stanovništvo od nekoliko tisuća ljudi, vjerojatno desetak puta veće od 
populacija Pitcairna i Hendersona zajedno u stara polinezijska vremena. 


— OTOCI PITCAIRN — 

Iz polinezijske perspektive, najveći nedostatak Mangareve bilo je 
pomanjkanje visokokvalitetnog kamena za izradu bradvi i ostalih kamenih 
alata. (Kao da Sjedinjene Države imaju sva važna prirodna bogatstva osim 
nalazišta visokokvalitetnog željeza). Na atolima u mangarevanskoj laguni 
nije uopće bilo upotrebljive kamene sirovine, a čak je i na vulkanskim 
otocima bilo samo relativno krupnozrnatog bazalta. Koristio se za gradnju 
kuća i vrtnih zidova, služio je kao kamenje za peći, od njega su se izlijevala 
sidra za kanue, batovi za meso i ostali grubi alati, ali od krupnozrnatog 
bazalta mogle su se izraditi samo bradve lošije kvalitete. 


Srećom, taj nedostatak spektakularno je ispravio Pitcairn, mnogo 
manji (6,5 četvornih kilometara) i strmiji ugasli otok, koji leži 480 
kilometara jugoistočno od Mangareve. Zamislite koliko je ushićena bila 
posada prvog mangarevanskog kanua kad je nakon nekoliko dana plovidbe 
otvorenim morem otkrila Pitcairn, pristala na njegov jedini prikladan žal, 
uspela se strmim padinama i naišla na kamenolom Down Rope, jedinu 
upotrebljivu žilu vulkanskog stakla u jugoistočnoj Polineziji, čiji su listići 
mogli služiti kao oštri alati za sve što je trebalo fino rezati - polinezijski 
ekvivalent škara i skalpela. Uzbuđenje je zasigurno prešlo u ekstazu kad su, 


nepun kilometar i pol zapadnije na obali, u Tautami otkrili žilu sitnozrnatog 
bazalta, koja je postala najveći kamenolom za izradu bradvi u jugoistočnoj 
Polineziji. 

U svemu ostalome, Pitcairn je nudio mnogo manje od Mangareve. 
Imao je, doduše, isprekidane potoke, a u šumama je bilo dovoljno velikih 
stabala za izradu kanua s bočnim plovkom. No budući da je strm i ima malu 
ukupnu površinu, zaravni pogodne za poljoprivredu bile su površinom jako 
male. Podjednako ozbiljan nedostatak je i to što na obali Pitcairna nema 
grebena, a okolno morsko dno je strmo pa se u ribolovu i školjkarenju ulovi 
mnogo manje nego na Mangarevi. Osobito je važno da na Pitcairnu nema 
kolonija crnousnih bisernica, tako korisnih i za jelo i za izradu alata. Stoga 
ukupno stanovništvo Pitcairna u polinezijska vremena vjerojatno nije bilo 
mnogo veće od kojih stotinjak ljudi. Na Pitcairnu danas živi samo 52 
potomka pobunjenika s Bountyja i njihovih polinezijskih drugova. Kad se 
njihov broj, s prvobitne četice od 27 naseljenika u 1790., popeo na 194 
potomka u godini 1856., ta je brojka nadmašila poljoprivredni potencijal 
Pitcairna pa je britanska vlada morala evakuirati velik dio stanovništva na 
udaljeni otok Norfolk. 


Preostali nastanjivi otok jugoistočne Polinezije, Henderson, najveći je 
među njima (36,4 četvorna kilometra), ali i najudaljeniji (160 kilometara 
sjeveroistočno od Pitcairna, 640 kilometara istočno od Mangareve) te 
najoskudniji u smislu uvjeta za opstanak ljudi. Za razliku od Mangareve ili 
Pitcairna, Henderson nije vulkanski otok već zapravo koraljni greben koji 
se geološkim procesima podigao 30 metara iznad razine mora. Zato ondje 
nema bazalta ni drugog kamenja pogodnog za izradu alata. To je ozbiljan 
nedostatak za društvo koje izrađuje kamene alatke. Dodatni ozbiljan 
nedostatak, koji se odnosi na sve ljude podjednako, jest taj što Henderson 
nema potoka niti stalnih i pouzdanih izvora slatke vode jer je sastavom od 
poroznog vapnenca. U najboljem slučaju, prvih par dana nakon 
nepredviđenih kiša na tlu je moguće pronaći lokve i ostatke kiše s krovova 
špilja. Postoji i izvor slatke vode koji izbija u oceanu otprilike 6 metara od 
obale. Tijekom mjeseci boravka na Hendersonu, Marshall Weisler otkrio je 
da nabavljanje pitke vode, čak i uz moderne cerade za hvatanje kiše, 
iziskuje stalan trud pa je uglavnom morao kuhati te prati rublje i sebe 
morskom vodom. 


Na Hendersonu i tla ima samo u džepićima između vapnenca. Najviša 
stabla na otoku visoka su samo 1,5 m i nisu dovoljna za dubljenje kanua. 


Posljedica takvog stanja jest da su zakržljala šuma i zbijeno nisko raslinje 
tako gusti da se kroz njih može probijati jedino mačetom. Plaže na 
Hendersonu su uske i ima ih samo na sjevernom kraju otoka; južna obala 
sastoji se od okomitih litica gdje nije moguće pristati brodom, dok je južni 
kraj otoka krajolik od makatee, oblikovan u naizmjenične redove raspuklina 
i vapnenačkih grebena oštrih poput britve. Do tog južnog kraja ljudi su došli 
samo tri puta, i to skupine Europljana, od kojih je jedna bila Weislerova. 
Weisleru je u gojzericama trebalo pet sati da prijeđe 8 kilometara od 
sjeverne do južne obale Hendersona - gdje je ubrzo otkrio skrovište u stijeni 
u kojem su nekoć živjeli bosonogi Polinežani. 

Kao protuteža tim zastrašujućim nedostacima, Henderson ima i svojih 
čari. U morskom grebenu i obližnjim plićacima žive jastozi, rakovi, 
hobotnice i nekoliko vrsta riba i školjki - među kojima, na žalost, nema 
crnousne bisernice. Na Hendersonu se nalazi jedini poznati žal za 
gniježdenje kornjača u jugoistočnoj Polineziji, gdje od siječnja do ožujka na 
obalu izlaze zelene kornjače i legu jaja. Ondje je ranije bilo najmanje 17 
vrsta morskih ptica gnjezdašica, među njima i kolonije burnica, koje su 
možda brojile i milijune ptica, čiji su se odrasli primjerci i mladunčad 
zasigurno lako lovili u gnijezdu - čak i da stotinu ljudi svaki dan u godini 
pojede jednu pticu, to ne bi ugrozilo opstanak kolonije. Na otoku je živjelo 
devet vrsta stalno nastanjenih kopnenih ptica, od kojih pet vrsta nije moglo 
letjeti ili je letjelo vrlo slabo pa ih je bilo lako uhvatiti, a među njima i tri 
vrste velikih golubova koji su vjerojatno bili osobito ukusni. 


Zbog svih tih značajki, Henderson bi bio sjajno mjesto za 
poslijepodnevni piknik na obali ili kratak odmor tijekom kojeg biste se do 
sita najeli rakova i školjki, ptica i kornjača - no rizičan i oskudan kao dom 
gdje biste pokušali skrpati stalnu egzistenciju. Weislerova iskapanja 
svejedno su pokazala, na iznenađenje svakoga tko je Henderson ikad vidio 
ili čuo, da je otok nastanjivala sićušna populacija, možda nekoliko desetaka 
ljudi koji su se iz petnih žila trudili preživjeti. Dokaz njihove nekadašnje 
prisutnosti je 98 ljudskih kostiju i zuba koji potječu od najmanje 10 odraslih 
ljudi (i muškaraca i žena, neki stariji od 40 godina), šestero mladića i 
djevojaka u tinejdžerskoj dobi i četvero djece u dobi od 5 do 10 godina. 
Pogotovo prema dječjim kostima možemo zaključiti da je u pitanju bilo 
stalno stanovništvo; moderni stanovnici Pitcairna obično ne vode sa sobom 
malu djecu kad idu na Henderson skupljati drva ili plodove mora. 


Daljnji dokaz da su ljudi živjeli na otoku ostaci su golemog, 
zakopanog smetlišta, jednog od najvećih poznatih u jugoistočnoj Polineziji, 
koje se prostire 274 metra u duljinu i 27,4 metra u širinu duž žala na 
sjevernoj obali, preko puta jedinog prolaza kroz vanjski greben na 
Hendersonu. Među smećem što su ga ondje ostavile generacije ljudi koji su 
se tamo gostili, a Weisler i kolege pronašli u malim jamama koje su 
iskopali, za probu nalaze se goleme količine ribljih kostiju (14.751 riblja 
kost na samo dvije trećine kubnog metra pregledanog pijeska!) te još 
42.213 ptičjih kostiju među kojima na desetke tisuća kostiju morskih ptica 
(osobito burnica, čigri i fetona) i na tisuće kostiju kopnenih ptica (osobito 
fidžijskog goluba, vodenih kokoši i vivaka). Kad ono što znamo o broju 
kostiju u Weislerovim probnim jamama proširimo na vjerojatnu brojku na 
cijelom nalazištu, izračunat ćemo da su stanovnici Hendersona stoljećima u 
smeće bacili ostatke desetaka milijuna riba i ptica. Upravo na tom nalazištu 
radioaktivnim ugljikom određena je starost najstarijeg ostatka povezanog s 
ljudima dok ostatak koji je drugi po starosti potječe sa žala na 
sjeveroistočnoj obali gdje su se gnijezdile kornjače što znači da su se ljudi 
najprije naselili na onim područjima gdje su se mogli obilno najesti hrane 
ulovljene u prirodi. 

Gdje su ljudi mogli živjeti na otoku koji nije drugo doli uzdignuti 
koraljni greben prekriven niskim drvećem? Od otoka koje nastanjuju ili su 
nekad nastanjivali Polinežani Henderson je jedinstven po tome što na njemu 
gotovo da i nema dokaza o postojanju građevina poput uobičajenih kuća i 
hramova. Postoje samo tri znaka neke gradnje: kameni pločnik i rupe od 
kolaca na smetlištu, koji upućuju na temelje kuće ili zaklona; nizak zidić za 
zaštitu od vjetra; nekoliko ploča od kamenja sa žala za grobnicu. Ali zato se 
u doslovno svakoj pećini i skrovištu u stijeni u blizini obale, s ravnim 
podom i pristupačnim otvorom - čak i u malim udubljenjima širokim samo 
2,70 metara i dubokim 1,80 metara, velikima tek toliko da se nekoliko ljudi 
skloni od sunca - mogu naći ostaci stanovanja ljudi. Weisler je pronašao 18 
takvih skrovišta, od kojih je 15 bilo na sjevernoj, sjeveroistočnoj i 
sjeverozapadnoj strani obale, kojima su se najviše služili, u blizini jedinih 
Henderson dovoljno malen da je Weisler mogao istražiti cijelu obalu, tih 18 
pećina i skrovišta u stijeni, uz još jedno skrovište na sjevernom žalu, 
vjerojatno predstavljaju sve "nastambe" otočnog stanovništva. 


Drveni ugljen, hrpe kamenja i ostaci neobrane ljetine ukazivali su na 
to da je sjeveroistočni dio otoka bio spaljen i uz golem trud pretvoren u 
dijelove s vrtovima, gdje su se kulture mogle uzgajati u prirodnim 
džepovima tla koji su prošireni u humke gomilanjem površinskog kamenja. 
Od polinezijskih kultura i korisnih biljaka što su ih naseljenici namjerno 
donijeli, a čiji su ostaci nađeni na arheološkim nalazištima, ili od onih koje i 
danas divlje rastu na otoku, tu su kokosi, banane, močvarni taro, vjerojatno 
i sam taro, nekoliko vrsta drveća od kojeg se dobiva dobra drvna građa, 
stabla kukuia čije se orašaste ljuske pale za rasvjetu, stabla hibiskusa koja 
daju vlakna za izradu užadi i grm ti. Šećerno korijenje ovog potonjeg 
drugdje u Polineziji obično služi kao hrana samo u izvanrednim 
situacijama, no na Hendersonu je očito bilo glavna biljna hrana. Listovi 
grma ti mogli su se upotrijebiti za izradu odjeće, pokrivanje krovova i 
zamatanje hrane. Sve te šećerne i škrobne biljke svjedoče o prehrani punoj 
ugljikohidrata, što možda objašnjava zašto se na zubima i čeljustima 
otočana koje je pronašao Weisler vidi dovoljno znakova periodontitisa, 
habanja zubi i gubitka zubi da svakog zubara bace u očaj. Bjelančevine su 
zasigurno dobivali od divljih ptica i rakova, školjaka i ribe, ali pronalasci 
nekolicine svinjskih kostiju pokazuju da su barem povremeno držali svinje 
ili ih donosili na otok. 

koko 


Dakle, jugoistočna Polinezija nudila je naseljenicima tek pokoji 
potencijalno nastanjiv otok. Mangareva, gdje je moglo živjeti najviše ljudi, 
najvećim dijelom nije oskudijevala u potrebnome za život u Polineziji, 
jedino nije imala visokokvalitetnog kamena. Od drugih dvaju otoka, 
Pitcairn je bilo tako malen, a Henderson tako oskudan u okolišnom smislu, 
da je na svakome od njih mogla živjeti samo sićušna populacija koja nije 
mogla ustrojiti dugoročno održivo ljudsko društvo. Ni jedan ni drugi nisu 
imali dovoljno važnih prirodnih bogatstava - Henderson u toj mjeri da je 
nama modernim ljudima, koji ni u snu ne bismo onamo ni na vikend otišli 
bez cijele kutije s alatom, pitke vode i hrane osim, naravno, riba, rakova i 
školjki, neshvatljivo da su Polinežani uspjeli ondje preživjeti kao stalni 
stanovnici. No i Pitcairn i Henderson nadoknadili su to drugim čarima: prvi 
visokokvalitetnim kamenom, drugi obiljem rakova, školjki i riba te ptica. 

Weisler je u arheološkim iskapanjima otkrio obilje dokaza o trgovini 
između sva tri otoka, pri čemu su manjkove svakog od njih popunjavala 
druga dva otoka svojim viškovima. Predmeti trgovine, čak i oni (primjerice 


od kamena) organskog ugljika pogodnog za utvrđivanje starosti 
radioaktivnim ugljikom, ipak se mogu obraditi mjerenjima radioaktivnim 
ugljikom na drvenom ugljenu iskopanom iz istog arheološkog sloja. Weisler 
je na taj način ustanovio da je trgovina počela najkasnije 1000. godine, 
vjerojatno istodobno s prvim naseljavanjem ljudi, i nastavila se kroz mnoga 
stoljeća. Za brojne predmete iskopane na Weislerovim nalazištima na 
Hendersonu moglo se odmah ustanoviti da potječu iz uvoza jer su bili 
izrađeni od materijala kojih nije bilo na Hendersonu: udice i noževi za 
povrće od ljuštura kamenica, alati za rezanje od vulkanskog stakla te 
bazaltne bradve i bazaltno kamenje za peći. 


Odakle je dolazila ta uvozna roba? Razumno je pretpostaviti da 
ljušture kamenica za udice nisu s Pitcairna i Hendersona, gdje ih nema, već 
da su došle s Mangareve, gdje ih ima u izobilju, a ostali otoci oko kojih 
postoje kolonije kamenica mnogo su udaljeniji od Mangareve. Nekoliko 
predmeta od ljuštura kamenica pronađeno je i na Pitcairnu, a pretpostavlja 
se da su oni također došli s Mangareve. No mnogo je teže ustanoviti 
porijeklo predmeta od vulkanskog kamenja pronađenih na Hendersonu jer i 
Mangareva i Pitcairn, kao i mnogi drugi udaljeni polinezijski otoci, imaju 
svoje izvore takvog kamenja. 

Stoga je Weisler razvio ili prilagodio tehnike za razlikovanje 
vulkanskog kamenja iz različitih izvora. Vulkani izbacuju mnogo različitih 
vrsta lave, od kojih bazalt (vrstu vulkanskog kamena koji postoji na 
Mangarevi i Pitcairnu) definira kemijski sastav i boja. Međutim, bazalti s 
različitih otoka, a često i iz različitih kamenoloma na istom otoku, razlikuju 
se po sitnijim detaljima kemijskog sastava, kao što su relativan sadržaj 
glavnih elemenata (poput silicija i aluminija) i sporednih elemenata (poput 
niobija i cirkonija). Još sitniji razlikovni detalj jest da se olovo prirodno 
pojavljuje u nekoliko izotopa (to jest, nekoliko oblika koji se neznatno 
razlikuju po atomskoj težini), a i količine se razlikuju od jednog do drugog 
izvora bazalta. Geologu svi ti detalji kemijskog sastava predstavljaju otisak 
prsta po kojem bi se moglo ustanoviti potječe li kameni alat s točno 
određenog otoka ili iz točno određenog kamenoloma. 


Weisler je analizirao kemijski sastav desetaka kamenih alata i djelića 
kamena (koji su se vjerojatno odlomili u tijeku izrade ili popravka alata), 
što ih je iskopao iz obrađenih slojeva na arheološkim nalazištima na 
Hendersonu, a zajedno s kolegom analizirao je i omjere izotopa olova u 
njima. Usporedbe radi, analizirao je vulkansko kamenje iz kamenoloma i s 


izdanaka stijena na Mangarevi i Pitcairnu, s kojih se kamen, najvjerojatnije, 
uvozio na Henderson. Da otkloni svaku sumnju, analizirao je i vulkansko 
kamenje s mnogo udaljenijih polinezijskih otoka pa se stoga otamo 
vjerojatno nije uvozilo na Henderson, a među ostalim i s Havaja, Uskršnjeg 
otoka, Marquisesa, otoka Societe i Samoe. 


Iz tih analiza proizašli su nedvosmisleni zaključci. Svi analizirani 
dijelovi vulkanskog stakla pronađeni na Hendersonu potječu iz 
kamenoloma Down Rope na Pitcairnu. Do tog zaključka moglo se doći 
golim okom, čak i prije kemijske analize, jer je vulkansko staklo s Pitcairna 
osebujno po crnim i sivim mrljama. I većina bazaltnih bradvi na 
Hendersonu, kao i bazaltni listići koji su vjerojatno otpadali tijekom izrade 
bradvi, podrijetlom su s Pitcairna, no neke bradve i listići došle su s 
Mangareve. Nema sumnje da su i neke bradve na Mangarevi, premda se 
ondje daleko manje tragalo za kamenim predmetima nego na Hendersonu, 
izrađene od bazalta s Pitcairna, a vjerojatno je uvezen jer je bio mnogo bolji 
od domaćega. I obratno, mjehuričasto bazaltno kamenje iskopano na 
Hendersonu uglavnom potječe s Mangareve, ali manji dio stigao je s 
Pitcairna. Takvo kamenje redovito se diljem Polinezije koristilo za peći gdje 
se zagrije u vatri pa se na njemu kuha, kao što danas pečemo na roštilju 
užarenom briketima od drvenog ugljena. U jamama za kuhanje na 
Hendersonu pronađeni su mnogi primjerci tog takozvanog kamenja za peći, 
s vidljivim znakovima zagrijavanja, što je potvrdilo njihovu pretpostavljenu 
funkciju. 

Ukratko, arheološka istraživanja sada su dokazala da je nekad 
postojala razvijena trgovina sirovinama, a vjerojatno i gotovim alatima: 
ljušturama kamenica s Mangareve na Pitcairn i Henderson; vulkanskim 
staklom s Pitcairna na Henderson; bazaltom s Pitcairna na Mangarevu i 
Henderson i s Mangareve na Henderson. Osim toga, polinezijske svinje i 
banane, taro i ostale glavne poljoprivredne kulture vrste su kojih nije bilo na 
polinezijskim otocima prije dolaska ljudi. Ako je Mangareva naseljena prije 
Pitcairna i Hendersona, što se čini vjerojatnim jer je najbliža ostalim 
polinezijskim otocima od ta tri, znači da su preko trgovine s Mangarevom 
na Pitcairn i Henderson došle i prijeko potrebne svinje i poljoprivredne 
kultute. Osobito u vrijeme kad su na Pitcairnu i Hendersonu utemeljene 
naseljeničke kolonije Mangareve, kanui s uvoznim proizvodima s 
Mangareve djelovali su kao pupčana vrpca, prijeko potrebna za 


nastanjivanje i opskrbu novih kolonija, a poslije su još postali trajno uže za 
spašavanje. 

Možemo samo nagađati što je Henderson zauzvrat izvozio na Pitcairn 
i Mangarevu. Vjerojatno su to bile namirnice kratkog roka valjanosti koje 
nisu mogle opstati na arheološkim nalazištima na Pitcairnu i Mangarevi, s 
obzirom na to da na Hendersonu ne postoji ni kamenje ni školjke s 
dragocjenim ljušturama koje bi vrijedilo izvoziti. Vjerojatan kandidat su 
žive morske kornjače koje se u jugoistočnoj Polineziji danas razmnožavaju 
samo na Hendersonu, a diljem Polinezije cijenjene su kao ekskluzivna i 
luksuzna hrana koju su uglavnom jeli glavari - poput tartufa i kavijara 
danas. Drugi kandidat je crveno perje papige, voćnog goluba i crvenorepog 
fetona, pri čemu je crveno perje bilo još jedna ekskluzivna i luksuzna roba, 
a u Polineziji se koristilo za ukrase i ogrtače od perja, kao danas zlato i 
samurovina. 


No ni tada kao ni danas razmjena sirovina, proizvoda i dragocjenosti 
zasigurno nije bila jedini motiv za prekooceansku trgovinu i putovanja. Ni 
kad je broj stanovnika Pitcairna i Hendersona porastao do najviše moguće 
razine, njih je - stotinjak odnosno par desetaka - bilo tako malo da su ljudi u 
dobi za ženidbu mogli pronaći tek pokojeg potencijalnog bračnog druga na 
otoku, a i ti potencijalni partneri najčešće su bili bliski rođaci na koje se 
odnosio tabu incesta. Zato je razmjena ženidbenih partnera najvjerojatnije 
bila dodatna važna funkcija trgovine s Mangarevom. Trgovina je zasigurno 
služila i za dovođenje vještih obrtnika raznih struka iz velike 
mangarevanske populacije na Pitcairn i Henderson te za ponovni uvoz 
poljoprivrednih kultura koje su nekim slučajem izumrle na malim 
obradivim površinama tih otoka. Baš kao što u novije doba opskrbni 
brodovi iz Europe nisu bili potrebni samo za napučivanje i snabdijevanje 
nego i za održavanje europskih prekomorskih kolonija u Americi i 
Australiji, koje se dugo nisu uspijevale osamostaliti ni na osnovnoj razini. 


Sa stajališta Mangareve i Pitcairna, trgovina s Hendersonom 
vjerojatno je imala još jednu svrhu. U polinezijskim kanuima na jedra od 
Mangareve do Hendersona trebalo bi ploviti četiri ili pet dana; od Pitcairna 
do Hendersona otprilike jedan dan. Što se mene tiče, u kanuima domaće 
izrade plovio sam Tihim oceanom samo na kratkotrajne izlete i opet sam 
stalno bio prestravljen da će se prevrnuti ili razbiti, a jednom prilikom 
zamalo sam i poginuo. Zato mi je pomisao na višednevnu plovidbu kanuom 
preko otvorenog mora nepodnošljiva i čini mi se da bi me samo očajnička 


potreba da se spasim od smrti mogla natjerati na takvo što. No modernim 
pacifičkim pomorskim narodima, koji pet dana jedre u svojim kanuima 
samo kako bi kupili cigarete, plovidbe su uobičajeni dio života. Za 
nekadašnje  polinezijske stanovnike  Mangareve ili Pitcairna, posjet 
Hendersonu na tjedan dana sigurno je bio krasan izlet, prilika da se pogoste 
kornjačama gnjezdašicama i njihovim jajima te milijunima morskih ptica 
gnjezdašica. Vjerojatno je posebno privlačio stanovnike Pitcairna, otoka 
bez grebena, mirnih obalnih voda i bogatih kolonija školjki, jer su na 
Hendersonu mogli loviti ribu i vaditi školjke ili se samo izležavati na plaži. 
Zbog istog tog razloga potomci pobunjenika s Bountyja, kojima je dosadio 
sićušni otočni zatvor, danas poskoče od sreće kad dobiju priliku otići na 
"odmor" na plažu nekog atola udaljenog koju stotinu kilometara. 


Ispostavlja se da je Mangareva bila zemljopisno središte mnogo veće 
trgovinske mreže čija je najkraća ruta bila plovidba do Pitcairna i 
Hendersona, nekoliko stotina kilometara jugoistočno. Duže rute, svaka od 
po tisuću i pol kilometara, povezivale su Mangarevu na sjeveru i 
sjeverozapadu s Marquisesom, na zapadu i sjeverozapadu s otocima 
Societe, a možda i s otocima Tubuai, sastavnog dijela otočja Australes, na 
zapadu. Deseci niskih atola u arhipelagu Tuamotu služili su kao stajališta za 
odmor od plovidbe. Baš kao što su Pitcairn i Henderson imali malo 
stanovnika u usporedbi s Mangarevom, gdje ih je bilo nekoliko tisuća, tako 
je i Mangareva imala malo stanovnika u odnosu na otoke Societe i 
Marquises (gdje je živjelo po stotinjak tisuća ljudi). 

Čvrsti dokazi o toj velikoj trgovinskoj mreži pojavili su se u tijekom 
Weislerovih kemijskih analiza bazalta, kad je pukom srećom, analizirajući 
19 bradvi prikupljenih na Mangarevi, utvrdio da dvije bazaltne bradve 
potječu iz kamenoloma na Marquisesu, a jedna iz kamenoloma na otocima 
Societe. Druge dokaze pružaju nam alati čiji način izrade varira od otoka do 
otoka, bradve, sjekire, udice, mamci za hobotnice, harpuni i turpije. Slični 
načini izrade alata na različitim otocima i pojava alata tipičnih za jedan otok 
na drugom otoku svjedoče da se osobito mnogo trgovalo između 
Marquisesa i Mangareve, s time da je alata tipičnih za Marquises na 
Mangarevi najviše bilo otprilike od 1100. do 1300. n.e., što govori da su 
međuotočna putovanja tada bila na vrhuncu. Dokazi dolaze iz proučavanja 
lingvista Stevena Fischera, koji zaključuje da mangarevanski jezik u svojem 
novijem obliku vuče podrijetlo od jezika koji su na Mangarevu izvorno 
donijeli prvi naseljenici, a koji je zatim značajno preinačen u kasnijem 


kontaktu s jezikom jugoistočnog Marquisesa (dijela tog arhipelaga 
najbližeg Mangarevi). 

Što se tiče funkcije cijele trgovine i svih kontakata unutar šire mreže, 
jedna je zasiguno bila gospodarska, baš kao u manjoj mreži 
Mangareva/Pitcairn/Henderson, jer su arhipelazi u njima bogatstvima 
nadopunjavali jedni druge. Marquises je bio "domovina" s velikom 
površinom zemlje, brojnim stanovništvom i jednim kamenolomom 
kvalitetnog bazalta, ali s malo morskih bogatstava jer nema ni laguna ni 
vanjskih grebena. "Druga domovina", Mangareva, dičila se golemom i 
bogatom lagunom, međutim imala je malu kopnenu površinu, malo 
stanovnika i kamen slabije kvalitete. Nedostaci mangarevanskih kolonija- 
kćeri na Pitcairnu i Hendersonu bili su jako malene površine sa zemljom i 
iste takve populacije, ali zato je Pitcairn imao sjajan kamen, a na 
Hendersonu se sjajno gostilo. Na koncu, u arhipelagu Tuamotu bilo je jako 
malo kopnenih površina, a kamena uopće nije bilo, ali je zato obilovao 
kvalitetnim rakovima, ribama i školjkama i, sa svim onim otočićima, bio 
zgodno odmorište na dužini plovidbama. 

koko 


Trgovina unutar jugoistočne Polinezije trajala je otprilike od 1000. do 
1450. godine, što su istraživači prosudili po predmetima iz arheoloških 
slojeva na Hendersonu obrađenih radioaktivnim ugljikom. No do 1500. 
godine trgovina je nestala, i u jugoistočnoj Polineziji i duž ostalih ruta koje 
su se širile iz središta na Mangarevi. U tim mladim arheološkim slojevima 
na Hendersonu više nema uvezenih ljuštura kamenica s Mangareve, ni 
vulkanskog stakla s Pitcairna, ni sitnozrnatog bazalta s Pitcairna za alate za 
rezanje, niti bazaltnog kamenja za peči s Mangareve ili Pitcairna. Očito 
kanui više nisu dolazili ni s Mangareve, ni s Pitcairna. Kako je drveće na 
Hendersonu samo po sebi premalo za izradu kanua, nekoliko desetaka 
stanovnika Hendersona našlo se tada u klopci na jednom od najudaljenijih i 
najstarijih otoka na svijetu. Žitelji Hendersona morali su se suočiti s 
problemom koji se nama čini nerješivim: kako preživjeti na uzdignutom 
vapnenačkom grebenu bez metala, bez kamena osim vapnenca i bez 
ikakvog uvoza. 

Način na koji su preživjeli djeluje mi kao kombinacija genijalnosti, 
očaja i jada. Umjesto od kamena kao sirovine, bradve su izrađivali od 
ljuštura divovskih školjki. Šila za bušenje rupa počeli su izrađivati od 


ptičjih kostiju. Kao kamenje za peći počeli su koristiti vapnenac, koralje ili 
ljušture divovskih školjki, koji su svi slabije kvalitete od bazalta jer kraće 
zadržavaju toplinu, obično pucaju kad se zagriju i ne mogu se tako često 
iznova upotrebljavati. Udice su izrađivali od školjke drvne kamenice, čija je 
ljuštura mnogo manja od crnousne bisernice, tako da se od jedne školjke 
može dobiti samo jedna udica (a ne desetak kao od ljušture kamenice), a 
usto se od nje može izraditi manje vrsta udica. 


Prema datumima koji su dobiveni radioaktivnim ugljikom, boreći se 
na taj način stanovništvo Hendersona je od prvobitno nekoliko desetaka 
ljudi preživjelo nekoliko naraštaja, možda stoljeće ili više nakon prekida 
svakog kontakta s Mangarevom i Pitcairnom. Međutim, već 1606., godine 
europskog "otkrića" Hendersona, kad je posada čamca koji je pripadao 
španjolskom brodu u prolazu pristala na otok i nije ugledala ni žive duše, na 
Hendersonu više nije bilo stanovnika. Stanovništvo Pitcairna nestalo je 
najkasnije 1790. (godine kad su na otok stigli pobunjenici s Bountyja i 
otkrili da je nenastanjen), a vjerojatno i mnogo ranije. 


Zašto je prekinut kontakt Hendersona s vanjskim svijetom? Takav 
ishod proizašao je iz katastrofalnih promjena u okolišu na Mangarevi i 
Pitcairna. Diljem Polinezije, naseljavanje ljudi na otoke koji su se 
milijunima godina razvijali bez njihove prisutnosti dovelo je do uništavanja 
staništa i masovnog izumiranja biljaka i životinja. Mangareva je osobito 
bila osjetljiva na sječu šume, uglavnom iz istih razloga koji, kako sam 
ustvrdio u prethodnom poglavlju, vrijede za Uskršnji otok: velika 
zemljopisna širina, mala količina oborina pepela i prašine i tako dalje. 
Uništavanje staništa bilo je najizraženije u brdovitoj unutrašnjosti 
Mangareve, gdje su otočani nastavili sa sječom i posjekli većinu šumovitih 
površina kako bi od njih uredili vrtove. Kao posljedica kiša je odnijela 
površinsko tlo niz strme obronke, a šumu zamijenila savana paprati, jedne 
od rijetkih biljaka koja je mogla rasti na sada ogoljenoj zemlji. Zbog erozije 
tla u brdima nestala je većina površina na kojima se na Mangarevi nekad 
moglo vrtlariti i uzgajati drveće. Zbog sječe šuma neizravno je umanjen i 
ribarski ulov jer nije preostalo dovoljno velikih stabala za izradu kanua. 
Kad su 1797. Europljani "otkrili" Mangarevu, otočani nisu imali kanue 
nego samo splavi. 

Uz previše ljudi, a premalo hrane, mangarevansko društvo je 
postupno tonulo u noćnu moru građanskog rata i kronične gladi čijih se 
posljedica moderni otočani živo prisjećaju. Kako bi došli do bjelančevina, 


ljudi su postali ljudožderi i to takvi da nisu samo jeli netom umrle ljude 
nego su iskapali i jeli i već sahranjene leševe. Kronični sukobi izbili su 
zbog preostale dragocjene obradive zemlje; pobjednička strana 
preraspodijelila je među sobom zemlju gubitnika. Umjesto sređenog 
političkog sustava zasnovanog na nasljeđivanju glavarskog položaja, vlast 
su preuzeli nenasljedni ratnici. Pomisao na liliputansku vojnu diktaturu na 
istočnom i zapadnom dijelu Mangareve koja se bori za vlast nad otokom 
dugim tek osam kilometara možda bi nam bila i smiješna da nije bila tako 
tragična. I da je još bilo stabala za kanue, politički kaos bio je takav da 
čovjek nije mogao skupiti ljudstvo i zalihe za oceansku plovidbu te otići na 
mjesec dana i ostaviti vrt nezaštićenim. Propašću Mangareve kao središta 
istočne Polinezije, raspala se njezina cijela trgovinska mreža, koja je spajala 
Mangarevu s Marquisesom, otocima Societe, otočjem Tuamotu, Pitcairnom 
i Hendersonom, čije je postojanje dokazao Weisler u studijama o porijeklu 
bazaltnih bradvi. 


Premda se o okolišnim promjenama na Pitcairnu zna mnogo manje, 
Weislerova ograničena arheološka iskapanja daju naslutiti da je i na tom 
otoku bilo masovne sječe šuma i erozije tla. I sam Henderson pretrpio je 
uništavanje okoliša, što je smanjilo mogućnost opstanka ljudi na otoku. 
Istrijebljeno je pet od devet vrsta kopnenih ptica (među njima i sve tri vrste 
velikih golubova) i kolonije otprilike šest vrsta morskih ptica gnjezdašica. 
Do izumiranja je vjerojatno došlo zbog kombinacije lova na hranu, 
uništenja staništa, budući da su dijelovi otoka spaljeni kako bi se uredili 
vrtovi, i najezde štakora koji su stigli kao slijepi putnici u kanuima 
Polinežana. Ti štakori i danas love kokoši i odrasle primjerke preostalih 
vrsta morskih ptica, koje se ne mogu braniti jer su se razvile u njihovoj 
odsutnosti. Arheološki dokazi o vrtlarenju pojavljuju se na Hendersonu tek 
nakon nestanka tih ptica, što govori o tome da su se ljudi, zbog iscrpljivanja 
prvobitnih izvora hrane, morali okrenuti uzgoju hrane u vrtovima. Na 
mogućnost prekomjernog izlova školjaka upućuje i nestanak jestivih puževa 
rogaša te pad broja puževa turbana u mladim slojevima arheoloških 
nalazišta na sjeveroistočnoj obali Hendersona. 


Tako je zbog narušavanja okoliša, koji je doveo do društvenog i 
političkog kaosa te nestanka drvne građe za izradu kanua, okončana 
međuotočna trgovina u jugoistočnoj Polineziji. Prekid trgovine zasigurno je 
samo produbio probleme stanovnika Mangareve, koji su tada ostali 
odsječeni od izvora visokokvalitetnog kamena za izradu alata na Pitcairnu, 


Marquisesu i otocima Societe. Za žitelje Pitcairna i Hendersona posljedice 
su bile još gore: ondje nitko nije preživio. 

Nestanak stanovništva na Pitcairnu i Hendersonu na neki je način 
zasigurno bio rezultat presijecanja pupčane vrpce koja ih je vezivala s 
Mangarevom. Život na Hendersonu uvijek je bio težak, a sigurno je postao 
još teži kad su ostali bez imalo uvoznog vulkanskog kamena. Jesu li svi 
umrli istodobno u nekoj masovnoj nesreći ili je broj stanovnika padao dok 
na otoku nije ostao tek jedan preživjeli koji je godinama živio sam sa 
svojim uspomenama? To se doista i dogodilo s indijanskim stanovništvom 
na otoku San Nicolas u blizini Los Angelesa, koje se na koncu svelo na 
jednu ženu koja je 18 godina živjela u potpunoj izolaciji. Jesu li posljednji 
žitelji Hendersona, generaciju po generaciju, cijele dane provodili na 
plažama, buljeći u more u nadi da će ugledati kanue koji su prestali dolaziti, 
sve dok nije izblijedjela i sama uspomena na izgled kanua? 


I premda nam nisu poznati detalji o gašenju ljudskog života na 
Pitcairnu i Hendersonu, tajanstvena drama ne da mi mira. Kroz glavu mi 
prolaze alternativni svršeci tog filma, a nagađanja temeljim na onome što se 
doista dogodilo nekim drugim izoliranim društvima. Kad su ljudi uhvaćeni 
u stupicu zajedničkog življenja bez mogućnosti selidbe, neprijatelji više ne 
mogu riješiti napetost tako što će se jednostavno razdvojiti. Moguće je da je 
ta napetost eksplodirala u masovnom pokolju, koji je kasnije zamalo uništio 
koloniju pobunjenika s Bountyja na samome Pitcairnu. Oskudica hrane i 
kanibalizam, što se dogodilo stanovnicima Mangareve, Uskršnjeg otoka i - 
bliskije Amerikancima - Donnerovoj družini u Kaliforniji. Možda su očajni 
ljudi pribjegli kolektivnom samoubojstvu, za što se u novije vrijeme 
odlučilo 39 pripadnika kulta Nebeska vrata u blizini San Diega u 
Kaliforniji. Umjesto samoubojstva, očajanje je moglo voditi u umobolnost, 
što je zadesilo neke članove belgijske antarktičke ekspedicije, čiji je brod 
1898.-1899. bio okovan ledom više od godinu dana. Još jedan katastrofalan 
svršetak mogla je biti smrt od gladi, sudbina japanskog garnizona na otoku 
Wake tijekom 2. svjetskog rata dodatno pogoršana sušom, orkanom, 
tsunamijem ili drugom ekološkom katastrofom. 


Zatim se u mislima prebacim na moguće blaže svršetke tog filma. 
Budući da je nekoliko naraštaja na Pitcairnu i Hendersonu život provelo u 
izolaciji, svi su u tom mikrodruštvu od stotinu ili nekoliko desetaka ljudi 
zasigurno bili u rodu i nije više bilo moguće dogovoriti brak a da se ne 
prekrše tabui incesta. Zato su ljudi možda samo ostarjeli zajedno i prestali 


imati djece, što se dogodilo posljednjim preživjelim pripadnicima 
Indijanaca Yahi u Kaliforniji, glasovitom Ishiju i njegovim trojima 
suplemenicima. Ukoliko se to malo stanovništvo nije obaziralo na tabue 
incesta, moguće je da je zbog njihova međusobnog spolnog općenja došlo 
do naglog porasta urođenih fizičkih anomalija, kao što je, na primjer, 
gluhoća na otoku Martha's Vineyard, nedaleko od obale Massachusettsa, ili 
na dalekom atlantskom otoku Tristan da Cunha. 


Možda nikad nećemo saznati zašto je završio film o Pitcairnu i 
Hendersonu. Ipak, bez obzira na završne detalje, glavni obrisi priče su jasni. 
Stanovništvo Mangareve, Pitcairna i Hendersona nanijelo je golemu štetu 
svojem okolišu i uništilo mnoge resurse nužne za život. Stanovništvo 
Mangareve bilo je dovoljno brojno da preživi, doduše u kronično 
zastrašujućim uvjetima i uz drastično loš životni standard. Međutim, od 
samog početka, i prije nego što su u većoj mjeri uništili okoliš, stanovnici 
Pitcairma i Hendersona ovisili su o uvozu poljoprivrednih proizvoda, 
tehnologije, kamena, ljuštura školjki i ljudi iz krovne populacije na 
Mangarevi. S propašću Mangareve koja više nije mogla održavati izvoz, ni 
najsrčanija nastojanja oko prilagodbe nisu mogla spasiti posljednje 
preživjele na Pitcairnu i Hendersonu. Ako vam se ti otoci i dalje čine 
previše udaljeni u vremenu i prostoru da bi bili relevantni za naša moderna 
društva, samo pomislite na rizike (kao i prednosti) rastuće globalizacije i 
rastuće svjetske gospodarske međuovisnosti. Mnoga gospodarski važna, ali 
ekološki osjetljiva područja (sjetite se nafte) već utječu na sve nas, baš kao 
što je Mangareva utjecala na Pitcairn i Henderson. 


POGLAVLJE 4 
Ljudi iz davnine: 

Anasazi Indijanci i njihovi susjedi 
Pustinjski zemljoradnici i Godovi Poljoprivredne 
strategije a Problemi Chacoa i njegovi šumski štakori 
m Regionalna integracija Propast i kraj Chacoa 
m Poruka Chacoa 


Od svih lokacija gdje su se zbili društveni slomovi koje razmatramo u 
ovoj knjizi, najudaljenije su otoci Pitcairm i Henderson o kojima smo 
govorili u prethodnom poglavlju. Kao suprotna krajnost, one najbliže 
domovini Amerikanaca nalazišta su plemena Anasazi u Nacionalnom 
povijesnom parku kulture Chaco (slike 9 i 10) i Nacionalnom parku Mesa 
Verde, koji se nalaze na jugozapadu Sjedinjenih Država, na državnoj 
autocesti 57 u Novom Meksiku, odnosno u blizini federalne autoceste 666, 
manje od 1000 kilometara od mojeg doma u Los Angelesu. Poput 
majanskih gradova, koji će biti tema sljedećeg poglavlja, ta nalazišta i druge 
lokacije s ostacima kulture starih Indijanaca popularne su turističke 
atrakcije, koje svake godine posjećuju tisuće građana modernog Prvoga 
svijeta. Omiljena među kolekcionarima umjetnina jest još jedna od tih 
nekadašnjih jugozapadnih kultura, Mimbres, i to zbog prekrasne lončarije 
ukrašene geometrijskim uzorcima i živopisnim likovima: jedinstvena 
tradicija koju je stvorilo društvo od jedva 4000 ljudi, koju je na vrhuncu 
uspjelo održati tek nekoliko generacija prije nego što je naglo nestala. 


Dopuštam da su društva s američkog jugozapada funkcionirala u 
mnogo manjem opsegu od gradova Maja, sa stanovništvom koje se nije 
brojilo u milijunima nego u tisućama. Majanski gradovi prostiru se na 
daleko većoj površini, imaju raskošnije spomenike i umjetnine, proizvodi su 
oštrije raslojenih društava na čelu s kraljevima i imali su pismo. A ipak je 
pleme Anasazi uspjelo u kamenu sagraditi najveće i najviše građevine u 
Sjevernoj Americi sve do čelikom opasanih čikaških nebodera iz 80-ih 
godina 19. stoljeća. I premda Anasazi Indijanci nisu imali sustav pisanja 
poput onoga koji nam omogućava u točan dan datirati majanske napise, 
vidjet ćemo da se i mnoge građevine američkog jugozapada ipak mogu 
datirati točno u godinu, zahvaljujući čemu arheolozi razumiju povijest tih 


društava vremenski preciznije nego što to je moguće za Uskršnji otok, 
Pitcairn i Henderson. 


Na američkom se jugozapadu ne radi samo o jednoj kulturi i jednom 
slomu nego o cijelom nizu kultura i slomova (karta, str. 168). jugozapadne 
kulture koje su proživjele regionalne slomove, drastične preustroje ili bile 
napuštene na raznim lokacijama i u raznim vremenima, ubrajaju se 
Mimbresi oko 1130.; kanjon Chaco, North Black Mesa i Anasazi duž rijeke 
Virgin sredinom ili krajem 12. stoljeća; oko 1300. Mesa Verdea i Anasazi iz 
Kayente; Mogolloni oko 1400.; a vjerojatno najkasnije do 15. stoljeća 
pleme Hohokam, poznato po  razrađenom sustavu  melioracijske 
poljoprivrede. Iako su se svi ti intenzivni prijelazi dogodili prije 1492. i 
dolaska Kolumba u Novi svijet, Anasazi Indijanci nisu nestali kao narod: 
druga indijanska društva na jugozapadu s nekim njihovim potomcima 
postoje i danas, poput puebla Hopija i Zunija. Što je razlog propasti ili 
naglih promjena u tako mnogo susjednih društava? 

Postoje omiljena objašnjenja, koja uzroke propasti pripisuju jednom 
jedinom čimbeniku. Navode uništavanje okoliša, sušu ili ratove i 
kanibalizam. A zapravo, znanstveno polje prapovijesti američkog 
jugozapada groblje je za takva objašnjenja. Djelovalo je više čimbenika, ali 
svi se svode na temeljni problem, a taj je da je američki jugozapad osjetljiv 
i oskudan okoliš za poljoprivredu - kao i velik dio današnjega svijeta. Kiša 
je rijetka i nepredvidiva, tla se brzo iscrpe, stope obnove šuma vrlo su 
niske. Ekološki problemi, osobito velike suše i povremene erozije riječnih 
korita, obično se ponavljaju u razmacima koji su mnogo duži od trajanja 
ljudskog života ili usmenog pamćenja. S obzirom na te ozbiljne teškoće, 
zadivljuje da su Indijanci na jugozapadu razvili tako složena poljodjelska 
društva. O njihovu uspjehu svjedoči činjenica da je veći dio tog područja 
danas mnogo rjeđe naseljen stanovništvom koje za sebe uzgaja hranu nego 
što je bio u vrijeme plemena Anasazi. 


Vozeći se kroz pustinjska područja prošarana ostacima kamenih kuća 
plemena Anasazi, njihovih brana i sustava za navodnjavanje, duboko me 
dirnuo i u pamćenje mi se usjekao pogled na taj, danas gotovo prazan 
krajolik s tek ponekom naseljenom kućom. Slom Anasazi Indijanaca i 
drugih kultura na jugozapadu ne nameće se samo kao napeta nego i kao 
poučna priča za ovu knjigu jer odlično ilustrira naše teme: preklapanje 
čovjekova učinka na okoliš i klimatskih promjena, prelijevanje ekoloških i 
populacijskih problema u rat, prednosti ali i opasnosti života u složenim 


društvima koja nisu gospodarski samostalna već ovise o uvozu i izvozu te 
slom društava nedugo nakon što dosegnu vrhunac po brojnosti stanovništva 
i moći. 

koko 

Prapovijest jugozapada iscrpno poznajemo zbog dviju prednosti koje 
taj kraj nudi arheolozima. Prva je metoda istraživanja ostataka štakorskih 
gnijezda, o kojoj ću govoriti u daljnjem tekstu, koja nam pruža pravu 
vremensku kapsulu biljaka u krugu od nekoliko desetaka metara od 
gnijezda, nekoliko desetljeća prije i poslije izračunatog datuma. 
Zahvaljujući toj prednosti, paleobotaničari su rekonstruirali promjene 
domaćeg raslinja. Zahvaljujući drugoj prednosti, godovima na gredama 
drvenih građevina, arheolozi mogu precizno, u godinu, odrediti starost 
gradilišta i ne moraju se oslanjati na radioaktivni ugljik, metodu kojom se 
arheolozi posvuda služe, a čiji rezultat od točnog datuma neizbježno 
odstupa od 50 do 100 godina. 

Metoda brojanja godova ovisi o činjenici da na jugozapadu količina 
kiše i temperatura variraju po godišnjim dobima, a prema tome i stope rasta 
drveća, što vrijedi i za druge lokacije u umjerenom pojasu. Zato stabla u 
umjerenom pojasu rastu u širinu dobivajući jedan god godišnje, za razliku 
od stabala u tropskim prašumama koja gotovo stalno rastu. No jugozapad je 
bolji za proučavanje godova drveća od većine drugih lokacija u umjerenom 
pojasu jer su se zbog suhe klime odlično očuvale drvene grede sa stabala 
posječenih prije tisuću godina. 

Evo kako se određuje starost prema godovima, znanstvenicima 
poznatije pod imenom dendrokronologija (od grčkog korijena dendron = 
stablo i chronos = vrijeme). Ako ste, recimo, danas (2005. godine) posjekli 
stablo, jednostavno ćete prebrojiti godove počevši od vanjske kore (koja 
odgovara ove godine naraslome godu) i pri tome ustanoviti da se 177. god 
od najdaljega prema središtu pojavio 1828. godine (2005. minus 177). No 
malo je teže odrediti godinu nastanka određenog goda u drvenoj gredi starih 
Anasazi Indijanaca jer isprva ne znate koje je godine greda posječena. No 
širina godova varira iz godine u godinu, ovisno o tome koliko je godina bila 
kišna ili sušna. Zato slijed godova u presjeku stabla nalikuje na poruku u 
Morseovoj abecedi kojom su se nekada slale telegrafske poruke; točka- 
točka-crta-točka-crta na Morseovoj abecedi, široko-široko-usko-široko-usko 
u slijedu godova. U stvari, slijed godova daje još precizniju dijagnozu i 


bogatiji je informacijama od Morseove abecede jer godova na stablima ima 
u mnogo različitih širina dok se u Morseovoj abecedi može birati samo 
između točke ili crte. 


Stručnjaci za godove (poznatiji kao dendrokronolozi) bilježe slijed 
širih i užih godova na stablu posječenome nedavne poznate godine, a 
bilježe i slijed godova u gredama od stabala posječenih u različito 
nepoznato vrijeme u prošlosti. Zatim uspoređuju i povezuju sljedove 
godova s onim istim dijagnostičkim široko-uskim uzorcima s različitih 
greda. Na primjer, pretpostavimo da ove godine (2005.) posječete stablo za 
koje se ispostavi da je staro 400 godina (400 godova), a ima sasvim 
specifičan slijed od pet širokih, dva uska i šest širokih godova za 13 godina, 
od 1643. pa do 1631. Otkrijete li taj isti specifičan slijed na staroj gredi s 
322 goda, koja potječe sa stabla posječenog nepoznatog datuma, i to kako 
počinje sedam godina od krajnjeg goda, onda možete zaključiti da stara 
greda dolazi od stabla posječenog 1650. godine (sedam godina nakon 
1643.) i da je ono počelo rasti godine 1318. (322 godine prije 1650.). Zatim 
tu gredu, sa stabla koje je raslo između 1318. i 1650. povežete s još starijim 
gredama, a isto tako pokušate usporediti obrasce godova i pronaći gredu čiji 
obrazac pokazuje da potječe sa stabla posječenog nakon 1318., ali je počelo 
rasti prije 1318., i time protegnete svoj zapis o godovima dalje u prošlost. 
Dendrokronolozi su na taj način sastavili registre godova, koji se za neke 
dijelove svijeta sežu tisuće godina u prošlost. Svaki takav registar vrijedi za 
geografsko područje čija veličina ovisi o mjesnim vremenskim obrascima 
jer i vrijeme, a stoga i obrasci rasta stabala variraju od lokacije do lokacije. 
Na primjer, temeljna kronologija godova za američki jugozapad vrijedi (uz 
neke varijacije) za područje od sjevernog Meksika do Wyominga. 

Dodatna prednost dendrokronologije jest da širina i podstruktura 
svakog goda govore o tome koliko je koje godine palo kiše i u koje je 
godišnje doba padala. Tako da se zahvaljujući proučavanju godova može 
rekonstruirati i klima u prošlosti; na primjer, niz širokih godova označava 
vlažno razdoblje, a uskih sušu. Time su godovi arheolozima na jugozapadu 
izvor jedinstveno preciznog datiranja i jedinstveno iscrpnih informacija o 
okolišu iz godine u godinu. 

koko 


Prvi ljudi koji su dospjeli do dviju Amerika i živjeli kao lovci- 
skupljači došli su na američki jugozapad najkasnije 11.000. godina pr.n.e., 


ali vjerojatno i ranije, kad su Novi svijet naseljavali narodi iz Azije, preci 
modernih Indijanaca. Poljoprivreda se na jugozapadu nije razvila autohtono 
zbog malog broja divljih biljaka i životinjskih vrsta koje su se mogle 
kultivirati i pripitomiti. Došla je iz Meksika, gdje su uzgojeni kukuruz, 
bundeva, grah i mnoge druge kulture - kukuruz je došao najkasnije 2000. 
pr.n.e., bundeva oko 800. godine n.e., grah nešto kasnije, a pamuk tek 400. 
godine n.e. Ljudi su držali i domaće pure, ali se još raspravlja o tome jesu li 
najprije pripitomljene u Meksiku pa se onda proširile na jugozapad ili 
obratno ili su pak pripitomljene na svakom području zasebno. Indijanci s 
jugozapada prvobitno su u svoj lovačko-skupljački način života uključili 
samo ponešto poljoprivrede, kao moderni Apaši u 16. i 19. stoljeću: Apaši 
bi se u sezoni rasta naselili na jednom mjestu dok ne bi zasijali i poželi 
usjeve, a zatim su ostali dio godine bili u pokretu kao lovci-skupljači. 
Najkasnije do 1. godine n.e. neki Indijanci s jugozapada već su se bili za 
stalno nastanili u selima i postali ponajprije ovisni o poljoprivredi s 
navodnjavanjem preko jaraka. Nakon toga, njihovo je stanovništvo 
brojnošću eksplodiralo i širilo se po okolici sve dok oko 1117. godine nije 
počelo opadati u snazi i broju. 


Nastala su najmanje tri alternativna tipa poljodjelstva, a svaki je imao 
različito rješenje za temeljni problem jugozapada: kako pribaviti dovoljno 
vode za uzgoj kultura u okolišu gdje kiše padne tako malo i tako neredovito 
da se danas gotovo nitko, ondje uopće ne bavi poljodjelstvom. Jedno od ta 
tri rješenja bilo je takozvano obrađivanje suhe zemlje, što je značilo 
pouzdati se u padaline na višim uzvisinama, gdje je doista bilo dovoljno 
kiše da pospješi rast biljaka na poljima. 

Drugo rješenje nije ovisilo o kiši koja pada izravno na polje, ali je 
zato usvojeno na područjima gdje je razina podzemne vode dolazila 
dovoljno blizu površine da se do nje protezalo korijenje biljaka. Ta se 
metoda koristila na dnu kanjona kojima su tekle isprekidane ili stalne 
rječice i koji su imali plitke naplavljene podzemne vode, kao što je kanjon 
Chaco. Treće rješenje, koje se osobito prakticiralo kod Hohokama, ali i u 
kanjonu Chaco, bilo je skupljanje otekle vode u jarcima ili kanalima za 
navodnjavanje polja. 

Iako su metode kojima su se na jugozapadu služili kako bi pribavili 
dovoljno vode za poljodjelstvo bile varijante ta tri tipa, ljudi su na raznim 
lokacijama eksperimentirali s alternativnim strategijama za primjenu tih 
metoda. Eksperimenti su trajali gotovo tisuću godina, mnogi su stoljećima 


uspijevali, ali su s vremenom svi osim jednoga podlegli ekološkim 
problemima čiji su uzroci bili čovjekov učinak na okoliš ili klimatske 
promjene. Svaka alternativa nosila je različite rizike. 

Jedna strategija bila je život na višim uzvisinama gdje je bilo više 
oborina, što je radio Mogollon, narod u Mesa Verdeu i još jedan narod iz 
starije poljodjelske faze, poznate pod nazivom faza Pueblo I. Rizik je bio u 
tome što je na visokim uzvisinama hladnije nego na niskima pa je, osobito u 
hladnim godinama, moglo jednostavno biti prehladno za poljodjelstvo. 
Druga krajnost bila je zemljoradnja na toplijim niskim uzvisinama, no ondje 
nema dovoljno oborina za obrađivanje suhe zemlje. Hohokam Indijanci su 
tom problemu doskočili tako što su sagradili najprostraniji sustav 
navodnjavanja u obje Amerike, uz iznimku Perua, sa stotinama kilometara 
sekundarnih kanala koji su se granali iz glavnog kanala dugog 19 
kilometara, dubokog 5 i širokog 24 metra. Međutim, navodnjavanje je sa 
sobom nosilo rizik da zbog prosijecanja jaraka i prokopa ne dođe do 
iznenadnog obilnog otjecanja vode od kišnih oluja, koja bi još više izdubla 
jarke i prokope i usijecala duboke kanale zvane aroji. U arojima je razina 
vode znala pasti ispod razine polja, zbog čega je ljudi bez crpki nisu mogli 
upotrebljavati za navodnjavanje. K tome, navodnjavanje podrazumijeva i 
opasnost da naročito obilne kiše ili poplave otplave brane i kanale, što se 
možda doista na koncu i dogodilo Hohokam Indijancima. 


Druga, konzervativnija strategija bila je uzgoj kultura samo na 
površinama s pouzdanim izvorima i pouzdanom razinom podzemne vode. 
To su rješenje u početku usvojili pleme Mimbres i narodi iz poljodjelske 
faze poznate pod nazivom Pueblo II u kanjonu Chaco. No tada su došli u 
opasnu napast da u vlažnim desetljećima s povoljnim uvjetima za rast 
prošire poljodjelstvo na rubna područja s nepouzdanijim izvorima ili 
podzemnom vodom. Moguće je da je sve brojnije stanovništvo na tim 
rubnim područjima zatim shvatilo da nije u stanju uzgajati kulture i 
gladovalo kad je nepredvidljiva klima opet postala sušna. Takva je sudbina 
doista zadesila pleme Mimbres, koje je počelo sigurno obrađujući 
aluvijalno tlo, a zatim i susjednu zemlju iznad njega, zbog toga što je 
stanovnika postalo previše da bi ga samo ono moglo prehraniti. U svojem 
su kockanju dobro prošli tijekom vlažne klimatske faze, kad su polovicu 
potrebne hrane mogli nabaviti izvan prostora aluvijalnog tla. No zato su se, 
kad se vratila suša, upravo zbog tog kockanja zatekli s dvostruko većim 


brojem stanovnika od onoga koji je moglo hraniti aluvijalno tlo pa se 
društvo Mimbres pod tim pritiskom iznenada slomilo. 


Još jedno rješenje bilo je zaposjesti neko područje na samo nekoliko 
desetljeća, dok se ne iscrpi tlo i ne izlovi divljač, a zatim se odseliti na 
drugo područje. Ta metoda funkcionirala je kad je gustoća stanovništva bila 
slaba pa je bilo mnogo nezaposjednutih područja na koja se moglo odseliti, 
a i svako takvo područje moglo se iznova ostaviti dovoljno dugo 
nezaposjednutim da se raslinje i hranjive tvari u tlu stignu oporaviti. Većina 
arheoloških nalazišta na jugozapadu bila je doista nastanjena samo nekoliko 
desetljeća premda nam danas pozornost privlači onih nekoliko velikih 
nalazišta koja su bila stalno nastanjena nekoliko stoljeća u kontinuitetu, 
kakvo je Pueblo Bonito u kanjonu Chaco. Međutim, metoda promjene 
lokacije nakon kratkog zaposjedanja postala je nemoguća u situacijama 
visoke gustoće stanovništva, kad je cijela okolica postala prenapučena i nije 
bilo praznog mjesta na koje bi se moglo odseliti. 


Još jedna strategija bila je uzgoj kultura na mnogim lokacijama iako 
se oborine na mjesnoj razini ne mogu predvidjeti, zatim njihova žetva gdje 
god je bilo dovoljno kiše da usjevi bogato rode te potom ljetinu rasporediti 
tako da nešto dobiju i oni koji su ostali živjeti svugdje gdje te godine pukim 
slučajem nije palo dovoljno kiše. Bilo je to jedno od rješenja koje je na 
koncu usvojeno u kanjonu Chaco. Međutim, bilo je riskantno po tome što je 
za preraspodjelu trebao postojati složen politički i društveni sustav koji će 
objediniti djelatnosti na različitim lokacijama i što je mnogo ljudi zahvatila 
glad kad se taj složeni sustav slomio. Preostala strategija bila je 
poljodjelstvo i život u blizini stalnih ili pouzdanih izvora vode, ali na 
terasastim uzvišicama iznad glavnih poplavnih putova kako bi se izbjegla 
opasnost da obilna poplava otplavi polja i sela; i bavljenje raznolikom 
privredom, uz iskorištavanje ekološki raznolikih područja tako da svaka 
naseobina bude gospodarski samostalna. To rješenje, koje su usvojili ljudi 
čiji potomci danas žive u Pueblu Hopi i Zuni na jugozapadu, provodi se 
više od tisuću godina. Neki moderni Hopi i Zuni, gledajući oko sebe 
neumjerenost američkog društva, odmahnu glavom i kažu: "Bili smo ovdje 
davno prije nego ste vi došli i nadamo se da ćemo ovdje biti i dugo nakon 
što vas više ne bude." 

Svim tim alternativnim rješenjima zajednički je jedan veći rizik: 
posljedica niza dobrih godina, s dostatnom količinom kiše ili s dovoljno 
plitkim razinama podzemne vode, mogla bi biti porast broja stanovnika 


zbog čega društvo postaje sve složenije i međusobno ovisnije te više nije 
lokalno gospodarski samostalno. Takvo društvo ne može se poslije uhvatiti 
ukoštac s nizom loših godina, koje društvo s manje brojnim stanovništvom, 
manje ovisno o drugima i gospodarski samostalnije lakše može prebroditi i 
nakon njega se oporaviti. Vidjet ćemo da upravo zato što su se našli između 
čekića i nakovnja, Anasazi Indijanci su nestali iz doline Long House, a 
možda i s ostalih područja. 


— NALAZIŠTA NARODA ANASAZI — 

Koko 


Nijedno napuštanje neke lokacije nije tako temeljito proučeno kao 
ono koje se odnosi na najspektakularniji i najveći skup nalazišta, nalazišta 
plemena Anasazi u kanjonu Chaco na sjeverozapadu Novog Meksika. 
Društvo Anasazi u Chacou cvalo je tijekom najmanje pet stoljeća, otprilike 
od 600. godine n.e. sve dok nije nestalo negdje između 1150. i 1200. 
godine. Bilo je to složeno ustrojeno, prostorno široko regionalno integrirano 
društvo koje je podiglo najveće građevine u pretkolumbovskoj Sjevernoj 
Americi. I više nego ogoljelim krajolikom Uskršnjeg otoka bez ijednog 
stabla osupnuti smo današnjim ogoljelim krajolikom kanjona Chaco, 
također bez stabala, njegovim duboko usječenim arojima i rijetkim niskim 
raslinjem otpornim na sol. Naime, danas u kanjonu nitko ne živi i ovdje 
možete naći tek nekoliko kuća šumara iz Uprave za nacionalne parkove. 
Zašto bi itko podizao napredni grad u toj pustoši i zašto ga je, nakon sveg 
tog truda oko građenja, zatim napustio? 


Kad su se oko 600. godine indijanski poljodjelci doselili u kanjon 
Chaco, u početku su živjeli u podzemnim kućama-jamama, kao i njihovi 
suvremenici, drugi Indijanci na američkom jugozapadu. Bez ikakvog 
doticaja s indijanskim društvima koja su u Meksiku, tisuću i pol kilometara 
južnije, gradila kamene građevine, Anasazi su u Chacou oko 700. godine 
potpuno sami izumili tehnike gradnje u kamenu i na koncu gradili tako da 
su oko kamenog krša podizali zidove od izrezanog kamena (slika 11). U 
početku su te građevine imale samo jedan kat, ali u Pueblo Bonitu, 
najvećem nalazištu u Chacou, pretvaraju se oko 920. godine n.e. u 
dvokatnice, a u sljedeća dva stoljeća u peterokatnice i šesterokatnice sa 600 
soba, čije su krovove držali trupci dugi do 5,3 metara i teški do 350 
kilograma. 


Zašto su od svih nalazišta Anasazi Indijanaca, upravo u kanjonu 
Chaco tehnike gradnje kao i politička i društvena kompleksnost dosegnuli 
vrhunac? Razlog su vjerojatno određene prednosti okoliša u tom kanjonu, 
koji je u početku predstavljao povoljnu oazu na sjeverozapadu Novog 
Meksika. Uski je kanjon hvatao višak vode iz mnogih perifernih kanala i s 
velike visoravni pa je imao visoke razine naplavljene podzemne vode, zbog 
čega je poljoprivreda na nekim područjima bila moguća neovisno o količini 
oborina, a i tlo se brzo obnavljalo nakon otjecanja vode. Na velikom 
nastanjivom području u kanjonu i 80 kilometara oko njega moglo je živjeti 
relativno brojno stanovništvo, s obzirom na takav suhi okoliš. U tom se 


kraju nalazi vrlo mnogo korisnih divljih biljaka i životinja, a zahvaljujući 
relativno maloj nadmorskoj visini, i duga sezona poljoprivrednog uzgoja. 
Isprva su iz obližnjih šuma pinije i borovice dobivali građevinske trupce i 
ogrjev. Najstarije krovne grede, identificirane po svojim godovima i još 
danas odlično očuvane u suhoj jugozapadnoj klimi, potječu od pinija iz 
okolice kanjona, a ostaci ogrjeva u prvim ognjištima od lokalnih pinija i 
borovica. Anasazi su za prehranu najviše uzgajali kukuruz i nešto manje 
tikve i grah, no najstariji arheološki slojevi pokazuju i da su jeli mnogo 
divljih biljaka poput pinjola (75 posto bjelančevina) te da su mnogo lovili 
jelene. 

Protuteža tim prirodnim prednostima kanjona Chaco bila su dva 
velika nedostatka osjetljivosti okoliša na jugozapadu. Jedan se odnosio na 
probleme gospodarenja vodom. Po svemu sudeći, isprva se otekla kiša 
prostirala poput široke plahte preko ravnog dna kanjona, što je 
omogućavalo obrađivanje aluvijalnog tla, pri čemu su se usjevi natapali i 
oteklom kišom i visokom naplavljenom podzemnom vodom. Kad su 
Anasazi počeli skretati vodu u kanale za navodnjavanje, zbog koncentracije 
otekle vode u kanalima i krčenja raslinja u poljoprivredne svrhe, a uz 
djelovanje prirodnih procesa, oko 900. godine došlo je do presijecanja 
dubokih aroja u kojima je razina vode bila ispod razine polja pa je 
melioracijska poljoprivreda, ali i ona zasnovana na podzemnoj vodi, bila 
moguća tek kad bi se aroji opet napunili. Do takvog prosijecanja aroja može 
doći u tren oka. Na primjer, krajem 80-ih godina 19. stoljeća u gradu 
Tucsonu u Arizoni, američki naseljenici iskopali su takozvani jarak- 
presretač da bi presjekli plitku podzemnu vodu i preusmjerili njezin tok na 
aluvijalno tlo. Na žalost, poplave od obilnih kiša u ljeto 1890. rasjekle su 
gornji dio tog jarka i pokrenule arojo koji se u samo tri dana protegnuo 9,6 
kilometara uzvodno i za sobom ostavio prosječeno i poljoprivredno 
beskorisno aluvijalno tlo pokraj Tucsona. Najstarija indijanska društva na 
jugozapadu vjerojatno su pokušala sa sličnim jarcima-presretačima, uz 
slične rezultate. Anasazi Indijanci iz Chacoa rješavali su problem aroja u 
kanjonu na nekoliko načina: kišnicu su skupljali iza brana u perifernim 
kanjonima iznad visine glavnog kanjona; organizacijom polja koja su tom 
kišnicom mogli navodnjavati; pohranjivali su kišnicu koja je padala preko 
vrhova litica koje između svakog para perifernih kanjona obrubljuju 
sjeverni zid kanjona; podigli su i kamenu branu u glavnom kanjonu. 


Osim gospodarenja vodom, postojao je i drugi veliki ekološki 
problem, a to je sječa šuma, što se otkrilo metodom analize ostataka 
štakorskih gnijezda. Za one među vama koji (poput mene do prije par 
godina) nisu nikad vidjeli šumske štakore, ne znaju što su ostaci njihovih 
gnijezda i ne mogu ni zamisliti koliko su bili važni za prethistoriju plemena 
Anasazi, evo brzog i intenzivnog tečaja analize štakorskog gnijezda. 
Prelazeći pustinju Nevade, gladni kopači zlata zapazili su 1849. na litici 
neke svjetlucave kuglice nalik bombonima, polizati ih ili pojeli i otkrili da 
su slatkog okusa, no poslije im je od njih bilo mučno. S vremenom se 
ispostavilo da su kuglice stvrdnute naslage koje su napravili mali glodavci, 
šumski štakori, koji su za svoju zaštitu gradili gnijezda od pruća, dijelova 
biljaka i izmeta sisavaca što bi ih prikupili u blizini te od ostataka hrane, 
odbačenih kostiju i vlastitog izmeta. Kako nemaju naviku odlaziti na zahod, 
štakori mokre u vlastito gnijezdo, a dok se mokraća suši kristaliziraju se 
šećer i druge tvari od kojih se gnijezdo stvrdne kao cigla. Gladni kopači 
zlata jeli su. zapravo, sasušenu štakorsku mokraću s primjesama štakorskog 
izmeta i štakorskog smeća. 


Naravno, kako bi izbjegli nepotrebno naprezanje, te do kraja umanjili 
rizik od grabežljivaca, šumski štakori skupljaju raslinje u krugu od samo 
nekoliko metara od gnijezda. Nakon nekoliko desetljeća, potomstvo napušta 
staro gnijezdo i odlazi izgraditi novo, dok zbog kristalizirane mokraće građa 
od koje se sastoji staro gnijezdo ne gnjili. Identifikacijom ostataka nekoliko 
desetaka biljnih vrsta u gnijezdu, skorenih od mokraće, paleobotaničari 
mogu rekonstruirati sliku raslinja pokraj gnijezda u vrijeme kad su ga 
štakori gradili, dok zoolozi mogu donekle rekonstruirati faunu iz ostataka 
kukaca i kralježnjaka. Istinu govoreći, štakorsko gnijezdo san je svakog 
paleontologa: vremenska kapsula sa sačuvanim uzorkom mjesnog raslinja, 
skupljenim u krugu od nekoliko metara od samog gnijezda u razdoblju od 
nekoliko desetljeća, u vrijeme točno utvrđeno obrađivanjem gnijezda 
radioaktivnim ugljikom. 

Paleoekolog Julio Betancourt prošao je 1975. uz kanjon Chaco dok se 
kao turist vozio kroz Novi Meksiko. Gledajući odozgo goli krajolik oko 
Puebla Bonita, pomislio je: "Ovo mjesto izgleda poput pregažene 
mongolske stepe; odakle su ti ljudi dobivali drvnu građu i ogrjev?" Isto su 
se pitali arheolozi koji su proučavali ruševine. Tri godine kasnije, u trenutku 
nadahnuća, kad ga je prijatelj zamolio da iz posve drugih razloga napiše 
prijedlog za stipendiju za proučavanje štakorskih gnijezda, Julio se prisjetio 


prvog dojma o Pueblu Bonitu. Odmah je nazvao stručnjaka za takva 
gnijezda, Toma Van Devendera i ustanovio da je Tom već prikupio nekoliko 
gnijezda, pronađenih na logorištu Uprave za nacionalne parkove u blizini 
Pueblo Bonita. Pokazalo se da je u gotovo svima bilo iglica pinija koje 
danas ne rastu kilometrima daleko, ali su ipak od njih na neki način 
izrađene krovne grede u ranim fazama gradnje u Pueblu Bonitu, kao što je 
od njih potjecao i velik dio drvenog ugljena pronađen u ognjištima i 
ostacima smetlišta. Julio i Tom shvatili su da se radi o starim ostacima 
smetlišta iz vremena kad borovi jesu rasli u blizini, ali nisu imali pojma 
koliko su stari: mislili su možda samo stotinjak godina ili tu negdje. Zato su 
uzorke s tih ostataka dali na obradu radioaktivnim ugljikom. Kad su im iz 
laboratorija poslali procjenu starosti uzoraka, Julio i Tom zaprepašteno su 
saznali da su mnogi ostaci smetlišta stari više od tisuću godina. 


To slučajno zapažanje pokrenulo je pravu lavinu proučavanja ostataka 
štakorskih gnijezda. Danas znamo da ostaci gnijezda gnjile krajnje sporo u 
sušnoj klimi američkog jugozapada. Ako su od prirodnih sila zaštićeni pod 
nekom izbočinom ili u špilji, ostaci gnijezda mogu trajati 40.000 godina, 
daleko dulje nego što bi se itko usudio procijeniti. Kad mi je Julio u blizini 
Kin Kletsoa, nalazišta chacoanskih Anasazi Indijanaca, pokazao prve 
ostatke štakorskog gnijezda koje sam u životu vidio, obuzelo me je 
strahopoštovanje pri pomisli da je to naoko posve novo gnijezdo možda 
sagrađeno u vrijeme dok su na teritoriju modernih Sjedinjenih Država još 
živjeli mamuti, divovski ljenjivci, američki lavovi i drugi izumrli sisavci iz 
ledenog doba. 

Julio je na području kanjona Chaco prikupio i radioaktivnim ugljikom 
obradio još 50 gnijezda koja su, kako se ispostavilo, vremenski obuhvaćala 
cijelo razdoblje uspona i pada civilizacije Anasazi, od 600. do 1200. godine. 
Na taj način, Julio je rekonstruirao vegetacijske promjene u kanjonu Chaco. 
U tim proučavanjima ostataka gnijezda ustanovljeno je da je sječa šuma 
drugi od dva glavna ekološka problema čiji je uzrok rast stanovništva u 
kanjonu Chaco oko 1000. godine (uz gospodarenje vodom kao prvim 
problemom). U gnijezdima starijima od te godine još ima iglica pinija i 
borovica, kao u prvom gnijezdu koje je Julio analizirao te u gnijezdu koje 
mi je pokazao. Dakle, chacoanski Anasazi Indijanci gradili su u početku 
nastambe u šumovitom kraju punom pinija i borovica koji je, za razliku od 
današnjeg golog krajolika, imao tu pogodnost da se u neposrednoj okolici 
mogao naći ogrjev i drvna građa. Međutim, u gnijezdima nastalim poslije 


1000. godine nema iglica pinija i borovica, što pokazuje da su šume već 
tada bile potpuno uništene i da je nalazište zadobilo svoj današnji ogoljeli 
izgled. Kanjon Chaco ostao je tako brzo bez šume iz istog onog razloga o 
kojem sam govorio u Poglavlju 2, kad sam objašnjavao zašto je bilo 
izglednije da bez šume ostanu Uskršnji otok i ostali sušni otoci Tihog 
oceana nastanjeni ljudima nego vlažni otoci: u suhoj klimi stopa ponovnog 
izrastanja drveća na posječenom tlu može biti prespora da održi korak sa 
stopom sječe. 
koko 


Kad su ostali bez šuma, stanovnici Chacoa nisu ostali samo bez 
pinjola kao izvora hrane u okolišu već su morali pronaći i drugi izvor drvne 
građe za graditeljske potrebe, što vidimo po tome da se u Chacou nije više 
uopće gradilo gredama od pinija. Chacoanci su problem riješili tako što su 
odlazili daleko od kuće, u planine udaljene i do 80 kilometara od kanjona, 
gdje su na uzvisinama višima i do tisuću metara rasle šume žutoga bora, 
smreke i jele. Budući da nisu imali teglećih životinja, oko 200.000 trupaca, 
svaki težak do 320 kilograma, spustili su s planina i odvukli cijelim putem 
do kanjona Chaco samo snagom ljudskih mišića. 


Juliov student Nathan English u najnovijem je proučavanju, u 
suradnji s Juliom, Jeffom Deanom i Jayom Quadeom, točnije utvrdio odakle 
su potjecali veliki smrekovi i jelovi trupci. Na području Chacoa postoje tri 
moguća izvora tog drveća, a sva tri se nalaze na velikim visinama triju 
planinskih lanaca koji su gotovo jednako udaljeni od kanjona: na planinama 
Chuska, San Mateo i San Pedro. S koje su točno planine chacoanski 
Anasazi dovlačili crnogoricu? Drveće na tim trima planinskim lancima 
pripada istoj vrsti i izgleda posve jednako. Kao dijagnostički potpis, Nathan 
je uzeo izotope stroncija, elementa koji je kemijskim sastavom vrlo sličan 
kalciju i stoga se zajedno s njime nalazi u biljkama i životinjama. Stroncij 
postoji u alternativnim oblicima (izotopima) koji se neznatno razlikuju po 
atomskoj težini, a od njih su u prirodi najučestaliji stroncij-87 i stroncij-86. 
Međutim, omjer stroncija-87 i stroncija-86 varira ovisno o starosti stijene i 
sadržaju rubidija u stijeni jer stroncij nastaje radioaktivnim truljenjem 
izotopa rubidija. Pokazalo se da se živuća crnogorična stabla na tim trima 
planinskim lancima jasno razlikuju po omjeru stroncija-87 i stroncija-86, 
bez ikakvih međusobnih preklapanja. Nathan je sa šest ruševina u Chacou 
prikupio uzorke 52 crnogorična trupca, a izabrao je one po čijim se 
godovima vidi da su posječeni između 974. i 1104. godine. Prema omjeru 


izotopa stroncija, dvije trećine trupaca potjecalo je s planine Chuska, trećina 
s planine San Mateo, a nijedan s planine San Pedro. U nekim slučajevima, u 
određenu građevinu u Chacou ugradili su iste godine trupce s oba planinska 
lanca ili su jedne godine gradili s trupcima s jedne, a druge godine s 
trupcima s druge planine, a znalo se dogoditi i da s iste planine potječu 
trupci za nekoliko različitih građevina u istoj godini. Ovdje, dakle, imamo 
nedvosmislen dokaz da je glavni grad plemena Anasazi u kanjonu Chaco 
imao dobro organiziranu dalekosežnu međumjesnu opskrbnu mrežu. 


Unatoč tome što su se zbog produbljivanja tih dvaju ekoloških 
problema smanjili poljoprivredni prinosi, a opskrba drvnom gradom unutar 
samog kanjona Chaco gotovo nestala ili pak zbog rješenja što su Anasazi 
Indijanci iznašli za te probleme, broj stanovnika u kanjonu i dalje je rastao, 
osobito u vrijeme velikog vala izgradnje koji je počeo 1029. godine. Valova 
gradnje bilo je još, osobito tijekom vlažnih desetljeća kad je više kiše 
značilo i više hrane, više ljudi i veću potrebu za građevinama. O gustoći 
stanovništva ne svjedoče samo čuvene Velike kuće (kao što je Pueblo 
Bonito), u pravilnim razmacima poredane oko kilometar i pol dalje, na 
sjevernoj strani kanjona Chaco, već i udubine koje su izbušili na okomitoj 
strani sjeverne litice, u koje su umetali krovne grede i tako ih učvršćivali, 
što upućuje na neprekinut niz stambenih građevina u podnožju litica između 
Velikih kuća. O gustoći stanovništva svjedoče i ostaci stotina malih 
naseobina na južnoj strani kanjona. Ne zna se koliko je ljudi ukupno živjelo 
u kanjonu i o tome se mnogo raspravlja. Mnogi arheolozi smatraju da ih je 
bilo manje od 5000 i da je u tim golemim građevinama osim svećenika 
živjelo tek nekoliko stalnih stanovnika, a seljaci su ih posjećivali samo u 
određeno doba, u vrijeme održavanja obreda. Drugi arheolozi zamjećuju da 
je Pueblo Bonito, tek jedna od velikih kuća u kanjonu Chaco, sam po sebi 
bio građevina od 600 soba te da sve te udubine u stijeni upućuju na to da su 
se nastambe protezale gotovo cijelom duljinom kanjona što pak ukazuje da 
je stanovnika bilo mnogo više od 5000. U arheologiji su česte takve 
rasprave o procjeni broja stanovnika, a spominju se u poglavljima o 
Uskršnjem otoku i Majama. 

Bez obzira na broj, to gusto stanovništvo nije se više moglo 
uzdržavati nego su ga financirale zabačene satelitske naseobine, sagrađene 
u sličnom arhitektonskom stilu i povezane s kanjonom Chaco zrakastom 
regionalnom mrežom cesta. Bile su to stotine kilometara cesta koje se i 
danas razaznaju u krajoliku. Te zabačene naseobine imale su brane za 


sakupljanje kiše koja je padala neredovito i samo u pojedinim dijelovima 
kanjona: moglo se dogoditi da grmljavinska oluja obilnom kišom ispuni 
jedno suho riječno korito u pustinji, a ostavi suhim drugo, udaljeno samo 
kilometar i pol. Brane su omogućavale da velik dio kišnice iz određenog 
korita, ako je imalo sreće da ga zalije obilna kiša, ostane pohranjen iza 
brane pa su ljudi koji su ondje živjeli mogli te godine brzo zasijati kulture, 
navodniti ih te uzgojiti golem višak hrane na naplavljenom tlu pokraj tog 
suhog korita. Viškom su potom prehranjivali ljude u svim ostalim 
satelitskim naseobinama koje su oborine te godine zaobišle. 


Kanjon Chaco postao je crna rupa u koju se roba uvozila, ali iz koje 
se ništa opipljivo nije izvozilo. U kanjon Chaco stizali su s drugih područja 
Novog Meksika oni deseci tisuća velikih stabala za gradnju, lončarija (sva 
lončarija iz mlađeg razdoblja uvozila se, vjerojatno zato što su bile 
iscrpljene mjesne zalihe ogrjeva pa u samome kanjonu nisu imali na čemu 
ispeći posude), kvalitetan kamen za izradu alata i tirkiz za izradu ukrasa od 
plemena Hohokam i iz Meksika luksuzna roba: crvene are, nakit od ljuštura 
školjki i bakrena zvona. Prema najnovijem istraživanju, i hranu su morali 
uvoziti. U tom istraživanju utvrđeno je porijeklo kukuruznih klipova 
iskopanih u Pueblu Bonitu i to istom onom metodom izotopa stroncija koju 
je primijenio Nathan English kako bi otkrio porijeklo drvenih greda iz 
Puebla Bonita. Ispostavlja se da su kukuruz već u 9. stoljeću uvozili s 
planine Chuska, 80 kilometara zapadno (koja je bila i jedno od dvaju izvora 
krovnih greda), dok je kukuruz iz posljednjih godina Puebla Bonita u 12. 
stoljeću potjecao sa sustava polja pokraj rijeke San Juan, 96 kilometara 
sjeverno. 


Društvo u Chacu pretvorilo se u mini carstvo, podijeljeno na dobro 
uhranjenu elitu koja je živjela u luksuzu i slabije uhranjeno seljaštvo koje je 
radilo i uzgajalo hranu. Cestovna mreža i rasprostranjenost standardizirane 
arhitekture diljem regije svjedoče da su gospodarstvo i kultura Chacoa i 
njegovih satelita bili regionalno integrirani na području velikih dimenzija. 
Stilovi građevina ukazuju na trostupanjsku hijerarhiju: najveće građevine, 
takozvane Velike kuće u samom kanjonu Chaco (rezidencije vladajućih 
poglavica?), Velike kuće izvan kanjona u satelitskim naseobinama 
("provincijski glavni gradovi" mladih poglavica?) te malena gospodarstva s 
kućama od samo nekoliko soba (kuće seljaka?). 


U usporedbi s manjim građevinama, Velike kuće odlikovale su se 
elegantnijom gradnjom i zidovima obloženim drvom, velikim strukturama 


zvanima Velike kive koje su služile za vjerske obrede (slične onima koje u 
tu svrhu i danas upotrebljavaju u modernim pueblima) te većim omjerom 
skladišnog prostora u odnosu na ukupnu površinu. Velike kuće imale su 
znatno više uvezene luksuzne robe od malenih posjeda, na primjer već 
spomenutog tirkiza, crvenih ara, nakita od školjaka i bakrenih zvona, kao i 
uvezene lončarije plemena Mimbres i Hohokam. Najveća koncentracija 
luksuznih predmeta koja je ikad pronađena potječe iz sobe broj 33 u Pueblu 
Bonitu, u kojoj se nalaze grobnice 14 osoba s 56.000 komada tirkiza i na 
tisuće ukrasa od školjki, a među njima i jedna ogrlica od 2000 tirkiznih zrna 
te košara optočena mozaikom od tirkiza, puna zrna od tirkiza i ljuštura 
školjki. Što se tiče dokaza da su se glavari hranili bolje od seljaka, u 
ostacima smetlišta iskopanih u blizini Velikih kuća više je bilo kostiju 
jelena i antilopa nego u ostacima smetlišta u blizini malenih posjeda, a 
posljedica je toga bila, prema ljudskim ostacima iz grobnica, da su u 
Velikim kućama živjeli viši, bolje uhranjeni i manje anemični ljudi te da je 
ondje stopa smrtnosti novorođenčadi bila manja. 

Zašto bi satelitske naseobine potpomagale centar Chacoa i pokorno 
mu dostavljale drvnu građu, lončariju, kamen, tirkiz i hranu, a da zauzvrat 
nisu dobivale ništa konkretno? Vjerojatno iz istog razloga iz kojeg danas 
zabačena područja Italije i Britanije potpomažu Rim i London, koji isto 
tako ne proizvode ni drvnu građu ni hranu nego funkcioniraju kao političko 
i vjersko središte. Poput modernih Talijana i Britanaca, Chacoanci su se u to 
vrijeme već neopozivo odlučili za život u složenom, međusobno ovisnom 
društvu. Nisu se više mogli vratiti na prvobitno stanje, kad su živjeli u 
samostalnim pokretnim grupicama, jer u kanjonu više nije bilo drveća, 
ispod razine polja bili su usječeni aroji, a sve brojnije stanovništvo ispunilo 
je svaki kutak tog kraja pa više nije bilo pogodnih nenastanjenih područja 
gdje bi se moglo odseliti. Kad su posječene pinije i borovice, kiša je isprala 
hranjive tvari iz stelje ispod drveća. Ni danas, nakon više od 800 godina, 
šume pinija i borovica ne rastu u blizini štakorskih gnijezda, istih onih koja 
su izrađena od grančica iz šume što je ondje rasla prije 1000. godine. Ostaci 
hrane iz smeća na arheološkim nalazištima svjedoče da je stanovnicima 
kanjona bilo sve teže prehraniti se: opao je udio jelena u ishrani, a 
zamijenila ga je sitna divljač, osobito zečevi i miševi. Ostaci cijelog 
obezglavljenog miša među ljudskim koprolitima (fosiliziranim ostacima 
izmetina) upućuju na to da su ljudi lovili miševe u poljima, obezglavljivali 
ih i cijele ih gutali. 


Koko 


Posljednja identificirana građevina u Pueblu Bonitu seže iz desetljeća 
nakon 1110. godine. Dio je to zida sa sobama, a zatvarao je južnu stranu 
trga koji je nekad baš na toj strani bio otvoren. Ovo upućuje na sukob: očito 
ljudi tada više nisu posjećivali Pueblo Bonito samo kako bi sudjelovali u 
vjerskim svetkovinama i primali naredbe nego i da izazovu nevolje. 
Posljednja krovna greda s datiranim godovima u Pueblu Bonitu i obližnjoj 
Velikoj kući u Chetro Ketlu potječe sa stabla posječenog 1117. godine, a 
posljednja greda u cijelom kanjonu Chaco sa stabla posječenog 1170. Na 
drugim Anasazi nalazištima može se naći još više dokaza o sukobu, među 
njima i znakovi kanibalizma, a tu su i naseobine naroda Anasazi iz Kayente 
na vrhu strmih litica, daleko od polja i vode, koje su razumljive samo kao 
lako obranjive lokacije. Na tim jugozapadnim lokacijama koje su nadživjele 
Chaco i opstale do 1250. godine rat se očito bio razbuktao, što se vidi po 
mnoštvu obrambenih zidova, opkopa i tornjeva, okupljanju raštrkanih 
zaselaka u veće tvrđave na vrhu brijega, očito namjerno spaljenim selima 
po kojima su ležali nesahranjeni leševi, lubanjama s rezovima od 
skalpiranja te po kosturima sa šiljcima strelica u trbušnoj šupljini. Ta 
eksplozija ekoloških i populacijskih problema u obliku građanskih nemira i 
rata česta je tema ove knjige, kako u slučaju propalih društava (stanovnika 
Uskršnjeg otoka i Mangareve, Maja i Tikopijaca) tako i u slučaju onih 
modernih (Ruande, Haitija i drugih). 

Priča o znacima ratnog kanibalizma među Anasazi Indijancima 
zanimljiva je sama po sebi. Svi priznaju da je moguće da očajni ljudi u 
izvanrednim situacijama postanu ljudožderi. To se, na primjer, dogodilo 
Donnerovoj družini, koja se u zimu 1846.-47. zaputila u Kaliforniju i ostala 
zarobljena u snijegu u Donnerovom klancu ili izgladnjelim Rusima za 
vrijeme opsade Lenjingrada u Drugom svjetskom ratu. No koplja se lome 
oko pitanja ima li kanibalizma u normalnim uvjetima. Zapravo, kad su 
Europljani posljednjih stoljeća prvi put došli u doticaj s neeuropskim 
društvima, govorilo se da postoji u stotinama takvih društava. Javljao se u 
dva oblika: jela su se ili tijela neprijatelja ubijenih u ratu ili tijela vlastitih 
rođaka koji su umrli prirodnom smrću. Stanovnici Nove Gvineje, s kojima 
sam radio u proteklih 40 godina, pričali su o svojim ljudožderskim 
običajima  prozaičnim tonom, zgražali se nad našim zapadnjačkim 
običajima da pokapamo svoje mrtve, a da ih u znak počasti ne pojedemo, 
dok mi je jedan od najboljih novogvinejskih radnika 1965. dao otkaz kako 


bi se pridružio ostalim rođacima i zajedno s njima sudjelovao u konzumaciji 
nedavno preminulog nesuđenog zeta. Arheolozi su iskopali mnogo kostiju 
davnih ljudi u kontekstima koji navode na zaključak o kanibalizmu. 


Bez obzira na to, europske i američke antropologe, koje društvo 
uglavnom od malena uči da je kanibalizam nedopustiv, zgrozi i sama 
pomisao da ga prakticiraju narodi koje obožavaju i proučavaju te stoga 
poriču njegovo postojanje, a tvrdnje o njemu smatraju rasističkom 
klevetom. Sve opise kanibalizma koji potječu od samih neeuropskih naroda 
ili prvih europskih istraživača odbacuju kao nepouzdane glasine i jasno je 
da bi ih u postojanje kanibalizma uvjerila samo videosnimka koju bi snimio 
vladin dužnosnik ili, što bi im bilo najuvjerljivije, antropolog. No takva 
snimka ne postoji i to iz očitog razloga: u prvim susretima s narodima 
proglašenima ljudožderima Europljani su se redovito zgražali nad takvim 
postupkom, a njegovim sudionicima prijetili zatvorom. 


Zbog takvih prigovora razbuktala se polemika oko brojnih izvještaja o 
ljudskim ostacima pronađenima na Anasazi nalazištima, a koji na sebi nose 
znakove koji odgovaraju kanibalizmu. Najjači dokaz potječe s jednog 
Anasazi nalazišta gdje su kuća i sve što se u njoj nalazilo porazbijani, a po 
kući porazbacane kosti sedmero ljudi, što odgovara pretpostavci da su bili 
ubijeni u ratnom napadu, a ne uredno pokopani. Neke kosti bile su 
napuknute jednako kao kosti životinja kojima su se hranili, a koje su slamali 
da iz njih isišu moždinu. Druge kosti imale su glatke krajeve, kakve imaju 
samo životinjske kosti skuhane u loncu. U samim razbijenim posudama s 
tog nalazišta pronađeni su tragovi mioglobina, bjelančevine iz ljudskih 
mišića, što odgovara pretpostavci da se u njima kuhalo ljudsko meso. 
Međutim, skeptici bi ipak mogli prigovoriti da kuhanje ljudskog mesa u 
posudama i slamanje ljudskih kostiju nisu dokaz da su drugi ljudi doista jeli 
meso prijašnjih vlasnika tih kostiju (premda zašto bi se toliko trudili oko 
kuhanja i slamanja kostiju samo da bi ih ostavili razbacane po podu?). 
Najizravniji znak kanibalizma na tom nalazištu nalazimo u osušenom 
ljudskom izmetu koji je pronađen u ognjištima kuća, odlično očuvan u toj 
suhoj klimi i nakon gotovo tisuću godina. Sadrži bjelančevinu iz ljudskih 
mišića koje nema u normalnom ljudskom izmetu, čak ni u izmetu ljudi 
kojima su crijeva ozlijeđena i krvare. Zbog svega je toga vjerojatno da je 
netko, tko god da je napao tu lokaciju, poubijao stanovnike, polomio im 
kosti, skuhao meso u posudama, razbacao kosti i olakšao se polaganjem 
izmeta u to ognjište, doista jeo meso svojih žrtava. 


Chacoancima je završni udarac zadala suša koja je, prema godovima, 
počela oko 1130. godine. I prije je bilo takvih suša, oko 1090. i 1040., ali 
ovaj je put u kanjonu Chaco živjelo više ljudi, koji su još više ovisili o 
zabačenim naseobinama, a sva je zemlja bila već nastanjena. Suša bi 
zasigurno prouzročila pad podzemnih voda ispod razine do koje je moglo 
dosegnuti korijenje biljaka i do koje je bio moguć poljoprivredni uzgoj; 
zbog suše zasigurno ne bi bilo moguće ni obrađivanje suhe zemlje, 
zasnovano na kišnici, ni melioracijska poljoprivreda. Suša koja bi potrajala 
dulje od tri godine bila bi sudbonosna jer moderni stanovnici Puebla mogu 
uskladištiti kukuruz samo na dvije ili tri godine, nakon čega istruli ili ga 
napadnu nametnici. Zabačene naseobine, koje su prije opskrbljivale hranom 
političke i vjerske centre u Chacou, vjerojatno su izgubile vjeru u 
chacoanske svećenike čije su molitve za kišu ostale neuslišane pa im nisu 
više htjeli isporučivati hranu. Propast naseobine Anasazi u kanjonu Chaco 
kod Europljana je prošla nezamijećeno, a do nje je došlo iz istih razloga iz 
kojih je počela pobuna Pueblo Indijanaca protiv Španjolaca 1680., pobuna 
koju su Europljani itekako zamijetili. Kao i Anasazi centri u Chacou, 
Španjolci su od mjesnih poljodjelaca hranu izvlačili u obliku poreza, a oni 
su taj porez podnosili sve dok zbog suše i sami nisu ostali bez hrane, što ih 
je nagnalo na pobunu. 


U nekom trenutku između 1150. i 1200. godine kanjon Chaco ostao je 
gotovo napušten i prazan dok ga za 600 godina nisu opet naselili ovčari iz 
plemena Navajo. Kako nisu znali tko je izgradio te goleme ruševine koje su 
ondje zatekli, te iščezle bivše stanovnike nazivali su Anasazi, što znači 
"ljudi iz davnine". Što se ustvari dogodilo s tisućama stanovnika Chacoa? 
Po analogiji napuštanja drugih puebla za vrijeme suše 70-ih godina 17. 
stoljeća o kojima postoje povijesna svjedočanstva, mnogi su vjerojatno 
umrli od gladi, neki su se međusobno poubijali, a preživjeli su pobjegli u 
druga naseljena područja na jugozapadu. Evakuacija je vjerojatno bila 
planirana jer su mnoge sobe na Anasazi nalazištima ostale bez lončarije i 
ostalih korisnih predmeta koje ljudi inače uzimaju sa sobom kad se 
organizirano evakuiraju, za razliku od lončarije koja se još nalazi po 
sobama prethodno spomenutog nalazišta čije su nesretne stanare poubijali i 
pojeli. U naseobine u koje su preživjeli iz Chacoa uspjeli pobjeći ubrajaju 
se i neka puebla na području modernih Zuna, puebla gdje su pronađene 
sobe građene u sličnom stilu kao kuće u kanjonu Chaco te opremljene 


lončarijom istog chacoanskog stila, a koje potječu negdje iz vremena kad je 
Chaco napušten. 


Jeff Dean i njegovi kolege Rob Axtell, Josh Epstein, George 
Gumerman, Steve McCarroll, Miles Parker i Alan Swedlund osobito su 
detaljno rekonstruirali ono što se dogodilo skupini od oko tisuću Anasazi 
Indijanaca iz Kajente u dolini Long House u sjeveroistočnoj Arizoni. 
Izračunali su stvaran broj stanovnika doline u raznim razdobljima od 800. 
do 1350. godine i to na temelju broja nalazišta kuća u kojima je bilo 
lončarije, čiji se stil s vremenom mijenjao i tako im omogućio da vremenski 
odrede nalazišta kuća. Kao jednu od vremenskih funkcija izračunali su i 
godišnju žetvu kukuruza u dolini i to iz godova koji su mjera za oborine te 
analizom tla iz koje se doznaje kako se dizala i spuštala razina podzemnih 
voda. Pokazalo se da su usponi i padovi stvarnog broja stanovnika poslije 
800. godine bili vjeran odraz uspona i padova izračunatih godišnjih žetvi 
kukuruza, a jedina iznimka bila je što su Anasazi potpuno napustili dolinu 
najkasnije do 1300. godine, u vrijeme kad se još moglo požeti nešto 
kukuruza, dovoljno za prehranu trećine stanovništva doline iz vremena 
njene najveće napučenosti (400 od 1070 ljudi, koliko je ih bilo na vrhuncu). 


Zašto tih posljednjih 400 Anasazi Indijanaca iz Kayente nije ostalo u 
dolini Long House kad ju je većina njihovih srodnika napuštala? Možda su 
se 1300. godine uvjeti za stanovanje ljudi u dolini pogoršali i zbog nekih 
drugih razloga, a ne samo smanjenog poljoprivrednog potencijala koji su 
autori izračunali u svojem modelu. Možda su, na primjer, iscrpili plodnost 
tla ili su pak možda već bili posjekli nekadašnje šume pa u okolici više nije 
bilo drvne građe za gradnju kuća i ogrjev, što je, kako znamo, bio slučaj u 
kanjonu Chaco. Ili je objašnjenje možda u pretpostavci da složena ljudska 
društva moraju imati određeni minimum stanovništva da bi održala 
institucije bitne njihovim pripadnicima. Koliko bi se Njujorčana odlučilo 
ostati u New Yorku kad bi im dvije trećine obitelji i prijatelja ondje umrlo 
od gladi ili pobjeglo, kad podzemna željeznica i taksiji više ne bi vozili i 
kad bi se zatvorili uredi i trgovine? 

koko 


Uz Anasazi Indijance iz kanjona Chaco i Anasazi Indijance iz doline 
Long House čiju smo sudbinu pratili, na početku ovog poglavlja spomenuo 
sam da su i mnoga druga društva jugozapada - Mimbres, žitelji Mesa Verde, 
Hohokam, Mogollon i ostali - u razdoblju između 1100. i 1500. godine 


pretrpjela slomove i reorganizacije ili napustila dotadašnja prebivališta. Za 
te slomove i prijelazna razdoblja kriv je, dijelom, i popriličan broj različitih 
ekoloških problema i kulturnih reakcija, a na svakom području na djelu su 
bili drugi čimbenici. Na primjer, nestanak šuma bio je problem narodu 
Anasazi, koji su od stabala dobivali krovne grede za kuće, ali ne i narodu 
Hohokam koji su kuće gradili bez greda. Salinizacija kao posljedica 
melioracijske poljoprivrede naudila je Hohokam Indijancima, koji su morali 
navodnjavati polja, ali ne i žiteljima Mesa Verde, koji to nisu morali činiti. 
Hladnoća je pogodila Mogollone i žitelje Mesa Verde, koji su živjeli na 
većim uzvisinama i temperaturama donekle nepogodnima za poljoprivredu. 
Druge narode jugozapada dokrajčilo je opadanje razine podzemnih voda (na 
primjer, Anasazi) ili iscrpljivanje hranjivih tvari u tlu (možda Mogollon). 
Prosijecanje aroja bilo je problem za Anasazi Indijance u Chacou, ali ne i za 
žitelje Mesa Verde. 


Naseobine su, doduše, napuštene iz različitih neposrednih uzroka, ali 
u krajnjoj liniji zbog istog osnovnog problema: živjelo se u osjetljivom i 
problematičnom okolišu, usvajala su se rješenja briljantno uspješna i 
shvatljiva "na kratke staze", ali neuspješna ili uzrok sudbonosnih problema 
dugoročno, kad su se ljudi počeli suočavati s vidljivim ekološkim 
promjenama ili promjenama koje je prouzročila ljudska ruka, a koje društva 
bez pisane povijesti i arheologa nisu mogla predvidjeti. Izraz "na kratke 
staze" stavljam u navodnike jer Anasazi su u kanjonu Chaco opstali nekih 
600 godina, znatno duže nego što Europljani žive bilo gdje u Novom svijetu 
od dolaska Kolumba 1492. godine. Za svojega postojanja, ti razni Indijanci 
s jugozapada eksperimentirali su s pet-šest alternativnih vrsta gospodarstva 
(str. 165-169). Trebala su im stoljeća i stoljeća da otkriju da se od svih tih 
gospodarstava samo gospodarstvo Puebla može održati "dugoročno", to jest 
najmanje tisuću godina. Zato se mi moderni Amerikanci već sada ne bismo 
trebali do kraja pouzdavati u održivost gospodarstva Prvog svijeta, osobito 
kad se sjetimo da se društvo u Chacou slomilo vrlo brzo nakon što je u 
desetljeću od 1110. do 1120. dosegnulo vrhunac, a da žitelje Chacoa u tom 
desetljeću zasigurno nitko ne bi mogao uvjeriti da im prijeti slom. 


Pogledamo li naš okvir od pet točaka za razumijevanje društvenih 
slomova, vidjet ćemo da je od pet faktora njih četiri imalo udjela u slomu 
naroda Anasazi. Ljudi jesu na nekoliko načina utjecali na okoliš, osobito 
sječom šuma što je omogućilo prosijecanje aroja. Promijenila se i klima, 
odnosno količina oborina i temperatura, a posljedice te promjene ispreplele 


su se s posljedicama čovjekova učinka na okoliš. I unutarnja trgovina s 
prijateljskim trgovinskim partnerima imala je ključnu ulogu u slomu: 
različite skupine Anasazi Indijanaca opskrbljivale su jedna drugu hranom, 
drvnom gradom, lončarijom, kamenom i luksuznom robom i tako se 
potpomagale u međusobno ovisnom složenom društvu, ali i izvrgnule cijelo 
društvo opasnosti od sloma. Vjerski i politički čimbenici očito su igrali 
važnu ulogu u održavanju tog složenog društva jer su vjerski i politički 
vođe koordinirali razmjenu dobara i motivirali ljude u zabačenim 
područjima da hranom, drvnom gradom i lončarijom opskrbljuju političke i 
vjerske centre. Vanjski neprijatelji jedini su čimbenik s našeg popisa koji 
nije djelovao u slučaju sloma plemena Anasazi jer za to nema nijednog 
uvjerljivog dokaza. I premda su Ansazi napadali jedni druge kad im se 
stanovništvo povećalo, a klima se pogoršala, civilizacije američkog 
jugozapada bile su previše udaljene od drugih napučenih društava da bi ih 
bilo koji vanjski neprijatelj ozbiljno ugrozio. 

Iz te perspektive, nudimo jednostavan odgovor na dugotrajnu 
raspravu na temu "ili—ili": je li kanjon Chaco napušten zbog čovjekova 
učinka na okoliš ili zbog suše? Odgovor glasi: i zbog jednog i zbog drugog. 
U šest stoljeća porasta stanovništva u kanjonu Chaco rasli su i njegovi 
zahtjevi prema okolišu, prirodnih bogatstava bilo je sve manje, a ljudi su se 
svojim načinom života postupno približili rubu onoga što je okoliš mogao 
podnijeti. To je bio osnovni uzrok napuštanja kanjona. Neposredni uzrok, 
poslovična kap koja je prelila čašu, bila je suša koja je konačno gurnula 
stanovnike Chacoa preko ruba; suša koju bi društvo s manjom gustoćom 
stanovništva moglo preživjeti. Kad se društvo u Chacou slomilo, njegovi 
pripadnici nisu ga više mogli obnoviti po uzoru na društvo koje su na 
području Chacoa izgradili prvi poljodjelci. Nestali su početni uvjeti, koji su 
podrazumijevali obilje drveća u neposrednoj okolici, visoke razine 
podzemnih voda i glatko aluvijalno tlo bez aroja. 


Takav zaključak vjerojatno vrijedi za mnoge druge slomove propalih 
društava (među njima i Maja o kojima govorimo u sljedećem poglavlju), a i 
za našu današnju sudbinu. Mi moderni ljudi - kućevlasnici, ulagači, 
političari, rukovoditelji sveučilišta i ostali - možemo do mile volje trošiti 
kad ekonomiji dobro ide. Zaboravljamo da su uvjeti nestalni i da njihovu 
promjenu možda nećemo moći predvidjeti. A dotad ćemo se možda već 
toliko vezati uz skup način života da će nam jedini izlaz biti prisilno 
skromniji život ili bankrot. 


POGLAVLJE 5 
Propast Maja 
Tajne nestalih gradova 8 Okoliš u kojem su živjeli Maje 
m Poljoprivreda Maja i Povijest Maja i Copan 
m Složenost slomova Ratovi i suše a Slom u južnim 
nizinama m Što nam Maje poručuju 


Milijuni modernih turista dosad su posjetili ruševine civilizacije starih 
Maja, koja se slomila prije više od tisuću godina na meksičkom poluotoku 
Yucatanu i susjednim dijelovima Srednje Amerike. Svima su nam drage 
romantične tajne, a Maje nama Amerikancima nude jednu pred kućnim 
vratima. Ruševine Maja gotovo su nam jednako blizu kao i ruševine naroda 
Anasazi. Da bismo posjetili neki stari majanski grad, trebamo se samo 
ukrcati na izravni let iz Sjedinjenih Država za Meridu, glavni grad jedne od 
saveznih država modernoga Meksika, uskočiti u unajmljeni automobil ili 
minibus i voziti se sat vremena asfaltiranom autocestom (karta na str. 189). 


Mnoge ruševine Maja, s velikim hramovima i spomenicima, i danas 
leže okružene džunglom, daleko od obitavališta današnjih ljudi (slika 12). A 
opet, nekad su to bila mjesta gdje je cvala najnaprednija indijanska 
civilizacija Novoga svijeta prije dolaska Europljana, jedina civilizacija čiji 
su pisani tekstovi najvećim dijelom dešifrirani. Kako su stari narodi 
održavali urbana društva na područjima gdje danas tek malobrojni 
zemljoradnici jedva spajaju kraj s krajem? Gradovi Maja ne zadivljuju nas 
samo tom tajnom i ljepotom nego i time što su "čista" arheološka nalazišta. 
To jest, ljudi su se s tih lokacija raselili pa nisu prekrivene kasnijim 
građevinama kao mnogi drugi drevni gradovi, na primjer glavni grad 
Asteka Tenochtitlan (sada zakopan ispod modernog Mexico Cityja) i Rim. 


Majanski gradovi ostali su napušteni, skriveni drvećem i nepoznati 
vanjskom svijetu sve do 1839., kad ih je ponovno otkrio bogati američki 
odvjetnik John Stephens, zajedno s engleskim crtačem Frederickom 
Catherwoodom. Čuvši glasine o ruševinama u džungli, Stephens je 
nagovorio predsjednika Martina Van Burena da ga imenuje veleposlanikom 
u Konfederaciji Republika Srednje Amerike, amorfnoj političkoj tvorevini 
koja se tada prostirala od današnje Gvatemale do Nikaragve, što mu je bilo 
paravan za arheološka istraživanja. Stephens i Catherwood istražili su 44 


nalazišta i grada. Po neuobičajenoj kvaliteti građevina i umjetnosti shvatili 
su da se ne radi o djelima divljaka (njihovim riječima) nego iščezle visoke 
civilizacije. Prepoznali su da se u nekim rezbarijama na kamenim 
spomenicima krije pismo i ispravno pretpostavili da ono kazuje o 
povijesnim događajima i imenima ljudi. Nakon povratka u domovinu, 
Stephens je napisao dvije putopisne knjige s opisima ruševina i 
Catherwoodovim ilustracijama, a obje su se sjajno prodavale. 

Bit će dovoljan tek pokoji citat iz Stephensovih knjiga da osjetimo 
romantičnu privlačnost Maja: "Grad je bio pust. Nad tim se ruševinama nije 
zadržao nijedan ostatak ovoga roda niti njegovih predaja koje su prelazile s 
oca na sina i s naraštaja na naraštaj. Leži pred nama poput smrskanog 
jedrenjaka nasred pučine oceana, slomljenog jarbola, izbrisanog imena, 
iščezle posade, bez igdje ikoga da kaže odakle je došao, kome je pripadao, 
koliko na njemu putuju ili kako je uništen... Arhitektura, kiparstvo i 
slikarstvo, sve te umjetnosti što krase život, cvale su u ovoj bujnoj šumi; tu 
življahu i umirahu govornici, ratnici i državnici, ljepota, ambicija i slava, a 
nitko nije znao da su postojali niti je mogao pričati o njihovom 
nekadašnjem postojanju... Ovdje bijahu ostaci odgojenog, uglađenog i 
osebujnog naroda koji je prošao sve faze svojstvene usponu i padu nacija; 
dosegnuo svoj zlatni vijek i nestao... Uspeli smo se do njihovih opustjelih 
hramova i razrušenih oltara; i gdje god da smo krenuli, vidjeli smo dokaze o 
njihovu ukusu, umjetničkoj vještini... U mislima smo oživjeli neobične 
ljude koji su tužno zurili sa zida; zamišljali smo kako se u maštovitim 
kostimima i urešeni perjanicama uspinju terasama palače i stepenicama što 
vode do hramova... Od svih romantičnih priča svjetske povijesti, ništa me 
nije tako silno zadivilo kao prizor ovoga nekoć velikog i krasnog grada 
ovako porušenoga, pustoga i izgubljenoga, obrasloga drvećem kilometrima 
uokolo i, povrh svega, bezimenog." Tako se pred majanskim ruševinama 
osjećaju i današnji turisti, upravo zbog njih nas slom Maja u toj mjeri 
fascinira. 

Priča o Majama nudi nekoliko prednosti svima nama koje zanimaju 
prapovijesni slomovi. Prvo, zapisi Maja koji su opstali do današnjih dana, 
premda frustrirajuće nepotpuni, ipak su korisni jer se pomoću njih povijest 
Maja može mnogo detaljnije rekonstruirati nego povijest Uskršnjeg otoka 
ili čak Anasazi Indijanaca, uza sve godove i ostatke štakorskih gnijezda. 
Upravo zbog veličanstvene umjetnosti i arhitekture njihovih gradova, 
arheolozi znatno više proučavaju Maje nego što bi ih proučavali da su bili 


tek nepismeni lovci-sakupljači iz arheološki nevidljivih koliba. U posljednje 
vrijeme klimatolozi i paleontolozi prepoznali su nekoliko znakova davnih 
klimatskih i ekoloških promjena koje su pridonijele slomu Maja. Na koncu, 
pripadnici Maja i danas žive u svojoj postojbini i govore majanskim 
jezicima. Kako je veći dio kulture starih Maja opstao nakon sloma, prvi 
europski posjetitelji njihove domovine zabilježili su informacije o 
tadašnjem majanskom društvu, bitne za naše razumijevanje društva starih 
Maja. Do prvog doticaja Maja s Europljanima došlo je već 1502., samo 10 
godina nakon Kolumbovog "otkrića" Novog svijeta, kad je Kolumbo za 
posljednjega od četiri putovanja zarobio trgovački kanu koji je po svemu 
sudeći, bio majanski. Španjolci su 1527. počeli ozbiljno osvajati Maje, ali 
tek su 1697. pokorili posljednju kneževinu. Dakle, gotovo dva stoljeća bili 
su u prilici promatrati samostalna majanska društva. Osobito važan, i u 
dobrom i u lošem smislu, bio je biskup Diego de Landa koji je od 1549. do 
1578. uglavnom stalno živio na poluotoku Yucatan. S jedne strane, u 
nastojanju da iskorijeni "bezbožništvo" počinio je jedan od najgorih činova 
kulturnog vandalizma u cijeloj povijesti, spalivši sve majanske rukopise do 
kojih je mogao doći pa ih je do danas opstalo samo četiri. S druge, potanko 
je napisao prikaz majanskog društva, a od doušnika je dobio iskrivljeno 
tumačenje njihova pisma u kojem su poslije gotovo četiri stoljeća pronašli 
ključ za njegovo dešifriranje. 

Majama smo posvetili poglavlje zbog još jednog razloga, kao 
protuotrov našim ostalim poglavljima o društvima iz prošlosti, u kojima 
smo gotovo isključivo govorili o malim društvima, koja su živjela u 
donekle osjetljivom i zemljopisno izoliranom okolišu te zaostajala za 
tadašnjom naprednom tehnologijom i kulturom. Maje nisu bili ni mali niti 
su živjeli u osjetljivom i zemljopisno izoliranom okolišu. Baš naprotiv, u 
pogledu kulture bili su najnaprednije društvo (ili jedno od najnaprednijih) 
pretkolumbovskog Novog svijeta, jedino čije je pismo u velikoj mjeri 
očuvano, a bilo je smješteno u jednom od dvaju središta civilizacije Novoga 
svijeta (Mezoamerici). I premda je i u njihovu okolišu bilo problema s 
krševitim terenom i nepredvidivošću kiše, on se ne ubraja u izrazito nježne 
okoliše prema svjetskim standardima, a zacijelo nije bio tako osjetljiv kao 
okoliš drevnog Uskršnjeg otoka, kraja u kojem su živjeli Anasazi, 
Grenlanda ili moderne Australije. Da ne bi netko krivo pomislio da rizik od 
slomova prijeti samo malim rubnim društvima u osjetljivim krajevima, 


Maje nas upozoravaju da slomovi mogu zadesiti i najnaprednija i 
najkreativnija društva. 


Iz perspektive našeg okvira u pet točaka za razumijevanje društvenih 
slomova. Maje su primjer njih četiriju. Uništili su svoj okoliš, osobito 
sječom šuma i erozijom. Slomu Maja pridonijele su klimatske promjene 
(suše), vjerojatno u više navrata. Važnu ulogu imala su i neprijateljstva 
među samim Majama. Na koncu, udjela u slomu imali su i politički i 
kulturni čimbenici, osobito natjecanje među kraljevima i plemićima zbog 
čega su stalno ratovali i podizali spomenike umjesto da su rješavali 
temeljne probleme. Čini se da preostala točka iz okvira, trgovina ili 
prestanak trgovine s vanjskim prijateljskim društvima, nije bila bitna za 
održanje Maja niti je prouzročila njihovu propast. Premda su Maje na svoje 
područje uvozili opsidijan (omiljenu sirovinu za izradu kamenih alata), žad, 
zlato i školjke, ove posljednje tri bile su nebitna luksuzna roba. Alati od 
opsidijana ostali su prisutni na području Maja još dugo nakon političkog 
sloma, iz čega zaključujemo da opsidijana očito nikad nije ponestalo. 

koko 

Da bismo razumjeli Maje, za početak razmotrimo njihov okoliš koji 
zamišljamo kao "džunglu" ili "tropsku prašumu". To nije točno, a upravo je 
to važno. Strogo gledano, tropske prašume rastu u ekvatorijalnim 
područjima s obilnim kišama, područjima koja cijele godine ostaju mokra 
ili vlažna. Ali, postojbina Maja nalazi se najmanje 1600 kilometara od 
ekvatora, između 17. i 22. stupnja sjeverne geografske širine, u staništu koje 
se naziva "sezonskom tropskom šumom". To jest, premda od svibnja do 
listopada obično traje kišno razdoblje, postoji i sušno razdoblje od siječnja 
do travnja. Ako uzmemo u obzir samo vlažne mjesece, postojbinu Maja 
nazvat ćemo "sezonskom tropskom šumom"; uzmemo li u obzir samo 
sušne, mogli bismo je opisati kao "sezonska pustinja". 

Od sjevera do juga poluotoka Yucatan, količina oborina raste s 457,2 
na 2540 mm, a tla postaju deblja, tako da je južni dio poluotoka imao veće 
poljoprivredne prinose i bio gušće naseljen. No, oborine u postojbini Maja 
nepredvidivo se mijenjaju od jedne godine do druge; posljednjih godina 
palo je tri ili četiri puta više kiše nego drugih godina. K tome, ne može se 
točno predvidjeti ni kad će kiša pasti u jednoj godini pa se lako može 
dogoditi da zemljoradnici zasiju usjeve predviđajući kišu, a onda ona ne 
padne kad su je očekivali. Zbog toga i današnjim uzgajivačima kukuruza u 
postojbinama starih Maja često propadne ljetina, osobito na sjeveru. 
Pretpostavljamo da su stari Maje bili iskusniji i uspješniji, ali i njima je 
zasigurno znala zaprijetiti opasnost da im zbog suša i uragana propadne 
ljetina. 

Premda je na južnim područjima Maja padalo više kiše nego na 
sjevernim, vlažni jug je imao, paradoksalno, ozbiljnijih problema s vodom. 
I premda je zbog toga život Maja na jugu bio tegoban, ništa lakše nije ni 
modernim arheolozima koji nikako ne mogu shvatiti zašto su suše u staro 
doba stvarale veće probleme na vlažnom jugu nego na sušnom sjeveru. 
Vjerojatno objašnjenje glasi da se ispod poluotoka Yucatan nalazi bazen sa 
slatkom vodom, no zemljina se površina od sjevera prema jugu uzdiže tako 
da, kako odmičete prema jugu, leži sve više iznad razine podzemnih voda. 
Na sjeveru poluotoka nadmorska visina je dovoljno mala da su stari Maje 
mogli doći do podzemnih voda u dubokim ponikvama zvanima cenotes ili u 
dubokim špiljama; svaki turist koji je posjetio majanski grad Chichen Itza 
sjećat će se tamošnjih velikih cenotesa. Na blago povišenim sjevernim 
obalnim područjima bez ponikvi Maje su možda mogle doći do podzemnih 
voda bušenjem bunara do 25 metara dubine. Do vode se bez problema 


dolazi u mnogim dijelovima Belizea gdje ima rijeka, duž rijeke Usumacinte 
na zapadu i u okolici onih par jezera na području Peten na jugu. Međutim, 
veći dio juga leži previsoko iznad razine podzemne vode da bi cenotes ili 
bunari mogli do njih doprijeti. Što je još gore, poluotok Yucatan uglavnom 
se sastoji od krša, terena od poroznog vapnenca spužvaste strukture, gdje 
kiša pada ravno u tlo, a površinska voda odmah otekne ili je ostane jako 
malo. 


Kako su te guste južne populacije Maja rješavale ovaj problem s 
vodom? Isprva nas začudi što mnoge gradove nisu podigli pokraj tih 
nekoliko rijeka nego na predbrežjima valovitih visoravni. Objašnjenje glasi 
da su Maje iskapali udubljenja i modificirali prirodna udubljenja, a zatim 
žbukom začepljivali otvore u kršu na dnu udubljenja i tako stvorili cisterne i 
rezervoare u kojima su skupljali kišnicu s velikih ožbukanih slivova i 
pohranjivali je za sezonu suša. Na primjer, u rezervoarima u majanskom 
gradu Tikalu bilo je dovoljno vode da se namiri desetak tisuća ljudi u 
razdoblju od godinu i pol dana. U gradu Cobi, Maje su izgradili prokope 
oko jezera kako bi podigli njegovu razinu i dobili pouzdaniju opskrbu 
vodom. Međutim, stanovnici Tikala i drugih gradova koji su ovisili o pitkoj 
vodi iz rezervoara ipak bi bili do grla u nevoljama ako bi se suša produljila 
na 18 mjeseci bez kiše. A kako je za uzgoj poljoprivrednih kultura potrebna 
kiša, a ne voda iz rezervoara, već ih je kraća suša, tijekom koje bi iscrpili 
spremljene zalihe hrane mogla uvaliti u nevolje i donijeti im glad. 

koko 


Za naše potrebe osobito su važni detalji o majanskoj poljoprivredi, 
koja se zasnivala na kulturama uzgojenima u Meksiku - osobito kukuruzu, 
dok je na drugom mjestu bio grah. Udio kukuruza u prehrani, kako elite 
tako i pučana, bio je najmanje 70 posto, što se može zaključiti iz analiza 
izotopa u kosturima starih Maja. Od domaćih životinja imali su samo psa, 
purana, mošusnu patku i tropsku pčelu dok su im najvažniji izvor divljeg 
mesa bili ulovljeni jeleni te mjestimično riba. No mali broj životinjskih 
kostiju na arheološkim nalazištima Maja upućuje na to da nisu mogli doći 
do velikih količina mesa. Meso divljači uglavnom je bilo luksuzna hrana za 
elitu. 

Prije se vjerovalo da se zemljoradnja u Maja zasnivala na primitivnoj 
ekstenzivnoj = poljoprivredi — tropskih krajeva — (takozvanoj = swidden 
poljoprivredi), pri čemu se šuma krči i pali, a na tako nastalom polju 


uzgajaju se poljoprivredne kulture godinu dana ili nekoliko godina dok se 
tlo ne iscrpi, a zatim se polje ostavi na ugaru na dugo razdoblje od 15 ili 20 
godina dok se ponovnim rastom divljeg raslinja ne obnovi plodnost tla. 
Kako je veći dio površine u sustavu takve poljoprivredne proizvodnje u 
svakom danom trenutku na ugaru, na njoj može živjeti samo stanovništvo 
umjerene gustoće. Arheolozi su se stoga poprilično začudili kad su otkrili 
da je gustoća stanovništva starih Maja, procijenjena prema broju kamenih 
temelja seljačkih kuća, često bila daleko viša od one koju bi mogla 
izdržavati takva vrsta poljoprivrede. Stvarne brojke tema su mnogih 
rasprava i očito su varirale od područja do područja, ali često se navode 
procjene prema kojima je po četvornoj milji živjelo od 250 do 750, a možda 
i 1500 ljudi. (Za usporedbu, i danas dvije najgušće naseljene zemlje u 
Africi, Ruanda i Burundi, imaju gustoću stanovništva od samo 750 odnosno 
540 ljudi po četvornoj milji). Otuda proizlazi da su stari Maje morali imati 
načine za povećanje poljoprivrednih prinosa osim onoga što se moglo 
postići samo takvom vrstom poljoprivrede. 

Na mnogim majanskim područjima susreću se ostaci poljoprivrednih 
tvorevina namijenjenih povećanju proizvodnje, poput padina pretvorenih u 
terase radi zadržavanja tla i vlage, sustava za navodnjavanje te niza kanala i 
isušenih ili povišenih polja. Što se tiče ovih potonjih, temeljito iskušanih 
drugdje po svijetu, za čije uređenje treba mnogo rada, ali se isplati u obliku 
povećane proizvodnje hrane, za njih zemljoradnik treba prokopati kanale za 
odvodnju vode kojom je natopljena odabrana površina, pognojiti zemlju i 
podići razinu polja između kanala. Naime, na polja će istresti blato i vodene 
zumbule koje je izvadio iz kanala, tako ih povisiti i sačuvati od poplave. 
Osim što žanju usjeve koji rastu po poljima, zemljoradnici koji imaju 
povišena polja kao dodatni izvor hrane u kanalima "uzgajaju" divlje ribe i 
kornjače (odnosno, puštaju ih da se same uzgajaju). No na drugim 
majanskim područjima, primjerice u temeljito proučenim gradovima 
Copanu i Tikalu, baš i nema arheoloških dokaza o gradnji terasa, 
navodnjavanju ili sustavima isušenih ili povišenih polja. Njihovi su 
stanovnici vjerojatno povećavali proizvodnju hrane nekim metodama koje 
arheolozi ne mogu uočiti, kao što su zaštitne stelje, navodnjavanje 
poplavnom vodom, kraće ostavljanje polja na ugaru i oranje tla radi obnove 
plodnosti ili, u krajnjem slučaju, potpuno preskakanje razdoblja ugara i 
godišnji uzgoj kultura ili, u naročito vlažnim područjima, uzgoj dviju ljetina 
godišnje. 


Socijalno raslojena društva, uključujući i moderno američko i 
europsko društvo, sastoje se od poljoprivrednika koji proizvode hranu i ne- 
poljoprivrednika, na primjer birokrata i vojnika, koji ne proizvode hranu 
nego tek konzumiraju ono što uzgoje poljoprivrednici i, zapravo, 
parazitiraju na njima. Zato u svakom raslojenom društvu poljoprivrednici 
moraju uzgojiti dovoljno viškova hrane da udovolje ne samo vlastitim 
potrebama već i potrebama drugih potrošača. Koliko neproizvodnih 
potrošača mogu uzdržavati, ovisi o poljoprivrednoj produktivnosti društva. 
U današnjim = Sjedinjenim — Državama, s visokoproduktivnom 
poljoprivredom, na poljoprivrednike otpada tek 2 posto stanovništva, a 
svaki poljoprivrednik hrani u prosjeku još 125 ljudi (Amerikance ne- 
poljoprivrednike i ljude na inozemnim izvoznim tržištima). Poljoprivreda 
starih Egipćana, premda mnogo manje produktivna od moderne 
mehanizirane poljoprivrede, bila je ipak dovoljno produktivna da bi 
egipatski seljak proizvodio pet puta više hrane nego što mu je trebalo za 
sebe i svoju obitelj. No majanski je seljak mogao proizvesti tek dva puta 
više nego što je trebalo njemu i njegovoj obitelji. Seljaka je u majanskom 
društvu bilo najmanje 70 posto zato što je majanska poljoprivreda patila od 
nekoliko ograničenja. 


Prvo, davala je malo bjelančevina. Kukuruz, daleko najdominantnija 
kultura, ima niži sadržaj bjelančevina nego pšenica i ječam, glavna 
namirnica Staroga svijeta. Među onom nekolicinom jestivih domaćih 
životinja koje smo već spomenuli nije bilo velikih životinja, a i te postojeće 
davale su mnogo manje mesa od krava, ovaca, svinja i koza iz Staroga 
svijeta. Maje su ovisili o užem rasponu kultura od poljoprivrednika na 
Andama (koji su osim kukuruza imali i krumpire, peruansku lobodu s 
visokim sadržajem bjelančevina, mnogo drugog zelenja i još k tome ljame 
kao izvor mesa), mnogo uži i u usporedbi s izborom kultura u Kini i 
zapadnoj Euroaziji. 

Drugo, majanska poljoprivreda, temeljena na kukuruzu, bila je manje 
snažna i produktivna od aztečkih chinampa (vrlo produktivne vrste 
poljoprivrede s povišenim poljima), povišenih polja civilizacije Tiwanaku u 
Andama, močejskog navodnjavanja na peruanskoj obali ili polja preoranih 
plugovima sa životinjskom zapregom diljem većeg dijela Euroazije. 

Još jedno ograničenje proizlazilo je iz vlažne klime na majanskom 
području, zbog čega je bilo teško skladištiti kukuruz više od godinu dana, 


dok su ga Anasazi u sušnoj klimi na američkom jugozapadu mogli čuvati tri 
godine. 


Na koncu, za razliku od andskih Indijanaca s ljamama, te za razliku 
od ljudi iz Staroga svijeta s konjima, volovima, magarcima i devama, Maje 
nisu imali prijevoz ni plugove sa životinjskom zapregom. Cjelokupni 
kopneni transport za Maje obavljali su nosači na svojim leđima. Ali ako 
pošaljete nosača da odnese breme kukuruza vojsci na bojno polje, određeni 
dio tog bremena pojest će nosač dok dođe do cilja, još jedan dio pojest će 
kad se bude vraćao pa za ishranu vojske ostaje nevelik dio tereta. Što je put 
duži, to manje kukuruza preostaje nakon što nosač namiri svoje potrebe. 
Ako trebaju hodati nekoliko dana ili cijeli tjedan, više nije ekonomično po 
njima slati kukuruz vojsci ili na tržište. Prema tome, uz skromne 
poljoprivredne prinose i bez tegleće marve, Maje nisu mogli ratovati ni 
dugo ni na velikim udaljenostima. 


Obično mislimo da vojni uspjeh određuje kvaliteta naoružanja, a ne 
opskrba hranom. No, nema jasnijeg primjera kako bolja opskrba hranom 
može biti odlučujuća za uspjeh u ratu od povijesti novozelandskih Maora. 
Maori su polinezijski narod koji je prvi naselio Novi Zeland. Tradicionalno 
su često i žestoko ratovali među sobom, ali samo s najbližim susjednim 
plemenima. Te ratove ograničila je skromnost produktivnosti poljoprivrede 
čija je glavna kultura bio batat. Nisu ga mogli uzgojiti dovoljno da bi duže 
hranili vojsku na bojištu ili na dugim marševima. Kad su na Novi Zeland 
došli Europljani, donijeli su krumpire pa su Maorima negdje od 1815. 
godine znatno porasli poljoprivredni prinosi. Maori su sada mogli uzgojiti 
dovoljno hrane da tjednima opskrbljuju vojsku na bojištu. U povijesti 
Maora uslijedilo je 15-godišnje razdoblje, od 1818. do 1833., kad su 
maorska plemena koja su od Engleza dobila krumpir i puške, razaslala 
vojske u napade na plemena udaljena stotinama kilometara, koja još nisu 
bila dobila krumpir i puške. Tako da su, zahvaljujući prinosima krumpira, 
Maori otad mogli nesmetano ratovati, za razliku od Maja, koje je u tome 
ometala slabo produktivna poljoprivreda zasnovana na kukuruzu. 


Ovakvi problemi s opskrbom hrane možda dijelom objašnjavaju zašto 
je majansko društvo ostalo politički podijeljeno na mala kraljevstva koja su 
neprestano među sobom ratovala i nisu se nikad ujedinila u velika carstva 
poput carstva Azteka u Meksičkoj dolini (koje se prehranjivalo uz pomoć 
poljodjelstva na chinampama i drugih oblika povećanja poljoprivrednih 
prinosa) ili carstva Inka u Andama (koje se prehranjivalo raznovrsnijim 


kulturama koje su kvalitetnim cestama prenosile ljame). Majanske vojske i 
birokracije ostale su male i nisu mogle pokretati dulje ratne pohode na 
velike udaljenosti. (I mnogo kasnije, 1848., kad su se Maje pobunile protiv 
svojih meksičkih gospodara, a majanska vojska, po svoj prilici, bila na rubu 
pobjede, ta vojska morala je prekinuti borbu i otići kući kako bi požela još 
jednu ljetinu kukuruza). Mnoga majanska kraljevstva imala su tek između 
25.000 i 50.000 stanovnika, nikada preko pola milijuna, u krugu od dva-tri 
dana hoda od kraljeve palače. (Još jednom, arheolozi se žestoko spore oko 
stvarnih brojki). S vrha hramova nekih majanskih kraljevstava mogli su se 
vidjeti hramovi najbližeg kraljevstva. Majanski gradovi ostali su mali 
(uglavnom površinom manji od četvornog kilometra), bez velikog broja 
stanovnika i velikih tržišta, kakvih je bilo u Teotihuacanu i Tenochtitlanu u 
Meksičkoj dolini ili u Chan-Chanu i Cuzcou u Peruu, te bez arheoloških 
dokaza da su skladištenje hrane i trgovina, kao u staroj Grčkoj i 
Mezopotamiji, bili pod kraljevom upravom. 
koko 


A sada brz i intenzivan tečaj iz povijesti Maja. Zavičaj Maja dio je 
veće kulturne postojbine starih Indijanaca znane kao Mezoamerika, koja se 
protezala otprilike od središnjeg Meksika do Hondurasa i bila (zajedno s 
Andama u Južnoj Americi) jedan od dvaju centara inovacije u Novom 
svijetu prije dolaska Europljana. Maje su imali mnogo toga zajedničkoga s 
drugim društvima Mezoamerike i to ne samo po onome što su imali nego i 
po onome što nisu imali. Na primjer, na iznenađenje modernih zapadnjaka, 
čija se očekivanja zasnivaju na _ civilizacijama Staroga svijeta, 
mezoamerička društva nisu imala metalne alate, koloture i druge strojeve, 
kotače (osim ponegdje kao igračke), čamce s jedrima ni domaće životinje 
dovoljno velike da nose teret ili vuku plug. Sve te velike hramove Maje su 
izgradili kamenim i drvenim alatima te isključivo snagom ljudskih mišića. 

Što se tiče sastavnih dijelova majanske civilizacije, Maje su mnoge od 
njih donijele s drugih mezoameričkih područja. Na primjer, mezoamerička 
poljoprivreda, gradovi i pismo najprije su se pojavili izvan same postojbine 
Maja, u dolinama i obalnim nizinama na zapadu i jugozapadu, gdje su 
kultivirani kukuruz, grah i tikve do 3000. godine pr.n.e. postali važan 
sastojak prehrane, gdje se lončarija pojavila oko 2500. godine pr.n.e., gdje 
su sela nastala najkasnije 1500. godine pr.n.e., olmečki gradovi do 1200. 
godine pr.n.e., gdje se pismo pojavilo među Zapotecima u Oaxaci oko ili 
nakon 600. godine pr.n.e., a prve države niknule oko 300. godine pr.n.e. I 


dva odgovarajuća kalendara, sunčani kalendar s 365 dana i obredni kalendar 
s 260 dana, nastala su izvan postojbine Maja. Ostale elemente svoje 
civilizacije Maje su sami izmislili, usavršili ili preinačili. 

U postojbini Maja, sela i lončarija pojavili su se oko ili nakon 1000. 
godine pr.n.e., čvrste građevine oko 500. godine pr.n.e., a pismo oko 400. 
godine pr.n.e. Sve što je očuvano od pisma starih Maja, ukupno petnaestak 
tisuća natpisa, zapisano je u kamenu ili lončariji i govori isključivo o 
kraljevima, plemićima i njihovim osvajanjima (slika 13). Pučani se uopće 
ne spominju. U vrijeme dolaska Španjolaca, Maje su još pisali knjige na 
papiru od kore presvučenim gipsom, a kako se ispostavilo, jedine četiri koje 
su izbjegle vatru biskupa Landa bile su rasprave o astronomiji i kalendar. I 
stari Maje imali su takve knjige od papira dobivenog od kore, često 
naslikane na lončariji, no od njih su u grobnicama preživjeli samo sagnjili 
ostaci. 

Glasoviti majanski kalendar Veliki ciklus počinje 11. kolovoza 3114. 
pr.n.e. - baš kao što naš kalendar počinje 1. siječnja prve godine kršćanske 
ere. Znamo koliko nam znači taj nulti dan u kalendaru: to je pretpostavljeni 
početak godine kada se rodio Krist. I Maje su vjerojatno pridavali neku 
važnost svojem nultom danu, ali ne znamo kakvu. Prvi očuvani datum iz 
Velikog ciklusa je tek 197. godina n.e., a veže se uz podizanje spomenika u 
postojbini Maja, a prvi očuvani datum za područje izvan postojbine Maja 
jest 36. godina pr.n.e., što nam daje naslutiti da je nulti dan u Velikom 
ciklusu bio antedatiran na 11. kolovoza 3114. pr.n.e. dugo nakon tog dana; u 
to vrijeme nigdje u Novome svijetu nije postojalo pismo niti će ga biti u 
idućih 2500 godina. 

Naš kalendar podijeljen je na dane, tjedne, mjesece, godine, 
desetljeća, stoljeća i tisućljeća; na primjer, dan 19. veljače 2003., kad sam 
napisao prvu verziju ovog poglavlja, znači devetnaesti dan drugog mjeseca 
treće godine prvog desetljeća prvog stoljeća trećeg tisućljeća od rođenja 
Krista. U majanskom Velikom ciklusu vrijeme se određuje u jedinicama 
poput dana (kin), 20 dana (uinal), 360 dana (tun), 7200 dana ili približno 20 
godina (katunu) i 144.000 dana ili približno 400 godina (baktun). Cijela 
povijest Maja pada u 8., 9. i 10. baktun. 

Takozvani klasični period majanske civilizacije počinje u 8. baktunu, 
oko 250. godine n.e., otkad potječu dokazi o prvim kraljevima i 
dinastijama. Među  glifovima (pisanim znakovima) na majanskim 


spomenicima, proučavatelji tog pisma prepoznali su par desetaka, od kojih 
je svaki bio koncentriran na vlastitom geografskom području i koji su, kako 
se sada vjeruje, približno označivali dinastije ili kraljevstva. Glifove sa 
svojim imenima i palače nisu imali samo majanski kraljevi nego i mnogi 
plemići. U majanskom društvu, kralj je ujedno bio vrhovni svećenik te je 
stoga bio dužan prisustvovati astronomskim i kalendarskim obredima i 
svojim prisustvom osigurati kišu i blagostanje. Temelji njegove natprirodne 
moći bile su pretpostavljene bliske veze s bogovima. To jest, vladao je 
prešutni quid pro quo: kralj je seljacima implicitno obećavao velike stvari, a 
oni su hranili njega i dvor kukuruzom i mesom divljači, održavali luksuzan 
životni stil i gradili palače. Vidjet ćemo da su kraljevi imali problema sa 
seljacima ako bi zavladala suša jer je to značilo da nije održao kraljevsko 
obećanje. 

Od 250. godine n.e. nadalje, majansko stanovništvo (čiji je broj 
procijenjen prema arheološki potvrđenom broju nalazišta kuća), broj 
spomenika i građevina i broj datuma iz Velikog ciklusa na spomenicima i 
lončariji rasli su gotovo eksponencijalno, da bi brojčani vrhunac dosegnuli 
u 8. stoljeću n.e. Najveći spomenici podignuti su potkraj tog klasičnog 
razdoblja. Brojke svih triju pokazatelja složenog društva padale su kroz 
cijelo 9. stoljeće, sve do posljednjeg poznatog datuma iz Velikog ciklusa na 
bilo kojem spomeniku, iz 10. baktuna, godine 909. n.e. Taj pad broja 
stanovnika, građevina i datuma iz Velikog ciklusa predstavlja ono što 
zovemo slomom klasičnih Maja. 

Kao primjer tog sloma, razmotrimo detaljnije malen, ali gusto 
izgrađen grad čije ruševine danas leže na zapadu Hondurasa, na nalazištu 
nazvanom Copan, o kojem je u dvije nedavno objavljene knjige pisao 
arheolog David Webster. Najbolja zemlja za poljoprivredu na području 
Copana leži uzduž riječne doline, a sastoji se od pet džepova ravne zemlje s 
plodnim naplavljenim tlom, vrlo male ukupne površine od samo 26 
četvornih kilometara; najveći, Copanski džep, ima površinu od tek 13 
četvornih kilometara. U predjelu oko Copana prevladavaju strmi brežuljak, 
a gotovo polovica brdske površine ima nagib veći od 16 posto (otprilike 
dvostruko više od najstrmijeg nagiba koji možete susresti na američkim 
autocestama). U odnosu na tlo u dolini, tlo na brdima nije toliko plodno, 
kiselije je i siromašnije fosfatima. Prinos kukuruza s polja na dnu doline 
danas je dva ili tri puta veći od prinosa na obroncima brežuljaka, gdje tlo 


brzo erodira, a u deset godina zemljoradnje produktivnost opadne za tri 
četvrtine. 

Sudeći po broju nalazišta kuća, broj stanovnika copanske doline 
vrtoglavo je rastao od 5. stoljeća sve do vrhunca u razdoblju od 750. do 
900. godine n.e. kad je, prema procjenama, ondje živjelo 27.000 ljudi. 
Pisana povijest Maja u Copanu počinje godine koja prema datumu iz 
Velikog ciklusa odgovara 426. godini n.e., kad se prema mladim 
spomenicima primjećuje dolazak neke osobe povezane s plemićima u 
Tikalu i Teotihuacanu. Veličanstvene spomenike u slavu kraljeva masovno 
su gradili između 650. i 750. godine n.e. Nakon 700. godine n.e. u građenje 
se više nisu upuštali samo kraljevi nego i plemići koji su počeli podizati 
vlastite palače, kojih je do 800. godine bilo dvadesetak, a za jednu se zna da 
se sastojala od 50 zgrada u kojima je bilo mjesta za otprilike 250 ljudi. Svi 
ti plemići i njihovi dvorovi sigurno su dodatno opteretili seljaka, uz ono što 
mu je na leđa natovario kralj sa svojim dvorom. Posljednje velike građevine 
u Copanu podignute su oko 800. godine n.e., a posljednji datum iz Velikog 
ciklusa na nedovršenom oltaru, koji možda nosi kraljevo ime, potječe iz 
822. godine n.e. 


Arheološka istraživanja različitih vrsta prebivališta u copanskoj dolini 
pokazuju da su bila naseljena pravilnim slijedom. Prva obrađena površina 
bio je veliki Copanski džep u dolini rijeke, nakon čega su zaposjednuta i 
ostala četiri džepa u nizini. Za to je vrijeme broj stanovnika rastao, ali ljudi 
još nisu bili zaposjeli brda. Naraslo se stanovništvo stoga zasigurno 
prehranjivalo jačanjem proizvodnje u nizinskim džepovima, što su postizali 
kraćim ostavljanjem zemlje na ugaru, dvostrukim žetvama, a moguće i 
mjestimičnim navodnjavanjem. 

Ljudi su najkasnije 650. godine n.e. počeli naseljavati padine brda, ali 
su te brdske lokacije obrađivali samo stotinjak godina. U odnosu na ukupno 
copansko stanovništvo, stanovnika u brdima bilo je u jednom trenutku 41 
posto, da bi brojka počela padati sve dok se stanovništvo nije opet 
koncentriralo u džepovima u dolini. Zašto se stanovništvo povuklo s brda? 
Iskapanje temelja na dnu doline pokazalo je da ih je tijekom 8. stoljeća 
prekrio talog, što znači da su padine brda počele erodirati, a vjerojatno je i 
voda s njih isprala hranjive tvari. Kiša i vjetar nanosili su ta kisela, 
neplodna tla na plodnija tla u dolini i tako im umanjili poljoprivredne 
prinose. Brzo napuštanje obronaka u davno vrijeme podudara se sa 


saznanjima modernih Maja da su polja u brdima slabo plodna i da im se tla 
brzo iscrpe. 


Jasno je zašto je došlo do erozije brdskih padina: posječene su šume 
koje su ih prije prekrivale i štitile njihova tla. Obrađeni uzorci peludi 
pokazuju da su s vremenom do kraja posječene borove šume kojima su 
prvobitno bili prekriveni viši dijelovi brdskih padina. Izračuni upućuju da je 
većina posječenih borova spaljena kao gorivo dok je ostatak iskorišten za 
gradnju ili izradu žbuke. Na drugim nalazištima Maja iz pretklasične ere, 
gdje Maje nisu štedjeli na žbuci kojom su u debelim slojevima oblagali 
građevine, moguće je da je proizvodnja žbuke bila glavni uzrok sječe šuma. 
Zbog sječe šuma nije se samo nagomilao talog u dolini, a stanovnici ostali 
bez drva nego su možda na dnu doline uzrokovale i "suše izazvane 
ljudskom rukom" jer su šume iznimno važne za kruženje vode, s obzirom 
da posljedica značajne sječe šuma obično bude manja količina oborina. 


Stručnjaci su proučili stotine kostura otkrivenih na arheološkim 
nalazištima u Copanu tražeći na njima znakove bolesti i pothranjenosti, 
poput poroznih kostiju i linija opterećenja u zubima. Ti znakovi pokazuju 
da se od 650. do 850. godine n.e. pogoršalo zdravlje stanovnika Copana, 
kako elite tako i puka, premda su pučani ipak bili lošijega zdravlja. 


Prisjetite se da je stanovništvo Copana vrtoglavo raslo dok je trajalo 
naseljavanje brežuljaka. Kad su ljudi kasnije napustili sva ta brdska polja, 
teret prehranjivanja viška stanovništva koje je prije ovisilo o brdima, pao je 
na zemlju u dnu doline, a sve više i više ljudi natjecalo se je za hranu 
uzgojenu na onih 26 četvornih kilometara riječne nizine. Zato su se 
zemljoradnici među sobom zasigurno sukobljavali oko najbolje, ili oko bilo 
kakve zemlje, baš kao u modernoj Ruandi (Poglavlje 10). Kako copanski 
kralj nije ispunjavao obećanja o kiši i blagostanju, koja je davao u zamjenu 
za moć i luksuz na koja je polagao pravo, po svemu sudeći bio je žrtveno 
janje za tu propast poljoprivrede. Možda zato posljednji podatak o 
copanskim kraljevima potječe iz 822. godine n.e. (onog posljednjeg datuma 
u Velikom ciklusu koji se odnosi na Copan) i možda je zato oko 850. godine 
n.e. spaljena kraljevska palača. No s obzirom da se neka luksuzna roba i 
dalje proizvodila, možemo zaključiti da su neki plemići uspjeli sačuvati 
svoj životni stil i nakon pada kralja pa sve negdje do 975. godine n.e. 

Sudeći prema komadićima opsidijana kojima je moguće odrediti 
starost, ukupan broj stanovnika Copana smanjivao se postupno u odnosu na 


brzinu kojom su nestala obilježja copanskih kraljeva i plemića. Prema 
procjenama, ondje je 950. godine n.e. još živjelo petnaestak tisuća ili 54 
posto od rekordne brojke od 27.000 ljudi. I to se stanovništvo nastavilo 
smanjivati, a do otprilike 1250. godine ljudima u copanskoj dolini više nije 
bilo traga. Nakon nekog vremena ponovno se pojavljuje pelud sa šumskih 
stabala, što je samo po sebi dokaz da u dolini više nije bilo ni žive duše te 
da su se šume najzad mogle početi oporavljati. 
koko 


Općenit prikaz povijesti Maja što sam upravo iznio, a osobito primjer 
povijesti Copana, razjašnjavaju zašto govorimo o "slomu Maja". No priča 
se zapleće i to zbog barem pet razloga. 

Prvo, nije se zbio samo taj golemi slom klasičnih Maja nego su se 
prije njega na nekim lokacijama dogodila najmanje dva manja sloma, jedan 
oko 150. godine n.e., kad je propao El Mirador i još neki majanski gradovi 
(takozvani pretklasični slom), a drugi (takozvani majanski hijat) krajem 6. i 
početkom 7. stoljeća, u razdoblju kad na temeljito proučenom nalazištu 
Tikal nije podignut nijedan spomenik. Bilo je i nekih postklasičnih slomova 
i to na područjima čije je stanovništvo preživjelo klasični slom ili se nakon 
njega povećalo - takav je bio pad Chichen Itza oko 1250. i Majapana oko 
1450. godine. 

Drugo, slom klasičnih Maja očito nije bio potpun jer je Španjolce 
dočekalo i protiv njih se borilo stotine tisuća Maja - kudikamo manje nego 
što ih je bilo na vrhuncu klasičnog razdoblja, ali se i dalje radilo o 
kudikamo više ljudi nego u drugim davnim društvima koja u ovoj knjizi 
detaljno pretresamo. Ti preživjeli ljudi bili su koncentrirani na područjima 
sa stabilnom vodoopskrbom, osobito na sjeveru s cenotesima, u obalnim 
nizinama s bunarima, u blizini južnog jezera te duž rijeka i laguna na nižim 
uzvisinama. No iz nekadašnjeg srca postojbine Maja, s juga, stanovništvo je 
gotovo u cijelosti nestalo. 

Treće, slom stanovništva (kako se vidi prema brojnosti nalazišta kuća 
i alata od opsidijana) bio je u nekim slučajevima mnogo sporiji od tempa 
kojim su se prorjedivali datumi u Velikom ciklusu, što sam već spomenuo 
za Copan. Institucija kralja i Veliki ciklus bili su prve žrtve sloma klasičnih 
Maja. 

Četvrto, iza mnogih prividnih slomova gradova krilo se, ustvari, puko 
"kruženje moći": to jest, određeni su gradovi zadobili veću moć, zatim su 


propali ili pokoreni pa su se zatim opet uzdigli i pokorili susjede, bez 
procjena broja stanovnika. Na primjer, godine 562. suparnički Caracol i 
Calakmul porazili su Tikal, a tikalskog kralja zarobili su i ubili. No Tikal je 
zatim iznova postupno jačao i na koncu osvojio svoje suparnike 695. 
godine, davno prije no što je zajedno s mnogim drugim majanskim 
gradovima propao u klasičnom slomu (posljednji tikalski spomenici potječu 
iz 869. godine n.e.). Isto tako, moć Copana rasla je sve dok 738. godine 
stanovnici suparničkog grada Quirigue nisu zarobili i ubili copanskog kralja 
Waxaklahuuna Ub'aaha K'awila (kojeg ljubitelji Maja danas znaju kao 
kralja "18 zečeva", kako glasi nezaboravan prijevod njegova imena), ali 
Copan je zatim u idućih pola stoljeća cvjetao pod upravom kraljeva koji su 
imali više sreće. 

Na koncu, gradovi u raznim dijelovima postojbine Maja nisu se 
uspinjali i padali istom putanjom. Na primjer, regija Puuc na sjeverozapadu 
poluotoka Yucatan bila je godine 700. gotovo pusta, poslije 750. dok su 
gradovi na jugu propadali doživjela je eksploziju stanovništva, najviše 
stanovnika imala je između 900. i 925., da bi se zatim i sama slomila 
između 950. i 1000. godine. El Mirador, golemo nalazište u srcu majanskog 
zavičaja s jednom od najvećih piramida na svijetu, naseljen je 200. pr.n.e., a 
napušten oko 150. godine n.e., davno prije uspona Copana. Chichen Itza na 
sjeveru poluotoka nastao je poslije 850. godine n.e., bio glavno središte 
sjevera oko 1000. godine, ali je oko 1250. razoren u građanskom ratu. 


Neki se arheolozi usredotočuju samo na tih pet komplikacija i ne žele 
uopće priznati da je došlo do sloma klasičnih Maja. Međutim, pri tome 
previđaju očite činjenice koje vape za objašnjenjem: poslije 800. godine 
nestalo je između 90 i 99 posto majanskog stanovništva, osobito u nekad 
najgušće naseljenom području južnih nizina, nestali su kraljevi, kalendari 
vezani uz Veliki ciklus te druge složene političke i kulturne institucije. Zato 
govorimo o slomu klasičnih Maja, slomu i stanovništva i kulture, koji je 
potrebno razjasniti. 

koko 


Moramo opširnije razmotriti još dvije pojave, čiji sam doprinos 
slomovima Maja dosad samo spomenuo: ratovanje i sušu. 
Arheolozi su dugo vjerovali da su stari Maje bili pitom i miroljubiv 


narod. Sada znamo da su Maje ratovali žestoko, kronično i nerješivo jer 
nijedna majanska kneževina zbog spomenutih poteškoća s opskrbom 


hranom i transportom nije mogla ujediniti cijelu regiju u carstvo, onako 
kako su Azteci i Inke ujedinili središnji Meksiko odnosno Ande. Prema 
dosadašnjim arheološkim saznanjima, ratovi su bili sve žešći i češći ususret 
trenutku klasičnog sloma. Dokaze o tome donose nam različita otkrića iz 
posljednjih 55 godina: arheološka iskapanja golemih obrambenih zidova 
koji su okruživali mnoga majanska nalazišta; živopisni prikazi ratovanja i 
zarobljenika na kamenim spomenicima, vazama (slika 14) i čuvenim 
oslikanim muralima što su 1946. otkriveni u Bonampaku; dešifrirani 
dijelovi majanskog pisma, a kako se pokazalo, uglavnom se radilo o 
pohvalnim natpisima o kraljevima i njihovim osvajanjima. Majanski 
kraljevi nastojali su u borbi jedan drugoga zarobiti, a jedan od nesretnih 
gubitnika bio je copanski kralj 18 zečeva. Zarobljenike su mučili na vrlo 
neugodne načine koje otvoreno prikazuju na spomenicima i muralima (na 
primjer, izvlačenjem prstiju iz zgloba, čupanjem zubi, odsijecanjem donje 
čeljusti, podrezivanjem usne i vrhova prstiju, čupanjem noktiju i 
probijanjem usne čavlićima), što je svoj vrhunac (u nekom trenutku za 
nekoliko godina) dosegnulo u žrtvovanju zarobljenika na druge, jednako 
neugodne načine (na primjer, savili bi zarobljenika u loptu tako što bi mu 
ruke vezali za noge, a zatim ga valjali niz strme kamene stepenice hrama). 


Ratovanje u Maja sastojalo se od nekoliko temeljito dokumentiranih 
vrsta nasilja: ratova između zasebnih kraljevstava; pokušaja gradova unutar 
nekog kraljevstva da se otcijepe dizanjem pobune protiv glavnoga grada; 
građanskih ratova do kojih je dolazilo zbog čestih nasilnih pokušaja 
tobožnjih kraljeva da preotmu prijestolje. Sve te vrste nasilja opisane su ili 
prikazane na spomenicima jer su u njima sudjelovali kraljevi i plemići. Ono 
što nisu opisivali jer im se činilo nedostojnim, premda se vjerojatno još 
češće zbivalo, bile su borbe pučana oko zemlje, uzrokovane time što je 
stanovništvo postalo prebrojno, a zemlje je bilo sve manje. 


Druga pojava važna za razumijevanje slomova Maja opetovane su 
suše, što su osobito dobro proučili Mark Brenner, David Hodell, pokojni 
Edward Deevey i njihovi kolege sa sveučilišta Florida, a o čemu govori 
Richardson Gill u nedavno objavljenoj knjizi. Geološke naslage, bušenjem 
izvađene iz sedimentnih slojeva s dna jezera u postojbini Maja omogućuju 
mnoga mjerenja na osnovi kojih možemo zaključivati o sušama i 
promjenama u okolišu. Na primjer, sadra (drugim imenom kalcijev sulfat) 
taloži se u jezeru kad, za vrijeme suše, jezerska voda zbog isparavanja 
postane koncentrirana. Tijekom suše koncentrira se i voda koja sadrži teški 


oblik kisika poznat kao izotop kisika-18 dok voda koja sadrži lakši izotop 
kisika-16 ispari. Jezerski mekušci i rakovi apsorbiraju kisik i pohranjuju ga 
u ljušture i oklope koji ostaju očuvani u jezerskom talogu i čekaju da ih, 
dugo nakon što su uginuli, klimatolozi analiziraju i potraže u njima te 
izotope kisika. Obradom sloja taloga radioaktivnim ugljikom utvrđuje se 
približna godina kad su prevladavali sušni ili kišni uvjeti koje smo utvrdili 
mjerenjem sadre i izotopa kisika. Iz istih jezerskih geoloških naslaga 
palinolozi dobivaju informacije o sječi šuma (koja se javlja kao smanjenje 
peludi sa šumskih stabala na račun porasta peludi trava), a i o eroziji tla 
(koja se javlja kao gust nanos ilovače i minerala iz ispranog tla). 


Na temelju tih proučavanja slojeva jezerskog taloga obrađenih 
radioaktivnim ugljikom, klimatolozi i paleoekolozi zaključuju da je 
postojbina Maja bila relativno vlažna negdje od 5500. do 500. godine pr.n.e. 
Sljedeće razdoblje, od 475. do 250. godine pr.n.e., neposredno prije uspona 
civilizacije pretklasičnih Maja, bilo je suho. Pretklasičnom usponu možda 
jest pripomogao povratak vlažnijeg vremena poslije 250. godine pr.n.e., ali 
je, s druge strane, pretklasični slom u El Miradoru i drugim mjestima 
sigurno imao veze sa sušom koja je trajala od 125. do 250. godine n.e. 
Nakon tog sloma nastavilo se vlažnije vrijeme kao i gradnja gradova 
klasičnih Maja, privremeno prekinuta zbog suše koja je zavladala oko 600. 
godine n.e., što odgovara propasti Tikala i nekih drugih nalazišta. Na koncu, 
oko 760. godine n.e., u majanskoj postojbini počela je najgora suša u 
posljednjih 7000 godina, koja je na vrhuncu bila oko 800. godine n.e., a 
mogla je i nije morala biti povezana s klasičnim slomom. 


Pomnom analizom učestalosti suša u postojbini Maja uočava se da su 
se obično vraćale u intervalima od oko 208 godina. Moguće je da su ti 
ciklusi suša posljedica malih promjena u sunčevom zračenju, a na području 
Maja možda su bile oštrije zato što se gradijent oborina na Yucatanu 
(sušnijeg na sjeveru, vlažnijeg na jugu) mijenja u smjeru juga. Može se 
pretpostaviti da te promjene u sunčevom zračenju nisu pogađale samo 
postojbinu Maja nego, u različitoj mjeri, cijeli svijet. Zapravo, klimatolozi 
su zamijetili da su se čuveni slomovi nekih drugih prapovijesnih 
civilizacija, daleko od područja Maja, vjerojatno poklopili s vrhuncima tih 
sušnih ciklusa, poput sloma prvog svjetskog carstva (Akadijskog carstva u 
Mezopotamiji) oko 2170. godine pr.n.e., sloma civilizacije Močika IV na 
peruanskoj obali oko 600. godine n.e. i sloma civilizacije Tiwanaku u 
Andama oko 1100. godine n.e. 


U najnaivnijem obliku, hipoteza o suši kao jednom od pokretača 
klasičnog sloma sugerira da je jedna jedina suša oko 800. godine 
ravnomjerno pogodila cijelo područje i pokrenula istodoban pad svih 
najamskih središta. A ustvari, kako smo već vidjeli, klasični slom pogodio 
je različite centre u ponešto različito vrijeme u razdoblju od 760. do 910. 
godine dok su neki drugi centri ostali pošteđeni. Upravo su zato mnogi 
stručnjaci za Maje skeptični glede uloge suše. 


No, pravi, oprezan klimatolog ne bi iznio hipotezu o suši u takvom 
neuvjerljivo pojednostavljenom obliku. Istančanija varijacija u količini 
oborina od jedne do druge godine može se izračunati iz sedimenata koji se 
skupe tijekom jedne godine, a rijeke ih nanose u oceanske slivove u blizini 
obale. Iz tih izračuna možemo zaključiti da je "velika suša" oko 800. godine 
n.e. zapravo imala četiri vrhunca od kojih prvi nije bio tako ozbiljan: dvije 
sušne godine oko 760., zatim još sušnije desetljeće negdje od 810. do 820. 
godine, tri sušnije godine oko 860. i šest sušnijih godina oko 910. godine 
n.e. Zanimljivo je da je Richardson Gill, na temelju najnovijih datuma na 
kamenim spomenicima u raznim velikim centrima Maja, zaključio da se 
datumi sloma razlikuju od lokacije do lokacije i dijele u tri skupine: oko 
810., oko 860. i oko 910. godine, što odgovara datumima triju najžešćih 
suša. Ne bi uopće bilo čudno da su se, kad je već suša svake godine i na 
svakom pojedinom mjestu bila promjenjive žestine, zbog niza suša različiti 
centri Maja slomili međusobno različitih godina, a da su ostali pošteđeni 
oni centri koji su imali pouzdanu vodoopskrbu u obliku cenotsa, bunara i 
jezera. 

koko 


Područje koje je najviše pogodio klasični slom bile su nizine na jugu, 
vjerojatno zbog dva već spomenuta razloga: radi se o području s najvećom 
gustoćom stanovništva, a moguće je da je imalo i najozbiljnije probleme s 
vodom jer leži previsoko iznad razine podzemnih voda da bi ljudi kad nije 
bilo kiše mogli crpiti vodu iz cenotsa ili bunara. Tijekom klasičnog sloma, 
južne nizine izgubile su više od 99 posto stanovništva. Na primjer, središnji 
Peten imao je na vrhuncu klasičnog razdoblja, prema različitim procjenama, 
između 3,000.000 i 14,000.000 stanovnika, ali u vrijeme dolaska 
Španjolaca bilo ih je samo tridesetak tisuća. Kad su Cortes i španjolska 
vojska 1524. i 1525. prošli kroz središnji Peten, zamalo su umrli od gladi 
jer nisu imali gdje nabaviti kukuruz: naišli su na tek pokoje selo. Cortes je 
prošao nekoliko kilometara dalje od ruševina velikih klasičnih gradova 


Tikala i Palenque, ali nije ih vidio niti o njima čuo jer su bili obrasli u 
prašumu, a u okolici gotovo nitko nije živio. 

Kako je nestalo to golemo stanovništvo od nekoliko milijuna ljudi? 
Isto smo se pitali i u vezi s nestankom (doduše manjeg) stanovništva 
Anasazi u kanjonu Chaco, u Poglavlju 4. Prema analogiji s onim što se 
zbilo s narodom Anasazi i kasnijim društvima Pueblo Indijanaca za vrijeme 
suša na američkom jugozapadu, zaključujemo da su neki ljudi iz južnih 
majanskih nizina preživjeli pobjegavši na područja sjevernog Yucatana 
bogata cenotsima ili bunarima, gdje je negdje u vrijeme sloma Maja došlo 
do brzog porasta stanovništva. Međutim, svi ti milijuni stanovnika južnih 
nizina koji su preživjeli i došli na sjever kao useljenici, baš kao ni tisuće 
anasazijskih izbjeglica koje su kao useljenike primili u preživjelim 
pueblima, nisu za sobom ostavili ni najmanji trag. Kao i na američkom 
jugozapadu u vrijeme suša, taj pad broja majanskog stanovništva može se, 
bez dvojbe, djelomično pripisati tome što su ljudi umirali od gladi ili žeđi ili 
se međusobno ubijali u borbama oko sve oskudnijih resursa. Dijelom se 
može pripisati i sporijem rastu stope rođenih ili stope preživljavanja djece 
tijekom mnogih desetljeća. To jest, udjela u depopulaciji vjerojatno je imala 
i viša stopa smrtnosti te niža stopa rođenih. 

I u postojbini Maja kao i drugdje, prošlost je pouka za sadašnjost. Od 
vremena dolaska Španjolaca, stanovništvo središnjeg Petena još se smanjilo 
pa je 1714. brojilo otprilike 3000 ljudi, a sve zato što su ljudi umirali od 
bolesti i drugih razloga povezanih sa španjolskom okupacijom. Do 60-ih 
godina prošlog stoljeća, stanovništvo središnjeg Petena ponovno je naraslo, 
ali samo na 25.000 ljudi, što još uvijek nije ni jedan posto broja stanovnika 
S vrhunca klasičnih Maja. Poslije su, međutim, središnji Peten preplavili 
useljenici, prouzročili porast broja stanovnika kojih je 80-ih godina 20. 
stoljeća bilo 300.000 i najavili novu eru sječe šuma i erozije. Danas je 
polovica Petena opet bez šuma i uništenog okoliša. Između 1964. i 1989. 
posječena je četvrtina svih šuma u Hondurasu. 

*koko* 


Kako bismo rezimirali slom klasičnih Maja, možemo otprilike utvrditi 
pet linija djelovanja. Priznajem, međutim, da se arheolozi koji proučavaju 
Maje i dalje žestoko spore, zato što razne linije djelovanja očito nisu bile 
jednako važne u svim dijelovima majanskih područja; zato što su detaljne 
arheološke studije provedene samo za neka majanska nalazišta; zato što ni 


danas nije jasno zašto u najvećem dijelu samog središta postojbine Maja 
gotovo više i nema ljudi te zašto ga nisu iznova nastanili nakon sloma i kad 
su šume opet narasle. 


I uz te ograničavajuće čimbenike, rekao bih da je jedna linija bila rast 
stanovništva koji je nadmašio dostupne resurse: dakle, dvojba slična onoj 
koju je 1798. predvidio Thomas Malthus i u kojoj su se danas našli Ruanda 
(Poglavlje 10), Haiti (Poglavlje 11) i drugi. Kako to jezgrovito kaže 
arheolog David Webster: "Previše poljodjelaca uzgajalo je previše kultura 
na prevelikom dijelu krajolika." Taj nerazmjer između stanovništva i 
resursa dodatno je zakomplicirala druga linija djelovanja: zbog sječe šuma i 
erozije obronaka smanjila se površina obradive zemlje u vrijeme kad je 
ljudima trebalo što više obradive zemlje, a situaciju su vjerojatno pogoršali 
antropogenična suša kao posljedica sječe šuma, iscrpljivanje hranjivih tvari 
u tlu i drugi problemi s tlom te borba s korovom na poljima. 

Treća linija djelovanja bili su sve češći i žešći sukobi, s obzirom na to 
da se sve više i više ljudi borilo za sve oskudnije resurse. Ratovanje, 
Majama ionako svojstveno, doseglo je vrhunac neposredno prije sloma. 


To ne čudi kad se prisjetimo da se najmanje 5,000.000 ljudi, 
vjerojatno i još mnogo više, naguralo na područje manje od države 
Colorado (260.013 četvornih kilometara). Zbog ratovanja je zasigurno bilo 
još manje zemlje pogodne za poljodjelstvo jer su između kneževina 
nastajali djelići ničije zemlje koju tada nije bilo sigurno obrađivati. Linija 
koja je stvari dovela do kritične točke bila je promjena klime. Suša u 
vrijeme klasičnog sloma nije bila prva suša koju su Maje preživjeli, ali je 
bila najžešća. Kad bi u prošlosti zavladale suše, još su postojali nenaseljeni 
dijelovi majanskog teritorija pa su se ljudi na lokaciji pogođenoj sušom 
mogli spasiti preseljenjem na drugu lokaciju. U vrijeme klasičnog sloma, 
međutim, teritorij je bio već popunjen, u okolici više nije bilo nenaseljene 
obradive zemlje na kojoj bi ljudi mogli početi iznova, a cjelokupno 
stanovništvo nije se moglo smjestiti na onih nekoliko područja koja su i 
dalje imala pouzdanu vodoopskrbu. 

Kao petoj liniji djelovanja, moramo se zapitati zašto kraljevi i plemići 
nisu prepoznali i riješili te, prividno očite probleme koji su im nagrizali 
društvo. Pozornost im je očito bila usmjerena na vlastite kratkoročne 
interese poput bogaćenja, ratovanja, podizanja spomenika, međusobnog 
natjecanja i izvlačenja dovoljno hrane od seljaka da bi sve to mogli 


provesti. Poput većine vođa kroz cijelu ljudsku povijest, majanski kraljevi i 
plemići nisu marili za dugoročne probleme, ako su ih uopće i zamjećivali. 
Na tu temu vratit ćemo se u Poglavlju 14. 

Naposljetku, premda nam preostaje da razmotrimo još neka propala 
društva prije nego što se prebacimo na moderni svijet, sigurno su nam već 
upale u oči neke paralele između Maja i propalih društava o kojima smo 
govorili u Poglavljima 2-4. Kao i na Uskršnjem otoku, na Mangarevi i u 
plemenu Anasaza, zbog ekoloških i populacijskih problema, ratovi i 
građanski nemiri u Maja bili su sve češći. Kao i na Uskršnjem otoku i u 
kanjonu Chaco, i Maje su, kad su po brojnosti stanovništva dosegnuli 
vrhunac, naglo doživjeli politički i društveni slom. Baš kao što se na 
Uskršnjem otoku poljodjelstvo s vremenom proširilo s obalnih nizina na 
visoravni, a u Mimbresa s aluvijalnog tla na brda, i stanovnici Copana 
proširili su se s aluvijalnog tla na osjetljivije padine brežuljaka pa im se 
dogodilo da su morali prehranjivati veće stanovništvo onda kad je nagli 
procvat poljodjelstva na brežuljcima doživio propast. Kao što su glavari na 
Uskršnjem otoku podizali sve veće kipove, na koncu okrunjene i pukaima, i 
kao što se anasazij elita častila ogrlicama od 2000 tirkiznih zrna, i majanski 
koje su oblagali sve debljim slojevima žbuke - što nas, pak, podsjeća na 
ekstravagantnu, napadnu potrošnju modernih američkih generalnih 
direktora. Naš popis uznemirujućih paralela upotpunjuje pasivnost glavara s 
Uskršnjeg otoka i majanskih kraljeva pred stvarnim, velikim opasnostima 
za njihova društva. 


POGLAVLJE 6 
Vikinški preludij i fuge 
Eksperimenti na Atlantiku m Vikinška eksplozija  Autokataliza 
m Vikinška poljoprivreda m Željezo m Vikinški glavari 
m Vikinška religija a Orkneyski, Shetlandski i Farski otoci 
m Okoliš na Islandu i Povijest Islanda m Island u kontekstu m Vinland 

Kad kinoposjetioci iz moje generacije čuju riječ "Vikinzi", pred očima 
im iskrsne poglavica Kirk Douglas, zvijezda nezaboravnog epskog filma 
"Vikinzi" iz 1958., kako odjeven u kožnatu košulju ukrašenu zakovicama 
predvodi svoje bradate barbare na putovanjima ispunjenim napadima, 
silovanjima i ubijanjem. I premda sam taj film gledao prije gotovo pola 
stoljeća, na spoju s djevojkom iz studentskih dana, još u mislima mogu 
odvrtjeti uvodni prizor u kojem vikinški ratnici ruše ulaz u dvorac čiji 
stanovnici ništa ne sluteći u njemu pijančuju, zatim vrište dok Vikinzi 
provaljuju i kolju ih, a Kirk Douglas moli svoju lijepu zarobljenicu Janet 
Leigh da mu poveća zadovoljstvo time što će mu se uzaludno pokušati 
oprijeti. U tim krvavim prizorima ima mnogo istine: Vikinzi su doista 
nekoliko stoljeća terorizirali srednjovjekovnu Europu. Uostalom, na njihovu 
jeziku (staronorveškom) riječ vikingar značila je "napadači". 

No i drugi dijelovi priče o Vikinzima podjednako su romantični, a 
relevantniji za ovu knjigu. Osim toga što su bili zastrašujući gusari, Vikinzi 
su bili poljoprivrednici, trgovci, kolonizatori i prvi europski istraživači 
sjevernog Atlantika. Naseobine što su ih osnovali zadesila je posve različita 
sudbina. Vikinški naseljenici u kontinentalnoj Europi i na britanskim 
otocima s vremenom su se stopili s mjesnim stanovništvom i odigrali važnu 
ulogu u osnivanju nekoliko država-naroda, naročito Rusije, Engleske i 
Francuske. Kolonija Vinland, koja predstavlja prvi pokušaj Europljana da 
nasele Sjevernu Ameriku, brzo je bila napuštena; kolonija na Grenlandu, 
koja je 450 godina bila najudaljenija točka europskoga društva, na kraju je 
nestala; kolonija na Islandu stoljećima se borila sa siromaštvom i političkim 
poteškoćama, da bi se u posljednje vrijeme to društvo izdiglo kao jedno od 
najbogatijih na svijetu; kolonije na Orkneyskim, Shetlandskim i Farskim 
otocima opstale su bez većih poteškoća. Sve te vikinške kolonije potekle su 
iz istog pradjedovskog društva: posve je jasno da su njihove drukčije 
sudbine povezane s drukčijim okolišem u kojem su se naseljenici zatekli. 


Širenje Vikinga na zapad preko sjevernog Atlantika nameće nam se 
tako kao poučan eksperiment u prirodi, baš kao i širenje Polinežana na istok 
preko Tihog oceana (karta na str. 214-215). U tom velikom eksperimentu u 
prirodi ugnježden je Grenland kao još jedan, manji eksperiment: Vikinzi su 
ondje susreli druge ljude, Eskime, čija su se rješenja za probleme s 
grenlandskim okolišem uvelike razlikovala od onih vikinških. Kad je za pet 
stoljeća taj manji eksperiment okončan, grenlandski Vikinzi u potpunosti su 
nestali i bez borbe ostavili Grenland u rukama Eskima. Tragedija 
grenlandskih Norvežana (grenlandskih Skandinavaca) nosi stoga poruku 
nade: slom ljudskih društava nije neizbježan ni u nepogodnom okolišu: on 
ovisi o reakciji ljudi. 

Slom vikinškog Grenlanda koji su pokrenuli problemi s okolišem i 
borbe na Islandu imaju mnogo sličnosti sa slomovima na Uskršnjem otoku, 
Mangarevi, kod Anasazi Indijanaca, Maja i u mnogim drugim 
predindustrijskim društvima, koje su također pokrenuli okolišni problemi. 
Međutim, imamo prednost pri shvaćanju sloma Grenlada i nevolje Islanda. 
Što se tiče grenlandske, a osobito islandske povijesti, postoje pisani prikazi 
iz tog vremena koji potječu od samih društava kao i od društava njihovih 
trgovinskih partnera - prikazi koji su razočaravajuće djelomični, ali i to je 
nešto kad znamo da uopće ne postoje zapisi očevidaca o onim ostalim 
predindustrijskim društvima. Anasazi su pomrli ili se raspršili, društvo od 
nekoliko preostalih stanovnika Uskršnjeg otoka transformiralo se pod 
utjecajem došljaka, ali većina modernih Islanđana izravni su potomci 
vikinških muškaraca i njihovih keltskih žena, prvih naseljenika Islanda. A 
pogotovo su to bila srednjovjekovna europska kršćanska društva, poput 
Islanda i Grenlanda, koja su se izravno razvila u moderna europska 
kršćanska društva. Zbog toga lakše shvaćamo ruševine crkava, očuvanu 
umjetnost i alate koje su iskopali arheolozi, dok u tumačenju arheoloških 
ostataka onih ostalih društava treba mnogo nagađati. Na primjer, kad sam 
stao u otvor u zapadnom zidu odlično očuvane kamene građevine podignute 
oko 1300. godine n.e. u Hvalseyu na Grenlandu, po analogiji s drugim 
kršćanskim crkvama znao sam da je i ta građevina kršćanska crkva i da je 
upravo ta crkva gotovo istovjetna replika one u Eidfjordu u Norveškoj te da 
je otvor u zapadnom zidu bio glavni ulaz kao i u ostalim kršćanskim 
crkvama (slika 15). Za razliku od toga, ne možemo se nadati da ćemo tako 
detaljno shvatiti značenje kamenih kipova na Uskršnjem otoku. Sudbine 
vikinškog Islanda i Grenlanda pričaju nam još zamršeniju, a time i poučniju 


priču od sudbina koje su zadesile Uskršnji otok, susjede Mangareve, 
Anasazi i Maje. U njima je sudjelovalo svih pet skupina čimbenika o 
kojima sam govorio u uvodnom poglavlju. Vikinzi su uništili okoliš, trpjeli 
klimatske promjene, a na ishod su utjecale njihove reakcije i kulturne 
vrednote. Prvi i treći čimbenik bili su na djelu i u povijesti Uskršnjeg otoka 
i susjeda Mangareve, a sva tri bila su na djelu kod plemena Anasazi i Maja, 
ali je, k tome, i trgovina s drugim prijateljskim narodima bitno utjecalo na 
povijest Islanda i Grenlanda kao i na povijest mangarevanskih susjeda i 
Anasazi Indijanaca, dok se ne nalazimo u povijesti Uskršnjeg otoka i Maja. 
Na koncu, od svih tih društava samo je na vikinškom Grenlandu presudna 
bila upletenost neprijateljski nastrojenog drugog naroda (Eskima). Dakle, 
ako su povijesti Uskršnjeg otoka i mangarevanskih susjeda fuge u kojima se 
isprepleću dvije odnosno tri teme, kao u nekim fugama Johanna Sebastiana 
Bacha, islandske su nedaće onda četverostruka fuga, poput one snažne fuge 
kojom je umirući Bach želio dovršiti posljednju veliku skladbu, Umjetnost 
fuge. S propašću Grenlanda dobili smo, međutim, ono na što se ni Bach nije 
odvažio, apsolutnu peterostruku fugu. Zbog svega toga, vikinška društva bit 
će u ovom poglavlju te u sljedeća dva najdetaljnije predstavljen primjer u 
ovoj knjizi: ovo je ona druga i veća ovca u utrobi našeg udava. 
koko 


Preludij islandskoj i grenlandskoj fugi bila je vikinška eksplozija koja 
je poslije 793. godine prasnula nad srednjovjekovnom Europom, od Irske i 
Baltika do Sredozemlja i Konstantinopola. Prisjetite se da su svi osnovni 
elementi srednjovjekovne europske civilizacije nastali u posljednjih 10.000 
godina u Plodnom polumjesecu ili u njegovoj blizini, onom području 
jugozapadne Azije koje se u obliku polumjeseca proteže od Jordana na 
sjeveru do jugoistoka Turske, a zatim istočno do Irana. Iz tog je područja 
svijet dobio prve poljoprivredne kulture i domaće životinje, prijevoz na 
kotačima, umijeće obrade bakra, a zatim bronce i željeza, tu su nastali 
gradovi i velegradovi, glavarstva i kraljevstva te organizirane religije. Svi ti 
elementi postupno su se širili na Europu i preoblikovali je od jugoistoka 
prema sjeverozapadu, a sve je počelo kad je u Grčku iz Anatolije oko 7000. 
godine __prn.e. došla poljoprivreda. “Skandinavija, predio Europe 
najudaljeniji od Plodnog polumjeseca, bila je posljednji dio Europe koji se 
u tom valu transformirao jer je poljoprivreda onamo stigla tek oko 2500. 
godine pr.n.e. Bio je to i predio najudaljeniji od utjecaja rimske civilizacije: 
za razliku od područja moderne Njemačke, rimski trgovci nisu nikad došli 


do Skandinavije niti je Skandinavija ikad graničila s Rimskim Carstvom. 
Zato je do srednjeg vijeka bila zabačeni zakutak Europe. Ipak, Skandinavija 
je imala dvije skupine prirodnih prednosti koje je samo trebalo početi 
iskorištavati: krzna sjevernih šumskih životinja, tuljanove kože i pčelinji 
vosak, koji su u ostalom dijelu Europe bili na cijeni kao luksuzna uvozna 
roba; (u Norveškoj kao u Grčkoj) veoma razvedenu obalu pa se morem 
putovalo moguće brže nego kopnom, a bogatstvo je čekalo one koji su znali 
razraditi metode plovidbe. Sve do srednjeg vijeka, Skandinavci su imali 
samo čamce na vesla bez jedara. Sredozemna tehnologija jedrenja došla je 
konačno do Skandinavije oko 600. godine n.e., u času kad je zbog 
zatopljenja klime i pojave usavršenih plugova porasla proizvodnja hrane, a 
broj stanovnika eksplodirao. Kako je Norveška uglavnom strma i planinska 
zemlja, samo 3 posto njezine površine moglo se iskoristiti za poljoprivredu, 
a ta se obradiva zemlja polako do 700. godine n.e. našla pod pritiskom sve 
brojnijeg stanovništva, naročito na zapadu Norveške. Mogućnosti za 
podizanje novih farmi u domovini bile su sve manje pa se sve veće 
skandinavsko stanovništvo počelo širiti na prekomorske teritorije. Kad su se 
kod njih pojavila jedra, Skandinavci su spremno konstruirali brze, lako 
pokretne brodove plitkoga gaza na jedra i vesla, idealne za prijevoz 
luksuzne izvozne robe kupcima u Europi i Britaniji koji su je željno 
iščekivali. Zahvaljujući tim brodovima prešli su ocean, ali i mogli pristati 
na svaki plitki žal ili odveslati daleko uz rijeku, a da nisu bili ograničeni na 
onih nekoliko dubokih luka. 


No srednjovjekovnim Skandinavcima, kao i drugim moreplovcima 
povijesti, trgovina je utrla put za napade. Jednom kad bi skandinavski 
trgovci otkrili morske putove do bogatih naroda koji su krzna mogli platiti u 
zlatu i srebru, ambiciozna mlada braća tih trgovaca shvatila su da bi se istog 
tog zlata i srebra mogli domoći a da ne plate. Te brodove koji su služili za 
trgovinu mogli su usmjeriti istim morskim putovima tako da se nenadano 
pojave pred obalnim i riječnim gradovima, ali i pred onima dublje na kopnu 
uz rijeke. Skandinavci su postali Vikinzi, to jest napadači. U usporedbi s 
brodovima i mornarima drugdje u Europi, Vikinški brodovi i mornari bili su 
dovoljno brzi da su mogli pobjeći prije nego što ih dostignu sporiji brodovi 
mještana, a Europljani nisu nikad pokušali izvesti protunapad na domovine 
Vikinga i uništiti njihove baze. Današnje Norveška i Švedska tada još nisu 
bile ujedinjene pod samo jednim kraljem nego rascjepkane među vođama ili 
malim kraljevima koji su se živo željeli natjecati za prekomorski plijen 


kojim će privući i nagraditi sljedbenike. Vode koji su kod kuće izgubili 
bitku s drugim vođama bili su osobito motivirani da iskušaju sreću preko 
mora. 


Vikinški napadi počeli su iznenada 8. lipnja 793. godine n.e., 
napadom na bogati, ali nebranjeni samostan na otoku Lindisfarne, nedaleko 
od sjeveroistočne obale Engleske. Nakon toga, napadali su svakog ljeta, kad 
je more bilo mirnije i pogodnije za jedrenje, a za koju godinu nisu se više ni 
trudili najesen vraćati kući nego su sagradili zimske naseobine na obali do 
koje su došli, kako bi sljedećeg proljeća mogli ranije početi s napadima. Iz 
tih početaka proizašla je fleksibilna mješovita strategija alternativnih 
metoda stjecanja bogatstva, koje su ovisile o relativnoj snazi vikinških flota 
i naroda koje su kanili opljačkati. Kad je porasla snaga ili brojnost Vikinga 
u odnosu na mjesno stanovništvo, s miroljubivog trgovanja prešli su na 
utjerivanje danka u zamjenu za nenapadanje pa potom brzu pljačku i 
povlačenje, a kruna tih metoda bila su osvajanja i uspostava prekomorskih 
vikinških država. 

Vikinzi iz raznih dijelova Skandinavije odlazili su u pohode u raznim 
smjerovima. Oni s područja moderne Švedske, zvani Varjazi, jedrili su na 
istok i uplovili u Baltičko more, plovili uzvodno rijekama koje u nj utječu iz 
Rusije, nastavili prema jugu gdje su došli do izvora Volge i drugih rijeka 
koje utječu u Crno more i Kaspijsko jezero, trgovali s bogatim Bizantskim 
Carstvom i utemeljili kneževinu u Kijevu koja je postala prethodnica 
moderne ruske države. Vikinzi iz moderne Danske jedrili su na zapad do 
obale sjeverozapadne Europe i istočne obale Engleske, našli put do Rajne i 
Loire, naselili se na njihovim ušćima te u Normandiji i Bretanji, osnovali u 
istočnoj Engleskoj područje pod danskim zakonima, takozvani Danelaw, a u 
Francuskoj normandsko vojvodstvo i zaobišli atlantsku obalu Španjolske 
kako bi kroz Gibraltarski tjesnac uplovili u Sredozemlje i napali Italiju. 
Vikinzi iz moderne Norveške jedrili su do Irske te sjeverne i zapadne obale 
Britanije i utemeljili veliki trgovački centar u Dublinu. U svakom kraju 
Europe Vikinzi su se naseljavali, ženili mještankama i postupno asimilirali s 
mjesnim stanovništvom, što je dovelo do toga da su skandinavski jezici i 
svojstvene skandinavske naseobine s vremenom nestali izvan same 
Skandinavije. Švedski Vikinzi stopili su se s ruskim stanovništvom, danski 
s engleskim, dok su Vikinzi koji su se naselili u Normandiji s vremenom 
napustili norveški jezik i počeli govoriti francuski. U tom procesu 
asimilacije, prihvaćene su i skandinavske riječi i skandinavski geni. Na 


primjer, skandinavski osvajači zadužili su moderni engleski riječima 
"awkward", "die", "egg", "skirt" (nespretan, nezgodan, umrijeti, jaje, 
suknja) i još desecima drugih svakidašnjih riječi. 

Tijekom tih putovanja do naseljenih europskih zemalja mnoge 
vikinške brodove vjetar je otpuhao s rute, u sjeverni dio Atlantskog oceana 
gdje u doba tople klime nije bilo santi leda koje su kasnije zapriječile 
plovidbu brodova, a zbog kojih svoju sudbinu nisu mogle izbjeći ni kolonije 
na Grenlandu ni Titanic. Brodovi koji su skrenuli s kursa pritom su otkrili i 
naselili druge zemlje za koje dotad nisu znali ni Europljani ni drugi narodi: 
nenaseljene Farske otoke malo poslije 800. godine n.e. i Island oko 870. 
godine; oko 980. godine Grenland naseljen samo daleko na sjeveru, a 
nastanjivali su ga indijanski prethodnici Eskima - narod Dorset; 1000. 
godine Vinland, istraživačku zonu koja je obuhvaćala Newfoundland, zaljev 
St. Lawrence, a vjerojatno i neka druga obalna područja na sjeveroistoku 
Sjeverne Amerike, koja su vrvjela Indijancima zbog kojih su Vikinzi za 
samo deset godina morali odande otići. 


me 
na 


a. 


Vikinški su napadi na Europu slabljeli su jer su ih mete u Europi 
malo-pomalo počele očekivati i naučile se od njih braniti, moć engleskog i 
francuskog kralja i njemačkog cara je porasla, a norveški je kralj svojom 
sve većom moći počeo zauzdavati to neobuzdano leglo pljačkaških vođa i 
kanalizirati njihove pothvate u pothvate ugledne trgovačke države. Na 
europskom kontinentu, Franci su 857. istjerali Vikinge sa Seine, 891. 
godine ostvarili važnu pobjedu u bitci za Louvain u današnjoj Belgiji i 939. 
godine ih izbacili iz Bretanje. Na britanskim otocima Vikinge su 902. 
istjerali iz Dublina, a njihovo se kraljevstvo u Engleskoj, Danelaw, raspalo 
954., premda su ga, nakon daljnjih napada, opet uspostavili između 980. i 
1016. godine. I godinu 1066., glasovitu po bici kod Hastingsa, kad je 
William Osvajač (William od Normandije) poveo potomke nekadašnjih 
vikinških frankofonih napadača u osvajanje Engleske, možemo shvatiti kao 
kraj vikinških napada. William je 14. listopada pobijedio engleskog kralja 
Harolda kod Hastingsa na jugoistočnoj obali Engleske samo zato što su 
Harold i njegovi vojnici bili iscrpljeni. Najprije su 25. rujna porazili 
posljednju vikinšku napadačku vojsku i ubili njihova kralja kod Stamford 
Bridgea u središnjoj Engleskoj, a potom u manje od tri tjedna promarširali 
350 kilometara na jug. Nakon toga, skandinavska kraljevstva razvila su se u 
normalne države koje su trgovale s ostalim europskim državama i nisu više 
neprekidno napadale nego su se samo povremeno odavale ratovanju. 
Srednjovjekovna Norveška nije postala poznata po zastrašujućim 
napadačima nego po izvozu sušenog bakalara. 

koko 


S obzirom na povijest koju sam upravo izložio, kako objašnjavamo 
zašto su Vikinzi napustili domovine da bi život riskirali u borbi ili u tako 
teškom okolišu poput Grenlanda? Tisućljećima su ostajali u Skandinaviji i 
puštali ostatak Europe na miru pa zašto je onda njihovo širenje išlo tako 
brzo da je vrhunac doseglo nakon 793., a zatim se potpuno zaustavilo za 
manje od tri stoljeća? Kao i kod svake druge ekspanzije u povijesti, pitamo 
se je li ju potaknula "potisna" (populacijski pritisak i loše prilike kod kuće) 
ili "privlačna sila" (dobre prilike i prazna područja na prekomorskim 
teritorijima koja je trebalo naseliti) ili obje. Mnoge valove širenja pokreću 
potisak i privlačenje u kombinaciji, što je vrijedilo i za Vikinge: potisak im 
je donio porast stanovništva i učvršćivanje kraljevske moći kod kuće, a 
privukle su ih nenaseljene nove zemlje koje je trebalo nastaniti te naseljene, 
ali nebranjene bogate prekomorske zemlje koje je trebalo opljačkati. Slično 


je bilo s useljavanjem Europljana u Sjevernu Ameriku, koje je u 19. i 
početkom 20. stoljeća dosegnulo vrhunac zbog iste kombinacije potiska i 
privlačenja: porast stanovništva, glad i politička represija u Europi 
potaknuli su useljenike da napuste domovinu, a privukle su ih gotovo 
neograničene površine obradive zemlje i dobre gospodarske prilike u 
Sjedinjenim Državama i Kanadi. 

Što se tiče razloga zašto je zbroj potisnih i privlačnih sila poslije 793. 
naglo zadobio na poželjnosti, a zatim tako brzo izgubio svaku draž do 1066. 
godine, vikinška je ekspanzija dobar primjer onoga što se naziva procesom 
autokatalize. U kemiji termin kataliza označava ubrzanje kemijske reakcije 
dodavanjem jednog sastojka, na primjer enzima. U nekim kemijskim 
reakcijama nastaje proizvod koji se također ponaša kao katalizator pa se 
reakcija ubrza sama od sebe, otpusti još proizvoda, on katalizira i dodatno 
ubrza reakciju, čime u njoj nastaje još više proizvoda koji reakciju još više 
ubrzaju. Takva lančana reakcija naziva se autokatalitičkom, a najbolji 
primjer je eksplozija atomske bombe, kad neutroni u kritičnoj masi urana 
cijepaju uranske jezgre kako bi otpustili energiju, ali i nove neutrone koji 
cijepaju još više jezgri. 

Jednako tako, u autokatalitičkom širenju ljudskog stanovništva, neke 
početne prednosti koje ljudi steknu (poput onih tehnoloških) donesu im 
dobit ili otkrića, što, zauzvrat, potakne još više ljudi da se bace u potragu za 
dobiti i otkrićima, što potom rezultira još većom dobiti i otkrićima, a to pak 
potakne još više ljudi da se otisnu od kuće dok ne ispune sva dostupna 
područja koristeći se stečenim prednostima, a u tom trenutku 
autokatalitičko širenje više ne katalizira samo sebe i gubi dah. Dva točno 
određena događaja izazvala su vikinšku lančanu reakciju: napad na 
samostan Linidisfarne 793. u kojem su došli do bogatog plijena, što je 
idućih godina poticalo napade koji su donosili samo još više plijena; otkriće 
nenaseljenih Farskih otoka pogodnih za uzgoj ovaca, što je dovelo do 
otkrića većeg i udaljenijeg Islanda, a zatim još većeg i još daljeg Grenlanda. 
Vikinzi koji su se vraćali kući s plijenom ili s vijestima o otocima zrelima 
za naseljavanje raspirili su maštu drugim Vikinzima, koji su se otisnuli u 
potragu za još više plijena i novim praznim otocima. Osim širenja Vikinga, 
jedan od primjera autokatalitičkog širenja jest širenje polinezijskih predaka 
na istok preko Tihog oceana, koje je počelo oko 1200. godine pr.n.e. te 
širenje Portugalaca i Španjolaca diljem svijeta, koje je počelo u 15. stoljeću, 
a pogotovo poslije 1492. i Kolumbovog "otkrića" Novog svijeta. 


Kao i u slučaju ekspanzije Polinežana, Portugalaca i Španjolaca, i 
ekspanzija Vikinga počela je jenjavati kad su sva područja do kojih se lako 
dolazilo brodovima već bila napadnuta ili naseljena i kad su utihnule priče 
Vikinga o nenaseljenim prekomorskim zemljama ili o onima koje je lako 
napasti, što su dotad pričali nakon povratka kući. Baš kao što su dva točno 
određena događaja izazvala vikinšku lančanu reakciju, druga dva događaja 
simbolički pokazuju što ju je ugušilo. Jedan događaj bila je bitka kod 
Stamford Bridgea 1066., kojom je otpočeo dugi niz vikinških poraza jasno 
pokazujući svu uzaludnost daljnjih napada. Drugi je bio prisilni odlazak 
Vikinga iz najudaljenije kolonije, Vinlanda, oko 1000. godine, samo deset 
godina nakon njezina otkrića. U dvije očuvane norveške sage u kojima se 
opisuje Vinland, izričito se navodi da su ga napustili zbog borbi s gusto 
naseljenim indijanskim stanovništvom, kojeg je bilo previše da bi ga 
pobijedila šačica Vikinga, koliko ih je u ta vremena moglo brodovima 
prijeći Atlantski ocean. Kako su Farski otoci, Island i Grenland već bili 
puni vikinških naseljenika, Vinland neopisivo opasan, a nenaseljene otoke u 
Atlantiku više nisu otkrivali, Vikinzi su shvatili da za pionire, koji stavljaju 
život na kocku na olujnom sjeveru Atlantika, ondje više nema nikakvih 
bogatstava. 

koko 


Kad useljenici iz prekomorskih zemalja koloniziraju novu domovinu, 
u način života koji ondje uspostave obično unesu obilježja načina života 
kakvim su živjeli u pradomovini - "kulturni kapital" znanja, uvjerenja, 
metoda preživljavanja i organizacije društva koji su stekli u bivšoj 
domovini. To osobito vrijedi onda kad, kao u slučaju Vikinga, zauzmu 
zemlju koja je prvobitno ili nenaseljena ili naseljena ljudima s kojima 
kolonizatori gotovo i nemaju doticaja. I u današnjim Sjedinjenim 
Državama, gdje se novi useljenici moraju nositi s neusporedivo brojnijim 
već udomaćenim američkim stanovništvom, svaka skupina useljenika i 
dalje zadržava mnoga vlastita razlikovna obilježja. Na primjer, u mojem 
gradu Los Angelesu nedavno useljene etničke skupine kao što su 
Vijetnamci, Iranci, Meksikanci i Etiopljani uvelike se među sobom 
razlikuju po kulturnim vrednotama, razini obrazovanja, radnim mjestima i 
bogatstvu. Neke ovdašnje skupine iseljenika se teže, a neke lakše 
prilagodavaju američkom društvu, što dijelom ovisi i o načinu života koji su 
donijele sa sobom. 


Tako je bilo i s Vikinzima. Useljenici su društva stvorena na 
sjevernom Atlantiku uredili po uzoru na kontinentalna vikinška društva iz 
kojih su otišli. To nasljeđe kulturne povijesti bilo je osobito važno za 
područje poljoprivrede, proizvodnje željeza, klasnog ustroja i religije. 

Dok mi Vikinge doživljavamo kao napadače i moreplovce, oni su 
sebe doživljavali kao poljoprivrednike. One životinje i poljoprivredne 
kulture koje su dobro uspijevale u južnoj Norveškoj postale su važna 
okolnost u povijesti prekomorskih Vikinga, ne samo zato što su vikinški 
naseljenici baš do tih vrsta mogli doći i ponijeti ih sa sobom na Island i 
Grenland već i zato što su baš one bile sastavni dio njihovih društvenih 
vrednota. Ne uživaju sve vrste hrane i svi načini života isti status među 
različitim narodima: na primjer, u poretku vrednota stočara sa zapada 
Sjedinjenih Država stoka je bila na viskom mjestu, ali zato su koze bile vrlo 
nisko. Problemi nastaju kad se pokaže da poljoprivredne metode iz 
pradomovine nisu prikladne u novoj domovini. Australce, na primjer, danas 
muči pitanje jesu li ovce koje su donijeli sa sobom iz Britanije uistinu 
donijele više štete nego koristi australskom okolišu. Kao što ćemo vidjeti, 
sličan raskorak između onoga što je prikladno u novoj i staroj okolini imao 
je teške posljedice za Grenland. 


U hladnom norveškom podneblju stoka je uspijevala bolje od 
poljoprivrednih kultura. Obuhvaćala je istih pet vrsta koje su tisućama 
godina bile osnova za proizvodnju hrane u Plodnom polumjesecu i Europi: 
krave, ovce, koze, svinje i konje. Od tih vrsta, najviši status kod Vikinga 
imale su svinje, koje su uzgajali zbog mesa, zatim krave, koje su držali 
zbog mliječnih proizvoda poput sira, te konji, koji su služili za prijevoz i 
prestiž. U staronorveškim sagama, svinjetina je bila ono meso kojim su se 
ratnici norveškog boga rata Odina nakon smrti svakodnevno gostili u 
Valhalli. Mnogo manje prestižne, ali ipak gospodarski korisne bile su ovce i 
koze, koje su više držali zbog mliječnih proizvoda i vune ili dlake nego 
zbog mesa. 


Prebrojavanje kostiju koje su arheolozi u južnoj Norveškoj iskopali iz 
ostataka smetlišta na farmi vođe iz 9. stoljeća otkrilo je relativne brojke 
različitih životinjskih vrsta koje su se jele u vođinom kućanstvu. Gotovo 
polovica kostiju na smetlištu bile su kravlje, trećina je otpadala na cijenjene 
svinje, a samo petina na ovce i koze. Ambiciozni vikinški voda koji je 
podizao farmu na prekomorskom teritoriju vjerojatno je želio imati takvu 
mješavinu vrsta. I doista, sličnu mješavinu nalazimo u ostacima smetlišta na 


najstarijim vikinškim farmama na Grenlandu i Islandu. No na tamošnjim 
mladim farmama omjer kostiju bio je drugačiji jer se pokazalo da se neke 
vrste nisu uspjele prilagoditi uvjetima na Grenlandu i Islandu: kravljih 
kostiju bilo je s vremenom sve manje, svinjske su gotovo nestale, ali je zato 
bilo više ovčjih i kozjih. 

Što čovjek živi sjevernije u Norveškoj, to je važnije da preko zime 
zatvara stoku u staje i ondje je hrani, umjesto da je ostavi vani i pusti da 
sama traži ispašu. Prema tome, vjerojatnije je da su ti junački vikinški 
ratnici tijekom ljeta i jeseni uglavnom morali obavljati jednostavne poslove 
poput košenja, sušenja i skupljanja sijena za ishranu stoke preko zime nego 
da su vodili bitke po kojima su bili poznatiji. 

Ondje gdje je klima bila dovoljno blaga da su se mogli baviti 
vrtlarstvom, Vikinzi su uzgajali biljke koje podnose hladnoću, osobito 
ječam. Manje važne od ječma (zato što nisu toliko otporne) bile su od 
žitarica zob, pšenica i raž; od povrća zelje, luk, grašak i grah; lan za 
platnenu odjeću i hmelj za proizvodnju piva. Na nalazištima koja su dalje 
na sjeveru Norveške, važnost stoke prevagnula je nad važnošću biljaka. 
Meso divljih životinja bilo je glavna nadopuna mesu domaće stoke, kao 
izvoru bjelančevina - osobito meso riba na koje otpada najmanje polovica 
životinjskih kostiju s ostataka smetlišta norveških Vikinga. Lovili su tuljane 
i ostale morske sisavce, sobove, losove i male kopnene sisavce, morske 
ptice koje su hvatali u kolonijama za razmnožavanje te patke i ostale 
močvarne ptice. 

koko 


Željezno oruđe koje su arheolozi otkrili na vikinškim nalazištima 
govori nam da su upotrebljavali željezo u raznolike svrhe: za velike 
poljoprivredne alate poput plugova, lopata, sjekira i srpova; male kućanske 
alate poput noževa, škara i šivaćih igala; čavle, zakovice i ostalu 
građevinsku opremu; naravno, vojno oruđe, osobito mačeve, koplja, bojne 
sjekirice i oklope. Zahvaljujući ostacima hrpa troske i jama za proizvodnju 
drvenog ugljena na mjestima gdje se obrađivalo željezo, možemo 
rekonstruirati kako su Vikinzi dolazili do željeza. Nisu ga vadili na 
industrijskoj razini u centraliziranim tvornicama nego u kućnoj radinosti na 
vlastitim farmama. Polazni materijal bilo je takozvano tresetno željezo, 
rasprostranjeno po Skandinaviji: to jest, željezni oksid koji se otopio u vodi, 
a zatim se zbog kiselog okoliša ili bakterija nataložio u tresetištima i 


jezerskim naslagama. Dok moderne rudarske kompanije koje vade željezo 
biraju rude koje sadrže između 30 i 95 posto željeznog oksida, vikinški 
kovači radili su s daleko siromašnijim rudama s tek 1 posto željeznog 
oksida. Jednom kad bi otkrili takav "željezom bogat" talog, osušili bi 
rudaču, zagrijali je u visokoj peći na temperaturu taljenja kako bi odvojili 
željezo od nečistoća (troske), izlupali ga čekićem da uklone preostale 
nečistoće, a zatim ga iskovali u željeni oblik. 

Spaljivanje drva samo po sebi ne daje dovoljno visoku temperaturu za 
obradu željeza. Drvo se mora najprije spaliti, ali zato da se dobije drveni 
ugljen jer tek on održava dovoljno visoku temperaturu vatre. Mjerenja u 
nekoliko zemalja pokazuju da u prosjeku treba spaliti gotovo dva kilograma 
drva kako bi se dobilo pola kilograma drvenog ugljena. Zbog toga, a i zbog 
male količine željeza u tresetnom željezu, Vikinzima su za vađenje željeza, 
proizvodnju oruđa pa i za popravak željeznih alata trebale goleme količine 
drva, što im je, povijesno gledano, ograničilo razvoj na Grenlandu, gdje je 
drveća ionako bilo malo. 

koko 


Što se tiče društvenog sustava koji su Vikinzi donijeli sa sobom sa 
skandinavskog kopna, on je bio hijerarhijski, s klasama u rasponu od 
najnižih, robova uhvaćenih u napadima, preko slobodnih ljudi do najviših 
vođa. U vrijeme vikinške ekspanzije u Skandinaviji su upravo nastajala 
velika objedinjena kraljevstva (kao suprotnost —malini "mjesnim 
poglavištvima s vođama koji su imali mogućnost dobiti naslov kralja"), a 
prekomorski su vikinški naseljenici s vremenom morali prihvatiti 
norveškog i (kasnije) danskog kralja. Naseljenici su se, međutim, iselili 
dijelom i zato da pobjegnu od novonastale moći budućih norveških kraljeva 
tako da ni islandsko ni grenlandsko društvo nije nikad imalo svojih 
kraljeva. Ondje je moć ostala u rukama vojnog plemstva koje se sastojalo 
od vođa. Samo su oni mogli sebi priuštiti vlastiti čamac i cijelu kolekciju 
stoke, među njima i cijenjene krave, teške za održavanje, kao i manje 
cijenjene ovce i koze, koje je bilo lakše održavati. Među vođinim 
podanicima, vazalima ili pristašama bilo je robova, slobodnih težaka, 
poljoprivrednika zakupaca i slobodnih malih poljoprivrednika. 

Vođe su se stalno međusobno nadmetali, i na miroljubiv način i kroz 
rat. Miroljubivo nadmetanje podrazumijevalo je nastojanje da jedan 
drugoga nadmaše darovima i priređivanjem gozbi te tako steknu prestiž, 


nagrade sljedbenike i privuku saveznike. Vođe su potrebno bogatstvo 
zgrnuli trgovinom, napadima i proizvodnjom na vlastitim farmama. 
Međutim, vikinško društvo bilo je i nasilno društvo, u kojem su vođe i 
njihovi vazali ratovali i među sobom i s drugim narodima u prekomorskim 
zemljama. Gubitnici u tim krvoločnim borbama bili su oni koji su mogli 
najviše dobiti iskušaju li sreću preko mora. Na primjer, kad je Islanđanin 
imenom Erik Crveni 80-ih godina 10. stoljeća bio poražen i protjeran, 
istražio je Grenland i poveo četu sljedbenika da nasele najbolje tamošnje 
lokacije za zemljoradnju. 


Ključne odluke u vikinškom društvu donosili su vođe, a njihov motiv 
bilo je povećanje prestiža, čak i onda kada se to moglo kositi s dobrobiti 
postojećeg društva u cjelini i budućeg naraštaja. Na jednake takve sukobe 
interesa naišli smo kod glavara s Uskršnjeg otoka i kraljeva Maja (Poglavlja 
2 i 5), a imali su teške posljedice i za sudbinu društva na Norveškom 
Grenlandu (Poglavlje 8). 


Koko 


Kad su se Vikinzi u 9. stoljeću počeli širiti na prekomorske teritorije, 
još su bili "pogani" i štovali bogove tradicionalne u germanskoj religiji, 
poput boga plodnosti Freya, boga neba Tora i boga rata Odina. Europska 
društva koja su bila mete vikinških napada najviše je užasavalo što Vikinzi 
nisu bili kršćani i nisu poštivali tabue kršćanskog društva. Dapače: činilo se 
da sa sadističkim užitkom kao mete svojih napada uzimaju crkve i 
samostane. Na primjer, kad je 843. godine n.e. velika vikinška flota krenula 
u pljačku uzvodno rijekom Loireom, napadači su za početak osvojili 
katedralu u Nantesu na samom ušću rijeke te ubili biskupa i sve svećenike. 
Ipak, Vikinzi ustvari nisu imali posebnu sadističku sklonost prema 
pljačkanju crkava niti su gajili ikakve predrasude prema svjetovnim 
izvorima plijena. Blago nezaštićenih crkava i samostana bilo je, naravno, 
lak i bogat "ulov", no kad god im se ukazala prilika, s jednakim 
zadovoljstvom napadali su bogata trgovačka središta. 


Jednom kad bi se nastanili u prekomorskim kršćanskim zemljama, 
Vikinzi nisu nimalo zazirali od ženidbe mještankama i usvajanja mjesnih 
običaja, među kojima je bio i prelazak na kršćanstvo. Obraćenja Vikinga u 
prekomorskim zemljama pridonijela su pojavi kršćanstva kod kuće u 
Skandinaviji: iseljeni Vikinzi, kad bi dolazili u posjet, donosili su 
informacije o novoj religiji, a vođe i kraljevi u Skandinaviji polako su 


uočavali da bi im kršćanstvo moglo donijeti političke prednosti. Neki 
skandinavski vođe prešli su na kršćanstvo neslužbeno, i prije svojih 
kraljeva. Odlučujući događaji za uspostavu kršćanstva u Skandinaviji bili su 
"službeno" obraćenje Danske pod kraljem Haraldom Plavozubim oko 960. 
godine, Norveške oko 995. i Švedske tijekom sljedećeg stoljeća. 


Kad se Norveška počela preobraćati, njezin su primjer slijedile 
prekomorske vikinške kolonije na Orkneyskim otocima, Shetlandima, 
Farskim otocima, Islandu i Grenlandu. Preobraćale su se dijelom i zato što 
su imale malo vlastitih brodova, trgovina im je ovisila o norveškim 
plovilima i morale su prihvatiti da ne mogu ostati pogane sad kad je 
Norveška kršćanska zemlja. Na primjer, kad se norveški kralj Olaf I. 
preobratio, zabranio je poganim Islanđanima da trguju s Norveškom, 
uhićivao Islanđane koji su posjećivali Norvešku (među njima i rodbinu 
vodećih islandskih pogana) i zaprijetio da će te osakatiti ili ubiti taoce ako 
se Island ne odrekne bezbožništva. Na sastanku islandske narodne skupštine 
u ljeto 999. godine n.e., Islanđani su prihvatili neizbježno i proglasili se 
kršćanima. Pretpostavlja se da je otprilike iste godine Leif Eriksson, sin 
onoga Erika Crvenoga koji je utemeljio koloniju na Grenlandu, doveo 
kršćanstvo na Grenland. 


Kršćanske crkve koje su poslije 1000. godine građene na Islandu i 
Grenlandu nisu bile samostalne cjeline s vlastitom zemljom i zgradama, kao 
moderne crkve. Crkvu je izgradio mjesni zemljoradnik/vođa na svojoj 
zemlji, posjedovao je te imao pravo na dio poreza koji su "njegovoj" crkvi 
kao desetinu plaćali ostali mještani. Kao da je vođa isposlovao franšizu od 
MacDonald'sa prema kojoj mu je bio dodijeljen mjesni monopol na 
MacDonald's, podigao zgradu crkve, opskrbio se trgovačkom robom prema 
jedinstvenim MacDonald'sovim standardima, dio zarade zadržavao za sebe, 
a ostatak slao glavnoj upravi - u ovom slučaju, papi u Rim preko 
nadbiskupa u Nidarosu (današnjem Trondheimu). Katolička se crkva, 
naravno, borila da joj crkve postanu samostalne i nezavisne od 
zemljoradnika/vlasnika. Godine 1297. konačno je uspjela primorati vlasnike 
crkava na Islandu da vlasništvo nad mnogim crkvenim farmama prebace na 
biskupa. Nema očuvanih zapisa iz kojih bismo vidjeli je li se slično 
dogodilo i na Grenlandu, ali vlasnici crkava na Grenlandu vjerojatno su se 
našli pod određenim pritiskom otkad je Grenland 1261. (barem nominalno) 
priznao norvešku vlast. Znamo, međutim, da je bergenski biskup 1341. 
poslao na Grenland nadglednika po imenu Ivar Bardarson, koji se u 


Norvešku vratio s detaljnim popisom i opisom grenlandskih crkava, što 
upućuje da je biskupija nastojala jače pritisnuti grenlandske "franšize", kao 
što je pritisnula one na Islandu. 

Prelazak na kršćanstvo bilo je dramatična kulturna prekretnica za 
vikinške prekomorske kolonije. Kršćanstvo polaže pravo na ekskluzivnost i 
tvrdi da je jedina prava vjera, što je značilo da treba napustiti poganske 
tradicije. Umjetnost i arhitektura postale su kršćanske, zasnovane na 
kontinentalnim modelima. Prekomorski Vikinzi gradili su velike crkve, čak 
i katedrale, veličinom jednake onima na kudikamo napučenijem 
skandinavskom kopnu, dakle goleme u odnosu na mnogo manje 
prekomorsko stanovništvo koje je bilo njihova pastva. Kolonije su 
kršćanstvo shvatile dovoljno ozbiljno da su plaćale desetinu Rimu: postoje 
dokumenti o križarskoj desetini koju je grenlandski biskup poslao papi 
1282. (koja nije bila plaćena novcem nego morževim kljovama i kožama 
sjevernih medvjeda), a postoji i službena papinska potvrda iz 1327. o 
primitku šestogodišnje desetine s Grenlanda. Crkva je postala glavni 
donositelj najnovijih europskih ideja na Grenland, osobito zato što je svaki 
biskup raspoređen na Grenland dolazio sa skandinavskog kopna, a ne 
rođeni Grenlanđanin. 


Možda je najvažnija posljedica obraćenja kolonizatora na kršćanstvo 
bio njihov doživljaj samih sebe. Takav ishod podsjeća me na Australce koji, 
iako su britanske kolonije u Australiji osnovane davne 1788., dugo vremena 
sebe nisu doživljavali kao Azijce i stanovnike Tihoga oceana nego kao 
prekomorske Britance pa su još 1915. bili spremni zajedno s Britancima 
ginuti protiv Turaka na dalekome Galipolju u borbama koje su bile nevažne 
za australske nacionalne interese. Na jednak način vikinški su naseljenici na 
otocima sjevernog Atlantika sebe doživljavali kao europske kršćane. Išli su 
ukorak s promjenama koje su se na kopnu zbivale u crkvenoj arhitekturi, 
pogrebnim običajima i mjernim jedinicama. Grenlanđani, kojih je tada bilo 
par tisuća, upravo su zbog tog zajedničkog identiteta mogli surađivati, 
odupirati se nevoljama i održati se četiri stoljeća u surovom okolišu. Kao 
što ćemo vidjeti, zbog tog identiteta nisu ništa naučili od Eskima i nisu ga 
prilagodili u onoj mjeri koja bi im možda omogućila da opstanu i duže od 
četiri stoljeća. 

koko 


Šest vikinških kolonija na otocima sjevernog Atlantika čini šest 
usporednih eksperimenata uspostave društava koja proizlaze iz istog 
pradjedovskog izvora. Kako sam spomenuo na početku ovog poglavlja, tih 
šest eksperimenata imalo je različite ishode: kolonije na Orkneyskim, 
Shetlandskim i Farskim otocima opstale su u kontinuitetu više od tisuću 
godina, a opstanak im nikad nije bio ozbiljnije doveden u pitanje; kolonija 
na Islandu također je opstala, ali je morala prebroditi siromaštvo i ozbiljne 
političke poteškoće; Grenland je izumro nakon otprilike 450 godina; a 
kolonija Vinland napuštena je za samo deset godina. Ti različiti ishodi 
nedvojbeno su povezani s razlikama u okolišu u kojem su se kolonije 
nalazile. Za njih su, po svemu sudeći, bile odgovorne sljedeće četiri glavne 
ekološke varijable: oceanske razdaljine ili trajanje plovidbe od Norveške i 
Britanije; otpor domaćeg stanovništva, ako ga je bilo; uvjeti za 


. ve e. . 


osjetljivost okoliša, posebno njegova sklonost eroziji tla i sječi šuma. 


Uz samo šest eksperimentalnih ishoda koje možemo objasniti 
četirima varijablama, ne možemo se nadati da ćemo daleko dospjeti u 
potrazi za daljnjim objašnjenjima, onako kako smo to mogli na Tihom 
oceanu, gdje smo imali 81 ishod (81 otok), te za usporedbu, samo devet 
varijabli pomoću kojih smo ih trebali objasniti. Kako bi statistička 
korelacijska analiza imala ikakvih izgleda za uspjeh, potrebno je imati 
mnogo više ishoda zasebnih eksperimenata nego varijabli koje treba 
provjeriti. Zato je na Tihom oceanu, uz toliko mnogo otoka, statistička 
analiza sama po sebi dostajala da utvrdimo relativnu važnost tih nezavisnih 
varijabli. Na sjevernom Atlantiku nema ni izbliza toliko zasebnih prirodnih 
eksperimenata za taj cilj. Kad bismo statističaru dali samo tu informaciju, 
on bi vikinški problem proglasio nerješivim. Bit će to česta dvojba za 
povjesničare koji nastoje primijeniti komparativnu metodu na probleme u 
ljudskoj povijesti: očito ima i previše potencijalno nezavisnih varijabli, a 
kudikamo premalo zasebnih ishoda da bismo važnost tih varijabli mogli 
statistički utvrditi. 


Međutim, povjesničari znaju mnogo više o ljudskim društvima od 
toga kakvi su bili početni uvjeti u okolišu, a kakvi konačni ishodi: imaju i 
goleme količine informacija o slijedu koraka koji povezuju početne uvjete s 
ishodima. Točnije, stručnjaci za Vikinge mogu prebrojiti zabilježene 
plovidbe i izvještaje o brodskom teretu te tako provjeriti koliko je trajanje 
plovidbe oceanom bilo važno kao jedna od varijabli; u povijesnim 


prikazima borbi između vikinških napadača i domaćih ljudi mogu provjeriti 
važnost učinaka otpora starosjedilaca; važnost uvjeta za poljoprivredu 
mogu provjeriti iz zapisa o tome koje su se vrste biljaka i stoke zaista 
uzgajale; važnost osjetljivosti okoliša kao varijable mogu testirati iz 
povijesnih znakova sječe šuma i erozije tla (kao što su zbroj peludi i 
fosilizirani djelići biljaka) te time što će ustanoviti o kojem se drvetu i 
drugom građevinskom materijalu radi. Koristeći se tim uvidom u 
međukorake i ishode, ispitajmo sada ukratko pet od šest kolonija na 
sjevernom Atlantiku, redom od najbližih i najbogatijih do najizoliranijih i 
najsiromašnijih: Orkneyske otoke, Shetlandske otoke, Farske otoke, Island i 
Vinland. O sudbini vikinškog Grenlanda iscrpno ćemo govoriti u sljedeća 
dva poglavlja. 

Orkney je otočje u neposrednoj blizini sjevernog vrška Britanije, 
obavijeno oko velike zaklonjene luke Scapa Flow koja je britanskoj 
mornarici u oba svjetska rata služila kao glavna baza. Od najsjevernije 
točke škotskog kopna, sela John O'Groats, do najbližeg orkneyskog otoka 
ima samo 11 nautičkih milja, a od Orkneya do Norveške vikinški brodovi 
plovili su nepuna 24 sata. Utoliko je norveškim Vikinzima bilo lakše 
napasti Orkneyske otoke, onamo uvoziti sve što im treba iz Norveške ili s 
britanskih otoka te brodovima jeftino izvoziti vlastite proizvode. Orkney su 
takozvani kontinentalni otoci, ustvari samo djelić britanskog kopna koji se 
odvojio tek kad se prije 14.000 godina, pri kraju ledenog doba, zbog 
topljenja ledenjaka diljem svijeta podigla razina mora. Preko tog kopnenog 
mosta mnoge su se vrste kopnenih sisavaca, među njima i europski los (u 
Britaniji ga zovu jelen), vidre i zečevi, uselile na otoke i lovcima osigurale 
dobar ulov. Vikinški napadači brzo su potčinili domaće stanovništvo, Pikte. 


Kao najjužnija vikinška kolonija u sjevernom Atlantiku, uz iznimku 
Vinlanda, i još k tome na Golfskoj struji, otočje Orkney imaju blagu klimu. 
Njihova plodna, teška tla obnavljaju se glacijacijom i ne prijeti im ozbiljna 
opasnost od erozije. Zato su se ondje i prije dolaska Vikinga 
poljoprivredom već bavili Pikti, Vikinzi su s njome nastavili, a ona do 
današnjeg dana daje visoke prinose. Danas se s Orkneya izvoze 
poljoprivredni proizvodi poput govedine i jaja te svinjetina, sir i neke 
poljoprivredne kulture. 

Vikinzi su osvojili Orkneye oko 800. godine n.e., nastavili se njima 
služiti kao bazom za napade na obližnje britansko i irsko kopno te stvorili 
bogato, moćno društvo koje je neko vrijeme bilo nezavisno norveško 


kraljevstvo. Koliko je bilo bogatstvo orkneyskih Vikinga vidi se, između 
ostalog, po srebrnom kovčegu od 8 kilograma, zakopanom oko 950. godine 
n.e. kakvome nema ravnog ni na jednom drugom otoku sjevernog 
Atlantika, a veličinom je jednak najvećim srebrnim kovčezima sa 
skandinavskog kopna. Drugi izraz tog bogatstva katedrala je svetog 
Magnusa, podignuta u 12. stoljeću po uzoru na veličanstvenu britansku 
katedralu u Durhamu. Godine 1472. vlasništvo nad Orkneyima prešlo je bez 
osvajanja s Norveške (tada potčinjene Danskoj) na Škotsku i to zbog 
banalnog razloga dinastičke politike (škotski kralj James zahtijevao je 
naknadu jer Danska nije platila miraz obećan uz dansku princezu kojom se 
oženio). I pod škotskom vlašću otočani su govorili norveškim dijalektom i 
to sve do 18. stoljeća. Orkneyski potomci domaćih Pikta i norveških 
osvajača i danas su dobrostojeći zemljoradnici koji su se obogatili 
zahvaljujući terminalu za naftu iz Sjevernog mora. 


Ponešto od ovoga što sam upravo rekao o Orkneyskim otocima 
vrijedi i za sljedeću koloniju u sjevernom Atlantiku, Shetlandske otoke. I 
njih su prvobitno naseljavali zemljoradnici Pikti, u devetom stoljeću 
osvojili su ih Vikinzi, a Škotskoj su ustupljeni 1472., te se na njima još neko 
vrijeme govorio norveški. Odnedavno zarađuju od nafte iz Sjevernog mora. 
Razlikuju se po tome što su nešto malo dalje i sjevernije (80 kilometara 
sjeverno od Orkneyskih otoka i 210 kilometara sjeverno od Škotske), 
vjetrovitiji su, imaju lošija tla i slabije poljoprivredne prinose. Uzgoj ovaca 
radi vune osovina je gospodarstva i na Orkneyima i na Shetlandima, 
međutim na Shetlandima se nije mogla uzgajati stoka pa su se, umjesto 
toga, okrenuli ribolovu. 


Sljedeći po izoliranosti poslije Orkneya i Shetlanda bili su Farski 
otoci, smješteni 322 kilometra sjeverno od Orkneya i 644 kilometara 
zapadno od Norveške. Unatoč tome, još su bili u dosegu vikinških brodova 
s naseljenicima i trgovačkom robom, no starijim su brodovima jednostavno 
bili predaleko. Tako da su se Vikinzi zatekli na otocima koji su bili 
nenastanjeni, uz iznimku ponekog irskog pustinjaka o čijem se postojanju 
pripovijedaju maglovite priče, ali bez ikakvih čvrstih arheoloških dokaza. 

Smješteni 483 kilometra južno od Polarnog kruga, po geografskoj 
širini u sredini između dva najveća grada na zapadnoj obali Norveške 
(Bergena i Trondheima), Farski otoci imaju blagu oceansku klimu. 
Međutim, leže sjevernije od Orkneya i Shetlanda pa je potencijalnim 
zemljoradnicima i stočarima sezona uzgoja trajala kraće. Sume nisu mogle 


rasti, djelomice zbog sitnih kapljica soli iz oceana, koje se rasprše po svim 
dijelovima površinom malih otoka, a djelomice zbog jakih vjetrova. Među 
izvornim raslinjem nije bilo stabala viših od niskih vrba, breza, jasika i 
borovica, koje su prvi naseljenici u kratkom roku posjekli, a obnovu 
spriječili time što su ovcama dopustili da ovdje pasu. U sušnijoj klimi bio bi 
to recept za eroziju tla, ali Farski su otoci vrlo vlažni i magloviti pa 
"uživaju" u kiši u prosjeku 280 dana godišnje, što većim dijelom godine 
znači po nekoliko pljuskova na dan. I sami naseljenici prigrlili su metode 
kojima se erozija svodi na najmanju mjeru pa su tako podizali zidove i 
terase kako ne bi izgubili tlo. Vikinški naseljenici na Grenlandu, a osobito 
na Islandu, nisu bili ni izbliza toliko uspješni u suzbijanju erozije i to ne 
zato što nisu bili razboriti poput stanovnika Farskih otoka nego zato što je 
rizik od erozije bio veći na islandskim tlima i u grenlandskom podneblju. 


Vikinzi su naselili Farske otoke tijekom devetog stoljeća. Uspjeli su 
uzgojiti nešto ječma, ali im s većinom ostalih kultura to nije pošlo za 
rukom; i danas se krumpir i drugo povrće uzgaja na samo 6 posto površine 
Farskih otoka. Krave i svinje, cijenjene u Norveškoj, pa i manje cijenjene 
koze, naseljenici su prestali uzgajati tijekom prvih 200 godina kako bi 
spriječili pretjeranu ispašu. Umjesto stoke, žarište gospodarstva Farskih 
otoka postao je uzgoj ovaca radi izvoza vune, što je poslije dopunjeno 
izvozom usoljene ribe, a danas sušenog bakalara, golemog obliša i 
uzgojenog lososa. U zamjenu za tu vunu i ribu, otočani su iz Norveške i 
Britanije uvozili glavninu potrepština kojih u otočnom okolišu nije bilo ili 
nije bilo dovoljno; što se naročito odnosi na goleme količine drva jer se na 
otoku nije moglo doći do drvne građe, osim do naplavljenog drva; na 
željezo za izradu alata, kojega na otoku uopće nije bilo; na ostale vrste 
kamena i ruda poput brusna kamenja i mekog steatita za izradu posuda 
kojim će zamijeniti lončariju. 

Što se tiče povijesti Farskih otoka nakon naseljavanja, otočani su 
prešli na kršćanstvo oko 1000. godine, to jest, otprilike u isto vrijeme kad i 
ostale vikinške kolonije u sjevernom Atlantiku, te su kasnije sagradili 
katedralu u gotičkom stilu. Otoci su u 11. stoljeću došli u vazalni odnos s 
Norveškom, prešli u ruke Danaca 1380., kad je i sama Norveška potpala 
pod dansku krunu, a 1948. dobili autonomiju u sklopu Danske. Njihovih 
47.000 stanovnika i danas još govori farskim jezikom, koji potječe izravno 
iz staronorveškog i vrlo je sličan modernom islandskom: Farani i Islanđani 
razumiju jedni druge, a razumiju i tekstove na staronorveškom. 


Ukratko, Farski su otoci bili pošteđeni problema koji su mučili Island 
i Grenland: na Islandu su to bila tla sklona eroziji i aktivni vulkani, a na 
Grenlandu kraća sezona uzgoja, sušnija klima, veća udaljenost za plovidbu i 
neprijateljski nastrojeno mjesno stanovništvo. Premda su bili izoliraniji od 
Orkneya ili Shetlanda i nisu imali prirodnih bogatstava, osobito u usporedbi 
s Orkneyima, Farani su opstali bez poteškoća, uvozeći velike količine svega 
potrebnoga - a na tu mogućnost Grenlanđani nisu mogli računati. 

Koko 


Island sam prvi put posjetio kako bih prisustvovao konferenciji o 
obnovi ekološki uništenih okoliša pod pokroviteljstvom NATO-a. NATO-ov 
odabir Islanda kao mjesta održavanja konferencije bio je osobito prikladan 
zato što ni u jednoj europskoj zemlji okoliš nije tako narušen kao na 
Islandu. Otkako su ga ljudi počeli naseljavati, većina je izvornih stabala i 
raslinja uništena, a otprilike polovica prvobitnog tla erodirala je u ocean. 
Zato su velika područja Islanda koja su bila zelena kad su ondje pristali 
Vikinzi sada beživotne smeđe pustare bez zgrada, cesta ili ičega drugoga što 
bi upućivalo na prisutnost ljudi. Kad je američka svemirska agencija NASA 
tražila mjesto na Zemlji koje najviše nalikuje površini Mjeseca gdje bi 
astronauti koji su se pripremali za prvo slijetanje na Mjesec mogli vježbati 
u okolišu sličnome onome koji ih ondje čeka, odlučila se za nekoć zelenu, a 
danas posve golu površinu Islanda. 


Okoliš na Islandu oblikuju četiri elementa, vulkanska vatra, led, voda 
i vjetar. Island je smješten na sjeveru Atlantskog oceana, otprilike 960 
kilometara zapadno od Norveške, na takozvanoj Srednjoatlantskoj brazdi, 
mjestu gdje se američka i euroazijska kontinentalna ploča šire i gdje se iz 
oceana povremeno uzdignu vulkani i tako stvore čitave gromade novog 
kopna, od kojih je najveće Island. U prosjeku svakih deset do dvadeset 
godina dogodi se velika erupcija najmanje jednog od brojnih islandskih 
vulkana. Osim vulkana, na Islandu ima toliko gejzira i geotermalnih 
područja da se velik dio zemlje (uključujući cijeli glavni grad Rejkjavik) ne 
grije na fosilna goriva nego jednostavno iskorištava vrelinu vulkana. 

Drugi je element islandskog okoliša led. On stvara ledeni pokrov koji 
ostaje na većem dijelu islandske unutarnje visoravni koja se nalazi na 
velikoj visini (i do 2119 metara) točno ispod Polarnog kruga i zato je 
hladna. Vodu koja padne u obliku kiše i snijega u oceane donose ledenjaci, 
rijeke koje svako toliko poplave, povremene spektakularne diluvijalne 


poplave prilikom kojih popusti prirodna brana od lave ili leda preko jezera, 
ili erupcije vulkana, kad se pod ledenim pokrovom naglo otopi mnogo leda. 
Na koncu, Island je i vrlo vjetrovit, a eroziji je u tolikoj mjeri podložan 
upravo zbog međusobnog djelovanja tih četiriju elemenata, vulkana, 
hladnoće, vode i vjetra. 


Kad su prvi vikinški naseljenici došli do Islanda, prikazali su im se 
čudni vidici s vulkanima i gejzirima, različiti od bilo čega što su poznavali 
u Norveškoj ili na britanskim otocima, ali osim njih okolina je djelovala 
poznato i ohrabrujuće. Gotovo sve biljke i životinje pripadale su poznatim 
europskim vrstama. Nizine su uglavnom prekrivale šume niskih breza i vrba 
koje su se lako sjekle kako bi se dobili pašnjaci. Na tim iskrčenim 
lokacijama, zatim u prirodnim nizinskim predjelima bez drveća, poput 
tresetišta, te na višim uzvisinama iznad granice rasta drveća naseljenici su 
pronašli sočnu travu za ispašu, bilje i mahovinu idealne za uzgoj one stoke 
koju su već bili uzgajali u Norveškoj i na britanskim otocima. Tlo je bilo 
plodno, na nekim mjestima do 15 metara duboko. Usprkos ledenom 
pokrovu na velikim visinama te blizini Polarnog kruga, zbog obližnje 
Golfske struje klima u nizinama bila je nekih godina dovoljno blaga da se 
na jugu mogao uzgajati ječam. 

Jezera, rijeke i okolna mora vrvjeli su ribom te morskim pticama i 
patkama, koje nitko nikad nije lovio pa nisu poznavale strah, a duž obale 
živjeli su tuljani i morževi isto tako bez straha. 


No prividna sličnost Islanda s jugozapadnom Norveškom i Britanijom 
bila je varljiva u tri presudna aspekta. Prvo, Island je smješten sjevernije, 
stotine kilometara sjeverno od najvažnijih poljoprivrednih površina u 
Norveškoj, onih na jugozapadu, što je značilo da je na otoku klima hladnija, 
a sezona uzgoja kraća, zbog čega je poljoprivreda kao djelatnost dodatno 
izgubila na važnosti. U konačnici, kad je krajem srednjeg vijeka klima 
postala hladnija, naseljenici su odustali od zemljoradnje i postali isključivo 
stočari. Drugo, pepeo koji je vulkan za vrijeme erupcija periodično 
izbacivao po velikim površinama zemlje trovao je krmu. U mnogo navrata 
u povijesti Islanda ljudi i životinje zbog takvih su erupcija umirali od gladi, 
a najgora takva nepogoda bila je erupcija vulkana Laki 1783., nakon koje je 
od gladi umrla otprilike petina stanovništva. 


Naseljenike su najviše zavarale i najviše im problema donijele razlike 
između osjetljivog, nepoznatog tla na Islandu i izdržljivog, poznatog tla u 


Norveškoj i Britaniji. Naseljenici nisu mogli zamijetiti te razlike, dijelom 
zato što su vrlo istančane i još ih ne razumiju ni stručnjaci za tla, ali i zato 
što se jedna od njih nije vidjela na prvi pogled i trebat će proći godine da je 
ljudi uoče: naime, tla na Islandu formiraju se sporije i erodiraju mnogo brže 
nego ona u Norveškoj i Britaniji. Ustvari, kad su ugledali plodna i 
mjestimice gusta islandska tla, naseljenici su bili ushićeni, reagirali su kao 
što bismo mi da naslijedimo bankovni račun s velikim pozitivnim saldom, 
za koji bismo dobili uobičajenu kamatnu stopu i očekivali da nam svake 
godine donese veliku zaradu od kamata. Na žalost, premda su islandska tla i 
gusti šumski predjeli bili oku ugodan prizor - kao i veliki saldo na 
bankovnom računu - taj se saldo prikupljao vrlo sporo (kao da su u pitanju 
niske kamatne stope) još od kraja posljednjeg ledenog doba. Naseljenici 
Islanda otkrili su s vremenom da ne žive od godišnje ekološke kamate već 
da troše nagomilani kapital, tlo i raslinje kojima su trebali deseci tisuća 
godina da nastanu, koje su oni uvelike iscrpili u samo nekoliko desetljeća ili 
čak u roku od godinu dana. Oni nisu, što je bilo nesmotreno, iskorištavali 
tlo i raslinje na održiv način, kao resurse koji mogu neograničeno trajati 
(poput ribarskog lovišta ili šume kojima se dobro gospodari) ako u njima ne 
love ili ih ne sijeku brže nego se stignu obnoviti. Iskorištavali su ih onako 
kako rudari iskorištavaju naftu i naslage rude, koje se obnavljaju 
neizmjerno sporo, a vade se dok se ne iscrpe. 


Zbog čega su tla na Islandu tako osjetljiva i zašto se tako sporo 
formiraju? Najviše zbog svog porijekla. U Norveškoj, sjevernoj Britaniji i 
na Grenlandu, gdje nema vulkana aktivnih u bližoj prošlosti i čija je 
površina u ledenome dobu bila prekrivena ledenjacima, teška tla nastala su 
ili izdizanjem morskih tala ili pak ledenjacima koji su drobili stijenu ispod 
sebe i odnosili čestice, koje su se staložile poslije, kad su se ledenjaci 
otopili. Na Islandu, međutim, vulkani u čestim erupcijama u zrak izbacuju 
oblake finog pepela. Taj pepeo sadrži lake čestice koje jak vjetar dalje 
raznosi po gotovo cijeloj zemlji, zbog čega se stvara sloj pepela (tefra) koji 
može biti lagan poput pudera. Na tom izdašnom, plodnom pepelu raslinje s 
vremenom naraste, prekrije pepeo i zaštiti ga od erozije. Međutim, kad se 
raslinje ukloni (bilo da ga popasu ovce ili spale zemljoradnici), pepeo je 
opet izložen vanjskim utjecajima i time podložan eroziji. Budući da je 
pepeo bio dovoljno lagan da ga donese vjetar, dovoljno je lagan i da ga 
vjetar opet odnese. Osim ovakve erozije koju uzrokuje vjetar, zbog obilnih 


kiša i čestih poplava u nekim dijelovima Islanda nezaštićeni pepeo odnosi i 
voda, osobito na strmim obroncima. 


Islandska tla su osjetljiva i zato što je osjetljivo njihovo raslinje. Ono 
prekriva tlo i unosi u njega organsku tvar koja ga slijepi i poveća mu masu 
te ga tako štiti od erozije. Island je na sjeveru, ima hladnu klimu i kratku 
sezonu rasta biljaka i na njemu raslinje sporo raste. Zbog islandske 
kombinacije osjetljivih tala i sporog rasta biljaka nastaje ciklus pozitivne 
povratne informacije za eroziju: kad zaštitni pokrov raslinja popasu ovce ili 
posijeku zemljoradnici, nakon čega slijedi erozija, raslinju treba dugo da 
opet izraste i počne štititi tlo pa se erozija obično proširi. 

koko 


Naseljavanje Islanda u pravom smislu riječi počelo je oko 870. godine 
i završilo do 930. godine, kad je gotovo sva zemlja pogodna za obrađivanje 
već bila naseljena ili prisvojena. Većina naseljenika došla je izravno iz 
zapadne Norveške, a ostali su bili Vikinzi koji su se već bili iselili na 
britanske otoke i poženili Keltkinjama. Ti naseljenici pokušali su iznova 
stvoriti stočarsko gospodarstvo u kakvom su živjeli u Norveškoj i na 
britanskim otocima, koje se zasnivalo na onih pet domaćih životinja, od 
kojih su ovce s vremenom postale znatno najbrojnije. Od ovčjeg mlijeka 
izrađivali su i spremali za zimnicu maslac, sir i islandski specijalitet skyr, 
koji meni ima okus slasnog gustog jogurta. Kao nadopunu takvoj prehrani 
lovili su divljač i ribu, što je i opet otkriveno zahvaljujući strpljivom trudu 
zooarheologa, koji su ustanovili porijeklo 47.000 kostiju na ostacima 
smetlišta. Brzo su istrijebili kolonije morževa koji su se ondje razmnožavali 
i prorijedili morske ptice, pa su se lovci morali prebaciti na tuljane. S 
vremenom je glavni izvor bjelančevina iz prirode postala riba - s jedne 
strane, izobilje pastrva, lososa i zlatovčica u jezerima i rijekama, a s druge 
obilje bakalara i koljaka duž obale. Ti bakalari i koljaci bili su presudni za 
Islanđane jer su zahvaljujući njima preživjeli teška stoljeća malog ledenoga 
doba, a danas na njima počiva islandsko gospodarstvo. 

U vrijeme kad je počelo naseljavanje Islanda, pod šumom je bila 
četvrtina njegove površine. Naseljenici su sjekli stabla kako bi dobili čistine 
za ispašu, a od samih stabala ogrjev, drvnu građu i drveni ugljen. Otprilike 
80 posto te nedirnute šume posječeno je u prvih nekoliko desetljeća, a 96 
posto do početka modernog doba pa je pod šumom još samo 1 posto 
površine Islanda (slika 16). Po velikim komadima osmuđenog drva koji su 


pronađeni na najstarijim arheološkim nalazištima, vidi se da su Islanđani - 
spalili dok nisu shvatili da će prije ili poslije ostati bez njega. Jednom kad 
su nedirnuta stabla bila posječena, sadnice se nisu mogle oporaviti jer su ih 
popasle ovce i izrovale svinje koje su ispočetka držali. Kad se danas vozite 
po Islandu, upast će vam u oči da su rijetke očuvane šume uglavnom one 
koje ograda štiti od ovaca. 


Naseljenike su osobito privlačili brdski predjeli Islanda iznad granice 
rasta drveća, gdje su na plodnom plitkom tlu rasli prirodni travnjaci, jer nisu 
morali iskrčiti nijedno stablo kako bi stvorili pašnjake. Ali brda su bila 
osjetljivija od nizina jer su bila hladnija i sušnija pa su stope ponovnog rasta 
biljaka bile niske, a nije ih štitio ni šumski pokrov. Jednom kad su prirodni 
pokrov travnjaka posjekli ili dopustili ovcama da ga popasu, tlo od pepela 
koji je nanio vjetar opet je bilo izloženo vjetru i eroziji. K tome, voda koja 
je tekla nizbrdo, bila to kiša ili otopljeni snijeg, mogla je pokrenuti eroziju, 
a s njome i usijecanje vododerina u sada već golo tlo. No kad se vododerina 
usjekla i kad je razina podzemnih voda pala s vrha vododerine na dno, tlo se 
isušilo i postalo još podložnije eroziji koju izaziva vjetar. Nije prošlo dugo 
od naseljavanja, a islandska je tla vjetar počeo odnositi s brda u nizine i 
dalje u more. Brdski predjeli ostali su bez tla kao i bez raslinja, nekadašnje 
travnjake u unutrašnjosti Islanda ljudi (ili ovce) pretvorili su u pustinju 
kakvu vidimo danas, a zatim su se velike erodirane površine počele širiti i 
po nizinama. 


Danas se moramo zapitati: zašto su, pobogu, ti budalasti naseljenici 
postupali sa zemljom tako da su joj posve očito nanijeli štetu? Zar nisu 
shvatili što će se dogoditi? Da, na kraju jesu, ali isprva nisu ni mogli jer su 
se našli pred nepoznatim i teškim problemom gospodarenja zemljom. Osim 
što je imao vulkane i gejzire, Island je prilično nalikovao na dijelove 
Norveške i Britanije odakle su se naseljenici iselili. Vikinški naseljenici 
nisu mogli znati da su islandska tla i raslinje bili mnogo nježniji od onih na 
koje su navikli. Naseljenicima je bilo posve prirodno da zaposjednu brdske 
predjele i nakrcaju ih ovcama, kao što su radili u škotskim brdima: otkud bi 
znali da se na islandskim brdima ovce ne mogu držati unedogled idaihjei 
u nizinama već bilo previše? Ukratko, Island nije postao europska zemlja s 
najozbiljnije uništenim okolišem zato što su oprezni norveški i britanski 
useljenici iznenada odbacili sav oprez čim su kročili na Island nego zato što 


su se našli u naoko bujnom, a zapravo osjetljivom okolišu za koji ih nije 
pripremilo iskustvo iz Norveške i Britanije. 


Kad su naseljenici najzad shvatili što se događa, krenuli su ispravljati 
pogreške. Nisu više odbacivali velike komade drva, prestali su držati svinje 
i koze, pogubne po okoliš, te su napustili velik dio brdskih predjela. Više je 
susjednih farmi surađivalo i zajednički donosilo odluke ključne za 
sprečavanje erozije kao, na primjer, kada je u kasno proljeće trava dovoljno 
narasla da ovce treba preko ljeta odvesti gore visoko, na planinske pašnjake 
i kada ih ujesen treba vratiti u nizinu. Poljoprivrednici su se nastojali 
dogovoriti koliko najviše ovaca mogu držati na svakom pojedinom 
pašnjaku i kako taj broj podijeliti u skladu s kvotom ovaca na koju je jedan 
poljoprivrednik imao pravo. 

Takvo odlučivanje je fleksibilno i škakljivo, ali i konzervativno. I 
moji su mi islandski prijatelji rekli da im je društvo konzervativno i kruto. 
Danska vlast koja je vladala Islandom od 1397. bila je redovito frustrirana 
takvim stajalištem kad god se istinski potrudila poboljšati uvjete života na 
Islandu. Na dugom popisu poboljšanja što su ih Danci nastojali uvesti bili 
su: uzgoj žita; bolje ribarske mreže; ribolov na natkrivenim, a ne otvorenim 
brodovima; usoljavanje, a ne samo sušenje ribe za izvoz; užarska industrija; 
kožarska industrija; vađenje sumpora za izvoz. Danci su (kao i sami 
inovativni Islanđani) shvatili da na te i sve ostale prijedloge koji su 
iziskivali promjene Islanđani rutinski odgovaraju s "ne", bez obzira na 
potencijalne koristi. 


Prijatelji s Islanda objasnili su mi da je takav konzervativan 
svjetonazor razumljiv kad čovjek porazmisli o osjetljivosti okoliša na 
Islandu. Uvjetovani mnogim godinama iskustva, Islanđani su zaključili da 
kakve god promjene pokušali uvesti, stvari će se gotovo uvijek pogoršati, a 
ne poboljšati. U prvim godinama eksperimentiranja, još u početku islandske 
povijesti, naseljenici su uspjeli osmisliti društveni sustav koji je manje-više 
funkcionirao. Jednom uspostavljen, sustav je ostavio većinu ljudi u 
siromaštvu i s vremena na vrijeme mnogi su ljudi umirali od gladi, ali se 
barem društvo održalo. Drugi eksperimenti što su ih Islanđani iskušali u 
svojoj povijesti obično su završavali katastrofalno. Dokazi o tim 
katastrofama leže posvuda, u obliku brdovitih predjela nalik onima na 
Mjesecu, napuštenih farmi i erodiranih površina na opstalim farmama. Iz 
cijelog tog iskustva Islanđani su izvukli zaključak: ovdje se ne možemo 
prepuštati luksuzu eksperimentiranja, živimo na osjetljivoj zemlji; znamo 


da ćemo ovako kako sada radimo omogućiti barem nekima od nas da 
prežive; ne tražite od nas da se mijenjamo. 


Politička povijest Islanda od 870. nadalje može se prikazati u pet-šest 
rečenica. Island je nekoliko stoljeća bio samostalan, sve dok u prvoj 
polovici 13. stoljeća, zbog borbi vođa, pripadnika pet vodećih obitelji, nije 
bilo ubijeno mnogo ljudi i spaljeno mnogo farmi. Islanđani su 1262. pozvali 
norveškog kralja da vlada njihovom zemljom, misleći da je daleki kralj za 
njih manje opasan, da će im ostaviti veću slobodu i da im nikako ne može 
gurnuti zemlju u rasulo kao vlastiti vođe iz susjedstva. Brakovi među 
skandinavskim kraljevskim kućama urodili su time da su se prijestolja 
Danske, Švedske i Norveške 1397. ujedinila pod jednim kraljem kojega je 
najviše zanimala Danska jer je bila najbogatija pokrajina, a manje Norveška 
i Island kao siromašnije zemlje. Island je 1874. ostvario određeni stupanj 
samouprave, 1904. dobio autonomiju, a 1944. stekao nezavisnost od 
Danske. 


Od kraja srednjega vijeka, islandsko gospodarstvo oživjelo je zbog 
uspona trgovine sušenom ribom (osušenim bakalarom), koja se lovila u 
islandskim vodama i izvozila u rastuće gradove na europskom kontinentu 
čijem je stanovništvu trebalo hrane. Kako na samom Islandu nije bilo 
velikih stabala za kvalitetnu brodogradnju, ta se riba lovila i izvozila 
brodovima koji su pripadali mnoštvu stranaca među kojima najviše 
Norvežana, Engleza i Nijemaca, ali i Francuza i Nizozemaca. Island je 
početkom 20. stoljeća najzad počeo graditi vlastitu flotu i doživio 
eksploziju ribarstva industrijskog opsega. Do 1950. godine na hranu iz 
mora otpadalo je najmanje 90 posto ukupnog islandskog izvoza pa je posve 
oslabila važnost nekad dominantnog poljoprivrednog sektora. Već 1923. 
godine gradsko stanovništvo brojnošću je nadmašilo seosko. Island je danas 
najurbaniziranija skandinavska zemlja, u kojoj samo u glavnom gradu 
Rejkjaviku živi polovica ukupnog stanovništva.  Priljev seoskog 
stanovništva u gradove traje i danas jer islandski poljoprivrednici napuštaju 
svoje farme ili ih pretvaraju u vikendice i sele se u gradove u potrazi za 
poslom, Coca-Colom i globalnom kulturom. 

Zahvaljujući obilju ribe, geotermalne energije i hidroenergije koju 
dobiva iz svih svojih rijeka i oslobođena potrebe da se nekako domogne 
drva za gradnju brodova (koji se sada grade od metala), nekoć 
najsiromašnija europska zemlja danas je po stanovniku jedna od 
najbogatijih svjetskih zemalja, sjajna priča o uspjehu kao protuteža pričama 


o društvenim slomovima u poglavljima 2-5. Halldor Laxness, islandski 
romanopisac i dobitnik Nobelove nagrade, izrekao je kroz usta junakinje 
svog romana Salka Valka besmrtnu rečenicu koju može izreći samo 
Islanđanin: "Kad se sve zbroji i oduzme, život je u prvom redu usoljena 
riba." Ali i zalihama ribe jednako je teško gospodariti kao i šumama i tlom. 
Islanđani se sada iz petnih žila trude popraviti štetu koju su u prošlosti 
nanijeli šumama i tlu i spriječiti sličnu štetu u svojim ribarskim lovištima. 
koko 


Imajući na umu ovo putovanje islandskom poviješću, pogledajmo 
kakav je položaj Islanda u odnosu na ostalih pet norveških kolonija u 
sjevernom Atlantiku. Već sam spomenuo da su različite sudbine tih kolonija 
ovisile o razlikama u četirima faktorima: koliko se plovilo do Europe, jesu 
li predvikinški stanovnici pružili otpor, kakvi su bili uvjeti za poljoprivredu 
i koliko je osjetljiv bio okoliš. Islandu su dva faktora išla u prilog, a druga 
dva donijela nevolje. Dobra vijest za naseljenike bilo je to što prije njih na 
Islandu nije bilo (ili gotovo nije bilo) stanovnika te što je otok bio dovoljno 
blizu Europi (mnogo bliži od Grenlanda ili Vinlanda premda dalji od 
Orkneya, Shetlanda i Farskih otoka) da je mogao trgovati raznom robom 
naveliko, čak i srednjovjekovnim brodovima. Za razliku od Grenlanđana, 
Islanđani su svake godine bili u pomorskom kontaktu s Norveškom i/ili 
Britanijom, mogli su uvoziti osnovne namirnice na veliko (osobito drvnu 
građu, željezo i s vremenom lončariju), a i sami izvoziti na veliko svoju 
robu. Pokazalo se da je posebno izvoz sušene ribe bio odlučujući za 
gospodarski spas Islanda nakon 1300. godine, ali nije bio praktičan za 
udaljeniju koloniju na Grenlandu, čije su brodske rute prema Europi često 
blokirale sante leda. 


Što se tiče nedostataka, zbog smještaja na sjeveru, Island je po 
potencijalu za proizvodnju hrane bio najnepovoljnije područje poslije 
Grenlanda. Uzgoj ječma, rubna djelatnost čak i u prvim godinama 
naseljavanja kad je vladala blaga klima, napušten je krajem srednjega vijeka 
kad je klima postala hladnija. Na siromašnijim je farmama u siromašnijim 
godinama i pastirsko stočarstvo, uzgoj ovaca i krava, bilo rubna djelatnost. 
Bez obzira na to, većinu godina ovce su na Islandu uspijevale dovoljno 
dobro da je izvoz vune dominirao gospodarstvom nekoliko stoljeća nakon 
naseljavanja. Najveći islandski problem bio je osjetljiv okoliš: imao je 
daleko najosjetljivija tla od svih norveških kolonija te bio drugi po 
osjetljivosti raslinja poslije Grenlanda. 


Što je s islandskom poviješću iz perspektive onih pet čimbenika koji 
čine okvir ove knjige: narušavanja okoliša prouzrokovanog ljudskim 
djelovanjem, klimatskih promjena, sukoba s drugim društvima, prijateljskih 
trgovinskih odnosa s drugim društvima i kulturnih stavova? Udjela u 
islandskoj povijesti imaju četiri čimbenika; samo je čimbenik vanjskih 
neprijatelja bio sporedan, osim u razdoblju gusarskih napada. Island je jasan 
primjer međusobnog djelovanja ostalih četiriju čimbenika. Islanđani su 
imali nesreću da su naslijedili osobito težak skup ekoloških problema koje 
je samo pogoršalo zahlađenje klime u malom ledenom dobu. Trgovina s 
Europom bila je Islandu važna jer mu je omogućavala da preživi unatoč tim 
okolišnim problemima. Reakciju Islanđana na okoliš uobličili su njihovi 
kulturni stavovi. Neke od njih donijeli su sa sobom iz Norveške: osobito 
gospodarstvo zasnovano na pastirskoj djelatnosti, ispočetka pretjeranu 
naklonost kravama i svinjama i prvotne metode postupanja prema okolišu 
koje su bile prikladne za tlo u Norveškoj i Britaniji, ali ne i za ono na 
Islandu. Na Islandu su zatim razvili stajališta kojima pripada saznanje da 
trebaju ukloniti svinje i koze i smanjiti broj krava, saznanje o tome kako se 
bolje brinuti o osjetljivom islandskom okolišu i usvajanje konzervativnog 
svjetonazora. Taj svjetonazor frustrirao je njihove danske upravitelje, a u 
nekim slučajevima i štetio samim Islanđanima, ali u konačnici im je 
pomogao da opstanu upravo zato što su izbjegavali svaki rizik. 


Današnja islandska vlast duboko je zabrinuta zbog islandskih 
povijesnih prokletstava, erozije tla i pretjerane ispaše ovaca, koja su imala 
tako velikog udjela u dugotrajnom osiromašenju njihove zemlje. Cijelo 
jedno ministarstvo zaduženo je za očuvanje tla, ponovni rast šuma, 
ozelenjavanje unutrašnjosti i propisivanje stopa snabdijevanja ovcama. U 
islandskim sam brdima vidio setove trave koje je ministarstvo zasadilo na 
inače golim mjesečevim krajolicima ne bi li stvorilo nekakav zaštitni biljni 
pokrov i zaustavilo širenje erozije. Često imam dojam da je taj trud oko 
ozelenjavanja - ti tanki zeleni redovi na smeđoj panorami - ganutljiv 
pokušaj da se izađe na kraj s golemim problemom. Ali Islanđani ipak 
napreduju. 

Gotovo posvuda u svijetu moji prijatelji arheolozi moraju se iz petnih 
žila upinjati da uvjere vlade da to što rade ima ikakve praktične vrijednosti. 
Nastoje uvjeriti fondove da nam proučavanje sudbina propalih društava 
može pomoći da shvatimo što bi se moglo dogoditi društvima koja danas 
žive na istom području. Pogotovo što bi, smatraju oni, do narušavanja 


okoliša do kojeg je došlo u prošlosti moglo opet doći danas pa bismo znanje 
iz prošlosti mogli iskoristiti da izbjegnemo iste pogreške. 

Većina vlada ignorira ove apele arheologa. To ne vrijedi za Island, 
gdje su učinci erozije koja je počela prije 1130 godina očiti, gdje je već 
izgubljena većina raslinja i polovica tla i gdje je prošlost tako jaka i 
sveprisutna. U tijeku su brojna istraživanja srednjovjekovnih islandskih 
naseobina i obrazaca erozije. Kad je jednog prijatelja arheologa primila 
islandska vlada i kad je on započeo s uobičajenim poduljim opravdavanjem, 
potrebnim u drugim zemljama, ministri su mu rekli: "Da, naravno da nam je 
jasno da ćemo bolje razumjeti naš sadašnji problem erozije ako saznamo 
zašto je tlo erodiralo u srednjem vijeku. To već znamo, ne trebate trošiti 
riječi kako biste nas u to uvjerili. Evo vam novac, idite i proučavajte." 

koko 


Kratko postojanje najudaljenije vikinške kolonije u sjevernom 
Atlantiku, Vinlanda, zasebna je priča sama po sebi fascinantna. Kako je to 
prvi europski pokušaj kolonizacije obiju Amerika, koji se zbio gotovo 500 
godina prije Kolumba, tema je romantičnih nagađanja i mnogih knjiga. Za 
potrebe naše knjige, najvažnije pouke koje možemo izvući iz pothvata 
zvanog Vinland ujedno su razlozi njegove propasti. 

Sjeveroistočna obala Sjeverne Amerike do koje su Vikinzi doprli leži 
na tisuće kilometara od Norveške, s druge strane sjevernog Atlantika, 
daleko izvan izravnog dosega vikinških brodova. Stoga nijedan vikinški 
brod koji se uputio u Sjevernu Ameriku nije isplovio iz Norveške nego iz 
najzapadnije uspostavljene kolonije, Grenlanda. No prema vikinškim 
standardima plovidbe, i Grenland je bio daleko od Sjeverne Amerike. 
Glavni vikinški tabor na Newfoundlandu nalazio se gotovo 1600 kilometara 
od naseobina na Grenlandu, i to ako se izravno plovilo, ali je zapravo 
trebalo prijeći 3200 kilometara i ploviti i do mjesec i pol dana držeći se 
obale, što su Vikinzi radili zbog sigurnosti, s obzirom na svoje osnovne 
navigacijske sposobnosti. Ako su htjeli doći s Grenlanda do Vinlanda i 
natrag tijekom ljetne plovidbene sezone s povoljnim vremenom, onda su 
sigurno imali vrlo malo vremena za istraživanje Vinlanda prije povratka. 
Zato su osnovali bazni tabor na Newfoundlandu, gdje su ostajali preko zime 
kako bi cijelo iduće ljeto mogli posvetiti istraživanju teritorija. 

Poznata putovanja na Vinland organizirali su na Grenlandu dva sina, 
kći i nevjesta istog onog Erika Crvenoga koji je 984. osnovao koloniju na 


Grenlandu. Motiv im je bio izviđanje zemlje, kako bi doznali koja bogatstva 
nudi i ocijenili koliko je prikladna za naseljavanje. Sudeći prema sagama, ti 
prvi putnici prevozili su sa sobom u brodovima stoku kako bi se mogli 
trajno nastaniti ako im se zemlja učini kvalitetnom. Poslije, kad su odustali 
od nade da će se ondje naseliti, Vikinzi su i dalje još najmanje 300 godina 
posjećivali obalu Sjeverne Amerike odakle su donosili drvnu građu (koje je 
na Grenlandu uvijek manjkalo), a vjerojatno i vadili željezo ondje gdje su 
mogli naći obilje drva za dobivanje drvenog ugljena (kojeg je također 
manjkalo na Grenlandu), potrebnog za kovanje željeza. 


Postoje dva izvora informacija o pokušaju Vikinga da nasele Sjevernu 
Ameriku: pisani prikazi i arheološka iskapanja. Pisani su prikazi uglavnom 
dvije sage u kojima se opisuju prva putovanja tijekom kojih je Vinland 
otkriven i istražen, a koje su se nekoliko stoljeća usmeno prenosile da bi ih 
konačno zapisali u 13. stoljeću na Islandu. Kako nisu imali nezavisnih 
dokaza kojima bi ih potkrijepili, znanstvenici su obično zanemarivali sage, 
smatrajući ih fikcijom, te sumnjali da su Vikinzi ikad došli do Novog 
svijeta, dok ta rasprava nije konačno utihnula 1961., kad su arheolozi 
pronašli vikinški bazni tabor na Newfoundlandu. Pripovjesti o Vinlandu u 
sagama danas se smatraju najstarijim pisanim opisima Sjeverne Amerike 
premda znanstvenici još raspravljaju koliko su ti detalji precizni. Sage se 
nalaze u dva zasebna rukopisa po imenu Saga o Grenlanđanima i Saga o 
Eriku Crvenom, koje su uglavnom dosljedne, ali se uvelike razlikuju u 
manjim detaljima. U njima se opisuje najviše pet zasebnih putovanja s 
Grenlanda na Vinland, u kratkom razmaku od nepunog desetljeća, s time da 
je na svako putovanje kretao samo po jedan brod, osim na posljednje, kad 
su isplovila dva ili tri broda. 


U tim dvjema sagama o Vinlandu, najvažnija mjesta u Sjevernoj 
Americi koje su Vikinzi posjetili opisuju se kratko, a nose norveške nazive 
Helluland, Markland, Vinland, Leifsbudir, Straumfjord i Hop. Znanstvenici 
su uložili mnogo truda u pobliže određenje tih imena i njihovih kratkih 
opisa (na primjer: "Ova zemlja [Markland] bijaše ravna i pošumljena, blago 
se spuštala ka moru i naiđoše na mnoga žala od bijeloga pijeska... Ovu 
zemlju nazvat ćemo prema onome što nam nudi i zvat ćemo je Markland 
[Šumska zemljal.") Čini se da nema dvojbe da Helluland označava istočnu 
obalu Baffinove zemlje u kanadskom dijelu Arktika, a da je Markland obala 
Labradora južno od Baffinove zemlje, s time da i Baffinova zemlja i 
Labrador leže ravno zapadno od Grenlanda, preko uskih Davisovih vrata 


koja razdvajaju Grenland od Sjeverne Amerike. Kako bi im kopno što duže 
ostalo u vidokrugu, grenlandski Vikinzi nisu plovili ravno preko otvorenog 
mora sjevernog Atlantika do Newfoundlanda nego preko Davisovih vrata 
do Baffinove zemlje, a zatim kretali prema jugu, držeći se obale. Preostali 
nazivi mjesta iz tih dviju saga očito se odnose na obalna područja Kanade 
južno od Labradora, kojima je zasigurno pripadao Newfoundland, 
vjerojatno Zaljev sv. Lawrencea, New Brunswick i Nova Scotia (koji su se 
svi zajedno zvali Vinland), a možda i neki mali dio obale Nove Engleske. 
Vikinzi bi u Novom svijetu u početku dobro istražili teritorij kako bi 
pronašli najkorisnija područja, baš kao što su to, kako nam je poznato, 
napravili na Grenlandu prije nego što su odlučili naseliti se u dvama 
fjordovima s najboljim pašnjacima. 

Arheologija je naš drugi izvor informacija o Vikinzima u Novome 
svijetu. Unatoč tome što su arheolozi za njima mnogo tragali, identificiran 
je i iskopan samo jedan vikinški tabor, L'Anse aux Meadows, na 
sjeverozapadnoj obali Newfoundlanda. Prema rezultatima određivanja 
starosti radioaktivnim ugljikom, tabor je bio naseljen oko 1000. godine n.e., 
što odgovara prikazima iz saga prema kojima su putovanja na Vinland 
predvodila odrasla djeca Erika Crvenoga, koji je oko 984. godine 
organizirao naseljavanje Grenlanda te koji je, prema onome što je zapisano 
u sagama, još bio živ u vrijeme tih putovanja. Nalazište L'Anse aux 
Meadows, čija lokacija, vjerojatno, odgovara opisu tabora koji u sagama 
nazivaju Leifsbudir, sastoji se od ostataka osam građevina, među kojima su 
tri stambene zgrade dovoljno velike da u njih stane 80 ljudi, kovačnica za 
vađenje tresetnog željeza i izradu željeznih čavala za brodove, drvodjeljska 
radnja i radionice za popravak brodova, ali nema poljoprivrednih objekata 
niti poljodjelskog oruđa. 

Prema sagama, Leifsbudir je bio samo sjedište na lokaciji pogodnoj 
za prezimljavanje i odlazak u ljetna istraživanja; bogatstva koja su ih 
zanimala Vikinzi neće pronaći u okolici tabora nego na područjima koja je 
trebalo istražiti nazvana Vinland. To potvrđuje sićušno ali važno otkriće do 
kojeg su arheolozi došli prilikom iskapanja tabora u L'Anse aux Meadows: 
pronašli su dva divlja oraha poznatija kao sivi orasi, koji ne rastu na 
Newfoundlandu. I u stoljećima toplije klime koja je prevladavala oko 1000. 
godine, stabla oraha najbliža Newfoundlandu rasla su južno od doline rijeke 
St. Lawrence. To je bilo i najbliže mjesto gdje je raslo divlje grožđe, o 


kojem se govori u sagama. Vjerojatno su upravo zbog grožđa Vikinzi taj 
kraj nazvali Vinland, "zemlja vina". 


U sagama se Vinland opisuje kao područje bogato cijenjenim 
resursima kojih nije bilo na Grenlandu. Visoko na popisu vinlandskih 
prednosti bile su relativno blaga klima, manja udaljenost ekvatora i stoga 
dulja ljetna sezona uzgoja nego na Grenlandu, visoka trava i blage zime 
zbog kojih je stoka iz Norveške mogla sama pasti vani cijelu zimu pa se 
Norvežani nisu trebali ljeti truditi oko sijena, kojim se inače hrani stoka 
zimi u štalama. Posvuda je bilo šuma s dobrim drvetom. Bilo je i drugih 
prirodnih bogatstava, na primjer, jezerskih i riječnih lososa, većih od svih 
ulovljenih na Grenlandu, oceanskih ribarskih lovišta u morima oko 
Newfoundlanda, koja su među najbogatijima na svijetu, divljači poput 
jelena i sjevernoameričkog soba te ptica gnjezdašica i njihovih jaja. 

Usprkos tome što su se putnici s Vinlanda vraćali na Grenland 
brodovima punim drva, grožđa i životinjskih krzna, putovanja su prestala i 
tabor L'Anse aux Meadows je napušten. Premda su arheološke iskopine 
tabora izazvale uzbuđenje jer se najzad dokazalo da su Vikinzi doista stigli 
u Novi svijet prije Kolumba, bile su ujedno pravo razočaranje jer Norvežani 
nisu ostavili ništa vrijedno. Pronađeni predmeti bili su tek sitnice, 
vjerojatno odbačene ili pak ispale i izgubljene, poput 99 slomljenih 
željeznih čavala, jednog jedinog cijelog čavla, brončanog klina, brusnog 
kamena, vretena, jedne staklene kuglice i pletače igle. To mjesto očito nije 
bilo napušteno u žurbi nego u sklopu planirane trajne evakuacije, kad se sa 
sobom natrag na Grenland nosio sav alat i vrijedne stvari. Danas znamo da 
je Sjeverna Amerika bila daleko najveća i najvrednija zemlja u sjevernom 
Atlantiku koju su Norvežani otkrili; i onaj sićušni dio koji su istražili 
ostavio je na njih dubok dojam. Zašto su onda napustili Vinland, zemlju 
izobilja? 

U sagama nalazimo jednostavan odgovor na to pitanje: zbog velike 
populacije neprijateljski nastrojenih Indijanaca s kojima Vikinzi nisu 
uspostavili dobre odnose. Prema sagama, prvi Indijanci na koje su Vikinzi 
naišli bila je skupina od njih devet, od kojih su oni osmero ubili, dok je 
deveti pobjegao, što nije bio obećavajući početak prijateljstva. Ne čudi 
stoga što su se Indijanci vratili u floti malih čamaca, zasuli Norvežane 
strelicama i ubili im vođu Thorvalda, sina Erika Crvenoga. Izvlačeći 
strelicu iz utrobe, Thorvald je na umoru navodno jadikovao: "Bogata je ova 
zemlja što je pronađosmo; oko trbuha staložilo mi se lijepoga sala. 


Pronađosmo zemlju krasnih bogatstava premda ih se baš i nećemo 
nauživati." 

Sljedeća grupa norveških putnika uspjela je uspostaviti trgovinu s 
mjesnim Indijancima (norveška odjeća i kravlje mlijeko u zamjenu za 
indijanska životinjska krzna), dok jedan Viking nije ubio Indijanca koji je 
pokušao ukrasti oružje. Uslijedila je bitka u kojoj su mnogi Indijanci 
izgubili glavu, ali to je bilo dovoljno da se Norvežani uvjere da će s njima 
imati kroničnih problema. Kako je rekao nepoznati autor Sage o Eriku 
Crvenome: "Vikinška družina zatim shvati da će im, usprkos svemu što im 
tamošnja zemlja imade ponuditi, stalno prijetiti opasnost od napada njezinih 
prvih stanovnika. Spremiše se da otplove za svoju zemlju (to jest, 
Grenland)." 


Ni nakon što su na taj način Vinland prepustili Indijancima, 
grenlandski Norvežani nisu prestali posjećivati obalu Labradora, doduše 
dalje na Sjeveru, gdje je bilo mnogo manje Indijanaca, a kamo su išli po 
drvo i željezo. Opipljiv dokaz o takvim posjetima pregršt je norveških 
predmeta (komadići rastaljenog bakra, rastaljeno željezo i ispredena kozja 
vuna) koji su pronađeni na arheološkim nalazištima Indijanaca razasutima 
po kanadskom Arktiku. Najistaknutiji takav pronalazak jest srebrni novčić, 
iskovan u Norveškoj između 1065. i 1080., za vladavine kralja Olava 
Tihog, pronađen na indijanskom nalazištu na obali Mainea, stotine 
kilometara južno od Labradora, probušen kako bi se nosio kao privjesak. 
Nalazište u Maineu bilo je veliko trgovačko selo u kojem su arheolozi 
iskopali kamen i alat porijeklom s Labradora, kao što su ih iskopali i diljem 
Nove Scotije, Nove Engleske, New Yorka i Pennsylvanije. Novčić je 
vjerojatno ispao norveškom posjetitelju Labradora ili je ovaj njime nešto 
kupio, a zatim je preko indijanske trgovačke mreže dospio do Mainea. 

Drugi dokaz da su Norvežani i dalje posjećivali Labrador jest što se u 
islandskoj kronici za godinu 1347. spominje da je do Islanda došao 
grenlandski brod s posadom od 18 ljudi koji je izgubio sidro i skrenuo s 
kursa s rute na povratku iz "Marklanda". U kronici se to spominje sažeto i 
prozaično kao da tu nije bilo ničega neuobičajenog što bi trebalo 
objašnjavati - mogao je kroničar umjesto toga podjednako prozaično 
napisati: "Dakle, ovogodišnje su novosti da je jedan od onih brodova što 
svakoga ljeta posjećuju Markland izgubio sidro, k tome je još Thorunn 
Ketilsdottir prolila velik vrč mlijeka na svojoj farmi u Djupadaluru, a 


Bjarniju Bollasonu uginula je ovca i to su sve novosti za ovu godinu, ništa 
izvanredno." 


Ukratko, kolonija na Vinlandu propala je zato što je kolonija na 
Grenlandu i sama bila premala i nije imala dovoljno drva i željeza ni za 
sebe, a kamoli za Vinland, nalazila se predaleko i od Europe i od Vinlanda, 
imala premalo brodova za plovidbu oceanom i nije mogla financirati velike 
istraživačke flote; Grenlanđana, koliko ih je stalo u jedan ili dva broda, bilo 
je premalo da bi se mogli suprotstaviti hordama Indijanaca iz Nove Scotije i 
Zaljeva sv. Lawrencea, onakvima kakve su bile kad ih netko razljuti. U 
grenlandskoj koloniji 1000. godine vjerojatno nije živjelo više od 500 ljudi 
tako da bi odlazak 80 odraslih ljudi u tabor L'Anse predstavljao golem 
odljev raspoloživog ljudstva s Grenlanda. Europski su se naseljenici nakon 
1500. konačno vratili u Sjevernu Ameriku, ali i njihovi tadašnji pokušaji 
naseljavanja pokazuju koliko su izgledi za uspjeh bili slabi, što vrijedi i za 
kolonije iza kojih su stajale najnapučenije i najbogatije europske zemlje, 
koje su svake godine slale flote opskrbnih brodova, daleko većih od 
srednjovjekovnih vikinških plovila te opremljenih puškama i obiljem 
željeznog alata. U prvim engleskim i francuskim naseobinama u 
Massachusettsu, Virginiji i Kanadi otprilike polovica naseljenika umrla je 
od gladi i bolesti u roku od godinu dana od naseljavanja. Ne čudi stoga što 
500 Grenlanđana iz najudaljenije zabačene naseobine Norveške, tada jedne 
od najsiromašnijih europskih zemalja, nije moglo uspjeti u naumu da osvoji 
i naseli Sjevernu Ameriku. 

Za potrebe ove knjige, najvažnije je to što je propast kolonije na 
Vinlandu za samo 10 godina djelomično bila i znatno ubrzana pretpremijera 
propasti koja je snašla naseobinu na Grenlandu poslije 450 godina 
postojanja. Grenland je opstao mnogo dulje od Vinlanda jer je bio bliže 
Norveškoj, a neprijateljski nastrojeni domoroci nisu se pojavljivali prvih 
nekoliko stoljeća. Ali i Grenland su, premda ne u tako ekstremnoj mjeri, 
mučila ista dva problema kao i Vinland, izolacija i nesposobnost Norvežana 
da uspostave dobre odnose s Indijancima. Da nije bilo Indijanaca, 
Grenlanđani bi možda i preživjeli svoje ekološke probleme, a naseljenici na 
Vinlandu možda bi bili opstali. U tom slučaju, Vinland bi možda zadesila 
eksplozija stanovništva, a Norvežani bi se možda poslije 1000. godine 
proširili po cijeloj Sjevernoj Americi pa možda ni ja, kao Amerikanac iz 
dvadesetog stoljeća, ne bih ovu knjigu pisao na engleskome nego na jeziku 


koji bi vukao porijeklo iz staronorveškog, poput modernog islandskog ili 
farskog. 


POGLAVLJE 7 
Procvat Grenlanda 
Europska krajnja točka s Klima na Grenlandu danas 
m Klima u prošlosti a Autohtone biljke i životinje 
m Naseljavanje Norvežana Poljoprivreda i Lov i ribolov 
m Objedinjeno gospodarstvo i Društvo i Irgovina s 
Europom i Predodžba o sebi 


Prvi moj dojam o Grenlandu bio je da se s njegovim imenom netko 
okrutno našalio jer sam vidio samo trobojni krajolik: bijel, crn i plav, s time 
da je bijela uvelike prevladavala. Neki povjesničari misle da je ime skovao 
Erik Crveni, pokretač vikinškog naseljavanja Grenlanda, s lukavom 
namjerom da privuče ostale Vikinge da mu se pridruže. Kad se avion iz 
Kopenhagena približio istočnoj obali Grenlanda, nakon modrog oceana 
najprije sam ugledao golemo blještavo bijelo prostranstvo koje se proteže 
unedogled, najveći svjetski ledeni pokrov izvan Antarktika. Obale 
Grenlanda strmo se uzdižu do ledom pokrivene visoke visoravni koja 
prekriva veći dio otoka, a isušili su je golemi ledenjaci koji klize u more. 
Stotinama kilometara letio je avion nad tim bijelim prostranstvom, gdje je 
jedina druga boja bila crna na ogoljelim planinama od samog kamena koje 
se izdižu iz tog oceana leda, a raštrkane su po njemu poput crnih otoka. Tek 
kad se avion spustio s visoravni i usmjerio prema zapadnoj obali, ugledao 
sam druge dvije boje u tankoj granici koja obrubljuje ledenu ploču, smeđe 
površine golog šljunka sa svijetlozelenim površinama mahovine ili lišajeva. 


Međutim, kad sam sletio na Narsarsuaqg, najveći aerodrom na jugu 
Grenlanda i prešao preko ledenjakom prekrivenog fjorda do Brattahlida, 
mjesta koje je Erik Crveni odabrao za svoju farmu, na vlastito iznenađenje 
otkrio sam da je Grenlandu ime možda i s pravom nadjenuto, da se ne radi 
samo o reklami. Iscrpljen od dugog leta od Los Anglesa do Kopenhagena i 
zatim natrag do Grenlanda, što znači da sam promijenio 13 vremenskih 
zona, krenuo sam u šetnju ruševinama starih Norvežana, ali mi se uskoro 
jako pridrijemalo, toliko da se nisam mogao vratiti ni onih nekoliko 
desetaka metara do hostela gdje sam ostavio naprtnjaču. Srećom, ruševine 
leže usred bujnih livada meke trave visoke gotovo pola metra, koja je rasla 
iz guste mahovine i bila ispunjena pravim obiljem žutih zlatica, žutih 


maslačaka, plavih zvončića, bijelih zvjezdana i ružičastog livadskog lana. 
Ovdje vam ne treba zračni madrac ni jastuk: duboko sam zaspao u 
najmekšem i najljepšem prirodnom krevetu koji se može zamisliti. 

Kako je rekao prijatelj, norveški arheolog Christian Keller: "Bit 
života na Grenlandu jest pronaći vrijedne predjele s korisnim resursima." I 
premda 99 posto otoka doista čine nenastanjiva bijela ili crna područja, 
postoje zelene površine duboko unutar dviju mreža fjordova na 
jugozapadnoj obali. Ondje dugi uski fjordovi prodiru duboko u kopno pa im 
se vrhovi nalaze daleko od hladnih oceanskih struja, ledenih bregova, 
prskanja soli i vjetra, što sve priječi rast vegetacije duž vanjske obale. Tu i 
tamo duž uglavnom strmih litica fjordova nalaze se predjeli ravnijeg terena 
s bujnim pašnjacima, među kojima je i onaj na kojem sam zadrijemao, 
dobri za uzgoj stoke (slika 17). Gotovo 500 godina, od 984. do nekog 
trenutka u 15. stoljeću, te dvije mreže fjordova prehranjivale su 
najudaljeniju predstražu europske civilizacije, gdje su Skandinavci 2400 
kilometara od Norveške gradili katedrale i crkve, pisali na latinskom i 
staronorveškom, upotrebljavali željezne alate, vodili na pašu stada domaćih 
životinja, slijedili posljednju europsku modu u odijevanju - i na koncu 
nestali. 

Tajnu njihova nestanka simbolizira kamena crkva u Hvalseyu, 
najglasovitija građevina Grenlanda, čiju ćete fotografiju naći u svakoj 
putopisnoj brošuri o grenlandskom turizmu. Smještena na livadama na vrhu 
dugog, širokog i planinama okruženog fjorda, iz crkve se pruža krasan 
pogled na panoramu od nekoliko desetaka četvornih kilometara. Zidovi, 
zapadni portal, niše i kameni zabati još su čitavi: manjka samo prvotni krov 
od tratine. Oko crkve leže ostaci stambenih zgrada, staja, skladišta, 
spremišta za brodove te pašnjaci koji su prehranjivali ljude koji su ih 
podigli. Od svih europskih srednjovjekovnih društava, ruševine Grenlanda 
najbolje su očuvane upravo zato što su mjesta napuštena još dok su bila 
čitava, dok su u gotovo svim važnijim srednjovjekovnim mjestima i 
gradovima u Britaniji i kontinentalnoj Europi ljudi nastavili živjeti i na 
temeljima srednjovjekovnih zgrada podizali nove. Kad danas posjetite 
Hvalsey, gotovo da očekujete da će iz tih zgrada izaći Vikinzi, a zapravo 
vlada gluha tišina: u krugu od trideset kilometara gotovo nema stanovnika 
(slika 15). Tko god je izgradio tu crkvu, bio je dovoljno sposoban da iznova 
stvori europsku zajednicu i održi je nekoliko stoljeća - ali ne dovoljno da je 
održi na dulje vrijeme. 


Misterij raste kad znamo da su Vikinzi dijelili Grenland s drugim 
narodom, Eskimima, dok su islandski Norvežani imali Island samo za sebe 
pa im vlastite nevolje nije uvećavao takav dodatni problem. Vikinzi su 
nestali, ali Eskimi su opstali i dokazali da ljudima nije nemoguće opstati na 
Grenlandu i da nestanak Vikinga nije bio neizbježan. Šetajući modernim 
grenlandskim farmama, pred očima vam opet iskrsnu one dvije populacije 
koje su dijelile otok u srednjem vijeku: Eskimi i Skandinavci. Tristo godina 
nakon što su izumrli srednjovjekovni Vikinzi, 1721. godine, na Grenland su 
se vratili drugi Skandinavci (Danci) i preuzeli vlast pa su grenlandski 
domoroci tek 1979. dobili autonomiju. Dok sam bio na Grenlandu, smeo 
sam se svaki put kad sam vidio brojne plavooke i plavokose Skandinavce 
koji ondje rade i pomislio da su ljudi poput njih podigli crkvu u Hvalseyu i 
one druge ruševine koje sam proučavao, i ondje izumrli. Zašto ti 
srednjovjekovni Skandinavci na kraju nisu uspjeli ovladati problemima 
Grenlanda, a Eskimi jesu? 


Kao i sudbina naroda Anasazi, i sudbina Grenlanda često se 
objašnjava kao posljedica jednog jedinog uzroka, a nema sporazuma o tome 
koja su objašnjenja ispravna. Omiljena teorija je zahlađenje klime, o kojoj 
se govori pretjerano pojednostavljenim formulacijama koje otprilike glase 
(riječima arheologa Thomasa McGoverna): "Postalo je prehladno pa su 
umrli." Ostale teorije koje razlog propasti traže u jednom jedinom uzroku 
tvrde da su Eskimi Norvežane istrijebili, da su im prestali pomagati 
Europljani s kontinenta, da su Norvežani uništili okoliš te da su bili 
beznadno konzervativnog svjetonazora. Ustvari, izumiranje Grenlanda 
slučaj je bogat poukama upravo zato što mu je pridonijelo svih pet 
čimbenika o kojima sam govorio u uvodu ove knjige. Taj slučaj nije 
dragocjen samo po onome što se zbivalo nego i po dostupnim 
informacijama, jer su stari Norvežani ostavili pisane prikaze Grenlanda 
(dok stanovnici Uskršnjeg otoka i Anasazi nisu bili pismeni), a i 
srednjovjekovno europsko društvo razumijemo mnogo bolje nego 
polinezijsko ili anasazijsko. Ipak, ni taj predindustrijski slom, premda 
najobilnije potkrijepljen dokazima, ne daje odgovore na sva važna pitanja. 

koko 


U kakvom su okolišu nastale, procvale i propale kolonije na 
Grenlandu? Norvežani su živjeli u dvjema naseobinama na zapadnoj obali 
otoka, nešto niže od Polarnog kruga, otprilike između 61. i 64. stupnja 
sjeverne zemljopisne širine. Dakle južnije od većeg dijela Islanda, otprilike 


na istim zemljopisnim širinama kao Bergen i Trondheim na zapadnoj obali 
Norveške. Međutim, Grenland je hladniji i od Islanda i od Norveške jer ovu 
potonju oplakuje topla Golfska struja koja pritječe s juga, dok zapadnu 
obalu Grenlanda oplakuje hladna Zapadnogrenlandska struja koja pritječe s 
Arktika. Zato se i na mjestima nekadašnjih norveških naseobina, gdje je 
klima na Grenlandu najblaža, vrijeme može opisati u četiri riječi: hladno, 
promjenjivo, vjetrovito i maglovito. 

Prosječne ljetne temperature u tim naseobinama danas su negdje oko 
5,6 Celzijevih stupnjeva na vanjskoj obali, a 10 stupnjeva u unutrašnjosti 
fjordova. Iako ne djeluje baš tako hladno, sjetite se da to vrijedi samo za 
najtoplije mjesece u godini. K tome, s grenlandskog ledenog pokrova često 
pušu snažni suhi vjetrovi, donoseći sante leda sa sjevera, blokirajući 
fjordove ledenjacima i usred ljeta te stvarajući gustu maglu. Saznao sam da 
su velike kratkoročne klimatske fluktuacije koje sam doživio tog ljeta na 
Grenlandu, poput obilne kiše, jakih vjetrova i magle, uobičajene i zbog njih 
se često puta ne može putovati brodom. A brodovi su glavno prijevozno 
sredstvo na Grenlandu jer je obala ispresijecana dubokim i razgranatim 
fjordovima. (Ni danas glavne grenlandske gradove i mjesta ne povezuju 
ceste, a jedine sredine koje su cestovno povezane smještene su na istoj 
strani fjorda ili pak one u susjednim fjordovima koje razdvaja samo niski 
brdski greben). Zbog jedne takve oluje propao mi je prvi pokušaj da dođem 
do crkve u Hvalseyu: došao sam brodom u Qaqortogq po lijepom vremenu 
25. srpnja da bih 26. shvatio da iz Quqortoga ne isplovljavaju brodovi jer su 
ih za obalu privezali vjetar, kiša, magla i ledenjaci. Vrijeme se 27. opet 
proljepšalo pa smo došli do Hvalseya i sutradan isplovili iz fjorda Qaqortog 
natrag za Brattahlid pod nebom bez oblačka. 


Vrijeme na Grenlandu doživio sam u njegovu najboljem izdanju, u 
najjužnijoj norveškoj naseobini na vrhuncu ljeta. Kao stanovnik južne 
Kalifornije naviknut na tople sunčane dane, za temperature koje sam sreo 
rekao bih da se "mijenjaju od hladne do studene". Na sebi sam imao 
potkošulju, majicu kratkih rukava i košulju dugih rukava, preko čega sam 
uvijek morao prebaciti vjetrovku, a često sam dodavao još i debelu parku do 
gležnjeva kupljenu na prvom putovanju na Arktik. Činilo mi se da se 
temperatura mijenja naglo i u širokim zamasima, nekoliko puta svakoga 
sata. Katkad mi se činilo dok sam šetao po Grenlandu da nisam radio ništa 
drugo nego samo skidao i oblačio parku ne bih li se prilagodio tim čestim 
promjenama temperature. 


Ovu sliku prosječne klime na modernom Grenlandu, koju sam upravo 
predočio, samo pogoršava to što se vrijeme mijenja na kratkim razdaljinama 
i od godine do godine. Promjene na kratkim razdaljinama dijelom 
objašnjavaju ono što mi je Christian Keller rekao - koliko je na Grenlandu 
važno pronaći vrijedne predjele s prirodnim bogatstvima. Promjene od 
godine do godine utječu svake pojedine godine na rast trave sijena za ispašu 
o kojem je ovisilo gospodarstvo starih Norvežana, kao i na količine 
morskog leda koje, pak, utječu na lov na tuljane kao i na mogućnost 
plovidbe u trgovačke svrhe, a Vikinzima je i jedno i drugo bilo važno. I 
vremenske promjene na kratkim razdaljinama i one od godine do godine 
bile su presudne jer su uvjeti za proizvodnju sijena na Grenlandu bili, u 
najboljem slučaju, jedva pogodni pa ako ste se zatekli na neznatno lošijoj 
lokaciji ili vas je zadesila godina neznatno hladnija od uobičajene, moglo 
vam se dogoditi da nemate dovoljno sijena za ishranu stoke zimi. 


Što se tiče promjena vezanih uz lokaciju, važno je reći da se jedna od 
dviju vikinških naseobina nalazi 450 kilometara sjevernije od druge, ali su 
Vikinzi izazvali pomutnju nazvavši ih Zapadnom i Istočnom, umjesto 
Sjevernom i Južnom naseobinom. (Ta imena imala su nesretne posljedice 
mnogo stoljeća kasnije, kad je ime "Istočna naseobina" zavelo Europljane 
koji su tragali za odavno izgubljenim norveškim Grenlanđanima na krivom 
mjestu, na istočnoj obali Grenlanda umjesto na zapadnoj gdje su stari 
Norvežani nekad živjeli). Ljetne temperature jednako su visoke i u 
sjevernijoj Zapadnoj i u Istočnoj naseobini. No ljetna sezona uzgoja kraća 
je u Zapadnoj naseobini (prosječne su temperature iznad nule samo pet, a u 
Istočnoj naseobini sedam mjeseci) jer je sunčanih i toplih ljetnih dana sve 
manje kako se ide dalje na sjever. Druga vremenska promjena vezana uz 
lokaciju je ta što je hladnije, vlažnije i maglovitije na obali na ulazu u fjord, 
koja je direktno izložena hladnoj Zapadnogrenlandskoj struji, nego u 
zaštićenoj unutrašnjosti fjordova, daleko od mora. 


Postoji još jedna promjena vezana uz lokaciju, koju sam jednostavno 
morao primijetiti za putovanja Grenlandom: u neke se fjordove ledenjaci 
ruše, a u druge ne. U ove prve stalno pristižu ledenjaci otočnog porijekla, 
dok u ove druge stižu samo ledene sante zalutale iz oceana. Na primjer, 
fjord Igaliku (u kojem je smještena katedrala iz vremena Vikinga) u srpnju 
sam našao bez santi jer ledenjaci u njega ne ulaze; po Eirikovom fjordu (u 
kojem se nalazi Brattahlid) bile su raštrkane sante jer u njega ulazi jedan 
ledenjak; u sljedeći fjord, Sermilik, sjeverno od Brattahlida, ulazi mnogo 


velikih ledenjaka i tada je bio prilično zakrčen ledom. (Zbog tih razlika, i 
velikih varijacija u veličini i obliku ledenih santi, grenlandski krajolik bio 
mi je neprestano zanimljiv, usprkos tome što ima svega par boja). Dok je 
proučavao izolirano arheološko nalazište u Eirikovom fjordu, Christian 
Keller znao je odšetati preko brda u posjet nekim švedskim arheolozima 
koji su iskopavali nalazište u fjordu Sermilik. U švedskom logorištu bilo je 
znatno hladnije nego kod Christiana pa je, sukladno tome, vikinška farma 
koju su nesretni Šveđani odabrali za proučavanje bila siromašnija od farme 
koju je proučavao Christian (jer je na švedskoj lokaciji bilo hladnije pa je 
uspijevalo manje sijena). 

Promjenu vremena od godine do godine možemo pokazati na 
primjeru suvremenog iskustva s prinosima sijena na grenlandskim farmama 
ovaca koje su nastavile s radom početkom 20-ih godina 20. stoljeća. 
Vlažnije godine donose veći rast vegetacije što je, općenito, dobra vijest za 
pastire jer to podrazumijeva više sijena za ishranu ovaca i više trave za 
hranu divljem sobu (dakle i više sobova za lov). No ako u sezoni žetve 
sijena u kolovozu i rujnu padne previše kiše, prinosi su sijena manji jer se 
ono teško suši. Hladno ljeto nije dobro jer sijeno slabije raste; duga zima 
nije dobra jer će životinje trebati još dulje držati u štalama pa će biti 
potrebno više sijena; a ljeto s mnogo ledenih santi sa sjevera ne valja jer iza 
njih dolaze guste ljetne magle loše za rast sijena. Zbog ovakvih vremenskih 
razlika od godine do godine, zbog kojih moderni grenlandski uzgajivači 
ovaca žive u neizvjesnosti, zasigurno su u neizvjesnosti živjeli i 
srednjovjekovni Norvežani. 

koko 


To su klimatske promjene koje se iz godine u godinu ili iz desetljeća u 
desetljeće zamjećuju na današnjem Grenlandu. Što je s klimatskim 
promjenama u prošlosti? Na primjer, kakvo je bilo vrijeme u doba kad su 
Norvežani stigli na Grenland i kako se mijenjalo u onih pet stoljeća koliko 
su ondje opstali? Otkud možemo saznati kakva je u prošlosti bila klima na 
Grenlandu? Postoje tri glavna izvora informacija: zapisi, pelud i ledene 
naslage. 


Prvo, norveški su Grenlanđani bili pismeni, a posjećivali su ih 
pismeni Islanđani i Norvežani i bilo bi lijepo da su se potrudili i nama koji 
se danas zanimamo za sudbinu grenlandskih Vikinga ostavili opise 
tadašnjeg vremena na Grenlandu. Nažalost, ništa od toga. Ipak, što se tiče 


Islanda, brojne opise vremena raznih godina - spominju se, među ostalim, 
hladno vrijeme, kiša i morski led - nalazimo u usputnim komentarima u 
dnevnicima, pismima, ljetopisima i izvještajima. Te informacije o vremenu 
na Islandu mogu nam donekle koristiti za razumijevanje klime na 
Grenlandu jer hladno desetljeće na Islandu obično znači i hladno desetljeće 
na Grenlandu premda se to ne poklopi uvijek. S većom sigurnošću 
tumačimo koliko su komentari o morskom ledu oko Islanda značajni za 
Grenland jer se upravo zbog leda nije moglo s Islanda ili iz Norveške 
doploviti do Grenlanda. 


Drugi izvor informacija o grenlandskoj klimi u prošlosti uzorci su 
peludi u geološkim naslagama koje su iz grenlandskih jezera i močvara 
bušenjem izvadili palinolozi, znanstvenici koji proučavaju pelud i s čijim 
smo se saznanjima o povijesti raslinja na Uskršnjem otoku i na području 
Maja već susreli (Poglavlja 2 i 5). Bušenje blata na dnu jezera ili močvare 
nama se ne mora činiti uzbudljivo, ali palinolozima je to nirvana jer su 
dublji slojevi blata nataloženi u daljoj prošlosti. Organske materijale u 
uzorku blata obraduju radioaktivnim ugljikom i tako utvrđuju kad se taj 
određeni sloj blata staložio. Peludna zrnca raznih biljnih vrsta izgledaju 
različito pod mikroskopom pa vam peludna zrnca u vašem uzroku blata 
vama kao palinologu kažu koje su biljke rasle blizu vašeg jezera ili močvare 
i otpuštale pelud koja je u njega pala dotične godine. 

Budući da se grenlandska klima u prošlosti hladila, palinolozi 
pronalaze pelud u slijedu od one sa stabala koja zahtijevaju toplinu do 
peludi trava i šaša koji dobro podnose hladnoću. Međutim, ista ta promjena 
u sastavu peludi može upućivati i na to da su stari Norvežani sjekli stabla pa 
su palinolozi pronašli druge načine pomoću kojih razlikuju je li peludi s 
drveća manje zbog prvog ili drugog uzroka. 

Na koncu, kudikamo najdetaljnije informacije o grenlandskoj klimi u 
prošlosti dobivamo iz naslaga leda. Na grenlandskoj hladnoj i povremeno 
vlažnoj klimi, stabla su mala, rastu samo na nekim mjestima, a njihovo drvo 
brzo gubi na kvaliteti pa na Grenlandu nemamo debala s lijepo očuvanim 
godovima, zahvaljujući kojima su arheolozi rekonstruirali kako se od 
godine do godine mijenjala klima u sušnim pustinjama američkog 
jugozapada koje su nastanjivali Anasazi Indijanci. Grenlandski arheolozi 
imali su sreću pa su umjesto godova na stablima mogli proučavati godove 
na ledu - točnije rečeno, ledene naslage. Snijeg što svake godine padne na 
grenlandski ledeni pokrov zbije se u led pod težinom snijega koji napada 


sljedećih godina. Kisik u vodi koja tvori snijeg ili led sastoji se od tri 
različita izotopa, to jest tri različite vrste atoma kisika koje se razlikuju 
samo po atomskoj težini zbog drugačijeg broja nenabijenih neutrona u 
jezgri kisika. Među oblicima prirodnog kisika nadmoćno prevladava (99,8 
posto od ukupnog kisika) izotop kisika-16 (što znači kisik atomske težine 
16), ali sitni udio (0,2 posto) ima i kisik-18, a još manji kisik-17. Sva su ta 
tri izotopa stabilna, nisu radioaktivni, ali ipak ih kao različite prepoznaje 
instrument po imenu maseni spektrometar. Što je veća temperatura na kojoj 
se stvara snijeg, to je veći udio kisika-18 u kisiku u snijegu. Zato svake 
godine u ljetnom snijegu ima više kisika-18 nego u zimskom snijegu iz iste 
godine. Zbog istog tog razloga, kisika-18 ima više u snijegu iz bilo kojeg 
mjeseca tople godine nego iz istog mjeseca hladne godine. 

Stoga, dok bušite grenlandski ledeni pokrov (u čemu su grenlandski 
stručnjaci za bušenje ledenog pokrova stigli do dubine od gotovo 3 
kilometra) i mjerite udio kisika-18 kao funkcije dubine, uočavate da udio 
kisika-18 krivuda gore-dolje kako bušilica iz ljetnog leda iz jedne godine 
prelazi u zimski led od prethodne zime pa onda opet u led od prethodnoga 
ljeta, i to zbog predvidivih promjena temperature u razna godišnja doba. 
Shvaćate i da se vrijednosti kisika-18 razlikuju od ljeta do ljeta i od zime do 
zime, zbog nepredvidivih promjena temperature od godine do godine. 
Dakle, geološka naslaga grenlandskog leda daje informacije slične onima 
što su arheolozi koji proučavaju pleme Anasazi izvukli iz godova drveća: 
govori nam kolika je svake godine bila ljetna, a kolika zimska temperatura, 
a još nam, k tome, debljina ledenog sloja između dva uzastopna ljeta (ili 
dviju uzastopnih zima) govori koliko je oborina palo dotične godine. 


Iz ledenih naslaga možemo mnogo doznati i o jednoj drugoj 
vremenskoj značajki, učestalosti oluja, što iz godova ne možemo. Olujni 
vjetrovi podižu slanu vodenu prašinu iz oceana oko Grenlanda, mogu je 
otpuhati daleko u unutrašnjost preko ledenog pokrova gdje ona padne 
zamrznuta u obliku snijega, a zajedno s njom i ioni natrija iz morske vode. 
Olujni vjetrovi nanesu na ledeni pokrov i atmosfersku prašinu, koja potječe 
s dalekih sušnih i prašnjavih područja obaju kontinenata, a puna je iona 
kalcija. U snijegu koji nastaje iz čiste vode nema tih dvaju iona. Kad u sloju 
leda iz ledenog pokrova pronađemo visoke koncentracije natrija i kalcija, to 
može značiti da se radilo o olujnoj godini. 


Ukratko, klimu na Grenlandu u prošlosti možemo rekonstruirati 
prema islandskim zapisima, peludi i geološkim ledenim naslagama, a 


zahvaljujući ovima potonjima moguće je rekonstruirati klimu za svaku 
pojedinu godinu. Sto smo iz toga saznali? 


Kako smo i očekivali, saznali smo da je klima postala toplija nakon 
završetka posljednjeg ledenog doba prije otprilike 14.000 godina; u 
fjordovima Grenlanda tada je bilo samo "hladno", a nije više vladala "ciča 
zima" i u njima su narasle niske šume. No klima na Grenlandu nije ostala 
dosadno postojana u ovih posljednjih 14.000 godina: u nekim je 
razdobljima bivala hladnijom, a onda bi opet postala blaga. Te klimatske 
promjene utjecale su na to da su indijanski narodi naselili Grenland prije 
Norvežana. I premda na Arktiku ima tek pokoja lovna vrsta - napose 
sobovi, tuljani, kitovi i ribe - tih nekoliko vrsta česro ima u izobilju. No, 
ako uobičajene vrste lovine izumru ili odsele, može se dogoditi da ne ostane 
nijedna druga vrsta za lov, što ne može zadesiti lovce na manjim 
zemljopisnim širinama gdje ima najraznovrsnijih životinjskih vrsta. Zato je 
povijest Arktika, a s njime i Grenlanda, povijest u kojoj ljudi dolaze, na 
mnogo stoljeća zaposjedaju velika područja, a zatim propadaju ili nestaju ili 
pak moraju mijenjati način života na velikim područjima kad zbog 
klimatskih promjena u prirodi ponestane životinja za lov. 

Takve posljedice klimatskih promjena za domorodačke lovce 
utvrđene su na Grenlandu iz prve ruke tijekom 20. stoljeća. Zbog porasta 
temperature mora početkom prošlog stoljeća tuljani su gotovo nestali s 
južnog dijela Grenlanda. Vratili su se i ulov je iznova bio dobar kad je 
vrijeme opet postalo hladnije. Kad je između 1959. i 1974. opet jako 
zahladnjelo, populacije tuljana selaca naglo su se smanjile zbog sveg tog 
morskog leda, domorodački lovci na tuljane imali su, općenito, mnogo 
manji ulov iz mora, ali Grenlanđani su izbjegli glad tako što su se okrenuli 
kolutastim tuljanima, vrsti koja je ostala prisutna jer njezini pripadnici u 
ledu buše rupe kroz koje dišu. Moguće je da su zbog sličnih klimatskih 
promjena, zbog kojih se mijenjalo bogatstvo ribljeg i životinjskog fonda, 
Indijanci oko 2500. godine pr.n.e. prvi put naselili Grenland, oko 1500. 
godine pr.n.e. doživjeli propast ili nestali, poslije se vratili, ponovno 
doživjeli propast i zatim potpuno napustili južni Grenland prije nego što su 
oko 980. godine n.e. došli Norvežani. Zato norveški naseljenici u početku 
nisu susreli nijednog Indijanca premda jesu pronašli ruševine koje su ostale 
za prethodnim stanovništvom. Na nesreću Norvežana, upravo zbog tople 
klime u vrijeme njihova dolaska istodobno se narod (Eskimi) Inuita brzo 
širio na istok od Beringovog prolaza preko kanadskog Arktika jer se led, 


koji je tijekom hladnih stoljeća trajno zatvarao kanale između sjevernih 
kanadskih otoka, počeo ljeti topiti zbog čega su u te vodene putove na 
kanadskom Arktiku ušli grenlandski kitovi, glavna namirnica u eskimskoj 
prehrani. Zahvaljujući toj klimatskoj promjeni, Eskimi su oko 1200. godine 
n.e. ušli iz Kanade na sjeverozapad Grenlanda - što je imalo teške 
posljedice za Norvežane. 


Ledene naslage iz razdoblja od 800. do 1300. godine govore nam da 
toplija. Ta stoljeća blage klime nazivaju se srednjovjekovno toplo razdoblje. 
Prema tome, Norvežani su došli na Grenland u razdoblju dobrom za uzgoj 
sijena i ispašu životinja - dobrom prema standardima prosječne klime na 
Grenlandu u posljednjih 14.000 godina. Ipak, oko 1300. godine, klima u 
sjevernom Atlantiku postajala je iz godine u godinu sve hladnijom i 
promjenjivijom, što je bio samo uvod u hladno razdoblje koje nazivamo 
malo ledeno doba, a koje je trajalo do 19. stoljeća. Do otprilike 1420. 
godine, malo ledeno doba bilo je u punom zamahu, a zbog sve većih ljetnih 
santi leda između Grenlanda, Islanda i Norveške prekinuta je pomorska 
komunikacija između Grenlanda i vanjskoga svijeta. Takvu hladnoću 
Eskimi su dobro podnosili ili im je čak pogodovala jer su lovili kolutaste 
tuljane, ali bila je loša za Norvežane koji su ovisili o uzgoju sijena. Kako 
ćemo vidjeti, početak malog ledenog doba bio je presudan čimbenik za 
nestanak Grenlanđana. Međutim, klimatski prijelaz od srednjovjekovnog 
toplog razdoblja na malo ledeno doba bio je složen proces, a nipošto nije 
tek tako "počelo postojano bivati sve hladnije pa su Norvežani poumirali od 
hladnoće". Događalo se i prije 1300. godine pokoje hladnije razdoblje koje 
su Norvežani preživjeli, kao što je bilo pokoje toplije razdoblje poslije 
1400. godine koje ih nije uspjelo spasiti. Više od ičega, jedno pitanje ne da 
mira: zašto Norvežani nisu naučili kako izaći na kraj s hladnim vremenom 
maloga ledenoga doba gledajući Eskime kako svladavaju iste te probleme? 

koko 


Da upotpunimo razmatranje grenlandskog okoliša, spomenimo i 
njegove autohtone biljke i životinje. Najbujnije raslinje uspijeva samo na 
područjima s blagom klimom, zaštićenima od slane vodene prašine u dugim 
unutarnjim fjordovima u Zapadnoj i Istočnoj naseobini na jugozapadnoj 
obali Grenlanda. Ondje raslinje na područjima koje nije popasla stoka varira 
prema lokacijama. Na višim uzvisinama, gdje je hladno, i u vanjskim 
fjordovima blizu mora gdje rast biljaka priječe hladnoća, magla i slana 


vodena prašina, od raslinja postoji uglavnom šaš koji je niži od trava i ima 
nižu prehrambenu vrijednost za životinje na ispaši. Šaš raste na tim lošim 
lokacijama jer je otporniji na isušivanje od trava pa pušta korijene u 
šljunku, gdje ima malo tla koje zadržava vodu. U unutrašnjosti onih 
područja koja su zaštićena od slane vodene prašine, strme padine i hladna 
vjetrovita mjesta u blizini ledenjaka doslovno su gola stijena bez ikakvog 
raslinja. Na nešto povoljnijim mjestima u unutrašnjosti uglavnom raste 
vrijesak u obliku patuljastih grmova. Na ponajboljim mjestima u 
unutrašnjosti fjordova - to jest, onima na malim uzvisinama, s dobrim tlom, 
zaštićenima od vjetra, dobro navodnjenima i okrenutima na jug, dakle s 
puno sunca - prostiru se šume patuljastih breza i vrba s ponekom borovicom 
i johom, uglavnom niže od 4,5 metra, a samo na najboljim mjestima breze 
su više od 10 metara. 

Na površinama gdje danas pasu ovce i konji, raslinje pruža drukčiju 
sliku, a tako je vjerojatno bilo i u vrijeme starih Norvežana (slika 17). Po 
vlažnim travnjacima na blagim padinama, poput onih oko Gardara i 
Brattahlida, raste bujna trava visoka do 30 cm, puna cvijeća. Patuljasti 
vrbici i brezici koje su pobrstile ovce dosežu samo pola metra visine. Na 
sušnijim, strmijim i nezaklonjenim poljima trava ili patuljaste vrbe visoki su 
tek par centimetara. Samo ondje gdje ovcama i konjima nije dopušteno da 
pasu, na primjer unutar vanjske ograde aerodroma Narsarsuaq, vidio sam 
patuljaste vrbe i breze visoke do dva metra, zakržljale rastom zbog hladnog 
vjetra koji puše s obližnjeg ledenjaka. 

Što se tiče divljih životinja na Grenlandu, one potencijalno najvažnije 
za Norvežane i Eskime bili su kopneni i morski sisavci i ptice, ribe i 
mekušci. Jedini autohtoni veliki kopneni grenlandski biljojed na područjima 
starih Norvežana (to jest, ne uzimajući u obzir mošusnog bivola daleko na 
sjeveru) jest sjevernoamerički sob koji su Laponci i ostali domorodački 
narodi euroazijskog kontinenta pripitomili kao soba, a Norvežanima i 
Eskimima to nikad nije uspjelo. Sjeverni medvjedi i vukovi živjeli su na 
Grenlandu samo na područjima sjeverno od norveških naseobina. Od sitnije 
divljači bilo je zečeva, lisica, kopnenih ptica (od kojih su najveće bile 
srodnice lještarke - alpske kokoši), slatkovodnih ptica (najveće su bile 
labudovi i guske) i morskih ptica (osobito gavki i njorki, koje se još 
nazivaju i sjeverni ronci). Najvažniji morski sisavci bili su tuljani, šest vrsta 
koje nisu bile jednako važne Norvežanima i Eskimima, a što je vezano uz 
razlike u njihovoj raspodjeli i ponašanju koje ću objasniti u daljnjem tekstu. 


Najveća je od tih šest vrsta morž. Duž obale postoje razne vrste kitova koje 
su Eskimi, za razliku od Norvežana, uspješno lovili. Rijeke, jezera i oceani 
vrvjeli su ribom, a škampi i dagnje bili su najdragocjeniji jestivi 
beskralježnjaci. 

koko 


Prema sagama i srednjovjekovnim historiografijama, oko 980. godine 
naprasiti Norvežanin poznat pod imenom Erik Crveni optužen je za 
ubojstvo i protjeran na Island, gdje je uskoro ubio još neke ljude i bio 
protjeran na drugi dio Islanda. Kako se i ondje na kraju posvađao i ubio još 
ljudi, ovaj put je negdje oko 982. godine istjeran s Islanda na tri godine. 


Erik se sjećao da je prije mnogo desetljeća nekog Gunnbjorna 
Ulfssona vjetar otpuhao zapadno od kursa dok je plovio za Island i da je 
tada ugledao neke ogoljene otočiće koji, sada znamo, leže neposredno 
ispred jugoistočne obale Grenlanda. Na te su otoke ljudi opet došli 978. 
godine, pod vodstvom Erikova daljnjeg rođaka Snaebjorna Galtija, koji se, 
naravno, i sam ondje posvađao s drugim suputnicima, a oni su ga, kako se i 
pristojalo, ubili. Erik se zaputio na te otoke da okuša sreću te je sljedeće tri 
godine proveo istražujući velik dio grenlandske obale i otkrio dobre 
pašnjake unutar dubokih fjordova. Nakon povratka na Island bio je poražen 
u još jednoj bitci, što ga je nagnalo da na čelu flote od 25 brodova krene u 
naseljavanje novoistražene zemlje koju je lukavo nazvao Grenland. Na 
Island su donijeli vijesti o krasnim posjedima koje treba samo zatražiti, što 
je još tri flote naseljenika potaknulo da tijekom sljedećeg desetljeća otplove 
s Islanda. Zato je do 1000. godine sva zemlja pogodna za farme i u 
Zapadnoj i u Istočnoj naseobini već bila zauzeta, prema čemu možemo 
procijeniti da je konačan broj Norvežana iznosio otprilike 5000 ljudi: oko 
1000 ljudi u Zapadnoj i oko 4000 u Istočnoj naseobini. 


Otkad su se naselili, Norvežani su istraživali teritorij i jedanput na 
godinu išli u lov u sjeverne predjele duž zapadne obale, na krajnji sjever 
Polarnog kruga. Moguće je da su jednom u lovu došli sve do 79. stupnja 
sjeverne geografske širine, samo 1100 kilometara od Sjevernog pola, gdje 
su arheolozi na jednom eskimskom nalazištu otkrili brojne norveške 
predmete poput djelića oklopa, tesarskih blanja i brodskih zakovica. 
Sigurniji dokaz o istraživanjima sjevernih predjela jest mogila od kamenja 
na 73. stupnju sjeverne geografske širine koja sadrži runski kamen (kamen s 
natpisom na abecedi norveških runa) na kojem piše da su EFrling 


Sighvatsson, Bjarni Thordarson i Eindridi Oddson podigli tu mogilu u 
subotu prije Malog prosnog dana (25. travnja), vjerojatno koju godinu prije 
ili poslije 1300. 


Koko 


Grenlandski Norvežani živjeli su od pastirske djelatnosti (uzgoja 
domaće stoke), a radi mesa su još lovili i divljač. I kad je Erik Crveni donio 
sa sobom stoku sa Islanda, grenlandski Norvežani ostali su ovisni o 
dodatnoj prehrani iz prirode i to u mnogo većoj mjeri nego u Norveškoj i na 
Islandu, gdje su ljudi zbog blaže klime mogli udovoljiti većini 
prehrambenih potreba samo pastirskim radom i (u Norveškoj) vrtlarstvom. 

Grenlandski naseljenici ispočetka su težili uzgajati mješovitu stoku 
poput one koju su držali dobrostojeći norveški glavari: mnogo krava i 
svinja, mnogo manje ovaca i još manje koza, uz nešto konja, pataka i 
gusaka. Sudeći po zbroju životinjskih kostiju koje su otkrivene na ostacima 
smetlišta iz različitih stoljeća okupacije starih Norvežana, koji su obrađeni 
radioaktivnim ugljikom, brzo se pokazalo da ta idealna mješavina ne 
odgovara najbolje hladnijim uvjetima na Grenlandu. Domaće patke i guske 
uginule su odmah, možda još na putu do Grenlanda: nema arheoloških 
dokaza da ih je ondje itko ikad držao. Premda su svinje u norveškim 
šumama našle pravo obilje oraha i premda su Vikinzi od mesa najviše 
cijenili svinjetinu, pokazalo se da su svinje veoma destruktivne i 
neprofitabilne na slabo pošumljenom Grenlandu, gdje su izrovale neotporno 
raslinje i tlo. U vrlo kratkom roku broj svinja znatno se smanjio, to jest, više 
ih gotovo nisu uzgajali. Arheolozi su pronašli samare i saonice, što 
pokazuje da su držali konje kao tegleće životinje, ali kršćanska vjera branila 
im je da ih jedu pa su njihove kosti rijetko kad završavale u smeću. S 
grenlandskom klimom, u uzgoj krava trebalo je uložiti znatno više truda 
nego u uzgoj ovaca ili koza zato što se trave na pašnjacima moglo naći 
samo tijekom tri ljetna mjeseca, kad na njima nema snijega. Ostatak godine 
morali su ih držati u stajama i hraniti sijenom i drugom krmom, čija je 
nabava postala glavna ljetna obveza grenlandskih stočara. Možda bi 
Grenlanđanima bilo bolje da su se odrekli krava oko kojih je trebalo toliko 
raditi i čiji je broj, doduše, pao tijekom stoljeća, ali su ih previše cijenili kao 
statusni simbol da bi ih do kraja uklonili. 

Umjesto krava, na Grenlandu su za ishranu počeli uzgajati otporne 
pasmine ovaca i koza, koje su mnogo bolje prilagođene hladnoj klimi. 


Imaju još jednu prednost u odnosu na krave - same mogu prekopati snijeg i 
pod njim pronaći travu te se tako prehraniti zimi. Danas se na Grenlandu 
ovce mogu držati vani devet mjeseci u godini (tri puta duže od krava), a u 
obor se zatvaraju i ondje hrane samo u ona tri mjeseca kad je snježni 
pokrivač najdeblji. Na najstarijim grenlandskim lokacijama, broj ovaca i 
koza nije se na početku mogao mjeriti s brojem krava, no zatim je s 
vremenom rastao i došao do omjera od osam ovaca ili koza na jednu kravu. 
Što se tiče omjera ovaca i koza, Islanđani su držali najmanje šest ovaca na 
jednu kozu, a takav je omjer vladao i na najboljim grenlandskim farmama u 
prvim godinama naseljavanja, ali relativne brojke mijenjale su se s 
vremenom sve dok se koze po brojnosti nisu izjednačile s ovcama. Razlog 
je taj što koze mogu, za razliku od ovaca, probaviti tvrde grančice, grmlje i 
patuljasta stabla, kojih je najviše na nekvalitetnim  grenlandskim 
pašnjacima. Dakle, premda su Norvežani došli na Grenland dajući prednost 
kravama u odnosu na ovce, a o kozama da i ne govorimo, prema 
prikladnosti za uzgoj u grenlandskim uvjetima njihov redoslijed bio je 
upravo obrnut. Većina farmi (osobito onih u sjevernijoj pa, stoga, i 
perifernijoj Zapadnoj naseobini) morala se na koncu zadovoljiti s više grla 
omalovaženih koza i manje grla cijenjenih krava; samo su najproduktivnije 
farme u istočnoj naseobini mogle uživati u naklonosti prema kravama i 
preziru prema kozama. 


Još su vidljive ruševine staja u kojima su grenlandski Norvežani 
držali krave devet mjeseci u godini. Bile su to duge i uske građevine sa 
zidovima od kamena i tratine, debelima do jedan metar kako bi se u staji 
preko zime zadržala toplina jer krave nisu mogle podnijeti hladnoću onako 
dobro kao grenlandske pasmine ovaca i koza. Svaka je krava stajala u 
svojem pravokutnom pregratku koji su od susjednih dijelile kamene ploče, 
što još stoje u mnogim ruševnim stajama. Po veličini pregradaka, visini 
vrata kroz koja su ih uvodili i izvodili i naravno po iskopanim kosturima 
samih krava može se izračunati da su grenlandske krave bile najmanje 
krave za koje znamo u modernome svijetu, ne više od metar i dvadeset, 
mjereno do leđa. Čitavu su zimu provodile u stajama, gdje se balega koju su 
ispuštale gomilala oko njih poput plime sve do proljeća, kad bi to more 
balege lopatama izbacili van. Zimi su krave hranili požnjevenim sijenom, 
ali ako ga nije bilo dovoljno trebalo ga je nadoknaditi morskom travom 
koju su dopremali u unutrašnjost. Kravama se morska trava očito nije 
svidjela pa su radnici na farmi zimi morali živjeti u staji s njima i sve većim 


morem balege i vjerojatno ih prisilno hraniti, a one su se postupno smanjile 
i oslabjele. Kad se u travnju ili svibnju počeo topiti snijeg i kad je iznikla 
mlada trava, krave su najzad mogli pustiti u prirodu da same pasu, ali dotad 
su već toliko oslabjele da više nisu mogle hodati pa su ih morali iznijeti. Za 
ekstremno hladnih zima, kad su se zalihe sijena i morske trave iscrpile, a 
nova trava nije još niknula, stočari su skupljali prve proljetne grančice vrba 
i breza i njima hranili životinje da ne umru od gladi. 


Krave, ovce i koze uzgajale su se na Grenlandu uglavnom zbog 
mlijeka, a manje zbog mesa. Kad su se životinje u svibnju ili lipnju okotile, 
davale su mlijeko samo u onih nekoliko ljetnih mjeseci. Norvežani su od 
tog mlijeka pravili sir, maslac i proizvod sličan jogurtu, skyr, te ih spremali 
u goleme bačve koje su održavali hladnima tako što su ih polagali u 
planinske rječice ili kućice od tratine, a te su mliječne proizvode jeli cijele 
zime. Koze su držali i zbog dlake, a ovce zbog vune koja je bila vrhunske 
kvalitete jer ovce u takvim hladnim podnebljima stvaraju debelu vunu koja 
je prirodno nepromočiva. Do mesa od stoke moglo se doći samo u vrijeme 
probiranja, osobito ujesen, kad su stočari računali koliko će životinja moći 
preko zime prehraniti sijenom koje su dopremili te jeseni. Klali su sve 
preostale životinje za koje, po vlastitoj procjeni, ne bi imali dovoljno krme 
za zimu. Budući da je vladala kronična nestašica mesa domaćih životinja, 
gotovo sve kosti zaklanih životinja bile su raskoljene i slomljene kako bi se 
isisala i zadnja mrvica moždine, što se događalo daleko češće nego u 
drugim vikinškim zemljama. Na arheološkim nalazištima grenlandskih 
Eskima, vještih lovaca koji su kući donosili više mesa divljači od 
Norvežana, vlada pravo obilje očuvanih ličinki muha koje su se hranile 
sagnjilom moždinom i mašću, ali te muhe nisu se imale čime omastiti na 
norveškim nalazištima. 


Za ishranu jedne krave tijekom cijele prosječne grenlandske zime 
trebalo je nekoliko tona sijena, a za ishranu ovce mnogo manje. Zato je 
većini grenlandskih Norvežana krajem ljeta najvažniji posao morao biti 
košenje i sušenje trave te spremanje sijena. Tada prikupljene količine sijena 
bile su presudne jer se po njima određivalo koliko se životinja može hraniti 
cijele predstojeće zime, ali to je ovisilo o tome koliko će zima trajati što se 
pak nije moglo unaprijed točno predvidjeti. Dakle, svakog rujna stari 
Norvežani morali su donijeti bolnu odluku o tome koliko će dragocjenih 
grla stoke zaklati, a donosili su je na temelju količine raspoložive krme i 
vlastitim pretpostavkama o duljini nadolazeće zime. Ako u rujnu zakolju 


previše životinja, u svibnju će im ostati nepojedeno sijeno i maleno stado pa 
bi mogli sebi predbacivati što nisu riskirali i ostavili više životinja. 
Međutim, da u rujnu ubiju premalo životinja, mogli bi se naći u situaciji da 
im sijena ponestane prije svibnja i riskirati da im cijelo stado umre od gladi. 

Sijeno se uzgajalo na trima vrstama polja. Najveće prinose zasigurno 
su davale takozvane njive pored glavne zgrade, koje su ogradili da spriječe 
ulazak stoke, gnojili da poboljšaju rast trave i njima se koristili samo za 
dobivanje sijena. Na katedralnoj farmi Gardar i još nekim ruševinama 
norveških farmi vide se ostaci sustava za navodnjavanje, to jest brana i 
kanala kojima se voda iz planinske rječice širila do njiva kako bi se 
poboljšalo produktivnost. Druga zona za dobivanje sijena bila su takozvana 
vanjska polja, nešto udaljenija od glavne zgrade, izvan ograđenog područja. 
I na koncu, grenlandski Norvežani iz Norveške i s Islanda donijeli su sustav 
zvan shielinzi ili saeteri, zgrade na udaljenijim visoravnima pogodne za 
dobivanje sijena i ispašu životinja ljeti, ali prehladne za držanje stoke zimi. 
Najkompleksniji shielinzi bili su, zapravo, minijaturne farme, upotpunjene 
kućama gdje su živjeli radnici koji su se preko ljeta brinuli o životinjama i 
pravili sijeno, a zimi se vraćali na glavnu farmu. Snijeg se svake godine 
topio, a trava najprije rasla na nižim uzvisinama, zatim na sve višim, dok je 
nova trava osobito bogata hranjivim tvarima i sadrži malo vlakana koje 
krave slabije probavljaju. Shielinzi su, dakle, bili sofisticirana metoda koja 
je norveškim farmerima pomogla da riješe problem neujednačenih i 
ograničenih grenlandskih resursa pa su iskorištavali i samo privremeno 
upotrebljive predjele na planinama, a stoku postupno vodili uzbrdo kako bi 
iskoristili prednost što nova trava, kako ljeto odmiče, niče na sve većim 
visinama. 


Kako sam već spomenuo, Christian Keller rekao mi je prije 
zajedničkog posjeta Grenlandu da je "bit života na Grenlandu pronaći 
najbolje predjele zemlje". Christian je htio reći da, čak i u onim dvjema 
mrežama  fjordova, jedinim područjima na Grenlandu s dobrim 
potencijalima za ispašu, najboljih zemljišta duž tih fjordova ima malo i 
raštrkana su. Dok sam plovio kroz grenlandske fjordove ili po njima 
pješačio uzbrdo i nizbrdo, čak sam i ja, naivni stanovnik velegrada, opazio 
kako postupno učim prepoznavati kriterije po kojima bi Norvežani 
prepoznavali kvalitetne komadiće zemlje gdje mogu niknuti farme. I 
premda su stvarni naseljenici Grenlanda s Islanda i iz Norveške imali 
golemu prednost u odnosu na mene jer su bili iskusni poljoprivrednici, moja 


je prednost retrogradni uvid: znao sam, a oni nisu mogli znati, na kojim su 
predjelima norveške farme doista podignute, na kojima su se pokazale kao 
loše rješenje, na kojima su bile napuštene. Samim Norvežanima vjerojatno 
su trebale godine, ako ne i generacije, da oplijeve naoko lijepe predjele za 
koje bi se na koncu ispostavilo da nisu prikladni za farmu. Evo koji su 
kriteriji velegradskog čovjeka Jareda Diamonda za dobru lokaciju za 
srednjovjekovnu norvešku farmu: 


Treba naći veliku površinu ravnih ili blago nakošenih nizina (na 
uzvisinama nižima od 200 metara nadmorske visine) koje se mogu 
pretvoriti u produktivnu njivu i to zato što je u nizinama klima najtoplija, 
najkraće su pod snijegom pa imaju najdužu sezonu uzgoja te zato što trava 
slabije raste na strmijim obroncima. Od farmi grenlandskih Norvežana, 
površinom ravnih nizina najviše se isticala katedralna farma na Gardaru te 
neke farme na Vatnahverfiju. 


Uz veliku njivu u nizini, farma mora imati i veliku površinu vanjskog 
polja na srednjim visinama (do 450 metara nadmorske visine), na kojem će 
proizvoditi dodatne količine sijena. Izračuni pokazuju da većina norveških 
farmi zasigurno nije mogla u nizinama skupiti dovoljno sijena za prehranu 
svih grla stoke na čitavoj farmi, čija se brojnost procjenjuje brojanjem 
pregradaka ili mjerenjem površina ruševnih staja. Farma Erika Crvenoga na 
Brattahlidu najviše se isticala velikom površinom iskoristivih brdskih 
područja. 

Na sjevernoj polutki, najviše sunca dobivaju obronci okrenuti na jug. 
To je važno jer se zimski snijeg u proljeće ranije rastapa, sezona za uzgoj 
sijena traje više mjeseci, a danju postoji više sunčanih sati. Sve najbolje 
farme na Grenlandu - Gardar, Brattahlid, Hvalsey i Sandnes - okrenute su 
na jug. 

Na lokaciji treba teći mnogo rječica koje će natapati pašnjake svojim 
prirodnim tokom ili ih navodnjavati kroz umjetne sustave i tako povećavati 
prinose sijena. 


Izabrali ste recept za siromaštvo ako ste farmu smjestili u dolinu 
ledenjaka, u blizini ili okrenutu prema njoj jer iz nje pušu jaki i ledeni 
vjetrovi od kojih trava raste slabije, ali se zato povećava erozija tla na 
pašnjacima koje stoka gotovo do kraja popase. 


Vjetrovi s ledenjaka bili su prokletstvo zbog kojeg su farme u 
Narssaqu i fjordu Sermilik ostale siromašne i zbog kojeg su ljudi na koncu 


morali napustiti farme na obroncima doline Qoroq i one na većim visinama 
u okrugu Vatnahverfi. 


6. Ako je moguće, smjestite farmu izravno u fjord s dobrom lukom 
preko koje ćete čamcima dovoziti i otpremati robu. 


Pet tisuća norveških stanovnika Grenlanda nije se moglo prehraniti 
samo od mliječnih proizvoda. Vrtlarstvom se taj manjak nije mogao 
nadoknaditi jer je uzgoj poljoprivrednih kultura bio posve nevažna 
djelatnost u hladnoj grenlandskoj klimi i kratkoj sezoni rasta. U 
suvremenim norveškim dokumentima spominje se da većina grenlandskih 
Norvežana nije za života vidjela pšenicu, komadić kruha niti pivo (vareno 
od ječma). Danas, kad je klima na Grenlandu slična onoj u vrijeme kad su 
došli Norvežani, na lokaciji nekada najbolje norveške farme, Gardara, vidio 
sam dva mala vrta u kojima moderni Grenlanđani uzgajaju nekoliko biljaka 
koje podnose hladnoću: zelje, repu, rabarbaru i zelenu salatu, koje su rasle u 
srednjovjekovnoj Norveškoj te krumpire koji su u Europu stigli tek nakon 
propasti kolonije na Grenlandu. Vjerojatno su i Norvežani mogli uzgajati 
iste te kulture (osim krumpira) u malobrojnim vrtovima, a možda i ječam u 
godinama osobito blage klime. Na Gardaru i još dvjema farmama u istočnoj 
naseobini vidio sam mala polja na lokacijama koje su Norvežanima mogle 
služiti kao vrtovi, a nalazila su se u podnožju litica koje bi zadržavale 
sunčevu toplinu, sa zidovima koji su ih čuvali od ovaca i vjetra. Međutim, 
najizravniji dokaz koji imamo o vrtlarstvu grenlandskih Norvežana jest 
nešto peludi i sjemenki lana, srednjovjekovne europske poljoprivredne 
kulture koja nije bila autohtona na Grenlandu i gotovo sigurno su je donijeli 
Norvežani, a od koje se dobivalo platno i laneno ulje. Ako su Norvežani i 
uzgajali neke druge kulture, one su zasigurno bile tek krajnje sitan doprinos 
njihovoj prehrani, a vjerojatno se radilo samo o povremenoj luksuznoj hrani 
za pokojeg glavara i svećenika. 


Važna sastavnica prehrane grenlandskih Norvežana bilo je i meso 
divljih životinja, osobito sobova i tuljana, kojeg se na Grenlandu jelo daleko 
više nego u Norveškoj ili na Islandu. Sob živi u velikim krdima koja ljeta 
provode na planinama, a zimi se spuštaju na manje visine. 


Po zubima soba pronađenima na ostacima smetlišta starih Norvežana 
može se zaključiti da su ih lovili ujesen, vjerojatno lukom i strijelom u 
skupnim hajkama s psima (na ostacima smetlišta pronađene su i kosti 
velikih goniča losova). Najviše su lovili tri vrste tuljana: običnog tuljana 


koji cijelu godinu obitava na Grenlandu i u proljeće izlazi na žala unutarnjih 
fjordova da okoti mladunčad, a tada ih je sigurno bilo lako uloviti, 
bacanjem mreže s broda ili umlaćivanjem toljagom; grenlandskog tuljana 
selca i tuljana mjehuraša, koji se razmnožavaju na Newfoundlandu, ali stižu 
do Grenlanda otprilike u svibnju, u velikim krdima duž obale i ne ulaze u 
unutarnje fjordove gdje su norveške farme uglavnom bile smještene. Kako 
bi lovili te tuljane selce, Norvežani su zasnovali sezonske baze u vanjskim 
fjordovima, na desetke kilometara udaljene od svih farmi. 


Dolazak grenlandskih tuljana i tuljana mjehuraša u svibnju bio je 
presudan za opstanak Norvežana jer bi u to doba godine već presušile 
pohranjene zalihe mliječnih proizvoda iz prethodnog ljeta te mesa sobova 
ulovljenih prethodne jeseni, a farme su još bile pod snijegom pa stoku nisu 
mogli izvesti na pašu i zato ona nije još imala mlade ili proizvodila mlijeko. 
Kako ćemo vidjeti, Norvežane je glad mogla zadesiti ako bi izostala selidba 
tuljana ili ako im se nešto (poput leda u fjordovima i duž obale ili pak 
neprijateljski nastrojenih Eskima) ispriječilo na putu do tuljana selaca. 
Moguće je da su takve neprilike s ledom imali osobito u hladnim godinama, 
kad su zbog hladnoga ljeta i slijedom toga nižeg prinosa sijena ionako već 


Pomoću mjerenja sastava kostiju (takozvane analize izotopa ugljika) 
možemo izračunati omjer hrane iz mora i hrane uzgojene na kopnu koju je 
za života pojeo čovjek ili životinja. Primjenivši tu metodu na kosture starih 
Norvežana pronađene na grenlandskim grobljima, otkrit ćemo da je na 
hranu iz mora (uglavnom na tuljane) u Istočnoj naseobini u vrijeme njenog 
osnivanja otpadalo samo 20 posto prehrane, ali je taj postotak porastao na 
80 posto u posljednjim godinama opstanka starih Norvežana: vjerojatno 
zato što više nisu mogli uzgojiti dovoljno sijena da preko zime hrane stoku, 
a i zato što je sve brojnijem stanovništvu trebalo više hrane nego što se od 
stoke moglo dobiti. Školjke i rakove uvijek su više konzumirali u Zapadnoj 
nego u Istočnoj naseobini jer su prinosi sijena u ovoj prvoj bili manji zbog 
sjevernijeg položaja. Moguće je da je norveško stanovništvo jelo još više 
tuljana nego što pokazuju mjerenja jer je arheolozima, razumljivo, draže 
iskopavati velike bogate, a ne male siromašne farme, no dostupne analize 
kostiju pokazuju da su ljudi na malim siromašnim farmama, sa samo 
jednom kravom, jeli više tuljanovog mesa nego bogati farmeri. Od svih 
životinjskih kostiju pronađenih na ostacima smetlišta jedne siromašne 


farme u Zapadnoj naseobini, na kosti tuljana otpadalo je zapanjujućih 70 
posto. 

Osim od tuljana i sobova, na koje su se najviše oslanjali, Norvežani 
su manje količine mesa divljih životinja dobivali od malih sisavaca (osobito 
zečeva), morskih ptica, alpskih kokoši, gavki, labudova, dagnji i kitova. Što 
se tiče ovih posljednjih, vjerojatno se radilo samo o primjercima koji bi se 
tu i tamo nasukali; na nalazištima starih Norvežana ne postoje ni harpuni 
niti druga oruđa za kitolov. Sve meso koje nisu odmah pojeli, bilo od stoke 
ili divljih Životinja, vjerojatno se sušilo u spremišnim zgradama zvanima 
skemmur, izgrađenima od samog kamenja, bez veziva, kako bi vjetar mogao 
puhati kroz njih i sušiti meso, a bile su smještene na vjetrovitim lokacijama 
poput vrhova grebena. 


Upada u oči da na arheološkim nalazištima starih Norvežana gotovo 
da i nema ribe premda su grenlandski Norvežani bili potomci Norvežana i 
Islanđana koji su mnogo vremena provodili u ribolovu i sa zadovoljstvom 
jeli ribu. Od svih životinjskih kostiju otkrivenih na arheološkim nalazištima 
grenlandskih Norvežana, na riblje kosti otpada mnogo manje od 0,1 posto, 
dok ih, za usporedbu, na većini nalazišta iz tog vremena, u sjevernoj 
Norveškoj i na Shetlandu ima između 50 i 95 posto. Na primjer, arheolog 
Thomas McGovern otkrio je cijele tri riblje kosti u ostacima smeća sa 
staronorveških farmi na Vatnahverfiju, smještenih pored jezera koja vrve 
ribom, dok je Georg Nygaard otkrio samo dvije riblje kosti od ukupno 
35.000 životinjskih kostiju u ostatcima smeća s norveške farme 034. I na 
nalazištu GUS, gdje je nađeno najviše ribljih kostiju - 166 ili samo 0,7 
posto od ukupnog broja ondje pronađenih životinjskih kostiju - 26 kostiju 
potječe s repa jednog jedinog bakalara, a kostiju svih ribljih vrsta i dalje 
ima 3 puta manje nego kostiju jedne jedine ptičje vrste (alpske kokoši) i 144 
puta manje nego kostiju sisavaca. 

Ta mala količina ribljih kostiju upravo je nevjerojatna kad znamo 
koliko je Grenland bogat ribom i da je morska riba (osobito koljak i 
bakalar) daleko najvažniji izvozni proizvod modernog Grenlanda. U 
grenlandskim rijekama i jezerima obitava toliko pastrva i lososu slične 
zlatovčice da sam se prve večeri u hostelu u Brattahlidu našao u kuhinji s 
danskom turistkinjom koja je kuhala dvije velike zlatovčice, teške po 
kilogram i duge po pola metra, koje je uhvatila golim rukama u jezercu u 
koje su zalutale. Stari Norvežani imali su vjerojatno jednako spretne ruke, a 
u fjordovima su ribu mogli loviti i mrežom dok su hvatali tuljane. Čak i ako 


sami nisu htjeli jesti tu bez muke ulovljenu ribu, mogli su njome barem 
hraniti pse i davati im manje tuljanovog i ostalog mesa te tako sačuvati više 
mesa za sebe. 


Nijedan arheolog koji dođe iskopavati na Grenland u početku ne želi 
povjerovati u nevjerojatnu tvrdnju da grenlandski Norvežani nisu jeli ribu i 
počinje razrađivati vlastitu ideju o tome gdje bi se mogle skrivati sve te 
riblje kosti kojih nema. Jesu li možda Norvežani ribu jeli isključivo par 
metara od obale, na onim mjestima koja su sada pod morem zbog uleknuća 
zemlje? Jesu li možda pobožno čuvali baš sve riblje kosti i koristili ih kao 
gnojivo, gorivo ili hranu za krave? Jesu li možda njihovi psi bježali s tim 
ribljim truplima i dalekovidno bacali kosti po onim poljima gdje če 
arheolozi u budućnosti rijetko htjeti kopati te dobro pazili da trupla ne vrate 
u kuću ni na smetlište kako ih arheolozi ne bi poslije pronašli? Je li moguće 
da su Norvežani imali toliko mnogo mesa da nisu trebali jesti ribu? Ali 
zašto su onda slamali kosti da izvuku i posljednju mrvu moždine? Je li 
moguće da su sve one sitne riblje kosti istrulile u tlu? No na Grenlandu su 
uvjeti za očuvanje ostataka na smetlištima dovoljno dobri da su se očuvale 
čak i ovčje uši i njihovi brabonjci. Sve te izlike za nepostojanje ribljih 
kostiju na nalazištima grenlandskih Norvežana imaju jednu manu: trebale bi 
podjednako vrijediti za nalazišta ondašnjih grenlandskih Eskima, Islanđana 
i norveških Norvežana, gdje pak ribljih kostiju ima u izobilju. Tim izlikama 
ne može se objasniti ni zašto na lokacijama grenlandskih Norvežana gotovo 
uopće nema udica, utega za povraze ni utega za mreže, koji su drugdje 
uobičajeni na nalazištima starih Norvežana. 


Te činjenice radije uzimam zdravo za gotovo: premda su grenlandski 
Norvežani potekli iz društva koje je jelo ribu, moguće je da je riba kao 
hrana u jednom trenutku postala tabu. Svako društvo ima proizvoljne 
prehrambene tabue, što je jedan od mnogih načina razlikovanja od ostalih 
društava: mi kreposni čistunci ne jedemo one odvratne stvari u kojima 
uživaju oni drugi gadni čudaci. Daleko najviše takvih tabua odnosi se na 
meso i ribu. Na primjer, Francuzi jedu puževe, žabe i konje, stanovnici 
Nove Gvineje štakore, pauke i ličinke kukaca, Meksikanci koze, a 
Polinežani morske kolutićave crve i sve su te životinje hranjive i (ako ih se 
usudite kušati) slasne, ali većina Amerikanaca ustuknula bi od same pomisli 
da pojede bilo što od spomenutog. 


Što se tiče temeljnih razloga zašto oko mesa i ribe tako često nastaju 
tabui, na njima se mnogo češće nego na hrani biljnog porijekla razvijaju 


bakterije ili protozoe od kojih se, ako ih pojedemo, otrujemo ili dobijemo 
parazite. Vjerojatnost je to veća na Islandu i u Skandinaviji, gdje ljudi uz 
pomoć mnogih metoda fermentacije dugoročno čuvaju smrdljivu (ljudi koji 
nisu Skandinavci rekli bi "pokvarenu") ribu, a između ostaloga se koriste i 
smrtonosnom bakterijom koja uzrokuje botulizam. Nikad u životu nisam se 
gore razbolio, gore i od malarije, nego kad sam zaradio trovanje hranom 
pojevši škampe koje sam kupio na tržnici u engleskom Cambridgeu, a koji 
očito nisu bili svježi. Nekoliko dana nisam mogao ustati iz kreveta, stalno 
me tjeralo na povraćanje, boljeli su me svi mišići i glava te me mučio 
proljev. Iz toga naslućujem i što se moglo odigrati na Grenlandu: možda se 
Erik Crveni u prvim godinama naseljavanja isto tako gadno otrovao jedući 
ribu. Kad se oporavio, svima koji su htjeli slušati pričao bi koliko je riba 
loša za čovjeka i kako su oni Grenlanđani, čisti, ponosni ljudi koji se nikad 
ne bi spustili do nezdravih navika onih očajnih, musavih ribojeda Islanđana 
i Norvežana. 
koko 


Kako su na Grenlandu uvjeti za uzgoj stoke krajnje nepogodni, 
grenlandski Norvežani morali su razviti složeno, objedinjeno gospodarstvo 
kako bi spojili kraj s krajem. Ta objedinjenost bila je i vremenska i 
prostorna: različiti poslovi bili su raspoređeni po raznim godišnjim dobima, 
a različite farme specijalizirale su se za proizvodnju određenih proizvoda 
koje su dijelile s drugim farmama. 

Kako bismo shvatili taj raspored po godišnjim dobima, počnimo s 
proljećem. Krajem svibnja i početkom lipnja na redu je bila kratka, ali 
presudna sezona lova na tuljane, kad su se grenlandski tuljani i tuljani 
mjehuraši, i jedni i drugi selci, u jatima selili duž vanjskih fjordova, a 
domaći obični tuljani izlazili na plaže da okote mlade, kad ih je bilo i 
najlakše uloviti. Naročito mnogo posla bilo je u ljetnim mjesecima, u srpnju 
i kolovozu, kada su izvodili stoku na ispašu, stoka je davala mlijeko od 
kojeg su izrađivali mliječne proizvode za zimnicu, neki muškarci 
isplovljavali su čamcima do Labradora u sječu drveća, drugi čamci odlazili 
su na sjever u lov na morževe, a s Islanda i iz Europe dolazili su teretni 
trgovački brodovi. Kolovoz i početak rujna užurbano su prolazili u košnji 
trave, njenom sušenju i spremanju sijena, dok u rujnu ne bi nastupili oni 
tjedni kad su krave s pašnjaka vodili natrag u staje, a ovce i koze dovodili 
bliže oborima. Rujan i listopad bili su sezona lova na sobove, dok su zimski 
mjeseci, od studenoga do travnja, bili vrijeme brige o životinjama u stajama 


i oborima, tkanja, izgradnje i popravljanja građevina drvom, obrade kljova 
ljeti ubijenih morževa - i molitve da se zalihe mliječnih proizvoda i sušenog 
mesa za ljude, sijena za životinje i ogrjeva za grijanje i kuhanje ne istroše 
prije kraja zime. 

Osim što su gospodarstvo objedinili vremenski, morali su ga 
objediniti i prostorno jer ni najbogatije grenlandske farme nisu mogle same 
proizvesti sve što je trebalo za preživljavanje tijekom godine. Morali su, 
dakle, dobra prenositi između vanjskih i unutarnjih fjordova, brdskih i 
nizinskih farmi, Zapadne i Istočne naseobine te bogatih i siromašnih farmi. 
Na primjer, premda su se najbolji pašnjaci nalazili u nizinama, na 
pobrežjima unutarnjih fjordova, sobove su lovili na brdskim farmama koje 
nisu bile najpogodnije za ispašu zbog nižih temperatura i kraće sezone 
uzgoja, dok su tuljane lovili samo u vanjskim fjordovima gdje zbog 
raspršavanja soli, magle i hladnoće nisu mogli uzgajati stoku i travu za 
sijeno. Lovna mjesta u tim vanjskim fjordovima ostajala su izvan dosega 
farmi iz unutarnjih fjordova kad god su se fjordovi zaledili ili ispunili 
ledenim santama. Norvežani su te prostorne probleme riješili tako što su 
trupla tuljana i morskih ptica prevozili iz vanjskih u unutarnje fjordove, a 
sobove u velikim komadima nizbrdo, s brdskih na nizinske farme. Na 
primjer, kostiju tuljana ima napretek i na ostacima smetlišta najviših farmi u 
unutrašnjosti, a trupla su do tamo od ulaza u fjord vjerojatno nosili i po 
trideset-četrdeset kilometara. Na farmama na Vatnahverfiju, duboko u 
unutrašnjosti, kosti tuljana su na ostacima smetlišta jednako uobičajene kao 
kosti ovaca i koza. I obratno, kosti sobova uobičajenije su na velikim i 
bogatim nizinskim farmama nego na siromašnijim brdskim gdje su ih, po 
svemu sudeći, ubijali. 


Budući da se Zapadna naseobina nalazi 450 kilometara sjeverno od 
Istočne, prinosi sijena po jutru pašnjaka dosezali su jedva trećinu onih u 
Istočnoj naseobini. No Zapadna naseobina bila je bliža lovištima morževa i 
sjevernih medvjeda, koji su bili glavna grenlandska roba za izvoz u Europu, 
o čemu ću govoriti u daljnjem tekstu. Ipak, morževa bjelokost nađena je na 
većini arheoloških nalazišta u Istočnoj naseobini, gdje su je očito obrađivali 
zimi, a pomorska trgovina (u koju spada i izvoz bjelokosti) s Europom 
odvijala se uglavnom na Gardaru i ostalim velikim farmama Istočne 
naseobine. Tako je Zapadna naseobina, premda mnogo manja od Istočne, 
bila presudna za gospodarstvo grenlandskih Norvežana. 


Objedinjavanje siromašnijih farmi s bogatijima bilo je nužno jer 
prinosi sijena i rast trave osobito ovise o spoju dvaju čimbenika: 
temperature i sunčanih sati. Uz više temperature i više sunčanih sati tijekom 
ljetne sezone rasta, farma je mogla imati veće prinose trave ili sijena te, 
stoga, hraniti više stoke, kako zbog toga što je stoka sama pasla travu preko 
ljeta tako i zato što je imala više sijena za ishranu preko zime. Zato su 
najbolje farme, one na nižim uzvisinama, u unutarnjim fjordovima ili 
okrenute suncu, imale u dobroj godini velike viškove sijena i stoke, znatno 
veće nego što je njihovim stanovnicima trebalo za opstanak, dok su male 
siromašne farme, one na višim uzvisinama, blizu vanjskih fjordova ili bez 
maglovitijoj), kad su prinosi sijena posvuda bili slabi, najboljim je farmama 
ipak možda ostajao nekakav višak, iako malen. No, siromašnijim se 
farmama moglo dogoditi da nemaju dovoljno sijena ni za prehranu svih 
životinja tijekom zime. Zato su na njima ujesen zasigurno morali nešto 
životinja izdvojiti za klanje pa su, u najgorem slučaju, proljeće mogli 
dočekati bez ijednog grla stoke. U najboljem slučaju, moguće je da su sve 
mlijeko što ga je stoka davala morali preusmjeriti za prehranu teladi, janjadi 
i djece, a sami stočari najvjerojatnije su se prehranjivali mesom tuljana ili 
sobova, a ne mliječnim proizvodima. 

Tu hijerarhiju farmi po kvaliteti možete prepoznati po hijerarhiji 
prostora za krave u stajama starih Norvežana. Znatno najbolja farma, što se 
vidi po prostoru za najviše krava, bio je Gardar, jedinstven po tome što je 
imao dvije goleme staje u koje je ukupno moglo stati oko 160 krava. U staje 
na nekoliko drugorazrednih farmi, poput Brattahlida i Sandnesa, moglo je 
stati 30 do 50 krava. Međutim, na siromašnim farmama bilo je prostora za 
samo nekoliko krava, možda tek za samo jednu. Zato su najbolje farme u 
lošim godinama subvencionirale siromašne tako što su im u proljeće 
posuđivale stoku s kojom su siromašne farme obnavljale stado. 


Dakle, grenlandsko društvo obilježavao je visok stupanj međusobne 
ovisnosti i razmjene pa su tako tuljane i morske ptice prevozili u 
unutrašnjost, sobove u doline, morževe kljove na jug, a stoku s bogatijih na 
siromašnije farme. No, ni na Grenlandu, kao ni drugdje gdje bogati i 
siromašni ovise jedni o drugima, bogati i siromašni na kraju nemaju u 
prosjeku jednako bogatstvo. Umjesto toga, različiti ljudi su na koncu u 
prehrani imali različite omjere visokocijenjene i niskocijenjene hrane, što se 
vidi prema kostima različitih životinjskih vrsta u ostacima njihovog smeća. 


Kostiju visokocijenjenih krava u odnosu na kosti slabije cijenjenih ovaca i 
ovčjih kostiju u odnosu na kosti najmanje cijenjenih koza obično ima više 
na boljim nego na siromašnijim farmama te na farmama u Istočnoj nego na 
onima u Zapadnoj naseobini. Kosti sobova, a naročito tuljana, češće su na 
nalazištima u Zapadnoj nego u Istočnoj naseobini jer su u Zapadnoj uvjeti 
za uzgoj stoke bili još gori nego u Istočnoj, a usto je bila blizu većih staništa 
sobova. Od tih dviju vrsta hrane iz prirode, sob je bolje zastupljen na 
najbogatijim farmama (osobito na Gardaru), dok su ljudi na siromašnim 
farmama jeli mnogo više tuljanovog mesa. Kako sam se dok sam bio na 
Grenlandu iz znatiželje prisilio da kušam tuljana i nisam stigao dalje od 
drugog zalogaja, shvaćam zašto bi ljudima s europskim prehrambenim 
navikama, da su mogli birati, bilo draže meso divljači od tuljanovog mesa. 


Kako bismo ta zbivanja potkrijepili nekim stvarnim brojkama, 
navedimo da je na ostacima smetlišta siromašne farme u Zapadnoj 
naseobini znane kao WA48 ili Niaquusat na tuljanovo meso, koje su jeli 
njezini nesretni stanovnici, otpadalo zastrašujućih 85 posto, na jaretinu 6 
posto, na sobovo meso samo 5 posto, na ovčetinu 3 posto i na govedinu (o 
rijetkog li blagoslovljenog dana!) 1 posto. U isto vrijeme, vlastela na 
Sadnesu, najbogatijoj farmi Zapadne naseobine, uživala je u prehrani koja 
se sastojala od 32 posto sobova mesa, 17 posto govedine, 6 posto ovčetine i 
6 posto jaretine, iz čega proizlazi da je na tuljanovo meso otpadalo samo 39 
posto. Najveći sretnici bili su pripadnici elite na farmi Erika Crvenog na 
Brattahlidu u Istočnoj naseobini, na kojoj su potrošnju govedine uspjeli 
izdići iznad potrošnje sobova mesa ili ovčetine dok su potrošnju jaretine 
sveli na beznačajne razine. 


Dvije jetke anegdote dodatno potvrđuju da su ljudi visokoga statusa 
uspijevali jesti hranu koju su više voljeli, a do koje najčešće nisu mogli ni 
doći ljudi niskog statusa na istoj farmi. Prvo, kad su arheolozi iskopali 
ruševine katedrale svetog Nikole u Gardaru, ispod kamenog poda pronašli 
su kostur čovjeka koji je držao biskupski štap i prsten, vjerojatno Johna 
Arnassona Smyrilla, grenlandskog biskupa od 1189. do 1209. Analiza 
izotopa ugljika u njegovim kostima pokazuje da mu se prehrana sastojala od 
75 posto kopnene hrane (vjerojatno uglavnom govedine i sira) te samo 25 
posto od hrane iz mora (uglavnom tuljanovog mesa). Ondašnji muškarac i 
žena iz istog doba čiji su kosturi bili zakopani odmah ispod biskupovog i 
koji su stoga vjerojatno također bili ljudi visokoga statusa, jeli su donekle 
više hrane iz mora (45 posto), ali taj postotak seže sve do 78 posto kod 


ostalih kostura iz Istočne i do 81 posto kod onih iz Zapadne naseobine. 
Drugo, na Sandnesu, najbogatijoj farmi Zapadne naseobine, životinjske 
kosti na ostacima smetlišta izvan vlastelinske zgrade dokazale su da su 
njeni stanari jeli mnogo mesa od soba i domaće stoke i malo od tuljana. 
Samo pedesetak metara dalje nalazila se staja u kojoj se najvjerojatnije 
držala stoka zimi i u kojoj su radnici s posjeda živjeli zajedno sa 
životinjama i gnojivom. Analiza ostataka smeća ispred staje pokazala je da 
su se ti radnici morali zadovoljiti tuljanovim mesom i da su rijetko uživali u 
sobovom mesu, govedini ili ovčetini. 


Zahvaljujući složeno objedinjenom gospodarstvu koje sam opisao, 
zasnovanom na uzgoju stoke, lovu na kopnu i lovu u fjordovima, 
grenlandski Norvežani uspijevali su opstati u okolišu u kojem ni jedna od 
spomenutih sastavnica pojedinačno nije bila dovoljna za opstanak. Ali to 
gospodarstvo upućuje i na mogući razlog konačnog odlaska Grenlanđana, 
jer mogla mu je nauditi propast bilo koje od njih. Sablast gladi mogla su 
oživjeti mnoga eventualna klimatska zbivanja: kratko, hladno, maglovito 
ljeto ili kišni kolovoz, zbog čega je ostajalo malo trave za pravljenje sijena; 
duga zima s puno snijega koju teško podnose i stoka i sobovi i zbog koje je 
potrebno više sijena za stoku; nakupine leda u fjordovima zbog kojih se u 
svibanjsko-lipanjskoj sezoni tuljana ne može doći do vanjskih fjordova; 
promjena oceanskih temperatura koja ugrožava riblje populacije pa 
slijedom i populacije ribojedaca tuljana; klimatska promjena daleko na 
Newfoundlandu koja ugrožava grenlandske tuljane i tuljane mjehuraše na 
mjestu gdje se razmnožavaju. Na modernom Grenlandu zabilježeno je 
nekoliko takvih događaja: na primjer, zbog hladne zime i obilnog snijega 
1966.-1967. uginulo je 22.000 ovaca dok su grenlandski tuljani selci 
tijekom hladnih godina od 1959. do 1974. spali na samo 2 posto prijašnje 
populacije. I najboljih godina Zapadna je naseobina bila manje pogodna od 
Istočne za proizvodnju sijena, a pad ljetne temperature za samo 1 Celzijev 
stupanj bio bi dovoljan da u onoj prvoj propadne sav prinos sijena. 


Norvežani su mogli preživjeti gubitak nekih grla stoke zbog jednog 
lošeg ljeta ili zime, pod uvjetom da je za njima uslijedio niz dobrih godina 
kad bi mogli obnoviti stada te pod uvjetom da su nalovili dovoljno tuljana i 
sobova za jelo u tim lošijim godinama. Opasnije je bilo desetljeće s 
nekoliko loših godina ili ljeto s niskim prinosom sijena za kojim bi 
uslijedila duga zima puna snijega, kad je potrebno mnogo sijena za 
prehranu stoke u stajama, a, još bi k tome drastično opao broj tuljana ili se 


pak pojavila bilo koja nevolja zbog koje se u proljeće ne bi moglo doći do 
vanjskih fjordova. Kako ćemo vidjeti, to je ono što se na koncu doista 
dogodilo u Zapadnoj naseobini. 

koko 


Društvo grenlandskih Norvežana obilježava pet pridjeva, uzajamno 
donekle proturječnih: komunalno, nasilno, hijerarhijsko, konzervativno i 
eurocentrično. Sve te značajke donijeli su iz pradjedovskog islandskog i 
norveškog društva, ali su na Grenlandu došle do izražaja u ekstremnoj 
mjeri. 

Za početak, stanovništvo Grenlanda od oko 5000 ljudi živjelo je na 
250 farmi, u prosjeku 20 na jednoj farmi koje su, pak, bile organizirane u 
općine sa središtem u 14 glavnih crkava, a oko svake je bilo, u prosjeku, 
dvadesetak farmi. Grenland je bio izrazito komunalno društvo u kojem se 
čovjek nije mogao odvojiti, sam se prehranjivati i nadati se da će preživjeti. 
U jednu ruku, ljudi s iste farme ili iz iste općine morali su neizostavno 
surađivati kad su u proljeće išli u lov na tuljane, ljeti u lov u Nordrsetu (0 
njemu u daljnjem tekstu), krajem ljeta kosili travu za sijeno, u jesen išli u 
lov na sobove i kad su gradili, a svaku tu djelatnost moralo je zajednički 
obavljati mnogo ljudi, a jedna osoba mogla bi je provesti djelomično ili 
nikako. (Zamislite samo da pokušavate sami samcati okružiti krdo divljih 
sobova ili jato tuljana ili pak staviti kamen od 4 tone na njegovo mjesto u 
katedrali.) U drugu ruku, suradnja je bila nužna i za gospodarsku 
objedinjenost farmi i osobito općina jer su se na različitim lokacijama na 
Grenlandu proizvodile različite stvari, tako da su ljudi s različitih lokacija 
ovisili jedni o drugima kako bi pribavili ono što nisu proizvodili. Već sam 
spomenuo da su tuljane ulovljene na vanjskim fjordovima prenosili u 
unutarnje fjordove, komade sobova ulovljenih na brdskim lokacijama u 
nizine i stoku s bogatih na siromašne farme kad bi one za jake zime ostale 
bez stoke. Broj od 160 grla stoke, koliko je bilo pregradaka u gardarskim 
štalama, znatno je premašivao i najveće potrebe samoga Gardara. Kako 
ćemo vidjeti u daljnjem tekstu, najdragocjeniju grenlandsku izvoznu robu, 
morževe kljove, lovilo je svega par lovaca iz Zapadne naseobine na 
lovištima u Nordrseti, ali one su se potom distribuirale po svim farmama 
Zapadne i Istočne naseobine, gdje se obavljao težak posao njihove obrade 
prije izvoza. 


Pripadnost farmi bila je bitna i zbog opstanka i zbog društvenog 
identiteta. Svaki komadić onih nekoliko upotrebljivih predjela zemlje u 
Zapadnoj i Istočnoj naseobini bio je u vlasništvu pojedine farme ili u 
komunalnom vlasništvu nekoliko farmi, koje su imale pravo na sve resurse 
s te zemlje i to ne samo na pašnjake i sijeno nego i na sobove, tratinu, 
bobice pa čak i na naplavljeno drvlje. Zato Grenlanđanin koji je htio živjeti 
sam nije mogao tek tako krenuti u lov ili u potragu za krmom. Ako ste na 
Islandu izgubili farmu ili bili prognani iz društva, mogli ste pokušati živjeti 
negdje drugdje - na nekom otoku, napuštenoj farmi ili u brdima u 
unutrašnjosti. Takvu mogućnost niste imali na Grenlandu, gdje nije 
postojalo negdje drugdje gdje biste otišli. 

Rezultat toga bilo je strogo kontrolirano društvo u kojem nekolicina 
vođa s najbogatijih farmi nije nikome drugome dopuštala da ostvari ikakav 
naum koji bi im mogao ugroziti interese - što se odnosi i na one koji su 
eksperimentirali s izumima koji vođama nisu obećavali korist. Vrhovnu 
vlast u Zapadnoj naseobini imao je Sandnes, najbogatija farma i jedina s 
prilazom vanjskim fjordovima, dok je Istočna naseobina bila pod vlašću 
Gardara, najbogatije farme te naseobine i sjedišta njezinog biskupa. Vidjet 
ćemo da bi nam upravo ta okolnost mogla pomoći da shvatimo konačnu 
sudbinu društva na Grenlandu. 


Osim ovog komunalnog ustroja, Vikinzi su sa sobom na Grenland s 
Islanda i iz Norveške donijeli i jaku nasilnu "žicu". O tome postoje i pisani 
dokazi: kad je norveški kralj Sigurd Jorsalfar 1124. predložio svećeniku 
imenom Arnald da bude prvi stalni biskup na Grenlandu, Arnald je 
prijedlog pokušao otkloniti raznim izlikama, među kojima je bila i da su 
Grenlanđani strašni svadljivci. Na to mu je oštroumni kralj odgovorio: "Što 
više jada pretrpite od ljudi, veće će biti vaše zasluge i nagrade na 
nebesima." Arnald je prihvatio ponudu pod uvjetom da se visokopoštovani 
sin grenlandskog vođe Einar Sokkason zakune da će braniti njega i imovinu 
grenlandske crkve i udarati na njegove neprijatelje. Kako se prenosi u Sagi 
o Einaru Sokkasonu (vidi sinopsis na idućoj stranici), Amnald se nakon 
dolaska na Grenland doista upleo u uobičajene nasilne svađe, ali je s njima 
izlazio na kraj tako vješto da su se svi glavni protivnici (pa čak i Einar 
Sokkason) na kraju međusobno poubijali, dok je Arnald sačuvao život i 
autoritet. 

Drugi dokaz o nasilju na Grenlandu opipljiviji je od prvoga. Na 
groblju kod crkve na Brattahlidu, pokraj brojnih pojedinačnih grobova s 


uredno položenim cijelim kosturima, nalazi se i masovna grobnica iz 
najstarije faze naseobine na Grenlandu, s raskomadanim kostima 
trinaestorice odraslih muškaraca i devetogodišnjeg djeteta, vjerojatno 
pripadnika klana koji je izgubio u sukobu. Na lubanjama petorih kostura 
ozljede su nanesene oštrim sredstvom, najvjerojatnije sjekirom ili mačem. 
Premda se na dvjema lubanjama vidi da je kost zacijeljela, što ukazuje da su 
žrtve preživjele udarac i umrle znatno poslije, na ozljedama na ostalim 
trima lubanjama ne vide se znakovi zacjeljenja ili su neznatni, što znači da 
je smrt nastupila brzo. Takav rezultat iskopavanja ne čudi kad na 
fotografijama lubanja vidite da jednoj nedostaje komad kosti dug 7,5, a 
širok 5 centimetara. Ozljede lubanja bile su ili na prednjoj lijevoj ili na 
stražnjoj desnoj strani, što i očekujemo kad je u pitanju ubojica dešnjak koji 
napada sprijeda odnosno straga. (U taj obrazac uklapa se većina ozljeda 
zadobivenih u borbi s mačem jer su ljudi većinom dešnjaci). 


Drugome muškom kosturu na istom groblju među rebra je zabijena 
oštrica noža. Dva ženska kostura s groblja na Sandnesu sa sličnim ubodnim 
ranama na lubanji svjedoče da su u borbama ginuli i muškarci i žene. 


Tipičan tjedan u životu grenlandskog biskupa: 
Saga o Einaru Sokkasonu 


Dok je bio u lovu s 14-oricom prijatelja, Sigurd Njalsson pronašao je na žalu 
nasukan brod pun dragocjenog tereta. U obližnjoj su se kolibi nalazili smrdljivi leševi 
posade i kapetana Armnbjorna koji su umrli od gladi. Sigurd je vratio kosti posade natrag 
do gardarske katedrale i ondje ih pokopao, a sam brod darovao biskupu Arnaldu za 
pokoj duša umrlih. Teret je prisvojio u svojstvu nalaznika i podijelio ga sebi i 
prijateljima. 

Kad je Arnbjornov nećak Ozur čuo za to, došao je na Gardar zajedno s rodbinom 
drugih članova mrtve posade. Rekli su biskupu da smatraju kako oni imaju pravo 
naslijediti taj teret. No biskup im je odgovorio da u grenlandskim zakonima izričito piše 
da nalaznik ima pravo zadržati teret, da brod i teret trebaju sada pripasti Crkvi čime će se 
platiti mise za duše mrtvih vlasnika tereta te da su Ozur i njegovi prijatelji bijednici sada 
kad traže teret. Ozur je stoga podnio tužbu grenlandskoj skupštini u kojoj su tom 
prigodom bili Ozur i svi njegovi ljudi kao i biskup Arnald, njegov prijatelj Einar 
Sokkason i mnogi njihovi ljudi. Sud je presudio na štetu Ozura kojemu se presuda nije 
nimalo svidjela i smatrao se poniženim pa je oštetio Sigurdov brod (koji je tada već 
pripadao biskupu Arnaldu) tako što je izrezao daske cijelom dužinom sa svake strane. 
Biskup se na to toliko naljutio da je proglasio kako je Ozur izgubio pravo na život. 


Dok je biskup u crkvi držao blagdansku misu, među pastvom je bio i Ozur koji 
se požalio biskupovom sluzi na loš odnos prema sebi. Einar je zgrabio sjekiru iz ruke 
drugog vjernika i zadao Ozuru smrtni udarac. Biskup je pitao Finara: "Einare, jesi li ti 
usmrtio Ozura?" "Živa istina," rekao je Einar, "ja sam". Biskup mu je odgovorio: "Takva 


nedjela poput umorstava nisu ispravna. No, ovo umorstvo ovdje nije bez opravdanja." 
Biskup nije dao da Ozur bude pokopan uz crkveni obred, ali Einar ga je upozorio da se 
sprema velika nevolja. 


I zaista, Ozurov rođak Simon, velik i jak čovjek, kazao je da ovo nije vrijeme 
samo za velike riječi. Okupio je prijatelje Kolbeina Thorljotssona, Keitela Kalfssona i 
mnoge muškarce iz zapadne naseobine. Starac Sokki Thorisson ponudio se za 
posrednika između Simona i Einara. Kao naknadu za umorstvo Ozura, Einar je ponudio 
nekoliko stvari, među njima i stari viteški oklop, koje Simon nije htio uzeti nazvavši ih 
otpacima. Kolbein se prišuljao iza Einara i udario ga sjekirom po plećima baš u trenutku 
kad je Einar svojom sjekirom udario Simona po glavi. Kad su i Simon i Einar pali u 
smrtnome hropcu, Einar je rekao: "Ništa drugo nisam ni očekivao." Einarov brat po 
mlijeku Thord nasrnuo je na Kolbeina koji ga je uspio odmah ubiti zarinuvši mu sjekiru 
u vrat. 


Zatim su se dohvatili Einarovi i Kolbeinovi ljudi. Čovjek imenom Steingrim 
zamolio ih je da se razdvoje, ali obje strane bile su toliko bijesne da su Steingrima 
proboli mačem. Na Kolbeinovoj strani poginuli su Krak, Thorir i Vighvat te Simon. Na 
Einarovoj strani poginuli su Bjorn, Thorarin, Thord i Thorfinn kao i Einar te još 
Steingrim, ubrojen među Einarove ljude. Mnogi su bili teško ozlijeđeni. Na mirovnom 
sastanku u organizaciji staloženog farmera Halla, Kolbeinovoj strani naloženo je da plati 
naknadu jer je na Einarovoj strani poginulo više ljudi. I uz takvu presudu, Einarova 
strana bila je gorko razočarana. Kolbein je isplovio za Norvešku vodeći sa sobom 
sjevernog medvjeda koji je poklonio kralju Haraldu Gilliju, bez prestanka se žaleći da su 
se prema njemu okrutno ponijeli. Kralj Harald smatrao je da je Kolbeinova priča pusta 
laž i nije htio platiti nagradu za sjevernog medvjeda. Pa je Kolbein napao i ranio kralja i 
otplovio za Dansku, ali se utopio na putu. I to je konac ove sage. 


Iz kasnijih godina kolonije na Grenlandu, u vrijeme kad su sjekire i 
mačevi zbog oskudice željeza bili tako rijetki da ih gotovo nije ni bilo, 
potječu lubanje četiriju odraslih žena i osmogodišnjeg djeteta, a na svakoj 
su jedna ili dvije rupe oštrih rubova promjera između 1,75 i 2,5 centimetra, 
očito nastale od strijele ili strelice iz samostrela. Na nasilje u obitelji 
upućuje kostur pedesetogodišnjakinje s groblja oko gardarske katedrale, 
kojoj je slomljena jezična kost ili hioida; forenzičari su naučili da slomljenu 
hioidu treba tumačiti kao dokaz da je žrtva ugušena stiskanjem vrata rukom. 

Zajedno s tom nasilnom crtom, koja se teško miti s prijeko potrebnom 
komunalnom suradnjom, grenlandski Norvežani donijeli su sa sobom s 
Islanda i iz Norveške i strogo stratificiranu, hijerarhijski ustrojenu 
organizaciju društva, u kojoj je mali broj vođa vladao nad vlasnicima malih 
farmi, zakupcima bez ikakvih farmi i (u početku) robovima. I opet poput 
Islanda, Grenland nije u političkom smislu bio organiziran kao država nego 
kao labava federacija glavarstava koja djeluje u feudalnim uvjetima, dakle 
bez novca i bez tržišnog gospodarstva. U prvom, najkasnije drugom 
stoljeću grenlandske naseobine, ropstvo je iščeznulo, a robovi su postali 


slobodni ljudi. No broj nezavisnih poljoprivrednika vjerojatno se s 
vremenom smanjio jer su morali postati zakupci glavarima, a o tom procesu 
na Islandu postoji obilje zapisa. Ne postoje odgovarajući zapisi o jednakom 
procesu na Grenlandu, ali izgleda da je i ondje bilo tako jer su sile koje su 
ga poticale bile još izraženije nego na Islandu. Te su se sile sastojale od 
klimatskih fluktuacija zbog kojih su se siromašniji poljoprivrednici u lošim 
godinama zaduživali kod bogatijih, koji su im posuđivali sijeno i stoku i 
koji su im na kraju mogli zaplijeniti farme. Dokazi o toj hijerarhiji među 
farmama vide se i danas na ruševinama grenlandskih farmi: u usporedbi sa 
siromašnim farmama, farme na najboljim položajima imale su veću 
površinu dobrih pašnjaka, veće štale za krave i ovce s pregradcima za više 
životinja, veće štagljeve za sijeno, veće kuće, veće crkve i kovačnice. 
Hijerarhija se danas vidi i po tome što na ostacima smetlišta bogatih farmi 
ima više kravljih i sobovih kostiju nego ovčjih i tuljanovih, za razliku od 
siromašnih. 


Vikinški Grenland bio je u još nečemu poput Islanda. Bilo je to 
konzervativno društvo koje se opiralo promjenama i držalo starih navada, 
za razliku od društva Vikinga koji su ostali u Norveškoj. Malo se toga 
tijekom stoljeća promijenilo u stilu izrade alata i rezbarija. Od ribarenja su 
Grenlanđani odustali u prvim godinama naseobine i tu odluku nisu 
promijenili u četiri i pol stoljeća, koliko je postojalo njihovo društvo. Nisu 
od Eskima naučili kako loviti kolutaste tuljane ni kitove premda zbog toga 
nisu jeli hranu uobičajenu za to podneblje, te slijedom toga gladovali. 
Temeljni razlog za ovaj konzervativni svjetonazor Grenlanđana možda je 
bio isti onaj kojem moji islandski prijatelji pripisuju konzervativnost svog 
društva. To jest, Grenlanđani su se našli u vrlo teškom okolišu, težem od 
Islanđana. Premda su uspjeli razviti gospodarstvo koje im je omogućilo da 
ondje prežive mnogo generacija, shvatili su da se odstupanja od tog 
gospodarstva mnogo češće ispostave kao katastrofalna nego kao povoljna. 
Bio je to valjan razlog da budu konzervativni. 

koko 


"Eurocentrično" je posljednji pridjev koji obilježava grenladsko 
društvo. Iz Europe su Grenlanđani dobivali materijalna trgovačka dobra, ali 
čak važniji bio je nematerijalni uvoz: uvoz kršćanskog i europskog 
identiteta. Recimo najprije nešto o materijalnoj trgovini. Koja se trgovačka 
roba uvozila na Grenland i izvozom koje robe su Grenlanđani plaćali ta 
uvozna dobra? 


Srednjovjekovnim jedrenjacima plovidba iz Norveške do Grenlanda 
trajala je najmanje tjedan dana i bila je opasna; u godišnjacima se često 
spominju brodolomi ili brodovi koji su isplovili pa se za njih više nije čulo. 
Stoga su Grenlanđane posjećivala najviše dva do tri broda godišnje, a 
katkad samo jedan svakih nekoliko godina. K tome, u to su vrijeme 
europski teretni brodovi mogli primiti malo tereta. Zahvaljujući procjenama 
učestalosti dolazaka brodova, njihovim kapacitetima i broju stanovnika na 
Grenlandu, možemo izračunati da se godišnje prosječno uvozilo oko 3,5 
kilograma tereta po stanovniku. Većina Grenlanđana dobivala je mnogo 
manje od prosjeka jer je kapacitete dolazećih brodova uglavnom zapremao 
materijal za crkve i luksuzna roba za elitu. Zato su mogli uvoziti samo 
vrijednu robu koja ne zauzima mnogo mjesta. Grenlanđani su se osobito 
morali uzdati u se što se tiče hrane i nisu smjeli ovisiti o uvozu žitarica i 
drugih glavnih namirnica u rasutom obliku. 


Informacije o uvozu na Grenland crpimo iz dva izvora, popisa iz 
norveškog arhiva i predmeta europskog porijekla koji su pronađeni na 
grenlandskim arheološkim nalazištima. Među njima su osobito česte tri 
potrepštine: željezo koje su Grenlanđani silom prilika morali sami 
proizvoditi; dobra drvna građa za kuće i namještaj kojim su također 
oskudijevali; katran kao mazivo i konzervans za drvo. Što se tiče 
negospodarskog uvoza, mnogo toga bilo je namijenjeno crkvi, na primjer 
zvona, vitraji, brončani svijećnjaci, misno vino, platno, svila, srebro i 
svećeničke halje te nakit. Od svjetovne luksuzne robe pronađene na 
arheološkim nalazištima u gospodarskim zgradama spomenimo kositrene 
predmete, lončariju te staklene kuglice i dugmad. Među uvoznom 
luksuznom robom manjeg obima vjerojatno je bio med koji su vrenjem 
pretvarali u medovinu te sol kao konzervans. 


Što se tiče razmjene za tu uvoznu robu, zbog već spomenuta, 
ograničenog kapaciteta teretnih brodova, Grenlanđani zasigurno nisu mogli 
izvoziti ribu naveliko, poput srednjovjekovnog Islanda i modernog 
Grenlanda, čak i da su Grenlanđani bili voljni ribariti. I roba koja se 
izvozila s Grenlanda morala je biti malog obujma i velike vrijednosti. Bile 
su to kozje, kravlje i tuljanove kože koje su Europljani mogli nabaviti i iz 
drugih zemalja, ali su srednjovjekovnoj Europi bile potrebne u velikim 
količinama za izradu kožne odjeće, obuće i pojaseva. Grenland je, poput 
Islanda, izvozio vunenu tkaninu koja je bila na cijeni zato što je bila 
nepromočiva. Međutim, najvrednija izvozna roba s Grenlanda koja se 


spominje u norveškim zapisima jesu pet proizvoda koje su dobivali od 
polarnih životinja, kojih u najvećem dijelu Europe nije bilo ili su bile 
rijetke: bjelokost od morževih kljova, morževa koža (cijenjena jer je davala 
najčvršću užad za brodove), živi sjeverni medvjedi ili njihove kože kao 
spektakularni statusni simboli, kljove narvala (maloga kita), u Europi tada 
poznate kao rogovi jednoroga i živi sjeverni sokol (najveći sokol na 
svijetu). Morževe kljove bile su jedina bjelokost za rezbarenje do koje se u 
srednjovjekovnoj Europi moglo doći nakon što su muslimani stekli prevlast 
nad Mediteranom i time presjekli isporuke slonovače kršćanskoj Europi. 
Koliko su grenlandski sjeverni sokoli bili vrijedni, vidjet ćemo po podatku 
da je 1396. za samo 12 takvih ptica iz saracenskog zarobljeništva otkupljen 
sin vojvode od Burgundije. 


Morževi i sjeverni medvjedi mogli su se naći samo na geografskim 
širinama daleko na sjeveru tih dviju norveških naseobina, na području 
zvanom Nordrseta (sjeverno lovište), koje je počinjalo nekoliko stotina 
kilometara od Zapadne naseobine i protezalo se dalje na sjever duž zapadne 
obale Grenlanda. Stoga su Grenlanđani svakoga ljeta onamo slali skupine 
lovaca u malim, otvorenim čamcima na jedra i šest vesala, koji su dnevno 
mogli prijeći tridesetak kilometara i prenijeti do tonu i pol tereta. Lovci su 
kretali u lipnju, kad je prošao vrhunac sezone lova na grenlandske tuljane, 
do Nordrsete su iz zapadne naseobine putovali dva, a iz istočne četiri 
tjedna, a kući su se vraćali krajem kolovoza. Jasno je da u takvim malim 
čamcima nisu mogli nositi trupla stotina morževa i sjevernih medvjeda, od 
kojih svaki teži otprilike tonu odnosno pola tone. Životinje su klali na licu 
mjesta, a kući su donosili samo morževu čeljust s kljovama i medvjede kože 
sa šapama (a katkad i živog medvjeda) kako bi tijekom duge zime u 
naseobinama na miru vadili kljove i čistili kože. Kući su donosili i bakulum 
mužjaka morža, kost od tridesetak centimetara u obliku ravnog štapa, 
zapravo jezgru morževa penisa, jer se pokazalo da je prave veličine i oblika 
(a davala je, vjerujemo, i povoda za razgovor) da se od nje napravi ručka za 
sjekiru ili kuka. 

Lov u Nordrseti bio je u mnogome opasan i skup. Za početak, 
zasigurno je bilo veoma opasno loviti morževe i sjeverne medvjede bez 
puške. Zamislite, molim lijepo, sebe kako oboružani tek harpunom, 
kopljem, lukom i strijelom ili toljagom (sami odaberite) pokušavate ubiti 
golemog razjarenog morža ili medvjeda prije nego što dođe u priliku da 
ubije vas. Zamislite, molim vas, sebe i kako nekoliko tjedana plovite u 


malom čamcu na vesla zajedno sa živim, svezanim sjevernim medvjedom 
ili njegovim mladuncima. I bez prisutnosti živog medvjeda, samo zbog 
plovidbe čamcem duž hladne i olujne obale zapadnog Grenlanda, lovcima 
je prijetila opasnost od brodoloma ili vremenskih prilika. Osim tih 
opasnosti, za ljude koji su imali malo čamaca, malo ljudi i malo ljetnog 
vremena, taj izlet bio je skup poduhvat. Kako je na Grenlandu vladala 
oskudica drvne građe, čamce je imalo tek nekoliko Grenlanđana, a kad se 
tim dragocjenim čamcima išlo u lov na morževe, nisu se mogli 
upotrebljavati za druge eventualne potrebe, na primjer, za odlazak na 
Labrador u skupljanje drvne građe. U lov se išlo ljeti, kad je trebalo ljudi da 
pokose travu za sijeno kojim će hraniti stoku preko zime. Za te morževe 
kljove i medvjede kože Grenlanđani su od trgovačkih dobara velikim 
dijelom pribavljali samo luksuznu robu za crkve i glavare. Iz današnje 
perspektive jednostavno moramo pomisliti da su Grenlanđani te brodove i 
ljude vjerojatno mogli upotrijebiti u mnogo važnije svrhe. No iz 
grenlandske perspektive, lov je zasigurno donosio velik prestiž pojedinim 
lovcima, a pomoću njega cijelo je društvo održavalo psihološki važan 
doticaj s Europom. 


Trgovina Grenlanđana s Europom odvijala se uglavnom kroz 
norveške luke Bergen i Trondheim. Premda se isprva određeni dio tereta 
prevozio prekooceanskim brodovima koji su pripadali Islanđanima i samim 
Grenlanđanima, kad su ti brodovi ostarjeli nisu se mogli zamijeniti novima 
zbog nedostatka drvne građe na otoku pa su trgovinu preuzeli norveški 
brodovi. Sredinom 13. stoljeća često se događalo da na Grenland po 
nekoliko godina ne dođe niti jedan brod. U sklopu nastojanja da zavlada 
svim norveškim otočnim društvima u Atlantiku, norveški kralj Haakon 
Haakonsson poslao je 1257. tri povjerenika na Grenland da uvjere dotad 
nezavisne Grenlanđane da priznaju njegovu vlast i plate danak. Premda 
detalji postignutog sporazuma nisu sačuvani, neki nam dokumenti govore 
da su Grenlanđani 1261. priznali norvešku vlast u zamjenu za kraljevo 
obećanje da će svake godine slati dva broda, slično sporazumu koji je kralj 
istodobno bio potpisao s Islanđanima, a u kojemu se, kako znamo, određuje 
da će godišnje slati šest brodova. Nakon toga je grenlandska trgovina 
postala monopol norveškog kralja. Međutim, povezanost Grenlanda s 
Norveškom ostala je slaba, a norveška se vlast teško provodila zbog 
udaljenosti otoka. Pouzdano znamo samo to da je u nekoliko navrata 
tijekom 13. stoljeća na Grenlandu boravio kraljevski zastupnik. 


Koko 


Psihološki izvoz u obliku kršćanskog i europskog identiteta bio je u 
najmanju ruku jednako važan kao i materijalni izvoz iz Europe na 
Grenland. Možda se pomoću tih dvaju identiteta može objasniti zašto su se 
Grenlanđani držali tako - rekli bismo danas, uz blagodat naknadnog uvida - 
kruto i neprilagođeno što ih je na koncu stajalo života, ali zbog čega su, isto 
tako, mnogo stoljeća održali funkcionalno društvo u najtežim mogućim 
uvjetima u odnosu na sve ostale srednjovjekovne Europljane. 


Grenland se preobratio na kršćanstvo oko 1000. godine, u isto vrijeme 
kad i Island i ostale vikinške kolonije na Atlantiku, a i sama Norveška. Još 
najmanje cijelo stoljeće grenlandske crkve ostale su male građevine 
izgrađene od tratine na zemlji nekog farmera, uglavnom na najvećim 
farmama. Najvjerojatnije se, kao na Islandu, radilo o takozvanim privatnim 
crkvama, sagrađenim na zemlji farmera koji im je bio vlasnik i dobivao dio 
desetine koju je crkvi plaćala mjesna pastva. 


No Grenland još nije imao svog biskupa, bez kojeg se ne mogu 
obavljati krizme niti posvetiti crkva. Stoga su Grenlanđani Norvežanima 
oko 1118. poslali istog onog Einara Sokkasona, kojeg već poznajemo kao 
junaka sage kojeg su s leđa ubili sjekirom, da uvjeri kralja da imenuje 
biskupa na Grenlandu. Kao poticaj, Einar je kralju na dar donio veliku 
količinu morževe bjelokosti, morževih koža i - najbolje od svega - živog 
sjevernog medvjeda. To je upalilo. Kralj je, pak, nagovorio Arnalda, kojeg 
smo također upoznali u sagi o Einaru Sokkasonu, da postane prvi stalni 
grenlandski biskup, a za njim je u idućim stoljećima uslijedilo još devet. Svi 
su se, bez iznimke, rodili i školovali u Europi, a na Grenland su došli tek 
kad su imenovani za biskupa. Ne čudi, stoga, što su uzore tražili u Europi, 
više voljeli govedinu od tuljanovog mesa i usmjeravali resurse 
grenlandskog društva na lov u Nordrseti, zahvaljujući kojem su mogli sebi 
kupovati vino i crkveno ruho, a crkvama vitraje. 


Nakon Arnaldovog imenovanja uslijedio je veliki projekt gradnje 
crkava po uzoru na europske, koji je trajao negdje do 1300. godine kad je, 
kao jedna od posljednjih, podignuta lijepa crkva na Hvalseyu. Uskoro se 
grenlandska crkva kao ustanova sastojala od jedne katedrale, trinaestak 
velikih župnih crkava, mnogo manjih crkava pa i dvaju samostana, jednog 
za časne sestre, drugog za svećenike. Premda je većina crkvi imala donje 
zidove od kamena, a gornje od tratine, crkva na Hvalseyu i još najmanje tri 


druge imale su zidove od samog kamena. Te velike crkve bile su 
dimenzijama u potpunom raskoraku sa sićušnim društvom koje ih je 
podiglo i održavalo. 


Na primjer, katedrala svetog Nikole na Gardaru, duga 32, a široka 16 
metara, bila je velika kao i obje katedrale na Islandu, gdje je živjelo deset 
puta više ljudi nego na Grenlandu. Prema mojoj procjeni, najveći kameni 
blokovi donjih zidova, pažljivo isklesani da međusobno prianjaju i 
prevezeni iz kamenoloma pješčenjaka udaljenih najmanje kilometar i pol, 
teže oko tri tone. Još veća bila je kamena ploča od desetak tona kojom je 
bio popločen prostor pred biskupovom kućom. Okolne građevine bile su 24 
metra visok zvonik i svečana dvorana podne površine od 130 četvornih 
metara, najveća dvorana na Grenlandu i samo za četvrtinu manja od 
dvorane nadbiskupa u Trondheimu. Jednako raskošne bile su i dvije 
katedralne staje za krave, od kojih je jedna bila duga 63,4 metra (najveća 
staja na Grenlandu) s kamenim nadvratnikom teškim oko 4 tone. Kao 
veličanstvena dobrodošlica za posjetitelje, katedralno zemljište bilo je 
ukrašeno s otprilike 25 morževih lubanja i pet lubanja narvala koje su 
možda i jedine očuvane u svim nalazištima starih Norvežana: arheolozi su 
inače pronašli samo krhotine bjelokosti, upravo zato što su je zbog 
vrijednosti gotovo svu izvozili u Europu. 


Vjerojatno su zastrašujuće velike količine oskudne drvne građe 
utrošene kao potpornji za zidove i krovove gardarske katedrale i ostalih 
grenlandskih crkvi. I uvozne crkvene potrepštine, poput brončanih zvona i 
misnog vina, bile su za Grenlanđane skupe jer su se, u konačnici, kupovale 
krvlju i znojem lovaca u Nordrseti, a zbog njih je u ograničenom teretnom 
prostoru na tadašnjim brodovima bilo manje mjesta za prijeko potrebno 
željezo. Što se tiče stalnih crkvenih troškova, Grenlanđani su plaćali 
godišnju desetinu Rimu i dodatne križarske desetine, uvedene za sve 
kršćane. Te desetine plaćali su izvozom svojih dobara u Bergen gdje su ih 
mijenjali za srebro. Iz preživjele potvrde za jednu takvu isporuku, u obliku 
desetine za šestogodišnji križarski rat 1274.-1280., vidi se da se ona 
sastojala od 1470 funti (666,8 kg) bjelokosti iz kljova 191 morža koju je 
norveški nadbiskup uspio prodati za 26 funti (11,8 kg) čistog srebra. To što 
je crkva mogla izvlačiti takve desetine i dovršiti takav građevinski projekt 
svjedoči o autoritetu koji je vršila na Grenlandu. 


Crkvena zemlja na koncu je obuhvaćala velik dio najbolje zemlje na 
Grenlandu, između ostaloga i trećinu zemlje u Istočnoj naseobini. 


Grenlandske crkvene desetine, a možda i izvoz u Europu, išli su preko 
Gardara gdje se još vide ruševine velikog spremišta neposredno uz 
jugoistočni ugao katedrale. Kako se Gardar, dakle, dičio najvećom 
skladišnom zgradom kao i najvećim stadom i najboljom zemljom, tko god 
je vladao Gardarom, vladao je Grenlandom. Nije jasno je li vlasnik Gardara 
i ostalih crkvenih farmi na Grenlandu bila sama Crkva ili pak farmeri na 
čijoj su zemlji crkve stajale. No bilo da su vlast i vlasništvo pripadali 
biskupu ili vođama, glavni zaključak ostaje isti: Grenland je bio 
hijerarhijsko društvo, s velikim razlikama u bogatstvu uz crkveni blagoslov 
i s nerazmjernim ulaganjem u crkve. I opet se mi moderni ljudi moramo 
zapitati bi li Grenlanđanima bilo bolje da su uvozili manje brončanih zvona, 
a više željeza za izradu alata, oružja za obranu od Eskima ili dobara koja bi 
s njima razmjenjivali za meso u kriznim vremenima. Međutim, to pitanje 
proizlazi iz naknadnog uvida, pri čemu ne uzimamo u obzir kulturnu 
baštinu zbog koje su Grenlanđani donosili takve odluke. 


Osim tim specifičnim kršćanskim identitetom, Grenlanđani su svoj 
europski identitet održavali na mnoge druge načine, među ostalim i uvozom 
europskih brončanih svijećnjaka, staklene dugmadi i zlatnog prstenja. Svih 
onih stoljeća koliko je njihova kolonija postojala, Grenlanđani su detaljno 
pratili i usvajali promjenjive europske običaje. Iscrpno dokumentiranom 
skupu primjera pripadaju pogrebni običaji, otkriveni prilikom iskapanja 
tijela na skandinavskim i grenlandskim grobljima. Srednjovjekovni 
Norvežani zakapali su djecu i mrtvorodenčad oko istočnog crkvenog 
zabata; na isti način su ih zakapali Grenlanđani. 


Rani srednjovjekovni Norvežani zakapali su tijela u ljesovima, žene 
na južnoj, a muškarce na sjevernoj strani groblja; Norvežanima iz kasnijeg 
razdoblja ljesovi nisu trebali pa su tijela samo zamatali u odjeću ili pokrov i 
pokapali na istom mjestu, bez obzira na spol. Iste promjene s vremenom su 
usvojili Grenlanđani. Na grobljima kontinentalne Europe u cijelom 
srednjem vijeku tijela su polagana na leđa, s glavom prema zapadu, a 
nogama prema istoku (kako bi preminuli "gledao" na istok), ali s vremenom 
se promijenio položaj ruku: do 1250. ruke su polagali uz tijela, zatim su ih 
oko iste te godine počeli lagano savijati preko zdjelice, kasnije su ih 
dodatno savili da počivaju preko trbuha da bi ih najzad krajem srednjeg 
vijeka čvrsto prekrižili preko prsiju. Na grenlandskim grobljima držali su se 
čak i tih promjena u položaju ruku. 


Prilikom izgradnje crkvi na Grenlandu, također su se slijedili norveški 
uzori s kontinenta i njihove promjene. Svi turisti koji su se nagledali 
europskih katedrala s dugom središnjom lađom, glavnim ulazom okrenutim 
zapadu, korom te sjevernom i južnom poprečnom lađom odmah će 
prepoznati sve te značajke u današnjim kamenim ruševinama gardarske 
katedrale. Crkva u Hvalseyu toliko nalikuje na crkvu u Eidfjordu u 
Norveškoj da možemo zaključiti da su Grenlanđani ili doveli istog arhitekta 
ili pak kopirali nacrte. Norveški graditelji prestali su između 1200. i 1225. 
upotrebljavati dotadašnju mjeru za dužinu (takozvanu međunarodnu rimsku 
stopu) i prešli na kraću grčku stopu; graditelji na Grenlandu slijedili su 
njihov primjer. 

Oponašanje europskih uzora odnosilo se i na kućanske sitnice poput 
češljeva i odjeće. Norveški češljevi imali su zupce samo na jednoj strani sve 
negdje do 1200. godine, kad su takvi češljevi i izašli iz mode, a zamijenili 
ih dvostrani modeli sa zupcima koji strše u suprotnim smjerovima; 
Grenlanđani su slijedili i tu promjenu u načinu izrade češljeva. (Na pamet 
nam pada komentar Henryja Thoreaua iz knjige Walden, o ljudima koji 
ropski slijede najnoviji modni izričaj u dalekim zemljama: "Glavni majmun 
u Parizu stavi na glavu putnu kapu i onda to isto učine svi majmuni u 
Americi.") Odlično očuvana odjeća kojom su omotana tijela zakopana u 
trajno zamrznutom sloju tla na groblju na Herjolfsnesu, koja potječu iz 
posljednjih desetljeća postojanja kolonije na Grenlandu, pokazuje nam da 
su Grenlanđani odjećom slijedili elegantnu europsku modu, premda nam se 
čini da ona mnogo manje odgovara hladnom grenlandskom podneblju od 
eskimske jednodijelne parke krojene s prišivenim rukavima i prikačenom 
kapuljačom. Odjeću posljednjih grenlandskih Norvežana činili su: za žene, 
duga dekoltirana haljina uskoga struka; za muškarce, sportski kaput zvan 
houpelande, zapravo dug i prostran gornji dio odjeće svezan pojasom u 
struku, širokih rukava kroz koje je vjetar slobodno hujao; haljeci koji su se 
kopčali sprijeda i visoki cilindrični šeširi. 

Iz svih tih primjera usvajanja europskih stilova jasno je da su 
Grenlanđani pomno pratili europsku modu i detaljno je slijedili. 
Usvajanjem su nesvjesno poručivali: "Mi smo Europljani, mi smo kršćani, 
bože sačuvaj da netko pomisli da smo Eskimi." Baš kao što je Australija, 
kad sam 60-ih godina prošlog stoljeća počeo onamo dolaziti, bila britanskija 
od same Britanije, tako je i Grenland, najudaljenija europska točka, ostao 
emocionalno vezan uz Europu. Ne bi u tome bilo ničeg lošeg da su se te 


veze izražavale samo dvostranim češljevima i položajem ruku mrtvaca. 
Međutim, inzistiranje na tvrdnji "Mi smo Europljani" dobiva na težini kad 
urodi time da na se grenlandskoj klimi i dalje tvrdoglavo drže krave, da se 
ljudstvo potrebno za košnju trave za sijeno tijekom ljeta šalje u Nordrsetu u 
lov, da se ne žele usvojiti korisne značajke eskimske tehnologije i da zbog 
svega toga umru od gladi. Mi, pripadnici ovog modernog svjetovnog 
društva, ne možemo ni pojmiti svu opasnost situacije u kojoj su se našli 
Grenlanđani. Njima pak koji su bili jednako zaokupljeni opstankom društva 
koliko i svojim biološkim opstankom, nije padalo na pamet da manje ulažu 
u crkve, da oponašaju Eskime ili se za njih vjenčaju jer im je, više nego do 
toga da prežive još jednu zimu na Zemlji, bilo stalo da ne završe u 
paklenom ognju. Moguće je da je čvrsta predodžba o sebi kao o europskim 
kršćanima bio važan moment u njihovoj konzervativnosti, koji sam već 
spomenuo: bili su europskiji od Europljana i njihova im kultura nije dala da 
drastično promijene način života, čime bi sebi možda osigurali opstanak. 


POGLAVLJE 8 
Kraj Grenlanda 
Uvod u kraj s Sječa šuma m Uništavanje tla i tratine 
E Prethodnici Eskima m Eskimski način preživljavanja 


m Odnosi između Eskima i Norvežana 
m Kraj 8 Osnovni uzroci kraja 


U prethodnom smo poglavlju vidjeli da su Norvežani u početku 
prosperirali na Grenlandu, zahvaljujući sretnom spletu okolnosti koji je 
pratio njihov dolazak. Imali su sreće pa su otkrili djevičanski krajolik čije 
šume nitko prije nije sjekao niti je pasao stoku na njihovim pašnjacima. 
Došli su u vrijeme kad je klima bila relativno blaga, prinosi sijena u većini 
godina bili su dovoljni, na morskim putovima do Europe nije bilo leda, u 
Europi je postojala potražnja za morževom bjelokosti, a nigdje u blizini 
norveških naseobina i lovišta nije bilo ni traga Indijancima. 

Sve te početne prednosti postupno su se okrenule protiv Norvežana, 
ali su i oni sami bili za to donekle odgovorni. Iako je promjena klime, 
promjenjiva europska potražnja za morževom bjelokosti i dolazak Eskima 
bio izvan njihove kontrole, samo je o njima ovisilo kako će reagirati na te 
promjene. Učinak na okoliš bio je isključivo njihovih ruku djelo. U ovom 
poglavlju vidjet ćemo kako su preobrazba tih prednosti i reakcija 
Norvežana na taj proces združeno dokrajčile norvešku koloniju na 
Grenlandu. 

*koko* 


Grenlandski Norvežani narušili su okoliš na najmanje tri načina: 
uništavanjem prirodnog raslinja, erozijom tla i košnjom tratine. Čim su 
došli spalili su šume da iskrče zemlju za ispašu, a zatim posjekli preostala 
stabla zbog drvne građe i ogrjeva. Stabla nisu mogla nanovo izrasti jer je po 
tim područjima kasnije pasla i gazila stoka, osobito zimi, kad je raslinje 
najosjetljivije jer ne raste. 

Učinke takvog postupanja s prirodnim raslinjem izmjerili su naši 
prijatelji palinolozi proučavajući komade taloga prikupljene s dna jezera i 
tresetišta, obrađene radioaktivnim ugljikom. U tim talozima možemo naći 
najmanje pet pokazatelja postupanja s okolišem: cijele dijelove biljaka, na 
primjer listove te pelud biljaka, pomoću kojih utvrđujemo koje su biljne 


vrste u to vrijeme rasle u blizini jezera; čestice drvenog ugljena koje su 
dokaz da su se u blizini palile vatre; vrijednosti magnetske osjetljivosti, 
koje su na Grenlandu uglavnom odraz količine minerala magnetskog 
željeza u talogu, a nastaju u površinskom sloju tla koji su voda ili vjetar 
nanijeli u jezerski sliv; pijesak što je isto tako naplavljen ili ga je nanio 
vjetar. 

Evo kakvu smo sliku o povijesti raslinja oko norveških farmi dobili iz 
ovih analiza jezerskih taloga. Analize peludi pokazuju da je krajem 
posljednjeg ledenog doba kad je temperatura porasla, na Grenlandu umjesto 
trava i grmlja počelo rasti drveće. Raslinje se u sljedećih 8000 godina nije 
mnogo mijenjalo niti su se vidjeli znaci sječe šuma ili erozije - dok nisu 
došli Vikinzi. Na to ukazuje sloj drvenog ugljena iz vatre koje su Vikinzi 
palili kako bi iskrčili pašnjake za stoku. Bilo je sve manje peludi vrba i 
breza, a sve više peludi trava, trske, korova i poljskih biljaka koje su 
donijeli Norvežani za ishranu životinja. Po povećanim vrijednostima 
magnetske osjetljivosti vidi se da su kiša i vjetar u jezera nanosili 
površinski sloj tla, površinski sloj koji je ostao bez biljnog pokrova koji ga 
je prije štitio od erozije uzrokovane vjetrom i vodom. Na koncu, kad su 
doline u cijelosti ostale bez biljnog pokrova i tla, kiša i vjetar su u jezera 
nanijeli i pijesak koji leži ispod površinskog sloja tla. Sve se počelo vraćati 
na staro i okoliš se počeo oporavljati nako što su u 15. stoljeću nestale 
vikinške naseobine. U konačnici, iste te promjene koje su pratile dolazak 
Norvežana pojavile su se iznova poslije 1924., kad je danska uprava na 
Grenland opet unijela ovce, pet stoljeća nakon što su izumrle zajedno sa 
svojim vikinškim pastirima. 

Pa što onda? - mogao bi zapitati netko skeptičan spram ekologije. 
Žalosno je to s vrbama, ali što je s ljudima? Pokazalo se da su i krčenje 
šuma i erozija tla i sječa tratine imali ozbiljne posljedice za Norvežane. 
Najvidljivija posljedica sječe šuma bila je što su ubrzo ostali bez drvne 
građe, poput Islanđana i stanovnika Mangareve. 


Od preostalih niskih i tankih debla vrbe, breze i borovice mogli su 
izraditi samo male kućanske predmete. Što se tiče velikih komada drveta od 
kojih se izrađuju grede za kuće, čamci, saonice, bačve, drvene obloge za 
zidove i kreveti, Norvežanima su preostala tri izvora drvne građe: sibirsko 
drvo naplavljeno na plaže, uvezeni trupci iz Norveške i stabla koja su sjekli 
sami Grenlanđani i donosili s putovanja na obalu Labradora ("Markland"), 
koju su otkrili tijekom istraživanja Vinlanda. Drvne građe bilo je tako malo 


da drvene predmete nisu odbacivali nego prerađivali. To se može zaključiti 
po tome što u većini ruševina grenlandskih Norvežana nema velikih drvenih 
ploča ni namještaja osim u kućama u kojima su pomrli posljednji Norvežani 
iz Zapadne naseobine. Na čuvenom arheološkom nalazištu u Zapadnoj 
naseobini nazvanom "Farma pod pijeskom", koja je gotovo savršeno 
očuvana pod zamrznutim riječnim pijeskom, većina drveta pronađena je u 
gornjim, a ne u donjim slojevima, što opet upućuje da je drvo iz starih 
prostorija i zgrada bilo predragocjeno da bi ga prilikom preuređenja ili 
dogradnje odbacili, već su ga probrali i opet iskoristili. Norvežani su s 
oskudicom drvne građe izlazili na kraj i tako što su zidove svojih zgrada 
gradili od tratine, ali vidjet ćemo da je to rješenje i samo donijelo novu 
skupinu problema. 

Skeptiku koji na sječu šuma kaže "pa, što?", nudimo i drugi odgovor: 
nedostatak drva za ogrjev. Za razliku od Eskima, koji su naučili kako 
kitovom mašću grijati i osvjetljavati nastambe, ostaci u ognjištima 
Norvežana pokazuju da su kao ogrjev i dalje spaljivali stabla vrbe i johe. 
Drvo je, osim toga, bilo uvelike potrebno za nešto čega se mi moderni 
gradski ljudi nikad ne bismo sjetili, a to je mljekarstvo. Mlijeko je 
pokvarljiv, potencijalno opasan izvor hrane: vrlo je hranjivo, ali ne samo za 
nas nego i za bakterije, tako da se brzo pokvari ako se odmah ne pasterizira 
i spremi u hladnjak, što mi uzimamo zdravo za gotovo, a što Norvežani, kao 
ni itko drugi prije modernih vremena, nisu prakticirali. Zato su posude u 
kojima su skupljali i pohranjivali mlijeko i pravili sir morali često prati 
kipućom vodom, a vjedra za mlijeko i po dva puta dnevno. Krave su, dakle, 
mogli musti samo u saeterima (onim ljetnim gospodarskim brdskim 
građevinama) koji su bili smješteni na visinama nižima od 400 metara jer 
iznad njih nije više bilo drva za ogrjev, iako je dobrih pašnjaka bilo sve do 
otprilike 760 metara. Znamo da su se i na Islandu i u Norveškoj saeteri 
morali zatvoriti kad bi ponestalo drva za ogrjev, a isto najvjerojatnije vrijedi 
i za Grenland. Baš kao u slučaju oskudice drvetom, Norvežani su i 
nedostatak ogrjeva rješavali grijanjem na druge materijale pa su spaljivali 
životinjske kosti, gnojivo i tratinu. Ali i ta rješenja imala su mane: kosti i 
gnojivo mogli su iskoristiti za gnojenje polja te tako povećati prinos sijena, 
a spaljivanje tratine bilo je ravno uništenju ispaše. 

Osim na nedostatak drvne građe i ogrjeva, teške posljedice sječe šuma 
odnosile su se i na nedostatak željeza. Skandinavci su željezo uglavnom 
dobivali od tresetnog željeza - to jest vađenjem metala iz naslaga treseta s 


malom količinom željeza. Tresetno željezo nije rijetkost na Grenlandu, kao 
ni na Islandu ili Skandinaviji: Christian Keller i ja vidjeli smo tresetište boje 
željeza na Gardaru u Istočnoj naseobini, a Thomas McGovern vidio je 
druga takva tresetišta u Zapadnoj naseobini. Nije na Grenlandu bio problem 
pronaći tresetno željezo, problem ga je bilo izvaditi jer su za vađenje bile 
potrebne goleme količine drveta od kojeg nastaje drveni ugljen s kojim se 
može proizvesti potrebna vrlo visoka temperatura vatre. Kad su 
Grenlanđani riješili i taj problem i uvezli iz Norveške odlivene željezne 
ingote, opet bez drvenog ugljena nisu mogli od njih izraditi alat niti ga 
kasnije oštriti, popravljati i preinačivati, što su morali često činiti. 

Znamo da su Grenlanđani posjedovali željezni alat i da su radili sa 
željezom. Na mnogim većim farmama na Grenlandu naći ćete ostatke 
kovačnica željeza i željezne troske, ali iz toga ne možemo saznati je li se u 
kovačnicama samo prerađivao uvoz ili se vadilo tresetno željezo. Na 
arheološkim nalazištima grenlandskih Vikinga pronađeni su primjerci 
uobičajenih željeznih predmeta kakve i očekujemo u srednjovjekovnom 
skandinavskom društvu, vršaka sjekira, kosa, noževa, škara za striženje 
ovaca, brodskih zakovica, tesarskih blanja, šila za probijanje i tankih svrdla 
za bušenje rupa. 


No na istim tim nalazištima jasno se vidi da su Grenlanđani strašno 
oskudijevali željezom, čak i prema standardima srednjovjekovne 
Skandinavije, gdje željeza nije bilo u izobilju. Na primjer, kudikamo više 
čavala i ostalih željeznih predmeta pronađeno je na vikinškim nalazištima u 
Britaniji i na Shetlandskim otocima pa čak i na nalazištima na Islandu i na 
vinlandskom nalazištu L'Anse aux Meadows nego na grenlandskim 
nalazištima. Od svih željeznih predmeta pronađenih u L'Anse aux 
na Islandu, unatoč tome što je Island i sam oskudijevao drvetom i željezom. 
No oskudica željeza na Grenlandu imala je ekstremne razmjere. Ondje je 
nađeno tek nekoliko željeznih čavala i to u najnižim arheološkim slojevima, 
a u višima gotovo nijedan jer je željezo postalo predragocjeno da bi se 
odbacivalo. Na Grenlandu nije pronađen ni jedan jedini mač, kaciga pa ni 
neki njihov dio nego samo nekoliko komadića oklopne košulje, lako 
moguće s istog oklopa. Željezni alat iznova se upotrebljavao i oštrio sve 
dok od njega ne bi ostali samo okrajci. Na primjer, duboko me dirnulo kad 
sam vidio nož koji potječe iz iskopina u dolini Qorlortoq od čije oštrice nije 
ostalo gotovo ništa, a još se držala u dršci dužinom sasvim 


neproporcionalnom tom okrajku, očito još dovoljno dragocjenom da ga se 
iznova oštri. 


Koliko je Grenland oskudijevao željezom vidi se i po tome što su 
mnoge predmete, otkrivene na tamošnjim arheološkim nalazištima, u 
Europi rutinski izrađivane od željeza, Grenlanđani izrađivali od drugih, 
često neočekivanih materijala. U takve predmete ubrajaju se drveni čavli i 
vršci strijela od sobovog roga. U islandskim godišnjacima za 1189. s 
čuđenjem se opisuje kako grenlandski brod, koji je skrenuo s kursa i dospio 
na Island, nije bio zakovan željeznim čavlima nego drvenim kolčićima, a 
zatim svezan kitovom usi. No za Vikinge, koji su predodžbu o sebi 
potvrđivali vitlanjem velikim bojnim sjekiricama pred prestravljenim 
protivnicima, zasigurno je bilo najveće poniženje što su to oružje morali 
izrađivati od kitove kosti. 


Kako je Grenland bio siromašan željezom, bitni procesi njegovog 
gospodarstva gubili su na djelotvornosti. S tek nekoliko željeznih kosa, 
mesarskih noževa i škara, i još ako su ih morali izrađivati od kosti ili 
kamena, vjerojatno im je trebalo više vremena da požanju sijeno, razrezu 
truplo odnosno ostrižu ovcu. Međutim, izravnija posljedica gubitka željeza 
za sudbinu Norvežana bila je što su izgubili vojnu prednost u odnosu na 
Eskime. U bezbrojnim bitkama između europskih kolonizatora i 
domorodaca diljem tadašnjeg svijeta Europljani su zbog čeličnih mačeva i 
oklopa imali golemu prednost. Na primjer, kad su Španjolci 1532.-33. 
osvajali carstvo Inka u Peruu, odigralo se pet bitaka u kojima je 169, 80, 30, 
110 odnosno 40 Španjolaca poklalo vojske koje su brojile od nekoliko 
tisuća do nekoliko desetaka tisuća Inka, a da nije poginuo ni jedan jedini 
Španjolac, dok ih je samo nekoliko bilo ranjeno - jer su Španjolci čeličnim 
mačevima probijali indijanske pamučne oklope dok su ih čelični oklopi 
štitili od indijanskih udaraca kamenim ili drvenim oružjem. No nema 
dokaza da su grenlandski Norvežani nakon prvih nekoliko generacija uopće 
više imali čelično oružje ili čelične oklope, osim one oklopne pancirne 
košulje čije su dijelove pronašli i koja je možda pripadala nekom 
europskom posjetitelju s europskog broda, a ne Grenlanđaninu. Borili su se 
lukovima, strijelama i kopljima, baš kao i Eskimi. Niti ima dokaza da su 
Vikinzi u bitkama imali konjicu, a i to je španjolskim konkvistadorima dalo 
odlučujuću prednost u borbi s Inkama i Aztecima; pouzdano se zna da je 
njihovi islandski rođaci nisu imali. Grenlandski Norvežani nisu imali ni 
profesionalnu vojnu obuku. Na koncu nisu imali baš nikakvu prednost u 


odnosu na Eskime - a u daljnjem tekstu vidjet ćemo kakve je to posljedice, 
vjerojatno, imalo za njihovu sudbinu. 
koko 


Dakle, Norvežani su tako postupali s autohtonim raslinjem da su 
ostali bez drvne građe, goriva i željeza. Slično su postupali s drugim dvjema 
sastavnicama okoliša, tlom i tratinom, pa su ostali bez upotrebljive zemlje. 
U Poglavlju 6 vidjeli smo da je lagano vulkansko tlo na Islandu tako 
osjetljivo da uzrokuje velike probleme s erozijom tla. I premda tla na 
Grenlandu nisu preosjetljiva poput islandskih, i njih ubrajamo u relativno 
nježna prema svjetskim standardima jer zbog kratke i hladne grenlandske 
sezone uzgoja biljke sporije rastu, tlo se sporo formira, a površinski sloj je 
tanak. Osim toga, biljke sporo rastu i zato što tlo sadrži malo organskog 
humusa i ilovače, sastojaka koji vežu vodu i održavaju ga vlažnim. Zato 
grenlandska tla lako isuše česti jaki vjetrovi. 


Erozija tla na Grenlandu počinje sječom ili spaljivanjem pokrova od 
stabala i grmlja, koji bolje čuvaju tlo od trave. Kad zemljište ostane bez 
stabala i grmlja, stoka, osobito krave i koze, pase travu koja se na 
grenlandskoj klimi vrlo sporo obnavlja. Jednom kad stoka probije travnati 
pokrov i tlo postane izloženo vremenskim utjecajima, počnu ga odnositi 
ponajprije jaki vjetrovi, a smrve ga i povremene obilne kiše do te mjere da 
površinski sloj iz cijele doline vjetar ili voda mogu odnijeti kilometrima 
uokolo. Na mjestima gdje se pijesak vidi golim okom, na primjer u riječnim 
dolinama, vjetar ga pokupi i baci kamo puše. 

Geološki uzorci iz jezera i profili tla dokaz su da se na Grenlandu 
nakon dolaska Norvežana razvila ozbiljna erozija tla te da su vjetar i voda 
ubacivali površinski sloj tla, a zatim i pijesak u jezera. Na primjer, na 
nalazištu napuštene norveške farme kraj koje sam prošao na ulasku u fjord 
Qoroq, na putu vjetru što puše s ledenjaka, vjetrovi velike brzine otpuhali 
su toliko tla da je ostala samo golet. Pijesak koji nanosi vjetar sasvim je 
uobičajen na norveškim farmama: neke koje su napuštene na području 
Vatnahverfija pokriva pijesak dubok 3 metra. 


Osim što su izazvali eroziju tla, Norvežani su nesmotreno upropastili 
zemlju i tako što su, u nedostatku drvne građe i ogrjeva, sjekli tratinu za 
kuće i gorivo. Gotovo sve zgrade na Grenlandu sagrađene su uglavnom od 
tratine, a u najboljem slučaju imale su kamene temelje i još nekoliko 
drvenih greda koje su podupirale krov. I na katedrali sv. Nikole na Gardaru 


samo su prva 2 metra zida bila od kamena, na što su se nastavljali zidovi od 
tratine, dok su krov podupirale drvene grede, a fasada bila obložena 
drvenim pločama. Premda je crkva na Hvalseyu bila iznimka po tome što su 
joj zidovi cijelom dužinom bili od kamena, krov je ipak bio od tratine. 
Grenlandski zidovi od tratine obično su bili debeli (do 2 metra!) i kao takvi 
ujedno izolacija od hladnoće. 


Prema procjenama, za izgradnju velike stambene kuće trebalo je oko 
10 jutara tratine. Nadalje, toliko im je tratine bilo potrebno u više navrata 
jer se ona postupno raspada pa kuću treba svakih nekoliko desetljeća 
"iznova tratiniti". Taj postupak dobivanja tratine za gradnju Norvežani su 
nazivali "guljenje vanjskog polja", što je precizan opis štete počinjene 
površini koja bi inače bila pašnjak. A kako se tratina na Grenlandu sporo 
obnavlja, zemlji je nanesena dugotrajna šteta. 


I opet bi skeptik nakon ove priče o eroziji tla i sječi tratine mogao 
reći: "Pa što onda?" Lako je i jednostavno odgovoriti na to pitanje. Sjetite se 
da je Grenland, od svih norveških otoka u Atlantiku, i prije dolaska ljudi bio 
najhladniji pa stoga i posve nebitan za uzgoj sijena i stoke i najpodložniji 
gubitku biljnog pokrova zbog pretjerane ispaše, gaženja, erozije tla i sječe 
tratine. Farma je morala imati dovoljno površina pod pašnjacima da 
prehrani barem minimalan broj životinja čija će mladunčad obnoviti stado 
koje je pokosila duga hladna zima, prije sljedeće takve. Prema procjenama, 
gubitak samo četvrtine od ukupne površine pod pašnjacima u Istočnoj ili 
Zapadnoj naseobini bio bi dovoljan da veličina stada padne ispod tog 
kritičnog minimalnog praga. Izgleda da se to zbilja i dogodilo u Zapadnoj, a 
možda i u Istočnoj naseobini. 


Baš kao i na Islandu, problemi s okolišem koji su mučili 
srednjovjekovne Norvežane muče i današnji Grenland. Nakon što su na 
Grenlandu izumrli srednjovjekovni Norvežani, na otoku pet stoljeća nije 
bilo stoke, ni dok su ga zauzimali Eskimi ni kasnije, pod danskom 
kolonijalnom vlašću. Na koncu su Danci 1915., prije nego što su provedena 
najnovija istraživanja utjecaja na okoliš u srednjem vijeku, pokusno uvezli 
islandske ovce, a prvi profesionalni uzgajivač ovaca obnovio je farmu na 
Brattahlidu 1924. godine. Probali su i s kravama, ali su odustali jer je oko 
njih bilo previše posla. 

Otprilike 65 grenlandskih obitelji danas profesionalno uzgaja ovce, 
što je opet dovelo do pretjerane ispaše i erozije tla. Geološki uzorci iz 


grenlandskih jezera pokazuju da je poslije 1924. došlo do jednakih 
promjena kao i poslije 984.: sve je manje peludi drveća, sve je više peludi 
trava i korova, a sve više površinskog sloja tla završava u jezerima. U prvih 
nekoliko godina nakon 1924., kad god je zimi vrijeme bilo dovoljno blago, 
ovce su se puštale van da same traže hranu. Tako je uništeno raslinje onda 
kad je najmanje sposobno za oporavak. Osobito su osjetljiva stabla borovice 
jer ih preko zime, kad nema ničega drugoga, brste i ovce i konji. Kad je 
Christian Keller 1976. došao na Brattahlid, borovice su još rasle, ali kad 
sam ja bio ondje 2002., vidio sam samo usahle borovice. 


Kad je hladne zime 1966.-67. više od polovice grenlandskih ovaca 
uginulo od gladi, vlada je osnovala Grenlandsku eksperimentalnu postaju 
da prouči kakve učinke na okoliš imaju ovce, to jest da usporedi raslinje i 
tlo na pašnjacima koje su gotovo do kraja popasle s pašnjacima na kojima 
su malo pasle te s ograđenim poljima na koja nisu mogle ući. Jedna stavka u 
istraživanju bila je zapošljavanje arheologa koji će proučiti promjene na 
pašnjacima za vikinških vremena. Grenlanđani su tada uvidjeli koliko im je 
nježan njihov okoliš pa su ogradili najosjetljivije pašnjake i počeli cijelu 
zimu držati ovce u štalama i ondje ih hraniti. Počeli su gnojiti prirodne 
pašnjake i uzgajati zob, raž, livadnu mačicu i druge neautohtone trave, sve u 
namjeri da povećaju zalihe sijena za zimu. 


Unatoč tim nastojanjima, erozija tla i danas je velik problem na 
Grenlandu. Duž fjordova u Istočnoj naseobini vidio sam predjele same 
goleti i šljunka, koji su bez raslinja ostali uglavnom zbog ispaše ovaca u 
novije vrijeme. U posljednjih 25 godina, vjetrovi velike brzine uzrokovali 
su eroziju na modernoj farmi koja se nalazi na mjestu stare norveške farme 
na ulazu u dolinu Qorlortoq, pa smo tako dobili prikaz onoga što joj se 
dogodilo prije sedam stoljeća. Premda i grenlandska vlada i uzgajivači 
ovaca dobro znaju da ovce nanose dugotrajnu štetu okolišu, od njih se traži 
i da osiguraju radna mjesta u društvu s visokom nezaposlenošću. Ironija je u 
tome što se uzgoj ovaca na Grenlandu ne isplati ni kratkoročno: vlada svake 
godine mora svakoj obitelji uzgajivača ovaca dati oko 14.000 dolara za 
pokrivanje gubitaka, osigurati plaće i davati poticaje za daljnji uzgoj. 

koko 


Eskimi imaju velik udio u priči o propasti vikinškog Grenlanda. Po 
njima se najviše razlikuju povijest grenlandskih i povijest islandskih 
Norvežana: iako su Islanđani, u usporedbi s grenlandskom braćom, imali 


manje zastrašujuću klimu i kraće trgovačke rute do Norveške, najočitija im 
je prednost bila u tome što nisu bili u opasnosti od Eskima. Eskimi su u 
najmanju ruku bili propuštena prilika: grenlandski Vikinzi imali bi bolje 
izglede za opstanak da su od Eskima učili ili s njima trgovali, ali nisu. U 
najgoroj varijanti, moguće je da su napadi Eskima na Vikinge ili opasnost 
od njih imali izravnog udjela u izumiranju Vikinga. Eskimi su značajni i po 
tome što nam dokazuju da su ljudska društva itekako mogla opstati na 
srednjovjekovnom Grenlandu. Zašto su Vikinzi s vremenom propali ondje 
gdje su Eskimi uspjeli opstati? 

Danas smatramo da su Eskimi bili pravi domoroci na Grenlandu i 
kanadskom Arktiku. Oni su zapravo bili samo posljednji u nizu od najmanje 
četiriju naroda, koliko su arheolozi prepoznali, koji su se u vrijeme od 
gotovo 4000 godina prije dolaska Norvežana proširili na istok preko 
Kanade i došli na jugozapad Grenlanda. Sirili su se u uzastopnim valovima, 
ostali na Grenlandu stoljećima, a zatim nestali, što nameće pitanja o slomu 
njihova društva, pitanja slična onima o kojima raspravljamo u vezi s 
Norvežanima, Anasazi Indijancima i stanovnicima Uskršnjeg otoka. No o 
nestancima tih prijašnjih naroda znamo premalo da bismo ih u ovoj knjizi 
razmatrali, osim kao pozadinu sudbine Vikinga. Premda su arheolozi te 
starije kulture nazvali, na primjer, Nezavisnost I, Nezavisnost II i Saqqaq, 
prema nalazištima gdje su pronašli njihove predmete, zauvijek će nam ostati 
tajna kojim su jezicima govorili ti ljudi i kako su sami sebe nazivali. 


Neposredni prethodnik Eskima bila je kultura koju arheolozi zovu 
narod Dorset, prema nastambama koje su otkrili kod mjesta Cape Dorset na 
kanadskom otoku Baffinova zemlja. Najprije su zauzeli većinu kanadskog 
Arktika, a zatim oko 800. godine pr.n.e. stupili na Grenland i otprilike 
tisuću godina nastanjivali mnoge dijelove otoka pa i područja kasnijih 
vikinških naseobina na jugozapadu. Poslije su, otprilike do 300. godine n.e., 
iz nepoznatih razloga napustili Grenland i velik dio kanadskog Arktika i 
opet se koncentrirali na nekim središnjim područjima Kanade. No oko 700. 
godine opet su se proširili i zauzeli Labrador i sjeverozapadni Grenland 
premda se u toj seobi nisu proširili na jug, do budućih vikinških nalazišta. 
Prema opisima prvih vikinških naseljenika u Zapadnoj i Istočnoj naseobini, 
ondje su zatekli samo ruševine nenaseljenih kuća, dijelove kožnatih čamaca 
i kameno oruđe koje su, prema pretpostavkama, za osobom ostavili iščezli 
domoroci slični onima na koje su naišli u Sjevernoj Americi za obilazaka 
Vinlanda. 


Prema kostima pronađenim na arheološkim nalazištima, znamo da je 
narod Dorset lovilo raznovrsnu divljač čija je rasprostranjenost varirala 
ovisno o mjestu i razdoblju: morževe, tuljane, sobove, sjeverne medvjede, 
lisice, patke, guske i morske ptice. Između populacija Dorset na kanadskom 
Arktiku, Labradoru i Grenlandu odvijala se prekomorska trgovina, što 
dokazuju otkrića kamenog oruđa iskopanog u kamenolomu na jednom od 
nalazišta, a koje je pronađeno tisućama kilometara daleko, na drugim 
nalazištima. No za razliku od nasljednika Eskima ili nekih svojih arktičkih 
prethodnika, narod Dorset nije imao pse (pa ni saonice s psećom zapregom) 
niti se služio lukom i strijelom. Za razliku od Eskima, nije imao ni čamce 
preko čijeg je kostura prevučena koža i zato nije mogao ići u lov na kitove. 
Bez saonica sa psećom zapregom nije se moglo daleko kretati, a bez lova na 
kitove nije mogao prehraniti brojnije stanovništvo. Živio je u malim 
naseobinama od tek jedne ili dvije kuće, u koje je moglo stati najviše 10 
ljudi i samo nekoliko odraslih muškaraca. Zato je ulijevao najmanje straha 
od svih triju skupina Indijanaca na koje su Norvežani naišli: naroda Dorset, 
Eskima i kanadskih Indijanaca. I zacijelo su zato grenlandski Norvežani 
bezbrižno dolazili po drvnu građu na obalu Labradora, na kojem je tada 
živio narod Dorset, još najmanje tri stoljeća nakon što su zbog tamošnjih 
gusto rasprostranjenih, neprijateljski nastrojenih indijanskih populacija 
prestali odlaziti na "Vinland" dalje na kanadskom jugu. 

Jesu li se Vikinzi i narod Dorset sreli na sjeverozapadu Grenlanda? 
Nemamo čvrstih dokaza, ali čini se vjerojatnim jer je Dorset ondje živio još 
tristotinjak godina nakon što su Norvežani naselili jugozapad, dok su 
Norvežani jednom godišnje išli u lovišta u Nordrseti, samo nekoliko stotina 
kilometara južno od područja naseljenih narodom Dorset, a u istraživačke 
izlete išli su i dalje na sjever. U daljnjem tekstu spomenut ću jedan norveški 
opis susreta s domorocima koji su, sasvim je moguće, bili iz naroda Dorset. 
Drugi su dokaz neki predmeti nesumnjivo vikinškog porijekla - osobito 
djelići rastaljenog metala koji su zasigurno bili na cijeni za izradu oruđa - a 
otkriveni su na nalazištima naroda — Dorset = raštrkanima diljem 
sjeverozapadnog Grenlanda i kanadskog Arktika. Ne znamo, naravno, je li 
narod Dorset do tih predmeta došao u neposrednim kontaktima s 
Norvežanima, miroljubivima ili ne, ili su ih samo pokupili s napuštenih 
norveških lokacija. Što god da je bilo posrijedi, možemo biti sigurni da se u 
odnosima Norvežana i Eskima skrivala mogućnost da postanu mnogo 
opasniji od onih relativno bezazlenih odnosa s narodom Dorset. 


Koko 


Eskimska kultura i tehnologija, zajedno s vještinom pučinskog lova 
na kitove, pojavila se na području Beringova prolaza nešto prije 1000. 
godine n.e. Kopnom na saonicama sa psećom zapregom, a morem u velikim 
čamcima, Eskimi su putovali i prevozili potrepštine mnogo brže nego narod 
Dorset. Kad je u srednjem vijeku na Arktiku zatoplilo i kad su se odledili 
vodeni putovi što razdvajaju otoke kanadskog Arktika, Eskimi su svoj 
plijen, grenlandskog kita, slijedili kroz te vodene putove preko Kanade na 
istok i oko 1200. godine ušli na sjeverozapad Grenlanda, otuda se kretali 
prema jugu duž zapadne obale Grenlanda dok nisu došli do Nordrsete, 
zatim oko 1300. godine u okolicu zapadne, a oko 1400. godine u okolicu 
istočne naseobine. 


Eskimi su lovili iste vrste divljači kao i narod Dorset, a vjerojatno su 
u tome bili bolji jer su (za razliku od dorsetskih prethodnika) imali lukove i 
strijele. Međutim, lovili su i kitove, što im je bio važan dodatan izvor hrane 
na koji nisu mogli računati ni narod Dorset ni Norvežani. Zato su eskimski 
lovci mogli prehranjivati brojne žene i djecu, a živjeli su u velikim 
naseobinama od nekoliko desetaka ljudi, među kojima je bilo i desetak do 
dvadesetak odraslih lovaca i boraca. Na prvorazrednim lovištima u samoj 
Nordrseti, Eskimi su, na lokaciji Sermermiut, osnovali golemu naseobinu u 
kojoj se postupno nagomilalo na stotine nastambi. Samo zamislite koliko je 
uspješan mogao biti lov Norvežana u Nordrseti kad bi skupinu norveških 
lovaca, kojih jedva da je bilo više od dvadesetak-tridesetak, otkrila takva 
velika skupina Eskima s kojom ne bi uspjeli uspostaviti dobre odnose. 


Za razliku od Norvežana, Eskimi predstavljaju vrhunac kulturnog 
razvoja arktičkih naroda, koji su tisućama godina učili kako ovladati 
uvjetima na Arktiku. Na Grenlandu je, dakle, bilo malo drveta za gradnju, 
grijanje ili osvjetljavanje kuća u mjesecima arktičkog zimskog mraka? Za 
Eskime to nije bio problem: od snijega su gradili iglue u kojima su stanovali 
tijekom zime, a grijali su ih i osvjetljavali kitovim i tuljanovim salom. Nije 
bilo drveta za gradnju čamaca? Ni to nije bio problem za Eskime: prevukli 
su tuljanove kože preko kostura i napravili kajake (slika 18) kao i čamce 
zvane umiagi, dovoljno velike da su s njima mogli izaći na pučinu u kitolov. 

Unatoč tome što sam čitao da su eskimski kajaci bili izvanredna 
plovila i unatoč tome što sam vozio moderne rekreacijske kajake, koji se 
danas izrađuju od plastike i ima ih posvuda po Prvome svijetu, ipak sam bio 


zapanjen kad sam na Grenlandu prvi put vidio tradicionalni eskimski kajak. 
Izgledao mi je kao minijaturna verzija dugih, uskih i brzih bojnih brodova 
iz klase U.S.S. Iowa, koje je američka mornarica gradila u Drugom 
svjetskom ratu, gdje je baš svaka paluba bila načičkana topovima, 
protuzračnom artiljerijom i drugim oružjem. Gotovo šest metara duga, 
sićušna u usporedbi s onom na bojnom brodu, ali još uvijek dulja nego što 
bih ikad pomislio, paluba izduženog kajaka bila je opremljena vlastitim 
naoružanjem: kopljištem harpuna s produžetkom za izbacivanje koplja na 
kraju drška; zasebnim vrškom harpuna dugim petnaestak centimetara koji 
se na kopljište može pričvrstiti koljenastim spojem; strijelicama za gađanje 
ptica, koje nisu samo na vrhu zašiljene nego imaju i tri naprijed okrenute 
oštre kuke niže na dršku koje pogađaju pticu u slučaju da ju je vrh za dlaku 
promašio; nekolicinom mijehova od tuljanove kože kojima su kao mrežom 
potegačom potezali harpunima pogođene kitove ili tuljane; kopljem kojim 
su zadavali smrtni udarac životinji pogođenoj harpunom. Za razliku od 
bojnog broda i od svih drugih plovila za koje znam, kajak je pojedinačno 
skrojen prema veličini, težini i snazi ruku svog veslača. Vlasnik ga je 
zapravo "nosio", a sjedalo je bilo prišiveni komad odjeće koji se spajao s 
vlasnikovom parkom i jamčio mu nepromočivost pa ga ledeno more koje je 
pljuskalo preko paluba nije moglo smočiti. Christian Keller uzaludno je 
pokušao "odjenuti" moderne kajake skrojene prema njegovim grenlandskim 
prijateljima i otkrio da su mu bedra preširoka za otvor u kajaku te da mu 
noga ne stane ispod palube. 


S obzirom na raspon lovačkih strategija, Eskimi su bili najfleksibilniji 
i, u tehničkom smislu, najbolje opremljeni lovci u povijesti Arktika. Osim 
što su sobove, morževe i kopnene ptice ubijali posve drugačije od 
Norvežana, od njih su se razlikovali i po tome što su na oceanu u brzim 
kajacima harpunima lovili tuljane i obarali morske ptice dok su iz umiaga 
harpunima ubijali kitove na pučini. Čak ni Eskim nije mogao jednim 
ubodom usmrtiti zdravog kita pa je lov na kitove počinjao tako što bi lovac 
harpunom pogodio kita iz umiaga u kojem su veslali drugi muškarci. A to 
nije lako, što bi svi poklonici priča o Sherlocku Holmesu morali znati iz 
"Pustolovine Crnog Petra", u kojoj je zli umirovljeni kapetan broda 
pronađen mrtav u svojoj kući, proboden harpunom koji mu je ukrašavao 
zid. Sherlock Holmes provodi jedno cijelo jutro u mesnici, gdje uzaludno 
pokušava harpunom probiti truplo svinje, iz čega zaključuje da ubojica 
mora biti profesionalni lovac harpunom jer neuvježbani čovjek, koliko god 


bio jak, ne može duboko zabiti harpun. To su Eskimima omogućavale dvije 
okolnosti: kako se na kopljištu nalazio držak za izbacivanje, harpun su 
mogli baciti u većem luku, što povećava silu zamaha; te, kao i u slučaju 
ubojice Crnog Petra, dugotrajna praksa. No Eskimi su tu vještinu počinjali 
uvježbavati još u djetinjstvu pa su kao odrasli ljudi razvili ono što se zove 
hiperekstenzija ruke bacačice: ustvari dodatni, ugrađeni bacač koplja. 


Kad bi se vrh harpuna zabio u kita, oslobađao se pametno 
konstruirani koljenasti spoj pa su lovci mogli povratiti kopljište, dotad već 
odvojeno od vrha harpuna koji je ostao u kitu. Inače, da je harpunar i dalje 
držao uže vezano uz vrh harpuna i kopljište, bijesni kit povukao bi u 
morske dubine i umiaq i čitavu eskimsku posadu. Za vrh harpuna ostajao je 
pričvršćen mijeh od tuljanove kože, ispunjen zrakom, koji je plutao pa je kit 
trošio više snage pokušavajući slomiti otpor zraka u mjehuru prilikom 
zaranjanja. Kad je kit izronio da udahne, Eskimi su bacili još jedan harpun s 
još jednim pričvršćenim mijehom kako bi kita još više izmorili. Tek kad su 
ga tako iscrpili, lovci su se usudili doveslati umiaqom uz bok zvijeri i 
kopljima je usmrtiti. 

Eskimi su izumili i posebnu tehniku lova na kolutastog tuljana, 
najzastupljeniju vrstu tuljana u grenlandskim vodama koju je, međutim, 
zbog njezinih navika, bilo teško loviti. Za razliku od ostalih vrsta tuljana na 
Grenlandu, kolutasti tuljan provodi zime uz obalu Grenlanda, ali pod ledom 
i to tako što u njemu iskopa rupe za disanje kroz koje mu može proći samo 
glava (ali ne i tijelo). Te su rupe uglavnom nezamjetne jer tuljan ne dira 
stožac snijega kojim su pokrivene. Svaki tuljan ima nekoliko rupa za 
disanje, baš kao što lisica izgradi podzemni brlog s nekoliko rupa koje joj 
služe kao naizmjenični ulazi. Lovac nije mogao tek tako ukloniti snijeg s 
rupe jer bi ga tuljan čuo i shvatio da ga gore netko čeka. Zato je lovac 
strpljivo stajao tik do snježnog stošca u ledenoj tami arktičke zime, 
nepomičan čekao koliko god je sati trebalo dok ne bi začuo tuljana kako 
dolazi na brzinu udahnuti, da bi zatim pokušao životinju probosti harpunom 
kroz stožac, a da je uopće nije vidio. Kad je probodeni tuljan otplivao, vrh 
harpuna odvojio bi se od kopljišta, ali ostao je pričvršćen za uže koje je 
lovac puštao i zatezao dok se tuljan ne bi toliko iscrpio da ga se moglo 
dovući i dotući kopljem. Cijeli taj postupak teško je naučiti i uspješno 
izvršiti; Norvežani ga nikad nisu svladali. Zato su se onih povremenih 
godina kad je bilo manje drugih vrsta tuljana Eskimi prebacivali na 


kolutaste tuljane no Norvežani nisu imali tu mogućnost i zato im je prijetila 
glad. 


Eskimi su, dakle, imali te i druge prednosti u odnosu na Norvežane i 
narod Dorset. U roku od nekoliko stoljeća, koliko je trajalo širenje Eskima 
preko Kanade do sjeverozapadnog Grenlanda, nestala je kultura naroda 
Dorset koji je prije njih živio na oba područja. Zato uz Eskime nije vezan 
samo jedan već dva misterija: najprije nestanak naroda Dorset, a zatim i 
Norvežana, a oba su nestala nedugo nakon dolaska Eskima na njihove 
teritorije. Neke dorsetske naseobine na sjeverozapadu Grenlanda opstale su 
još stoljeće ili dva nakon dolaska Eskima i ne bi bilo moguće da dva takva 
naroda nisu znala za prisutnost onog drugog, a opet ne postoje izravni 
arheološki dokazi o kontaktima između njih, na primjer, eskimskih 
predmeta na suvremenim dorsetskim nalazištima i obratno. Međutim, 
postoji neizravan dokaz o kontaktu: grenlandski Eskimi poprimili su 
naposlijetku nekoliko značajki kulture naroda Dorset koje nisu imali prije 
dolaska na Grenland, među njima i koštane noževe za isijecanje snježnih 
blokova, snježne kuće u obliku kupole, tehnologiju obrade steatita i vršak 
harpuna, takozvani Thule 5. Jasno je da Eskimi nisu samo imali prilike učiti 
od naroda Dorset nego su zasigurno imali nešto i s nestankom tog naroda, 
koji je prije njih na Arktiku živio 2000 godina. Svatko može zamisliti 
vlastitu priču o tome kako je skončala dorsetska kultura. Osobno nagađam 
da su žene iz raznih skupina naroda Dorset koje su jedne teške zime umirale 
od gladi jednostavno ostavile muškarce i otišle u eskimske tabore gdje su se 
ljudi, što su dobro znale, gostili grenlandskim kitovima i kolutastim 
tuljanima. 

koko 


Što se je s odnosima između Eskima i Norvežana? Posve 
nevjerojatno, ali za svih onih stoljeća u kojima su ta dva naroda dijelila 
Grenland, Eskimi se u norveškim godišnjacima spominju samo dva ili tri 
puta, a i to su samo kratke zabilješke. 


Prvi od ta tri odjeljka iz godišnjaka mogao bi se odnositi i na Eskime i 
na narod Dorset jer se u njemu opisuje incident iz 11. ili 12. stoljeća, kad je 
dorsetska populacija još opstajala na sjeverozapadu Grenlanda, a Eskimi su 
tek dolazili. U Povijesti Norveške, očuvanoj u obliku rukopisa iz 15. 
stoljeća, objašnjava se kako su Norvežani prvi put susreli grenlandske 
domoroce: "Dalje na sjeveru izvan norveških naseobina, lovci naiđoše na 


rastom male ljude koje zovu skraelinzi. Kad ih se probode bez opasnosti za 
život, rane im pobijele i ne krvare, ali kad im se zada smrtonosna rana, 
krvare bez prestanka. Nemaju željeza, ali kao oružje koriste morževe 
kljove, a kao oruđe oštro kamenje." 


Koliko god ovaj opis bio kratak i suhoparan, iz njega naslućujemo da 
su se Norvežani "loše postavili" pa im je od samog početka vrlo loše 
krenulo s narodom s kojim su upravo počeli dijeliti Grenland. "Skraelinge", 
staronorvešku riječ kojom su Norvežani zvali sve tri grupe domorodaca 
Novoga svijeta koje su susreli na Vinlandu ili Grenlandu (Eskime, Dorset i 
Indijance), možemo približno prevesti kao "hulje". K tome, ne sluti na 
miroljubive odnose ako prvog Eskima ili Dorseta kojeg ugledate dohvatite i 
probodete kako biste ustanovili koliko će krvariti. Sjetite se da smo i u 
Poglavlju 6 spomenuli kako su Norvežani, kad su prvi put susreli grupu 
Indijanaca na Vinlandu, zasnovali prijateljstvo ubijanjem osam od njih 
devet. Iz tih prvih kontakata posve je jasno zašto Norvežani nisu uspostavili 
dobre trgovačke odnose s Eskimima. 


Drugi od tri spomena jednako je kratak i okrivljuje "skraelinge" za 
sudjelovanje u uništenju Zapadne naseobine oko 1360. godine; o njihovoj 
ulozi govorit ćemo u daljnjem tekstu. Dotični skraelinzi mogli su biti samo 
Eskimi jer je populacija Dorset dotad već nestala s Grenlanda. Spominju se 
još u jednoj jedinoj rečenici u islandskim godišnjacima za godinu 1379.: 
"Skraelinzi napadoše Grenlanđane, ubiše 18 muškaraca, zarobiše dva 
dječaka i jednu kmetkinju i odvedoše ih u ropstvo." Osim ako u 
godišnjacima nisu Grenlandu greškom pripisali napad koji je zapravo 
izvršio narod Saami u Norveškoj, taj incident se najvjerojatnije bio odigrao 
u blizini Istočne naseobine jer je Zapadna do 1379. već bila nestala, a u 
lovačkim družinama koje su lovile u Nordrseti gotovo sigurno nije bilo 
žena. Kako bismo danas trebali shvatiti tu lakonsku priču? Nama se danas 
tih 18 ubijenih Norvežana ne čini puno, u ovom stoljeću svjetskih ratova u 
kojima je ubijeno na desetke milijuna ljudi. No, sjetite se da je u Istočnoj 
naseobini ukupno živjelo najviše 4000 ljudi i da bi 18 ljudi bilo negdje 2 
posto broja odraslih muškaraca. Da neprijatelj danas napadne Sjedinjene 
Države, u kojima živi 280,000.000 ljudi, i pobije isti omjer odraslih 
muškaraca, rezultat bi bio 1,260.000 ubijenih ljudi. To jest, taj jedan jedini 
zabilježeni napad iz 1379. predstavljao je katastrofu za Istočnu naseobinu, 
bez obzira na to koliko je još ljudi poginulo u napadima 1380., 1381. tako 
redom. 


Ova tri kratka teksta jedini su pisani izvori informacija o odnosima 
između Norvežana i Eskima. U arheološke izvore informacija ubrajaju se 
norveški predmeti ili njihove kopije, pronađeni na eskimskim nalazištima i 
obratno. Poznato je ukupno 170 predmeta norveškog porijekla s eskimskih 
nalazišta, među njima i nekoliko cijelih alata (nož, škare, kresivo), ali 
uglavnom se radi samo o djelićima metala (željeza, bakra, bronce ili 
kositra) koji su Eskimima zasigurno bili dragocjeni za izradu vlastitog 
oruđa. Takvi norveški predmeti ne nalaze se samo na eskimskim 
nalazištima Inuita na lokacijama gdje su Vikinzi živjeli (u Istočnoj i 
Zapadnoj naseobini) ili koje su često posjećivali (u Nordrseti) nego i na 
lokacijama koje Norvežani nisu nikad posjetili, poput istočnog Grenlanda i 
otoka Ellesmere. Dakle, norveška je roba vjerojatno Eskimima bila 
dovoljno zanimljiva kad su njome trgovale eskimske skupine međusobno 
udaljene stotinama kilometara. Za većinu predmeta ne možemo nikako 
znati jesu li Eskimi do njih došli od samih Norvežana trgovinom, ubivši ih 
ili orobivši ili opljačkavši norveške naseobine kad su ih Norvežani 
napustili. No 10 djelića metala potječe s crkvenih zvona u Istočnoj 
naseobini, a njima Norvežani zasigurno ne bi trgovali. Pretpostavljamo da 
su se Eskimi domogli tih zvona nakon odlaska Norvežana, na primjer dok 
su živjeli u vlastitim kućama izgrađenim unutar norveških ruševina. 


Čvršći dokazi o neposrednom kontaktu tih dvaju naroda potječu od 
devet eskimskih rezbarija ljudskih likova koji su nepogrešivo norveški, što 
se može zaključiti po karakterističnim vikinškim frizurama, odjeći ili 
ukrasima na raspelu. K tome, Eskimi su od Norvežana naučili neke korisne 
tehnike. Dok su eskimska oruđa u obliku europskog noža ili pile mogle biti 
tek kopije opljačkanih norveških predmeta, dobivenih i bez prijateljskog 
kontakta sa živim Norvežaninom, dužice bačvi i vršci strijela s navojima 
kao na vijku, koje su sami izradili, upućuju na to da su doista vidjeli 
Norvežane kako izrađuju bačve i vijke ili kako se njima služe. 


S druge strane, odgovarajućih dokaza o eskimskim predmetima na 
norveškim nalazištima gotovo da i nema. Jedan eskimski češalj od jelenjeg 
roga, dvije strijelice za ptice, jedan bjelokosni držak užeta za tegljenje i 
djelić meteorskog željeza: tih pet predmeta su, koliko je meni poznato, sve 
što je pronađeno na cijelom Grenlandu nakon stoljeća i stoljeća suživota 
Eskima i Norvežana. Ni tih pet predmeta ne doimaju se kao dragocjena 
trgovačka roba već kao odbačene sitnice koje je pokupio neki Norvežanin. 
Naprosto je zapanjujuće što na norveškim nalazištima nema ni traga svih 


onih korisnih dijelova eskimske tehnologije koje su Norvežani mogli 
kopirati uz zaradu, ali nisu. Na primjer, ni na jednoj norveškoj lokaciji nema 
niti jednog djelića harpuna, bacača koplja, kajaka ili umiaqa. 

Da su Eskimi i Norvežani međusobno trgovali, vjerojatno bi bili 
trgovali morževom bjelokosti jer su Eskimi znali loviti morževe, a 
Norvežanima je njihova bjelokost trebala kao najdragocjenija izvozna roba 
za Europu. Na žalost, izravne dokaze o takvoj trgovini teško bismo i 
prepoznali jer nema načina da utvrdimo potječu li djelići bjelokosti 
pronađeni na mnogim norveškim farmama s morževa koje su ubili 
Norvežani ili Eskimi. Međutim, jedno je sigurno: na norveškim lokacijama 
ne nalazimo kosti one vrste koja bi, po mojem mišljenju, bilo 
najdragocjenija roba kojom su Eskimi mogli trgovati s Norvežanima: kosti 
kolutastih tuljana, najzastupljenije vrste tuljana na Grenlandu tijekom zime, 
koje su Eskimi uspješno lovili, a Norvežani nisu, dostupnih u ono doba 
godine kad su Norvežani kronično bili u opasnosti od iscrpljivanja zaliha 
spremljenih za zimu i gladovanja. To mi govori da se među dvama 
narodima trgovalo malo, ako i uopće. Što se tiče arheoloških dokaza o 
njihovim kontaktima, Inuiti su, po Norvežanima, isto tako mogli živjeti i na 
drugom planetu, a ne s njima dijeliti isti otok i lovišta. Ne postoje ni dokazi 
o međusobnoj ženidbi između Eskima i Norvežana, niti u obliku kostura 
niti u obliku genetskog biljega. Nakon pomne analize lubanja kostura 
pokopanih na grenlandskim grobljima, pokazalo se da nalikuju lubanjama 
kontinentalnih Skandinavaca, a nije otkriven nijedan eskimsko-norveški 
hibrid. 

I to što nisu uspostavili trgovinu s Eskimima i to što od njih nisu učili, 
iz naše je perspektive golem gubitak za Norvežane premda oni nisu tako 
smatrali. Nije da nisu imali prilike. Norveški lovci morali su vidjeti 
eskimske lovce u Nordrseti, a zatim i u vanjskim fjordovima u Zapadnoj 
naseobini, kad su onamo stigli Eskimi. Kako su i sami imali teške drvene 
čamce na vesla i razrađene tehnike lova na morževe i tuljane, Norvežani su 
morali prepoznati tehničku nadmoć Eskima, njihovih kožnih čamaca i 
lovnih metoda: Eskimi su uspijevali točno u onome što su norveški lovci 
pokušavali. Kad su kasniji europski istraživači krajem 16. stoljeća počeli 
posjećivati Grenland, odmah ih je zapanjila brzina kajaka i mogućnost 
manevriranja te su rekli da im Eskimi djeluju kao neke polu-ribe jer morem 
jure mnogo brže od ijednog europskog broda. Podjednako su ih dojmili 
eskimski umiaqi, streljačka vještina, odjeća sašivena od kože, čamci i 


rukavice bez prstiju, harpuni, plutajući mijehovi, saonice s psećom 
zapregom i metode lova na tuljane. Danci su Grenland počeli naseljavati 
1721. i smjesta su usvojili eskimsku tehnologiju, u umiaqima su plovili duž 
obale Grenlanda i trgovali s Eskimima. U roku od nekoliko godina, Danci 
su naučili više o harpunima i kolutastim tuljanima nego Norvežani u 
nekoliko stoljeća. Ipak, među danskim naseljenicima bilo je i kršćana 
rasista koji su poganske Eskime prezirali jednako kao i srednjovjekovni 
Norvežani. 


Kad bismo nepristrano pokušali nagađati u kojem su se smjeru mogli 
razvijati odnosi između Norvežana i Eskima, zaključili bismo da postoje 
mnoge mogućnosti, koje su se doista i ostvarile u kasnijim stoljećima kad 
su Europljani, na primjer Španjolci, Portugalci, Francuzi, Englezi, Rusi, 
Belgijanci, Nizozemci, Nijemci i Talijani kao i sami Danci i Šveđani, 
susretali domoroce drugdje po svijetu. Mnogi od tih europskih naseljenika 
postali su posrednici i razvili objedinjeno trgovačko gospodarstvo: europski 
trgovci naseljavali su ili posjećivali područja naseljena domorocima, 
donosili europska dobra za kojima su domoroci čeznuli i u zamjenu 
nabavljali domorodačke proizvode za kojima je čeznula Europa. Eskimi su, 
na primjer, toliko žudili za kovinom da su se potrudili i izradili oruđe od 
željeza kovanog na hladno, uzetog iz meteora Cape York koji je pao na 
sjeverni Grenland. Dalo bi se, stoga, zaključiti da se trgovina razvijala tako 
što su Norvežani od Eskima kupovali morževe i narvalove kljove, tuljanove 
kože i sjeverne medvjede i slali ih u Europu, odakle su uvozili željezo koje 
su pak Eskimi smatrali dragocjenošću. Norvežani su mogli Eskime 
opskrbljivati i tkaninama te mliječnim proizvodima: premda Eskimi, koji ne 
podnose laktozu, ne bi bili pili čisto mlijeko, zasigurno bi bili jeli mliječne 
proizvode bez laktoze poput sira i maslaca, koje Danska danas izvozi na 
Grenland. Kao i Norvežani, Eskimi na Grenlandu često su bili u opasnosti 
da umru od gladi, a da su kupovali norveške mliječne proizvode, Inuiti tu 
opasnost ne bi samo ublažili nego i obogatili svoju prehranu. Takva 
trgovina između Skandinavaca i Eskima razvila se na Grenlandu vrlo brzo 
poslije 1721.: zašto se nije razvila već u srednjem vijeku? 


Jedan odgovor glasi da su se Norvežani i Eskimi previše kulturno 
razlikovali da bi se međusobno vjenčavali ili da bi jedni od drugih učili. 
Eskimska supruga ne bi Norvežaninu ni izbliza bila korisna kao 
Norvežanka: Norvežanin je htio da mu žena zna tkati i presti vunu, paziti i 
musti krave i ovce te izrađivati skyr, maslac i sir, što su Norvežanke učile 


od djetinjstva, a Eskimke, naravno, nisu. Da se norveški lovac uistinu i 
sprijateljio s eskimskim lovcem, Norvežanin nije mogao tek tako od 
prijatelja posuditi kajak i naučiti se njime služiti jer je kajak bio vrlo složen 
dio odjeće, skrojen po mjeri, koji se pričvršćivao na čamac, napravljen tako 
da odgovara upravo tom eskimskom lovcu, a bio je djelo eskimske supruge 
koja je (za razliku od norveških djevojaka) od djetinjstva učila šiti kožu. 
Dakle, norveški lovac koji je vidio eskimski kajak nije mogao tek tako doći 
kući i reći ženi "sašij mi isto ono tamo". 

Gajite li nadu da ćete nagovoriti Eskimku da vam napravi kajak po 
mjeri ili dopusti da se oženite njezinom kćeri, morate se najprije s njome 
sprijateljiti. Međutim, vidjeli smo da su se Norvežani od početka "loše 
postavili", da su i sjevernoameričke Indijance na Vinlandu i Eskime na 
Grenlandu nazivali "huljama" te da su na oba mjesta ubili prve domoroce na 
koje su naišli. Kao kršćani vezani uz crkvu, i Norvežani su, poput gotovo 
svih srednjovjekovnih Europljana, prezirali pogane. 

Iza njihovog lošeg stava krije se i to što su Norvežani najvjerojatnije 
mislili da su oni domoroci na Nordrseti, a Eskimi uljezi. Norvežani su došli 
u Nordrsetu i ondje lovili nekoliko stoljeća prije Eskima. Kad su se Eskimi 
najzad pojavili sa sjeverozapadnog Grenlanda, Norvežani su im vjerojatno, 
što je razumljivo, nerado plaćali za morževe kljove jer su smatrali da je lov 
njihovo ekskluzivno pravo. U vrijeme kad su susreli Eskime, i same 
Norvežane već je strašno morila oskudica željeza, najpoželjnije trgovačke 
robe koju su mogli ponuditi Eskimima. 

Mi moderni ljudi, koji živimo u svijetu gdje su Europljani već došli u 
dodir sa svim "domorocima", osim s par plemena u najudaljenijim 
dijelovima Amazone i Nove Gvineje, ne uviđamo kakve bi poteškoće 
mogle iskrsnuti prilikom uspostave kontakta. Što je, po vama, zapravo 
trebao učiniti prvi Norvežanin ugledavši skupinu Eskima u Nordrseti? 
Viknuti: "Zdravo!", prići im, nasmiješiti se, početi govoriti znakovnim 
jezikom, uprijeti prstom u morževu kljovu i izvaditi grudu željeza? Kad 
sam kao biolog radio na terenu u Novoj Gvineji, proživio sam te "situacije 
prvog kontakta", kako ih zovu, i shvatio da su opasne i krajnje zastrašujuće. 
U takvim situacijama domoroci u početku smatraju Europljane uljezima i 
ispravno uočavaju da bi svaki nezvani gost mogao biti prijetnja njihovu 
zdravlju, životu i vlasništvu nad zemljom. Nijedna strana ne zna što će 
učiniti ona druga, obje strane su napete i preplašene, nijedna ne zna treba li 
pobjeći ili otvoriti vatru i netremice promatraju one druge ne bi li na njima 


uočili nagovještaj panike i početka pucnjave. Trebate biti krajnje oprezni i 
strpljivi kako biste situaciju prvog kontakta u prvom redu preživjeli, a 
kamoli još preokrenuli u prijateljski odnos. Kasniji europski naseljenici 
stekli su s vremenom nešto iskustva u takvima situacijama, ali Norvežani su 
očito najprije pucali. 

Ukratko, i Danci na Grenlandu u 18. stoljeću, kao i ostali Europljani 
koji su po svijetu sretali domoroce, suočili su se s istim nizom poteškoća 
kao i stari Norvežani: i sami su imali predrasude prema "primitivnim 
poganima", pitajući se trebaju li ih ubiti ili orobiti ili s njima trgovati ili se 
ne pucaju. Kasniji Europljani izlazili su na kraj s tim poteškoćama 
razradom tog čitavog raspona mogućnosti i biranjem one koja je najbolje 
funkcionirala u danim okolnostima, što je ovisilo o tome jesu li Europljani 
brojniji, jesu li europski muški naseljenici imali sa sobom dovoljno 
europskih žena za ženidbu, jesu li domoroci imali trgovačku robu za kojom 
su čeznuli u Europi i je li domorodačka zemlja bila Europljanima privlačna 
za naseljavanje. Međutim, srednjovjekovni Norvežani nisu razradili takav 
raspon mogućnosti. Kako nisu htjeli ili nisu mogli učiti od Eskima, a nisu 
imali nikakvu vojnu prednost u odnosu na njih, na koncu su oni nestali, a 
Eskimi ostali. 

koko 


Kraj norveške kolonije na Grenlandu često se opisuje kao "misterij". 
To je točno, ali samo djelomično jer trebamo razlučiti osnovne (to jest, one 
dugotrajne čimbenike krive za postupnu propast društva grenlandskih 
Norvežana) od neposrednih razloga (to jest, završnog udarca oslabljenom 
društvu, kad posljednji ljudi ginu ili moraju napustiti svoje naseobine). 
Samo neposredni razlozi ostaju djelomično tajanstveni; osnovni razlozi su 
jasni. To su onih pet skupina čimbenika o kojima smo već detaljno govorili: 
učinak Norvežana na okoliš, klimatske promjene, sve manje prijateljskih 
kontakta s Norveškom, sve više neprijateljskih kontakta s Eskimima i 
konzervativni svjetonazor Norvežana. 


Ukratko, Norvežani su nesmotreno iscrpili prirodna bogatstva o 
kojima su ovisili, to jest, posjekli su stabla, ogulili tratinu, pretjerano pasli 
stoku i prouzročili eroziju tla. Kad su se tek počeli naseljavati, prirodna 
bogatstva Grenlanda bila su već na rubu dostatnosti za prehranu europskog 
pastirskog društva održive veličine, a prinosi sijena na Grenlandu značajno 


variraju od godine do godine. Dakle, zbog iscrpljivanja prirodnih 
bogatstava, u lošim godinama u pitanje je došao i opstanak društva. Drugo, 
prema klimatskim izračunima iz geoloških uzoraka grenlandskog leda, kad 
su Norvežani stigli klima je bila relativno blaga (to jest, jednako "blaga" 
kao danas), u 14. stoljeću bilo je nekoliko uzastopnih hladnih godina, a 
zatim je, početkom 15. stoljeća, iznenada nastupilo hladno razdoblje 
nazvano malo ledeno doba, koje je potrajalo sve do 19. stoljeća. Tada je 
prinos sijena bio još manji, a plovidbu između Grenlanda i Norveške 
ometao je morski led. Treće, zbog otežane plovidbe, počela je slabjeti, a 
zatim i zamrla trgovina s Norveškom o kojoj su Grenlanđani ovisili zbog 
željeza, donekle drva i kulturnog identiteta. Otprilike polovica norveškog 
stanovništva umrla je u naletu crne smrti (epidemiji kuge) 1349.-50. 
Norveška, Švedska i Danska ujedinile su se 1397. pod vlašću jednog kralja 
koji je nastavio zanemarivati Norvešku kao najsiromašniju od svoje tri 
pokrajine. Potražnja europskih rezbara za morževom bjelokosti, glavnim 
grenladskim izvoznim proizvodom, pala je kad je kršćanska Europa u 
križarskim ratovima opet došla do azijske i istočnoafričke slonovače koja je 
u Europu bila prestala stizati kad su Arapi osvojili obale Sredozemlja. U 15. 
stoljeću, rezbarenje bilo kakve bjelokosti, morževe ili slonove, u Europi je 
izašlo iz mode. Zbog svih tih promjena Norveška je iscrpila resurse i nije 
više bila toliko motivirana da šalje brodove na Grenland. I drugi su narodi, 
ne samo grenlandski Norvežani, otkrili da im je gospodarstvo (ili čak 
opstanak) u opasnosti kad problemi zadese njihove glavne trgovačke 
partnere; među njima smo bili i mi Amerikanci, uvoznici nafte, kad su 
zemlje Perzijskog zaljeva 1973. uvele embargo na izvoz nafte, stanovnici 
Pitcairna i Hendersona u vrijeme sječe šuma na Mangarevi i mnogi drugi. S 
obzirom na današnju globalizaciju, primjera će vjerojatno biti još više. Na 
koncu, dolazak Eskima i nesposobnost ili nevoljnost Norvežana da provedu 
drastične promjene, upotpunjuju kvintet prvobitnih čimbenika koji su krivi 
za nestanak kolonije na Grenlandu. 

Svih tih pet čimbenika razvijalo se postupno ili je bilo na djelu dugo 
vremena. Zato se ne bismo trebali čuditi kad doznamo da nisu sve norveške 
farme, prije završnih katastrofa, bile napuštene u isto vrijeme. Na podu 
velike kuće na najvećoj farmi u okrugu Vatnahverfi u istočnoj naseobini 
pronađena je lubanja dvadesetpetogodišnjeg muškarca koja prema obradi 
radioaktivnim ugljikom potječe iz otprilike 1275. godine. To nam govori da 
je tada napušten cijeli okrug Vatnahverfi i da je lubanja pripadala jednom 


od posljednjih stanovnika jer bi preživjeli zasigurno pokopali mrtvaca, a ne 
bi mu tijelo bili ostavili na podu. Posljednji datumi dobiveni radioaktivnim 
ugljikom, koji se odnose na farme u dolini Qorlortoq u Istočnoj naseobini, 
kao centrirani su oko 1300. godine. S "Farme pod pijeskom" u Zapadnoj 
naseobini ljudi su otišli oko 1350. godine, u isto vrijeme kad su je zatrpale 
naplavine pijeska iz otopljenih ledenjaka. 

Od tih dviju norveških naseobina, prva je do kraja iščeznula manja, 
Zapadna naseobina. U odnosu na Istočnu, bila je manje bitna za uzgoj stoke 
jer je zbog sjevernijeg smještaja sezona rasta trave za sijeno bila kraća, a 
prinosi sijena znatno manji čak i u dobroj godini pa je postojala veća 
vjerojatnost da zbog hladnog ili vlažnog ljeta njezini stanovnici neće skupiti 
dovoljno sijena za životinje tijekom nadolazeće zime. Zapadna naseobina 
bila je osjetljivija i zato što je do mora vodio jedan jedini fjord pa im se 
moglo dogoditi da zbog neprijateljski nastrojene skupine Eskima na ulazu 
ne mogu doći do iznimno važnih tuljana koji su se u kasno proljeće, kad su 
Norvežanima bili glavna hrana, selili duž obale. 


Postoje dva izvora informacija o kraju Zapadne naseobine: pisani i 
arheološki. Zapis je ostavio svećenik Ivar Bardarson kojeg je iz Norveške 
na Grenland poslao berganski biskup kao pučkog pravobranitelja i 
kraljevskog poreznika te da izvijesti o stanju crkve na Grenlandu. 
Bardarson se u Norvešku vratio oko 1362. godine i nakon nekog vremena 
napisao izvještaj naslovljen Opis Grenlanda, čiji je izvorni tekst izgubljen, 
a poznajemo ga samo po kasnijim prijepisima. Najveći dio sačuvanog 
prikaza otpada na popise grenlandskih crkava i imovine, a negdje među 
njima zakopan je frustrirajuće kratak opis kraja Zapadne naseobine: "U 
Zapadnoj naseobini uzdiže se velika crkva po imenu Stensnes (Sandnes). 
Neko vrijeme bila je katedrala i biskupsko sjedište. Sada skraelinzi (hulje, 
to jest, Eskimi) imaju cijelu zapadnu naseobinu... Sve prethodno navedeno 
ispričao nam je Ivar Bardarson Grenlanđanin, godinama vrhovni nadzornik 
biskupskog imanja na Gardaru, da je sve to vidio na svoje oči, a bio je jedan 
od onih kojima je kraljev visoki povjerenik naložio da odu u Zapadnu 
naseobinu boriti se protiv skraelinga i istjerati ih odande. Kad su došli, nisu 
našli ni žive duše, ni kršćanske ni poganske..." 

Dođe mi da prodrmam mrtvog Ivara Bardarsona, frustriran zbog svih 
onih pitanja koja su ostala bez odgovora. Koje je godine otišao onamo i u 
kojem mjesecu? Je li pronašao spremljeno sijeno ili preostali sir? Kako je 
moglo iščeznuti tisuću ljudi, do posljednjeg čovjeka? Je li bilo kakvih 


znakova borbe, spaljenih kuća ili mrtvih tijela? No od Bardarsona ništa više 
ne doznajemo. 


Moramo se, stoga, okrenuti pronalascima arheologa koji su iskopali 
najviši sloj ruševina na nekoliko farmi u Zapadnoj naseobini, gdje se 
nalazilo ono što su ostavili posljednji Norvežani u onih posljednjih nekoliko 
mjeseci postojanja tih farmi. Među tim ruševinama su vrata, stupovi, krovne 
grede, namještaj, zdjele, raspela i drugi veliki drveni predmeti. To je 
neuobičajeno: kad se u sjevernoj Skandinaviji namjerno napušta farma, 
takvi dragocjeni drveni predmeti obično se pokupe i ponesu sa sobom da bi 
ih vlasnici farme iskoristili gdje god se preselili jer je drvo iznimno 
cijenjeno. Sjetite se da je u norveškom taboru na L'Anse aux Meadows na 
Newfoundlandu, iz kojeg su otišli u jednoj takvoj planiranoj evakuaciji, 
ostalo malo toga vrijednoga, ako izuzmemo 99 slomljenih čavala, jedan 
cijeli čavao i jednu pletaču iglu. Zapadna naseobina je očito napuštena ili u 
žurbi ili je pak smrt spriječila posljednje stanovnike da odnesu namještaj sa 
sobom. 

Životinjske kosti u tim najvišim slojevima pričaju nam sumornu 
priču. Među njima su: kosti stopala malih divljih ptica i zečeva, koji bi se 
inače smatrali premalima da bi se isplatili loviti i jeli bi se samo kad više 
doista ničega nije bilo; kosti tek okoćena teleta i janjeta, koji su se, 
sukladno tome, morali okotiti u kasno proljeće; prednje papčane kosti 
određenog broja krava, otprilike koliko je bilo mjesta u staji na farmi, što 
nam govori da su sve krave zaklali i pojeli sve do papaka; te djelomični 
kosturi velikih lovačkih pasa s tragovima noža na kostima. Kosti pasa inače 
gotovo uopće ne nalazimo u norveškim kućama jer Norvežani nisu jeli pse, 
poput nas danas. Ubijanjem pasa, bez kojih nisu mogli u jesenski lov na 
sobove, i tek okoćene stoke, nužne za obnovu stada, posljednji stanovnici 
zapravo su poručili da su tako očajnički gladni da ne mare za budućnost. U 
nižim slojevima ruševina kuća nađene su muhe strvinarke, koje se povezuju 
s ljudskim izmetom, a pripadaju vrstama muha koje ne mogu bez topline, 
no u gornjem sloju nalazile su se samo vrste muha koje podnose hladnoću, 
što upućuje na to da su stanovnici ostali i bez ogrjeva i bez hrane. 


Svi ti arheološki detalji govore nam da su se posljednji stanovnici 
farmi u Zapadnoj naseobini u proljeće smrznuli i umirali od gladi. 

Radilo se ili o hladnoj godini kad se tuljani selci nisu pojavili, ili je 
posrijedi bilo mnoštvo leda u fjordovima, ili je, pak, družina Eskima, koji 


su pamtili da su im Norvežani proboli rođake u znak eksperimenta kako bi 
vidjeli koliko će krvi isteći iz njih, blokirala prilaz jatima tuljana u vanjskim 
fjordovima. Prethodno ljeto vjerojatno je bilo hladno pa farmeri nisu imali 
dovoljno sijena za ishranu stoke zimi. Farmeri su bili prisiljeni ubijati 
posljednje krave, jesti čak njihove papke, ubijati i jesti pse te naokolo 
tragati za pticama i zečevima. Ako to bio slučaj, moramo se zapitati zašto 
arheolozi nisu u srušenim kućama pronašli i kosture samih posljednjih 
Norvežana. Sve mi se čini da je Ivar Bardarson propustio spomenuti da je 
njegova skupina iz Istočne naseobine očistila Zapadnu naseobinu i po 
kršćanskom obredu pokopala tijela svojih rođaka - ili je pak prepisivač koji 
je prepisao i skratio Bardarsonov izgubljeni original, ispustio njegov opis 
čistke. 

Što se tiče kraja Istočne naseobine, kraljevski trgovački brod koji je 
Grenlanđanima obećao norveški kralj posljednji je put pristao na Grenland 
1368.; dogodine je potonuo. Nakon toga, postoje zapisi o još samo četiri 
plovidbe na Grenland (1381., 1382., 1385. i 1406.), a riječ je o privatnim 
brodovima čiji su kapetani tvrdili da im je odredište zapravo bio Island i da 
su na Grenland dospjeli slučajno jer ih je vjetar otpuhao s kursa. Kad se 
prisjetimo da je norveški kralj zahtijevao ekskluzivno pravo na grenlandsku 
trgovinu kao svoj kraljevski monopol i da su posjeti privatnih brodova 
Grenlandu bili nezakoniti, četiri takva "slučajna" putovanja moraju nam se 
učiniti kao zapanjujuća slučajnost. Mnogo je vjerojatnije kako su tvrdnje 
kapetana da su se, na svoju duboku žalost, našli u gustoj magli i greškom 
završili na Grenlandu, bile samo alibi za prikrivanje pravih namjera. 
Kapetani su nesumnjivo znali da je Grenland u to vrijeme već posjećivalo 
tako malo brodova da su Grenlanđanima očajnički trebala trgovačka dobra 
pa im se norveška roba mogla prodati uz veliku zaradu. Thorstein Olaffson, 
kapetan broda iz 1406., zasigurno nije bio toliko žalostan zbog navigacijske 
pogreške kad se u Norvešku vratio tek 1410., nakon četiri godine boravka 
na Grenlandu. 

Kapetan Olafsson donio je u Norvešku tri najnovije vijesti s 
Grenlanda. Prvu, da je čovjek imenom Kolgrim 1407. spaljen na lomači jer 
je uz pomoć čarolija zaveo ženu imenom Steinunn, kći kraljeva povjerenika 
Ravna i suprugu Thorgrima Solvasona. Drugu, da je jadna Steinunn potom 
poludjela i umrla. I treću, da su se on, Olafsson, i Grenlanđanka Sigrid 
Bjornsdotter vjenčali 14. rujna 1408. u crkvi na Hvalseyu, u prisutnosti 
kumova Branda —Halldorssona,  —Thorda  Jorundarsona, = Thorbjorna 


Bardarsona i Jona Jonssona, nakon što su sretni par prethodne tri nedjelje 
ozivali u crkvi i nitko nije prigovorio. Ti lakonski opisi spaljivanja na 
lomači, ludila i vjenčanja posve su uobičajeni događaji za svako 
srednjovjekovno europsko kršćansko društvo i ničim ne nagoviještaju 
nevolje. To su posljednje pisane obavijesti koje se odnose izričito na 
Grenland. 


Ne znamo kad je točno iščeznula Istočna naseobina. Klima u 
sjevernom Atlantiku postala je između 1400. i 1420. hladnija, s mnogo više 
oluja, a više se ne spominje brodski promet prema Grenlandu. Ženska 
haljina iz 1435. iskopana na groblju na Herjolfsnesu obrađena je 
radioaktivnim ugljikom, što nam govori da su neki Norvežani možda opstali 
još nekoliko desetljeća nakon što se onaj posljednji brod 1410. vratio s 
Grenlanda, ali ne bismo trebali polagati mnogo važnosti na 1435. jer u 
obradi radioaktivnim ugljikom može doći do statističkih otklona od 
nekoliko desetljeća. Pouzdano znamo da su europski posjetitelji opet počeli 
dolaziti tek između 1576. i 1587., kada su engleski istraživači Martin 
Frobisher i John Davis ugledali Grenland i ondje pristali, susreli Eskime, 
duboko se impresionirali njihovim znanjima i tehnikama, trgovali s njima i 
oteli nekolicinu da ih pokažu u Engleskoj. Jedna dansko-norveška 
ekspedicija krenula je 1607. na Grenland s izričitim ciljem da obiđe Istočnu 
naseobinu, ali istraživače je obmanulo njezino ime pa su mislili da leži na 
istočnoj obali Grenlanda gdje, stoga, nisu našli ni traga Norvežanima. Otada 
nadalje, tijekom cijeloga 17. stoljeća, još nekoliko dansko-norveških 
ekspedicija te nizozemskih i engleskih kitolovaca zaustavilo se na 
Grenlandu i otelo još Eskima, koje su (što je nama danas nepojmljivo) 
jednostavno smatrali potomcima plavookih i plavokosih Vikinga premda su 
bili potpuno drugačijeg izgleda i jezika. 

Konačno je norveški luteranski misionar Hans Egede zaplovio 1721. 
za Grenland, uvjeren da su oteti Eskimi doista norveški katolici koje je 
Europa zaboravila prije reformacije pa su u međuvremenu prešli na 
poganstvo i sada zasigurno s nestrpljenjem iščekuju kršćanskog misionara 
da ih obrati na luteransku vjeru. Najprije je pristao u fjordovima Zapadne 
naseobine, gdje je, na vlastito iznenađenje, pronašao samo ljude koji su 
nedvojbeno bili Eskimi, a ne Norvežani, i koji su mu pokazali ruševine 
nekadašnjih norveških farmi. I dalje uvjeren da je Istočna naseobina 
smještena na istočnoj obali Grenlanda, Egede ju je ondje i potražio te nije 
našao ni traga Norvežanima. Eskimi su mu 1723. pokazali još veće 


norveške ruševine, među njima i crkvu na Hvalseyu, na jugozapadnoj obali, 
na lokaciji gdje je, kako danas znamo, bila Istočna naseobina. Nakon toga 
morao si je priznati da je norveška kolonija doista nestala i počeo je tragati 
za objašnjenjem. Od Eskima, i njihovih usmenih predaja, prikupio je 
sjećanja o naizmjeničnim razdobljima borbe i prijateljskih odnosa s 
nekadašnjom norveškom populacijom i zapitao se jesu li Norvežane 
istrijebili Eskimi. Od tog trenutka, naraštaji posjetitelja i arheologa nastoje 
pronaći odgovor na to pitanje. 


Razjasnimo na što se misterij točno odnosi. Nitko ne dvoji oko 
osnovnih uzroka propasti Norvežana, a arheološka istraživanja gornjih 
slojeva u Zapadnoj naseobini govore nam ponešto o neposrednim uzrocima 
sloma u posljednjoj godini njezina postojanja. Međutim, ne postoje 
odgovarajuće informacije o tome što se dogodilo s Istočnom naseobinom u 
posljednjoj godini postojanja jer njezini gornji slojevi nisu istraženi. Kad 
smo već ovoliko odmaknuli, ne mogu odoljeti a da ne začinim priču nekim 
nagađanjima. 

Rekao bih da je slom Istočne naseobine prije bio iznenadan nego 
postupan, sličan iznenadnom slomu Sovjetskog Saveza i Zapadne 
naseobine. Grenlandsko društvo bilo je pažljivo posložena kula od karata 
čija je sposobnost opstanka u konačnici ovisila o vlasti Crkve i glavara. 
Poštovanje prema tim vlastima vjerojatno je splasnulo kad su iz Norveške 
prestali dolaziti obećani brodovi, a klima je postala hladnijom. Posljednji 
grenlandski biskup umro je oko 1378., a iz Norveške nije stigla zamjena. 
Društvena legitimnost u norveškom je društvu ovisila o ispravnom 
funkcioniranju Crkve: biskup zareduje svećenike, a samo zaređeni svećenici 
mogli su krstiti, vjenčavati ili držati kršćanske pogrebne obrede. Kako da to 
društvo i dalje funkcionira nakon smrti onog posljednjeg svećenika kojeg je 
zaredio biskup? Isto tako, vlast glavara ovisila je o tome postoje li resursi 
koje će razdijeliti sljedbenicima kad dođu teška vremena. Ako su na 
siromašnim farmama ljudi umirali od gladi, a glavar na susjednoj, bogatijoj 
uspijevao preživjeti, bi li siromašni farmeri bili i dalje do smrti poslušni 
svom glavaru? 

U usporedbi sa Zapadnom, Istočna naseobina bila je smještena 
južnije, pogodnija za uzgoj trave za sijeno, hranila više ljudi (4000 umjesto 
samo 1000) i zato joj je manje prijetila propast. Hladnija klima bila je, 
naravno, dugoročno nepovoljna za Istočnu koliko i za Zapadnu naseobinu: 
Istočnoj je trebalo samo nekoliko uzastopnih hladnih godina više da se 


smanje stada, a ljudi počnu gladovati. Nije teško zamisliti da se na manjim i 
manje važnim farmama Istočne naseobine skapavalo od gladi. Međutim, što 
se moglo dogoditi na Gardaru, u čijim je stajama bilo mjesta za 160 krava, a 
imao je i nebrojena stada ovaca? 


Rekao bih da je na samom kraju Gardar izgledao poput prekrcanog 
čamca za spašavanje. Kad je na siromašnijim farmama Istočne naseobine 
proizvodnja sijena počela slabjeti, a stoka sva pougibala ili bila pojedena, 
stanovnici tih farmi vjerojatno su se nastojali probiti do najboljih farmi gdje 
je još bilo životinja: Brattahlida, Hvalseya, Herjolfsnesa i, kao posljednje, 
Gardara. Zupljani i sljedbenici zasigurno su priznavali vlast crkvenih 
službenika u gardarskoj katedrali ili tamošnjeg glavara zemljovlasnika sve 
dok su ih oni i božja moć naočigled štitili. Međutim, zbog gladi i popratnih 
bolesti vjerojatno su izgubili svako poštovanje prema vlasti, kao što se, 
prema zastrašujućem izvještaju grčkog povjesničara Tukidida, dogodilo 
2000 godina prije toga, kad je u Ateni vladala kuga. Rijeke izgladnjelih 
vjerojatno su pristizale na Gardar, a glavari i crkveni službenici, koji su se 
našli u manjini, više nisu mogli spriječiti klanje posljednjih krava i ovaca. 
Gardarske zalihe, možda dostatne za opstanak stanovnika, kad bi se iz 
opskrbe isključili svi susjedi, vjerojatno su iscrpljene one posljednje zime 
kad su se svi nastojali ukrcati na prekrcani čamac za spašavanje i jeli pse, 
tek okoćenu telad i janjad te kravlje papke, dakle, radili sve ono što je 
obilježilo posljednje dane Zapadne naseobine. 

Zamišljam da je taj prizor na Gardaru bio sličan onima koji su se 
1992. mogli vidjeti u mojem gradu, Los Angelesu, u vrijeme nereda 
izazvanih ubojstvom Rodneya Kinga, kad se tisuće razbješnjelih ljudi iz 
siromašnih četvrti raspršilo po gradu te pljačkalo dućane i bogate četvrti, 
protestirajući zbog odluke suda da oslobodi policajce koji su nesretnika 
brutalno premlatili. Policija je bila u znatnoj manjini i mogla je tek 
razvlačiti žutu policijsku traku preko ulica kojima se ulazi u bogate četvrti, 
u uzaludnom nastojanju da spriječi ulazak pljačkaša. Sličnu pojavu sve 
češće viđamo po cijelome svijetu i danas, kada se rijeke ilegalnih useljenika 
iz siromašnih zemalja ulijevaju u ionako prekrcane čamce za spašavanje, 
bogate zemlje, i kada se ispostavlja da granične kontrole mogu spriječiti taj 
priljev baš poput gardarskih glavara i žute policijske trake u Los Angelesu. 
Ta paralela dodatni je razlog da sudbinu Grenlanda ne otpišemo samo kao 
problem malog rubnog društva u osjetljivom okolišu, bez ikakve važnosti 


za naše, veće društvo. I Istočna naseobina bila je veća od Zapadne, ali je 
ishod bio isti; samo je trebalo više vremena. 
koko 


Jesu li grenlandski Norvežani od samog početka bili osuđeni na 
propast, živeći na način koji nije imao izgleda za uspjeh pa je bilo samo 
pitanje vremena kad će umrijeti od gladi? Jesu li bili u beznadnom položaju 
u usporedbi sa svim onim indijanskim narodima lovaca-skupljača koji su na 
mahove nastanjivali Grenland tisuće godina prije dolaska Norvežana? 


Mislim da nisu. Ne zaboravite da su prije Eskima, najmanje četiri vala 
indijanskih lovaca-skupljača stigla s kanadskog Arktika na Grenland i jedan 
za drugim izumrla. Razlog je taj što se zbog klimatskih procjena velike 
lovne vrste, bitne za prehranu lovaca - sobovi, tuljani i kitovi - sele, njihov 
broj uvelike oscilira ili se povremeno povuku s cijelih područja. I premda su 
Eskimi na Grenlandu opstali osam stoljeća, i njih su pogađale te promjene 
broja divljači. Arheolozi su otkrili mnogo eskimskih kuća, hermetički 
zatvorenih poput vremenskih kapsula, a u njima tijela eskimskih obitelji 
umrlih tijekom oštre zime. U vrijeme danske kolonizacije često se događalo 
da u dansku naseobinu dotetura Eskim i kaže da je posljednji preživjeli iz 
neke eskimske naseobine u kojoj su svi ostali stanovnici umrli od gladi. 


U usporedbi s Eskimima i svim prethodnim lovačko-sakupljačkim 
društvima na Grenlandu, Norvežani su bili u velikoj prednosti zbog 
dodatnog izvora hrane: stoke. Ustvari, biološku produktivnost biljnih 
zajednica na grenlandskom tlu indijanski lovci znali su iskoristiti samo 
lovom sobova (i još k tome zečeva, kao manje važne namirnice) koji su se 
tim raslinjem hranili. I Norvežani su jeli sobove i zečeve, ali su, usto, 
kravama, ovcama i kozama omogućili da bilje i raslinje pretvore u mlijeko i 
meso. Norvežani su, u tom pogledu, potencijalno imali mnogo širu 
prehrambenu osnovu i bolje izglede za opstanak od svih dotadašnjih 
stanovnika Grenlanda. Da su samo osim što su jeli mnogo divljih životinja 
koje su jela i indijanska društva na Grenlandu (osobito sobova, tuljane selce 
i obične tuljane) htjeli iskoristiti druge vrste hrane iz prirode, koje su 
Indijanci jeli, ali Norvežani nisu (osobito ribu, kolutaste tuljane i sve kitove 
osim onih nasukanih), možda bi bili opstali. Sami su odlučili da neće loviti 
kolutaste tuljane, ribu i kitove, vidjevši vjerojatno Eskime kako ih love. 
Umirali su okruženi obiljem neiskorištenih prehrambenih bogatstava. Zašto 


su donijeli takvu odluku koja se nama, iz današnje perspektive, čini 
samoubilačkom? 


Zapravo, iz perspektive njihovih zapažanja, vrednota i prethodnog 
iskustva, Norvežani nisu odlučivali ništa manje samoubilački nego mi 
danas. Svjetonazor su im obilježavale četiri skupine značajki. Prvo, nije se 
lako prehraniti u stalno promjenjivoj grenlandskoj klimi, čak ni modernim 
ekolozima i agronomima. Norvežani su imali tu sreću ili nesreću da su na 
Grenland došli u razdoblju kad je klima bila relativno blaga. Budući da nisu 
ondje živjeli prethodnih tisuću godina, nisu doživjeli niz hladnih i toplih 
ciklusa i nisu nikako mogli predvidjeti da će klima na Grenlandu kasnije ući 
u hladni ciklus te da će zbog toga biti sve teže držati stoku. Kad su Danci u 
20. stoljeću opet na Grenland donijeli ovce i krave, nastavili su s greškama, 
prouzročili eroziju tla pretjeranom ispašom ovaca i brzo odustali od krava. 
Moderni Grenland nije samodostatna zemlja nego uvelike ovisi o danskim 
programima pomoći i novcu koji od Europske Unije dobiva za ribolovne 
dozvole. Tako da je i prema današnjim standardima podvig 
srednjovjekovnih Norvežana, koji su razradili složenu mješavinu djelatnosti 
zahvaljujući kojoj su se prehranjivali 450 godina, impresivan i nimalo 
samoubilački. 

Drugo, Norvežani nisu stupili na Grenland kao tabula rasa da bi bili 
spremni razmotriti svako moguće rješenje za grenlandske probleme. Poput 
svih kolonizatora u povijesti, stigli su s vlastitim znanjem, kulturnim 
vrednotama i odabranim načinom života, a i jedno i drugo i treće zasnivalo 
se na iskustvu naraštaja Norvežana u Norveškoj i na Islandu. Smatrali su se 
mljekarima, kršćanima, Europljanima i povrh svega, Norvežanima. Njihovi 
norveški pradjedovi uspješno su 3000 godina uzgajali krave i izrađivali 
mliječne proizvode. Dijelili su jezik, vjeru i kulturu, baš kao što su 
Amerikance i Australce iste zajedničke značajke stoljećima vezivale uz 
Britaniju. Svi grenlandski biskupi bili su Norvežani poslani na Grenland, a 
ne Norvežani koji su odrasli na Grenlandu. Bez tih zajedničkih norveških 
vrednota, Norvežani ne bi mogli u suradnji opstati na Grenlandu. U tom 
svjetlu, razumljivo je što su ulagali u krave, lov u Nordrseti i crkve premda 
su, čisto gospodarski gledano, mogli i na bolji način iskoristiti vlastitu 
energiju. Norvežane je upropastilo isto ono društveno ljepilo zahvaljujući 
kojem su ovladali problemima na Grenlandu. Pokazuje se da je ta tema 
zajednička cijeloj povijesti, a i današnjem svijetu, kako smo već vidjeli kad 
smo govorili o Montani (Poglavlje 1): i kad se okolnosti promijene, ljudi se 


nevjerojatno tvrdoglavo drže onih vrednota zahvaljujući kojima su prije 
pobjeđivali i najveće nedaće. Toj dvojbi vratit ćemo se u Poglavljima 14 i 
16, kad budemo govorili o društvima koja su uspjela zato što su shvatila 
kojih se ključnih vrednota mogu, a kojih više ne mogu držati. 

Treće, Norvežani su, kao i ostali srednjovjekovni europski kršćani, 
prezirali poganske neeuropske narode i nisu znali kako s njima najbolje 
postupati. Tek kad je Kolumbovim putovanjem 1492. započelo istraživačko 
doba, Europljani su naučili kako makjavelistički izrabiti domoroce u svoju 
korist premda su ih i dalje jednako prezirali. Zato Norvežani nisu htjeli učiti 
od Eskima i vjerojatno su svojim postupcima na sebe navukli njihovo 
neprijateljstvo. Jednako tako nestale su i mnoge kasnije grupe Europljana 
na Arktiku, baš zato što su ignorirale Eskime ili ih pretvorile u neprijatelje, 
a najpoznatiji slučaj je 138 Britanaca iz izdašno financirane Franklinove 
ekspedicije, koji su svi do jednoga pomrli nastojeći prijeći preko područja 
kanadskog Arktika koja su naseljavali Eskimi. Na Arktiku su najviše 
uspjeha imali oni europski istraživači i naseljenici koji su u najvećoj mjeri 
usvojili eskimske metode i tehnike, poput Roberta Pearyja i Roalda 
Amundsena. 


Na koncu, moć na Grenlandu bila je koncentrirana na vrhu, u rukama 
glavara i svećenstva. Oni su posjedovali najviše zemlje (i najbolje farme), 
posjedovali čamce i kontrolirali trgovinu s Europom. Oni su bili ti koji su 
odlučili da velik dio trgovine treba činiti uvoz dobara koja su im donosila 
prestiž: luksuzna roba za najbogatija kućanstva, crkveno ruho i nakit za 
svećenike te zvona i vitraji za crkve. Onih nekoliko čamaca koristili su, 
između ostaloga, za lov u Nordrseti, kako bi došli do luksuzne izvozne robe 
(poput bjelokosti i koža sjevernih medvjeda) kojom su plaćali uvezena 
dobra. Glavari su iz dva razloga držali velika stada ovaca koja su mogla 
uništiti zemlju pretjeranom ispašom: prvo, vuna je bila druga važna izvozna 
roba kojom su se plaćala uvezena dobra; drugo, male poljoprivrednike na 
zemlji uništenoj pretjeranom ispašom bilo je lakše natjerati da postanu 
zakupci, a time i glavarevi pristaše natjecanju s drugim glavarima. 
Norvežani su mogli mnogo toga promijeniti i tako popraviti svoje 
materijalne prilike. Mogli su, na primjer, uvoziti više željeza, a manje 
luksuzne robe, češće čamcima putovati na Markland u potragu za željezom 
i drvnom gradom te kopirati (od Eskima) ili izmisliti drukčije čamce i 
drukčije lovne tehnike. No te promjene mogle su ugroziti moć, prestiž i 
uske interese glavara. U strogo kontroliranom, međusobno ovisnom 


grenladskom društvu, glavari su, zahvaljujući svojem položaju, mogli 
osujetiti svakoga tko je kanio nešto mijenjati. 

Tako su se zbog ustroja norveškog društva sukobili kratkoročni 
interesi vlastodržaca i dugoročni interesi društva u cjelini. S vremenom se 
pokazalo da je mnogo toga što su glavari i svećenici cijenili štetno za 
društvo. Pa ipak, i jake i slabe strane tog društva proizašle su iz vlastitih 
vrednota. Grenlandski Norvežani uspjeli su stvoriti europsko društvo 
jedinstvenog oblika i opstati 450 godina kao najudaljenija europska točka. 
Mi, današnji Amerikanci, ne bismo to trebali naprečac obilježiti kao 
promašaj, kad je njihovo društvo opstalo na Grenlandu dulje nego što, 
zasada, opstaje naše anglo-američko društvo u Sjevernoj Americi. 
Međutim, glavari su, u konačnici, ostali bez sljedbenika. Posljednje pravo 
koje su sebi priskrbili bila je povlastica da posljednji umiru od gladi. 


POGLAVLJE 9 
Suprotstavljeni putovi do uspjeha 
Odozdo prema gore, odozgo prema dolje m Brdski 
krajevi Nove Gvineje a Tikopija Problemi u eri 


Tokugava m Rješenja u eri Tokugava 
m Zašto je Japan uspio Drugi uspjesi 


U prethodnim poglavljima govorili smo o šest propalih društava čijem 
je konačnom slomu pridonijelo to što nisu uspjela riješiti okolišne probleme 
koje su sama stvorila ili zatekla: Uskršnjem otoku, Pitcairnu, Hendersonu, 
plemenu Anasazi, klasičnim nizinskim  Majama i  grenlandskim 
Norvežanima. Opširno sam se pozabavio njihovim neuspjesima jer nas 
mogu mnogo čemu poučiti. No nipošto se ne radi o tome da su sva propala 
društva bila osuđena na ekološku katastrofu: Islanđani već najmanje 1100 
godina opstaju u teškom okolišu, a mnoga druga društva traju tisućama 
godina. I u tim se uspješnim pričama kriju pouke, kao i nada i nadahnuće. 
One nam govore da se okolišni problemi mogu rješavati pomoću dva 
suprotstavljena pristupa koje bismo mogli nazvati pristup odozdo prema 
gore i pristup odozgo prema dolje. 


Ta spoznaja izvire osobito iz rezultata rada arheologa Patricka Kircha 
po pacifičkim otocima različite veličine, s manje ili više uspješnim ishodom 
razvoja društva. Otočić Tikopiju (5 četvornih kilometara) ljudi nastanjuju i 
nakon 3000 godina; društvo na srednje velikom otoku Mangaia (70 
četvornih kilometara) slomilo se zbog pretjerane sječe šuma, jednako kao i 
društvo na Uskršnjem otoku; a društvo na najvećem od ta tri otoka, Tongi 
(750 četvornih kilometara) održava se manje-više već 3200 godina. Zašto 
su najmanji otok i najveći otok na koncu uspjeli svladati probleme s 
okolišem dok to nije pošlo za rukom srednje velikom otoku? Kirch tvrdi da 
su prva dva pošli suprotstavl nim putovima do uspjeha i da se nijedan od ta 
dva pristupa nije dao primijeniti na srednje veliki otok. 


Mala društva kojima je zavičaj malen otok mogu se u postupanju s 
okolišem voditi pristupom odozdo prema gore. Upravo zbog veličine 
zavičaja svi stanovnici dobro poznaju cijeli otok, znaju da na njih utječu 
zbivanja na svim njegovim dijelovima, a s ostalim otočanima povezuju ih 
osjećaj pripadnosti i zajednički interesi. Zato svi znaju da će imati koristi 


ako i oni i njihovi susjedi usvoje dobre metode postupanja s okolišem. 
Takav način upravljanja zove se odozdo prema gore i pomoću njega ljudi 
zajednički rješavaju probleme. 

Većini nas poznat je taj način upravljanja, odozdo prema gore, iz 
četvrti gdje živimo ili radimo. Na primjer, svi kućevlasnici iz ulice u kojoj 
živim u Los Angelesu pripadaju udruženju kućevlasnika te četvrti, a svrha 
tog udruženja jest očuvanje sigurnosti, sklada i privlačnosti četvrti zbog 
naše vlastite dobrobiti. Svake godine biramo predsjednika našeg udruženja, 
na godišnjim sastancima raspravljamo o problematici i punimo proračun 
udruženja uplatom godišnje članarine. S tim novcem udruženje održava 
cvjetnjake na raskršćima, traži od kućevlasnika da ne sijeku stabla bez 
opravdanog razloga, pomno pregledava građevinske planove kako se ne bi 
gradile ružne ili prevelike kuće, rješava sporove među susjedima i lobira 
kod gradskih vijećnika oko onih stvari koje utječu na cijelu četvrt. Kao 
drugi primjer, u Poglavlju 1 spomenuo sam da su se zemljoposjednici koji 
žive u dolini Bitterroot u Montani, točnije u okolici Hamiltona, udružili i 
zajedno vode Teller Wildlife Refuge, čime su povećali vrijednost vlastite 
zemlje, poboljšali način života i stvorili više mogućnosti za lov i ribolov, 
premda samim time nisu riješili sve američke ili svjetske probleme. 

Suprotstavljeni pristup je onaj odozgo prema dolje, prikladan za 
velika društva s centraliziranim političkim ustrojem, poput polinezijske 
Tonge. Tonga je kudikamo prevelika da bi ijedan pojedinačni seljak 
poljoprivrednik poznavao cijelo otočje pa i samo jedan od njegovih velikih 
otoka. Moguće je da u udaljenom dijelu otočja vlada problem koji bi se 
mogao na koncu pokazati sudbonosnim za način života tog 
poljoprivrednika, a da on o njemu isprva ništa ne zna. I da zna, možda bi 
odmahnuo rukom uz standardnu izliku ntmp ("nije to moj problem") jer bi 
možda mislio da taj problem ne utječe na njega ili da će se njegovi učinci 
očitovati tek u dalekoj budućnosti. I obratno, poljoprivrednik bi mogao 
naginjati umanjivanju problema na vlastitom području (na primjer, sječe 
šuma) jer pretpostavlja da negdje drugdje postoji mnoštvo drveća, ali to 
ustvari ne zna pouzdano. 

Ipak, Tonga je i dalje dovoljno velika da na njoj nastane centralizirana 
vlast na čelu s vrhovnim glavarom ili kraljem. Za razliku od mjesnih 
poljoprivrednika, taj kralj ima pregled nad cijelim otočjem. Također za 
razliku od poljoprivrednika, kralj može biti motiviran da pazi na dugoročne 
interese cijelog otočja jer otamo izvlači bogatstvo, jer je najnoviji iz loze 


vladara koji ondje odavno vladaju i jer očekuje da će njegovi potomci 
zauvijek vladati Tongom. Tako kralj ili središnja vlast može prirodnim 
bogatstvima upravljati odozgo prema dolje i svim podanicima davati 
naredbe koje su dugoročno dobre za njih, ali o kojima ne znaju dovoljno da 
bi ih mogli sami formulirati. 


Taj pristup odozgo prema dolje poznat je građanima zemalja 
današnjeg Prvog svijeta koliko i pristup odozdo prema gore. Naviknuti smo 
na činjenicu da tijela vlasti, osobito države (u Sjedinjenim Državama) i 
savezna vlada provode ekološku i svaku drugu politiku koja utječe na cijelu 
državu ili zemlju, vjerojatno zato što vladini čelnici mogu imati pregled nad 
državom ili zemljom kakav ne može imati većina pojedinačnih građana. Na 
primjer, premda građani doline Bitterroot u Montani imaju svoj Teller 
Wildlife Refuge, polovica zemlje u državi je u vlasništvu ili pod upravom 
savezne vlade, bilo kao šume pod nacionalnom zaštitom, bilo pod 
nadležnošću Uprave za gospodarenje zemljom. 


Tradicionalna srednje velika društva, koja obitavaju na srednje 
velikim otocima, ne moraju odgovarati ni jednom od ta dva pristupa. Otok 
je prevelik da bi mjesni poljoprivrednik imao pregled nad svim dijelovima 
ili interes u svakome od njih. Zbog neprijateljstva između glavara iz 
susjednih dolina nije moguć dogovor ili usklađeno djelovanje te čak 
pridonosi uništenju okoliša: svaki glavar predvodi napade kako bi 
suparnicima posjekao stabla i poharao zemlju. Takav otok može biti 
premalen za pojavu središnje vlasti koja bi ga mogla u cijelosti kontrolirati. 
Čini se da je to bila sudbina Mangaia, a utjecalo je i na druga srednje velika 
društva iz prošlosti. Danas, kad je cijeli svijet organiziran u države, u takvoj 
se situaciji, doduše, ne nalazi onoliko srednje velikih društava kao prije, ali 
ona još može iskrsnuti u zemljama sa slabom državnom vlašću. 


Kako bih ilustrirao te suprotstavljene putove do uspjeha, ukratko ću 
ispričati priču o dvama malim društvima, u kojima je funkcionirao pristup 
odozdo prema gore (brdski krajevi Nove Gvineje i otok Tikopija) i jednom 
velikom, u kojem je funkcionirao pristup odozgo prema dolje (Japan u eri 
Tokugava, danas osma zemlja po broju stanovnika). U sva tri slučaja 
rješavali su se isti problemi s okolišem, sječa šuma, erozija i plodnost tla. 
No mnoga druga društva iz prošlosti usvojila su slične pristupe u rješavanju 
problema s vodnim resursima, ribolovom i lovom. Valja znati da pristup 
odozdo prema gore i pristup odozgo prema dolje mogu zajedno postojati 
unutar velikog društva ustrojenog kao piramidalna hijerarhija jedinica. Na 


primjer, u Sjedinjenim Državama i drugim demokratskim zemljama, 
upravljanje odozdo prema gore u mjesnim četvrtima i građanskim 
udruženjima odvija se istodobno s upravljanjem odozgo prema dolje, što 
provode brojne razine vlasti (gradska, okružna, državna i savezna). 

koko 


Prvi primjer su brdski predjeli Nove Gvineje, jedan od najvećih 
svjetskih uspjeha u upravljanju odozdo prema gore. Ljudi samoodrživo žive 
na Novoj Gvineji već otprilike 46.000 godina, a sve donedavno nisu iz 
društava izvan brdskih krajeva primali utjecaje značajne za gospodarstvo 
niti ikakve druge utjecaje osim trgovačkih dobara koje su cijenili iz 
statusnih razloga (poput ljuštura školjke kauri i perja rajskih ptica). Nova 
Gvineja velik je otok nedaleko od sjeverne obale Australije (karta na str. 
84), smještena gotovo na ekvatoru zbog čega joj nizine prekriva vruća 
tropska prašuma, ali u brdovitoj unutrašnjosti izmjenjuju se brdski lanci i 
udoline, koji završavaju planinama pokrivenim ledenjacima, visokim do 
5000 metara. Zbog brdovitog terena europski se istraživači nisu 400 godina 
mogli maknuti dalje od obale i nizinskih rijeka, a za to vrijeme uvriježila se 
pretpostavka da je unutrašnjost šumovita i nenaseljena. 

Piloti aviona u zakupu biologa i rudara, koji je 30-ih godina prošlog 
stoljeća prvi put preletio unutrašnjost otoka, ostali su stoga bez riječi kad su 
ispod sebe vidjeli krajolik koji su preobrazili milijuni ljudi za koje vanjski 
svijet dotad nije znao. Prizor je izgledao poput najgušće naseljenih područja 
Nizozemske (slika 19): široke prostrane doline s tek pokojom nakupinom 
stabala, podijeljene dokle god je pogled sezao u skladno uređene vrtove 
koje su razdvajali jarci za navodnjavanje i odvodnjavanje, terasasto uređeni 
strmi obronci nalik onima najavi ili u Japanu te sela okružena obrambenim 
palisadama. Kad su neki novi Europljani kopnenim putem došli do područja 
koje su otkrili piloti, našli su ondje poljoprivrednike koji uzgajaju taro, 
banane, jam, šećernu trsku, batate, svinje i kokoši. Danas znamo da su prve 
četiri od tih glavnih poljoprivrednih kultura (uz neke ostale, manje važne) 
uzgojene upravo na Novoj Gvineji, da su brdski krajevi Nove Gvineje bili 
jedan od samo devet samostalnih centara za kultiviranje biljaka na svijetu i 
da se ljudi ondje poljoprivredom bave oko 7000 godina - što je jedan od 
najdugovječnijih eksperimenata održive proizvodnje hrane. 


Europskim istraživačima i naseljenicima novogvinejski brđani 
djelovali su "primitivno". Živjeli su u slamnatim kolibama, neprestano 


ratovali jedni s drugima, nisu imali kraljeva pa ni glavara, nisu poznavali 
pismo i bili su oskudno odjeveni ili sasvim goli i kad je bilo hladno i kišilo 
kao iz kabla. Nisu imali kovina pa su oruđe izrađivali od kamena, drva i 
kosti. Na primjer, stabla su sjekli kamenim sjekirama, vrtove i jarke kopali 
drvenim štapovima, a jedni protiv drugih borili se drvenim kopljima i 
strijelama te noževima od bambusa. 

Pokazalo se da taj "primitivan" izgled vara jer su im poljoprivredne 
metode tehnički savršene u tolikoj mjeri da europski agronomi ni danas u 
nekim slučajevima ne shvaćaju zašto novogvinejske metode funkcioniraju i 
zašto su ondje propale dobronamjerne europske poljoprivredne inovacije. 
Na primjer, jedan europski savjetnik za poljoprivredu primijetio je, sav 
užasnut, da jedan vrt sa slatkim krumpirom na strmoj padini u vlažnom 
području ima okomite odvodne jarke koji se pružaju ravno niz padinu. 
Uvjerio je seljane da trebaju ispraviti tu groznu grešku i postaviti odvode 
vodoravno duž obrisa brda, u skladu s dobrim starim europskim običajima. 
Iz strahopoštovanja prema njemu, seljani su preusmjerili odvode, što je 
dovelo do toga da se iza odvoda nakupilo vode pa se za sljedećih obilnih 
kiša cijeli vrt odronio u rijeku pod padinom. Kako bi izbjegli upravo takav 
ishod, novogvinejski su poljoprivrednici mnogo prije dolaska Europljana 
naučili koje su prednosti okomitih odvodnih kanala obzirom na oborine i 
stanje tla u brdima. 


Ovo je samo jedna od tehnika koje su stanovnici Nove Gvineje 
iskušali po načelu pokušaja i pogreške tijekom tisuća godina kako bi mogli 
uzgojiti kulture na područjima gdje godišnje padne 1010 mm kiše, gdje su 
česti potresi, odroni tla i (na višim uzvisinama) mraz. Kako bi održali 
plodnost tla, posebno na gusto naseljenim područjima gdje su, kako bi 
proizveli dovoljno hrane, morali držati zemlju kraće na ugaru ili čak 
uzgajati kulture bez odmaranja zemlje, pribjegli su cijelom nizu tehnika 
pored silvikulture koju ću ubrzo objasniti. Tlu su dodavali korove, travu, 
stare trsove i druge organske tvari kako bi proizveli i do 16 tona komposta 
po jutru. Površinu tla nastirali su i umjetno gnojili smećem, pepelom 
preostalim od vatre, raslinjem koje su posjekli na poljima na ugaru, trulim 
deblima i kokošjim izmetom. Oko polja su prokopali jarke kako bi spriječili 
natapanje i snizili razinu podzemne vode, a organsko blato koje su iskopali 
iz tih jaraka prenosili su na površinu tla. Mahunarke koje hvataju dušik iz 
atmosfere, poput graha, izmjenjivali su s drugim kulturama - što je, 
zapravo, samostalni novogvinejski izum načela plodoreda, danas raširenog 


u poljoprivredi Prvoga svijeta kao načina održavanja razine dušika u tlu. Na 
strmim padinama sagradili su terase, podigli prepreke da zadrže tlo i, 
naravno, uklonili višak vode okomitim odvodnim jarcima koji su 
razgnjevili onog agronoma. Budući da rabe sve te specijalizirane metode, 
čovjek treba odrastati na selu kako bi naučio kako uspješno obrađivati 
zemlju u brdskim krajevima Nove Gvineje. Prijatelji iz tih krajeva koji su 
djetinjstvo proveli na školovanju, daleko od sela, kad su se vratili otkrili su 
da ne mogu održavati obiteljske vrtove jer su preskočili sve one godine 
potrebne da se ovlada velikim korpusom složenog znanja. 


Održiva poljoprivreda u brdskim krajevima Nove Gvineje donosi 
teške probleme, što se ne odnosi samo na plodnost tla nego i opskrbu 
drvom, s obzirom na to da su morali posjeći šume da naprave mjesta za 
vrtove i sela. U tradicionalnom brdskom načinu života, stabla su rabili u 
mnoge svrhe, na primjer kao drvnu građu za izgradnju kuća i ograda, kao 
drvo za izradu oruđa, posuda i oružja te kao kruto gorivo za kuhanje i 
grijanje kolibe u hladnim noćima. Brdske krajeve prvobitno su prekrivale 
šume hrasta i bukve, ali nakon tisućljeća vrtlarenja na najgušće naseljenim 
područjima (osobito u dolini Wahgi u Papui Novoj Gvineji i dolini Baliem u 
indonezijskoj Novoj Gvineji) stabla rastu tek na visini od 2500 metara. 
Gdje brđani nabavljaju sve ono drvo koje im je potrebno? 


Već prvog dana kad sam 1964. posjetio brdske krajeve, vidio sam po 
selima i vrtovima lugove jedne vrste drveta kazuarina. Poznate i kao 
željezno drvo ili presličnjak, kazuarine su skupina od nekoliko desetaka 
vrsta drveća s lišćem nalik na borove iglice, autohtonog na otocima Tihog 
oceana, Australije, jugoistočne Azije i tropske istočne Afrike, ali sada se 
sve više uvoze i drugdje zbog vrlo tvrdog drveta koje je ipak lako raskoliti 
(otuda ime "željezno drvo"). Vrstu autohtonu u brdima Nove Gvineje, 
Casuarina —oligodon, nekoliko — milijuna brđana uzgaja naveliko, 
presađivanjem mladica koje same od sebe niknu duž riječnih obala. Na isti 
način brđani sade još nekoliko vrsta drveća, ali kazuarine ima daleko 
najviše. Razmjeri presađivanja kazuarina u brdima tako su veliki da se sam 
postupak sada naziva "silvikultura", uzgoj drveća umjesto poljskih kultura 
kao u konvencionalnoj poljoprivredi (silva, ager i cultura su latinske riječi 
za šumu, polje te uzgoj). 

Europskim šumarima trebalo je vremena da počnu uvažavati osobite 
prednosti Casuarine oligodon i prednosti koje brđani imaju od lugova. Ova 
vrsta raste brzo. Njezino drvo je odlično za drvnu građu i ogrjev. Od čvorića 


na korijenu koji hvataju dušik i od obilja palog lišća tlo dobiva i dušik i 
ugljik. Stoga kazuarine razasute po obrađenim vrtovima povećavaju 
plodnost tla, dok one koje rastu u zapuštenim vrtovima skraćuju vrijeme 
koje zemlja mora provesti na ugaru kako bi obnovila plodnost prije sadnje 
nove kulture. Njezini korijeni drže tlo priljubljeno uz strme obronke i time 
smanjuju eroziju. Poljoprivrednici s Nove Gvineje tvrde da zbog tog 
drveća, iz nekog razloga, u vrtovima ima manje kukaca koji napadaju taro, 
a iskustvo pokazuje da imaju pravo i u tom kao i u mnogim drugim 
slučajevima, premda agronomi još nisu shvatili kako to stablo djeluje protiv 
nametnika. Brđani kažu i da lugove kazuarine cijene zbog estetskih razloga, 
jer im se sviđa zvuk vjetra dok puše kroz grane, a i zato što na selo bacaju 
sjenu. Tako da, zahvaljujući silvikulturi zasnovanoj na kazuarini društvo 
koje ovisi o drvetu prosperira čak i u širokim dolinama gdje su prvobitne 
šume do kraja iskrčene. 


Koliko dugo brđani na Novoj Gvineji prakticiraju silvikulturu? 
Ključevi koji su paleobotaničarima pomogli rekonstruirati povijest raslinja 
u novogvinejskim brdskim krajevima u osnovi su slični onima koje sam već 
spominjao kad sam govorio o Uskršnjem otoku, postojbini Maja, Islandu i 
Grenlandu, u Poglavljima 2-8: to su geološki uzorci iz močvara i jezera koji 
se analiziraju zbog peludi, koja se utvrđuje do razine biljnih vrsta od kojih 
je pelud potekla; prisutnost drvenog ugljena ili pougljenjenih čestica iz 
vatre (koja se sama zapalila ili koju su zapalili ljudi da bi iskrčili šume); 
nakupljanje taloga što upućuje na eroziju nakon krčenja šuma; obrada 
radioaktivnim ugljikom. 

Nova Gvineja i Australija prvi put su naseljene prije otprilike 46.000 
godina, a naselili su ih ljudi koji su se splavima ili kanuima premještali na 
istok iz Azije preko indonezijskih otoka. Nova Gvineja bila je u to vrijeme 
još spojena u jednu kopnenu masu s Australijom, gdje o dolasku tih prvih 
ljudi opširno svjedoče brojna nalazišta. Prije najmanje 32.000 godina u 
brdima Nove Gvineje pojavljuje se drveni ugljen iz čestih vatri i povećava 
pelud nešumskog drveća u odnosu na pelud šumskog drveća, što daje 
naslutiti da su ljudi već posjećivali te lokacije, vjerojatno kako bi lovili i 
skupljali orahe u šumama pandanusa, što rade i danas. Do dugotrajnijeg 
krčenja šuma i pojave umjetnih odvodnih jaraka u dolinskim močvarama 
dolazi prije otprilike 7000 godina, što nam govori da je u to vrijeme 
započela brdska poljoprivreda. U odnosu na pelud nešumskog drveća, 
količina peludi šumskog drveća nastavila se smanjivati sve do prije 


otprilike 1200 godina, kad u dvjema dolinama udaljenima 750 kilometara, 
dolini Baliem na zapadu i dolini Wahgi na istoku, gotovo istodobno naglo 
raste količina peludi kazuarine. Danas su to najšire i najiskrčenije brdske 
doline, s najviše stanovnika i najgušće su naseljene, što je vjerojatno bilo 
njihovo obilježje i prije 1200 godina. 

Pretpostavimo li da je porast peludi s kazuarine znak početka na njoj 
zasnovane silvikulture, zašto bi se ona pojavila tada, naoko nezavisno na 
dvama udaljenim brdskim područjima? U to vrijeme do krize s drvetom 
dolazilo je zbog dva ili tri čimbenika. Jedan je bilo uznapredovalo krčenje 
šuma, s obzirom na to da se prije 7000 godina poljoprivredna populacija u 
brdima počela povećavati. Drugi je povezan s gustim slojem vulkanskog 
pepela, po imenu tefra Ogovwila, koji je upravo negdje tada prekrio istočni 
dio Nove Gvineje (pa i dolinu Wahgi), ali vjetar ga nije otpuhao dovoljno 
daleko na zapad da padne i u dolinu Baliem. Ova tefra Ogowila potjecala je 
iz goleme erupcije na otoku Long Island neposredno uz obalu istočnog 
dijela Nove Gvineje. Kad sam 1972. posjetio Novu Britaniju, otok se 
sastojao od planinskog prstena promjera 24 kilometra koji je okruživao 
divovsku rupu ispunjenu kraterskim jezerom, jednim od najvećih jezera na 
nekom pacifičkom otoku. Kako smo spomenuli u Poglavlju 2, od hranjivih 
tvari donesenih takvim pepelom kulture su zasigurno bolje rasle pa je, 
stoga, porastao i broj stanovnika zbog čega se pak povećala potreba za 
drvetom, to jest drvnom gradom i ogrjevom, ali i korist od otkrića svih 
prednosti koje nudi kazuarinska silvikultura. Na koncu, ako ono što znamo 
o učestalosti El Nina u Peruu proširimo na Novu Gvineju, možda su brdska 
društva tada, kao treći čimbenik, pogađali mraz i suše. 


Ako je suditi po tome što je prije 300 do 600 godina količina peludi 
kazuarine još više porasla, moguće je da su brđani u to vrijeme dodatno 
proširili silvikulturu, na što su ih potaknula druga dva događaja: tefra 
Tibito, još veće količine vulkanskog pepela i još veći poticaj plodnosti tla i 
porast broja ljudi od tefre Ogowila, koja je također stizala s Long Islanda te 
izravno uzrokovala rupu koju ispunjava današnje kratersko jezero; a možda 
i tadašnji dolazak andskog slatkog krumpira u brda Nove Gvineje, čiji su 
prinosi nekoliko puta veći od prinosa autohtonih novogvinejskih kultura. 
Kazuarska silvikultura najprije se pojavila u dolinama Wahgi i Baliem, a 
poslije je (o čemu svjedoči pelud iz geoloških uzoraka) u različitim 
razdobljima dospjela do drugih brdskih područja, dok su je na nekim 
vanjskim područjima usvojili tek u 20. stoljeću. Sirenje silvikulture 


vjerojatno upućuje na to da se znanje o ovoj tehnici proširilo s prve dvije 
lokacije, gdje je i izmišljena, kao i na moguće kasnije dodatne izume na 
drugim područjima. 

Kazuarsku silvikulturu u brdima Nove Gvineje predstavio sam kao 
primjer rješavanja problema odozdo prema gore, premda u brdima nema 
nijednog zapisa iz kojeg bismo doznali kako je točno ta tehnika usvojena. 
No teško da se radilo o nekoj drugoj vrsti rješavanja problema jer su 
novogvinejska brdska društva ultrademokratska krajnost u metodi 
odlučivanja odozdo prema gore. Dok Nizozemci i Australci nisu 30-ih 
godina prošlog stoljeća ustanovili kolonijalnu vlast, političko ujedinjenje 
dijelova brdskih krajeva nije bilo ni u začetku: postojala su samo 
pojedinačna sela koja su se borila jedna protiv drugih i povremeno 
udruživala protiv drugih obližnjih sela. Unutar svakog sela umjesto 
nasljednih vođa ili glavara postojali su samo pojedinci, zvani "veliki ljudi" 
koji su zbog svoje osobnosti bili utjecajniji od drugih, ali i oni su živjeli u 
kolibama i obrađivali vrt kao i svi ostali seljani. Odluke su donosili (što je i 
danas slučaj) tako da bi svi seljani sjeli i razgovarali nadugo i naširoko. 
Veliki ljudi nisu smjeli naređivati, a možda im je polazilo za rukom da 
uvjere ostale da prihvate njihove prijedloge. Nas autsajdere (a tu se 
nerijetko ubrajaju i sami vladini dužnosnici na Novoj Gvineji), to 
odlučivanje odozdo prema gore zna frustrirati jer ne postoji neki imenovani 
seoski vođa kojem možete otići i brzo dobiti odgovor na zahtjev; morate se 
oboružati strpljenjem te nekoliko sati ili dana mlatiti praznu slamu sa svim 
seljanima koji imaju nešto reći o toj temi. 

To je vjerojatno bio kontekst u kojem su u brdima Nove Gvineje 
usvojene kazuarinske silvikultura i druge korisne poljoprivredne metode. U 
svakom selu ljudi su vidjeli da se krče šume, shvaćali su da im usjevi slabije 
rastu jer su vrtovi izgubili plodnost nakon početnog krčenja i iskusili 
posljedice nedostatka drvne građe i ogrjeva. Ostali narodi koje sam susreo 
nisu tako znatiželjni i skloni eksperimentima kao stanovnici Nove Gvineje. 
Kad sam tek počeo dolaziti na Novu Gvineju, čovjek koji je sa sobom nosio 
olovku, tada još nepoznat predmet, ne bi njome samo pisao nego bi je 
iskušao u nebrojene druge svrhe: ukras za kosu? svojevrstan bodež? 
predmet za žvakanje? duga naušnica? štapić u probušenoj nosnoj pregradi? 
Kad god povedem sa sobom stanovnike Nove Gvineje negdje daleko od 
njihova sela, oni stalno beru domaće biljke, pitaju mještane što se s njima 
radi i odaberu one koje će ponijeti kući i pokušati sami uzgojiti. Vjerojatno 


je netko isto tako prije 1200 godina primijetio da pored potoka rastu 
mladice kazuarine, donio ih kući kao tek još jednu biljku koju treba 
iskušati, uočio njezine blagotvorne učinke u vrtu - a zatim su najvjerojatnije 
neki drugi ljudi opazili te vrtne kazuarine i odlučili ih i sami posaditi. 


Time su, doduše, riješili probleme opskrbe drvetom i plodnosti tla, ali 
novogvinejski brđani našli su se i pred populacijskim problemom, sve 
većim brojem stanovnika. Porast stanovništva počeli su obuzdavati 
običajima koji su još vrijedili dok su mnogi moji prijatelji s Nove Gvineje 
bili djeca - osobito ratom, čedomorstvom, kontracepcijom i pobačajem 
pomoću šumskih biljaka te seksualnom apstinencijom i prirodnom 
laktacijskom amenorejom koja je trajala po nekoliko godina dok je žena 
dojila dijete. Društva s Nove Gvineje time su izbjegla sudbinu koja je zbog 
sječe šuma i porasta stanovništva sustigla Uskršnji otok, Mangarevu, Maje, 
Anasazi i mnoga druga društva. Brđani su uspijevali održivo funkcionirati 
desecima tisuća godina prije i 7000 godina nakon pojave poljoprivrede, 
unatoč tome što su se uvjeti života stalno mijenjali zbog klimatskih 
promjena i čovjekova učinka na okoliš. 


Danas se stanovnici Nove Gvineje nalaze pred novom eksplozijom 
stanovništva, koja je rezultat uspješnih mjera javnog zdravstva, uvođenja 
novih poljoprivrednih kultura i prestanka ili jenjavanja međuplemenskih 
ratova. Društvo više ne prihvaća čedomorstvo kao sredstvo za kontrolu 
rasta stanovništva. Međutim, stanovnici Nove Gvineje već su se u prošlosti 
prilagodili takvim velikim promjenama kao što je izumiranje divovskih 
životinja iz pleistocena, topljenje ledenjaka i porast temperature na kraju 
ledenoga doba, razvoj poljoprivrede, obilno krčenje šuma, provale tefre iz 
vulkana, pojave El Nina, dolazak slatkog krumpira i dolazak Europljana. 
Hoće li se i sada moći prilagoditi promijenjenim uvjetima koji potiču nagli 
porast stanovništva? 

koko 


Drugi primjer uspješna upravljanja odozdo prema gore nalazimo na 
Tikopiji, sićušnom, izoliranom tropskom otoku u jugozapadnom dijelu 
Tihog oceana (karta na str. 102). Ukupna mu je površina 5 četvornih 
kilometara, a na njemu živi 1200 ljudi, što znači da je gustoća stanovništva 
800 ljudi po četvornoj milji obradive zemlje. To je velika gustoća za 
tradicionalno društvo bez modernih poljoprivrednih tehnika. Bez obzira na 
to, otok je u kontinuitetu nastanjen već gotovo 3000 godina. 


Prvo najbliže kopno, otok Anuta, udaljeno je od Tikopije 135 
kilometara. Radi se o još sićušnijem otoku (nešto manjem od 2 četvorna 
kilometra) gdje živi samo 170 ljudi. Najbliži veći otoci, Vanikoro i Vanua 
Lava u Salamunskom otočju, odnosno otočju Vanuatu, udaljeni su 225 
kilometara, površine tek 260 četvornih kilometara. Riječima antropologa 
Raymonda Firtha, koji je godinu dana, 1928.-29., živio na Tikopiji i kasnije 
je posjećivao: "Onaj tko nije živio na tom otoku ne može shvatiti koliko je 
on izoliran od svijeta. Tako je malen da gotovo stalno vidite ili čujete more. 
[Najveća udaljenost od središta otoka do obale je nepuna dva kilometra]. S 
time je usko povezana predodžba o prostoru u domaćih ljudi. Gotovo da ne 
mogu zamisliti neku doista veliku kopnenu masu... Jednom me skupina 
otočana ozbiljno upitala: 'Prijatelju, postoji li na svijetu zemlja gdje se ne 
čuje more?' Njihova prostorna ograničenost ima još jednu, manje uočljivu 
posljedicu. 

Svi prostorni odnosi svode se na izraze "prema kopnu" i "prema 
moru". Tako da i sjekiru koja leži na podu kuće na taj način smještaju u 
prostor, a čak sam čuo kako jedan čovjek drugome skreće pažnju riječima: 
"Imaš malo blata na obrazu okrenutom moru.' Dan za danom, mjesec za 
mjesecom, ništa ne prekida ravnu liniju jasnog horizonta i nema blijede 
izmaglice koja ukazuje na neko drugo kopno." 


U tradicionalnim malim kanuima bilo je opasno zaputiti se pučinom 
po jugozapadu Tihog oceana, sklonog ciklonima, do bilo kojeg od tih 
najbližih otoka premda je za Tikopijce to bila velika pustolovina. Kako su 
kanui bili mali, a putovanja rijetka, mogla se uvesti samo strogo ograničena 
količina robe pa su u praksi jedina gospodarski značajna uvozna dobra bili 
kamen za izradu oruđa i mlade osobe s Anute kao bračni drugovi. Kako 
kamen na Tikopiji nije dovoljno kvalitetan za izradu oruđa (baš kao i na 
otocima Mangareva i Henderson, Poglavlje 3), opsidijan, vulkansko staklo, 
bazalt i rožnjak Tikopijci su uvozili s Vanua Lave i Vanikoroa, s time da je 
taj uvezeni kamen zapravo potjecao s mnogo udaljenijih otoka u 
Bismarckovom, Salomonskom i Salamunskom otočju. Uvozili su i 
luksuznu robu: ljušture školjki za izradu ukrasa, lukove i strijele i (nekoć) 
lončariju. 

Nije stoga postojala mogućnost da glavne prehrambene sastojke 
uvezu u količinama koje bi bile važan doprinos preživljavanju na Tikopiji. 
Točnije, morali su proizvesti i spremiti dovoljno viškova hrane kako bi 
izbjegli glad u svibnju i lipnju, to jest suhom razdoblju godine, kao i poslije 


ciklona koji u nepredvidljivim razmacima poharaju vrtove. (Tikopija je 
smještena u glavnom ciklonskom pojasu Tihog oceana, gdje u jednom 
desetljeću prosječno bude 20 uragana). Zato je preživljavanje na Tikopiji 
zahtijevalo rješavanje dvaju problema 3000 godina: kako na pouzdan način 
proizvesti dovoljno hrane za prehranu 1200 ljudi te kako spriječiti porast 
stanovništva koje se u tom slučaju ne bi imalo čime prehraniti. 


Naš glavni izvor informacija o tradicionalnom načinu života na 
Tikopiji jest Firthov rad, koji spada među klasike antropoloških 
istraživanja. Premda su Europljani "otkrili" Tikopiju već 1606., europski 
utjecaj ostao je zbog izoliranosti otoka zanemariv do 19. stoljeća, s time da 
su misionari došli tek 1857., a otočani se počeli obraćati na kršćanstvo tek 
poslije 1900. godine. Zato je Firth 1928.-29. bio u boljem položaju od 
kasnijih gostujućih antropologa jer je promatrao kulturu koja je još 
sadržavala mnoge tradicionalne elemente iako se već počela mijenjati. 

Održivost proizvodnje hrane na Tikopiji pospješuju neki od ekoloških 
čimbenika o kojima smo govorili u Poglavlju 2, a zbog kojih se društva na 
nekim pacifičkim otocima obično bolje održavaju i manje su osjetljiva na 
oštećenje okoliša od društava na drugim otocima. Održava se jer joj 
pogoduju obilne oborine, umjerena zemljopisna širina, smještaj u zoni 
obilnih padalina vulkanskog pepela (iz vulkana na drugim otocima) i obilne 
padaline azijske prašine. Ti čimbenici su prava zemljopisna sreća za 
Tikopijce: povoljni uvjeti za koje osobno nisu bili zaslužni. Zasluge za 
preostali dio sreće moraju se pripisati njihovim vlastitim djelima. Cijelim 
otokom na mikrorazini gospodare tako da kontinuirano i održivo proizvode 
hranu, dok na mnogim drugim otocima Tihog oceana prevladava primitivna 
ekstenzivna poljoprivreda krčenja i paljenja šume. Gotovo da i ne postoji 
biljna vrsta kojom se Tikopijci ne koriste na neki način: od trave prave 
nastore za vrtove, a s divljih stabala beru plodove u vremenima gladi. 


Dok se s mora približavate Tikopiji, učini vam se da otok prekriva 
visoka netaknuta prašuma s nekoliko "katova" drveća, slična onima koje 
pokrivaju nenastanjene otoke Tihog oceana. Tek kad pristanete i zadete 
među stabla, shvatite da prave prašume ima tek ponegdje na najstrmijim 
liticama, a da je ostali dio otoka posvećen proizvodnji hrane. Veći dio 
površine otoka pokriva voćnjak u kojem su najviša stabla autohtone ili 
uvoze vrste koje proizvode jestive orahe, voće ili neke druge korisne 
proizvode od kojih su najvažniji kokosovi orasi, hljebovac i palme sago 
koje daju jestivi škrob. Ne toliko brojna, ali ipak dragocjena krošnjata stabla 


jesu domaći badem (Canarium harveyi), Burckella ovovata s orašastim 
plodovima, tahićanski kesten Inocarpus fagiferus, navele Barringtonia 
procera i tropski badem Terminalia catappa. Korisnim srednje visokim 
stablima pripada palma betel čiji orasi sadrže narkotik, vi-jabuka Spondias 
dulcis i srednje visoko drvo mami Antiaris toxicara, koje dobro pristaje u taj 
voćnjak i od čije se kore izrađuje odjeća, umjesto kore dudovca kao na 
ostalim polinezijskih otocima. U podnožju tih naslaga drveća zapravo se 
nalazi vrt za uzgoj jamsova, banana i divovskog močvarnog taroa 
Cyrtosperma chamissonis. Većina njegovih varijanti zahtijeva močvarne 
uvjete, ali Tikopijci uzgajaju genetski klon, ciljano prilagođen njihovim 
voćnjacima na obroncima, prilično suhi, zbog odvodnih jaraka. Cijeli taj 
višekatni voćnjak jedinstven je na Tihom oceanu po tome što rasporedom 
oponaša prašumu, jedino što su u njemu sve biljke jestive dok su plodovi s 
većine prašumskih stabala nejestivi. 

Osim ovih velikih voćnjaka, za proizvodnju hrane postoje još dvije 
vrste malih, otvorenih površina bez stabala. Jedna je mala slatkovodna 
močvara, gdje se uzgaja uobičajena varijanta divovskog močvarnog taroa, 
navikla na vlagu, a ne ona specifična, klonirana za sušne uvjete, koja raste 
na obroncima. Druga su polja na kojima se uz kratko držanje zemlje na 
ugaru i mnogo radne snage, gotovo stalno proizvode tri gomoljike: taro, 
jams, a sada i manioka, uvezena iz Južne Amerike, koja je uvelike 
zamijenila autohtoni jams. Na tim je poljima potreban gotovo stalan priljev 
radne snage koja će ih plijeviti te nastirati travom i šibljem kako se usjevi 
ne bi isušili. 

Glavni je prehrambeni proizvod tih voćnjaka, močvara i polja biljna 
hrana puna škroba. Do bjelančevina su, u nedostatku domaćih životinja 
većih od kokoši i pasa, tradicionalni Tikopijci dolazili u manjoj mjeri loveći 
patke i ribu na jedinom otočnom boćatom jezeru, a u većoj mjeri ribu i 
školjke iz mora. Iskorištavanje hrane iz mora ostalo je unutar održivih 
ribu, morao je imati njihovu dozvolu; tabuima su, dakle, spriječili 
prekomjeran izlov. 

Stanovnici Tikopije morali su, ipak, pribjeći dvjema vrstama krizne 
prehrane kako bi prebrodili sušno razdoblje godine, s niskim prinosima i 
povremene ciklone koji su znali uništiti vrtove i plodove u voćnjacima. 
Prvo, vrenjem u jamama pretvarali su višak hljebovca u škrobno tijesto koje 
spremljeno može trajati dvije-tri godine. Drugo, na preostalim predjelima 


neposječene djevičanske prašume brali su voće, orahe i druge jestive 
dijelove biljaka, što nije bila omiljena hrana, ali mogla je spasiti ljude od 
inače sigurnog gladovanja. Kad sam 1976. posjetio drugi polinezijski otok, 
Rennell, za svaku pojedinačnu vrstu od nekoliko desetaka vrsta šumskog 
drveća koje ondje rastu pitao sam otočane jesu li joj plodovi jestivi. 
Ispostavilo se da postoje tri odgovora: rekli su mi da je voće s nekih stabala 
"jestivo", da je voće s drugih stabala "nejestivo", a da se voće s ostalih 
stabala "jede samo u vrijeme hungi kenge". Kako nikad nisam čuo za hungi 
kenge, pitao sam što je to. Rekli su mi da se radi o najvećem ciklonu koji 
pamte, koji je 1910. poharao vrtove na Rennellu i doveo ljude na rub gladi 
od koje su se spasili jedenjem šumskog voća koje im se osobito ne sviđa i 
koje inače ne bi jeli. Na Tikopiji, na koju se prosječno godišnje obruše dva 
ciklona, takvo je voće zasigurno još važnije nego na Rennellu. 

Eto, tako Tikopijci osiguravaju održivu količinu hrane. Drugi 
preduvjet za naseljenost Tikopije u održivim granicama jest jednak, 
nepromjenjiv broj stanovnika. Firth je za prvog posjeta Tikopiji 1928.-29. 
izbrojio 1278 ljudi. Od 1929. do 1952. stanovništvo je raslo stopom od 1,4 
posto godišnje, što je umjeren porast koji je sigurno bio veći u doba 
naraštaja nakon prvotnog naseljavanja Tikopije prije otprilike 3000 godina. 
No i ako samo pretpostavimo da je prvotna stopa rasta populacije na 
Tikopiji također bila tek 1,4 posto godišnje, a da je prvih naseljenika u 
kanuu bilo 25, to bi značilo da bi broj stanovnika na otoku od 5 četvornih 
kilometara za tisuću godina narastao na apsurdnih 25 milijuna ili na 25 
bilijuna do 1929. Jasno je da to nije moguće: broj stanovnika nije mogao i 
dalje rasti tom stopom jer bi svoju suvremenu razinu od 1278 ljudi otok bio 
dosegnuo u samo 283 godine nakon dolaska ljudi. Kako to da se broj 
stanovnika Tikopije nije promijenio ni nakon te prve 283 godine? 


Firth je saznao da su se na otoku te 1929. još služili sa šest metoda 
kontrole prirasta stanovništva, dok su sedmu dotad već prestali rabiti. I 
većina čitalaca već je vjerojatno koristila jednu ili više tih metoda, na 
primjer kontracepciju ili pobačaj i moguće je da ih je na to neizravno 
nagnao i prevelik broj ljudi na Zemlji ili obiteljske materijalne prilike. No 
na Tikopiji otvoreno kažu da kontracepciju i druge mjere kontrole rasta 
stanovništva rabe zato što ne žele da otok postane prenapučen ni da obitelj 
ima više djece nego što ih zemlja može hraniti. Na primjer, tikopijski 
glavari svake godine izvode ritual u sklopu kojeg propovijedaju ideal o 
nultom prirodnom prirastu stanovništva na otoku, ne znajući da se 


organizacija istog imena (ali kasnije preimenovana) i posvećena istom cilju 
pojavila i u Prvom svijetu. Roditelji na Tikopiji smatraju da djecu treba 
rađati dok najstariji sin ne dođe u dob za ženidbu, a poslije više ne, te da ne 
treba imati više djece od četvero, dječaka i djevojčice, dječaka i jedne ili 
dviju djevojčica. 

Od tradicionalnih sedam  tikopijskih metoda kontrole rasta 
stanovništva, najjednostavnija kontracepcija bio je prekinut snošaj. Druga 
metoda bio je pobačaj koji su izazivali tako da su trudnici neposredno pred 
termin poroda pritiskali trbuh ili na njega stavljali vruće kamenje. Ako se 
dijete ipak rodilo, čedomorstvo su obavljali tako da su novorođenče 
zakapali živo, gušili ga ili ga polegli na trbuh. Mladi sinovi iz obitelji s 
malo zemlje nisu se ženili, a i neudane žene, kojih je u tom slučaju bilo 
previše, radije se nisu udavale nego da udu u poligamni brak. (Na Tikopiji 
je nevjenčan onaj koji nema djece, što ne isključuje spolni odnos s 
prekinutim snošajem te pribjegavanje pobačaju ili čedomorstvu u slučaju 
potrebe). Još jedna metoda bilo je samoubojstvo pa se tako između 1929. i 
1952., sedmero ljudi (šest muškaraca i jedna žena) objesilo dok ih je 
dvanaest (sve žene) otplivalo na pučinu. Mnogo uobičajenije od takvog 
pravog samoubojstva bilo je "prividno samoubojstvo", kad bi se ljudi 
otisnuli na opasna prekomorska putovanja u kojima je između 1929. i 1952. 
nastradao 81 muškarac i tri žene. Takva putovanja morem kriva su za smrt 
više od trećine svih mladih neženja. Jesu li putovanja morem bila virtualno 
samoubojstvo ili tek nehajno ponašanje tih mladića nedvojbeno je variralo 
od slučaja do slučaja, ali vjerojatno je razlog često bio taj što mladi sinovi 
siromašnih obitelji nisu imali svijetlu budućnost kad bi na gusto napučenom 
otoku zavladala glad. Na primjer, Firth je 1929. saznao da se Tikopijac Pa 
Nukumara, mladi brat tada još živog glavara, otisnuo na pučinu s dva sina 
za vrijeme velike suše i gladi, s izričitom namjerom da umre brzo, a ne da 
polako umire od gladi na obali. 


Sedma metoda kontrole rasta stanovništva više se nije upotrebljavala 
u vrijeme kad je Firth počeo dolaziti, ali o njoj je doznao iz usmenih 
predaja. Negdje u 17. ili početkom 18. stoljeća, ako je suditi prema 
navodima mnogih naraštaja koji su odonda protekli, nekadašnji veliki zaljev 
s morskom vodom na Tikopiji pretvorio se u današnje boćato jezero jer se 
zatvorio pješčani sprud na ušću zaljeva. Zbog toga su izumrla nekada 
bogata nalazišta školjaka i drastično se smanjila riblja populacija, a klan 
Nga Ariki koji je živio na tom dijelu Tikopije zahvatila je glad. Klan je 


reagirao tako što je napao i istrijebio klan Nga Ravenga i domogao se 
njihove zemlje i obale. Generaciju-dvije kasnije klan Nga Ariki opet je 
napao, ovoga puta preostale članove klana Nga Faea, koji su radije pobjegli 
s otoka u kanuima (i time počinili prividno samoubojstvo) nego da čekaju 
umorstvo na kopnu. Ta usmena sjećanja potvrdili su arheolozi koji su 
pronašli dokaze o zatvaranju zaljeva i lokacijama na kojima su bila sela. 


Većina od ovih sedam metoda kojima su Tikopijci održavali stalan 
broj stanovnika iščeznule su ili se smanjile tijekom 20. stoljeća pod 
utjecajem Europljana. Britanska kolonijalna vlast na Salamunskom otočju 
zabranila je putovanja morem i ratovanje, dok su kršćanski misionari 
propovijedali protiv pobačaja, čedomorstva i samoubojstva. Zbog toga je 
stanovništvo Tikopije poraslo s 1278 ljudi, koliko ih je bilo 1929., na 1753 
do 1952. kad su dva razorna ciklona u razmaku od 13 mjeseci poharala 
polovicu usjeva na Tikopiji i prouzročila masovnu glad. Britanska 
kolonijalna vlast na Salamunskom otočju kratkoročno je sanirala krizu 
poslavši hranu, a zatim je na dugi rok problem dugoročno riješila tako što je 
Tikopijcima dopustila ili ih poticala da se presele na slabije napučene 
Salamunske otoke. Danas tikopijski glavari ograničavaju broj Tikopijaca 
koji mogu živjeti na otoku na 1115 ljudi, što je blizu broju stanovnika koji 
se tradicionalno održavao čedomorstvom, samoubojstvom i drugim danas 
neprihvatljivim sredstvima. 


Kako je i kada nastalo znamenito održivo gospodarstvo na Tikopiji? 
Patrick Kirch i Douglas Yen pokazali su kroz arheološka iskapanja da 
otočani nisu cijelo gospodarstvo osmislili odjednom nego da se razvijalo 
tijekom gotovo 3000 godina. Otok su oko 900. godine pr.n.e. prvi naselili 
Lapiti, preci modernih Polinežana, o čemu smo govorili u Poglavlju 2. Ti 
prvi naseljenici uvelike su utjecali na otočni okoliš. Ostaci drvenog ugljena 
na arheološkim nalazištima pokazuju da su šumu iskrčili paljenjem. Gostili 
su se kolonijama morskih ptica, kopnenih ptica i voćnih šišmiša, koji su se 
ondje razmnožavali, kao i ribom, školjkama i morskim kornjačama. U roku 
od tisuću godina iskorijenjena je tikopijska populacija pet vrsta ptica 
(crnokrile blune, Audubonovog zovoja, šarene kokošice, crvenolice 
kokošine i crnoleđe čigre), a kasnije i crvenonoge blune. Ostaci smetlišta 
otkrivaju da su, također u tih prvih tisuću godina, gotovo iskorijenili voćne 
šišmiše, da se broj ribljih i ptičjih kostiju smanjio tri puta, a broj ljuštura 
školjki deset puta te da je pao broj najvećih primjeraka golemih školjkaša i 


puževa turbana (pretpostavljamo zato što je ljudima bilo draže vaditi 
najveće primjerke). 

Oko 100. godine pr.n.e. gospodarstvo se počelo mijenjati jer su ti 
prvotni izvori hrane iščeznuli ili bili iscrpljeni. Tijekom sljedećih tisuću 
godina prestaje gomilanje drvenog ugljena na arheološkim nalazištima, a 
pojavljuju se ostaci domaćeg badema (Canarium harveyi), što upućuje na to 
da Tikopijci više nisu krčili i palili šume kako bi dobili obradivu zemlju 
nego su se priklonili uzgoju voćnjaka s orašastim plodovima. Kako bi 
nadoknadili drastičan manjak ptica i hrane iz mora, ljudi su se prebacili na 
intenzivno svinjogojstvo pa je neko vrijeme svinjetina bila izvor gotovo 
polovice bjelančevina u prehrani. I gospodarstvo i predmeti naglo se 
mijenjaju oko 1200. godine n.e. kad s istoka dolaze Polinežani čije su se 
osobite kulturne značajke formirale na području Fidžija, Samoe i Tonge 
među potomcima iz lapitskih seoba koji su u početku također naselili 
Tikopiju. Upravo su ti Polinežani sa sobom donijeli metodu vrenja i 
pohranjivanja hljebovca u jame. 


Oko 1600. godine svjesno su donijeli važnu odluku, zabilježenu u 
usmenim predajama i arheološki dokazanu, da pokolju sve svinje i da 
bjelančevine otada dobivaju povećanom potrošnjom ribe, školjki i kornjača. 
Prema pričama samih Tikopijaca, preci su tako odlučili jer su svinje ulazile 
u vrtove i rovale po njima, predstavljale ljudima konkurenciju u pogledu 
hrane, nisu bile isplative za prehranu ljudi (svinja mora pojesti 4,5 
kilograma povrća, koje jedu i ljudi, da bi se dobilo samo pola kilograma 
svinjetine) i postale su luksuzna hrana za glavare. Kad su uklonili svinje i 
kad se negdje u isto vrijeme tikopijski zaljev pretvorio u boćato jezero, 
tikopijsko gospodarstvo zadobilo je, u osnovi, oblik u kojem se nalazilo kad 
su se u 19. stoljeću ondje počeli nastanjivati prvi Europljani. Tako da su 
Tikopijci sve do 20. stoljeća, kad je ojačao utjecaj kolonijalne vladavine i 
kršćanskog misionarstva, tri tisućljeća zapravo samoodrživo živjeli na 
udaljenoj točkici kopna kojom su gospodarili na mikrorazini. 

Tikopijci su danas podijeljeni u četiri klana, a svaki vodi nasljedni 
glavar koji ima više ovlasti od nenasljednog velikog čovjeka iz brdskih 
krajeva Nove Gvineje. Bez obzira na to, razvoj tikopijskog načina 
prehranjivanja bolje opisuje metafora odozdo prema gore nego odozgo 
prema dolje. Cijela se tikopijska obala može prehodati u manje od pola 
dana, tako da svaki Tikopijac dobro poznaje cijeli otok. Populacija je 
dovoljno mala da svaki stanovnik Tikopije poznaje sve ostale stanovnike po 


imenu i prezimenu. Iako svaki komad zemlje ima ime i u vlasništvu je neke 
skupine rođaka po očevoj lozi, svaka kuća ima komade zemlje na različitim 
dijelovima otoka. Ako se vrt trenutačno ne koristi, svatko smije privremeno 
u njemu zasaditi kulture, a da ne treba pitati vlasnika za dozvolu. Svatko 
smije loviti ribu na svakom grebenu, bez obzira na to je li greben ispred 
nečije kuće. Kad otok pogode ciklon ili suša, pogode ga cijeloga. Tako da 
sve Tikopijce, unatoč tome što pripadaju različitim klanovima i što sve 
rodbinske skupine ne posjeduju jednako mnogo zemlje, muče isti problemi i 
svi su izloženi na milost i nemilost istim opasnostima. Kako su izolirani i 
površinom maleni, Tikopijci moraju kolektivno odlučivati otkad su naselili 
otok. Antropolog Raymond Firth naslovio je svoju prvu knjigu Mi, Tikopija 
jer je od Tikopijaca često čuo tu frazu ("Matou nga Tikopia") dok su mu 
objašnjavali kakvo im je društvo. 


Istina je da su tikopijski glavari ujedno vrhovni gospodari klanovske 
zemlje i kanua te da preraspodjeljuju resurse. No prema polinezijskim 
standardima, Tikopija je jedno od najmanje raslojenih glavarstava s 
najslabijim glavarima. Glavari i njihove obitelji sami za sebe proizvode 
hranu te okopavaju vrtove i voćnjake kao i pučani. Firthovim riječima: 
"Naposljetku, način proizvodnje svojstven je društvenoj tradiciji koje je 
glavar tek glavni posrednik i tumač. On i njegovi ljudi imaju zajedničke 
vrednote: ideologiju srodstva, rituale i moral, sve potkrijepljeno legendama 
i mitologijom. Glavar je u znatnoj mjeri čuvar te tradicije, ali nije jedini. 
Stariji od njega, kolege glavari, pripadnici njegova klana pa i članovi 
njegove obitelji, štuju iste vrijednosti pa ga savjetuju i kritiziraju njegove 
postupke." Tako da su tikopijski glavari u toj ulozi mnogo manje upravljali 
odozgo prema dolje nego vode društva o kojem ćemo sada govoriti. 

koko 


Naša druga priča o uspjehu nalik je Tikopiji po tome što i u njoj 
glavnu ulogu igra gusto naseljeno otočno društvo, izolirano od svijeta, koje 
uvozi vrlo malo gospodarski važnih dobara, a iza njega je duga povijest 
samodostatnog i održivog načina života. Međutim, sličnost tu prestaje jer na 
tom otoku živi 100.000 puta više ljudi nego na Tikopiji, postoji jaka 
središnja vlast, industrijska je ekonomija Prvoga svijeta, izrazito raslojeno 
društvo kojim vlada bogata i moćna elita, a u rješavanju okolišnih problema 
velik udio imaju inicijative koje se provode odozgo prema dolje. Predmet 
naše analize je Japan prije 1868. 


Europljani i Amerikanci ne znaju da Japan već odavno gospodari 
svojim šumama na znanstvenim osnovama. Profesionalni šumari smatraju 
da su se danas rasprostranjene šumarske tehnike počele razvijati u 
njemačkim kneževinama u 16. stoljeću i otuda se u 17. i 18. stoljeću 
proširile na ostatak Europe. Stoga ukupna površina šume u Europi, koja je 
postojano padala još od začetaka poljoprivrede prije 9000 godina, zapravo 
raste još negdje od 19. stoljeća. Kad sam 1959. prvi put bio u Njemačkoj, 
zapanjio sam se otkrivši koliko su veliki lijepo uređeni nasadi šuma koji 
prekrivaju veći dio zemlje jer sam Njemačku smatrao industrijaliziranom, 
napučenom i urbanom. 


Međutim, ispostavlja se da je i Japan, neovisno i istodobno s 
Njemačkom, razvio gospodarenje šumama odozgo prema dolje. I to je 
iznenađenje, jer je i Japan, poput Njemačke, industrijalizirana, napučena i 
urbana zemlja. Ima najveću gustoću stanovništva od svih zemalja Prvoga 
svijeta, gotovo 1000 ljudi po četvornoj milji ukupne površine ili 5000 ljudi 
po četvornoj milji obradive zemlje. Unatoč toj velikoj populaciji, gotovo 80 
posto površine Japana čine rijetko naseljene šumovite planine (slika 20), 
dok je većina ljudi i poljoprivrede zbijena u nizinama na koje otpada samo 
petina površine države. Te se šume tako dobro štite i njima se tako dobro 
gospodari da se ne prestaju širiti iako se iskorištavaju kao dragocjeni izvori 
drvne građe. Zbog tog šumskog pokrivača, Japanci svoju otočnu državu 
često nazivaju "zelenim arhipelagom". Premda ovaj pokrivač na prvi pogled 
nalikuje na nedirnutu šumu, zapravo je većina prvobitnih dostupnih šuma 
posječena prije 300 godina, a na njihovo mjesto došle su iznova izrasle 
šume i nasadi kojima se na mikrorazini gospodari jednako pomno kao 
onima u Njemačkoj i na Tikopiji. 

Japanska šumarska politika nastala je kao odgovor na ekološku i 
populacijsku krizu do koje su, paradoksalno, doveli mir i blagostanje. 
Počevši od 1467. Japan su gotovo 150 godina potresali građanski ratovi 
nakon što se slomila vladajuća koalicija moćnih kuća, nastala kad je carska 
vlast propala i prešla u ruke nekoliko desetaka autonomnih ratnika velikaša 
(zvanih daimjo) koji su se borili jedni protiv drugih. Ratovi su okončani 
vojnim pobjedama ratnika Tojotomija Hidejošija i njegova nasljednika 
Tokugave Iejasua. Rat je završio 1615. kad je Iejasu na juriš osvojio tvrđavu 
obitelji Tojotomi u Osaki, a preostali Tojotomiji izvršili samoubojstvo. 


Već je 1603. car Iejasuu podijelio nasljednu titulu šoguna, poglavara 
ratničkog staleža. Otada je stvarnu moć imao šogun sa sjedištem u glavnom 


gradu Edi (moderni Tokio), dok je car ostao u starom glavnom gradu Kjotu 
kao obična figura. Pod izravnom upravom šoguna bila je četvrtina površine 
Japana, dok su preostale tri četvrtine bile pod upravom 250 daimjoa kojima 
je šogun vladao čvrstom rukom. Vojna sila postala je šogunov monopol. 
Daimjoi se više nisu smjeli boriti jedni protiv drugih, a bez šogunove 
dozvole nisu se mogli ni oženiti, preurediti dvorac niti ostaviti imovinu u 
nasljedstvo sinu. Godine od 1603. do 1867. u Japanu se nazivaju erom 
Tokugava, a u tom razdoblju je niz šoguna iz loze Tokugava sačuvao Japan 
od rata i stranog utjecaja. 


Zahvaljujući miru i blagostanju, u Japanu su stanovništvo i 
gospodarstvo eksplodirali. U prvih stotinu godina nakon okončanja ratova, 
broj se stanovnika udvostručio jer je došlo do sretnog spoja više čimbenika: 
vladao je mir, ljudi su bili relativno slabo izloženi epidemijama bolesti koje 
su u to vrijeme pogađale Europu (zbog zabrane putovanja u inozemstvo i 
posjeta stranaca: vidi u daljnjem tekstu), a poljoprivredna se proizvodnja 
povećala jer su do Japana došle dvije nove kulture s visokim prinosima 
(krumpir i batat), Japanci su isušili močvare i usavršili kontrolu poplava, a 
navodnjena polja davala su sve veće prinose riže. Iako je zbog svih tih 
čimbenika porastao cjelokupan broj stanovnika, stanovništvo u gradovima 
raslo je još brže, do te mjere da je 1720. Edo bio najnapučeniji grad na 
svijetu. Zbog mira i jake centralizirane vlasti, po cijelom Japanu proširili su 
se jedinstvena valuta i mjerni sustav, ukinute su cestarine i carine, izgrađene 
ceste i poboljšana obalna plovidba, a sve to pridonijelo je procvatu trgovine 
u samom Japanu. 


Međutim, Japan gotovo da i nije trgovao sa svijetom. Kad su oplovili 
Afriku i 1498. došli do Indije, portugalski moreplovci, skloni trgovini i 
osvajanju, produžili su 1512. do Molučkih otoka, 1514. do Kine, a 1543. do 
Japana. Ti prvi europski posjetitelji Japana bili su tek dvojica mornara koji 
su se spasili od brodoloma, ali su potaknuli uznemirujuće promjene 
donijevši puške, dok su još veće promjene nastupile za šest godina kad su 
za njima došli katolički misionari. Na kršćanstvo je prešlo stotine tisuća 
Japanaca pa i neki daimjoi. Na žalost, suparnički jezuitski i franjevački 
misionari počeli su se međusobno natjecati i proširile su se priče da 
redovnici nastoje pokrstiti Japan kao uvod u europsko preuzimanje. 


Tojotomi Hidejoši dao je 1597. razapeti prvu skupinu od 26 


ubiti vladine dužnosnike, šogun Tokugava Iejasu zaključio je da su 


Europljani i kršćanstvo prijetnja stabilnosti šogunata i Japana. (Kad se, iz 
današnje perspektive, prisjetimo da su nakon dolaska naizgled nedužnih 
trgovaca i misionara u Kini, Indiji i mnogim drugim zemljama uslijedile 
europske vojne intervencije, opasnost koju je naslutio Iejasu bila je posve 
stvarna). Ieajasu je 1614. zabranio kršćanstvo i počeo mučiti i pogubljivati 
misionare i one obraćenike koji se nisu htjeli odreći nove vjere. Jedan 
kasniji šogun otišao je 1635. još dalje i zabranio Japancima putovanja u 
inozemstvo, a japanskim brodovima napuštanje japanske obalne vode. 
Četiri godine kasnije, iz Japana je protjerao sve preostale Portugalce. 


Japan je tada ušao u razdoblje koje je trajalo više od dva stoljeća, u 
kojem je sam sebe odsjekao od svijeta iz razloga koji su više odražavali 
namjere prema Kini i Koreji nego Europi. Od inozemnih trgovaca, u Japan 
su smjeli doći samo nizozemski veletrgovci (smatrani manje opasnima od 
Portugalaca jer su bili protivnici katoličanstva), a držali su ih izoliranima 
poput opasnih bakterija na otoku u luci Nagasaki i sličnoj enklavi u Kini. 
Inozemna trgovina bila je dopuštena još samo s Korejcima na otoku 
Cušima, smještenom između Koreje i Japana, s otocima Riukiu (među 
njima i Okinavom) na jugu i starosjedilačkom populacijom Ainua na 
sjevernom otoku Hokaido (koji tada još nije bio dio Japana kao što je 
danas). Osim tih kontakata, Japan nije održavao ni diplomatske odnose sa 
stranim zemljama, čak ni s Kinom. Niti se nakon dvije neuspješne 
Hidejošijeve invazije na Koreju 90-ih godina 16. stoljeća upuštao u 
inozemna osvajanja. 

U ta dva stoljeća relativne izoliranosti, Japan je bio u stanju namiriti 
većinu potreba iz domaćih izvora, a osobito je bio samodostatan u pogledu 
hrane, drvne građe i većine kovina. Uvozio je uglavnom samo šećer i 
začine, ginseng, lijekove i živu, 160 tona luksuznog drveta godišnje, 
kinesku svilu, jelenju kožu i kože drugih životinja za izradu odjeće (jer se u 
Japanu rijetko držala stoka) te olovo i salitru za izradu baruta. Količine 
ponekih uvoznih dolara čak su se s vremenom smanjile zbog uspona 
domaće proizvodnje svile i šećera te zbog toga što su puške djelomično 
zabranjene, a zatim i ukinute. To iznimno stanje samodostatnosti i 
samonametnute izolacije potrajalo je do 1853. kad je doplovila američka 
flota pod zapovjedništvom komodora Perryja sa zahtjevom da Japan otvori 
luke američkim kitolovcima i trgovačkim brodovima kako bi se opskrbili 
gorivom i hranom. Tada se pokazalo da šogunat Tokugava više ne može 
štititi Japan od puškama naoružanih barbara pa 1868. dolazi do njegova 


sloma, a Japan se potom izvanredno brzo iz izoliranog polufeudalnog 
društva preobrazio u modernu državu. 

U ekološkoj krizi i populacijskoj eksploziji, posljedicama mira i 
blagostanja iz 17. stoljeća, najviše su stradale šume budući da je potrošnja 
drvne građe (gotovo u cijelosti domaće) osjetno porasla. Sve do kraja 19. 
stoljeća, većina japanskih zgrada bila je od drva, a ne od kamena, opeke, 
cementa, blata ili crijepa kao u mnogim drugim zemljama. Tradicija gradnje 
od drva nastala je djelomično zato što su Japanci estetski skloni drvu, a 
dijelom zato što se do drva moglo lako doći kroz cijelu ranu povijest 
Japana. Kad su nastupili mir i blagostanje, a broj stanovnika eksplodirao, 
potražnja za drvnom gradom vrtoglavo je porasla jer je trebalo zadovoljiti 
potrebe sve većeg seoskog i gradskog stanovništva. Od otprilike 1570. 
godine, Hidejoši, njegov nasljednik šogun Ilejasu i mnogi daimjoi 
prednjačili su u gradnji golemih dvoraca i hramova, dajući tako oduška 
svome egu i nastojeći jedni druge zadiviti. Samo za tri najveća dvorca što ih 
je podigao Iejasu trebalo je posjeći oko 26 četvornih kilometara šuma. Pod 
vlašću Hidejošija, lejasua i sljedećeg šoguna podignuto je dvjestotinjak 
utvrđenih gradića i gradova. Nakon Iejasuove smrti, više drvne građe 
odlazilo je za izgradnju gradova nego za elitne kolosalne građevine, osobito 
zato što su gradovi bili građeni tako da su drvene zgrade slamnatih krovova 
bile preblizu pa bi, uz zimska ognjišta, lako planule, što znači da je gradove 
trebalo više puta iznova graditi. Najveći takav gradski požar izbio je u 
Meireki 1657. kad je izgorjelo pola glavnog grada Ede i poginulo 100.000 
ljudi. Velik dio te drvne građe prevozio se do gradova brodovima za 
priobalnu plovidbu, koji su također bili od drva pa se i na njih trošila drvna 
građa. A još više drvenih brodova trebalo je Hidejošiju za prijevoz vojski 
preko Korejskog prolaza u neuspješnim pokušajima osvajanja Koreje. 


Šume se nisu sjekle samo zbog drvne građe. Drvo je bilo i kruto 
gorivo za grijanje kuća, kuhanje te za industrijske svrhe poput proizvodnje 
soli, crijepova i keramike. Drvo se spaljivalo kako bi se dobio drveni ugljen 
koji održava veoma visoku temperaturu vatre, nužnu za taljenje željeza. Za 
sve veće japansko stanovništvo trebalo je više hrane pa je, dakle, trebalo 
krčiti sve više šumovitih površina i pretvarati ih u poljoprivredne. Seljaci su 
polja gnojili "Zelenim gnojivom" (na primjer, lišćem, korom i grančicama), 
a volove i konje hranili krmom (grmljem i travom) koju su pribavljali u 
šumama. Da bi se pognojilo jedno jutro oranice, potrebno zeleno gnojivo 
trebalo je skupiti s 5 do 10 jutara šume. Sve dok 1615. nisu prestali 


građanski ratovi, zaraćene vojske pod vodstvom daimjoa i šoguna iz šume 
su uzimale krmu za konje i bambus za oružje i obrambene palisade. 
Daimjoi iz šumskih krajeva ispunjavali su godišnju obvezu prema šogunu 
slanjem drvne građe. 

Od otprilike 1570. do 1650. na vrhuncu je bila i izgradnja i sječa 
šuma, a obje aktivnosti počele su jenjavati kad je zavladala oskudica drva. 
Isprva su stabla sjekli samo po izravnoj naredbi šoguna ili daimjoa ili su ih 
seljaci pak sjekli za vlastite potrebe, no 60-ih godina 17. stoljeća privatni 
poduzetnici sjekli su više stabala nego šumski radnici po naredbi vlasti. Na 
primjer, kad je u Edou izbio još jedan požar, jedan od najslavnijih među tim 
privatnim veletrgovcima drvom, Kinokunija Bunzaemon, pronicljivo je 
shvatio da će posljedica tog požara biti još veća potražnja za drvom. Požar 
još nije bio ni ugašen, a on je već isplovio prema okrugu Kiso, u nabavu 
golemih količina drvne građe koju će poslije, uz veliku zaradu, preprodati u 
Edou. 


Prvi dio Japana koji je ostao bez šume, već do 800. godine n.e., bio je 
zaljev Kinai na najvećem japanskom otoku Honšuu, gdje su se nalazili 
najveći gradovi staroga Japana poput Osake i Kiota. Do 1000. godine sječa 
šuma proširila se na obližnji manji otok Šikoku. Do 1550. ogoljena je 
otprilike četvrtina površine Japana (još uvijek uglavnom samo središnji dio 
Honšua i istočni dio Šikokua), ali ostatak Japana i dalje je imao mnogo 
nizinskih šuma i prašuma. 


Hidejoši je 1582. postao prvi vladar koji je potraživao drvnu građu iz 
cijelog Japana jer su potrebe za njegove kolosalne građevine nadmašile 
dostupne količine drvne građe na njegovim veleposjedima. Pod nadzor je 
stavio neke od najvrednijih japanskih šuma, a od svakog je daimjoa 
potraživao svake godine točno određenu količinu drvne građe. Šogun i 
daimjoi svojatali su osim šuma i sve dragocjene vrste građevnog drveća 
koje su rasle na seoskoj ili privatnoj zemlji. Da bi se sve to drvo prevezlo iz 
sve udaljenijih područja gdje se sjeklo do gradova ili utvrda gdje je za njim 
vladala potražnja, vlada je raščistila prepreke s rijeka kako bi niz njih mogla 
puštati trupce ili ih na splavima dovoziti do obale, odakle ih je brodovima 
prevozila do lučkih gradova. Sječa i prijevoz trupaca proširili su se na tri 
glavna japanska otoka, od južnog kraja najjužnijeg otoka Kjušu preko 
Šikokua do sjevernog kraja Honšua. Drvosječe su se 1678. morali okrenuti 
južnom kraju Hokaida, otoka sjeverno od Honšua, koji u to vrijeme još nije 
bio u sastavu japanske države. Do 1710. posječena je većina dostupne šume 


na tri glavna otoka (Kjušuu, Šikokuu i Honšuu) i na južnom dijelu Hokaida, 
nakon čega je prašume ostalo samo na strmim obroncima, nepristupačnim 
područjima ili lokacijama na kojima je, s tehnologijom iz ere Tokugava, 
bilo preteško ili preskupo sjeći stabla. 


Zbog sječe šuma Japan u eri Tokugava nije trpio samo očigledne štete 
kao što su oskudica drvne građe, goriva i stočne hrane te prisilno 
okončanje-gradnje kolosalnih građevina. Sela su se sve češće sporila oko 
drva i ogrjeva međusobno i unutar sebe, kao i s daimjoom ili šogunom, jer 
su se svi natjecali za japanske šume. Sporili su se i oni koji su niz rijeke 
htjeli puštati trupce ili ih voziti na splavima s onima koji su htjeli da im 
rijeka služi za ribolov ili navodnjavanje oranica. Baš kao i u Montani u 
Poglavlju 1, učestali su šumski požari jer šuma druge generacije, izrasla na 
iskrčenoj zemlji, lakše plane od prašume. Kad se jednom ukloni šumski 
pokrov koji je štitio strme obronke, stopa erozije tla povećala se zbog 
obilnih kiša, topljenja snijega i čestih potresa. Nizine su poplavljivale jer je 
s ogoljenih obronaka dotjecalo više oborinskih voda, u sustavima za 
navodnjavanje u nizini porasla je razina vode zbog erozije tla, rijeke je 
začepio mulj, oluje su nanosile sve veće štete, nestalo je gnojiva i krme koji 
su se pribavljali u šumi: zbog svega toga smanjili su se poljoprivredni 
prinosi upravo u vrijeme porasta stanovništva pa su zaredali slučajevi velike 
gladi koji su Japan pod Tokugavama mučili od kraja 17. stoljeća nadalje. 

koko 


Požar u Meirekiju 1657. i potražnja za drvnom gradom za obnovu 
glavnog grada bili su alarmantno upozorenje da zemlji prijeti sve veća 
oskudica drva i drugih prirodnih bogatstava baš u vrijeme kad je 
stanovništvo, osobito gradsko, raslo velikom brzinom. To je moglo dovesti 
do katastrofe nalik onoj na Uskršnjem otoku. Međutim, u Japanu se broj 
stanovnika u iduća dva stoljeća postupno stabilizirao, a potrošnja resursa 
gotovo se približila održivim stopama. Promjenu su s vrha vodili šoguni, 
koji su na temelju konfucijskih načela proglasili službenu ideologiju 
ograničavanja potrošnje i stvaranja zaliha u svrhu zaštite zemlje od 
katastrofe. 


Promjena je dijelom značila da se više počelo loviti hranu iz mora i 
zbog hrane više trgovati s Ainuima, kako bi se smanjio pritisak na domaću 
poljoprivredu. Kako se sve više lovilo, razvile su se i nove ribolovne 
tehnike, na primjer, vrlo velike mreže i ribolov u dubokim vodama. 


Teritorijima koje su svojatali pojedini daimjoi i sela šoguni su tada pridodali 
najbliže more i time priznali da su zalihe riba i školjaka ograničene i da bi 
se mogle iscrpiti bude li se na nečijem teritoriju moglo slobodno loviti. 
Smanjen je pritisak na šume kao izvor zelenog gnojiva jer su se oranice 
počele gnojiti ribljim brašnom. Više su se lovili morski sisavci (kitovi, 
tuljani i morske vidre) te su osnovani konzorciji koji su financirali nabavu 
potrebnih čamaca, opreme te velike radne snage. Kako se trgovina s 
Ainuima na otoku Hokaido uvelike proširila, u Japan su stizali dimljeni 
lososi, sušeni morski krastavci, puzlatke, goleme morske alge, jelenje kože i 
krzna morskih vidri, a Ainui su u zamjenu dobivali rižu, sake (rižino vino), 
duhan i pamuk. No zbog trgovine, na Hokaidu su se, među ostalim, 
prorijedili lososi i jeleni dok su se Ainui odviknuli od lovačke 
samodostatnosti i postali ovisni o uvozu iz Japana te se na koncu slomili 
pod pritiskom gospodarskog poremećaja, epidemija bolesti i vojnih 
osvajanja. Dakle, u eri Tokugava problem s iscrpljivanjem bogatstava u 
samome Japanu rješavao se i tako da su se japanska prirodna bogatstva 
čuvala, a iscrpljivala bogatstva drugih zemalja, baš kao što današnji Japan i 
druge zemlje Prvoga svijeta problem s iscrpljivanjem vlastitih prirodnih 
bogatstava dijelom rješavaju i tako da crpe prirodna bogatstva drugdje. 
(Naime, Hokaido je tek u 19. stoljeću postao dijelom Japana). 


Promijenilo se i to što je umalo postignut nulti prirodni prirast 
stanovništva. Između 1721. i 1828. broj stanovnika gotovo da i nije rastao, 
naime porastao je s 26,100.000 na 27,200.000. U usporedbi s prijašnjim 
stoljećima, Japanci su u 18. i 19. stoljeću kasnije stupali u brak, žene su 
duže dojile djecu i rađale ih u duljim razmacima, dijelom zbog posljedične 
laktacijske amenoreje, a dijelom zbog kontracepcije, pobačaja i 
čedomorstva. Pad stope rođenih bio je reakcija pojedinačnih parova koji su 
uočili oskudicu hrane i drugih resursa, što se vidi po tome da je stopa 
rođenih u Japanu u eri Tokougava rasla i padala u skladu s rastom i padom 
cijene riže. 

Oni ostali aspekti promjene bili su usmjereni na smanjenje potrošnje 
drveta. Od kraja 17. stoljeća u Japanu se sve više kao gorivo koristio ugljen 
umjesto drva. Umjesto drvne građe, kuće su se gradile od lakših materijala, 
štednjaci koji su trošili mnogo drva zamijenjeni su ognjištima s otvorenom 
vatrom, umjesto malih prijenosnih peći na drveni ugljen usvojena je praksa 
grijanja cijele kuće, a kuće je sve više zimi grijalo sunce. 


Mnoge mjere upućene su odozgo prema dolje s ciljem ispravljanja 
neravnoteža između sječe i sadnje stabala, isprva negativnim mjerama 
(smanjenjem sječe), a zatim sve više i onim pozitivnim (većom sadnjom 
stabala). Jedan od prvih znakova da je vrh svjestan problema bio je šogunov 
proglas iz 1666., samo devet godina poslije požara u Meireki, u kojem 
upozorava da zbog sječe šuma dolazi do erozije i poplava, a u rijeke se 
ulijeva mulj te zahtijeva od ljudi da sade sadnice. U istom desetljeću, 
Japanci su pokrenuli nacionalnu akciju na svim razinama društva u želji da 
donesu propise o korištenju šuma i u 18. stoljeću već su provodili složen 
sustav gospodarenja šumama. Riječima povjesničara Conrada Totmana, 
sustav je počivao na "tome da se točno zna tko smije što, kada, gdje, kako i 
po kojoj cijeni". To jest, u eri Tokugava, problemi sa šumama rješavali su se 
u prvoj fazi negativnim mjerama, zbog kojih se proizvodnja drveta nije 
vratila na prijašnje razine, ali su barem kupili vrijeme, spriječili da se 
situacija ne pogorša dok na snagu ne budu mogle stupiti pozitivne mjere te 
postavili japanskom društvu osnovna pravila nadmetanja za sve oskudnije 
šumske resurse. 


Negativne reakcije bile su usmjerene na tri faze u lancu opskrbe 
drvetom: gospodarenje šumama, prijevoz drveta i potrošnju drva u 
gradovima. U prvoj fazi, šogun, pod čijim je izravnim nadzorom bila 
četvrtina japanskih šuma, imenovao je u ministarstvo financija višeg 
upravitelja zaduženog za šume, a gotovo svih 250 daimjoa slijedilo je 
njegov primjer i imenovalo upravitelja za šume u svojoj zemlji. Ti 
upravitelji zabranili su pristup iskrčenim površinama kako bi omogućili 
oporavak šuma, izdali dozvole u kojima se točno navodi koliko drveća 
seljani smiju posjeći u vladinim šumama ili kad ondje mogu izvesti 
životinje u ispašu te zabranili praksu spaljivanja šuma radi krčenja zemlje i 
pretvaranja u obradivu površinu. U onim šumama koje nisu bile pod 
nadzorom ni šoguna ni daimjoa nego seljana, seoski poglavar gospodario je 
šumom kao zajedničkom imovinom kojom se služe svi seljani, donosio 
propise o prikupljanju šumskih plodina, zabranio "stranim" seljanima iz 
drugih sela svaku aktivnost u šumi svojega sela te unajmio naoružane 
čuvare da provedu sve te propise. I šogun i damijoi plaćali su za iscrpne 
popise stabala u svojim šumama. Kao samo jedan primjer opsjednutosti 
upravitelja, navodimo popis stabala u šumi pored Karuizave, 130 
kilometara sjeverozapadno od Edoa. Ondje se 1773. bilježi da je šuma 
površinom bila velika 7763,6 četvornih metara i imala 4114 stabala, od 


kojih je 573 bilo svinuto ili kvrgavo, a 3541 zdravo. Od tih 4114 stabala, 78 
su bili veliki četinari (od čega 66 zdravih) s deblima visokima od 7,2 do 
10,8 metara i promjera 1,8-2,1 metra, 293 su srednje veliki četinari (od čega 
253 zdravih) promjera 1,2-1,5 metara, 255 zdravi mali četinari visine od 1,8 
do 5,4 metra i promjera od 30 do 90 centimetara, s kojih će se plodovi brati 
1778. godine, dok su 1474 bili mali četinari (od čega 1344 zdravih), s kojih 
će se plodovi brati u kasnijim godinama. Bilo je tu još 120 srednje velikih 
grebenskih četinara (od čega 104 zdrava) visine od 4,5 do 5,4 metra i 
promjera od 90 centimetara do 1,2 metra, 15 malih grebenskih četinara 
visine od 3,6 do 7,2 metra i promjera od 20,32 do 30 centimetara, s kojih se 
plodine imaju brati 1778., i 320 malih grebenskih četinara (od čega 241 
zdrav), s kojih će se plodovi brati kasnijih godina, da ni ne spominjemo 448 
hrastova (od čega 412 zdravih) visine od 3,6 do 7,2 metra i promjera od 90 
centimetara do 1,65 metara te 1126 ostalih stabala čija su svojstva jednako 
pomno nabrojena. Takvo prebrojavanje predstavlja krajnji oblik upravljanja 
odozgo prema dolje, a za mišljenje pojedinih seljana jednostavno nije bilo 
mjesta. 

U drugoj fazi negativnih reakcija, šogun i daimjoi ustanovili su 
stražarska mjesta na glavnim cestama i rijekama, gdje su stražari nadzirali 
isporuke drva i pazili da se sva ona pravila o gospodarenju šumama doista i 
poštuju. U posljednjoj fazi proveli su cijelo mnoštvo vladinih propisa u 
kojima se točno određivalo tko i u kakve svrhe smije upotrijebiti jednom 
posječeno stablo pregledano na stražarskom mjestu. Dragocjeni cedrovi i 
hrastovi bili su rezervirani za vladu i njezine planove, a seljani im nisu 
smjeli ni blizu. Količina drveta koja se smjela upotrijebiti za izgradnju kuće 
varirala je ovisno o društvenom statusu: 30 kena (jedan ken je greda duga 
1,8 metara) za poglavara koji je na čelu nekoliko sela, 18 kena za 
nasljednika takvog poglavara, 12 kena za poglavara jednog sela, 8 kena za 
mjesnog glavara, 6 kena za seljaka koji plaća porez i tek 4 kena za običnog 
seljaka ili ribara. Šogun je propisao pravila o dopuštenom drvetu za izradu 
manjih predmeta. Na primjer, uredbom iz 1663. drvodjeljama je zabranjeno 
da izrađuju male kutije od cedrovine ili drva sugi te kuhinjsko posude od 
sugija, ali smjeli su izrađivati velike kutije i od cedrovine i od sugija. Šogun 
je 1668. otišao korak dalje te zabranio korištenje cedrovine, sugija i svakog 
drugog kvalitetnog drveta za izradu natpisa, a 38 godina kasnije s popisa 
stabala za novogodišnje ukrase skinuti su veliki borovi. 


Sve te negativne mjere uvedene su s ciljem da se kriza izazvana 
iscrpljivanjem šuma riješi tako što će se drvo upotrebljavati samo u svrhe 
koje odredi šogun ili daimjo. No toj krizi uvelike su pridonijeli sami šoguni 
i daimjoi. Zato su, kako bi krizu do kraja riješili, morali uvesti pozitivne 
mjere poput sadnje drveća, kao i mjere za zaštitu zemlje od erozije. Te su se 
mjere počele provoditi već u 17. stoljeću, kad je Japan razvio detaljan 
korpus znanstvene građe o silvikuituri. Šumari koje su zaposlili i vlada i 
privatni veletrgovci promatrali su, eksperimentirali i rezultate objavili u 
pravoj poplavi časopisa i priručnika o silvikuituri, a kao primjer možemo 
navesti prve velike japanske rasprave o silvikuituri, Nogio zenšo, što ih je 
1697. objavio Mijazaki Antei. Ondje ćete pronaći upute o tome kako 
najbolje skupiti, izvaditi, osušiti, pohraniti i pripremiti sjeme; kako očistiti, 
pognojiti, razdrobiti i promiješati zemlju, to jest, pripremiti gredicu za 
sadnju; kako namočiti sjeme prije sijanja; kako zaštiti posijano sjemenje 
razastiranjem slame po njima; kako plijeviti gredicu; kako presaditi i koliko 
razmaknuti sadnice; kako u sljedeće četiri godine zamijeniti propale 
sadnice; kako prorijediti izrasle mladice; kako rezati grane s rastućeg debla 
da bi se dobio trupac željenog oblika. Uz uzgoj iz sjemena, neke vrste 
drveća uzgajale su se sadnjom rezanih sadnica ili mladica, a ostale 
metodom zvanom guštaranje (ostavljanjem živih panjeva ili korijenja u 
zemlji da iz njih niknu mladice). 

Postupno se u Japanu, neovisno od Njemačke, razvila ideja o 
nasadima šuma: ideja da na drveće treba gledati kao na kulturu koja sporo 
raste. I vlade i privatni poduzetnici počeli su saditi šume na zemlji koju su 
kupili ili zakupili, osobito na područjima gdje bi to bilo u ekonomskom 
smislu povoljno, na primjer u blizini gradova gdje se drvo stalno tražilo. U 
jednu ruku, nasadi šuma su skupi, riskantni i iziskuju mnogo kapitala. 
Troškovi su od samog početka veliki jer treba platiti radnike koji će zasaditi 
drveće, zatim plaćati radnike koji će brinuti za nasade nekoliko desetljeća, a 
sva ta ulaganja vratit će se tek kad stabla budu dovoljno velika za sječu. 
Tijekom svih tih desetljeća, moguće je u bilo kojem trenutku izgubiti cijeli 
urod stabala od požara ili bolesti, a cijene koje će drvo na koncu postići 
podliježu tržišnim promjenama koje se ne mogu predvidjeti desetljećima 
unaprijed. S druge strane, zasadi šuma imaju nekoliko kompenzacijskih 
prednosti u usporedbi s prirodno izraslim šumama. Možete po volji posaditi 
samo dragocjene vrste drveća, a ne trebate se zadovoljiti mladicama koje 
nađete u šumi. Kvalitetu drveća možete maksimalno poboljšati, a cijenu 


maksimalno uvećati ako ga, na primjer, krešete dok raste kako biste na 
koncu dobili ravne i dobro oblikovane trupce. Možete odabrati pogodnu 
lokaciju s niskim troškovima prijevoza, u blizini grada ili rijeke po kojoj 
ćete trupce puštati nizvodno, a nećete ih morati dovlačiti s udaljene planine. 
Možete posaditi stabla u jednakim razmacima i time smanjiti troškove 
sječe. Neki japanski šumarski plantažeri specijalizirali su se za drvo za 
posebne namjene i zato su mogli diktirati najviše cijene za etabliranu 
"marku". Na primjer, šumski nasad ošino postao je poznat po tome što su se 
od njegova drveća izrađivale najbolje dužice za cedrove bačve u kojima se 
drži sake (rižino vino). 

Usponu silvikulture pripomoglo je što su institucije i metode bile 
prilično ujednačene u svim krajevima Japana. Za razliku od Europe, koja je 
u to vrijeme bila podijeljena na stotine kneževina ili država, Japan je u eri 
Tokugava bio jedinstvena zemlja s jednom vlašću. Premda jugozapad 
Japana ima suptropsku, a sjever umjerenu klimu, cijeloj je zemlji 
zajedničko to što je vlažna, strma, podložna eroziji, vulkanskog porijekla i 
podijeljena na strme pošumljene planine i ravnice s obradivom zemljom pa 
su uvjeti za silvikulturu donekle ekološki ujednačeni. Japansku tradiciju 
iskorištavanja šuma u raznorodne svrhe, u sklopu koje je elita prisvajala 
drvo, a seljaci skupljali gnojivo, krmu i ogrjev, zamijenili su šumski nasadi, 
specijalizirani ponajprije za proizvodnju drva, a na druge načine smjeli su 
ih iskorištavati samo ako to nije štetilo glavnoj namjeni. Ilegalnu sječu 
sprečavale su šumske patrole. 


Zbog svega toga, šumski nasadi proširili su se između 1750. i 1800. 
po cijelom Japanu, a u 19. stoljeću, nakon dugotrajnog pada, proizvodnja 


drva u Japanu opet je porasla. 
koko 


Moguće je da bi vanjski promatrač koji se 1650. zatekao u Japanu 
predvidio japanskom društvu slom zbog katastrofalne sječe šuma jer se sve 
više i više ljudi nadmetalo za sve oskudnije resurse. Zašto je Japan u eri 
Tokugava uspio razraditi rješenja odozgo prema dolje i spriječiti 
deforestaciju, a stari stanovnici Uskršnjeg otoka, Maje, Anasazi, moderna 
Ruanda (Poglavlje 10) i Haiti (Poglavlje 11) nisu? To je pitanje samo dio 
šireg problema, koji ćemo istražiti u Poglavlju 14, gdje se pitamo zašto su i 
u kojim fazama ljudi uspjeli ili nisu, o nečemu zajednički odlučiti. 


Možemo odmah odbaciti uobičajene odgovore o uspjehu srednjeg i 
kasnog razdoblja Tokugava - pretpostavljenu ljubav prema prirodi, 
budističko poštivanje života ili konfucijski svjetonazor. Uz to što se tim 
jednostavnim frazama ne može precizno opisati kompleksna narav 
japanskih shvaćanja, one nisu omele Japan iz ranog razdoblja Tokugava u 
crpljenju domaćih prirodnih bogatstava niti ometaju moderni Japan u 
crpljenju bogatstava oceana i drugih zemalja danas. Za uspjeh su dijelom 
odgovorne prednosti japanskog okoliša: neki od istih onih ekoloških 
čimbenika o kojima smo već govorili u Poglavlju 2 prilikom objašnjavanja 
zašto su Uskršnji otok i još neki polinezijski i melanezijski otoci ostali bez 
šuma, dok Tikopija, Tonga i drugi nisu. Ljudi s ovih potonjih otoka imali su 
sreću što su živjeli u ekološki žilavim krajevima gdje stabla brzo iznova 
izrastu na iskrčenom tlu. Kao na žilavim polinezijskim i melanezijskim 
otocima, tako i u Japanu drveće brzo opet izraste jer se plodnost tla brzo 
obnavlja zbog velike količine oborina te padalina vulkanskog pepela i 
prašine iz Azije, a brzo nastaju i mlada tla. Drugi dio odgovora su društvene 
prednosti Japana: neke značajke japanskog društva koje su postojale i prije 
krize sa sječom šuma i nisu morale nastajati kao reakcija na krizu. Tako, na 
primjer, u Japanu nije bilo koza i ovaca zbog čije su ispaše i brštenja 
uništene šume drugdje; broj konja pao je još u ranom razdoblju Tokugava, 
jer je zbog okončanja ratovanja prestala potreba za konjicom; bilo je 
napretek hrane iz mora, zbog čega se rjeđe zalazilo u šume po izvore 
bjelančevina i gnojivo. Bikovi i konji u japanskom su društvu bili tegleće 
životinje, ali kako je zbog sječe šuma došlo do gubitka šumske krme, 
propisano je da njihov broj smije padati, a zamijenili su ih ljudi i lopate, 
motike i druga oruđa. 

Uspjeh se može objasniti još cijelim nizom čimbenika zbog kojih su i 
elita i mase u Japanu, u većoj mjeri nego većina ostalih naroda, shvatili da 
je očuvanje šuma u njihovu dugoročnom interesu. Što se tiče elite, kad su u 
zemlji uveli mir i uklonili suparničke vojske, šoguni iz obitelji Tokugava 
ispravno su predvidjeli da im ne prijeti opasnost od pobune kod kuće niti 
invazija iz inozemstva. Očekivali su da će im obitelj ostati na vlasti u 
Japanu i 250 godina je doista tako i bilo. Stoga su šoguni iz obitelji 
Tokugava, osokoljeni mirom, političkom stabilnošću i posve opravdanim 
povjerenjem u vlastitu budućnost, planirali dugoročnu budućnost 
veleposjeda i ulagali u nju, za razliku od kraljeva Maja i predsjednika 
Ruande i Haitija, koji nisu mogli očekivati da će ih naslijediti sinovi niti da 


će uopće dovršiti mandat. Japansko društvo bilo je (još uvijek jest) kao 
cjelina relativno homogeno u etničkom i vjerskom smislu, bez razlika koje 
destabiliziraju ruandsko društvo, a vjerojatno su destabilizirale i društvo 
Maja i plemena Anasazi. Zbog izoliranog položaja, zanemarive vanjske 
trgovine i odricanja od širenja na tuđe teritorije, Japanu u eri Tokugava bilo 
je jasno da se mora osloniti na vlastita bogatstva i da potrebe neće riješiti 
pljačkanjem resursa neke druge zemlje. Budući da je šogun uspostavio mir 
u Japanu, ljudi su također znali da potrebe za drvetom ne mogu namiriti 
otimanjem od susjeda. Kako su živjeli u stabilnom društvu u koje nisu 
prodirale inozemne ideje, i elita i seljaci očekivali su budućnost nalik 
sadašnjosti, budućnost u kojoj će probleme morati rješavati sa sadašnjim 
resursima. 

U eri Tokugava, imućni seljaci obično su pretpostavljali, a siromašniji 
seljaci se nadali da će zemlju na kraju ostaviti nasljednicima. Zbog tog i 
drugih razloga stvarnu vlast nad japanskim šumama sve su više imali ljudi 
sa stečenim dugoročnim interesom za vlastitu šumu: zato što su očekivali ili 
se nadali da će djeca naslijediti pravo na korištenje šume ili zbog različitih 
dogovora o dugoročnom zakupu, ili ugovornih obveza. Na primjer, velik 
dio zajedničke seoske zemlje podijeljen je i dan u zakup svakom 
pojedinačnom kućanstvu, čime su na najmanju mjeru svedene tragedije 
puka, o kojima ćemo govoriti u Poglavlju 14. Drugim seoskim šumama 
gospodarilo se u skladu s ugovorima o prodaji drva koji su sklopljeni davno 
prije same sječe. Vlada je sklapala dugoročne ugovore za šumske površine, 
a zaradu je na koncu dijelila sa selom ili veletrgovcem koji su, pak, u 
njezino ime gospodarili šumom. Zbog svih tih političkih i društvenih 
čimbenika šogunu, daimjoima i seljacima bilo je u interesu da održivo 
gospodare šumama. Jednako tako, nakon požara u Mairekiju bilo je posve 
jasno da zbog tih čimbenika nije razborito pretjerano kratkoročno 
eksploatirati šume. 


No naravno, ljudi s dugoročnim interesom ne postupaju uvijek mudro. 
Često su im ipak draži kratkoročni ciljevi i često nanovo postupaju na način 
nerazuman i na kratak i na dugi rok. Zato su biografija i povijest beskrajno 
zamršenije i manje predvidive od tijeka kemijskih reakcija i zato ova knjiga 
ne propovijeda ekološki determinizam. Vode koji ne reagiraju samo 
pasivno, već imaju hrabrosti predvidjeti krize ili djelovati dovoljno rano i 
donositi čvrste, upućene odluke o upravljanju odozgo prema dolje doista 
mogu uvelike promijeniti situaciju nabolje za svoja društva. Isto mogu i 


hrabri, aktivni građani koji upravljaju odozdo prema gore. S težnjom da 
ostvare vlastite dugoročne ciljeve i interese mnogih drugih, šoguni iz 
obitelji Tokugava i moji prijatelji zemljoposjednici iz Montane, okupljeni u 
Teller Wildlife Refuge, najbolji su primjeri obje vrste upravljanja. 

koko 


Posvetivši jedno poglavlje trima pričama o uspjehu, brdima Nove 
Gvineje, Tikopiji i Japanu u eri Tokugava, nakon što sam u prethodnih 
sedam poglavlja uglavnom govorio o društvima koja su se slomila zbog 
sječe šuma i drugih ekoloških problema, a i o još pokojem uspješnom 
društvu (Orkneyskim otocima, Shetlandskim otocima, Farskim otocima, 
Islandu), ne želim reći da su priče o uspjehu tek rijetke iznimke. U 
posljednjih nekoliko stoljeća mjerama koje su provodili odozgo prema dolje 
Njemačka, Danska, Švicarska, Francuska i druge zapadnoeuropske zemlje, 
kao i Japan, stabilizirale su, a zatim i proširile šumske površine. Jednako 
tako je najveće i najčvršće organizirano indijansko društvo, carstvo Inka u 
središnjim Andama s desecima milijuna podanika pod vlašću 
apsolutističnog vladara, prije nekih 600 godina iznova pošumilo goleme 
površine i oblikovalo terase na padinama kako bi zaustavilo eroziju tla, 
povećalo poljoprivredne prinose i osiguralo stalnu opskrbu drvetom. 


Primjera uspješnog upravljanja odozdo prema gore ne manjka ni u 
maloj poljoprivredi, pastirskim, lovačkim ili ribolovnim gospodarstvima. 
Primjer koji sam u Poglavlju 4 samo spomenuo potječe s američkog 
jugozapada gdje su indijanska društva, daleko manja od carstva Inka, 
iskušala mnoga rješenja ne bi li u teškom okolišu razvila dugotrajno 
gospodarstvo. Rješenja Indijanaca Anasazi, Hohokam i Mimbres nisu se 
održala, ali ponešto drukčije rješenje plemena Pueblo funkcionira na istom 
području već više od tisuću godina. Grenlandski Norvežani su nestali, ali 
grenlandski Eskimi održali su  samodostatno lovačko-sakupljačko 
gospodarstvo najmanje 500 godina, od dolaska oko 1200. godine n.e. pa do 
1721., kad im je život počela remetiti danska kolonizacija. Prije otprilike 
46.000 godina izumrle su divovske životinje iz pleistocena, ali australski 
Aboridžini održali su lovačko-sakupljačko gospodarstvo sve do 1788., kad 
Australiju naseljavaju Europljani. Od brojnih malih samoodrživih seoskih 
društava današnjice, osobito su dobro proučene zajednice u Španjolskoj i na 
Filipinima te njihovi sustavi navodnjavanja kao i švicarska alpska sela s 
mješovitom poljoprivredom i pastirskim gospodarstvom, a u oba slučaja 


riječ je o zajednicama koje su se održale mnogo stoljeća i imaju detaljne 
mjesne sporazume o gospodarenju zajedničkim resursima. 


U svim spomenutim slučajevima upravljanja odozdo prema gore 
posrijedi je malo društvo s isključivim pravima na gospodarsko 
iskorištavanje zemljišta. Zanimljivi i složeniji slučajevi postoje (ili su 
tradicionalno postojali) na indijskom potkontinentu, gdje je na djelu 
kastinski sustav u kojem na istom zemljopisnom području postoje deseci 
poddruštava koja provode različite gospodarske aktivnosti. Kaste uvelike 
međusobno trguju i često žive u istom selu, ali su endogamne - to jest, ljudi 
se općenito vjenčaju pripadnicima svoje kaste. Kaste postoje 
iskorištavanjem različitih bogatstava u okolišu i žive različitim načinom 
života pa recimo love ribu, obraduju zemlju, uzgajaju stoku ili love i 
skupljaju plodove. Postoje i još uže specijalizacije kao, na primjer, mnoštvo 
kasta ribara koji love različitim metodama u različitim vodama. Kao u 
slučaju Tikopijaca i Japanaca iz ere Tokugava, pripadnici specijaliziranih 
indijskih kasti znaju da mogu računati samo na ograničen izvor resursa za 
preživljavanje, ali očekuju da će ih prenijeti djeci u nasljedstvo. U takvim 
uvjetima brzo su prihvaćene vrlo detaljne društvene norme, a pripadnici 
određene kaste brinu se da, u skladu s njima, svoje resurse održivo 
iskorištavaju. 

Ostaje pitanje zašto su ta društva iz Poglavlja 9 uspjela, dok je većina 
društava o kojima smo govorili u Poglavljima 2-8 propala. To dijelom 
možemo objasniti okolišnim razlikama: neki su okoliši osjetljiviji i stvaraju 
teže probleme od drugih. Već smo u Poglavlju 2 vidjeli da je okoliš na 
otocima Tihog oceana zbog cijelog mnoštva razloga bio manje ili više 
osjetljiv, čime se dijelom može objasniti zašto su se društva na Uskršnjem 
otoku i Mangarevi slomila, a ono na Tikopiji nije. Isto tako, priče o uspjehu 
poput onih iz novogvinejskih brdskih krajeva i Japana u eri Tokugawa o 
kojima smo govorili u ovom poglavlju, odnose se na društva koja su imala 
sreće da nastanjuju relativno žilav okoliš. Međutim, ne može se sve 
objasniti okolišnim razlikama, što pokazuje i slučaj Grenlanda i američkog 
jugozapada, gdje je jedno društvo uspjelo dok su drugo društvo ili društva 
koji su prakticirali drukčije gospodarstvo u istom okolišu propali. To jest, 
nije važan samo okoliš nego i ispravan izbor gospodarstva, koje treba 
odgovarati okolišu. U toj slagalici jako je važno i provodi li društvo 
određenu vrstu gospodarstva na održiv način. Bez obzira na to na kojim 
bogatstvima gospodarstvo počiva - obrađenom tlu, popasenom ili 


obrštenom raslinju, ribolovu, lovu na divljač, skupljenim biljkama ili malim 
životinjama - neka društva razvijaju ga izbjegavajući prekomjerno 
iskorištavanje, dok druga društva ne uspiju dorasti tom izazovu. U 
Poglavlju 14 govorit ćemo o vrstama pogrešaka koje treba izbjegavati. No 
najprije ćemo u sljedeća četiri poglavlja preispitati četiri moderna društva i 
usporediti ih s propalim društvima o kojima smo govorili od Poglavlja 2. 

Kad su moji blizanci imali 10 godina, i još jedanput kad su imali 15, 
supruga i ja smo ih odveli na obiteljski odmor u istočnu Afriku. Kao i 
mnogi drugi turisti, i nas četvero ostali smo bez daha kad smo na svoje oči 
vidjeli glasovite afričke velike životinje, krajolike i ljude. Koliko god smo 
dotad u udobnosti dnevne sobe u dokumentarcima National Geographica 
gledali divlje Životinje kako se kreću televizijskim ekranom, ništa nas nije 
pripremilo na prizor, zvuk i miris milijuna životinja u nizinama Serengeti, 
gdje smo se, sjedeći u Land Roveru, našli okruženi krdom koje se u svim 
smjerovima protezalo sve do horizonta. Nije nas televizija pripremila ni na 
to da će ravno tlo kratera vulkana Ngorongoro, bez ijednog stabla, biti tako 
golemo niti da će njegovi unutarnji zidovi, niz koje se vozite iz hotela 
smještenog na visokom obodu kratera, biti tako strmi i visoki. 

Duboko su nas se dojmili i ljudi u istočnoj Africi, prijateljski 
raspoloženi, srdačni prema našoj djeci, u šarenoj odjeći - a i sam njihov 
broj. Jedno je čitati o "eksploziji stanovništva" u sažecima redova, a nešto je 
posve drugo kad iz dana u dan nailazite na nizove afričke djece uz cestu, od 
kojih su mnoga velika i stara koliko i moja, koja dozivaju turistička vozila u 
prolazu i mole ih da im daju olovku kojom će pisati u školi. Učinak tolikog 
broja ljudi na krajolik uočava se i duž pojedinih dijelova ceste gdje ljudi 
nema jer se bave nečim drugim. Trava na pašnjacima je rijetka i uvelike 
izjedena zbog stada stoke, ovaca i koza. Vide se i svježe vododerine od 
erozije, čijim dnom teku potoci smeđi od mulja naplavljenog s ogoljelih 
pašnjaka. 

Sva ta djeca pokazatelj su stope rasta ljudske populacije u istočnoj 
Africi, koja je ionako među najvišima na svijetu: u Keniji u posljednje 
vrijeme ona iznosi 4,1 posto godišnje, što znači da se stanovništvo 
udvostruči svakih 17 godina. Do takve eksplozije stanovništva došlo je 
unatoč tome što je Afrika kontinent naseljen dulje od ikojeg drugog pa bi 
netko naivan mogao očekivati da se broj stanovnika Afrike odavno 


stabilizirao. Ustvari, on u posljednje vrijeme naglo raste zbog mnogih 
razloga: usvajaju se kulture iz Novog svijeta (osobito kukuruz, grah, batat i 
manioka, drugim imenom kasava), širi se baza za poljoprivredu, a 
proizvodnja hrane raste preko mjere koja se mogla postići samo s 
autohtonim afričkim kulturama; poboljšana je higijena, preventivna 
medicina, cijepljenje majki i djece, dostupnost antibiotika, a donekle je pod 
kontrolu stavljena malarija i druge endemske afričke bolesti; nacije se 
sjedinjuju i utvrđuju se nacionalne granice, a time se otvara mogućnost 
naseljavanja nekih područja koja su dotad bila ničija zemlja za koju su se 
borile susjedne manje države. 


Populacijske probleme, poput onoga u istočnoj Africi, često nazivaju 
"maltuzijanskima", po engleskom ekonomistu i demografu Thomasu 
Malthusu, koji je 1798. objavio glasovitu knjigu u kojoj je ustvrdio da će 
porast stanovništva nadmašiti rast proizvodnje hrane. I to zato (smatrao je 
Malthus) što se porast stanovništva odvija eksponencijalno dok proizvodnja 
hrane raste isključivo aritmetički. Na primjer, ako je 35 godina rok u kojem 
se stanovništvo udvostruči, onda će se stanovništvo koje se 2000. sastojalo 
od sto ljudi, ako nastavi rasti kroz rečeno vrijeme, udvostručiti na 200 ljudi 
do 2035. godine, što će se udvostručiti na 400 do 2070. pa na 800 u 2105.i 
tako dalje. No napredak u proizvodnji hrane prije se zbraja nego množi: 
jedan senzacionalni napredak povećat će prinos pšenice za 25 posto, drugi 
senzacionalni napredak povećat će ga za dodatnih 20 posto, itd. To jest, 
porast stanovništva i rast proizvodnje hrane iz temelja se razlikuju. Kad 
raste stanovništvo, novi ljudi u populaciji također se razmnožavaju - kao 
kod složenih kamata, kad se kamata plaća na kamatu samu. To omogućuje 
eksponencijalni rast. Nasuprot tome, hrana ne rađa novu hranu već dovodi 
do aritmetičkog rasta proizvodnje hrane. Stoga se stanovništvo obično širi 
tako da troši svu dostupnu hranu i nikad ne ostavlja viškove, osim ako 
prestane rasti zbog gladi, rata ili bolesti ili pak zato što su se ljudi odlučili 
za preventivne mjere (na primjer, kontracepciju ili odgađanje ulaska u 
brak). I danas uvelike rasprostranjena predodžba, da ljudsku sreću možemo 
unaprijediti samo povećanjem proizvodnje hrane, a da istodobno ne 
zauzdamo porast stanovništva, osuđena je na razočaranje - ili je barem tako 
rekao Malthus. 

Mnogo se raspravlja o valjanosti njegove pesimistične argumentacije. 
Postoje, doista, moderne države koje su drastično smanjile porast 
stanovništva, bilo dobrovoljnom (na primjer, Italija i Japan) ili državno 


nametnutom (Kina) uporabom kontracepcije. No, moderna je Ruanda 
primjer slučaja u kojem, izgleda, vrijede Malthusove crne prognoze. 
Općenitije govoreći, i pristalice i protivnici Malthusa mogli bi se složiti da 
će se problemi sa stanovništvom i okolišem do kojih dovede neodrživo 
korištenje resursa na koncu riješiti, ovako ili onako: ako ne milom, po 
vlastitom izboru, onda silom kako je Malthus isprva i zamišljao. 


Prije par mjeseci, kad sam studentima UCLA držao kolegij o 
ekološkim problemima društava, predavao sam i o poteškoćama na koje 
redovito naiđu društva koja žele sporazumno riješiti okolišne sporove. 
Jedan student primijetio je da se oni mogu riješiti, a često i rješavaju, 
sukobom. Time nije htio reći da opravdava ubojstvo kao način rješavanja 
sporova. Samo je primijetio da ekološki problemi često doista dovode do 
sukoba među ljudima, da se sukobi u Sjedinjenim Državama često rješavaju 
na sudu, da su sudovi savršeno prihvatljiv način rješavanja sporova i da, 
stoga, studenti koji se spremaju za karijeru rješavanja ekoloških problema 
moraju dobro upoznati pravosudni sustav. I tu nam slučaj Ruande nudi 
mnoge pouke: moj student bio je, u osnovi, u pravu kad je ustvrdio da se 
sporovi često rješavaju sukobom, ali sukob može otići u lošijem smjeru od 
sudskih procesa. 

koko 


Ruanda i susjedni Burundi postali su nam posljednjih desetljeća 
sinonimi za dvije pojave: brojno stanovništvo i genocid (slika 21). To su 
dvije najgušće naseljene afričke zemlje i među najgušće naseljenima u 
svijetu: prosječna je gustoća naseljenosti u Ruandi trostruko veća nego u 
trećoj afričkoj zemlji po gustoći stanovništva (Nigeriji) i deset puta veća 
nego u susjednoj Tanzaniji. Po broju žrtava, genocid u Ruandi treći je po 
veličini među genocidima u svijetu od 1950., a ispred njega su samo 
ubijanja 1970-ih u Kambodži i 1971. u Bangladešu (tadašnjem Istočnom 
Pakistanu). Kako je stanovništvo Ruande deset puta manje od stanovništva 
Bangladeša, razmjeri genocida u Ruandi, prema ukupnom broju ubijenih, 
znatno nadmašuju one u Bangladešu i zaostaju samo za onima u Kambodži. 
Genocid u Burundiju bio je manjih razmjera od onoga u Ruandi i u njemu 
je ubijeno "samo" nekoliko stotina tisuća ljudi. To je i dalje dovoljno da 
Burundi dospije na sedmo mjesto genocida u svijetu nakon 1950. s obzirom 
na broj žrtava te na četvrto mjesto po omjeru ubijenog stanovništva. 


Genocid u Ruandi i Burundiju obično povezujemo s etničkim 
nasiljem. Da bismo shvatili što je još bilo posrijedi, osim etničkog nasilja, 
moramo za početak nešto reći o pozadini genocida i povijesti koja je do 
njega dovela, a i o uobičajenom tumačenju te pozadine i povijesti genocida. 
(Kasnije ću spomenuti u kojim je aspektima to uobičajeno tumačenje 
pogrešno, nepotpuno ili previše pojednostavljeno). Stanovništvo obiju 
zemalja sastoji se od samo dvije velike skupine, Hutua (prvobitno su činili 
oko 85 posto stanovništva) i Tutsija (oko 15 posto stanovništva). U znatnoj 
mjeri, te su dvije skupine tradicionalno preuzimale različite gospodarske 
uloge pa su Hutui bili uglavnom poljodjelci, a Tutsiji pastiri. Često se 
navodi da pripadnici tih dviju skupina različito izgledaju, da su Hutui u 
prosjeku niži, zdepastiji, tamnoputiji, ravnih noseva, debelih usana i 
četvrtaste čeljusti dok su Tutsiji viši, mršaviji, svjetloputiji, tanjih usana i 
uske čeljusti. Obično se pretpostavlja da su Hutui prvi naselili Ruandu i 
Burundi s juga i zapada, dok su Tutsiji ljudi s Nila koji su, pretpostavlja se, 
došli kasnije sa Sjevera i istoka nametnuvši se Hutuima kao vrhovni 
gospodari. Kad su ondje Nijemci (1897.), a potom i Belgijanci (1916.) 
uspostavili kolonijalnu vlast, shvatili su da im odgovara vladati preko 
posrednika Tutsija koje su smatrali rasno nadmoćnima Hutuima zbog 
svjetlije kože i navodno europskijeg ili "hamitskijeg" izgleda. Belgijanci su 
30-ih godina 20. stoljeća propisali da svi moraju imati osobnu iskaznicu u 
kojoj će pisati jesu li Hutui ili Tutsiji, čime su znatno produbili ionako 
postojeću etničku razliku. 

Obje zemlje postale su nezavisne 1962. Kad je postalo jasno da je 
samostalnost blizu, Hutui su u obje zemlje pokrenuli borbu za svrgavanje 
Tutsija kako bi ih zamijenili vladavinom Hutua. Manji nasilni incidenti 
eskalirali su u spirale međusobnih ubijanja Tutsija i Hutua. U Burundiju su 
Tutsiji uspjeli zadržati vlast i nakon pobuna Hutua 1965. te od 1970. do 
1972., nakon kojih su poubijali po nekoliko stotina tisuća Hutua. 
(Neizbježno vlada velika nesigurnost u pogledu tih procjena, kao i u 
pogledu mnogih procjena o smrtno stradalima i prognanima koje ćemo tek 
iznijeti). No u Ruandi su Hutui 1963. prevladali i ubili 20.000 (ili možda 
samo 10.000?) Tutsija. Tijekom sljedeća dva desetljeća, do milijun 
Ruanđana, osobito Tutsija, izbjeglo je u susjedne zemlje, iz kojih su 
povremeno pokušavali napasti Ruandu, što je urodilo time da su Hutui iz 
odmazde opet ubijali Tutsije, sve dok 1973. general Habyarimana iz naroda 


Hutua nije pokrenuo državni udar protiv vlade koja se također sastojala od 
Hutua i odlučio ostaviti Tutsije na miru. 


Pod vlašću Habyarimane, Ruanda je 15 godina napredovala i postala 
omiljeni primatelj inozemne pomoći stranih donatora, koji su je mogli 
istaknuti kao primjer miroljubive zemlje sa sve boljim zdravstvenim, 
obrazovnim i gospodarskim pokazateljima. Na žalost, gospodarski napredak 
Ruande zaustavili su suša i gomilanje problema s okolišem (osobito sječa 
šuma, erozija tla i gubitak plodnosti tla), a kap koja je prelila čašu bili su 
nagli pad cijena glavnih ruandskih izvoznih proizvoda u svijetu, kave i čaja, 
mjere štednje koje je nametnula Svjetska banka te suša na jugu zemlje. U 
listopadu 1990. Tutsiji su još jednom pokušali upasti na sjeveroistok 
Ruande iz susjedne Ugande, što je Habyarimani izlika za okruživanje ili 
ubijanje Tutsija i disidenata iz redova Hutua po cijeloj Ruandi, ne bi li 
ojačao vlast svoje frakcije u zemlji. U građanskim ratovima, milijun 
Ruanđana završilo je u izbjegličkim logorima, gdje su očajne mladiće lako 
regrutirali u razne milicije. U mirovnom sporazumu koji je 1993. potpisan u 
Arushi određeno je da vlast dijele dva naroda i da će biti podijeljena na više 
razina. Bez obzira na sporazum, poslovni ljudi bliski Habyarimani uvezli su 
581.000 mačeta koje su podijelili Hutuima za ubijanje Tutsija, jer su mačete 
bile jeftinije od pušaka. 

Međutim, Habyarimanine akcije protiv Tutsija i novopečeno 
toleriranje ubijanja Tutsija nisu bili dovoljni ekstremistima iz naroda Hutu 
(to jest, Hutuima još ekstremnijima od samog Habyarimana), koji su se 
bojali da će rezultat sporazuma iz Arushe biti slabljenje njihove vlasti. 
Počeli su uvježbavati vlastite milicije, uvoziti oružje i pripremati se za 
istrebljenje Tutsija. Ruandski Hutui strahovali su od Tutsija zbog njihove 
dugotrajne vladavine nad Hutima, raznih napada na Ruandu pod vodstvom 
Tutsija, masovnih ubijanja Hutua koja su počinili Tutsiji i ubojstava 
pojedinih političkih vođa Hutua u susjednom Burundiju. Ti strahovi Hutua 
pojačali su se 1993., kad su ekstremistički orijentirani časnici Tutsiji u 
Burundiju ubili predsjednika, Hutua, nakon čega su Hutui u Burundiju 
počeli ubijati Tutsije, na što su pak Tutsiji u Burundiju uzvratili masovnijim 
ubijanjem Hutua. 


Situacija je došla do usijanja u večernjim satima 6. travnja 1994., kad 
su na predsjednički mlažnjak kojim su se ruandski predsjednik 
Habyarimana, ali i (kao putnik koji je uskočio u posljednji čas) novi, 
privremeni predsjednik Burundija vraćali sa sastanka u Tanzaniji, ispaljena 


dva projektila dok je slijetao na aerodrom u Kigaliju, glavnom gradu 
Ruande, i ubila sve putnike. Projektili su ispaljeni neposredno izvan 
aerodroma. Ni danas se ne zna tko je i zašto pogodio Habyarimanin avion; 
nekoliko skupina imalo je svoj motiv za ubojstvo. Tko god da je to učinio, 
ekstremisti iz naroda Hutu počeli su u roku od sat vremena nakon pada 
aviona provoditi očito već detaljno pripremljene planove za ubojstvo 
premijera iz naroda Hutua, ostalih umjerenih ili barem manje ekstremnih 
članova demokratske oporbe i Tutsija. Čim su eliminirali opoziciju u 
redovima Hutua, ekstremisti su preuzeli zgradu vlade i radio i krenuli u 
istrebljenje ruandskih Tutsija, kojih je i nakon svih dotadašnjih ubojstava i 
progonstava još bilo oko milijun. 


Ubojstva su isprva predvodili ekstremisti iz vojske Hutua, služeći se 
pri tome puškama. Uskoro su prešli na druge metode: organizirali su civile 
Hutue, raspodjelili oružje, podigli cestovne blokade, ubijali Tutsije koje bi 
radi provjere zaustavili na tim blokadama, preko radija pozivali svakog 
Hutua da ubije svakog "žohara" (kako su nazivali Tutsije), tražili od Tutsija 
da se okupe, navodno zbog zaštite, na sigurnim mjestima, gdje su ih potom 
ubijali, te tragali za preživjelim Tutsijima. Kad je međunarodna zajednica 
konačno počela prosvjedovati protiv pokolja, vlada i radio promijenili su 
ton propagande pa više nisu Ruanđane pozivali da ubijaju "Žohare" nego da 
ustanu u samoobranu i zaštite se od zajedničkih neprijatelja Ruande. 
Umjerene dužnosnike iz vlade Hutua koji su pokušali zaustaviti pokolj 
zastrašivali su, ignorirali, smijenili ili ubili. Najveći masakri, kad je na 
jednom mjestu poubijano nekoliko stotina ili nekoliko tisuća Tutsija, zbili 
su se kad su Tutsiji potražili zaklon u crkvama, školama, bolnicama, 
vladinim zgradama ili na onim drugim, navodno sigurnim mjestima gdje su 
ih Hutui okružili i posjekli ili spalili. U genocidu je sudjelovao golem broj 
civila Hutua, premda se raspravlja o tome radi li se o trećini ili o manjem 
omjeru civila Hutua koji su se pridružili ubijanju Tutsija. Vojska je u 
početku u svim krajevima ubijala puškama dok su u kasnijim pokoljima 
korištena primitivnija sredstva, uglavnom mačete ili pak toljage s čavlima. 
Ubijanja nisu prošla bez velikih zvjerstava: žrtvama su odsijecali ruke i 
noge, ženama dojke, bacali djecu u bunare i masovno silovali. 


Premda je pokolje organizirala ekstremistička vlada Hutua, a 
uglavnom proveli civili Hutui, institucije i vanjski promatrači od kojih bi se 
moglo očekivati bolje ponašanje igrali su važnu ulogu u dopuštanju. To se 
osobito odnosi na brojne čelnike Katoličke crkve u Ruandi, koji ili nisu 


zaštitili Tutsije ili su ih, pak, aktivno skupljali i izručivali ubojicama. 
Ujedinjeni narodi već su imali manje mirovne snage u Ruandi, kojima su 
stalno naređivali da se povuku; francuska vlada poslala je mirovne snage 
koje su stale na stranu genocidne vlade Hutua, a protiv pobunjenih 
napadača; vlada Sjedinjenih Država odbila je mogućnost intervencije. 
Objašnjavajući takve odluke, i Ujedinjeni narodi i francuska i američka 
vlada govorili su o "kaosu", "zbunjujućoj situaciji" i "plemenskom sukobu", 
kao da je bila riječ o tek još jednom plemenskom sukobu, normalnom i 
prihvatljivom kad se radi o Africi, zanemarujući dokaze da je ruandska 
vlada pomno organizirala pokolje. 


U mjesec i pol dana ubijeno je, prema procjenama, 800.000 Tutsija, 
što je oko tri četvrtine Tutsija tada preostalih u Ruandi ili 11 posto ukupnog 
stanovništva Ruande. Pobunjenička vojska pod vodstvom Tutsija, nazvana 
Ruandska patriotska fronta (RPF) pokrenula je vojne operacije protiv vlade 
samo dan nakon početka genocida. Genocid je u svim dijelovima Ruande 
prestao tek s dolaskom te vojske koja je 18. srpnja 1994. proglasila potpunu 
pobjedu. Općenito se smatra da je bila disciplinirana i da nije regrutirala 
civile za pokolje, ali jest ubijala iz odmazde, doduše u mnogo manjem 
opsegu od genocida na koji je uzvraćala (prema procjenama, u odmazdama 
je ubijeno "samo" 25.000 do 60.000 ljudi). Ruandska patriotska fronta 
osnovala je novu vladu, stavila naglasak na nacionalno pomirenje i 
jedinstvo i zatražila od Ruanđana da se počnu doživljavati više kao 
Ruanđani, a manje kao Hutui ili Tutsiji. Otprilike 135.000 Ruanđana je na 
koncu zatvoreno zbog sumnje da su krivi za genocid, ali malokoji je 
zatvorenik izveden pred sud i osuđen. Nakon pobjede Ruandske patriotske 
fronte, otprilike 200.000 ljudi (uglavnom Hutua) pobjeglo je u susjedne 
zemlje (uglavnom Kongo i Tanzaniju), a otprilike 750.000 bivših 
prognanika (uglavnom Tutsija) vratilo se u Ruandu iz susjednih zemalja u 
koje su bili pobjegli (slika 22). 


Koko 


Genocidi u Ruandi i Burundiju obično se prikazuju kao rezultat davne 
etničke mržnje koju su potpirili cinični političari radi vlastitih ciljeva. Kako 
piše u knjizi Neka ne ostane nitko tko bi mogao pričati: Genocid u Ruandi 
(Leave None to Tell the Story: Genocide in Rwanda), koju je objavila 
organizacija Human Rights Watch: "ovaj genocid nije bio nekontrolirani 
izljev bijesa ljudi obuzetih "drevnim plemenskim mržnjama'... Ovaj genocid 
bio je rezultat svjesne odluke moderne elite da potakne mržnju i strah kako 


bi se održala na vlasti. Ta mala, povlaštena skupina najprije je nahuškala 
većinu na manjinu kako bi se suprotstavila sve većoj političkoj opoziciji 
unutar Ruande. Zatim je, kako je RPF nizala uspjehe na bojnom polju i za 
pregovaračkim stolom, tih par vlastodržaca pretvorilo strategiju etničke 
podjele u genocid. Bili su uvjereni da će kampanja istrebljenja povratiti 
solidarnost među Hutuima, ujediniti ih pod njihovim vodstvom i pomoći im 
da pobijede u ratu..." Postoji niz dokaza da je ovo stajalište ispravno i da u 
velikoj mjeri objašnjava tragediju u Ruandi. 

Međutim, ima i dokaza da genocidu nisu pridonijeli samo ovi nego i 
drugi čimbenici. U Ruandi je postojala i treća etnička skupina, poznata pod 
imenom Twa ili pigmeji, koji su činili tek jedan posto stanovništva, bili na 
dnu društvene ljestvice i strukture vlasti te nisu bili opasni ni za koga - a 
opet je većina njih također ubijena u pokoljima 1994. U eksploziji nasilja 
1994. protivnici nisu bili samo Hutui i Tutsiji, suprotstavljene frakcije bile 
su, zapravo, složenije: postojale su tri suparničke frakcije koje su se 
pretežno ili isključivo sastojale od Hutua, a jedna je od njih možda izazvala 
eksploziju ubojstvom predsjednika Hutua iz druge frakcije; i u napadačkoj 
RPF-ovoj prognaničkoj vojsci bilo je Hutua. Razlika između Hutua i Tutsija 
nije ni izbliza onolika kakvom se često prikazuje. Pripadnici tih dviju 
skupina govore istim jezikom, išli su u iste crkve, škole i kafiće, živjeli 
zajedno u istom selu pod vlašću istih poglavara i radili zajedno u istim 
uredima. Hutui i Tutsiji međusobno su se vjenčavali i (prije nego što su 
Belgijanci uveli osobne iskaznice) katkad prelazili u drugi etnički identitet. 
Premda se Hutui i Tutsiji u prosjeku izgledom razlikuju, za mnoge ljude ne 
možete po izgledu prosuditi kojoj etničkoj skupini pripadaju. Otprilike 
četvrtina svih Ruanđana ima među pradjedovima i Hutue i Tutsije. 
(Zapravo se postavlja pitanje je li tradicionalno mišljenje da su Hutui i 
Tutsiji različitog porijekla točno ili su se te dvije grupe samo gospodarski i 
društveno diferencirale unutar Ruande i Burundija, a zapravo potječu iz iste 
loze). Zbog te međusobne srodnosti došlo je pokoljem 1994. do desetaka 
tisuća osobnih tragedija, jer su Hutui nastojali zaštititi svoje bračne 
drugove, rođake, prijatelje, kolege i pokrovitelje Tutsije ili potkupiti 
potencijalne ubojice svojih bližnjih. Te dvije skupine bile su tako 
isprepletene u ruandskom društvu da su 1994. liječnici ubijali pacijente i 
obratno, učitelji učenike i obratno, a susjedi i uredski kolege jedni druge. 
Pojedini Hutui neke su Tutsije ubili dok su druge Tutsije zaštitili. Ne 
možemo se ne zapitati kako su, u tim okolnostima, ekstremistički vođe 


uspjeli tako lako izmanipulirati tako mnogo Ruanđana i natjerati ih da se 
krajnje divljački međusobno poubijaju? 

Onoga tko je uvjeren da je genocid skrivila tek etnička mržnja Hutua i 
Tutsija, koju su potpirili političari, posebno će zbuniti zbivanja na 
sjeverozapadu Ruande. <I ondje je, u sredini gdje su svi bili Hutui, osim 
jednog jedinog Tutsija, bilo masovnih pokolja - Hutua nad Hutuima. 
Premda je omjer broja žrtava, prema procjenama "najmanje pet posto 
stanovništva", možda i bio nešto niži nego u Ruandi u cjelini (11 posto), još 
uvijek nije do kraja jasno zašto bi zajednica Hutua, nemajući nikakvog 
etničkog motiva, ubila najmanje pet posto svojih pripadnika. I drugdje po 
Ruandi, dok se 1994. genocid nastavljao, a Tutsija bilo sve manje, Hutui su 
se počeli međusobno napadati. 


Sve te činjenice jasno govore zašto uz etničku mržnju trebamo 
potražiti druge čimbenike koji su pridonijeli genocidu. 
koko 


Za početak, recimo još par riječi o velikoj gustoći stanovništva u 
Ruandi, što sam već spominjao. Ruanda (i Burundi) bili su gusto naseljeni 
već u 19. stoljeću, prije dolaska Europljana, i to zbog svoje dvostruke 
prednosti: umjerene količine oborina i nadmorske visine do koje ne stižu 
malarični komarci i ce-ce muhe. Stanovništvo u Ruandi raslo je i poslije, 
iako s usponima i padovima, prosječnom stopom višom od 3 posto 
godišnje, u osnovi zbog istog razloga kao u susjednoj Keniji i Tanzaniji 
(poljoprivredne kulture iz Novog svijeta, javno zdravstvo, lijekovi i stabilne 
političke granice). Do 1990., čak i nakon pokolja i masovnih progonstava u 
prethodnim desetljećima, prosječna gustoća stanovništva u Ruandi iznosila 
je 760 ljudi po četvornoj milji, više od Velike Britanije (610) i sve bliže 
onoj u Nizozemskoj (950). Međutim, Velika Britanija i Nizozemska imaju 
mehaniziranu poljoprivredu s visokim prinosima, tako da samo par 
postotaka poljoprivrednog stanovništva može proizvesti dovoljno hrane za 
sve ostale i još nešto viškova za izvoz. Ruandska poljoprivreda nije 
mehanizirana i daje mnogo manje prinose, poljoprivrednici ovise o ručnom 
alatu, motikama, pijucima i mačetama, a većina ljudi nema drugog izbora 
nego da ostanu poljoprivrednici koji proizvode vrlo malo ili nimalo viškova 
koji mogu prehranjivati druge. 

Kad je nakon stjecanja nezavisnosti broj stanovnika Ruande porastao, 
zemlja je nastavila primjenjivati tradicionalne poljoprivredne metode i nije 


se modernizirala, nije uvezla kulture koje daju veće prinose, nije povećala 
izvoz poljoprivrednih proizvoda niti ustrojila djelotvorno planiranje obitelji. 
Kako bi smjestili novo stanovništvo, jednostavno su iskrčili šume i isušili 
močvare da dobiju novu obradivu zemlju, skratili razdoblje zemlje na ugaru 
i pokušali izvući dvije ili tri Žetve zaredom s jednog polja u jednoj godini. 
Kad je 60-ih godina 20. stoljeća i onda opet 1973. mnogo Tutsija pobjeglo 
ili poginulo u pokoljima, njihovu nekadašnju zemlju Hutui su dijelili među 
sobom, što je rasplamsalo san da sada svaki poljoprivrednik Hutu može 
najzad imati dovoljno zemlje da bez većeg napora prehrani sebe i obitelj. 
Do 1985. već se obrađivala sva obradiva zemlja izvan nacionalnih parkova. 
Budući da su porasli i broj stanovnika i poljoprivredni prinosi, proizvodnja 
hrane po stanovniku porasla je između 1966. i 1981., a onda je opet pala na 
razinu na kojoj je bila početkom 60-ih godina prošlog stoljeća. Upravo u 
tome leži maltuzijanska dilema: ima više hrane, ali i više ljudi te stoga 
nema povećanja količine hrane po stanovniku. 


Prijatelji koji su 1984. posjetili Ruandu naslutili su da se sprema 
ekološka katastrofa. Cijela zemlja izgledala je kao vrt i plantaža banana. 
Strmi obronci bili su obrađeni sve do samog vrha. Ruanđani nisu provodili 
ni one elementarne mjere kojima su eroziju tla mogli svesti na najmanju 
mjeru pa tako nisu, na primjer, oblikovali padine u terase, orali poprijeko na 
pad, a ne niz nagib, niti su nastirali raslinje na zemlju dok se odmara nego 
ostavljali polja nepokrivenima. Zato je erozija tla bila rasprostranjena, a 
rijeke su nosile teške nanose mulja. Jedan mi je Ruanđanin napisao: 
"Poljoprivrednicima se može dogoditi da se ujutro probude i shvate da im je 
cijelo polje (ili barem gornji sloj tla i usjevi) preko noći otplavljeno ili da su 
susjedovo polje i kamenje doplavljeni na njihovo polje." Zbog krčenja šuma 
potoci su presušili, a ionako neredovite oborine još su se prorijedile. Krajem 
80-ih godina prošlog stoljeća opet se počela javljati glad. Još veća oskudica 
hrane nastupila je 1989., kao posljedica suše do koje su zajedno dovele 
regionalne ili globalne klimatske promjene i učinci sječe šuma na lokalnoj 
razini. 

Učinak svih tih ekoloških i populacijskih promjena na područje 
sjeverozapadne Ruande (općinu Kanama), naseljeno samo Hutuima, iscrpno 
je proučilo dvoje belgijskih ekonomista, Catherine Andre i Jean-Philippe 
Platteau. Andre, koja je bila Platteauova studentica, bila je u Ruandi 1988. i 
1993. i ondje živjela ukupno 16 mjeseci, u vrijeme kad se situacija 
pogoršavala, ali prije eksplozije genocida. Razgovarala je s članovima 


većine kućanstava na tom području. Za svako kućanstvo s čijim je 
članovima u te dvije godine razgovarala, utvrdila je broj članova, ukupnu 
površinu zemlje u njihovu vlasništvu i iznos prihoda koji su članovi 
zarađivali od poslova izvan farme. Izradila je, usto, tablice prodaje ili 
prijenosa zemlje i sporova u kojima je trebalo posredovati. Poslije genocida 
1994. tragala je za vijestima o preživjelima i pokušala otkriti bilo kakav 
obrazac po kojem je pojedinog Hutua ubio drugi Hutu. Andre i Platteau 
zatim su spojili i obradili tu gomilu podataka da utvrde što to sve znači. 


U Kanami je tlo vulkansko i vrlo plodno pa je gustoća stanovništva 
viša čak i prema standardima gusto naseljene Ruande: 1988. bilo je 1740 
ljudi po četvornoj milji, što je do 1993. poraslo na 2040. (To je više nego u 
Bangladešu, najgušće naseljenoj poljoprivrednoj zemlji na svijetu). Ta 
visoka gustoća stanovništva uzrokovala je smanjenje veličina farmi: 
prosječna veličina farme iznosila je 1988. samo 0,89 jutara, a do 1993. pala 
je na 0,72 jutra. Svaka farma bila je podijeljena u (prosječno) 10 zasebnih 
parcela tako da su poljoprivrednici obrađivali apsurdno male parcele od, u 
prosjeku, samo 0,09 jutara 1988. i 0,07 jutara 1993. 


Kako je sva zemlja u općini već bila zauzeta, mladi su ljudi teško 
stupali u brak, odlazili od roditelja, kupovali farme i osnivali vlastito 
kućanstvo. Sve više mladih ljudi odgađalo je ulazak u brak i nastavljalo 
živjeti kod kuće s roditeljima. Na primjer, postotak djevojaka u dobi od 20 
do 25 godina koje još žive s roditeljima porastao je između 1988. i 1993. s 
39 na 67 posto, a postotak mladića sa 71 na 100 posto: 1993. niti jedan 
mladić od dvadesetak godina nije živio u vlastitom kućanstvu. To je, bez 
sumnje, pridonijelo smrtonosnim obiteljskim  napetostima koje su 
eksplodirale 1994., što ću objasniti u daljnjem tekstu. Kako je više mladih 
ljudi ostajalo kod kuće, prosječan broj ljudi u poljoprivrednom kućanstvu 
porastao je (između 1988. i 1993.) s 4,9 na 5,3, tako da je oskudica zemlje 
bila još veća od one do koje je dovelo smanjenje veličina farmi s 0,89 na 
0,72 jutra. Podijelimo li sve manju površinu farme sa sve većim brojem 
ljudi po kućanstvu, shvatit ćemo da se 1988. svaka osoba uzdržavala od 
samo petine jutra, što se do 1993. smanjilo na sedminu jutra. 


Ne čudi, stoga, što se pokazalo da se većina ljudi u Kanami ne može 
prehraniti od tako malo zemlje. Uzevši u obzir i nizak unos kalorija koji se 
u Ruandi inače smatra dostatnim, prosječno kućanstvo je s farme dobivalo 
samo 77 posto kalorijskih potreba. Ostali dio hrane morali su kupovati 
prihodima koji nisu zarađeni na farmi, na primjer, od poslova poput 


stolarstva, ciglarstva, piljenja drva i trgovine. Dvije trećine kućanstava 
imalo je takve poslove, trećina nije. Postotak stanovništva koje je 
konzumiralo manje od 1600 kalorija dnevno (to jest, količinu ispod granice 
gladi) iznosio je 1982. devet posto, do 1990. porastao je na 40 posto, a 
poslije toga je porastao u nepoznatom postotku. 


Sve te brojke koje sam u vezi s Kanamom dosad naveo prosječne su 
vrijednosti, koje skrivaju nejednakosti. Neki ljudi posjedovali su veće farme 
nego drugi, a ta nejednakost porasla je od 1988. do 1993. Definirajmo "vrlo 
veliku" farmu kao onu veću od 2,5 jutara, a "vrlo malu" kao onu manju od 
0,6 jutara. (Prisjetite se Poglavlja 1 kako biste uvidjeli tragičnu apsurdnost 
tih brojki: ondje sam spomenuo da se u Montani farma od 40 jutara 
smatrala nužnom za prehranjivanje obitelj, ali više ni to nije dovoljno). I 
postotak vrlo velikih i postotak vrlo malih farmi porastao je između 1988. i 
1993., s 5 na 8 odnosno s 36 na 45 posto. To jest, poljoprivredno društvo u 
Kanami sve više se dijelilo na bogate i siromašne, a smanjivao se postotak 
onih u sredini. 


Starije glave kućanstava obično su bile bogatije i imale veće farme: 
ljudi u dobi od 50 do 59 te od 20 do 29 godina imali su u prosjeku farme 
veličine 2,05 odnosno samo 0,37 jutara. Naravno, starije glave kućanstva 
imale su veće obitelji pa im je trebalo više zemlje, ali i dalje su imali tri 
puta više zemlje po članu kućanstva nego mlada kućanstva. 


Paradoksalno, prihoda izvan farme nerazmjerno su više imali vlasnici 
velikih farmi: ljudi koji su zarađivali takav prihod imali su, u prosjeku, 
farme veličine 1,3 jutara, dok su oni koji nisu imali vanjskih prihoda imali 
farme od samo pola jutra. Razlika je paradoksalna zato što su manje farme 
one čiji članovi kućanstva imaju manje obradive zemlje po članu za 
prehranjivanje pa im više trebaju prihodi izvan farme. Ta koncentracija 
vanjskih prihoda na većim farmama pridonijela je sve većoj podjeli društva 
u Kanami na bogate i siromašne, s time da su bogati postajali bogatiji, a 
siromašni siromašniji. U Ruandi je navodno protuzakonito da vlasnici 
manjih farmi prodaju zemlju. A to se ipak događa. Istrage o prodaji zemlje 
pokazale su da su vlasnici najmanjih farmi prodavali zemlju uglavnom kad 
bi im hitno zatrebao novac za, na primjer, hranu, lijekove, parnične 
troškove, mito, krštenje, vjenčanje, sprovod ili opijanje. S druge strane, 
vlasnici velikih farmi prodavali su zemlju zato da, na primjer, bolje 
organiziraju farme (prodavanje udaljene parcele kako bi se kupila parcela 
bliža farmi). 


Dodatni prihod velikih farmi omogućio im je kupnju zemlje od 
manjih farmi, pa se tako i dogodilo da su velike farme kupovale zemlju i 
povećavale se dok su male farme obično prodavale zemlju i smanjivale se. 
Gotovo nijedna velika farma nije prodala zemlju, a da nije kupila novu, ali 
1988. je 35 posto najmanjih farmi, a 1993. njih 49 posto prodalo zemlju, a 
da nije kupilo novu. Ako kupoprodaju zemlje raščlanimo prema prihodu 
izvan farme, sve farme s vanjskim prihodom kupile su zemlju i nijedna nije 
prodala zemlju, a da nije kupila novu; ali samo 13 posto farmi koje nisu 
imale vanjski prihod kupilo je zemlju dok je 65 posto njih prodalo zemlju, a 
da nije kupilo novu. Još jedanput ukazujem na paradoks: ionako već sićušne 
farme, kojima je očajnički trebalo još zemlje, ustvari su se smanjile jer su u 
kriznim situacijama prodavale zemlju velikim farmama, koje su tu 
kupovinu financirale prihodima izvan farme. Sjetite se da je ono što sam 
nazvao "velikim farmama" veliko samo prema ruandskim standardima: 
"veliko" znači "veće od pukog jutra-dva zemlje". 


Prema tome, većina ljudi u Kanami bila je osiromašena, gladna i 
očajna, no neki su bili još siromašniji, gladniji i očajniji od drugih, a većina 
ljudi postajala je sve očajnija, dok su tek rijetki bivali manje očajnima. Ne 
čudi što su u takvoj situaciji učestali ozbiljni sukobi koje strane nisu mogle 
same riješiti pa su se ili obraćale tradicionalnim seoskim posrednicima ili su 
(rjeđe) rješavale sukob na sudu. Kućanstva su svake godine prijavila, u 
prosjeku, najmanje jedan ozbiljan sukob koji je trebalo riješiti vanjskim 
posredovanjem. Andre i Platteau proučili su uzroke 226 takvih sukoba, o 
kojima su im pričali posrednici ili sami ukućani. I prema jednima i prema 
drugima, izvor najozbiljnijih sukoba su sporovi oko zemlje: ili zato što je 
sukob izbio izravno oko zemlje (43 posto svih slučajeva); ili zato što su 
spor između muža i žene, u obitelji ili osobna svađa u osnovi potjecali iz 
spora oko zemlje (primjere ću dati u sljedeća dva odlomka); ili pak zato što 
se spor odnosio na kradu zemlje koju su počinili vrlo siromašni ljudi, među 
domaćima poznati kao "lopovi iz nužde", koji gotovo uopće nisu imali 
zemlje, a ni prihoda izvan farme i koji su živjeli od krade nemajući drugih 
mogućnosti (sedam posto svih sporova i 10 posto svih kućanstava). 

Ti sporovi oko zemlje narušili su koheziju tradicionalnog tkiva 
ruandskog društva. Tradicionalno, od bogatijih se zemljoposjednika 
očekivalo da pomognu siromašnijim rođacima. Ovaj se sustav slamao jer su 
čak i zemljoposjednici bogatiji od drugih bili i dalje presiromašni da bi 
mogli išta staviti na stranu za siromašnije rođake. Taj gubitak zaštite osobito 


je pogodio ionako ugrožene društvene skupine: rastavljene ili razvedene 
žene, udovice, siročad i mladu polubraću i polusestre. Kad je bivši suprug 
prestao pomagati rastavljenoj ili razvedenoj supruzi, žene bi se prije vratile 
u roditeljsku kuću kako bi preživjele, ali sada su se njihovom povratku 
protivila vlastita braća jer bi povratkom sestre oni ili njihova djeca još više 
osiromašili. Osim toga, mogle su se vratiti roditeljskoj kući samo s kćerima 
jer u Ruandi nasljedstvo tradicionalno prelazi na sinove pa ženina braća 
sestrine kćeri nisu smatrala konkurencijom svojoj djeci. Žena bi sinove 
ostavljala ocu (mužu od kojeg se razvela), ali u tom se slučaju moglo 
dogoditi da im njegova rodbina uskrati zemlju, osobito ako im je otac umro 
ili se prestao brinuti za njih. Jednako tako, udovici ne bi više pomagala ni 
muževa obitelj (njeni djeveri) ni vlastita braća, koji su i u tom slučaju 
udovičinu djecu smatrali konkurencijom svojoj kad se radi o zemlji. O 
siročadi su se tradicionalno brinuli očevi roditelji; kad bi oni umrli, stričevi 
bi siročad nastojali ili razbaštiniti ili istjerati. Djecu iz poligamnih ili 
propalih brakova, gdje se muškarac kasnije opet oženio i dobio djecu s 
novom ženom, njihova bi polubraća razbaštinila ili istjerala. 

Najbolniji i za društvo najrazomiji zemljišni sporovi bili su oni 
između očeva i sinova. Prema tradiciji, kad je otac umro, sva je zemlja 
prelazila na najstarijeg sina, od kojeg se očekivalo da njome gospodari za 
cijelu obitelj i osigura mladoj braći dovoljno zemlje za život. Kako je 
zemlje bilo sve manje, očevi su postupno usvojili običaj da je dijele na sve 
sinove, kako bi smanjili mogućnost obiteljskog sukoba nakon svoje smrti. 
Međutim, sinovi su salijetali oca različitim, međusobno nespojivim 
prijedlozima o podjeli zemlje. Mladi sinovi postajali su ogorčeni ako su 
starija braća, koja su se prva oženila, dobila nerazmjerno velik udio - na 
primjer, ako je otac morao prodati neki dio zemlje do vremena kad su se 
mladi sinovi oženili. Tražili su strogo jednaku podjelu; prigovarali su mu 
što starijem sinu poklanja komad zemlje kao vjenčani dar. Najmlađi sin, od 
kojeg se prema tradiciji očekivalo da brine o roditeljima u starosti, trebao je 
ili zahtijevao dodatni dio zemlje kako bi mogao obavljati tu tradicionalnu 
dužnost. Braća su bila sumnjičava ili nastojala istjerati sestre i mladu braću 
kojima je otac poklonio neki dio zemlje jer su sumnjali da su ga dobili zato 
što su ocu obećali da će se u starosti brinuti o njemu. Sinovi su se žalili da 
otac zadržava previše zemlje za vlastito uzdržavanje u starosti i tražili su za 
sebe više zemlje odmah. Očevi su se pak opravdano bojali da će im za stare 
dane ostati premalo i protivili se zahtjevima sinova. Svi ovi raznovrsni 


sukobi okončavali su se pred posrednikom ili na sudu, tako što su očevi 
tužili sinove i obratno, sestre braću, nećaci stričeve i tako dalje. Zbog tih 
sukoba napukle su obiteljske veze, a bliski rođaci postali konkurenti i 
žestoki neprijatelji. 

koko 


Ovakva situacija kroničnog i sve oštrijeg sukoba pozadina je na kojoj 
su se odvijali pokolji 1994. I prije te godine, u Ruandi je rasla razina nasilja 
i krađa, a počinitelji su ponajviše bili gladni mladi ljudi bez zemlje i 
prihoda izvan farme. Kad usporedimo stope kriminala ljudi u dobi od 21 do 
25 godina u različitim dijelovima Ruande, ispostavlja se da je većina 
regionalnih razlika statistički povezana s gustoćom stanovništva i 
dostupnošću kalorija po stanovniku: što je viša bila gustoća stanovništva i 
veća glad, to je veći bio kriminal. 

Andre je pokušala utvrditi kakva je bila sudbina stanovnika Kaname 
poslije pokolja počinjenog 1994. Za 5,4 posto ljudi dobila je dojavu da su 
poginuli zbog ratnih djelovanja. Ta je brojka preniska procjena ukupnog 
broja žrtava jer o sudbinama nekih stanovnika nije mogla ništa doznati. 
Stoga još nije jasno je li se stopa smrtnosti približila prosječnoj stopi od 11 
posto za Ruandu u cjelini. Zna se pak da je stopa smrtnosti na području gdje 
su stanovništvo gotovo isključivo činili Hutui bila barem upola manja od 
stope umrlih na područjima gdje su Hutui ubijali Tutsije i još k tome druge 
Hutue. 


Baš sve poznate žrtve iz Kaname pripadaju jednoj od šest kategorija. 
Prvo, jedna jedina pripadnica Tutsija u Kanami, udovica, ubijena je. Nije 
jasno je li to zato što je pripadala Tutsijima jer je postojalo vrlo mnogo 
drugih motiva da je se ubije: naslijedila je mnogo zemlje, bila upletena u 
mnoge sporove oko zemlje, bila udovica poligamnog muža Hutua (pa su je 
ostale supruge i njihove obitelji doživljavale kao konkurenciju), a pokojnog 
su joj muža s njegove zemlje već bila istjerala njegova dva polubrata. 


Dvjema kategorijama pripadaju žrtve među Hutuima velikim 
zemljoposjednicima. Većina njih bili su muškarci stariji od 50 godina, dakle 
u najboljoj dobi da se sa sinovima posvade oko zemlje. Manji broj njih bili 
su mladi ljudi koji su pobudili ljubomoru jer su uspjeli zaraditi velike 
prihode izvan farme i njima kupiti zemlju. 

Sljedećoj kategoriji žrtava pripadali su "smutljivci", poznati po tome 
što su bili upleteni u raznovrsne zemljišne sporove i druge sukobe. 


U idućoj kategoriji bili su mladići i djeca, osobito oni iz osiromašenih 
obitelji, koji su se iz očaja prijavili u zaraćene milicije i krenuli ubijati jedni 
druge. Osobito je vjerojatno da se podcjenjuje broj žrtava u ovoj kategoriji 
jer je bilo opasno da se Andre previše raspituje o tome tko je pripadao kojoj 
miliciji. 

Na koncu, najveći broj žrtava bili su veoma pothranjeni ljudi ili 
veoma siromašni ljudi bez zemlje ili s vrlo malo zemlje i bez prihoda izvan 
farme. Oni su bez sumnje umrli od gladi jer nisu imali snage ili novca da 
kupe hranu ili mitom otkupe vlastiti život na cestovnim blokadama. 


Prema tome, kako bilježe Andre i Platteau: "Događaji iz 1994. bili su 
jedinstvena prilika da se izravnaju dugovi ili presloži vlasništvo nad 
zemljom, čak i među seljacima Hutuima... I danas od Ruanđana možete čuti 
da se bez rata ne možete riješiti viška stanovnika i spustiti njihov broj na 
razinu koja je u skladu s dostupnim količinama zemlje." 

koko 


Iznenadio me taj posljednji iskaz samih Ruanđana o genocidu. Mislio 
sam da neće mnogo ljudi prepoznati tako izravnu vezu između 
populacijskog pritiska i pokolja. Već po navici smatram da su populacijski 
pritisak, čovjekov učinak na okoliš i suše osnovni uzroci koji ljude tjeraju u 
kronični očaj i djeluju kao barut u buretu. No potreban je i neposredan 
uzrok: šibica koja će ga potpaliti. U većini krajeva Ruande ta šibica bila je 
etnička mržnja koju su potpirili političari ciničnom željom da ostanu na 
vlasti. (Kažem "u većini krajeva" jer masovni pokolji Hutua nad Hutuima u 
Kanami dokazuju da je ishod bio isti i ondje gdje su svi pripadali istoj 
etničkoj skupini). Kako kaže Gerard Prunier, francuski stručnjak za istočnu 
Afriku: "Odluku o ubijanju donijeli su, naravno, političari, iz političkih 
razloga. No pokolje su, barem dijelom, tako temeljito proveli obični seljaci 
u svojim ingoima (obiteljskim naseobinama) zbog mišljenja da postoji 
previše ljudi na premalo zemlje i da će, ako se smanji broj ljudi, više zemlje 
ostati preživjelima." 

Prunier, a zatim i Andre i Platteau, doveli su u vezu populacijski 
pritisak i ruandski genocid, što nije prošlo bez osporavanja. Ona su dijelom 
reakcije na previše pojednostavljene zaključke koje su kritičari, donekle 
opravdano, podrugljivo nazvali "ekološkim determinizmom". Na primjer, 
samo 10 dana od početka genocida, autor članka u jednim američkim 
novinama povezao je gustoću stanovništva i genocid ovim riječima: 


"Ruande (to jest, slični genocidi) su u svijetu koji nastanjujemo, svojstvene, 
usađene, ravnomjerne." Naravno, ljudi negativno reagiraju na taj 
fatalistički, previše pojednostavljen zaključak, ali ne samo na njega već i na 
složenije stajalište koje zastupamo Prunier, Andre, Platteau i ja zbog tri 
razloga. 


Prvo, svako "objašnjenje" uzroka genocida može se krivo protumačiti 
kao — "opravdavanje". Međutim, objasnili mi genocid = previše 
pojednostavljeno, kao posljedicu jednog jedinog čimbenika ili pretjerano 
složeno, kao posljedicu 73 čimbenika, to ne mijenja činjenicu da su 
počinitelji ruandskog genocida, kao i počinitelji drugih zlodjela, osobno 
odgovorni za svoje postupke. U raspravama o korijenima zla redovito 
dolazi do takvog nesporazuma: ljudi ustuknu pred svakim objašnjenjem jer 
brkaju objašnjenja s opravdavanjem. No važno je da shvatimo korijene 
ruandskog genocida - ne zato da ubojice odriješimo krivnje nego zato da 
bismo pomoću tog znanja umanjili opasnost da se tako nešto ponovi u 
Ruandi ili drugdje. Slično tome, neki ljudi posvete život ili karijeru 
shvaćanju korijena nacističkog holokausta ili prodiranju u um serijskih 
ubojica i silovatelja. Nisu se za takvo što odlučili kako bi ublažili 
odgovornost Hitlera, serijskih ubojica i silovatelja nego zato što žele znati 
kako do takvih strahota dolazi i koji je najbolji način da spriječimo njihovo 
ponavljanje. 

Drugo, opravdano se odbacuje pojednostavljeno gledište da je 
populacijski pritisak bio jedini uzrok ruandskog genocida. Genocidu su 
pridonijeli i drugi čimbenici; u ovom sam poglavlju govorio o onima koji se 
meni čine važnima, a stručnjaci za Ruandu napisali su čitave knjige i 
mnoštvo članaka o toj temi, koje navodim u Dodatnoj literaturi na kraju 
knjige. Samo da ponovim: bez obzira na redoslijed važnosti, ti ostali 
čimbenici su dugotrajna dominacija Tutsija nad Hutuima, masovni pokolji 
Tutsija nad Hutuima u Burundiju i manji u Ruandi, provale Tutsija u 
Ruandu, ruandska gospodarska kriza i njezino pogoršanje zbog suše i 
vanjskih čimbenika (osobito pada cijene kave i mjera štednje Svjetske 
banke), stotine tisuća očajnih ruandskih mladića raseljenih po izbjegličkim 
logorima, zrelih za priključenje  milicijama te nadmetanje među 
suparničkim ruandskim političkim skupinama, koje su bile spremne na sve 
da sačuvaju vlast. Tim ostalim čimbenicima pridružio se i populacijski 
pritisak. 


Na koncu, populacijski pritisak kao jedan od uzroka ruandskog 
genocida ne bi trebalo krivo shvaćati smatrajući da on automatski dovodi do 
genocida u svijetu. Onima koji se protive postojanju nužne veze između 
maltuzijanskog  populacijskog pritiska i genocida, odgovorio bih: 
"Naravno!" Zemlje mogu biti prenapučene a da ne pribjegnu genocidu, što 
dokazuje Bangladeš (u kojem nakon genocidnih ubojstva počinjenih 1971. 
uglavnom nema masovnih pokolja) kao i Nizozemska i multietnička 
Belgija, unatoč tome što su sve tri gušće naseljene od Ruande. I obratno, do 
genocida može doći zbog osnovnih razloga koji nemaju veze s 
prenapučenošću, što dokazuju Hitlerova nastojanja da u Drugom svjetskom 
ratu istrijebi Židove i Rome, ili genocid u Kambodži 70-ih godina prošlog 
stoljeća, premda gustoća stanovništva u Kambodži iznosi tek šestinu one u 
Ruandi. 

Ja pak zaključujem da je populacijski pritisak bio jedan od važnih 
čimbenika koji su uzrokovali ruandski genocid, da se Malthusove crne 
prognoze ponekad i ostvare te da je moguće da je Ruanda uznemirujući 
primjer tih prognoza na djelu. Ozbiljni problemi poput prenapučenosti, 
učinka na okoliš i klimatskih promjena ne mogu trajati vječno: ako ih ne 
uspijemo riješiti vlastitim djelovanjem, oni će se prije ili kasnije vjerojatno 
riješiti, bilo onako kao u Ruandi ili nekako drukčije, ali bez našeg utjecaja. 
U slučaju ruandskog sloma, neugodnom rješenju možemo pridati lica i 
motive; rekao bih da su slični motivi bili na djelu, premda ih ne možemo 
povezati s licima, u slomovima na Uskršnjem otoku, Mangarevi i u društvu 
Maja, koje sam opisao u Drugom dijelu ove knjige. Isti motivi mogu opet 
biti na djelu u budućnosti, u nekim drugim zemljama koje, poput Ruande, 
nisu riješile temeljne probleme. Mogu opet biti na djelu i u samoj Ruandi, 
gdje stanovništvo i danas raste stopom od 3 posto godišnje, žene rađaju 
prvo dijete s 15 godina, prosječna obitelj ima između petero i osmero djece, 
a posjetitelj ima osjećaj da je okružen morem djece. 

Izraz "maltuzijanska kriza" neosoban je i apstraktan. On ne oživljava 
stranome, zvjerske i šokantne detalje o onome što su milijuni Ruanđana 


jednom preživjelom. Promatrač je opet Gerard Prunier: 

"Svi ti ljudi koji su bili određeni za pokolj imali su zemlju, a 
povremeno i krave. A nakon smrti vlasnika, netko je morao dobiti tu zemlju 
i te krave. U siromašnoj i sve napučenijoj zemlji, to nije bio zanemariv 
poticaj." 


Preživjeli je učitelj Tutsi s kojim je Prunier razgovarao i koji je 
preživio samo zato što slučajno nije bio kod kuće kad su ubojice došli i 
ubili mu ženu i četvero od petero djece: 

"Ljudi čija su djeca morala ići u školu bosonoga ubijali su ljude koji 
su svojoj mogli kupiti obuću." 


POGLAVLJE 11 
Jedan otok, dva naroda, dvije povijesti: 
Dominikanska Republika i Haiti 
Razlike Povijesti a Uzroci razilaženja u Dominikanski 
okolišni učinci a Balaguer a Dominikanski okoliš 
danas Budućnost 


Svakome tko želi razumjeti probleme današnjega svijeta velik je 
izazov 200 kilometara duga granica između Dominikanske Republike i 
Haitija, dviju zemalja koje dijele veliki karipski otok Hispaniolu, smješten 
jugoistočno od Floride (karta na str. 381). Iz aviona koji leti na velikoj 
visini granica izgleda poput oštre crte sa zavojima koju je netko proizvoljno 
usjekao nožem preko otoka, a naglo dijeli tamniji i zeleniji krajolik istočno 
od crte (dominikansku stranu) od svjetlijeg i smećkastijeg krajolika zapadno 
od nje (haićansku stranu). Kad ste na zemlji, na mnogim mjestima možete 
stati na tu granicu, okrenuti se prema istoku i ugledati borovu šumu, zatim 
se okrenuti prema zapadu i ne ugledati ništa osim polja gdje gotovo da i 
nema stabala. 


Taj kontrast koji se uočava na granici pokazuje po čemu se te dvije 
zemlje kao cjeline razlikuju. Prvobitno su oba dijela otoka bila pretežno 
pošumljena: prvi europski posjetitelji zabilježili su da su najuočljivija 
značajka Hispaniole bujne šume, pune stabala s dragocjenim drvetom. Obje 
zemlje izgubile su šumski pokrov, ali ga je Haiti izgubio znatno više (slike 
23, 24), toliko da u toj zemlji šume danas rastu samo na sedam većih 
komada zemlje, od kojih su samo dva zaštićena kao nacionalni parkovi, a u 
oboma se drveće nezakonito siječe. Danas je pod šumom još 28 posto 
površine Dominikanske Republike, ali samo 1 posto površine Haitija. 
Začudila me količina šuma čak i na područjima s najplodnijom obradivom 
zemljom u Dominikanskoj Republici, koja leže između dvaju najvećih 
gradova, Santo Dominga i Santiaga. U Haitiju i Dominikanskoj Republici, 
kao i drugdje po svijetu, posljedice sječe šuma jesu gubitak drvne građe i 
drugih šumskih građevnih materijala, erozija tla, gubitak plodnosti tla, 
taloženje mulja u rijekama, gubitak raslinja koje štiti razvoda pa stoga i 
potencijalne energije iz hidroelektrana te manja količina oborina. Svi ti 
problemi mnogo su teži u Haitiju nego u Dominikanskoj Republici. Od svih 


posljedica koje smo upravo nabrojili u Haitiju je ozbiljniji problem 
nestanak drva od kojeg se pravi drveni ugljen, glavni energent za kuhanje. 
Koliko se razlikuju po šumskom pokrovu, toliko se ove dvije zemlje 
razlikuju po gospodarstvu. I jedna i druga su siromašne države, pate od 
uobičajenih poteškoća većine drugih svjetskih tropskih zemalja koje su prije 
bile europske kolonije: vlade su korumpirane ili slabe, javno zdravstvo je u 
ozbiljnim problemima, a poljoprivredna produktivnost niža je nego u 
zonama s umjerenom klimom. No i uza sve to, haićanske teškoće su mnogo 
ozbiljnije od onih u Dominikanskoj Republici. Haiti je najsiromašnija 
zemlja Novog svijeta i jedna od najsiromašnijih zemalja uopće izvan 
Afrike. Njegova vječno korumpirana vlast nudi minimum javnih usluga; 
velik dio ili većina stanovništva kronično ili povremeno živi bez električne 
energije, vode, kanalizacije, liječničke njege i školovanja. Haiti je jedna od 
najnapučenijih zemalja Novog svijeta, mnogo napučenija od Dominikanske 
Republike, obuhvaća jedva trećinu površine Hispaniole, ali zato ondje živi 
gotovo dvije trećine stanovnika otoka (desetak milijuna ljudi), dok se 
prosječna gustoća stanovništva približava brojci od 1000 ljudi po četvornoj 
milji. Većina su tog stanovništva mali poljoprivrednici. Tržišno 
gospodarstvo je skromno razvijeno i uglavnom se sastoji od proizvodnje 
nešto kave i šećera za izvoz, tek je 20.000 ljudi zaposlenih za niske plaće u 
slobodnim trgovinskim zonama, gdje izrađuju odjeću i neke druge izvozne 
proizvode, postoji nekoliko turističkih enklava na obali gdje se stranci 
mogu izolirati od haićanskih problema, a velika je, premda u količinskom 
smislu nepoznata, trgovina drogom koja se preko Haitija prevozi iz 
Kolumbije u Sjedinjene Države. (Zato _ Haiti katkad nazivaju 
"narkodržavom"). Postoji krajnja polarizacija između gomila siromašnih 
ljudi koji žive u seoskim područjima ili sirotinjskim četvrtima glavnog 
grada Port-au-Princea te sićušne populacije bogate elite koja u hladnijem 
planinskom predgrađu Petionvilleu, pola sata vožnje od centra Port-au- 
Princea, uživa u skupim francuskim restoranima s finim vinima. Stopa 
porasta stanovništva u Haitiju, stope zaraženih AIDS-om, tuberkulozom i 
malarijom, među najvišima su u Novome svijetu. Svaki posjetitelj Haitija 
zapita se ima li ikakve nade za tu zemlju, a odgovor obično glasi "nema". 

I Dominikanska Republika je zemlja u razvoju koju muče isti 
problemi kao i Haiti, ali je ona razvijenija pa ni problemi nisu toliko 
ozbiljni. Dohodak po stanovniku je pet puta veći, a gustoća i stopa porasta 
stanovništva su niže. Dominikanska je Republika posljednjih 38 godina 
barem nominalno demokracija bez vojnih pučeva, na nekoliko 
predsjedničkih izbora od 1978. nadalje predsjednički je kandidat porazio 
dotadašnjeg predsjednika, ali su zato druge izbore ukaljale prevare i 
zastrašivanja. Gospodarstvo se ubrzano razvija, a stranu valutu zarađuju: 
rudnik željeza i nikla, donedavno rudnik zlata, a nekad i rudnik boksita; 
industrijske zone slobodne trgovine u kojima je zaposleno 200.000 radnika, 
čiji se proizvodi izvoze; poljoprivreda od izvoza kave, kakaa, duhana, 
cigara, svježeg cvijeća i avokada (Dominikanska Republika je treći 
izvoznik avokada na svijetu); telekomunikacije; velika turistička industrija. 
Nekoliko desetaka brana proizvodi energiju iz hidroelektrana. Kako je 
poznato američkim ljubiteljima sporta, Dominikanska Republika stvara i 
izvozi i velike igrače bejzbola. (Prvu verziju ovog poglavlja pisao sam u 
stanju šoka jer sam upravo gledao kako veliki dominikanski bacač Pedro 
Martinez, član mog omiljenog tima Boston Red Sox, baca momčad u poraz 
u dodatnim izmjenama okršaja sa suparnikom, New York Yankeesima, u 
finalu bejzbolskog prvenstva Američke lige 2003.). (Postoji još jedna 
bejzbolska liga, Nacionalna liga). S dugog popisa dominikanskih igrača 
bejzbola koji su se proslavili u Sjedinjenim Državama mogu spomenuti još 
braću Alou, Joaquina Andujara, Georgea Bella, Adriana Beltrea, Rica 
Cartyja, Mariana Duncana, Tonyja Fernandeza, Pedra Guerrera, Juana 
Marichala, Josea Offermana, Tonyja Penu, Alexa Rodrigueza, Juana 
Samuela, Ozziea Virgila i, naravno, "kralja jonrona" (španjolski naziv za 
home-run) Sammyja Sosu. Vozeći se cestama Dominikanske Republike, 
svako malo može se ugledati prometni znak koji upućuje na najbliži stadion 
za beisbol, kako ga ondje zovu. 


Kontrasti između tih dviju zemalja ogledaju se i u njihovim sustavima 
nacionalnih parkova. Haićanski je vrlo malen i sastoji se od samo četiriju 
parkova u koje stalno upadaju seljaci i sijeku drveće od kojeg dobivaju 
drveni ugljen. Za razliku, sustav prirodnih rezervata u Dominikanskoj 
Republici razmjerno je najopsežniji i najveći u obje Amerike i obuhvaća 32 
posto površine zemlje iz 74 parka ili rezervata te sadrži sve važne vrste 
staništa. I taj sustav, naravno, pati od brojnih problema i nedostatka novca, 
ali je ipak dojmljiv za siromašnu zemlju s drugim problemima i 


prioritetima. Iza sustava rezervata stoji jak domaći pokret za očuvanje 
prirode s brojnim nevladinim organizacijama, koje im nisu "uvalili" 
inozemni savjetnici, već u njima rade sami Dominikanci. 


Te dvije zemlje imaju, dakle, različite šumske pokrove, gospodarstvo 
i sustave prirodnih rezervata, unatoč tome što su na istom otoku. Osim 
otoka, zajednička im je i povijest europskog kolonijalizma i američke 
okupacije, pretežno katolička vjeroispovjest u suživotu s panteonom vudu 
bogova (primjetnije na Haitiju) i miješano afričko-europsko porijeklo (s 
većim omjerom afričkih predaka na Haitiju). U tri navrata u svojoj povijesti 
bili su jedna kolonija ili država. 

Razlike koje postoje unatoč tim sličnostima postaju još upadljivije 
kad promislimo kako je Haiti nekad bio mnogo bogatiji i moćniji od svog 
susjeda. U 19. stoljeću pokrenuo je nekoliko velikih invazija na 
Dominikansku Republiku i držao je pripojenom 22 godine. Zašto su 
rezultati bili tako različiti u tim dvjema zemljama i zašto je naglu propast 
doživio Haiti, a ne Dominikanska Republika? Postoje, doduše, neke 
okolišne razlike između dviju polovica otoka, što jest donekle pridonijelo 
različitim ishodima, ali to tek manjim dijelom objašnjava situaciju. 
Uglavnom su posrijedi razlike u povijesti, stajalištima, samoodređenom 
identitetu i institucijama dvaju naroda kao i razlike među njihovim novijim 
državnicima. Svakome sklonom svođenju ekološke povijesti na karikaturu 
"ekološkog = determinizma", = suprotstavljene povijesti Dominikanske 
Republike i Haitija bit će koristan protuotrov. Točno, okolišni problemi 
ograničavaju ljudska društva, no važno je i kako ona sama reagiraju. Kako 
god bilo, razlika postoji i u postupcima ili pasivnosti njihovih vođa. 

U ovom ćemo poglavlju najprije skicirati drukčije putanje političke i 
gospodarske povijesti po kojima su Dominikanska Republika i Haiti došli 
do današnjih razlika, kao i razloge za te različite putanje. Zatim ću govoriti 
o razvoju dominikanske ekološke politike koja je mješavina inicijativa 
odozdo prema gore i inicijativa odozgo prema dolje. Na kraju poglavlja 
preispitat ćemo sadašnje stanje ekoloških problema, budućnost i nade svake 
otočne strane te njihove međusobne utjecaje i utjecaje na svijet. 

koko 


Kad je Kristofor Kolumbo na prvom prekoatlantskom putovanju 
1492. stigao na Hispaniolu, otok su već otprilike 5000 godina naseljavali 
Indijanci. U Kolumbovo vrijeme to je bila skupina Indijanaca Aravak, 


zvanih Taino, koji su živjeli od poljodjelstva, bili organizirani u pet 
poglavištava, a bilo ih je oko pola milijuna (procjene se kreću od 100.000 
do 2,000.000). Prema Kolumbu su ispočetka bili miroljubivi i prijateljski 
raspoloženi sve dok ih on i njegovi Španjolci nisu počeli maltretirati. 

Tainoi su, na svoju nesreću, imali zlata, za kojim su Španjolci čeznuli, 
ali ga nisu htjeli sami kopati. Stoga su osvajači podijelili otok i indijansko 
stanovništvo između nekoliko Španjolaca koji su natjerali Indijance da rade 
kao robovi, zarazili ih euroazijskim bolestima i poubijali. Do 1519., 27 
godina nakon Kolumbova dolaska, prvobitna populacija od pola milijuna 
ljudi svedena je na 11.000, od kojih je većina te godine umrla od velikih 
boginja, zbog čega je broj stanovnika pao na 3000, a ti preživjeli su 
sljedećih nekoliko desetljeća poumirali ili se asimilirali. Zato su Španjolci 
morali drugdje potražiti ropsku radnu snagu. 

Španjolci su oko 1520. otkrili da je Hispaniola pogodna za uzgoj 
šećerne trske pa su počeli uvoziti robove iz Afrike. Zbog plantaža šećerne 
trske otok je bio bogata kolonija velikim dijelom 16. stoljeća. Međutim, 
interes Španjolaca za Hispaniolu oslabio je iz nekoliko razloga, među 
ostalim i zato što su otkrili daleko napučenija i bogatija indijanska društva 
na američkom kopnu, osobito u Meksiku, Peruu i Boliviji, gdje je živjelo 
mnogo više Indijanaca koji su se mogli izrabiti i politički naprednijih 
društava koja su se mogla pokoriti, a u Boliviji i bogatih rudnika srebra. 
Tako se Španjolska okrenula drugim područjima i izdvajala malo sredstava 
za Hispaniolu, posebno zato što su kupovina i prijevoz robova iz Afrike bili 
skupi, a do Indijanaca se moglo doći uz mali trošak osvajanja njihovih 
područja. Osim toga, Karibe su preplavili engleski, francuski i nizozemski 
gusari koji su napadali španjolska naselja na Hispanioli i drugdje. Sama 
Španjolska je postupno politički i gospodarski oslabila, na korist Engleza, 
Francuza i Nizozemaca. 

Na otok nisu došli samo francuski gusari: francuski trgovci i 
pustolovi podigli su naselje na zapadnom kraju Hispaniole, daleko od 
istočnog dijela gdje su bili koncentrirani Španjolci. Francuska, tada mnogo 
bogatija i politički jača od Španjolske, mnogo je ulagala u uvoz robova i 
razvoj plantaža na svom, zapadnom dijelu otoka, u mjeri u kojoj si 
Španjolci to nisu mogli priuštiti pa se povijest dviju polovica otoka počela 
razilaziti. Španjolska kolonija imala je u 18. stoljeću malo stanovnika, malo 
robova i manje gospodarstvo zasnovano na uzgoju stoke i prodaji koža dok 
je u francuskoj koloniji živjelo mnogo više ljudi, mnogo robova (njih 


700.000 1785. kad ih je u španjolskom dijelu bilo samo 30.000), razmjerno 
gledajući, mnogo manje stanovništva koje nije u ropskom statusu (samo 10 
posto u usporedbi s 85 posto na španjolskom dijelu otoka), a gospodarstvo 
kolonije zasnivalo se na plantažama šećerne trske. Francuska Saint- 
Domingue, kako se zvala, postala je najbogatija europska kolonija u Novom 
svijetu, koja je Francuskoj donosila četvrtinu njezina bogatstva. 


Španjolska je konačno 1795. Francuskoj prepustila istočni dio otoka 
od kojeg više nije imala koristi, tako da je Hispaniola nakratko bila 
ujedinjena pod francuskom vlašću. Kad je 1791. i 1801. u Francuskoj Saint- 
Domingue izbila pobuna robova, Francuska je poslala vojsku koju je 
porazila robovska vojska, a još je k tome pretrpjela velike gubitke zbog 
raznih bolesti. Kad je 1804. prodala sjevernoameričke posjede Sjedinjenim 
Državama, što je poznato kao Kupnja Louisiane, Francuska je digla ruke od 
Hispaniole i zanemarila taj otok. Ne čudi što su bivši robovi s francuskog 
dijela Hispaniole, koji su zemlju preimenovali u Haiti (izvorno ime 
Indijanaca Taino za otok), pobili mnoge haićanske bijelce, razorili plantaže 
i infrastrukturu kako nitko ne bi mogao obnoviti sustav ropskog rada na 
plantažama te podijelili plantaže u male obiteljske farme. Premda je to bilo 
ono što su bivši robovi htjeli za sebe kao pojedince, dugoročno se pokazalo 
katastrofalnim za haićansku poljoprivrednu produktivnost, izvoz i 
gospodarstvo jer su poljoprivrednici dobivali malo pomoći od kasnijih 
haićanskih vlada kad su pokušali uzgajati tržišne kulture. Haiti je izgubio i 
kadrove budući da je velik dio bjelačkog stanovništva ubijen, a ostatak 
emigrirao. 


Bez obzira na sve, u vrijeme kad je Haiti 1804. stekao nezavisnost još 
je bio bogatiji, jači i napučeniji dio otoka. Haićani su 1805. dva puta napali 
istočni (prije španjolski) dio otoka, tada zvan Santo Domingo. Četiri godine 
kasnije, španjolski naseljenici su na vlastiti zahtjev opet dobili status 
španjolske kolonije, ali Španjolska je Santo Domingom vladala nesposobno 
i tako nezainteresirano da su naseljenici 1821. proglasili nezavisnost. 
Smjesta su ih ponovno pripojili Haićani, koji su ondje ostali sve dok ih 
1844. nisu izbacili, nakon čega su Haićani do sredine 18. stoljeća u 
nekoliko navrata napadali istočni dio otoka ne bi li ga pokorili. 


Prema tome, počevši od 1850., Haiti je na zapadnom dijelu otoka 
imao pod nadzorom manju površinu nego njegov susjed, ali zato brojnije 
stanovništvo, gospodarstvo zasnovano na maloj poljoprivredi s neznatnim 
izvozom te populaciju koja se sastojala većinom od crnaca afričkog 


porijekla i manjim dijelom od mulata (ljudi miješanog porijekla). Premda su 
mulati kao elita govorili francuski i duboko se poistovjećivali s 
Francuskom, zbog haićanskog iskustva i straha od ropstva usvojen je ustav 
kojim se strancima zabranjivao posjed zemlje ili nadzor nad sredstvima za 
proizvodnju putem ulaganja. Velika većina Haićana govorila je svojim 
jezikom, kreolskim, koji se razvio iz francuskog. Dominikanci na istoku 
imali su veću površinu, ali malobrojnije stanovništvo, gospodarstvo im se i 
dalje zasnivalo na uzgoju stoke, ljubazno su dočekivali useljenike i nudili 
im državljanstvo te govorili španjolski. U 19. stoljeću brojčano male, ali 
gospodarski jake useljeničke skupine u Dominikanskoj Republici bili su 
Zidovi s Curacaoa, ljudi s Kanarskih otoka, Libanonci, Palestinci, Kubanci, 
Portorikanci, Nijemci i Talijani, a poslije 1930. pridružit će im se austrijski 
Zidovi, Japanci i novi Španjolci. Što se tiče politike, Haiti i Dominikanska 
Republika najviše su međusobno nalikovali po političkoj nestabilnosti. 
Pučevi su slijedili jedan za drugim, a vlast je prelazila iz ruku jednog u ruke 
drugog mjesnog vođe i njegove privatne vojske. Od 22 haićanska 
predsjednika, koliko ih je bilo između 1843. i 1915., 21 je ubijen ili svrgnut, 
dok se u Dominikanskoj Republici između 1844. i 1930. izmijenilo 50 
predsjednika, uz 30 revolucija. U oba dijela otoka, predsjednici su dolazili 
na vlast s namjerom da se obogate kao i njihovi sljedbenici. 


Strane sile nisu jednako gledale na Haiti i Dominikansku Republiku 
niti su se prema njima isto odnosile. U europskim očima prevladavala je 
previše pojednostavljena slika Dominikanske Republike kao društva u 
kojem se govori španjolski, koje je dijelom europsko i otvoreno za europske 
useljenike i trgovinu, dok su Haiti doživljavali kao afričko društvo u kojem 
se govori kreolski, koje se sastoji od bivših robova i ne voli strance. Uz 
pomoć uloženog kapitala iz Europe, a kasnije i iz Sjedinjenih Država, 
Dominikanska Republika počela je razvijati tržišno i izvozno gospodarstvo, 
a Haiti je u tome zaostajao. Dominikansko gospodarstvo počivalo je tada na 
kakau, duhanu, kavi i (počevši od 70-ih godina 19. stoljeća) plantažama 
šećerne trske koje su (ironično) prije više bile obilježje Haitija nego 
Dominikanske Republike. Značajka obiju strana otoka i dalje je bila 
politička nestabilnost. Jedan dominikanski predsjednik s kraja 19. stoljeća 
posudio je i nije vratio toliko novca od europskih vjerovnika da su i 
Francuska i Italija i Belgija i Njemačka poslale bojne brodove i zaprijetile 
da će okupirati zemlju i tako naplatiti dugove. Kako bi spriječile taj rizik od 
europske okupacije, Sjedinjene Države preuzele su dominikansku carinsku 


službu, jedini izvor vladinih prihoda, i odredile da polovica primitaka ide za 
otplatu inozemnih dugova. Za vrijeme Prvog svjetskog rata, zabrinute da bi 
politički nemiri na Karibima mogli ugroziti Panamski kanal, Sjedinjene 
Države su uvele vojnu okupaciju na oba dijela otoka, koja je u Haitiju 
trajala od 1915. do 1934., a u Dominikanskoj Republici od 1916. do 1924. 
Poslije okupacije, oba dijela otoka brzo su zapala u prijašnje stanje političke 
nestabilnosti i sukoba između konkurentskih predsjedničkih pretendenata. 


Nestabilnost na oba dijela otoka u Dominikanskoj su Republici 
mnogo prije nego na Haitiju završila dva najgora diktatora u dugoj 
južnoameričkoj povijesti zlih diktatora. Rafael Trujillo bio je šef 
dominikanske policije, a zatim čelnik vojske koju je uspostavila i uvježbala 
američka vojna vlast. Zahvaljujući prednostima tog položaja, postao je 
1930. predsjednik, a zatim i diktator, ali je na vlasti ostajao zato što je bio 
marljiv, vrhunski rukovoditelj, dobro procjenjivao ljude, bio pametan i 
apsolutno nemilosrdan političar - i znao je stvoriti privid da radi u interesu 
najširih slojeva dominikanskog društva. Moguće protivnike mučio je i 
ubijao i uveo policijsku državu prisutnu u svim vidovima društva. 

Istovremeno, u nastojanju da modernizira Dominikansku Republiku, 
Trujillo je razvio gospodarstvo, infrastrukturu i razne industrije, uglavnom 
vodeći zemlju kao svoje privatno poduzeće. On i njegova obitelj postupno 
su stekli ili pod nadzor stavili većinu gospodarstva u državi. Izravno ili 
preko rođaka ili saveznika kao paravana, Trujillo je imao državni monopol 
na izvoz govedine, cement, čokoladu, cigarete, kavu, osiguranje, mlijeko, 
rižu, sol, klaonice, duhan i drvo. Posjedovao je ili nadzirao većinu drvne 
industrije i proizvodnje šećera te posjedovao zrakoplovne kompanije, 
banke, hotele, mnogo zemlje i brodske linije. Sebi je uzimao dio zarade od 
prostitucije i 10 posto zarade svih državnih službenika. Bio je sveprisutan: 
glavni grad preimenovan je iz Santo Dominga u Ciudad Trujillo 
(Trujillograd), najviša planina u zemlji preimenovana je iz Pico Duarte u 
Pico Trujillo, državni školski sustav indoktrinirao je zahvalnost Trujillu, a 
na svakoj javnoj česmi bio je natpis sa zahvalom na kojem je pisalo 
"Trujillo daje vodu". Kako bi umanjila mogućnost da se netko uspješno 
pobuni ili napadne zemlju, Trujillova vlada trošila je polovicu proračuna na 
golemu vojsku, mornaricu i zrakoplovstvo, koji su u to vrijeme bili najveći 
na karipskom području, veći i od meksičkih. 

No 50-ih godina prošlog stoljeća nekoliko stvari urotilo se protiv 
Trujiila te je počeo gubiti dotadašnju podršku koju je održavao 


kombinacijom zastrašivanja, gospodarskog rasta i raspodjele zemlje 
seljacima. Gospodarstvo je oslabjelo jer je vlada potrošila goleme novce na 
proslavu 25. godišnjice Trujillova režima, pretjerano trošila na otkup 
privatnih šećerana i elektrana, u svijetu su pale cijene kave i ostalih 
dominikanskih izvoznih proizvoda, a odluka o velikim ulaganjima u 
državnu proizvodnju šećera pokazala se gospodarski neuspješnom. Na 
neuspješnu invaziju dominikanskih izgnanika 1959., koju je podupirala 
Kuba, kao i na kubanske radijske emisije u kojima se pozivalo na pobunu, 
vlada je odgovorila pojačanim uhićenjima, ubojstvima i mučenjima. Dana 
30. svibnja 1961., dok ga je vozač kasno noću bez pratnje vozio ljubavnici, 
Trujiila su iz zasjede napali Dominikanci, očito uz pomoć CIA-e, i ubili ga 
u oružanom obračunu nakon dramatične automobilske potjere. 

Za vrijeme Trujillove ere u Dominikanskoj Republici, u Haitiju se 
nestabilnost nastavljala, a predsjednici smjenjivali jedan drugoga sve do 
1957., kad i Haiti dobiva svojeg zlog diktatora, Francoisa Duvaliera, "Papa 
Doca". Iako je bio liječnik, i školovaniji od Trujilla, kao političar bio je 
jednako pametan i bezobziran, jednako uspješno terorizirao zemlju uz 
pomoć tajne policije te ubio znatno više sunarodnjaka od Trujilla. Papa Doc 
Duvalier razlikovao se od Trujilla po tome što nije bio zainteresiran za 
modernizaciju zemlje niti za razvoj industrijskog gospodarstva, ni u korist 
zemlje ni u svoju korist. Umro je prirodnom smrću 1971., a naslijedio ga je 
sin, Jean-Claude Duvalier, "Baby Doc", koji je vladao do 1986., kad je 
morao otići u progonstvo. 


Nakon završetka diktature obitelji Duvalier, u Haitiju je opet 
zavladala prijašnja politička nestabilnost, a ionako slabo gospodarstvo 
nastavilo je propadati. Haiti još izvozi kavu, ali u nepromijenjenoj količini 
premda mu stanovništvo i dalje raste. Indeks ljudskog razvoja, zbroj 
prosječnog životnog vijeka, obrazovanja i životnog standarda u Haitiju je 
najniži na svijetu izvan Afrike. Nakon atentata na Trujilla, i Dominikanska 
Republika ostala je politički nestabilna do 1966., a u međuvremenu je 1965. 
došlo i do građanskog rata zbog kojeg su u zemlju opet došli američki 
marinci, a Dominikanci počeli masovno emigrirati u Sjedinjene Države. To 
razdoblje nestabilnosti završilo je 1966., kad je za predsjednika izabran 
Joaquin Balaguer, koji je bio predsjednik i u Trujillovo doba, čemu su 
pripomogli i časnici bivše Trujillove vojske, izvršivši niz terorističkih 
napada na oporbene stranke. Balaguer, osebujna osoba o kojoj ćemo više 
reći u daljnjem tekstu, vladao je dominikanskom politikom sljedeće 34 


godine, kao predsjednik od 1966. do 1978. i opet od 1986. do 1996., a bio je 
veoma utjecajan i u razdoblju od 1978. do 1986. kad nije bio na vlasti. 
Posljednji put je odlučujuće intervenirao u dominikansku politiku 2000., 
dvije godine prije smrti, kad je kao slijep i bolestan starac od 94 godine 
spasio državni sustav prirodnih rezervata. 

U tim posttrujillovskim godinama, od 1961. do danas, Dominikanska 
Republika neprestano se industrijalizirala i modernizirala. Izvozno joj je 
gospodarstvo ovisilo neko vrijeme uglavnom o šećeru, da bi se zatim više 
oslanjalo na rudarstvo, izvoz industrijskih proizvoda iz zona slobodne 
trgovine te drugih poljoprivrednih proizvoda osim šećera, kako smo u ovom 
poglavlju već spomenuli. I izvoz ljudi je važna stavka za gospodarstvo 
obiju zemalja. Najmanje milijun i Haićana i Dominikanaca sada živi u 
inozemstvu, najviše u Sjedinjenim Državama, i kući šalje zaradu na koju 
otpada znatan dio gospodarstva obiju zemalja. Dominikanska se Republika 
i danas svrstava među siromašne zemlje (dohodak po stanovniku je samo 
2200 dolara godišnje), ali joj gospodarstvo ima mnoga obilježja rasta pa se 
tako posvuda nešto gradi, a po gradovima vladaju prometne gužve, u što 
sam se i sam uvjerio tijekom posjeta. 

koko 


Sada kad smo doznali povijesnu pozadinu, vratimo se jednoj od onih 
iznenađujućih razlika s kojima smo započeli ovo poglavlje: zašto se 
politička, gospodarska i ekološka povijest tih dviju zemalja koje dijele isti 
otok odvijala tako različito? 

Odgovor se dijelom odnosi na okolišne razlike. Na Hispaniolu kiše 
dolaze uglavnom s istoka. Zato dominikanski (istočni) dio otoka dobiva 
više kiše i ima više stope rasta biljaka. Najviše planine Hispaniole (više od 
3000 metara) nalaze se na dominikanskoj strani, a rijeke s tih visokih 
planina uglavnom teku prema istoku, na dominikansku stranu. Na 
dominikanskoj strani nalaze se široke doline, nizine, visoravni i mnogo 
dublja tla; dolina Cibao na sjeveru jedno je od najbogatijih poljoprivrednih 
područja na svijetu. Nasuprot tome, haićanska strana je sušnija jer barijera 
od visokih planina priječi dolazak kiše s istoka. U usporedbi s 
Dominikanskom Republikom, Haiti, s obzirom na površinu, ima više 
planina, mnogo manje ravničarskih površina dobrih za intenzivnu 
poljoprivredu, više je vapnenačkog terena, a tla su plića, manje plodna i 
slabije se oporavljaju. Zamijetite paradoks: haićanska strana otoka bila je 


slabije obdarena u pogledu okoliša, ali ondje se bogato poljoprivredno 
gospodarstvo razvilo prije nego na dominikanskoj strani. Taj paradoks 
objašnjavamo time što je do naglog rasta poljoprivrednog bogatstva u 
Haitiju došlo na račun ekološkog kapitala, šuma i tla. Ta pouka - naime, da 
impresivan bankovni račun može skrivati negativan tijek novca - tema je 
kojoj ćemo se vratiti u posljednjem poglavlju. 

I premda zbog tih okolišnih razlika dvije zemlje jesu imale drukčije 
gospodarske putanje, zaslužnije su bile društvene i političke razlike, od 
kojih su mnoge na koncu naštetile haićanskom gospodarstvu u usporedbi s 
dominikanskim. U tom je smislu različit razvoj dviju zemalja bio višestruko 
uvjetovan: podudarnost brojnih zasebnih faktora uvjetovala je da rezultat u 
svakoj od njih prevagne na svoju stranu. 


Jedna od tih društvenih i političkih razlika je ta što je Haiti bio 
kolonija bogate Francuske i postao najdragocjenija kolonija francuskog 
prekomorskog carstva dok je Dominikanska Republika bila kolonija 
Španjolske, koja je krajem 16. stoljeća zanemarivala Hispaniolu te se i sama 
nalazila u gospodarskoj i političkoj krizi. Zato je Francuska mogla i htjela u 
Haitiju uložiti u razvoj intenzivne plantažne poljoprivrede zasnovane na 
robovima, dok Španjolci nisu mogli ili htjeli razviti svoju stranu otoka. 
Francuska je uvezla daleko više robova u svoju koloniju nego Španjolska u 
svoju. Zato je u Haitiju u kolonijalna vremena bilo sedam puta više 
stanovnika nego u susjednoj državi, a i danas je donekle napučeniji te ima 
desetak milijuna stanovnika naspram dominikanskih 8,800.000. Međutim, 
površina Haitija je tek nešto veća od polovice Dominikanske Republike pa 
Haiti s većim stanovništvom i manjom površinom ima dvostruko veću 
gustoću stanovništva od Dominikanske Republike. Taj spoj visoke gustoće 
stanovništva i slabijih oborina bio je glavni uzrok bržeg nestanka šuma i 
gubitka plodnosti tla na haićanskoj strani. Osim toga, svi oni francuski 
brodovi koji su u Haiti dovozili robove vraćali su se u Europu s teretima 
haićanske drvne građe, tako da su haićanske ravnice i padine srednje 
visokih planina već do sredine 19. stoljeća ostale bez drveća. 

Drugi društveni i politički čimbenik jest činjenica da je Dominikanska 
Republika, čije je stanovništvo pretežno europskog porijekla i govori 
španjolski, radije primala i više privlačila europske useljenike i ulagače 
nego Haiti čije se stanovništvo uglavnom sastojalo od crnaca, bivših 
robova, koji su govorili kreolski. Zato su se Europljani slabo naseljavali i 
ulagali u Haiti, što je od 1804. ograničeno i haićanskim ustavom, ali su s 


vremenom u Dominikanskoj Republici postajali sve važniji. Među 
useljenicima je bilo mnogo poslovnih ljudi iz srednje klase i sposobnih 
stručnjaka koji su pridonijeli razvoju zemlje. Dominikanci su, i to po 
vlastitoj odluci, od 1812. do 1821. opet bili španjolska kolonija, a po odluci 
tadašnjeg predsjednika, također dobrovoljnoj, zemlja je od 1861. do 1865. 
bila španjolski protektorat. 

Različitosti u njihovom gospodarstvu pridonijela je još jedna 
društvena razlika: većina Haićana je zbog nasljeđa robovlasništva i pobune 
robova posjedovala zemlju, sama se prehranjivala i sama je, bez pomoći 
vlade, uzgajala tržišne kulture za izvoz u europske zemlje dok je 
Dominikanska Republika s vremenom ipak razvila izvozno gospodarstvo i 
vanjsku trgovinu. Haićanska elita snažno se identificirala s Francuskom, a 
ne sa svojom okolinom, nije kupovala zemlju niti je razvijala komercijalnu 
poljoprivredu, a bogatstvo je uglavnom izvlačila od seljaka i njihova rada. 


Jedan od novijih uzroka razilaženja različite su težnje dvojice 
diktatora: Trujillo je nastojao razviti industrijsko gospodarstvo i modernu 
državu (u vlastitu korist), a Duvalier nije. Možda se to može smatrati tek 
osebujnom osobnom razlikom između dvojice diktatora, no možda je to 
odraz njihovih različitih društava. 


Na koncu, haićanski problemi s nestankom šuma i siromaštvom još su 
se, u usporedbi s Dominikanskom Republikom, produbili u posljednjih 40 
godina. Kako je Dominikanska Republika zadržala velik dio šumskog 
pokrova i počela se industrijalizirati, Trujillov režim je isplanirao, a 
Balaguerov režim i kasniji predsjednici izgradili brane pomoću kojih se iz 
hidroelektrana dobiva električna energija. Balaguer je pokrenuo intenzivan 
program za smanjenje korištenja šuma kao izvora goriva, umjesto čega su 
uvozili propan i ukapljeni zemni plin. Međutim, Haićani zbog svog 
siromaštva nisu mogli bez drvenog ugljena, koji se dobiva od šumskog 
drveća, i time su ubrzali uništenje posljednjih preostalih šuma. 

koko 


Prema tome, bilo je mnogo razloga zašto su nestanak šuma i ostali 
problemi s okolišem prije započeli, duže se razvijali i mnogo se više 
produbili u Haitiju nego u Dominikanskoj Republici. Te razloge čine četiri 
od naših pet čimbenika: različit čovjekov učinak na okoliš, različite 
prijateljske ili neprijateljske politike drugih zemalja i različite reakcije 
društava i njihovih vođa. Od svih slučajeva koje analiziramo u ovoj knjizi, 


razlika između Haitija i Dominikanske Republike o kojoj govorimo u ovom 
poglavlju i razlika između sudbine Norvežana i Inuita na Grenlandu o kojoj 
smo govorili u Poglavlju 8 najjasnije pokazuju da sudbina društva leži u 
njegovim rukama i značajno ovisi o vlastitim odlukama. 


Što je s ekološkim problemima same Dominikanske Republike i što je 
s protumjerama koje je vlada usvojila? Služeći se terminologijom koju sam 
uveo u Poglavlju 9, reći ću da su dominikanske mjere za zaštitu okoliša 
ispočetka išle odozdo prema gore, poslije 1930. u obrnutom smjeru, a sada 
je na djelu mješavina tih dviju metoda. Iskorištavanje dragocjenog drveća u 
Dominikanskoj Republici povećalo se 60-ih i 70-ih godina 19. stoljeća, što 
je već tada dovelo do iscrpljivanja šuma na lokalnoj razini ili izumiranja 
dragocjenih vrsta drveća. Stope sječe šume porasle su krajem 19. stoljeća 
zbog krčenja terena za plantaže šećerne trske i drugih tržišnih kultura te 
nastavile rasti i početkom 20. stoljeća jer je zbog gradnje željezničkih pruga 
i urbanizacije zemlje vladala velika potražnja za drvom. Ubrzo nakon 1900. 
prvi put se spominju štete koje se sječom stabala za ogrjev nanose šumama 
u područjima s niskim oborinama te zagađenja rijeka do kojih dolazi zbog 
poljoprivrednih aktivnosti duž njihovih obala. Prvi općinski propis kojim se 
zabranjuje sječa drveća i zagađenje rijeka donesen je 1901. 

Mjere zaštite okoliša odozdo prema gore ozbiljno su uvedene između 
1919. i 1930. na području oko Santiaga, drugog najvećeg grada u 
Dominikanskoj Republici i centra najbogatijeg poljoprivrednog područja s 
najintenzivnijom poljoprivredom. Odvjetnik Juan Bautista Perez Rancier i 
liječnik i geodet Miguel Canela y Lazaro uočili su da se nakon sječe šuma i 
izgradnje cestovne mreže na  posječena = područja = naseljavaju 
poljoprivrednici i oštećuju razvode pa su lobirali u Privrednoj komori 
Santiaga da se zemlja kupi kao šumski rezervat, a potrebna sredstva 
nastojali su prikupiti javnim samodoprinosom. U tome su uspjeli 1927. kad 
je ministar poljoprivrede osigurao dodatna vladina sredstva kako bi 
omogućio kupnju prvog prirodnog rezervata, Vedado del Yaque. Yaque je 
najveća rijeka u državi, a vedado je zemljište na koje je ulaz zabranjen ili 
ograničen. 

Tu inicijativu za gospodarenjem okolišem diktator Trujillo pretvorio 
je poslije 1930. u pristup odozgo prema dolje. Njegov režim proširio je 
površinu Vedado del Yaquea, utemeljio nove vedade, 1934. ustanovio prvi 
nacionalni park, osnovao zbor šumskih čuvara koji će paziti na šume, 
suzbio izazivanje nepotrebnih šumskih požara kojima se krčio teren za 


poljoprivredne površine i zabranio sječu borova bez diktatorove dozvole na 
području oko Constanze u Središnjim Kordiljerima. Trujillo je te mjere 
poduzeo u ime zaštite okoliša, ali vjerojatno su ga jače motivirali 
gospodarski razlozi, među njima i vlastita gospodarska dobrobit. Njegov 
režim angažirao je 1937. glasovitog portorikanskog stručnjaka za zaštitu 
okoliša, dr. Carlosa Chardona, da procijeni prirodne resurse Dominikanske 
Republike (poljoprivredne, rudne i šumske potencijale). Chardon je 
precizno izračunao da komercijalni potencijal sječe borovih šuma, 
kudikamo najprostranijih borovih šuma na Karibima, iznosi oko 40,000.000 
dolara, što je u to vrijeme bio velik novac. Na temelju tog izvještaja, 
Trujillo se sam uključio u sječu borova i postao vlasnikom velikih površina 
borove šume i suvlasnik glavnih pilana u državi. U svom šumarskom poslu, 
Trujillovi šumari usvojili su zdrave okolišne mjere pa su ostavljali neka 
zrela stabla kao izvore sjemena za prirodno pošumljavanje, a ta stara velika 
stabla i danas se prepoznaju u obnovljenoj šumi. U sklopu mjera zaštite 
okoliša, koje su se provodile 50-ih godina prošlog stoljeća pod Trujillovom 
vlašću, od švedskih je stručnjaka naručeno istraživanje o potencijalima 
države da projektira i izgradi brane za dobivanje energije iz hidroelektrana, 
1958. sazvan je prvi kongres o zaštiti okoliša u zemlji i osnovani su novi 
nacionalni parkovi, kako bi se barem dijelom zaštitila razvoda koja će biti 
važna za dobivanje energije iz hidroelektrana. 

Za svoje diktature Trujillo je (skrivajući se, po običaju, iza članova 
obitelji i saveznika kao paravana) sam proveo opsežnu sječu šuma, ali 
njegova diktatorska vlada branila je drugima da sijeku šume i osnivaju 
naselja bez dopuštenja. Kad je Trujillo 1961. umro, srušen je zid koji je 
spriječavao sveopću pljačku dominikanskog okoliša. Ilegalni naseljenici 
zaposjeli su zemlju, izazivali šumske požare i tako krčili šumske površine 
za poljoprivredu; došlo je do neorganiziranog masovnog doseljavanja sa 
sela u gradske barrioe; a četiri bogate obitelji s područja Santiaga počele su 
sjeći šume mnogo bržim tempom nego za Trujillove vladavine. Dvije 
godine nakon Trujillove smrti, demokratski izabrani predsjednik Juan 
Bosch pokušao je nagovoriti veletrgovce drvom da poštede borove šume 
kako bi ostale kao razvoda za planirane brane na rijekama Yaque i Nizao, 
ali veletrgovci su se, umjesto toga, udružili s drugim interesnim skupinama 
i svrgnuli Boscha. Sječa šuma samo se ubrzavala, što je potrajalo do 1966., 
kad je za predsjednika izabran Joaquin Balaguer. 


Balaguer je uočio da je za zemlju najvažnije da razvoda ostanu 
pošumljena, jer bez pošumljenih razvoda nema ni struje iz hidroelektrana 
niti vodoopskrbe za industrijske i kućanske potrebe. Nedugo nakon dolaska 
na vlast povukao je drastičan potez: zabranio je sječu šuma u komercijalne 
svrhe i zatvorio sve pilane u zemlji. Tome su se snažno usprotivile bogate i 
moćne obitelji, koje su nastavile sa sječom, samo podalje od očiju javnosti, 
na udaljenijim šumskim površinama, a pilanama naredile da rade noću. 
Balaguer je na to reagirao još drastičnijom mjerom i ministarstvu 
poljoprivrede oduzeo ovlast za zaštitu šuma, prodavši je oružanim snagama 
te proglasio ilegalnu sječu zločinom protiv sigurnosti države. Kako bi 
zaustavile sječu, oružane snage započele su program kontrole iz zraka i 
vojnih operacija, što je vrhunac doseglo 1967. u jednom od prijelomnih 
događaja za povijest zaštite okoliša u Dominikanskoj Republici, kad je 
vojska jedne noći upala u veliki i tajni tabor drvosječa. U pucnjavi koja je 
uslijedila ubijeno je desetak drvosječa. Taj jaki signal bio je šok za 
drvosječe. Premda su se šume i dalje ilegalno sjekle, to se sprečavalo novim 
racijama i pucanjem po drvosječama pa se sječa šuma uvelike prorijedila u 
prvom razdoblju Balaguerovog predsjedništva (od 1966. do 1978., ukupno 
tri mandata zaredom). 


Bila je to tek jedna od mnoštva Balaguerovih dalekosežnih mjera za 
zaštitu okoliša. Evo još nekih. Tijekom osam godina kad Balaguer nije bio 
predsjednik, ostali predsjednici iznova su otvorili neke tabore drvosječa i 
neke pilane te dopustili porast proizvodnje drvenog ugljena od šumskog 
drveća. Onog dana kad je 1986. opet postao predsjednik, Balaguer je počeo 
izdavati izvršne uredbe o ponovnom zatvaranju tabora za drvosječe i pilana, 
a sutradan je angažirao vojne helikoptere da otkrivaju ilegalnu sječu i upade 
u nacionalne parkove. Iznova je pokrenuo vojne operacije u kojima su 
drvosječe hapšeni i zatvarani, iz nacionalnih parkova iseljavani su 
siromašni ilegalni naseljenici, ali uklonjena su i poljoprivredna poduzeća i 
palače bogataša (od kojih su neke pripadale i Balaguerovim prijateljima). 
Najzloglasnija takva operacija provedena je 1992. u nacionalnom parku Los 
Haitises, gdje je 90 posto šume bilo posječeno; vojska je istjerala tisuće 
ilegalnih naseljenika. U drugoj takvoj operaciji za dvije godine, koju je 
osobno naredio Balaguer, vojska je buldožerima prešla preko luksuznih 
kuća koje su u nacionalnom parku Juan B. Perez podigli bogati 
Dominikanci. Balaguer je zabranio izazivanje požara kao poljoprivredne 
metode te čak donio zakon (koji je, pokazalo se, bilo teško provesti) prema 


kojem se svaki stup ograde mora sastojati od živih stabala s korijenom, a ne 
od posječenog drva. Uveo je i dvije skupine mjera pomoću kojih je trebalo 
smanjiti potražnju za dominikanskim drvom i naći zamjenu za njega. 
Otvorio je tržište za uvoz drva iz Čilea, Hondurasa i Sjedinjenih Država (i 
time ukinuo najveći dio potražnje za dominikanskom drvnom gradom u 
prodavaonicama diljem zemlje), a tradicionalnu proizvodnju drvenog 
ugljena od drveća (prokletstvo Haitija) smanjio je tako što je ugovorio 
kupovinu ukapljenog zemnog plina iz Venezuele, izgradio nekoliko 
terminala za uvoz plina, subvencionirao cijenu plina za građane da istisne iz 
upotrebe drveni ugljen te tražio da se besplatno dijele peći na propan i 
cilindri kako bi potaknuo ljude da prestanu koristiti drveni ugljen. Uvelike 
je proširio sustav prirodnih rezervata, proglasio prva dva. obalna nacionalna 
parka, dodao dominikanskom teritoriju dva potopljena oceanska korita i 
proglasio ih utočištima za grbave kitove, zaštitio zemljište u pojasu od 18 
metara od rijeka i 55 metara od obale, zaštitio močvare, potpisao 
Konvenciju iz Rija o zaštiti okoliša te zabranio lov na deset godina. Od 
industrije je zatražio da brine o otpadu, pokrenuo s ograničenim uspjehom 
neke akcije kontrole zagađenja zraka te uveo velike poreze rudarskim 
poduzećima. Usprotivio se mnogim prijedlozima koji su bili štetni za 
okoliš, a mnoge je i onemogućio. Spriječio je, na primjer, izgradnju ceste do 
luke Sanchez koja bi vodila kroz nacionalni park, ceste sjever-jug preko 
Središnjih Koridiljera, međunarodnog aerodroma u Santiagu, superluke te 
brane na Madrigalu. Nije dopustio popravak postojeće ceste koja vodi preko 
brdskih predjela pa je ona postala gotovo neupotrebljiva. U Santa Domingu 
otvorio je akvarij, botanički vrt i prirodoslovni muzej te obnovio nacionalni 
zoološki vrt, danas glavne dominikanske znamenitosti. 

Balaguerov završni politički čin uslijedio je kad je već imao 94 
godine. Zajedno s netom izabranim predsjednikom Mejiom spriječio je 
dotadašnjeg predsjednika Fernandeza u naumu da smanji i oslabi sustav 
prirodnih rezervata i oslabi mjere njegove zaštite. Balaguer i Mejia ostvarili 
su taj cilj pametnim zakonodavnim manevrom, naime, prijedlogu 
predsjednika Fernandeza dodali su amandman po kojem sustav prirodnih 
rezervata, koji je bio uspostavljen samo temeljem izvršne uredbe (i mogao 
se mijenjati, onako kako je htio Fernandez), opet postaje sustav koji je 
ustanovljen zakonom, dakle vraća se u pravni status u kojem je bio 1996., 
na kraju posljednjeg Balaguerovog predsjedničkog mandata i prije 


Fernandezovih manevara. Balaguer je, dakle, okončao političku karijeru 
spasivši sustav rezervata kojem je posvetio tako mnogo pažnje. 


Svi ti Balaguerovi postupci označili su vrhunac ere gospodarenja 
okolišem odozgo prema dolje u Dominikanskoj Republici. U istoj eri 
nastavljeno je i s naporima odozdo prema gore, kojih nije bilo za Trujillove 
vladavine. U 70-im i 80-im godinama prošlog stoljeća, znanstvenici su 
popisali velik dio obalnih, morskih i kopnenih prirodnih bogatstava. 
Dominikanci su polako opet učili kako, kao građani, mogu sudjelovati u 
politici, što u desetljećima pod Trujillom nisu smjeli, pa se u 80-ima počinju 
osnivati mnoge nevladine organizacije, među njima i nekoliko desetaka 
ekoloških, koje su postajale sve djelotvornije. Za razliku od situacije u 
mnogim zemljama u razvoju, gdje se ekološkim akcijama uglavnom bave 
suradnici međunarodnih ekoloških organizacija, poticaj za djelovanje 
odozdo prema gore u Dominikanskoj Republici dolazi od lokalnih 
nevladinih ekoloških — organizacija. Zajedno sa sveučilištima i 
Dominikanskom akademijom znanosti, te su nevladine organizacije sada 
predvodnice domaćeg ekološkog pokreta. 

koko 


Zašto se Balaguer zalagao za tako širok raspon mjera za dobrobit 
okoliša? Mnogima od nas teško je pomiriti tu očito čvrstu i dalekovidnu 
predanost okolišu s njegovim odbojnim značajkama. Trideset i jednu 
godinu služio je u vlasti diktatora Rafaela Trujilla i branio njegove masakre 
nad Haićanima 1937. Na koncu je bio i Trujillov predsjednik-marioneta, ali 
je za Trujillove vladavine bio i na utjecajnim položajima, na primjer, kao 
ministar vanjskih poslova. Svatko tko je spreman na suradnju s tako zlom 
osobom kao što je bio Trujillo automatski i sam postaje sumnjiv i gubi 
dobar glas. Balaguer je poslije Trujillove smrti nanizao i vlastiti popis 
zlodjela - zlodjela koja se mogu pripisati isključivo njemu. Premda je na 
izborima 1986. pošteno došao na vlast, pribjegao je prevari, nasilju i 
zastrašivanju da osigura svoj izbor 1966. kao i ponovni izbor 1970., 1974., 
1990. i 1994. Imao je svoje bande razbojnika koji su ubili stotine, a možda i 
tisuće oporbenjaka. Mnogo puta je naredio da se siromasi istjeraju iz 
nacionalnih parkova, naređivao je ili tolerirao pucanje po ilegalnim 
drvosječama.  Tolerirao je  rasprostranjenu korupciju. Pripadao je 
južnoameričkoj tradiciji političkih diktatora ili caudilla. Među citatima koji 
mu se pripisuju je i ovaj: "Ustav je tek komad papira." 


U Poglavljima 14 i 15 govorit ćemo o često složenim razlozima zbog 
kojih ljudi provode ili ne provode ekološku politiku. Kad sam posjetio 
Dominikansku Republiku, posebno me zanimalo da od onih koji su osobno 
poznavali Balaguera ili živjeli u njegovo vrijeme doznam kakvi su mu 
mogli biti motivi. Svakog Dominikanca s kojim sam razgovarao pitao sam 
što misli o njemu. Od njih 20 s kojima sam dugo razgovarao dobio sam 20 
različitih odgovora. Mnogi među njima bili su ljudi koji imaju najčvršće 
moguće osobne motive za prezir prema Balagueru: ili ih je zatvarao ili ih je 
zatvarala i mučila Trujillova vlast čiji je bio član ili je dao ubiti njihove 
bliske rođake i prijatelje. 

Ipak, među svim tim različitim mišljenjima, mnogi sugovornici 
istaknuli su brojne pojedinosti. O Balagueru su rekli da je bio gotovo 
jedinstveno složen i zagonetan. Htio je političku moć, a u provedbi politike 
u koju je vjerovao pazio je da ne čini ono što bi ga moglo stajati vlasti (ali 
ipak je, zbog nepopularnih mjera često bio opasno blizu tome da je izgubi). 
Bio je krajnje sposoban, ciničan, praktičan političar čijoj se sposobnosti 
nitko nije niti približio u posljednje 42 godine dominikanske političke 
povijesti, utjelovljenje pridjeva "makjavelistički". Stalno je održavao 
osjetljivu ravnotežu između vojske, masa i konkurentskih spletkarskih 
elitnih skupina; uspio je spriječiti vojne pučeve protiv sebe tako što je 
vojsku usitnio u konkurentske skupine; bio je sposoban utjerati takav strah 
u kosti čak i časnicima koji su zloupotrebljavali šume i nacionalne parkove 
da su mi, poslije glasovitog neplaniranog sukobljavanja koje se zbilo 1994., 
zabilježenog na televiziji, rekli da se pukovnik, koji se protivio 
Balaguerovim mjerama za zaštitu šuma i kojeg je Balaguer ljutito pozvao 
na red, na kraju od straha pomokrio u hlače. Slikovito je to izrazio jedan 
povjesničar s kojim sam razgovarao: "Balaguer je bio zmija koja je po 
potrebi odbacivala i mijenjala kožu." Za njegove vladavine vladala je velika 
korupcija koju je tolerirao, ali sam nije bio korumpiran niti zainteresiran za 
osobno bogaćenje, za razliku od Trujilla. Kako je sam rekao: "Korupcija 
staje na vratima mog ureda." 


Na kraju, Dominikanac kojeg je Balaguerov režim i zatvarao i mučio 
sažeo je stvar: "Balaguer je bio zlo, ali nužno zlo u toj fazi dominikanske 
povijesti." Tom je frazom moj sugovornik htio reći da je 1961., kad je 
Trujillo ubijen u atentatu, bilo mnogo Dominikanaca i u inozemstvu i kod 
kuće s valjanim težnjama, ali nijedan nije imao ni djelić Balaguerovog 
praktičnog iskustva u vlasti. Dominikanci mu priznaju da je svojim 


mjerama učvrstio dominikansku srednju klasu i dominikanski kapitalizam 
te uspostavio Dominikansku Republiku kakva je ona danas te da je 
dominikansko gospodarstvo pod njegovom vlašću doživjelo velik napredak. 
Zbog takvog ishoda događaja, mnogi Dominikanci lakše su podnosili 
Balaguerove loše osobine. 


Tražeći odgovor na pitanje zašto je Balaguer provodio ekološku 
politiku, naišao sam na mnogo više neslaganja. Neki Dominikanci rekli su 
mi da je, po njihovu mišljenju, ta politika bila puka muljaža, namijenjena 
pridobivanju glasova ili uljepšavanju vlastite slike u inozemstvu. Jedan 
sugovornik smatrao je da je Balaguer tjerao ilegalne naseljenike iz 
nacionalnih parkova jer je ionako postojao plan o izmještanju seljaka iz 
udaljenih šuma kako ne bi ondje zasnovali procastrovsku pobunu; da je htio 
maknuti ljude s javne zemlje kako bi na njoj poslije nastala ljetovališta u 
vlasništvu bogatih Dominikanaca, bogatih inozemnih turističkih investitora 
ili vojnih osoba te da je na taj način htio učvrstiti veze s vojskom. 


Premda u svim tim motivima za koje se sumnjiči vjerojatno ima 
osnove, ipak zbog širokog opsega Balaguerovih ekoloških akcija, 
nepopularnosti nekih od njih i ravnodušnosti javnosti prema ostalima, ne 
mogu njegovu politiku doživjeti samo kao prevaru. Zbog nekih ekoloških 
mjera, osobito angažiranja vojske za preseljenje ilegalnih naseljenika, 
javnost je stekla lošu sliku o njemu, stajala ga je glasova (što je, međutim, 
ublažio namještanjem izbora), ali i podrške moćnih članova elite i vojske 
(premda je za mnoge druge političke mjere imao njihovu podršku). U 
slučaju brojnih ekoloških mjera koje sam naveo, ne razabirem kakve bi one 
veze imale s bogatim ulagačima u turizam, protupobunjeničkim mjerama ili 
omiljenošću u vojsci. Naprotiv, čini se da je, kao iskusni praktični političar, 
Balaguer provodio proekološku politiku najenergičnije što je mogao, a da 
pri tome nije izgubio previše glasova, prevelik broj utjecajnih pristaša niti 
izazvao vojni puč protiv sebe. 

Druga primjedba koju su iznijeli pojedini Dominikanci s kojima sam 
razgovarao, bila je da je Balaguerova ekološka politika bila selektivna, 
katkad nedjelotvorna i puna rupa. Pristašama je dopuštao da se destruktivno 
odnose prema okolišu, na primjer da oštećuju riječna korita vađenjem 
kamena, šljunka, pijeska i drugog građevinskog materijala. Neki zakoni, 
poput zabrane lova, kontrole zagađenja zraka i odredbe o stupovima u 
ogradama, nisu profunkcionirali. Znao se i povući kad bi naišao na 
protivljenje svojoj politici. Posebno ozbiljan propust za ekologa poput njega 


bio je što se nije pobrinuo da potrebe seoskih poljoprivrednika uskladi s 
ekološkim interesima, a mogao je više učiniti kako bi pridobio podršku 
javnosti za brigu o okolišu. No ipak je uspio provesti raznovrsnije i 
radikalnije ekološke mjere od svih ostalih dominikanskih političara ili 
zapravo većine meni poznatih modernih političara u drugim zemljama. 


Kad bolje promislim, rekao bih da smo najbliže istini ako 
Balaguerovu politiku objasnimo istinskom brigom za okoliš, kako ju je i 
sam objašnjavao. Okoliš je spominjao u gotovo svakom govoru; izjavio da 
je o očuvanju šuma, rijeka i planina sanjao još od djetinjstva; to je naglasio 
u prvih nekoliko govora kad je 1966. postao predsjednik, opet 1986. i u 
govoru prilikom svoje posljednje predsjedničke inauguracije (1994.). Kad 
je predsjednik Fernandez ustvrdio da je bilo pretjerano pretvoriti 32 posto 
teritorija države u zaštićeno područje, Balaguer mu je odgovorio da bi cijela 
zemlja trebala biti zaštićeno područje. Međutim, kako je došao do svojih 
proekoloških stavova, nisam dobio dva ista odgovora. Jedan je čovjek rekao 
da je Balaguer možda bio izložen utjecaju ekologa dok je u mladosti živio u 
Europi; drugi je ustvrdio da je Balaguer bio dosljedni protu-Haićanin i da je 
možda htio poljepšati krajolik Dominikanske Republike kako bi se 
razlikovao od krajolika opustošenog Haitija; treći je mislio da su na njega 
utjecale sestre, s kojima je bio blizak, a za koje se govorilo da su 
prestravljene sječom šuma i taloženjem mulja u rijekama, što su, po njihovu 
mišljenju, bile posljedice Trujillove vladavine; četvrti je pak primijetio da je 
Balagueru bilo već 60 godina kad je poslije Trujilla došao na vlast, a 90 kad 
je sišao s vlasti, tako da su ga možda motivirale promjene koje je za dugog 
života vidio u svojoj zemlji. 

Ne znam odgovore na ova pitanja o Balagueru. Možda ga dijelom ne 
razumijemo zbog vlastitih nerealnih očekivanja. Možda podsvjesno 
očekujemo da su ljudi jedinstveno "dobri" ili "loši", kao da svatko ima 
samo jednu dobru osobinu koja bi se trebala isticati kroz svaki aspekt 
njegova ponašanja. Ako ljude smatramo dobrima ili im se divimo u jednom 
pogledu, zabrine nas kad uočimo da nisu takvi u nekom drugom pogledu. 
Nerado priznajemo da ljudi nisu dosljedni nego da su mozaici značajki koje 
nastaju uslijed različitih, obično nepovezanih iskustava. 


Možda nas zabrinjava i to da bi mu, ako doista priznamo da je 
Balaguer ekolog, loše značajke nepravedno ukaljale ekološki stav. A opet, 
kako mi je rekao jedan prijatelj: "Adolf Hitler volio je pse i prao zube, ali to 
ne znači da bismo trebali mrziti pse ili prestati prati zube." Moram se 


prisjetiti i dojmova kad sam radio u Indoneziji dok je od 1979. do 1996. 
ondje vladala vojna diktatura. Tu sam diktaturu prezirao i bojao je se zbog 
njezine politike, ali i zbog osobnih razloga: osobito zbog onoga što je 
učinila mnogim mojim prijateljima s Nove Gvineje, a i zato što su njezini 
vojnici gotovo i mene ubili. Zato me iznenadilo kad sam saznao da je ta 
diktatura utemeljila sveobuhvatan i djelotvoran sustav nacionalnih parkova 
u indonezijskom dijelu Nove Gvineje. Na taj dio Nove Gvineje stigao sam 
nakon godina iskustva s demokracijom na Papui Novoj Gvineji i očekivao 
sam da je ekološka politika mnogo naprednija u praktičnoj demokraciji 
nego u zloj diktaturi. No morao sam priznati da je istina upravo suprotna. 


Nijedan od mojih dominikanskih sugovornika nije tvrdio da razumije 
Balaguera. Govoreći o njemu, izgovarali su fraze poput "pun paradoksa", 
"kontroverzan" i "enigmatičan". Jedan čovjek opisao je Balaguera frazom 
kojom je Winston Churchill opisao Rusiju: "zagonetka zaogmuta 
misterijom pod velom tajne". Naš trud da shvatimo Balaguera podsjeća me 
na to koliko su i povijest i sam život složeni; ni život ni povijest nisu 
poduhvat za one koji teže jednostavnosti i dosljednosti. 

koko 


S obzirom na tu povijest učinaka na okoliš u Dominikanskoj 
Republici, u kakvom su danas stanju ekološki problemi te države i sustav 
prirodnih rezervata? Glavni problemi čine osam od 12 kategorija s popisa 
problema s okolišem o kojima ćemo govoriti u Poglavlju 16: to su problemi 
sa šumama, morskim resursima, tlom, vodom, toksičnim tvarima, stranim 
vrstama, porastom stanovništva i učinkom stanovništva na okoliš. 

U Trujillovo vrijeme, sječa borovih šuma na pojedinim je mjestima 
postala zamjetna, a pet godina nakon njegova atentata i neobuzdana. 
Balaguerovu zabranu sječe ublažili su neki kasniji predsjednici. Pritisak na 
šume smanjen je zbog egzodusa Dominikanaca sa seoskih područja u 
gradove i inozemstvo, ali sječa šuma se nastavlja, osobito u blizini granice s 
Haitijem, gdje očajni Haićani iz svoje zemlje, u kojoj gotovo više i nema 
šuma, ilegalno prelaze na dominikansku stranu i sijeku stabla kako bi dobili 
drveni ugljen i iskrčili zemlju za poljoprivredu. Provedba mjera za zaštitu 
šuma vratila se 2000. iz ruku oružanih snaga u ruke Ministarstva za zaštitu 
okoliša, koje je slabije i nema potrebna sredstva, tako da je zaštita šuma 
sada manje djelotvorna nego u razdoblju od 1967. do 2000. godine. 


Duž gotovo cijele obale Dominikanske Republike, morska staništa i 
koraljni grebeni teško su narušeni, a riblji fond prekomjerno izlovljen. 


Zbog erozije iskrčene zemlje gube se goleme količine tla. Postoji 
zabrinutost da bi se zbog erozije mogao nakupiti talog u rezervoarima iza 
brana od kojih zemlja dobiva električnu energiju. Na nekim navodnjavanim 
područjima, kao što je plantaža šećerne trske Barahona, došlo je do 
salinizacije. 

Kakvoća vode u rijekama te zemlje danas je vrlo loša zbog 
nagomilavanja taloga uzrokovanog erozijom kao i zbog toksičnog 
zagađenja i odlaganja otpada. Rijeke koje su do prije nekoliko desetljeća 
bile čiste i u kojima se moglo plivati sada su smeđe od taloga i nepogodne 
za plivanje. Industrije ispuštaju otpad u rijeke, što čine i stanovnici gradskih 
barrioa, gdje javni sustav odlaganja smeća ne postoji ili ne odgovara 
potrebama. Riječna korita uvelike je uništilo industrijsko jaružanje 
materijala za građevinsku industriju. 

Od početka 70-ih godina prošlog stoljeća, u bogatim poljoprivrednim 
područjima poput doline Cibao masovno se upotrebljavaju otrovni pesticidi, 
insekticidi i herbicidi. Dominikanska Republika i dalje upotrebljava otrove 
koji su odavno zabranjeni u zemljama u kojima se proizvode. Vlada tolerira 
tu upotrebu otrova zato što je dominikanska poljoprivreda vrlo profitabilna. 
Radnici u seoskim područjima, pa čak i djeca, rutinski rade s otrovnim 
poljoprivrednim proizvodima bez ikakve zaštite na licu ili rukama. Zato 
danas postoji opsežna dokumentacija o učincima poljoprivrednih otrova na 
ljudsko zdravlje. Uočio sam da na bogatim poljoprivrednim područjima u 
dolini Cibao gotovo i nema ptica: ako su otrovi tako štetni za ptice, ne 
mogu biti dobri ni za ljude. Za druge probleme s otrovima odgovoran je 
veliki rudnik željeza/nikla Falconbridge, čiji dim ispunjava zrak duž 
pojedinih dijelova autoputa između dva najveća grada u zemlji (Santo 
Dominga i Santiaga). Rudnik zlata u Rosariju privremeno je zatvoren jer 
zemlja nema tehnologiju za uklanjanje cijanida i kiselina koji su iz njega 
istekli. I Santo Domingo i Santiago guše se u smogu koji je posljedica 
gustog prometa zastarjelim vozilima, povećane potrošnje energije i obilja 
privatnih generatora koje ljudi drže po kućama i poduzećima zbog čestih 
kvarova državnog elektroenergetskog sustava. (Kad sam bio u Santo 
Domingu, struja je svakog dana nestajala po nekoliko puta, a kad sam 
otišao iz zemlje, prijatelji su mi pisali da trpe nestanak struje koji zna 
potrajati i do 21 sat). 


Što se tiče stranih vrsta, država je, kako bi iznova pošumila zemlju 
koja je posljednjih desetljeća iskrčena ili uništena uraganima, pribjegla 
uvoženju stranih vrsta drveća koje raste brže od spororastućeg autohtonog 
dominikanskog bora. Od stranih vrsta kojih ima u obilju, vidio sam 
honduraški bor, kazuarine, nekoliko vrsta bagrema i tik. Neke od tih stranih 
vrsta dobro napreduju, druge su propale. Zabrinutost raste jer neke 
podliježu bolestima na koje je domaći dominikanski bor otporan pa bi 
iznova pošumljene padine mogle opet izgubiti pokrov ako im bolest 
napadne stabla. 


Premda broj stanovnika sporije raste, procjenjuje se da stopa rasta još 
uvijek iznosi oko 1,6 posto godišnje. 

Ozbiljniji problem od porasta stanovništva jest brz rast učinka na 
okoliš po stanovniku. (Pod tim izrazom, kojim ćemo se učestalo služiti u 
preostalom dijelu knjige, podrazumijevam prosječnu potrošnju resursa i 
proizvodnju otpada po osobi: mnogo je veći za građane modernog Prvog 
svijeta nego za građane modernog Trećeg svijeta ili za bilo koji narod u 
prošlosti. Ukupan učinak društva na okoliš jednak je umnošku učinka na 
okoliš po stanovniku i broja ljudi). Dominikanci putuju u inozemstvo, 
zemlju posjećuju turisti, a tu je i televizija pa ljudi dobro znaju da je u 
Portoriku i Sjedinjenim Državama životni standard viši. Posvuda su panoi s 
reklamama za potrošačku robu, a na svakom većem gradskom raskrižju 
vidio sam ulične prodavače koji prodaju opremu za mobitele i CD-ove. 
Zemlja se sve više prepušta konzumerizmu koji se ne zasniva na 
gospodarstvu i resursima same Dominikanske Republike, nego dijelom 
ovisi o zaradi koju kući šalju dominikanski radnici iz inozemstva. Svi ti 
ljudi koji namiču velike količine potrošačke robe proizvode odgovarajuće 
velike količine otpada kojim preplavljuju općinske komunalne službe. 
Smeće se gomila u rijekama, duž cesta, duž gradskih ulica i na selu. Kako 
mi je rekao jedan Dominikanac: "Ovdje apokalipsa neće imati obličje 
potresa ili uragana nego svijeta zakopanog u smeće." 


Sustav prirodnih rezervata i zaštićenih područja izravno se obraća 
svim tim opasnostima osim porasta stanovništva i učinka potrošača na 
okoliš. Riječ je o sveobuhvatnom sustavu koji se sastoji od 74 rezervata 
raznih vrsta (nacionalnih parkova, zaštićenih morskih rezervata i tako dalje) 
te pokriva trećinu površine zemlje. To je iznimno dostignuće za gusto 
naseljenu, malu i siromašnu zemlju u kojoj dohodak po stanovniku iznosi 
deset puta manje od onoga u Sjedinjenim Državama. Podjednako je 


dojmljivo što taj sustav nisu preporučile i kreirale međunarodne ekološke 
nego dominikanske nevladine organizacije. U razgovorima koje sam vodio 
u trima takvim domaćim organizacijama - Akademiji znanosti iz Santa 
Dominga, fondacijom Moscoso Puello i ogranku Nature Conservancy iz 
Santo Dominga (ova potonja je jedinstvena među mojim dominikanskim 
poslovnim vezama po tome što nije sasvim lokalna nego je povezana s 
međunarodnom organizacijom) - svaki član osoblja kojeg sam sreo bio je, 
bez iznimke, Dominikanac. Ova je situacija drugačija od onih na koje sam 
navikao na Papui Novoj Gvineji, u Indoneziji, na Salamunskim otocima i 
drugim zemljama u razvoju, gdje inozemni znanstvenici i stručnjaci drže 
ključne položaje i ujedno služe kao gostujući savjetnici. 
Koko 


Što je s budućnošću Dominikanske Republike? Hoće li sustav 
rezervata opstati pod pritiscima kojima je izložen? Ima li nade za tu zemlju? 

Tražeći odgovore na ta pitanja, opet sam naišao na različita mišljenja, 
čak i među mojim dominikanskim prijateljima. Razlozi za ekološki 
pesimizam počinju s činjenicom da iza sustava rezervata više ne stoji 
željezna ruka Joaquina Balaguera. Premalo je sredstava, premalo ljudi u 
rezervatima, a noviji predsjednici ga slabo podupiru, s time da neki 
pokušavaju smanjiti područja rezervata ili ih čak prodati. Na sveučilištima 
je malo primjereno obrazovanih znanstvenika pa nisu u stanju odškolovati 
kadar primjereno obrazovanih studenata. Vlada daje zanemariva sredstva za 
znanstvena istraživanja. Neki moji prijatelji pribojavali su se da se 
dominikanski rezervati pretvaraju u parkove koji više postoje na papiru 
nego u zbilji. 

S druge strane, glavni razlog za ekološki optimizam jest sve veći, 
dobro organiziran ekološki pokret usmjeren odozdo prema gore, kakav 
gotovo da i ne postoji u zemljama u razvoju. Voljan je i sposoban 
suprotstaviti se vlasti; neki moji prijatelji iz nevladinih organizacija završili 
su u zatvoru zbog takvog suprotstavljanja, ali su se izborili za slobodu i 
nastavili s otporom. Dominikanski ekološki pokret odlučan je i djelotvoran 
kao i ekološki pokreti u svim drugim zemljama s kojima sam upoznat. Tako 
da sam i u Dominikanskoj Republici, kao i drugdje po svijetu, vidio ono što 
je jedan prijatelj opisao kao "konjsku utrku eksponencijalnog ubrzanja i 
nepredvidivog ishoda" između destruktivnih i konstruktivnih sila. U 
Dominikanskoj Republici jačaju i opasnosti za okoliš i ekološki pokret koji 


se suprotstavlja tim opasnostima te ne možemo predvidjeti što će od toga na 
koncu prevagnuti. 


Jednako tako, mišljenja se razilaze o budućnosti dominikanskog 
gospodarstva i društva. Petero mojih dominikanskih prijatelja sada je 
duboko pesimistično, gotovo bez ikakve nade. Posebno su obeshrabreni 
slabošću i korumpiranošću posljednjih vlada koje, kako se čini, samo 
zanima kako da pomognu vladajućim političarima i njihovim prijateljima, 
kao i nedavnim ozbiljnim zastojima dominikanskog gospodarstva. Pod 
zastojima misle na potpuni slom nekad dominantnog tržišta izvoza šećera, 
devalvaciju domaće valute, sve veću konkurentnost drugih zemalja s 
jeftinijom radnom snagom u smislu proizvodnje robe za izvoz u slobodnim 
trgovinskim zonama, slom dviju velikih banaka, vladino pretjerano 
zaduživanje i preveliku potrošnju. Potrošačke težnje su neobuzdane i 
prijatelja, Dominikanska Republika klizi nizbrdo u mučni haićanski očaj, ali 
klizi mnogo brže od Haitija; pad u gospodarsku propast koji se u Haitiju 
rastegnuo na stoljeće i pol bit će u Dominikanskoj Republici dovršen u roku 
od nekoliko desetljeća. Prema tom gledištu, glavni grad Santo Domingo 
moći će po bijedi konkurirati haićanskom glavnom gradu Port-au-Princeu, 
gdje većina stanovništva živi ispod granice siromaštva u sirotinjskim 
četvrtima bez javnih usluga dok bogata elita pijucka francuska vina u 
odvojenom predgrađu. 

To je najgori mogući scenarij. Ostali dominikanski prijatelji 
odgovorili su da već 40 godina gledaju vlade kako dolaze i odlaze. Istina je, 
rekli su, sadašnja je vlada posebno slaba i korumpirana, ali sigurno će 
izgubiti na sljedećim izborima, a svi predsjednički kandidati doimaju se 
boljima od sadašnjeg predsjednika. (Vlada i jest izgubila izbore nekoliko 
mjeseci nakon tog razgovora). Temeljna činjenica na kojoj se temelje nade 
u bolje izglede Dominikanske Republike jest što se radi o maloj zemlji u 
kojoj svi lako uoče probleme s okolišem. Riječ je, osim toga, o 
"neposrednom" društvu, gdje zainteresirani i upućeni pojedinci koji nisu u 
vladi lako dolaze do ministara, za razliku od situacije u Sjedinjenim 
Državama. A što je možda najvažnije, ne smijemo zaboraviti da je 
Dominikanska Republika otporna zemlja koja je za sobom ostavila znatno 
gore probleme od sadašnjih. Preživjela je 22 godine haićanske okupacije, 
zatim gotovo neprekinuti niz slabih ili korumpiranih predsjednika od 1844. 
sve do 1916. i opet od 1924. do 30-ih godina 20. stoljeća te dvije američke 


vojne okupacije, prvu od 1916. do 1924., drugu od 1965. do 1966. Uspješno 
se iznova izgradila nakon 31 godine vlasti Rafaela Trujilla, jednog od 
najgorih i najdestruktivnijih diktatora u novijoj svjetskoj povijesti. Od 1900. 
do 2000. godine gotovo nijedna zemlja Novog svijeta nije pretrpjela tako 
dramatične socioekonomske promjene kao Dominikanska Republika. 


Zbog učinka globalizacije, ono što se događa Dominikanskoj 
Republici ne utječe samo na Dominikance nego i na ostatke svijeta. Osobito 
utječe na Sjedinjene Države, koje su udaljene samo 1000 kilometara, gdje 
se već uselilo milijun Dominikanaca. Danas u New Yorku živi druga po 
veličini dominikanska populacija, veća nego u bilo kojem drugom gradu na 
svijetu, odmah iza Santo Dominga, glavnog grada same Dominikanske 
Republike. Velike dominikanske populacije žive i u Kanadi, Nizozemskoj, 
Španjolskoj i Venezueli. Sjedinjene su Države već iskusile kako događanja 
u karipskoj zemlji zapadno od Hispaniole, točnije Kubi 1962., mogu 
ugroziti opstanak. Zato je pitanje hoće li Dominikanska Republika uspjeti 
riješiti svoje probleme, što je od velikog interesa za Sjedinjene Države. 

Što je s budućnošću Haitija? Premda već jest najsiromašnija i jedna 
od najnapučenijih zemalja Novoga svijeta, Haiti ipak i dalje tone u još veće 
siromaštvo i prenapučenost, s obzirom na stopu porasta stanovništva od 
gotovo 3 posto godišnje. Haiti je tako siromašan i tako oskudijeva 
prirodnim bogatstvima i obrazovanim ili osposobljenim kadrovima, da je 
doista teško reći što bi moglo donijeti poboljšanje. Haiti nema niti 
kapaciteta da djelotvorno iskoristi vanjsku pomoć, čak i da zatraži pomoć 
od inozemstva, nevladinih organizacija ili privatnih akcija. Na primjer, 
USAID preko svojeg programa ulaže u Haiti sedam puta više novca nego u 
Dominikansku Republiku, ali rezultati na Haitiju su i dalje mnogo slabiji jer 
zemlja nema ljudstva i organizacija koji bi tu pomoć mogli korisno 
upotrijebiti. Svi poznavatelji Haitija koje sam pitao za budućnost zemlje u 
odgovoru su upotrijebili riječi "nema nade". Većina ih je jednostavno 
odgovorila da ne vidi nadu. Oni koji je ipak vide odmah su na početku 
priznali da su u manjini te da većina ljudi ne vidi nikakvu nadu, ali onda su 
naveli neke razloge koji im ipak ulijevaju nadu, na primjer, šansa da se 
proširi ponovno pošumljavanje iz postojećih malih šumskih rezervata na 
ostale dijelove, to što u Haitiju postoje dva poljoprivredna područja gdje se 
proizvode viškovi hrane za unutarnji izvoz u glavni grad Port-au-Prince i u 
turističke enklave na sjevernoj obali i to što je Haiti, a to je važno 


postignuće, ukinuo vojsku, a da nije zaglibio u živom pijesku 
secesionističkih pokreta i lokalnih milicija. 

Baš kao što zbog učinka globalizacije budućnost Dominikanske 
Republike utječe na druge, na druge zbog istog razloga utječe i Haiti. Baš 
kao i u slučaju Dominikanaca, u tom učinku globalizacije sudjeluju i 
Haićani koji žive u inozemstvu - u Sjedinjenim Državama, na Kubi, u 
Meksiku, Južnoj Americi, Kanadi, na Bahamima, Malim Antilima i u 
Francuskoj. No važnija od toga je "globalizacija" haićanskih problema na 
samom otoku Hispanioli, do koje dolazi djelovanjem Haitija na susjednu 
Dominikansku Republiku. Haićani koji žive u blizini granice s 
Dominikanskom Republikom putuju na dominikansku stranu u potrazi za 
poslom koji će im barem donijeti svakodnevni obrok, kao i u potrazi za 
drvom koje će odnijeti kući, u krajeve koji su ostali bez šuma. Ilegalni 
Haićanski naseljenici nastoje spojiti kraj s krajem kao poljoprivrednici koji 
obraduju dominikansku zemlju pored granice, čak i onu nekvalitetnu koju 
radi više od milijun ljudi haićanskog porijekla, uglavnom ilegalno, a 
privukle su ih bolje gospodarske prilike i veća dostupnost zemlje u 
Dominikanskoj Republici, premda se i ona ubraja među siromašne države. 
Dakle, egzodusu najmanje milijun Dominikanaca u inozemstvo odgovara 
dolazak istog broja Haićana u Dominikansku Republiku, gdje sada čine oko 
12 posto stanovništva. Haićani prihvaćaju loše plaćene, teške poslove koje 
Dominikanci danas uglavnom ne žele - posebno one u građevinskoj 
industriji i poljoprivredi, sijeku šećernu trsku, što je vrlo naporan i mučan 
posao, rade u turizmu, kao noćni čuvari, kao kućni sluge i vrše dostavu 
biciklom (balansirajući na njima golemim količinama robe za prodaju ili 
dostavu). Dominikansko gospodarstvo iskorištava te Haićane kao loše 
plaćene radnike, ali Dominikanci im zauzvrat rijetko osiguravaju 
školovanje, zdravstvenu skrb i smještaj kad ni sami sebi nemaju čime 
osigurati te javne usluge. Dominikance i Haićane u Dominikanskoj 
Republici ne dijeli samo gospodarstvo nego i kultura: govore različitim 
jezicima, drukčije se odijevaju, jedu različitu hranu i u prosjeku različito 
izgledaju (Haićani su obično tamnoputiji s afričkim crtama lica). 

Slušajući kako mi dominikanski prijatelji opisuju situaciju Haićana u 
Dominikanskoj Republici, zapanjilo me koliko je slična situaciji s ilegalnim 
useljenicima iz Meksika i drugih južnoameričkih zemalja u Sjedinjenim 
Državama. Čuo sam iste one rečenice o "poslovima koje Dominikanci ne 


žele", "loše plaćenim poslovima, ali i dalje boljima od onih koje mogu naći 
u svojoj zemlji", "tim Haićanima koji donose AIDS, tuberkulozu i 
malariju", "njima koji govore drukčijim jezikom i tamnoputiji su od nas" i 
"nama koji niti smo dužni niti možemo ilegalnim useljenicima osigurati 
zdravstvenu skrb, školovanje i smještaj". Samo sam morao riječi "Haićani" 
i "Dominikanci" u tim rečenicama zamijeniti riječima "južnoamerički 
useljenici" i "američki građani" i dobio bih tipičan izraz američkih stajališta 
prema latinoameričkim useljenicima. 

Prema sadašnjoj stopi odlaska Dominikanaca iz Dominikanske 
Republike u Sjedinjene Države i Portoriko te dolaska Haićana iz Haitija u 
Dominikansku Republiku, ona postaje država sa sve većom haićanskom 
manjinom, baš kao što mnogi dijelovi Sjedinjenih Država postaju sve više 
"hispanski" (to jest, latinoamerički). Zato je za Dominikansku Republiku 
ključno da Haiti riješi svoje probleme, baš kao što je za Sjedinjene Države 
od ključnog interesa da Južna Amerika riješi svoje probleme. Nijedna 
zemlja na svijetu ne utječe na Dominikansku Republiku više od Haitija. 


Bi li Dominikanska Republika mogla imati konstruktivnu ulogu u 
budućnosti Haitija? Na prvi pogled, ne čini se da bi Dominikanska 
Republika baš mogla biti izvor rješenja za haićanske probleme. Siromašna 
je i ne uspijeva pomoći ni vlastitim građanima. Dvije zemlje dijeli i onaj 
kulturalni jaz, to jest različiti jezici i različite predodžbe o sebi. S obje 
strane postoji duga, duboko ukorijenjena tradicija antagonizma, tako da 
mnogi Dominikanci smatraju Haiti dijelom Afrike i svisoka gledaju na 
Haićane dok su mnogi Haićani, pak, sumnjičavi prema stranom upletanju. 
Haićani i Dominikanci ne mogu zaboraviti sve okrutnosti koje je jedna 
zemlja u povijesti nanijela drugoj. Dominikanci pamte haićanske invazije u 
19. stoljeću, među kojima je i 22-godišnja okupacija (pri čemu zaboravljaju 
da je okupacija imala i pozitivnih strana, poput ukidanja ropstva). Haićani 
ne zaboravljaju najgore Trujillovo pojedinačno nedjelo, kad je naredio da se 
između 2. i 8. listopada 1937. (mačetama) pokolju svih 20.000 Haićana koji 
su živjeli na sjeverozapadu Dominikanske Republike i u dijelovima doline 
Cibao. Danas dvije vlade slabo surađuju te i dalje jedna na drugu gledaju 
ratoborno ili neprijateljski. 


Međutim, ništa od spomenutog ne može promijeniti dvije temeljne 
činjenice: da se dominikanski okoliš stapa s haićanskim te da je Haiti 
zemlja koja najjače utječe na Dominikansku Republiku. Neki znakovi 
suradnje između dviju zemalja počinju se nazirati. Na primjer, kad sam bio 


u Dominikanskoj Republici, skupina dominikanskih znanstvenika trebala je 
prvi put otići u Haiti i ondje se sastati s haićanskim znanstvenicima, a već je 
bio i određen datum uzvratnog posjeta haićanskih znanstvenika Santo 
Domingu. Ako se sudbina Haitija i poboljša, ne vidim kako bi do toga 
moglo doći bez većeg angažmana Dominikanske Republike, premda to 
većina Domiinkanaca danas ne želi i gotovo da ni ne može zamisliti. No u 
prilikom rješavanja haićanskih problema. Premda ona sama ima oskudne 
resurse, u najmanju ruku može preuzeti veću ulogu kao izvjestan most 
između vanjskog svijeta i Haitija. 

Hoće li i Dominikanci početi tako razmišljati? U prošlosti su ostvarili 
mnogo teže poduhvate od konstruktivnog angažmana u Haitiju. Među 
brojnim = nepoznanicama kojima je okružena — budućnost mojih 
dominikanskih prijatelja, ta mi se čini najvećom. 


POGLAVLJE 12 
Kina, teturavi gorostas 
Važnost Kine i Pozadina a Zrak, voda, tlo 
m Staništa, vrste, megaprojekti s Posljedice 
m Poveznice 8 Budućnost 


Kina je najnapučenija zemlja na svijetu, s oko 1.300,000.000 ljudi, što 
je petina ukupnog svjetskog stanovništva. Površinom je treća na svijetu, kao 
i po raznolikosti biljnih vrsta. Njezino gospodarstvo, ionako već golemo, 
ima najbržu stopu rasta među svim važnijim zemljama: gotovo 10 posto na 
godinu, četiri puta više od stope rasta gospodarstva zemalja Prvoga svijeta. 
Prva je na svijetu po proizvodnji čelika, cementa, televizora, i plodova 
mora; prva je i po proizvodnji i po potrošnji ugljena, umjetnih gnojiva i 
duhana; sasvim je blizu vrhu po proizvodnji električne energije i (uskoro) 
motornih vozila te po potrošnji drvne građe; upravo gradi najveću svjetsku 
branu i provodi najveći svjetski projekt skretanja toka rijeke. 


Ove superlative i dostignuća kvare kineski problemi s okolišem, koji 
su među najozbiljnijima u bilo kojoj važnijoj zemlji i stalno se pogoršavaju. 
Kreću se od zagađenja zraka, gubitka biološke raznolikosti, gubitka 
obradive zemlje, pretvaranja zemlje u pustinju, nestanka močvara, 
propadanja travnjaka i sve većeg opsega i učestalosti elementarnih 
nepogoda koje su izazvali ljudi pa do invazivnih vrsta, prekomjerne ispaše, 
prekida protoka rijeka, salinizacije, erozije tla, nagomilavanja otpada, 
zagađenja i nedostatka vode. Ovi i drugi problemi s okolišem krivi su za 
goleme ekonomske gubitke, društvene sukobe i zdravstvene probleme u 
Kini. I ovo što smo nabrojili bilo bi dovoljno da se, ako ni zbog čega 
drugoga, duboko zabrinemo zbog utjecaja kineskih problema s okolišem na 
vlastito stanovništvo. 


No, veliko stanovništvo, gospodarstvo i površina također jamče da 
kineski problemi s okolišem neće ostati samo unutar domaćih granica nego 
da će se preliti na cijeli svijet, na koji sve više utječe činjenica što dijeli isti 
planet, oceane i atmosferu s Kinom i koji pak globalizacijom utječe na 
okoliš u Kini. Kako je Kina nedavno ušla u Svjetsku trgovinsku 
organizaciju, međusobne razmjene s ostalim zemljama samo će se proširiti. 
Na primjer, Kina već sada u atmosferu ispušta najviše sumpornih oksida, 


klorofluorougljika, drugih supstanci koje uništavaju ozon i (uskoro) 
ugljičnog dioksida; prašinu i zagađivače zraka iz Kine vjetar prenosi na 
istok u atmosferu susjednih zemalja pa čak i u Sjevernu Ameriku; a ona jei 
jedan od dva vodeća uvoznika drvne građe od drveća iz tropskih prašuma i 
time uzročnik njihova nestajanja. 


Još važniji od svih tih utjecaja bit će razmjeran porast ukupnog 
čovjekovog učinka na svjetski okoliš ako Kina, sa svojim velikim 
stanovništvom, uspije ostvariti cilj i dostići životni standard Prvog svijeta - 
što znači i uhvatiti korak s učinkom na okoliš po stanovniku kakav ima Prvi 
svijet. Kako ćemo vidjeti u ovom poglavlju, a onda i u Poglavlju 16, razlike 
između životnog standarda u Prvome i Trećemu svijetu te nastojanja Kine i 
drugih zemalja u razvoju da premoste taj jaz imaju velike posljedice koje 
se, na žalost, obično ignoriraju. Kina će poslužiti i kao dobra ilustracija 
drugih tema ovoj knjizi: desetak skupina ekoloških problema koje muče 
današnji svijet, o kojima ćemo detaljno govoriti u Poglavlju 16, a koji su svi 
okolišem; važnosti ekoloških problema čak i za najveće od svih modernih 
društava, a ne samo za mala društva koja sam odabrao kao primjere u većini 
drugih poglavlja ove knjige; realnih razloga za nadu, unatoč gomili 
depresivnih statističkih podataka. Kad sažeto iznesem informacije o 
pozadini sadašnjeg stanja u Kini, govorit ću o vrstama učinaka na okoliš, 
njihovim posljedicama za Kineze i cijeli svijet te o reakcijama Kine i 
prognozama za budućnost. 

koko 


Za početak, razmotrimo na brzinu kinesku geografiju, populacijske 
trendove i gospodarstvo (karta na str. 415). Kineski okoliš je složen i 
mjestimično osjetljiv. Njezina raznolika geografija obuhvaća najvišu 
svjetsku visoravan, neke od najviših svjetskih planina, dvije rijeke (Jangce i 
Žutu rijeku) koje su među najdužima na svijetu, mnoga jezera, dugu morsku 
obalu i veliki kontinentalni prag. Sadrži raznovrsna staništa u rasponu od 
ledenjaka i pustinja do tropskih prašuma. Unutar tih ekosustava nalaze se 
područja koja su zbog različitih razloga osjetljiva: na primjer, sjeverna Kina 
ima vrlo promjenjivu količinu oborina, a suše i vjetrovi javljaju se 
istodobno, zbog čega su travnjaci na velikim visinama podložni olujama 
prašine i eroziji tla dok je, nasuprot tome, južna Kina vlažna, ali je pogađaju 
žestoke oluje od kojih erodiraju padine. 


Što se tiče kineskog stanovništva, dvije najpoznatije činjenice o 
njemu su da je najveće na svijetu te da je kineska vlada (što je jedinstveno u 
modernom svijetu) uvela obveznu kontrolu plodnosti zbog koje je stopa 
porasta stanovništva do 2001. dramatično pala na 1,3 posto godišnje. 
Postavlja se pitanje hoće li se za odlukom Kine povesti druge zemlje od 
kojih bi neke, premda se užasnuto zgražaju nad takvim rješenjem, na taj 
način mogle dospjeti u situaciju da moraju primijeniti još gora rješenja za 
svoje populacijske probleme. 

Manje je poznato, ali ima važne posljedice za čovjekov učinak na 
okoliš u Kini, da broj kućanstava u posljednjih 15 godina ipak raste stopom 
od 3,5 posto godišnje, više nego dvostruko u odnosu na stopu porasta 
stanovništva u istom tom razdoblju. Do toga je došlo zato što je broj 
ukućana po kućanstvu pao s 4,5 1985. na 3,5 2000. godine, a predviđa se da 
će do 2015. još pasti na 2,7 ukućana. Zbog smanjenja kućanstva, Kina 
danas ima 80 milijuna više kućanstava nego što bi ih inače imala, a sam taj 
porast veći je od ukupnog broja kućanstava u Rusiji. Smanjenje veličine 
kućanstva rezultat je društvenih promjena: osobito zbog starenja 
stanovništva, manjeg broja djece po paru, porasta broja dotad gotovo 
nepostojećih razvoda i pada broja nekad uobičajenih višegeneracijskih 
kućanstava u kojima su pod istim krovom živjeli djedovi i bake, roditelji i 
djeca. U isto vrijeme, tlocrtna površina po ukućaninu porasla je gotovo 
trostruko. Konačni rezultat tog povećanja broja i površine kućanstava jest 
taj da u Kini čovjekov učinak na okoliš raste unatoč niskoj stopi porasta 
stanovništva. 


Valja upozoriti i na brzu urbanizaciju kao još jednu značajku kineskih 
populacijskih trendova. Od 1953. do 2001., kad se ukupan broj stanovnika u 
Kini "samo" udvostručio, stanovništvo u gradovima u postotku se 
utrostručilo, s 13 na 38 posto, iz čega proizlazi da ga je brojčano bilo sedam 
puta više, gotovo pola milijarde ljudi. Broj gradova se upeterostručio pa ih 
ima gotovo 700, a površina postojećih gradova uvelike se povećala. 


Što se tiče kineskog gospodarstva, najjednostavnije ga je opisati 
kratkim izrazom "veliko i brzo rastuće". Kina je najveći svjetski proizvođač 
i potrošač ugljena, na nju otpada četvrtina proizvodnje i potrošnje ugljena. 
Ona je i najveći svjetski proizvođač i potrošač umjetnih gnojiva, na nju 
otpada 20 posto svjetske proizvodnje i potrošnje kao i 90 posto porasta u 
upotrebi umjetnih gnojiva od 1981., zahvaljujući tome što je upeterostručila 
vlastitu upotrebu umjetnih gnojiva, koja je sada po jutru tri puta veća od 


svjetskog prosjeka. Druga je u svijetu po proizvodnji i potrošnji pesticida, 
na nju otpada 14 posto ukupne proizvodnje i potrošnje pesticida, koje više 
ne uvozi nego samo izvozi. Povrh svega toga, Kina je najveći proizvođač 
čelika na svijetu, najveći korisnik poljoprivrednih membrana za nastiranje 
zemlje, druga po proizvodnji električne energije i umjetnih tkanina i treća 
na svijetu po potrošnji nafte. Proizvodnja čelika, čeličnih proizvoda, 
cementa, plastike i kemijskih vlakana porasla je u posljednja dva desetljeća 
pet, sedam, deset, devetnaest odnosno trideset puta, a proizvodnja strojeva 
za pranje rublja 34.000 puta. 


Nekad je svinjetina premoćno bila glavno meso u Kini. Kako je 
društvo postajalo bogatije, brzo se povećala potražnja za govedinom, 
janjetinom i piletinom, do te mjere da je potrošnja jaja po stanovniku sada 
jednaka onoj u Prvome svijetu. Potrošnja mesa, jaja i mlijeka po stanovniku 
porasla je četiri puta između 1978. i 2001. To uzrokuje i mnogo više 
poljoprivrednog otpada, jer za proizvodnju pola kilograma mesa treba od 5 
do 10 kilograma raslinja. Godišnji ispust životinjskog izmeta na tlo već 
sada je tri puta veći od količine krutog industrijskog otpada, čemu treba 
dodati i porast ribljeg izmeta, riblje hrane i umjetnih gnojiva u 
uzgajalištima, što obično povećava zagađenost zemlje odnosno vode. 

Prometna mreža i vozni park rastu eksplozivnom brzinom. Dužina 
željezničkih pruga, cesta i zračnih linija povećala se između 1952. i 1997. 
2,5, 10 odnosno 108 puta. Broj motornih vozila (uglavnom kamiona i 
autobusa) porastao je između 1980. i 2001. 15 puta, a automobila 130 puta. 
Godine 1994. kada je broj motornih vozila porastao 9 puta, Kina je odlučila 
da će proizvodnja vozila postati jedna od četiriju takozvanih temeljnih 
industrija, s ciljem da se do 2010. ta proizvodnja (sada naročito automobila) 
poveća još 4 puta. Prema tome bi Kina postala treći svjetski proizvođač 
vozila, poslije Sjedinjenih Država i Japana. Kad uzmemo u obzir da je 
kakvoća zraka u Pekingu i drugim gradovima ionako već loša, i to 
uglavnom zahvaljujući motornim vozilima, bit će zanimljivo vidjeti kakva 
će kakvoća zraka u gradovima biti 2010. Planirano povećanje brojke 
motornih vozila utjecat će i na okoliš jer će se zbog novih automobila još 
više zemlje morati pretvoriti u ceste i parkirališta. 


Ti dojmljivi statistički podaci o opsegu i rastu kineskog gospodarstva 
prikrivaju činjenicu da se ono velikim dijelom temelji na zastarjeloj, 
nedjelotvornoj ili zagađivačkoj tehnologiji. Energetska ekonomičnost Kine 
u industrijskoj proizvodnji doseže samo polovicu one u Prvome svijetu; za 


proizvodnju papira Kina troši najmanje dva puta više vode nego Prvi svijet; 
navodnjavanje se temelji na nedjelotvornim površinskim metodama zbog 
kojih se gubi voda i hranjive tvari u tlu, nastaje eutrofikacija, a u rijekama 
se gomila talog. Tri četvrtine energije Kina dobiva iz ugljena, glavnog 
uzroka zagađenja zraka i kiselih kiša te važnog uzroka neučinkovitosti. Na 
primjer, za proizvodnju amonijaka, nužnog za dobivanje umjetnih gnojiva i 
tekstilnu industriju, Kina troši 42 puta više vode nego Prvi svijet, gdje se 
amonijak proizvodi od zemnog plina. 


Druga izrazito neekonomična značajka kineskog gospodarstva jest 
brzo širenje manjeg seoskog gospodarstva: riječ je o takozvanim općinskim 
ili seoskim poduzećima ili TVE*-ima (u originalu: Town and village 
enterprises), u kojima je prosječno zaposleno samo šest radnika, a najviše 
se bave građevinom te proizvodnjom papira, pesticida i umjetnih gnojiva. 
Na njih otpada trećina kineske proizvodnje i polovica izvoza, ali 
nerazmjerno pridonose zagađenju velikim količinama sumpornog dioksida, 
otpadnih voda i krutog otpada. Zato je vlada 1995. u tom pogledu proglasila 
izvanredno stanje i zabranila ili zatvorila 15 vrsta najvećih zagađivača 
među takvim malim općinskim ili seoskim poduzećima. 

koko 


Povijest utjecaja na okoliš u Kini dijeli se u nekoliko faza. Već prije 
nekoliko tisuća godina u Kini su se masovno sjekle šume. Kad je završio 
Drugi svjetski rat i kineski građanski rat te 1949. zavladao mir, on je donio 
samo novu sječu šuma, pretjeranu ispašu i eroziju tla. U godinama Velikog 
skoka od 1958. do 1965., kaotično se povećavao broj tvornica (u samo dvije 
godine, od 1957. do 1959., taj je broj porastao četiri puta!), što je pratila još 
veća sječa šuma (kako bi se dobilo gorivo potrebno za neekonomičnu 
domaću proizvodnju čelika) i još veće zagađenje. Za vrijeme Kulturne 
revolucije, od 1966. do 1976., zagađenje se dodatno proširilo jer su mnoge 
tvornice s obale, gdje bi u slučaju rata mogle lako biti uništene, preseljene u 
duboke doline i na visoke planine. Otkako su 1978. započele gospodarske 
reforme, narušavanje okoliša samo je raslo ili se ubrzavalo. Kineski 
problemi s okolišem mogu se sažeti u šest naslova: zrak, voda, tlo, uništenje 
staništa, gubitak biološke raznolikosti i megaprojekti. 

Počnimo s najzloglasnijim problemom vezanim uz zagađenje i 
kažimo da je kvaliteta zraka u Kini zastrašujuće loša, što simboliziraju sada 
već općepoznate fotografije s ulica mnogih kineskih gradova na kojima 


ljudi na licu nose maske (slika 25). Neki su gradovi po zagađenosti zraka 
svjetski prvaci, a razine zagađenosti u njima nekoliko puta premašuju razine 
koje se smatraju sigurnima za ljudsko zdravlje. Polutanata poput dušičnih 
oksida i ugljičnog dioksida sve je više zbog sve većeg broja motornih vozila 
i proizvodnje energije pretežno na bazi ugljena. Kisele kiše padale su 80-ih 
godina prošlog stoljeća na samo nekoliko područja na jugozapadu i jugu, a 
sada su se proširile na velik dio zemlje i padaju u 25 posto kineskih 
gradova, gdje na njih otpada više od polovice kišnih dana u godini. 

Jednako tako, kvaliteta vode u većini kineskih rijeka i izvora 
podzemne vode loša je i u stalnom padu, zahvaljujući istjecanju 
industrijskih i komunalnih otpadnih voda te otjecanju umjetnih gnojiva, 
pesticida i stajskog gnojiva s poljoprivrednih površina i morskih i 
slatkovodnih uzgajališta, što uzrokuje rasprostranjenu eutrofikaciju. (Ovaj 
se izraz odnosi na porast prekomjernih koncentracija algi do kojeg dolazi 
zbog otjecanja tolikih količina hranjivih tvari). Zagađeno je otprilike 75 
posto kineskih jezera i gotovo sva obalna mora. Crvene plime u kineskim 
morima - cvjetanje planktona od čijih otrova ugibaju ribe i ostale oceanske 
životinje - sada se javljaju gotovo stotinu puta godišnje, dok se, za 
usporedbu, 60-ih godina prošlog stoljeća u pet godina pojavljivala jedna 
jedina takva plima. Godine 1997. proglašeno je da voda iz slavnog 
rezervoara Guanting u Pekingu nije za piće. Pročišćava se samo 20 posto 
otpadnih voda iz domaćinstava, vrlo malo u usporedbi s količinom od 80 
posto u Prvom svijetu. 


Te probleme samo pogoršavaju nestašice i rasipanje vode. Prema 
svjetskim standardima, Kina je siromašna slatkom vodom pa je po osobi 
ima samo četvrtinu prosječne svjetske vrijednosti. Što je još gore, i to malo 
vode je nejednako raspoređeno pa je u sjevernoj Kini snabdjevenost vodom 
po stanovniku četiri petine manja nego u južnoj Kini. Zbog te osnovne 
oskudice vode, pa još k tome i rasipanja, najmanje 100 gradova trpi ozbiljne 
nestašice vode, a povremeno se zbog toga zaustavlja i industrijska 
proizvodnja. Od vode potrebne za gradove i navodnjavanje, dvije trećine 
dobiva se iz podzemne vode koja se crpi iz bunara podignutih na 
vodonosnicima. No ti vodonosnici polako se prazne pa na većini obalnih 
područja u njih počinje ulaziti morska voda, dok na kontinentu zbog 
njihova pražnjenja tlo pod nekim gradovima počinje tonuti. Usto, nitko u 
svijetu nema već probleme s prekidom protoka rijeka, a situacija se samo 
pogoršava jer se iz njih voda i dalje crpi u razne svrhe. Na primjer, protok u 
donjem toku Žute rijeke (dužinom druge kineske rijeke) prekidao se između 
1972. i 1997. u 20 od tih 25 godina, a dana bez protoka bilo je 1988. deset 
da bi se do 1997. taj broj popeo do zapanjujućih 230 dana. U sušnoj sezoni 
prekida se čak i protok rijeka Jangce i Sikang (Biserne rijeke) u vlažnijoj 
južnoj Kini, a tada se prekida i plovidba. 

Problemi s tlom počinju time što je Kina jedna od zemalja čije je tlo 
najviše uništeno erozijom (slika 26), koja sada pogađa 19 posto njezine 
površine i zbog koje godišnje gubi 5 milijardi tona tla. Erozija je posebno 
razorna na visoravni Huangtu Gaojuan (Loessova visoravan) (na srednjem 
dijelu rijeke Hoang He, erodirano otprilike 70 posto visoravni), a sve je 
razornija i na rijeci Jangce, u koju utječe više taloga nego u dvije najduže 
svjetske rijeke, Nil i Amazonu, zajedno. Zbog taloga koji je ispunio kineske 
rijeke (ali i rezervoare i jezera), plovni riječni kanali sada su upola kraći, a 
njima mogu ploviti samo manji brodovi. U padu je kvaliteta i plodnost, kao 
i količina tla, dijelom zbog dugotrajne upotrebe umjetnih gnojiva dok je 
zbog upotrebe pesticida još k tome i drastično pao broj glista koje 
obnavljaju tlo, a zbog svega toga upola se smanjila površina obradive 
zemlje koja se smatra visokokvalitetnom. Salinizacija, o čijim ćemo 
uzrocima detaljno govoriti u sljedećem poglavlju (Poglavlje 13) o 
Australiji, u Kini pogađa 9 posto zemljišta, uglavnom zbog lošeg 
projektiranja i upravljanja sustavima za navodnjavanje u sušnim 
područjima. (To je jedini ekološki problem s kojim se vlada uspješno bori i 
koji polako rješava). Na najmanje četvrtini površine Kine zemlja se zbog 


pretjerane ispaše i krčenja tla u poljoprivredne svrhe pretvorila u pustinju, a 
u posljednjem desetljeću zbog toga je u sjevernoj Kini uništeno oko 15 
posto preostalih poljoprivrednih i stočarskih područja. 


Zbog svih ovih problema s tlom - erozije, gubitka plodnosti, 
salinizacije i pretvaranja zemlje u pustinju - a tu su još i urbanizacija i 
uzimanje zemlje za rudarstvo, šumarstvo, slatkovodna i morska uzgajališta, 
smanjile su se površine obradive zemlje u Kini. Opskrba hranom time 
ozbiljno dolazi u pitanje jer istovremeno sa smanjenjem površina obradive 
zemlje raste broj stanovnika i potrošnja hrane po stanovniku, a površine 
koje bi se moglo kultivirati ograničene su. Kina sada ima samo 0,1 hektar 
obradive zemlje po osobi, što je jedva polovica svjetskog prosjeka i gotovo 
jednako malo kao u sjeverozapadnoj Ruandi, o čemu smo govorili u 
Poglavlju 10. Osim toga, kako Kina reciklira vrlo malo smeća, goleme 
količine industrijskog i kućanskog smeća istovaruju se na otvorena polja 
gdje zagađuju tlo te guše i uništavaju obradivu zemlju. Najmanje dvije 
trećine kineskih gradova danas je okruženo smećem čiji se sastav 
dramatično promijenio i to više nisu ostaci raslinja, prašina i ugljeni talog 
nego plastika, staklo, metal i papir za zamatanje. Svijet zakopan u smeću, 
predviđanje mojih dominikanskih prijatelja o budućnosti svoje zemlje 
(Poglavlje 11), imat će istaknuto mjesto i u budućnosti Kine. 

koko 


Rasprave o uništenju staništa u Kini počinju sa sječom šuma. Kina se 
ubraja među zemlje s najmanje šuma i ima samo 0,3 jutra šume po osobi, 
dok je svjetski prosjek 1,6 jutara po osobi, a šume prekrivaju samo 16 posto 
njezinog teritorija. Premda je zahvaljujući nastojanjima vlade povećana 
površina pod nasadima istovrsnih stabala, a time i neznatno povećana 
ukupna površina koja se smatra pošumljenom, prirodnih šuma, osobito 
prašuma, sve je manje. U Kini sječa šuma najviše pridonosi eroziji tla i 
poplavama. Velike poplave 1996. prouzročile su štetu od 25 milijardi 
dolara, još veće poplave 1998., koje su pogodile 240 milijuna ljudi (petinu 
stanovništva Kine), šokirale su vladu pa je zabranila sječu stabala u 
prirodnim šumama. Zajedno s klimatskim promjenama, sječa šuma 
vjerojatno pridonosi većoj učestalosti suša u Kini, koje sada svake godine 
pogađaju 30 posto obradive zemlje. 

Uništenje ili propadanje travnjaka i močvara, pored sječe šuma, druga 
su dva najozbiljnija oblika uništenja staništa u Kini. Kina je odmah iza 


Australije po prostranstvu prirodnih travnjaka, koji pokrivaju 40 posto 
površine, većinom na sušnijem sjeveru. No zbog brojnog stanovništva, 
površina travnjaka po stanovniku ne doseže ni polovicu svjetskog prosjeka. 
Travnjaci u Kini ozbiljno su uništeni zbog pretjerane ispaše, klimatskih 
promjena, rudarstva i drugih vrsta zahvata pa se smatra da je dosad propalo 
90 posto travnjaka. Proizvodnja trave po hektaru pala je za otprilike 40 
posto od 50-ih godina prošlog stoljeća, a korov i otrovne vrste trava šire se 
na račun visokokvalitetnih vrsta trave. Ovo propadanje travnjaka ne utječe 
samo na njihovu korisnost za proizvodnju hrane jer se na travnjacima 
Tibetanske visoravni (najveće svjetske visinske visoravni) nalaze izvori ili 
gornji tokovi glavnih indijskih, pakistanskih, bangladeških, tajlandskih, 
laoških, kambodžanskih, vijetnamskih, kao i kineskih rijeka. Na primjer, 
zbog propadanja travnjaka povećala se učestalost i žestina poplava na 
Huang He i Jangceu, a povećala se i učestalost i žestina oluja prašine u 
istočnoj Kini (osobito u Pekingu, što su vidjeli televizijski gledatelji diljem 
svijeta). 

Površina pod močvarama sve je manje, razina vode u njima uvelike 
oscilira, smanjen im je kapacitet ublažavanja poplava i pohranjivanja vode, 
a močvarne vrste postaju ugrožene ili izumiru. Na primjer, 60 posto 
močvara u nizini Sanjian na sjeveroistoku, na području gdje se nalaze 
najveće slatkovodne močvare u Kini, već je pretvoreno u obradivu zemlju, a 
stopom kojom se sada isušuje preostalih 20720 četvornih kilometara tih 
močvara, one će nestati u roku od 20 godina. 


Među gubitke biološke raznolikosti s golemim gospodarskim 
posljedicama pripada i ozbiljno propadanje slatkovodnih i morskih lovišta 
zbog pretjeranog izlova i zagađenja, s obzirom na to da potrošnja ribe raste 
kako ljudi postaju imućniji. Potrošnja ribe po stanovniku porasla je gotovo 
pet puta u posljednjih 25 godina, a toj domaćoj potrošnji mora se pridodati 
sve veći izvoz ribe, mekušaca i drugih vodenih vrsta. Rezultat je takav da je 
bijela jesetra na rubu izumiranja, nekad i više nego solidan ulov kozica u 
zaljevu Pohai opao je za 90 posto, riblje vrste poput žutog graktavca i 
godišnji ulov divljih riba u rijeci Jangce opao je za 75 posto, a na toj se 
rijeci 2003., prvi put u povijesti, morao zabraniti ribolov. Općenitije 
gledano, biološka je raznolikost Kine vrlo visoka jer u njoj živi najmanje 10 
posto svjetskih biljnih vrsta i kopnenih kralježnjaka. Međutim, otprilike 
petina autohtonih vrsta (među njima i ona najpoznatija, divovska panda) 


sada je ugrožena, a mnogim drugim specifičnim i rijetkim (poput kineskih 
aligatora i ginka) već prijeti opasnost od izumiranja. 

Naličje smanjenja autohtonih vrsta jest porast invazivnih vrsta. U 
Kini se odavno namjerno uvoze vrste koje se smatraju korisnima. Kako je 
međunarodna trgovina u novije vrijeme porasla 60 puta, sada se i slučajno 
uvoze mnoge vrste koje nitko ne bi smatrao korisnima. Na primjer, samo je 
u šangajskoj luci između 1986. i 1990. inspekcijom uvezene robe s 349 
brodova iz 30 zemalja otkriveno gotovo 200 vrsta stranih korova koji su 
prepoznati kao zagađivači. Neki od tih invazivnih biljaka, kukaca i riba 
udomaćili su se i postali nametnici i korovi koji nanose goleme ekonomske 
štete kineskoj poljoprivredi, slatkovodnim i morskim uzgajalištima, 
šumarstvu i uzgoju stoke. 


Kao da sve ovo nije dovoljno, u Kini se upravo izvode najveći 
građevinski projekti na svijetu, a očekuje se da će prouzročiti ozbiljne 
probleme s okolišem. Brana Tri klanca na Jangceu - najveća svjetska brana, 
čija je izgradnja počela 1993., a planira se završiti 2009. -gradi se radi 
dobivanja električne energije, kontrole poplava i bolje plovidbe uz troškove 
od 30 milijardi dolara, društvene troškove preseljenja milijuna ljudi i 
ekološke troškove vezane uz eroziju tla i razaranje jednog od najvažnijih 
ekosustava (onoga treće najduže svjetske rijeke). Još skuplji je projekt 
skretanja vode s juga na sjever, koji je počeo 2002. i ne bi trebao biti 
dovršen prije 2050. godine, a predviđa se da će stajati 59 milijardi dolara, 
proširiti zagađenje i prouzročiti neravnotežu razine vode na najdužoj 
kineskoj rijeci. No i taj projekt nadmašit će isplanirani razvoj sada 
nerazvijene zapadne Kine, na koju otpada više od polovice kopnene 
površine Kine, a kineski vođe smatraju ga ključnim za nacionalni razvoj. 

koko 


Zastanimo sada malo i kao i na drugim mjestima u knjizi razlučimo 
kakve će biti posljedice za same životinje i biljke, a kakve za ljude. Novija 
su zbivanja u Kini, bez sumnje, loša vijest za kineske gliste i žute 
graktavce, ali što sve to znači za Kineze? Posljedice koje će oni iskusiti 
dijele se na gospodarske troškove, zdravstvene troškove i izloženost 
elementarnim nepogodama. Evo nekih procjena ili primjera za svaku od te 
tri kategorije. 

Kao primjere gospodarskih troškova, za početak navedimo one manje 
pa zatim prijeđimo na veće. Mali trošak je pukih 72 milijuna dolara 


godišnje za obuzdavanje širenja jednog jedinog korova, Alternanthera 
philoxeroides, koji je uvezen iz Brazila kao krma za svinje, ali je preskočio 
ogradu i zagadio vrtove, polja batata i voćnjake agruma. Među manjim 
troškovima je i godišnji gubitak od samo 250 milijuna dolara, nastao zato 
što su zbog oskudice vode zatvorene tvornice u jednom jedinom gradu, 
Sianu. Na štete od pješčanih oluja otpada otprilike 540 milijuna dolara 
godišnje, a gubici na usjevima i šumama zbog kiselih kiša iznose oko 730 
milijuna dolara godišnje. Ozbiljniji troškovi su oni od 6 milijardi dolara za 
"zeleni zid" drveća koji će štititi Peking od pijeska i prašine te oni od 7 
milijardi godišnje zbog gubitaka koje uzrokuju druge štetočine, osim 
Alternanthera philoxeroides. U zonu impresivnih brojki ulazimo kad se 
sjetimo jednokratnog troška što su ga 1996. izazvale poplave (27 milijardi 
dolara, ali još uvijek jeftinije od šteta prouzročenih poplavama 1998.), 
izravnih godišnjih troškova zbog pretvaranja zemlje u pustinju (42 milijardi 
dolara) i godišnjih gubitaka zbog zagađenja vode i zraka (54 milijardi 
dolara). Samo na ove dvije potonje stavke zajedno svake godine otpada 
iznos u vrijednosti 14 posto bruto domaćeg proizvoda Kine. 


Kao nagovještaj zdravstvenih posljedica možemo izdvojiti tri 
elementa. Prosječne količine olova u krvi stanovnika kineskih gradova 
gotovo su dvostruko više od onih koje drugdje po svijetu smatraju opasno 
visokima i opasnima za mentalni razvoj djece. Smatra se da zbog zagađenja 
zraka godišnje umre oko 300.000 ljudi te da se za zdravstvene troškove 
potroši 54 milijardi dolara (8 posto bruto nacionalnog proizvoda). Zbog 
pušenja svake godine umre oko 730.000 ljudi, a brojka i dalje raste jer je 
Kina najveći svjetski potrošač i proizvođač duhana te zemlja s najviše 
pušača (320 milijuna pušača, četvrtina ukupnog broja pušača u svijetu, koji 
u prosjeku godišnje popuše 1800 cigareta po osobi). 

Kina je poznata po učestalosti, brojnosti i razmjerima elementarnih 
nepogoda te po šteti koju one uzrokuju. Neke od njih - posebno oluje 
prašine, odroni tla, suše i poplave - tijesno su povezane s čovjekovim 
učinkom na okoliš i postaju sve češće kako taj učinak raste. Na primjer, 
oluje prašine sve su učestalije i žešće jer sve više zemlje ostaje ogoljeno 
zbog sječe šuma, pretjerane ispaše, erozije, a dijelom i suša koje uzrokuje 
ljudski faktor. Od 300. godine n.e. do 1950., oluje prašine pogađale su 
sjeverozapad Kine u prosjeku svakih 31 godinu, od 1950. do 1990. jedanput 
svakih 20 mjeseci, a od 1990. gotovo svake godine. U silno velikoj oluji 
prašine 5. svibnja 1993. poginulo je stotinjak osoba. Suše su sve češće zbog 


sječe šuma kojom se prekida prirodni hidrološki ciklus nastanka kiše, a 
vjerojatno i zbog isušivanja te prekomjernog iskorištavanja jezera i 
močvara, a otuda i smanjenja vodenih površina zbog isparavanja. U 
posljednje vrijeme, suše svake godine unište otprilike 404.040 četvornih 
kilometara površina pod usjevima, dvostruko više nego 50-ih godina 20. 
stoljeća. Zbog sječe šuma dolazi do mnogo više poplava; poplave poput 
onih iz 1996. i 1998. ne pamte ni najstariji Kinezi. Suše i poplave sve češće 
dolaze jedna za drugom i zajedno unište polja gore nego svaka zasebno jer 
suše najprije unište biljni pokrov, a zatim golo tlo zbog poplava erodira gore 
nego što bi erodiralo da nije bilo suše. 
koko 


I da Kineze trgovina i putovanja ne povezuju s ljudima u drugim 
dijelovima svijeta, izvjesno je da bi Kina zbog veličine teritorija i 
stanovništva utjecala na druge narode, ako ni zbog čega drugoga, onda zato 
što u isti ocean i atmosferu ispušta otpad i plinove. No Kina se u posljednja 
dva desetljeća trgovinom, ulaganjima i inozemnom pomoći ubrzano, gotovo 
eksponencijalnom brzinom, povezuje sa svijetom, premda je trgovina 
(danas vrijedna 621 milijardu dolara godišnje) prije 1980. bila zanemariva, 
a jednako je do 1991. bilo i sa stranim ulaganjima. Jedna od posljedica 
razvoja izvozne trgovine jest da je ona pokretačka sila sve većeg zagađenja 
u Kini jer neekonomične male seoske industrije (TVE-i), koje proizvode 
polovicu kineskog izvoza, inače veliki zagađivači, šalju dovršene proizvode 
u inozemstvo, ali u Kini ostavljaju tvari koje zagađuju. Kina je 1991. 
postala druga zemlja na svijetu iza Sjedinjenih Država, po godišnjem iznosu 
stranih ulaganja da bi 2002. zasjela na prvo mjesto s rekordnim ulaganjima 
od 53 milijarde dolara. Kao inozemnu pomoć, između 1981. i 2000., Kina 
je dobila 100 milijuna dolara od međunarodnih nevladinih organizacija, što 
je velik iznos u usporedbi s proračunom nevladinih organizacija, ali 
neznatan u usporedbi s ostalim izvorima pomoći: pola milijarde dolara od 
UN-ova Programa za razvoj, 10 milijardi dolara od japanske Agencije za 
međunarodni razvoj, 11 milijardi dolara od Azijske banke za razvoj i 24 
milijarde dolara od Svjetske banke. 


Svi ti novčani transferi samo potiču ionako brz kineski gospodarski 
rast i propadanje okoliša. Razmotrimo sada kako još svijet utječe na Kinu, a 
zatim i kako Kina utječe na svijet. Ti recipročni utjecaji vidovi su moderne 
krilatice - "globalizacije", koja je važna za svrhu ove knjige. U međusobnoj 
povezanosti društava u današnjem svijetu kriju se neke od najvažnijih 


razlika (koje ćemo istražiti u Poglavlju 16) između toga kako su ekološki 
problemi završavali u prošlosti na Uskršnjem otoku ili među Majama i 
Anasazi Indijancima, a kako završavaju danas. 


Od onoga lošega što Kina dobiva iz svijeta, već sam spomenuo 
gospodarski štetne invazivne vrste. Druga roba koja se uvozi u velikim 
količinama, a iznenadit će čitaoce, jest smeće (slika 27). Neke zemlje 
Prvoga svijeta smanjuju svoja brda smeća tako što plaćaju Kini da prihvati 
neprerađeno smeće, među kojim je i otpad koji sadrži toksične kemikalije. 
Osim toga, rastuća kineska proizvodna ekonomija i industrije uvoze 
smeće/otpatke koji im mogu poslužiti kao jeftin izvor sirovina za daljnju 
preradu. Uzmimo kao primjer samo jednu stavku. U carinskom uredu u 
pokrajini Zhejiang registriran je u rujnu 2002. uvoz 400 tona "elektronskog 
otpada" porijeklom iz Sjedinjenih Država, to jest metalnog otpada od 
elektronske opreme i dijelova poput pokvarenih ili starih televizora u boji, 
monitora, fotokopirnih uređaja i tipkovnica. Premda su statistički podaci o 
količini takvog uvezenog otpada neizbježno nepotpuni, dostupne brojke 
pokazuju da je ona od 1990. do 1997. porasla s milijun na jedanaest 
milijuna tona dok je od 1998. do 2002. količina smeća prevezenog iz Prvog 
svijeta u Kinu preko Hong Konga porasla s 2,3 na 3 milijuna tona godišnje. 
Takav uvoz predstavlja izravan transfer zagađenja iz Prvog svijeta u Kinu. 


Što je još gore od smeća, premda mnoga inozemna poduzeća pomažu 
kineskom okolišu transferom napredne tehnologije, štete mu transferom 
industrija velikih zagađivača u Kinu, uključujući i tehnologije koje u zemlji 
porijekla više nisu legalne. Neke takve tehnologije Kina zatim izvozi u još 
nerazvijenije zemlje. Evo samo jednog primjera: tehnologija za proizvodnju 
Fuyamana, pesticida protiv biljnih uši koji je 17 godina prije zabranjen u 
Japanu, prodana je zajedničkoj kinesko-japanskoj tvrtki u pokrajini Fujian, 
gdje je pesticid i dalje trovao i ubijao ljude te uzrokovao ozbiljno 
zagađenje. Samo u pokrajini Guangdong, inozemni ulagači uvezli su 1996. 
1800 tona klorofluorougljika, koji uništava ozon, zbog čega Kina ne može 
tako lako smanjiti svoj udio u uništenju svjetskog ozona. U Kini je 1995., 
prema procjenama, bilo 16.998 industrija - velikih zagađivača, sa 
zajedničkim industrijskim proizvodom u vrijednosti od pedesetak milijardi 
dolara. 

Prijeđimo sada s kineskog uvoza na izvoz u širem smislu i recimo da 
Kina, s obzirom na visoku prirodnu biološku raznolikost, u druge zemlje 
izvozi mnoge invazivne vrste koje su se u kineskom okolišu, bogatom 


brojnim vrstama, već odlično prilagodile borbi za život. Na primjer, tri 
najpoznatije štetočine koje su uništile brojne sjevernoameričke populacije 
drveća - kestenova  pepelnica, bolest brijestova, krivo nazvana 
"nizozemskom" i azijska strizibuba - potekle su iz Kine ili njezine okolice u 
istočnoj Aziji. Kestenova pepelnica već je uništila autohtona kestenova 
stabla u SAD-u; nizozemska bolest brijestova uništava brijestove koji su 
bili zaštitni znak gradova u Novoj Engleskoj prije 60 godina dok sam u tom 
kraju odrastao; a zbog azijske strizibube, prvi put otkrivene u Sjedinjenim 
Državama 1966., kad je napala javore i jasene, SAD potencijalno gubi 
drveće u vrijednosti od 41 milijarde dolara, više nego što izgube zbog obiju 
drugih vrsta zajedno. Drugi pridošlica, kineski bijeli amur, sada se 
udomaćio u rijekama i jezerima 45 američkih država, gdje se za život bori s 
autohtonim ribljim vrstama i dovodi do velikih promjena u vodenom bilju, 
planktonima i zajednicama beskralježnjaka. Još jedna vrsta koje u Kini ima 
u izobilju, a koja ima velik utjecaj na okoliš i gospodarstvo i koju Kina 
izvozi u sve većim količinama jest Homo sapiens. Na primjer, Kina je sada 
na trećem mjestu među izvorima legalnog useljavanja u Australiju 
(Poglavlje 13), a znatan broj ilegalnih kao i legalnih useljenika koji prijeđu 
Tihi ocean završi čak i u Sjedinjenim Državama. 


Dok namjerno ili nenamjerno izvezeni kineski kukci, slatkovodne ribe 
i ljudi, stižu u druge zemlje brodovima i avionima, drugi nenamjerni 
izvozni proizvodi pojavljuju se u atmosferi. Zemlje Prvoga svijeta izbacile 
su do 1995. iz upotrebe plinovite tvari koje uništavaju ozon, poput 
klorofluorougljika, a Kina je tada postala njihov najveći proizvođač i 
potrošač. K tome, Kina sada ispušta u atmosferu 12 posto svjetskih emisija 
ugljičnog dioksida, jednog od glavnih uzročnika globalnog zagrijavanja. 
Ako se sadašnji trendovi nastave - porast emisija u Kini, nepromijenjenost u 
Sjedinjenim Državama, te smanjenje drugdje - Kina će do 2050. postati 
prva na svijetu po emisijama ugljičnog dioksida, s ukupnim udjelom emisija 
od 40 posto. Kina je već sada prva na svijetu po proizvodnji sumpornih 
oksida, koje ispušta dvostruko više od Sjedinjenih Država. Nošeni vjetrom 
prema istoku, zagađena prašina, pijesak i tlo s kineskih pustinja, propalih 
pašnjaka i obradive zemlje na ugaru, stižu do Koreje, Japana, otoka Tihog 
oceana te u roku od tjedan dana preko Tihog oceana do Sjedinjenih Država 
i Kanade. Te zračne čestice rezultat su kineskog gospodarstva, to jest 
ugljena kao glavnog energenta, sječe šuma, pretjerane ispaše, erozije i 
destruktivnih poljoprivrednih metoda. 


Sljedeća u nizu razmjena između Kine i ostalih zemalja odnosi se na 
uvoz koji ima i funkciju izvoza: uvoz drvne građe, iz čega proizlazi izvoz 
deforestacije. Kina je treća na svijetu po potrošnji drveta jer na drvo otpada 
40 posto energije za ogrjev u seoskim krajevima, a gotovo je i sva sirovina 
za izradu papira i celuloze kao i za izradu drvenih ploča i drvne građe za 
građevinarstvo. Međutim, potražnja za drvnim proizvodima je sve veća, a 
domaća ponuda drveta sve manja, posebno otkad je na snagu stupila 
zabrana sječe, donesena nakon poplava 1998. Nakon te zabrane, uvoz 
drveta u Kinu porastao je šesterostruko. Po uvozu tropske drvne građe iz 
zemalja sa sva tri kontinenta koja zahvaća tropski pojas (posebno iz 
Malezije, Gabona, Papue Nove Gvineje i Brazila), Kina se sada nalazi 
odmah iza Japana, a uskoro će ga i preteći. Drvo uvozi i iz zemalja 
umjerenog pojasa, ponajviše iz Rusije, Novog Zelanda, Sjedinjenih Država, 
Njemačke i Australije. Očekuje se da će taj uvoz drveta još više porasti sada 
kad je Kina ušla u Svjetsku trgovinsku organizaciju, jer će se pristojbe za 
uvoz drvnih proizvoda uskoro smanjiti s 15-20 posto na 2-3 posto. To 
zapravo znači da će Kina, poput Japana, očuvati vlastite šume, ali samo pod 
cijenu izvoza deforestacije u druge zemlje, od kojih je nekoliko (među 
njima i Malezija, Papua Nova Gvineja i Australija) već na rubu 
katastrofalne deforestacije ili će uskoro biti. 

Potencijalno su važnije od svih tih drugih utjecaja posljedice činjenice 
da Kinezi, kao i drugi ljudi u zemljama u razvoju, teže načinu života u 
Prvog svijeta, o čemu se pak rijetko raspravlja. Ta apstraktna fraza 
podrazumijeva mnogo toga konkretnoga građaninu Trećega svijeta: da 
može kupiti kuću, kućanske uređaje, razne naprave, odjeću i potrošačku 
robu koja se proizvodi komercijalno u procesima s velikom potrošnjom 
energije, a ne onu koja se proizvodi u kućnoj radinosti ili ručno u malom 
školovani u skupim školama i opremljeni skupom opremom; da u izobilju 
ima hrane uzgojene uz visoku stopu produktivnosti i sintetička umjetna 
gnojiva, a ne uz životinjsko gnojivo ili biljne nastore; da se hrani 
industrijski prerađenom hranom; da putuje motornim vozilom (po 
mogućnosti vlastitim automobilom), a ne pješice ili na biciklu; da su mu 
dostupni ostali proizvodi proizvedeni po cijelom svijetu, i dopremljeni 
motornim vozilima, a ne samo mjesni proizvodi koji se razvoze do 
potrošača. Svi narodi Trećeg svijeta za koje znam - čak i oni koji nastoje 


zadržati ili obnoviti neke elemente tradicionalnog načina života - cijene 
barem dio ovog načina života Prvoga svijeta. 


Kako ima najveće stanovništvo i najbrže rastuće gospodarstvo, Kina 
najbolje dočarava globalne posljedice toga što svi žele živjeti onako kako 
trenutno žive građani Prvoga svijeta. Do ukupne proizvodnje ili potrošnje 
raznih proizvoda dolazi se tako da se pomnoži broj stanovnika sa stopom 
proizvodnje ili potrošnje po stanovniku. Što se tiče Kine, zbog veličine 
stanovništva ukupna proizvodnja već sada je visoka i unatoč tome što su 
stope po stanovniku i dalje vrlo niske: na primjer, stopa potrošnje po 
stanovniku četiriju glavnih industrijskih metala (čelika, aluminija, bakra i 
olova) iznosi tek 9 posto stope potrošnje u vodećim industrijskim zemljama. 
Međutim, Kina brzo napreduje prema svojem cilju, a to je dostizanje 
gospodarstva Prvoga svijeta. Da stope potrošnje po stanovniku doista 
narastu do razina onih u Prvome svijetu, čak i da se u svijetu ništa ne 
promijeni - to jest, čak i da stope porasta stanovništva i 
proizvodnje/potrošnje svugdje drugdje ostanu iste - porast samo te stope 
proizvodnje/potrošnje industrijskih metala značio bi (pomnožen s kineskim 
stanovništvom) porast ukupne svjetske proizvodnje ili potrošnje od 94 
posto. Drugim riječima, nastojanje Kine da dosegne standard Prvoga svijeta 
povlači za sobom otprilike dvostruko povećanje cjelokupnog svjetskog 
iskorištavanja resursa i učinaka na okoliš. A dvojbeno je mogu li se održati 
i sadašnje razine iskorištavanja resursa i učinaka na okoliš. Jedno isključuje 
drugo. To je najjači razlog zašto problemi Kine automatski postaju problemi 
svijeta. 

koko 


Kineski čelnici nekad su vjerovali da ljudi mogu i trebaju pokoriti 
prirodu, da je uništenje okoliša problem koji pogađa samo kapitalistička 
društva dok su socijalistička društva na nj imuna. Danas su pametniji kad 
vide sve one znakove koji upozoravaju na ozbiljne probleme Kine s 
okolišem. Način razmišljanja počeo se mijenjati još 1972., kad je Kina 
poslala delegaciju na Prvu konferenciju Ujedinjenih naroda o čovjekovu 
okolišu. Vlada je 1973. osnovala takozvanu Vodeću skupinu za zaštitu 
okoliša koju je 1998. (godine velikih poplava u Kini) pretvorila u Državnu 
upravu za zaštitu okoliša. Zaštita okoliša proglašena je 1983. temeljnim 
nacionalnim načelom - u teoriji. U stvarnosti, premda u suzbijanje 
propadanja okoliša jest uloženo mnogo truda, gospodarski razvoj i dalje ima 
prvenstvo i ostaje glavni kriterij za ocjenu rada vladinih dužnosnika. Mnogi 


zakoni i mjere o zaštiti okoliša usvojeni su na papiru, ali se slabo 
primjenjuju i provode. 

Kakvoj se budućnosti Kina može nadati? Naravno, isto se pitanje 
pojavljuje posvuda u svijetu: ekološki problemi ubrzano se razvijaju, 
ubrzano se iskušavaju i rješenja, čiji će konj pobijediti u utrci? U Kini je 
ono osobito bitno, ne samo zbog njezine veličine i utjecaja na svijet, o čemu 
smo već govorili, nego i zbog značajke kineske povijesti koja se može 
nazvati "teturanjem". (Taj izraz koristim samo u njegovu uskom, 
neutralnom značenju "iznenadnog ljuljanja s jedne na drugu stranu", a ne u 
pogrdnom smislu načina hoda pijanca). Pod tom metaforom 
podrazumijevam ono što mi se čini najistaknutijom značajkom kineske 
povijesti, o kojoj sam pisao u prethodnoj knjizi Sva naša oružja: zarazne 
bolesti, čelik i puške. Zbog zemljopisnih čimbenika - poput relativno ravne 
obale, nepostojanja većih poluotoka, veličine Italije i Pirinejskog poluotoka, 
nepostojanja većih otoka veličine Britanije i Irske, i paralelnih tokova 
važnijih rijeka - geografska se jezgra Kine ujedinila već 221. godine pr.n.e. 
i odonda je gotovo neprestano ujedinjena dok se zemljopisno fragmentirana 
Europa nikad nije politički ujedinila. Kineski vladari su zbog tog jedinstva 
mogli naređivati promjene na većem području od svih kojima je mogao 
vladati neki europski vladar - i promjene nabolje i promjene nagore, koje su 
se često velikom brzinom izmjenjivale (otuda "teturanje"). Pomoću 
kineskog jedinstva i carskih odluka može se, među ostalim, objasniti zašto 
je Kina u vrijeme renesanse u Europi gradila najbolje i najveće brodove na 
svijetu, slala flote u Indiju i Afriku, a zatim ih raspustila i prepustila 
prekomorsku kolonizaciju mnogo manjim europskim državama, te zašto je 
Kina započela, a potom odustala od začetka vlastite industrijske revolucije. 


Prednosti i rizici kineskog jedinstva održali su se do danas jer Kina i 
dalje tetura po pitanju glavnih političkih mjera koje utječu na njezin okoliš i 
stanovništvo. S jedne strane, kineski čelnici uspijevali su sveobuhvatno 
riješiti probleme kako europski i američki čelnici nikad ne bi mogli, na 
primjer, zakonom odrediti da svaka obitelj smije imati samo jedno dijete 
kako bi se smanjio porast stanovništva i, kao 1998., zakonski zabraniti sječu 
stabala u cijeloj zemlji. S druge strane, kineski čelnici uspijevaju stvoriti 
sveobuhvatnu zbrku kakvu europski i američki čelnici također nikad ne bi 
mogli stvoriti: na primjer, kaotičnom tranzicijom u sklopu programa Veliki 
skok, ukidanjem nacionalnog školskog sustava u Kulturnoj revoluciji i 
(neki bi rekli) novonastalim učincima na okoliš triju megaprojekata. 


Što se tiče ishoda sadašnjih kineskih okolišnih problema, sa 
sigurnošću možemo reći samo to da će se stanje prije pogoršati nego 
poboljšati, zbog vremena koje je dosad prošlo i zamaha već počinjene štete. 
Snažan čimbenik koji može ići u prilog i pogoršanju i poboljšanju situacije 
jest predviđeni porast međunarodne trgovine do kojeg će doći zbog ulaska 
Kine u Svjetsku trgovinsku organizaciju, što znači da će pristojbe pasti ili 
biti ukinute, a povećat će se izvoz i uvoz automobila, tekstila, 
poljoprivrednih proizvoda i mnogih drugih roba. Već sada kineske izvozne 
industrije šalju gotove tvorničke proizvode u inozemstvo, a u Kini 
ostavljaju štetne tvari uključene u proizvodnju; tada će toga vjerojatno biti 
još više. Neki proizvodi koje Kina uvozi, poput smeća i automobila, već su 
sada loši za okoliš; toga bi također moglo biti još više. S druge strane, neke 
članice WTO-a drže se ekoloških standarda koji su mnogo stroži od 
kineskih pa će Kina morati usvojiti te međunarodne standarde kao uvjet da 
spomenute zemlje dopuste uvoz njezinih proizvoda. Zbog većeg uvoza 
poljoprivrednih proizvoda, Kina bi mogla smanjiti upotrebu umjetnih 
gnojiva i pesticida kao i iskorištavanje poljoprivrednog zemljišta s niskim 
prinosima, dok će joj uvoz nafte i zemnog plina omogućiti da smanji 
zagađenje koje uzrokuje spaljivanje ugljena. Dvostrana posljedica ulaska u 
WTO jest što će moći s povećanjem uvoza i, sukladno tome, smanjenjem 
domaće proizvodnje prenijeti ekološku štetu iz svoje zemlje u inozemstvo, 
što se već dogodilo kad je sa sječe domaćih šuma prešla na uvoz drvne 
građe (čime Kina zapravo plaća drugim zemljama da trpe štetne posljedice 
nestanka šuma). 


Pesimist će zamijetiti da se u Kini već sada uočavaju mnoge opasnosti 
i loši znaci. Među općenitim opasnostima jest i ta da je za Kinu još uvijek 
na prvom mjestu gospodarski rast, a ne zaštita okoliša ili njegova održivost. 
Niska je razina svijesti o potrebi očuvanja okoliša, dijelom i zato što Kina 
malo ulaže u školstvo, manje od polovice onoga što ulažu zemlje Prvoga 
svijeta, gledano kroz udio u bruto domaćoj proizvodnji. U Kini živi 20 
posto svjetskog stanovništva, a na nju otpada samo 1 posto svjetskih 
izdataka za obrazovanje. Većina kineskih roditelja ne može uložiti u više ili 
visoko obrazovanje svoje djece jer bi školarina za jednu godinu pojela 
prosječnu godišnju plaću jednog gradskog ili tri seoska radnika. Postojeći 
ekološki zakoni pisani su uglavnom površno, slabo se provode, ne propisuju 
procjenu dugoročnih posljedica i potreban im je sustavni pristup: na 
primjer, ne postoji sveobuhvatni zakonski okvir za zaštitu močvara, koje 


brzo nestaju unatoč tome što su zaštićene pojedinačnim zakonima. Lokalne 
dužnosnike Državne uprave za zaštitu okoliša imenuju lokalne uprave, a ne 
viši dužnosnici same agencije, tako da lokalne uprave često blokiraju 
provedbu državnih ekoloških zakona i propisa. Cijene važnih ekoloških 
resursa tako su niske da potiču rasipnost: to jest, tona vode za 
navodnjavanje iz Hoanghoa košta samo između jedne desetine i jedne 
stotine vrijednosti male boce pitke vode pa poljoprivrednici koji njome 
navodnjavaju polja nemaju nikakvog financijskog motiva da je čuvaju. 
Zemlja je u vlasništvu države, a poljoprivrednici je dobivaju u zakup, no 
može se dati u zakup nizu različitih poljoprivrednika u kratkom razmaku, 
tako da oni nemaju nikakvog poticaja da dugoročno ulažu u zemlju niti da 
se o njoj dobro brinu. 


Okolišu u Kini prijete i neke specifične opasnosti. Broj automobila je 
u velikom porastu, u tijeku su tri megaprojekta, brzo nestaju močvare, a 
štetne posljedice svega toga i dalje će se samo gomilati. S obzirom da 
predviđa da će se broj članova po kućanstvu do 2015. smanjiti na 2,7, u 
Kini će nastati još 126 milijuna kućanstava (više od ukupnog broja 
kućanstava u Sjedinjenim Državama), čak i ako broj stanovnika ostane isti. 
Ljudi su sve bogatiji i sukladno tome troše više mesa i ribe pa će narasti i 
ekološki problemi koje uzrokuju proizvodnja mesa i slatkovodna i morska 
uzgajališta, na primjer zagađenje od životinjskog i ribljeg izmeta te 
eutrofikacija od nepojedene riblje hrane. Kina je već danas najveći svjetski 
proizvođač hrane iz slatkovodnih i morskih uzgajališta i jedina je zemlja u 
kojoj se više ribe, rakova i školjaka dobiva iz uzgoja nego iz prirodnih 
lovišta. Svjetske posljedice kineskog hvatanja koraka s razinama potrošnje 
mesa u Prvom svijetu primjer su šireg problema, koji sam već dočarao 
potrošnjom metala, to jest postojećeg jaza između stopa potrošnje i 
proizvodnje po stanovniku u Prvom i Trećem svijetu. Kina, naravno, neće 
podnijeti da joj netko kaže kako ne teži razinama Prvoga svijeta. Međutim, 
svjetski resursi ne mogu podnijeti da i Kina i ostale zemlje Trećeg svijeta te 
postojeće zemlje Prvoga svijeta funkcioniraju na razinama proizvodnje i 
potrošnje koje vladaju u Prvom svijetu. 


Nasuprot svim tim opasnostima i obeshrabrujućim znakovima stoje 
važni tračci nade. I ulazak u WTO i predstojeće Olimpijske igre potaknule 
su kinesku vladu da obrati više pozornosti na ekološke probleme. Na 
primjer, oko Pekinga se podiže "zeleni zid" ili šumski pojas vrijedan 6 
milijardi dolara, koji će štititi grad od prašine i pješčanih oluja. Kako bi 


smanjila zagađenje zraka u Pekingu, gradska je vlast naredila da se motorna 
vozila prilagode upotrebi zemnog plina i ukapljenog naftnog plina. Kina je 
u nešto manje od godinu dana postupno izbacila olovo iz benzina, za što su 
Europi i Sjedinjenim Državama trebale godine. Nedavno je odlučila uvesti 
minimume ekonomičnosti goriva za automobile, čak i za terence. Novi 
automobili moraju udovoljiti strogim standardima emisija kakvi 
prevladavaju u Europi. 


Kina se već sada veoma trudi oko zaštite svoje izvanredne biološke 
raznolikosti i svojih 1757 prirodnih rezervata koji pokrivaju 13 posto 
njezine površine, da ni ne spominjemo sve zoološke i botaničke vrtove, 
centre za uzgoj divljih vrsta, muzeje i banke gena i stanica. 


Kina se služi nekim osebujnim, okolišno prikladnim, tradicionalnim 
tehnologijama poput uobičajene prakse u južnoj Kini da se riba uzgaja u 
navodnjavanim rižinim poljima. U takvom uzgoju riblji se izmet reciklira 
kao prirodno gnojivo, povećava se prinos riže, ribe suzbijaju kukce 
štetočine i korove, smanjuje se upotreba herbicida, pesticida i sintetičkih 
umjetnih gnojiva te se dobiva više bjelančevina i ugljikohidrata u prehrani 
bez povećanja štete za okoliš. Što se tiče ponovnog pošumljavanja, 
ohrabruje što su Kinezi 1978. podigli velike plantaže drveća dok su 1998. 
zabranili sječu i pokrenuli program za očuvanje prirodnih šuma ne bi li 
smanjili opasnost od novih razornih poplava. Kina je od 1990. iznova 
pošumila 39.000 četvornih kilometara zemlje, učvrstila pješčane dine i tako 
spriječila dezertifikaciju. U programu "Od žita do zelenila", koji je pokrenut 
2000. godine, subvencije za neposijano žito dobivaju poljoprivrednici koji 
pretvore oranicu u šumu ili travnjak, čime se smanjuje obrađivanje zemlje 
na ekološki osjetljivim strmim padinama. 


Kako će sve ovo završiti? Kao i ostatak svijeta, Kina tetura između 
ubrzanog uništavanja i ubrzane zaštite okoliša. Golemo stanovništvo i 
ionako veliko a rastuće gospodarstvo, kao i njena sadašnja i povijesna 
centralizacija, upućuju na to da kinesko teturanje ima veći zamah nego 
teturanje ostalih zemalja. Ishod tog teturanja neće utjecati samo na Kinu 
nego i na cijeli svijet. Dok sam pisao ovo poglavlje, shvatio sam da i moji 
osjećaji teturaju između očaja nad nizom zapanjujućih i depresivnih detalja 
i nade koju bude drastične mjere za zaštitu okoliša koje Kina već usvaja i 
njihova brza provedba. Zbog veličine Kine i jedinstvenog oblika vladavine, 
odlučivanje odozgo prema dolje funkcionira u kudikamo većim razmjerima 
nego drugdje u svijetu i potpuno zasjenjuje razmjere utjecaja predsjednika 


Balaguera na Dominikansku Republiku. Moje najoptimističnije predviđanje 
budućnosti glasi da će kineska vlada shvatiti da su problemi s okolišem još 
ozbiljniji i opasniji od problema s porastom stanovništva. Mogla bi tada 
zaključiti da je u interesu zemlje da usvoji ekološku politiku koja će biti 
jednako smjela i jednako djelotvorno provedena kao i zakonska mjera o 
planiranju obitelji. 


POGLAVLJE 13 
"Rudarenje" Australije 
Važnost Australije s Tla m Voda m Udaljenost a Rana 
povijest a Uvezene vrijednosti Trgovina i useljavanje 
m Propadanje zemlje m Ostali problemi s okolišem 
m Znaci nade i promjene 


Rudarenje u doslovnom smislu - to jest, vađenje ugljena, željeza i 
tako dalje - ključno je za današnje australsko gospodarstvo i na nj otpada 
najveći udio njezine izvozne zarade. No u metaforičkom smislu, rudarenje 
je ključno i za australsku ekološku povijest i škripac u kojem se sada našla. 
Tomu je tako jer je osnova rudarenja iskorištavanje, pa dakle i iscrpljivanje, 
resursa koji se s vremenom ne obnavljaju. Budući da zlato u tlu ne rada 
novim zlatom pa stoga ne treba voditi računa o stopama obnavljanja zlatnih 
zaliha, rudari vade zlato iz zlatne žile onoliko brzo koliko je to gospodarski 
izvedivo, sve dok ne iscrpe žilu. Vađenje ruda može se tako usporediti s 
iskorištavanjem obnovljivih resursa - poput šuma, ribe i gornjeg sloja tla - 
koji se obnavljaju biološkom reprodukcijom ili stvaranjem tla. Obnovljivi 
izvori mogu se beskonačno iscrpljivati, pod uvjetom da se to radi stopom 
manjom od stope obnavljanja. No ako netko iskorištava šume, ribu ili gornji 
sloj tla stopama koje premašuju stope obnavljanja, i oni će se naposljetku 
toliko iscrpiti da će nestati, poput zlata u rudniku. 


S 


Australija je "rudarila" i još "rudari" svoje obnovljive resurse kao da 
su ruda iz rudnika. To jest, prekomjerno ih iskorištava stopama koje su veće 
od stopa obnovljivosti, a posljedica je smanjenje resursa. Sadašnjom 
stopom iskorištavanja, australske šume i ribarska lovišta nestat će mnogo 
prije zaliha ugljena i željeza, što je ironično u svjetlu činjenice da su prvi 
obnovljivi, a potonji nisu. 

Premda i mnoge druge zemlje, osim Australije, danas rudare po 
svojem okolišu, Australija je posebno odgovarajući izbor za ovu posljednju 
studiju slučaja o propalim današnjim društvima i to zbog nekoliko razloga. 
Za razliku od Ruande, Haitija, Dominikanske Republike i Kine, posrijedi je 
zemlja Prvoga svijeta, slična zemljama u kojima živi većina vjerojatnih 
čitalaca ove knjige. Među zemljama Prvoga svijeta izdvaja se po tome što 
ima mnogo manje stanovnika i jednostavnije gospodarstvo od Sjedinjenih 


Država, Europe i Japana, tako da je australsku situaciju mnogo lakše 
Prvom svijetu uz, možda, islandski. Stoga su mnogi problemi koji bi s 
vremenom mogli pogoditi druge zemlje Prvoga svijeta, a već pogađaju neke 
zemlje Trećega svijeta - poput prekomjerne ispaše, salinizacije, erozije tla, 
unesenih vrsta, oskudica vode i suša izazvanih ljudskom rukom - u 
Australiji već postali ozbiljni. To jest, premda nema izgleda da bi se 
Australija mogla slomiti poput Ruande i Haitija, daje nam naslutiti kakvi će 
se problemi zaista pojaviti posvuda po Prvome svijetu ako se nastave 
sadašnji trendovi. Ipak, izgledi da Australija riješi te probleme ne 
deprimiraju me nego ispunjavaju nadom. Osim toga, Australija ima i 
obrazovano stanovništvo, visok životni standard i političke i prema 
svjetskim mjerilima relativno poštene gospodarske institucije. Zato se 
ekološki problemi Australije ne mogu otpisati kao proizvod neobrazovanog 
gospodarenja okolišem, očajno siromašnog = stanovništva, = debelo 
korumpirane vlade i poslovnog sektora, čime bismo možda bili skloni 
opravdati ekološke probleme u nekim drugim zemljama. 


Još jedna vrlina Australije kao teme ovog poglavlja jest to što je 
izrazit primjer onih pet čimbenika čiju međusobnu igru kroz cijelu knjigu 
tumačim kao korisnu za razumijevanje moguće ekološke propasti ili 
slomova raznih društava. Jasno je da ljudi u golemoj mjeri i na razne načine 
utječu na australski okoliš. Danas taj utjecaj pogoršavaju klimatske 
promjene. Australska ekološka i populacijska politika oblikovala se u 
prijateljskim odnosima s Britanijom kao trgovinskim partnerom i društvom 
kao uzorom. Premda modernu Australiju nikad nisu napali vanjski 
neprijatelji - bombardirali da, ali ne i napali - australska ekološka i 
populacijska politika oblikovala se i prema australskom poimanju stvarnih i 
potencijalnih inozemnih neprijatelja. Australija pokazuje i koliko su za 
razumijevanje utjecaja na okoliš važne kulturne vrednote, među kojima su i 
neke uvozne koje bi se mogle smatrati neprikladnima za australski krajolik. 
Možda i više od svih ostalih građana Prvoga svijeta koji su mi poznati, 
Australci počinju korjenito razmišljati o ključnom pitanju: koje 
tradicionalne temeljne vrednote možemo zadržati, a od kojih više nemamo 
koristi u današnjem svijetu? 

Naposljetku, Australiju sam za ovo poglavlje izabrao zato što tu 
zemlju volim, dugo poznajem i mogu o njoj govoriti i iz prve ruke i s 
razumijevanjem. Prvi put sam bio u Australiji 1964., kad sam putovao za 


Novu Gvineju. Otad sam se vraćao na desetke puta, između ostaloga i zbog 
studijske godine na Australskom nacionalnom sveučilištu u glavnom gradu 
Canberri. Za vrijeme te studijske godine zavukle su mi se pod kožu 
predivne australske šume eukaliptusa, koje me i danas ispunjavaju 
osjećajem mira i čuda, što mi se događa u još samo dvama svjetskim 
staništima, crnogoričnim šumama Montane i prašumama Nove Gvineje. 
Kad sam ozbiljno razmišljao o preseljenju, Australija i Britanija jedine su 
dolazile u obzir. A s obzirom na to da sam niz analiza konkretnih slučajeva 
u ovoj knjizi počeo s okolišem u Montani, koji sam zavolio kao tinejdžer, 
htio sam ga završiti još jednim okolišem, koji sam zavolio kao odrastao 
čovjek. 
Koko 

Tri su značajke australskog okoliša osobito važne za razumijevanje 
utjecaja modernih ljudi na taj okoliš: tla, osobito hranjive tvari i razine soli 
u njima; dostupnost slatke vode; udaljenosti, kako one unutar Australije 
tako i udaljenost Australije od njenih inozemnih trgovinskih partnera i 
potencijalnih neprijatelja. 

Kad počnete razmišljati o australskim okolišnim problemima, prvo 
vam padnu na pamet oskudica vode i pustinje. A zapravo, više problema 
uzrokuju tla nego dostupnost vode. Australija je najneproduktivniji 
kontinent: onaj čija tla imaju u prosjeku najnižu razinu hranjivih tvari, 
najnižu stopu rasta biljaka i najniže prinose. To je zato što su australska tla 
većinom tako stara da je tijekom milijardi godina kiša iz njih isprala 
hranjive tvari. Najstarije preostale stijene u zemljinoj kori, stare gotovo 
četiri milijarde godina, nalaze se u gorju Murchison u Zapadnoj Australiji. 


Hranjive tvari, isprane iz tla, obnavljaju se putem tri glavna procesa, a 
u usporedbi s drugim kontinentima, u Australiji se nijedan ne odvija u 
dovoljnoj mjeri. Prvo, hranjive tvari obnavljaju se vulkanskim erupcijama, 
kada vulkan izbaci svjež materijal iz središta Zemlje na površinu. Premda 
su vulkanske erupcije glavni čimbenik u stvaranju plodnog tla u mnogim 
zemljama poput Jave, Japana i Havaja, u posljednjih stotinu milijuna godina 
vulkani su bili aktivni u tek nekoliko malih područja istočne Australije. 
Drugo, napredovanje i povlačenje ledenjačkog pojasa skida, prekopava, 
drobi i iznova taloži Zemljinu koru, a ta tla koja iznova talože ledenjaci (ili 
ih vjetar donese s novih taloga na ledenjacima) obično su plodna. Ledenjaci 
su u posljednjih milijun godina prekrivali gotovo polovicu površine 


Sjeverne Amerike, otprilike 18 milijuna četvornih kilometara, ali zato 
manje od 1 posto australskog kopna: samo pedesetak četvornih kilometara u 
jugoistočnom dijelu Australskih Alpa i još 2500 četvornih kilometara 
australskog otoka Tasmanije. Naposljetku, nova tla stvara i sporo uzdizanje 
Zemljine kore, što je pridonijelo plodnosti velikih dijelova Sjeverne 
Amerike, Indije i Europe. Međutim, u posljednjih stotinu milijuna godina 
kora se uzdigla na tek nekoliko malih područja Australije, uglavnom u 
Velikom razvodnom gorju na jugoistoku Australije te na nekim područjima 
Južne Australije oko Adelaidea (karta na str. 442). Kako ćemo vidjeti, ti 
komadići australskog kopna gdje je tla ne tako davno obnovila vulkanska 
erupcija, stvaranje ledenjaka ili uzdizanje kore iznimke su u inače 
prevladavajućem obrascu neproduktivnih tala te danas nerazmjerno malo 
pridonose poljoprivrednoj produktivnosti moderne Australije. 


Zbog niske prosječne produktivnosti australskih tala, velike 
gospodarske posljedice trpe australska poljoprivreda, šumarstvo i ribarstvo. 
Hranjive tvari, kakvih je bilo u obradivim tlima u počecima europske 
poljoprivrede u Australiji, brzo su se iscrpile. Zapravo, prvi australski 
poljoprivrednici nesmotreno su rudarili po svojim tlima u potrazi za 
hranjivim tvarima. Poslije su hranjive tvari morali dodavati umjetno, u 
obliku umjetnih gnojiva, što je povećalo troškove poljoprivredne 
proizvodnje u usporedbi s plodnijim inozemnim tlima. Niska produktivnost 
tla podrazumijeva niske stope rasta i niske prosječne prinose usjeva. Zato je 
u Australiji potrebno obraditi veću površine zemlje nego drugdje kako biste 
dobili približno jednak prinos usjeva, tako da su i troškovi goriva za 
poljoprivredne strojeve poput traktora, kosilica i žetelica (približno 
razmjerni površini zemlje koju strojevi moraju obuhvatiti) obično relativno 
visoki. Ekstremni slučaj neplodnih tala nalazimo u jugozapadnoj Australiji, 
dijelu takozvanog pšeničnog pojasa i jednom od najvrednijih 
poljoprivrednih područja, gdje se pšenicu uzgaja na pjeskovitim tlima iz 
kojih su isprane sve hranjive tvari pa se u načelu moraju dodavati u obliku 
umjetnih gnojiva. Australski pšenični pojas zapravo je divovska lončanica, 
gdje je (baš kao i u pravoj lončanici) pijesak tek fizička podloga, a hranjive 
tvari moraju se naknadno pridodati. 

Zbog izvanrednih troškova australske poljoprivrede zbog nerazmjerno 
visokih izdataka za umjetna gnojiva i gorivo, australski poljoprivrednici 
koji prodaju svoje proizvode na domaćim tržištima katkad ne mogu 
konkurirati inozemnim uzgajivačima koji iste te usjeve prevoze brodovima 


preko oceana do Australije, iako imaju dakle i dodatne troškove za brodski 
prijevoz. Na primjer, uz modernu globalizaciju, jeftinije je uzgojiti naranče 
u Brazilu i koncentrat narančinog soka prevesti 13.000 kilometara do 
Australije nego kupiti narančin sok proizveden od domaćih agruma. Isto 
vrijedi za kanadsku svinjetinu i šunku u usporedbi s australskima. I obratno, 
u nekim specijaliziranim "tržišnim nišama" - to jest, kad se radi o kulturama 
i životinjskim proizvodima koji osim uobičajenih troškova uzgoja imaju i 
visoku dodanu vrijednost, na primjer vino - australski poljoprivrednici 
uspješno konkuriraju na inozemnim tržištima. 


Druga gospodarska posljedica niske produktivnosti tla u Australiji 
odnosi se na agrošumarstvo ili šumarsku poljoprivredu, o kojoj smo 
govorili u Poglavlju 9, u vezi s Japanom. U australskim šumama većina 
hranjivih tvari nalazi se zapravo u samom drveću, a ne u tlima. Otkad su 
prvi naseljenici posjekli prirodne šume koje su ih dočekale i otkad su 
moderni Australci ili posjekli ponovno izrasle prirodne šume ili uložili u 
agrošumarstvo nasadima drveća, stope rasta drveća u Australiji niske su u 
usporedbi s drugim zemljama koje proizvode drvnu građu. Ironično, vodeće 
australsko autohtono drvo od kojeg se dobiva drvna građa (tasmanijski 
eukaliptus) sada se mnogo jeftinije uzgaja u mnogim drugim zemljama 
nego u samoj Australiji. 


Treća posljedica iznenadila je mene, a mogla bi i mnoge čitaoce. 
Nikad ne bismo pomislili da ribarska lovišta ovise o produktivnosti tla: 
uostalom, ribe žive u rijekama i oceanu, a ne u tlu. No sve hranjive tvari u 
rijekama i barem neke u oceanima uz obalu potječu iz zemlje koju su rijeke 
odnijele u ocean. Zato su i australske rijeke i obalne vode relativno 
neproduktivne, a posljedica je da Australci svoja ribarska lovišta velikom 
brzinom preoru i prekomjerno iskoriste, baš kao i obradivu zemlju i šume. 
Riba se prekomjerno lovi u jednom morskom lovištu za drugim, sve do ruba 
neekonomičnosti, često u samo nekoliko godina od otkrića lovišta. Danas, 
među gotovo 200 svjetskih zemalja, Australija je treća po isključivom 
morskom pojasu koji je okružuje, ali je tek 55. po vrijednosti morskih 
lovišta, dok je vrijednost slatkovodnih lovišta danas zanemariva. 


Još jedna značajka niske produktivnosti australskog tla je što taj 
problem nisu uočili prvi europski doseljenici. Kad su naišli na 
veličanstvena, golema šumska prostranstva sa stablima koja bi možda bila 
najviša u modernom svijetu (eukaliptusi iz Gippslanda u Victoriji, visoki i 
do 120 metara), izgled ih je zavarao pa su pomislili da je ta zemlja 


visokoproduktivna. Međutim, kad su drvosječe posjekli postojeća stabla, a 
ovce popasle postojeću travu, naseljenici su na svoje iznenađenje otkrili da 
drveće i trava rastu vrlo sporo, da je zemlja u poljoprivrednom smislu 
neekonomična te da je na mnogim područjima moraju napustiti nakon što 
su poljoprivrednici i pastiri već bili uložili velik kapital u izgradnju kuća, 
ograda i zgrada te na druge načine unaprijedili poljoprivredu. Od ranih 
kolonijalnih vremena pa sve do danas, zemljišta u Australiji prošla su kroz 
mnoge takve cikluse krčenja zemlje, ulaganja, bankrota i napuštanja 
posjeda. 

Svi ti gospodarski problemi australske poljoprivrede, šumarstva, 
ribarskih lovišta i neuspjelog iskorištavanja zemlje posljedice su niske 
produktivnosti australskog tla. Drugi veliki problem tla jest što na mnogim 
područjima ne sadrži samo male količine hranjivih tvari nego i velike 
količine soli, a tome su tri uzroka. U pšeničnom pojasu jugozapadne 
Australije sol u tlu pojavljuje se zato što ju je povjetarac s obližnjeg 
Indijskog oceana milijunima godina nanosio u unutrašnjost kontinenta. U 
jugoistočnoj Australiji, drugoj australskoj regiji s najproduktivnijom 
zemljom, konkurentu pšeničnog pojasa, porječje najvećeg australskog 
riječnog sustava, rijeka Murray i Darling, leži na malim visinama i stalno ga 
iznova poplavljuje more koje se zatim povuče i za sobom ostavi velike 
količine soli. Drugo, pak, porječje na malim visinama u australskoj 
unutrašnjosti nekad je bilo ispunjeno slatkovodnim jezerom koje nije 
otjecalo u more, a postalo je slano zbog isparavanja (poput Velikog slanog 
jezera u Utahu i Mrtvog mora u Izraelu i Jordanu) pa je s vremenom 
presušilo i za sobom ostavilo naslage soli koje su vjetrovi raznijeli po 
drugim dijelovima istočne Australije. Neka australska tla sadrže više od 90 
kilograma soli po četvornom metru površine. Poslije ćemo govoriti o 
posljedicama sve te soli u tlu: ukratko, jedan od problema je što sol lako 
izbija na površinu krčenjem zemlje i navodnjavanjem pa površinski sloj tla 
postaje tako slan da u njemu ne raste nijedna kultura (slika 28). Baš kao što 
nisu mogli znati da su australska tla siromašna hranjivim tvarima jer im 
nisu bile na raspolaganju moderne analize sastava tla, prvi australski 
poljoprivrednici nisu mogli znati ni za svu tu sol u zemlji. Nisu mogli 
predvidjeti problem salinizacije kao što nisu mogli predvidjeti ni problem 
iscrpljivanja hranjivih tvari zbog poljoprivrede. 

koko 


Dok neplodnost i slanost australskih tala prvi farmeri nisu mogli 
uočiti, a i danas laici izvan Australije o njima malo znaju, australski 
problemi s vodom lako su uočljivi i dobro znani, tako da je većini stranaca 
"Dustinja" prva asocijacija na spomen australskog okoliša. Takva je 
reputacija opravdana: nerazmjerno velik dio površine Australije ima niske 
količine oborina ili je prava pustinja u kojoj bi poljoprivreda bila nemoguća 
bez navodnjavanja. Velika područja Australije danas su neupotrebljiva za 
bilo koji oblik poljoprivrede ili pastirskog uzgoja stoke. Na onim 
područjima gdje je proizvodnja hrane ipak moguća, uobičajeni je obrazac 
da oborina ima više uz obalu nego u unutrašnjosti pa kad krenete u 
unutrašnjost prvo ćete zamijetiti poljoprivredne površine za uzgoj usjeva te 
polovicu australske stoke, onu koju se drži na visokoj stopi ispaše; kako 
idete dalje u unutrašnjost, primjećujete farme za uzgoj ovaca; još dublje u 
unutrašnjosti farme za uzgoj stoke (druga polovica australske stoke, ona 
koja se drži na vrlo niskim stopama ispaše) jer je na područjima s malom 
količinom oborina i dalje ekonomično uzgajati stoku, ali ne i ovce; na kraju, 
vrlo duboko u unutrašnjosti, vidite pustinju gdje nema nikakve proizvodnje 
hrane. 


Suptilniji problem od niske prosječne vrijednosti oborina jest njihova 
nepredvidljivost. U mnogim poljoprivrednim dijelovima svijeta, sezona kiša 
može se predvidjeti godinu za godinom: na primjer, u južnoj Kaliforniji 
gdje živim možete biti sigurni da će kiša, koliko god je padne, uglavnom 
padati zimi, a ljeti vrlo rijetko ili nikada. Na mnogim tim produktivnim 
inozemnim poljoprivrednim područjima nije relativno pouzdana samo 
sezonska pojava kiše nego i njezina pojavnost od godine do godine: velike 
suše nisu česte, a poljoprivrednik može svake godine uložiti trud i novac u 
oranje i sijanje, uz očekivanje da će biti dovoljno kiše da usjevi sazru. 

No diljem najvećeg dijela Australije oborine ovise o takozvanom 
ENSO-u (južnoj oscilaciji El Nina), što znači da kišu nije moguće 
predvidjeti iz godine u godinu ni unutar jednog desetljeća, a kamoli od 
desetljeća do desetljeća. Prvi europski farmeri i stočari koji su se naselili u 
Australiji nisu nikako mogli znati da australsku klimu regulira ENSO jer je 
taj fenomen u Europi teško otkriti, tako da su ga i profesionalni klimatolozi 
počeli prepoznavati tek u nekoliko posljednjih desetljeća. Na mnogim 
područjima Australije prvi su farmeri i stočari imali tu nesreću da onamo 
stignu dok je vladao niz vlažnih godina. Zavarani njima, krivo su procijenili 
australsku klimu i počeli uzgajati usjeve ili ovce očekujući da su povoljni 


uvjeti koji su ih tako lijepo dočekali standardni. Ustvari, na većini 
australskih poljoprivrednih površina dovoljno kiše za dozrijevanje usjeva 
padne samo u nekoliko godina u desetljeću: na većini lokacija u najviše pet 
godina, a na nekim poljoprivrednim područjima samo u dvije od deset 
godina. I zbog toga je australska poljoprivreda skupa i neekonomična: 
poljoprivrednik se baci u trošak oranja i sijanja, a zatim mu u najmanje pet 
od deset godina ne izrastu nikakvi usjevi. Još je jedna nesretna posljedica, 
naime, kada farmer poore zemlju, a s njome i pokrov korova koji je niknuo 
nakon posljednje žetve, golo tlo postaje izloženo vremenskim uvjetima. 
Ako usjevi koje farmer tada posije ne dozru, tlo ostaje golo, više nije 
pokriveno niti korovom i izloženo je eroziji. Dakle, zbog nepredvidivosti 
oborina, uzgoj kultura u Australiji je kratkoročno skuplji, a dugoročno 
povećava eroziju. 


U tom obrascu nepredvidivosti kiše koji Australija zahvaljuje ENSO- 
u glavni izuzetak je pšenični pojas na jugozapadu, gdje su (barem 
donedavno) iz godine u godinu pouzdano padale zimske kiše i gdje je 
poljoprivrednik mogao gotovo svake godine računati na uspješan urod 
pšenice. Zbog te pouzdanosti, pšenica je posljednjih desetljeća pretekla i 
vunu i meso i postala najdragocjeniji australski poljoprivredni izvozni 
proizvod. Kako sam već spomenuo, taj pšenični pojas ujedno je područje 
koje osobito muči vrlo niska plodnost i vrlo visoka slanost tla. To su mu 
dosad nadoknađivale predvidive zimske kiše, ali su posljednjih godina i one 
na udaru globalnih klimatskih promjena: od 1973. njih je u pšeničnom 
pojasu dramatično manje, dok ondje sve češće padaju ljetne kiše na 
požnjeveno golo tlo i povećavaju mu slanost. Dakle, kako sam već rekao 
govoreći o Montani u Poglavlju 1, globalne klimatske promjene stvaraju i 
pobjednike i gubitnike, a Australija će biti još veći gubitnik od Montane. 

koko 


Australija je smještena uglavnom u umjerenom klimatskom pojasu, 
ali i tisućama kilometara daleko od ostalih zemalja umjerenog pojasa, 
potencijalnih izvoznih tržišta za australske proizvode. Zato australski 
povjesničari navode "tiraniju udaljenosti" kao važan faktor u razvoju 
Australije. Pod tim podrazumijevaju duga prekooceanska putovanja 
brodom, zbog čega je prijevoz po kilogramu ili jedinici mase za australske 
izvozne proizvode viši od troškova izvoza iz Novog svijeta u Europu, tako 
da je Australija mogla ekonomično izvoziti samo proizvode male zapremine 
i visoke vrijednosti. Prvobitno su, u 19. stoljeću, glavni takvi proizvodi bili 


rude i vuna. Oko 1900. godine, kad je hlađenje brodskog tereta postalo 
ekonomično, Australija je počela izvoziti i meso, posebno u Englesku. 
(Sjećam se da mi je australski prijatelj koji nije volio Britance, a radio je u 
tvornici za preradu mesa, pričao kako on i kolege povremeno ubace pokoju 
žučnu vrećicu u kutije smrznutih jetara označene za izvoz u Englesku i da je 
za njegovu tvornicu "janje" ovca mlada od šest mjeseci ako je namijenjeno 
domaćem tržištu, ali ako je za izvoz u Britaniju onda je "janje" svaka ovca 
stara do godinu i pol dana). I danas su glavni australski izvozni proizvodi 
robe male zapremine i velike vrijednosti, poput čelika, ruda, vune i pšenice; 
u posljednjih nekoliko desetljeća sve više su to i vino i australski orasi; kao 
i neke kulture-specijaliteti koje, doduše, imaju veliku zapreminu, ali su i 
jako skupe jer Australija proizvodi jedinstvene kulture, namijenjene tržišnoj 
niši specijaliteta za koje su neki potrošači spremni platiti više, poput durum 
pšenice i drugih posebnih varijeteta pšenice te pšenicu i govedinu uzgojene 
bez pesticida ili drugih kemikalija. 

Postoji, međutim, još jedna tiranija udaljenosti, a to je ona unutar 
same Australije. Plodna ili naseljena područja u Australiji rijetka su i 
raštrkana: stanovnika je 14 puta manje nego u Sjedinjenim Državama, a 
raštrkani su na području veličine 48 kontinentalnih američkih država. Zbog 
takvih udaljenosti, troškovi prijevoza su veliki pa je u Australiji skupo 
održavati civilizaciju Prvoga svijeta. Na primjer, australska vlada plaća 
telefonski priključak na nacionalnu telefonsku mrežu svakom australskom 
kućanstvu ili poduzeću na bilo kojoj lokaciji unutar Australije, čak i onim 
najzabačenijim farmama, stotinama kilometara udaljenima od najbliže 
druge farme. Australija je danas najurbaniziranija zemlja svijeta, 58 posto 
stanovništva koncentrirano je u pet najvećih gradova (Sidneyju s 4 milijuna 
ljudi, Melbourneu s 3,4 milijuna, Brisbaneu s 1,6 milijuna, Perthu s 1,4 
milijuna i Adelaideu s 1,1 milijun stanovnika, prema podacima iz 1999.). 
Od tih pet gradova, Perth je najizoliraniji velegrad na svijetu, najviše 
udaljen od najbližeg velikog grada (Adelaidea, 2100 kilometara istočno). 
Nije slučajno da dvije najveće australske tvrtke, nacionalni zračni 
avioprijevoznik Qantas i telekomunikacijska kompanija Telstra, zasnivaju 
svoj rad na premošćivanju tih udaljenosti. 


Zbog unutrašnje tiranije udaljenosti u kombinaciji sa sušama, banke i 
druga poduzeća zatvaraju ispostave u izoliranim gradovima jer su postale 
neekonomične. Zbog istih razloga iz tih gradova odlaze i liječnici. Dok po 
Sjedinjenim Državama i Europi u neprekinutom nizu nailazimo na naselja 


raznih veličina - velegradove, srednje velike gradove i sela - Australija sve 
više gubi gradove srednje veličine. Umjesto u njima, većina Australaca 
danas živi ili u onih nekoliko velikih gradova, sa svim blagodatima 
modernog Prvoga svijeta, ili u manjim selima ili pak na zabačenim 
farmama bez banaka, liječnika i ostalih civilizacijskih tekovina. Mala 
australska sela od nekoliko stotina seljana mogu preživjeti petogodišnju 
sušu, poput onih koje se često pojavljuju u nepredvidljivoj australskoj 
klimi, jer su ionako vrlo slabo gospodarski aktivna. Petogodišnju sušu 
mogu preživjeti i veliki gradovi, zato što objedinjuju gospodarstvo s 
golemog gravitacijskog područja. Međutim, petogodišnja suša obično uništi 
srednje velike gradove, čiji opstanak ovisi o tome hoće li se u njima otvoriti 
dovoljno ogranaka raznih poduzeća i uslužnih djelatnosti da konkuriraju 
udaljenijim gradovima, a nisu dovoljno veliki da objedine gospodarstvo iz 
golemog gravitacijskog područja. Većina Australaca sve manje ovisi o 
australskom okolišu ili u njemu doista živi: umjesto u prirodi, žive u tih pet 
velikih gradova koji su bolje povezani s vanjskim svijetom nego s 
australskom unutrašnjošću. 
koko 


Europa je većinu prekomorskih kolonija prisvojila u nadi da će 
financijski prosperirati ili zadobiti navodne strateške prednosti. Lokacije 
onih kolonija u koje su se mnogi Europljani stvarno iselili - to jest, ne 
računajući trgovinske postaje gdje se naselilo tek relativno malo Europljana 
kako bi trgovali s domaćim stanovništvom - birali su s obzirom na to je li se 
zemlja činila prikladnom za uspješno zasnivanje gospodarski uspješnog ili 
barem samostalnog društva. Jedinstvena iznimka bila je Australija, gdje 
useljenici mnoga desetljeća nisu dolazili u potrazi za imutkom nego pod 
prisilom. 

Britanija je pokrenula naseljavanje Australije ponajviše zato da ublaži 
gorući problem mnogobrojnih siromaha u zatvoru i spriječi pobunu koja je 
inače mogla izbiti ako ih se nekako ne ukloni. Prema britanskim zakonima 
iz 18. stoljeća, za kradu od 40 šilinga naviše bila je propisana smrtna kazna 
pa je sucima bilo draže proglašavati lopove krivima za kradu 39 šilinga 
kako bi izbjegli dosuđivanje smrtne kazne. Zbog toga su zatvori i trupovi 
usidrenih brodova bili krcati ljudima koji su bili osuđeni za sitne zločine 
poput krade i duga. Tog pritiska na slobodan prostor u zatvoru rješavali su 
se sve do 1783. tako što su zatvorenike slali kao sluge pod ugovorom u 


Sjevernu Ameriku, koju su naseljavali i dobrovoljni iseljenici u potrazi za 
boljom srećom ili slobodom vjeroispovijesti. 


Međutim, Američki rat za nezavisnost presjekao je taj ventil za bijeg i 
prisilio Britaniju da potraži drugo mjesto gdje će istovariti zatvorenike. 
Dvije vodeće lokacije isprva su bile područje od 640 kilometara uz rijeku 
Gambiju u tropskoj zapadnoj Africi i pustinja na ušću rijeke Orange, na 
granici današnje Južne Afrike i Namibije. Nakon trezvenog razmišljanja 
postalo je jasno da se nijedan od tih prijedloga neće moći provesti pa je 
rezervni izbor pao na australski zaljev Botany Bay, blizu današnjeg 
Sidneyja, u to vrijeme poznat samo po tome što je ondje 1770. doplovio 
kapetan Cook. Tako je Prva flota 1788. dovela u Australiju prve europske 
naseljenike, zatvorenike i vojnike koji su ih čuvali. Zatvorenici su se 
prevozili sve do 1868., a 40-ih godina 19. stoljeća na njih je otpadao najveći 
dio europskih naseljenika Australije. 


S vremenom su, osim Sidneyja, odabrali još četiri raštrkane obalne 
lokacije za iskrcavanje zatvorenika, a bila su to mjesta u blizini kojih su 
niknuli današnji Melbourne, Brisbane, Perth i Hobart. Ta su naselja postala 
jezgre petorih kolonija kojima je zasebno vladala Britanija, a naposljetku su 
postale pet od šest današnjih australskih saveznih država: Novi Južni Wales, 
Victoria, Queensland, Zapadna Australija odnosno Tasmanija. Svih pet 
prvih naselja nalazilo se na mjestima odabranima zato što su imala luke ili 
bila smještena na rijekama, nipošto zbog poljoprivrednih prednosti. 
Zapravo, svih pet mjesta bilo je neprikladno za poljoprivredu i naseljenici 
nisu mogli sami za sebe proizvoditi hranu. Britanci su, stoga, morali slati 
subvencije u hrani svojim kolonijama da prehrane zatvorenike, njihove 
stražare i guvernere. Nije, međutim, bilo tako s područjem oko Adelaidea, 
koje je postalo jezgrom ostatka današnje australske države Južne Australije. 
Dobro tlo, posljedica uzdizanja zemlje, te prilično pouzdane zimske kiše, 
privukle su onamo njemačke poljoprivrednike, jedinu skupinu među prvim 
iseljenicima koja nije došla iz Britanije. I Melbourne ima dobra tla zapadno 
od grada, gdje je 1835. niknulo uspješno poljoprivredno naselje dok su 
iskrcavanja zatvorenika na siromašnim tlima istočno od grada, koja su 
počela 1803., brzo prestala. 

Prvu dobit od naseljavanja Australije Britaniji je donio lov na tuljane i 
kitove. Sljedeći profit došao je od ovaca, kad je 1813. konačno otkriven put 
preko Modrog gorja, stotinjak kilometara zapadno od Sidneyja, pa se moglo 
doći do plodnih pašnjaka koji leže iza njega. No Australija i dalje nije 


mogla samu sebe prehraniti te je Britanija slala subvencije u hrani sve do 
40-ih godina 19. stoljeća, netom prije prve zlatne groznice 1851., koja je 
najzad donijela neki prosperitet. 


Kad su Europljani 1788. počeli naseljavati Australiju, nju su naravno 
već najmanje 40.000 godina naseljavali Aboridžini, koji su našli uspješna i 
održiva rješenja za zastrašujuće velike ekološke probleme tog kontinenta. 
Na mjestima koja su Europljani najprije zaposjeli (mjestima iskrcaja 
zatvorenika) te na područjima pogodnima za poljoprivredu koja su naselili 
poslije, australskim bijelcima Aboridžini su trebali još manje nego Indijanci 
bijelim Amerikancima: Indijanci na istoku Sjedinjenih Država bili su barem 
poljodjelci koji su europske naseljenike snabdijevali kulturama bez kojih ne 
bi preživjeli u prvim godinama naseljavanja, dok još nisu sami ništa 
uzgajali. Otada nadalje, američki poljodjelci poubijali su i protjerali 
indijanske, koji su im sada bili samo konkurencija. No australski Aboridžini 
nisu bili poljodjelci i nisu mogli naseobine snabdijevati hranom pa su ih 
bijelci poubijali ili istjerali s područja koja su isprva naselili. Tako su 
postupali i dalje, jer su se širili na druga područja pogodna za poljoprivredu. 
No kad su došli do područja previše sušnih za poljoprivredu, ali pogodnih 
za pastirsko stočarstvo, Aboridžini su im služili kao čuvari stoke: za razliku 
od Islanda i Novog Zelanda, dviju zemalja uzgajivačica ovaca gdje ovce 
nemaju prirodnih grabežljivaca, u Australiji živi dingo koji jede ovce, tako 
da australski ovčari nisu mogli bez pastira pa su u nedostatku bijele radne 
snage zaposlili Aboridžine. Neki Aboridžini radili su i s kitolovcima, 
lovcima na tuljane, ribarima i obalnim trgovcima. 

Koko 


Baš kao što su norveški naseljenici Islanda i Grenlanda donijeli sa 
sobom kulturne vrednote norveške domovine (Poglavlja 6-8), tako su i 
britanski naseljenici u Australiju donijeli britanske kulturne vrednote. Baš 
kao i u slučaju Islanda i Grenlanda, i u Australiji se pokazalo da neke 
uvezene kulturne vrednote nisu prikladne za australski okoliš, a neke od tih 
neprikladnih vrednota Australija baštini do danas. Posebno važno bilo je pet 
skupina kulturnih vrednota: o ovcama, zečevima i lisicama, autohtonom 
australskom raslinju, vrijednosti zemljišta i britanskom identitetu. 


Britanija je u 18. stoljeću proizvodila malo vune, ali ju je zato uvozila 
iz Španjolske i Saske. Od tih kontinentalnih izvora vune odsjekli su je 
Napoleonski ratovi koji su bjesnjeli tijekom prvih desetljeća britanskog 
naseljavanja Australije. Britanski kralj George III. bio je osobito 
zainteresiran za taj problem i uz njegovu podršku Britanci su uspjeli 
prokrijumčariti merino ovce iz Španjolske u Britaniju, a zatim nekoliko njih 
poslati u Australiju i osnovati australsko stado. Australija se razvila u glavni 
britanski izvor vune. I obratno, vuna je bila glavni australski izvozni 
proizvod od 1820. do 1950. jer je malom zapreminom i velikom 
vrijednošću svladala problem tiranije udaljenosti, zbog kojeg potencijalni, 
glomazniji australski izvozni proizvodi nisu bili konkurentni na 
prekomorskim tržištima. 


I danas se ovce uzgajaju na velikom dijelu cjelokupne zemlje na kojoj 
se u Australiji proizvodi hrana. Uzgoj ovaca usađen je u australski kulturni 
identitet, a seoski glasači koji žive od ovčarstva imaju nerazmjerno velik 
utjecaj na australsku politiku. No, puka je varka da je australska zemlja 
pogodna za ovčarstvo: premda je na njoj isprva rasla bujna trava ili se 
mogla iskrčiti tako da na njoj raste bujna trava, prinosi s tog tla bili su (kako 
smo već spomenuli) vrlo niski, tako da su ovčari kopanjem toj zemlji 
zapravo uništavali plodnost. Ubrzo su ljudi morali napustiti mnoge 
ovčarske farme; postojeća australska ovčarska industrija gubitaška je 
djelatnost (o čemu će se podrobnije govoriti u daljnjem tekstu); a njezina 
baština je pogubno propadanje zemlje zbog prekomjerne ispaše (slika 29). 

Posljednjih godina čuju se prijedlozi da bi Australija, umjesto ovaca, 
trebala uzgajati klokane, koji su (za razliku od ovaca) autohtona australska 
vrsta prilagođena raslinju i klimi. Tvrdi se da klokanove meke šape manje 
uništavaju tlo od teških ovčjih papaka. Klokanovo meso je nemasno, zdravo 


i (po mom mišljenju) savršeno ukusno. Osim mesa, od klokana se dobivaju 
i dragocjene kože. Sve se ovo navodi kao argument za potkrepljivanje 
tvrdnje da pastirski uzgoj ovaca treba zamijeniti uzgojem klokana na 
rančevima. 


No pred tim prijedlogom ispriječile su se konkretne prepreke, i 
biološke i kulturne. Za razliku od ovaca, klokani ne žive u stadima koja će 
pokorno slušati jednog pastira i psa niti ih se može okružiti i natjerati da se 
preko rampi poslušno popnu u kamione koji ih prevoze u klaonicu. Umjesto 
toga, tko želi uzgajati klokane mora unajmiti lovce koji će loviti i ubijati 
jednog po jednog klokana. Nadalje, protiv klokana govori i njihova 
pokretljivost i neustrašivost pri preskakanju ograda: uložite li u porast broja 
klokana na imanju, a vaši klokani osjete neki poticaj da se pokrenu (ako, na 
primjer, negdje padne kiša), vaš dragocjen urod klokana može završiti i 50 
kilometara dalje, na tuđem imanju. Premda je klokanovo meso prihvaćeno u 
Njemačkoj i ondje se izvozi, prodaja klokanovog mesa posvuda nailazi na 
kulturne prepreke. Australci klokane smatraju štetočinama i ne žele da im 
njihovo meso na tanjuru zamijeni dobru staru britansku ovčetinu i 
govedinu. Mnogi australski borci za prava životinja protive se ubijanju 
klokana, pri čemu previđaju činjenicu da su uvjeti života i metode klanja 
domaćih ovaca i stoke daleko okrutniji od onih za divlje klokane. 
Sjedinjene Države izričito zabranjuju uvoz klokanovog mesa jer su nam te 
životinje dražesne i zato što je kongresnikova žena čula da su klokani 
ugrožena vrsta. Neke vrste klokana su doista ugrožene, ali ironično, vrste 
koje se sada odstreljuju zbog mesa štetočine su kojih u Australiji ima 
napretek. Australija strogo propisuje odstrel i određuje kvote odstrela. 


Dok su uvezene ovce Australiji nedvojbeno donijele veliku 
gospodarsku korist (kao i štetu), uvezeni zečevi i lisice bili su apsolutna 
katastrofa. Britanskim naseljenicima bio je tud australski okoliš, raslinje i 
životinje i htjeli su da ih okružuju poznate europske biljke i životinje. Zato 
su pokušali unijeti mnoge europske ptičje vrste, od kojih su se samo dvije, 
vrabac pokućar i čvorak, rasprostranile, dok su se ostale (europski kos, 
drozd cikelj, vrabac, češljugar i zelendur) udomaćile samo ponegdje. Te 
uvezene ptičje vrste barem nisu napravile veliku štetu, dok prava najezda 
zečeva nanosi goleme gospodarske štete i uzrokuje propadanje zemlje jer 
zečevi pojedu otprilike polovicu raslinja na pašnjacima dostupnima ovcama 
i stoki (slika 30). Uz promjene staništa zbog ispaše ovaca i suzbijanje 
aboridžinskog spaljivanja zemlje, uvezeni zečevi i lisice glavni su uzrok 


izumiranja ili drastičnog smanjenja većine vrsta malih autohtonih sisavaca: 
lisice ih love, a zečevi se s domaćim sisavcima biljojedima bore za hranu. 


Europski zečevi i lisice uneseni su u Australiju gotovo istodobno. 
Nije jasno jesu li najprije uvezene lisice kako bi se, prema britanskoj 
tradiciji, moglo ići u lov na lisice, a zatim zečevi da se lisicama osigura 
dodatna hrana ili su najprije uvezeni zečevi za lov ili kako bi krajolik više 
nalikovao Britaniji pa su zatim uvezene lisice da suzbiju širenje zečeva. U 
svakom slučaju, i zečevi i lisice predstavljaju tako skupe katastrofe da nam 
se sada čini nevjerojatnim da su doneseni zbog tako trivijalnih razloga. Još 
je nevjerojatniji trud koji su Australci uložili oko zečeva: prva četiri 
pokušaja su propala (jer su u prirodu pustili pitome bijele zečeve koji su 
pougibali), a uspjeli su tek iz petog pokušaja kad su u prirodu pustili divlje 
španjolske zečeve. 

Otkad su se ti zečevi i lisice udomaćili, a Australci uvidjeli posljedice, 
na svaki ih način nastoje istrijebiti ili smanjiti njihove populacije. Protiv 
lisica ratuju tako da ih truju ili hvataju u zamke. U ratu protiv zečeva, sjetit 
će se svi koji nisu Australci, a gledali su noviji film Ograda za zečeve, 
krajolik podijele dugim ogradama i pokušaju istrijebiti zečeve s jedne strane 
ograde. Farmer Bill Mcintosh ispričao mi je da nacrta kartu svojeg imanja, 
označi lokaciju svakog pojedinog od nekoliko tisuća zečjih brloga i zatim 
ih, jednog po jednog, uništiti buldožerom. Zatim se vraća do brloga i ako po 
nekom znaku uoči da ima još živih zečeva, baca u njega dinamit kako bi ih 
poubijao, a zatim čvrsto zatvara brlog. Na taj je mukotrpan način uništio 
3000 zečjih brloga. Zbog ovako skupih mjera, Australci su prije nekoliko 
desetljeća mnogo očekivali od unošenja zečje bolesti miksomatoze, koja je 
isprva doista smanjila njihovu populaciju za više od 90 posto, ali onda su 
zečevi postali otporni, a njihov broj opet je skočio. Sada broj zečeva nastoje 
smanjiti pomoću još jednog mikroba, calicivirusa. 

Baš kao što su im bili draži njihovi zečevi i europski kosovi, a nisu se 
osjećali ugodno među čudnovatim klokanima i fratrima (ptica iz porodice 
medojeda, prim, prev.), britanskim naseljenicima nije bilo ugodno ni među 
eukaliptusima i bagremima, koji su izgledom, bojom i lišćem posve različiti 
od britanskog šumskog drveća. Naseljenici su krčili raslinje dijelom zato što 
im se nije sviđao njegov izgled, ali i zbog poljoprivrede. Sve do prije 
dvadesetak godina, australska vlada ne samo da je subvencionirala krčenje 
zemlje nego ga je od zakupaca i tražila. (Velikom dijelu poljoprivrednog 
zemljišta nisu pravi vlasnici farmeri, kao u Sjedinjenim Državama, nego 


vlada koja ga farmerima daje u zakup). Zakupci su imali porezne olakšice 
na poljoprivredne strojeve i radnu snagu potrebnu za krčenje, zadržavanje 
zakupa bilo je uvjetovano kvotama zemlje koju trebaju iskrčiti, a zakup se 
gubio ako te kvote nisu bile ispunjene. Farmeri i poduzeća mogli su zaraditi 
i ako bi samo kupili ili zakupili zemlju s domaćim raslinjem, neprikladnu za 
trajniju poljoprivredu, iskrčili to raslinje, zasadili jednu ili dvije ljetine 
pšenice koje bi iscrpile tlo, a zatim napustili posjed. Danas, kad su 
australske biljne zajednice prepoznate kao jedinstvene i ugrožene i kad se 
smatra da je krčenje zemlje jedan od dvaju glavnih razloga zbog kojeg 
salinizacija upropaštava zemlju, tužno je prisjetiti se da je vlada sve 
donedavno tražila od farmera da uništavaju autohtono raslinje i za to im 
plaćala. Mike Young, ekonomist specijaliziran za ekologiju, koji sada za 
australsku vladu, između ostaloga, nastoji dokučiti koliko je zemlje postalo 
bezvrijedno zbog krčenja, pričao mi je kako je kao dječak s ocem krčio 
zemlju na obiteljskoj farmi. Mike i otac vozili su svaki svoj traktor, dva su 
traktora napredovala paralelno, povezana lancem koji je jaružao zemlju 
kako bi uklonio autohtono raslinje i zamijenio ga usjevima, za što je 
njegovu ocu velik iznos odbijen od poreza. Bez tog odbitka koji je vlada 
davala kao poticaj, velik dio zemlje nikad ne bi bio iskrčen. 


Kad su naseljenici stigli u Australiju i počeli jedni od drugih ili od 
vlade kupovati zemlju ili je uzimati u zakup, cijene zemlje određivale su se 
prema vrijednostima koje su prevladavale u Engleskoj, gdje su bile 
opravdane jer su produktivna engleska tla vraćala uloženo i donosila dobit. 
U Australiji je to značilo da je zemlji "precijenjena tržišna vrijednost": to 
jest, da se prodaje ili daje u zakup za višu cijenu od one koju opravdava 
financijska dobit od poljoprivredne uporabe. Kad, dakle, farmer kupi ili 
zakupi zemlju i preuzme hipoteku, potreba da plati kamate na tu visoku 
hipoteku, posljedicu precijenjene tržišne vrijednosti zemlje, tjera farmera da 
izvuče više profita od zemlje nego što bi ona mogla održivo davati. Ta 
praksa, nazvana "šibanje zemlje", značila je da je farmer natrpao previše 
ovaca po jutru ili zasadio previše zemlje pšenicom. Precijenjena tržišna 
vrijednost zemlje, posljedica britanskih kulturnih vrednota (monetarnih 
vrijednosti i sustava uvjerenja), uvelike je zaslužna za australsku praksu 
pretrpavanja zemlje stočnim fondom, što je dovelo do prekomjerne ispaše, 
erozije tla, bankrota farmi i njihova napuštanja. 


Općenitije govoreći, zbog precijenjene vrijednosti zemlje Australci su 
prigrlili seoske poljoprivredne vrednote, opravdane britanskim porijeklom, 


ali neopravdane s obzirom na nisku poljoprivrednu produktivnost 
Australije. Zbog tih seoskih vrednota ni do danas nije riješen jedan 
ukorijenjen politički problem moderne Australije: često nerazmjerno velik 
utjecaj seoskih glasača. Australska mistika, još više od Europe i Sjedinjenih 
Država, seoske ljude smatra poštenima, a stanovnike gradova nepoštenima. 
Ako farmer bankrotira, pretpostavlja se da je riječ o nesreći čestitog čovjeka 
kojeg su svladale sile izvan njegove moći (poput suše) dok se pri bankrotu 
stanovnika grada pretpostavlja da ga je do toga dovelo nepoštenje. Ovakvo 
uzdizanje sela i nerazmjerna snaga seoskih glasača ne vodi računa o već 
spomenutoj stvarnosti da je Australija najurbaniziranija zemlja svijeta. 
Zbog toga, među ostalim, vlada tako dugo financira mjere kojima se okoliš 
ne održava već ruje, na primjer, tzv. štetne subvencije za krčenje zemlje i 
neizravno subvencioniranje gospodarski slabih seoskih krajeva. 

Do prije 50 godina, u Australiju su u najvećoj mjeri useljavali 
Britanci i Irci. Mnogi Australci se i danas osjećaju čvrsto povezanima sa 
svojim britanskim nasljeđem i sa zgražanjem bi odbacili svaku primjedbu 
da ga neumjereno poštuju. Ipak, zbog tog nasljeđa Australci su činili stvari 
koje su im bile divljenja vrijedne dok bi se nepristranom vanjskom 
promatraču učinilo da su neprikladne i ne nužno u najboljem interesu 
Australije. I u Prvom i u Drugom svjetskom ratu, Australija je objavila rat 
Njemačkoj čim su Britanija i Njemačka objavile rat jedna drugoj, premda 
interesi same Australije u Prvom svjetskom ratu nisu nikada bili ugroženi 
(osim što su se Australci njime poslužili kao izlikom da osvoje njemačku 
koloniju Novu Gvineju), a nisu bili ugroženi ni u Drugom svjetskom ratu 
dok u rat nije ušao Japan, što se zbilo najmanje dvije godine nakon izbijanja 
rata između Britanije i Njemačke. Najveći nacionalni praznik u Australiji (i 
na Novom Zelandu) je 25. travnja, Dan ANZAC-a (Australsko- 
novozelandski armijski korpus, ta skraćenica je jedina engleska riječ koja se 
u Australiji i Novom Zelandu po zakonu mora pisati velikim slovima), kad 
se obilježava katastrofalan pokolj australskih i novozelandskih vojnika, do 
kojeg je na taj dan 1915. došlo na dalekom turskom poluotoku Galipolju, a 
za koji je krivo nesposobno britansko vodstvo trupa koje su zajedno s 
britanskim snagama neuspješno napale Tursku. Krvoproliće na Galipolju 
postalo je za Australce simbol "sazrijevanja" njihove zemlje, koja je 
pomogla britanskoj domovini i zauzela mjesto među ostalim zemljama kao 
jedinstvena federacija, a ne više kao zemlja sastavljena od pet-šest kolonija, 
od kojih svaka ima svog vrhovnog guvernera. Za Amerikance moje 


generacije, najbliža paralela onome što Galipolje znači za Australce jest ono 
što nama znači katastrofalni japanski napad na bazu Pearl Harbor 7. 
prosinca 1941., koji je preko noći ujedinio Amerikance i izvukao nas iz 
dotadašnje, izolacionističke vanjske politike. Ipak, ljudi koji nisu Australci 
ne mogu se oteti ironiji da se australski nacionalni praznik povezuje s 
poluotokom Galipolje, smještenim na drugom kraju svijeta i suprotnoj 
strani ekvatora: ne postoji zemljopisna lokacija koja bi bila nevažnija za 
australske nacionalne interese. 


Te emotivne veze s Britanijom traju do danas. Kad sam 1964. prvi put 
bio u Australiji, a živeći dotad četiri godine u Britaniji, shvatio sam da je 
Australija arhitekturom i stavovima britanskija i od same moderne 
Britanije. Australska je vlada do 1973. svake godine slala u Britaniju popis 
Australaca koje treba proglasiti vitezovima, a ta se počast smatrala 
najvišom mogućom za jednog Australca. Britanija i danas imenuje 
vrhovnog guvernera za Australiju, kojeg kandidira sama Australija, među 
čijim je ovlastima i ona da može smijeniti premijera, što je jedan vrhovni 
guverner 1975. doista i učinio. Sve do početka 70-ih godina prošlog stoljeća 
Australija je provodila "politiku bijele Australije" i zabranjivala useljavanje 
iz susjednih azijskih zemalja koje je takva politika, posve razumljivo, 
ljutila. Tek u posljednjih 25 godina počela se, sa zakašnjenjem, povezivati s 
azijskim susjedima, shvatila da je smještena u Aziji, prihvatila azijske 
useljenike i počela njegovati trgovinska partnerstva s azijskim zemljama. 
Britanija je sada pala na osmo mjesto među australskim izvoznim tržištima, 
a ispred nje su Japan, Kina, Južna Koreja, Singapur i Tajvan. 

koko 


Ova rasprava o australskom poimanju sebe kao britanske ili azijske 
zemlje nameće pitanje kojemu se u ovoj knjizi stalno vraćamo: koliko su 
prijatelji i neprijatelji važni za stabilnost društva. Koje zemlje Australija 
doživljava kao prijatelje i trgovinske partnere, a koje kao neprijatelje i 
kakav je utjecaj takvog poimanja? Počnimo s trgovinom, a zatim ćemo 
prijeći na useljavanje. 

Više od stoljeća, sve do 1950., Australija je najviše izvozila 
poljoprivredne proizvode, osobito vunu, nakon čega su slijedile rude. Ona 
je i danas najveći svjetski proizvođač vune, ali se smanjuju i australska 
proizvodnja i inozemna potražnja i to zbog sve veće konkurentnosti 
sintetičkih vlakana koja se upotrebljavaju umjesto vune. Broj ovaca bio je 


na vrhuncu 1970., kad ih je bilo 180 milijuna (što je tada značilo u prosjeku 
14 ovaca po svakom Australcu), a otad se postojano smanjuje. Australija 
izvozi gotovo cjelokupnu proizvodnju vune, osobito u Kinu i Hong Kong. 
Ostali važni poljoprivredni izvozni proizvodi jesu pšenica (koje najviše 
prodaju Rusiji, Kini i Indiji), durum pšenica kao specijalitet, vino i organski 
uzgojena govedina. Australija u ovom trenutku proizvodi više hrane nego 
što troši i čisti je izvoznik hrane, ali domaća potrošnja hrane raste zajedno s 
porastom broja stanovnika. Ako se taj trend nastavi, Australija bi mogla od 
čistog izvoznika postati čisti uvoznik hrane. 


Vuna i ostali poljoprivredni proizvodi sada su tek na trećem mjestu 
među donositeljima inozemne valute, iza turizma (na drugom) i ruda (na 
prvom mjestu). Najvrednije izvozne rude redom jesu ugljen, zlato, željezo i 
aluminij. Australija je vodeći svjetski izvoznik ugljena. Ima najveće 
svjetske rezerve urana, olova, srebra, cinka, titanija i tantala i jedna je od 
šest zemalja s najvećim rezervama ugljena, željeza, aluminija, bakra, nikla i 
dijamanata. Osobito su bogate zalihe ugljena i željeza i ne očekuje se da bi 
se mogle iscrpiti u bližoj budućnosti. Dok su nekad najveći kupci ruda bile 
Britanija i druge europske zemlje, sada azijske zemlje uvoze gotovo pet 
puta više ruda iz Australije od europskih zemalja. U ovom trenutku najveća 
tri kupca redom jesu Japan, Južna Koreja i Tajvan: na primjer, Japan kupuje 
gotovo polovicu australskog izvoza ugljena, željeza i aluminija. 

Ukratko, australskim izvozom u posljednjih pola stoljeća više ne 
dominiraju poljoprivredni proizvodi nego rude, dok su australski trgovinski 
partneri sve manje Europljani, a sve više Azijci. Australija i dalje najviše 
uvozi iz Sjedinjenih Država i drugo je (iza Japana) najveće izvozno tržište 
Sjedinjenih Država. 

Zajedno s promjenama u obrascima trgovine mijenjalo se i 
useljeništvo. S površinom jednakom onoj Sjedinjenih Država, Australija 
ima mnogo manje stanovnika (sada ih je dvadesetak milijuna) zbog očitog i 
valjanog razloga što je australski okoliš znatno manje produktivan i od 
njega se može prehraniti daleko manje ljudi. Unatoč tome, mnogi Australci, 
među njima i čelnici vlade, sa strahom su 50-ih godina prošlog stoljeća 
pogledavali prema mnogo napučenijim azijskim susjedima, osobito prema 
Indoneziji s 200 milijuna stanovnika. Na Australce je snažno utjecalo i 
iskustvo Drugog svjetskog rata, kad ih je ugrožavao i bombardirao 
napučeni, ali udaljeniji Japan. Mnogi su Australci zaključili da im zemlju 
muči opasan problem, kudikamo premalo stanovništva u odnosu na azijske 


susjede, što ih čini izazovnom metom za širenje Indonežana ako taj prazan 
prostor brzo ne popune. Zato je 50-ih i 60-ih godina prošlog stoljeća vlada 
kao državnu politiku provodila intenzivan program za privlačenje 
useljenika. 


Taj je program predstavljao prvi korak prema napuštanju dotadašnje 
politike bijele Australije, prema kojoj (a što je bio jedan od prvih zakona 
australskog Commonwealtha osnovanog 1901.) useljavanje nije samo bilo 
ograničeno na ljude europskog porijekla nego čak pretežno na ljude iz 
Britanije i Irske. Kako piše u službenom vladinom godišnjaku, postojala je 
bojazan da se "ljudi koji nisu anglo-keltskog porijekla neće moći 
prilagoditi". Uočivši manjak stanovništva, vlada je najprije prihvatila, a 
zatim i nastojala privući useljenike iz drugih europskih zemalja - osobito 
Italije, Grčke i Njemačke te Nizozemske i bivše Jugoslavije. Tek 70-ih 
godina prošlog stoljeća, u želji da privuče više useljenika od onoga što 
može pridobiti u Europi, u kombinaciji sa sve dubljom spoznajom da 
Australija ima pacifički, a ne samo britanski identitet, vlada je uklonila 
zakonske prepreke za useljavanje Azijaca. Premda je i danas najviše 
useljenika iz Britanije, Irske i s Novog Zelanda, četvrtina useljenika sada 
dolazi iz azijskih zemalja, s time da se po brojnosti posljednjih godina na 
prvom mjestu izmjenjuju Vijetnam, Filipini, Hong Kong i (trenutačno) 
Kina. Useljavanje je dostiglo apsolutni vrhunac krajem 80-ih godina 
prošlog stoljeća, s posljedicom da danas gotovo četvrtinu stanovništva čine 
useljenici rođeni u drugim zemljama dok je, za usporedbu, među 
Amerikancima takvih samo 12, a među Nizozemcima samo 3 posto. 

Politika "popunjavanja" Australije počivala je na zabludi, jer postoje 
uvjerljivi ekološki razlozi zašto Australija ni nakon više od dva stoljeća 
europskog naseljavanja nije "sebe popunila" do gustoće stanovništva SAD- 
a. S obzirom na to da ne postoji dovoljno vode niti puno potencijala za 
proizvodnju hrane, Australija nije u stanju prehraniti značajno veće 
stanovništvo. Porastom stanovništva smanjila bi se i zarada od izvoza rude 
po glavi stanovnika. Australija u posljednje vrijeme prima useljenike samo 
po neto stopi od stotinjak tisuća godišnje, što znači da od godišnjeg porasta 
broja stanovnika na useljavanje otpada samo 0,5 posto. 

Unatoč tome, mnogi utjecajni Australci, među njima i bivši premijer 
Malcolm Fraser, čelnici obiju velikih političkih stranaka i Australsko vijeće 
poslovnih ljudi, i dalje tvrde da bi Australija trebala povećati stanovništvo 
na 50 milijuna ljudi. U takvom se razmišljanju pozivaju na neprekinuti strah 


od "žute opasnosti" iz prenapučenih azijskih zemalja, težnju da Australija 
postane velika svjetska sila i uvjerenje da se taj cilj ne može postići ako 
bude ostala na samo 20 milijuna stanovnika. No te težnje od prije kojeg 
desetljeća splasnule su se do te mjere da Australci danas više ne očekuju da 
će postati svjetska velesila. I da to još uvijek očekuju, Izrael, Švedska, 
Danska, Finska i Singapur primjer su kako zemlje s mnogo manjim 
stanovništvom od Australije (par milijuna ljudi) ipak mogu biti gospodarske 
velesile i uvelike pridonositi svjetskim tehnološkim inovacijama i kulturi. 
Suprotno vlasti i poslovnim čelnicima, 70 posto Australaca želi da 
useljavanja ne bude više nego manje. Dvojbeno je može li Australija 
dugoročno prehraniti i sadašnji broj stanovnika: najbolja procjena održivog 
broja stanovnika, prema sadašnjem životnom standardu, jest 8 milijuna 
ljudi, niti polovica sadašnjeg stanovništva. 
koko 


Dok sam se iz Adelaidea, glavnog grada savezne države Južne 
Australije, jedine australske države koja je nastala kao samostalna kolonija 
zbog pristojne produktivnosti tla (visoke po australskim mjerilima, skromne 
po mjerilima koja vladaju izvan Australije), vozio u unutrašnjost, na tom 
najboljem poljoprivrednom području Australije vidio sam, jednu za 
drugom, ruševine napuštenih farmi. Posjetio sam jednu od tih ruševina 
očuvanu kao turističku atrakciju: Kanyaka, veliko imanje koje je englesko 
plemstvo 50-ih godina 19. stoljeća, uz znatan trošak, podiglo kao ovčarsku 
farmu, propala je 1896., stanovnici su je napustili i nikad se više nisu vratili. 
Velik dio tog područja u unutrašnjosti Južne Australije prilagođen je uzgoju 
ovaca u vlažnom razdoblju 50-ih i početkom 60-ih godina 19. stoljeća, kad 
je zemlja bila prekrivena travom i djelovala sočno i plodno. Kad su 1864. 
počele suše, taj prekomjerno popasen krajolik prekrile su strvine ovaca, a 
ovčarske su farme napuštene. Zbog te nepogode, vlada je poslala vrhovnog 
nadglednika G. W. Goydera da utvrdi dokle se od obale u unutrašnjost 
proteže područje gdje kiša pada dovoljno pouzdano da opravda obrađivanje 
zemlje. Odredio je liniju koja je postala poznata kao Goyderova linija, 
sjeverno od koje, zbog vjerojatnosti suše, nije razborito obrađivati zemlju. 
Na žalost, 70-ih godina 19. stoljeća opet je nastupio niz vlažnih godina, 
zbog čega je vlada po visokim cijenama preprodala ovčarske farme 
napuštene prije desetak godina kao male farme pšenice precijenjene tržišne 
vrijednosti. Iza Goyderove linije niknuli su gradovi, proširila se željeznica, 
a te farme pšenice dobro su poslovale onih nekoliko godina kad je padalo 


nenormalno mnogo kiše, dok i one nisu propale i objedinile se u veće 
posjede, koji su krajem 70-ih godina tog stoljeća opet postali velike 
ovčarske farme. S povratkom suše, mnoge su od tih ovčarskih farmi još 
jednom propale, a one koje su opstale do danas ne mogu živjeti od uzgoja 
ovaca: njihovi farmeri/vlasnici ne mogu preživjeti bez još jednog posla, 
turizma ili vanjskih ulaganja. 

Tako je, više-manje, bilo u većini ostalih australskih poljoprivrednih 
područja. Zašto tako mnogo isprva profitabilnih poljoprivrednih imanja više 
nije profitabilno kao nekad? Razlog je australski ekološki problem broj 
jedan, propadanje zemlje, koje je posljedica kombinacije od devet vrsta 
utjecaja štetnih za okoliš: krčenja autohtonog raslinja, prekomjerne ispaše 
ovaca, zečeva, iscrpljivanja hranjivih tvari u tlu, erozije tla, suša 
uzrokovanih ljudskim faktorom, korova, pogrešne politike raznih vlada i 
salinizacije. Sve te štetne pojave postoje i u drugim dijelovima svijeta, u 
nekim slučajevima uz još veći utjecaj pojedinca nego u Australiji. Sada 
ćemo ukratko reći nešto o njima. 

Spomenuo sam već da je australska vlada od zakupaca državne 
zemlje prije tražila da iskrče autohtono raslinje. Premda se od tog uvjeta 
sada odustalo, Australija i dalje godišnje krči više autohtonog raslinja nego 
bilo koja druga zemlja Prvoga svijeta, a stope krčenja u svijetu nadmašuju 
samo Brazil, Indonezija, Kongo i Bolivija. Zemlja se sada najviše krči u 
državi Queensland, kako bi se dobili pašnjaci za uzgoj goveda. Vlada te 
države objavila je da će postupno ukinuti masovno krčenje zemlje - ali tek 
2006. Štete od krčenja su, među ostalima, propadanje zemlje zbog 
salinizacije koja nastaje obrađivanjem suhe zemlje i erozijom tla, 
pogoršanje kakvoće vode zbog otjecanja soli i taloga, gubitak 
poljoprivredne produktivnosti i pad cijena zemlje te oštećenje Velikog 
koraljnog grebena (više u daljnjem tekstu). Raslinje se krči buldožerom i 
ostavlja da trune ili se spaljuje, čime godišnje proizvedu plinova s efektom 
staklenika koliko i sva motorna vozila u Australiji. 

Drugi je veliki uzrok propadanja zemlje prevelik broj ovaca, toliko da 
popasu raslinje brže nego što može opet izrasti. U nekim područjima, na 
primjer u dijelovima okruga Murchison u Zapadnoj Australiji, prekomjerna 
ispaša bila je pogubna i nepovratna jer je dovela do gubitka tla. Danas, kad 
se znaju učinci prekomjerne ispaše, australska vlada nalaže maksimalne 
stope držanja ovaca: to jest, farmerima je zabranjeno držati više od 
određenog broja ovaca po jutru zakupljene zemlje. No prije je vlada 


nalagala minimalne stope držanja ovaca: farmeri su bili dužni ispuniti jutro 
zemlje određenim minimalnim brojem ovaca ako su htjeli zadržati zakup. 
Kad je krajem 19. stoljeća prvi put temeljito dokumentirano kolike su stope 
držanja ovaca, pokazalo se da su tri puta veće od stopa koje se danas 
smatraju održivima, a prije nego što je istraživanje počelo 90-ih godina 19. 
stoljeća, ovce su se, po svemu sudeći, držale i do deset puta više nego što je 
održivo. To jest, prvi naseljenici preorali su postojeću travu, umjesto da s 
njom postupaju kao s potencijalno obnovljivim resursom. Kao što je od 
farmera tražila da krče zemlju, vlada je i od ovčara tražila da je uništavaju i 
prekidala zakup onim farmerima koji to nisu činili. 


Već sam spomenuo i ostala tri uzroka propadanja tla. Zečevi, kao i 
ovce, uklanjaju raslinje, skupo stoje farmere zato što manje pašnjaka ostaje 
za ovce i stoku, a i zato što farme moraju trošiti na buldožere, dinamit, 
ograde i puštanje virusa u okoliš, na sve ono čime kontroliraju zečju 
populaciju. Hranjive tvari u tlima često se iscrpe u prvih nekoliko godina 
poljoprivrede i to zato što australska tla ionako sadrže malo hranjivih tvari. 
Erozija gornjeg sloja vodom i vjetrom jača kad se biljni pokrov prorijedi ili 
iskrči. Rezultat je otjecanje tla kroz rijeke u more, obalne vode se mute, što 
sada oštećuje i razara Veliki koraljni greben, jednu od glavnih australskih 
turističkih atrakcija (da ne spominjemo koliko je biološki vrijedan i sam po 
sebi i kao ribogojilište). 

Izraz "suša uzrokovana ljudskim faktorom" odnosi se na oblik 
propadanja zemlje koji nastaje zbog krčenja zemlje, prekomjerne ispaše 
ovaca i zečeva. Kad zbog bilo čega od spomenutog nestane biljni pokrov, 
zemlja na koju je raslinje dotad bacalo sjenu postaje izravno izložena suncu 
zbog čega je tlo toplije i suše. To jest, zbog tih popratnih učinaka biljke ne 
mogu rasti, jednako kao što ne mogu rasti ni u slučaju prirodne suše. 

O korovima smo govorili u Poglavlju 1, u vezi s Montanom, a njihova 
definicija glasi: biljke koje za farmere nemaju vrijednost, bilo zato što su 
slabo (ili nimalo) ukusne za ovce i stoku u usporedbi s poželjnijim biljem s 
pašnjaka, bilo zato što konkuriraju korisnim kulturama. Neki korovi su 
biljne vrste nenamjerno uvezene iz inozemstva; petnaestak posto bilo je 
namjerno, ali u neznanju, uneseno za upotrebu u poljoprivredi; trećina je u 
prirodu dospjela iz vrtova gdje su namjerno uzgajani kao ukrasno bilje; a 
ostale vrste korova autohtono su australsko raslinje. 


Budući da su životinjama na ispaši određene biljke draže, njihova 
ispaša obično povećava količinu korova pa pokrov pašnjaka prekriju slabo 
upotrebljive ili neupotrebljive biljne vrste (u nekim slučajevima i otrovne za 
životinje). Nije se podjednako lako boriti protiv svih korova: neke vrste 
korova lako je ukloniti i zamijeniti ukusnim vrstama ili kulturama, ali 
uklanjanje drugih kad se jednom udomaće, vrlo je skupo ili teško izvedivo. 


Oko 3000 biljnih vrsta ubraja se danas u Australiji među korove, a oni 
uzrokuju gospodarske gubitke od oko 2 milijarde dolara na godinu. Jedan 
od najgorih korova jest mimoza, koja ugrožava posebno dragocjeno 
područje, nacionalni park Kakadu i World Heritage Area. Trnovita je, 
naraste do 6 metara i proizvodi tako mnogo sjemena da u roku od godinu 
dana udvostruči površinu koju pokriva. Još gora je Cryptostegia grandiflora, 
uvezena 70-ih godina 19. stoljeća kao ukrasni grm s Madagaskara kako bi 
uljepšala rudarske gradove u Queenslandu. Otela se kontroli i postala biljka 
čudovište kakvu opisuje znanstvena fantastika: osim što je otrovna za stoku, 
što guši ostalo raslinje i raste u obliku neprohodnih guštara, s nje padaju 
mahune koje se nadaleko rasprše nošene riječnim strujama, a na koncu se 
otvore i ispuste 300 sjemenki koje vjetar daleko odnese. U jednoj mahuni 
ima toliko sjemenja da može prekriti dva i pol jutra zemlje novim biljkama 
Cryptostegie gradiflore. 

Već spomenutoj pogrešnoj vladinoj politici krčenja zemlje i držanja 
prevelikog broja ovaca, možemo dodati i politiku vladinog Odbora za 
pšenicu. Obično je optimistično predviđao više svjetske cijene pšenice i 
time poticao farmere da se zaduže za kapitalno ulaganje u strojeve kako bi 
zaSijali pšenicu na zemlji koja je na rubu prikladnosti za uzgoj. Mnogi 
farmeri potom su, na svoju žalost tek nakon što su uložili mnogo novca, 
shvatili da se na toj zemlji pšenica može uzgajati samo nekoliko godina, a 
da su cijene pšenice pale. 


Preostali uzrok propadanja zemlje u Australiji, salinizacija, 
najsloženiji je i treba ga podrobno objasniti. Već sam spomenuo da na 
velikim područjima Australije tlo sadrži mnogo soli, što je nasljeđe slanih 
morskih povjetaraca, nekadašnjih oceanskih zavala ili presahnulih jezera. 
Premda poneke dobro podnose slana tla, većina biljaka, među kojima i 
gotovo sve naše kulture, na njima ne rastu. Kad bi sol ispod zone korijenja 
tu i ostala, sve bi bilo u redu. Međutim, dva je procesa mogu izdignuti na 
površinu, gdje počinje stvarati probleme: navodnjavanje i obrađivanje suhe 
zemlje. 


Salinizacija zbog navodnjavanja moguća je na sušnim područjima 
gdje kiše pada premalo ili je previše nepouzdana za poljoprivredne svrhe i 
gdje je potrebno navodnjavanje, kao u dijelovima jugoistočne Australije. 
Ako farmer "navodnjava kap po kap", to jest instalira mali uređaj za 
navodnjavanje u podnožje svake voćke ili gredice iz koje kaplje upravo 
onoliko vode koliko je korijen stabla ili kulture može upiti, onda se ne gubi 
mnogo vode pa nema ni problema. No ako farmer primjenjuje uobičajeniju 
metodu "širokog navodnjavanja", to jest ako natapa zemlju ili pak poljskom 
prskalicom rasprskava vodu po velikoj površini, tlo se namoči s više vode 
nego što korijenje može upiti. Neupijeni višak vode prodire u onaj dublji 
sloj slanog tla i nastaje neprekinuti stup navlaženog tla kroz koji se sol iz 
dubine zemlje može probiti gore, do plitke zone korijenja i do površine, 
gdje će omesti ili spriječiti rast svih biljaka osim onih koje podnose sol, ili 
dolje u podzemne vode i otuda u rijeku. U tom smislu, problemi s vodom u 
Australiji, koju zamišljamo kao sušni kontinent (kakva i jest), nisu problemi 
nedostatka nego viška vode: voda je još dovoljno jeftina i dostupna da se na 
nekim područjima njome može raštrkano navodnjavati. Točnije, neki 
dijelovi Australije imaju dovoljno vode da se ondje može široko 
navodnjavati, ali opet ne dovoljno da isperu svu pokrenutu sol. Problemi 
uzrokovani salinizacijom uslijed navodnjavanja mogu se, u načelu, dijelom 
ublažiti ako se farmer baci u trošak i umjesto prskalice za široko 
navodnjavanje ugradi uređaje za navodnjavanje kap po kap. 

Drugi proces u kojem nastaje salinizacija jest obrađivanje suhe 
zemlje, a javlja se na onim područjima gdje ima dovoljno kiše za 
poljoprivredu. To osobito vrijedi za područja u Zapadnoj Australiji i neke 
dijelove Južne Australije s pouzdanim (ili nekoć pouzdanim) zimskim 
kišama. Sve dok tlo na takvim područjima još prekriva prirodno raslinje, 
prisutno cijele godine, korijenje biljaka upija većinu kiše pa je vrlo malo 
prodre kroz tlo i dođe u dodir s dubljim naslagama soli. No pretpostavimo 
da farmer iskrči prirodno raslinje i zamijeni ga usjevima, koji se sade 
sezonski, a zatim žanju, što znači da tlo određeni dio godine ostaje golo. 
Kiša koja ga natapa dok je golo prodire do soli u dubokim slojevima i 
omogućava joj da se raširi sve do površine. Za razliku od salinizacije zbog 
navodnjavanja, salinizacija zbog obrađivanja suhe zemlje težak je i skup 
problem koji se, u osnovi, ne može više zaustaviti nakon što ljudi iskrče 
prirodno raslinje. 


Sol koja se zbog navodnjavanja ili obrađivanja suhe zemlje izdigne 
do površinskih voda možemo zamisliti kao slanu podzemnu rijeku, koja u 
nekim dijelovima Australije ima koncentraciju soli tri puta veću od 
oceanskih. Ta podzemna rijeka teče nizbrdo baš kao i svaka druga 
nadzemna rijeka, ali mnogo sporije. S vremenom može procuriti u neko 
udubljenje na nizbrdici i stvoriti superslana jezerca koja sam vidio po 
Južnoj Australiji. Ako farmer na vrhu brda loše gospodari zemljom pa ona 
postane slana, ta sol može kroz tlo sporo oteći do zemlje na farmama 
nizbrdo, makar se ondje zemlja obrađivala na ispravan način. U Australiji 
nema pravnog mehanizma pomoću kojeg bi vlasnik na taj način uništene 
farme na nizbrdici mogao dobiti odštetu od vlasnika farme na većoj visini, 
odgovornog za njegovu propast. Neke podzemne rijeke ne izbijaju u 
udubljenjima na nizbrdici nego utječu u nadzemne rijeke, među njima i u 
najveći australski riječni sustav Murray/Darling. 


Salinizacija nanosi goleme financijske gubitke australskom 
gospodarstvu i to na tri načina. Prvo, zbog nje velik dio poljoprivrednog 
zemljišta, uključujući neke dijelove najvrednije zemlje u Australiji, gubi 
plodnost ili postaje posve neupotrebljiv za uzgoj usjeva i stoke. Drugo, 
određen dio soli ulazi u gradsku vodoopskrbu. Na primjer, Adelaide, glavni 
grad Južne Australije, dobiva između 40 i 90 posto pitke vode iz rijeke 
Murray/Darling, ali ta voda iz rijeke zbog sve više soli, mogla bi s 
vremenom postati neprikladna za piće ili navodnjavanje bez dodatnog 
troška desalinizacije. Još skuplje od ova dva problema jesu štete od soli 
koja nagriza infrastrukturu odnosno ceste, željezničke pruge, aerodromske 
piste, mostove, zgrade, vodovode, vrelovode, sustave za prikupljanje 
kišnice, kanalizaciju, kućanske i industrijske uređaje, električne i 
telekomunikacijske vodove i pogone za pročišćavanje vode. Sve u svemu, 
prema procjenama, otprilike samo trećina australskih gospodarskih gubitaka 
zbog salinizacije izravno opterećuje australsku poljoprivredu; ostale dvije 
trećine otpadaju na ono što se izgubi "onkraj ograde farme" i nizvodno, na 
gubitke australske vodoopskrbe i infrastrukture. 


Što se tiče razmjera salinizacije, ona već sada pogađa oko 9 posto sve 
iskrčene zemlje u Australiji, a predviđa se da će taj postotak, uz sadašnje 
trendove, porasti na otprilike 25 posto. Salinizacija je trenutačno osobito 
ozbiljna u Zapadnoj i Južnoj Australiji; nekadašnji pšenični pojas u tim 
državama smatra se jednim od najgorih svjetskih primjera salinizacije zbog 
obrađivanja suhe zemlje. Dosad je iskrčeno 90 posto prvobitnog prirodnog 


raslinja, uglavnom između 1920. i 1980., a vrhunac iskrčivanja bio je 
program "Milijun jutara na godinu", koji je vlada Zapadne Australije 
progurala 60-ih godina prošlog stoljeća. Ni s jedne druge površine zemlje te 
veličine nije tako brzo iskrčeno prirodno raslinje. Očekuje se da će trećina 
pšeničnog pojasa u sljedeća dva desetljeća zbog salinizacije postati 
nerodna. 


Salinizacija u Australiji ima potencijala da poraste najmanje šest puta, 
to jest, četiri puta u Zapadnoj Australiji, sedam puta u Queenslandu, 10 puta 
u Victoriji i 60 puta u Novom Južnom Walesu. Osim pšeničnog pojasa, još 
jedno problematično područje jest porječje rijeke Murray/Darling, gdje se 
uzgaja gotovo polovica australske poljoprivredne proizvodnje, no rijeka je 
sada sve slanija nizvodno prema Adelaideu jer u nju ulazi više slane 
podzemne vode, a sve se više vode duž cijele rijeke izvlači za 
navodnjavanje. (Nekih godina izvuče se toliko vode da rijeka nema što 
odnijeti u ocean). Sol u Murray/Darlingu ne pojavljuje se samo zbog 
metoda navodnjavanja u donjem toku nego i zbog utjecaja sve raširenijeg, 
industrijskog uzgoja pamuka duž njena gornjeg toka u Queenslandu i 
Novom Južnom Walesu. Smatra se da je uzgoj pamuka najveće pojedinačno 
australsko pitanje vezano uz gospodarenje zemljom i vodom jer je pamuk, s 
jedne strane, najvrednija australska kultura poslije pšenice, ali s druge, 
izdizanje soli i upotreba pesticida, koje prate uzgoj pamuka, štete drugim 
vrstama poljoprivrede nizvodno u porječju Murray/Darlinga. 

Kad salinizacija započne, često se tek teškom mukom može zaustaviti 
(posebno u slučaju salinizacije zbog obrađivanja suhe zemlje) ili je proces 
iznimno skup ili su pak rješenja prespora. Podzemne rijeke teku vrlo sporo 
pa kad zbog lošeg gospodarenja zemljom jednom jedna pokrene izdizanje 
soli, na nekim mjestima treba proći 500 godina da se ta izdignuta sol ispere 
iz tla, čak i ako se vlasnik smjesta prebaci na navodnjavanje kap po kap i 
prestane izdizati novu sol iz zemlje. 

koko 


Premda je propadanje zemlje kao rezultat svih spomenutih uzroka 
najskuplji australski ekološki problem, treba barem spomenuti ostalih pet 
skupina ozbiljnih problema: one koji se odnose na šumarstvo, morska 
lovišta, slatkovodna lovišta, samu slatku vodu i strane vrste. 


Osim Antartike, Australija je kontinent s razmjerno najmanje 
pošumljenih površina: na njih otpada samo 20 posto ukupne površine 


kontinenta. U tim šumama rasla su vjerojatno najviša stabla na svijetu, sada 
posječene Viktorijine jarebike, koje su se visinom mogle mjeriti s 
kalifornijskim sekvojama ili su bile čak više od njih. Od australskih šuma 
koje su postojale 1788., u vrijeme dolaska Europljana, 40 posto ih je 
iskrčeno, 35 posto djelomično posječeno, a samo 25 posto ostalo je 
netaknuto. Unatoč tome, sječa stabala na tom malom preostalom 
prašumskom području nastavlja se i predstavlja tek još jedan primjer 
rudarenja po australskom okolišu. 


Izvozne svrhe (osim domaće potrošnje) u koje služi drvna građa 
posječena u preostalim australskim šumama su iznimne. Polovica izvoznih 
drvnih proizvoda nije u obliku trupaca ili dovršene građe nego se trupci 
razbijaju u iverje i šalju uglavnom u Japan, gdje se od njega proizvodi papir 
i papirni proizvodi, s time da u japanskom papiru iverje čini četvrtinu građe. 
Dok je cijena koju Japan plaća Australiji za iverje pala na 7 dolara po toni, 
papir koji od njega proizvedu Japanci prodaju za 1000 dolara po toni, tako 
da gotovo cijela dodana vrijednost drvne građe nakon što se drvo posiječe 
odlazi Japanu, a ne Australiji. Paralelno s izvozom ivera, Australija uvozi 
gotovo tri puta više drvnih proizvoda nego što izvozi, a više od polovice te 
uvozne robe otpada na papir i papirne proizvode. 


Prema tome, australsku trgovinu drvnim proizvodima obilježava 
dvostruka ironija. S jedne strane, Australija, jedna od zemalja Prvoga 
svijeta s najmanje šuma, i dalje siječe te osiromašene šume kako bi drvne 
proizvode izvozila u Japan, zemlju Prvoga svijeta s najvišim postotkom 
površine pod šumama (74 posto), koji i dalje raste. Drugo, australska 
trgovina drvnim proizvodima zapravo je izvoz sirovina po niskoj cijeni, 
koje se u drugoj zemlji pretvaraju u finalni proizvod visoke cijene i visoke 
dodane vrijednosti, koji Australija zatim uvozi. Ovu vrstu asimetrije ne 
očekujemo u trgovinskim odnosima između dviju zemalja Prvoga svijeta 
nego onda kad gospodarski zaostala, neindustrijalizirana trećesvjetska 
kolonija, nevična pregovorima, trguje sa zemljom Prvoga svijeta koja se 
izvještila u izrabljivanju zemalja Trećeg svijeta, kupujući jeftino njihove 
sirovine, dajući im novu vrijednost kod kuće i izvozeći skupe finalne 
proizvode u dotičnu koloniju. (Japan u Australiju najviše izvozi automobile, 
telekomunikacijsku i računalnu opremu, dok Australija u Japan, osim 
drveta, najviše izvozi ugljen i rude). To jest, reklo bi se da Australija rasipa 
dragocjene resurse i to za sitne novce. Nastavak sječe prašuma tema je 
jedne od najstrastvenijih ekoloških rasprava u današnjoj Australiji. Šume se 


najviše sijeku i rasprava je najžešća u saveznoj državi Tasmaniji, gdje se 
tasmanijska jarebika, koja može doseći i do 93 metra visine i jedno je od 
najviših preostalih svjetskih stabala izvan Kalifornije, siječe brže nego ikad 
prije. Obje glavne australske političke stranke, kako na državnoj tako i na 
saveznoj razini, odobravaju daljnju sječu tasmanijskih prašuma. Mogući 
razlog možda se naslućuje iz činjenice da se 1995., kad je Nacionalna 
stranka objavila da čvrsto podupire sječu šuma u Tasmaniji, pročulo da su 
tri najveća donatora te stranke upravo drvne kompanije. 


Osim što rovari po prašumama, Australija je zasadila i agrošumarske 
nasade, kako autohtonih tako i alohtonih vrsta drveća. Zbog svih već 
spomenutih razloga - niskih razina hranjivih tvari u tlu, rijetke i 
nepredvidljive kiše, a otuda i niskih stopa rasta drveća - agrošumarstvo je u 
Australiji mnogo manje profitabilno i iziskuje veće troškove nego u 12 od 
13 zemalja glavnih australskih konkurenata. I najdragocjenija preostala 
komercijalno vrijedna australska vrsta drveća - tasmanijski eukaliptus, raste 
brže i isplativije ga je uzgajati na plantažama u prekomorskim zemljama 
(Brazilu, Čileu, Južnoj Africi, Španjolskoj i Vijetnamu) nego u samoj 
Tasmaniji. 

Rovarenje po australskim morskim lovištima nalik je rovarenju po 
šumama. U osnovi, australsko visoko drveće i bujna trava prevarili su prve 
europske naseljenike pa su precijenili potencijal Australije za proizvodnju 
hrane na kopnu: ekolozi bi stručno rekli da su se na toj zemlji mogli održati 
veliki usjevi niske produktivnosti. Isto vrijedi za australske oceane, koji su 
slabo plodni jer ovise o dotoku hranjivih tvari s te iste neplodne zemlje, a i 
zato što u australske obalne vode ne dopiru hranjive tvari, poput onih 
nošenih Humboldtovom strujom duž zapadne obale Južne Amerike. 
Australske morske populacije obično imaju niske stope rasta, tako da lako 
dolazi do prelova. Na primjer, u posljednja dva desetljeća u cijelom svijetu 
naveliko se prodaje riba atlantski zvjezdook, koja se lovi u australskim i 
novozelandskim vodama i osnova je kratkoročno profitabilnih lovišta. Na 
žalost, pomnija proučavanja pokazala su da atlantski zvjezdook vrlo sporo 
raste, da se počinje razmnožavati tek s četrdesetak godina te da su ribe koje 
se love i jedu često sto godina stare. Zato se njegove populacije ne mogu ni 
izdaleka dovoljno brzo razmnožavati da nadomjeste odrasle primjerke koje 
su ulovili ribari pa je ta vrsta ribarstva sada u padu. 


Australija se itekako dokazala u prekomjernom izlovu iz mora: lovi 
jedan riblji fond dok ga ne iscrpi do razine neekonomičnosti, zatim otkrije 


novo lovište i prebaci se na njega sve dok i ono ubrzo ne propadne, slično 
zlatnoj groznici. Kad se otvori novo lovište, događa se da pomorski biolozi 
pokrenu znanstveno istraživanje kako bi utvrdili maksimalno održive stope 
izlova, ali uvijek postoji opasnost da lovište propadne prije no što do njega 
stignu preporuke istraživača. Australske žrtve takvog prekomjernog izlova 
osim atlantskog zvjezdooka, jesu koraljna pastrva leopard, kraljevska 
barakuda, kozice, crni tigar u zaljevu Exmouth, pas botur, tuna južnih mora 
i kraljevska plosnoglavka. Jedino australsko morsko lovište argumentirano 
održivog izlova jest Zapadna Australija, populacijom jastoga kamenjaša, 
koji je sada najdragocjeniji izvozni morski proizvod Australije, a čije 
zdravstveno stanje samostalno ocjenjuje Vijeće za nadzor mora (o kojem 
ćemo govoriti u Poglavlju 15). 

Poput morskih lovišta, australska slatkovodna lovišta ograničava 
niska plodnost, posljedica slabog dotoka hranjivih tvari iz neplodne zemlje. 
Također poput morskih lovišta, slatkovodna zavaravaju velikom količinom 
ribe, ali daju niske prinose. Na primjer, najveća je australska slatkovodna 
riblja vrsta murrayski bakalar, duga do jedan metar, a uspijeva samo u 
riječnom sustavu Murray/Darling. Ukusna je, visokocijenjena, a nekad je 
postojala u takvom izobilju da su na tržnice stizali kamioni krcati njome. 
Sada je lovište murrayskog bakalara zatvoreno zbog pada i propasti ulova. 
Do tog sloma došlo je, između ostaloga, zbog prelova ribljih vrsta koje 
sporo rastu, kao u slučaju atlantskog zvjezdooka; unošenja šarana koji 
povećava mutnost vode; brana izgrađenih 30-ih godina prošlog stoljeća na 
rijeci Murray, zbog kojih su prestale seobe riba radi mriještenja, smanjila se 
temperatura vode u rijeci (jer su upravitelji brane ispuštali hladnu vodu s 
dna, prehladnu za razmnožavanje riba, a ne topliju površinsku vodu), dok se 
rijeka, u koju su poplave prethodno povremeno unosile hranjive tvari, 
pretvorila u trajne vodene mase u kojima se hranjive tvari slabo obnavljaju. 


Zarada od australskih slatkovodnih lovišta danas je beznačajna. Na 
primjer, sva slatkovodna lovišta u državi Južna Australija donose samo 
450.000 dolara na godinu, koje se dijele na 30 ljudi koji u ribolov idu samo 
honorarno. Kad bi se ispravno i održivo gospodarilo lovištima murrayskog 
bakalara i zlatnog grgeča, drugih gospodarski vrijednih ribljih vrsta u 
Murray/Darlingu, zasigurno bi se moglo dobiti kudikamo više novca, ali ne 
zna se jesu li lovišta u Murray/Darlingu već sada nepovratno uništena. 


Što se tiče same slatke vode, Australija je kontinent koji je ima 
najmanje. To malo slatke vode, većinom lako dostupne naseljenim 


područjima, već se upotrebljava za piće ili u poljoprivredi. Čak i iz najveće 
australske rijeke, Murray/Darling, ljudi prosječno godišnje izvuku dvije 
trećine njenog ukupnog vodotoka, a u nekim godinama i svu vodu. Još 
neiskorišteni izvori slatke vode uglavnom su rijeke u udaljenim sjevernim 
područjima, daleko od ljudskih naselja ili poljoprivrednog zemljišta koji bi 
ih iskorištavali za svoje potrebe. Kako broj stanovnika u Australiji raste, a 
zalihe neiskorištenih slatkih voda opadaju, neka naseljena područja možda 
će vodu morati dobivati skupljom desalinizacijom. Na otoku Kangaroo već 
postoji pogon za desalinizaciju, a jedan će možda biti uskoro potreban i na 
poluotoku Eyre. 


Nekoliko velikih projekata, koje su Australci u prošlosti pokrenuli 
kako bi iskoristili dotad neiskorištene rijeke, na kraju se pokazalo skupim 
pogreškama. Na primjer, 30-ih godina prošlog stoljeća predložena je 
izgradnja nekoliko desetaka brana duž rijeke Murray kako bi se omogućio 
brodski teretni promet, a prije nego što se od tog plana odustalo, američki 
inženjerski korpus izgradio je otprilike polovicu planiranih brana. Danas na 
rijeci Murray nema komercijalnog teretnog prometa, ali su zato brane bile 
jedan od uzroka već spomenute propasti lovišta murrayskog bakalara. Jedna 
od najskupljih pogrešaka bio je plan za rijeku Ord, prema kojem je na rijeci 
u udaljenom i rijetko naseljenom području sjeverozapadne Australije 
podignuta brana kako bi se navodnila zemlja za uzgoj ječma, kukuruza, 
pamuka, šafranike, soje i pšenice. Na koncu se od svih tih kultura uzgajalo 
samo nešto pamuka, a i to je za 10 godina propalo. Ondje se sada uzgajaju 
šećerna trska i dinje, ali vrijednost njihova uroda ne može se uopće mjeriti s 
golemim troškovima cijelog projekta. 


Osim ovih problema s količinom, dostupnošću i iskorištavanjem 
vode, tu su i problemi njezine kakvoće. Rijeke koje se iskorištavaju sadrže 
otrove, pesticide i soli iz gornjeg toka koji dospijevaju u gradske vodovode 
te na navodnjavana poljoprivredna zemljišta u donjem toku. Primjeri koje 
sam već spomenuo jesu sol i poljoprivredne kemikalije u rijeci Murray, iz 
koje Adelaide dobiva velik dio pitke vode, te pesticidi s polja pamuka u 
Novom Južnom Walesu i Queensland", zbog kojih je upitna isplativost 
pokušaja da se u donjem toku uzgoji organska pšenica i govedina. 


Dijelom zbog manjeg broja autohtonih životinjskih vrsta od svih 
ostalih kontinenata, Australija je posebno osjetljiva na egzotične vrste iz 
prekomorskih krajeva koje su se namjerno ili slučajno udomaćile, a zatim 
prorijedile ili istrijebile populacije autohtonih životinja i biljaka koje nisu 


razvile mehanizam obrane od tih stranih vrsta. Zloglasni su primjeri koje 
sam već spomenuo zečevi, koji pojedu otprilike polovicu trave s pašnjaka 
koju bi inače mogle popasti ovce i stoka; lisice, koje su lovile i istrijebile 
mnoge autohtone vrste sisavaca; nekoliko tisuća vrsta biljnih korova koji su 
preobrazili staništa, istisnuli autohtone biljke, upropastili pašnjake i 
povremeno trovali stoku; šarani koji su uništili kvalitetu vode u rijeci 
Murray/Darling. 


Još pokoja priča strave i užasa o uvezenim štetočinama zaslužuje 
kratak spomen. Podivljali domaći bivoli, deve, magarci, koze i konji gaze, 
brste i na druge načine uništavaju velike površine različitih staništa. Stotine 
vrsta kukaca štetočina udomaćilo se u Australiji mnogo lakše nego u 
zemljama umjerenog pojasa s hladnim zimama. Od njih su muhe zunzare, 
crvići i krpelji posebno pogubni za stoku i pašnjake, dok su gusjenice, 
voćne mušice i mnoge druge štetočine loše za usjeve. Morske krastače, 
unesene 1935. radi suzbijanja dvaju kukaca štetočina na šećernoj trski, nisu 
istrijebile štetočine, ali su se zato proširile na području od 260.000 
četvornih kilometara, potpomognute činjenicom da žive i do 20 godina te 
da ženke godišnje izlegu 30.000 jajašaca. Te su žabe otrovne, ne jede ih 
nijedna autohtona australska životinja i smatraju se jednom od najgorih 
pogrešaka ikad počinjenih u ime suzbijanja štetočina. 

Na kraju, Australija je izolirana i tako što je okružena oceanima, stoga 
ponajprije ovisi o brodskom transportu iz prekomorskih krajeva. Zato 
mnoge morske štetočine stižu u ispuštenim balastnim vodama i suhom 
balastu brodova, na brodskom trupu i u materijalima koji se uvoze za 
morski i slatkovodni uzgoj. Te morske štetočine su rebraši, rakovi, otrovni 
oklopljeni bičaši, školjke, gliste i sjevernopacifička zvjezdača koja je 
prorijedila šarenu rukoribu, autohtonu samo u jugoistočnoj Australiji. 
Mnoge od njih su nevjerojatno skupe po šteti koju nanose i godišnjim 
troškovima za njihovo suzbijanje; na primjer, zečevi godišnje stoje nekoliko 
stotina milijuna dolara, muhe i krpelji na stoci 600 milijuna dolara, crvići na 
pašnjacima 200 milijuna dolara, ostali kukci štetočine 2,5 milijarde dolara, 
korov preko 3 milijarde dolara i tako dalje. 

*koko* 


Dakle, Australija ima iznimno osjetljiv okoliš, uništen na mnoštvo 


načina, što je izlaže golemim gospodarskim troškovima. Neki od njih 
proizlaze iz štete nanesene u prošlosti koja se više ne može popraviti, poput 


nekih oblika propadanja zemlje i izumiranja autohtonih vrsta (razmjerno 
gledano, više vrsta izumrlo je u novije doba u Australiji nego na bilo kojem 
drugom kontinentu). Okoliš se na uglavnom iste načine narušava i danas, 
čak i više ili brže nego prije, kao u slučaju sječe prašuma u Tasmaniji. Neke 
štetne procese sada je gotovo nemoguće zaustaviti zbog dugotrajnog 
odgođenog vremena djelovanja, na primjer učinke sporog podzemnog 
nizvodnog otjecanja već izdignutih slanih podzemnih voda koje će se još 
stoljećima širiti. Mnogi australski kulturni nazori i vladine mjere koji su 
uzrokovali štete u prošlosti živi su i danas i uzrokuju nove štete. Na primjer, 
vladinu namjeru da reformira vodnu politiku ometaju mnogi politički 
faktori, među njima i tržište "vodnih dozvola" (prava na izvlačenje vode za 
navodnjavanje). Kupci tih dozvola, razumljivo, smatraju da su zapravo 
vlasnici vode čije su izvlačenje skupo platili, premda dozvole ne mogu 
iskoristiti u punom obujmu jer je količina vode do koje se može doći u 
normalnoj godini često manja od ukupne količine vode za koju se dozvole 
izdaju. 

Onima među nama koji naginju pesimizmu ili samo realnom 
trezvenom razmišljanju, sve ove činjenice daju razloga da se zapitamo jesu 
li Australci osuđeni na pad životnog standarda i život u okolišu koji će 
postojano bivati sve gorim. To je posve realističan scenarij za australsku 
budućnost - mnogo vjerojatniji i od sunovrata u populacijski i politički slom 
sličan onome na Uskršnjem otoku, koji proriču zloslutnici, i od održavanja 
postojećih stopa potrošnje i porasta stanovništva, kako bezbrižno 
pretpostavljaju mnogi aktualni političari i važni poslovni ljudi. Mala 
vjerojatnost potonja dva scenarija te vrijednost prvog, vrijedi i za ostale 
zemlje Prvoga svijeta, razlika je samo u tome da bi Australiju prvi scenarij 
mogao zadesiti prije. 

Srećom, ima i znakova nade. Stajališta se mijenjaju, australski 
poljoprivrednici razmišljaju na nov način, javljaju se privatne, inicijative, 
vlada najavljuje korjenite promjene. Cijeli ovaj nov način razmišljanja 
primjer je teme s kojom smo se već susreli u vezi s grenlandskim 
Norvežanima (Poglavlje 8) i kojoj ćemo se vratiti u Poglavljima 14 i 16: 
izazova koji se nameće kad treba odlučiti koje se osnovne, duboko 
ukorijenjene društvene vrednote mogu uskladiti s opstankom društva, a od 
kojih treba odustati. 


Kad sam prije 40 godina prvi put posjetio Australiju, na kritike da će 
budućim generacijama ostaviti uništenu zemlju ili da nanose štetu drugima 


mnogi zemljoposjednici odgovarali su: "U vražju mater, to je moja zemlja i 
mogu s njom raditi što me volja." Premda i danas možete čuti ovakva 
stajališta, sve su rjeđi i javnosti sve manje prihvatljivi. I dok vlada do prije 
kojeg desetljeća nije nailazila na velik otpor prilikom provedbe okolišno 
razornih propisa (na primjer, zahtijevanje da se zemlja krči) i ostvarenja 
planova razornih po okoliš (na primjer, brane na rijeci Murray i plana za 
rijeku Ord), australska javnost danas, poput one u Europi, Sjevernoj 
Americi i drugim krajevima svijeta, sve glasnije govori o ekološkim 
Pitanjima. Javnost se osobito glasno protivi krčenju zemlje, iskorištavanju 
rijeka u gospodarske svrhe i sječi prašuma. U trenutku dok ovo pišem, zbog 
tih stavova javnosti, državna vlada Južne Australije upravo uvodi novi 
porez (i time krši izborno obećanje) kojim kani prikupiti 300 milijuna 
dolara za popravljanje šteta nanesenih rijeci Murray; državna vlada 
Zapadne Australije ne posustaje u postupnoj zabrani sječe prašuma; državna 
vlada Novog Južnog Walesa i njezini farmeri postižu sporazum o planu 
vrijednom 406 milijuna dolara za modernizaciju gospodarenja resursima i 
dokidanje masovnog krčenja zemlje; državna vlada Queenslanda, povijesno 
gledano najkonzervativnije australske savezne države, objavljuje u suradnji 
s nacionalnom vladom (Commonwealthom) prijedlog prema kojem će do 
2006. dokinuti masovno krčenje razvijenog grmlja. Sve te mjere prije 40 
godina bile su nezamislive. 

Znak nade je i promjena stajališta glasača u cjelini, zbog čega je i 
vlada promijenila politiku. Još jedan znak nade promjena je stajališta samih 
poljoprivrednika, koji sve više shvaćaju da su poljodjelske metode iz 
prošlosti neodržive te da zbog njih neće moći djeci ostaviti farme u dobrom 
stanju. Ovakvi izgledi bole australske farmere jer i njih (poput farmera iz 
Montane s kojima sam razgovarao za Poglavlje 1) ljubav prema 
poljodjelskom načinu života, a ne mršava zarada od poljoprivrede, motivira 
da nastave s teškim farmerskim poslom. Simboličan za tu promjenu stavova 
bio je razgovor s ovčarom Billom McIntoshom, čovjekom koji je, kako sam 
već spomenuo, izrađivao karte zečjih brloga na svojoj farmi, koja pripada 
njegovoj obitelji od 1879., orao brloge buldožerom i uništavao dinamitom. 
Pokazao mi je fotografije istog brda snimljene 1937. i 1999. na kojima se 
Vidi da je 1937. raslinje bilo izvanredno rijetko zbog držanja previše ovaca, 
a da se kasnije oporavilo. On na svoj način čuva održivost farme pa tako, na 
primjer, drži manje ovaca nego što vlada dopušta kao prihvatljiv maksimum 
i razmišlja da prijeđe na ovce koje daju manje vune, a drže se samo radi 


proizvodnje mesa (jer im treba manje brige i manje pašnjaka). S rastom 
korova i manje ukusnih biljnih vrsta na pašnjacima bori se metodom 
zvanom "rotacijska ispaša", to jest, ovcama ne dopušta da pojedu samo 
najukusnije bilje, a zatim prijeđu na drugi pašnjak nego ih ostavi na istom 
pašnjaku sve dok ne pojedu i one neukusnije biljke. Zapanjilo me što nema 
velike troškove, a upravlja cijelom farmom kao jedini stalni zaposlenik pa 
na stado od nekoliko tisuća ovaca pazi obilazeći ga motociklom, noseći sa 
sobom dvogled i radio, u pratnji psa. Istodobno, pronalazi vremena za 
razvoj drugih izvora poslovnih prihoda, poput pansionskog turizma, jer 
shvaća da će mu, dugoročno gledano, sama farma sve više gubiti na 
profitabilnosti. 


Zbog pritiska kolega, kao i nedavne promjene vladine politike, 
farmeri smanjuju stope veličine stada, čime se poboljšava stanje pašnjaka. 
U unutrašnjosti Južne Australije, gdje vlada posjeduje zemlju pogodnu za 
pastirski uzgoj i daje je u zakup farmerima na 42 godine, državna agencija 
po imenu Odbor za pastirski uzgoj svakih 14 godina ocjenjuje stanje 
zemlje, smanjuje dopustive stope veličine stada ako se stanje raslinja nije 
popravilo i ukida zakup ako zaključi da farmer/zakupac ne gospodari 
imanjem na zadovoljavajući način. Bliže obali zemlju posjeduju privatni 
vlasnici (puno vlasništvo nad nekretninom) ili je pod trajnim zakupom, tako 
da je vlada ne može izravno nadzirati, ali je ipak nadzire neizravno i to na 
dva načina. Pravno gledajući, vlasnici zemlje ili zakupci i dalje snose 
obvezu "dužne brige" kako bi spriječili propadanje zemlje. U prvoj fazi, 
kontrolu provode mjesni poljoprivredni odbori koji prate propadanje zemlje 
i kolegijalnim pritiskom nastoje navesti vlasnika ili zakupca da poštuje 
zakon. U drugoj fazi nastupaju stručnjaci za zaštitu tla, koji interveniraju 
ako mjesni odbor nije bio učinkovit. Bill Mcintosh rekao mi je da su u 
njegovom kraju mjesni odbori ili stručnjaci za zaštitu tla u četiri slučaja 
naredili farmerima da smanje broj ovaca te zaplijenili imanje farmeru koji 
nije poslušao. 

Australija ima brojne inovativne privatne inicijative za rješavanje 
ekoloških problema, a neke sam susreo dok sam obilazio Calperum Station, 
bivše ovčarstvo i farmu od gotovo 2600 četvornih kilometara u blizini 
rijeke Murray. Prvi put dana u zakup za ispašu 1851., pala je kao žrtva 
uobičajenog niza australskih ekoloških problema u punom sjaju: sječe 
šuma, lisica, krčenja zemlje lancem između dvaju traktora i spaljivanjem, 
prekomjernog navodnjavanja, prevelikog broja ovaca, zečeva, salinizacije, 


korova, erozije uzrokovane vjetrom i tako dalje. Godine 1993. otkupili su je 
australska savezna vlada i Čikaško zoološko društvo, a ovo potonje (unatoč 
tome što mu je sjedište u Sjedinjenim Državama) već su i prije privukla 
revolucionarna australska nastojanja oko razvoja ekološki održivih metoda 
postupanja sa zemljom. U prvih nekoliko godina nakon kupnje, vladini su 
rukovoditelji upravljali odozgo prema dolje i zapovijedali mjesnim 
dobrovoljcima, koji su postajali sve frustriraniji, sve dok upravljanje nije 
1998. povjereno privatnom Australskom zemljišnom posjedu koji je 
mobilizirao 400 mjesnih dobrovoljaca za zajedničko gospodarenje odozdo 
prema gore. A taj zemljišni posjed ponajviše financira najveća australska 
privatna dobrotvorna organizacija, The Potter Foundation, koja se izričito 
posvetila zaustavljanju daljnjeg propadanja australskog poljoprivrednog 
zemljišta. 

Pod upravom tog zemljišnog posjeda, mjesni dobrovoljci s Calperuma 
bacili su se na razne projekte, svatko prema vlastitom interesu. Angažiravši 
dobrovoljce, ova je privatna inicijativa uspjela postići daleko više nego što 
bi mogla samo s ograničenim vladinim sredstvima. Sa znanjem koje su 
stekli na Calperumu dobrovoljci su poslije poduzimali druge projekte 
očuvanja okoliša po zemlji. Vidio sam više tih projekata: jedna dobrovoljka 
posvetila se malim, ugroženim vrstama klokana čiju populaciju nastoji 
obnoviti; drugome je bilo draže trovati lisice, jednu od najštetnijih uvezenih 
nametničkih vrsta u tom kraju; ostali su se obrušili na sveprisutan problem 
zečeva, nastojali pronaći načine za suzbijanje širenja uvezenog šarana u 
rijeci Murray, usavršavali strategiju za suzbijanje kukaca štetočina na 
stablima limuna bez upotrebe kemikalija, obnavljali jezera koja su postala 
jalova, ponovno sadili raslinje na zemlji uništenoj ispašom te stvarali tržišta 
za uzgoj i prodaju divljeg cvijeća i bilja koje obuzdava eroziju. Ovi napori 
zaslužuju nagradu za maštovitost i entuzijazam. Doslovno na desetke tisuća 
takvih privatnih inicijativa sada je na djelu po cijeloj Australiji: na primjer, 
jedna druga organizacija, Landcare, koja je također dijelom izrasla iz plana 
Potter Foundation za poljoprivredna zemljišta, pomaže 15.000 farmera koji 
žele pomoći sami sebi i ostaviti djeci farme u pristojnom stanju. 


Te maštovite privatne inicijative nadopunjuju one vladine u koje je 
uključen korjenito nov način promišljanja australske poljoprivrede, što je 
reakcija na sve dublju spoznaju o ozbiljnosti australskih problema. Prerano 
je da bismo nagađali hoće li neki od tih korjenitih planova biti usvojen, ali 
sjajno je već i to što se ionako plaćenim vladinim zaposlenicima dopušta, pa 


čak i plaća, da ih razrađuju. Prijedloge ne podastiru idealistički, ekološki 
nastrojeni ljubitelji ptica nego realni ekonomisti koji se pitaju bi li 
Australiji, u gospodarskom smislu, bilo bolje bez velikog dijela sadašnje 
poljoprivredne djelatnosti. 

Taj nov način razmišljanja počiva na zaključku da su od cjelokupnog 
zemljišta namijenjenog poljoprivredi tek malena područja produktivna i 
prikladna za održivu poljoprivrednu proizvodnju. Premda je 60 posto 
površine australske zemlje namijenjeno poljoprivredi i na nju se troši 80 
posto vode koju upotrebljavaju ljudi, vrijednost poljoprivrede u odnosu na 
ostale sektore australskog gospodarstva smanjila se do te mjere da joj udio 
u bruto nacionalnom proizvodu sada iznosi nepunih 3 posto. Goleme su to 
površine zemlje i količine oskudne vode za djelatnost tako niske vrijednosti. 
Nadalje, zapanjuje podatak da od preko 99 posto tog poljoprivrednog 
zemljišta australsko gospodarstvo ima malo ili uopće nema stvarne koristi. 
Ispada da Australija oko 80 posto zarade od poljoprivrede dobiva od 
nepunih 0,8 posto poljoprivrednog zemljišta, koje se, osim nekih djelića, 
nalazi u jugozapadnom kutu, na južnoj obali oko Adelaidea, u jugoistočnom 
kutu i u istočnom Queenslandu. Radi se o onih nekoliko područja koja 
imaju vulkanska ili nedavno izdignuta tla, pouzdane zimske kiše ili oboje. 
Veći dio preostale poljoprivrede ustvari je rudarenje koje ne povećava 
bogatstvo Australije nego samo nepovratno pretvara ekološki kapital poput 
tla i autohtonog raslinja u gotovinu, uz pomoć neizravnih vladinih 
subvencija u obliku vode ispod realne cijene, poreznih olakšica, besplatnih 
telefonskih priključaka i ostale infrastrukture. Troši li se dobro novac 
australskih poreznih obveznika kad se njime u tolikoj mjeri potiče 
neprofitabilno ili razorno iskorištavanje zemlje? 

I iz najuže moguće perspektive, neki dijelovi australske poljoprivrede 
nisu ekonomični za pojedinačnog potrošača, kojem su njezini proizvodi 
(poput koncentrata narančinog soka i svinjetine) jeftiniji ako su uvezeni iz 
inozemstva nego ako su domaće proizvodnje. Velik dio poljoprivrede nije 
ekonomičan ni za pojedinačnog farmera, ako se mjeri nečim što se zove 
"Profit od svih resursa". To jest, ako u izdatke jedne farme ne ubrojimo 
samo gotovinske troškove nego i vrijednost farmerova rada, dvije trećine 
australskog poljoprivrednog zemljišta (uglavnom zemlje za uzgoj ovaca i 
goveda) farmeru donosi čisti gubitak. 


Razmotrimo, na primjer, australske pastire koji uzgajaju ovce radi 
vune. Prihodi takvih pastirskih farmi su, u prosjeku, niži od državnog 


minimalca pa gomilaju dugove. Kapitalne nekretnine na farmi, njezine 
zgrade i ograde propadaju jer farma ne donosi dovoljno novaca da bi ih 
farmer održavao u dobrom stanju. Ni vuna ne donosi dovoljnu zaradu da bi 
farmer od nje platio kamate na hipoteku na farmu. Prosječan farmer koji 
ovce uzgaja radi vune gospodarski preživljava od dohotka izvan farme, što 
ga zaradi od drugog posla, kao bolničar ili prodavač, od pansionske ponude 
ili na druge načine. Zapravo, tim drugim poslovima i spremnošću da na 
farmama rade za malu ili nikakvu plaću, poljoprivrednici subvencioniraju 
svoje farme-gubitašice. Mnogi farmeri današnje generacije bave se svojim 
zvanjem jer su još kao djeca zavoljeli seoski život, premda bi više novca 
mogli zaraditi da rade nešto drugo. U Australiji, kao i u Montani, djeca 
današnje generacije farmera vjerojatno se neće odlučiti za isto zanimanje 
kad budu odlučivala žele li preuzeti farmu od roditelja. Samo 29 posto 
današnjih australskih farmera očekuje da će im djeca voditi farmu. 


Toliko _ o gospodarskoj vrijednosti velikog dijela australske 
poljoprivrede za pojedinačnog potrošača i pojedinačnog farmera. A koliko 
ona vrijedi Australiji kao cjelini? Za svaki dio poljoprivredne djelatnosti 
moramo uzeti u obzir njegove šire troškove za čitavo gospodarstvo kao i 
njegove koristi. Velik dio tih većih troškova otpada na vladinu pomoć 
farmerima, na primjer, poreznim subvencijama i novčanom potporom 
prilikom suša, za istraživanja, savjetovanja i usluge širenja poljoprivrede. Ti 
vladini izdaci odnesu otprilike trećinu nominalne neto zarade australske 
poljoprivrede. Drugi velik dio tih širih troškova gubici su koje poljoprivreda 
nanosi ostalim segmentima australskog gospodarstva. Zapravo, upotreba 
zemlje za poljoprivredu konkurira ostalim potencijalnim načinima 
korištenja iste te zemlje, a upotreba jednog dijela zemlje za poljoprivredu 
može umanjiti vrijednost drugog dijela namijenjenoga turizmu, šumarstvu, 
ribolovu, rekreaciji pa i samoj poljoprivredi. Na primjer, tlo koje dospije u 
rijeke zbog krčenja zemlje za poljoprivredu uništava i na pojedinim 
mjestima ubija Veliki koraljni greben, jednu od najvećih australskih 
turističkih atrakcija, a turizam je već sada Australiji važniji od poljoprivrede 
kao izvor zarade strane valute. Ili, recimo, uzgajivač pšenice na brdskoj 
zemlji može nekoliko godina zarađivati od uzgoja navodnjavane pšenice i 
time izazvati sveobuhvatnu salinizaciju velikih posjeda smještenih niz brdo 
i trajno ih uništiti. U tim slučajevima, farmeru koji krči zemlju na razvodu 
grebena ili vodi farmu visoko u brdu, rad će možda i donijeti profit, ali 
Australija će, kao cjelina, biti na gubitku. 


Drugi slučaj, o kojem se nedavno uvelike raspravljalo, tiče se 
industrijskog uzgoja pamuka na jugu Queenslanda i na sjeveru Novog 
Južnog Walesa, u nizinama u gornjem toku pritoka rijeke Darling (koji teku 
kroz poljoprivredne okruge južnog Novog Južnog Walesa i Južne 
Australije) i rijeke Diamantina (koji utječu u porječje jezera Eyre). U užem 
smislu, pamuk je po zaradi drugi australski izvozni proizvod, poslije 
pšenice. Međutim, pamuk ovisi o navodnjavanju besplatnom ili jeftinom 
vladinom vodom. Povrh toga, sva važnija područja pod pamukom zagađuju 
vodu promjenom pesticida, herbicida, kemikalija za uklanjanje lišća te 
umjetnih gnojiva s visokim udjelom fosfora i dušika (koji uzrokuju velik 
porast cvjetanja algi). Jedan od zagađivača je i DDT i njegovi metaboliti, 
koji su se prestali koristiti prije otprilike 25 godina, ali su još uvijek prisutni 
u okolišu jer su otporni na razgradnju. U nizinama donjeg toka tih 
zagađenih rijeka nalaze se uzgajivači pšenice i stoke koji su usmjereni na 
visokovrijednu tržišnu nišu jer uzgajaju pšenicu i govedinu kojima sami ne 
daju nikakve kemikalije. Žestoko prosvjeduju jer im je navodno organski 
proizvod teže prodati uz te popratne učinke pamučne industrije. Dakle, 
premda uzgoj pamuka neupitno donosi zaradu vlasnicima pamučnog 
agrobiznisa, kad bismo htjeli procijeniti donosi li proizvodnja pamuka 
zaradu ili gubitak Australiji u cjelini, morali bismo izračunati neizravne 
troškove, poput onih subvencionirane vode i štete za ostale poljoprivredne 
sektore. 


Preostali se primjer odnosi na velike količine stakleničkih plinova 
ugljičnog dioksida i metana. To je osobito ozbiljan problem za Australiju jer 
globalno zagrijavanje (koje je, kako se smatra, velikim dijelom posljedica 
plinova s efektom staklenika) razara obrasce pouzdanih zimskih kiša zbog 
kojih je pšenica koja se uzgaja u pšeničnom pojasu jugozapadne Australije 
postala najvredniji pojedinačni australski izvozni proizvod. Australska 
poljoprivreda ispušta više ugljičnog dioksida od svih motornih vozila i 
cijele ostale transportne industrije. Još gore su krave jer tijekom probave 
proizvode metan, koji je 20 puta jači uzročnik globalnog zagrijavanja od 
ugljičnog dioksida. Preuzetu obvezu da smanji emisije stakleničkih plinova 
Australija bi najjednostavnije ispunila kad bi se riješila stoke! 


Premda su se uz taj čuli i drugi radikalni prijedlozi, zasad ništa ne 
upućuje na to da bi ih vlada u skoroj budućnosti mogla usvojiti. Bio bi 
"grom iz vedra neba" za današnji svijet kad bi ona, predviđajući buduće 
probleme, dobrovoljno odlučila postupno ukinuti velik dio poljoprivredne 


djelatnosti prije nego što je na to natjera puki očaj. Ipak, i sama činjenica da 
takvi prijedlozi postoje upućuje na nešto još veće. Australija je ekstremni 
primjer konjske utrke koja se eksponencijalno ubrzava, a odvija se svugdje 
u svijetu. ("VUbrzanje" znači ići sve brže i brže; "eksponencijalno ubrzanje" 
znači ubrzavati na način nuklearne lančane reakcije, dvostruko brže pa 
zatim 4, 8, 16, 32... puta brže u jednakim vremenskim razmacima). S jedne 
strane, okolišni problemi u Australiji, kao i u cijelome svijetu, razvijaju se 
eksponencijalnom brzinom. S druge, eksponencijalnom brzinom raste i 
zabrinutost javnosti za okoliš kao i broj privatnih i državnih protumjera. 
Koji će konj pobijediti u utrci? Mnogi čitaoci ove knjige dovoljno su mladi 
pa će doživjeti da vide njen ishod. 


ČETVRTI DIO 
PRAKTIČNE POUKE 


POGLAVLJE 14 
Zašto neka društva donose katastrofalne odluke? 
Autokarta za uspjeh a Nepredviđanje problema 
m Previđanje problema m Racionalno loše 
ponašanje i Pogubne vrednote i Ostale iracionalne 
pogreške i Neuspješna rješenja Znaci nade 


Obrazovanje je proces u kojem sudjeluju dvije skupine sudionika 
koji, navodno, imaju različite uloge: učitelji koji prenose znanje učenicima i 
učenici koji upijaju znanje od učitelja. A zapravo, kako otkrije svaki učitelj 
širih obzora, u procesu obrazovanja i učenici prenose znanje učiteljima, 
time što dovode u sumnju njihove pretpostavke i postavljaju pitanja o 
kojima učitelji dotad nisu razmišljali. Nedavno sam to opet otkrio, kad sam 
držao kolegij o tome kako društva izlaze na kraj s ekološkim problemima 
pred visokomotiviranim studentima na mom matičnom sveučilištu, 
University of California u Los Angelesu (UCLA). Kolegij je, zapravo, bio 
pokusni pregled građe za ovu knjigu, u vrijeme kada sam imao nacrt 
nekoliko poglavlja, ostala sam tek planirao i još sam mogao unositi opsežne 
promjene. 


Prvo predavanje nakon uvodnog bilo je o slomu društva na 
Uskršnjem otoku, temi Poglavlja 2 u ovoj knjizi. U raspravi koja se razvila 
nakon predavanja, naizgled jednostavno pitanje, koje je najviše zbunilo 
moje studente bilo je ono čija mi složenost prije nije pala na pamet: kako je, 
zaboga, društvo moglo donijeti tako očigledno pogubnu odluku da posiječe 
sva stabla, kad bez njih nije moglo preživjeti? Jedan student pitao me, što 
mislim da je rekao onaj otočanin koji je posjekao posljednju palmu u 
trenutku dok je to činio. U osnovi isto pitanje postavili su za sva ostala 
društva o kojima sam govorio na kasnijim predavanjima. 

Postavili su još jedno, s njime povezano: koliko često ljudi unište 
okoliš namjerno ili barem svjesni vjerojatnih posljedica? A koliko često iz 
nesmotrenosti ili iz neznanja? Studenti su se pitali hoće li se - ako za sto 
godina još bude ljudi - ti ljudi iz sljedećeg stoljeća jednako čuditi našem 
današnjem sljepilu kao što se mi čudimo sljepilu stanovnika Uskršnjeg 
otoka. 


To pitanje, zašto društva unište sama sebe pogubnim odlukama, ne 
čudi samo moje studente s UCLA nego i profesionalne povjesničare i 
arheologe. Na primjer, vjerojatno najviše citirana knjiga o društvenim 
slomovima jest knjiga Slom kompleksnih društava, arheologa Josepha 
Taintera. Ocjenjujući razna  protuslovna objašnjenja slomova starih 
društava, Tainter je ostao skeptičan čak i prema mogućnosti da je do njih 
došlo zbog iscrpljivanja ekoloških resursa jer mu se takav ishod a priori 
činio nevjerojatnim. Evo njegovih razmišljanja: "Jedna od pretpostavki 
ovakvog gledišta sigurno je da ta društva sjede skrštenih ruku i gledaju 
kako propadaju, a ništa ne poduzimaju da to isprave. Evo u čemu je najveća 
poteškoća. Kompleksna društva obilježava centralizirano odlučivanje, velik 
protok informacija, velika usklađenost njihovih dijelova, službeni 
zapovjedni kanali i udruživanje resursa. Čini se da je velik dio te strukture 
sposoban, ako ne i namijenjen suprotstavljanju oscilacijama i poremećajima 
produktivnosti. Kad uzmemo u obzir upravnu strukturu i kapacitete za 
raspodjelu i radne snage i resursa, svladavanje nepovoljnih ekoloških uvjeta 
možda je jedna od stvari koje kompleksna društva rade najbolje (vidi, na 
primjer, Isbell [1978]). Neobično bi bilo da se slome kad se nadu baš u 
onim okolnostima za koje su potpuno opremljena... Čini se najrazumnijim 
pretpostaviti da članovi ili upravitelji kompleksnog društva, kad im postane 
jasno da resursi propadaju, poduzimaju neke racionalne korake kako bi taj 
problem riješili. Alternativna pretpostavka - da dangube dok im prijeti 
katastrofa - traži od nas skok vjere na koji se s pravom ne bismo odvažili." 


To jest, Taintera je način razmišljanja naveo na pomisao da si 
kompleksna društva vjerojatno neće dopustiti da se slome zbog propusta u 
gospodarenju svojim ekološkim resursima. A opet, iz svih slučajeva o 
kojima smo govorili u ovoj knjizi jasno je da se upravo takav propust stalno 
ponavlja. Kako to da je tako mnogo društava toliko griješilo? 


I moji studenti s UCLA i Joseph Tainter prepoznali su zakučastu 
pojavu: propuste u skupnom odlučivanju cijelih društava ili drugih skupina. 
Taj problem je, naravno, neodvojiv od propusta koji se u odlučivanju 
događaju pojedincima. I pojedinci znaju krivo odlučiti: stupaju u brak s 
pogrešnim ljudima, loše ulažu i izabiru pogrešna zanimanja, poduzeća im 
propadaju i tako dalje. Međutim, pri skupnom odlučivanju u igru ulaze neki 
dodatni čimbenici, poput sukoba interesa među članovima skupine i 
dinamike grupe. Jasno je da se radi o složenoj temi za koju nećemo naći 
jedinstveno objašnjenje koje odgovara svim situacijama. 


Umjesto jedinstvenog odgovora, predlažem autokartu čimbenika zbog 
kojih dolazi do propusta u skupnom odlučivanju. Čimbenike ću podijeliti u 
nejasno odijeljen niz od četiri kategorije. Prvenstveno, može se dogoditi da 
skupina ne predvidi problem prije nego što se on doista i pojavi. Drugo, kad 
se problem i pojavi, moguće je da ga skupina ne uoči. Zatim, kad ga uoči, 
može se dogoditi da ga niti ne pokuša riješiti. Naposljetku, može se 
dogoditi da ga pokuša riješiti, ali da u tome ne uspije. I premda se čitava 
ova rasprava o razlozima neuspjeha i društvenih slomova možda doima 
depresivno, naličje joj je veselija tema: točnije, uspješno odlučivanje. Kad 
bismo shvatili razloge zbog kojih skupine često donose loše odluke, možda 
bismo to znanje mogli iskoristiti kao popis po kojem će se skupine ravnati i 
donositi dobre odluke. 

koko 


Najprije ćemo se zaustaviti kod tvrdnje da skupine pogubno postupaju 
jer nisu predvidjele problem prije nego što se pojavio, iz bilo kojeg od 
nekoliko mogućih razloga. Jedan od njih je da možda nisu imale 
prethodnog iskustva s takvim problemima pa ne bi ni opazile tu mogućnost. 


Glavni je primjer toga škripac u koji su vlastitom zaslugom dospjeli 
britanski naseljenici kad su u 19. stoljeću iz Britanije u Australiju unijeli 
lisice i zečeve. Danas se te dvije vrste smatraju najpogubnijim primjerom 
utjecaja stranih vrsta na okoliš koji im nije autohton (za detalje pogledati 
Poglavlje 13). Još je tragičnije što su obje vrste uvezene namjerno i uz velik 
trud, a nisu nastale nehotično, iz sićušnih sjemenki koje je netko previdio 
prilikom prijevoza sijena, kao u tolikim slučajevima udomaćivanja štetnih 
korova. Lisice i danas love i istrebljuju mnoge vrste autohtonih australskih 
sisavaca dok zečevi pojedu velik dio biljne hrane namijenjene ovcama i 
stoci, brojnošću istiskuju autohtone sisavce biljojede i svojim brlozima 
potkopavaju tlo. 

Gledajući iz današnje perspektive, čini nam se da naseljenici nisu 
mogli gluplje postupiti kad su u Australiju namjerno doveli dva strana 
sisavca koji su uzrokovali milijarde dolazne štete i troškova suzbijanja. 
Danas znamo iz mnogih drugih takvih primjera da se unošenje stranih vrsta 
često pokaže pogubnim i to na neočekivane načine. Upravo vas zato, kad 
idete u Australiju ili Sjedinjene Države kao turist ili državljanin koji se 
vraća u zemlju, useljenički službenici odmah pitaju nosite li neke biljke, 
sjemenje ili životinje - da smanje rizik od njihova bijega i udomaćivanja. Iz 


bogatog prethodnog iskustva naučili smo (često, ali ne uvijek) predvidjeti 
barem moguće štete od unošenja stranih vrsta. No i danas čak ni 
profesionalni ekolozi ne mogu predvidjeti koje će se unesene vrste doista 
udomaćiti, koje će se od uspješno uvezenih i već udomaćenih vrsta pokazati 
pogubnima za okoliš i zašto se iste vrste ponegdje udomaće, a ponegdje ne. 
Stoga nas, zapravo, ne bi trebalo čuditi što Australci u 19. stoljeću, koji nisu 
kao mi u dvadesetom stoljeću imali iskustva s pogubnim unošenjem stranih 
vrsta, nisu predvidjeli učinke zečeva i lisica. 

U ovoj knjizi naišli smo i na druge primjere društava koja, posve 
razumljivo, nisu predvidjela problem jer s njim nisu imala prethodna 
iskustva. Dok su bogato ulagali u lov na morževe zbog izvoza bjelokosti u 
Europu, grenlandski Norvežani teško da su mogli predvidjeti da će križarski 
ratovi uništiti tržište bjelokosti, jer će se iznova otvoriti europski putevi do 
azijske i afričke slonovače, niti da će sve veći morski led zaustaviti brodski 
promet s Europom. I opet, budući da nisu bili pedolozi, Maje u Copanu nisu 
mogli predvidjeti da će sječa šuma na brdskim padinama pokrenuti eroziju s 
padina sve do dna dolina. 


Ni prethodno iskustvo ne jamči da će društvo predvidjeti problem, 
ako se dogodilo tako davno da je i zaboravljeno. To je naročito problem 
nepismenim društvima, koja nemaju toliko kapaciteta kao ona pismena da 
očuvaju detaljna sjećanja na davne događaje, zbog ograničenja usmenog 
prenošenja informacija u usporedbi s pisanim. Na primjer, u Poglavlju 4 
vidjeli smo da je društvo Anasazi Indijanaca u kanjonu Chaco preživjelo 
nekoliko suša prije nego što je podleglo velikoj suši u 12. stoljeću. 
Međutim, te ranije suše dogodile su se davno prije rođenja ikojeg Anasazi 
Indijanca pogođenog velikom sušom, koju tako nisu ni mogli predvidjeti s 
obzirom da nisu poznavali pisma. Isto tako, klasični nizinski Maje podlegli 
su suši u 9. stoljeću, unatoč tome što je njihovo područje suša bila pogodila 
nekoliko stoljeća ranije (Poglavlje 5). U tom slučaju, premda su imali 
pismo, Maje su njime radije zapisivali kraljeva junačka djela i astronomska 
zbivanja nego vremenske izvještaje, tako da im suša iz 3. stoljeća nije 
pomogla da predvide sušu u 9. stoljeću. 


Tekstovi modernih pismenih društava govore o mnogočemu osim 
kraljeva i planeta, ali to ne znači nužno da crpimo znanje iz prethodnih 
iskustava zabilježenih u pisanom obliku. I mi zaboravljamo. Godinu ili 
dvije nakon nestašice benzina 1973., do koje je došlo zbog naftne krize u 
Perzijskom zaljevu, mi Amerikanci klonili smo se automobila velike 


potrošnje, ali zatim smo na to zaboravili i prigrlili terence, unatoč tome što 
je o događajima iz 1973. ispisana sva sila tekstova. Kad je grad Tucson u 
Arizoni 50-ih godina prošlog stoljeća pogodila velika suša, preplašeni su se 
građani zakleli da će bolje gospodariti vodom, ali uskoro su je opet počeli 
rasipati na prskanje golf-terena i zalijevanje vrtova. 


Društvu se može dogoditi da ne predvidi problem i zato što razmišlja 
po krivoj analogiji. Kad se nađemo u nepoznatoj situaciji, povlačimo 
analogije sa starim, poznatim situacijama. To je dobar način postupanja ako 
su stara i nova situacija doista analogne, ali može biti opasan ako su samo 
naizgled slične. Na primjer, Vikinzi koji su, počevši od 870. godine n.e., 
useljavali na Island, stizali su iz Norveške i Britanije koje imaju teško 
glineno tlo koje su drobili ledenjaci. Ako se s tog tla i iskrči raslinje, vjetar 
ga neće otpuhati jer preteško. Kad su vikinški naseljenici na Islandu naišli 
na mnoge vrste drveća koje su već poznavali iz Norveške i Britanije, 
zavarala ih je prividna sličnost krajolika (Poglavlje 6). Na žalost, islandska 
tla nisu nastala tako što su ih drobili ledenjaci nego tako što je vjetar 
donosio lagani pepeo izbačen tijekom erupcija vulkana. Jednom kad su 
Vikinzi iskrčili islandske šume kako bi napravili pašnjake za stoku, to je 
lagano tlo postalo izloženo vjetru koji ga je opet otpuhao, a uskoro je velik 
dio gornjeg sloja tla na Islandu erodirao. 

Tragičan i glasovit moderni primjer razmišljanja po krivoj analogiji 
odnosi se na francuske vojne pripreme za Drugi svjetski rat. Poslije 
strašnog krvoprolića u Prvom svjetskom ratu, Francuska je shvatila da je za 
nju od životne važnosti zaštititi se od mogućnosti da je Njemačka opet 
napadne. Na žalost, francuski vojni vrh smatrao je da će se idući rat voditi 
slično kao Prvi svjetski rat, u kojem je zapadna fronta između Francuske i 
Njemačke četiri godine ostala zaglavljena u statičnom rovovskom 
ratovanju. Obrambene pješačke snage, koje su ispunjavale razrađene 
utvrđene rovove, tada su obično uspijevale obraniti se od pješačkih napada, 
dok su ofenzivne snage koristile novoizumljene tenkove tek pojedinačno i 
kao podršku pješaštvu u napadu. Zato je Francuska izgradila još složeniji i 
skuplji sustav utvrda, Maginotovu liniju, kako bi obranila istočnu granicu 
od Njemačke. No, njemački vojni vrh, poražen u Prvom svjetskom ratu, 
shvatio je da je potrebna drukčija strategija. Na čelo napada stavili su 
tenkove umjesto pješaštva, okupili ih u zasebne oklopne divizije, zaobišli 
Maginotovu liniju kroz pošumljeni teren kojim, kako se dotad smatralo, 
tenkovi nisu mogli proći i tako porazili Francusku u samo mjesec i pol 


dana. Razmišljajući poslije Prvog svjetskog rata po krivoj analogiji, 
francuski generali napravili su uobičajenu pogrešku: generali se često 
spremaju za nadolazeći rat kao da će nalikovati na prethodni, posebno ako 
su u tom prethodnome oni bili pobjednici. 

koko 


Razmotrivši situaciju u kojoj društvo predvidi ili ne predvidi problem 
prije nego što se on pojavi, na mojoj autokarti drugi put ćemo se zaustaviti 
kod uočavanja ili previđanja problema koji se već pojavio. Postoje najmanje 
tri razloga za takve propuste, a svi su uobičajeni u poslovnom i 
akademskom svijetu. 


Prvo, korijeni nekih problema doslovno su neuočljivi. Na primjer, 
hranjive tvari zaslužne za plodnost tla nevidljive su oku i tek ih je u 
modernim vremenima postalo moguće izmjeriti kemijskom analizom. U 
Australiji, na Mangarevi, u dijelovima američkog jugozapada i na mnogim 
drugim mjestima, većinu hranjivih tvari već je i prije ljudskog naseljavanja 
iz tla isprala kiša. Kad su ljudi stigli i počeli uzgajati kulture, one su brzo 
iscrpile preostale hranjive tvari, a posljedica je bila propast poljoprivrede. 
Ipak, na takvim tlima siromašnim hranjivim tvarima često raste naizgled 
bujna vegetacija; radi se samo o tome da je većina hranjivih tvari u tom 
ekosustavu pohranjena u raslinju, a ne u tlu, pa nestaju kad se ukloni 
raslinje. Prvi naseljenici Australije i Mangareve nisu nikako mogli uočiti 
problem iscrpljivanja hranjivih tvari - niti su poljoprivrednici na područjima 
gdje je sol duboko u tlu (poput istočne Montane i dijelova Australije i 
Mezopotamije) mogli uočiti početak salinizacije - kao što ni rudari koji su 
vadili sumporne rude nisu mogli uočiti da su u otpadnim vodama iz rudnika 
rastopljeni otrovni bakar i kiselina. 


Kad nastane, problem se često previdi i zato što su upravitelji daleko, 
što je potencijalni problem svakog velikog društva ili poduzeća. Na primjer, 
najveće  drvno poduzeće u Montani, ujedno najveći = privatni 
zemljoposjednik, danas nema sjedište u Montani nego 650 kilometara dalje, 
u Seattleu, u državi Washington. Kako nisu na licu mjesta, direktori tog 
poduzeća ne moraju znati da na šumskim posjedima u Montani imaju 
velikih problema s korovom. Tvrtke s dobrim vodstvom izbjegavaju takva 
iznenađenja tako što s vremena na vrijeme šalju direktore "na teren" da 
izvide što se doista događa, dok je moj visoki prijatelj, koji je bio dekan 
koledža, redovito igrao košarku sa svojim studentima kako bi ostao u tijeku 


sa studentskim razmišljanjima. Suprotnost neuspjehu za koji su krivi 
udaljeni direktori je uspjeh do kojeg dolazi kad su direktori na licu mjesta. 
Tikopijci na svojem sićušnom otoku i novogvinejski brđani u dolinama 
uspješno upravljaju resursima više od tisuću godina dijelom i zato što 
svatko na otoku ili u dolini dobro poznaje cijeli teritorij o kojem ovisi. 

Društva najčešće previde problem kad on poprimi oblik sporog 
trenda, skrivenog iza velikih oscilacija. Glavni takav primjer u moderna 
vremena jest globalno zagrijavanje. Sada znamo da temperature diljem 
svijeta posljednjih desetljeća polako rastu, u velikoj mjeri zbog 
atmosfetskih promjena kojima su uzrok ljudi. No ne radi se o tome da je 
klima svake godine toplija točno 0,01 stupanj nego prethodne. Umjesto 
toga, kao što svi znamo, klima nepredvidivo oscilira iz godine u godinu: tri 
stupnja toplije ljeto od prethodnoga, sljedeće još dva stupnja toplije, iduće 
četiri stupnja hladnije, zatim sljedeće još stupanj hladnije pa ono iza njega 
pet stupnjeva toplije, itd. Uz takva velika i nepredvidiva kolebanja, trebalo 
je dugo vremena da u buci signala razaznamo prosječan uzlazni trend od 
0,01 stupanj godišnje. Upravo se zato većina profesionalnih klimatologa, 
dotad skeptičnih u pogledu postojanja globalnog zagrijavanja, tek u 
posljednjih nekoliko godina uvjerila u to. U trenutku dok pišem ove retke, 
američki predsjednik Bush još nije uvjeren da ono postoji i smatra da 
trebamo još istraživati. Srednjovjekovni Grenlanđani isto tako nisu odmah 
prepoznali da im se klima postupno hladi, a Majama i narodu Anasazi 
trebalo je dugo da opaze da im je klima sve sušnija. 


Kad govore o takvim sporim trendovima, koji ostaju nezamijećeni u 
bučnoj oscilaciji, političari se služe izrazom "padajuća normalnost". Ako se 
gospodarstvo, školstvo, prometna zagušenost ili bilo što drugo pogoršavaju 
polako, nije lako prepoznati da je svaka iduća godina u prosjeku neznatno 
gora od prethodne pa se polazno mjerilo "normalnosti" postupno i 
neprimjetno mijenja. Takve neznatne promjene mogu se nizati desetljećima 
iz godine u godinu prije nego što ljudi, uzdrmani, shvate da je stanje bilo 
mnogo bolje prije nekoliko desetljeća i da je razina onoga što smatraju 
normalnim značajno pala. 


Drugi izraz povezan s padajućom normalnošću je "zaborav krajolika": 
zaboravlja se koliko je okolni pejzaž drugačije izgledao prije 50 godina, 
zato što je promjena iz godine u godinu bila tako postupna. Primjer toga je 
topljenje ledenjaka i snježnih poljana u Montani zbog globalnog 
zagrijavanja (Poglavlje 1). Ljeta 1953. i 1956. proveo sam kao tinejdžer u 


zavali Big Hole u Montani, onamo sam se vratio tek nakon 42 godine, 
1998., i otada dolazim svake godine. Iz tinejdžerskih dana u Big Holeu još 
se živo sjećam snijega koji je i usred ljeta prekrivao udaljene planinske 
vrhove, zbog čega sam imao osjećaj da nisko na nebu visi bijela vrpca i 
okružuje cijelu zavalu, kao i uspomena na kampiranje vikendom kad bismo 
se prijatelji i ja uspjeli uzverati do te čarobne snježne vrpce. Kako nisam 
doživio vremenske oscilacije i postupno kopnjenje ljetnog snijega u te 42 
godine, zapanjio sam se i rastužio kad sam 1998., po povratku u Big Hole, 
otkrio da je vrpca zamalo nestala, a 2001. i 2003. do kraja se otopila. Kad 
sam prijatelje među domaćim ljudima upitao o toj promjeni, ispostavilo se 
da je oni nisu u toj mjeri primjećivali: svake godine nesvjesno su 
uspoređivali vrpcu (ili odsutnost iste) s vrpcom iz prethodnih nekoliko 
godina. Zbog padajuće normalnosti ili zaborava krajolika bilo im je teže 
nego meni prisjetiti se stanja u 50-ima. Uglavnom zbog takvih iskustava, 
ljudi često ne primijete problem sve dok ne bude prekasno. 


Rekao bih da je zaborav krajolika dijelom i odgovor na pitanje mojih 
studenata s UCLA: "Što je, dok je sjekao posljednju palmu, rekao onaj 
stanovnik Uskršnjeg otoka koji ju je posjekao?" Nesvjesno zamišljamo 
iznenadnu promjenu: jedne godine je otok još bio prekriven šumom visokih 
palmi od kojih se dobivalo vino, voće i drvo za prijevoz i podizanje kipova; 
dogodine je ostala jedna jedina palma, a i nju je neki otočanin posjekao, 
počinivši time nevjerojatnu glupost koja je najviše štetila njemu samome. 
Ipak, mnogo je vjerojatnije da su promjene u šumskom pokrovu iz godine u 
godinu bile gotovo neprimjetne: istina, ove godine smo ondje posjekli 
nekoliko stabala, ali mladice počinju opet izbijati ovdje, u ovom 
zapuštenom vrtu. Razliku su mogli prepoznati samo najstariji otočani, koji 
su se sjećali kako je bilo prije mnogo desetljeća, kad su bili djeca. Njihova 
djeca nisu shvaćala o kojoj im to visokoj šumi govore roditelji kao što ni 
moji sinovi, danas sedamnaestogodišnjaci, ne razumiju o čemu supruga i ja 
govorimo kad im pričamo o Los Angelesu otprije 40 godina. Drveća na je 
na Uskršnjem otoku postupno bivalo sve manje, bilo je sve niže i s njim se 
sve manje računalo. U vrijeme kad je posječena posljednja zrela palma koja 
je davala plodove, ta vrsta već odavno nije bila ni od kakve gospodarske 
važnosti. Tako da je iz godine u godinu trebalo krčiti tek sve manje i manje 
palmine mladice, zajedno s ostalim grmovima i stabalcima. Nitko 
najvjerojatnije nije ni primijetio da je posječena posljednja mala palmina 
mladica. Dotad je sjećanje na dragocjene palmine šume iz prethodnih 


stoljeća podleglo zaboravu krajolika. I obratno, zbog brzine kojom su šume 
nestajale u ranom razdoblju Tokugava, japanski šoguni lakše su prepoznali 
promjene u krajoliku i potrebu za preventivnim djelovanjem. 

koko 

Na mojoj autokarti propusta treći put ćemo se zaustaviti kod propusta 
cijeloj paleti oblika. Suprotno onome što bi Joseph Tainter i gotovo svi 
drugi očekivali, ispostavlja se da društva često niti ne pokušaju riješiti 
problem kad ga jednom uoče. 

Mnoge razloge za taj propust možemo smjestiti u kategoriju koja se u 
gospodarstvu i drugim društvenim znanostima naziva "racionalnim 
ponašanjem", koje potječe iz sukoba interesa među ljudima. To jest, neki 
ljudi mogu ispravno razmišljati da svoje interese mogu ostvariti ponašanjem 
koje će štetiti drugima. Takvo ponašanje znanstvenici nazivaju 
"racionalnim" upravo zato što do njega dolazi primjenom ispravnog, 
premda moralno pokudnog, razmišljanja. Počinitelji znaju da će njihovo 
loše ponašanje često ostati nekažnjeno, posebno ako ne postoji zakon protiv 
takvog ponašanja ili ako postoji, ali se loše provodi. Osjećaju se sigurnima 
jer su počinitelji obično koncentrirani (brojčano ih je manje) i snažno ih 
motivira mogućnost velike, izvjesne i brze zarade dok se gubici raspoređuju 
na velik broj pojedinaca. Zbog toga gubitnici nisu baš motivirani da se 
gnjave i uzvraćaju borbom jer svaki gubitnik gubi tek nešto malo, a i kad bi 
uspio osujetiti grabež manjine, od toga bi tek malo, neizvjesno i sporo 
profitirao. Od primjera možemo navesti takozvane štetne subvencije: velike 
iznose koje vlade plaćaju industrijama koje bez njih možda ne bi bile 
isplative, na primjer, mnogim lovištima ribe, uzgajivačima šećerne trske u 
Sjedinjenim Državama i uzgajivačima pamuka u Australiji (koje vlada 
neizravno subvencionira time što snosi troškove vode za navodnjavanje). 
Relativno malobrojni ribari i uzgajivači uporno lobiraju za subvencije koje 
čine velik dio njihova prihoda, dok se gubitnici (svi porezni obveznici) 
manje čuju jer se subvencije financiraju tek djelićem novca iz poreza koji se 
razreže svakom građaninu. Osobito je vjerojatno da će mjere koje koriste 
maloj manjini na račun velike većine nastati u određenim vrstama 
demokracija u kojima neke male skupine funkcioniraju kao "klatno": na 
primjer, senatori iz malih država u američkom Senatu ili male vjerske 
skupine u Izraelu koje često održavaju ravnotežu moći u mjeri koja bi teško 
bila moguća u nizozemskom parlamentarnom sustavu. 


Česta vrsta racionalnog lošeg ponašanja jest ponašanje "dobro za 
mene, loše za tebe i sve ostale" - ili, bez uvijanja, "sebičnost". Evo i 
jednostavnog primjera. Većina ribolovaca u Montani lovi pastrvu. 
Nekolicina ribolovaca kojima je draže loviti štuke, velike ribe ribojede koje 
nisu autohtone u zapadnoj Montani, potajno je i nezakonito unijela štuke u 
nekoliko jezera i rijeka u zapadnoj Montani, gdje su pojele pastrve i tako 
uništile tu vrstu ribolova. To je bilo dobro za nekolicinu onih koji su lovili 
štuke, ali loše za znatno veći broj onih koji su lovili pastrve. 

Primjer s više gubitnika i većim dolarskim gubicima jest praksa 
rudarskih poduzeća u Montani koja su sve do 1971. zatvarala rudnike 
ostavljajući da iz njih u rijeke otječu bakar, arsen i kiselina jer država 
Montana nije imala zakon prema kojem bi poduzeća bila dužna očistiti 
rudnik nakon zatvaranja. Savezna država Montana donijela je 1971. takav 
zakon, ali poduzeća su otkrila da mogu vaditi dragocjenu rudu, a zatim 
jednostavno proglasiti bankrot i izbjeći troškove sanacije. Rezultat je bio da 
su oko 500,000.000 dolara troškova za sanaciju rudnika snosili građani 
Montane, a generalni direktori poduzeća U.S. Mining ispravno su uočili da 
im zakon omogućava da uštede novac i ostvare vlastite interese u obliku 
bonusa i visokih plaća tako što će onečistiti okoliš oko rudnika, a teret 
sanacije ostaviti društvu. Mogli bismo navesti bezbroj drugih primjera 
takva ponašanja u poslovnom svijetu, ali ono nije tako univerzalno kako 
neki cinici smatraju. U sljedećem poglavlju istražit ćemo do koje mjere ta 
lepeza mogućih ishoda proizlazi iz činjenice da tvrtke moraju zarađivati u 
okvirima koje im postavljaju propisi, zakoni i stavovi javnosti. 

Jedan osobit oblik sukoba interesa postao je dobro poznat pod 
nazivom "tragedija zajedničkog dobra", a sam je tijesno povezan sa 
sukobima nazvanima  "zatvorenikova dilema" i "logika kolektivnog 
djelovanja". Razmotrimo situaciju u kojoj mnogo potrošača ubire plodove 
od resursa u zajedničkom vlasništvu, poput ribara koji love ribu na nekom 
području oceana ili ovčara koji napasaju ovce na zajedničkom pašnjaku. 
Ako svi budu pretjerano iskorištavali resurs, iscrpit će ga prelovom ili 
prekomjernom ispašom pa će on propasti ili čak nestati, a posljedice će 
trpjeti svi potrošači. Bilo bi, stoga, u zajedničkom interesu svih potrošača 
da se suzdrže i ne iskorištavaju resurs prekomjerno. Međutim, sve dok ne 
postoji djelotvoran propis o tome koliko svaki potrošač smije iskoristiti 
resurs, svaki potrošač imat će pravo razmišljati ovako: "Ako ne ulovim tu 
ribu ili ne pustim ovce da popasu tu travu, to će ionako učiniti neki drugi 


ribar ili pastir pa onda nema smisla da se suzdržavam od prelova ili 
prekomjerne ispaše." U tom slučaju, čovjek će se ispravno racionalno 
ponijeti ako iskoristi resurs prije nego to učini sljedeći potrošač premda 
konačni rezultat takva ponašanja može biti uništenje zajedničkog dobra, a 
otuda i šteta za sve potrošače. 


Premda je ta logika u praksi dovela do pretjeranog iskorištavanja i 
uništenja mnogih zajedničkih resursa, druge resurse ljudi su, unatoč 
ubiranju plodova, uspjeli očuvati stotinama pa i tisućama godina. Nesretno 
je, između ostalog, završila većina važnijih morskih lovišta, propala zbog 
pretjeranog iskorištavanja, te velik dio megafaune (velikih sisavaca, ptica i 
gmazova) koja je izumrla na svim oceanskim otocima ili kontinentima koje 
su ljudi prvi put naselili u posljednjih 50.000 godina. U sretne ishode 
ubrajamo održavanje mnogih lokalnih lovišta, šuma i izvora vode, poput 
lovišta pastrva i sustava navodnjavanja u Montani o kojima sam govorio u 
Poglavlju 1. Ti sretni ishodi počivaju na tri moguća načina postupanja koji 
su nastali iz potrebe da se zajednički resurs očuva, a ipak omogući njegovo 
održivo iskorištavanje. 


Rješenje koje se samo nameće jest to da, na poziv potrošača ili bez 
njega, uskoči vlada ili neka vanjska sila i uvede kvote, kao što su šoguni i 
daimjoi u Japanu u eri Tokugava, carevi Inka u Andama te kneževi i bogati 
zemljoposjednici u Njemačkoj 16. stoljeća uveli kvote na sječu drveća. To, 
međutim, nije praktično u svim situacijama (na primjer, u slučaju otvorenog 
oceana), a katkad iziskuje prevelike troškove upravljanja i nadzora. Drugo 
je rješenje privatizirati resurs, to jest, podijeliti ga na površine u 
pojedinačnom vlasništvu, što će motivirati svakog vlasnika da njime 
razborito gospodari u vlastitom interesu. Ta metoda primijenjena je na neke 
šume u seoskom vlasništvu u Japanu u eri Tokugava. Ipak, neke resurse 
(poput životinja i riba selica) nije moguće podijeliti, a s uljezima će 
pojedinačni vlasnici možda imati još više problema nego obalna straža ili 
policija. 

Preostalo rješenje za tragediju zajedničkog dobra jest da potrošači 
prepoznaju zajedničke interese i sami odrede, provedu i pridržavaju se 
razboritih kvota iskorištavanja resursa. To se može dogoditi samo ako je 
zadovoljen cijeli niz uvjeta: da su potrošači homogena skupina; da su 
naučili jedni drugima vjerovati i međusobno komunicirati; da smatraju da 
im je budućnost zajednička i da će resurs prepustiti nasljednicima; da se 
mogu i smiju sami organizirati i nadzirati resurs; da su čvrsto utvrđene 


granice resursa i veličina grupacije koja ga iskorištava. Dobar je primjer 
slučaj prava na vodu za navodnjavanje u Montani, o kojem smo govorili u 
Poglavlju 1. Premda je dodjela tih prava uređena zakonom, rančeri danas 
ponajviše poštuju odluke povjerenika za vodu kojeg sami biraju, a sporove 
više ne rješavaju na sudu. Drugi takvi primjeri homogenih skupina koje 
razborito gospodare resursima koje će, nadaju se, ostaviti djeci otočani su 
na Tikopiji, brđani u Novoj Gvineji, članovi indijskih kasti i druge skupine 
o kojima smo govorili u Poglavlju 9. Tim malim skupinama, zajedno s 
Islanđanima (Poglavlje 6) i Japancima iz ere Tokugava, kao većima, dodatni 
motiv za dogovor bila je posvemašnja izoliranost: cijeloj skupini bilo je 
jasno da će u doglednoj budućnosti morati opstajati samo uz pomoć 
vlastitih resursa. Takve skupine znale su da se ne mogu izvlačiti na poznatu 
izliku "TNMP", koja se često čuje, a recept je za loše gospodarenje: "To 
nije moj problem, to je problem nekoga drugoga." 

Do sukoba interesa koji za sobom povlači racionalno ponašanje često 
dolazi kad glavni potrošač ne vidi dugoročni interes u očuvanju resursa, ali 
ga vidi društvo u cjelini. Na primjer, tropske prašume danas u komercijalne 
svrhe velikim dijelom iskorištavaju međunarodna drvna poduzeća koja, 
obično, kratkoročno zakupe zemljište u jednoj zemlji, posijeku prašumu na 
cijelom zakupljenom zemljištu, a zatim se presele u drugu zemlju. Drvna 
poduzeća su ispravno uočila da će, jednom kad su platila zakup, interese 
najbolje ostvariti ako što je brže moguće posijeku šumu, pogaze sve 
dogovore o ponovnom pošumljavanju zemljišta i odu. Na taj su način 
uništila većinu nizinskih šuma na Malajskom poluotoku, zatim na Borneu 
pa na Salamunskim otocima i Sumatri, danas ih uništavaju na Filipinima, a 
uskoro će i na Novoj Gvineji, u Amazoni i u porječju Konga. Prema tome, 
ono što je dobro za drvna poduzeća loše je za domaće ljude, koji gube izvor 
šumskih plodova i drvnih proizvoda i trpe posljedice kao što su erozija i 
taloženje mulja u rijekama. Loše je i za zemlju u cjelini, koja gubi ponešto 
od biološke raznolikosti i temelje održivog šumarstva. Ishod ovog sukoba 
interesa, kad je posrijedi zemljište u kratkoročnom zakupu, suprotstavlja se 
čestom slučaju da drvno poduzeće posjeduje zemljište, unaprijed predviđa 
sječu stabala, a možda i shvaća da mu je dugoročno planiranje u interesu 
(kao i u interesu domaćih ljudi i cijele zemlje). Sličan kontrast uočili su 20- 
ih godina prošlog stoljeća kineski seljaci, usporedivši loše strane 
izrabljivanja dviju vrsta mjesnih vojskovođa. Teško je kad vas izrabljuje 
"stacionarni razbojnik", to jest vojskovođa s čvrstim pozicijama u nekom 


mjestu, koji bi seljacima barem ostavio dovoljno resursa da mogu u idućim 
godinama proizvesti više plijena. Još gore je kad vas izrabljuje "lutajući 
razbojnik", vojskovođa koji, poput drvnog poduzeća s kratkoročnim 
zakupom, ne bi ostavio ništa seljacima u kraju koji je popljačkao nego bi 
samo krenuo dalje, u pljačku seljaka negdje drugdje. 

Nadalje, do sukoba interesa koji za sobom povlači racionalno 
ponašanje dolazi i kad se interesi političke elite na vlasti sukobe s 
interesima cijelog društva. Posebno ako se može izolirati od posljedica 
svojih postupaka, elita će vjerojatno činiti ono što njoj samoj donosi zaradu 
i neće mariti šteti li na taj način svima ostalima. Takvi sukobi interesa, koje 
je žestoko utjelovljavao diktator Trujillo u Dominikanskoj Republici te 
vladajuća elita Haitija, sve su češći u današnjim Sjedinjenim Državama, 
gdje bogataši obično žive u ograđenim kompleksima (slika 36) i piju vodu 
iz boce. Na primjer, generalni direktori Enrona ispravno su izračunali da si 
mogu pribaviti goleme količine novca ako opljačkaju riznicu tvrtke i time 
naude svim dioničarima te da će iz svoje hazardne igre vjerojatno izaći 
neozlijeđeni. 

Kroz cijelu pisanu povijest, kraljevi, glavari i političari, zaokupljeni 
sami sobom, redovito su svojim postupcima ili pak pasivnošću uzrokovali 
društvene slomove, što se odnosi i na postupke ili pasivnost kraljeva Maja, 
vođa grenlandskih Norvežana i političara današnje Ruande o kojima smo 
govorili u ovoj knjizi. Barbara Tuchman posvetila je knjigu March of Folly 
glasovitim povijesnim primjerima pogubnih odluka, od odluke Trojanaca da 
uvedu trojanskog konja u utvrdu, preko renesansnih papa koji su 
postupcima izazvali pojavu protestantizma pa do odluke Nijemaca da u 
Prvom svjetskom ratu udu u neograničeni podmornički rat (i time potaknu 
Ameriku da im objavi rat) te japanskog napada na Pearl Harbor, koji je 
slično naveo Ameriku da 1941. ude u Drugi svjetski rat. Kako Barbara 
Tuchman jezgrovito kaže: "Glavna sila koja utječe na političku ludost je 
žudnja za moći, koju je Tacit nazvao 'najbesramnijom od svih strasti'." Kao 
rezultat žudnje za moći, glavari Uskršnjeg otoka i kraljevi Maja postupali 
su tako da su sječu šuma ubrzali, a ne spriječili: njihov status ovisio je o 
tome hoće li podići veće kipove i spomenike od suparnika. Bili su do te 
mjere uvučeni u spiralu natjecanja da bi glavar ili kralj koji je, radi poštede 
šuma, podigao manje kipove ili spomenike bio prezren i svrgnut. To se 
redovito događalo s natjecanjima u prestižu jer se u njima ne razmišlja 
dugoročno. 


I obratno, mogućnost da uočeni problemi radi sukoba interesa između 
elite i masa ostanu neriješeni mnogo je manja u društvima u kojima se elita 
ne može izolirati od posljedica svojih postupaka. Vidjet ćemo u posljednjem 
poglavlju da visoka ekološka svijest Nizozemaca (i njihovih političara) 
proizlazi iz činjenice da većina stanovništva - i političari i mase - žive na 
zemlji ispod razine mora, gdje između njih i utapanja stoje samo nasipi, 
tako da bi političari nerazumnim zemljišnim planiranjem ugrozili i sami 
sebe. Isto tako, "veliki ljudi" iz novogvinejskih brda žive u istim kolibama 
kao i svi ostali, traže drvo za ogrjev i gradnju gdje i svi ostali te su zato 
imali snažan motiv da riješe potrebu svojeg društva za održivim 
šumarstvom (Poglavlje 9). 

koko 


Svi ovi primjeri s prethodnih nekoliko stranica prikazuju situaciju u 
kojoj društvo propušta riješiti uočene probleme zato što nekim ljudima 
odgovara da oni ostanu neriješeni. Nasuprot tom takozvanom racionalnom 
ponašanju, ostali propusti pri pokušaju rješavanja uočenih problema 
pripadaju kategoriji koju društvene znanosti nazivaju "iracionalnim 
ponašanjem": to jest, ponašanjem koje je štetno za sve. Do takvog 
iracionalnog ponašanja često dolazi kad se svatko od nas kao pojedinac 
nade u sukobu vrednota: možda ne priznajemo da je status quo loš jer 
pogoduje nekoj duboko ukorijenjenoj vrednoti koje se čvrsto držimo. 
"Ustrajnost u grešci", "glupost", "odbijanje zaključivanja iz negativnih 
znakova" i "mentalni zastoj ili stagnacija", neki su od izraza kojima Barbara 
Tuchman ocrtava tu uobičajenu ljudsku osobinu. Psiholozi se služe izrazom 
"učinak propalih troškova" za jednu sličnu osobinu: nevoljko odustajemo 
od planova (ili prodajemo dionice) u koje smo već mnogo uložili. 


Religiozne vrednote obično su posebno duboko ukorijenjene i stoga 
su česti uzroci pogubnog ponašanja. Na primjer, sječa šuma na Uskršnjem 
otoku bila je velikim dijelom religiozno motivirana: sjeklo se da se dobiju 
trupci za prijevoz i podizanje gorostasnih kamenih kipova koji su bili 
predmet štovanja. U isto vrijeme, ali 14.500 kilometara dalje i na suprotnoj 
polutci, grenlandski Norvežani držali su se svojih kršćanskih religioznih 
vrednota. Zbog tih vrednota, europskog identiteta, konzervativnog načina 
života u oporom okolišu, gdje je većina inovacija zapravo propadala, i 
izrazito komunalnog društva koje se međusobno pomagalo, opstali su 
stoljećima. Međutim, zbog tih divljenja vrijednih (i dugo vremena 
uspješnih) značajki, nisu drastično promijenili način života i selektivno 


usvojili eskimsku tehnologiju koja im je mogla pomoći da opstanu još 
dulje. 

U modernom svijetu ima napretek i svjetovnih primjera divljenja 
vrijednih vrednota kojih se držimo u uvjetima u kojima više nemaju smisla. 
Australci su iz Britanije donijeli tradiciju uzgoja ovaca radi vune, visoke 
cijene zemljišta i poistovjećivanje s Britanijom te ostvarili pothvat izgradnje 
demokracije Prvoga svijeta daleko od svih ostalih (osim Novog Zelanda), 
ali sada počinju uviđati da te vrednote imaju i loše strane. Danas stanovnici 
Montane tako nevoljko rješavaju probleme koje su im donijeli rudarstvo, 
drvna industrija i stočarske farme zato što su te tri industrije bile stupovi 
gospodarstva u Montani i tijesno su se vezivale uz pionirski duh i identitet 
Montane. Stanovnici Montane su, jednako tako, bili pioniri što se tiče 
slobode pojedinca i samodostatnosti i stoga nevoljko prihvaćaju novu 
potrebu da vlada planira namjenu zemljišta i ograničava prava pojedinca. 
Zbog odlučne namjere da ne ponovi greške kapitalizma, komunistička Kina 
prezrela je brigu za okoliš kao još jednu kapitalističku grešku i tako se 
opteretila golemim ekološkim problemima. Ideal Ruanđana o velikoj 
obitelji bio je prikladan u stara vremena visoke smrtnosti djece, ali u 
današnje vrijeme doveo je do pogubne eksplozije stanovništva. Čini mi se 
da velik dio ustrajnog protivljenja brizi za okoliš u današnjem Prvom 
svijetu potječe od vrednota koje su ljudi stekli još u djetinjstvu i o kojima 
poslije nikad nisu iznova promislili, "vladari i političari paze da ideje s 
kojima su počeli vladati ostanu netaknute", da još jednom citiram Barbaru 
Tuchman. 


Odluka o tome treba li odustati od nekih temeljnih vrednota kad one 
postanu nespojive s opstankom bolna je i teška. U kojem trenutku ćemo kao 
pojedinci radije umrijeti nego napraviti kompromis i živjeti? I u današnje 
vrijeme milijuni ljudi našli su se pred odlukom hoće li, kako bi spasili 
vlastiti život, izdati prijatelje ili rođake, pristati na pokvarenu diktaturu, 
živjeti gotovo kao robovi ili pobjeći iz zemlje. Nacije i društva katkad 
moraju o sličnim stvarima kolektivno odlučivati. 


Sve takve odluke imaju značajke kockanja jer obično ne možemo biti 
sigurni hoće li se pridržavanje temeljnih vrijednosti pokazati kobnim, niti 
(obratno) hoće li odustajanje od njih osigurati opstanak. Trudeći se da i 
dalje žive kao kršćanski poljoprivrednici, grenlandski su Norvežani zapravo 
donosili odluku da će radije umrijeti kao kršćanski poljoprivrednici nego 
živjeti kao Eskimi; u toj su igri izgubili. Od pet malih istočnoeuropskih 


zemalja kojima je zaprijetila premoćna sila ruskih armija, Estonci, Letonci i 
Litvanci predali su nezavisnost 1939. bez borbe, Finci su se borili 
1939.-1940. i očuvali nezavisnost, dok su se Mađari borili 1956. i izgubili 
nezavisnost. Tko od nas može reći koja je zemlja postupila mudrije i tko je 
mogao unaprijed znati da će samo Finci izaći kao pobjednici iz igre u koju 
su se upustili? 

Možda je sama bit uspjeha ili neuspjeha jednog društva u tome zna li 
kojih se temeljnih vrednota valja i dalje držati, a koje, kad se vremena 
promijene, treba odbaciti i zamijeniti novim vrednotama. Najmoćnije 
svjetske zemlje odustale su u posljednjih 60 godina od odavno uvriježenih 
vrednota na kojima je počivao nacionalni imidž, dok se nekih drugih drže i 
danas. Britanija i Francuska odustale su od stoljećima stare uloge svjetskih 
sila koje nezavisno djeluju; Japan je odustao od vojne tradicije i oružanih 
snaga; Rusija je odustala od dugog eksperimenta s komunizmom. 
Sjedinjene Države odstupile su u značajnoj mjeri (ali nipošto u cijelosti) od 
nekadašnjih vrednota poput ozakonjene rasne diskriminacije, homofobije, 
podčinjenosti žena i seksualne represije. Australija upravo preispituje svoj 
status ruralnog poljoprivrednog društva s britanskim identitetom. Možda su 
uspješna društva i pojedinci oni koji hrabro donesu te teške odluke i imaju 
sreću da pobijede u igri u koju su se upustili. Danas se svijet kao cjelina 
nalazi pred sličnim odlukama o ekološkim problemima, o čemu ćemo 
govoriti u posljednjem poglavlju. 

koko 


To su primjeri kako zbog iracionalnog ponašanja povezanog sa 
sukobom vrednota društvo pokuša ili ne pokuša riješiti uočene probleme. 
Nadalje, jedan od uobičajenih iracionalnih motiva za nerješavanje problema 
jest da širokoj javnosti mogu biti odbojni oni koji prvi uoče problem i na 
njega se požale - kao što joj je odbojna bila tasmanijska Stranka zelenih 
koja je prva prosvjedovala protiv unošenja lisica u Tasmaniju. Javnost se 
može oglušiti na upozorenja zato što se ispostavilo da su prethodna 
upozorenja bila lažna, što pokazuje Ezop u basni o zlosretnoj sudbini 
dječaka-pastira koji je stalno vikao: "Vuk!" pa su njegove pozive za pomoć 
ignorirali kad se vuk doista pojavio. Javnost može izbjegavati odgovornost 
uz izliku TNMP (str. 489: "To nije moj problem"). 


Do iracionalnog neuspjeha u pokušaju rješavanja problema često 
jednim dijelom dolazi zato što u jednom te istom pojedincu tinja sukob 


između kratkoročnih i dugoročnih motiva. Ruandski i haićanski seljaci te 
milijarde drugih ljudi u današnjem svijetu, očajnički su siromašni i misle 
samo na to hoće li sutra imati što jesti. Siromašni ribari u tropskim 
koraljnim područjima love ribu među koraljnim grebenima dinamitom i 
cijanidom (uništavajući usput i grebene) kako bi danas nahranili djecu, s 
punom sviješću da time uništavaju buduća sredstva za život. I vlade 
redovito imaju kratkoročan fokus: osjećaju se zatrpanima prijetećim 
katastrofama i obraćaju pozornost samo na probleme koji su na rubu 
eksplozije. Na primjer, moj prijatelj, tijesno povezan sa sadašnjom 
saveznom vladom u Washingtonu, D. C, ispričao mi je da je kad je prvi put 
došao u Washington nakon izbora 2000. otkrio da novi čelnici vlade imaju, 
kako ga je nazvao, "fokus od tri mjeseca": razgovarali su samo o onim 
problemima koji bi mogli izazvati katastrofu u sljedeća tri mjeseca. 
Ekonomisti nastoje racionalno opravdati te iracionalne fokuse na 
kratkoročnu dobit "diskontiranjem" buduće dobiti. To jest, tvrde da je 
možda bolje danas iskoristiti resurs nego ostaviti neki njegov dio netaknut 
radi iskorištavanja u budućnosti, s obrazloženjem da bi se profit od 
današnjeg iskorištavanja mogao uložiti pa bi, zbog kamate koja bi se 
nakupila od danas do nekog alternativnog budućeg trenutka iskorištavanja, 
današnje iskorištavanje donijelo veću vrijednost nego buduće. U tom 
slučaju, loše posljedice snosi sljedeći naraštaj, koji danas ne može ni glasati 
ni žaliti se. 

Zbog kojih još razloga ljudi iracionalno odbijaju riješiti uočen 
problem, o tome možemo samo nagađati. Jedan je razlog dobro poznata 
pojava prilikom kratkoročnog odlučivanja, a naziva se "psihologijom 
gomile". Pojedince koji se nadu u velikoj koherentnoj skupini ili gomili, 
osobito onoj koja je emocionalno uzbuđena, može to uzbuđenje ponijeti da 
podržavaju odluke skupine premda je lako moguće da bi isti pojedinci 
odbacili takvu odluku ako bi o njoj mogli sami na miru porazmisliti. Kako 
je napisao njemački dramatičar Schiller: "Svaki pojedinac, kad ga se uzme 
kao pojedinca, prilično je osjetljiv i razuman - kao pripadnik gomile, on 
smjesta postaje glupan." Od povijesnih primjera psihologije gomile na djelu 
spomenimo oduševljenje kasne srednjovjekovne Europe križarskim 
ratovima, mahnito ulaganje u sadnice pomodnih tulipana u Nizozemskoj, 
koje je vrhunac doseglo između 1634. i 1636. ("tulipomanija"), povremene 
provale lova na vještice poput suđenja vješticama u Salemu 1692. i gomila 


koje su vješti nacistički propagandisti 30-ih godina prošlog stoljeća na 
masovnim skupovima tjerali u divlji zanos. 

Umjereniju, ograničenu analogiju psihologije gomile, koja se javlja u 
skupinama ljudi koji odlučuju, Irving Janis nazvao je "grupno razmišljanje". 
Osobito kad mala, složna skupina (poput savjetnika predsjednika 
Kennedyja u vrijeme krize u Zaljevu svinja ili savjetnika predsjednika 
Johnsona u vrijeme eskalacije vijetnamskog rata) odlučuje pod stresnim 
okolnostima, njezinim se članovima događa da zbog stresa i potrebe za 
uzajamnom potporom i odobravanjem, potisnu dvojbe i kritičko 
razmišljanje, prepuste se  iluzijama, prerano postignu dogovor i, 
naposljetku, donesu pogubne odluke. Ni psihologija gomile ni skupno 
razmišljanje ne moraju biti na djelu samo nekoliko sati, mogu potrajati i 
godinama: neizvjesno je koliko doprinose pogubnim odlukama o ekološkim 
problemima koji se, pak, razvijaju desetljećima ili stoljećima. 

Kao posljednji neprovjereni razlog za iracionalni neuspjeh u pokušaju 
rješavanja uočenog problema spomenut ću psihološko poricanje. To je 
tehnički izraz s precizno definiranim značenjem u individualnoj psihologiji, 
a preuzela ga je pop-kultura. Ako nešto što opazite pobudi u vama osjećaj 
boli, moguće je da ga podsvjesno potisnete ili zaniječete kako biste izbjegli 
nepodnošljivu bol premda se u praksi može pokazati da je ignoriranje onoga 
što ste opazili pogubno za vas. Ti bolni osjećaji najčešće su strah, tjeskoba i 
žalost. Tipični su primjeri situacije kad se blokiraju sjećanja na zastrašujuće 
iskustvo ili kad se ne želi razmišljati o mogućnosti da nečiji muž, žena, 
dijete ili najbolji prijatelj umire jer je ta misao toliko bolna i tužna. 

Uzmimo za primjer usku kotlinu ispod visoke brane, u kojoj bi u 
slučaju da brana pukne poplava potopila ljude na velikoj udaljenosti duž 
kotline. Kad su istraživači javnog mnijenja pitali ljude nizvodno od brane 
boje li se da bi ona mogla puknuti, ne čudi da je takva mogućnost najmanje 
plašila ljude daleko nizvodno od brane i da je strah od nje rastao kako se 
bližilo brani. Pucanja brane najviše su se bojali ljudi koji žive nekoliko 
kilometara ispod nje, no začudo, kad dođete sasvim blizu brani, ustanovit 
ćete da se tu ljudi uopće ne boje da će ona puknuti! To jest, ljudi koji žive 
neposredno pod branom, oni koje bi poplava gotovo sigurno potopila ako 
brana pukne, tvrde da nisu zabrinuti. To je zbog psihološkog poricanja: 
jedini način da sačuvaju zdrav razum dok svakog dana gledaju branu jest 
poricati mogućnost da bi ona mogla puknuti. Premda je psihološko 


poricanje dobro poznata pojava u individualnoj psihologiji, čini se 
vjerojatnim da vrijedi i u grupnoj psihologiji. 
koko 


Na koncu, čak i kad je predvidjelo, uočilo ili pokušalo riješiti 
problem, društvo ga ni tada ne mora riješiti zbog shvatljivih mogućih 
razloga: možda je problem tako velik da ga uz postojeće kapacitete ne 
možemo riješiti, možda postoji rješenje, ali je tako skupo da je gotovo 
neizvedivo ili se sami premalo trudimo i činimo to prekasno. Neka iskušana 
rješenja izjalove se i samo pogoršaju problem, kao što je bio slučaj s 
morskim krastačama u Australiji, koje su uvezene radi suzbijanja kukaca 
nametnika ili sa suzbijanjem šumskih požara na američkom zapadu. Mnoga 
propala društva (poput srednjovjekovnog Islanda) nisu imala iscrpno znanje 
o okolišu, uz kakvo mi danas bolje izlazimo na kraj s problemima koji su 
njih mučili. Za neke druge slične probleme ni danas ne postoji rješenje. 


Primjerice, prisjetite se Poglavlja 8 o konačnoj propasti grenlandskih 
Norvežana nakon četiri stoljeća opstanka na Grenlandu. Okrutna je 
stvarnost da u posljednjih 5000 godina, zbog hladne grenlandske klime i 
ograničenih, nepredvidljivo promjenjivih resursa tog otoka, ljudi, usprkos 
trudu, nikako ne uspijevaju zasnovati dugotrajno održivo gospodarstvo. 
Četiri uzastopna vala indijanskih lovaca-skupljača pokušala su ondje opstati 
i na koncu su propala još prije propasti Norvežana. Eskimi su bili najbliže 
uspjehu jer su 700 godina uspijevali živjeti samodostatno, ali bio je to težak 
život s mnogo izgladnjelih. Današnji Eskimi nisu više spremni prehranjivati 
se tradicionalno, uz pomoć kamenog oruđa i saonica s psećom zapregom te 
lovom na kitove ručnim harpunom s kožnih brodova, nego i oni žele 
uvezenu tehnologiju i hranu. Vlada današnjeg Grenlanda još nije razvila 
samostalno gospodarstvo koje ne ovisi o stranoj pomoći. Opet je 
eksperimentirala sa stokom kao što su eksperimentirali i Norvežani, na 
kraju od nje odustala, a još subvencionira uzgajivače ovaca koji sami ne 
mogu ostvariti profit. Uzevši sve ovo u obzir, ne čudi nas što su grenlandski 
Norvežani naposljetku propali. Jednako tako, konačna "propast" naroda 
Anasazi na američkom jugozapadu mora se razmotriti u kontekstu mnogih 
drugih, na koncu "propalih", pokušaja = zasnivanja dugotrajnih 
poljoprivrednih društava u tom okolišu, tako negostoljubivom prema 
poljoprivredi. 


Problemima koji su i danas neriješeni pripadaju i problemi s 
unesenim vrstama štetočina koje često, jednom udomaćene, više nije 
moguće istrijebiti ni suzbiti. Na primjer, država Montana i danas troši 
najmanje stotinu milijuna dolara godišnje na iskorjenjivanje šibaste 
mlječike i ostalih uvezenih vrsta korova. I to ne zato što ih stanovnici 
Montane nisu pokušali iskorijeniti nego jednostavno zato što je to zasad 
nemoguće. Šibasta mlječika ima korijenje duboko 6 metara, predugo da bi 
se biljka ručno iščupala, a specifične kemikalije za suzbijanje korova stoje 
do 800 dolara po galonu. U trajnoj borbi protiv zečeva, Australci su iskušali 
ograde, lisice, pucanje, buldožere, virus miksomatoze i calicivirus i zasad 
im nisu uspjeli stati na kraj. 


Problem katastrofalnih šumskih požara u sušnim dijelovima 
američkih Visokih ravnjaka vjerojatno bi se donekle obuzdao kad bi se 
primijenile gospodarske tehnike za smanjenje gorive materije, kad bi se, na 
primjer, mehanički prorjeđivao nov izrast u podnožju stabala i uklanjala 
usahla pala stabala. Na žalost, smatra se da bi provedba tog rješenja na 
sveopćoj razini bila toliko skupa da je naprosto neizvediva. I sudbina 
floridskog mrkog obalnog strnadara ilustrira neuspjeh do kojeg je došlo 
zbog troškova kao i zbog uobičajenog odugovlačenja  ("premalo, 
prekasno"). Dok je stanište tog vrapca nestajalo, djelovanje se odlagalo 
zbog svađa oko toga smanjuje li se stanište doista toliko kritično. Do kraja 
80-ih godina prošlog stoljeća, kad je Služba za divljač, ribe i ptice najzad 
otkupila preostalo stanište po visokoj cijeni od 5,000.000 dolara, ono je 
toliko propalo da su vrapci izumrli. Tada je buknula svađa oko toga treba li 
posljednje, uhvaćene vrapce spariti s jako im srodnim Scottovim obalnim 
strnadarom pa zatim opet dobiti čišćeg mrkog obalnog strnadara križanjem 
unatrag dobivenih hibrida. Kad je dozvola za parenje konačno odobrena, ti 
posljednji zarobljeni strnadari bili su stari i neplodni. I očuvanje staništa i 
sparivanje uhvaćenih ptica bili bi jeftiniji i imali više izgleda za uspjeh da 
su započeti ranije. 

koko 


Prema tome, ljudska društva i manje skupine mogu donijeti pogubne 
odluke zbog cijelog niza razloga: ne moraju predvidjeti problem, ne moraju 
ga uočiti kad se pojavi, ne moraju ga pokušati riješiti kad ga uoče i ne 
moraju uspjeti u pokušajima da ga riješe. Ovo poglavlje započeo sam 
pričom o tome kako moji studenti i Joseph Tainter nisu vjerovali da društva 
mogu dopustiti da ih problemi s okolišem nadvladaju. Sada, na kraju 


poglavlja, izgleda da smo se približili drugoj krajnosti: utvrdili smo 
mnoštvo razloga zbog kojih društva mogu propasti. Svatko od nas može se, 
za svaki razlog pojedinačno, iz vlastitog životnog iskustva sjetiti neke 
njemu poznate skupine koja baš zato nije uspjela izvršiti neku zadaću. 

Međutim, jasno je i da društva u pravilu ne propuštaju riješiti svoje 
probleme. Da propuštaju, svi bismo već bili mrtvi ili bismo pak opet živjeli 
onako kako se živjelo u kameno doba, prije 13.000 godina. Slučajevi 
neuspjeha dovoljno su značajni da opravdavaju pisanje knjige o njima - 
knjige određene dužine, o točno određenim društvima, koja nije 
enciklopedija svih društava u povijesti. U Poglavlju 9 pobliže smo govorili 
o nekim primjerima koje smo izveli iz većine uspješnih društava. 

Zašto, dakle, neka društva uspijevaju, a druga propadaju, na one 
brojne načine o kojima smo govorili u ovom poglavlju? Dijelom, naravno, i 
zbog okolišnih razlika, više nego zbog društvenih razlika: neki okoliši su 
mnogo tvrdi orasi od drugih. Na primjer, hladni, izolirani Grenland bio je 


.v_ e... 


.v_ e... 


izoliranoga, ekvatorijalnog, uglavnom brdovitog Tahitija, gdje su možda u 
jednom trenutku živjeli preci stanovnika Uskršnjeg otoka. No, to je samo 
polovica priče. Da ustvrdim da su takve razlike u okolišu bile jedini razlog 
za različite ishode, uspjeh ili neuspjeh društava, s pravom biste me optužili 
za "ekološki determinizam", gledište koje nije popularno među 
stručnjacima za društvene znanosti. Uistinu, iako je ljudskim društvima 
zbog ekoloških uvjeta u nekim okolišima zacijelo teže održati se nego 
drugdje, društvo i dalje ima veliku slobodu da se vlastitim postupcima spasi 
ili osudi. 

Široka je tema zašto su neke skupine (ili pojedinačni vođe) krenule 
jednim od putova u propast o kojima govorimo u ovom poglavlju dok druge 
nisu. Na primjer, zašto je carstvo Inka uspjelo iznova pošumiti svoj sušan i 
hladan okoliš, dok stanovnici Uskršnjeg otoka i grenlandski Norvežani u 
tome nisu uspjeli? Odgovor dijelom ovisi o osobitostima konkretnih 
pojedinaca i ne može se predvidjeti. No i dalje se nadam da dublje 
razumijevanje potencijalnih uzroka neuspjeha o kojima govorimo u ovom 
poglavlju može pomoći planerima da tih uzroka postanu svjesni i izbjegnu 
ih. 


Izvanredan primjer korisne primjene takvog dubljeg razumijevanja 
jest posve različito razmišljanje predsjednika Kennedyja i njegovih 
savjetnika o dvije uzastopne krize u kojima su sudjelovale Kuba i 
Sjedinjene Države. Početkom 1961. zapali su u loše skupno odlučivanje 
koje je urodilo pogubnom odlukom o pokretanju invazije na Zaljev svinja, 
koja je sramotno propala i dovela do mnogo opasnije kubanske raketne 
krize. Kako je u knjizi Groupthink istaknuo Irving Janis, u razmišljanjima o 
Zaljevu svinja djelovale su brojne značajke koje obično dovode do loših 
odluka pa su tako sudionici preuranjeno postigli osjećaj tobožnjeg 
jednoglasja, potiskujući osobne dvojbe i ne izražavajući suprotna stajališta, 
a vođa skupine (Kennedy) raspravu je vodio tako da neslaganje svede na 
najmanju mjeru. U razmišljanjima o kubanskoj raketnoj krizi, čiji su 
protagonisti opet bili Kennedy i mnogi savjetnici iz prijašnje krize, 
izbjegnute su te značajke i razmišljalo se po načelima produktivnog 
odlučivanja pa je Kennedy, na primjer, naložio sudionicima da razmišljaju 
skeptično, dopuštao da se rasprava slobodno razvija, podskupine su se 
sastajale zasebno, a povremeno je izlazio iz prostorije kako prisutnošću ne 
bi pretjerano utjecao na raspravu. 


Zašto se u tim dvjema kubanskim krizama odlučivalo na tako različite 
načine? Uvelike i zbog toga što je sam Kennedy, nakon fijaska u Zaljevu 
svinja 1961., dobro promislio o tome što je pošlo po zlu prilikom 
odlučivanja, a i savjetnicima je naložio da o tome temeljito promisle. Na 
temelju tog razmišljanja, 1962. promišljeno je promijenio način vođenja 
savjetničkih rasprava. 

U ovoj knjizi razmišljali smo o glavarima na Uskršnjem otoku, 
kraljevima Maja, političarima moderne Ruande i ostalim vođama koji su 
bili previše zaokupljeni vlastitom željom za vlašću da bi obratili pozornost 
na temeljne probleme društva pa je potrebno radi ravnoteže prisjetiti se 
ostalih uspješnih čelnika, osim samog Kennedyja. Kad netko, onako hrabro 
kao Kennedy, riješi eksplozivnu krizu, zaslužuje naše divljenje. Ipak, čelnik 
mora imati drukčiju vrstu hrabrosti da bi predvidio rastući ili tek 
potencijalni problem i smjelo ga počeo rješavati, ne čekajući da eksplodira 
u obliku krize. Takvi čelnici izlažu se kritikama ili ismijavanju zato što 
djeluju prije nego svima postane jasno da je potrebno nešto poduzeti. 
Međutim, postoji mnogo takvih hrabrih, upućenih, snažnih čelnika koji 
zaslužuju naše divljenje. Recimo, šoguni iz ranog razdoblja Tokugava, koji 
su obuzdali sječu šuma u Japanu mnogo prije no što je dospjela do stadija 


deforestacije na Uskršnjem otoku; Joaquin Balaguer, koji je (bez obzira na 
motive) čvrsto podupro mjere ekološke zaštite istočne, dominikanske strane 
Hispaniole, dok njegovi kolege nisu zaštitili svoju, zapadnu, haićansku 
stranu; glavari na Tikopiji koji su donijeli odluku da se na otoku istrijebe 
razorne svinje, unatoč tome što se svinja u Melaneziji visoko cijeni; kineski 
čelnici koji su uveli obvezno planiranje obitelji znatno prije no što je 
prenaseljenost u Kini dosegla razinu prenaseljenosti u Ruandi. Među te 
divljenja vrijedne čelnike pripadaju njemački kancelar Konrad Adenauer i 
ostali zapadnoeuropski čelnici koji su poslije Drugog svjetskog rata odlučili 
žrtvovati zasebne nacionalne interese radi pokretanja integracije Europe u 
Europsku ekonomsku zajednicu, s glavnim motivom da se rizik od još 
jednog takvog europskog rata svede na najmanju moguću mjeru. Ne 
trebamo se diviti samo tim hrabrim čelnicima nego i onim hrabrim 
narodima - Fincima, Mađarima, Britancima, Francuzima, Japancima, 
Rusima, Amerikancima, Australcima i drugima - koji su odlučili za koje se 
temeljne vrednote vrijedi boriti, a koje više nemaju smisla. 


Ti primjeri hrabrih čelnika i hrabrih naroda ulijevaju mi nadu. Zbog 
njih vjerujem da je ova knjiga o naizgled pesimističnoj temi zapravo 
optimistična. Ako dobro razmislimo o uzrocima neuspjeha u prošlosti, 
možda se i mi, poput predsjednika Kennedyja 1961. i 1962., popravimo i 
povećamo izglede za uspjeh u budućnosti (slika 32). 


POGLAVLJE 15 
Velike tvrtke i okoliš: drukčiji uvjeti, drukčiji ishodi 
Crpljenje resursa 8 Dva naftna polja a Motivi 
naftnih kompanija s Metalno rudarstvo i Motivi 
rudarskih kompanija s Razlike među rudarskim 
kompanijama 8 Drvna industrija s Vijeće za upravljanje 
šumama Ribarska industrija B Tvrtke i javnost 


Opstanak svih modernih društava ovisi o crpljenju prirodnih resursa, 
kako neobnovljivih (poput nafte i kovina), tako i obnovljivih (poput drva i 
ribe). Najveći dio energije dobivamo iz nafte, plina i ugljena. Gotovo sva 
naša oruđa, posude, strojevi, vozila i zgrade napravljeni su od metala, drva 
ili od petrokemijski dobivene plastike i ostalih sintetičkih materijala. 
Pišemo i tiskamo na papiru dobivenom od drva. Naš su glavni prirodni 
izvor hrane ribe i drugi plodovi iz mora. U desecima zemalja, gospodarstvo 
se uvelike zasniva na baznim industrijama: na primjer, od triju zemalja u 
kojima sam najviše terenski radio, u Indoneziji su stupovi gospodarstva 
drvna industrija i rudarstvo, na Salamunskim otocima drvna industrija i 
ribarstvo, a u Papui Novoj Gvineji nafta, plin, rudarstvo i (sve više) drvna 
industrija. Dakle, naša društva ovise o crpljenju tih resursa: pitanje je samo 
gdje, koliko i kako ih crpimo. 

Budući da u projekt crpljenja resursa obično treba unaprijed uložiti 
velik kapital, većinu takvih poslova rade velike tvrtke. Dobro su poznata 
sporenja između ekologa i velikih tvrtki, koji jedni druge obično 
doživljavaju kao neprijatelje. Ekolozi krive kompanije da nanose štetu 
ljudima tako što narušavaju okoliš i redovito stavljaju financijske interese 
tvrtke ispred javnog dobra. Da, te optužbe često su istinite. 


I obratno, tvrtke krive ekologe da su redovito neupućeni i 
nezainteresirani za stvarnost poslovanja, da ignoriraju želje domaćih ljudi i 
vlada domaćina za radnim mjestima i razvojem, da stavljaju dobrobit ptica 
iznad dobrobiti ljudi i da ne odaju priznanje tvrtkama ni kad provode dobru 
ekološku politiku. Da, i te optužbe su često istinite. 

U ovom poglavlju ustvrdit ću da se interesi velikih tvrtki, ekologa i 
društva u cjelini preklapaju mnogo češće nego što se čini iz cijelog tog 
uzajamnog optuživanja. No u mnogim drugim slučajevima doista postoji 


sukob interesa: ono što tvrtki, barem kratkoročno, donosi novac, može biti 
štetno za društvo u cjelini. U tim okolnostima, ponašanje tvrtki postaje opći 
primjer racionalnog ponašanja jedne skupine (u ovom slučaju tvrtke) koje 
se pretvara u pogubno odlučivanje društva, o čemu smo govorili u 
prethodnom poglavlju. U ovom ću poglavlju na primjerima iz četiriju 
baznih industrija, koje sam upoznao iz prve ruke, istražiti zašto različite 
tvrtke smatraju da su im u interesu različite okolišne strategije, bilo one 
koje mu štete ili one koje ga štede. Pri tome su moje pobude praktične jer 
želim utvrditi kakvim bismo promjenama najdjelotvornije naveli tvrtke koje 
sada štete okolišu da ga počnu štedjeti. Govorit ću o naftnoj industriji, 
metalnom i ugljenom rudarstvu, drvnoj industriji i morskom ribarstvu. 
Koko 


Naftnu industriju na području Nove Gvineje upoznao sam kroz dva 
naftna polja koja se nalaze na suprotnim krajevima spektra od štetnih do 
povoljnih utjecaja na okoliš. Puno sam naučio iz tih iskustava jer sam prije 
pretpostavljao da je utjecaj naftne industrije na okoliš iznimno štetan. Poput 
velikog dijela javnosti, i ja sam rado mrzio naftnu industriju i duboko 
sumnjao u vjerodostojnost svakoga tko se usudio objaviti nešto pozitivno o 
radu dotične industrije ili njezinom doprinosu društvu. Ono što sam zapazio 
natjeralo me da razmislim o čimbenicima koji bi mogli potaknuti više tvrtki 
da pruže pozitivne primjere. 

Najprije sam upoznao naftno polje na otoku Salawati nedaleko od 
obale indonezijske Nove Gvineje. Onamo nisam došao radi nafte nego radi 
istraživanja o pticama na otocima novogvinejske regije; bila je puka 
slučajnost da je indonezijska državna naftna kompanija, Pertamina, dobila u 
zakup velik dio Salawatija radi vađenja nafte. Na Salawatiju sam bio 1986. 
s dopuštenjem i kao gost Pertamine, čiji su mi potpredsjednik i službenik za 
odnose s javnošću ljubazno stavili na raspolaganje automobil da se vozim 
cestama koje je sagradila tvrtka. S obzirom na tu ljubaznost, sa žaljenjem 
izvještavam o stanju koje sam ondje zatekao. Lokacija polja razaznavala se 
iz velike daljine po plamenu koji je sukljao iz visokog tornja, gdje se zemni 
plin, nusprodukt vađenja nafte, spaljivao jer se s njime nije imalo što drugo 
napraviti. (Nije postojalo postrojenje za njegovo ukapljivanje niti transport 
radi prodaje). Da bi izgradili prilazne ceste kroz šume Salawatija, iskrčili su 
otkos u širini od 90 metara, kudikamo preširok da bi ga mogle prijeći 
mnoge vrste novogvinejskih prašumskih sisavaca, ptica, žaba i gmazova. 
Na tlu su bile brojne lokve razlivene nafte. Naišao sam na samo tri vrste 


velikih voćnih golubova, od kojih je 14 viđeno u drugim dijelovima 
Salawatija, a jedna su od glavnih meta lovaca u regiji Nove Gvineje zato što 
su veliki, mesnati i ukusni za jelo. Jedan Pertaminin radnik ispričao mi je 
gdje se nalaze dvije golublje kolonije za razmnožavanje. Ondje je, kako je 
rekao, golubove lovio puškom. Pretpostavljam da su ih na tom polju 
prorijedili lovci. 

Drugo naftno polje koje sam upoznao bilo je polje Kutubu na razvodu 
rijeke Kikori u Papui _ Novoj Gvineji, vlasništvo podružnice velike 
međunarodne naftne kompanije Chevron Corporation.  (Upravitelja 
skraćeno zovem "Chevron" i o njemu govorim u sadašnjem vremenu 
premda je stvarni upravitelj bio Chevron Niugini Pty. Ltd., podružnica u 
stopostotnom vlasništvu Chevron Corporationa; naftno polje bilo je 
zajedničko ulaganje šestorih naftnih kompanija, među njima i Chevron 
Niugini Pty. Ltd.-a; krovna kompanija Chevron Corporation spojila se 
2001. s Texacom i postala ChevronTexaco; 2003. ChevronTexaco prodao je 
svoj udio u zajedničkom ulaganju, kojim otad upravlja jedan od preostalih 
partnera, Oil Search Limited). Okoliš u razvodu rijeke Kikori osjetljiv je i 
problematičan jer su česta klizanja tla, teren je uglavnom vapnenački i 
krševit, a količina kiše jedna je od najviših zabilježenih na svijetu (u 
prosjeku, 10.750 mm godišnje i do 350 mm dnevno). Chevron je 1993. 
angažirao Svjetski fond za biljni i životinjski svijet (World Wildlife Fund) 
da za cijelo razvode pripremi velik projekt u kojem će objediniti očuvanje 
okoliša i razvoj. Tražio je od Fonda da narušavanje okoliša svede na 
najmanju moguću mjeru, lobira za zaštitu okoliša u vladi Papue Nove 
Gvineje, služi kao vjerodostojan partner u očima aktivističkih ekoloških 
skupina, donese gospodarsku dobrobit domaćim ljudima i privuče sredstva 
Svjetske banke za financiranje projekata u lokalnim zajednicama. Od 1998. 
do 2003. u četiri sam navrata boravio po mjesec dana na naftnim poljima i 
razvodu kao savjetnik Fonda. Smio sam obilaziti cijelo područje u 
njihovom službenom automobilu i nasamo razgovarati s Chevronovim 
radnicima. 


Dok je moj avion na letu iz Port Moresbyja, glavnoga grada Papue 
Nove Gvineje, brujao prema glavnoj pisti polja u Morou i stizao gotovo po 
redu letenja, pogledao sam kroz prozorčić ne bih li ugledao neke znakove 
infrastrukture naftnog polja koja se, kako sam očekivao, trebala pojaviti u 
daljini. Moja je zbunjenost rasla jer sam i dalje vidio samo neprekidno 
prostranstvo prašume kako se prostire između dvaju horizonata. Najzad, 


uočio sam cestu, ali bila je to tek tanka crta kroz prašumu, široka desetak 
metara, preko koje su na mnogim mjestima visjela stabla koja su rasla sa 
svake strane - san svakog promatrača ptica. Glavna praktična poteškoća u 
istraživanju ptica u prašumi jest što ptice rijetko možete uočiti unutar same 
prašume, a najbolje ih je promatrati s uskih stazica odakle se šuma može 
gledati sa strane. Ovdje je takva stazica bila duža od 150 kilometara i vodila 
je od najvišeg naftnog polja na visini od gotovo 1800 metara na planini 
Moran na obali. Sutradan, kad sam prvi put prošetao tom stazicom uskom 
poput olovke i promotrio ptice, otkrio sam da je one redovito prelijeću, a 
sisavci, gušteri, zmije i žabe preskaču, pretrčavaju ili pužu preko nje. 
Ispostavilo se da je planirano da cesta bude točno onoliko široka koliko je 
potrebno da se mimoiđu dva vozila. U početku se nisu ni gradile prilazne 
ceste nego su se platforme za seizmička istraživanja i istraživanje naftnih 
izvora opskrbljivale helikopterom i pješice. 


Sljedeće iznenađenje čekalo me je kad je avion sletio na Chevronovu 
pistu u Morou, a još jedno poslije, na odlasku s naftnog polja. Iako je 
prilikom ulaska u zemlju carinska kontrola Papue Nove Gvineje već 
pregledala moju prtljagu, i na dolasku na Chevronovu pistu i odlasku s nje 
morao sam otvoriti sve kovčege da ih carinici pregledaju, detaljnije nego 
bilo gdje drugdje, osim na aerodromu u Tel Avivu. Što su ti carinici tražili? 
Na dolaznom je letu apsolutno bilo zabranjeno vatreno oružje ili bilo kakva 
lovačka oprema, droge i alkohol; na odlaznom letu životinje, biljke, 
životinjsko perje ili dijelovi biljaka ili životinja koji bi se mogli 
prokrijumčariti. Tko prekrši ta pravila, automatski je izbačen sa 
zakupljenog naftnog polja tvrtke, kako je, na svoju nesreću, otkrila tajnica 
Fonda kad je naivno, ali i nepromišljeno, sa sobom nekome donijela paket 
(u kojem je bila droga). 

Novo iznenađenje zaskočilo me sljedećeg jutra, kad sam se vratio iz 
višesatne šetnje cestom, kamo sam prije zore otišao promatrati ptice. 
Službenik za sigurnost postrojenja pozvao me u svoj ured i rekao mi da sam 
već prijavljen zbog kršenja dvaju Chevronovih propisa, što nipošto ne 
smijem ponoviti. Prvo, netko je vidio da sam ušao koji metar na cestu da 
bolje promotrim pticu. Postojala je opasnost da me udari vozilo ili da, u 
pokušaju zaobilaženja, udari u naftovod postrani ceste i izazove izljev nafte. 
Odsad više ne smijem stupiti na cestu dok promatram ptice. Drugo, netko 
me vidio da promatram ptice, a da ne nosim zaštitnu kacigu, a na cijelom se 
području nose plastične kacige; tada mi je dao plastičnu kacigu "koju, 


molim vas, odsad nosite dok promatrate ptice zbog vlastite sigurnosti, to 
jest, za slučaj da padne stablo". 


Bio je to uvod u Chevronovu ekstremnu brigu o sigurnosti i zaštiti 
okoliša, koju stalno usađuju radnicima. Nijednom u četiri puta koliko sam 
ondje boravio nisam vidio izlijevanje nafte, ali zato sam čitao izvještaje o 
incidentima i poluincidentima, koje Chevron svakog mjeseca objavljuje na 
oglasnoj ploči, za suzbijanje kojih je zadužen službenik za sigurnost koji 
uokolo putuje avionom ili kamionom i istražuje svaki incident. Iz čiste 
radoznalosti, zabilježio sam svih 14 incidenata od ožujka 2003. 
Najozbiljniji poluincidenti, zbog kojih je tog mjeseca trebalo preispitati i 
preinačiti sigurnosne procedure, bili su ovi: jedan je kamion zadnjim 
dijelom udario u prometni znak, drugom je sigurnosna kočnica bila 
nepropisno postavljena, paket kemikalija nije bio uredno zaveden u 
poslovne knjige, a iz ventila kompresorske igle procurio je plin. 


Posljednje iznenađenje donijelo mi je samo promatranje ptica. Nova 
Gvineja ima mnogo vrsta ptica i sisavaca čija prisutnost i brojnost precizno 
pokazuju do koje ih mjere ljudi uznemiruju, jer su ili veliki pa se love zbog 
mesa kao i zbog spektakularnog perja ili pak žive samo u unutrašnjosti 
nedirnutih šuma i nema ih u modificiranim sekundarnim staništima. To su, 
među ostalima, klokani penjaši (najveći autohtoni sisavci na Novoj 
Gvineji), kazuari, dvonogi kljunorošci i veliki golubovi (najveće ptice na 
Novoj Gvineji), rajske ptice, orlovska papiga i druge šarene papige 
(cijenjene zbog prekrasnog perja), te na stotine vrsta u unutrašnjosti šume. 
Kad sam počeo promatrati ptice na području Kutubu, predvidio sam da će 
mi glavni cilj biti utvrditi da je tih vrsta mnogo manje unutar prostora 
Chevronovih naftnih polja, postrojenja i naftovoda nego izvan njih. 


No, začudo, otkrio sam da su te vrste daleko brojnije unutar 
Chevronova područja nego na bilo kojem drugom mjestu koje sam obišao 
na otoku Nova Gvineja, uz iznimku nekoliko udaljenih nenaseljenih 
područja. U ovih 40 godina, koliko dolazim u Papuu Novu Gvineju, 
klokane penjaše vidio sam u prirodi jedino na nekoliko kilometara površine 
Chevronovih postrojenja; drugdje su oni prvi sisavci koje lovci poubijaju i 
tih nekoliko preostalih naučilo je biti aktivno samo noću, ali na području 
Kutubu vidio sam ih aktivne i po danu. Orlovska papiga, novogvinejska 
harpija, rajske ptice, dvonogi kljunorošci i veliki golubovi uobičajeni su u 
neposrednoj blizini naftnih postrojenja, a orlovske sam papige vidio na 
komunikacijskim tornjevima u kampu. Do toga dolazi jer je Chevronovim 


radnicima i izvođačima radova strogo zabranjeno loviti ili ribariti na 
projektnom području te zato što je šuma ostala netaknuta. Ptice i životinje 
to osjećaju i postale su pitome. Ustvari, naftno polje Kutubu funkcionira 
kao daleko najveći i najstrože kontrolirani nacionalni park u Papui Novoj 
Gvineji. 

koko 

Mjesecima sam bio duboko zbunjen tim uvjetima na naftnom polju 
Kutubu. Naposljetku, Chevron nije ni neprofitna ekološka organizacija niti 
Služba za nacionalne parkove. Ne, on je naftna kompanija usmjerena na 
profit, u vlasništvu dioničara. Da Chevron troši novac na ekološku politiku 
koja je, na koncu, umanjila njegovu zaradu od crpljenja nafte, njegovi bi ga 
dioničari tužili i trebali bi ga tužiti. Tvrtka je očito zaključila da će joj takva 
politika pomoći da na koncu zaradi više od crpljenja nafte. Kako to takva 
politika pomaže? 

U Chevronovim korporacijskim publikacijama stoji da im je briga za 
okoliš dovoljna motivacija. To je nedvojbeno točno. No u razgovorima koje 
sam u proteklih šest godina vodio s desecima nižerangiranih kao i 
visokorangiranih Chevronovih zaposlenika, radnicima drugih naftnih 
kompanija i ljudima koji ne pripadaju naftnoj industriji, polako sam shvatio 
da su toj ekološkoj politici pridonijeli i mnogi drugi čimbenici. 

Jedan od njih je važnost izbjegavanja vrlo skupe ekološke katastrofe. 
Kad sam Chevronovog predstavnika za sigurnost, koji je, kao i ja, 
promatrač ptica, pitao što ih je ponukalo na usvajanje te politike, kratko mi 
je odgovorio: "Exxon Valdez, Piper Alpha i Bhopal." Mislio je na veliko 
izlijevanje nafte pred obalom Aljaske 1989., kad se ondje nasukao Exxonov 
tanker Exxon Valdez, na požar koji je 1988. buknuo na naftnoj platformi 
Piper Alpha Occidental Petroleuma u Sjevernom moru, u kojem je poginulo 
167 ljudi (slika 33) te na istjecanje kemikalija 1984. u kemijskoj tvornici 
Union Carbidea u Bhopalu u Indiji, gdje je 4000 ljudi poginulo, a njih 
200.000 bilo ranjeno (slika 34). To su bile tri najzloglasnije, najskuplje i 
najprodavanije industrijske nesreće u nedavnoj prošlosti. Svaki je 
odgovornu tvrtku stajao milijarde dolara, a incident u Bhopalu stajao je 
Union Carbide i opstanka kao samostalne tvrtke. Moj izvor mogao je 
spomenuti i eksploziju te katastrofalno izlijevanje nafte 1969. na Platformi 
A Union Oila u kanalu Santa Barbara ispred Los Angelesa, što je već tada 
bio alarm za naftnu industriju. Chevron i neke druge velike međunarodne 


naftne kompanije iz toga su shvatile da će, budu li svake godine trošile 
nekoliko dodatnih milijuna pa čak i nekoliko desetaka milijuna dolara na 
projekt, dugoročno uštedjeti jer će na najmanju moguću mjeru svesti rizik 
da u takvom jednom incidentu izgube milijarde dolara ili da moraju 
obustaviti cijeli projekt i izgubiti cijelo ulaganje. Jedan Chevronov direktor 
objasnio mi je da je naučio koliko politika čistog okoliša gospodarski 
vrijedi kad je rukovodio sanacijom naftnih jama na naftnom polju u Teksasu 
i shvatio da i na sanaciju male jame treba, u prosjeku, potrošiti 100.000 
dolara. To jest, obično je daleko skuplje sanirati zagađenje nego ga 
spriječiti, baš kao što liječnici obično smatraju da je kudikamo skuplje i 
nedjelotvornije liječiti već bolesne pacijente nego spriječiti bolesti, u prvom 
redu jeftinim i jednostavnim mjerama javnog zdravstva. 

Naftna kompanija ulaže velik početni kapital u traganje za naftom, a 
zatim i u izgradnju naftnog polja, s kojeg će naftu crpiti sljedećih 20 do 50 
godina. Da svojom ekološkom i sigurnosnom politikom smanjite rizik od 
velikog izljeva nafte na, u prosjeku, "samo" jedanput u desetljeću, to ne bi 
ni izdaleka bilo dovoljno jer biste, u tom slučaju, morali očekivati da će u 
tih 20 do 50 godina crpljenja dva do pet puta doći do velikih izljeva nafte. 
Nužan je rigorozniji pristup. S ovakvim dugoročnim razmišljanjem naftnih 
kompanija prvi put sam se susreo kad me kontaktirao direktor londonskog 
ureda naftne kompanije Royal Dutch Shell. Posao tog ureda je predviđanje 
mogućih scenarija o stanju svijeta za 30 godina. Direktor mi je objasnio da 
Shell ima takav ured jer očekuje da će tipično naftno polje biti u funkciji 
nekoliko desetljeća i treba znati kako će svijet izgledati za nekoliko 
desetljeća da bi mogao pametno ulagati. 

S tim čimbenikom povezan je još jedan, a to je očekivanje javnosti. 
Za razliku od istjecanja otrova iz rudnika, o čemu ćemo govoriti kasnije, 
izljevi nafte su obično vrlo vidljivi, a do njih često dođe iznenada i svima 
naočigled (kao pucanje ili eksplozija naftovoda, platforme ili tankera). 
Učinak izlivene nafte na okoliš je također vidljiv, recimo, uginule, naftom 
prekrivene ptice čijih su slika puni televizijski ekrani i novine. Dakle, od 
javnosti se može očekivati burna reakcija kad je u pitanju ona vrsta velike 
ekološke pogreške koja se najčešće događa naftnim kompanijama. 


Očekivanja javnosti i svođenje narušavanja okoliša na najmanju 
moguću mjeru bili su posebno važni u Papui _ Novoj Gvineji, 
decentraliziranoj demokraciji s relativno slabom središnjom vladom, 
slabom policijom i vojskom, a snažnim utjecajem lokalnih zajednica. 


Budući da lokalni zemljoposjednici na naftnim poljima Kutubu žive od 
vrtova, šuma i rijeka, izljev nafte mnogo bi ozbiljnije utjecao na njihov 
život nego što naftom prekrivene ptice utječu na život američkih 
televizijskih gledatelja. Kako mi je objasnio jedan Chevronov radnik: 
"Shvatili smo da u Papui Novoj Gvineji nijedan projekt iskorištavanja 
prirodnih resursa ne može dugoročno uspjeti bez podrške mjesnih 
zemljoposjednika i seljana. Da oni uoče okolišne promjene koje loše utječu 
na njihovu zemlju i izvore hrane, osujetili bi i zatvorili projekt, kao što se 
dogodilo u Bougainvilleu (objašnjenje slijedi u daljnjem tekstu). Od slabe 
središnje vlasti nismo mogli očekivati intervenciju u slučaju da 
zemljoposjednici odluče osujetiti projekt pa smo trebali mudro postupati 
kako bismo štetu sveli na minimum i održali dobre odnose s domaćim 
ljudima." Drugi Chevronov radnik izrazio je sličnu ideju drugačijim 
riječima: "Projekt Kutubu pokrenuli smo s nepokolebljivim uvjerenjem da 
uspjeh ovisi o sposobnosti suradnje sa zajednicama domaćih 
zemljoposjednika tako da oni povjeruju da im je bolje s nama nego bez 

nas. 


Sporedan aspekt tog stalnog nadzora Novogvinejaca nad radom 
Chevrona je taj što oni dobro znaju da se od organizacija dubokih džepova, 
kao što su velike naftne kompanije, pritiscima može dobiti velik novac. 
Broje koliko je stabala oboreno prilikom gradnje ceste, posebno vrednuju 
stabla kojima se šeće rajska ptica i zatim podnose račun za naknadu štete. 
Čuo sam za slučaj kada su novogvinejski zemljoposjednici čim su doznali 
da Chevron razmišlja o izgradnji ceste do jedne naftne bušotine, zasadili 
kavovce duž predložene rute tako da mogu tražiti odštetu za svako 
posječeno stablo. To je, svakako, argument u prilog tome da se šuma i 
ubuduće što manje krči, što znači da ceste trebaju biti što uže i da se na 
bušotinu, kad god je moguće, dolazi helikopterom. Međutim, mnogo 
opasnija bila je mogućnost da zemljoposjednici, ljuti zbog uništavanja 
njihove zemlje, zatvore cijeli projekt naftnog crpilišta. Kad je moj izvor 
spomenuo Bougainville, mislio je na nekada najveći ulagački i razvojni 
projekt u Papui Novoj Gvineji, rudnik bakra u Bougainvilleu, koji su 1989. 
zatvorili zemljoposjednici ljuti zbog uništavanja okoliša i koji nikad poslije 
nije opet otvoren, unatoč trudu minijaturne papuanske policije i vojske koje 
su svojom intervencijom izazvale građanski rat. Sudbina rudnika u 
Bougainvilleu upozorila je Chevron što bi se dogodilo s naftnim poljem 
Kutubu kad bi i ono prouzročilo narušavanje okoliša. 


Drugi znak upozorenja za Chevron bilo je naftno polje Point 
Arguello, koje je Chevron otkrio 1981. nedaleko od obale Kalifornije, 
procijenjeno kao najveće nalazište nafte u Sjedinjenim Državama od otkrića 
polja u zaljevu Prudhoe. Kao rezultat razočaranja javnosti naftnim 
kompanijama, protivljenja lokalne zajednice i naramka za naramkom 
propisa koji su odgađali realizaciju, proizvodnja nafte ondje je započela tek 
za 10 godina, a Chevron je zabilježio velik otpis ulaganja. Naftno polje 
Kutubu dalo je Chevronu priliku da opovrgne to razočaranje i pokaže da će 
izvrsno brinuti za okoliš, a da ga na to ne tjeraju pretjerano strogi propisi. 


U tom pogledu, naftno polje Kutubu pokazuje koliko je važno da 
tvrtka predvidi da će države uvoditi sve strože ekološke standarde. Trend je 
takav da vlade iz cijeloga svijeta (uz očite iznimke), kako godine prolaze, 
zahtijevaju sve strože mjere opreza prema okolišu. I zemlje u razvoju, od 
kojih možda ne bismo očekivali da se brinu za okoliš, postaju sve 
zahtjevnije. Na primjer, jedan Chevronov radnik zaposlen u Bahreinu, rekao 
mi je da je bahreinska vlada, kad je Chevron ondje nedavno probio još 
jednu bušotinu nedaleko od obale, prvi put od tvrtke zatražila da izradi 
detaljnu i skupu studiju utjecaja na okoliš kojom će osigurati nadzor nad 
okolišem za vrijeme bušenja, procjenu utjecaja nakon bušenja i što manji 
utjecaj na moronje (indijske morske krave, prim. prev.) i koloniju 
kormorana koji se ondje razmnožavaju. Naftne kompanije shvatile su da je 
kudikamo jeftinije izgraditi čist pogon u koji će otpočetka biti ugrađene 
mjere ekološke predostrožnosti nego ih ugrađivati kasnije, kad vlada 
postroži ekološke standarde. Kompanije sada očekuju da će država u kojoj 
posluju, ako i nije ekološki svjesna u ovom trenutku, to vjerojatno postati u 
životnom vijeku postrojenja. 

Chevronova politika čistog okoliša ima još jednu dodatnu prednost: 
ugled stečen na tom planu donosi mu ponekad komparativnu prednost 
prilikom dobivanja ugovora. Na primjer, nedavno je vlada Norveške, zemlje 
čiji su građani i vlada danas vrlo zabrinuti za očuvanje okoliša, objavila 
natječaj za vađenje nafte i plina u Sjevernom moru. Na natječaj su se javile 
mnoge tvrtke, među njima i Chevron, koji je na kraju dobio posao, 
vjerojatno dijelom i zbog dobre ekološke reputacije. Ako je tomu doista 
bilo tako, onda bi, prema riječima nekih mojih prijatelja iz Chevrona, 
ugovor s Norvežanima mogao biti najveća pojedinačna financijska korist 
donesena iz strogih ekoloških mjera na naftnim poljima Kutubu. 


Kompanija u svom radu nije upućena samo na javnost, vlade i lokalne 
zemljoposjednike nego i na radnike. Na naftnom polju potrebno je rješavati 
osobito komplicirane tehnološke, građevinske i upravljačke probleme pa je 
velik dio zaposlenih u naftnoj kompaniji završio fakultet i poslijediplomske 
studije. Obično su ekološki osviješteni. Njihovo školovanje skupo stoji, a 
plaće su im visoke. Premda na postrojenju Kutubu pretežno rade stanovnici 
Papue Nove Gvineje, ostali radnici su Amerikanci ili Australci, koje dovoze 
u Papuu Novu Gvineju na petotjedni rad, a zatim ih vraćaju kućama, gdje 
provode pet tjedana s obiteljima, a te su avionske karte također skupe. Svi ti 
radnici na svoje oči vide kakvo je stanje okoliša na naftnim poljima i koliko 
je tvrtka predana politici čistog okoliša. Mnogi Chevronovi radnici rekli su 
mi da su i moral i ekološka gledišta radnika prednost proizašla iz lako 
uočljive politike čistog okoliša, ali su ponajprije bili pokretačka snaga za 
usvajanje takve politike. 

Napose, briga za okoliš je jedini kriterij za odabir direktora tvrtke, a 
posljednja dva glavna direktora Chevrona, najprije Ken Derr, a zatim David 
O'Reilly, osobno brinu o okolišnim pitanjima. Chevronovi radnici u 
nekoliko zemalja rekli su mi, svaki pojedinačno, da svakog mjeseca oni i 
svi ostali Chevronovi zaposlenici diljem svijeta dobiju od glavnog direktora 
e-mail o stanju stvari u tvrtki. Česta su tema tih e-mailova okoliš i 
sigurnost, koji se ističu kao najvažniji prioriteti i kao čimbenici dobri za 
tvrtku u gospodarskom smislu. Dakle, radnici vide da se pitanja okoliša 
shvaćaju ozbiljno i da nisu tek ukras za pokazivanje javnosti, a da se unutar 
same tvrtke ignoriraju. Ta primjedba odgovara zaključku do kojeg su u 
bestseleru o poslovnom upravljanju In Search of Excellence: Lessons from 
America's Best-Run Companies (U potrazi za izvrsnošću: pouke iz 
američkih tvrtki s najboljom upravom) došli Thomas Peters i Robert 
Waterman ml. Zaključili su da će direktori radnike, žele li da se ponašaju na 
određeni način, najbolje na to motivirati ako se i sami budu tako ponašali. 


Na koncu, uz nove tehnologije, naftnim kompanijama danas je lakše 
voditi računa o okolišu nego u prošlosti. Na primjer, sada se na jednoj 
površinskoj lokaciji može probušiti nekoliko horizontalnih ili dijagonalnih 
bušotina, dok se nekad svaka bušotina morala bušiti vertikalno na zasebnoj 
površinskoj lokaciji, a svaka je imala učinak na okoliš. Kameni otpad 
(takozvane obrezine), koji se zdrobljen nakuplja na tlu prilikom bušenja, 
sada se može upumpati u izolirane podzemne strukture iz kojih se ne dobiva 
nafta, umjesto da se (kao dosad) baca u jamu ili u ocean. Zemni plin 


dobiven kao nusprodukt vađenja nafte sada se ili opet uštrcava u podzemni 
rezervoar (postupak primijenjen u projektu Kutubu) ili se (na drugim 
naftnim poljima) prevozi plinovodom ili pak ukapljuje radi skladištenja i 
prijevoza brodom, a zatim prodaje, umjesto spaljivanja (takozvanim 
izgaranjem na bakljama). Na mnogim naftnim poljima, kao i na velikom 
dijelu polja Kutubu, sada se na lokacijama pokusnih bušotina sve radi 
pomoću helikoptera, a ne gradnjom cesta; korištenje helikoptera je, 
naravno, skupo, ali gradnja cesta i utjecaj na okoliš često su još i skuplji. 

To su, dakle, razlozi zbog kojih Chevron i pregršt drugih velikih 
međunarodnih naftnih kompanija ozbiljno shvaćaju ekološka pitanja. Sve to 
zapravo znači da im politika čistog okoliša pomaže da zarade i dobiju 
priliku za dugoročno iskorištavanje novih plinskih i naftnih polja. Međutim, 
trebam ponoviti da time ne tvrdim da danas cijela naftna industrija prema 
okolišu postupa obzirno, odgovorno i pohvalno. Među najpopraćenije trajne 
i ozbiljne probleme, ubrajaju se nedavna izlijevanja nafte na moru iz 
olupina neodržavanih i havariranih tankera s jednostrukom oplatom (kao što 
je 26 godina star tanker Prestige koji je 2002. potonuo nedaleko od 
Španjolske), koji pripadaju drugim brodovlasnicima, a ne naftnim 
kompanijama, koje su se uglavnom prebacile na tankere s dvostrukom 
oplatom. Od ostalih velikih problema spomenimo nasljeđe starih, ekološki 
nečistih postrojenja, sagrađenih prije nego što su nedavno čišće tehnologije 
postale dostupne, koja je skupo ili nemoguće naknadno opremiti novom 
tehnologijom (na primjer, u Nigeriji i Ekvadoru) te poslovanje pod okriljem 
korumpiranih vlada, sklonih zloupotrebama, poput onih u Nigeriji i 
Indoneziji. Nasuprot tome, slučaj Chevron Niuginija pokazuje da naftna 
kompanija može poslovati tako da donosi ekološku dobrobit području na 
kojem posluje i ljudima koji ondje žive - osobito u usporedbi s 
alternativnim prijedlozima da se spomenuto područje koristi za sječu šuma 
pa i samo za lov i poljoprivredu u svrhu prehranjivanja. Taj slučaj pokazuje 
i koji su se čimbenici morali udružiti za ishod kakav je ostvaren na naftnim 
poljima Kutubu, ali ne i u mnogim drugim velikim industrijskim 
projektima, kao i kako javnost može utjecati na ishod projekta. 

No, još nije do kraja jasno zašto sam 1986. na naftnom polju Salawati 
indonezijske naftne kompanije Pertamina zamijetio ravnodušnost prema 
ekološkim problemima, a na Chevronovom polju Kutubu 1998., kad sam ga 
počeo posjećivati, sveobuhvatnu zaštitu okoliša. Postoji nekoliko razlika 
između situacije u kojoj se 1986. nalazila Pertamina kao nacionalna naftna 


tvrtka u Indoneziji i situacije u kojoj je 1998. bio Chevron kao 
međunarodna tvrtka koja posluje u Papui Novoj Gvineji, koje možda 
razjašnjavaju različite ishode. U usporedbi s europskom i američkom 
javnošću, vladama i sudstvom, među kojima su i glavni Chevronovi klijenti, 
indonezijsku javnost, vladu i sudstvo ne zanima toliko ponašanje naftnih 
kompanija niti od njih previše očekuju. Pertamina nije svoje indonezijske 
radnike opterećivala brigom za okoliš, za razliku od Chevronovih američkih 
i australskih radnika. Papua Nova Gvineja je demokratska zemlja čiji 
građani imaju pravo obustaviti predložene razvojne projekte, ali Indonezija 
je 1986. bila vojna diktatura čiji građani takvo pravo nisu imali. Osim toga, 
u indonezijskoj vladi tada su pretežno bili ljudi s najnapučenijeg 
indonezijskog otoka (Jave), koji su na novogvinejsku pokrajinu gledali kao 
na izvor prihoda i mjesto za preseljenje viška stanovništva s Jave i nisu 
toliko marili za mišljenje stanovnika Nove Gvineje koliko za mišljenje 
svojih stanovnika mari vlada Papue Nove Gvineje, koja posjeduje istočnu 
polovicu istog otoka. Indonezijska vlada nije Pertamini nametala sve strože 
ekološke standarde, kakve druge vlade nameću međunarodnim 
kompanijama. Pertamina je u najvećoj mjeri nacionalna naftna kompanija 
koja posluje u Indoneziji i mnogo se manje natječe za inozemne ugovore 
nego velike međunarodne tvrtke, tako da je međunarodna konkurencija ne 
tjera da se nametne prednošću kakva je politika čistog okoliša. Glavni 
dužnosnici Pertamine ne šalju mjesečne biltene u kojima naglašavaju da je 
okoliš prvorazredan prioritet. Na koncu, Pertaminino naftno polje u 
Salawatiju posjetio sam 1986.; ne znam je li Pertamina otad promijenila 
politiku. 


Koko 


Prijeđimo sada s naftne i plinske industrije na metalno rudarstvo. (Taj 
izraz odnosi se na rudnike za iskopavanje ruda iz kojih se vade metali, 
nasuprot rudnicima u kojima se iskopava ugljen.) Ta je industrija trenutačno 
glavni toksični zagađivač u Sjedinjenim Državama i odgovorna je za 
gotovo polovicu prijavljenog industrijskog zagađenja. Gotovo polovici 
rijeka na zapadu Sjedinjenih Država zbog rudnika su zagađeni pojedini 
dijelovi gornjeg toka. U najvećem dijelu Sjedinjenih Država, metalno je 
rudarstvo blizu gašenju, uglavnom zbog vlastitih nedjela. Ekološke skupine 
uglavnom se nisu potrudile naučiti bitne činjenice o metalnom rudarstvu i 
nisu se uključile u, ispočetka obećavajuću, međunarodnu inicijativu koju je 
ta industrija pokrenula 1998. u nakani da promijeni navike. 


Te i ostale značajke sadašnjeg statusa metalnog rudarstva isprva 
zbunjuju jer je ta industrija naoko vrlo slična naftnoj i plinskoj, o kojima 
smo upravo govorili, kao i rudnicima ugljena. Zar se sve tri ne temelje na 
vađenju neobnovljivih resursa iz tla? Da, tako je, ali ipak su se drukčije 
razvijale i to zbog tri razloga: drukčijih ekonomika i tehnologija, drukčijih 
stajališta unutar same te privredne grane i drukčijih stajališta javnosti i 
vlade prema toj privrednoj grani. 


Metalno rudarstvo uzrokuje nekoliko vrsta ekoloških problema. Jedna 
je što se iskopavanjem remeti površina tla. Taj problem osobito pogađa 
površinske rudnike i kopove, gdje ruda leži blizu površine i može se vaditi 
čim se s nje sastruže zemlja. Nasuprot tome, nitko danas ne vadi naftu tako 
da iskopa površinu s čitave naftne formacije; naftne kompanije obično 
poremete samo manje površinsko područje, koliko je dovoljno da naprave 
bušotinu i dođu do naftne formacije. Jednako tako, postoje rudnici u kojima 
glavnina rude ne leži blizu površine nego duboko pod zemljom i do nje se 
prokopavaju tuneli i stvaraju deponiji otpada koji remete tek mali dio 
površinskog područja. 


Metalno rudarstvo uzrokuje još neke ekološke probleme, zagađuje 
vodu metalima, kemikalijama za obradu metala, otjecanjem kiseline i 
talogom. Metali i metalima slični elementi u samoj rudi - osobito bakar, 
kadmij, olovo, živa, cink, arsen, antimon i selen - otrovni su i obično 
prouzroče probleme kad završe u obližnjim rijekama i podzemnim vodama 
poslije iskopavanja. Zloglasan primjer bio je val slučajeva bolesti kostiju 
prouzročen kadmijem što ga je u japansku rijeku Jinzu ispustio rudnik olova 
i cinka. Otrovan je i priličan broj kemikalija koje se koriste u rudarstvu - 
poput cijanida, žive, sumporne kiseline i nitrata koji se proizvodi iz 
dinamita. Nedavno je uočeno da otjecanje kiseline iz ruda koje sadrže 
sulfide, a koje su tijekom vađenja bile izložene vodi i zraku, ozbiljno 
zagađuje vodu i ispire metale. Talog prenošen vodom koja otječe iz rudnika 
može biti štetan za organizme u vodi, na primjer, ako prekrije udubine s 
mrijestom. Osim tih vrsta zagađenja, mnogi rudnici imaju veliku potrošnju 
vode, što je samo po sebi dovoljno značajan podatak. 

Preostaje problem gdje istovariti prljavštinu i otpad koji se iskopaju 
tijekom vađenja metala, a sastoje se od četiriju komponenti: "otkrivke" 
(blata i zemlje koji se ostružu da bi se došlo do rude); kamenog otpada u 
kojem je otkriveno premalo minerala da bi imao gospodarsku vrijednost; 
industrijskog mulja, samljevenog ostatka rude iz koje su izvučeni minerali; 


onoga što preostane od podloga za ispiranje poslije vađenja minerala. Dva 
potonja tipa rezidua uglavnom se ostavljaju u umjetnim jezerima 
industrijskog mulja odnosno na podlogama za ispiranje, dok se otkrivka i 
kameni otpad ostavljaju na smetlištima. Ovisno o zakonima zemlje u kojoj 
je rudnik smješten, industrijski mulj (žitko blato od vode i krutih tvari) 
odlaže se bacanjem u rijeku ili ocean, zgrtanjem na hrpu na zemljištu oko 
rudnika ili (najčešće) zgrtanjem na hrpu iza brane. Na žalost, nasipi od 
industrijskog mulja popuštaju u iznenađujuće velikom postotku slučajeva: 
često su nedovoljno snažno projektirani (radi uštede), često su sagrađeni na 
jeftin način, samo od otpada umjesto od betona, a njihova gradnja dugo 
traje pa njihovo stanje treba stalno nadzirati i ne mogu biti podvrgnuti 
konačnoj inspekciji koja bi ih proglasila dovršenima i sigurnima. U svijetu 
se, u prosjeku, svake godine dogodi jedna velika nesreća zbog puknuća 
nasipa od industrijskog mulja. Najveća takva nesreća zbila se 1972. u 
Buffalo Creeku u Zapadnoj Virginiji, kad je poginulo 125 ljudi. 

Kako u praksi izgledaju neki od spomenutih ekoloških problema, 
vidjet ćemo na primjeru stanja četiriju najvrednijih rudnika na Novoj 
Gvineji i okolnim otocima, gdje obavljam terenski rad. Rudnik bakra u 
Panguni na papuanskom otoku Bougainville bio je najveći projekt u zemlji, 
donosio najviše strane valute i bio jedan od najvećih rudnika bakra na 
svijetu. Industrijski mulj odlagao se izravno u pritok rijeke Jaba, čime se 
strahovito utjecalo na okoliš. Budući da vlada nije riješila tu situaciju i s 
njom povezane političke i socijalne probleme, stanovnici Bougainvillea 
pobunili su se i pokrenuli građanski rat koji je odnio tisuće života i zamalo 
raskomadao stanovništvo Papue Nove Gvineje. Ni petnaest godina nakon 
izbijanja rata, u Bougainvilleu još nije do kraja uspostavljen mir. Rudnik u 
Pangunu je, naravno, zatvoren, nema izgleda da se opet otvori, a vlasnici i 
vjerovnici (među kojima su Bank of America, U.S. Export-Import Bank te 
australski i japanski upisnici dionica i zajmodavci) izgubili su uloženo. 
Upravo je zbog tih zbivanja Chevron na naftnim poljima Kutubu tako 
tijesno surađivao s lokalnim zemljoposjednicima kako bi stekao njihovu 
naklonost. 


Rudnik zlata na otoku Lihir odlaže industrijski mulj u ocean kroz 
duboko položenu cijev (metodom koja, smatraju ekolozi, uvelike narušava 
okoliš), dok vlasnici tvrde da u tome nema ničeg štetnog. Kakvi god bili 
učinci tog jednog rudnika na morski život oko otoka Lihir, svijet bi imao 
velikih poteškoća da i mnogi drugi rudnici odlažu industrijski mulj u ocean. 


Rudnik bakra Ok Tedi u unutrašnjosti Nove Gvineje izgradio je, doduše, 
nasip od industrijskog mulja, ali stručnjaci koji su pregledali nacrt prije 
izgradnje upozorili su da će on uskoro popustiti. I popustio je za nekoliko 
mjeseci, tako da 200.000 tona industrijskog mulja i otpada iz rudnika sada 
svakodnevno utječe u rijeku Ok Tedi i već je uništilo njezina lovišta. Voda 
iz rudnika Ok Tedi izravno utječe u najveću novogvinejsku rijeku s 
najdragocjenijim lovištem, rijeku Fly, gdje su koncentracije suspendiranog 
taloga sada pet puta veće, zbog čega rijeka poplavljuje, rudnički otpad 
taloži se na poplavnim nizinama, dosad uništivši raslinje na površini većoj 
od 520 četvornih kilometara. K tome, potonula je teglenica koja je nosila 
bačve cijanida za rudnik uzvodno uz rijeku Fly, a bačve postupno nagriza 
hrda i iz njih u rijeku istječe cijanid. BHP, četvrto najveće svjetsko rudarsko 
poduzeće, koje je upravljalo rudnikom Ok Tedi, htjelo ga je 2001. zatvoriti, 
uz ovo objašnjenje: "Ok Tedi nije u skladu s našim ekološkim vrednotama i 
tvrtka nije ni trebala ulaziti u taj posao." No kako na taj otpada 20 posto 
ukupnog izvoza Papue Nove Gvineje, vlada se pobrinula da rudnik ostane 
otvoren i nakon što je BHP-u dopustila da se povuče iz poslovanja. Na 
koncu, rudnik bakra i zlata Grasberg-Ertsberg u indonezijskoj Novoj 
Gvineji, golemi otvoreni kop i najdragocjeniji indonezijski rudnik, odlaže 
industrijski mulj izravno u rijeku Mimiku, iz koje se on ulijeva u plitko 
Arafursko more između Nove Gvineje i Australije. Uz rudnik Ok Tedi i još 
jedan rudnik zlata na Novoj Gvineji, rudnik Grasberg-Ertsberg jedan je od 
samo triju velikih svjetskih rudnika pod upravom međunarodne tvrtke koji 
odlažu otpad u rijeku. 


Politika rudarskih poduzeća prema uništavanju okoliša pretežno je 
takva da se područje na kojem se rudarilo sanira i obnavlja tek kad se 
rudnik zatvori, a ne slijedi se praksa industrije ugljena koja sanira i obnavlja 
dok u rudniku traje iskopavanje; metalno rudarstvo protivi se takvoj 
strategiji. Tvrtke smatraju da će biti dovoljna takozvana "izlazna" obnova: 
to jest, da će sanacija i obnova zahtijevati minimalne troškove, da će trajati 
samo 2 do 12 godina nakon zatvaranja rudnika (poslije čega tvrtka smije 
napustiti lokaciju bez ikakvih daljnjih obveza) i da će samo morati opet 
nakositi prekopano područje kako bi se spriječila erozija, razasuti hranjivu 
podlogu, na primjer, neiskorišten iskopani gornji sloj tla, kako bi se 
potaknuo ponovni rast raslinja i nekoliko godina obrađivati vodu koja 
istječe s lokacije rudnika. U stvarnosti, ta jeftina izlazna strategija nije nikad 
bila dovoljna ni za jedan važniji moderni rudnik i za sobom redovito 


ostavlja prekršene standarde o kakvoći vode. Umjesto takve strategije, sva 
područja koja su potencijalni izvori otjecanja kiseline treba prekriti 
zemljom i na njima posaditi novo raslinje, a zagađene podzemne vode i 
površinsku vodu koja istječe s lokacije skupljati i obrađivati sve dok je voda 
zagađena, što često znači zauvijek. Izravni i neizravni troškovi izlazne 
obnove u rudarskoj industriji procjenjuju se mnogo manji od stvarnih 
troškova, to jest, manji su za 1,5 do 2 puta kad se radi o čišćenju rudnika iz 
kojih ne otječe kiselina, a za 10 puta kad se radi o rudnicima iz kojih otječe 
kiselina. Najveća je nepoznanica u tim troškovima hoće li iz rudnika isteći 
kiselina, što je kao problem prepoznato tek nedavno u rudnicima bakra 
premda je i ranije uočeno drugdje, a gotovo nikad se unaprijed precizno ne 
predviđa. 


Tvrtke iz sektora metalnog rudarstva često izbjegnu troškove sanacije 
tako što proglase bankrot i prebace imovinu na druge korporacije pod 
kontrolom istih pojedinaca. Jedan je takav primjer rudnik zlata Zortman- 
Landusky u Montani, koji sam već spomenuo u Poglavlju 1, kanadske 
tvrtke Pegasus Gold Inc. Kad je 1979. otvoren, bio je prvi rudnik zlata 
otvorenog kopa u Sjedinjenim Državama u kojem su se hrpe rude naveliko 
ispirale cijanidom i najveći rudnik zlata u Montani. Iz rudnika je stalno 
curio i izlijevao se cijanid i otjecala kiselina, čemu je pripomoglo i to što ni 
savezna ni državna vlada nisu tražile od tvrtke ispitivanje otjecanja kiseline. 
Državni inspektori utvrdili su 1992. da rudnik zagađuje rijeke teškim 
metalima i kiselinom. Pegasus Gold pristao je 1995. platiti 36 milijuna 
dolara za podmirenje zahtjeva iz svih parnica koje su protiv njega pokrenuli 
savezna vlada, država Montana i lokalna indijanska plemena. Naposljetku, 
1998., u vrijeme kad je kakva-takva površinska sanacija bila provedena na 
nepunih 15 posto lokacije rudnika, upravni odbor Pegasus Golda sebi je 
izglasao najmanje 5 milijuna dolara bonusa, ostalu profitabilnu aktivu 
Pegasusa prenio na novoosnovanu tvrtku Apollo Gold i zatim proglasio 
stečaj Pegasus Golda. (Poput većine direktora rudnika, ni direktori Pegasus 
Golda nisu živjeli nizvodno na razvodu rudnika Zortman-Landusky pa su 
bili pravi primjer elita izoliranih od posljedica svojih postupaka, o čemu 
smo govorili u Poglavlju 14.) Potom su državna i savezna vlada usvojile 
plan površinske sanacije koji će stajati 52 milijuna dolara, od čega će 30 
milijuna doći od Pegasusove isplate 36 milijuna dolara, dok će 22 milijuna 
platiti američki porezni obveznici. No u taj plan površinske sanacije ni do 
danas nije uvršten trošak stalne obrade vode, koji će porezne obveznike 


stajati mnogo više. Ispostavlja se da je pet od 13 novijih velikih rudnika 
metala u Montani, od čega su četiri (među njima i rudnik Zortman- 
Landusky) rudnici otvorenog kopa gdje se hrpe rude ispiru cijanidom, u 
vlasništvu bankrotiranog Pegasus Gold Inc., a da će u 10 velikih rudnika 
trebati dovijeka pročišćavati vodu, što troškove njihova zatvaranja i 
sanacije poskupljuje i do 100 puta u odnosu na prijašnje procjene. 

Za porezne obveznike još skuplji stečaj bio je onaj drugog kanadskog 
rudnika zlata na tlu Sjedinjenih Država, u kojem su se hrpe rude također 
ispirale cijanidom, rudnika Galactic Resources' Summitville u planinskom 
području Colorada, gdje svake godine pada najmanje 10 metara snijega. 
Tvrtka je 1992., osam godina nakon što je država Colorado izdala tom 
rudniku dozvolu za rad, proglasila stečaj i za manje od tjedan dana zatvorila 
rudnik, ostala dužna mjesnim vlastima velike iznose za porez, otpustila 
radnike, obustavila nužno održavanje okoliša i napustila lokaciju. Za 
nekoliko mjeseci, kad je počeo padati snijeg, sustav za ispiranje je poplavio 
i cijanidom sterilizirao potez od 29 kilometara na rijeci Alamosa. Tada se 
otkrilo da je država Colorado od Galactic Resourcesa tražila financijsko 
jamstvo od samo 4,500.000 dolara kao uvjet za izdavanje dozvole za rad, a 
da će sanacija stajati 180,000.000 dolara. Vlada je, u sklopu stečajne 
nagodbe, izvukla još 28,000.000 dolara, ali poreznim obveznicima ostao je 
dug od 147,500.000 dolara koji je njihovim novcem platila Agencija za 
zaštitu okoliša. 


Zbog takvih iskustava, američke države i savezna vlada počele su s 
vremenom od tvrtki iz sektora metalnog rudarstva tražiti da unaprijed 
podnesu financijsko jamstvo da je osigurano dovoljno novca za sanaciju, u 
slučaju da je rudarsko poduzeće ne bude htjelo ili moglo platiti. Na žalost, 
ta osigurana sredstva obično se temelje na procjeni troškova sanacije koju 
provede samo rudarsko poduzeće jer vladina regulatorna tijela nemaju 
vremena, znanja ni detaljne planove gradnje rudnika, bez čega ne mogu 
izraditi vlastite procjene. U mnogim slučajevima kad rudarska poduzeća 
nisu počistila za sobom, a vlada je morala pribjeći tim osiguranim 
sredstvima, pokazalo se da su stvarni troškovi čišćenja i do 100 puta veći od 
procjene rudarskog poduzeća. To ne čudi, jer je procjenu izradila tvrtka, a 
njezine su procjene redovito preniske je nema financijskog motiva da 
procijeni iznos u cijelosti niti je vlada na to tjera propisima. Jamstvo može 
doći u jednom od triju oblika: protuvrijednosti u gotovini ili kreditnog 
pisma, što je najsigurniji oblik; obveznice koju rudarsko poduzeće pribavlja 


od osiguravajućeg društva u zamjenu za godišnju premiju; "samogarancije", 
što znači da rudarsko poduzeće u dobroj vjeri obeća da će počistiti za 
sobom i da za to jamči imovinom. No kako su tvrtke često kršile obećanja, 
uvidjelo se da su samogarancije besmislene pa se više ne prihvaćaju kao 
jamstva za rudnike na saveznoj zemlji, ali su još uvijek najčešći oblik 
jamstva u Arizoni i Nevadi, američkim saveznim državama s 
najotvorenijim odnosom prema rudarskoj industriji. 


Američki porezni obveznici u ovom trenutku dužni su i do 12 
milijardi dolara za čišćenje i sanaciju rudnika metala. Zašto smo toliko 
dužni, kad vlade navodno traže financijsko jamstvo za troškove sanacije? 
Problem je dijelom u tome što rudarska poduzeća prenisko procjenjuju 
troškove koje će pokriti spomenutim jamstvima, a dvije savezne države u 
kojima su porezni obveznici najviše dužni za sanaciju rudnika (Arizona i 
Nevada) prihvaćaju  samogarancije tvrtki i ne traže obveznice 
osiguravajućeg društva. Čak i kad obveznica osiguravajućeg društva doista 
postoji, iako premala, porezne obveznike čekaju dodatni troškovi, zbog 
razloga koje dobro znamo svi mi koji smo od osiguravajućeg društva 
pokušali dobiti odštetu za velik gubitak prouzročen požarom u kući. 
Osiguravajuće društvo redovito umanji iznos koji će isplatiti na ime 
obveznice metodom koja se eufemistički naziva "pregovorima"; to jest: 
"Ako vam se ne sviđa naša umanjena ponuda, možete se baciti u trošak, 
uzeti odvjetnika i čekati pet godina da sudovi riješe predmet." (Moj prijatelj 
kojem je požar uništio kuću već godinu dana prolazi kroz pakao takvih 
pregovora.) Zatim, osiguravajuće društvo isplaćuje ugovoreni iznos ili iznos 
s obveznice za godine kad se čišćenje i sanacija provode, ali u obveznicu 
nije uključena klauzula o neizbježnoj eskalaciji troškova s vremenom. Osim 
toga, ne samo rudarska poduzeća nego katkad i osiguravajuća društva, 
pritisnuta velikim dugom, proglase bankrot. Od 10 rudnika za koje su 
američki porezni obveznici najviše dužni (na koje otpada otprilike polovica 
od ukupnih 12 milijardi dolara duga), dva su u vlasništvu rudarskog 
poduzeća na rubu stečaja (ASARCO-a, oko milijardu dolara), šest ih je u 
vlasništvu tvrtki koje su se osobito opirale ispunjavanju obveza, samo dva 
su u vlasništvu manje tvrdoglavih tvrtki, a moguće je da će iz svih 10 
istjecati kiselina i da će se voda koja iz njih istječe trebati pročišćavati dugo 
vremena ili zauvijek. 


Kako su računi pali na teret poreznih obveznika, ne čudi što je u 
Montani i nekim drugim državama ojačalo proturudarsko raspoloženje. 


Budućnost metalnog rudarstva u Sjedinjenim Državama sumorna je, osim 
za rudnike zlata u Nevadi, državi sa slabim propisima, i rudnike platine i 
paladija u Montani (poseban slučaj o kojem ću više reći u daljnjem tekstu). 
Među studentima američkih koledža, samo ih se četvrtina više nego 1938. 
(tek 578 studenata u cijelim Sjedinjenim Državama) priprema za rudarska 
zvanja, unatoč tome što je ukupna studentska populacija u međuvremenu 
naglo porasla. Američka javnost od 1995. svojim protivljenjem sve 
uspješnije blokira rudarske prijedloge, a industrija ne može više na 
natječajima računati na lobiste i sklone im zakonodavce. Metalno je 
rudarstvo prvorazredan primjer posla u kojem se pokazalo da je 
kratkoročno stavljanje vlastitih interesa iznad javnih dugoročno osuđeno na 
propast i vodi cijelu industriju u propast. 


Ovaj žalostan ishod isprva iznenađuje. Poput naftne industrije, i 
metalno je rudarstvo u situaciji da može imati koristi od politike čistog 
okoliša jer bi imalo niže troškove radne snage (manju fluktuaciju i manje 
izostanaka s posla) kao posljedicu većeg zadovoljstva radnim mjestom, niže 
troškove za zdravstvenu skrb, povoljnije bankovne kredite i police 
osiguranja, bilo bi bolje prihvaćeno u zajednici, ne bi bilo u tolikoj 
opasnosti da mu javnost obustavlja projekte i relativno jeftino bi instaliralo 
najmoderniju čistu tehnologiju na početku projekta, a ne bi moralo 
naknadno prilagođavati staru zato što su ekološki standardi u međuvremenu 
postroženi. Kako to da je metalno rudarstvo usvojilo takvo ponašanje, 
unaprijed osuđeno na neuspjeh, pogotovo kad naftna industrija i ugljeno 
rudarstvo, koje su mučili naoko slični problemi, nisu sebe doveli do ruba 
propasti? Odgovor je povezan s tri skupine čimbenika što sam ih već 
spomenuo: ekonomikom, stajalištima rudarske industrije i stajalištima 
društva. 

koko 


Metalnom rudarstvu teže padaju troškovi sanacije okoliša nego 
naftnoj (pa čak i industriji ugljena) zbog nekoliko gospodarskih čimbenika: 
profitne marže su niže, zarada je manje predvidljiva, troškovi sanacije su 
veći, problemi sa zagađenjem su podmukliji i dugotrajniji, nije moguće tako 
lako te troškove prebaciti na potrošače, a ne postoji toliko kapitala da ih 
apsorbira te drukčija radna snaga. Za početak, premda su neka rudarska 
poduzeća profitabilnija od drugih, industrija u cjelini posluje s tako niskim 
profitnim maržama da prosječna stopa povrata u proteklih 25 godina nije 
dosegnula ni trošak kapitala. To jest, ako je glavni direktor rudarskog 


poduzeća 1979. uložio ušteđenih 1000 dolara, do 2000. godine njegovo bi 
ulaganje naraslo na samo 2200 dolara da je uložio u dionice industrije 
čelika; na samo 1530 dolara da je uložio u dionice drugih grana metalne 
industrije izuzevši industriju željeza i čelika, i na samo 590 dolara, što 
predstavlja čisti gubitak i ako ne uzmemo u obzir inflaciju, da je uložio u 
dionice rudnika zlata; međutim na 9320 dolara da je uložio u prosječan 
uzajamni fond. Ako ste rudar, ne isplati vam se ulagati u industriju u kojoj 
radite! 

Ni te osrednje profite nije moguće predvidjeti, ni za pojedini rudnik ni 
za industriju u cjelini. I premda se može dogoditi da pojedina bušotina na 
ispitanom naftnom polju bude suha, obično se može donekle predvidjeti 
kolike će biti rezerve, a koliki stupanj čistoće nafte na cijelom naftnom 
polju. No stupanj čistoće (to jest, sadržaj metala, a otuda i profitabilnost) 
metalne rude obično se nepredvidivo mijenja kako se kopa kroz naslagu 
rude. Polovica otvorenih rudnika ne donosi profit. Ne mogu se predvidjeti 
ni prosječni profiti rudarske industrije u cjelini jer su cijene metala 
zloglasno nestalne pa rastu i padaju zajedno s cijenama robe u svijetu, u 
mnogo većoj mjeri od cijena nafte i ugljena. Razlozi za tu nestalnost su 
zamršeni, od toga da je metal manjeg obujma i da se troši manje nego nafta 
ili ugljen (zbog čega češće završava na zalihama), preko predodžbe da nam 
nafta i ugljen uvijek trebaju, a da su zlato i srebro luksuz bez kojeg se može 
za vrijeme recesije, do činjenice da oscilacije cijene zlata pokreću čimbenici 
koji nemaju veze s ponudom zlata ni s industrijskom potražnjom za zlatom 
- to jest, spekulanti i ulagači koji kupuju zlato kad ih uhvati nervoza zbog 
tržišta dionica i vlade koje tu i tamo prodaju zlatne rezerve. 


U usporedbi s naftnim bušotinama, rudnici metala proizvode više 
otpada, a troškovi sanacije mnogo su skuplji. Otpad koji se crpi iz bušotine i 
koji treba odlagati uglavnom je tek voda, koje obično bude otprilike onoliko 
koliko i nafte, ne mnogo više. Da nema izgradnje prilaznih cesta i 
povremenih izlijevanja nafte, vađenje nafte i plina ne bi imalo velik utjecaj 
na okoliš. Nasuprot tome, metali su tek djelić metalne rude koja je pak tek 
djelić zemlje i blata koje treba iskopati da bi se izvadila. Stoga se u rudniku 
bakra obično iskopa 400 puta, a u rudniku zlata 5,000.000 puta više zemlje i 
blata nego metala. Goleme su to količine prljavštine da bi ih rudarska 
poduzeća počistila. 

U rudarskoj industriji, zagađenje je podmuklije i traje mnogo duže 
nego u naftnoj industriji. Do zagađenja naftom uglavnom dolazi zbog 


naglih i vidljivih izlijevanja, što se u mnogim slučajevima može izbjeći 
pažljivim održavanjem, inspekcijama i usavršenom brodogradnjom (na 
primjer, gradnjom tankera s dvostrukom umjesto s jednostrukom oplatom), 
tako da ova današnja izlijevanja nafte uglavnom možemo pripisati ljudskoj 
pogrešci (poput nesreće tankera Exxon Valdez), koja se može pooštrenom 
obukom svesti na najmanju mjeru. Izlivena nafta uglavnom se sanira za 
najviše nekoliko godina, usto i nafta se prirodno razgrađuje. Premda i 
zagađenja iz rudnika povremeno izgledaju kao nagao, vidljiv udar u kojem 
iznenada ugine mnogo riba ili ptica (poput prelijevanja cijanida iz rudnika 
Summitville koji je prouzročio pomor riba), češće se javljaju u obliku 
kroničnog curenja kiseline i otrovnih ali nevidljivih metala, koji se u prirodi 
ne razgrađuju, cure stoljećima, a od njih ljudi ne padaju kao pokošeni već 
polako kopne. Nasipi od industrijskog mulja i ostali građevinski zahvati u 
svrhu zaštite od izlijevanja otrova iz rudnika i dalje u velikom postotku 
popuštaju. 

Poput ugljena, nafta je sirovina koju vidimo. Brojilo na benzinskoj 
crpki kaže nam koliko smo litara upravo kupili. Znamo za što se koristi, 
smatramo je nužnom, doživjeli smo nestašice nafte, inkomodirale su nas, 
strah nas je da bi se mogle ponoviti, zahvalni smo što možemo uopće 
pribaviti benzin za svoja vozila i bez oklijevanja ga plaćamo po višoj cijeni. 
Zato je i moguće da naftna industrija i industrija ugljena prebace troškove 
sanacije okoliša na potrošače. Međutim, od metala, izuzevši željezo (u 
obliku čelika), najviše se izrađuju nevidljivi mali dijelovi u našim 
automobilima, telefonima i drugoj opremi. (Recite mi brzo, a da ne 
pogledate u enciklopediju: gdje upotrebljavate bakar i paladij i koliko je 
grama jednoga, a koliko drugoga bilo u stvarima koje ste lani kupili?) Ako 
automobili poskupe zato što su rudnici bakra i paladija imali veće troškove 
čišćenja okoliša, ne kažete sebi: "Naravno, rado ću platiti još dolar po 
gramu bakra i paladija, samo da ove godine ipak kupim auto." Nego 
obilazite salone u potrazi za povoljnijom cijenom automobila. Posrednici u 
prodaji bakra i paladija te proizvođači automobila znaju o čemu razmišljate 
i vrše pritisak na rudarska poduzeća da ne dižu cijene. Zbog tih razloga, 
rudarskom poduzeću rijetko uspijeva prebaciti troškove sanacije na nekog 
drugog. 

Rudarska poduzeća nemaju toliko kapitala za prihvaćanje troškova 
sanacije kao naftne kompanije. I naftnu industriju i metalno rudarstvo muče 
problemi s takozvanim nasljeđem, to jest moraju plaćati troškove zagađenja 


okoliša koje su zbog loših metoda rada gomilali cijelo stoljeće, zapravo sve 
dok se u novije vrijeme nije produbila svijest o zaštiti okoliša. Cijela 
rudarska industrija imala je 2001. ukupnu kapitalizaciju od samo 250 
milijardi dolara za podmirenje tih troškova, dok je svaka od tri najveće 
tvrtke (Alcoa, BHP i Rio Tinto) imala kapitalizaciju od samo 25 milijardi 
dolara. Međutim, svaka od vodećih zasebnih tvrtki u drugim industrijama - 
Wal-Mart Stores, Microsoft, Cisco, Pfizer, Citigroup, Exxon-Mobil i ostale 
- ima kapitalizaciju od 250 milijardi dolara, dok General Electric sam ima 
kapitalizaciju od 470 milijardi dolara (što je gotovo dvostruko više od 
vrijednosti cijele rudarske industrije). Zato ti problemi s nasljeđem 
razmjerno teže padaju metalnom rudarstvu nego naftnoj industriji. Na 
primjer, Phelps-Dodge, najveće preživjelo američko rudarsko poduzeće, u 
dugovima je od 2 milijarde dolara za sanaciju i zatvaranje rudnika, a toliko 
iznosi cijela njegova tržišna kapitalizacija. Sva imovina tvrtke vrijedi samo 
otprilike 8 milijardi dolara, njezina većina je u Čileu i ne može se iskoristiti 
za plaćanje troškova u Sjevernoj Americi. Nasuprot tome, naftno poduzeće 
ARCO, koje je kupnjom Anaconda Copper Mining Company naslijedilo 
odgovornost za milijardu ili više dolara duga za sanaciju rudnika bakra u 
Butteu, posjeduje u Sjevernoj Americi imovine u vrijednosti najmanje 20 
milijardi dolara. Ovaj okrutan gospodarski čimbenik sam po sebi dostatno 
objašnjava zašto se Phelps-Dodge mnogo više opire čišćenju rudnika od 
ARCO-a. 

Prema tome, postoji mnogo gospodarskih razloga zbog kojih plaćanje 
troškova sanacije više opterećuje rudarske nego naftne kompanije. Na 
kratki rok, rudarskom je poduzeću jeftinije samo platiti lobiste da se izbore 
za slabe propise i zakone. S obzirom na stajališta društva, zakone i propise, 
ta je strategija uspijevala - sve donedavno. 

Ove nepovoljne gospodarske čimbenike samo pogoršavaju stajališta i 
korporacijska kultura uvriježeni u metalnom rudarstvu. U povijesti 
Sjedinjenih Država, a slično je bilo u Južnoj Africi i Australiji, vlada je 
propagirala rudarstvo kao poticaj za naseljavanje zapada. Zato se rudarska 
industrija u Sjedinjenim Državama razvila s napuhanim osjećajem da na sve 
ima pravo, s uvjerenjem da je iznad propisa, doživljavajući sebe kao spas 
američkog zapada - i pravi je primjer problema o kojem smo govorili u 
prethodnom poglavlju, problema vrednota koje su nadživjele svoju 
upotrebljivost. Na kritike ekologa direktori rudarskih poduzeća odgovaraju 
homilijama kako civilizacija ne bi bila moguća bez rudarstva i da bi uz više 


propisa bilo manje rudarske djelatnosti i, stoga, manje civilizacije. Naša 
današnja civilizacija ne bi bila moguća ni bez nafte, hrane s farmi, drva ili 
knjiga, ali direktori naftnih kompanija, poljoprivrednici, drvna industrija i 
izdavači ipak se ne drže kvazireligioznog fundamentalizma direktora 
rudarskih poduzeća: "Bog je stavio te kovine ondje za dobrobit 
čovječanstva, da ih se vadi." Glavni direktor i većina službenika jednog od 
najvećih američkih rudarskih poduzeća pripadnici su crkve koja uči da će 
Bog uskoro doći na Zemlju pa hajdemo sanaciju terena odgoditi za još 5 do 
10 godina jer će ona tada ionako biti nevažna. Prijatelji iz rudarske 
industrije opisuju prevladavajuća shvaćanja mnogim živopisnim frazama: 
"to je stajalište 'otmi i bježi"; "to je mentalitet magnata"; "to je surova 
junačka borba jednog čovjeka protiv prirode"; "to su najkonzervativniji 
poslovni ljudi koje sam u životu sreo/la"; "to je spekulativno stajalište da 
rudnik postoji zato da bi njegovi direktori bacili kocku i osobno se obogatili 
pogodivši glavnu žilu; daleko je to od slogana koji ističe svaka naftna 
kompanija: povećanje vrijednosti imovine za dioničare". Na tvrdnje o 
problemima s otrovima u rudnicima, rudarska industrija redovito odgovara 
poricanjem. Nitko danas u naftnoj industriji ne bi porekao da je izlivena 
nafta štetna, ali direktori rudnika poriču da su izliveni metali i kiselina 
štetni. 

Osim gospodarskih i korporacijskih stajališta, odnos rudarskih 
kompanija prema okolišu temelji se i na stajalištima naše vlade i društva, 
zbog kojih ova industrija može ustrajati u stajalištima. Temeljni savezni 
zakon o rudarstvu i danas je Opći zakon o rudarstvu iz 1872. Prema njemu, 
rudarska poduzeća dobivaju goleme subvencije, na primjer, milijardu dolara 
godišnje za vađenje minerala sa zemlje u javnom vlasništvu, na koje 
nikome ne plaćaju tantijeme, u nekim slučajevima smiju se neograničeno 
koristiti javnim zemljištem za odlaganje otpada iz rudnika, a dobivaju i 
druge subvencije koje porezne obveznike godišnje stoje 250 milijuna 
dolara. Prema detaljnim propisima koje je savezna vlada usvojila 1980., 
nazvanima "propisi 3809", rudarska poduzeća nisu trebala imati financijsko 
jamstvo za troškove sanacije niti su sanacija i zatvaranje rudnika definirani 
na odgovarajući način. Clintonova vlada je na odlasku 2000. predložila 
zakone o rudarstvu u kojima se tražilo i financijsko jamstvo te definiralo što 
je to sanacija i zatvaranje rudnika i, k tome, predvidjelo ukidanje 
korporacijskih samogarancija za pokriće troškova sanacije. Ali nova, 
Bushova vlada odbacila je u listopadu 2001. gotovo sve te prijedloge i 


ostavila samo onaj o predočenju financijskog jamstva, zahtjev koji ionako 
neće imati smisla kad već nije definirano što su to sanacija i troškovi 
čišćenja koje financijskim jamstvom treba pokriti. 

U našem društvu rijetko se događa da se rudarska industrija proglasi 
odgovornom za štete. Zakoni, regulativna politika i politička volja potrebni 
za sudski progon rudarskih poduzeća koja se izruguju s propisima nisu 
prisutni. Državna vlada Montane dugo je bila zloglasna po popuštanju 
rudarskim lobistima, dok su državne vlade Arizone i Nevade takve i danas. 
Na primjer, država Novi Meksiko procijenila je da troškovi sanacije rudnika 
bakra Chino u vlasništvu Phelps-Dodge Corporationa iznose 780 milijuna 
dolara, ali onda je pod političkim pritiskom Phelps-Dodgea smanjila tu 
procjenu na 391 milijun dolara. Kad američka javnost i vlast traže tako 
malo od rudarske industrije, zašto se onda čudimo što sama industrija tako 
malo dobrovoljno daje? 

koko 


Iz mojeg dosadašnjeg prikaza metalnog rudarstva može se steći krivi 
dojam da su stajališta cijele te industrije stopostotno ujednačena. 'To, 
naravno, nije točno i poučno je propitati razloge zbog kojih su neka 
rudarska poduzeća i srodne industrije usvojile politiku boljeg odnosa prema 
okolišu ili razmišljaju o tome. Reći ću nekoliko riječi o pet-šest takvih 
slučajeva: vađenju ugljena, sadašnjem stanju postrojenja tvrtke Anaconda 
Copper u Montani, rudnicima platine i paladija u Montani, nedavnoj 
inicijativi MMSD, Rio Tintu i DuPontu. 
industrije, jet im rad neizbježno i u velikoj mjeri utječe na okoliš. 
Ugljenokopi obično stvaraju još više prljavštine nego rudnici metala, zato 
što se iz njih godišnje izvadi golema količina ugljena: najmanje trostruko 
više od ukupne mase svih metala koji se izvade iz rudnika metala. Tako da 
ugljenokopi obično zagade veće područje, u nekim slučajevima rudari 
prokopaju tlo sve do žive stijene, raznesene vrhove planina (rudarska 
tehnika u kojoj se vrhovi planina raznesu jakim eksplozivima da bi se došlo 
do ugljena, prim. prev.) bace u rijeku. S druge strane, ugljen leži u čistim 
slojevima dubokima do 3 metra, koji se protežu kilometrima, tako da je 
omjer ugljena i otpada koji se iskopaju iz ugljenokopa jedan prema jedan, 
daleko manji nego u već spomenutim rudnicima bakra i zlata, gdje se 
iskopa 400 odnosno 5,000.000 puta više otpada nego bakra odnosno zlata. 


Smrtonosna katastrofa u ugljenokopu u Buffalo Creeku 1972. 
uzbunila je industriju ugljena, baš kao što su katastrofe s Exxon Valdezom i 
naftnim platformama na Sjevernom moru trgnule naftnu industriju. Iako 
metalno rudarstvo nije pošteđeno katastrofa u Trećem svijetu, one se 
događaju predaleko od očiju javnosti Prvog svijeta da bi ikoga uzbunile. 
Potaknuta nesrećom u Buffalo Creeku, američka savezna vlada je 70-ih i 
80-ih godina prošlog stoljeća pooštrila propise i tražila preciznije radne 
planove i strože financijsko jamstvo za ugljenokope nego za rudnike 
metala. 


Prva reakcija ugljenog rudarstva na te vladine inicijative bila je 
proricanje propasti cijele industrije, ali danas, poslije 20 godina, prašina se 
slegnula a industrija pomirila s novim propisima. (To, naravno, ne znači da 
se industrija dosljedno bezgrešno ponaša već samo da je bolje regulirana 
nego prije 20 godina.) Jedan razlog je taj što se mnogi (ali svakako ne svi) 
ugljenokopi ne nalaze u prekrasnim planinama Montane nego u ravnicama 
od kojih nema druge koristi pa je sanacija gospodarski izvediva. Za razliku 
od metalnog rudarstva, industrija ugljena sada često u roku od godine ili 
dvije od prestanka rada sanira područja na kojima je vadila ugljen. Drugi 
razlog je možda taj što ugljen (poput nafte, a za razliku od zlata) 
doživljavamo kao nešto nužno za društvo, a i svi znamo kako se 
upotrebljava ugljen i nafta, dok malo tko od nas zna kako se upotrebljava 
bakar, tako da je industrija ugljena bila u mogućnosti prebaciti povećane 
troškove očuvanja okoliša na potrošače. 


Jedan od čimbenika koji su potaknuli takvu reakciju industrije ugljena 
je sljedeći: za nju su karakteristični kratki i transparentni lanci opskrbe, tako 
da se ugljen izravno ili pak preko samo jednog posrednog dobavljača 
prevozi do elektrana, čeličana i drugih velikih potrošača ugljena. Zbog toga 
je javnosti lakše doznati nabavlja li neki pojedinačni potrošač ugljen od 
rudarskog poduzeća koje brine ili onog koje ne brine o okolišu. Lanac 
opskrbe naftom još je kraći po broju poduzeća, čak i ako katkad jest 
geografski udaljen: velike naftne _ kompanije poput Chevron-Texaca, 
ExxonMobila, Sheila i BP-a prodaju gorivo potrošačima na benzinskim 
crpkama, što omogućuje potrošačima koje je razjarila katastrofa Exxon 
Valdeza da bojkotiraju benzinske crpke koje prodaju Exxonovo gorivo. 
Međutim, zlato na putu od rudnika do potrošača prolazi kroz dug lanac 
opskrbe u kojem sudjeluju pročišćavači, skladišta, radionice nakita u Indiji i 
europski veletrgovci, a tek onda završava u draguljarnici. Pogledajte svoj 


zlatni vjenčani prsten: nemate pojma otkud je došlo zlato, je li iskopano lani 
ili je 20 godina bilo na zalihama, koja ga je tvrtka iskopala i kako se 
odnosila prema okolišu. Situacija s bakrom još je mutnija: tu postoji dodatni 
posrednik, talionica, a vi niti ne znate da kad kupujete automobil i telefon, 
kupujete i bakar. Uz taj dug lanac opskrbe, rudarska poduzeća koja vade 
bakar i zlato ne mogu računati s tim da će potrošači biti spremni platiti za 
čišće rudnike. 

Od rudnika u Montani s nasljeđem uništavanja okoliša, najdalje u 
plaćanju troškova sanacije otišao je nekadašnji rudnik u vlasništvu 
Anaconda Copper Mining Company, smješten oko Buttea i nizvodno. 
Razlog je jednostavan. Anacondu je kupila velika naftna kompanija ARCO 
koju je pak kupila još veća britanska naftna kompanija BP (British 
Petroleum). Takav ishod bolje od ičega drugoga predstavlja različit odnos 
metalnog rudarstva i naftne industrije prema narušavanju okoliša: iste 
značajke rudarenja, različiti vlasnici. Kad su otkrili kakav su nered 
naslijedili, ARCO, a zatim BP s vremenom su odlučili da će za njihove 
interese biti bolje da te probleme pokušaju riješiti nego da niječu 
odgovornost. Time ne želim reći da su ARCO i BP pohrlili potrošiti stotine 
milijuna dolara koje su bili dužni platiti. Iskušali su uobičajene strategije 
otpora, pa su tako poricali da su otrovi djelovali na okoliš, financirali 
lokalne skupine koje su se zalagale za njih, predlagali jeftinija rješenja od 
vladinih i tome slično. No, barem su potrošili golem novac, očito se 
pomirivši s time da će potrošiti još i više. Daleko su preveliki da bi u stečaj 
poslali samo rudnike u Montani i žele riješiti problem, a ne odgađati ga 
unedogled. 


Druga donekle svijetla točka rudarske slike Montane dva su rudnika 
platine i paladija u vlasništvu Stillwater Mining Company, tvrtke koja je 
sklopila dobrosusjedske sporazume s lokalnim ekološkim skupinama 
(jedine takve koje je uopće sklopilo neko rudarsko poduzeće u Sjedinjenim 
Državama), financirala ih, dopušta im da slobodno ulaze na njihovo 
rudarsko područje, dapače, zatražila od ekološke organizacije Trout 
Unlimited (na zaprepaštenje iste) da nadgleda učinke rudnika na lokalne 
populacije pastrva u rijeci Boulder i sklopila dugoročne sporazume o radu, 
električnoj energiji, školama i komunalnim uslugama s okolnim 
zajednicama - u zamjenu za to da se ekolozi i mještani ne protive 
Stillwateru. Taj mirovni ugovor između Stillwatera, ekologa i zajednice 
očito koristi svim stranama. Kako objasniti iznenađujuću činjenicu da je, od 


svih rudarskih poduzeća u Montani, samo Stillwater došao do ovog 
zaključka? 

Nekoliko čimbenika je pridonijelo. Stillwater posjeduje ležište 
jedinstvene vrijednosti: to je jedino primarno ležište platine i paladija (koji 
se uvelike koriste u automobilskoj i kemijskoj industriji) izvan Južne 
Afrike. Ležište je tako duboko da se očekuje da će potrajati barem stotinu 
godina, a vjerojatno i mnogo dulje; takva situacija nalaže dugoročnu 
perspektivu, a ne uobičajeno stajalište "otmi i bježi". Rudnik je pod 
zemljom, stoga manje utječe na površinu tla nego rudnik otvorenog kopa. 
Njegove su rude relativno siromašne sulfidima, a većina sulfida izvlači se 
zajedno s proizvodom, tako da su problemi s otjecanjem kiselog sulfida 
svedeni na najmanju mjeru pa je ublažavanje utjecaja na okoliš jeftinije 
nego u rudnicima bakra i zlata u Montani. Tvrtka je 1999. dobila novog 
glavnog direktora, Billa Nettlesa, koji je došao iz automobilske industrije 
(najvećeg korisnika proizvoda tog rudnika), a ne iz tradicionalne rudarske 
sredine, nije naslijedio uobičajena rudarska stajališta, shvatio je da rudarska 
industrija ima velike probleme s odnosima s javnošću te je htio pronaći 
nova dugoročna rješenja. Najzad, 2000. godine, u vrijeme kad je sklopio 
neke od gore spomenutih sporazuma, Stillwater se uplašio da bi na 
predsjedničkim izborima mogao pobijediti ekološki nastrojen kandidat Al 
Gore, a na guvernerskim izborima u Montani kandidat protivnik korporacija 
i zaključio da su dobrosusjedski sporazumi najbolja prilika da si tvrtka kupi 
stabilnu budućnost. Drugim riječima, direktori Stillwatera slijedili su 
vlastitu percepciju onoga što je dobro za tvrtku i sklopili dobro-susjedske 
sporazume, dok većina ostalih velikih američkih rudarskih poduzeća slijedi 
svoju, drukčiju viziju onoga što je dobro za tvrtku i niječe odgovornost, 
unajmljuje lobiste da se protive zakonskom uređenju rudarskog sektora i, 
kao posljednje sredstvo, proglašava stečaj. 

Generalni direktori nekoliko najvećih svjetskih međunarodnih 
rudarskih poduzeća ipak su se 1998. zabrinuli da im industrija diljem svijeta 
gubi, kako se to lijepo kaže, "društvenu dozvolu za rad". Pokrenuli su 
inicijativu pod nazivom Mining Minerals and Sustainable Development 
(Vađenje minerala i održivi razvoj) (MMSD), proveli niz istraživanja o 
održivom rudarstvu, na mjesto direktora projekta postavili poznatog 
ekologa (predsjednika National Wildlife Federationa) i bezuspješno 
pokušali angažirati širu ekološku zajednicu, koja je odbila sudjelovanje 
zbog povijesnog gnušanja prema rudarskim poduzećima. Istraživanje je 


2002. urodilo nizom preporuka, ali tada je, na žalost, većina uključenih 
rudarskih poduzeća odlučila da ih neće provesti. 


Iznimka je britanski rudarski gigant Rio Tinto, koji je odlučio sam 
provesti neke preporuke, pod pritiskom britanskih dioničara i svojeg 
generalnog direktora, koji je čvrsto podupirao tu ideju, te pod stigmom 
uspomene na to da je bio vlasnik rudnika bakra Panguna u Bougainvilleu, 
koji je tako onečistio okoliš da je njegova sanacija iznimno skupo stajala 
tvrtku. Baš kao što je Chevron Oil Company saznao u pregovorima s 
norveškom vladom, Rio Tinto predvidio je da će mu u poslu biti od koristi 
ako ga javnost bude doživljavala kao tvrtku koja je industrijski prvak u 
društvenoj odgovornosti. Nijedan rudnik u Sjedinjenim Državama nema 
smrti. Rio Tinto je od toga već profitirao: kad je Tiffany & Co., u želji da 
otkloni opasnost da mu ekološki prosvjednici marširaju pred 
draguljarnicama natpisima da je vađenje zlata krivo za otpuštanje cijanida i 
pomor ribe, obznanio da će u odabiru rudarskog poduzeća s kojim će 
sklopiti ugovor za dobavljanje zlata voditi računa o odnosu tvrtke prema 
okolišu, odlučio se za Rio Tinto zbog njegove reputacije tvrtke koja u radu 
sve više primjenjuje čiste tehnologije. Tiffany su dodatno motivirali više- 
manje isti oni razlozi koje sam spomenuo govoreći o ChevronTexacu: 
stvaranje dobre reputacije za svoj brand, zadržavanje motivirane i 
visokostručne radne snage i filozofija direktora tvrtke. 

Posljednji poučni primjer jest tvrtka DuPont, sa sjedištem u 
Sjedinjenim Državama, vodeći svjetski kupac titana i titanovih spojeva koji 
se upotrebljavaju za proizvodnju boja, motora mlažnjaka, superbrzih aviona 
i svemirskih vozila te u druge svrhe. Velik dio titana vadi se s australskih 
pješčanih plaža, koje su bogate rutilom, mineralom koji se sastoji od gotovo 
čistog titanovog dioksida. DuPont je prerađivačko, a ne rudarsko poduzeće 
pa rutil kupuje od australskih rudarskih poduzeća. No DuPont stavlja svoje 
ime na sve svoje proizvode, pa tako i na fasadne boje, napravljene na bazi 
titana, i ne želi da mu svi proizvodi steknu lošu reputaciju samo zato što 
dobavljači titana razjaruju potrošače nemarnim odnosom prema okolišu. 
Stoga je DuPont, u suradnji s javnim interesnim skupinama, izradio 
kupovne sporazume i dobavljačke kodekse odgovornosti i primjenjuje ih na 
sve australske dobavljače titana. 

Primjeri Tiffanyja i DuPonta ilustriraju važnu činjenicu. Pojedinačni 
potrošači kao skupina imaju određeni utjecaj na naftne kompanije i (u 


manjoj mjeri) na tvrtke koje vade ugljen jer javnost kupuje gorivo izravno 
od naftnih kompanija i struju od energetskih tvrtki koje kupuju ugljen. 
Stoga potrošači znaju koga treba posramiti ili bojkotirati u slučaju 
izlijevanja nafte ili nesreće u rudniku ugljena. No između pojedinačnih 
potrošača i rudarskih poduzeća koje vade minerale stoji osam posrednika, 
zbog čega je gotovo nemoguće izravno bojkotirati rudarsko poduzeće koja 
ne brine za okoliš. U slučaju bakra, ne bi se mogao provesti čak ni 
neizravan bojkot proizvoda koji sadrže bakar jer većina potrošača ne zna 
koji kupljeni proizvodi sadrže male količine bakra. No zato potrošači imaju 
utjecaj na Tiffany, DuPont i ostale maloprodajne lance koji kupuju metale i 
stručno su osposobljeni za razlikovanje rudnika s čistom od rudnika s 
prljavom tehnologijom. Vidjet ćemo da metoda utjecaja potrošača na 
maloprodajne otkupljivače već polako postaje djelotvorno sredstvo 
potrošačima koji žele utjecati na drvnu i ribarsku industriju. Ekološke 
organizacije upravo počinju istu taktiku primjenjivati na metalno rudarstvo, 
suprotstavljajući se kupcima metala, a ne samim rudnicima. 


Rudarska poduzeća koja uvedu mjere za zaštitu okoliša te pristanu na 
čišćenje i sanaciju izlažu se troškovima, barem kratkoročno, bez obzira na 
to jesu li se država propisima ili javnost stavom pobrinule da pomoću 
takvih mjera tvrtke dugoročno uštede. Tko treba platiti te troškove? Kad 
treba sanirati nered, koji su rudarska poduzeća u prošlosti napravila legalno, 
zbog slabih državnih propisa, javnosti ne preostaje drugo nego da sama 
plati troškove od poreznih prihoda, iako nas ljuti što plaćamo troškove 
tvrtki čiji su direktori sebi izglasali bonuse neposredno prije proglašenja 
stečaja. No, pravo, praktično pitanje glasi: tko treba platiti troškove sanacije 
okoliša onih rudnika koji rade sada ili će raditi u budućnosti? 


Činjenica je da je rudarska industrija u prosjeku tako neprofitabilna 
da potrošači ne mogu uprijeti prstom u neku tvrtku s viškom profita iz kojeg 
bi se namirili troškovi. Želimo da rudarska poduzeća počiste za sobom jer 
mi, javnost, trpimo posljedice narušavanja okoliša oko rudnika: nama ostaju 
minirane i neupotrebljive površine zemlje, onečišćena voda za piće i 
zagađeni zrak. I najčišće metode vađenja ugljena i bakra onečišćuju okoliš. 
Želimo li ugljen i bakar, troškove sanacije okoliša prilikom njihova vađenja 
moramo shvatiti kao legitiman nužan trošak metalnog rudarstva, jednako 
legitiman kao trošak buldožera koji iskopa kop ili talionice u kojoj se ruda 
tali. Troškove sanacije okoliša treba uračunati u cijene metala i prebaciti na 
potrošače, kao što već rade naftne kompanije i tvrtke za vađenje ugljena. 


Taj jednostavan zaključak do danas je zakrivao samo dug i neprovidan 
lanac opskrbe od rudnika minerala do javnosti i dosadašnje loše ponašanje 
većine rudarskih poduzeća. 

koko 


Preostale dvije primarne industrije o kojima ću govoriti su drvna i 
ribarska industrija. Između njih i naftne industrije te metalnog i ugljenog 
rudarstva postoje dvije bitne razlike. Prvo, drveće i riba su obnovljivi 
resursi koji sami sebe reproduciraju. Stoga, ako ih lovite ili siječete stopom 
koja nije viša od stope kojom se obnavljaju, možete ih neograničeno dugo 
loviti ili sjeći. Nasuprot tome, nafta, kovine i ugljen ne obnavljaju se; ne 
množe se, ne niču, niti spolnim putem proizvode male kapljice nafte ili 
grumene ugljena. Čak i ako ih sporo crpite ili vadite, oni se ne reproduciraju 
i ne održavaju zalihe nafte, kovina ili ugljena na stalnoj razini. (Strogo 
uzevši, istina je da se nafta i ugljen formiraju u dugim geološkim 
razdobljima od nekoliko milijuna godina, ali to je kudikamo presporo da bi 
se izjednačilo sa stopama kojima ih crpimo ili vadimo.) Drugo, u drvnoj i 
ribarskoj industriji iz okoliša se odstranjuju dragocjeni dijelovi - stabla i 
ribe. Stoga se svakom sječom ili ribolovom, gotovo po definiciji, može 
narušiti okoliš. Međutim, vrijednost nafte, kovina i ugljena za ekosustave 
mala je ili nikakva. Pronađete li način crpljenja ili vađenja, a da ne narušite 
ostatak ekosustava, onda niste uklonili ništa okolišno vrijedno, premda ga 
ipak možete narušiti kasnijom upotrebom ili spaljivanjem. Najprije ću 
govoriti o drvnoj, a zatim (kraće) o ribarskoj industriji. 

Sume su za ljude velika vrijednost koja postaje ugrožena onog 
trenutka kad se počne sjeći. Posve je jasno da su one naš glavni izvor drvnih 
proizvoda, na primjer, ogrjeva, uredskog papira, novina, papira za knjige, 
toaletnog papira, drvne građe, šperploča i drva za namještaj. Ljudima iz 
Trećeg svijeta, koji čine znatan dio svjetskog stanovništva, one su i glavni 
izvor drugih, a ne samo drvnih proizvoda, poput prirodnog konopca i 
materijala za pokrivanje krovova, ptica i sisavaca koje love za hranu, voća i 
orašastih plodova i ostalih jestivih dijelova raslinja te biljnih lijekova. Za 
stanovnike Prvoga svijeta, šume su omiljena mjesta za rekreaciju. Djeluju 
kao glavni svjetski zračni filter koji uklanja ugljični dioksid i ostale tvari 
zagađivače zraka, a još k tome su šume i njihova tla glavna spremišta 
ugljika, iz čega proizlazi da se sječom šuma to spremište smanjuje i pokreće 
globalno zagrijavanje. Voda koja isparava s drveća vraća se u atmosferu, 
tako da se sječom šuma obično smanjuje količina oborina, a iskrčena zemlja 


ubrzano pretvara u pustinju. Drveće zadržava vodu u tlu i održava ga 
vlažnim. Štiti površinu zemlje od odrona, erozije i otjecanja taloga u 
tekućine. U nekim šumama, naročito tropskim prašumama, pohranjen je 
velik dio hranjivih tvari dotičnog ekosustava, tako da poslije sječe šuma i 
odvlačenja trupaca iskrčena zemlja obično ostaje neplodna. Naposljetku, 
šume su staništa za većinu drugih živih kopnenih bića: na primjer, tropske 
prašume pokrivaju 6 posto svjetske kopnene površine, ali u njima živi i 
raste od 50 do 80 posto svjetskih kopnenih vrsta biljaka i životinja. 

Zbog vrijednosti šuma, drvna industrija razradila je mnoge metode 
kojima potencijalno negativne utjecaje sječe na okoliš svodi na najmanju 
moguću mjeru. Pa tako, na primjer, drvosječe ne sijeku cijelu šumu do 
posljednjeg stabla nego selektivno uklanjaju pojedina stabla dragocjenih 
vrsta drveća i ne diraju ostatak šume; sijeku održivom stopom, tako da 
stopa ponovnog rasta drveća bude jednaka stopi njegova odstranjivanja; ne 
sijeku velike već male površine šume, tako da posječena površina ostane 
okružena stablima koja će je sjemenkama opet pošumiti; presađuju 
pojedinačna stabla; pojedinačna velika stabla ne odvoze kamionima po 
prilaznim cestama, čime bi uništili ostali dio šume, nego ih uklanjaju 
helikopterom ako su stabla dovoljno vrijedna (što je slučaj u mnogim 
šumama dipterokarpa i araukarije). Ovisno o okolnostima, zbog tih mjera 
zaštite okoliša drvno poduzeće može ostvariti zaradu, ali i gubitak. Te 
oprečne ishode predstavit ću dvama primjerima: nedavnim doživljajima 
mojeg prijatelja Aloysiusa i radom Vijeća za nadzor nad šumama. 

Aloysius mu nije pravo ime nego sam mu ga ja nadjenuo, a uskoro će 
vam biti jasno zašto. On je građanin jedne od azijsko-pacifičkih država u 
kojima sam bio na terenskom radu. Kad sam ga prije šest godina upoznao, 
na mene je odmah ostavio dojam najotvorenije, najznatiželjnije, najsretnije, 
najšaljivije, najpouzdanije, najneovisnije i najpametnije osobe u svojem 
uredu. Hrabro i bez tuđe pomoći, izašao je pred skupinu pobunjenih radnika 
i smirio ih. U više je navrata trčao (da, doslovno trčao) noću gore-dolje po 
strmoj planinskoj stazi kako bi koordinirao rad u dva radna logora. Čuvši da 
sam napisao knjigu o ljudskoj seksualnosti, petnaest minuta nakon 
upoznavanja prasnuo je u smijeh i rekao da je sada vrijeme da pustim ptice 
na miru i kažem mu što znam o seksu. 

Vidjeli smo se kad smo zajedno sudjelovali u nekoliko kasnijih 
projekata, a u njegovu zemlju opet sam došao za dvije godine. Kad sam ga 
ugledao, odmah sam znao da se nešto promijenilo. Govorio je nervozno, a 


očima je zvjerao naokolo kao da se nečega bojao. To me začudilo jer smo 
razgovarali u velikoj dvorani u glavnome gradu, gdje sam držao javno 
predavanje u prisutnosti vladinih ministara i nisam uočavao apsolutno 
nikakve znakove opasnosti. Prisjetili smo se pobune, planinskih radnih 
logora i seksa, a kad sam ga pitao kako je, evo što mi je ispričao. 

Aloysius je dobio drugi posao, radio je za nevladinu organizaciju 
posvećenu sprečavanju sječe tropskih šuma. U tropskim krajevima 
jugoistočne Azije i na otocima Tihog oceana, opsežnom sječom stabala 
bave se uglavnom međunarodna drvna poduzeća koja imaju podružnice u 
mnogim zemljama, ali su im sjedišta uglavnom u Maleziji, na Tajvanu i u 
Južnoj Koreji. Rade tako da zakupe prava na sječu na zemlji koja je još u 
vlasništvu mještana, izvezu neobrađene trupce i ne posade nova stabla. 
Trupac dobiva na vrijednosti kad se poslije sječe razreže i obradi: to jest, 
obrađeno drvo prodaje se po mnogo većoj cijeni od trupca od kojeg je 
dobiveno. Stoga, zbog izvoza neobrađenih trupaca, mještani i nacionalna 
vlada ostaju bez najvećeg dijela potencijalne vrijednosti svog resursa. 
Tvrtke često dolaze do neophodnih državnih dozvola za sječu tako što 
podmite vladine dužnosnike, a zatim grade ceste i sijeku stabla izvan 
granica područja koje su zakupili. U drugim slučajevima, tvrtke samo 
pošalju brod za prijevoz drveta, na brzinu ishode dopuštenje od mještana te 
provedu sječu tako da im državna dozvola ni ne treba. Na primjer, otprilike 
70 posto ukupnog drva koje se posiječe u Indoneziji potječe od ilegalne 
sječe stabala zbog koje indonezijska vlada gubi gotovo milijardu dolara 
godišnje na nenaplaćenom porezu, tantijemima i zakupnini. Lokalne 
dozvole pribavljaju se pridobivanjem mjesnih vođa koji mogu ali ne moraju 
imati ovlast za poništenje prava na sječu, tako što ih odvedu u glavni grad 
ili u inozemstvo, u Hong Kong, gdje ih smjeste u luksuzan hotel i obaspu 
hranom, pićem i prostitutkama dok ne potpišu. Takav način sklapanja posla 
može nam se učiniti skupim, ali samo dok ne saznamo da jedno jedino 
veliko prašumsko stablo vrijedi tisuće dolara. Privola domaćih ljudi kupuje 
se tako isplaćivanjem gotovinskog iznosa koji se mještanima čini golemim, 
a zapravo će ga u roku od godinu dana potrošiti na hranu i druge 
potrepštine. K tome, tvrtka pribavlja privolu mještana i obećanjima koja 
neće održati, na primjer, da će ponovno pošumiti zemljište i izgraditi 
bolnice. U nekim slučajevima s indonezijskog Bornea, Salamunskih otoka i 
drugih mjesta o kojima se puno pisalo, kad su drvna poduzeća došla u šumu 
s dozvolom središnje vlade i počela sjeći, mještani su shvatili da je ta 


pogodba za njih loša i pokušali zaustaviti sječu blokiranjem cesta ili 
spaljivanjem pilana, na što je drvno poduzeće pozvalo policiju ili vojsku da 
provedu njezina prava. Čuo sam čak da su drvna poduzeća zastrašivala 
protivnike i prijetnjama ubojstvom. 


Aloysius je bio takav protivnik. Drvna poduzeća zaprijetila su mu da 
će ga ubiti, ali on je ustrajao jer je bio uvjeren da se zna čuvati. Onda su 
zaprijetile da će mu ubiti ženu i djecu, za koje je znao da se ne znaju čuvati 
i koje neće moći zaštiti kad god bude na poslu. Da im spasi život, preselio 
ih je u drugu zemlju, a sam je postao oprezniji kako bi izbjegao moguće 
pokušaje ubojstva. Zato je tada bio nervozan i nije se više držao onako 
razdragano i samopouzdano. 


Kad se radi o takvim drvnim poduzećima, kao i o onim rudarskim o 
kojima smo već govorili, moramo se zapitati zašto im je ponašanje za 
moralnu osudu. Odgovor opet glasi da je takvo ponašanje za njih 
profitabilno, zbog ista tri čimbenika koji motiviraju rudarske kompanije: 
ekonomike, korporacijske kulture same industrije i stavova društva i vlasti. 
Trupci od tvrdih tropskih stabala tako su dragocjeni i traženi da sječa 
zakupljene tropske šume po metodi "otmi i bježi" donosi golem profit. Od 
mještana obično nije teško dobiti privolu jer očajnički čeznu za novcem i ne 
znaju da čista sječa šuma donosi katastrofalne posljedice lokalnim 
zemljoposjednicima. (Organizacije protivnice sječe tropskih prašuma 
nagovorile su na razne načine zemljoposjednike da uskrate dopuštenje 
već posječena područja da se sami uvjere u stanje stvari i razgovaraju s 
ožalošćenim zemljoposjednicima.) Dužnosnici u ministarstvu šuma često su 
korumpirani, nemaju međunarodnu perspektivu i financijska sredstva 
drvnih poduzeća i ne moraju znati koliko vrijedi obrađeno drvo. U takvim 
okolnostima, metoda "otmi i bježi" bit će dobar posao sve dok tvrtke ne 
počnu bježati iz zemalja s neposječenim šumama i dok nacionalne vlade i 
lokalni zemljoposjednici ne budu spremni uskratiti im dozvolu i skupiti 
nadmoćnu silu kako bi se oduprli nedopuštenoj sječi do koje dolazi uz 
uporabu sile. 

U drugim zemljama, naročito zapadnoj Europi i Sjedinjenim 
Državama, sječa šuma po sistemu "otmi i bježi" sve više postaje 
neprofitabilna. Nasuprot situaciji koja vlada u velikom dijelu tropa, 
zapadnoeuropske i američke netaknute šume već su posječene ili su uvelike 
propale. Velika drvna poduzeća rade na zemlji koju imaju u vlasništvu ili 


nad kojom imaju dugoročni, a ne kratkoročni zakup pa ih u određenim 
okolnostima gospodarska isplativost potiče na održivu sječu. Mnogi 
potrošači su ekološki dovoljno osviješteni da ih zanima potječu li drvni 
proizvodi koje kupuju od stabla posječenog na destruktivan i neodrživ 
način. Državni propisi ponegdje su ozbiljni i ograničavajući, a vladini 
dužnosnici ne daju se tako lako podmititi. 

Zbog svega toga, neka drvna poduzeća koja rade u zapadnoj Europi i 
Sjedinjenim Državama sve više brine ne samo hoće li moći konkurirati 
proizvođačima iz Trećega svijeta s nižim troškovima, nego i hoće li opstati, 
to jest (da se poslužimo izrazom iz rudarske i naftne industrije) hoće li 
zadržati "društvenu dozvolu za rad". Neka drvna poduzeća prešla su na 
ispravne metode i tehnologije i pokušala u to uvjeriti javnost, no nedostaje 
im vjerodostojnosti jer govore u vlastito ime. Na primjer, mnogi drvni i 
papirni proizvodi koji se nude potrošačima na prodaju nose oznake s 
proekološkim tvrdnjama poput "za svako posječeno drvo, posadili smo 
najmanje dva". No kad je istraženo 80 takvih tvrdnji, otkrilo se da njih 77 
nije ama baš ničim potkrijepljeno, tri su bile djelomično potkrijepljene, a 
gotovo sve su povučene kad ih je istraživanje osporilo. Razumljivo je, 
stoga, što je javnost naučila odbaciti tvrdnje koje dolaze od samih tvrtki. 


Drvna poduzeća nisu se zabrinula samo za društvenu dozvolu i 
vjerodostojnost nego i zbog prijetećeg izumiranja šuma, osnove njihova 
poslovanja. U posljednjih 8000 godina posječeno je ili ozbiljno uništeno 
više od polovice netaknutih svjetskih šuma. A naša potrošnja šumskih 
proizvoda samo se ubrzava, kao posljedica toga da je više od polovice šuma 
posječeno u posljednjih 50 godina - između ostaloga, krčenjem šume da bi 
se dobilo poljoprivredno zemljište i zato što je potrošnja papira u svijetu 
porasla pet puta od 1950. Sječa stabala često je tek prvi korak u lančanoj 
reakciji: kad drvna poduzeća izgrade prilazne ceste do područja pod 
šumom, lovokradice zahvaljujući njima ubijaju životinje, za njima dođu 
ilegalni naseljenici i ondje se nastane. Samo 12 posto svjetskih šuma 
smješteno je u zaštićenim područjima. Prema najcrnijim prognozama, sve 
preostale svjetske šume koje su lako pristupačne, a nalaze se izvan 
zaštićenih područja, uništit će se neodrživom sječom u sljedećih nekoliko 
desetljeća premda bi, u najboljem slučaju, svijet mogao na održiv način 
zadovoljavati potrebe za drvom s male površine tih šuma (20 posto i manje) 
kad bi se njima dobro gospodarilo. 

koko 


Te brige o dugoročnoj budućnosti vlastite industrije nagnale su neke 
predstavnike drvne industrije i šumare da početkom 90-ih pokrenu rasprave 
s ekološkim i društvenim organizacijama i udruženjima starosjedilaca. 
Godine _ 1993. one su urodile osnivanjem međunarodne neprofitne 
organizacije Forest Stewardship Council (FSC) (Vijeće za nadzor nad 
šumama), sa sjedištem u Njemačkoj, a financira je nekoliko tvrtki, država, 
zaklada i ekoloških organizacija. Vijeće vodi izabrani upravni odbor, te u 
konačnici njegovi članovi među kojima su predstavnici drvne industrije i 
ekoloških i društvenih interesa. Izvorne zadaće FSC-a bile su trojake: 
sastaviti popis kriterija za ispravno gospodarenje šumama, zatim, 
uspostaviti mehanizam za provjeru zadovoljava li određena šuma te kriterije 
te, na koncu, uspostaviti drugi mehanizam, koji će pratiti proizvode iz 
certificiranih šuma kroz složeni dobavljački lanac cijelim putem do 
potrošača, tako da potrošač zna jesu li papir, stolica ili daska koje je kupio u 
dućanu, a na kojima je logo FSC-a, doista potekli iz šume kojom se 
ispravno gospodari. 

Prvi od tih zadataka doveo je do sastavljanja 10 iscrpnih kriterija za 
ispravno i održivo gospodarenje šumama. Uključuju: da se stabla sijeku 
samo stopom koja se može neograničeno održavati, s time da nova stabla 
rastu dovoljno brzo da zamijene posječena; da se štede šume osobite 
konzervacijske vrijednosti, na primjer prašume, koje ne bi trebalo pretvarati 
u ujednačene nasade stabala; da se dugoročno sačuvaju biološka 
raznolikost, obnova hranjivih tvari, cjelovitost tla i ostale funkcije šumskog 
ekosustava; da se štite razvoda i održavaju dovoljno široke obalne zone duž 
rijeka i jezera; da postoji dugoročni plan gospodarenja; da se kemikalije i 
otpad zbrinjavaju na prihvatljiv način, daleko od lokaliteta; da se poštuju 
postojeći zakoni; da se priznaju prava starosjedilačkih zajednica i šumskih 
radnika. 

Sljedeća zadaća bila je uspostava procesa kojim se utvrđuje 
udovoljava li gospodarenje određenom šumom postavljenim kriterijima. 
FSC nije taj koji certificira šume: za to ovlašćuje organizaciju za 
certificiranje šuma koja obilazi šumu i provjerava stanje, što može potrajati 
do dva tjedna. Diljem svijeta postoje deseci takvih organizacija, a sve su 
ovlaštene za rad po cijelom svijetu; dvije koje u Sjedinjenim Državama 
obavljaju najviše takvih inspekcija jesu SmattWood i Scientific 
Certification Systems, sa sjedištem u Vermontu odnosno Kaliforniji. 
Vlasnik ili upravitelj šume sklopi ugovor o inspekciji s takvom 


organizacijom i plati pregled šume, a da unaprijed nema nikakvog jamstva 
da će ishod inspekcije biti povoljan. Davatelj certifikata nakon inspekcije 
obično određuje popis preduvjeta koji uprava šume mora ispuniti kako bi 
dobila odobrenje ili samo dodijeli provizorno odobrenje, na temelju popisa 
uvjeta koje uprava mora ispuniti kako bi dobila dopuštenje da na svoje 
proizvode lijepi FSC-ovu etiketu. 


Treba naglasiti da inicijativu za dobivanje šumskog certifikata uvijek 
mora pokrenuti vlasnik ili upravitelj; davatelji certifikata ne idu nepozvani 
u inspekciju šuma. Postavlja se, naravno, pitanje zašto bi neki vlasnik ili 
upravitelj šume platio nekome da izvrši inspekciju šume. Odgovor glasi da 
sve veći broj vlasnika i upravitelja zaključuje da će im to biti u 
financijskom interesu jer će, zbog boljeg imidža i vjerodostojnosti koje im 
donosi certifikat neovisne treće strane, imati pristup većem broju tržišta i 
potrošača, a zaradom će vratiti iznos plaćen za certifikat. Najvažnije 
svojstvo FSC-ova certifikata jest to da mu potrošači mogu vjerovati jer se 
ne radi o neosnovanom hvalisanju same tvrtke nego rezultatu inspekcije 
koju, u skladu s međunarodno prihvaćenim standardima najboljih praksi, 
provode stručni i iskusni inspektori koji se ne ustručavaju uskratiti certifikat 
ili zadati uvjete za njegovo dobivanje. 


Posljednji je korak bio dokumentiranje takozvanog "nadzornog lanca" 
ili papirnatog traga po kojem se vidi kako je drvo sa stabla posječenog u 
Oregonu završilo kao daska koja se prodaje u dućanu u Miamiju. Čak i ako 
je šuma certificirana, njezini vlasnici možda prodaju trupce pilani u kojoj se 
pile i trupci bez certifikata, a pilana možda prodaje ispiljeno drvo 
proizvođaču koji kupuje i necertificirano ispiljeno drvo, i tako dalje. Mreža 
međusobnih odnosa između proizvođača, dobavljača, prerađivača, 
veleprodaje i maloprodaje tako je složena da i same tvrtke rijetko kad znaju 
odakle njihovo drvo zapravo dolazi ili kamo ide nego samo znaju tko su im 
neposredni dobavljači i kupci. Da bi krajnji potrošač u Miamiju mogao biti 
siguran da daska koju kupuje doista potječe od stabla iz certificirane šume, 
posrednici u opskrbnom lancu moraju držati proizvode s certifikatom 
odvojeno od onih bez certifikata, a inspektori moraju potvrditi da svaki 
posrednik u nabavi doista tako postupa. Tako se "certificira nadzorni lanac": 
prati se trag certificiranih proizvoda kroz cijeli lanac nabave. Konačni 
rezultat je taj da otprilike samo 17 posto proizvoda iz certificiranih šuma 
nosi logo FSC-a u maloprodaji; ostalih 83 posto pomiješa se u opskrbnom 
lancu s necertificiranim proizvodima. Certifikacija nadzornog lanca zvuči 


kao velika gnjavaža, što i jest. Međutim, nužna je jer potrošač inače ne bi 
vjerovao u krajnje porijeklo one daske u trgovini u Miamiju. 

Mari li za ekološku problematiku uistinu dovoljno velik dio javnosti 
da bi se drvni proizvodi s FSC-ovim certifikatom prodavali bolje od 
ostalih? U anketama, 80 posto ispitanih potrošača tvrdi da bi, kad bi imali 
izbora, radije kupili proizvode ekološki čistog porijekla. No jesu li to tek 
prazne riječi ili ljudi doista vode računa o FSC-ovim etiketama kad su u 
trgovini? I bi li bili voljni platiti malo više za proizvod s FSC-ovom 
etiketom? 


Ta su pitanja ključna za tvrtke koje nisu sigurne trebaju li provesti i 
platiti certifikaciju. Odgovore na njih potražile su u eksperimentu koji su 
provele dvije trgovine Home Depota u Oregonu. U svakoj su trgovini 
postavili, jednu pored druge, dvije kante s komadima šperploče, sličnih i 
iste veličine, osim što je šperploča u jednoj kanti imala etiketu FSC-a, a ona 
u drugoj nije. Eksperiment je proveden dvaput: prvi put je šperploča u obje 
kante imala jednaku cijenu, a drugi je put ona s FSC-ovom etiketom stajala 
2 posto više od one druge. Kad im je cijena bila jednaka, šperploča s FSC- 
ovom etiketom prodavala se bolje od neetiketirane i to u omjeru većem od 2 
prema 1. (U trgovini smještenoj u "liberalnom", ekološki osviještenom 
sveučilišnom gradu, omjer je bio 6 prema 1, ali i u trgovini u 
"konzervativnijem" gradu šperploča s etiketom prodavala se 19 posto bolje 
od šperploče bez etikete.) Kad je šperploča s etiketom stajala 2 posto više 
od one bez etikete, većina kupaca birala je, naravno, jeftiniji proizvod, ali 
nezanemariva manjina (37 posto) ipak je kupila proizvod s etiketom. Prema 
tome, velik dio javnosti doista pri kupnji vodi računa o ekološkoj 
vrijednosti proizvoda, a znatan dio javnosti spreman je za nju platiti više. 


Kad je FSC-ov certifikat tek uveden, mnogi su se bojali da će 
proizvodi s certifikatom zasigurno imati višu cijenu, bilo zbog troškova 
same certifikacije, bilo zbog šumarskih zahvata nužnih za dobivanje 
certifikata. Kasnije se uglavnom pokazalo da certifikacija obično ne 
povećava trošak proizvodnje drvnog proizvoda. U slučajevima u kojima su 
proizvodi s certifikatom na tržištima doista dobili višu cijenu nego slični 
proizvodi bez certifikata, tako se zbilo samo zbog zakona ponude i 
potražnje, a ne zbog troškova proizvodnje: trgovine koje su u malini 
količinama prodavale certificirani proizvod za kojim je vladala velika 
potražnja, shvatili su da mogu mirne duše podići cijenu. 


Na popisu velikih korporacija koje su sudjelovale u osnivanju FSC-a, 
ušle u upravni odbor ili se odnedavno priklonile ciljevima FSC-a nalaze se 
neki od najvećih svjetskih proizvođača i prodavača drvnih proizvoda. Od 
tvrtki sa sjedištem u Sjedinjenim Državama, tu su: Home Depot, najveći 
svjetski maloprodajni lanac za prodaju drvne građe; Lowe's, koji se nalazi 
odmah iza Home Depota u industriji drvnih proizvoda za "majstore u kući"; 
Columbia Forest Products, jedna od najvećih tvrtki za prodaju drvnih 
proizvoda u Sjedinjenim Državama; Kinko's (koji se sada spojio s 
FedExom), najveći svjetski dobavljač uredskog materijala i tiskarskih 
usluga; Collins Pine i Kane Hardwoods, jedni od najvećih uzgajivača višnje 
u Sjedinjenim Državama; Gibson Guitars, jedan od vodećih svjetskih 
proizvođača gitara; Seven Islands Land Company, tvrtka koja gospodari s 
milijun jutara šume u državi Maine; Andersen Corporation, najveći svjetski 
proizvođač vrata i prozora. Od važnijih sudionika izvan Sjedinjenih Država 
spomenimo ove: Tembec i Domtar, dvije najveće kanadske tvrtke za 
upravljanje šumama; B & Q, najveću britansku tvrtku za proizvodnju drvne 
građe za hobiste, pandan američkom Home Depotu; Sainsbury's, drugi po 
veličini britanski lanac supermarketa; švedsku IKEA-u, najveći svjetski 
maloprodajni lanac kućnog namještaja na sastavljanje; SCA i Svea Skog 
(nekad Asi Domain), dvije najveće švedske šumarske tvrtke. Sve ove i 
druge tvrtke prigrlile su FSC jer su smatrale da će im unaprijediti 
gospodarske interese, ali to su zaključile tek kad se spojilo dovoljno onoga 
što ih je "pogurnulo" i onoga što ih je "privuklo". Neke je tvrtke 
"Pogurnulo" to što su se našle na meti kampanja ekoloških organizacija 
nezadovoljnih njihovim postupcima, recimo trgovanjem trupcima iz 
prašuma: Home Depot je, na primjer, bio pod pritiskom Rainforest Action 
Networka. A "privuklo" ih je to što su shvatile da će sve oštroumnijoj 
javnosti moći prodavati jednake pa i veće količine drvne građe. U obranu 
Home Depota i ostalih tvrtki koje je donekle trebalo "pogurati", valja reći 
da je posve razumljivo da su morale oprezno mijenjati mrežu dobavljača 
koju su godinama gradile. Nakon toga su brzo učile, tako brzo da Home 
Depot sada sam pritišće dobavljače iz Čilea i Južne Afrike da usvoje FSC- 
ove standarde. 


Govoreći o rudarskoj industriji, spomenuo sam da najdjelotvorniji 
pritisak na rudarske kompanije da promijene praksu nisu izvišili 
pojedinačni potrošači demonstrirajući pred rudnicima, nego velike tvrtke 
koje kupuju metale (poput DuPonta i Tiffanyja), a prodaju pojedinačnim 


potrošačima. Nešto slično događa se u drvnoj industriji. Premda se drvo 
najviše troši prilikom izgradnje kuća, većina kućevlasnika ne zna koja 
šumarska tvrtka proizvodi drvo koje je ugrađeno u njihovu kuću, ne 
sudjeluje u njezinom odabiru niti taj odabir nadzire. Klijenti šumarskih 
poduzeća su velike tvrtke koje prodaju proizvode, poput Home Depota i 
IKEA-e, i veliki institucionalni kupci, poput grada New Yorka i Sveučilišta 
Wisconsin. Svojom ulogom u uspješnoj kampanji za okončanje aparthejda u 
Južnoj Africi, takve tvrtke i ustanove dokazale su da mogu privući pažnju 
čak i tako moćnih, bogatih, nepopustljivih, dobro naoružanih i očito strogih 
tvorevina kakva je bila era aparthejda južnoafričke vlade. Mnoge 
maloprodajne i industrijske tvrtke u lancu prodaje šumskih proizvoda 
povećale su utjecaj tako što su se organizirale u, kako su ih nazvale, 
"konzorcije otkupljivača", koji su se obvezali da će u točno određenom 
razdoblju povećati prodaju certificiranih proizvoda, s naglaskom na 
proizvodima s etiketom FSC-a. Danas diljem svijeta postoji najmanje 
desetak takvih konzorcija, od kojih je najveći onaj u Velikoj Britaniji, a 
njegovi članovi su neke od najvećih britanskih maloprodajnih tvrtki. 
Konzorciji otkupljivača sve više jačaju i u Nizozemskoj i drugim 
zapadnoeuropskim zemljama, Sjedinjenim Državama, Brazilu i Japanu. 
Osim tih konzorcija otkupljivača, na širenje proizvoda s etiketom 
FSC-a u Sjedinjenim Državama uvelike utječe "zeleni građevinski 
standard", poznatiji kao LEED (Predvodništvo u energetskom i ekološkom 
projektiranju). Prema tom kodeksu procjenjuje se ekološka konstrukcija i 
upotreba materijala u građevinskoj industriji. Sve veći broj američkih 
državnih vlada i gradova daje porezne olakšice tvrtkama koje usvoje visoke 
"zelene" standarde, a američka vlada u mnogim svojim građevinskim 
projektima traži od građevinskih tvrtki da se ravnaju prema "zelenim" 
standardima. Pokazalo se da su oni važni graditeljima, izvođačima i 
arhitektonskim tvrtkama, koji nemaju izravno posla s javnošću niti su toliko 
vidljivi potrošačima, ali se ipak odlučuju za kupnju proizvoda s FSC-ovom 
etiketom jer im to donosi manje poreze i veće izglede na građevinskim 
natječajima. Trebam naglasiti da tvrtke i na "zelene" standarde i na 
organiziranje u konzorcije otkupljivača u osnovi tjera briga za okoliš 
pojedinačnih potrošača i želja tvrtki da njihov korporativni brend potrošači 
povezuju s ekološkom odgovornošću. "Zeleni" standardi i konzorciji 
otkupljivača služe kao mehanizam pomoću kojeg pojedinačni potrošači 


mogu utjecati na ponašanje tvrtki koje im inače, kao pojedinačnim 
potrošačima, ne bi bile izravno odgovorne. 

Od 1993., kad je FSC osnovan, pokret za certifikaciju šuma brzo se 
proširio svijetom, tako da su danas nadzorni lanci uspostavljeni, a pojedine 
šume certificirane u otprilike 64 zemlje. Površina certificiranih šuma sada 
ukupno iznosi 405.600 četvornih kilometara, od čega je 85.800 u Sjevernoj 
Americi. Devet zemalja ima najmanje po 10.400 četvornih kilometara 
certificiranih šuma, a najviše Švedska s 98.800 četvornih kilometara (što je 
više od polovice ukupnih šumskih površina u toj zemlji), nakon koje, redom 
po veličini certificiranih šuma, slijede Poljska, Sjedinjene Države, Kanada, 
Hrvatska, Letonija, Brazil, Velika Britanija i Rusija. Zemlja u kojoj najviši 
postotak prodanih drvnih proizvoda otpada na one s FSC-ovom etiketom 
jest Velika Britanija, gdje otprilike 20 posto sveg prodanog drva ima FSC- 
ov certifikat, a nakon nje Nizozemska. Šesnaest zemalja ima pojedinačne 
certificirane šume površine veće od 1000 četvornih kilometara, a najveća je 
takva šuma u Sjevernoj Americi Gordon Cosens u Ontariu, površine 20.000 
četvornih kilometara, kojom upravlja kanadski drvni i papirni gigant 
Tembec. U bližoj budućnosti Tembec namjerava certificirati svih 130.000 
četvornih kilometara šuma kojima upravlja u Kanadi. Među certificiranim 
šumama nalaze se i one u državnom i one u privatnom vlasništvu: na 
primjer, najveći je pojedinačni vlasnik certificirane šume u Sjedinjenim 
Državama savezna država Pennsylvania, s otprilike 7800 četvornih 
kilometara takvih šuma. 


U početku, po osnutku FSC-a, svake godine se površina certificiranih 
šuma udvostručavala. U novije vrijeme, stopa rasta usporila se na "samo" 
40 posto godišnje. Tome je tako jer su svoje šume prvi dali certificirati 
tvrtke i direktori koji su već prihvaćali FSC-ove standarde. Tvrtke koje su 
nedavno prijavile šume za certifikaciju obično su one koje moraju 
promijeniti način rada žele li ispuniti FSC-ove standarde. To jest, FSC je u 
početku uglavnom prepoznavao tvrtke s ispravnim odnosom prema okolišu, 
a danas sve više služi tome da mijenja način rada ostalih tvrtki, koje isprva 
nisu bile ekološki svjesne. 


Najveći kompliment za svoju djelotvornost Vijeće za nadzor nad 
šumama dobilo je od drvnih poduzeća koja su mu se protivila: osnovale su 
vlastite, konkurentske organizacije za certifikaciju, s nižim standardima. To 
su, među ostalima, Sustainable Forestry Initiative (Inicijativa za održivo 
šumarstvo) u Sjedinjenim Državama, koju je osnovala American Forest and 


Paper Association (Američko udruženje šumarskih i papirnih kompanija); 
Canadian Standards Association (Kanadsko udruženje za standarde); Pan- 
European Forest Council (Paneuropsko vijeće za šume). Posljedica (a 
vjerojatno i svrha) njihova postojanja zbunjivanje je javnosti konkurentnim 
tvrdnjama: na primjer, organizacija Sustainable Forestry Initiative u početku 
je predložila šest različitih etiketa na kojima bi pisalo šest različitih tvrdnji. 
Svi ti "lažnjaci" razlikuju se od FSC-a po tome što ne traže da šume 
certificira nezavisna treća strana nego dopuštaju tvrtkama da same sebe 
certificiraju (ne šalim se). Ne traže od tvrtki da se prosuđuju prema 
ujednačenim standardima i mjerljivim rezultatima (na primjer, prema "širini 
pojaseva raslinja duž riječnih obala") nego prema neizmjerljivim procesima 
("imamo strategiju", "naši direktori sudjeluju u razgovorima"). Ne 
certificiraju ni nadzorni lanac, tako da bilo koji proizvod pilane koja prima i 
certificiranu i necertificiranu drvnu građu dobiva certifikat. Paneuropsko 
vijeće za šume provodi automatsku regionalnu certifikaciju, a prema toj je 
proceduri, na primjer, cijela Austrija brzo dobila certifikat. Vidjet ćemo 
hoće li u budućnosti FSC _ istisnuti te konkurentske pokušaje 
samocertifikacije unutar industrije tako što će oni izgubiti vjerodostojnost u 
očima potrošača ili tako što će prihvatiti FSC-ove standarde u svrhu 
stjecanja vjerodostojnosti. 
koko 


Posljednja industrija o kojoj ću govoriti jest s industrija (točnije, 
morska lovišta), koju muči isti temeljni problem kao i naftnu, rudarsku i 
drvnu industriju: svjetsko stanovništvo i bogatstvo rastu, što dovodi do sve 
veće potražnje za sve manjim zalihama. Premda je potrošnja riba, rakova i 
školjaka i u Prvome svijetu visoka i u stalnom porastu, još je viša i još više 
raste drugdje pa se tako, na primjer, u Kini udvostručila u posljednjem 
desetljeću. Na ribu otpada 40 posto svih bjelančevina (i biljnog i 
životinjskog porijekla) koje danas konzumiraju stanovnici Trećeg svijeta, a 
za najmanje milijardu Azijaca ona je glavni izvor bjelančevina životinjskog 
porijekla. Kako se diljem svijeta u granicama svojih država stanovništvo 
seli iz unutrašnjosti prema obali, potražnja za ribama, rakovima i školjkama 
samo će porasti jer će do 2010. tri četvrtine svjetskog stanovništva živjeti u 
krugu od 80 kilometara od morske obale. Zbog te naše ovisnosti o hrani iz 
mora, 200,000.000 ljudi u svijetu zaposleno je u ribarskoj industriji, a 
ribarstvo je temelj gospodarstva na Islandu, u Čileu i još nekim zemljama. 


Premda je svakim obnovljivim biološkim resursom teško gospodariti, 
osobito je teško gospodariti morskim lovištima. Teško je gospodariti i onim 
lovištima koja se nalaze u vodama pod nadzorom jedne jedine države, ali 
još je teže s lovištima koja se protežu na vode pod kontrolom nekoliko 
država i koja obično prva propadaju jer nijedna zemlja ne može nametnuti 
svoju volju. Nacionalne vlade nemaju nadzor nad lovištima na pučini 
oceana izvan pomorskog pojasa od 320 kilometara. Istraživanja pokazuju 
da bi se, uz ispravno gospodarenje, ribe, školjke i rakovi mogli održivo 
loviti i više nego sada. No, na žalost, većina komercijalno važnih morskih 
lovišta u svijetu već je propala do točke komercijalne izumrlosti, neka su 
ozbiljno iscrpljena, u nekima se trenutačno lovi ili previše ili na samom 
rubu prelova, druga se vrlo sporo oporavljaju od prelova u prošlosti ili im, 
zbog nečeg drugog, hitno treba dobro gospodarenje. Najvažnija lovišta koja 
su već propala, među ostalima, jesu lovišta golemog obliša, plavoperajne 
tune i sabljare u Atlantiku, sleđa u Sjevernom moru, bakalara u Grand 
Banksu, oslića u Argentini i australsko lovište bakalara u rijeci Murray. U 
područjima Atlantskog i Tihog oceana u kojima se prekomjerno lovilo, 
najviši ulov ostvaren je 1989. i otada pada. Glavni su razlozi za sve te 
neuspjehe ponajprije tragedija zajedničkog dobra, o kojoj smo govorili u 
prethodnom poglavlju, zbog čega je potrošačima zajedničkog obnovljivog 
resursa teško postići sporazum, unatoč tome što im je to u zajedničkom 
interesu, zatim uglavnom loše ili nepostojeće gospodarenje i isto takvi 
propisi, te takozvane štetne subvencije, to jest gospodarski besmislene 
subvencije koje mnoge vlade plaćaju zbog političkih razloga, da pomognu 
ribarskim flotama prevelikim u odnosu na riblji fond koji love, što gotovo 
nužno dovodi do prelova, a ribarima donosi premali profit da bi mogli 
preživjeti bez subvencija. 


Šteta od prelova tolika je da se ne radi samo o tome hoćemo li u 
budućnosti uopće jesti hranu iz mora i hoće li opstati određeni fond riba ili 
plodova mora koje lovimo. Ribe, školjke i mekušci uglavnom se hvataju 
mrežama i drugim metodama, pri čemu ribari povuku i neželjene životinje, 
osim onih koje doista žele loviti. Te druge životinje, koje se zovu prilov, 
čine od jedne četvrtine do dvije trećine ukupnog ulova. U većini slučajeva, 
prilov ugiba i baca se natrag u more. U prilovu se često nalaze neželjene 
riblje vrste, mladi primjerci ciljanih ribljih vrsta, tuljani, dupini i kitovi, 
morski psi i morske kornjače. Ipak, prilov ne mora nužno uginuti: na 
primjer, zbog nedavnih preinaka ribarske opreme i promjena u načinu lova, 


smrtnost dupina u lovištu tuna u istočnom Tihom oceanu smanjena je za 50 
puta. Veliku štetu trpe i staništa, naročito morsko dno, koje ruju kočarice, i 
koraljni grebeni, koje uništava ribolov dinamitom i cijanidom. Na koncu, 
prelov šteti ribarima jer, u konačnici, uništava osnovu njihova prihoda i 
stoji ih radnih mjesta. 

Svi ti problemi nisu mučili samo ekonomiste i ekologe nego i neke 
čelnike same ribarske industrije. Među potonjima bili su i direktori 
Unilevera, jednog od najvećih svjetskih kupaca smrznute ribe, čiji su 
proizvodi potrošačima poznati pod zaštićenim imenima Gorton u 
Sjedinjenim Državama (kasnije ga je Unilever prodao), Birdseye Walls i 
Iglo u Britaniji te Findus i Frudsa u Europi. Te je direktore zabrinulo što 
brojnost ribe, robe koju kupuju i prodaju, naglo pada u cijelom svijetu, baš 
kao što su se i direktori drvnih poduzeća osnovavši Vijeće za nadzor šuma, 
zabrinuli zbog naglog smanjena šumskih površina. Zato se 1997., četiri 
godine nakon osnivanja FSC-a, Unilever udružio sa Svjetskim fondom za 
Council (MSC) (Vijeće za nadzor nad morskim lovištima). Cilj joj je bio 
ponuditi potrošačima vjerodostojnu ekološku certifikaciju i potaknuti ribare 
da vlastitu tragediju zajedničkog dobra riješe tako da sami nadu mjesto na 
tržištu radije nego da ih na to natjeraju prijetnje bojkotima. Zajedno s 
Unileverom i Svjetskim fondom za biljni i životinjski svijet, MSC danas 
financiraju i druge tvrtke i zaklade te međunarodne agencije. 


I druge britanske tvrtke, osim Unilevera, podupiru MSC ili kupuju 
njegove certificirane morske proizvode, na primjer: Young' Bluecrest 
Seafood Company, najveća britanska tvrtka za trgovanje ribama, rakovima i 
školjkama; Sainsbury's, najveći britanski dobavljač svježe hrane; lanci 
supermarketa Marks and Spencer i Safeway; Boyd Line, vlasnik flote 
kočarica. Američki pristaše su, na primjer, Whole Foods, najveći svjetski 
maloprodajni lanac prirodne i organske hrane te supermarketi Shaw's i 
tržnice Trader Joe's. Među pristašama u svijetu još su Migros, najveći 
švicarski maloprodajni lanac hrane te Kailis & France Foods, veliki 
australski vlasnik ribarica, tvornica i tržnica ribe i veliki izvoznik. 


Kriterije koje primjenjuje na ribarska lovišta MSC je razradio u 
suradnji s ribarima, direktorima lovišta, prerađivačima riba, rakova i 
školjaka, maloprodajom, stručnjacima za ribarska lovišta i ekološkim 
organizacijama. Glavni kriteriji su da lovište mora odsad nadalje održavati 
zdravlje ribljeg fonda (kao i raspodjelu fonda po spolu i dobi te genetsku 


raznovrsnost), u njemu se mora održivo loviti, mora održavati cjelovitost 
ekosustava, utjecaje na morska staništa i neciljane vrste (prilov) mora svesti 
na najmanju mjeru, mora imati propise i postupke za održavanje fondova i 
smanjivanje štetnih utjecaja te se mora pridržavati postojećih zakona. 


Tvrtke za trgovinu ribama, rakovima i školjkama bombardiraju 
potrošače veoma različitim tvrdnjama, ponekad lažnim i zbunjujućim, o 
tome kako su njihove ribolovne metode navodno bezopasne za okoliš. Zato 
je bit MSC-a, kao i FSC-a, u certifikaciji nezavisne treće strane. Kao i FSC, 
MSC ne provodi sam procjenu za dobivanje certifikata, već za certifikaciju 
ovlašćuje nekoliko drugih organizacija koje se time bave. Prijava za 
certifikaciju potpuno je dobrovoljna: tvrtka mora sama odlučiti smatra li da 
će prednosti od certifikacije opravdati troškove. Što se tiče manjih lovišta 
koja žele certifikaciju, zaklada Davida i Lucille Packard odnedavno 
sudjeluje u plaćanju tih troškova kroz Fond za održiva lovišta. Proces 
počinje tako što organizacija za certifikaciju u tajnosti preliminarno ocijeni 
tvrtku koja je podnijela zahtjev, zatim (ako tvrtka i dalje želi pregled) dolazi 
na red cjelovito ocjenjivanje, za koje je obično potrebna godina-dvije (i do 
tri godine za velika komplicirana lovišta), kada se utvrđuje koje probleme 
lovište treba riješiti. Ako je ocjena povoljna, a utvrđeni problemi riješeni, 
tvrtka dobiva certifikat na pet godina, ali svake godine podliježe 
nenajavljenoj reviziji. Rezultati godišnje revizije stavljaju se na javnu 
internetsku stranicu, gdje ih zainteresirane strane pomno proučavaju, a često 
i osporavaju. Iskustvo pokazuje da je većina tvrtki, kad jednom dobije 
MSC-ov certifikat, u strahu da ga ne izgubi voljna učiniti sve što treba da 
prođe godišnju reviziju. Kao i u slučaju FSC-a, certificira se i nadzorni 
lanac, to jest, prati se trag ribe ulovljene u certificiranom lovištu, od 
ribarskog broda do dokova gdje se ulov iskrcava, zatim preko veletržnica, 
prerađivača (tvornica za zamrzavanje i konzerviranje), veletrgovaca i 
distributera do maloprodaje. Samo oni proizvodi certificiranog lovišta čiji 
se trag može pratiti kroz cijeli lanac smiju nositi MSC-ov logo kad se nude 
na prodaju potrošaču u trgovini ili restoranu. 


Certificira se lovište ili riblji fond, ali i metode i način ribolova te 
oprema kojom se riba lovi. Certifikaciju traže ribarske organizacije, 
ministarstva ribolova u ime nacionalnog ili lokalnog lovišta te posrednici 
poput prerađivača i distributera. Uzimaju se u obzir i molbe "ribarskih" 
lovišta u kojima se ne lovi samo riba nego i mekušci i rakovi. Od sedam do 
danas certificiranih lovišta, najveće je lovište divljeg lososa u američkoj 


saveznoj državi Aljaski, čiji je zastupnik Aljaško ministarstvo za ribu i 
divljač. Sljedeći su po veličini lovište jastoga u Australiji (najdragocjenije 
australsko lovište samo jedne vrste, na koje otpada 20 posto vrijednosti svih 
australskih lovišta) i novozelandsko lovište dugorepca rilaša (najvrednije 
novozelandsko izvozno lovište). Ostala četiri certificirana lovišta manja su i 
nalaze se u Britaniji: lovište sleđa u Temzi, lovište skuša u Cornwallu, gdje 
se love "iz ruke", lovište čančica u Burry Inletu i lovište norveških škampa 
u Loch Torridonu. Na certifikat čekaju lovište kolje na Aljaski, najveće u 
Sjedinjenim Državama, na koje otpada polovica američkog ulova; lovište 
golemog obliša, raka gospodara i šarene kozice na američkoj zapadnoj 
obali; lovište prugastog brancina na američkoj istočnoj obali; lovište jastoga 
u Baja Californiji. Osim toga, certifikaciju se planira proširiti s lovišta 
divlje ribe na uzgajališta (o njihovim specifičnim velikim problemima 
govorimo u sljedećem poglavlju), najprije na uzgajališta škampa, a zatim i 
drugih 10 vrsta, među njima vjerojatno i lososa. Trenutačno se čini da će se 
najteži problemi s certifikacijom važnijih svjetskih lovišta pojaviti prilikom 
certifikacije lovišta divljih škampa (jer se uglavnom love kočama koje oru 
morsko dno i povlače velik prilov) te lovišta koja prelaze nadzor jedne 
države. 


Sve u svemu, certifikacija ribarskih lovišta pokazala se kao teža i 
sporija nego certifikacija šuma. Bez obzira na to, ugodno sam iznenađen 
napretkom u certifikaciji lovišta u posljednjih pet godina: očekivao sam da 
će ona ići još teže i sporije nego što je išla. 

koko 

Ukratko, odnos korporacija prema okolišu oblikuje temeljna činjenica 
koja mnogima od nas vrijeđa osjećaj pravde. Ovisno o okolnostima, 
korporacije doista mogu, barem kratkoročno, maksimalno uvećati profit na 
štetu okoliša i ljudi. Tako i danas postupaju ribari u lovištima bez 
rukovođenja i kvota te međunarodna drvna poduzeća koja kratkoročno 
zakupljuju zemljišta s tropskim prašumama u zemljama s korumpiranim 
dužnosnicima i naivnim zemljoposjednicima. Tako su postupale i naftne 
kompanije prije katastrofe s izlijevanjem nafte u kanalu Santa Barbara 
1969. i rudarska poduzeća u Montani, dok nedavno nije donesen zakon o 
sanaciji. Kad su propisi djelotvorni, kad je javnost ekološki osviještena, 
korporacije s ispravnim odnosom prema okolišu bit će konkurentnije od 
onih koje ne vode računa o okolišu, ali vjerojatno će biti obratno ako su 
vladini propisi nedjelotvorni, a javnost ravnodušna. 


Svima nama najlakše je i najjeftinije kriviti korporacije što pomažu 
sebi nanoseći štetu drugima. Međutim, budemo li samo nekoga krivili, ništa 
se neće promijeniti. Zanemarujemo činjenicu da korporacije nisu neprofitne 
dobrotvorne organizacije nego profitne tvrtke, a da su dionička društva 
dužna svojim dioničarima maksimalno uvećati profit, pod uvjetom da to 
rade na zakonit način. Prema našim zakonima, direktori tvrtki zakonski su 
odgovorni za nešto što se zove "kršenje fiducijarne odgovornosti", ako 
svjesno rukovode tvrtkom tako da joj umanje zaradu. Proizvođač 
automobila Henry Ford tako je 1919. izgubio parnicu protiv dioničara koji 
su ga tužili jer je minimalnu nadnicu povećao na 5 dolara dnevno: sud je 
presudio da, premda je dobro što je Ford tako čovjekoljubiv prema 
radnicima, njegova tvrtka postoji da bi donosila profit dioničarima. 

Okrivljujući korporacije, zaboravljamo još da je, u konačnici, javnost 
odgovorna za stvaranje uvjeta u kojima poduzeće može zaraditi šteteći joj: 
na primjer, za to što od rudarskih poduzeća ne traži da počiste za sobom, za 
to što i dalje kupuje drvne proizvode od tvrtki koje drveće sijeku na 
neodrživ način. Dugoročno gledano, upravo je javnost, izravno ili preko 
političara, ta koja drži moć da razornu politiku prema okolišu pretvori u 
neprofitabilnu i nezakonitu, a održivu ekološku politiku u profitabilnu. To 
može postići na više načina: tužbom protiv poduzeća koja joj nanose štetu, 
kao što se dogodilo nakon katastrofa Exxon Valdeza, Piper Alphe i tvornice 
u Bhopalu; kupnjom proizvoda koji se love ili sijeku na održiv način - takva 
je sklonost, na primjer, privukla pažnju Home Depota i Unilevera; tjeranjem 
zaposlenika tvrtki s lošim odnosom prema okolišu da je se srame i sami 
požale upravi; pokazivanjem vladi da joj je draže da vrijedne ugovore 
dodjeljuje poduzećima s dobrim rezultatima u odnosu prema okolišu, kao 
što je norveška vlada dodijelila ugovor Chevronu; traženjem od vlade da 
donese i provede zakone i propise kojima se traži dobro postupanje prema 
okolišu, kao što je američka vlada 70-ih i 80-ih godina prošlog stoljeća 
donijela nove propise za industriju ugljena. Korporacije mogu dobro 
pritisnuti dobavljače koji se možda ne bi osvrtali na pritisak javnosti ili 
vlade. Na primjer, kad se američka javnost zabrinula zbog širenja kravljeg 
ludila i kad je Uprava za hranu i lijekove uvela propise prema kojima se 
mesna industrija mora odreći metoda rada koje se povezuju s rizikom od 
širenja te bolesti, klaonice su se pet godina opirale i tvrdile da će ih 
poštivanje tih propisa preskupo stajati. Međutim, kad je to isto zatražila 
korporacija McDonald's, jer joj je naglo pala prodaja hamburgera, mesna 


industrija udovoljila je njezinu zahtjevu u roku od nekoliko tjedana: "zato 
što u kupovinu idemo s najvećim kolicima na svijetu", kako je objasnio 
predstavnik McDonald'sa. Javnost ima zadaću utvrditi koje su karike u 
opskrbnom lancu osjetljive na pritisak javnosti: to su, na primjer, 
McDonald's, Home Depot i Tiffany, ali ne i klaonice, drvna poduzeća ili 
tvrtke-vlasnice rudnika zlata. 


Neki su čitaoci možda razočarani ili bijesni što javnost držim 
najodgovornijom za poslovne postupke koji štete njoj samoj. Na leđa 
javnosti natovario sam eventualne dodatne troškove usvajanja ispravnih 
metoda odnosa prema okolišu, što su za mene normalni troškovi 
poslovanja, poput svih drugih. Možda se čini da zanemarujem moralni 
imperativ kako se poduzeća trebaju ravnati po načelima čestitosti, bilo to za 
njih najisplativije ili ne. Radije, međutim, priznajem da kroz cijelu ljudsku 
povijest u svim politički složenim ljudskim društvima u kojima ljudi 
susreću druge pojedince s kojima nisu u rodbinskim ili klanovskim vezama, 
državni propisi nastaju upravo zato što se shvatilo da su nužni za provedbu 
moralnih načela. Da bismo ljude potaknuli na čestito ponašanje, pozivanje 
na moralna načela jest nužan prvi korak, ali sam nije dovoljan. 

To što sam zaključio da je javnost najodgovornija za ponašanje i onih 
najvećih korporacija nije za mene razočaranje nego nešto što nas jača i daje 
nam nadu. Ne želim takvim zaključkom moralizirati o tome tko ima pravo, 
a tko nema, tko je hvalevrijedan, a tko sebičan, tko je pozitivac, a tko 
negativac. Moj zaključak je, zapravo, predviđanje, temeljem dosadašnjih 
događaja u koje sam se osobno osvjedočio. Poduzeća su se mijenjala kad je 
javnost počela očekivati i tražiti drukčije ponašanje, kad je počela 
nagrađivati poduzeća za ponašanje kakvo želi i kad je počela otežavati 
poslovanje poduzećima koja su se ponašala onako kako ne želi. Predviđam 
da ni u budućnosti, baš kao ni u prošlosti, bez promjene stavova javnosti 
tvrtke neće mijenjati okolišne prakse. 


POGLAVLJE 16 
Svijet kao polder: što sve to znači nama danas? 
Uvod m Najozbiljniji problemi m Ako ih ne riješimo... 
m Život u Los Angelesu = Protustajališta s Prošlost i 
sadašnjost s Razlozi za nadu 


U dosadašnjim poglavljima raspravljali smo o tome zašto su današnja 
ili drevna društva uspijevala, ili ne, riješiti svoje ekološke probleme. U 
ovom posljednjem poglavlju razmatramo praktičnu važnost ove knjige: što 
sve to znači nama danas? 

Najprije ću objasniti koje su glavne skupine ekoloških problema koji 
muče moderna društva i koliko dugo će ti problemi prijetiti. Istražit ću 
specifičan primjer polaganog razvoja tih problema, južnu Kaliforniju, kraj u 
kojem sam proveo većinu posljednjih 39 godina. Zatim ću se pozabaviti 
primjedbama koje ljudi najčešće iznose kad žele zanijekati važnost 
ekoloških problema današnjice. Budući da je polovica knjige posvećena 
starim društvima, zbog pouka koje bi mogla imati za današnja društva, 
razmotrit ću razlike između starog i današnjeg svijeta i kako one određuju 
što možemo naučiti iz prošlosti. Na koncu, svima koji pitaju što mogu 
učiniti kao pojedinci nudim prijedloge u Dodatnoj literaturi. 

koko 


Rekao bih da se većina ozbiljnih ekoloških problema koji su mučili 
propala i muče današnja društva može razvrstati u dvanaest skupina. Osam 
od 12 problema bili su značajni već u prošlosti, dok su četiri problema 
(brojevi 5, 7, 8 i 10: energija, gornja granica fotosinteze, otrovne kemikalije 
i atmosferske promjene) postala ozbiljna tek odnedavno. Prva četiri od 12 
problema odnose se na uništenje ili gubitak prirodnih resursa, sljedeća tri na 
gornju granicu prirodnih resursa, iduća tri na štetne stvari koje proizvodimo 
ili selimo, posljednja dva na populacijske probleme. Počnimo s prirodnim 
resursima koje uništavamo ili gubimo: prirodnim staništima, izvorima hrane 
iz prirode, biološkom raznolikošću i tlom. 


1. Prirodna staništa sve brže uništavamo ili pak pretvaramo u staništa 
koja oblikuje ljudska ruka, u gradove i sela, poljoprivredna zemljišta i 
pašnjake, prometnice i golf terene. Što se tiče prirodnih staništa, najviše se 
raspravlja o gubitku šuma, močvara, koraljnih grebena i morskog dna. Kako 


sam spomenuo u prethodnom poglavlju, više od polovice površina koje su 
izvorno bile pod šumama već je prenamijenjeno i koristi se u druge svrhe, a 
sadašnjim stopama prenamjene od preostalih šuma, četvrtina će biti 
prenamijenjena u sljedećih pola stoljeća. Nestankom šuma gubimo mi, 
ljudi, posebno zato što iz šuma dobivamo drvnu građu i druge sirovine i 
zato što nam pružaju takozvane usluge ekosustava, to jest, štite razvoda, 
štite tla od erozije, bitne su karike u kruženju vode iz kojeg nastaje velik dio 
kišnih oborina i stanište su za većinu kopnenih biljnih i životinjskih vrsta. 
Sječa šuma bila je jedan od uzroka ili najvažniji uzrok slomova svih 
propalih društava o kojima smo govorili u ovoj knjizi. K tome, kako smo u 
Poglavlju 1 ustvrdili u vezi s Montanom, ne bi nas trebalo brinuti samo 
uništavanje i prenamjene šuma u druge vrste zemljišta nego i promjena 
strukture preostalih šumovitih staništa. S promjenom njihove strukture, 
između ostaloga se mijenja požarni režim, zbog čega su šume, makije i 
savane izložene većem riziku od rijetkih, ali katastrofalnih požara. 

Ne uništavaju se samo šume nego i druga dragocjena prirodna 
staništa. Gledajući u postocima, dosad je po svijetu uništeno, narušeno ili 
prenamijenjeno još i više izvornih močvara nego šuma. Za nas je to važno 
jer se bez močvara ne može održati kvaliteta naše vodoopskrbe niti bi bez 
njih bilo komercijalno važnih slatkovodnih lovišta, a bez močvara 
mangrova ne bi mogla ni oceanska lovišta jer se u tim močvarama nalaze 
staništa mladi mnogih ribljih vrsta. Dosad je već ozbiljno uništena otprilike 
trećina svjetskih koraljnih grebena - oceanskih ekvivalenata tropskih 
prašuma, u kojima živi nerazmjerno velik dio oceanskih vrsta. Ako 
nastavimo kao dosad, do 2030. izgubit ćemo otprilike polovicu preostalih 
grebena. Njihovo narušavanje i uništenje posljedica su uporabe dinamita 
kao ribolovne metode, obrastaju ih alge ("morska trava") kad se izlove 
velike ribe biljojedi koje se inače hrane tim algama, na njih djeluju talog i 
zagađivači što otječu s obližnjih zemljišta koja su iskrčena ili 
prenamijenjena u poljoprivredne svrhe, koralji blijede zbog porasta 
temperature oceanske vode. Nedavno se otkrilo da se kočarenjem uništava 
velik ili najveći dio plitkog oceanskog dna i vrsta koje od njega žive. 

2. Od hrane iz prirode, posebno ribe i, u manjoj mjeri, školjaka, ljudi 
dobivaju velik dio bjelančevina u svakodnevnoj prehrani. Te bjelančevine, 
zapravo, dobivamo besplatno (jedini troškovi su troškovi ulova i prijevoza 
ribe) i one smanjuju naše potrebe za životinjskim bjelančevinama iz mesa 
stoke koju moramo sami uzgajati. O bjelančevinama iz mora ovisi otprilike 


dvije milijarde ljudi, većinom siromašnih. Kad bi se divljim ribljim fondom 
ispravno gospodarilo, on bi se mogao održati, a riba trajno loviti. Na žalost, 
problem poznat kao tragedija zajedničkog dobra (Poglavlje 14) redovito 
osujeti nastojanja da se lovištima gospodari održivo, a velika većina 
vrijednih lovišta već je ili propala ili rapidno propada (Poglavlje 15). U 
propala društva koja su do kraja izlovila svoja lovišta ubrajaju se Uskršnji 
otok, Mangareva i Henderson. 

Riba i rakovi sve više se uzgajaju u uzgajalištima koja, u načelu, 
imaju obećavajuću budućnost kao najjeftiniji način za proizvodnju 
životinjskih bjelančevina. Ipak, u nekoliko pogleda današnji način 
upravljanja uzgajalištima ne samo da ne rješava problem propadanja divljih 
lovišta nego ga i pogoršava. U uzgajalištima se uglavnom tovi ulovljena 
divlja riba koja, stoga, pojede više mesa divlje ribe (i do 20 puta više) nego 
što daje vlastitog mesa. Takva riba u sebi sadrži više otrova nego ulovljena 
divlja riba. Uzgojena riba redovito bježi, mrijesti se s divljom ribom i time 
genetski uništava fondove divlje ribe jer je uzgojeni soj ribe odabran zbog 
brzog rasta, a na štetu snalaženja u moru (uzgojeni losos ima 50 puta manje 
izgleda za preživljavanje od divljeg lososa). Otpadne tvari koje otječu iz 
uzgajališta zagađuju okoliš i uzrokuju eutrofikaciju. Troškovi uzgoja niži su 
od troškova ribolova, što uzrokuje pad cijena ribe, pa kad se u blizini otvori 
uzgajalište, ribari u početku moraju dodatno iskorištavati divlje zalihe kako 
bi i s manje novca za kilogram ribe održali dotadašnje prihode. 


3.Već smo izgubili znatan dio divljih vrsta, populacija i genetske 
raznolikosti, a ako ih nastavimo gubiti sadašnjim stopama, velik dio onoga 
što je preostalo izgubit ćemo u sljedećih pola stoljeća. Neke vrste, na 
primjer velike jestive životinje ili biljke jestivih plodova ili kvalitetnog 
drva, očigledno su vrijedne. Mnoga propala društva naudila su si 
istrebljenjem takvih vrsta, a među njima i stanovnici Uskršnjeg otoka i 
Hendersona. 


Međutim, kad se radi o gubitku biološke raznolikosti malih nejestivih 
vrsta, reakcija obično glasi: "Koga je briga za to? Je li vam doista više stalo 
do nekih bezveznih beskorisnih ribica ili korova kakvi su tenesijski grgečić 
ili Furbishin ušljivac nego do ljudi?" Ovakva je reakcija promašena jer se 
cijeli prirodni svijet sastoji od divljih vrsta koje nam besplatno pružaju 
usluge kojima se ne bismo mogli opskrbiti jer bi nam to bilo jako skupo, a u 
mnogim slučajevima i nemoguće. Gubitak mnogih "bezveznih" malih vrsta 
redovito donosi veliku štetu ljudima: kao da netko nasumično izbije mnoge 


"bezvezne" male zakovice koje drže avion na okupu. Primjera ima doslovno 
bezbroj: gliste obnavljaju tlo i održavaju sastav (jedan od razloga pada 
razine kisika u okvirima Biosphere 2, što nije naudilo životinjama i 
biljkama, ali jest ljudima dok je moj kolega ostao invalid, bio je nedostatak 
odgovarajućih glista u tlu pa se promijenio i režim izmjene plinova između 
tla i atmosfere); bakterije u tlu hvataju temeljnu hranjivu tvar dušik, koji 
bismo inače morali, uz znatan trošak, nadomještati umjetnim gnojivima; 
pčele i drugi kukci oprašuju (besplatno, dok ručno oprašivanje svake 
stabljike usjeva skupo plaćamo); ptice i sisavci raznose divlje voće (šumari 
još nisu shvatili kako iz sjemena uzgojiti komercijalno najvažnije vrste 
drveća na Salamunskim otocima, čije sjeme prirodno raznose velešišmiši 
koji polako izumiru zbog lova); gubitkom kitova, morskih pasa, medvjeda, 
vukova i ostalih velikih morskih i kopnenih grabežljivaca mijenja se cijeli 
hranidbeni lanac pod njima; divlje biljke i životinje razgrađuju otpad i 
prerađuju hranjive tvari te nam, u konačnici, daju čistu vodu i zrak. 

4.Erozija uzrokovana vodom i vjetrom odnosi tla poljoprivrednih 
površina pod usjevima stopama koje su od 10 do 40 puta veće od stopa 
formiranja tla i od 500 do 10.000 puta veće od stopa kojima erodira tlo na 
pošumljenom zemljištu. Stope erozije tla toliko su više od stopa formiranja 
tla da to znači čisti gubitak tla. Na primjer, u posljednjih 150 godina 
erodirala je otprilike polovica gornjeg sloja tla u Iowi, državi čija je 
poljoprivredna produktivnost među najvećima u Sjedinjenim Državama. 
Posljednji put kad sam bio u Iowi domaćini su mi pokazali crkveno groblje 
po kojem se upravo dramatično vidi kako izgledaju ti gubici tla. Crkva je 
ondje sagrađena u 19. stoljeću, usred obradive zemlje, i do danas se održala 
kao crkva, dok se zemlja oko nje obrađivala. Kako je tlo mnogo brže 
erodiralo s polja nego s groblja, groblje sada stoji poput otočića 3 metra 
iznad mora obradive zemlje koje ga okružuje. 


Ljudi poljoprivrednim metodama uzrokuju i druge vrste narušavanja 
tla, na primjer: salinizaciju, o kojoj smo govorili u vezi s Montanom, 
Kinom i Australijom, odnosno u Poglavljima 1, 12 i 13; gubitak plodnosti 
tla, jer se obrađivanjem hranjive tvari mnogo brže uklanjaju nego što 
podzemnu stijenu uspijevaju obnoviti vremenski uvjeti; kiseljenje tla na 
nekim područjima ili suprotno, luženje na drugima. Zbog svih tih vrsta 
štetnih utjecaja, određeni dio svjetskog poljoprivrednog zemljišta, od 20 do 
80 posto, ovisno o procjenama, ozbiljno je narušen u razdoblju u kojem 
nam je zbog rasta stanovništva trebalo sve više poljoprivrednog zemljišta. 


Kao i sječa šuma, problemi s tlom bili su jedan od uzroka slomova svih 
propalih društava o kojima smo govorili u ovoj knjizi. 

Sljedeća tri problema odnose se na gornju granicu - energije, pitke 
vode i kapaciteta za fotosintezu. U svakom pojedinom slučaju, gornja 
granica nije čvrsta i utvrđena već meka: moguće je dobiti više potrebnog 
resursa, ali pod cijenu većih troškova. 


5. Glavni svjetski izvori energije, osobito za industrijska društva, jesu 
fosilna goriva: nafta, zemni plin i ugljen. Premda se mnogo raspravlja o 
tome koliko je još velikih naftnih i plinskih polja ostalo neotkriveno i 
premda se vjeruje da su rezerve ugljena velike, prevladava stajalište da će 
poznate i vjerojatne rezerve lako dostupne nafte i zemnog plina trajati još 
koje desetljeće. To gledište ne znači da će sva nafta i zemni plin u zemlji 
dotad biti iscrpljeni. Samo će daljnje rezerve biti dublje pod zemljom i 
prljavije, njihovo vađenje ili prerada bit će sve skuplji ili će troškovi 
očuvanja okoliša biti veći. Fosilna goriva, naravno, nisu naš jedini izvori 
energije, a o problemima koje donose alternativni izvori govorit ću malo 
kasnije. 


Većina slatke vode u svjetskim rijekama i jezerima već se iskorištava 
za navodnjavanje, u kućanstvima i industriji te in situ kao koridori za 
prevoženje brodova, lovišta i za rekreaciju. Rijeke i jezera koji se još ne 
iskorištavaju uglavnom su daleko od većih naseljenih područja i vjerojatnih 
korisnika, poput sjeverozapadne Australije, Sibira i Islanda. Diljem svijeta, 
podzemni vodonosnici slatke vode crpe se stopama višim od stopa 
prirodnog punjenja, tako da će ih s vremenom biti sve manje. Slatku vodu, 
naravno, možemo dobiti desalinizacijom morske vode, ali to zahtijeva i 
novac i energiju, kao i pumpanje takve desalinizirane vode s morske obale u 
unutrašnjost. Stoga je desalinizacija, premda ponegdje korisna, preskupa da 
bi bila rješenje za nestašicu vode u svijetu. U propala društva koja su 
uništili problemi s vodom ubrajaju se narod Anasazi i Maje, a danas 
najmanje milijardu ljudi nema pouzdanu opskrbu pitkom vodom. 


Možda se isprva činilo da je zaliha sunčeva svjetla beskonačna pa je 
otuda došao zaključak da je Zemljin kapacitet za uzgoj usjeva i rast divljih 
biljaka beskonačan. U posljednjih 20 godina shvatili smo da tome nije tako 
i to ne samo zato što biljke loše uspijevaju na arktičkim područjima i 
pustinjama, osim ako se netko ne baci u trošak i osigura stalnu opskrbu 
toplinom ili vodom. Općenitije govoreći, količina sunčeve energije koju 


fotosintezom biljaka zemlja privuče po jutru, a slijedom i rast biljaka po 
jutru, ovise o temperaturi i kiši. Na kakvoj god temperaturi i uz kakve god 
oborine, biljke uz pomoć sunčeva svjetla koje pada na to jutro rastu onoliko 
koliko im dopušta njihova geometrija i biokemija, čak i ako upijaju sunčevo 
svjetlo tako djelotvorno da nijedan foton svjetla ne prođe neapsorbiran kroz 
biljku u tlo. Kad su stručnjaci 1986. prvi put računali gornju granicu 
fotosinteze, izračunali su da su ljudi dotad već iskoristili (na primjer, za 
usjeve, nasade drveća ili golf terene), preusmjerili ili protratili (na primjer, 
svjetlo koje pada na betonske ceste i zgrade) otprilike polovicu Zemljinog 
kapaciteta za fotosintezu. S obzirom na to koliko je od 1986. porastao broj 
stanovnika, a osobito čovjekov učinak na okoliš (vidi točku 12 u daljnjem 
tekstu), predviđa se da ćemo do sredine ovog stoljeća iskorištavati najveći 
dio svjetskog kopnenog kapaciteta za fotosintezu. To jest, većinu energije 
koju Zemlja privuče od sunčeve svjetlosti ljudi će koristiti za svoje potrebe, 
a malo će preostati za rast prirodnih biljnih zajednica, na primjer, prirodnih 
šuma. 

Iduća tri problema tiču se štetnih stvari koje proizvodimo ili 
prenosimo s jednog mjesta na drugo: otrovnih kemikalija, stranih vrsta i 
atmosferskih plinova. 


8. Kemijska industrija i mnoge druge proizvode ili ispuštaju u zrak, 
tlo, oceane, rijeke, jezera i rijeke mnoge otrovne kemikalije, od kojih su 
neke "neprirodne" i sintetiziraju ih samo ljudi dok su ostale prisutne u 
prirodi u vrlo malim koncentracijama (na primjer, živa) ili ih živa bića i 
inače sintetiziraju, ali ih ljudi sintetiziraju i otpuštaju u količinama mnogo 
većima od onih u prirodi (na primjer, hormoni). Prve otrovne kemikalije za 
koje je čula šira javnost bili su insekticidi, pesticidi i herbicidi, a pažnju na 
njihove učinke na ptice, ribe i druge životinje skrenula je 1962. Rachel 
Carson knjigom Silent Spring (Bezglasno proljeće). Otada smo svjesni da 
su još važniji učinci otrova oni koji imaju na nas same. Krivci za te učinke 
nisu samo insekticidi, pesticidi i herbicidi nego i živa i drugi metali, 
sporogoreće kemikalije, rashladna sredstva za hladnjake, deterdženti i 
sastojci plastike. Gutamo ih u hrani i vodi, udišemo iz zraka i upijamo kroz 
kožu. Često u vrlo niskim koncentracijama, oni mogu uzrokovati 
deformacije novorođenčadi, mentalnu retardaciju i privremeno ili trajno 
oštećenje našeg imunološkog i reproduktivnog sustava. Neke otrovne 
kemikalije dovode do poremećaja endokrinog sustava, to jest, ometaju rad 
reproduktivnog sustava tako što oponašaju ili blokiraju učinke spolnih 


hormona. Vjerojatno su jedan od glavnih uzroka naglog pada broja spermija 
u mnogim ljudskim populacijama posljednjih nekoliko desetljeća, a po 
svemu sudeći, i sve učestalije nesposobnosti začeća kod parova, čak i kad 
uzmemo u obzir da u mnogim društvima ljudi stupaju u brak sve stariji. 
Osim toga, u Sjedinjenim Državama, i to prema suzdržanim procjenama, 
samo od zagađenja zraka (ne uzimajući u obzir zagađenje tla i vode) 
godišnje umre najmanje 130.000 ljudi. 


Mnoge otrovne kemikalije u okolišu se razgrađuju vrlo sporo (npr. 
DDT i PCB-i, poliklorirani bifenili) ili se uopće ne razgrađuju (živa) i treba 
proći mnogo vremena dok ih kiša do kraja ne ispere. Stoga se troškovi 
sanacije mnogih zagađenih lokaliteta mjere u milijardama dolara (na 
primjer, Love Canala, rijeke Hudson, zaljeva Chesapeake, izlijevanja nafte 
iz Exxon Valdeza i rudnika bakra u Montani). Međutim, i na tim najgorim 
lokacijama u Sjedinjenim Državama zagađenje je blago u usporedbi sa 
zagađenjem u bivšem Sovjetskom Savezu, Kini i oko mnogih rudnika u 
Trećem svijetu, o čijim se troškovima sanacije nitko ne usudi niti 
razmišljati. 

9.Izraz "strane vrste" odnosi se na vrste koje, namjerno ili 
nenamjerno, prenosimo s mjesta gdje su autohtone ondje gdje nisu 
autohtone. Jasno je da su nam neke strane vrste iznimno dragocjene kao, 
recimo, usjevi, domaće životinje ili raslinje za hortikulturu. No neke 
uništavaju populacije autohtonih vrsta s kojima dolaze u dodir tako što ih 
jedu, na njima parazitiraju, zaraze ih ili istisnu brojnošću. Strane vrste 
uzrokuju ovakve učinke jer autohtone vrste s kojima dolaze u dodir nemaju 
s njima prethodnog evolucijskog iskustva pa nisu razvile ni obrambene 
mehanizme (kao ni ljudske populacije nedavno izložene velikim boginjama 
ili AIDS-u). Dosad je zabilježeno doslovno na stotine slučajeva gdje su 
strane vrste prouzročile jednokratne ili godišnje štete koje se mjere 
stotinama milijuna pa i milijardama dolara. Primjeri iz današnjice su zečevi 
i lisice u Australiji, poljoprivredni korovi poput zečine i šibaste mlječike 
(Poglavlje 1), nametnici i patogeni organizmi na drveću, usjevima i stoci 
(poput pepelnice koja je zatrla američka stabla lješnjaka i poharala 
brijestove), vodeni zumbul koji guši vodene puteve, promjenljive 
trokutnjače koje guše elektrane i paklare koje su poharale nekad 
komercijalna ribarska lovišta u sjevernoameričkim Velikim jezerima (slike 
30 i 31). Primjeri iz prošlosti su uvezeni štakori zbog kojih su, između 
ostaloga, izumrle palme na Uskršnjem otoku jer su im glodali plodove, a 


jeli su i jaja i mladunčad ptica gnjezdašica na Uskršnjem otoku, 
Hendersonu i svim ostalim otocima u Tihom oceanu na kojima štakora 
dotad nije bilo. 


10.Ljudske radnje proizvode plinove koji hlape u atmosferu, gdje ili 
uništavaju zaštitni ozonski omotač (kao što ga uništavaju nekad vrlo 
rasprostranjena rashladna sredstva za hladnjake) ili pak djeluju kao 
staklenički plinovi koji upijaju sunčevo svjetlo, što vodi u globalno 
zagrijavanje. Globalnom zagrijavanju pridonose, među ostalima, ugljični 
dioksid koji nastaje prilikom izgaranja i disanja te metan, koji nastaje 
fermentacijom u crijevima preživača. Požari, naravno, izbijaju oduvijek, 
životinje oduvijek disanjem proizvode ugljični dioksid, a divlji preživači 
metan, ali ugljičnog dioksida sada ima znatno više zbog spaljivanja ogrjeva 
i fosilnih goriva, a metana zbog neusporedivo više stoke i ovaca. 

Znanstvenici su godinama raspravljali o naravi, uzroku i razmjerima 
globalnog zagrijavanja: jesu li temperature u svijetu danas doista na 
povijesno najvišoj razini, ako jesu, za koliko, i jesu li ljudi glavni uzročnici 
tog porasta. Većina upućenih znanstvenika sada se slaže da, unatoč 
padovima i usponima temperature iz godine u godinu, iz kojih se potom 
složenim analizama dolazi do trendova zagrijavanja, u atmosferi doista u 
posljednje vrijeme neuobičajeno brzo raste temperatura te da su ljudske 
aktivnosti glavni ili jedan od glavnih uzroka tog porasta. Još ostaje 
nepoznato koliki će biti vjerojatni opseg rog učinka u budućnosti: to jest, 
hoće li prosječne temperature u svijetu u ovom stoljeću porasti za samo 1,5 
ili za 5 Celzijevih stupnjeva. Te brojke možda ne izgledaju osobito 
problematično sve dok se ne prisjetimo da su prosječne temperature u 
svijetu na vrhuncu posljednjeg ledenog doba bile "samo" 5 stupnjeva niže 
nego danas. 


Premda bi se isprva moglo učiniti da trebamo srdačno dočekati 
globalno zagrijavanje iz razloga što više temperature znače brži rast biljaka, 
ispostavlja se da će ono iznjedriti i dobitnike i gubitnike. Urodi usjeva u 
hladnim područjima, gdje su temperature na samom rubu pogodnih za 
poljoprivredu, doista bi mogli porasti dok bi urodi u krajevima koji su već 
danas topli ili sušni mogli pasti. U Montani, Kaliforniji i mnogim drugim 
sušnim podnebljima nestat će planinske snježne gromade pa će biti manje 
vode za potrebe kućanstava, a i navodnjavanje, koje zapravo ograničava 
prinose u tim krajevima. Zbog topljenja snijega i leda, porast će razine mora 
u svijetu pa postoji opasnost da bi gusto naseljene obalne nizine na niskoj 


nadmorskoj visini i riječne delte, koje su već sada tik iznad ili čak ispod 
razine mora, mogle poplaviti, a obale erodirati. Ta opasnost prijeti, između 
ostalih, velikom dijelu Nizozemske, Bangladešu i istočnoj obali Sjedinjenih 
Država, mnogim otocima Tihog oceana na niskoj nadmorskoj visini, 
deltama Nila i rijeke Mekong, obalnim i riječnim gradovima Velike 
Britanije (npr. Londonu), Indiji, Japanu i Filipinima. Globalno zagrijavanje 
imat će i velike sekundarne učinke koje je teško unaprijed točno predvidjeti, 
a vjerojatno će prouzročiti goleme probleme, na primjer, daljnje klimatske 
promjene kao posljedicu promjena kruženja oceanskih voda do čega će pak 
doći zbog topljenja arktičkog ledenog pokrova. 


Preostala dva problema tiču se porasta broja stanovnika. 


11. Svjetsko stanovništvo raste. Za više ljudi potrebno je više hrane, 
prostora, vode, energije i ostalih resursa. Stopa kojom se mijenja broj 
stanovnika u svijetu, pa čak i smjer u kojem ta promjena ide, uvelike varira, 
s time da najvišu stopu porasta stanovništva (4 posto godišnje ili više) imaju 
neke zemlje Trećega svijeta, nisku stopu rasta (1 posto godišnje ili niže) 
imaju neke zemlje Prvoga svijeta, poput Italije i Japana, dok negativnu 
stopu rasta (to jest, sve manje stanovnika) imaju zemlje koje muče velike 
krize javnog zdravstva, poput Rusije i afričkih zemalja pogođenih AIDS- 
om. Svi se slažu da broj stanovnika na svijetu raste, ali tvrde i da godišnji 
postotak rasta nije tako visok kao prije deset ili dvadeset godina. No još 
nema dogovora oko toga hoće li broj stanovnika u svijetu i dalje rasti ili će 
se stabilizirati na nekoj razini višoj od današnje (udvostručiti?) i (u tom 
slučaju) za koliko će godina (30? 50?) broj stanovnika dosegnuti tu razinu. 

U porast broja stanovnika u svijetu odavno je ugrađen zamah koji mu 
daje takozvani "demografski prirast" ili "populacijski zamah", naime, 
nerazmjerno velik broj djece i mladih ljudi reproduktivne dobi u današnjoj 
populaciji, posljedica nedavnog porasta broja stanovnika. Drugim riječima, 
pretpostavimo da su svi parovi na svijetu noćas odlučili da će se ograničiti 
na dva djeteta, što je približno točan broj djece za dugoročno održanje 
stanovništva na sadašnjoj razini, upravo time što će to dvoje djece doći na 
mjesto svojih roditelja koji će s vremenom umrijeti (odnosno, riječ je o 
otprilike 2,1 djece kad uzmemo u obzir stopu smrtnosti, parove bez djece i 
djecu koja se neće vjenčati). I u tom slučaju, broj stanovnika u svijetu ipak 
bi rastao još sedamdesetak godina jer danas ima više ljudi reproduktivne 
dobi ili onih koji u nju ulaze nego što ima starih ljudi kojima je 
reproduktivna dob prošla. O problemu porasta broja stanovnika mnogo se 


govori i piše posljednjih desetljeća, a potaknuo je pokrete poput Zero 
Population Growth (Nulti prirodni prirast), kojemu je cilj usporiti ili 
zaustaviti porast broja stanovnika u svijetu. 

12. Ne računa se samo broj stanovnika nego i njihov učinak na okoliš. 
Da najveći dio današnjeg svjetskog stanovništva od 6 milijardi ljudi živi u 
kriogenim komorama i ne jede, ne diše niti probavlja, to veliko stanovništvo 
ne bi uzrokovalo nikakve okolišne probleme. Naša je brojnost problem 
utoliko što trošimo resurse i proizvodimo otpad. Taj učinak na okoliš po 
stanovniku - resursi koje troši i otpad koji proizvodi svaka pojedinačna 
osoba - uvelike varira diljem svijeta, s time da je najviši u Prvome, a najniži 
u Trećemu svijetu. U prosjeku, svaki građanin Sjedinjenih Država, Zapadne 
Europe i Japana potroši 32 puta više resursa, na primjer fosilnih goriva, i 
proizvede 32 puta više otpada od stanovnika Trećega svijeta (slika 35). 

Međutim, ljudi s malim učinkom na okoliš polako postaju ljudi s 
velikim učinkom na okoliš i to zbog dvaju razloga: porasta životnog 
standarda u zemljama Trećeg svijeta, čiji stanovnici žude za načinom života 
u Prvom svijetu te useljavanja, i legalnog i ilegalnog, pojedinačnih 
stanovnika Trećega svijeta u zemlje Prvoga svijeta, na što ih tjeraju 
politički, gospodarski i socijalni problemi u rodnim zemljama. Useljavanje 
iz zemalja s malim učinkom na okoliš danas najviše pridonosi porastu broja 
stanovnika u Sjedinjenim Državama i Europi. Jednako tako, nesumnjivo 
najvažniji populacijski problem za svijet u cjelini nije visoka stopa rasta 
broja stanovnika u Keniji, Ruandi i još nekim siromašnim zemljama 
Trećega svijeta, premda doista jest problem za samu Keniju i Ruandu i 
premda se zaista radi o populacijskom problemu o kojem se najviše 
raspravlja. Najveći je problem porast ukupnog čovjekovog učinka na okoliš, 
koji raste zato što raste životni standard u Trećemu svijetu i zato što se 
pojedinci sele iz Trećeg u Prvi svijet i usvajaju njegov životni standard. 

Postoji mnogo "optimista" koji tvrde da bi svijet mogao podnijeti 
dvostruko više stanovništva i koji u obzir uzimaju samo porast broja 
stanovnika, a ne i prosječan porast učinka na okoliš po stanovniku. 
Međutim, nisam sreo nikoga tko ozbiljno tvrdi da bi svijet mogao podnijeti 
12 puta veći utjecaj na okoliš od današnjeg, premda bi on toliko porastao da 
svi stanovnici Trećega svijeta usvoje životni standard Prvoga svijeta. (Ovaj 
porast od 12 puta i dalje je manji od netom spomenute brojke 32, za koliko 
je narastao učinak na okoliš stanovnika Prvoga od stanovnika Trećega 
svijeta, jer stanovnici Prvoga svijeta svojim načinom života već vrše velik 


učinak na okoliš iako ih stanovnici Trećega svijeta svojom brojnošću 
uvelike nadmašuju.) Čovjekov učinak na okoliš udvostručio bi se i da samo 
Kinezi dosegnu životni standard Prvoga svijeta, a da svima ostalima on 
ostane kakav je sada (Poglavlje 12). 


Ljudi u Trećem svijetu teže životnom standardu Prvoga svijeta. Ta se 
težnja u njima rada dok na televiziji gledaju reklame za potrošačku robu iz 
Prvoga svijeta koja se prodaje u njihovim zemljama i promatrajući 
posjetitelje iz Prvoga svijeta. Danas i u najudaljenijim selima i izbjegličkim 
kampovima ljudi znaju kakav je vanjski svijet. Građane Trećega svijeta u 
toj težnji ohrabruje Prvi svijet i razvojne agencije Ujedinjenih naroda, koji 
im pružaju nadu da će se taj san ostvariti ako samo budu usvojili ispravnu 
politiku, na primjer, uravnotežili državni proračun, ulagali u obrazovanje i 
infrastrukturu i tome slično. 


No nitko iz vlada Prvoga svijeta nije voljan priznati da je taj san 
neostvariv: da bi svijet u kojem bi veliko stanovništvo Trećega svijeta 
dosegnulo i održalo sadašnji životni standard Prvoga svijeta bio neodrživ. 
Prvi svijet ne može tu dilemu razriješiti onemogućavanjem nastojanja 
Trećega svijeta da ga dostigne: Južna Koreja, Malezija, Singapur, Hong 
Kong, Tajvan i Mauricijus već su u tome uspjeli ili su na putu do uspjeha; 
Kina i Indija brzo napreduju zahvaljujući vlastitom trudu; 15 bogatih 
zapadnoeuropskih zemalja, članica Europske Unije, upravo prima u 
članstvo Unije 10 siromašnijih zemalja istočne Europe, zapravo im time 
obećavajući da će im pomoći da ih dostignu. I da stanovništvo Trećega 
svijeta ne postoji, Prvi svijet ne bi sam mogao održati sadašnji smjer jer nije 
u stabilnom stanju nego crpi i vlastite resurse i one uvezene iz Trećega 
svijeta. Čelnici Prvoga svijeta zasad ne mogu, zbog političkih razloga, 
predložiti vlastitim građanima da snize životni standard odnosno da snize 
stope potrošnje resursa i proizvodnje otpada. Što će se dogoditi kad svim 
tim ljudima u Trećem svijetu konačno sine da su sadašnji standardi Prvoga 
svijeta za njih nedostižni, a da se Prvi svijet tih standarda ne želi odreći? 
Život je pun bolnih odluka temeljenih na razmjeni ali to je najokrutniji 
ustupak na koji ćemo se morati odlučiti: ohrabrivanje i pomaganje svim 
ljudima u dosizanju višeg životnog standarda ne narušavajući taj standard 
pretjeranim pritiskom na svjetske resurse. 

koko 


Tih 12 skupina problema prikazao sam kao zasebne cjeline. A oni su, 
zapravo, povezani: jedan problem pogoršava drugi ili otežava njegovo 
rješavanje. Na primjer, porast broja stanovnika utječe na svih ostalih 
11problema: više ljudi znači više sječe šuma, više otrovnih kemikalija, veću 
potražnju za divljom ribom, itd. Problem energije povezan je s ostalim 
problemima jer korištenjem fosilnih goriva za dobivanje energije stvaramo 
stakleničke plinove, jer se protiv gubitka plodnosti tla borimo umjetnim 
gnojivima za čiju je proizvodnju potrebna energija, jer zbog oskudice 
fosilnih goriva raste interes za nuklearnu energiju koja je, u slučaju da dođe 
do nesreće, potencijalno najveći mogući "toksični" problem i jer oskudica 
fosilnih goriva znači i da ćemo skuplje plaćati energiju potrebnu za 
desalinizaciju morske vode. Zbog iscrpljivanja ribarskih lovišta i drugih 
izvora hrane iz prirode, zamjenu sve više tražimo u uzgoju stoke, usjeva i 
ribe, pri čemu se gubi još veća količina gornjeg sloja tla, dok poljoprivreda i 
ribogojilišta uzrokuju još veću eutrofikaciju. Zbog problema sa sječom 
šuma, oskudicom vode i propadanjem tla, u Trećem svijetu izbijaju ratovi i 
tjeraju legalne azilante i ilegalne iseljenike iz Trećega u Prvi svijet. 


Svjetsko društvo sada se nalazi na neodrživom putu, a bilo koji od 
12problema s neodrživošću koje smo upravo naveli bio bi dovoljan da u 
roku od sljedećih nekoliko desetljeća ograniči naš način života. Oni su 
poput tempiranih bombi sa stijenjem kraćim od 50 godina. Na primjer, lako 
pristupačne nizinske tropske prašume izvan nacionalnih parkova na 
Malajskom poluotoku već su gotovo do kraja posječene, sadašnjom stopom 
bit će posječene za manje od desetljeća na Salamunskim otocima, 
Filipinima, Sumatri i Sulawesiju, a diljem svijeta za 25 godina, osim možda 
nekih dijelova porječja Amazone i Konga. Nastavimo li sadašnjim stopama 
iskorištavanja, u roku od nekoliko desetljeća iscrpit ćemo ili uništiti većinu 
preostalih morskih lovišta u svijetu, kao i čiste, jeftine ili lako pristupačne 
zalihe nafte i zemnog plina te se približiti gornjoj granici fotosinteze. 
Predviđa se da će u roku od pola stoljeća svijet zatopliti za najmanje jedan 
Celzijev stupanj, a znatan će dio svjetskih divljih životinjskih i biljnih vrsta 
u tom razdoblju postati ugrožen ili prijeći točku s koje nema povratka. Ljudi 
često pitaju: "Koji je najvažniji pojedinačni ekološki/populacijski problem 
koji muči današnji svijet?" Bezobrazan odgovor glasio bi: "Najvažniji 
pojedinačni problem jest taj što se uopće trudimo utvrditi koji je najvažniji 
pojedinačni problem!" Ovaj je bezobrazni odgovor u osnovi ispravan, zato 
što će nam svaki od tih desetak problema, ako ga ne riješimo, nanijeti 


ozbiljnu štetu, a i zato što utječu jedni na druge. Da riješimo 11 problema, 
ali ne i 12., koji god on bio, i dalje ćemo biti u nevolji. Moramo ih riješiti 
sve. 

Prema tome, budući da brzo koračamo tom neodrživom stazom, 
svjetski ekološki problemi riješit će se, na ovaj ili onaj način, za života 
današnje djece i mladih. Pitanje je samo hoće li se riješiti na ugodan način, 
po vlastitom izboru ili na neugodan način koji nećemo moći birati, poput 
ratovanja, genocida, gladi, epidemija bolesti ili slomova društava. Premda 
su sve ove beznadne pojave svojstvene čovječanstvu kroz cijelu povijest, 
njihova učestalost raste kako propada okoliš, raste populacijski pritisak i s 
njima povezano siromaštvo i politička nestabilnost. 

Primjera tih neugodnih rješenja ekoloških i populacijskih problema 
bilo je napretek i u starom, a ima ih napretek i u današnjem svijetu. To su 
nedavni genocidi u Ruandi, Burundiju i bivšoj Jugoslaviji; rat, građanski rat 
ili gerilski rat u današnjem Sudanu, na Filipinima i u Nepalu te u postojbini 
starih Maja; kanibalizam na pretpovijesnom Uskršnjem otoku i Mangarevi 
te među starim narodom Anasazi; glad u mnogim današnjim afričkim 
zemljama i na pretpovijesnom Uskršnjem otoku; epidemija AIDS-a koja 
već hara Afrikom, a drugdje je u začetku; slom državne vlasti u današnjoj 
Somaliji, na Salamunskim otocima, Haitiju i među starim Majama. Manje 
drastičan ishod od svjetskog sloma bio bi da se ruandski ili haićanski uvjeti 
"samo" prošire na mnogo više zemalja u razvoju, a da mi, stanovnici Prvoga 
svijeta, zadržimo mnoge naše prvosvjetske blagodati, ali da nas čeka 
nesretna budućnost s još više kroničnog terorizma, ratova i epidemija raznih 
bolesti. No nije sigurno da bi Prvi svijet zadržao svoj odvojen način života 
kad bi se na njega sručili valovi očajnih useljenika koji bježe od rasula u 
zemljama Trećega svijeta, mnogo više nego što ih sada nezaustavljivo 
pritječe. Opet sam se sjetio kako sam zamišljao da je katedralna farma na 
Gardaru i njezina veličanstvena staja propala pod naletom Norvežana sa 
siromašnijih farmi, gdje je sva stoka pojedena ili uginula. 

No, prije no što si dopustimo da ustuknemo pred tim jednostrano 
pesimističnim scenarijem, istražimo još malo probleme koji nas muče i 
njihovu složenost. Smatram da ćemo nakon tog preispitivanja postati 
oprezni optimisti. 

Kako dosadašnja rasprava ne bi ostala samo na apstraktnoj razini, 
pokazat ću kako tih desetak ekoloških problema utječe na način života u 
dijelu svijeta koji najbolje poznajem: u gradu Los Angelesu u južnoj 
Kaliforniji, gdje živim. Odrastao sam na istočnoj obali Sjedinjenih Država i 
nekoliko godina živio u Europi, a u Kaliforniju sam prvi put došao 1964. 
Odmah mi se svidjela pa sam se 1966. onamo preselio. 


Posvjedočio sam, dakle, kako se južna Kalifornija promijenila u 
posljednjih 39 godina, i to uglavnom tako da nije više privlačna kao nekad. 
Prema svjetskim standardima, ekološki problemi južne Kalifornije relativno 
su blagi. Protivno vicevima Amerikanaca s istočne obale, tom području ne 
prijeti neposredna opasnost od društvenog sloma. Prema svjetskim pa i 
američkim standardima, stanovništvo je iznimno bogato i ekološki 
obrazovano. Los Angeles je poznat po nekoliko problema, osobito sa 
smogom, ali većina ekoloških i populacijskih problema umjereni su ili 
tipični u usporedbi s onima koji muče druge vodeće gradove Prvoga svijeta. 
Kako ti problemi utječu na život mojih sugrađana i mene? 


Pritužbe koje ćete čuti od gotovo svih u Los Angelesu izravno se tiču 
sve većeg, a ionako velikog stanovništva: prometne gužve su neizlječive; 
cijene kuća i stanova vrlo su visoke (slika 36) jer milijuni ljudi rade u 
nekoliko poslovnih zona blizu kojih ima vrlo malo stambenih zona, zbog 
čega ljudi svakodnevno automobilima prevaljuju velike udaljenosti, koje 
znaju iznositi i do dva sata i 100 kilometara u jednom smjeru, putujući 
između kuće i posla. Los Angeles postao je 1987. američki grad s najgorim 
prometom, a takav je ostao do danas. Svi priznaju da su se ti problemi u 
posljednjem desetljeću pogoršali. Najviše zbog njih, poslodavci u Los 
Angelesu teško nalaze i zadržavaju radnike, a mi, građani, teško se 
odlučujemo automobilom otići na neki događaj ili u posjet prijateljima. Da 
bih prešao 19 kilometara od svoje kuće do južnog dijela Los Angelesa ili do 
aerodroma, sada mi treba sat i petnaest minuta. Prosječan stanovnik 
provede 368 sati na godinu, ili petnaest cijelih dana, putujući na posao i s 
posla, ne uračunavši vrijeme koje provede u vožnji zbog drugih potreba 
(slika 37). 

O lijeku za te probleme ozbiljno se niti ne raspravlja, a oni će se samo 
pogoršati. Autoceste kakve se sad planiraju ili grade trebale bi samo ublažiti 
nekoliko točaka gdje je zakrčenost najgora, a ionako će ih preplaviti sve 


brojniji automobili. Ne nazire se kraj losangeleskim problemima sa 
zakrčenošću jer milijuni ljudi podnose daleko gori promet u drugim 
gradovima. Na primjer, moji prijatelji u Bangkoku, glavnom gradu 
Tajlanda, sada sa sobom u automobilu imaju mali kemijski zahod jer se 
vožnja zna do te mjere otegnuti ili usporiti; jednom su krenuli na praznični 
vikend izvan grada, ali su odustali i vratili se kući nakon 17 sati, a za to su 
vrijeme kroz prometnu gužvu uspjeli prijeći tek 5 kilometara. Premda ima 
optimista koji teoretiziraju zašto će biti dobro kad na svijetu bude još više 
ljudi i gdje će svi oni stati, nikad nisam upoznao stanovnika Los Angelesa 
(a ni mnogo ljudi bilo gdje u svijetu) koji bi rekao da osobno želi da se 
poveća broj stanovnika u kraju gdje živi. 

Doprinos južne Kalifornije tekućem svjetskom povećanju prosječnog 
učinka na okoliš po stanovniku, što je rezultat prelaska ljudi iz Trećega u 
Prvi svijet, godinama je već najeksplozivnija tema kalifornijske politike. 
Broj stanovnika u Kaliforniji ubrzano raste, gotovo isključivo zbog 
useljavanja i činjenice da useljenici po dolasku imaju, u prosjeku, velike 
obitelji. Kalifornija i Meksiko dijele dugu granicu pa pogranične patrole ne 
mogu zaustaviti ulazak ljudi iz Srednje Amerike koji se žele ovamo ilegalno 
useliti u potrazi za poslom i osobnom sigurnošću. Svakog mjeseca čitamo 
kako su potencijalni useljenici umrli u pustinji, bili opljačkani ili 
nastrijeljeni, ali to ih ne obeshrabruje. Drugi ilegalni useljenici dolaze 
izdaleka, iz Kine i srednje Azije, u brodovima koji ih iskrcaju tik pred 
obalom. Stanovnici Kalifornije u nedoumici su oko svih tih useljenika iz 
Trećeg svijeta koji žele doći ovamo kako živjeli životom Prvoga svijeta. S 
jedne strane, bez njih naše gospodarstvo jednostavno ne može popuniti 
radna mjesta u uslužnoj i građevinskoj industriji te na farmama. S druge, 
stanovnici Kalifornije žale se da su za mnoga radna mjesta useljenici 
konkurencija nezaposlenim stalnim stanovnicima, da obaraju plaće i 
opterećuju ionako prenatrpane bolnice i državno školstvo. Prema jednoj 
mjeri (Prijedlog 187) o kojoj se glasovalo na državnim izborima 1994. te 
koja je bila prihvaćena golemom većinom glasova, no zatim odbačena 
sudski zbog neustavnosti, ilegalni useljenici bili bi ostali bez većine prava 
koja financira država. Nijedan kalifornijski stanovnik ili izabrani dužnosnik 
nije predložio praktično rješenje za tu dugogodišnju kontradikciju između 
potrebe za useljenicima kao radnicima i negodovanja zbog njihove 
prisutnosti i vlastitih potreba, što podsjeća na stav Dominikanaca prema 
Haićanima. 


Južna Kalifornija prednjači u doprinosu energetskoj krizi. Nekadašnja 
gradska mreža električnih tramvaja propala je u bankrotima 20-ih i 30-ih 
godina prošlog stoljeća, a pravo prolaza tramvajskim rutama otkupili su 
proizvođači automobila te ih podijelili kako bi onemogućili obnavljanje 
mreže (konkurencije automobilima). Stanovnici Los Angelesa više vole 
živjeti u kućama nego u stanovima u visokogradnji, a kako su udaljenosti 
velike a radnici do dijela grada u kojem rade putuju različitim rutama, nije 
moguće oblikovati sustav javnog prijevoza koji bi udovoljio potrebama 
većine stanovnika. Dakle, građani Los Angelesa ne mogu bez automobila. 


Zbog naše potrošnje benzina, planina koje okružuju velik dio 
losangeleske zavale i prevladavajućih smjerova vjetra stvara se smog, 
najzloglasnija mana našega grada (slika 38). Unatoč tome što je posljednjih 
desetljeća došlo do napretka u borbi protiv smoga i unatoč tome što on 
varira prema godišnjim dobima (najviše ga ima krajem ljeta i početkom 
jeseni) i pojedinim lokacijama (općenito ga je više kako se ide dalje u 
unutrašnjost), Los Angeles je, u prosjeku, i dalje među američkim 
gradovima s najlošijim zrakom. Kvaliteta zraka godinama se poboljšavala, 
ali posljednjih godina opet se pogoršava. Postoji još jedan toksični problem 
koji loše utječe na način života i zdravlje: posljednjih nekoliko desetljeća u 
kalifornijskim rijekama i jezerima proširila se giardia, organizam uzročnik 
raznih bolesti. Kad sam se 60-ih doselio, planinario sam znajući da mogu 
piti vodu iz potoka; danas bi mi bila zajamčena zaraza giardiom. 

Od problema gospodarenja staništima, na svojoj koži najviše 
osjećamo požare u dvama prevladavajućim staništima južne Kalifornije, 
šikari (grmovitoj niskoj šumi sličnoj mediteranskoj makiji) i hrastovoj 
šumi. 

Dok su u njima vladali prirodni uvjeti, u oba staništa bilo je 
povremenih požara od udara munje, kao u šumama Montane o kojima sam 
govorio u Poglavlju 1. Danas, kad u tim visokozapaljivim staništima ili 
odmah do njih žive ljudi, stanovnici Los Angelesa traže da se požari odmah 
ugase. Svake godine krajem ljeta i početkom jeseni, kad je u južnoj 
Kaliforniji najtoplije, najsušnije i najvjetrovitije, nastupi sezona požara i 
negdje u ovom kraju stotine domova nestane u plamenu. U kanjonu u kojem 
živim, posljednji požar koji se oteo nadzoru i proširio bio je onaj veliki 
1961., u kojem je izgorjelo 600 kuća. Teoretsko rješenje tog problema, kao 
u šumama Montane, mogli bi biti učestali kontrolirani manji požari u 


kojima će izgorjeti goriva tvar, no takvi bi požari bili apsurdno opasni u 
ovom gusto naseljenom gradskom području, niti bi ih javnost odobrila. 

Uvezene strane vrste velika su opasnost i gospodarski teret za 
kalifornijsku poljoprivredu, s tim da je trenutačno najopasnija breskvina 
mušica. Opasni su i uneseni nepoljoprivredni patogeni organizmi koji bi 
mogli uništiti hrastove i borove. Kako se jedan od moja dva sina, dok je bio 
dijete, zanimao za vodozemce (žabe i daždevnjake), doznao sam da je 
većina vrsta autohtonih vodozemaca istrijebljena u dvije trećine rijeka u 
okrugu Los Angeles, što je posljedica širenja triju stranih vrsta koje hvataju 
vodozemce (potočnog raka, žabe rikače i gambuzije), protiv kojih su 
vodozemci južne Kalifornije bespomoćni jer se evolucijski nisu prilagodili 
na takve opasnosti. 


Salinizacija je glavni problem s tlom koji pogađa kalifornijsku 
poljoprivredu. Posljedica je navodnjavanja, a uništava velika prostranstva 
poljoprivrednog zemljišta u kalifornijskoj dolini Central Valley, 
najplodnijoj obradivoj zemlji u Sjedinjenim Državama. 

Budući da južna Kalifornija ima malo oborina, Los Angeles se vodom 
opskrbljuje iz dugih akvadukta, uglavnom iz planinskog lanca Sierra 
Nevade i obližnjih dolina sjeverne Kalifornije te rijeke Colorado na istočnoj 
granici naše savezne države. Kako raste broj stanovnika u Kaliforniji, sve 
više se zaoštrava konkurencija između poljoprivrednika i gradova za te 
zalihe vode. Zbog globalnog zagrijavanja, baš kao i u Montani, smanjit će 
se snježni pokrov na Sierri, od kojeg dobivamo većinu vode, što će povećati 
izglede za nestašicu vode u Los Angelesu. 


Što se tiče propasti ribarskih lovišta, lovište srdele u sjevernoj 
Kaliforniji propalo je početkom 20. stoljeća, industrija vađenja puzlatki u 
južnoj Kaliforniji prije koje desetljeće, nedugo po mom dolasku, a lovište 
bodečnjaka, također u južnoj Kaliforniji, upravo propada i u posljednjih 
godinu dana je zatvoreno ili je izlov ozbiljno ograničen. Cijene ribe u 
supermarketima u Los Angelesu porasle su 4 puta otkad sam doselio. 


Naposljetku, gubici biološke raznolikosti odrazili su se na vrste koje 
su obilježje južne Kalifornije. Simbol savezne države Kalifornije i mojeg 
sveučilišta (University of California) je kalifornijski zlatni medvjed, koji se 
sada ubraja u izumrle vrste. (Strašnog li simbolizma za nečiju državu i 
sveučilište!) Južnokalifornijska populacija morskih vidri istrijebljena je u 
prošlom stoljeću, a neizvjestan je ishod posljednjeg pokušaja njihova 


ponovnog unošenja. U ovo vrijeme koliko ja živim u Los Angelesu, 
kalifornijske putarice i kalifornijske prepelice. Naglo je pao broj nekih 
južnokalifornijskih vodozemaca, među njima i kalifornijskog daždevnjaka i 
kalifornijske gatalinke. 


Prema tome, zbog ekoloških i populacijskih problema slabi 
gospodarstvo i kvaliteta života u južnoj Kaliforniji. Konačno, ti su problemi 
u velikoj mjeri odgovorni za nestašice vode i struje, gomilanje smeća, 
pretrpanost škola, manjak kuća i stanova i porast njihovih cijena te za 
prometnu zakrčenost. U većini tih aspekata, osim po osobito groznim 
prometnim gužvama i kvaliteti zraka, nije nam ništa gore nego mnogim 
drugim krajevima Sjedinjenih Država. 

koko 


Većina ekoloških problema obuhvaća nestalne detalje koji su 
legitimne teme za raspravu. No kad netko želi umanjiti važnost ekoloških 
problema, osim tih detalja obično navodi i mnoge druge razloge koji, po 
mojem mišljenju, odaju neupućenost. Te se primjedbe obično iznose u 
obliku pojednostavljenih protustajališta. Evo desetak najuobičajenijih. 

"Okoliš treba dovesti u ravnotežu s gospodarstvom." Ovdje se briga 
za okoliš prikazuje kao luksuz, na mjere za rješavanje ekoloških problema 
gleda se kao na čisti trošak, a nerješavanje ekoloških problema smatra se 
načinom uštede. U tom protustajalištu, istina je dospjela točno na zadnje 
mjesto. Zagađenje okoliša mnogo nas stoji, kako kratkoročno tako i 
dugoročno; sanacijom ili sprečavanjem takvog zagađenja štedimo golem 
novac na dugi rok, a često i na kratki. Briga za zdravlje vlastitog okruženja, 
baš kao i za zdravlje vlastitog tijela, podrazumijeva da je za nas bolje i 
jeftinije pripaziti da se ne razbolimo nego pokušavati liječiti bolesti kad se 
već pojave. Sjetite se samo koju štetu nanose poljoprivredni korovi i 
nametnici, nepoljoprivredni nametnici poput vodenog zumbula_ i 
promjenljive trokutnjače, sjetite se stalnih godišnjih troškova borbe protiv 
tih nametnika, vrijednosti izgubljenog vremena koje provedemo zaglavljeni 
u prometu, financijskih troškova koji nastanu kad se ljudi razbole ili umru 
od otrova iz okoliša, troškova sanacije otrovnih kemikalija, velikog porasta 
cijene ribe zbog iscrpljivanja ribljih fondova i pada vrijednosti obradive 
zemlje koju je narušila ili upropastila erozija i salinizacija. To se pretvara u 
par stotina milijuna dolara godišnje ovdje, desetke milijardi dolara ondje, 


još milijardu dolara tamo i tako dalje, za stotine različitih problema. Na 
primjer, obično se procjenjuje da "jedan statistički život" u Sjedinjenim 
Državama - to jest, trošak američkog gospodarstva zbog smrti prosječnog 
Amerikanca kojeg je društvo podiglo i školovalo, a on nije doživio da 
pridonese nacionalnom gospodarstvu - vrijedi oko 5 milijuna dolara. I ako 
prihvatimo suzdržane procjene prema kojima u Sjedinjenim Državama 
godišnje zbog zagađenja zraka umre 130.000 ljudi, broj smrti zbog 
zagađenja zraka godišnje nas stoje oko 650 milijardi dolara. To razjašnjava 
zašto je, prema procjenama, Zakon o čistom zraku iz 1970., premda mjere 
čišćenja koje uvjetuje stoje dosta novca, donio zdravstvu neto uštede 
(koristi veće od troškova) od otprilike bilijun dolara godišnje, što treba 
pripisati spašenim životima i smanjenim zdravstvenim troškovima. 

"Tehnologija će riješiti naše probleme." Ovo je izraz vjere u 
budućnost, zato se i zasniva na navodnim dosadašnjim uspjesima 
tehnologije koja je u bliskoj prošlosti riješila više problema nego što ih je 
stvorila. U pozadini ovog izraza leži prešutna pretpostavka da će od sutra 
nadalje tehnologija ponajprije djelovati tako što će rješavati postojeće i 
prestati stvarati nove probleme. Takvi vjernici pretpostavljaju da će nove 
tehnologije o kojima se sada tek raspravlja uslijediti, i to dovoljno brzo da 
uskoro mnogo toga promijene. U dugim razgovorima s dvojicom od 
najuspješnijih i najpoznatijih američkih poslovnih ljudi i financijera, 
obojica su mi rječito opisali nove tehnologije i financijske instrumente koji 
se iz temelja razlikuju od onih iz prošlosti i koji će, predviđaju s 
pouzdanjem, riješiti naše ekološke probleme. 

Međutim, stvarno iskustvo proturječi tim navodnim dosadašnjim 
uspjesima. Neke nove, dugo sanjane tehnologije pokazale su se uspješnima, 
druge nisu. Uspješnim tehnologijama obično treba nekoliko desetljeća da se 
razviju i postupno probiju do šire javnosti: sjetite se koliko nam je trebalo 
da usvojimo plinsko grijanje, električnu rasvjetu, automobile i avione, 
televiziju, računala i tome slično. Nove tehnologije, bez obzira na to uspiju 
li riješiti probleme kojima su bile namijenjene, redovito stvaraju 
nepredviđene nove probleme. Tehnološka rješenja za ekološke probleme 
redovno su daleko skuplja od preventivnih mjera kojima, prvenstveno, 
sprečavamo nastajanje problema: na primjer, kad se izlije velika količina 
nafte, na sanaciju štete i troškove čišćenja odlaze milijarde dolara, dok s 
druge strane stoji skroman trošak sigurnosnih mjera koje opasnost od 
velikog izlijevanja nafte djelotvorno svode na najmanju moguću mjeru. 


Nova tehnološka otkrića ponajviše samo povećavaju našu radnu 
sposobnost, što može biti i dobro i loše. Svi sadašnji problemi nehotične su 
negativne posljedice postojeće tehnologije. Brz tehnološki napredak 
tijekom 20. stoljeća stvara teške nove probleme brže nego što rješava stare: 
zato smo sada u ovakvoj situaciji. Na osnovi čega netko smatra da od 1. 
siječnja 2006., prvi put u ljudskoj povijesti, tehnologija nekim čudom više 
neće uzrokovati nove nepredviđene probleme kad tek rješava one koje je 
dosad stvorila? 


Od tisuća primjera nepredviđenih štetnih nuspojava novih tehnoloških 
rješenja dva će biti dovoljna: CFC-e (klorofluorougljike) i motorna vozila. 
Prije su se za hladnjake i klimatizacijske uređaje koristili otrovni rashladni 
plinovi (poput amonijaka), a mogli su biti smrtonosni ako su uređaji curili 
dok je kućevlasnik noću spavao. Zato je kao velik napredak dočekana 
pojava CFC-a (znanih i kao freona), sintetičkih rashladnih plinova. Nemaju 
mirisa, nisu otrovni i izrazito su stabilni u uvjetima koji uobičajeno vladaju 
na površini Zemlje, tako da ispočetka nisu uočene ni očekivane loše 
nuspojave. Nije prošlo dugo, a na njih se počelo gledati kao na čudesne 
tvari i u cijelom su se svijetu upotrebljavali kao rashladna sredstva za 
hladnjake i klimatizacijske uređaje, agensi za izbacivanje pjene, otapala i 
punjenje u sprejevima. No znanstvenici su 1974. otkrili da se freoni u 
stratosferi, pod jakim ultraljubičastim zračenjem, počinju cijepati i stvarati 
visokoreaktivne atome klora koji uništavaju znatan dio ozonskog sloja koji 
štiti nas i ostala živa bića od smrtonosnih ultraljubičastih zraka. Potaknuti 
tim otkrićem, neki predstavnici korporacijskih interesa energično su ga 
demantirali, na što ih nije nagnala samo vrijednost industrije zasnovane na 
freonima, koja iznosi 200 milijardi dolara, nego i iskrene dvojbe oko 
znanstvenih komplikacija koje bi uslijedile. Zato postupno ukidanje freona 
toliko traje: DuPont Company (najveći proizvođač freona) tek je 1988. 
odlučio da ih više neće proizvoditi, industrijalizirane zemlje su se 1992. 
dogovorile da će njihovu proizvodnju ukinuti do 1995., dok ih Kina i još 
neke zemlje u razvoju još proizvode. Na žalost, količina freona u atmosferi 
već sada je dovoljno velika, a njihova razgradnja dovoljno spora, da neće 
nestati ni mnogo desetljeća poslije konačnog ukidanja njihove proizvodnje. 


Drugi primjer je uporaba motornih vozila. Četrdesetih godina prošlog 
stoljeća bio sam dijete, a neki moji učitelji bili su dovoljno stari da su se 
sjećali prvih desetljeća 20. stoljeća, kad su motorna vozila na ulicama 
američkih gradova polako zamjenjivala konjske kočije i tramvaje. Dvije 


najveće neposredne posljedice za stanovnike gradova, prisjećaju se moji 
učitelji, bile su to da su američki gradovi kao čudom postali čišći i tiši. 
Ulice više nisu bile stalno zaprljane konjskom balegom i mokraćom niti je 
udaranje kopita po pločniku stvaralo neprestanu buku. Danas, nakon 
stoljeća iskustva s automobilima i autobusima, smiješno nam je ili 
neshvatljivo da su ih hvalili zato što tiho rade i ne zagađuju. Premda se 
nitko ne zalaže za povratak konjima kao rješenju za dim iz automobilskih 
motora, taj primjer ipak pokazuje da i one tehnologije koje smo (za razliku 
od freona) odlučili zadržati imaju nepredviđene negativne nuspojave. 


"Iscrpimo li jedan resurs, uvijek se možemo okrenuti nekom drugom 
resursu koji zadovoljava istu potrebu." Optimisti koji takvo što govore ne 
uzimaju u obzir redovite nepredviđene teškoće, i trajanje prelaska. Na 
primjer, automobili su područje u kojem se prelazak s jednog na drugi 
resurs, zasnovan na novim tehnologijama koje nisu do kraja usavršene, 
opetovano ističe kao korak od kojeg se očekuje da riješi glavni ekološki 
problem. Sada se nade u veliki iskorak polažu u automobile na vodik i 
pogonske ćelije koji su, u smislu autotransporta, tehnološki još u začecima. 
Prema tome, vjeru da će automobili na vodik riješiti naš problem s fosilnim 
gorivima ne možemo opravdati dosadašnjim uspjesima, jer njih nema. No 
znamo kako su prošle mnoge druge predložene automobilske tehnologije 
koje su reklamirane kao prijelomne, poput rotacijskih motora i (među 
najnovijima) električnih automobila. O njima se mnogo raspravljalo, 
nekoliko je modela s takvim tehnologijama i prodano da bi zatim, zbog 
nepredviđenih problema, izgubile važnost ili iščeznule. 


Jednako poučan slučaj najnoviji je proizvod automobilske industrije, 
ekonomični, hibridni automobil na plin i struju, koji se sve više prodaje. No 
od pristaše prelaska na novu tehnologiju ne bi bilo pošteno da spomene 
hibridne automobile, a da ne spomene istodobno razvoj terenaca, koji 
prodajom uvelike nadmašuju hibridne automobile i više nego neutraliziraju 
njihove uštede goriva. Konačni rezultat tih dviju novih tehnologija jest da 
nacionalni vozni park sada troši više goriva i ispušta više štetnih plinova. 
Nitko nije otkrio kako od tehnologije dobiti samo učinke i proizvode (npr. 
hibridne automobile) koji će sve manje zagađivati okoliš, a pritom izbjeći 
učinke i proizvode koji štete okolišu (npr. terence). 

Drugi primjer vjere u prelazak s jednog resursa na drugi i zamjenu 
jednog resursa drugim jest nada da se energetska kriza može riješiti pomoću 
obnovljivih izvora energije, poput vjetra i sunca. Te tehnologije već postoje; 


mnogi Kalifornijci danas griju bazene pomoću sunčeve energije, a 
vjetrogeneratori već pokrivaju otprilike šestinu energetskih potreba Danske. 
Međutim, tehnologije za dobivanje energije od vjetra i sunca imaju 
ograničenu primjenu jer se mogu koristiti samo na lokacijama gdje 
pouzdano ima dovoljno vjetra i sunca. Osim toga, iz novije povijesti 
tehnologije vidimo da prelazak na novi resurs i njegovo postupno usvajanje 
- npr. u slučaju rasvjete, s voštanica na uljanice pa na plinske lampe, a s njih 
na električno svjetlo ili, u slučaju energije, s drva na ugljen, s ugljena na 
naftu - traje nekoliko desetljeća jer treba mijenjati i sve one ustanove i 
sekundarne tehnologije vezane uz prethodnu. I više je nego vjerojatno da će 
drugi izvori energije imati sve veći udio u autotransportu i proizvodnji 
energije, ali to su dugoročni izgledi. Proći će još nekoliko desetljeća dok se 
nove tehnologije ne prošire, a dotad ćemo i dalje morati rješavati probleme 
s gorivom i energijom. Političari ili industrija i prečesto se usredotočuju na 
obećavajuće tehnologije za daleku budućnost, poput automobila na vodik i 
vjetroenergije, i time odvlače pozornost od svih očiglednih mjera potrebnih 
ovdje i sada, a koje bi nas natjerale da se manje vozimo postojećim 
automobilima i smanjimo njihovu potrošnju goriva te da smanjimo 
potrošnju elektrana na fosilna goriva. 


"Problem hrane u svijetu zapravo ne postoji; već sada je ima 
dovoljno; trebamo samo riješiti problem distribucije te hrane do mjesta gdje 
je potrebna." (Isto bi se moglo reći za energiju.) Ili, pak: "Svjetski problem 
s hranom već je riješila "zelena revolucija' s novim vrstama riže i drugih 
kultura s visokim prinosima ili će ga pak riješiti genetski preinačene 
kulture." U tom argumentu mogu se zamijetiti dvije stvari: da građani 
Prvoga svijeta imaju, u prosjeku, veću potrošnju hrane po stanovniku od 
građana Trećega svijeta te da neke zemlje Prvoga svijeta, poput Sjedinjenih 
Država, proizvode ili mogu proizvesti više hrane nego što njezini građani 
troše. Kad bismo mogli ujednačiti potrošnju hrane širom svijeta ili višak 
hrane iz Prvoga svijeta izvoziti u Treći, bi li to ublažilo gladovanje u 
Trećem svijetu? 


Očigledna mana prve polovice argumenta jest da građani Prvoga 
svijeta ne pokazuju da bi bili voljni manje jesti kako bi građani Trećega 
svijeta mogli jesti više. Nedostatak druge polovice argumenta jest to što, 
premda su zemlje Prvoga svijeta povremeno voljne izvesti hranu u 
određene zemlje Trećeg svijeta kako bi ublažile glad uzrokovanu nekom 
krizom (poput suše ili rata), građani Prvoga svijeta ničim nisu pokazali da 


bi htjeli trajno (poreznim sredstvima iz kojih se izdvaja za pomoć 
inozemstvu i za subvencije poljoprivrednicima) plaćati za prehranu 
milijardi građana Trećega svijeta. Kad bi se to i dogodilo, a bez 
djelotvornog programa za planiranje obitelji, kojem se američka vlada sada 
načelno protivi, rezultat bi bila tek maltuzijanska dvojba, to jest, broj 
stanovnika rastao bi razmjerno porastu količine hrane. Pomoću porasta 
broja stanovnika i maltuzijanske dvojbe možemo, između ostaloga, 
objasniti zašto je i danas, poslije desetljeća nade i novca uloženog u zelenu 
revoluciju i varijetete s visokim prinosima, glad još rasprostranjena u 
svijetu. Sve što smo naveli upućuje na to da je jednako tako malo vjerojatno 
da će genetski modificirani (GM) varijeteti hrane sami po sebi riješiti 
svjetske probleme s hranom (dok će broj stanovnika u svijetu, navodno, 
ostati nepromijenjen). Osim toga, gotovo cijela proizvodnja GM kultura 
sada se svodi na samo četiri kulture (soju, kukuruz, kanadsku repicu ili 
kanolu i pamuk) koju ne konzumiraju izravno ljudi nego se koristi za 
ishranu stoke, proizvodnju ulja ili odjeće, a uzgajaju se u šest zemalja ili 
regija u umjerenom klimatskom pojasu. Razlozi za to su jak otpor potrošača 
prema GM hrani i okrutna činjenica da tvrtke koje razvijaju GM kulture 
mogu zaraditi prodajući ih bogatim farmerima u najbogatijim zemljama 
umjerenog pojasa, ali ne i prodajom siromašnim poljoprivrednicima u 
tropskim zemljama u razvoju. Tvrtke, dakle, nemaju interesa da ulože velik 
novac u razvoj GM manioke, prosa ili sorga za poljoprivrednike Trećega 
svijeta. 


"Mjereno zdravorazumskim pokazateljima poput životnog vijeka, 
zdravlja i bogatstva (gospodarskim rječnikom, bruto domaćim proizvodom 
po stanovniku ili BDP-om), uvjeti se zapravo već mnogo desetljeća 
poboljšavaju." Ili: "Samo se osvrnite oko sebe: trava je još zelena, u 
supermarketima ima obilje hrane, pitka voda još teče iz slavina i nema baš 
nikakvog znaka predstojećeg sloma." Za imućne građane Prvoga svijeta, 
uvjeti se doista poboljšavaju, a zbog mjera javnog zdravstva životni se vijek 
u prosjeku produljio i u Trećem svijetu. Međutim, sam životni vijek nije 
dovoljan pokazatelj: milijarde građana Trećega svijeta, što je otprilike 80 
posto svjetskog stanovništva, još žive u siromaštvu, blizu ili ispod granice 
gladi. I u Sjedinjenim Državama, sve veći dio stanovništva je na rubu 
siromaštva i ne može si priuštiti zdravstvenu zaštitu, a svi prijedlozi za 
promjenu takve situacije (npr.: "Samo se pobrinite da država svima plaća 
zdravstveno osiguranje.") politički su neprihvatljivi. 


Usto, svi mi kao pojedinci znamo da gospodarsko blagostanje ne 
mjerimo samo sadašnjim iznosom bankovnih računa: vodimo računa i o 
smjeru likvidnosti. Kad pročitate bankovni izvod i vidite da ste 5000 dolara 
u plusu, smijeh vam prisjedne ako potom shvatite da nekoliko posljednjih 
godina mjesečno ostajete bez 200 dolara, a tom stopom, za samo dvije 
godine i mjesec dana morat ćete proglasiti bankrot. Isto načelo vrijedi za 
naše nacionalno gospodarstvo te za ekološke i populacijske trendove. 
Blagostanje u kojem trenutačno živi Prvi svijet zasniva se na trošenju 
ekološke glavnice u banci (a to su kapitalni neobnovljivi izvori energije, 
riblji fondovi, gornji sloj tla, šume, itd.). Trošenje glavnice ne bi trebalo 
lažno prikazivati kao zarađivanje. Nema smisla biti zadovoljan sadašnjim 
mirom kad je jasno da smo trenutačno na neodrživoj stazi. 


Dapače, jedna od glavnih pouka iz slomova Maja, Anasazi 
Indijanaca, Uskršnjeg otoka i ostalih propalih društava (kao i iz nedavnog 
raspada Sovjetskog Saveza) glasi da naglo propadanje društva može početi 
tek desetljeće ili dva nakon što ono dosegne vrhunac po broju stanovnika, 
bogatstvu i moći. U tom pogledu, putanje društava o kojima smo govorili 
razlikuju se od uobičajenog tijeka ljudskog života, jer čovjekovoj smrti 
prethodi dugo starenje. Razlog je jednostavan: najveći mogući broj 
stanovnika, bogatstvo, potrošnja resursa i proizvodnja otpada donose 
najveći mogući stupanj učinka na okoliš, koji se primakne granici preko 
koje učinak počinje nadmašivati resurse. Kad bolje promislimo, ne čudi što 
propasti društava obično slijede ubrzo nakon njihova vrhunca. 

"Koliko se samo puta dosad pokazalo da su ekolozi, ti sijači straha, u 
svojim katastrofičnim predviđanjima bili u krivu. Zašto bismo im trebali 
vjerovati ovaj put?" Istina je, neka predviđanja ekologa nisu bila točna, a 
omiljeni su primjeri kritičara predviđanje Paula Ehrlicha, Johna Hartea i 
Johna Holdrena iz 1980. o porastu cijena petorih metala te prognoza 
Rimskog kluba iz 1972. Međutim, pogrešno je selektivno tragati za 
predviđanjima ekologa koja se nisu ostvarila, a ne raspitati se za 
predviđanja ekologa koja su se ostvarila i predviđanja antiekologa koja se 
nisu ostvarila. Pogrešaka ovih potonjih ima napretek: npr. preoptimistična 
predviđanja kako bi 'zelena revolucija' dosad već bila riješila problem gladi 
u svijetu; predviđanje ekonomista Juliana Simona kako bismo stanovništvo 
svijeta, uza sav njegov daljnji porast, mogli hraniti idućih 7 milijardi 
godina; Simonovo predviđanje da se "bakar može napraviti od drugih 
elemenata" pa stoga nema opasnosti od nestašice bakra. Što se tiče prvog od 


dvaju Simonovih predviđanja, nastavak rasta stanovništva sadašnjom 
stopom za 774 godina donio bi 10 ljudi po četvornom metru zemlje, za 
nešto manje od 2000 godina masa ljudi postala bi jednaka Zemljinoj masi, a 
za 6000 godina i masi svemira, što je zapravo vrlo brzo u usporedbi s 
njegovim predviđanjem o 7 milijardi godina bez takvih problema. Što se 
tiče njegova drugog predviđanja, na prvom satu kemije naučili smo da je 
bakar element, što znači da se po definiciji ne može napraviti od drugih 
elemenata. Imam dojam da su neostvarena pesimistična predviđanja, poput 
Ehrlichovog, Harteovog i Holdrenovog o cijenama metala ili Rimskog 
kluba o zalihama hrane u budućnosti, imala u prosjeku realnijih izgleda za 
ostvarenje u vrijeme kad su izrečena nego Simonova dva predviđanja. 


Protustajalište o nekim neostvarenim predviđanjima ekologa u osnovi 
se svodi na pritužbu na lažne uzbune. Kad se radi o drugim sferama života, 
na primjer požarima, prema lažnim uzbunama postavljamo se razborito. 
Lokalne vlasti održavaju skupe vatrogasne jedinice, premda ih u nekim 
gradićima gotovo nikad ne zovu da gase požar. Od telefonskih prijava 
vatrogascima, mnoge se pokažu kao lažne uzbune, a mnoge druge odnose 
se na male požare koje vlasnik imanja sam uspije ugasiti prije dolaska 
vatrogasaca. Posve prihvaćamo određenu učestalost lažnih uzbuna i požara 
ugašenih prije intervencije jer znamo da je, kad požar počne, teško 
procijeniti rizik, a požar koji se otme kontroli može skupo stajati u imovini i 
ljudskim životima. Nikome razumnom ne bi palo na pamet da ukine 
gradsku vatrogasnu jedinicu, sastojala se ona od stalno zaposlenih 
profesionalaca ili dobrovoljaca, samo zato što nekoliko godina nije bilo 
velikog požara. Niti bi itko krivio kućevlasnika što je nazvao vatrogasce 
kad je otkrio mali požar, koji je ipak uspio ugasiti prije dolaska vatrogasnih 
kola. Smatramo da nešto nije u redu tek ako lažne uzbune uzmu maha i broj 
im neumjereno poraste u odnosu na prave. Zapravo, podsvjesno 
uspoređujemo učestalost i razorne troškove velikih požara s učestalošću i 
uzaludnim troškovima lažnih uzbuna što određuje koliki ćemo udio lažnih 
uzbuna tolerirati. Niska učestalost lažnih uzbuna pokazuje da je previše 
kućevlasnika preoprezno te predugo čeka da nazove vatrogasce, zbog čega 
ostaju bez domova. 


Istom logikom, moramo očekivati da će se neka upozorenja ekologa 
pokazati lažnim uzbunama, jer da nije tako, znali bismo da su nam sustavi 
za ekološku uzbunu i više nego konzervativni. Troškovi rješavanja mnogih 
ekoloških problema mjere se u milijardama dolara pa su umjereno učestale 


lažne uzbune sasvim opravdane. Osim toga, uzbune se često pokažu 
lažnima jer su nas navele da usvojimo uspješne protumjere. Na primjer, 
istina je da kakvoća zraka kod nas u Los Angelesu danas nije tako loša kako 
su neki katastrofično predviđali prije 50 godina. Međutim, razlog je 
isključivo što su Los Angeles i savezna država Kalifornija, potaknuti njima, 
uveli mnoge protumjere (poput dopuštenih emisija plinova iz vozila, 
ekotestova za automobile i bezolovnog benzina), a ne zato što su početna 
predviđanja o problemu bila pretjerana. 


"Populacijska kriza već se rješava sama od sebe jer broj stanovnika u 
svijetu raste sve manjom stopom, tako da će se stabilizirati na manjoj razini 
od dvostrukog sadašnjeg broja." Premda se predviđanje da će se broj 
stanovnika u svijetu stabilizirati na manjoj razini od dvostrukog sadašnjeg 
broja može i ne mora pokazati točnim, zasad je ono realna mogućnost. No u 
toj mogućnosti ne možemo naći utjehu zbog dva razloga: prema mnogim 
kriterijima, i sadašnje svjetsko stanovništvo živi na neodrživoj razini; kako 
sam već objasnio u ovom poglavlju, od dvostrukog porasta broja stanovnika 
opasnije je to što će mnogo više porasti čovjekov učinak na okoliš ako 
stanovništvo Trećega svijeta uspije dostići životni standard Prvoga svijeta. 
Čovjek se začudi kad čuje neke građane Prvoga svijeta kako bezbrižno 
govore o porastu broja stanovnika za još "samo" 2,5 milijarde (najniža 
procijenjena brojka) kao da je to nešto prihvatljivo, kad na svijetu već živi 
toliko mnogo pothranjenih ljudi koji za život nemaju ni 3 dolara dnevno. 

"Na svijetu ima mjesta za nove stanovnike, njihov broj može rasti 
unedogled. Što više ljudi, to bolje, jer više ljudi znači više izuma i, u 
osnovi, više bogatstva." Obje ideje osobito se povezuju s Julianom 
Simonom, ali ih prihvaćaju i mnogi drugi, posebno ekonomisti. Izjavu da 
smo u stanju do unedogled apsorbirati sadašnje stope porasta broja 
stanovnika ne treba shvatiti ozbiljno jer smo već vidjeli da to znači da će 
2779. godine na svijetu biti 10 ljudi po četvornom metru. Podaci o 
nacionalnom bogatstvu pokazuju da je tvrdnja da više ljudi znači veće 
bogatstvo upravo suprotna istini. Deset zemalja s najvećim brojem 
stanovnika (svaka s više od 100 milijuna ljudi), redom od najnapučenije 
naniže, jesu Kina, Indija, Sjedinjene Države, Indonezija, Brazil, Pakistan, 
Rusija, Japan, Bangladeš i Nigerija. Deset zemalja s najvećim bogatstvom 
(realnim bruto domaćim proizvodom po stanovniku), redom od najbogatije 
naniže, jesu Luksemburg, Norveška, Sjedinjene Države, Švicarska, Danska, 


Island, Austrija, Kanada, Irska i Nizozemska. Jedina zemlja na oba popisa 
jesu Sjedinjene Države. 


Zemlje s brojnim stanovništvom zapravo su nerazmjerno siromašne: u 
osam od njih deset bruto domaći proizvod po stanovniku manji je od 8000 
dolara, a u njih pet manji je od 3000 dolara. Bogate zemlje imaju 
nerazmjerno malo stanovnika: sedam od nabrojenih deset ima manje od 
9,000.000 stanovnika, a dvije manje od 500.000. Ova se dva popisa 
razlikuju po stopama prirodnog prirasta: u svih deset bogatih zemalja, 
relativne stope prirodnog prirasta vrlo su niske (1 posto na godinu ili 
manje), dok su u osam od deset najnapučenijih zemalja relativne stope 
prirodnog prirasta više nego u bilo kojoj bogatoj zemlji, osim u dvjema 
velikim zemljama koje su nisku stopu prirodnog porasta ostvarile na 
neugodan način: u Kini, gdje je to riješeno vladinom uredbom i prisilnim 
pobačajima, te u Rusiji, gdje broj stanovnika zapravo pada zbog 
katastrofalnih zdravstvenih problema. Dakle, empirijska je činjenica da više 
ljudi i viši prirodni prirast ne znače više bogatstva nego više siromaštva. 

"Briga za okoliš je luksuz koji sebi mogu priuštiti samo bogati yuppiji 
iz Prvoga svijeta koji nemaju pravo govoriti očajnim građanima Trećega 
svijeta kako da postupaju." To gledište uglavnom sam čuo od bogatih 
yuppija iz Prvoga svijeta koji nemaju doticaja s Trećim svijetom. Prema 
svim mojim iskustvima iz Indonezije, Papue Nove Gvineje, istočne Afrike, 
Perua i ostalih zemalja Trećega svijeta sa sve većim ekološkim problemima 
i sve brojnijim stanovništvom, zadivilo me koliko su njihovi građani svjesni 
kakvu im štetu nanosi porast broja stanovnika, sječa šuma, prekomjerni 
izlov ribe i ostali problemi. Znaju to jer neposredno plaćaju danak u obliku 
gubitka besplatne drvne građe za kuće, rasprostranjene erozije i (tragična 
pritužba koju neprestano čujem) nemogućnosti plaćanja odjeće i knjiga i 
školarine djeci. A to što se šuma iza njihova sela ipak siječe obično je zato 
što je korumpirana vlast naredila da se posiječe unatoč njihovim često 
nasilnim prosvjedima ili pak zato što su, nakon duga premišljanja, potpisali 
ugovor o zakupu u svrhu sječe jer nisu vidjeli drugog načina da pribave 
novac za prehranu i školovanje djece u sljedećoj godini. Moji najbolji 
prijatelji iz Trećega svijeta, koji imaju od četvero do osmero djece, jadaju se 
da su čuli za neškodljive oblike kontracepcije rasprostranjene po Prvome 
svijetu i očajnički žele takve mjere, ali ne mogu si ih priuštiti ili nabaviti, 
dijelom i zato što američka vlada ne želi u sklopu svojih programa 
inozemne pomoći financirati planiranje obitelji. 


Drugo gledište rasprostranjeno među bogatim stanovnicima Prvoga 
svijeta, ali rijetko otvoreno izraženo, jest da oni sami baš lijepo uspijevaju i 
dalje živjeti svojim načinom života unatoč svim tim ekološkim problemima 
koji ih zapravo ne zabrinjavaju jer uglavnom pogađaju stanovnike Trećeg 
svijeta (premda nije politički korektno biti tako otvoren). A zapravo, bogati 
nisu imuni na ekološke probleme. Generalni direktori/ce velikih tvrtki iz 
Prvoga svijeta jedu hranu, piju vodu, dišu zrak i imaju (ili nastoje začeti) 
djecu, poput nas ostalih. Premda probleme s kvalitetom vode obično mogu 
izbjeći pijući vodu iz boce, teško mogu izbjeći probleme s hranom i 
kvalitetom zraka, kojima su izloženi poput svih ostalih. Budući da žive 
nerazmjerno visoko u prehrambenom lancu, na razinama na kojima dolazi 
do koncentracije otrovnih tvari, postoji veća opasnost da unošenjem ili 
izlaganjem otrovnim tvarima naruše reproduktivni sustav, a možda i zbog 
toga, između ostalog, imaju visoke stope neplodnosti i sve učestalije traže 
medicinsku pomoć pri začeću. Osim toga, jedan od zaključaka koji je 
proizašao iz rasprave o kraljevima Maja, vođama grenlandskih Norvežana i 
glavarima s Uskršnjeg otoka glasi da bogataši, ako je društvo kojim vladaju 
u rasulu, ne osiguraju dugoročnu budućnost ni sebi ni svojoj djeci nego 
samo kupe pravo da budu posljednji koji će gladovati ili umrijeti. Što se tiče 
društva Prvoga svijeta kao cjeline, ono ima najveći udio u svjetskoj 
potrošnji resursa, a rezultat te potrošnje učinci su na okoliš o kojima smo 
govorili na početku ovog poglavlja. Činjenica da resurse trošimo na 
potpuno neodrživ način znači da Prvi svijet ne bi mogao zadugo nastaviti 
sadašnjim putem, čak i da Treći svijet ne postoji i ne nastoji uhvatiti korak s 
nama. 

"Ti ekološki problemi možda će i postati beznadni, ali u dalekoj 
budućnosti, nakon moje smrti, pa ih ne shvaćam ozbiljno." Zapravo, prema 
sadašnjim stopama potrošnje resursa, većina ili svih dvanaest glavnih 
skupina ekoloških problema, o kojima smo govorili na početku ovog 
poglavlja, postat će akutni za života današnjih mladih ljudi. Većina nas 
roditelja smatra da je najvažnije djeci osigurati budućnost i tom prioritetu 
posvećujemo vrijeme i novac. Plaćamo im školovanje, hranu i odjeću, 
sastavljamo oporuke i kupujemo policu životnog osiguranja, sve u želji da 
im pomognemo da za pedeset godina dobro žive. Nema smisla da sve to 
radimo za svoju djecu kao pojedince, a da istodobno radimo ono što 
uništava svijet u kojem će ona za pedeset godina živjeti. 


I sam snosim krivnju za to paradoksalno ponašanje jer, kako sam se 
rodio 1937., prije rođenja djece ni ja nisam ozbiljno shvaćao nijedan 
događaj (poput globalnog zagrijavanja ili uništenja tropskih prašuma) 
predviđen za 2037. godinu. Dotad ću sigurno već biti mrtav, a i sama ta 
godina, 2037., činila mi se nestvarnom. No, kad su mi se 1987. rodili 
blizanci i kad smo supruga i ja potom počeli proživljavati uobičajene 
roditeljske opsesije školama, životnim osiguranjem i oporu kama, sav 
potresen shvatio sam: 2037. djeca će imati 50 godina, koliko je meni sada 
(tada bilo)! Ta godina je itekako stvarna! Kakvog smisla ima djeci oporučno 
ostavljati imovinu kad će svijet tada ionako biti u neredu? 


Budući da sam nedugo nakon Drugog svjetskog rata pet godina živio 
u Europi, a zatim se priženio u poljsku obitelj s japanskim ogrankom, na 
svoje oči sam se uvjerio što se događa kad se roditelji dobro brinu za djecu 
kao pojedince, ali ne i za svijet u kojem će ona živjeti. I roditelji mojih 
poljskih, njemačkih, japanskih, ruskih, britanskih i jugoslavenskih prijatelja 
kupili su police osiguranja, sastavili oporuke i bili opsjednuti školovanjem 
svoje djece, kao supruga i ja nedavno. Neki su bili bogati i djeca bi od njih 
bila naslijedila vrijednu imovinu. Međutim, nisu dobro brinuli za svijet u 
kojem će im djeca živjeti, zabrljali su i uletjeli u katastrofu Drugog 
svjetskog rata. Zbog rata, većini mojih europskih i japanskih prijatelja 
rođenih iste godine kad i ja život je bio na ovaj ili onaj način upropašten, 
ostali su siročad, u djetinjstvu su bili odvojeni od jednog ili oba roditelja, 
zbog bombardiranja su morali bježati iz kuće, nisu se mogli školovati, ostali 
su bez obiteljskih imanja ili su ih odgojili roditelji opterećeni sjećanjima na 
rat i koncentracijske logore. Ako i mi zabrljamo u vezi s njihovim svijetom, 
scenariji. 

Preostala su nam još dva uobičajena protustajališta o kojima nismo 
ništa rekli. Prvo: "Velike su razlike između modernih društava i tih propalih 
društava, Uskršnjeg otoka, Maja i naroda Anasazi, tako da ne možemo 
izravno primijeniti pouke iz prošlosti." I drugo: "Što mogu ja, kao 
pojedinac, učiniti kad svijet zapravo oblikuju nezaustavljivi moćnici - vlade 
i korporacije?" U usporedbi s prethodnim prigovorima, koji se nakon 
razmatranja mogu bez okolišanja odbaciti, ova su dva valjana i ne mogu se 
odbaciti. Do kraja ovog poglavlja razmatrat ću prvi, a u Dodatnoj literaturi 
(str. 595-630) drugi. 


*K Oko 


Jesu li paralele između prošlosti i sadašnjosti dovoljno bliske da bi 
slomovi Uskršnjeg otoka, Hendersona, Anasazi Indijanaca, Maja i 
grenlandskih Norvežana mogli ponuditi ikakve pouke modernom svijetu? 
Isprva bi kritičar, uvidjevši očite razlike, mogao doći u iskušenje da se 
usprotivi: "Smiješno je pretpostaviti da bi slomovi svih tih starih naroda 
mogli danas imati šire značenje, posebno za moderne Sjedinjene Države. Ti 
stari narodi nisu imali čuda moderne tehnologije, koje nam koriste i 
omogućuju da probleme rješavamo izumom novih, ekološki čistih 
tehnologija. Imali su nesreću da su stradali od učinka klimatskih promjena. 
Ponašali su se glupo i lakoumno uništili okoliš, na primjer posjekli su šume, 
pretjerano lovili prirodne životinjske izvore bjelančevina, gledali kako im 
erozija odnosi gornji sloj tla i gradili gradove u sušnim područjima, gdje bi 
moglo nestati vode. Vodile su ih budale koji nisu imali knjige pa nisu mogli 
učiti iz povijesti, a uvukli su ih u skupe i destabilizirajuće ratove, vodili su 
računa samo o održanju na vlasti i nisu obraćali pozornost na unutarnje 
probleme. Preplavili su ih očajni gladni useljenici jer su iz društava koja su 
jedno za drugim propadala stizale rijeke gospodarskih prebjega i opteretile 
resurse stabilnih društava. U svim tim aspektima, mi moderni ljudi iz 
temelja se razlikujemo od tih primitivnih starih naroda i od njih ništa ne 
možemo naučiti. Osobito ne mi u Sjedinjenim Državama, najbogatijoj i 
najmoćnijoj zemlji današnjega svijeta, s najproduktivnijim okolišem, 
mudrim vođama, jakim i odanim saveznicima i što slabim, što beznačajnim 
neprijateljima - nijedna od tih loših stvari ne bi se nikako mogla odnositi na 

nas. 


Da, točno je da postoje velike razlike između situacije u kojoj su se 
nalazila propala društva i situacije u kojoj su naša moderna društva. Najviše 
se razlikuju po tome što danas na svijetu živi kudikamo više ljudi nego u 
prošlosti, a opremljeni su daleko moćnijom tehnologijom koja utječe na 
okoliš. Danas nas živi više od 6 milijardi, imamo nuklearnu energiju i tešku 
mehanizaciju, na primjer buldožere, dok su žitelji Uskršnjeg otoka imali 
najviše nekoliko desetaka tisuća ljudi oboružanih kamenim dlijetima i 
snagom mišića. A ipak su uspjeli uništiti okoliš i dovesti društvo do točke 
sloma. Ova razlika ne umanjuje, već uvelike uvećava rizik za nas danas. 


Druga velika razlika proizlazi iz globalizacije. Izostavimo načas iz 
ove rasprave pitanje o ekološkim problemima u samome Prvome svijetu, 
zapitajmo se samo bi li se pouke iz prošlih slomova mogle primijeniti na 
bilo koji dio današnjeg Trećeg svijeta. Najprije zamolite nekog učenog 


ekologa-teoretičara, koji mnogo zna o okolišu, ali nikad ne čita novine i ne 
zanima ga politika, da navede strane zemlje koje muku muče s okolišnim 
stresom ili prenapučenošću ili pak s oba ta najgora problema. On bi vam 
odgovorio: "To je bar lako. Na popisu zemalja koje imaju problema s 
okolišem ili prenapučenošću svakako se moraju naći Afganistan, 
Bangladeš, Burundi, Haiti, Indonezija, Irak, Madagaskar, Mongolija, Nepal, 
Pakistan, Filipini, Ruanda, Salamunsko otočje i Somalija, i druge." (karta 
na str. 563) 


Zatim zamolite političara iz Prvoga svijeta, koji ništa ne zna o 
ekološkim i populacijskim problemima, a nije ga za njih ni briga, da vam 
navede najproblematičnije točke svijeta: zemlje gdje su državne vlade već 
poražene i propale ili su upravo u opasnosti da propadnu ili su se pak 
raspale u nedavnim građanskim ratovima, te zemlje koje, kao rezultat tih 
svojih problema, stvaraju probleme i nama u zemljama bogatoga Prvoga 
svijeta, koje im na kraju možda budu morale slati pomoć iz svojih fondova, 
primati ilegalne useljenike, slati vojnu pomoć za obračun s pobunjenicima i 
teroristima ili možda čak slati vlastite vojnike. Političar bi odgovorio: "To je 
bar lako. Na vašem popisu politički problematičnih točaka svijeta svakako 
se moraju naći Afganistan, Bangladeš, Burundi, Haiti, Indonezija, Irak, 
Madagaskar, Mongolija, Nepal, Pakistan, Filipini, Ruanda, Salamunsko 
otočje i Somalija, i druge." 

Kakvog li čuda: ova su dva popisa identična. Veza među njima posve 
je jasna: to su problemi starih Maja, naroda Anasazi i žitelja Uskršnjeg 
otoka koji se odvijaju u modernom svijetu. Baš kao u prošlosti, i danas 
zemljama u kojima je okoliš pod pritiskom, koje su prenapučene ili oboje 
prijeti opasnost od političkog pritiska i raspada vlade. Kad su ljudi očajni, 
pothranjeni i beznadni, krive vlast, koju smatraju odgovornom za probleme 
ili nesposobnom da ih riješi. Nastoje pod svaku cijenu emigrirati. 
Međusobno se bore za zemlju. Ubijaju se. Započinju građanske ratove. 
Računaju da nemaju što izgubiti pa postaju teroristi, podupiru ili toleriraju 
terorizam. 

Rezultati tih posve jasnih veza jesu genocidi poput onih koji su već 
eksplodirali u Bangladešu, Burundiju, Indoneziji i Ruandi; građanski ratovi 
i revolucije, kao u većini zemalja s popisa; pozivi da se pošalju vojnici iz 
Prvog svijeta, na primjer u Afganistan, na Haiti, u Indoneziju, Irak, na 
Filipine, u Ruandu, na Salamunsko otočje i u Somaliju; slom državne vlasti, 
što se već dogodilo u Somaliji i na Salamunskom otočju; golemo 


siromaštvo, kao u svim zemljama s popisa. Stoga se ispostavlja da su 
najbolji pokazivači "zakazivanja" modernih država - to jest, revolucija, 
nasilne smjene režima, sloma vlasti i genocida - mjerila ekološkog i 
populacijskog pritiska, poput visoke smrtnosti dojenčadi, brzog porasta 
broja stanovnika, visokog postotka stanovništva u adolescenciji i 
dvadesetima te horde nezaposlenih mladih muškaraca bez izgleda za 
dobivanje posla, zrelih za regrutaciju u milicije. Zbog takvih pritisaka 
dolazi do sukoba jer nema dovoljno zemlje (kao u Ruandi), vode, šuma, 
ribe, nafte i ruda. Zbog njih ne dolazi samo do kroničnog unutarnjeg sukoba 
nego i do emigracije političkih i gospodarskih izbjeglica i ratova među 
zemljama koji izbiju kad autoritarni režimi napadnu susjedne zemlje kako 
bi skrenuli pažnju javnosti s unutarnjih napetosti. 


Ukratko, bespotrebno je raspravljati o tome imaju li slomovi propalih 
društava dodirne točke s današnjim svijetom i nude li nam ikakve pouke. To 
pitanje je riješeno jer se takvi slomovi stvarno događaju u posljednje 
vrijeme, a po svemu sudeći, prijeti nam ih još. Pravo pitanje glasi koliko će 
ih još zemalja pretrpjeti. 

Što se tiče terorista, mogli biste prigovoriti da mnogi politički 
ubojice, bombaši samoubojice i teroristi koji su krivi za 11. rujna nisu 
neobrazovani i očajni već školovani i situirani. To je točno, ali su podršku i 
toleranciju svejedno crpili iz očajnog društva. Svako društvo ima svoje 
ubojite fanatike; Sjedinjene Države stvorile su Timothyja McVeigha i 
Theodorea Kaczinskog, školovanog na Harvardu. Međutim, u društvima 
koja cvatu i nude dobre izglede za zaposlenje, poput Sjedinjenih Država, 
Finske i Južne Koreje, fanatici ne nailaze na široku podršku. 


Zbog globalizacije problemi svih tih ekološki opustošenih, 
prenapučenih, dalekih zemalja postaju naši problemi. Kad razmišljamo o 
globalizaciji, obično mislimo da mi, bogati i napredni građani Prvoga 
svijeta, šaljemo ono što je dobro, poput interneta i Coca-Cole, tim 
siromašnim, zaostalim građanima Trećega svijeta. Međutim, globalizacija 
znači tek da su diljem svijeta poboljšane komunikacije, a njima se može 
prenijeti mnogo toga u oba smjera; globalizacija se ne ograničava samo na 
dobro što se iz Prvoga prenosi u Treći svijet. 

Od svega onoga lošega što se iz Prvog svijeta prenosi u zemlje u 
razvoju, već smo spomenuli da se iz industrijaliziranih zemalja u Kinu 
svake godine hotimično prenesu milijuni tona elektronskog otpada. Da 


bismo shvatili koja se količina otpada nehotice prenosi svijetom, uzmimo za 
primjer smeće koje se skupi na plažama majušnih atola Oeno i Ducie u 
jugoistočnom dijelu Tihog oceana (karta na str. 102): radi se o nenaseljenim 
atolima, bez slatke vode, koje i jahte rijetko posjećuju jer na svijetu nema 
mnogo baš tako udaljenih komadića kopna, a oba su udaljena stotinama 
kilometara čak i od dalekog i nenaseljenog Hendersona. Pregledom terena 
otkrilo se da na svaki metar dužine plaže u prosjeku dođe jedan komad 
smeća, koje je ondje dospjelo s brodova ili iz tisućama kilometara udaljenih 
su plastične vrećice, plutače, staklene i plastične boce (posebno boce 
japanskog viskija Suntory), užad, cipele i žarulje, a našlo se i bizarnih stvari 
poput nogometnih lopti, figurica vojnika i aviona igračaka, pedala od 
bicikla i odvijača. 

Zlokobniji primjer onoga lošega što se iz Prvog svijeta prenosi u 
zemlje u razvoju jest to što su, od svih naroda na svijetu, najviše razine 
otrovnih industrijskih kemikalija i pesticida zabilježene u krvi Eskima na 
istoku Grenlanda i u Sibiru, područjima koja su, uz još neka, ujedno 
najudaljenija od lokacija gdje se kemikalije proizvode ili masovno 
upotrebljavaju. Unatoč tome, razine žive u njihovoj krvi dosežu vrijednosti 
koje se povezuju s akutnim trovanjem živom, dok razine otrovnih PCB-a 
(polikloriranih bifenila) u mlijeku eskimskih majki dosežu tako visoke 
vrijednosti da se ono može svrstati u kategoriju "opasnog otpada". Zato 
rađaju djecu s gluhoćom, nenormalnim razvojem mozga i lošeg 
imunološkog sustava, a otuda među njima i visoke stope ušnih i dišnih 
infekcija. 

Zašto bi razine tih otrovnih kemikalija iz udaljenih industrijskih 
zemalja obiju Amerika i Europe bile više u Eskima nego čak i u 
Amerikanaca i Europljana, gradskih stanovnika? Zato što su osnovne 
namirnice u prehrani Eskima kitovi, tuljani i morske ptice koji se hrane 
ribom, mekušcima i rakovima, a kemikalije se postupno koncentriraju 
nakon svakog koraka koji prođu u tom hranidbenom lancu. Unosimo ih i svi 
mi iz Prvoga svijeta koji povremeno jedemo ribu, školjke i rakove, ali u 
manjim količinama. (No to ne znači da ćete biti zdravi ako prestanete jesti 
ribe, rakove i školjke jer vam je unošenje takvih kemikalija sada zajamčeno 
što god da jedete). 

Postoji još loših utjecaja Prvoga svijeta na Treći, uz ostale tu je sječa 
šuma, pri čemu je japanski uvoz drvnih proizvoda trenutačno vodeći uzrok 


deforestacije u tropskom dijelu Trećeg svijeta, te prekomjeran izlov ribe, 
zbog toga što japanske, korejske, tajvanske i obilno subvencionirane 
ribarske flote Europske Unije haraju svjetskim oceanima. I obratno, ljudi 
Trećega svijeta mogu nam sada, namjerno ili ne, poslati ono što je kod njih 
loše: bolesti poput AIDS-a, SARS-a, kolere i zapadnonilske groznice koje, 
ni ne znajući, prenose putnici na  interkontinentalnim letovima; 
nezaustavljive rijeke legalnih i ilegalnih imigranata koji stižu čamcima, 
kamionima, vlakovima, avionima i pješice; teroriste te ostale posljedice 
svojih trećesvjetskih problema. Mi u Sjedinjenim Državama nismo više 
izolirana "tvrđava Amerika", čemu su neki od nas težili 30-ih godina 
prošlog stoljeća; naprotiv, čvrsto smo i nepovratno povezani s ostalim 
zemljama. Sjedinjene su Države vodeći svjetski uvoznik: uvozimo mnogo 
toga što nam je prijeko potrebno (osobito naftu i neke rijetke metale) i 
mnogo potrošačke robe (automobile i kućnu elektroniku), a i vodeći smo 
uvoznik investicijskog kapitala. Ujedno smo vodeći svjetski izvoznik, 
posebno hrane i vlastitih industrijskih proizvoda. I samo naše društvo 
odavno se opredijelilo za međusobnu povezanost sa svijetom. 


Zato politička nestabilnost bilo gdje u svijetu sada pogađa nas, 
trgovačke putove, inozemna tržišta i dobavljače. Do te mjere ovisimo o 
svijetu da bi vam političar, da ste ga prije 30 godina zamolili da nabroji 
zemlje koje su tako udaljene, siromašne i slabe da su, u geopolitičkom 
smislu, gotovo nevažne za naše interese, zasigurno najprije spomenuo 
Afganistan i Somaliju, a opet, te smo zemlje poslije prepoznali kao 
dovoljno važne da u njih pošaljemo američke vojnike. Svijetu danas više ne 
prijeti tek rizik ograničen na određeno područje, kako je to bilo na 
Uskršnjem otoku ili u postojbini Maja, koji su se slomili u izolaciji i čiji 
slom nije utjecao na ostatak svijeta. Naprotiv, društva su danas do te mjere 
međusobno povezana da nam prijeti opasnost od svjetskog sloma. Taj 
zaključak poznat je svakom ulagaču u tržišta dionica: nestabilnost na 
američkom tržištu dionica, gospodarski pad poslije 11. rujna, sve to utječe i 
na inozemne ekonomije i tržišta dionica, ali i oni utječu na nas. Mi u 
Sjedinjenim Državama (ili pak samo oni imućni u Sjedinjenim Državama) 
ne možemo više nekažnjeno ostvarivati vlastite interese na račun tuđih 
interesa. 

Dobar primjer društva koje je takve sukobe interesa svelo na 
najmanju moguću mjeru jest Nizozemska, čiji su građani vjerojatno svjetski 
prvaci po ekološkoj osviještenosti i članstvu u ekološkim organizacijama. 


To sam shvatio tek prilikom nedavnog posjeta Nizozemskoj, kad sam to 
Pitanje postavio trima nizozemskim prijateljima dok smo se vozili kroz 
njihova seoska područja (slike 39, 40). Njihov odgovor nikad neću 
zaboraviti: 


"Pa samo pogledaj oko sebe. Sva ova poljoprivredna zemljišta koja 
vidiš leže ispod razine mora. Petina ukupne površine Nizozemske nalazi se 
ispod razine mora, na nekim mjestima i do sedam metara, jer su to nekoć 
bili plitki zaljevi koje smo okružili jarcima i zatim iz njih postupno izbacili 
vodu i tako ih oteli moru. Imamo uzrečicu: 'Bog je stvorio Zemlju, ali mi 
Nizozemci stvorili smo Nizozemsku.' Tu moru otetu zemlju zovemo 
'polderi'. Počeli smo ih isušivati prije gotovo tisuću godina. I danas još 
moramo ispumpavati vodu koja postupno prodire u njih. Za to su nam 
služile vjetrenjače, da pokreću crpke za ispumpavanje poldera. Danas 
umjesto njih imamo parne, dizelske i električne crpke. U svakom polderu su 
nizovi crpki, počevši s onima najudaljenijima od mora, koje redom 
ispumpavaju vodu dok je posljednja crpka najzad ne izbaci u rijeku ili 
ocean. Imamo mi u Nizozemskoj još jednu izreku: "Moraš biti u stanju naći 
zajednički jezik s neprijateljem jer možda baš on upravlja crpkom koja je 
najbliža tvom polderu.' Svi smo mi zajedno dolje na polderima. Kod nas 
nije tako da bogataši žive na sigurnom, na vrhu jaraka, a siromasi na dnu 
poldera, ispod razine mora. Ako jarci popuste ili crpke zataje, svi ćemo se 
zajedno utopiti. Kad je 1. veljače 1953. pokrajinu Zeeland pogodila velika 
oluja, a plima preko nje prodrla u unutrašnjost, utopilo se gotovo 2000 
Nizozemaca, i bogatih i siromašnih. Zakleli smo se da nećemo dopustiti da 
se takvo što ponovi i cijela je zemlja platila nevjerojatno skupu garnituru 
plimnih brana. Ako se zbog globalnog zagrijavanja otopi led na polovima i 
poraste razina mora, Nizozemska će snositi kudikamo teže posljedice nego 
druge zemlje jer je velik dio naše zemlje ionako ispod razine mora. Zato 
smo mi Nizozemci tako osviješteni kad je riječ o okolišu. Kroz povijest smo 
naučili da svi živimo na istom polderu i da ćemo opstati samo ako opstanu i 
ljudi oko nas." 


Ta prihvaćena međuovisnost svih dijelova društva u suprotnosti je sa 
sadašnjim trendovima u Sjedinjenim Državama, gdje se bogataši sve više 
nastoje izolirati od ostalog društva, teže stvaranju vlastitih, odvojenih 
virtualnih poldera, novcem kupuju privatne usluge i glasaju protiv poreza 
koji bi omogućio da se te blagodati u obliku javnih usluga prošire na sve 
ostale. Te privatne blagodati su stanovanje u ograđenim četvrtima (slika 


36), prepuštanje vlastite sigurnosti u ruke privatnih tjelohranitelja i straža 
umjesto u ruke policije, slanje djece u odlično financirane privatne škole s 
malim razredima umjesto u slabo financirane, pretrpane državne škole, 
kupovanje privatnog zdravstvenog osiguranja ili liječenje u privatnim 
ustanovama, pijenje vode iz boca umjesto one iz komunalnog vodovoda i (u 
južnoj Kaliforniji) vožnja cestama s plaćanjem cestarine, koje konkuriraju 
zakrčenim javnim autocestama. U temelju je takve privatizacije krivo 
uvjerenje da elita može ostati pošteđena problema okolnog društva: slično 
stajalištu voda grenlandskih Norvežana koji su otkrili da su si tek kupili 
povlasticu da posljednji umru od gladi. 


Kroz cijelu ljudsku povijest, većina naroda bila je povezana s drugim 
narodima i živjela zajedno s njima na malim, virtualnim polderima. 
Stanovništvo Uskršnjeg otoka sastojalo se od desetak klanova koji su svoj 
otočni polder podijelili u desetak teritorija i izolirali se od svih ostalih 
otoka, ali su među sobom dijelili kamenolom Rano Raraku, gdje se vadio 
kamen za kipove, kamenolom Puna Pau, gdje se vadio kamen za pukao i 
nekoliko kamenoloma opsidijana. Kad se društvo na Uskršnjem otoku 
raspalo, redom su se raspali svi klanovi, ali nitko na svijetu za to nije znao, 
niti je itko time bio pogođen. Polder u jugoistočnoj Polineziji sastojao se od 
triju uzajamno ovisnih otoka, tako da je propast društva na Mangarevi bila 
katastrofa i za stanovnike Pitcairna i Hendersona, ali ni za koga drugoga. Za 
stare Maje, polder se sastojao od gotovo cijelog poluotoka Yucatana i 
susjednih područja. Kad su propali gradovi klasičnih Maja na jugu 
Yucatana, moguće je da su izbjeglice došle do sjevera Yucatana, ali 
zasigurno nisu do Floride. Nasuprot tome, cijeli naš svijet danas je postao 
jedan polder, tako da događaji u svim dijelovima svijeta utječu na 
Amerikance. Kad se slomila daleka Somalija, onamo su otišli američki 
vojnici; kad su se raspali bivša Jugoslavija i Sovjetski Savez, rijeke 
izbjeglica su se rasule po Europi i drugim dijelovima svijeta; kad su se zbog 
promjene društvenih prilika, naseljavanja i načina života Afrikom i Azijom 
proširile nove bolesti, uskoro su se raširile cijelim svijetom. Cijeli svijet je 
danas zatvorena i izolirana cjelina, kao nekad otok Tikopia i Japan u eri 
Tokugava. Trebamo shvatiti, poput Tikopijaca i Japanaca, da nema drugog 
otoka ili planeta kojem se možemo obratiti za pomoć ili na koji možemo 
izvesti naše probleme. Naprotiv, trebamo, poput njih, naučiti živjeti u 
skladu s mogućnostima. 

koko 


Na početku ovog odjeljka o prošlosti i sadašnjosti priznao sam da 
postoje važne razlike između starog i modernog svijeta. Prema razlikama 
koje sam potom spomenuo - današnji veći broj stanovnika i tehnologija s 
većim potencijalom za razaranje te današnja međusobna povezanost koja 
donosi opasnost od globalnog, a ne lokalnog sloma - može vam se učiniti da 
donosim pesimističan pogled na svijet. Ako stanovnici Uskršnjeg otoka 
nisu mogli riješiti svoje blaže lokalne probleme u prošlosti, kako se 
moderni svijet može nadati da će riješiti svoje velike, globalne probleme? 

Ljudi koji se od takvih misli snužde često me pitaju: "Jared, jesi li ti 
optimist ili pesimist u pogledu budućnosti svijeta?" Ja im odgovaram: "Ja 
sam oprezni optimist." Time želim reći da, s jedne strane, priznajem da nas 
muče ozbiljni problemi. Ako ih ne počnemo odlučno rješavati i ako ih ne 
uspijemo riješiti, u sljedećih nekoliko desetljeća svijetu u cjelini prijeti pad 
životnog standarda, a možda i nešto gore. Zato sam odlučio najveći dio 
karijere u ovoj životnoj fazi posvetiti tome da uvjerim ljude da svoje 
probleme moramo shvatiti ozbiljno jer sami neće nestati. S druge strane, 
svoje ćemo probleme moći riješiti - ako tako odlučimo. Zato smo žena i ja 
prije 17 godina odlučili imati djecu: jer smo smatrali da ipak ima razloga za 
nadu. 


Nadu temeljim i na tome što nas, realno gledano, ne pritišću nerješivi 
problemi. Da, izlažemo se velikim opasnostima, ali one najozbiljnije ipak 
nisu izvan naše moći, kao što bi bio mogući sudar s asteroidom velikim 
poput onih koji pogode Zemlju otprilike svakih stotinu milijuna godina. 
Dapače, radi se o opasnostima koje sami stvaramo. Budući da smo sami 
uzrok ekoloških problema, mi smo ti koji nad njima imaju moć i mi 
odlučujemo hoćemo li ih prestati uzrokovati i početi rješavati ili nećemo. 
Budućnost je svačija i ničija, leži u našim rukama. Ne trebaju nam nove 
tehnologije da nam riješe probleme; premda one mogu donekle pomoći, 
uglavnom je potrebna "samo" politička volja da primijenimo rješenja koja 
već imamo. Naravno, to "samo" veliko je poput planine. No mnoga društva 
iz prošlosti ipak su pronašla nužnu političku volju za takve poteze. Naša 
moderna društva pronašla su volju i već riješila neke naše probleme do 
kraja, a neke djelomično. 


Nadu temeljim i na tome što je ekološko razmišljanje sve prisutnije u 
svjetskoj javnosti. Premda ono postoji već dugo, u jednom trenutku počelo 
se ubrzano širiti, osobito nakon što je 1962. objavljena knjiga Silent Spring 
(Bezglasno proljeće). Ekološki pokret zadobiva sve više pristaša, a oni 


djeluju kroz sve raznovrsnije i djelotvornije organizacije, ne samo u 
Sjedinjenim Državama i Europi nego i u Dominikanskoj Republici i ostalim 
zemljama u razvoju. Istodobno s porastom ekološkog pokreta, rastu i 
opasnosti za naš okoliš. Zato sam na jednom mjestu u ovoj knjizi već 
napisao da je naša situacija nalik konjskoj utrci koja se eksponencijalno 
ubrzava, nepoznatog ishoda. Nije nemoguće, ali nije ni zajamčeno da će 
pobijediti konj koji je nama draži. 

Kakve odluke moramo donijeti ako ne želimo propasti nego uspjeti? 
Mnogo je pojedinih odluka koje može donijeti svatko od nas. O primjerima 
ću govoriti u Dodatnoj literaturi. Što se tiče našeg društva u cjelini, propala 
društva koja smo u ovoj knjizi istraživali upućuju na šire pouke. Rekao bih 
da su ta društva opstala ili propala ovisno o tome jesu li donijela dvije 
ključne odluke: onu o dugoročnom planiranju i onu o preispitivanju 
temeljnih vrednota. Kad bolje promislimo, uviđamo da su iste te dvije 
odluke ključne i za ishod života svakog od nas kao pojedinca. 


Prva odluka ovisila je o tome jesu li društva imala hrabrosti 
dugoročno razmišljati i donijeti smjele, hrabre, dalekovidne odluke u 
vrijeme kad su problemi uočeni, a još nisu prerasli u krizu. Ova vrsta 
odlučivanja čista je suprotnost kratkoročnom, reaktivnom odlučivanju koje i 
prečesto obilježava naše političare - razmišljanju koje su moji prijatelji s 
dobrim političkim vezama prezirno nazvali "razmišljanjem na tri mjeseca", 
to jest, fokusiranjem samo na pitanja koja će u sljedeća tri mjeseca prerasti 
u krizu. Kao protuteža brojnim depresivnim, lošim primjerima takvog 
kratkoročnog odlučivanja, ohrabrujući su primjeri hrabrog dugoročnog 
razmišljanja iz prošlosti i iz suvremenog svijeta, iz nevladinih organizacija, 
poslovnog svijeta i vlasti. Od propalih društava koja su se suočila s 
mogućnošću pogubne sječe šuma, glavari Uskršnjeg otoka i Mangareve 
podlegli su svojim neposrednim interesima, a šoguni iz obitelji Tokugava, 
carevi Inka, brđani Nove Gvineje i njemački zemljoposjednici iz 16. 
stoljeća usvojili su dugoročno gledište i iznova pošumili svoja područja. 
Isto tako, kineski vođe su posljednjih desetljeća propagirali ponovno 
pošumljavanje, a 1998. zabranili sječu prirodnih šuma. Mnoge nevladine 
organizacije danas postoje isključivo kako bi propagirale razumnu, 
dugoročnu ekološku politiku. Što se tiče poslovnog svijeta, dugo i uspješno 
opstaju one američke korporacije (npr. Procter and Gamble) koje ne čekaju 
da ih kriza prisili da preispitaju politiku već predviđaju nove probleme i 
djeluju prije pojave krize. Već sam spomenuo da naftna kompanija Royal 


Dutch Shell ima ured posvećen samo predviđanju scenarija za daleka 
buduća desetljeća. 


Hrabro, uspješno, dugoročno planiranje povremeno obilježava i neke 
vlade i političke vođe. Američka vlada je u posljednjih 30 godina, 
zahvaljujući ustrajnom nastojanju, smanjila emisije šest glavnih zagađivača 
zraka za 25 posto na nacionalnoj razini premda su u tom razdoblju naša 
potrošnja energije i broj stanovnika porasli za 40 posto, a broj kilometara 
prijeđenih u vozilima za 150 posto. Vlade Malezije, Singapura, Tajvana i 
Mauricijusa shvatile su da su za dugoročno gospodarsko blagostanje 
potrebna velika ulaganja u javno zdravstvo kako im tropske bolesti ne bi 
nagrizale gospodarstvo; upravo zbog tih ulaganja, te su zemlje u posljednje 
vrijeme doživjele spektakularan gospodarski rast. Od nekadašnjih dviju 
polovica prenapučene države Pakistan, istočna polovica (od 1971. 
nezavisna pod imenom Bangladeš) usvojila je djelotvorne mjere planiranja 
obitelji kako bi smanjila prirodni prirast, dok zapadna polovica (i danas 
znana kao Pakistan) to nije učinila i danas je prema broju stanovnika šesta 
na svijetu. Bivši indonezijski ministar okoliša Emil Salim i bivši 
predsjednik Dominikanske Republike Joaquin Balaguer primjeri su 
državnika čija je briga za kronične ekološke opasnosti uvelike utjecala na 
države. Svi ti primjeri hrabrog dugoročnog razmišljanja i u javnom i u 
privatnom sektoru potiču moju nadu. 

Druga ključna odluka o kojoj nam prošlost govori odnosi se na 
hrabrost da se donesu bolne odluke o vrednotama. Od onih vrednota koje su 
nekad dobro služile društvu, koje možemo i dalje održavati u novim, 
promijenjenim okolnostima? Koje od tih dragocjenih vrednota moramo, 
naprotiv, odbaciti i zamijeniti drukčijim pristupima? 

Grenlandski Norvežani izumrli su jer se nisu htjeli odreći europskog, 
kršćanskog i pastirskog dijela svojeg identiteta. Nasuprot njima, stanovnici 
Tikopije imali su hrabrosti uklonili svinje koje su štetile okolišu iako je 
svinja jedina velika domaća životinja i glavni statusni simbol u 
melanezijskim društvima. Australija upravo preispituje identitet britanskog 
poljoprivrednog društva. Islanđani i mnoga tradicionalna indijska kastinska 
društva u prošlosti, kao i današnji rančeri iz Montane koji ovise o 
navodnjavanju, dogovorili su se i svoja pojedinačna prava podredili 
grupnim interesima. Na taj način zagospodarili su zajedničkim resursima i 
izbjegli tragediju zajedničkog dobra koja je snašla toliko drugih skupina. 
Kineska vlada nije htjela dopustiti da se populacijski problemi pogoršaju i 


otmu kontroli pa je radije ograničila tradicionalno pravo na reproduktivni 
izbor pojedinca. Kad se finski narod 1939. našao pred ultimatumom 
neusporedivo moćnijeg ruskog susjeda, odlučio je da će slobodu vrednovati 
više od života, borio se s hrabrošću koja je zadivila svijet, stavio sve na 
kocku i pobijedio premda je izgubio rat. Od 1958. do 1962. živio sam u 
Britaniji, a Britanci su se tada upravo mirili s činjenicom da su vrednote 
kojih su se dugo i odano držali zastarjele jer su se temeljile na nekadašnjoj 
ulozi Britanije kao glavne političke, gospodarske i pomorske sile. 
Francuska, Njemačka i ostale europske zemlje odmaknule su još dalje i 
Europskoj Uniji podredile nacionalni suverenitet za koji su se nekoć tako 
srčano borile. 

Sva ta propala i današnja društva preispitala su, ili preispituju, svoje 
vrednote unatoč tome što je takva odluka i teška i bolna. Stoga i ona hrane 
moju nadu. Možda uliju hrabrost građanima današnjeg Prvoga svijeta i 
nadahnu ih da preispitaju ono što je sada najhitnije: koliki si dio 
tradicionalnih potrošačkih vrednota i životnog standarda Prvoga svijeta 
možemo priuštiti, točnije rečeno, koliko od toga možemo sačuvati? Već sam 
spomenuo da je, politički gledano, prividno nemoguće navesti građane 
Prvoga svijeta da smanje svoj učinak na okoliš. Međutim, tek je alternativa 
nemoguća, to jest daljnji učinak na okoliš sadašnjim stopama. Ta dilema 
podsjeća me kako je Winston Churchill odgovorio na kritike demokracije: 
"Kažu da je demokracija najgori oblik vlasti izuzmemo li sve one druge 
koje s vremena na vrijeme iskušamo." Da parafraziramo, društvo s manjim 
učinkom na okoliš najneizgledniji je scenarij za našu budućnost - izuzmemo 
li sve druge scenarije koji se daju zamisliti. 


Ustvari, premda neće biti lako smanjiti učinak na okoliš, to neće biti 
ni nemoguće. Ne zaboravite da je taj učinak proizvod dvaju čimbenika: 
broja stanovnika pomnoženog s učinkom na okoliš po stanovniku. Što se 
tiče prvoga, stopa porasta broja stanovnika u posljednje vrijeme drastično je 
pala u svim zemljama Prvoga svijeta, a i u mnogim zemljama Trećega 
svijeta - među njima i u Kini, Indoneziji i Bangladešu, zemljama koje su po 
broju stanovnika prva, četvrta odnosno deveta u svijetu. Prirodni prirast u 
Japanu i Italiji već je niži od stope izmjene stanovništva, tako da će u njima 
broj stanovnika (ne računajući useljenike) uskoro početi padati. Što se tiče 
učinka na okoliš po stanovniku, svijet ne bi uopće morao smanjivati 
sadašnje stope potrošnje drvnih proizvoda ili morske hrane: njih bismo 


mogli održati pa i povećati kad bismo šumama i ribarskim lovištima u 
svijetu ispravno gospodarili. 

Naposljetku, nadu temeljim na još jednoj posljedici međusobne 
povezanosti globaliziranog modernog svijeta. Propala društva nisu imala 
arheologe ni televiziju. Dok su stanovnici Uskršnjeg otoka bili u 15. 
stoljeću zaokupljeni ogoljavanjem brdovitih predjela svojeg prenapučenog 
otoka kako bi dobili mjesta za poljoprivredne nasade, nisu nikako mogli 
znati da su istodobno, tisuće kilometara istočno i zapadno od njih, društvo 
grenlandskih Norvežana i carstvo Kmera bili u završnom stadiju propasti, 
dok su nekoliko stoljeća ranije propali Anasazi Indijanci, još nekoliko 
stoljeća prije njih društvo klasičnih Maja, a 2000 godina prije toga 
mikenska Grčka. No danas uključimo televizor ili radio, uzmemo novine i 
vidimo, čujemo ili čitamo što se u Somaliji ili Afganistanu dogodilo prije 
nekoliko sati. Naši televizijski dokumentarci i knjige iscrpno nam i 
slikovito pokazuju zašto su se slomili Uskršnji otok, klasični Maje i ostala 
propala društva. Prema tome, imamo priliku učiti iz grešaka dalekih naroda 
iz prošlosti. Takvu priliku nije u toj mjeri imalo nijedno propalo društvo. 
Ovu sam knjigu pisao u nadi da će se dovoljno ljudi htjeti okoristiti 
prilikom da nešto promijeni. 


Dodatna literatura 


Ovi prijedlozi nekih odabranih referenci namijenjeni su onima koji 
žele doznati više o našoj temi. Nisam htio prostor posvetiti opširnim 
bibliografijama, draže mi je bilo navesti najnovije publikacije u kojima je 
opsežno nabrojena ranija literatura. Osim njih, navodim neke ključne knjige 
i članke. Podaci o časopisu u kojem je članak objavljen navode se na 
sljedeći način: naziv časopisa (u kurzivu), broj sveska, dvotočka, broj prve i 
posljednje stranice i u zagradama godina objavljivanja. 

Uvod 

Među utjecajne komparativne studije slomova starih naprednih 
društava diljem svijeta ubrajaju se ove dvije: Joseph Tainter, The Colapse of 
Complex Societies (Cambridge: Cambridge University Press, 1988.) i 
Norman Yoffee i George Cowgill, ur., The Collapse of Ancient States and 
Civilizations (Tucson: University of Arizona Press, 1988.). Knjige u kojima 
se govori o učincima propalih društava na okoliš ili o ulozi takvih učinaka u 
slomovima jesu sljedeće: Clive Pouting, A Green History of the World: The 
Environment and the Collapse of Great Civilizations (New York: Penguin, 
1991.); Charles Redman, Human Impact on Ancient Environments (Tucson: 
University of Arizona Press, 1999.); D. M. Kammen, K. R. Smith, K. T. 
Rambo iM. A. K. Khalil, ur., Preindustrial Human Environmental Impacts: 
Are There Lessons for Global Change Science and Policy? (izdanje 
časopisa Chemosphere, svezak 29, br. 5, rujan 1994.); Charles Redman, 
Steven James, Paul Fish i J. Daniel Rogers, ur., The Archaeology of Global 
Change: The Impact of Humans on Their Environment (Washington, D. C: 
Smithsonian Books, 2004.). Od knjiga u kojima se govori o ulozi 
klimatskih promjena u kontekstu komparativnih studija propalih društava, 
navodimo tri knjige Briana Fagana: Floods, Famines, and Emperors: El 
Nino and the Fate of Civilizations (New York: Basic Books, 1999.); The 
Little Ice Age (New York: Basic Books, 2001.); The Long Summer: How 
Climate Changed Civilization (New York: Basic Books, 2004.). 

Od komparativnih studija o odnosima između uspona i padova 
država, upućujem na ove: Peter Turchin, Historical Dynamics: Why States 
Rise and Fall (Princeton, N. J.: Princeton University Press, 2003.) i Jack 
Goldstone, Revolution and Rebellion in the Early Modern World (Berkeley: 
University of California Press, 1991.). 


Poglavlje 1 


Od povijesnih knjiga o saveznoj državi Montani spomenut ćemo 
sljedeće: Joseph Howard, Montana: High, Wide, and Handsome (New 
Haven: Yale University Press, 1943.); K. Ross Toole, Montana: An 
Uncommon Land (Norman: University of Oklahoma Press, 1959.), K. Ross 
Toole, 20th-century Montana: A State of Extremes (Norman: University of 
Oklahoma Press, 1972.); Michel Malone, Richard Roeder i William Lang, 
Montana: A History of Iwo Centuries, revidirano izdanje (Seattle: 
University of Washington Press, 1991.). Russ Lawrence napisao je 
ilustriranu knjigu o dolini _Bitterroot, Montana's Bitterroot Valley 
(Stevensville, Mont.: Stoneydale Press, 1991.). Bertha Francis u knjizi The 
Land of Big Snows (Butte, Mont.: Caxton Printers, 1955.) daje prikaz 
povijesti zavale Big Hole. Thomas Power u knjizi Lost Landscapes and 
Failed Economies: The Search for Value of Place (Washington, D. C: Island 
Press, 1996.) te Thomas Power i Richard Barrett u knjizi Post-Cowboy 
Economics: Pay and Prosperity in the New American West (Washington, D. 
C: Island Press, 2001.) govore o gospodarskim problemima Montane i 
američkog planinskog zapada. O povijesti rudarstva i njegovim učincima u 
Montani govori se u dvjema knjigama: David Stiller, Wounding the West: 
Montana, Mining, and the Environment (Lincoln: University of Nebraska 
Press, 2000.) i Michel Malone, The Battle for Butte: Mining and Politics on 
the Northern Frontier, 1864-1906 (Helena, Mont.: Montana Historical 
Society Press, 1981.). Od knjiga Stephena Pynea o šumskim požarima 
spomenimo Fire in America: A Cultural History of Wildland and Rural Fire 
(Princeton, N. J.: Princeton University Press, 1982.) i Year of the Fires: The 
Story of the Great Fires of 1910 (New York: Viking Penguin, 2001.). Opis 
požara, uglavnom onih na zapadu Sjedinjenih Država, daju nam dvojica 
autora, od kojih jedan živi u dolini Bitterrroot, Stephen Arno i Steven 
Allison-Bunnell u knjizi Flames in our Forests: Disaster or _Renewal? 
(Washington, D.C.: Island Press, 2002.). Harsh Bais i sur. u članku 
"Alelopatija i najezda egzotičnih biljaka: od molekula i gena do interakcija 
vrsta" ("Allelopathy and exotic plant invasion: from molecules and genes to 
species interactions") (Science, 301:1377-1380 (2003.)) pokazuju da zečina 
istiskuje autohtone biljke tako što iz korijena luči otrov na koji je ona sama 
otporna. O tome kako stočarstvo općenito utječe na okoliš na američkom 
zapadu, pa i na onaj u Montani, govori Lynn Jacobs u knjizi Waste of the 
West: Public Lands Ranching (Tucson: Lynn Jacobs, 1991.). 


Do aktualnih informacija o nekim problemima Montane, o kojima 
sam govorio u poglavlju posvećenom njoj, može se doći na internetskim 
stranicama i e-mail adresama organizacija koje se tim problemima bave. 
Ovo su neke od tih organizacija i njihove adrese: Bitterroot Land Trust: 
www.BitterRootLandTrust. org; Bitterroot Valley Chamber of Commerce: 
www.bvchamber.com; Bitterroot Water Forum: 
brwaterforum(Obitterroot.mt; Friends of the Bitterroot: www. 


FriendsoftheBitterroot.org; Montana Weed Control Association: 
www.mtweed. org; Plum Creek Timber: www.plumcreek.com; ured Trout 
Unlimiteda u Missouli: montrout)montana.com;  Whirling Disease 
Foundation: www.whirling-disease. org; Sonoran Institute: 
www.sonoran.org/programs/si_se; Center for the Rocky Mountain West: 
www.crmw.org/read; Montana Department of _ Labor and Industry: 
http://rad.dli.state.mt.us/pubs/profile.asp; Northwest Income  Indicators 
Project: http://niip.wsu.edu/ 

Poglavlje 2 

Prosječni čitalac koji traži opći pregled o Uskršnjem otoku trebao bi 
početi s trima knjigama: John Flenley i Paul Bahn, The Enigmas of Easter 
Island (New York: Oxford University Press, 2003.), ažurirano izdanje 
knjige Paula Bahna i Johna Flenleya, Easter Island, Earth Island (London: 
Thames and Hudson, 1992.); Jo Anne _ Van Tilburg, Easter Island: 
Archaeology, Ecology, and Culture (Washington, D. C: Smithsonian 
Institution Press, 1994.); Jo Anne Van Tilburg, Among Stone Giants (New 
York: Scribner, 2003.). Ova posljednja knjiga biografija je Katherine 
Routiedge, znamenite engleske arheologinje čiji je život bio uzbudljiv 
poput fantastičnog romana, a koja je 1914.-1915., za boravka na otoku, 
razgovarala s otočanima koji su sami doživjeli posljednje Orongo 
svečanosti i zabilježila njihova sjećanja. 

Druge dvije novije knjige jesu ove: Catherine i Michel Orliac, The 
Silent Gods: Mysteries of Easter Island (London: Thames and Hudson, 
1995.), kratki ilustrirani pregled, i John Loret i John Tancredi, ur., Easter 
Island: Scientific Exploration into the World's Environmental Problems in 
Microcosm (New York: Kluwer/Plenum, 2003.), 13 poglavlja o rezultatima 
najnovijih ekspedicija. Svi koji se ozbiljno zainteresiraju za Uskršnji otok 
htjet će pročitati dva ranija klasična djela: prikaz same Katherine 
Routiedge, The Mystery of Easter Island (London: Sifton Praed, 1919., 


pretisak Adventure Unlimited Press, Kempton, III., 1998.), i Alfred 
Metraux, Ethnology of Easter Island (Honolulu: Bishop Museum Bulletin 
160, 1940., pretiskana 1971.). Eric Kjellgren, ur., prikupio je u Splendid 
Isolation: Art of Easter Island (New York: Metropolitan Museum of Art, 
2001.) na desetke fotografija, mnogih u boji, petroglifa, ploča s natpisima 
na rongo-rongu, moai kavakava, figurica zamotanih u tkaninu od kore 
drveća i perjanica od crvenog perja, koje su možda bile nadahnuće za izradu 
pukaoa od crvenog kamena. 


Od članaka Jo Anne Van Tilburg upućujemo na sljedeće: 
"Arheologija Uskršnjeg otoka (Rapa Nui) od 1955.: nekoliko misli o 
napretku, problemima i potencijalu" ("Easter Island (Rapa Nui) archaeology 
since 1955: some thoughts on progress, problems and potential"), str. 555- 
577uJ. M. Davidson i sur., ur., Oceanic Culture History: Essays in Honour 
of Roger Green (New Zealand Journal of Archaeology Special Publication, 
1996.); Jo Anne Van Tilburg i Cristian Arevalo Pakarati, "Perspektiva 
klesara s Rapa Nuia: komentari i zabilješke o eksperimentalnoj izradi 
replike monolitskog kipa (moai)" ("The Rapanui carvers' perspective: notes 
and observations on the experimental replication of monolithic sculpture 
(moai)"), str. 280-290. u A. Herle i sur., ur., Pacific Art: Persistence, 
Change and Meaning (Bathurst, Australia: Crawford House, 2002.); i Jo 
Anne Van Tilburg i Ted Ralston, "Megaliti i moreplovci: eksperimentalna 
arheologija na Uskršnjem otoku (Rapa Nui)" ("Megaliths and mariners: 
experimental archaeology on Easter Island (Rapa Nui)"), u tisku, a bit će 
objavljen u knjizi koju ureduje K. L. Johnson: Onward and Upward! 
Papers in Honor of Clement W. Meighan (University Press of America). U 
posljednja dva od ova tri članka opisuju se eksperimentalna proučavanja 
pomoću kojih se nastoji shvatiti koliko je ljudi bilo potrebno za klesanje i 
prijevoz kipova i koliko je to moglo trajati. 

Naseljavanje Polinezije ili Tihog oceana u cjelini opisuje se u 
mnogim korisnim knjigama koje su dostupne prosječnim čitaocima. Među 
njima su knjige Patricka Kircha, On the Road of the Winds: An 
Archaeological History of the Pacific Islands Before European Contact 
(Berkeley: University of California Press, 2000.), The Lapita Peoples: 
Ancestors of the Oceanic World (Oxford: Blackwell, 1997.) i The Evolution 
of the Polynesian Chiefdoms (Cambridge: Cambridge University Press, 
1984.); Petera Bellwooda, The Polynesians: Prehistory of an Island People, 
revidirano izdanje (London: Thames and Hudson), 1987.); i Geoffreyja 


Irwina, The Prehistoric Exploration and Colonisation of the Pacific 
(Cambridge: Cambridge University Press, 1992.). Knjiga Davida Lewisa, 
We, the _ Navigators, (Honolulu: University Press of _ Hawaii, 1972.) 
jedinstven je prikaz tradicionalnih navigacijskih tehnika na Tihom oceanu, a 
napisao ga je moderni pomorac koji ih je proučavao tako što je odlazio na 
duga putovanja s preživjelim moreplovcima koji još plove na tradicionalan 
način. Patrick Kirch i Terry Hunt urednici su knjige Historical Ecology in 
the Pacific Islands: Prehistoric Environmental and Landscape Change 
(New Haven, Conn.: Yale University Press, 1997.), zbirke tekstova o 
čovjekovu učinku na okoliš na otocima Tihog oceana, uz iznimku 
Uskršnjeg otoka. 


Dvije knjige Thora Heyerdahla koje su u meni i mnogima drugima 
pobudile zanimanje za Uskršnji otok jesu ove: The Kon-Tiki Expedition 
(London: Allen & Unwin, 1950.) i Aku-Aku: The Secret of Easter Island 
(London: Allen & Unwin, 1958.). Prilično drukčije tumačenje proizlazi iz 
iskopavanja arheologa koje je Heyerdahl doveo na Uskršnji otok, što se 
opisuje u knjizi urednika Thora Heyerdahla i E. Ferdona ml.: Reports of the 
Norwegian Archaeological Expedition to Easter Island and the East 
Pacific, vol. 1: The Archaeology of Easter Island (London: Allen & Unwin, 
1961.). Steven Fischer u knjigama Glyph Breaker (New York: Copernicus, 
1997.) i Rongorongo: The Easter Island Script (Oxford: Oxford University 
Press, 1997.) opisuje vlastita nastojanja dešifriranja teksta na pismu 
rongorongo. U knjizi The Journal of Jacob Roggeveen (London: Oxford 
University Press, 1970.), urednik Andrew Sharp donosi na str. 89-106 
pretisak prvog opisa Uskršnjeg otoka koji je načinio europski očevidac. 

Između arheoloških karata Uskršnjeg otoka rezimiraju Claudio 
Cristino, Patricia Vargas i R. Izaurieta u knjizi Atlas Arqueologico de Isla 
de Pascua (Santiago: University of Chile, 1981.). Iscrpni članci o 
Uskršnjem otoku objavljuju se redovito u časopisu Kapa Nui Journal koji 
izdaje Easter Island Foundation. Ta zaklada objavljuje i materijale s 
povremenih konferencija o Uskršnjem otoku. Važne zbirke tekstova su 
sljedeće: Claudio Cristino, Patricia Vargas i sur., ur., First International 
Congress, Easter Island and East Polynesia, vol. 1 Archaeology (Santiago: 
University of Chile, 1988.); Patricia Vargas Casanova, ur., Easter Island 
and East Polynesia Prehistory (Santiago: University of Chille 1998.) i 
Christopher Stevenson i William Ayers, ur., Easter Island Archaeology: 
Research on Early Rapanui Culture (Los Osos, Calif.: Easter Island 


Foundation, 2000.). Kratak pregled povijesti kulturnih dodira naći ćete u 
ovoj knjizi Claudio Cristino i sur., Isla de Pascua: Procesos, Alcances y 
Efectos de la Aculturacion (Easter Island: University of Chile, 1984.). 


David Steadman u trima člancima izvještava o vlastitom radu na 
identifikaciji ptičjih kostiju i drugih ostataka iskopanih na plaži Anakena: 
"Izumiranje ptica u istočnoj Polineziji: kritički osvrt na dosadašnja otkrića i 
usporedbe s drugim grupama otoka u Tihom oceanu" ("Extinctions of birds 
in Eastern Polynesia: a review of the record, and comparisons with other 
Pacific Island groups") (Journal of Archaeological Science, 16:177-205 
(1989.)); "Stratigrafija, kronologija i kulturni kontekst zbirke ranih 
životinjskih ostataka s Uskršnjeg otoka" ("Stratigraphy, chronology, and 
cultural context of an early faunal assemblage from Easter Island") (Asian 
Perspectives, 33:79-96 (1994.)), na oba su članka surađivali Patricia Vargas 
i Claudio Cristino; "Prapovijesno izumiranje ptica na jednom otoku Tihog 
oceana: susret bioraznolikosti i zooarheologije" ("Prehistoric extincions of 
Pacific Island birds: biodiversity meets zooarchaeology") (Science, 
267:1123-1131 (1995.)). William Ayers u članku "Prehranjivanje na 
Uskršnjem otoku" ("Easter Island subsistence") (Journal de la Societe des 
Oceanistes, 80:103-124 (1985.)) daje daljnje arheološke dokaze o hrani 
koju su jeli otočani. Za rješenje misterija palme na Uskršnjem otoku i druge 
uvide u vezi s peludi u geološkim naslagama, vidi: J. R. Flenley i Sarah 
King, "Dosadašnja otkrića o peludi s Uskršnjeg otoka iz kasnog kvartara" 
("Late Quaternary pollen records from Easter Island") (Nature, 307:47-50 
(1984.)), J. Dransfield i sur., "Nedavno izumrla palma s Uskršnjeg otoka" 
("A recently extinct palm from Easter Island") (Nature, 312:750-752 
(1984.)) i J. R. Flenley i sur., "Povijest raslinja i klime Uskršnjeg otoka u 
kasnom kvartaru" ("The Late Quaternary vegetational and climatic history 
of Easter Island") (Journal of Quaternary Science 6:85-115 (1991.)). O 
identifikaciji raslinja Catherine Orliac izvještava u članku objavljenom u 
gore navedenom svesku urednika Stevensona i Ayresa te u članku "Nove 
spoznaje o sastavu biljnog svijeta na Uskršnjem otoku" ("Donnees 
nouvelles sur la composition de la flore de TIle de Paques" (Journal de la 
Societe des Oceanistes 2:23-31 (1998.)). Od tekstova koji su rezultat 
arheoloških proučavanja Claudija Cristina i njegovih kolega, spomenimo 
članak Christophera Stevensona i Claudija Cristina, "Varijacija i učestalost 
prvih stalnih trokorijenskih kutnjaka u žitelja Uskršnjeg otoka prije dodira s 
vanjskim svijetom: antropološka važnost" ("Variation and frequency of 


three-rooted first permanent molars in precontact Easter Islanders: 
anthropological significance") (Journal of the Polynesian Society, 106:175- 
183 (1997.)) te članak Claudija Cristina i Patricie Vargas, "Ahu Tongariki, 
Uskršnji otok: kronološka i sociopolitička važnost" ("Ahu Tongariki, Easter 
Island: chronological and sociopolitical significance") (Rapa Nui Journal, 
13:67-69 (1999.)). 


Od radova Christophera Stevensona o intenzivnoj poljoprivredi i 
kamenim steljama spomenut ćemo knjigu Archaeological Investigations on 
Easter Island; Maunga Tari: an Upland Agriculture Complex (Los Osos, 
Kalif.: Easter Island Foundation, 1995.), članak (u suradnji s Joan Wozniak 
i Soniom Haoaom) "Prapovijesna poljoprivredna proizvodnja na Uskršnjem 
otoku (Rapa Nui), Čile" ("Prehistoric agriculture production on Easter 
Island (Rapa Nui), Chile") (Antiquity, 73:801-812 (1999.)) i članak (u 
suradnji s Thegnom Ladefogedom i Soniom Haoaom) "Proizvodne 
strategije u nesigurnom okolišu: prapovijesna poljoprivreda na Uskršnjem 
otoku" ("Productive strategies in an uncertain environment: prehistoric 
agriculture on Easter Island") (Rapa Nui Journal, 16:17-22 (2002.)). 
Christopher Stevenson u članku "Teritorijalne podjele na Uskršnjem otoku 
u 16. stoljeću: dokazi iz rasporeda obredne arhitekture" ("Teritorial 
divisions on Easter Island in the 16th century: evidence from the 
distribution of ceremonial architecture"), str. 213-229, objavljenom u T. 
Ladefoged i M. Graves, ur., Pacific Landscapes (Los Osos, Kalif.: Easter 
Island Foundation, 2002.) rekonstruira granice 11 tradicionalnih klanova na 
Uskršnjem otoku. 


Dale Lightfoot u članku "Morfologija i ekologija poljoprivrede 
zasnovane na kamenim steljama" ("Morphology and ecology of lithic- 
mulch agriculture") (Geographical Review, 84:172-185 (1994.)) i Carleton 
White i sur. u članku "Očuvanje vode putem vrtlarske tehnike Anasazija" 
("Water conservation through an Anasazi gardening technique") (New 
Mexico Journal of Science, 38:251-278 (1998.)) daju dokaze o funkciji 
kamenih stelja drugdje u svijetu. Andreas Mieth i Hans-Rudolf Bork u 
članku "Smanjenje i propadanje ekoloških resursa zbog korištenja zemljom 
u prapovijesno vrijeme na poluotoku Poike, Uskršnji otok (Rapa Nui)" 
("Diminution and degradation of environmental resources by prehistoric 
land use on Poike Peninsula, Easter Island (Rapa Nui)") (Rapa Nui Journal, 
17:34-41 (2003.)) raspravljaju o sječi šuma i eroziji na poluotoku Poike. 
Karsten Haase i sur. u članku "Petrogenetska evolucija lave s Uskršnjeg 


otoka i lave s okolnih podmorskih planina, vulkana u zoni intenzivne 
vulkanske aktivnosti na jugoistoku Tihog oceana" ("The petrogenetic 
evolution of lavas from Easter Island and neighboring seamounts, near- 
ridge hotspot volcanoes in the S.E. Pacific") (Journal of Petrology, 38:785- 
813 (1997.)) analiziraju vrijeme nastanka i kemijski sastav vulkana na 
Uskršnjem otoku. Erika Hagelberg i sur. u "DNK drevnih žitelja Uskršnjeg 
otoka" ("DNA from ancient Easter Islanders") (Nature, 369:25-26 (1994.)) 
analiziraju DNK dobiven s 12 kostura s Uskršnjeg otoka. 


James Brander i M. Scott Taylor u članku "Jednostavna ekonomika 
Uskršnjeg otoka: Ricardo-Malthusov model upotrebe obnovljivih resursa" 
("The simple economics of Easter Island: a Ricardo-Malthus model of 
renewable resource use") (American Economic Review, 38:119-138 (1998.)) 
iznose mišljenje ekonomista o prekomjernom iskorištavanju resursa na 
Uskršnjem otoku. 

Poglavlje 3 

O naseljavanju jugoistočne Polinezije govori se u izvorima koji 
obraduju naseljavanje Polinezije u cjelini, a naveo sam ih u Dodatnoj 
literaturi za Poglavlje 2. Knjiga The Pitcairn Islands: Biogeography, 
Ecology, and Prehistory (London: Academic Press, 1995.), urednika Tima 
Bentona i Toma Spencera, rezultat je ekspedicije koja je 1991.-1992. 
pohodila Pitcairn, Henderson i koraljne grebene Oeno i Ducie. U knjizi se u 
27 poglavlja govori o geologiji, raslinju, pticama (među ostalim i o 
izumrlim pticama s Hendersona), ribama, kopnenim i morskim 
beskralješnjacima i čovjekovim učincima na okoliš. 

Većina informacija o naseljavanju Polinezije i napuštanju Pitcairna i 
Hendersona potječe iz studija Marshalla Weislera i raznih njegovih kolega. 
Weisler daje cjelokupan prikaz svojeg istraživanja u poglavlju "Prapovijest 
otoka Hendersona: kolonizacija i izumiranje na udaljenom polinezijskom 
otoku" ("Henderson Island prehistory: colonization and extinction on a 
remote Polynesian island") na str. 377-404 prethodno navedene knjige 
Bentona i Spencera. Druga dva Weislerova teksta s općim pregledom jesu 
"Naseljavanje rubnog dijela Polinezije: novi dokazi s otoka Hendersona" 
("The settlement of marginal Polynesia: new evidence from Henderson 
Island") (Journal of Field Archaeology, 21:83-102 (1994.)) i "Arheološki 
pregled Mangareve: implikacije za modele naseljavanja tog područja i 
studije o interakciji" ("An archaeological survey of _ Mangareva: 


implications for regional settlement models and interaction studies") (Man 
and Culture and Oceania, 12:61-85 (1996.)). Weisler u četiri teksta 
objašnjava kako se kemijskom analizom bazaltnih bradvi utvrđuje na kojem 
je otoku i u kojem kamenolomu bazalt iskopan, što je od koristi u praćenju 
trgovačkih ruta: "Studije o podrijetlu materijala za izradu polinezijskih 
bazaltnih bradvi: kritički osvrt i prijedlozi za poboljšanje regionalnih baza 
podataka" ("Provenance studies of Polynesian bazalt adzes material: a 
review and suggestions for improving regional databases") (Asian 
Perspectives, 32:61-83 (1993.)); "Analiza izotopa olova u bazaltu i 
prapovijesno naseljavanje Polinezije" ("Basalt pb isotope analysis and the 
prehistoric settlement of Polynesia") u koautorstvu s Jonom D. 
Whiteheadom (Proceedings of the National Academy of Sciences, USA 92: 
1881-1885 (1995.)); "Prenošenje kamenih oruđa s otoka na otok i s otočja 
na otočje u prapovijesnoj Polineziji" ("Interisland and interarchipelago 
transfer of stone tools in prehistoric Polynesia"), u koautorstvu s Patrickom 
V. Kirchom (Proceedings of the National Academy of Sciences, USA 
93:1381-1385 (1996.)); "Čvrsti dokazi o prapovijesnoj interakciji u 
Polineziji" ("Hard evidence for prehistoric interaction in Polynesia") 
(Current Anthropology, 39:521-532 (1998)). 


Trgovačka mreža istočne i jugoistočne Polinezije opisuje se u trima 
člancima: Marshall Weisler i R. C. Green, "Cjeloviti pristupi studijama o 
interakciji: primjer Polinezije" ("Holistic approaches to interaction studies: 
a Polynesian example"), str. 413-453 u Martin Jones i Peter Sheppard, ur., 
Australasian Connections and New Directions (Auckland, N. Z: 
Department of Anthropology, University of Auckland, 2001.); R. C. Green i 
Marshall Weisler, "Mangarevanska sekvenca i datiranje geografske 
ekspanzije u jugoistočnu Polineziju" ("The Mangarevan sequence and 
dating of the geographic expansion into Southeast Polynesia") (Asian 
Perspectives, 41:213-241 (2002.)); Marshall Weisler, "Središnji položaj i 
slom putovanja na velike udaljenosti u istočnoj Polineziji" ("Centrality and 
the collapse of long-distance voyaging in East Polynesia"), str. 257-273 u 
Michael D. Glascock, ur., Geochemical Evidence for Long-Distance 
Exchange (London: Bergin and Garvey, 2002.). O usjevima i kosturima na 
Hendersonu govori se u trima člancima: Jon G. Hather i Marshall Weisler, 
"Prapovijesni divovski močvarni taro (Cyrtosperma chamissonis) s otoka 
Henderson, jugoistočna Polinezija" ("Prehistoric giant swamp taro 
(Cyrtosperma chamissonis) from Henderson Island, Southeast Polynesia") 


(Pacific Science, 54:149-156 (2000.)); Sara Collins i Marshall Weisler, 
"Ostaci ljudskih zubi i kostura s otoka Henderson, jugoistočna Polinezija" 
("Human dental and skeletal remains from Henderson Island, Southeast 
Polynesia") (People and Culture in Oceania, 16:67-85 (2000.)); Vincent 
Stefan, Sara Collins i Marshall Weisler, "Lubanje s otoka Hendersona i 
njihove implikacije na prapovijest jugoistočne Polinezije" ("Henderson 
Island crania and their implication for southeastern Polynesian prehistory") 
(journal of the Polynesian Society, 111:371-383 (2002.)). 


Nitko koga zanima Pitcairn i Henderson i tko uživa u sjajnoj priči, ne 
bi smio propustiti roman Pitcairn's Island Charlesa Nordhoffa i Jamesa 
Normana Halla (Boston: Little, Brown, 1934.) - realistično donesen prikaz 
života i uzajamnih ubojstava pobunjenika s broda Bounty i njihovih 
polinezijskih drugova na otoku Pitcairn nakon što su pobunjenici osvojili 
Bounty, a kapetana Bligha i njegove pristaše prepustili sudbini. The Bounty 
(New York: Viking, 2003.) Caroline Alexander najtemeljitiji je pokušaj da 
se shvati što se doista dogodilo. 

Poglavlje 4 

Prapovijest američkog jugozapada dobro je obrađena u knjigama 
pisanima za široku publiku i s dobrim ilustracijama, često u boji. Neke od 
tih knjiga su ove: Robert Lister i Florence Lister, Chaco Canyon 
(Albuquerque: University of New Mexico Press, 1981.); Stephen Lekson, 
Great Pueblo Architecture of Chaco Canyon, New Mexico (Alburquerque: 
University of New Mexico Press, 1986.); William Ferguson i Arthur Rohn, 
Anasazi Ruins of the Southwest in Color (Albuquerque: University of New 
Mexico Press, 1987.); Linda Cordell, Ancient Pueblo Peoples (Montreal: St. 
Remy Press, 1994.); Stephen Plog, Ancient Peoples of the American 
Southwest (New York, Thames and Hudson, 1997.); Linda Cordell, 
Archaeology of the Southivest, 2. izd. (San Diego: Academic Press, 1997.); 
David Stuart, Anasazi America (Albuquerque: University of New Mexico 
Press, 2000.). 


Ne biste smjeli propustiti tri ilustrirane knjige o slavnoj obojenoj 
lončariji naroda Mimbres: J. J. Brody, Mimbres Painted Pottery (Santa Fe: 
School of American Research, 1997.); Steven LeBlanc, The Mimbres 
People: Ancient Pueblo Painters of the American Southwest (London: 
Thames and Hudson, 1983.); Tony Berlant, Steven LeBlanc, Catherine 


Scott i J. J. Brody, Mimbres Pottery: Ancient Art of the American Southwest 
(New York: Hudson Hills Press, 1983.). 


Tri detaljna prikaza ratovanja i nasilja među narodom Anasazi i 
njihovim susjedima daju Christy Turner II i Jacqueline Turner u knjizi Man 
Corn: Cannibalism and Violence in the Prehistoric American Southwest 
(Salt Lake City: University of Utah Press, 1999.); Steven LeBlanc u knjizi 
Prehistoric Warfare in the American Southwest (Salt Lake City: University 
of Utah Press, 1999.); Jonathan Haas i Winifred Creamer u knjizi Stress and 
Warfare Among the Kayenta Anasazi of the Thirteenth Century A.D. 
(Chicago: Field Museum of Natural History, 1993.). 


Od monografija ili znanstvenih knjiga o određenim problemima ili 
narodima na američkom jugozapadu upućujem na sljedeće: Paul Minnis, 
Social Adaptation to Food Stress: A Prehistoric Southwestern Example 
(Chicago: University of Chicago Press, 1985.); W. H. Wills, Early 
Prehistoric Agriculture in the American Southwest (Santa Fe: School of 
American Research, 1988.); R. Gwinn Vivian, The Chacoan Prehistory of 
the San Juan Basin (San Diego: Academic Press, 1990.); Lynne Sebastian, 
Ihe Chaco Anasazi: Sociopolitical Evolution and the Prehistoric Southwest 
(Cambridge: Cambridge University Press, 1992.); Charles Redman, People 
of the Tonto Rim: Archaeological Discovery in Prehistoric Arizona 
(Washington D. C: Smithsonian Institution Press, 1993.). Eric Force, R. 
Gwinn Vivian, Thomas Windes i Jeffrey Dean analizirali su usječene suhe 
vododerine, takozvane aroje, koji su snizili razinu podzemne vode u 
kanjonu Chaco, u svojoj monografiji Relation of "Bonito" Paleo-channel 
and Base-level Variations in Anasazi Occupation, Chaco Canyon, New 
Mexico (Tucson: Arizona State Museum, University of Arizona, 2002.). 
Sve što biste možda htjeli znati o ostacima gnijezda šumskih štakora 
opisano je u knjizi Packrat Middens autora Julia Betancourta, Thomasa Van 
Devendera i Paula Martina (Tucson: University of Arizona Press, 1990.). 


Jugozapad je dobro obrađen i u zbornicima, u kojima su skupljeni 
radovi brojnih znanstvenika. Takve knjige su ove: David Grant Nobel, ur., 
New Light on Chaco Canyon (Santa Fe: School of American Research, 
1984.); George Gumerman, ur., The Anasazi in a Changing Environment 
(Cambridge: Cambridge University Press, 1988.), Patricia Crown i W. 
James Judge, ur., Chaco and Hohokam: Prehistoric Regional Systems in the 
American Southwest (Santa Fe: School of American Research, 1991.); 
David Doyel, ur., Anasazi Regional Organization and the Chaco System 


(Albuquerque: Maxwell Museum of Anthropology, 1992.); Michael Adler, 
ur., The Prehistoric Pueblo World A.D. 1150-1350 (Tucson: University of 
Arizona Press, 1996.); Jill Neitzel, ur., Great Towns and Regional Polities 
in the Prehistoric American Southwest and Southeast (Dragoon, Ariz.: 
Amerind Foundation, 1999.); Michelle Hegmon, ur., The Archaeology of 
Regional Interaction: Religion, Warfare, and Exchange Across American 
Southwest and Beyond (Boulder: University Press of Colorado, 2000.); 
Michael Diehl i Steven LeBlanc, Early Pithouse Villages of the Mimbres 
Valley and Beyond (Cambridge, Mass.: Peabody Museum of Archaeology 
and Ethnology, Harvard University, 2001.). 


Bibliografije knjiga koje sam naveo bit će vam putokaz za literaturu 
znanstvenih članaka o američkom jugozapadu. Posebno ću spomenuti 
nekoliko članaka koji su posebno važni za ovo poglavlje. Od članaka Julia 
Betancourta i njegovih kolega o tome što se može naučiti iz povijesnih 
rekonstrukcija raslinja u kanjonu Chaco spomenimo sljedeće: Julio 
Betancourt i Thomas Van Devender, "Holocensko raslinje u kanjonu Chaco, 
New Mexico" ("Holocene vegatation in Chaco Canyon, New Mexico") 
(Science, 214:656-658 (1981.)); Michael Samuels i Julio Betancourt, 
"Stvaranje modela dugoročnih učinaka skupljanja ogrjeva na šume pinije i 
borovice" ("Modeling the long-term efects of fuelwood harvests on pinyon- 
juniper woodlands") (Environmental Management, 6:505-515 (1982.)); i 
Julio Betancourt, Jeffrey Dean i Herbert Hull, "Prijevoz građevinskih greda 
na velike udaljenosti u prapovijesti kanjona Chaco, New Mexico") 
("Prehistoric long-distance transport of construction beams, Chaco Canyon, 
New Mexico") (American Antiquity, 51:370-375 (1986.)). O promjenama u 
načinu upotrebe drva u Anasazi Indijanaca tijekom vremena govori se u 
dvama člancima: Timothy Kohler i Meredith Matthews, "Dugoročno 
korištenje zemljom i dobivanje drva u Anasazija: studija slučaja 
jugozapadnog Colorada" ("Long-term Anasazi land use and forest 
production: a case study of Southwest Colorado") (American Antiquity, 
53:537-564 (1988.)); Thomas Windes i Dabney Ford, "Chacoanski drvni 
projekt: kronometarsko preispitivanje Pueblo Bonita" ("The Chaco wood 
project: the chronometric reappraisal of Pueblo Bonito") (American 
Antiquity, 61:295-310 (1996.)). William Bull daje dobar kritički osvrt na 
složeno porijeklo usijecanja aroja u tekstu "Isprekidane jednodnevne 
rječice" ("Discontinuous ephemeral streams") (Geomorphology, 19:227-276 
(1997.)). Autori dvaju članaka utvrdili su lokalno porijeklo drvne građe i 


kukuruza iz Chacoa pomoću izotopa stroncija: o drvu su pisali Nathan 
English, Julio Betancourt, Jeffrey Dean i Jay Quade u članku "Izotopi 
stroncija otkrivaju udaljene izvore drva za građenje u kanjonu Chaco, New 
Mexico" ("Strontium isotopes reveal distant sources of architectural timber 
in Chaco Canyon, New Mexico") (Proceedings of the National Academy of 
Sciences, USA 98:11891-11896 (2001.)), a o kukuruzu Larry Benson i sur. 
u članku "Pradavni kukuruz iz chacoanskih velikih kuća: gdje su ga 
uzgajali?" ("Ancient maize from Chacoan great houses: where was it 
grown?") (Proceedings of the National Academy of Sciences, USA 
100:13111-13115_ (2003.)). R. L. Axtell i sur donose detaljnu 
rekonstrukciju veličine stanovništva i poljoprivrednog potencijala naroda 
Anasazi iz Kajente u Long House Valleyju u članku "Prirast stanovništva i 
slom u višeuzročnom modelu Anasazija iz Kajente u Long House Valleyju" 
("Population growth and collapse in a multiagent model of the Kayenta 
Anasazi in Long House Valley") (Proceedings of the National Academy of 
Sciences, USA 99:7275-7279 (2002.)). 

Poglavlje 5 

Različita gledišta o slomu Maja donose tri nove knjige: David 
Webster, The Fall of the Ancient Maya (New York: Thames and Hudson, 
2002.), Richardson Gill, The _ Great Maya _Droughts (Albuquerque: 
University of New Mexico Press, 2000.) i Arthur Demerest, Prudence Rice 
i Don Rice, ur., The Terminal Classic in the Maya Lowlands (Boulder: 
University Press of Colorado, 2004.). Webster daje pregled majanskoga 
društva i povijesti i tumači slom kao posljedicu raskoraka između veličine 
stanovništva i količine resursa, Gill se koncentrira na klimu i tumači slom 
kao posljedicu suše, a Demerest i suradnici naglašavaju složeno variranje 
među lokalitetima i umanjuju važnost jednoobraznih ekoloških tumačenja. 
Raniji urednički projekti s prilozima više autora i različitim tumačenjima 
jesu ova dva: T. Patrick _Culbert, ur., The Classic Maya Collapse 
(Albuquerque: University of New Mexico Press, 1973.) i T. Patrick Culbert 
i D. S. Rice, ur., Precolumbian Population History in the Maya Lowlands 
(Albuquerque: University of New Mexico Press, 1990.). U knjizi Davida 
Lentza, ur., Imperfect Balance: Landscape Transformation in the 
Precolumbian Americas (New York: Columbia University Press, 2000.) ima 
nekoliko poglavlja koja se odnose na Maje, a tu su i poglavlja o drugim 
relevantnim društvima koja se spominju u ovoj knjizi, na primjer o društvu 
Hohokam, andskom društvu i društvu duž rijeke Mississippi. 


Usponi i padovi pojedinih gradova rezimiraju se u sljedećim 
knjigama: David Webster, AnnCorinne Freter i Nancy Gonlin, Copan: The 
Rise and Fall of an Ancient Maya Kingdom (Fort Worth: Harcourt Brace, 
2000.); Peter Harrison, The Lords of Tikal (New York: Thames and Hudson, 
1999.); Stephen Houston, Hieroglyphs and History at Dos Pilas (Austin: 
University of Texas Press, 1993.); M. P. Dunning, Lords of the Hills: 
Ancient Maya Settlement in the Puuc Region, Yucatan, Mexico (Madison, 
Wis.: Prehistory Press, 1992.). Što se tiče knjiga o povijesti i društvu Maja 
koje se ne bave izričito njihovim slomom, upućujem osobito na knjigu 
Michaela Coea The Maya, 6. izd. (New York: Thames and Hudson, 1999.); 
usto i na sljedeću Simon Martin i Nikolai Grube, Chronicle of the Maya 
Kings and Queens (New York: Thames and Hudson, 2000.); Robert Sharer, 
Ihe Ancient Maya (Stanford, Kalif.: Stanford University Press, 1994.); 
Linda Scheie i David Freidel, A Forest of Kings (New York: William 
Morrow, 1990.); Linda Scheie i Mary Miller, The Blood of Kings (New 
York: Braziller, 1986.). 


Dva su klasika u kojima John Stephens opisuje svoja ponovna otkrića 
Incidents of Travel in Central America, Chiapas and Yucatan (New York: 
Harper, 1841.) i Incidents of Travel in Yucatan (New York: Harper, 1843.); 
obje knjige u pretisku Dover Publications. Victor Wolfgang von Hagen u 
knjizi Maya Explorer (Norman: University of Oklahoma Press, 1948.) spaja 
biografiju Johna Stephensa s prikazom njegovih otkrića. 


B. L. Turner II u brojnim člancima i knjigama raspravlja o raznim 
vidovima majanskog stanovništva i intenziviranja poljoprivrede. Upućujem 
na sljedeće: B. L. Turner II, "Prapovijesna intenzivna poljoprivreda u 
majanskim nizinama" ("Prehistoric intensive agriculture in the Mayan 
lowlands") (Science, 185:118- 124 (1974.)); B. L. Turner II i Peter 
Harrison, "Prapovijesna poljoprivreda na povišenim poljima u majanskim 
nizinama" ("Prehistoric raised-field agriculture in the Maya lowlands") 
(Science 213:399-405 (1981.)); B. L. Turner II i Peter Harrison. Pulltrouser 
Swamp: Ancient Maya Habitat, Agriculture, and Settlement in Northern 
Belize (Austin: University of Texas Press, 1983.); Thomas Whitmore i B. L. 
Turner_Il, "Kultiviranje krajolika u Mezoamerici uoči osvajanja" 
("Landscapes of cultivation in Mesoamerica on the eve of the conquest'") 
(Annals of the Association of American Geographers 82:402-425 (1992.)); i 
B. L. Turner Hi K. W. Butzer "Kolumbov dolazak i promjena načina 


korištenja zemljom" ("The Columbian encounter and land-use change") 
(Environment, 43:16-20 i 37-44 (1992.)). 


Od novih članaka u kojima se iscrpno opisuju proučavanja jezerskih 
geoloških naslaga koje daju dokaze o vezama između suša i slomova Maja 
upućujem na ove: Mark Brenner i sur., "Paleolimnologija majanskih nizina: 
dugoročna = gledišta na interakcije podneblja, okoliša i ljudi" 
("Paleolimnology of the Maya lowlands: long-term  perspectives on 
interactions among  climate, environment, and humans") (Ancient 
Mesoamerica, 13:141-157 (2002.)) (vidi i druge članke na str. 79-170 i 265- 
345 u istom svesku); David Hodell i sur., "Utjecaj Sunca na pospješivanje 
učestalosti suše u majanskim nizinama" ("Solar forcing of drought 
frequency in the Maya lowlands") (Science, 292:1367-1370 (2001.)); Jason 
Curtis i sur., "Varijabilnost klime na poluotoku Yucatan (Meksiko) u 
proteklih 3500 godina i implikacije za kulturni razvoj Maja" ("Climate 
variability of the Yucatan Peninsula (Mexico) during the past 3500 years, 
and implications for Maya cultural evolution") (Quaternary Research, 
46:37-47 (1996.)); David Hodell i sur., "Moguća uloga klime u slomu 
civilizacije klasičnih Maja" ("Possible role of climate in the collapse of 
Classic Maya civilization") (Nature, 375:391-394 (1995.)). Ista skupina 
znanstvenika u dvama člancima raspravlja o zaključcima o suši do kojih se 
došlo proučavanjem jezerskih geoloških naslaga, točnije o zaključcima koji 
se odnose regiju Peten: Michael Rosenmeier u članku "4000 godina star 
lakustrijski zapis o ekološkoj promjeni u južnim majanskim nizinama, 
Peten, Gvatemala" ("A 4000-year lacustrine record of environmental 
change in the southern Maya lowlands, Peten, Guatemala") (Quaternary 
Research, 57:183-190 (2002.)) i Jason Curtis i sur. u članku "Višezamjenska 
studija holocenske ekološke promjene u majanskim nizinama Petena, 
Gvatemala" ("A multi-proxy study of Holocene environmental change in 
the Maya lowlands of Peten, Guatemala") (Journal of Paleolimnology, 
19:139-159 (1998.)). Kao nadopunu ovim proučavanjima  jezerskih 
geoloških naslaga, Gerald Haug i sur. u članku "Klima i slom majanske 
civilizacije" ("Climate and the collapse of Maya civilization") (Science, 
299:1731-1735 (2003.)) analiziraju taloge koje su rijeke nanijele u ocean i 
iz njih izvode zaključke o promjenama u količini oborina iz godine u 
godinu. 

Svatko koga zanimaju Maje trebao bi pročitati knjigu Mary Ellen 
Miller The Murals of Bonampak, (Princeton, N. J.: Princeton University 


Press, 1986.) s prekrasnim reprodukcijama, crno-bijelima i u boji, murala s 
jezovitim prizorima mučenja; kao i niz svezaka Justina Kerra s 
reprodukcijama majanske lončarije: The Maya Vase Book, (New York: Kerr 
Associates, razni datumi). Fascinantnu priču o tome kako je dešifrirano 
pismo Maja prenose Michael Coe u knjizi Breaking the Maya Code, 2. izd. 
(New York: Thames and Hudson, 1999.) i Stephen Houston, Oswaldo 
Chinchilla Mazareigos i David Stuart u The Decipherment of Ancient Maya 
Writing (Norman: University of Oklahoma, 2001.). Rezervoare u Tikalu 
opisuju Vernon Scarborough i Gari Gallopin u članku "Prilagodba načina 
čuvanja vode u majanskim nizinama" ("A water storage adaptation in the 
Maya lowlands") (Science, 251:658-662 (1991.)). Lisa Lucero u članku 
"Slom klasičnih Maja: argument u prilog tvrdnji o ulozi kontrole nad 
vodom" ("The collapse of the Classic Maya: a case for the role of water 
control") (American Anthropologist, 104:814-826 (2002.)) objašnjava zašto 
su različiti lokalni problemi s vodom možda pridonijeli neujednačenosti 
sloma klasičnih Maja, s obzirom na to da nije sve gradove snašla ista 
sudbina u isto vrijeme. Arturo Gomez-Pompa, Jose Salvador Flores i 
Victoria Sosa u članku "Pet kot: majanska tropska šuma uzgojena 
ljudskom rukom" ("The 'pet kot': a man-made tropical forest of the Maya") 
(Interciencia, 12:10-15 (1987.)) opisuju kako su Maje uzgajali djeliće šume 
s korisnim drvećem. Timothy Beach u članku "Različiti profili tla na 
nagnutom terenu, sječa tropskih šuma i erozija tla u Petenu, Gvatemala u 
davno i suvremeno doba" ("Soil catenas, tropical deforestation, and ancient 
and contemporary soil erosion in the Peten, Guatemala") [Physical 
Geography, 19:378-405 (1998.)) pokazuje da Maje na nekim područjima 
jesu, a na drugima nisu mogli smanjiti eroziju tla podizanjem terasa. 
Richard Hansen i sur. u članku "Klimatska i okolišna varijabilnost u usponu 
majanske civilizacije: preliminarno gledište iz sjevernog Petena" ("Climatic 
and environmental variability in the rise of Maya civilization: a preliminary 
perspective from northern Peten") (Ancient Mesoamerica, 13:273-295 
(2002.)) daju multidisciplinarnu studiju područja gusto naseljenog već u 
pretklasična vremena te dokaze o proizvodnji gipsa kao pogonskoj sili iza 
tamošnje sječe šuma. 

Poglavlja 6-8 

Vikings: Ihe North Atlanta Saga, urednika Williama Fitzhugha i 
Elisabeth Ward (Washington D. C: Smithsonian Institution Press, 2000.), 
knjiga je s prilozima nekoliko autora i prekrasnim ilustracijama u boji, u 


čijem se 31 poglavlju iscrpno govori o vikinškom društvu, njihovu širenju 
Europom i kolonijama u sjevernom Atlantiku. Kraće, autorske preglede o 
Vikinzima daju Eric Christiansen u knjizi The Norsemen in the Viking Age 
(Oxford: Blackwell, 2002.), F. Donald Logan u knjizi The Vikings in 
History, 2. izd. (New York: Routledge, 1991.) i Else Roestahl u The Vikings 
(New York: Penguin, 1987.). Gwyn Jones u Vikings: The North Atlantic 
Saga, 2. izd. (Oxford: Oxford University Press, 1986.) i G. J. Marcus u The 
Conquest o the North Atlantic (New York: Oxford University Press, 1981.) 
bave se, pak, isključivo trima udaljenim vikinškim kolonijama na 
sjevernom Atlantiku, Islandom, Grenlandom i Vinlandom. Još jedna korisna 
značajka Jonesove knjige jest to da se među dodacima navode prijevodi 
najrelevantijih saga iz izvornih dokumenata, među njima i Knjige 
Islanđana, obje vinlandske sage i Pripovijesti o Einaru Sokkasonu. 


Dvije nove knjige s kratkim prikazom islandske povijesti jesu ove: 
Jesse Byock, Viking Age Iceland (New York: Penguin Putnam, 2001.), koja 
nas odvodi do samog kraja islandskog Commonwealtha, u razdoblje 
1262.-1264., a nastavlja se na raniju knjigu istog autora Medieval Iceland: 
Society, Sagas, and Present (Berkeley: University of California Press, 
1988.), i Gunnar Karlsson, Iceland's 1100 Years: the History of a Marginal 
Society (London: Hurst, 2000.), koja ne obrađuje samo srednjovjekovlje 
nego i moderno doba. U knjizi Environmental Change in Iceland: Past and 
Present (Dordrecht: Kluwer, 1991.), urednika Judith Maizels i Chrisa 
Caseldinea, nekoliko autora daje stručni prikaz ekološke povijesti Islanda. 
Kirsten Hastrup, Island of Anthropology: Studies in Past and Present 
Iceland (Viborg: Odense University Press, 1990.) zbirka je autoričinih 
antropoloških članaka o Islandu. The Sagas of Icelanders: a Selection (New 
York: Penguin, 1997.) donosi prijevode 17 saga (među njima i dviju 
vinlandskih), uzetih iz pet svezaka knjige The Complete Sagas of Icelanders 
(Reykjavik: Leifur Eiriksson, 1997.). 

Dva srodna članka o promjeni krajolika na Islandu jesu članak 
Andrewa Dugmorea i sur. "Tefrokronologija, promjena u okolišu i norveško 
naseljavanje Islanda" ("Tephrochonology, environmental change and the 
Norse settlement of Iceland") (Enviromental Archaeology, 5:21-34 (2000.)) 
i članak Iana Simpsona i sur. "Prelaženje pragova: ljudska ekologija i 
povijesni obrasci propadanja krajolika" ("Crossing the thresholds: human 
ecology and historical patterns of landscape degradation") (Catena, 42:175- 
192 (2001.)). Zbog činjenice da svaka vrsta kukaca ima točno određeno 


stanište i opstaje u točno određenim klimatskim uvjetima, kukci očuvani na 
arheološkim nalazištima poslužili su Paulu Bucklandu i njegovim kolegama 
kao pokazatelji stanja u okolišu. Od članaka spomenimo sljedeće: Gudrun 
Sveinbjarnardottir i sur., "Promjena krajolika u Eyjafjallasveitu, južni 
Island" ("Landscape change in Eyjafjallasveit, Southern Iceland") (Norsk 
Geog. Iidsskr, 36:75-88 (1982.)); Paul Buckland i sur., "Paleoekologija 
kasnog holocena na Ketilsstadiru u Myrdaluru, južni Island) ("Late 
Holocene palaeoecology at Ketilsstadir in Myrdalur, South Iceland") 
(Jokull, 36:41-55 (1986.)); Paul Buckland i sun, "Šumarak u 
Eyjafjalasveitu, = Island: = paleoekološka = studija učinka — landnama 
(staronorveški izraz za naseljavanje sjevernog Atlantika, prim. prev.)" 
("Holt in Eyjafjallasveit, Iceland: a paleoecological study of the impact of 
Landnam") (Acta __ Archaeologica,  61:252-271  (1991.)); Gudrun 
Sveinbjarnardottir i sur, "Shielingi na Islandu: arheološki i povijesni 
pregled" ("Shielings in Iceland: an archaeological and historical survey") 
(Acta Archaeologica,  61:74-96  (1991.)); Paul _ Buckland_ i sur, 
"Paleoekološka = istraživanja na — Reykholtu, — zapadni = Island" 
("Palaeoecological investigations at Reykholt, Western Iceland"), str. 149- 
168 u: C. D. Morris i D. J. Rackhan, ur., Norse and Later Settlement and 
Subsistence in the North Atlantic (Glasgow: Glasgow University Press, 
1992.); Paul Buckland i sur., "Pogled na norvešku farmu iz perspektive 
kukca" ("An insect's eye-view of the Norse farm"), str. 518-528 u: Colleen 
Batey i sur., ur., The Viking Age in Caithness, Orkney and the North Atlantic 
(Edinburgh: Edinburgh University Press, 1993.). Na isti način, preko 
kukaca, do spoznaja o ekološkim promjenama na Farskim otocima dolaze 
Kevin Edwards i suradnici u članku "Krajolici u landnamu: palinološki i 
paleoentomološki dokazi iz Toftanesa, Farski otoci" ("Landscapes at 
landnam: palynological and palaeoentomological evidence from Toftanes, 
Faroe Islands") (Frodskaparrit, 46:177-192 (1998.)). 


Dostupne informacije o Grenlandu podrobno su prikupljene u dvjema 
knjigama: Kirsten Seaver, The Frozen Echo: Greenland and Exploration of 
North America ca. A.D. 1000-1500 (Stanford, Kalif.: Stanford University 
Press, 1996.) i Finn Gad, The History of Greenland, vol. I: Earliest Times to 
1700 (Montreal: McGill-Queen's University Press, 1971.). U sljedećoj 
knjizi, The History of Greenland, vol. II: 1700-1782 (Montreal: McGill- 
Queen's University Press, 1973.), Finn Gad nastavlja s pričom i vodi nas 
kroz razdoblje "ponovnog otkrića" Grenlanda i danske kolonizacije. Niels 


Lynnerup izvijestio je o analizi dostupnih norveških kostura s Grenlanda u 
monografiji The Greenland Norse: a Biologic-Anthropological Study 
(Kopenhagen: Commission for Scientific Research in Greenland, 1998.) 
Mnoštvo članaka o Eskimima i njihovim indijanskim precima na Grenlandu 
naći ćete u dvjema monografijama s prilozima nekoliko autora: Martin 
Appelt i Hans Christian Gullov, ur., Late Dorset in High Arctic Greenland, 
(Kopenhagen: Danish Polar Center, 1999.) i Martin Appelt i sur., ur, 
Identities and Cultural Contacts in the Arctic (Kopenhagen: Danish Polar 
Center, 2000.). Dubok i osoban uvid u život grenlandskih Eskima dobili 
smo kad je otkriveno šest žena, dijete i dojenče, umrlih i pokopanih oko 
1475., čija su tijela i odjeća ostali dobro očuvani zbog hladnog i sušnog 
podneblja. Opise ilustracije tih mumija donose Jens Peder Hart Hansen i 
sur., ur., u knjizi The Greenland Mummies (London: British Museum Press, 
1991.); na ovitku je nezaboravna fotografija lica šestomjesečnog djeteta. 


Dva najvažnija niza arheoloških studija o grenlandskim Norvežanima 
u posljednjih 20 godina napisali su Thomas McGovern i Jette Arneborg, uz 
pomoć svojih kolega. Od _McGovernovih članaka navodimo sljedeće: 
Thomas McGovern, "Vinlandska avantura: pogled sa sjevernog Atlantika" 
("The Vinland adventure: a North Atlantic perspective") (North American 
Archaeologist, 2:285-308 (1981.)); Thomas McGovern, "Prilozi za 
paleoekonomiju = norveškog — Grenlanda" — ("Contributions to the 
paleoeconomy of _Norse Greenland") (Acta Archaeologica, 54:73-122 
(1985.)); Thomas McGovern i sur., "Sjeverni otoci, doba ljudi i propadanje 
okoliša: pogled na društvene i ekološke promjene na sjevernom Atlantiku u 
srednjem vijeku" ("Northern islands, human era, and environmental 
degradation: a view of social and ecological change in the medieval North 
Atlantic") (Human Ecology, 16:225-270 (1988.)); Thomas McGovern, 
"Klima, korelacija i kauzalnost na norveškom Grenlandu" ("Climate, 
correlation, and causation in Norse Greenland") (Artic Anthropology, 28:77- 
100 (1991.)); Thomas McGovern i sur., "Zooarheologija kralježnjaka na 
nalazištu Sandnes V51: gospodarske promjene na poglavarevoj farmi na 
zapadnom Grenlandu" ("A vertebrate zooarchaeology of Sandnes V51: 
economic change at a chieftain's farm in West Greenland") (Arctic 
Anthropology, 33:94-121 (1996.)); Thomas Amorosi i sur., "Provala u 
krajolik: čovjekov učinak na okoliš na skandinavskom sjevernom 
Atlantiku" ("Raiding the landscape: human impact from the Scandinavian 
North Atlantic") (Human Ecology, 25:491-518 (1997.)); Tom Amorosi i 


sur., "Nisu živjeli samo od trave: politika i paleoekologija stočne hrane u 
predjelu sjevernog Atlantika" ("They did not live by grass alone: the 
politics and paleoecology of animal fodder in the North Atlantic region") 
(Environmental Archaeology, 1:41-54 (1998.)). Od članaka Jette Arneborg 
navedimo ove: Jette Arneborg, "Rimska crkva na norveškom Grenlandu" 
("Ihe Roman church in Norse Greenland") (Acta Archaeologica, 61:142- 
150 (1990.)); Jette Amneborg, "Kontakti između Eskima i Norvežana na 
Grenlandu: kritički osvrt na dokaze" ("Contact between Eskimos and 
Norsemen in Greenland: a review of the evidence"), str. 23-35 u knjizi 
Tvaerfaglige Vikingesymposium  (Aarhus, Danska: Aarhus University, 
1993.); Jette Arneborg, "Burgundski šeširi, Baski i mrtvi Norvežani na 
Herjolfsnaesu, Grenland" ("Burgundian caps, Basques and dead Norsemen 
at Herjolfsnaes, Greenland"), str. 75-83 u knjizi Nationalmuseets 
Arbejdsmark (Kopenhagen: Nationalmuseet, 1996.), Jette Amneborg i sur., 
"Promjena u prehrani grenlandskih Vikinga, utvrđena iz analize izotopa 
stabilnog ugljika i određivanja starosti kostiju pomoću ugljika 14C" 
("Change of diet of the Greenland Vikings determined from stable carbon 
isotope analysis and 14C dating of their bones") (Radiocarbon, 41:157-168 
(1999.)). Ameborg i njezini kolege vršili su iskapanja na mnogim 
grenlandskim lokalitetima, među njima i na znamenitoj "farmi pod 
pijeskom", velikoj norveškoj farmi zatrpanoj debelim slojem pijeska u 
Zapadnoj naseobini; to nalazište i još nekoliko grenlandskih nalazišta 
opisani su u monografiji koju su uredili Jette Arneborg i Hans Christian 
Gullov, Man, Culture and Evironment in Ancient Greenland (Kopenhagen: 
Danish Polar Center, 1998.). C. L. Vebaek opisao je iskapanja koja je vršio 
od 1945. do 1962. u trima monografijama: njihovi brojevi su 14, 17 
odnosno 18 (1991., 1992. i 1993.) u seriji izdanja Meddelelser_ om 
Gronland, Man and Society, Copenhagen: The Church Topography of the 
Eastern Settlement and the Excavation of the Benedictine Convent at 
Narsarsuaq in the Uunartoq Fjord; Vatnahverfi: An Inland District of the 
Eastern Settlement in Greenland; i Narsaq: A Norse Landnama Farm. 


Od važnih pojedinačnih članaka o Grenlandu upućujemo na sljedeće: 
Robert  McGhee, "Kontakt između domorodačkih Indijanaca _i 
srednjovjekovnih Norvežana: kritički osvrt na dokaze") ("Contact between 
Native North Americans and the medieval Norse: a review of the 
evidence") (American _Antiquity, 49:4-26  (1984.)); Joeal  Berglund, 
"Propadanje norveških naseobina na Grenlandu" ("The decline of the Norse 


settlements in Greenland") (Arctic Anthropology, 23:109-135 (1986.)); 
Svend Albrethsen i Christian Keller, "Upotreba saetera, ljetnih planinskih 
farmi i pašnjaka, u srednjovjekovnom norveškom poljodjelstvu na 
Grenlandu" ("The use of the saeter in medieval Norse farming in 
Greenland") (Arctic Anthropology, 23:91-107 (1986.)); Christian Keller, 
"Vikinzi na zapadnom Atlantiku: model srednjovjekovnog društva na 
Grenlandu" ("Vikings in the West Atlantic: a model of Norse Greenlandic 
medieval society") (Acta _Archaeologica, 61:126-141 (1990.)); Bent 
Fredskild, "Poljoprivreda na rubnom području: južni Grenland od 
norveškog landnama (985. god. n.e.) do danas, 1985. god. n.e." 
("Agriculture in a marginal area: South Greenland from the Norse landnam 
(985 A.D.) to the present 1985 A.D."), str. 381-393 u: Hilary Birks i sur., 
ur., The Cultural Landscape: Past, Present and Future (Cambridge: 
Cambridge University Press, 1988.); Bent Fredskild, "Erozija i promjene u 
raslinju na južnom Grenlandu kao posljedice poljoprivrede" ("Erosion and 
vegetational changes in South Greenland caused by agriculture") 
(Geografisk Tidsskrift, 92:14-21 (1992.)); Bjarne Jakobsen "Bogatstvo tala i 
erozija tla u Osterbygdenu, području norveške naseobine na jugu 
Grenlanda" ("Soil resources and soil erosion in the Norse Settlement area of 
Osterbygden in southern Greenland") (Acta Borealia, 1:56-68 (1991.)). 

Poglavlje 9 

Tri knjige, svaka izvrsna na svoj način, oslikavaju brđanska društva 
na Novoj Gvineji: povijesni prikaz Gavina Soutera, New Guinea: the Last 
Unknown (Sydney: Angus and Robertson, 1964.); First Contact (New 
York: Viking, 1987.) Boba Connollyja i Robina Andersona, dirljiv prikaz 
prvih susreta novogvinejskih brđana s Europljanima; Throwim Way Leg 
(New York: Atlantic Monthly Press, 1998.) Tima Flanneryja, knjiga o 
iskustvima jednog zoologa s brđanima. R. Michael Bourke u dvama 
člancima govori o agrošumarstvu zasnovanom na željeznom drvu 
(kazuarini) i o ostalim poljoprivrednim metodama za održavanje plodnosti 
tla u brdima Nove Gvineje: "Starosjedilačke metode obrađivanja kojima se 
čuva zemlja" ("Indigenous conservation farming practices"), Report of the 
Joint ASOCONICommonwealth Workshop, str. 67-71 (Jakarta: Asia Soil 
Conservation Network, 1991.) i "Gospodarenje sastavom vrsta u zemlji na 
ugaru pri sadnji stabala na Papui Novoj Gvineji" ("Management of fallow 
species composition with tree planting in Papua New Guinea"), Resource 
Management in Asia/ Pacific Working Paper 1997/5 (Canberra: Research 


School of Pacific and Asian Studies, Australia National University, 1997.). 
Simon Haberle u trima člancima donosi pregled paleobotaničkih dokaza za 
rekonstrukciju = povijesti  agrošumarstva temeljenog na  kazuarini: 
"Paleoekološke promjene u istočnim brdima Papue Nove Gvineje" 
("Paleoenvironmental changes in the eastern highland of Papua New 
Guinea") (Arcaeology in Oceania, 31:1-11 (1996.)); "Određivanje starosti 
dokaza o poljoprivrednim promjenama u brdima Nove Gvineje: posljednjih 
2000 godina" ("Dating the evidence for agricultural change in the 
Highlands of New Guinea: the last 2000 years") (Australian Archaeology, 
br. 47:1-19 (1998.)); S. G. Haberle, G. S. Hope i Y. de Fretes, "Promjene u 
okolišu u dolini Baliem, gorska Irian Jaya, Republika Indonezija" 
("Environmental change in the Baliem valley, montane Irian Jaya, Republic 
of Indonesia") (Journal of Biogeography, 18:25-40 (1991.)). 


Patrick Kirch i Douglas Yen opisali su svoj terenski rad na Tikopiji u 
monografiji Tikopia: The Prehistory and Ecology of a Polynesia Outlier 
(Honolulu: Bishop Museum Bulletin 238, 1982.). Naredni Kirchovi prikazi 
Tikopije jesu "Sustavi razmjene i međuotočni kontakt u preobrazbi otočnog 
društva: slučaj Tikopije" ("Exchange systems and inter-island contact in the 
transformation of an island society: the Tikopia case"), str. 33-41 u: Patrick 
Kirch, ur., Island Societies: Archaeological Approaches to Evolution and 
Transformation (Cambridge: Cambridge University Press, 1986.); Poglavlje 
12 njegove knjige The Wet and the Dry (Chicago: University of Chicago 
Press, 1994.); članak "Ponovni susret s društvenim prostorom Tikopije" 
("Tikopia social space revisited"), str. 257- 274 u: J. M. Davidson i sur., ur., 
Oceanic Culture History: Essays in Honour of Roger Green (New Zealand 
Journal of Archaeology Special Publication,  1996.); "Povijesti 
mikrokozama: otočni pogledi na 'globalne' promjene" ("Microcosmic 
histories: island perspectives on 'global' change") (American Anthropologist 
99:30-42 (1997.)). Niz knjiga Raymonda Firtha o Tikopiji počinje dvjema 
knjigama: We, the Tikopia (London: George Allen and Unwin, 1936.) i 
Primitive Polynesian Economy (London: George Routledge and Sons, 
1939.). Istrebljenje ptičjih populacija u najranijoj fazi naseljavanja Tikopije 
opisuju David Steadman, Dominique Pahlavin i Patrick Kirch u članku 
"Izumiranje ptica, biogeografija i iskorištavanje koje su počinili ljudi na 
Tikopiji i Anuti, polinezijskim pučinskim otočićima u Salamunskom 
otočju" ("Extinction, biogeography, and human exploitation of birds on 
Tikopia and Anuta, Polynesian outliers in the Solomon Islands") (Bishop 


Museum Occasional Papers, 30:118-153 (1990.)). Za prikaz promjena broja 
stanovnika i kontracepcijskih metoda na Tikopiji, vidi: W. D. Borrie, 
Raymond Firth i James Spillius, "Stanovništvo Tikopije, 1929. i 1952." 
("The population of Tikopia, 1929 and 1952") (Population Studies, 10:229- 
252 (1957.)). 


Moj prikaz šumarske politike u Japanu u eri Tokugava zasniva se na 
trima knjigama Conrada Totmana: The Green Archipelago: Forestry in 
Preindustrial Japan (Berkeley: University of California Press, 1989.), Early 
Modern Japan (Berkeley: University of California Press, 1993.) i The 
Lumber Industry in Early Modern Japan (Honolulu: University of Hawaii 
Press, 1995.). John Richards u Poglavlju 5 svoje knjige The Unending 
Frontier: An Environmental History of the Early Modern World (Berkeley: 
University of California Press, 2003.) na temelju Totmanovih knjiga i 
drugih izvora raspravlja o japanskom šumarstvu u komparativnom 
kontekstu analiza drugih modernih ekoloških slučajeva. Luke Roberts u 
knjizi Mercantilism in a Japanese Domain: The Merchant Origins of 
Economic Nationalism in 18th-Century Tosa (Cambridge: Cambridge 
University Press, 1998.) raspravlja o gospodarstvu na posjedu jednog 
daimjoa, posjedu koji uvelike ovisi o svojoj šumi. Formiranje Tokugavinog 
Japana i njegova rana povijest obrađeni su u svesku 4 Cambridge History of 
Japan pod naslovom Early Modern Japan urednika Johna Whitneya Halla 
(Cambridge: Cambridge University Press, 1991.). 


Prelazak sa sječe šuma na ponovno pošumljavanje u Danskoj, 
Švicarskoj i Francuskoj objašnjava Alexander Mather u članku "Prelazak sa 
sječe šuma na ponovno pošumljavanje u Europi" ("The transition from 
deforestation to reforestation in Europe"), str. 35-52 u: A. Angelsen i D. 
Kaimowitz, ur., Agriculture Technologies and Tropical Deforestation (New 
York: CABI Publishing, 2001.). Za prikaz ponovnog pošumljavanja u 
Andama u vrijeme Inka, vidi: Alex Chepstow-Lusty i Mark Winfield, 
"Agrošumarstvo u Inka: pouke iz prošlosti" ("Inca agroforestry: lessons 
from the past") (Ambio, 29:322-328 (1998.)). 


Među prikazima malih samoodrživih modernih seoskih društava 
izdvajam: za švicarske Alpe, Robert Netting, "O ljudima i livadama: 
strategije korištenja zemlje u Alpama" ("Of men and meadows: strategies of 
alpine land use") (Anthropological Quarterly, 45:132-144 (1972.)); "Što je 
zajedničko alpskim seljacima: zapažanja o zajedničkom uživanju posjeda u 
jednom švicarskom selu" ("What alpine peasants have in common: 


observations on communal tenure in a Swiss village") (Human Ecology, 
4:135-146_(1976.)) i Balancing on an Alp (Cambridge: Cambridge 
University Press, 1981.); za španjolske sustave navodnjavanja, T. F. Click, 
Irrigation and Society in Medieval Valencia (Cambridge, Mass.: Harvard 
University Press, 1970.) i A. Maass i R. L. Anderson, And the Desert Shall 
Rejoice: Conflict, Growth and Justice in Arid Environments (Malabar, Fla.: 
Krieger, 1986.); za filipinske sustave navodnjavanja, R. Y. Siy, ml., 
Community Resource Management: Lessons from the Zanjera (Quezon 
City: University of Philippines Press, 1982.). Ove studije o Švicarskoj, 
Španjolskoj i Filipinima uspoređuju se u Poglavlju 3 knjige Elinor Ostrom 
Governing the Commons (Cambridge: Cambridge University Press, 1990.). 

Od prikaza ekološke specijalizacije unutar indijskog kastinskog 
sustava upućujem na sljedeći: Madhav Gadgil i Ramachandra Guha, This 
Fissured Land: An Ecological History of India (Delhi: Oxford University 
Press, 1992.). Dva članka koja mogu poslužiti kao primjeri razboritog 
gospodarenja resursima koje provode ekološki specijalizirane indijske kaste 
jesu ovi: članak Madhava Gadgila i K. C. Malhotra, "Značenje prilagodbe 
indijskog kastinskog sustava: ekološko gledište" ("Adaptive significance of 
the Indian castes system: an ecological perspective") (Annals of Human 
Biology, 10:465-478 (1983.)) i članak Madhava Gadgila i Prema Iyera, "O 
različitim načinima korištenja resursa u zajedničkom vlasništvu u indijskom 
društvu" ("On the diversification of common property resource use by 
Indian society"), str. 240-255 u: EF. Berkes, ur., Common Property 
Resources: Ecology and Community-based Sustainable Development 
(London: Belhaven, 1989.)- 


Prije nego se rastanemo od ovih primjera uspjeha ili propasti u 
prošlosti, spomenimo još nekoliko primjera propasti. O pet primjera 
propasti detaljno sam govorio jer mi se čini da su to slučajevi o kojima 
imamo najviše saznanja. No postoji mnogo drugih propalih društava, od 
kojih su neka dobro poznata, a koja su možda također pretjerano iskoristila 
svoje resurse, katkad do točke propadanja ili sloma. O njima u ovoj knjizi 
ne raspravljam opširno jer se uz njih veže više nepoznanica i rasprava nego 
uz slučajeve o kojima sam iscrpno govorio. Međutim, kako bismo 
upotpunili dosad izrečeno, sada ću reći nekoliko riječi o njih devet, najprije 
o onima iz Novoga, a zatim i o onima iz Staroga svijeta. 

Indijanci na kalifornijskim Kanalskim otocima nedaleko od Los 
Angelesa prelovili su različite vrste školjaka jednu za drugom, što se vidi po 


ljušturama na ostacima smetlišta. Na ostacima najstarijih smetlišta nalazimo 
uglavnom ljušture najvećih vrsta koje žive najbliže obali i stoga ih je bilo 
najlakše izroniti. Arheološke naslage pokazuju da su pojedinačni primjerci 
te vrste na smetlištima s vremenom postajali sve manji dok se ljudi nisu 
prebacili na vađenje drugih manjih vrsta, koje su živjele dalje od obale u 
dubokim vodama. I pojedinačni primjerci tih vrsta bili su s vremenom sve 
manji. Tako da su svaku vrstu redom pretjerano izlovljavali dok njeno 
iskorištavanje ne bi postalo neekonomično, a potom su prelazili na sljedeću 
vrstu, manje poželjnu i teže dostupnu. Vidi: Terry Jones, urednik, Essays on 
the _Prehistory of Maritime California (Davis, Kalif.: Center for 
Archaeological Research, 1992.), i L. Mark Raab, "Analiza optimalnog 
ulova nakupina prapovijesnih školjaka na otoku San Clemente, Kalifornija" 
("An optimal foraging analysis of prehistoric shellfish collecting on San 
Clemente Island, California") (Journal of Ethnobiology, 12:63-80 (1992.)). 
Drugi izvor hrane koji su Indijanci na tim otocima najvjerojatnije također 
prelovili bila je neleteća vrsta morske patke naziva Chendytes lawesi koju 
je, kako nije letjela, sigurno bilo lako uloviti, a ljudi su je po naseljavanju 
Kanalskih otoka s vremenom _ istrijebili. Industriju puzlatki u južnoj 
Kaliforniji snašla je slična sudbina: kad sam 1966. doselio u Los Angeles, 
još ste mogli kupiti puzlatku u supermarketima i uloviti je na obali, ali zbog 
prelova nestala je s losangeleskih menija u onoliko koliko ondje živim. 

Najveći indijanski grad u Sjevernoj Americi bio je Cahokia, koji je 
niknuo nedaleko od St. Louisa i čijih je nekoliko golemih humaka 
preživjelo kao turistička atrakcija. Kad je u dolinu Mississippija došla 
plodna nova varijanta kukuruza, ondje i na američkom jugoistoku nastala je 
mississippijska kultura graditelja humaka. Grad Cahokia dosegnuo je 
vrhunac u 13. stoljeću i zatim propao, znatno prije dolaska Europljana. O 
uzroku sloma još se raspravlja, ali važan čimbenik mogla je biti sječa šuma 
nakon koje je tlo erodiralo, a talog ispunio jezera nastala na riječnim 
okukama. U vezi s tim upućujem na sljedeće naslove: 


Neal Lopinot i William Woods, "Eksploatacija drveta i slom Cahokie" 
("Wood exploitation and the collapse of Cahokia"), str. 206-23 1 u C. 
Margaret Scarry, ur., Foraging and Farming in the Eastern Woodlands 
(Gainesville: University Press of Florida, 1993.); Timothy Pauketat i 
Thomas Emerson, ur., Cahokia: Domination and Ideology in the 
Mississippian World (Lincoln: University of Nebraska Press, 1997.); 
George Milner, The  Cahokia Chiefdom: The Archaeology of a 


Mississippian Society (Washington, D. C.: Smithsonian Institution, 1998.). 
Poglavištva društava graditelja humaka nastajala su i propadala i u drugim 
dijelovima američkog jugoistoka; možda je za to bilo odgovorno 
iscrpljivanje hranjivih tvari u tlu. 

Prvo društvo na razini države duž obale Perua bilo je društvo Močika, 
glasovito po realističnoj lončariji, osobito po posudu oslikanom portretima. 
Društvo Močika slomilo se najkasnije oko 800. godine n.e., navodno zbog 
kombinacije naleta El Nina, poplave koja je uništila sustav navodnjavanja i 
suše (za raspravu i reference vidi knjigu Briana Fagana iz 1999., koju sam 
naveo pod Dodatnom literaturom za Uvod). 


Inkama je na andskim visoravnima prethodilo nekoliko carstava ili 
kulturnih horizonta. Jedno od njih bilo je carstvo Tiwanaku, za čiji je slom 
možda odgovorna suša. Vidi: Alan Kolata, Tiwanaku (Oxford: Blackwell, 
1993.); Alan Kolata, ur., Tiwanaku and Its Hinterland: Archaeology and 
Paleoecology of an Andean Civilization (Washington, D. C.: Smithsonian 
Institution, 1996.); Michael Binford i sur., "Variranje klime i uspon i pad 
jedne andske civilizacije" ("Climate variation and the rise and fall of an 
Andean civilization") (Quaternary Research, 47:235-248 (1997.)). 


Stara Grčka prolazila je kroz cikluse ekoloških problema i oporavka, 
u razmacima od otprilike 400 godina. U svakom ciklusu, broj stanovnika je 
porastao, ljudi su posjekli šume, na obroncima podigli terase za smanjenje 
erozije i sagradili brane kako bi na dnu dolina bilo što manje mulja. U 
svakom ciklusu, terase i brane na koncu su nestale pod vodom i zemljom, 
kraj je morao biti napušten ili je pretrpio drastičan pad broja stanovnika, a s 
njime i društvene složenosti, sve dok se krajolik nije dovoljno oporavio da 
omogući nov porast stanovništva. Jedan od tih slomova poklopio se s 
padom mikenske Grčke, grčkog društva koje je slavio Homer, sudionice 
Trojanskog rata. Mikenska Grčka imala je pismo (pismo Linear B), ali je 
ono nestalo sa slomom mikenskog društva i Grčka je ostala nepismena sve 
do povratka pismenosti (sada temeljene na abecedi) oko 800. godine pr.n.e. 
(za rasprave i reference vidi knjigu Charlesa Redmana iz 1999., koju sam 
naveo pod Dodatnom literaturom za Uvod). 

Civilizacija, kako je mi shvaćamo, začela se prije otprilike 10.000 
godina u dijelu jugozapadne Azije znanom kao Plodni polumjesec, koji je 
obuhvaćao dijelove današnjeg Irana, Iraka, Sirije, jugoistočne Turske, 
Libanona, Jordana i Izraela/ Palestine. U Plodnom polumjesecu nastala je 


najstarija svjetska poljoprivreda, ondje su se razvili metalurgija, pismo i 
društva-države. Dakle, narodi Plodnog polumjeseca imali su početnu 
prednost od nekoliko tisuća godina pred ostalim svijetom. Zašto je, s 
obzirom da je tako dugo bio predvodnik u svijetu, Plodni polumjesec 
propao, do te mjere da je danas siromašan, osim što ima rezerve nafte, pa i 
samo ime "Plodni polumjesec" zvuči kao okrutna šala? Irak je danas sve 
samo ne predvodnik u svjetskoj poljoprivredi. Za to su velikim dijelom 
zaslužne sječa šuma u okolišu s niskom količinom oborina i salinizacija 
koja je trajno uništila neka najstarija svjetska poljoprivredna zemljišta (za 
rasprave i reference vidi dvije knjige koje je napisao ili uredio Charles 
Redman, a koje su navedene pod Dodatnom literaturom za Uvod). 


Najslavnije monumentalne ruševine u Africi južno od ekvatora 
ruševine su Velikog Zimbabvea, koje se nalaze u današnjoj državi 
Zimbabve, a sastoje se od središta s velikim kamenim građevinama. Veliki 
Zimbabve cvao je od 11. do 15. stoljeća jer je kontrolirao trgovinu između 
unutrašnjosti Afrike i njezine istočne obale. Moguće je da je za njegovu 
propast zaslužna kombinacija sječe šuma i promjene trgovačkih ruta. Vidi: 
David Phillipson, African Archaeology, 2. izdanje (Cambridge: Cambridge 
University Press, 1993.); Christopher Ehret, The Civilizations of Africa: A 
History to 1800 (Charlottesville: University Press of Virginia, 2002.). 


Najstariji gradovi i velike države indijskog potkontinenta nastali su u 
trećem tisućljeću pr.n.e. u dolini Inda, na području današnjeg Pakistana. Ti 
dešifrirano. Nekad se mislilo da su Harapsku civilizaciju dokrajčile invazije 
Arijaca, govornika indoeuropskog jezika, ali sada se čini da su gradovi bili 
na rubu propasti i prije tih invazija (slika 41). Moguće je da su za to bile 
zaslužne suše i promjene toka rijeke Ind. U vezi s tim upućujem na sljedeće 
izvore: Gregory Possehl, Harappan Civilization (Warminster, England: Aris 
and Phillips, 1982.); Michael Jansen, Maire Mulloy i Gtinter Urban, ur., 
Forgotten Cities of the Indus (Mainz, Njemačka: Philipp von Zabern, 
1991.) i Jonathan Kenoyer, Ancient Cities of the Indus Valley Civilization 
(Karachi, Pakistan: Oxford University Press, 1998.). 


Na koncu, najslavnije ruševine i arheološki "misterij" jugoistočne 
Azije golemi su kompleksi hramova i rezervoari u Angkor Watu, 
nekadašnjem glavnom gradu Kmerskog carstva, u današnjoj Kambodži 
(slika 42). Možda je Kmersko carstvo propalo i zato što je mulj začepio 
rezervoare iz kojih su crpili vodu za navodnjavanje rižinih polja i intenzivan 


uzgoj riže. Kad je Kmersko carstvo oslabjelo, nije se više moglo oduprijeti 
kroničnim neprijateljima Tajlanđanima, kojima se uspješno opiralo dok je 
bilo u punoj snazi. Vidi: Michael Coe, Angkor and the Khmer Civilization 
(London: Thames and Hudson, 2003.) i članke i knjige Bernard-Philippea 
Grosliera koje navodi Coe. 

Ako ste podatke o genocidu u Ruandi i onome što mu je prethodilo 
odlučili potražiti u ovim primarnim izvorima, pripremite se za čitanje 
mučnog štiva. 

Catherine Newbury u knjizi The Cohesion of Oppression: Clientship 
and Ethnicity in Rwanda, 1860-1960 (New York: Columbia University 
Press, 1988.) opisuje kako se ruandsko društvo postupno transformiralo i 
kako su se uloge Hutua i Tutsija postupno polarizirale od pretkolonijalnih 
vremena do osvita nezavisnosti. 


Human Rights Watch u Leave None to Tell the Story: Genocide in 
Rwanda (New York: Human Rights Watch, 1999.) predstavlja, do 
najsitnijih detalja, neposrednu pozadinu događaja iz 1994., zatim slijedi 
prikaz samih pokolja na 414 stranica i, na koncu, opisuje ono što je nakon 
njih uslijedilo. 

Knjiga Philipa Gourevitcha, We Wish to Inform Your That Tomorrow 
We Will Be Killed with Our Families (New York: Farrar, Straus and Giroux, 
1998.) prikaz je genocida iz pera novinara koji je razgovarao s mnogim 
preživjelima, ali govori i o tome kako druge zemlje i Ujedinjeni narodi nisu 
uspjeli spriječiti pokolje. 

U ovom poglavlju citiram nekoliko navoda iz knjige Gerarda Pruniera 
The Rwanda Crisis: History of Genocide (New York: Columbia University 
Press, 1995.), francuskog stručnjaka za istočnu Afriku, koju je napisao 
neposredno nakon genocida i u kojoj živo rekonstruira motive sudionika i 
intervenciju francuske vlade. Moj prikaz međusobnog pokolja Hutua u 
općini Kanama zasniva se na analizi iz članka Catherine Andre i Jean- 
Philippea Platteaua "Zemljišni odnosi pod nepodnošljivim pritiskom: 
Ruanda u maltuzijanskoj zamci" ("Land relations under unbearable stress: 
Rwanda caught in the Malthusian trap") (Journal of Economic Behavior 
and Organization 34:1-47 (1998.)). 

Dvije knjige u kojima se uspoređuje povijest dviju zemalja koje dijele 
otok Hispaniolu jesu sljedeće: živopisan prikaz na engleskom Michele 
Wecker Why the Cocks Fight: Dominicans, Haitians, and the Struggle for 
Hispaniola (New York: Hill and Wang, 1999.) i geografska i društvena 
usporedba na španjolskom Rafaela Emilia Yunena Z. La Isla Como Es 
(Santiago, Dominikanska Republika: Universidad Catolica Madre _y 
Maestra, 1985.). 


Tri knjige Matsa Lundahla poslužit će kao uvod u literaturu o Haitiju: 
Peasants and Poverty: A Study of Haiti (London: Croom Helm, 1979.); The 
Haitian Economy: Man, Land, and Markets (London: Croom Helm, 1983.); 
Politics or Markets? Essays on Haitian _Undervelopment (London: 
Routledge, 1992.). Klasična studija o haićanskom ratu za nezavisnost 
1781.-1803. knjiga je C. L. R. Jamesa The Black Jacobins, 2. izdanje 
(London: Vintage, 1963.). 


Standardna povijest Dominikanske Republike na engleskom knjiga je 
Franka Moye Ponsa The Dominican Republic: A National History 
(Princeton, N. J.: Markus Wiener, 1998.). Isti autor napisao je drukčiji tekst 
na španjolskome: Manual de Historia Dominicana, 9. izdanje (Santiago, 
Dominikanska Republika, 1999.). Na španjolskome je i povijest u dva 
sveska Roberta Cassaa Historia Social y Economica de la Republica 
Dominicana (Santo Domingo: Editora Alfa y Omega, 1998. i 2001.). 
Povijesna knjiga Marlin Clausner obraduje ruralna područja: Rural Santo 
Domingo: Settled, Unsettled, Resettled (Philadelphia: Temple University 
Press, 1973.). Harry Hoetnik u knjizi The Dominican People, 1850-1900: 
Notes for a Historical Sociology (Baltimore: Johns Hopkins University 
Press, 1982.) obraduje razdoblje kraja 19. stoljeća. Claudio Vedovato u 
knjizi Politics, Foreign Trade and Economic Development: A Study of the 
Dominican Republic (London: Croom Helm, 1986.) koncentrira se na 
Trujillovu i posttrujillovsku eru. Dvije knjige koje uvode čitaoca u 
Trujillovu eru jesu ove: knjiga Howarda Wiardaa Dictatorship and 
Development: The Methods of Control in Trujillo's Dominican Republic 
(Gainesville, University of Florida Press, 1968.) i najnovija knjiga Richarda 
Lee Turitsa Foundations of Despotism: Peasants, the Trujillo Regime, and 
Modernity in Dominican History (Palo Alto, Kalif.: Stanford University 
Press, 2002.). 


Rukopis u kojem se skicira povijest ekološke politike u 
Dominikanskoj Republici i, stoga, osobito relevantan za ovo poglavlje 


rukopis je Waltera Cordera "Uvod: bibiliografija o okolišu i prirodnim 
bogatstvima Dominikanske Republike" ("Introduccion: bibliografia sobre 
medio ambiente y recursos naturales en la Republica Dominicana") (2003.). 

Veći dio suvremene primarne literature o kineskim ekološkim i 
populacijskim problemima jest na kineskom ili na internetu, ili oboje. 
Reference ćete moći pronaći u članku "Kineski okoliš u globalizirajućem 
svijetu" ("China's environment in globalizing world") (u pripremi) kojem su 
autori Jianguo Liu i ja. Što se tiče izvora na engleskom u obliku knjiga ili 
časopisa, Woodrow Wilson Center u Washingtonu, D. C. (e-mail adresa je 
chinaenv(Derols.com) objavljuje seriju godišnjih svezaka pod naslovom 
China Environment Series. Od publikacija Svjetske banke upućujem na 
China: Air, Land, and Water (Washington, D. C: The World Bank, 2001.), 
dostupnu u obliku knjige ili CD-ROM-a. Još neke važne knjige jesu 
sljedeće: L. R. Brown, Who Will Feed China? (New York: Norton, 1995.); 
M. B. McElroy, C. P. Nielson i P. Lydon, ur., Energizing China: Reconciling 
Environmental Protection and Economic Growth (Cambridge, Mass.: 
Harvard University Press, 1998.); J. Shapiro, Mao's War Against Nature 
(Cambridge: Cambridge — University Press,  2001.; D. Zveig, 
Internationalizing China: Domestic Interests and Global Linkages (Ithaca, 
N. Y.: Cornell University Press, 2002.); Mark Elvin, The Retreat of the 
Elephants: An Environmental History of China (New Haven: Yale 
University Press, 2004.). Za engleski prijevod knjige izvorno objavljene na 
kineskom, vidi: Qu Geping i Li Jinchang, Population and Environment in 
China (Boulder, Kolo.: Lynne Rienner, 1994.). 

Zasluženo hvaljen prikaz rane povijesti britanskih kolonija u 
Australiji, od početaka 1788. i kroz 19. stoljeće, nalazimo u knjizi Roberta 
Hughesa The Fatal Shore: The Epic of Australia's Founding (New York: 
Knopf, 1987.). Tim Flannery pak knjigu The Future Eaters: An Ecological 
History of the Australasian Lands and People (Chatsworth, Novi Južni 
Wales: Reed, 1994.) započinje dolaskom Aboridžina prije više od 40.000 
godina i prati njihov učinak i učinak Europljana na australski okoliš. David 
Horton u knjizi The Pure State of Nature: Sacred Cows, Destructive Myths 
and the Environment (St. Leonards, Novi Južni Wales: Allen & Unwin, 
2000.) nudi drukčiju perspektivu od Flanneryjeve. 


Enciklopedijske prikaze australskog okoliša, gospodarstva i društva 
možete naći u trima vladinim izvorima: Australian State of the Environment 
Committee 2001. (Australski odbor za stanje okoliša iz 2001.) objavio je 
publikaciju Australia: State _ of the Environment 2001 (Canberra: 
Department of Environment and Heritage, 2001.), nadopunjenu izvještajima 
na internerskoj stranici http://www. ea.gov.au/soe/; njegov prethodnik State 
of the Environment Advisory Comittee 1996. (Savjetnički odbor za stanje 
okoliša iz 1996.) objavio je knjigu Australia: State of the Environment 1996 
(Melbourne: CSIRO Publishing, 1996.); Dennis Trewin objavio je 
publikaciju povodom stogodišnjice australske federacije 2001 Year Book 
Australia (Canberra: Australian Bureau of Statistics, 2001.), svečano 
izdanje godišnjaka koji se objavljuje od 1908. 

U dvjema bogato ilustriranim knjigama, Mary E. White daje pregled 
australskih ekoloških problema: Listen... Our Land Is Crying (East 
Roseville, Novi Južni Wales: Kangaroo Press, 1997.) i Running Down: 
Water in a Changing Land (East Roseville, Novi Južni Wales: Kangaroo 
Press, 2000.). Članak Tima Flanneryja "Lijepe laži: stanovništvo i okoliš u 
Australiji" ("Beautiful lies: population and environment in Australia") 
(Quarterly Essay br. 9, 2003.) kraći je, provokativan, pregled. Povijest 
salinizacije i njezine učinke u Australiji obraduju Quentin Beresford, Hugo 
Bekle, Harry Phillips i Jane Mulcock u knjizi The Salinity Crisis: 
Landscapes, Communities and Politics (Crawley, Zapadna Australija: 
University of Western Australia Press, 2001.). Andrew Campbell u knjizi 
Landcare: Communities Shaping the Land and the Future (St. Leonards, 
Novi Južni Wales: Allen & Unwin, 1994.) opisuje važan široki pokret za 
bolje gospodarenje zemljom u seoskim područjima Australije. 

Uz pitanja mojih studenata s UCLA, knjiga Josepha Taintera The 
Collapses of Complex Societies (Cambridge: Cambridge University Press, 
1988.) bila je početna točka za ovo poglavlje, jer se u njoj jasno navodi 
zašto je neuspjeh društva da riješi svoje ekološke probleme zagonetka koja 
vapi za objašnjenjem. Thomas McGovemrn i sur. u članku "Sjeverni otoci, 
ljudska pogreška i propadanje okoliša; pogled na društvene i ekološke 
promjene na sjevernom Atlantiku u srednjemu vijeku" ("Northern islands, 
human error, and environmental degradation: a view of social and 
ecological change in the medieval North Atlantic) (Human Ecology, 
16:225-270 (19S58.)) skiciraju čitav niz razloga zbog kojih grenlandski 


Norvežani nisu uspjeli uočiti ili riješiti svoje ekološke probleme. Niz 
razloga koje navodim u ovom poglavlju dijelom se preklapaju s razlozima 
koje navode McGovern i suradnici, čiji model treba pogledati svatko koga 
zanima isttaživanje te zagonetke. 


Elinor Ostrom i njezini kolege proučili su tragediju zajedničkog dobra 
(znanog i pod nazivom opća dobra), a poslužili su se i komparativnim 
pregledima i eksperimentalnim igrama kako bi utvrdili pod kojim će 
uvjetima korisnici resursa najprije prepoznati zajedničke interese i sami 
uvesti djelotvoran sustav kvota. Od knjiga Elinor Ostrom spomenut ću 
dvije: Elinor _ Ostrom, Governing the Commons: The Evolution of 
Institutions for Collective Action (Cambridge: Cambridge University Press, 
1990.) i Elinor Ostrom, Roy Gardner i James Walker, Rules, Games, and 
Common-Pool Resources (Ann Arbor: University of Michigan Press, 
1994.). Od njezinih novijih članaka upućujem na sljedeće: Elinor Ostrom, 
"Hvatanje u koštac s tragedijama zajedničkog dobra" ("Coping with 
tragedies of the commons") [Annual Reviews of Political Science, 2:493- 
535 (1999.)); Elinor Ostrom i sur., "Iznova o zajedničkom dobru: lokalne 
pouke, globalni izazovi" ("Revisiting the commons: local lessons, global 
challenges") (Science, 284:278-282 (1999.)); Thomas Dietz, Elinor Ostrom 
i Paul Stern, "Borba za vlast nad zajedničkim dobrom" ("The struggle to 
govern the commons") (Science, 302:1907-1912 (2003.). 


Barbara Tuchman u knjizi The March of Folly: From Troy to Vietnam 
(New York: Ballantine Books, 1984.) bavi se pogubnim odlukama u točno 
onom vremenskom rasponu koji naznačuje naslov, a putem od Troje do 
Vijetnama govori i o ludostima astečkog cara Montezume, padu kršćanske 
Španjolske pod vlast muslimana, Engleskoj koja je izazvala američki rat za 
nezavisnost i drugim takvim autodestruktivnim postupcima. Charles 
Mackay u knjizi Extraordinary Popular Delusions and the Madness of 
Crowds (New York: Barnes and Noble, 1993., pretisak originalnog izdanja 
iz 1852.) obraduje još širi spektar ludosti nego Tuchmanova, među njima i 
(da navedemo samo neke) napuhivanje vrijednosti dionica South Sea 
Company u Engleskoj 18. stoljeća, mahnitost za tulipanima u Nizozemskoj 
17. stoljeća, proročanstva o sudnjem danu, križarske ratove, lov na vještice, 
vjerovanje u duhove i svete relikvije, dvoboje i kraljevske ukaze o dužini 
kose, bradama i brkovima. Irving Janis u knjizi Groupthinking (Boston: 
Houghton Mifflin, 1983., revidirano 2. izdanje) istražuje suptilnu grupnu 
dinamiku zbog koje su vijećanja, među ostalim, i ona nedavnih američkih 


predsjednika i njihovih savjetnika, uspijevala ili ostajala bez rezultata. 
Grupnu dinamiku analizira na primjerima poput invazije u Zaljevu svinja 
1961., prelaska američke vojske preko 38. paralele u Koreji 1950., 
američkog nepripremanja za japanski napad na Pearl Harbor 1941., 
eskalacije vijetnamskog rata od 1964. do 1967. potaknute ulaskom Amerike 
u rat, kubanske raketne krize 1962. i američkog usvajanja Marshallovog 
plana 1947. 


Klasični i često citirani članak Garretta Hardina "Tragedija 
zajedničkog dobra" ("The tragedy of the commons") objavljen je u časopisu 
Science, 162:1243-1248 (1968). Mancur Olson primjenjuje metaforu 
lutajućih i nelutajućih razbojnika na kineske vojskovođe i ostale gulikože u 
članku "Diktatura, demokracija i razvoj" ("Dictatorship, democracy, and 
development") (American Political Science Review, 87:567-576 (1993.)). 
Učinke nepovratnih troškova objašnjavaju Hal Arkes i Peter Ayton u članku 
"Nepovratni troškovi i efekti Concordea: jesu li ljudi neracionalniji od nižih 
životinja?" ("The sunk cost and Concorde effects: are humans less rational 
than lower animals?") (Psychological Bulletin, 125:591- 600 (1999.)) i 
Marco Janssen i sur. u članku "Učinci nepovratnih troškova i podložnost 
slomu u starim društvima" ("Sunk-cost effects and vulnerability to collapse 
in ancient societies") (Current Anthropology, 44:722-728 (2003.)). 

Dvije knjige o povijesti naftne industrije i predviđanjima za njezinu 
budućnost jesu sljedeće: Kenneth Deffeyes, Hubbert's Peak: the Impending 
World Oil Shortage, (Princeton, N. J.: Princeton University Press, 2001.); 
Paul Roberts, The End of Oil (Boston: Houghton Mifflin, 2004.). Za pogled 
iznutra, iz same industrije, bilo bi najbolje početi od internetskih stranica 
važnijih međunarodnih naftnih kompanija, poput one ChevronTexaca: 
www.chevrontexaco.com. 


Publikacije koje vrve podacima o stanju rudarske industrije izradila je 
inicijativa "Mining, Minerals, and Sustainable Development" (Rudarstvo, 
minerali i održivi razvoj). Ta je inicijativa proizašla iz partnerstva koje 
potpomažu važnija rudarska poduzeća. Dvije su od tih publikacija: 
Breaking New Ground: Mining, Minerals and Sustainable Development 
(London: Earthscan, 2002.); Alistair MacDonald, Industry in Iransition: a 
Profile of the North American Mining Sector (Winnipeg: International 
Institute for Sustainable Development, 2002.). Drugi izvori koji obiluju 


podacima publikacije su Mineral Policy Centera iz Washingtona, D. C, 
nedavno — preimenovanog u — Earthworks = (internetska stranica: 
www.mineralpolicy. org). Od knjiga o ekološkim problemima do kojih 
dovodi rudarstvo upućujem na sljedeće: Duane Smith, Mining America: the 
Industry and the Environment, 1800-1980 (Boulder: University Press of 
Colorado, 1993.); Thomas Power, Lost Landscapes and Failed Economies: 
The Search for a Value of Place (Washington, D. C: Island Press, 1996.); 
Jerrold Marcus, ur., Mining Environmental Handbook: Effects of Mining on 
the Environment and American Environmental Controls on Mining 
(London: Imperial College Press, 1997.); Al Gedicks, Resource Rebels: 
Native Challenges to Mining and Oil Corporations (Cambridge, Mass.: 
South End Press, 2001.). Propast rudnika bakra na otoku Bougainville, do 
koje je djelomično došlo i zbog učinaka rudnika na okoliš, opisuje se u 
dvjema knjigama: M. O'Callaghan, Enemies Within: Papua New Guinea, 
Australia, and the Sandline Crisis: The Inside Story (Sydney: Doubleday, 
1999.); Donald Denoon, Getting Under the Skin: The Bougainville Copper 
Agreement and Creation of the Panguna Mine (Melbourne: Melbourne 
University Press, 2000.). 


Informacije o certifikaciji šuma mogu se dobiti na internetskoj 
stranici Forest Stewardship Councils: www.fscus.org. Za usporedbu 
certifikacije koju provodi to vijeće i ostalih programa za certifikaciju šuma, 
vidi: Saskia Ozinga, Behind the Logs: An Environmental and Social 
Assessment of Forest Certification Schemes (Moreton-in-Marsh, UK: Fern, 
2001.). Dvije knjige o povijesti sječe šuma jesu sljedeće: John Perlin, A 
Forest Journey: The Role of Wood in the Development of Civilization (New 
York: Norton, 1989.) i Michael Williams, Deforesting the Earth: From 
Prehistory to Global Crisis (Chicago: University of Chicago Press, 2003.). 


Informacije o certifikaciji ribarskih lovišta mogu se dobiti na 
internetskoj stranici Marine Stewardship Councila: www.msc.org. Howard 
M. Johnson (internetska stranica www.hmj.com) piše seriju članaka pod 
naslovom "Annual Report on the United States Seafood Industry" 
(Jacksonville, Ore.: Howard Johnson, godišnje izdanje). Uzgoj rakova i 
lososa obraduje se u dvama poglavljima knjige Jasona Claya World 
Agriculture and the Environment: A Commodity-by-Commodity Guide to 
Impacts and Practices (Washington, D. C: Island Press, 2004.). O 
prekomjernom izlovu ribe općenito ili točno određenih ribljih vrsta govori 
se u četirima knjigama: Mark Kurlansky, Cod: A biography of the Fish That 


Changed the World (New York: Walker, 1997.); Suzanne Ludicello, 
Michael Weber i Robert Wreland, Fish, Markets, and Fishermen: The 
Economics of Overfishing (Washington, D. C: Island Press, 1999.); David 
Montgomery, King of Fish: The Thousand-Year Run of Salmon (New York: 
Westview, 2003.); Daniel Pauly i Jay Maclean, In a Perfect Ocean 
(Washington, D. C: Island Press, 2003.). Kao primjer članka o 
prekomjernom izlovu navodimo članak Jeremyja Jacksona i sur. "Prelov u 
povijesti i nedavni slom obalnih ekosustava" ("Historical overfishing and 
the recent collapse of coastal ecosystems") (Science, 293:629-638 (2001.)). 
O otkriću da uzgojeni losos sadrži veće koncentracije otrovnih zagađivača 
nego divlji losos izvijestili su Ronald Hits i sur. u članku "Procjena 
organskih kontaminata u uzgojenom lososu u svjetskim uzgajalištima" 
("Global assessment of organic contaminates in farmed salmon") (Science, 
303:226-229; 2004.). 


Odnos velikih tvrtki prema okolišu možemo razumjeti tek kad znamo 
kako se tvrtke moraju ponašati da bi opstale u sve konkurentnijem 
poslovnom svijetu. Tri su naveliko čitane knjige o toj temi: Thomas Peters i 
Robert Waterman, ml., In Search of Excellence: Lessons from America's 
Best-Run Companies (New York: Harper Collins, 1982., pretiskana 2004.); 
Robert Waterman, ml., The Renewal Factor: How the Best Get and Keep 
the Competitive Edge (Toronto: Bantam Books, 1987.) i Robert Waterman, 
ml., Adhocracy: The Power to Change (New York: Norton, 1990.). 


Od knjiga koje govore o tome u kojim okolnostima tvrtke mogu biti 
ekološki konstruktivne, a ne destruktivne izdvajam knjigu Tedda Saundersa 
i Lorette McGovern The Bottom Line of Green Is Black: Strategies for 
Creating Profitable and Environmentally Sound Businesses (San Francisco: 
HarperSanFrancisco, 1993.) i knjigu Jema Bendella, ur., Terms for 
Endearment: Business NGOs and Sustainable Development (Sheffield, UK: 
Greenleaf, 2000.). 

Poglavlje 16 

Od knjiga objavljenih poslije 2001., a daju pregled aktualnih 
ekoloških problema i uvod u obimnu literaturu o toj temi izdvajam: Stuart 
Pimm, The World According to Pimm: a Scientist Audits the Earth (New 
York: McGraw-Hill, 2001.); tri knjige Lestera Browna, Eco-economy: 
Building an Economy for the Earth (New York: Norton, 2001.), Plan B: 
Rescuing a Planet Under Stress and Civilization in Irouble (New York, 


Norton: 2003) i State of the World (New York: Norton, objavljuje se jednom 
godišnje od 1984.); Edward Wilson, The Future of Life (New York: Knopf, 
2002.); Gretchen Daily i Katherine Ellison, The New Economy of Nature: 
Ihe Quest to Make Conservation Profitable (Washington, D. C: Island 
Press, 2002.); David Lorey, ur., Global Environmental Challenges of the 
Twenty-first Century: Resources, Consumption, and Sustainable Solutions 
(Wilmington, Del.: Scholarly Resources, 2003.); Paul Ehrlich i Anne 
Ehrlich, One With Nineveh: Politics, Consumption, and the Human Future 
(Washington, D. C: Island Press, 2004.); James Speth, Red Sky at Morning: 
America and the Crisis of the Global Environment (New Haven: Yale 
University Press, 2004.). 


U Dodatnoj literaturi za Poglavlje 15 naveo sam knjige i članke o 
problemima poput sječe šuma, prekomjernog izlova ribe i nafte. Vaclav 
Smil u knjizi Energy at the Crossroads: Global Perspectives and 
Uncertainties (Cambridge, Mass.: MIT Press, 2003.) daje prikaz ne samo 
proizvodnje nafte, ugljena i plina nego i ostalih oblika energije. O krizi 
biološke raznolikosti i razaranju staništa govori John Terborgh u knjigama 
Where Have All the Birds Gone? (Princeton, N.J.: Princeton University 
Press, 1989.) i Requiem for Nature (Washington, D.C.: Island Press, 1999.); 
David Quammen u knjizi Song of the Dodo (New York: Scribner, 1997.) i 
Marjorie Reaka-Kudla i sur., ur., u knjizi Biodiversity 2: Understanding and 
Protecting Our Biological Resources (Washington, D. C.: Joseph Henry 
Press, 1997.). 


Od novijih radova o uništenju koraljnih grebena upućujemo na 
sljedeće: T. P. Hughes, "Klimatske promjene, čovjekovi učinci na okoliš i 
otpornost koraljnih grebena" ("Climate change, human impacts, and the 
resilience of coral reefs") (Science, 301:929-933 (2003.)); J. M. Pandolfi i 
sur., "Putanje dugotrajnog propadanja ekosustava koraljnih grebena u 
svijetu" ("Global trajectories of the long-term decline of coral reef 
ecosystems") (Science, 301:955-958 (2003.)); i D. R. Bellwood i sur, 
"Suočavanje s teškim stanjem koraljnih grebena" ("Confronting the coral 
reef crisis") (Nature 429:827-833 (2004.)). 


Od knjiga o problemima s tlom ističemo klasik Vernona Gilla Cartera 
i Toma Dalea Topsoil and Civilization, revidirano izd. (Norman: University 
of Oklahoma Press, 1974.) i knjigu Keitha Wiebea, ur., Land Quality, 
Agricultural Productivity, and Food Security: Biophysical Processes and 
Economic Choices at Local, Regional, and Global Levels (Cheltenham, 


UK: Edward Elgar, 2003.). Drukčiji pogled na probleme s tlom nude David 
Pimentel i sur. u članku "Ekološki i gospodarski troškovi erozije tla i koristi 
od očuvanja tla" ("Environmental and economic costs of soil erosion and 
conservation benefits") (Science, 267:1117-1123 (1995.)), Stanley Trimble i 
Pierre Crosson u članku "Stope erozije tla u Sjedinjenim Državama - mit i 
stvarnost" ("U.S. soil erosion rates - myth and reality") (Science 289:248- 
250 (2000.)) i temat s osam članaka različitih autora objavljen u časopisu 
Science 304:1613-1637 (2004.)). 


Za probleme vezane uz svjetske zalihe vode, vidi izvještaje Petera 
Gleicka koji se objavljuju svake dvije godine: npr., Peter _Gleick, The 
World's Water, 1998-1999: The Biennial Report on Freshwater Resources 
(Washington, D.C.: Island Press, 2000.). Vernon Scarborough u knjizi The 
Flow of Power: Ancient Water Systems and Landscapes (Santa Fe: School 
of American Research, 2003.) uspoređuje rješenja za probleme s vodom u 
starim društvima diljem svijeta. 


Fragment sunčeve energije koji iskorištavaju biljke za fotosintezu (što 
je nazvano "čistom primarnom proizvodnjom") izračunali su za sve krajeve 
svijeta Peter Vitousek i sur. u članku "Dominacija ljudi nad ekosustavima 
Zemlje" ("Human domination of Earth's ecosystems") (Science, 277:494- 
499 (1997.)), a ažurirali i po regijama podijelili Mark Imhoff i sur. u članku 
"Obrasci čovjekove potrošnje čiste primarne proizvodnje u svijetu" 
("Global patterns in human consumption of net primary production") 
(Nature, 429:870-873 (2004.)). 

Učinke otrovnih kemikalija na živa biča, među njima i ljude, 
rezimiraju Theo Colborn, Dianne Dumanoski i John Peterson Myers u 
knjizi Our Stolen Future (New York: Plume, 1997.). Specifičan primjer 
visokih gospodarskih troškova učinaka otrova i drugih štetnih tvari na cijeli 
ekosustav izvještaj je o Chesapeake Bayu: Tom Horton i William 
Eichbaum, Turning the Tide: Saving the Chesapeake Bay (Washington, D. 
C: Island Press, 1991.). 


Od knjiga koje nude dobre prikaze globalnog zagrijavanja i 
klimatskih promjena upučujem na sljedeće: Steven Schneider, Laboratory 
Earth: The Planetary Gamble We Can't Afford to Lose (New York: Basic 
Books, 1997.); Michael Glantz, Currents of Change: Impacts of EI Nino 
and La Nina on Climate and Society, 2. izd. (Cambridge: Cambridge 


University Press, 2001.); i Spencer Weart, The Discovery of Global 
Warming (Cambridge, Mass.: Harvard University Press, 2003.). 


Tri su klasika obimne literature o ljudskoj populaciji Paul Ehrlich, 
The Population Bomb (New York: Ballantine Books, 1968.); Paul Ehrlich i 
Anne Ehrlich, The Population Explosion (New York: Simon and Schuster, 
1990.) Joel Cohen, How Many People Can the Earth Support? (New York: 
Norton, 1995.). 


Kako biste moju ocjenu ekoloških i populacijskih problema mojega 
grada, Los Angelesa, sagledali u širem kontekstu, upućujem na 
odgovarajući pokušaj za cijele Sjedinjene Države, u obliku knjige: The 
Heinz Center, The State of the Nation's Ecosystems: Measuring the Lands, 
Waters, and Living Resources of the United States (New York: Cambridge 
University Press, 2002.). 


Izjave u kojima se brige ekologa odbacuju kao neutemeljene, a koje ja 
navodim kao iskaze od jedne, najviše dvije rečenice, možete u cijelosti 
pročitati u knjizi Bjoma Lomborga The Skeptical_Environmentalist 
(Cambridge: Cambridge University Press, 2001.). Za opširnije odgovore na 
ta protustajališta, vidi: Paul Ehrlich i Anne Ehrlich, Betrayal of Science and 
Reason (Washington, D. C: Island Press, 1996.). Studija Rimskog kluba o 
kojoj sam govorio u tom dijelu mog poglavlja knjiga je Donelle Meadows i 
sur. The Limits to Growth (New York: Universe Books, 1972.) koju su 
ažurirali Donella Meadows, Jorgen Randers i Dennis Meadows, The Limits 
to Growth: The 30-Year Update (White River Junction, Vt.: Chelsea Green, 
2004.) O tome kako ocijeniti ima li premalo ili previše lažnih uzbuna, vidi: 
S. W. Pacala i sur., "Lažna uzbuna oko ekoloških lažnih uzbuna" ("False 
alarm over environmental false alarms") (Science, 301:1187-188 (2003.)). 


Za upoznavanje s literaturom o vezama između ekoloških i 
populacijskih problema, s jedne, i političke nestabilnosti, s druge strane, 
upućujem na sljedeće izvore: internetska stranica Population Action 
International: —www.populationaction.org; Richard — Cincotta, — Robert 
Engelman i Daniele Anastasion, The Security Demographic: Population 
and Civil Conflict after the Cold War (Washington, D. C: Population Action 
International, 2004.); godišnjak The Environmental Change and Security 
Project Report, koji objavljuje Woodrow Wilson Center (internetska 
stranica www.wilson.org/ecsp); Thomas Homer-Dixon, "Oskudan okoliš i 


nasilan sukob: dokazi iz slučajeva" ("Environmental scarcities and violent 
conflict: evidence from cases") (International Security, 19:5-40 (1994.). 

Na kraju, čitaoci koje zanima koje je još smeće, osim nekoliko 
desetaka boca viskija Suntory, more nanijelo na žala udaljenih atola Oeno i 
Ducie u jugoistočnom dijelu Tihog oceana, neka prouče tri tablice u članku 
T. G. Bentona "Od brodolomaca do odbačenih stvari: ostaci koje je more 
nanijelo na Pitcairnske otoke" ("From castaways to throwaways: marine 
litter in the Pitcairn Islands") (Biological Journal of the Linnean Society, 
56:415:422 (1995.)). 


Koko 


O svih 12 glavnih skupina ekoloških problema koje sam ukratko 
izložio na početku Poglavlja 16 već su napisane mnoge izvrsne knjige u 
kojima se govori kako bi ih vlade i organizacije mogle riješiti. Ali i dalje 
ostaje pitanje koje si postavljaju mnogi ljudi: što mogu učiniti ja, kao 
pojedinac, a moglo bi promijeniti situaciju? Ako ste bogati, jasno je da 
možete učiniti mnogo: na primjer, Bili i Melinda Gates odlučili su dati 
milijarde dolara za rješavanje hitnih problema javnoga zdravstva širom 
svijeta. Ako ste na vlasti, možete taj položaj iskoristiti za ostvarenje 
političkog programa: na primjer, američki predsjednik George W. Bush i 
predsjednik Dominikanske Republike Joaquin Balaguer sa svojeg su 
položaja na odlučujući, premda različit, način utjecali na ekološke 
platforme svojih zemalja. No golema većina nas koji nismo ni bogati ni 
moćni obično se osjeća bespomoćno i beznadno pred pregolemom moći 
vlada i korporacija. Može li nemoćni pojedinac, koji nije ni generalni 
direktor ni politički voda, ikako promijeniti situaciju? 

Istina, postoji pet-šest načina djelovanja koji često poluče uspjeh. 
Međutim, treba odmah reći da pojedinac ne treba očekivati da će situaciju 
promijeniti jednim jedinim djelom pa niti nizom djela koja će izvršiti u tri 
tjedna. Naprotiv, želite li mijenjati situaciju, spremite se na dosljedno i 
doživotno djelovanje. 

U demokraciji, najjednostavniji i najjeftiniji način djelovanja jest 
glasovanje. Na nekim izborima, na kojima se suprotstavljaju kandidati s 
vrlo različitim ekološkim programima, o pobjedniku često odlučuje mali 
broj glasova. Primjer toga su američki predsjednički izbori 2000. godine, za 
čiji je rezultat presudno bilo nekoliko stotina glasova u saveznoj državi 
Floridi. Nemojte samo glasovati, pronađite adrese svojih izabranih 


predstavnika pa svakog mjeseca odvojite malo vremena i iznesite im 
stajališta o određenim aktualnim ekološkim pitanjima. Ako se glasači ne 
javljaju predstavnicima, oni će zaključiti da birače ne zanima okoliš. 

Zatim, možete razmisliti o tome što ćete kao potrošač kupovati, a što 
nećete. Cilj je velikih tvrtki da zarade novac. One će vjerojatno povući 
proizvode koje javnost ne kupuje te proizvesti ili propagirati proizvode koje 
javnost kupuje. Sve više drvnih poduzeća usvaja održive metode uzgoja i 
sječe jer potražnja potrošača za drvnim proizvodima s certifikatom Forest 
Stewardship Councila nadmašuje ponudu. Dakako, najlakše je utjecati na 
tvrtke u svojoj zemlji, ali u današnjem globaliziranom svijetu potrošač 
može sve više utjecati i na inozemne tvrtke i političare. Glavni je primjer 
slom vlade bijele većine i politike aparthejda u Južnoj Africi između 1989. i 
1994., koji je nastupio zato što su pojedinačni inozemni potrošači i ulagači 
gospodarski bojkotirali Južnu Afriku na što su, pak, inozemne korporacije, 
javni mirovinski fondovi i vlade reagirali dotad nezabilježenim gašenjem 
svojih južnoafričkih podružnica. Nekoliko puta sam u 80-ima bio u Južnoj 
Africi i ta mi se država činila tako neopozivo privržena aparthejdu da sam 
bio uvjeren da ta politika neće pokleknuti, a pokleknula je. 

Osim kupovanjem ili nekupovanjem proizvoda, potrošači mogu 
utjecati na politiku velikih tvrtki i tako što će privući pozornost javnosti na 
metode rada i proizvode neke tvrtke. Jedan su skup primjera kampanje 
protiv okrutnosti nad životinjama, zbog kojih su se vodeće modne kuće, 
poput Bila Blassa, Calvina Kleina i Olega Cassinija, javno odrekle upotrebe 
krzna. Drugi primjer odnosi se na aktiviste koji su, uz ostale, uvjerili 
najveću svjetsku tvrtku za drvne proizvode, Home Depot, da prestane 
dobavljati drvo iz ugroženih šumskih područja i da prednost proizvodima iz 
atestiranih šuma. Promjena politike Home Depota uvelike me iznenadila: 
pretpostavljao sam da potrošački aktivisti neće imati ni najmanje šanse u 
srazu s tako moćnom tvrtkom. 


Potrošački aktivisti većinom nastoje osramotiti tvrtke zbog onoga 
lošega što čine, a ta jednostranost nije neka sreća jer su zbog nje ekolozi na 
glasu kao monotone cvilidrete koje deprimiraju ljude, dosadnjakovići koji 
sve vide crno. Potrošački aktivisti mogli bi utjecati na poduzeća i 
pokretanjem inicijative u kojoj će hvaliti one čije im se postupanje sviđa. U 
Poglavlju 15 spomenuo sam korporacije koje doista rade ono što traže 
ekološki nastrojeni potrošači, ali te su tvrtke mnogo manje hvalili za ono 
dobro nego što su ih krivili za loša djela. Većina nas poznaje Ezopovu 


basnu o tome kako su se vjetar i sunce natjecali da uvjere čovjeka da skine 
kaput: vjetar je jako zapuhao i nije uspio, sunce je jače zasjalo i uspjelo. 
Potrošači bi se mogli više koristiti poukom te basne jer korporacije koje 
usvajaju ekološku politiku znaju da im se vjerojatno neće vjerovati ako 
budu same hvalile svoju politiku pred ciničnom javnošću; tvrtke trebaju 
vanjsku pomoć da im se prizna trud. Među mnogim velikim tvrtkama koje 
su u posljednje vrijeme imale koristi od povoljnih komentara javnosti jesu 
Chevron-Texaco i Boise Cascade, koje hvale zbog ekološkog upravljanja 
naftnim poljem u Kutubu odnosno zbog odluke da se postupno iz prodaje 
povuku proizvodi koji potječu iz šuma kojima se ne gospodari na održiv 
način. Osim toga što oštro kritiziraju "deset prljavih", aktivisti bi, također, 
mogli hvaliti "deset izvrsnih". 

Potrošači koji žele utjecati na velike tvrtke tako što će kupovati ili 
neće kupovati njihove proizvode ili tako što će ih izvrgnuti sramoti ili 
pohvaliti, moraju se potruditi i naučiti koje su karike u poslovnom lancu 
najosjetljivije na utjecaj javnosti i, još k tome, koje karike najjače utječu na 
ostale karike. Tvrtke koje prodaju izravno potrošaču ili one čiji se brendovi 
prodaju potrošaču mnogo su osjetljivije od tvrtki koje prodaju samo drugim 
tvrtkama i čiji proizvodi dolaze do javnosti bez oznake o porijeklu. 
Maloprodajna poduzeća koja samostalno ili kao dio većeg konzorcija 
kupaca kupuju velik dio ili cijelu proizvodnju nekog proizvodnog poduzeća 
mogu mnogo više utjecati na tog proizvođača nego neki pojedinac. U 
Poglavlju 15 spomenuo sam nekoliko takvih primjera, a možemo im dodati 
i mnoge druge. 

Na primjer, ako ste zadovoljni time kako neka velika međunarodna 
naftna kompanija upravlja naftnim poljima, onda je logično da kupujete na 
benzinskim crpkama te kompanije i hvalite je, a ako niste, da je bojkotirate 
ili kritizirate. Ako vam se sviđaju australske metode vađenja tirana, a ne 
sviđaju vam se metode vađenja zlata na otoku Lihir, ne gubite vrijeme na 
maštanje da biste sami mogli ikako utjecati na ta rudarska poduzeća; radije 
usmjerite pozornost na DuPont, Tiffany i Wal-Mart, glavne maloprodajne 
lance za prodaju boja na bazi titana odnosno zlatnog nakita. Ne hvalite niti 
ne kudite drvna poduzeća čijim maloprodajnim proizvodima ne možete 
smjesta odrediti porijeklo; prepustite radije Home Depotu, Lowe'su, B and 
Qu i ostalim maloprodajnim gigantima da utječu na drvna poduzeća. 
Jednako tako, maloprodajni lanci ribe, rakova i školjaka poput Unilevera 
(kroz različite brendove) i Whole Foodsa oni su kojima je stalo da ribe i 


školjke kupujete kod njih; oni mogu utjecati na samu ribarsku industriju, vi 
ne možete. Wal-Mart je najveći svjetski maloprodajni lanac živežnih 
namirnica; on i ostali takvi maloprodajni lanci zapravo mogu diktirati 
poljoprivrednicima kakvim će se poljoprivrednim metodama služiti; vi to ne 
možete, ali ipak imate moć nad Wal-Martom. Želite li znati na koji dio 
poslovnog lanca, kao potrošač, imate utjecaja, sada postoje organizacije kao 
što su Mineral Policy Center/Earthworks, Forest Stewardship Council i 
Marine Stewardship Council kod kojih možete naći odgovor za mnoge 
poslovne sektore. (Njihove internetske adrese naći ćete u Dodatnoj literaturi 
za Poglavlje 15.) 


Naravno, kao pojedinačni glasač ili potrošač nećete preokrenuti 
izborni rezultat ni impresionirati Wal-Mart. Međutim, pojedinac može svoju 
moć umnožiti tako što će razgovarati s drugim ljudima, koji su također 
glasači i kupci. Za početak, možete razgovarati s roditeljima, djecom i 
prijateljima. Moć pojedinca bila je značajan čimbenik u odluci 
međunarodnih naftnih kompanija da s politike ravnodušnosti prema okolišu 
prijeđu na usvajanje strogih mjera zaštite okoliša. Previše dragocjenih 
radnika žalilo se ili mijenjalo posao zato što su se pred prijateljima, 
usputnim poznanicima, vlastitom djecom i bračnim drugovima sramili 
radnih metoda svojih poslodavaca. Većina generalnih direktora, pa i Bili 
Gates, imaju djecu i ženu ili muža i znam da su mnogi promijenili ekološku 
politiku tvrtke zbog pritiska djece, žena ili muževa, na koje su pak utjecali 
prijatelji. Premda rijetko tko od nas osobno poznaje Billa Gatesa ili Georgea 
Busha, iznenađujuće nas velik broj otkriva da među školskim drugovima 
svoje djece ili vlastitim prijateljima ima mnogo djece, prijatelja i rođaka 
utjecajnih ljudi, koji bi mogli biti osjetljivi na mišljenje svoje djece, 
prijatelja i rođaka. Primjer je predsjednik Joaquin Balaguer, koji je možda i 
zbog pritiska svojih sestara počeo još više brinuti za okoliš u 
Dominikanskoj Republici. O rezultatu američkih predsjedničkih izbora 
2000. zapravo je odlučio jedan jedini glas - odlukom Vrhovnog suda od 5 
naprema 4 glasa odbijeno je ponovno prebrojavanje glasova na Floridi - ali 
svih devetoro sudaca Vrhovnog suda ima djecu, žene ili muževe, rođake ili 
prijatelje uz čiju pomoć su oblikovali svoje stajalište. 

Oni među nama koji su vjernici mogu dodatno umnožiti moć tako što 
će zadobiti potporu u svojoj crkvi, sinagogi, džamiji. Upravo je Crkva bila 
na čelu pokreta za građanska prava, a i neki vjerski vođe vrlo otvoreno 
govore o okolišu, no dosad ih nije bilo mnogo. Ipak, u stvaranju vjerničke 


podrške krije se velik potencijal jer ljudi radije slijede ono što im kažu 
vjerski vođe nego sugestije povjesničara i znanstvenika, a i zato što postoje 
jaki vjerski razlozi da okoliš shvatimo ozbiljno. Pripadnici pastve mogu 
podsjetiti braću i sestre i svoje vođe (svećenike, pastore, rabine) na svetost 
stvorenog poretka, na biblijske metafore o očuvanju Prirode plodnom i 
rodnom i na implikacije ideje upravljanja onime što nam je povjereno, ideje 
koju priznaju sve religije. 

Pojedinac koji želi imati izravnu korist od svojeg djelovanja može 
razmisliti o tome da vrijeme i trud uloži u poboljšanje okoliša u kojem živi. 
Meni najbliži primjer onaj je koji poznam iz prve ruke, iz doline Bitterroot 
u Montani gdje moja obitelj ljetuje, a to je Teller Wildlife Refuge, mala 
privatna neprofitna organizacija posvećena očuvanju i obnovi staništa duž 
rijeke Bitterroot. Premda je osnivač organizacije, Otto Teller, bio bogat, 
njegovi prijatelji koji su ga senzibilizirali za ekološke probleme nisu bili 
bogataši, niti je to većina ljudi koji danas dobrovoljno pomažu Teller 
Refuge. Zahvaljujući tom zalaganju, oni (zapravo svi koji žive u dolini 
Bitterroot ili je posjećuju) mogu i dalje uživati u veličanstvenoj prirodi i 
dobrom ribolovu, što bi im, inače, dosad onemogućila građevinska ulaganja 
na zemlji. Takve primjere možemo nizati unedogled: gotovo svako mjesto 
ima skupinu susjeda ili građansku inicijativu, udruženje zemljoposjednika 
ili druge slične organizacije. 

Osim što vam život postane ljepši, rad na poboljšanju vlastitog 
okoliša donosi vam još jednu korist. Takvim radom dajete i primjer 
drugima, kako u svojoj zemlji tako i u inozemstvu. Lokalne ekološke 
organizacije često međusobno kontaktiraju, razmjenjuju ideje i crpe 
nadahnuće. Kad sam zakazivao razgovore sa stanovnicima Montane, 
suradnicima organizacija Teller Wildlife Refuge i Blackfoot Initiative, često 
se događalo da nisu mogli sa mnom razgovarati jer su morali na put kako bi 
prenijeli iskustva drugim takvim lokalnim inicijativama u Montani i 
susjednim državama. Osim toga, kad Amerikanci kažu Kinezima ili ljudima 
u drugim zemljama što bi Kinezi (po mišljenju Amerikanaca) trebali činiti 
na dobrobit samima sebi i ostalome svijetu, naša poruka obično nailazi na 
nerazumijevanje zbog naših vlastitih, dobro poznatih ekoloških nedjela. 
Uspješnije bismo uvjerili ljude u inozemstvu da usvoje ekološku politiku 
dobru za ostalo čovječanstvo (pa i za nas) kad bi nas same doživljavali kao 
one koji i inače provode takvu politiku. 


Naposljetku, svi vi koji imate neku ušteđevinu možete umnožiti svoj 
utjecaj tako što ćete dati donaciju organizaciji koja se zalaže za istu politiku 
kao i vi. Postoji širok spektar organizacija među kojima će svatko pronaći 
nešto za sebe: Ducks Unlimited za one koje zanimaju patke, Trout 
Unlimited za one koje zanima ribolov, Zero Population Growth za one koje 
zanimaju populacijski problemi, Seacology za one koje zanimaju otoci i 
tome slično. Sve takve ekološke organizacije rade s malim proračunima, a 
mnoge i uz što manje troškova, tako da mali dodatni iznosi uvelike 
mijenjaju situaciju, što vrijedi čak i za najveće i najbogatije ekološke 
organizacije. Na primjer, World Wildlife Fund (Svjetski fond za biljni i 
životinjski svijet) jedna je od triju najvećih i najbolje financiranih ekoloških 
organizacija, s podružnicama po cijelom svijetu, a djeluje u više zemalja 
nego ijedna druga organizacija. Godišnji proračun najveće podružnice 
Fonda, američkog ogranka, u prosjeku iznosi stotinjak milijuna dolara, što 
zvuči kao mnogo novca - dok ne shvatimo da tim novcem treba financirati 
programe u najmanje 100 zemalja i obuhvatiti sve biljne i životinjske vrste i 
sva morska i kopnena staništa. Tim proračunom treba pokriti ne samo 
megaprojekte (poput projekta kojim se planira utrostručiti površina 
zaštićenih staništa u porječju Amazone, koji vrijedi 400 milijuna dolara i 
traje 10 godina) nego i mnoštvo malih projekata posvećenih pojedinačnim 
vrstama. Kako ne biste mislili da vaša mala donacija ne znači ništa tako 
velikoj organizaciji, sjetite se da je dar od tek nekoliko stotina dolara 
dovoljan za plaču uvježbanog čuvara parka koji, opremljen uređajem za 
globalno pozicioniranje, nadgleda populaciju primata u porječju Konga, a 
bez kojeg inače ne bismo znali u kojoj je mjeri ta populacija očuvana. 
Znajte i da neke ekološke organizacije imaju velik utjecaj i pomoću 
privatnih donacija privlače dodatna sredstva od Svjetske banke, vlada i 
agencija za pomoć, na osnovi dolara-za-dolar. Na primjer, projekt Svjetskog 
fonda za biljni i životinjski svijet u porječju Amazone financira se od 
vlastitog budžeta i dodatnih sredstava u omjeru 1 prema 6, tako da 
zahvaljujući vašoj donaciji od 300 dolara, u projekt na kraju ude još gotovo 
2000 dolara. 


Iznose sredstava za Fond spominjem, dakako, samo zato što sam s 
proračunom te organizacije slučajno najbolje upoznat, a ne zato da bih je 
preporučio ispred mnogih drugih, podjednako vrijednih ekoloških 
organizacija s drukčijim ciljevima. Primjere toga kako pojedinci svojim 
trudom mijenjaju stvari možemo nizati unedogled. 

* globalna povezanost 

* gospodarski rast 

* hrana 

* iseljavanje iz 

* karta 

* klimatske promjene 

* kontrola rasta stanovništva 

* Kulturna revolucija 

* kulturne vrednote 

* nestanak šuma 

* Olimpijske igre 

* pašnjaci 

* političko jedinstvo 

* poljoprivreda 

* potčinjavanje prirode 

* program "Od žita do zelenila" 

* projekti preusmjeravanja voda 
* promjena ekološkog razmišljanja 
* raznolikost vrsta 

* razvojni projekti 

* stanovništvo 

* strana ulaganja 

* trgovina 

* učinak na okoliš po stanovniku 
* upravljanje odozgo prema dolje 
* Veliki skok 

* vlasništvo nad zemljom 

* vojskovođe 

* zapadna Kina razvoj 

* zdravstveni problemi 

King Sarah 

Kirch Patrick 

klimatske promjene 

* globalno zagrijavanje 

* i šumski požari 

* razina vode 

* u globalnom zagrijavanju 

* u studijama godova na drveću 
klorofluorougljici. Vidi CFC štetni učinci 
Kmersko carstvo pad 

kojim otad upravlja jedan od preostalih 
partnera 

Kolumbo Kristofor 
komparativne studije 
Konferencija Ujedinjenih naroda o 


čovjekovu okolišu 
kontrola rasta stanovništva 
koraljni grebeni 

korovi 

korporacije 

* drvna industrija 

* dugoročno planiranje 

* financijski motiv 

* iskorištavanje resursa 

* javno mnijenje 

* kemijska industrija 

* naftna industrija 

* neekološka reputacija 

* odgovornost dioničarima 
* ribarstvo 

* rudarstvo 

* veliki zagađivači 

* zakoni i propisi 

košnja tratine 

kršćanstvo njegova isključivost 
Kuba 

* kubanska raketna kriza 
kult Nebeska vrata 
Kupnja Louisiane 

Kutubu naftno polje 
kvaliteta zraka 

L 

Laible Rick 

Landa Diego de biskup 
Lapita narod 

Laxness Halldor 

ledena doba 

ledenjaci povlačenje 
LEED (Predvodništvo u energetskom i 
ekološkom projektiranju) 
Lenjingrad opsada 
Lewis-Clarkova ekspedicija 
Lihir otok i rudnik zlata 
Lindbergh Land 
Lindisfarne otok 

Los Angeles 

lov 

* i encefalopatija jelena 

* i izumiranje 

* prelov 

Love Canal lokalitet 

M 

Maclean Norman 
Magellan Ferdinand 
Maginotova linija 


Maje 

* cenotes ponikve 

* Chichenltza 

* Copan 

* europsko osvajanje 

* gospodarenje vodom 
* karta 

* klasični period 

* klima 

* kruženje moći 

* Majapan 

* Mezoamerička kultura 
* nestanak šuma 

* poljoprivreda 

* pouke 

* prehrana 

* ratovi 

* slom drušva 

* složeno društvo 

* stanovništvo 

* suše 

* Tikal 

* Veliki ciklus kalendar 
* zapisi 

Makatea otok 

Malezija nestanak šuma 
malo ledeno doba 
Malthus Thomas 
maltuzijanski problemi 
Mangaia otok 
Mangareva 

* čovjekov učinak na okoliš 
* društveni ustroj 

* i Uskršnji otok 

* jezik 

* kamene građevine 

* naseljavanje 

* nastanjivost 

* slom 

* trgovina 

* životni standard 
Maori Novi Zeland 
Marquises otoci 

* društveni ustroj 

* i pučinski otoci 

* jezik 

* kamene građevine 
McDonald's Corporation 
McGovern Thomas 
Mcintosh Bill 


McVeigh Timothy 

metan 

Mezoamerika 

Mezopotamija 

mikenska Grčka 

Miller Chris 

Milltown brana 

Mimbres društvo 

minojska Kreta slom 

MMSD (Vađenje minerala i održivi razvoj) 
Močika civilizacija; slom 
Montana 

* autohtone i alohtone vrste 

* autorova priča 

* Cookova priča 

* ekološki problemi 

* Falkowa priča 

* gospodarska povijest 

* Huls farma. Vidi Huls farma 
* idealni slučaj za analizu kao 
* karta 

* klima 

* kvaliteta života 

* Laibleova priča 

* lov 

* milicija 

* pet točaka ilustracija 

* Pigmanova priča 

* polarizacija 

* poljoprivreda 

* porezi 

* protuvladina stajališta 

* ribolov 

* rudarstvo 

* stanovništvo 

* škole 

* šume 

*tlo 

* upravljanje odozdo prema gore 
* voda 

Montana Land Reliance 
morski narodi invazija 
motorna vozila 

MSC (Viječe za nadzor nad morskim 
lovištima) 

Mulloy William 
Murray/Darling riječni sustav 
N 

Nacionalni park ledenjaka 
naftna industrija 


* dugoročno planiranje 

* ijavno mnijenje 

* Kutubu naftno polje. Vidi Kutubu naftno polje 
* nesreće 

* Point Arguello naftno polje 

* Salawati na otoku 

* tankeri s dvostrukom oplatom 

* tehnologija 

* zakoni i propisi 

* zemni plin 

najproblematičnije točke modernog svijeta (karta) 
Nature Conservancy The 

Navajo pleme 

navodnjavanje 

* i salinizacija 

* kap po kap nasuprot raštrkanog 

* prava na vodu 

* preusmjeravanje tokova rijeka 

* strategije naroda Anasazi nestanak šuma 
* čista sječa 

* društvena dozvola za iskorištavanje šuma 
* dugoročno razmišljanje 

* ierozija 

* i poljoprivreda 

* i prava na zakup šumskog zemljišta 
* i suša 

* izvoz u druge zemlje 

* komparativne studije 

* na jugozapadu SAD-a 

* na majanskim nalazištima 

* na norveškom Grenlandu 

* na Novoj Gvineji 

* na Uskršnjem otoku 

* posljedice za društvo 

* u Austaliji 

* u Japanu 

*uKini 

* u Montani 

* vladini zakoni 

Nettles Bill 

Nevada rudnici zlata 

Newfoundland 

nezavisnost 

"nizozemska" bolest brijesta 
Nizozemska polderi 

Nordrseta lovište u 

Norfolk otok 

Norveška. Vidi Skandinavija 

Nova Gvineja 

* i australska kopnena masa 


* i El Nino 

* kultiviranje biljaka 

* Kutubu naftno polje. Vidi Kutubu naftno polje 
* naseljavanje 

* nestanak šuma 

* poljoprivreda 

* porast broja stanovnika 

* rudarstvo 

* silvikultura 

* simptomatićnost vrsta 

* upravljanje odozdo prema gore 
* vlast 

* vulkanski pepeo 

* zalihe drveta 

Nygaard Georg 

(0) 


obrazovanje 

odlučivanje. Vidi grupno odlučivanje 
Ogowila tefra 

OKkTedi rudnik bakra 
Olaffson Thorstein 

Olaf I. norveški kralj 

Olav Tihi norveški kralj 
Olmeci 

Opći zakon o rudarstvu 
O'Reilly David 

Orkney otočje 

Orliac Catherine 

otrovne kemikalije 

otrovni otpad u rudarstvu 
ovce 

* i proizvodnja vune 

* i šumski požari 

* pretjerana ispaša 

ozonski omotač uništenje 
"Ozymandias" Shelley 

P 

Packard zaklada 
palinologija (analiza peludi) 
Panguna rudnik bakra 

Pa Nukumara 

Papua Nova Gvineja. Vidi Nova Gvineja 
PCB 

pčele kao oprašivači 

Peary Robert 

Pegasus Gold Inc. 
Pennsylvania šume 

Perez Rancier Juan Bautista 
Perry Matthew 

Pertamina. Vidi Indonezija: Pertamina naftno polje 


pesticidi 

Peters Thomas 

Phelps-Dodge Corporation 
Pigman Chip 

Pikti 

Piper Alpha naftna platforma 
Pitcairn otok 

* čovjekov učinak 

* evakuacija 

* i Uskršnji otok 

* izoliranost 

* kamene građevine 

* karta 

* naseljavanje 

* preživjeli s Bountyja 

* slom 

* stanovništvo 

* trgovinski partneri 

plan za rijeku Ord Australija 
Platteau Jean-Philippe 

plodni polumjesec 

Plum Creek Timber Company 
Point Arguello naftno polje 
polderi 

polemika o čistoj sječi (Montana) 
Polinezija. Vidi i pojedine otoke 
* biljke 

* čovjekov učinak 

* društvene podjele 

* jugoistok jugoistočna Polinezija Vidi Polinezija jugoistočna 
* kamene građevine 

* lončarija u stilu Lapita 

* ljuljajuća čeljust 

* međuotočna putovanja 

* naseljavanje 

* preci 

* prehrana 

* širenje naseljavanja 

* užad 

Polinezija jugoistočna 

* čovjekov učinak 

* Henderson 

* Mangareva 

* međuotočna trgovina 

* metafora 

* nastanjivost 

* Pitcairn 

* slom 

politički najproblematičnije točke svijeta 
poljoprivreda Vidi i druge srodne pojmove 


* ekonomika 

* fleksibilna proizvodnja 

* i kamene stelje 

* i klima 

* i korovi 

* i maltuzijanski problemi 

* i nestašica hrane 

* i porast broja stanovnika 
* i primitivna ekstenzivna poljoprivreda 
tropskih krajeva (swidden poljoprivreda ili "krčenje i paljenje") 
* i salinizacija 

* i staklenički plinovi 

* i suša 

*itlo. Vidi tlo 

* i uništenje šuma 

* kompostiranje 

* navodnjavanje. Vidi navodnjavanje 
* plodored 

* u raslojenim društvima 

* zemlja na ugaru 

potrošači utjecaj 

Powell Steve 

prašume 

prekomjerna ispaša 

prelov 

"Prijedlog " referendum 
Kalifornija 

Procter and Gamble 
propali troškovi učinak 
Prunier Gerard 

Pueblo Indijanci 

R 

racionalno ponašanje 
Rainforest Action Network 
rasizam 

raspodjela hrane 

rast broja stanovnika 

* autokatalitički 

* i maltuzijanski problemi 
* i raspoloživi resursi 

* i složenost društva ratovi 
* kanibalizam 

* lažna analogija 

Redford Robert 

religijske vrednote 

Rennell otok 

ribogojilišta. Vidi ribolov: i ribogojilišta 
ribolov 

* dinamit i cijanid ribolov s 
* i alohtone vrste (strane) 


* i bogatstvo bjelančevina 

* i certificiranje 

* i izumrle vrste 

* i kvaliteta vode 

* i morska staništa 

* i nadzorni lanac 

* i problemi u gospodarenju 
* iribogojilišta 

* i rudarstvo 

* i štetne subvencije 

* i tragedija zajedničkog dobra 
* i vrtičavost 

* i zdravlje ribljeg fonda 

* kočarenjem 

* Marine Stewardship Council (MSC) 
* na Grenlandu 

* održivost 

* prelov 

* prilov 

* u Australiji 

* u Japanu 

* u Kaliforniji 

* u Montani 

Rimski klub 

Rimsko carstvo pad 

Rio Tinto rudnici 
Roggeveen Jacob 

Rolett Barry 

Royal Dutch Shell Oil Company 
Ruanda 

* ekološki problemi 

* genocid 

* gospodarska kriza 

* građanski ratovi 

* Kanama općina 

* nasilje i zločin 

* nejednakost 

* nestanak šuma i erozija 

* poljoprivreda 

* slom 

* slučajevi gladi 

* sporovi oko zemlje 

* stanovništvo 

* Twa narod rudarstvo 

* boraks 

* cijanizacija zlata 

* društvena dozvola za rad 
* gospodarski čimbenici 

* i kvaliteta vode 

* industrija ugljena jalovina 


* kameni otpad 

* osiguravajuće obveznice "otkrivka" 
* problemi naslijeđa 

* proglašavanje stečaja 

* sanacija rudnika 

* stajališta javnosti 

* titan 

* toksični otpad 

* u Australiji 

* u Coloradu 

* u Japanu 

* u Montani. Vidi Montana: rudarstvo 
* u Novoj Gvineji 

* vađenje metala 

* vađenje platine i paladija 

* zakoni i propisi 

Rusija stanovništvo 

ruševine njihova romantika 

S 

SAD jugozapad 

* Anasazi 

* "aroj" presijecanje 

* gospodarenje vodom 

* kanibalizam 

* kulture u nestajanju 

* nestanak šuma 

* poljoprivreda 

* prapovijesna proučavanja 

* prvi ljudi 

* regionalna integracija 

* stanovanje 

* suha klima 

* upravljanje odozdo prema gore Salamunski otoci 
* Britanska kolonijalna vlast 

* ilegalna sječa stabala 

* slom 

Salawati otok 

Šalim Emil 

salinizacija 

* i desalinizacija 

* i klimatske promjene 

* i kvaliteta vode 

* i poljoprivreda 

* kod navodnjavanja 

* kod obrađivanja suhe zemlje 
* procesi 

San Nicolas otok 

Santa Barbara kanal izljev nafte 
Schwab Charles 

sebičnost 


Selling Olof 

Shetlandski otoci 
silvikultura 

* u Australiji 

* u Japanu 

* u Novoj Gvineji 

Simon Julian 

siromaštvo 

Sjeverno more nafta i plin 
Skandinavija 

* crna smrt (kuga) 

* gorivo 

* navigacija 

* pisani prikazi 

* poljoprivreda 

* porast broja stanovnika 
* prirodne prednosti 

* tresetno željezo 

* trgovina 

* ujedinjenje 

* Vikinzi. Vidi Vikinzi 

* vjera 

slana ocjedina 

slom 

* komparativna metoda 

* propalih nasuprot sadašnjih 
društava 

* složenih društava 

* u okviru od pet točaka 

* upotreba izraza 
SmartWood 

Smyrill John Arnasson 
Sokkason Einar 

Somalija slom 

Sovjetski Savez slom 
Srednjoatlanski greben 
srednjovjekovno toplo razdoblje 
staklenički plinovi 
Stamfordski most bitka 
Steadman David 
Stephens John 

Stevenson Chris 

Stiller David 

Stillwater Mining Company 
Stonehenge 

sunčeva energija 

sunčevo svjetlo 

* i staklenički plinovi 

* kao izvor energije 
susjedi neprijateljski raspoloženi 


suša 

svijet karta 

Svjetska trgovinska agencija (WTO) 
Svjetski fond za biljni i životinjski svijet (World Wildlife Fund WWF) 
svjetski ratovi 

* Drugi 

* Prvi 

Š 

Šume 

* drvna industrija 

* funkcije 

* goriva tvar 

* gospodarenje šumama 

* gustoća stabala 

* iscrpljivanje. Vidi nestanak šuma 
* izravna ekološka veza 

* kao obnovljivi resurs 

* kao stanište 

* nedirnute 

* otporne na požare 

* potrošnja proizvoda 

* prašume 

* propadanje 

* vrijednost 

Šumska služba Američka 
Šumska služba (SAD) 
šumski požari 

* gašenje 

* i kakvoća zraka 

* i kvaliteta tla 

* prevencija 

* prirodna uloga 

* troškovi 

* uzroci 

T 

labui u vezi s hranom 
Tahiti 

Taino narod 

Tainter Joseph 

Tambora erupcija 
tehnologija 

* industrije veliki zagađivači 
* nuspojave 

* u naftnoj industriji 
Teller Wildlife Refuge 
Tembec drvno poduzeće 
Teotihuacan 

terorizam 

Thomas Jack Ward 
Tibito tefra 


Tiffany & Co. 

Tihi ocean 

* Andesitska linija 

* otpremanje smeća 

Tihi ocean otoci 

* ekspanzija Polinežana 

* karta 

* nestanak društava 

* nestanak šuma 

* održiva proizvodnja hrane 
Tikopija 

* čovjekov učinak na okoliš 

* gustoća naseljenosti 

* izoliranost 

* klanovi 

* Lapita narod 

* naseljavanje 

* održivo gospodarstvo 

* proizvodnja hrane 

* tropske prašume 

* upravljanje odozdo prema gore 
* upravljanje rastom stanovništva 
* vlasništvo nad zemljom 

Tin Cup brana (Montana) 
Tiwanaku slom 

tlo 

* gliste 

* gubitak tla. Vidi erozija 

* i ledenjačka aktivnost 

* i ribarska lovišta 

* iscrpljivanje hranjivih tvari 

* kiseljenje/luženje 

* kompostiranje 

* košnja tratine 

* na Grenlandu. Vidi Grenland: tlo 
* na Islandu. Vidi Island: tlo 

* padaline vulkanskog pepela 

* salinizacija. Vidi salinizacija 

* u Australiji. Vidi Australija: tlo 
* u Montani 

* uzdizanje Zemljine kore 
Tokugawa era. Vidi Japan: Tokugava era 
Totman Conrad 

tragedija zajedničkog dobra 
Treći svijet 

* bolesti 

* distribucija hrane 

* dosezanje standarda Prvog svijeta 
* ekološki problemi 

* eksploatacija od strane Prvoga svijeta 


* i ribarska lovišta 

* iseljavanje 

* propadanje društava 

* rast broja stanovnika 

* šume 

* troškovi sanacije rudnika 
* učinak na okoliš po stanovniku 
trgovina prijateljski partneri 
Tri klanca brana (Kina) 
Trout Unlimited 

Trujillo Rafael 

Tuamotu otočje 

Tuchman Barbara 

Tukidid 

Tutsi narod 

tvrtke. Vidi korporacije 


U 

učinak po okoliš po stanovniku 
* definiran 

* u Australiji 

* u Dominikanskoj Republici 
*uKini 

* u Polineziji 

* u Tikopiji ugljik 

* analiza izotopa ugljika 

* spremište ugljika 

Ulfsson Gunnbjorn 

umjetno gnojivo otjecanje 
Unilever Corporation 

Union Carbide Bhopal 

Union Oil izljev nafte 
uništavanje staništa 
upravljanje odozdo prema gore 
* Australija 

* Eskimi 

* jugozapad SAD-a 

* Nova Gvineja 

* Tikopija 

* tragedija zajedničkog dobra 
upravljanje odozgo prema dolje 
* i tragedija zajedničkog dobra 
* u carstvu Inka 

* u Dominikanskoj Republici 

* u Japanu u eri Tokugawa 

*u Kini 

Uskršnji otok 

* Anakena plaža 

* botanička istraživanja 

* europski utjecaji 


* geografija 

* građanski rat 

* i hvatanje robova 

* i Polinezija 

* ispaša ovaca 

* izoliranost 

* kao metafora 

* karta 

* kipovi 

* klanovi poglavari i pučani 
* klimatske promjene 

* krematoriji 

* nestanak šuma 

* pad i slom 

* poljoprivreda 

* povijest 

* prehrana 

* ptice 

* Rano Raraku kamenolom 
* rongo-rongo pismo 

* stanovništvo 

* štakori 

* užad 

V 

vađenje ugljena 

Van Devender Tom 
VanTilburg JoAnne 

Vargas Patricia 

Varjazi 

Velika sjeverna željeznica 
Venezuela zemni plin 
Vijeće za nadzor nad šumama 
* certifikacija 

* djelotvornost 

* Home Depot trgovine 

* i lanac nadzora 

* i zeleni građevinski standardi 
* kriteriji 

* misija 

Vikinzi 

* arheološka istraživanja 

* društveni sustav 

* ekspanzijski valovi 

* kao napadači 

* karta 

* kolonije na sjevernom Atlantiku 
* komparativne metode 

* kulturno naslijede 

* nestanak šuma 

* pisani prikazi 


* pojava Vikinga 

* poljoprivreda 

* vjera 

* željezo koje su koristili 
Vinland 

* i indijanske populacije 

* napuštanje 

* prirodna bogatstva 

* vikinška kolonija 
vjetrogeneratori 

voda 

* brane 

* bunari 

* desalinizacija 

* dezertifikacija. Vidi dezertifikacija 
* gospodarenje vodom 

* i globalno zagrijavanje 

* i suša 

* kružni tok vode 

* kvaliteta vode 

* navodnjavanje. Vidi navodnjavanje 
* od otapanja snijega 

* osmotski tlak 

* plankton 

* prava na vudu 

* razina podzemnih voda 
* rezervoari 

* slana ocjedina 

Vidi i salinizacija 

* temperatura 

* uništenje močvara 

* upotreba 

* vodonosnici 

* zastoji riječnog toka 
vrednote 

* moral 

* potkopavanje vrednota 

* sukobi vrednota 

* u rješavanju problema 
vrste uvezene naspram autohtonih 
vrtičavost 

W 

Waterman ml. Robert 
Webster David 

Weisler Marshall 

William Osvajač 
Wisconsin lovna industrija 
Woolsey Vern 

Wyoming vađenje metana 
y 


Yahi Indijanci 

Yellowstone nacionalni park 
Yen Douglas 

Young Mike 

Z 

zaborav krajolika 

Zakon o čistoj vodi 

Zakon o čistom zraku 
Zakon o ugroženim vrstama 
Zapoteci pismo 
zatvorenikova dilema 
zelena revolucija 

zemlja 

* cijene 

* parcelacija 

* vlasništvo 

zemni plin 

Zero Population Growth (Nulti prirodni 
prirast) 

zlo korijeni 
Zortman-Landusky rudnik zlata 
Zimi pueblo 

Ž 

živa stijena 

